
Byliv  og  Landliv. 


Af  C.  Lambek. 


I  alle  Dele  eller  Lag  af  Folket,  endda  baade  hos  de  reflek- 
terende og  hos  de  mere  umiddelbart  levende  Personer  kan 
man  finde  tydelig  Bevidsthed  om,  at  Tilværelsen,  særlig  de  sjæle- 
lige Rørelser  og  Livsudslag,  former  sig  meget  anderledes  hos  de 
Mennesker,  der  lever  i  Byerne,  end  hos  Landboerne.  At  flytte  fra 
Landet  ind  til  en  By  eller  omvendt  betyder,  at  man  for  en  ikke 
ringe  Del  faar  andre  Glæder  og  andre  Sorger,  et  andet  Sindelag 
og  et  forandret  Væsen,  andet  Tidsfordriv  og  tillige  med  det 
ændrede  sociale  Miliø  en  anden  Ærgerrighed;  ud  i  en  Mængde 
af  de  Smaating,  der  udgør  det  daglige  Liv  og  sammensætter  de 
Stemninger,  hvori  Morgen,  Dag  og  Aften  tilbringes,  forgrener 
Forandringerne  sig.  Bevidsthed  herom  kan  man  træffe  hos  saa 
godt  som  alle,  og  ligeledes  hersker  der  almindelig  Klarhed  over, 
at  Forskellen  mellem  Byliv  og  Landliv  for  Størstedelen  er  en 
Forskel  i  sjælelig  Befindende  og  Levemaade.  Alligevel  vilde  man 
vistnok  komme  til  at  lede  adskilligt  omkring  iblandt  de  mange 
Mennesker,  der  i  vore  Dage  planter  sig  om  fra  at  være  Landboere 
til  at  blive  Byboere  og  omvendt,  førend  man  fandt  nogen,  som  i 
sit  Valg  imellem  By  og  Land  har  ladet  sig  lede  og  bestemme  ud 
fra  indgaaende  Gennemtænkning  af  netop  de  sjælelige  For- 
andringer, der  venter  ham,  end  mindre  af  selve  Omplantningens 
Betydning  i  sjælelig  Henseende.  Saa  vidt  jeg  kender  dertil,  over- 
vejer man  særdeles  nøje  den  finansielle  Side  ved  Flytningen,  Be- 
kvemmeligheder og  Ulemper,  der  knytter  sig  til  Boligen,  Hus- 
holdningens Førelse,  Børnenes  Skolegang  og  den  Slags  Ting; 
maaske  skænker  man  ogsaa  Fritidens  Længde  og  Adspredelserne 
en  Tanke.  Men  hvad  det  egentlig  vil  sige,  at  man  lidt  efter  lidt 
omformes  til  et  Bymenneske,   faar   Byvæsen,    By-Tænkemaade, 

eller  at  man  ..rustificeres" .  det  nøjes  man  med  ret  hastigt  og 
sk  nsmæssigt  at  gore  sig  Rede  for.  skont  man  ved.  at  For- 
andringer af  denne  Art.  Forandringer  i  Sjælelivet,  ufejlbarligt  vil 
indtræde. 

At  domme  efter  Strømningerne  i  det  nuværende  Samfund 
skulde  Bylivet  være  at  foretrække.  Indvandringen  af  Mennesker, 
saavel  enkelte  som  Familier,  til  Byerne  er  langt  større  end  den 
modsatte  Strømning,  til  hvilken  man  ikke  kan  regne  Udflytnin- 
gen til  Villakvarterer  og  Forstæder  uden  for  Byerne.  Omvendt 
gaar  der  en  rivende  Strøm  af  allehaande  Moder.  Skikke,  Høflig- 
hedsformer  Politur  .  selskabelige  Vaner  og  Forlystelser,  Be- 
kvemmelighedsmdretninger.  Levemaade,  Taleformer  og  Benæv- 
nelser. Dansemelodier.  Snit  paa  Klædedragt,  Efterligninger  af 
Pynt  ja.  af  Borddækning  .  Vægprydelse.  Møbelstil,  Bygningsstil 
o.  s.  v.  fra  Byerne  ud  til  Landbefolkningen.  Heller  ikke  denne 
næsten  slugvorne  Indoptagelse  af  ..Bykultur"  er.  tror  jeg.  bygget 
paa  nogen  klar  Erkendelse  af,  hvori  Forskellen  fra  og  Fortrinnet 
for  det  ..landlige"  egentlig  bestaar.  Her  som  hist  forekommer 
det  mig.  at  det  er  et  noget  overfladisk  Tykke,  der  har  bestemt 
Valget,  at  man  ikke  ret  til  Bunds  ved,  hvad  det  er.  man  gør. 
Jeg  kan  ikke  tilbageholde  den  Anskuelse,  at  der  af  de  i  disse  For- 
hold kyndige  er  gjort  alt  for  lidt  for  i  de  brede  Lag  af  Befolk- 
ningen at  uddybeKendskabet  til  de  Forhold,  hvorom  der  her  er 
Tale.  Oplysningen  her  i  Landet  er  ringe  paa  dette  dog  ikke  helt 
uvigtige  Punkt.  Dette  er  en  af  Grundene  til.  at  jeg  kommer 
frem  med  et  Par  Skærv  til  denne  Oplysning.  Hvis  andre  —  f. 
Eks.  i  Stedet  for  at  skrive  tykke  Boger  om  London  og  København 
-  Landbrugets  Mænd.  Boger,  der  ved  deres  gronsaltede  Ind- 
hold virkningsfuldt  modarbejder  enhver  Oplysning,  som  kun 
kan  komme  i  Stand  gennem  aandelige  Fordøjelsesprocesser  — 
hvis  altsaa  nogle  af  de  mange  til  Skribentvirksomhed  forfaldne 
Mennesker,  vort  Samfund  rummer,  ogsaa  vilde  fremkomme 
med.  hvad  de  kan  hitte  paa  om  Forholdet  mellem  Byliv  og  Land- 
liv, saa  var  det  vel.  Det  ligger  i  selve  Emnets  Natur,  at  Enkelt- 
mand ikke  kan  levere  no^et  fuldstændigt. 

Vi  1  egynder  med  de  saakaldte  lavere  sjælelige  Virksomheder 
og  hæver  os  lidt  efter  lidt  til  de  ..højere"   og  mere  sammensatte. 

Hos  Byboeren  er  Sjælelivet  saa  at  sige  trængt  meget  mere 

ud  i  Legemet  end  hos  Landboeren.  Byboernes  kødelige  Korpus, 
Krop,  Lemmer,  Hals,  Ansigtets  bevægelige  Dele  —  eller  udtrykt 
paa  anden  Maade:  Muskelsans  og  Berøringssans  —  lever  meget 
mere  med  i  det  daglige  Liv  end  Landboernes,  disses  Legemer  gør 
et  noget  uopdyrket  Indtryk.  Sandsynligvis  hænger  dette  sam- 
men med,  at  hos  Folk  paa  Landet,  Slægtled  efter  Slægtled, 
Legemet  væsentligst  har  været  brugt  og  behandlet  og  betragtet 
som  et  Arbejdsredskab,  som  Viljens  og  Behovenes  Livegne,  ikke 
som  et  selvstændigt  „Væsen"  med  egen  „Stemmeret";  den  dag- 
lige Skala  af  dette  Arbejdsredskabs  Glæder  og  Sorger  udtrykkes 
ret  fuldstændigt  ved  Begreberne  Varme  og  Kulde,  Træthed  og 
tilstrækkelige  Kræfter.  Ikke  alene  er  Musklerne  gennem  de 
haardere  og  grovere  Arbejdstag,  som  de  landlige  Beskæftigelser 
indøver  i,  blevne  grovere  i  Bygning,  ogsaa  Fornemmelserne  af 
Musklernes  Bevægelser  og  Stillinger  er  ligesom  bleven  „haard- 
kogte" ,  sløvede  gennem  Indtrykkenes  uskaansomme  Karakter;  og 
Muskelinnervationerne  har  ikke  erholdt  nogen  finere  Afstemning, 
er  ikke  bleven  øvede  i  smaa  Forskelle.  Paa  lignende  Maade  Be- 
røringsfornemmelserne.  Hændernes  Tag  om  tunge,  haardtførte 
Arbejdsredskaber,  Klædernes  mere  grove  Gnidninger  imod  Krop- 
pen, Føddernes  Tryk  og  Stød  mod  det  massive  Fodtøj  under 
Gangbevægelser  over  ujævne  Flader,  det  barskere  Vejrligs  An- 
greb paa  Huden,  alt  har  virket  hen  til  at  udrydde  Ømskindet- 
heden,  at  udviske  de  finere  Forskelle,  gøre  Berøringskvaliteterne 
faa,  Følsomheden  ringe.  —  De  grove,  haarde  Fornemmelser, 
dette,  at  de  Livstegn,  Legemet  til  daglig  har  givet  fra  sig,  mest 
har  været  indskrænket  til  en  uvillig  Knirken  under  Arbejdet,  har 
bidraget  til  at  gøre  Opmærksomheden  for  Legemets  Befindende 
ringe.  Desuden  dvæler  Interessen,  Agtpaagivenheden  under  Ar- 
bejdet hos  det,  der  arbejdes  med  og  paa  —  Høstkarlen  „føler" 
med  Leen,  ikke  med  Hænderne,  Tærskeren  med  Plej  len,  Grøfte- 
graveren med  Spaden,  Strikkersken  med  Strikkepindene  o.  s.  v. 
—  selve  Legemet  lægges  der  ikke  Mærke  til.  Kun  en  Gang 
imellem  om  Søndagen,  i  Forbindelse  med  en  Slags  Højtids- 
stemning,  i  Forbindelse  med  Kisteklæderne,  har  Landboeren  en 
Smule  Følelse  af  og  for  sit  Korpus;  det  bliver  da  en  noget  uvant 
og  klodset  Opmærksomhed  for  Legemet;  man  ved  ikke  ret, 
hvad  man  skal  gøre  med  det  og  for  det,  har  ikke  nogen  skolet 

Takt  for,  hvor  denne  usædvanlige  og  højtidsfulde  Opmærksom- 
hed skal  anbringes,  hvilket  naturligt  viser  sig  i  en  vis  Famlen  og 
Forlegenhed  i  Muskelbevægelsen,  i  Holdningen,  i  Fødders  og 
Hænders  Anbringelse.  Byboerne,  som  mangler  enhver  For- 
staaelse  heraf,  kalder  det  Klodsethed,  og  naar  de  ser  en  saadan 
bondsk  Fremtoning,  tændes  der  en  overlegen,  spottende  Glans 
i  deres  Blik.  Byboerne  har  nemlig  en  Force  i  det  legemlige. 
De  har  Pli,  Dannelse.  Vante  til  at  bevæge  sig  ad  jævne  Fliser 
og  Gader  føler  deres  Fødder  sig  sikre  paa,  at  Jorden  under  dem 
er  jævn;  og  Opmærksomheden  gaar  derfor  over  paa  Lemmernes 
Føring  og  Sving,  paa  Kroppens  Holdning  og  Stil.  Men  naar 
Landmanden  en  Gang  imellem  kommer  paa  den  polerede  Sten- 
bro, har  hans  Ben  og  Fødder  ikke  straks  glemt  Pløjelandet, 
hvor  man  hveranden  Gang  træder  højt  paa  en  Knold  og  hver- 
anden  Gang  dumper  ned  i  en  Fordybning,  eller  den  knubrede 
Græsmark,  hvor  Foden  under  Gangen  vrides  ud  og  ind,  eller 
den  sandede  Vej  eller  Pløret  om  Efteraaret,  Sneen  om  Vinteren. 
Derfor  er  der  noget  vadende  over  hans  Gang  paa  Fortovsflisen, 
og  Brostenene  ude  paa  Gaden  har  hans  Fødder  nu  slet  ingen 
Fidus  til  og  føler  dem  desaarsag  forsigtigt  paa  Issen  ved  hvert 
Skridt.  Det  ser  i  al  sin  Rigtighed  grinagtigt  ud;  men  lige  saa 
grinagtigt  er  det  at  se  Byens  Indfødte  sippe  af  Sted  med  en 
underlig  opkiltet  Holdning  hen  over  et  Stykke  ,, naturligt"  Jord, 
især  i  pløret  Vejr  (de  synes  bange  for  Jorden.  Landmanden,  der 
stamper  lige  igennem,  tager  sig  bedre  ud  i  Landskabet).  Hvor 
er  saa  den  fejende  Gangkraft  henne,  som  de  udvikler  paa  deres 
Brosten?  Hvor  er  deres  Legemers  ,. Tilpasning"  til  Jorden  under 
dem?  Enhver  kan  vel  komme  paa  fremmed  Bund.  Et  lignende 
Resultat  kunde  man  komme  til  for  de  fleste  andre  Former  af 
„højere  Dannelse"  i  Byerne,  hvad  Legemets  Føring  og  den 
kropslige  Kultur  angaar.  Byboernes  Arbejde  og  hele  deres  mere 
socialt-farvede  Tilværelse  dels  ligefrem  udvikler  Muskel-  og  Be- 
røringssansen, dels  levner  Plads  for  en  større  Opmærksomhed 
for  Legemet.  Tag  som  Eksempel  en  lille  enkelt  Ting  som  den, 
at  Folk  i  Byen  jævnlig  spadserer  for  Motionens  og  den  friske 
Lufts  Skyld,  for  at  se  sig  om  og  ses,  mens  man  paa  Landet  saa 
godt  som  kun  bevæger  sig  med  bestemt  Ærinde,  ifølge  en  enkelt 
Hensigt,  med  Sigte.    Eller  det,  at  mange  Byboere  ikke  saa  meget 

sidder  ned  for  at  hvile  sig,  eller  for  at  arbejde,  men  for  at  have 
det  mageligt,  føle  sig  komfortabelt  stemt,  passiare.  Hvor  mange 
Bevægelser  er  ikke  i  Byerne  vendte  imod,  ligefrem  henvendte  til 
Mennesker,  mens  paa  Landet  Hovedparten  af  Bevægelserne  er 
upaaagtede  af  Medmenneskene  og  rettede  mod  „døde"  Ting.  Af 
de  lettere  og  langt  mere  mangeartede  Bevægelser,  som  Bylivet 
foranlediger,  kommer  finere  formede  Muskler,  bedre  behersket 
Muskelkraft  og  en  rigere  Skala  af  Muskelfornemmelser,  der  atter 
sætter  Frugt  i  mere  udarbejdede  Holdninger  o.  desl.  Byboerens 
Legeme  kommer  ligesom  til  at  bestaa  af  mange  flere  Legemsdele, 
er  sondret  ud  i  flere  Enkeltheder,  der  optræder  for  sig,  lever  og 
røres  for  sig,  mens  Landboerens  Legeme  gør  Indtryk  af  at  bestaa 
saa  at  sige  af  nogle  faa  store  Stykker.  Ogsaa  Berøringssansen 
faar  en  finere  Kultur,  en  rigere  Differentiering  i  Byerne,  hvor 
man  beskytter  sig  bedre  mod  barsk  Vejr,  for  Størstedelen  kun 
tumler  med  lette  Ting  og  frem  for  alt  lever  i  en  tæt  social  Verden: 
der  er  jo  intet,  man  tager  varsommere,  finere  og  følsommere 
paa  end  Mennesker. 

At  det  ene  er  rigtigt  —  d.  v.  s.  svarer  til  Omgivelserne,  til 
Livet  som  Helhed  —  i  Byerne,  mens  det  andet  er  rigtigt  paa 
Landet,  og  at  Forskellen  ikke  saadan  plathen  er  en  Forskel 
mellem  højere  og  lavere  Kultur,  kan  ses  deraf,  at  de  „ægte" 
Landboere  nærer  en  instinktiv  Foragt  for  saadanne  Personer  af 
deres  egen  Stand,  som  er  pilne  med  deres  Legemer,  „lever"  i 
allehaande  legemlige  Smaating,  kultiverer  sig  kropsligt,  „slik- 
ker" sig  ligesom  Katten.  De  gamle  Kæmper  kunde  jo  heller 
ikke  lide  de  „vælske"  Sæder  og  pudsede  Levemaader.  By- 
bevægelser  saavel  som  „By fornemmelser"  stikker  af  mod  den 
landlige  Levemaade,  staar  daarligt  til  de  landlige  Livsvilkaar  og 
føles  derfor  som  stridende  mod  det  naturlige,  saaledes  som  dette 
har  formet  sig  ude  paa  Landet.  —  Desværre  er  nu  Cigaren  ved 
at  faa  Indpas  i  de  mere  velstillede  Hjem  paa  Landet.  Piben 
klæder  Landmændene  bedre,  den  stiller  ikke  store  Krav  til  væver 
Haandtering  og  staar  udmærket  til  grove  Hænder  og  stive  Fingre, 
mens  Cigaren  for  at  være  klædelig  kræver  smalle,  smidige  Fingre 
og  fint  formede,  letbevægelige  Læber.  Paa  samme  Maade  passer 
den  ligefremme  Hilsen  og  Tiltale  Landboerne,  mens  det  høflige 
Buk,  det  forbindtlige  Smil  tager  sig  ud  hos  Byfolkene.     Skade 

er  det  ligeledes,  at  en  mere  sleben  og  omstændelig  Spisemaade, 
Anvendelse  af  flere  Servicegenstande  ved  Maaltiderne,  er  ved  at 
trænge  ind  paa  Landet,  hvor  Spisningen  for  har  haft  en  klædelig 
djærv  Karakter,  præget  som  den  var  af  en  naturlig  Gaaen  lige 
paa,  uden  mange  Omstændigheder,  lidt  larmende  maaske,  men 
hjerteligt  og  ærligt  ment,  ikke  fordægtig  og  besmykket  som  i 
Byerne.  —  Byboerne  forstaar  at  kæle  for  hinanden,  smyge  sig 
legemligt  imod  hinanden;  Landboerne  har  begyndt  at  efterabe 
disse  Manerer,  men  kommer  ynkeligt  fra  dem.  —  Fine  Tøjer 
passer  til  den  finere  Hud  hos  Bybefolkningen,  men  staar  rædsomt 
til  en  ,,uraget",  rød  Nakke  og  vejrbidte  Hænder.  Den  Slags 
Ting  —  og  der  er  mange  af  dem  —  kunde  Højskolerne  gerne 
udbrede  Kundskab  om.  Eller  lad  det,  om  galt  skal  være,  blive 
Emne  for  en  Folkeuniversitetsforedragsrække  (Ordet  er  vist 
netop  saa  langstrakt,  sammensat,  stift  og  tungtfordojeligt  som 
Tingen,  det  betegner). 

Bylivets  Indtryk  udvikler  Benlighedssansen:  de  fejede  Gader, 
de  pilne  Butikker,  den  megen  Haandteren  af  Ting,  hvorpaa  Snavs 
let  ses,  den  større  Farverigdom,  der  udvikler  Øjets  Skelneevne, 
de  mange  slikkede  og  glatte  Ting,  det  daglige  Indtryk  af  Regel- 
mæssighed og  Orden,  som  i  det  mindste  præger  Byens  offentlige 
Bygninger  og  Anlæg,  alt  dette  indgiver  uvilkaarligt  Sans  for,  at 
selve  Genstandene  og  de  Smudspartikler,  der  er  attacheret  dem, 
er  to  forskellige  Ting,  som  ikke  hører  sammen.  Tillige  er  der  i 
Byerne  saa  mange  Indretninger,  der  gør  det  daglige  Liv,  den  dag- 
lige Husholdning  bekvem  og  let  at  ekspedere,  saa  der  bliver  Tid 
til,  at  man  kan  overkomme  mange  af  de  Pillerier,  hvormed  Ren- 
ligheden overholdes.  Paa  Landet  falder  disse  Smaating  ikke  saa 
naturligt  og  overkommeligt  ind  i  Dagens  Plan.  Endelig  udvikler 
den  daglige  Berøring  med  mange  Mennesker  Renligheds-  og 
Ordenssansen;  i  Byen  risikerer  man  endog  hvert  Øjeblik  at 
komme  indenfor  en  af  ,,de  fine"  s  Synskreds. 

Ogsaa  de  Sanser,  der  har  deres  Organer  lokaliserede  i  Hovedet, 
er  i  Byerne  mere  udviklede.  Lugten  skærpes  og  mangfoldiggøres 
ved  Indesidden.  Hjemmeliv  i  lukkede  Rum;  Friluftsliv  i  Regn  og 
Blæst,  i  hed  Sommervarme  og  Vinterfrost  sløver  Næseslimhindens 
Modtagelighed.  Byboerne  har  —  muligvis  fordi  de  har  bedre 
Lejlighed  til  at  bruge  Lommetørklæderne  —  sædvanligvis  lige- 

som  mere  Luft  og  Spillerum  i  Næserne.  De  træffer  ogsaa  et 
større  Udvalg  af  Dufte  at  øve  sig  paa,  hver  Butik,  saa  at  sige  hvert 
Lokale  i  Byen  giver  forskellig  Lugtpaavirkning.  Smagssansen 
træffer  ogsaa  en  større  Rigdom  af  Objekter.  Til  Udviklingen 
af  denne  Sans  bidrager  tillige  det,  at  Byboerne  meget  mere  spiser 
for  Velsmagens  Skyld  end  for  Ernæringens,  eller  meget  mere 
spiser,  fordi  det  er  Spisetid,  end  fordi  Appetiten  driver  dem;  i 
begge  Tilfælde  dvæler  Opmærksomheden  stærkere  ved  Smagen 
og  Tygningen.  Landboerne  er  for  det  meste  sultne,  naar  de 
sætter  sig  til  Bordet,  hvilket  fører  til,  at  de  nyder  Mad  og  Drikke 
mere  med  Halsen  og  Mavesækken  end  med  Munddelene.  — 
Byen  har  en  større  Lydrigdom  og  navnlig  mange  flere  ukendte, 
i  første  Øjeblik  ulokaliserede  Lyde,  som  drager  en  spejdende  Op- 
mærksomhed over  paa  sig,  hvorved  Lydsansen  slibes  og  facette- 
res. Paa  Landet,  hvor  man  mest  lever  i  sit  eget,  i  alle  Kroge 
kendte,  Hus  og  Hjem,  med  sine  egne  fortroliggjorte  Dyr  og  Red- 
skaber, kan  de  fleste  Lyde  iagttages  og  bedømmes  „med  et  halvt 
Øre".  Noget  lignende  gælder  ogsaa  Øjet;  det  træffer  paa  Landet 
til  daglig  langt  færre  nye  Opgaver,  har  ikke  stadig  saa  travlt,  saa 
meget  at  flyve  hid  og  did  efter,  saa  mange  Ting  at  skille  ad,  bore 
sig  ind  imellem  og  krybe  bagom.  Snarsynet*)  udvikles.  Og  da 
den  meste  Synsudfoldelse  i  Byen  gaar  til  temmelig  nære  Gen- 
stande, kommer  der  over  Byboernes  Blik  noget  sikkert  ram- 
mende, en  bestandig  Tilknyttethed  til  noget  bestemt  og  fast. 
Selve  Øjets  Udseende  præges  deraf,  det  faar  en  fastere  Tegning, 
en  mere  afklaret  Holdning,  og  som  Regel  intet  af  det  drømmende, 
duggede  og  ltfstheftende,  der  træffes  hos  saa  mange  Landboere. 
Disse  har  dog  én  Synsevne  højtudviklet,  som  Byfolk  gerne 
mangler:  Fjernsynets  Skarphed,  og  Øjets  Kraft  til  at  udmaale 
store  Linjer,  omspænde  anselige  Fladerum.  Deres  Blik  har  nær 
til  brede  Markstrækninger,  Himlens  vide  Hvælving,  Skyernes 
Flager,  Horisontens  kraftfulde  Runding;  i  deres  Øjne  er  der  Skin 
af  Vidder  og  et  uklart  Dyb  som  Himmelrummets  endeløse  Fjern- 
hed. Et  incarneret  Bymenneske  kan  næppe  i  ét  Syn  spænde 
over  et  enkelt  Hus. 

Den  tætte  sociale  Gnidning  i   Byerne  gør  Menneskene  dér 

*  Jeg  har  dette  Udtryk  fra   en  Artikel  »Naturlige  Brugsmuligheder«  af  Aksel  Mik- 
kelsen, i  Dansk  Sløjdforenings  Meddelelser  1905,  2. 

mere  beherskede  i  saavel  Fagter  som  Følelses-  og  Humprudslag.. 
Paa  Landet  kan  man  høre  høj  og  hjertelig  Latter,  saa  frit  ud- 
stodt  af  Halsen,  at  man  tydeligt  mærker,  at  den  leende  hverken 
bryder  sig  om  eller  tænker  paa,  hvor  haardt  Lyden  slaar  mod 
Vægge  og  Trommehinder.  Latteren  er  aldeles  ikke  bebyrdet  med 
den  Slags  Hensyn,  overhovedet  ikke  baandlagt  udefra.  Paa 
samme  Maade  er  alskens  Lystighed  og  Løjer,  Spot  og  Bitterhed 
fri  og  usleben;  Talen  hyppig  drøj,  Udtrykkene  ligetil.  Fagterne 
er  prægede  af  det  større  Alburum  ude  paa  Landet,  hvor  man  ikke 
med  hvert  Spjæt  risikerer  at  slaa  en  Stol  over  Ende  eller  med 
hver  Armføring  at  komme  en  forbipasserende  for  nær. 

Overhovedet  er  Folk  paa  Landet  vidaabne  af  Sind;  kun  over- 
for det  ukendte,  det  fremmede  og  ny,  er  de  tillukkede.  Men 
Mistroen  overfor  det  ukendte  er  netop  et  Tegn  paa  Sindsaaben- 
hed,  ti  den,  som  i  Forvejen  er  lukket  og  sluttet,  staar  mere  parat 
overfor  alt  paakommende  og  behøver  ikke  at  lukke  sig  til;  men 
den  aabentstaaende  Sindsdør  behøver  Mistroen  som  Skildvagt 
for  ikke  at  overrumples.  Overfor  Naturen  og  de  fortrolige  Fore- 
teelser staar  Landboerens  Sind  paa  vid  Gab.  Han  har  heller 
ikke  andet  Valg;  overfor  Omverdenen  gives  der  kim  to  Hoved- 
maader  at  forholde  sig:  enten  maa  man  tage  Tingene,  som  de  er, 
og  da  maa  man  hengive  sig  aabent  til  dem  for  at  afvinde  dem 
Liv;  eller  ogsaa  maa  man  gaa  ud  paa  at  beherske  og  regere 
Tingene,  og  da  maa  man  koncentrere  sig  overfor  dem,  være  parat 
med  sin  Vilje  og  sin  Kritik.  Men  de  vidtstrakte  Omgivelser  paa 
Landet  kan  Mennesket  ikke  regere,  her  hersker  Naturens  Kræf- 
ter, i  alt  Fald  for  den  overvejende  Del.  I  Byen  derimod,  hvor 
alt  er  lavet,  indrettet,  opstillet  og  anbragt  af  Menneskehaand, 
faar  Menneskets  Opmærksomhed  let  et  villende  Præg,  en  rege- 
rende Vane.  Det  ses  paa  Øjnene,  Hænderne,  Holdningen,  hele 
Menneskets  Væsen.  Hos  Byboere  er  der  noget  angrebsvis,  Land- 
boerne er  af  Ansigt  og  Væsen  mere  passive  og  stilfærdige. 

Dette  Forhold  tilligemed  de  mange  og  hurtigt  skiftende  Gen- 
stande for  Sanseiagttagelse  giver  Byboernes  Opmærksomhed  en 
betydelig  Udvikling  i  Henseende  til  Kraft  og  Bevægelighed.  Og 
da  Opmærksomheden  er  en  central  Sjælsevne,  følger  dermed 
mange  Egenskaber,  som  udmærker  Byfolk  fremfor  Hovedmæng- 
den af  Landboere:  Væverhed  i  Bevægelser,  Adræthed,  Hurtighed 

i  Vendingen,  rap  Omtanke,  aandelig  Smidighed,  Oplagthed  over- 
for allehaande  rent  øjeblikkelige  Sindsbeskæftigelser,  Sans  for 
Livets  Mangfoldighed.  Bymennesker  gaar  hurtigere  end  Folk 
paa  Landet,  ligesom  de  ogsaa  taler  hurtigere  og  med  Benyttelse 
af  flere  Stemmeudtryk.  Landboeres  Tale  er  sindig  og  ensformig, 
mens  Talestrømmen  hos  en  Byindvaaner  som  Begel  er  broget 
og  udstyret  med  Svingninger.  Landliv  er  senefuldt,  ved- 
holdende, Byliv  afvekslingsrigt,  spillende,  svinkende,  afbrudt. 
Den  langsomme  Tale,  de  forberedte  Ord  giver  Plads  for  lune,  vel- 
bevidste Bagtanker,  mens  den  hurtige  Tale,  hvorunder  Ordene 
følger  Tanken  rapt  i  Hælene,  højst  giver  Plads  for  Indfald,  rap- 
mundet Vittighed,  smældende  Gensvar.  Byboere  fortaler  sig 
ikke  sjældent,  Landboere  næsten  aldrig,  der  ,, plaprer"  saa  godt 
som  ingen  Ting  ud  af  dem.  Den,  der  paa  Landet  bliver  en  „lun 
Bad",  en  „tør"  Bider,  vilde  i  Byen  blive  en  Spilopmager,  der 
ikke  vejer  sine  Udfald  saa  nøje,  ikke  tænker  meget  paa  Følgerne, 
eller  en  ondskabsfuld  Bagtaler.  At  Vittigheden  trives  bedst  i 
Byen,  hænger  sammen  med,  at  den  som  Regel  udkrystalliserer 
sig  af  det  mangfoldige  Tankemiliø.  —  Fyraftenen  er  i  Byen  liv- 
ligere, gennemtrukken  med  vaagen  Iagttagelse  og  Passiar,  mens 
paa  Landet  Aftenhvilen  er  tungere,  Søvnen  arbejdstræt  og  dyb. 
Den  store  Livsmangfoldighed  i  Byerne  har  foruden  den  vævre 
Intelligens  den  Følge,  at  Tanker,  Følelser,  Ting  bundfælder  sig 
mindre  dybt,  vanskeligt  slaar  Bod  og  danner  fast  Sjælsindhold. 
Man  bruser  af  og  glemmer.  Som  Flyvesands-Korn  triller  mangt 
og  meget  hen  over  Sjælens  Terræn,  førte  af  Øjeblikkets  Vind 
og  bortførte  med  den.  Livsbevægelserne  faar  kort  Stræk.  Dette 
er  dog  ikke  lutter  Tab  i  sjælelig  Henseende:  Øjeblikslivet  ud- 
former sig,  Betingelserne  er  til  Stede  for  Øjeblikkets  rigere  Ud- 
nyttelse. Man  ligesom  lever  mere  og  stærkere  i  Byerne,  af 
fuldere  Lunger,  Livet  har  mere  sine  Sejl  oppe.  Flitter  og  Smaa- 
ting  sejler  man  ganske  vist  tit  med,  og  Moralen,  som  hænger 
uløseligt  sammen  med  de  lange  Tankestræk,  er  det  tit  saa  som 
saa  med,  men  til  Gengæld  har  Livet  mere  Blus  og  Saft  i  sig. 
Landboernes  Liv  er  gennemgaaende  absolut  pænere  at  se  til,  al- 
vorligere, anseligere  i  Konturerne,  men  det  kan  ikke  sjældent 
falde  lidt  træet.  Tanker,  Følelser,  Begivenheder  bundfælder 
sig  dybere,  men  ogsaa  det  at  fæste  Rod  kan  overdrives,  udarte 

til  Fastgroethed,  Bornerthed,  og  i  saa  Tilfælde  er  Sjælsindholdet 
som  Liv  betragtet  forringet,  det  mister  sin  livlige  Aktivitet,  bliver 
,,rustificeretu ,  stille,  hvilende,  lidt  mageligt  og  afvant  med  at 
røre  sig,  hvad  jo  dog  er  dets  Opgave  og  Væsen;  det  stillestaaende 
er  livløst,  al  Værdi  i  Sjælelivet  er  Bevægelsesværdi,  Bevægelses- 
mængde.  I  og  for  sig  er  det,  man  kalder  „Indholdet"  i  Men- 
nesket, sædvanlig  størst  hos  Folk  paa  Landet,  men  det  kan  ikke 
nægtes,  at  adskilligt  af  dette  Indhold  gør  et  noget  tilstøvet  Ind- 
tryk, naar  man  faar  det  trukket  frem.  Modsat  er  der  i  Byerne 
noget  nyskinnende  over  Livsbevægelserne.  Dette  er  det  Ret  at 
huske  paa,  naar  man  taler  om,  at  hos  mange  af  By  menneskene 
alt  ligesom  lettes  fra  Bunden  i  Sjælen  og  tumler  løsrevent  rundt, 
det  ene  imellem  det  andet,  forblandet  og  uvederhæftigt. 

Arbejdet  paa  Landet  og  i  Byen  har  et  vidtforskelligt  Væsen. 
Paa  Landet  er  det  sædvanligvis  ensformigt,  de  samme  Arbejds- 
tag Minut  efter  Minut,  de  samme  faste  daglige  Arbejder.  Der  er 
over  Landarbejdet  noget  langstrakt,  som  udvikler  sejg  Vedholden, 
Udholdenhed,  Taalmodighed  til  at  genoptage  og  fortsætte.  De 
korteste  Arbejdshorisonter,  der  i  Almindelighed  gives  paa  Lan- 
det, strækker  sig  fra  Maaltid  til  Maaltid,  og  over  disse  smaa  Af- 
delinger hvælver  sig  de  større  Horisonter:  Ugen.  Sommeren  eller 
Vinteren,  Aaret.  Byarbejdet,  man  tænke  f.  Eks.  paa  Butiks- 
ekspedienten,  Gaardskarlen,  Skænkeværten,  ogsaa  meget  Kontor- 
og  Værkstedsarbejde,  har  kortere  Stræk,  skifter  ofte  Karakter 
hvert  Øjeblik,  faar  hyppig  nye  Impulser  udefra.  Om  det  saa  er 
Tjenestepigen  i  Kokkenet,  er  hendes  Dag  smaadelt,  der  er  By- 
ærinder at  løbe,  idelige  Smaapassiarer  at  slaa  af,  meget  at  kigge 
efter  ud  af  Vinduerne.  Bynyt  at  fordpje.  Og  mens  Arbejdet  paa 
Landet  er  tavst,  tit  endog  foregaar  under  sjælelig  Hensunkenhed 
og  Aandsfraværelse  i  Forhold  til  Omgivelserne,  er  Byarbejdet 
krydret  med  Samtale  og  staar  i  livlig  Vekselvirkning  med  den  om- 
givende Verden.  Selve  Byens  Atmosfære,  Bysnakken,  de  fra 
Aviserne,  Jernbanetrafiken,  ankommende  Landboere  udsivende 
Nyheder  smelter  sammen  med  Arbejdet  som  en  næsten  nød- 
vendig Ingrediens,  uden  hvilken  det  gaar  trevent.  Landboerne 
faar  Skyld  for  at  være  nysgerrige,  mange  af  dem  er  det  nok 
ogsaa,  men  det  er  paa  en  anden  Maade;  deres  mere  ensformige. 
Dage  igennem  begivenhedslose  Liv  trænger  til  det  Sindsrøre,  en 

Nyhed  skænker;  alt  fremmed  og  ukendt  møder  hos  dem  en  mere 
sulten  Fantasi,  hvis  Æggelser  de  aabent  følger  og  lader  til  Syne  i 
Spørgsmaal.  Men  Nyhederne  er  dem  ikke  Livets  Grundfond, 
Dagens  vigtigste  Tankestof,  de  er  dem  kun  Kuriositeter,  som 
intet  har  at  gøre  med  de  dybere  Lag  i  Sindene.  I  Byerne  der- 
imod er  Nyhederne,  Tankesamkvemmet  med  Omverdenen,  Op- 
samlingen af  Livsbevægelser  udefra,  en  Del  af  det  daglige  Brød, 
en  fast  Post  paa  Dagens  sjælelige  Budget. 

Rent  sjæleligt  set,  bortset  fra  det  økonomiske,  hører  Haand- 
værket  hjemme  i  Byerne.  Ikke  alene  er  Folk  dér  mere  finger- 
nemme, men  Sansen  for  Form  og  Tilpasning  udvikles  naturligt 
af  By  forholdene.  Hvilken  Drivfjeder  er  det  ikke  for  Skomageren, 
at  Fodtøjet  ses  skarpt  mod  Brosten  og  Fliser,  at  det  holder  sig 
rent.  og  Formen  træder  frem.  Og  hvad  betyder  de  finere  Legems- 
former  og  de  mere  elegante  Bevægelser  ikke  for  Skrædderen. 
Hvor  meget  betyder  ikke  paa  alle  Omraader  Efterspørgselens 
Mangfoldighed,  de  vidtforskellige  Fornødenheder  og  Ønsker.  Der 
er  mere  Kritik,  mere  Sans  for  det  ydre,  mere  Opmærksomhed 
for  Finesser.  Paa  Landet  vurderer  man  mere  det  indre  end  det 
ydre,  Personen  mere  end  Paaklædningen.  Det  er  først  i  den 
allerseneste  Tid,  at  der  blandt  Individer  af  Mandkøn  paa  Landet 
overhovedet  kan  tales  om  Klæder,  Sko,  Slips  o.  desl.,  uden  at  der 
viser  sig  Foragt  i  alle  Ansigter  overfor  den,  der  fæster  sig  ved  saa 
underordnede  Ting.  —  Hvad  vilde  en  Anlægsgartner  faa  at  be- 
stille paa  Landet?  I  Haverne  dér  kommer  det  an  paa  at  faa  saa 
meget  som  muligt  til  at  gro,  ikke  paa  Væksternes  Anordning.  I 
Byanlægene  knytter  Stoltheden  sig  fornemmelig  til  Formen  og 
Vuerne.  —  Mens  der  i  Byerne  er  stærk  Vekselvirkning  mellem 
Publikum  og  Haandværket,  saa  at  dette  belæres  af  Kundernes 
Iagttagelser  og  Kritik,  er  denne  Vekselvirkning,  i  alt  Fald  indtil 
den  seneste  Tid,  omtrent  Nul  paa  Landet;  man  blander  sig  ikke 
i,  hvordan  Tingene  skal  laves,  det  maa  blive  Haandværkerens 
Sag,  det  hører  til  hans  Profession. 

Til  Dels  ud  af  det  længere  Stræk  i  Arbejdet,  de  langtseende 
Øjne,  de  længere  fremad  og  tilbage  i  Tiden  skuende  Tanker, 
Livets  større  Koncentration  om  nogle  faa  Hovedopgaver,  om  en- 
kelte urokkelige  Interesser,  det  mere  simplificerede  Liv,  maaske 
ogsaa  deraf,  at  Bekvemmelighederne  i  den  daglige  Livsførelse  er 

færre,  kommer  Landboernes  større  Alvor.  Den  viser  sig  navnlig 
i  deres  Sans  for  det  solide,  for  Soliditet  overhovedet.  Ikke  alene 
er  alle  upaalidelige,  uvederhæftige,  uredelige  eller  betalings- 
udygtige  Personer,  alle,  der  paa  en  eller  anden  Maade  farer  med 
,,Vind" ,  regnede  for  grumme  lidt  paa  Landet;  men  man  for- 
langer ogsaa  Soliditet  af  de  Foretagender,  man  indlader  sig  med, 
de  Tankegange,  man  gaar  ind  paa,  den  Viden,  man  optager  i  sig. 
Man  interesserer  sig  for  Sandheden,  for  fast  Besked,  for  sikker 
Underretning,  men  ikke  meget  for  Problemer,  Spekulationer,  for 
det,  der  vakler  mellem  saadan  og  saadan,  for  Formodninger,  for 
det  blot  tænkte.  Udslag  af  Livsalvoren  er  ogsaa  de  langsomme 
Følelser,  fordybede  af  den  større  Ensomhed  og  Forbeholdenhed 
i  Følelseslivet.  Man  kan  tære  længe  paa  et  Indtryk,  der  er  gaaet 
til  Hjertet,  man  kan  glæde  sig  længe  til  noget,  der  lover  Tanken 
Lykke,  om  end  blot  for  en  Dag.  Man  har  vanskeligt  ved  at  bringe 
Følelserne  paa  Læben,  et  sikkert  Tegn  paa,  at  de  ligger  dybt  i 
Sjælen  og  godt  gemt  for  Spejdere.  —  Følelser  overfor  Mennesker 
har  ogsaa  langt  bedre  Betingelser  for  Dybdevækst  paa  Landet. 
Dér  er  ikke  det  splittende  Mylder  af  Mennesker  som  i  Byen,  man 
mødes  og  skilles  ikke  saa  flygtigt,  de  faste  Bostader  Aar  efter  Aar 
gør  Forholdene  faste,  man  har  i  det  store  og  hele  hvert  Menneske, 
der  hører  Egnen  til,  ligesom  paa  samme  Haand,  til  samme  Side 
for  sig  hele  Livef  igennem.  I  Byen  er  der  idelig  Børe  og  Varia- 
tion i  de  indbyrdes  Forhold,  gamle  Familier  flytter  ud,  nye  flytter 
ind,  Omgivelsernes  Fysiognomi  forandrer  sig.  Hjemmet  og 
Hjemlivet  er  i  mindre  Grad  Følelsernes  —  saavel  som  Bekendt- 
skabernes —  Arnested  og  konserverende  Vogter.  —  Mens  det  paa 
Landet  hyppig  hænder,  at  Følelsen  for  en  kær  Person  udvider  sig 
med  Inderlighed  til  dennes  Hjem,  Familie,  Ejendele  o.  desl., 
sker  dette  sjældnere  i  Byerne.  —  Minderne  har  overordentlig  stor 
Betydning  for  Følelsernes  Bestaaen  og  Uddybning;  men  Bylivet 
gør  i  Følge  hele  sit  mangfoldige  og  hurtige  Væsen  mindeslap, 
mens  Landlivet  gør  mindestærk.  —  Følelsesfalskhed,  f.  Eks. 
uærlig  Venlighed,  tvungen  Elskværdighed,  et  smilende  og  vel- 
villigt Ydre  til  Dække  over  et  ligegyldigt  eller  modvilligt  Indre, 
Forsøg  paa  at  imponere  med  Miner  og  Ord  i  Stedet  for  at  sætte 
sig  i  Bespekt  ved  Indsigt  og  Arbejdsdygtighed,  findes  der  mindre 
af  paa  Landet.     Menneskeforagt  i  al  Almindelighed  trives  ikke 

godt  dér,  endnu  mindre  Blaserthed,  der  vokser  op  af  en  let- 
levende Tilværelse,  af  et  Sammenspil  mellem  de  to  Udvækster 
fra  Velvære:  Forfinelse  og  Svækkelse.  De  mange  Indtryk  og 
øvrige  udefra  kommende  Livsforanledninger,  som  Bylivet  for- 
nemmelig er  spundet  over,  gør  den  sjælelige  Energi,  Aands- 
kraften,  passiv,  kultiverer  Reaktionsevnen,  Modtageligheden; 
mens  de  mange  Energiopbud,  der  som  stærke  Snore  drages  gen- 
nem Landboernes  Liv,  giver  den  sjælelige  Energi  en  aktiv  Ka- 
rakter. Den  indenfra  uden  direkte  Foranledning  udbrydende 
Energi  er  hos  Bymennesker  i  Slægt  med  Nydelsestrang,  hos 
mange  med  Nydelsessyge;  Landboernes  Aktivitet  er  hovedsagelig 
Forfølgning  af  Interesser,  Pligter,  tilvante  Arbejder,  derind- 
imellem  finder  man  som  passivt  Islæt  en  stille,  ureflekteret  Leven 
fremad  i  Tiden,  og  et  umiddelbart  Følgeskab  med  Naturen,  med 
Vejrets  Flugt,  med  Aarstidernes  Gang. 

Den  større  Simpelhed  i  Livets  hele  Anlæg  paa  Landet  og  lige- 
ledes Følelsernes  større  Dybde  og  Stadighed  og  Viljelivets  mere 
faste  Former  afgiver  hos  Landboerne  Betingelserne  for  Sluttet- 
hed og  Centralisering  af  Livssynet.  Hertil  bidrager  ogsaa  det, 
at  Landmanden  i  sin  Bedrift  er  mindre  afhængig  af  andre  Men- 
nesker, mindre  socialt  indsyltet,  og  at  han  i  sin  Bopæl,  sin  Jord, 
har  et  overmaade  fast  Centralpunkt,  hvorfra  han  ser  sig  om  i 
Verden,  bedømmer  Omgivelserne  og  udfolder  sin  Virksomhed. 
Byboeren  færdes  saa  meget  omkring  udenfor  sit  eget,  paa  offent- 
lig Gade,  paa  andres  Ejendom  og  Grund,  og  idet  han  ser  sig  om 
fra  alle  disse  forskellige  Stader,  kommer  Perspektiverne,  hvori 
han  ser  Verden,  paa  mange  Punkter  til  at  krydse  og  skære  hin- 
anden, Opfattelserne  bliver  mindre  retlinede,  gentager  sig  ikke 
saa  trofast,   sammenbygger  sig  følgelig  ikke  saa  solidt. 

Betydningen  af  det  at  eje  noget  er  paa  Landet  meget  stor. 
Den,  som  intet  ejer,  regnes  ikke  for  meget,  man  ser  paa  ham 
som  en  løs  Fugl;  den,  som  kun  ejer  lidt,  føler  sig  lille.  Mens 
i  Byen  det  at  have  rigeligt  af  Haanden  og  i  Munden,  at  have  og 
forbruge  en  god  Aarsindtægt,  giver  en  pæn  Position,  og  mens 
det  at  være  arbejdsfør,  erhvervsdygtig,  overlegen  eller  ligestillet 
de  fleste  andre  i  Intelligens,  sleben  Omgangstone,  Indflydelse, 
Forretningssans  o.  lign.,  danner  et  godt  Grundlag  for  en  velnæret 
Selvfølelse,   staar  paa  Landet  disse  Evner,   denne  Velstillethed 


14  Byliv  og  Landliv 

absolut  i  Skygge  for  det  at  eje  noget.  Ejendom,  Ejendele,  Kapi- 
tal, alt,  hvad  der  haves  i  Baghaanden  som  usvigelige  Hjælpe- 
kilder for  alle  Tilfælde,  bærer  ubetinget  Prisen,  ja,  det  danner 
paa  en  Maade  det  egentlige  Rygstød,  den  faste  Kerne  i  Livet. 
Kun  at  have  Klæderne  paa  Kroppen  og  de  „bare  Næver"  er  paa 
Landet  noget  næsten  foragteligt.  I  Forbindelse  med  den  Anseelse, 
hvori  alt  Liggendefæ  staar,  forstaas  den  større  Sammenlevethed 
med  baade  fast  og  rørlig  Ejendom,  som  træffes  hos  Bønder,  den 
nænsomme,  undertiden  næsten  kælne  Omhu,  hvormed  Besiddel- 
ser haandhæves  og  plejes.  Den  Samhørighed  mellem  Person 
og  Ting,  som  i  Byerne  sædvanlig  kun  findes  hos  Husfruer  i 
deres  Stolthed  og  Omhu  for  Hjemmets  pæne  Udstyr,  Kostbar- 
heder og  fine  Ting,  den  træffes  paa  Landet  hos  alle  Familiens 
Medlemmer  og  overfor  alt  Hjemmets  Tilliggende:  Jordarealets 
Størrelse,  Frodighed  og  Veldrevethed,  Bygninger,  Vogne,  Red- 
skaber, Kvægbesætning,  Have,  endog  Udsigten  fra  Vinduerne. 

Begrebet  Hjem  er  i  det  hele  taget  indholdsrigere  paa  Landet 
end  i  Byen.  Sidstnævnte  Sted  er  Hjemmets  Rum,  Stuernes 
Luft  gennemsivet  og  gennemhullet  af  fremmede  Ting,  Lyd  ude- 
fra, alskens  Strømninger  og  Færdsel.  Grænserne  for  Hjemmet 
er  snævre,  et  Par  Skridt,  og  man  er  udenfor  sit  eget,  og  Over- 
gangene fra  éns  Hjem  til  andres  eller  til  offentlig  Grund  er  lidet 
skarpe;  dertil  overskrides  de  for  tit.  Man  kan  ikke  stænge  andre 
og  andres  ude,  og  man  kan  ikke  holde  sit  eget  for  sig  selv,  det 
siver  ud  ad  de  mindste  Sprækker,  en  Dør  kan  ikke  staa  paa 
Klem,  uden  at  Følelsen  af  Hjemlighed  lider  derunder.  Paa  Lan- 
det er  Hjemmet  noget  anderledes  tæt  og  trygt. 

Med  dette  hænger  igen  først  Inderligheden  i  Husfolkenes 
Optagethed  af  en  Gæst  og  dernæst  Gæstfriheden  sammen.  I  Byen 
trænger  man  ikke  til  den  Afveksling  i  Dagens  Liv,  den  friske 
Luftning  udefra,  som  et  Besøg  kan  være;  Gæster  kommer  der- 
for i  mindre  Grad  til  at  staa  i  Relief  for  Bevidstheden;  tit  kan 
den  besøgende  inde  i  en  Byfamilies  private  Stuer  føle  sig  næsten 
som  noget,  der  flyder  ud  i  Luften  og  bliver  til  ingenting;  paa 
Landet  modtager  Gæsten  til  Stadighed  en  hyggelig  Fornemmelse 
af  sin  egen  øjeblikkelige  Betydning  i  Kredsen;  der  bliver  tænkt 
paa  ham,  der  vender  sig  Opmærksomhed  imod  ham.  Det  er 
ikke  af  Hoflighed,  ti  Landboere  er  ikke  hoflige  —  de  er  hjertelige 

mod  hvem,  de  kan  lide  —  men  det  er,  fordi  Gæsten  er  mere  værd 
for  Værten  og  hans  Husstand.  Han  aabner  dem  ligesom  en  Dør 
ud  til  den  vide  Verden,  han  sætter  deres  Fantasi  og  Tanke  i  Be- 
vægelse. Han  er  nu  og  da  det  samme  for  Hjemmet,  som  Sukker 
er  til  Kaffen.  Ud  fra  dette  inderligere  Samliv  med  Husets  Gæst 
forstaar  jeg  en  Ting,  som  ofte  har  mødt  mig,  naar  jeg  har  opholdt 
mig  i  mit  Barndomshjem  paa  Landet:  at  Naboer,  gode  Bekendte 
fra  Barneaarene,  fjernere  Familie  og  andre  paarørende  ikke  stil- 
ler sig  tilfreds  med,  at  de  og  jeg  har  været  sammen  hos  mine 
Forældre,  at  vi  har  talt  med  hverandre  ved  allehaande  Lejlig- 
heder, og  at  de  har  faaet  Besked  om,  hvad  de  kunde  ønske  at  vide 
mig  anbelangende;  det  har  altid  heddet:  besøg  os!  kom  og  se 
til  os!  Før  man  har  været  i  deres  Hjem  og  er  bleven  trakteret  i 
det  mindste  med  Kaffe,  synes  de  ikke,  at  de  har  været  sammen 
med  én.  Enhver  kan  daglig  mode  dette  Forhold  paa  Landet,  men 
næppe  tit  i  Byerne.  —  At  Slægtsfølelsen,  Familiesammenholdet 
paa  Landet  spiller  en  betydelig  Bolle,  behøver  næppe  nogen 
nærmere  Forklaring. 

Landlig  Selvfølelse  gør  for  det  meste  sin  Mand  bred  af  Væ- 
sen. En  Storkøbmand  eller  en  Bigmand  i  en  By  kan  være  ganske 
smal  i  sin  Optræden  og  færdes  i  smidige  Bugtninger;  han  kan 
være  paa  én  Gang  stilfærdig"  og  splendid.  En  Proprietær  eller 
en  anden  Storbesidder  paa  Landet  ytrer  som  oftest  sin  Tilfreds- 
hed med  sig  selv  og  sin  Lod  i  Verden  ved  at  tage  en  anselig  Plads 
op,  enten  ved  en  rent  korporlig  Udvidelsesfryd  eller  ved  en  vis 
Skraasikkerhed  og  Djærvhed  i  Stillinger  og  Bevægelser,  en  myn- 
dig Besoluthed  i  Ord,  Meninger  og  Handlinger.  Selv  over  min- 
dre Gaardmænd  kan  der  være  en  lun  Urokkelighed  i  Væsen  og 
Væremaade,  som  om  de  bestandig  havde  Benene  godt  plantet 
ud  til  Siden  og  oven  i  Købet  følte  deres  Ligevægtsomraade  for- 
størret gennem  et  Par  brede  Fødders  trygge  Anbringelse  paa  en 
fast  Basis.  En  Gaardmand  er  absolut  bredere  og  sikrere  at  se  til 
end  en  Husmand,  denne  er  igen  mindre  tynd  end  en  Indsidder. 
Tjenestekarle  har  ikke  sjældent  forskellige  Breddedimensioner, 
efter  som  de  tjener  paa  en  stor  eller  en  lille  Landejendom.  Na- 
turligvis gælder  det  her  sagte  ikke  til  enhver  Tid  paa  Dagen,  men 
kun  naar  Selvfølelsen  er  fremme.  Maaske  beror  denne  Selv- 
følelsens særegne  Tilsyneladelse  paa  Landet  for  manges  Vedkom- 

mende  paa  Efterligning  af  andre  og  Vane.  Oprindelig  har  den 
vistnok  sin  Oprindelse  fra  Jordarealerne,  den  Besiddelse,  der  ude 
paa  Landet  er  den  fundamentale  og  ligesom  i  sig  rummer  de  øv- 
rige Ejendele:  det,  hvorover  man  er  stolt,  eller  hvortil  man  føler 
sin  trygge  Eksistens  knyttet,  munder  ud  i  en  bred  Rumsforestil- 
ling,  og  en  saadan  er  skikket  til  direkte  ligesom  at  svulme  over 
i  Legemets  Muskelsystem. 

Ejendelenes  fremragende  Betydning  i  Livet  og  den  større 
Følelse  af  Besidden,  man  har  overfor  det,  man  ejer  —  en  Køb- 
mand eller  Haandværker  faar  vanskeligere  denne  Følelse  over- 
for sit  Varelager,  der  permanent  staar  til  Salg  —  sætter  Præg 
paa  det  landlige  Arbejde:  det  kommer  til  at  fylde  mere  i  Sjælen, 
især  hos  den,  der  selv  ejer  Tingene  eller  Stofferne,  hans  Arbejde 
udøves  paa.  Til  Dels  derfor  er  Arbejdslysten  og  Arbejdsfliden 
større  paa  Landet.  Selv  Tyendet,  som  sysler  med  Husbondens 
Ejendom,  har  en  vis  Følelse  af  at  sanke  i  Lade;  de  Agre,  Karlen 
gøder,  pløjer  og  tilsaar,  skal  han  ogsaa  høste,  han  ser,  hvad  der 
kommer  ud  af  hans  Arbejde;  hvad  han  kører  hjem  fra  Markerne, 
skal  han  tit  se  igen  paa  Tærskeloen  eller  bære  for  Kreaturerne. 
Det  har  Betydning  saaledes  at  mødes  med  Arbejdets  Frugter  og 
Resultater.  Og  det  har  Betydning,  at  Arbejdet  i  egentligste  For- 
stand er  produktivt  —  ikke  Omsætning,  Fordeling,  Bearbejdning 
som  i  Byerne;  Bevidstheden  om  at  være  med  i  Vækstprocesser, 
at  lægge  Haand  til  Frembringelse,  har  i  sig  noget,  der  river  med; 
ogsaa  naar  man  bjærger  Jordens  Afgrøde  i  Hus,  føler  man  sig 
med  i  Værdiernes  Sikring.  —  Til  Arbejdslystens  og  Flidens 
Fremme  bidrager  det  ogsaa,  at  der  er  færre  Adspredelser,  som 
ved  deres  idelige  Smaaprikken  til  Sindets  Lyster  drager  Op- 
mærksomheden fra  Arbejdssysselsættelsen.  —  I  Byen  er  det  tit 
den  snilde  Benyttelse  af  Chancerne,  der  giver  Gevinst.  Erhvervs- 
lyster  og  Erhvervshaab  kan  derved  faa  noget  spændigt,  utaal- 
modigt  og  springsk  over  sig.  Paa  Landet  erhverves  Goderne 
langsomt,  ved  sejg  Ihærdighed,  stille  Venten  paa  Tidens  Fylde. 
Erhvervelysterne  faar  derved  et  sundere  og  bredere  Leje.  Frem- 
gangen faar  en  afdæmpet  Karakter,  bliver  jævntstigende  som  en 
sindig  Bakkelinje.  Livsudbyttet  indsuges  i  lange,  varende  Drag. 
Længslerne  bliver  stille  higende. 

Fritidens  Interesser  og  Hang  stiler  i  Byerne  oftest  mod  uden- 

dørs  Ting;  naar  man  vil  more  sig,  skal  man  ud.  Paa  Landet  er 
—  dog  i  højere  Grad  forhen  i  Tiden  end  nu  —  Fritiden  mere 
knyttet  til  Hus  og  Hjem.  Med  den  enklere  Livsbaggrund  —  man 
har  langt  færre  Ting  at  vælge  imellem  —  og  det  fastere  System 
af  Vaner,  hvorover  Livet  færdes,  bliver  den  daglige  Nydelses- 
trang  mindre.  Man  keder  sig  ikke  saa  let  og  jages  ikke  til  nogen 
Adspredelse  af  Angst  for  Kedsomhed  eller  Ensomhed.  Aar  ud 
og  Aar  ind  kan  man  fordrive  de  ledige  Stunder  paa  væsentlig 
samme  Maade,  uden  at  Fornøjelser  og  Tidsfordriv  mister  deres 
Fylde.  Den  Jagen  efter  Afveksling,  Friskhed  og  Fornyelse,  som 
hyppig  kommer  til  Syne  hos  Bybefolkningen  —  Sæsonsygen  — 
findes  der  ikke  meget  af  blandt  Landboerne.  De  er,  som  det  tit 
er  bleven  bemærket,  paa  dette  Omraade  som  iøvrigt  i  mange 
andre  Henseender  konservative.  De  er  heller  ikke  fri  for  ad- 
skillig Snæverhed  i  Interesse  og  Livssyn.  Dette  hænger  for  en 
meget  væsentlig  Del  sammen  med,  at  de  anvender  deres  Fritid 
hjemme  og  uden  ret  megen  Variation  i  Brugen.  Det  er  ved  at 
komme  ud  og  løsrevet  fra  Hjemmets  Jordbund,  fra  den  hjem- 
lige Sindsbaggrund,  komme  Verdensmangfoldigheden  ind  paa 
Livet,  at  man  udvider  sin  Interessesfære,  Sindets  Spændkraft 
overfor  andre  Ting  og  Sager  end  éns  egne.  Det  at  færdes  spiller 
en  stor  og  grundlæggende  Bolle  med  Hensyn  til  Interesse- 
omfanget. —  Til  Gengæld  er  ,, Interesseretheden"  ikke  paa  Landet 
udartet  saadan,  at  den  fordrer  et  nyt  Slagteoffer  hver  Uge. 

En  Modvægt  imod  denne  Sindets  Sammenfalden  over  nogle 
faa  simple  og  paatrængende  Livsopgaver  —  Føde,  Klæder,  Husly, 
Skatteafgifter  o.  lign.  —  som  Landlivet  hælder  til,  haves  i  den 
fastere  og  bredere  sociale  Omgivelse,  hvert  enkelt  Individ  har 
ude  paa  det  aabne  Land.  Man  har  dér  en  videre  Udsigt  til  alle 
Sider,  ogsaa  i  social  Henseende,  end  i  Byen.  Ligesom  Gaarde 
og  Huse  i  det  aabne  Terræn  træder  tydeligt  ud  fra  hinanden,  og 
alle  ligger  frit  tilgængelige  for  Blikket,  den  ene  bagom  den 
anden  langt  ud  i  det  fjerne,  saaledes  ogsaa  Menneskene;  de  kan 
bedre  se  hverandre;  den  rige  kan  se  forbi  en  hel  Bække  mindre 
velhavende,  helt  ned  til  den  fattigste;  den  raske  er  ikke  uvidende 
om  den  syge.  I  Byen  staar  den  enkelte  Menneskeskæbne  mere 
i  Skjul  bag  de  andre  Menneskers  Bygge;  man  færdes  i  bestemte 
Lag,  Cirkler,  Kliker,  omgaas  væsentlig  kun  sine  Ligemænd  og 

bryder  sig  lidt  om  den  øvrige  Mængde.  Begrebet  Menneske  er  i 
Byen  noget  ringere,  hastigere  opfattet,  ligegyldigere,  det  fælles- 
menneskelige er  af  mindre  Omfang.  Ikke  saaledes  at  forstaa, 
at  de  sociale  Skel  paa  Landet  er  mindre  skarpe,  de  kan  være 
meget  velbevidste  og  haarde,  men  til  Trods  for,  at  det  sociale 
Miliø  er  bygget  i  Etager,  er  Perspektivet  langtrækkende,  man 
ser  hinanden,  ved  om  hinanden,  følger  hinandens  Tilskikkelser; 
den  sociale  Opfattelse  naar  ud  i  en  vid  Omkreds:  Sognet,  Egnen. 
Det  hænger  sammen  med,  at  hver  Enkeltting  paa  Landet  ligesom 
har  mere  Plads,  baade  i  optisk  og  i  sjælelig  Henseende.  —  Me- 
nighedslivet, det  kommunale  Liv,  alt  Fællesskab  og  alle  Fælles- 
anliggender,  danner  paa  Landet  en  kraftigere  Ramme  om  Indi- 
viderne end  i  Byen. 

Denne  store  og  temmelig  fastliggende  sociale  og  optiske  Hori- 
sont, hvori  man  daglig  lever,  og  hvori  alt  det  væsentlige  Livs- 
materiale  hører  hjemme,  og  endvidere  den  faste,  tæt  sammen- 
støbte  Interessekreds,  hvorover  Livet  er  udspændt,  virker  hen 
til  at  gøre  Landboerne  konservative.  Det  gør  det  vanskeligere  for 
dem  at  hæve  sig  ud  over  de  kendte  Ting  og  Forhold;  alt  nyt  og 
fremmed,  der  dukker  op,  placeres  uvilkaarligt  hinsides  det  kendte 
og  indlevede,  fjernt  ude  bag  den  tilvante  Horisonts  Rande.  Det 
er  ikke  let  at  føre  Blikket  derud.  I  Byen,  hvor  Livet  er 
mere  horisontløst,  hvor  man  saa  at  sige  har  baade  det  nære  og 
det  fjerne  inde  paa  Livet,  ser  det  i  Mylderet  omkring  sig,  har  de 
aandelige  Udvidelser  færre  Hindringer  at  overvinde.  Der  gror 
f.  Eks.  ikke  —  som  paa  Landet  —  et  ,, medfødt"  Had  imod  en- 
hver, der  vil  skille  sig  ud  og  være  „anderledes  end  andre",  gøre 
sig  særskilt  bemærket  i  Levemaade,  Adfærd,  Interesser,  Domme. 
—  Det  konservative  Hang  viser  sig  ogsaa  i  Sindets  Standhaftig- 
hed overfor  perifere  Angreb.  I  Byen  kan  en  betydelig  Sag,  en 
Persons  Anseelse  o.  lign.  lammes  føleligt  af  en  tilfældig  Vits,  en 
løst  paahængt  Latterlighed.  Paa  Landet  er  den  Slags  Virkemidler 
næsten  betydningsløse. 

Byboerne  er  ikke  fri  for  at  mene,  at  ,. Bønderne"  er  ukulti- 
verede og  indskrænkede.  Omvendt  forestiller  mange  Landboere 
sig  Bybefolkningen  som  uvidende  om  mange  Ting,  der  hører 
til  Livets  elementæreste  Kundskab,  og  der  verserer  paa  Landet, 
nedarvede   fra  Slægt  til   Slægt,   drøje   Smaahistorier  om   denne 

Uvidenhed.  Saaledes  den  ældgamle  Fortælling  om  Byfruen,  der 
gav  sin  Tjenestepige  Ordre  til  at  give  en  Bonde,  som  havde  le- 
veret Herskabet  et  Læs  Tørv,  en  Tot  Hø  at  spise.  Eller  de  nyere 
Historier  om  Bydamen,  der  forespurgte,  hvilke  Køer  det  var,  der 
gav  Kærnemælk,  og  om  en  anden  Byperson,  som  gerne  vilde  se 
en  Mark,  hvor  der  voksede  Malt.  Deri,  at  slige  Historier  endnu 
lever  iblandt  Bønderne  og  stadig  gotter  adskillige  ind  til  Hjerte- 
rødderne, ligger  et  Vidnesbyrd  om  manglende  gensidig  For- 
staaelse.  Vi  har  ogsaa  i  det  foregaaende  set,  at  der  er  en  Del  ikke 
uvigtige  Forskelle  at  bygge  Tankebro  over,  inden  en  saadan  For- 
staaelse  og  gensidig  Betfærdighed  kan  blive  almindelig.  Og  der- 
til skulde  det  jo  helst  komme.  Misforstaaelse  vil  altid  være  af 
det  onde  og  er  det  i  her  omtalte  Tilfælde  saa  meget  mere,  som  det 
er  utvivlsomt,  at  baade  By  og  Land  har  meget  at  lære  af  hin- 
anden. Men  en  frugtbar  Vekselvirkning  kommer  ikke  i  Stand, 
førend  begge  Parter  forstaar  først  og  fremmest  sig  selv  og  der- 
næst hinanden. 

Ligesom  den  tæt  befolkede  By  og  det  spredt  befolkede  Land  i 
økonomisk  Henseende  har  sin  Eksistensret  sikret  saa  langt  ud  i 
Fremtiden,  som  vi  nu  formaar  at  øjne,  saaledes  har  de  det,  tror 
jeg,  ogsaa  i  sjælelig  Henseende.  Hver  af  dem  har  sin  Kultur- 
opgave, hver  fremmer  sin  Del  af  den  menneskelige  Vækst:  Byerne 
f.  Eks.  den  legemlige  Kultur,  Sansernes  Udvikling,  og  gennem 
det  daglige  sjælelige  Bad  i  Livsmangfoldigheden  lægger  de  Grun- 
den til  en  bredere,  rigere  Basis  for  Menneskets  sjælelige  Til- 
værelse end  Landlivet,  som  vi  nu  kender  det,  kan  skabe.  I 
Byerne  pudses  de  enkelte  Livsrørelser  blanke,  fornyes  i  Hen- 
seende til  Vaagenhed  og  Livlighed;  og  gennem  den  større  Fart 
og  Smidighed  i  Omtanke,  gennem  mere  Bevægelighed  i  Interesse 
danner  Bylivet  en  fortrinlig  Tilsætning  til  det  mere  stillestaaende 
og  tungt  foranderlige  Landliv.  Det  er  da  helt  andre  Ting,  Land- 
boerne skulde  lære  i  Byerne,  end  at  ryge  Cigarer,  anskaffe  Sofa- 
puder og  bygge  Stuehuse  i  Bystil.  Omvendt  kunde  Byboerne, 
hvad  vistnok  er  tilstrækkelig  fremhævet  i  det  foregaaende,  paa 
adskillige  Punkter  tage  Lære  af  Landboerne,  navnlig  hente  sig 
lidt  Begreb  om,  hvad  sjælelig  Sundhed  og  sjælelig  Bygning  er 
værd.  —  Forestillingerne  om,  hvad  Vekselvirkningen  mellem 
By  og  Land  skal  gaa  ud  paa,  er  næppe  meget  dybtgaaende  og 

klar  her  i  Danmark.  Man  faar  i  alt  Fald  ikke  just  noget  impo- 
nerende Indtryk  af  disse  Forestillinger,  naar  man  horer  Ting 
som  Dyrskuer,  Afholdsstævner,  politiske  Sammenkomster  mel- 
lem Byboere  og  Landboere,  med  Bram  proklamerede  som  lysende 
Billeder  paa  Vekselvirkningen.  Det  er  ikke  mere  taabeligt  at 
sige,  at  nærværende  Smule  Artikel  har  „styrket  Baandet  mellem 
By  og  Land" ,  end  at  det  store  Dyrskue  i  København  sidste  Foraar 
har  haft  denne  berømmelige  Virkning. 

De,  der  giver  sig  af  med  Folkeoplysning,  maa,  hvis  deres 
Virksomhed  tilsigter  andet  end  Geschæft,  nøje  sætte  sig  ind  i  og 
agte  paa  de  sjælelige  Forskelle  mellem  By-  og  Landbefolkningen. 

Med  By  har  jeg  overalt  nærmest  ment  Provinsby.  Storbyen 
er  atter  noget  andet,  en  Organisme  for  sig.  Hovedsagelig  er  Stor- 
byen ogsaa  noget  i  sig  selv  afsluttet;  der  er  ikke  meget  personligt 
Samkvem  mellem  den  og  det  omgivende  Land.  De  Byer,  der 
staar  i  Forhold  til  Landbefolkningen,  er  de  saakaldte  Købstæder 
og  deres  Aflæggere  —  og  kulturelle  Pionerer  —  Stationsbyerne. 
Disse  sidste  er  for  Resten,  saavidt  jeg  kender  dem,  nogle  under- 
lige Tingester,  som  forer  et  blandet,  sammenbrokket  Liv.  Nogen 
særskilt  Skildring  af  dem  tor  jeg  ikke  indlade  mig  paa.  Man 
skulde  tro,  de  kunde  være  Arnesteder  for  en  Sammensmeltning 
af  Bvliv  og  Landliv;  men  det  er  de  i  alt  Fald  ikke. 

Af  A.  Peschcke  Keedt. 


Naar  man  fordomsfrit  undersøger  Aarsagerne  til  Arbejdernes 
Misfornøjelse  med  deres  Kaar,  maa  man  indrumme,  at  der 
trænges  til  grundige  Forbedringer  paa  mangfoldige  Omraader. 
Men  set  i  store  Træk  viser  det  sidste  Aarhundrede  os  Billedet  af 
en  mægtig  Bevægelse  frem  efter  fra  mørkere  til  lysere  Tilstande. 

En  væsentlig  Del  af  det  opslidende,  legemlige  Arbejde,  der 
før  udførtes  af  Mennesker,  er  bleven  overført  paa  mekaniske 
Hjælpemidler.  Spindemaskinen  har  standset  Bokkehjulet.  Den 
mekaniske  Dampvæv  har  fortrængt  Haandvæven.  Dampskibet, 
Dampploven,  Dampkranen,  Damphamren  og  Dampsaven  har  i 
Forening  med  Lokomotivet,  Jernbanerne,  Elektriciteten  og  det 
kemiske  Laboratorium  kuldkastet  alle  Fortidens  gængse  Bereg- 
ninger over  Produktion,  Transport  og  Omsætning.  Og  om  end 
Vejen  fremad  ofte  har  været  lang  og  trang,  har  Virkeligheden 
dog  i  flere  Betninger  overfløjet  vore  Forfædres  dristigste  Forvent- 
ninger angaaende  Naturkræfternes  Udnyttelse  i  Menneskehedens 
Tjeneste. 

Kendsgerninger,  som  er  synlige  for  alle,  viser  os  Fremskridts- 
bevægelsens  Kurs  i  klare  Træk.  Maskinerne  har  i  stadig  sti- 
gende Udstrækning  overtaget  Slavetjenesten.  Arbejderstanden 
har  under  en  tiltagende  Lettelse  af  det  legemlige  Arbejde  lært  at 
rejse  Byggen  og  opnaaet  Angang  til  en  friere  og  højere  Udvikling 
af  sine  aandelige  Evner.  Arbejdstiden  er  bleven  forkortet.  Ar- 
bejdslønnen er  stegen.  Hygiejnen  er  bleven  forbedret.  Fabriker 
og  Værksteder  er  sat  under  offentligt  Tilsyn.  Undervisnings- 
væsenet  staar  paa  et  højere  Trin.  Lovgivningen  yder  voksende 
Hjælp  og  Støtte  til  Samfundets  trængende  Elementer.    Der  stilles 

stigende  Fordringer  til  Lys,  Luft,  Varme,  Føde,  Klæder  og  Bolig. 
Levefoden  højnes.  Ædrueligheden  fremmes.  Og  vi  øjner  langt 
ude  i  Fremtiden  en  lykkeligere  Slægt,  der  er  ukendt  med  mange 
af  Nutidens  Brøst. 

Men  for  at  naa  Maalet  maa  vi  uafbrudt  arbejde  videre.  Tran- 
gen til  nye  Reformer  vokser  med  vor  tiltagende  Erkendelse  af  al 
den  Elendighed,  der  fremdeles  hersker  midt  iblandt  os.  Der  maa 
lyses  op  i  de  mørkeste  Kroge.  Vi  maa  gaa  omkring  med  aabne 
Øjne  og  vænne  os  til  at  sagsøge  os  selv,  naar  vi  lader  os  beruse 
af  Skønheden  i  det  Liv,  om  hvilket  der  digtes  og  drømmes,  i 
Stedet  for  at  gøre  os  fortrolige  med  den  nøgne  Sandhed  i  det  Liv. 
der  leves.  Arbejdernes  højrøstede  Utilfredshed  er  et  af  de  virk- 
somste Midler  til  at  holde  os  vaagen. 

Desværre  har  den  nyere  Tids  Opfindelser  jævnlig  fremkaldt 
hærgende  Kriser  i  Overgangsperioden.  Lediggjorte  Arbejdere 
har  uden  egen  Skyld  lidt  Sult  og  Nød,  og  de  heldigere  stillede 
Samfundsklasser  har  ikke  altid  med  fuld  Forstaaelse  paataget  sig 
den  Hjælpepligt,  som  den  af  Krisen  ramte  Arbejderbefolkning 
havde  berettiget  Krav  paa.  Men  drager  man  Sammenligninger 
mellem  før  og  nu,  kommer  man  hurtig  til  den  Slutning,  at  Ar- 
bejderstanden Skridt  for  Skridt  har  tilkæmpet  sig  bedre  Kaar. 
Og  Nutidens  sociale  Brydninger  aabner  trods  al  den  Larm,  der 
ledsager  dem,  en  sikker  og  glædelig  Udsigt  til  fortsatte  Fremskridt 
dér,  hvor  der  mest  trænges  til  dem. 

Men  Arbejdernes  Fordringer  har  ligesom  andre  Klassers 
Retskrav  en  Tendens  til  at  udarte.  I  Menneskerettighedernes 
misbrugte  Navn  er  der  hyppigt  blevet  udkæmpet  blodige  Stridig- 
heder, som  har  fremkaldt  et  vidt  spredt  økonomisk  Tryk  og  for- 
værret de  sociale  Tilstande  i  Stedet  for  at  forbedre  dem.  Lig- 
nende Fejlgreb  gentager  sig  Slægt  efter  Slægt,  og  Nutidens  seneste 
Hændelser  bærer  Vidnesbyrd  om,  at  det  hidtil  præsterede  Oplys- 
ningsarbejde hverken  har  formaaet  at  kue  Magtens  Misbrug  oven 
fra  eller  neden  fra.  Følgende  Eksempler  fra  det  virkelige  Liv 
kaster  Strejflys  over  nogle  af  de  Retsbegreber,  der  har  fundet 
Udtryk  i  de  her  fremførte  Anskuelser. 

Tekstilarbejderstrejken.  Vi  har  nylig  afsluttet  en  Tekstil- 
arbejderstrejke, der  har  varet  i  5  Maaneder.  Omtrent  4000  ledige 
Arbejdere  har  i  dette  Tidsrum  tæret  paa  Organisationens  Kasse. 

og  Standsningen  har  paaført  mange  Arbejdsgivere  følelige  Tab. 
Hist  og  her  er  der  opnaaet  en  Forbedring,  men  det  samlede  Re- 
sultat svarer  aldeles  ikke  til  de  Forventninger,  under  hvilke 
Strejken  blev  erklæret.  Imidlertid  er  der  dog  om  enkelte  Punkter 
naaet  en  Forstaaelse,  der  vil  faa  en  gavnlig  Betydning  for  Tekstil- 
industriens fremtidige  Udvikling.  Man  har  fra  Arbejdernes  Side 
bl.  a.  indset,  at  vi  her  i  Danmark  ikke  kan  blive  staaende  ved  2 
Væve  for  hver  Arbejder,  efter  at  man  i  Udlandet  gradvis  er 
naaet  frem  til  4,  6  og  8  Maskinvæve  pr.  Arbejder.  Men  hvis 
Førerne  ved  denne  Lejlighed  havde  været  klar  over  Strejkens 
praktiske  Følger,  vilde  de  vistnok  have  betænkt  sig  paa  at  er- 
klære den. 

Maskinvævens  Indførelse  gav  i  sin  Tid  Stødet  til  en  hel 
Revolution  i  Tekstilarbejdernes  Forhold.  Produktionen  pr.  Væv 
blev  forøget  efter  en  tidligere  ukendt  Maalestok.  En  Mængde 
Haandvæve  blev  standsede,  og  mange  Arbejdere  mistede  midler- 
tidigt deres  Erhverv.  Vi  trues  nu  af  lignende  Forstyrrelser  gen- 
nem Indførelsen  af  den  automatiske  Væv.  Forfatteren  henledede 
allerede  for  flere  Aar  siden  i  en  illustreret  Afhandling  Opmærk- 
somheden paa  denne  Vævs  Sejrsgang  over  Kloden.  I  sin  mest 
fuldkomne  Form  arbejder  demsaa  selvstændigt,  at  der  kun  be- 
høves én  Arbejder  til  at  passe  24  Væve.  I  Amerika  er  man  endog 
naaet  til  28  Væve,  og  i  England  kan  man  nu  i  flere  Fabriker  se 
20  Væve  under  en  enkelt  Arbejders  Tilsyn.  I  Forbindelse  med 
Automatvæven  er  der  indført  en  mekanisk  Lønmaaler,  der  viser 
den  fortjente  Løn  paa  lignende  Maade,  som  en  Droskes  Taksa- 
meter  viser  den  tilbagelagte  Vejlængde.  Ugelønnens  Højde  be- 
væger sig  i  England  mellem  Kr.  30  og  Kr.  40  for  en  øvet  Automat- 
væver. Grundlaget  for  Lønnens  Beregning  er  fastsat  i  Følge 
Overenskomst  mellem  Arbejdsgivernes  og  Arbejdernes  faglige 
Organisationer. 

Tekstilarbejderstrejken  har  aabnet  vore  danske  Fabrikanters 
Øjne  for  Fordelene  ved  den  automatiske  Væv.  Denne  tillader 
Driftslederen  at  fremme  Produktionen  med  et  Minimum  af  de 
ved  Strejker  og  Lock-out'er  fremkaldte  Forstyrrelser  i  Forret- 
ningsgangen. Automatvæven  vilde  være  kommen  til  os  alligevel, 
men  Strejken  har  givet  Anledning  til  dens  hurtigst  mulige  Ind- 
førelse, og  om  faa  Aar  vil  den  findes  i  de  fleste  danske  Fabriker. 

Rent  bortset  fra  Spørgsmaalet  om  Arbejdernes  Ret  eller  Uret 
til  at  erklære  Strejken  var  dette  Skridt  under  de  her  skildrede 
Forhold  forfejlet.  De  smaa  Fordele,  Arbejderne  har  opnaaet, 
maa  de  betale  med  saa  store  Ofre,  at  de  sikkert  havde  staaet  sig 
bedre  ved  foreløbig  at  akceptere  den  dem  tilbudte  Ordning,  der 
i  alt  væsentligt  var  baseret  paa  den  fortsatte  Benyttelse  af  det 
gamle  Materiel  med  uformindsket  Arbejdsstyrke.  Ad  Aare  vil 
Automatvævens  Indførelse  utvivlsomt  betegne  et  stort  Frem- 
skridt. Men  denne  Udsigt  er  en  daarlig  Trøst  for  de  Arbejdere, 
der  under  trykkende  Næringssorger  mister  deres  gamle  Erhverv 
og  tvinges  til  at  skabe  sig  en  ny  Eksistens.  Disse  lediggjorte  Ar- 
bejdere ser  i  Automatvæven  ikke  en  Ven,  men  en  Fjende. 

Forøvrigt  overses  det  alt  for  ofte  af  de  stridende  Parter,  at 
faglige  Konflikter  mellem  Arbejdere  og  Arbejdsgivere  ofte  be- 
rører andre  Interesser  paa  en  for  hele  Samfundet  skadelig  Maade. 
Da  Arbejdsgiverne  for  nogle  Aar  siden  under  den  store  Lock-out 
pludseligt  standsede  Virksomheden  i  mange  af  Landets  Fabriker, 
led  en  Mængde  uskyldige  Medborgere  betydelige  Tab.  Paatagne 
Vareleverancer  kunde  ikke  præsteres;  nye  Fabriksanlæg  maatte 
vente  paa  Redskaber  og  Maskiner,  Handel  og  Skibsfart  led  under 
Følgerne  af  Produktionens  Standsning,  og  mange  Erhverv,  som 
ikke  direkte  blev  berørte  af  Konflikten,  arbejdede  under  et  fort- 
sat Tryk  af  Lock-out'ens  indirekte  Virkninger. 

Dersom  Lovgivningsmagten  vilde  beskytte  Samfundets  neu- 
trale Interesser  mod  de  skadelige  Følger  af  store  faglige  Kon- 
flikter mellem  Arbejdere  og  Arbejdsgivere,  kunde  man  overfor 
hele  den  toldbeskyttede  Del  af  vort  Lands  Industri  skaffe  sig  en 
let  tilgængelig  og  meget  virksom  Sikkerhedsventil  i  Toldtariffen. 
Man  behøvede  kun  at  vedtage  en  Lov  af  omtrent  følgende  Ind- 
hold: Under  en  Strejke  eller  Lock-out,  der  standser  et  told- 
beskyttet  indenlandsk  Fags  Produktion,  nedsættes  Tolden  paa  de 
tilsvarende  fremmede  Varer  med  25  pCt.  ved  Udløbet  af  den 
første  Maaned.  Varer  Konflikten  2  Maaneder,  nedsættes  Tolden 
med  50  pCt.,  og  efter  3  Maaneders  Forløb  indføres  de  paa- 
gældende fremmede  Varer  toldfrit,  indtil  de  stridende  Parter  er 
blevne  enige  om  at  genoptage  Arbejdet. 

En  saadan  Lov  vilde  næppe  i  nævneværdig  Grad  forøge  de 
fremmede  Tilførsler,  ti  selve  Lovens  Eksistens  vilde  virke  saa  af- 

kølende  paa  Stridsmændene,  at  faglige  Konflikter  paa  det  her  om- 
handlede Omraade  i  Regelen  vilde  blive  bilagte  uden  Standsning 
af  Arbejdet.  Ad  denne  Vej  kunde  man  uden  at  favorisere  nogen 
af  Parterne  befri  Landets  Erhvervsliv  for  mange  skadelige  For- 
styrrelser og  bidrage  til  at  værne  om  den  økonomiske  Fred,  der 
ret  udnyttet  dog  er  en  af  de  vigtigste  Grundbetingelser  for  en 
varig  Bedring  af  Arbejdernes  Kaar. 

Arbejdsløsheden  i  London.  Talrige  Telegrammer  har  oplyst 
Verden  om,  at  der  for  Tiden  findes  en  vidt  spredt  Arbejdsløshed 
i  Englands  Hovedstad.  Store  Processioner  drager  gennem  Ga- 
derne for  at  henlede  den  offentlige  Opmærksomhed  paa  den 
herskende  Nødstilstand,  og  Modstanderne  af  den  bestaaende  Sam- 
fundsorden benytter  Lejligheden  til  en  kraftig  Agitation  for  deres 
sociale  Reformplaner. 

For  at  forstaa  Situationen  maa  man  erindre,  at  der  altid  fin- 
des megen  Arbejdsløshed  i  London.  Byen  omfatter  med  sine  For- 
stæder en  Befolkning  paa  ca.  7  Millioner,  og  denne  menneskelige 
Myretue  drager  som  en  mægtig  Magnet  løse  Eksistenser  til  sig  fra 
alle  Kanter.  Det  er  ikke  alene  Overskudet  fra  Englands,  Skot- 
lands og  Irlands  Proletariat,  som  fylder  Londons  fattige  Kvar- 
terer. Blandt  de  arbejdsløse  findes  saa  mange  Udlændinge,  at 
Parlamentet  i  den  senere  Tid  har  maattet  drøfte  Værnelove  mod 
denne  usunde  Tilvækst  af  den  nødlidende  Befolkning. 

Naar  der  fra  Proletariatets  Tillidsmænd  gives  et  Samlings- 
signal,  saa  myldrer  der  fra  mange  Sider  saa  store  Skarer  frem,  at 
de  hurtigt  danner  en  hel  Hær.  Og  skønt  en  Del  af  Elendigheden 
utvivlsomt  er  selvforskyldt,  er  der  dog  blandt  Londons  fattige 
mange  Mænd  og  Kvinder,  som  baade  kan  og  vil  arbejde,  naar 
der  blot  skaffes  dem  Adgang  til  Værkstederne.  Dertil  kommer 
Børnene,  som  enhver  Menneskeven  maa  føle  den  største  Med- 
lidenhed med.  Men  ogsaa  Udskudet.  det  ,,haabløse"  Bundfald, 
har  Krav  paa  Hensyn,  ti  i  mangfoldige  Tilfælde  bærer  Sam- 
fundsforholdene en  Medskyld  for  den  mislykkede  Eksistens. 

Lignende  Følelser  har  sikkert  bevæget  Dronning  Alexandra, 
da  hun  for  kort  Tid  siden  tegnede  sig  i  Spidsen  for  en  Bidrags- 
liste,  der  tilsigtede  at  skaffe  Føde  og  Klæder  til  de  arbejdsløse, 
medens  Kong  Edward  samtidig  lod  rejste  Telte  for  de  husvilde. 
Det  har  vakt  megen  Harme  i  velgørende  Kredse,  at  disse  imøde- 

kommende  Skridt  fra  Kongens  og  Dronningens  Side  er  blevne 
belønnede  med  Utak.  ,,Vi  beder  ikke  om  Barmhjertighed  og 
Almisser,  vi  fordrer  Arbejde  og  Løn",  tilraabtes  der  Kongen  af 
et  Kor  af  de  arbejdsløse.  Og  ikke  faa  Bidragydere  har  uden 
Tvivl  efter  denne  Modtagelse  fornemt  trukket  sig  tilbage  fra  al 
videre  Deltagelse  i  Samaritan-Gerningen.  Men  man  bør  ikke 
dømme  saa  brat  og  saa  haardt.  Staklen,  der  sulter,  ræsonnerer 
anderledes  end  Velhaveren,  der  er  mæt.  De  lever  begge  under 
den  samme  Samfundsorden,  men  det  er  forstaaeligt,  at  de  ser  paa 
den  med  forskellige  Øjne. 

De  truende  Røster,  der  fordrer  Arbejdet  som  en  Ret  og 
vrager  Fattighjælpen,  overser,  at  der  her  forelaa  2  bestemte  Op- 
gaver. Den  første  bestod  i  straks  at  lindre  den  tilstedeværende 
Nød.  Det  gjaldt  om  uden  Tøven  at  mætte  de  sultne,  klæde  de 
nøgne  og  skaffe  Tag  over  Hovedet  for  de  Husvilde.  Den  anden 
og  langt  vigtigere  Opgave  bestod  i  at  fjerne  de  sociale  Aarsager 
til  Arbejdsløsheden.  Men  dertil  kræves  et  Kæmpearbejde,  som 
i  heldigste  Tilfælde  først  vil  bære  Frugt  efter  lang  Tids  Forløb. 
Kongen  og  Dronningen,  der  personligt  ikke  bærer  Ansvaret  for 
Nødstilstanden,  og  hvis  offentlige  Virksomhed  er  bundet  af  Parla- 
mentet, gjorde  resolut  det  bedste,  der  under  de  givne  Forhold 
lod  sig  gøre.  De  hjalp  deres  lidende  Landsmænd,  og  et  Beløb 
af  over  2  Millioner  Kroner  blev  ved  deres  prisværdige  Eksempel 
indsamlet  til  Lindring  af  den  øjeblikkelige  Nød. 

Proletariatets  Ordførere  bedømmer  Sagen  fra  et  andet  Syns- 
punkt. For  dem  er  Vedligeholdelsen  af  Utilfredsheden  i  Be- 
folkningens brede  Lag  det  sikreste  Middel  til  Opnaaelsen  af 
sundere  Forhold.  De  kender  den  gamle  Sandhed,  at  det  er 
lettere  at  rejse  en  Revolution  med  sultne  end  med  mættede  Maver. 
Og  de  ser  i  den  af  de  besiddende  Klasser  ydede  Nødhjælp  en 
snildt  beregnet  frivillig  Selvbeskatning,  som  Overklasserne  har 
paataget  sig  med  det  bevidste  Formaal  at  hindre  den  langt  større 
Tvangsudskrivning,  der  vilde  blive  paalagt  dem,  hvis  Prole- 
tariatet kom  til  Magten. 

Disse  revolutionære  Tanker  er  gamle.  De  fandt  for  et  halvt 
Hundrede  Aar  siden  ivrige  Talsmænd  i  Socialdemokratiets  da- 
værende Høvdinge  Karl  Marx  og  Fr.  Engels,  der  fra  det  gæstfrie 
England  ledede  Arbejderbevægelsen  paa  Kontinentet.     Men  det 

har  vist  sig,  at  Arbejderne  uden  Revolutioner  i  de  fleste  Lande 
har  opnaaet  en  fortsat  Forbedring  af  deres  Kaar.  For  100  Aar 
siden  kunde  man  i  flere  Egne  af  England  endnu  købe  en  Kulmine 
sammen  med  de  Arbejdere,  der  fandtes  i  den,  og  forlod  de  Ar- 
bejdet uden  Orlov,  kunde  Minens  Ejer  hente  dem  tilbage 
som  bortløbne  Kreaturer.  I  endnu  levende  engelske  Arbejderes 
Minde  varede  Arbejdstiden  jævnligt  16 — 18  Timer  i  Dygnet,  og 
for  50  Aar  siden  var  Elendigheden  blandt  Englands  Arbejdere 
langt  større,  end  man  i  nogen  senere  Periode  har  kendt  den. 

Naar  vi  i  den  nyere  Tid  har  faaet  en  mere  levende  Følelse 
af  den  herskende  Nød  end  før,  saa  skyldes  det  for  en  væsentlig 
Del  de  fra  alle  Jordens  Egne  indløbende  telegrafiske  Meddelelser. 
Vi  modtager  nu  hver  Dag  i  en  samlet  Sum  kraftige  Paamindelser 
om,  hvor  langt  vi  fremdeles  er  fjernede  fra  sunde  og  menneske- 
værdige Tilstande.  Og  hvor  der  er  Tale  om  Samfundsref ormer, 
virker  intet  mere  overbevisende  end  Kendsgerningernes  ubønhør- 
lige Logik. 

I  Danmark  har  vi  først  i  den  sidste  Snes  Aar  gjort  alvorligt 
Bekendtskab  med  de  Ulemper,  der  følger  med  Storindustrien. 
Vore  Arbejdere  har  Slægt  efter  Slægt  for  en  væsentlig  Del  været 
knyttede  til  Agerbruget.  Men  mange  af  dem  har  ligesom  Eng- 
lands Arbejdere  levet  i  Trældom.  I  1788  gennemførtes  Stavns- 
baands-Løsningen,  og  samtidig  begyndte  Ophævelsen  af  Hoveriet. 
I  1792  standsedes  Negerhandelen.  I  1809  modtog  den  daværende 
danske  Regering  en  Ansøgning  om  Tilladelse  til  at  lade  Lig- 
kister gaa  paa  Omgang,  da  den  arbejdende  Befolkning  ikke  havde 
Raad  til  at  lade  de  dyre  Trækister  følge  med  ned  i  Graven.  Og 
Pressens  Stilling  fremgaar  af  følgende  kongelige  Svar  til  en  De- 
putation, der  i  Aaret  1808  ansøgte  om  større  Pressefrihed:  ,,Den 
Avisskriver,  som  kender  vor  Vilje,  og  ikke  besidder  Klogskab  nok 
til  at  undgaa  Overtrædelser  af  samme,  han  mangler  aldeles  Kald 
til  at  være  politisk  Skribent." 

Man  ser  af  disse  Eksempler,  at  Forholdene  i  gamle  Dage  har 
været  meget  værre,  end  de  nu  er.  Men  af  denne  Grund  bør 
Arbejderne  selvfølgelig  ikke  lægge  Hænderne  i  Skødet.  De  maa 
stadig  kæmpe  frem  ad  mod  bedre  Kaar.  Men  naar  man  vil  vide, 
hvor  langt  vi  er  naaede  frem,  opnaar  man  det  bedste  Skcm  ved  at 
maale  den  tilbagelagte  Vejlængde. 

En  interessant  Illustration  til  Nutidens  Forhold  i  England 
danner  Arbejderføreren  John  Burns  Optagelse  i  det  nys  ud- 
nævnte engelske  Kabinet.  Londons  arbejdsløse  har  allerede  sendt 
en  Deputation  til  ham,  og  deres  Sag  er  hos  denne  brave  Mand 
sikkert  i  de  bedste  Hænder. 

Arbejdernes  Organisationsret.  Man  anser  det  i  vor  Tid  som 
en  Selvfølge,  at  Arbejderne  slutter  sig  sammen  i  faglige  Forenin- 
ger med  det  Formaal  at  fremme  deres  fælles  Interesser.  Men 
Retten  til  disse  Sammenslutninger  er  Resultatet  af  langvarige 
Kampe  mod  et  fra  oven  organiseret  Undertrykkelses-System,  hvis 
Haandhævere  anvendte  de  brutaleste  Tvangsmidler.  Under  Dron- 
ning Elisabeth  af  England  klippede  man  i  Lovens  Navn  det  ene 
Øre  af  Arbejdere,  der  for  tredie  Gang  blev  grebne  i  Forsøget  paa 
„Sammenrottelser"  i  det  Øjemed  at  fremtvinge  en  kortere  Ar- 
bejdstid eller  en  højere  Arbejdsløn.  Det  bør  dog  tilføjes,  at  man 
samtidig  drog  Omsorg  for,  at  Arbejderne  ikke  led  Nød.  Arbejds- 
giverne var  underkastede  Laugsbestemmelser,  der  paalagde  dem 
strenge  Pligter  over  for  Svende  og  Lærlinge. 

Storindustrien  har  for  længe  siden  løsnet  disse  gensidige 
Baand.  Begge  Parter  har  opnaaet  frie  Hænder  til  at  organisere 
sig  til  Forsvar  for  deres  Stands-Interesser.  Og  naar  man  ikke  til 
Enighed  gennem  fredelige  Forhandlinger  om  opdukkende  Strids- 
punkter, kæmper  man,  indtil  en  af  Siderne  sejrer.  Det  er  ind- 
lysende, at  Nutidens  industrielle  Arbejdere  vilde  staa  fuldstændig 
magtesløse  over  for  Trykket  af  den  indbyrdes  Konkurrence,  hvis 
de  ikke  sluttede  sig  sammen  i  faglige  Foreninger.  Kun  paa 
denne  Made  kan  de  vente  at  opnaa  bedre  Kaar.  Og  det  maa  ind- 
rømmes, at  Arbejdernes  indbyrdes  Sammenhold  i  høj  Grad  er 
bleven  styrket  med  den  tiltagende  Oplysning.  De  organiserede 
Arbejdere  repræsenterer  nu  i  de  fleste  Stater  en  Magt,  hvis  Krav 
Samfundet  er  nødt  til  at  tage  et  stadig  voksende  Hensyn  til. 

Men  vi  genfinder  hos  de  organiserede  Arbejdere  som  hos- 
alle tidligere  Magthavere  en  Tendens  til  at  optræde  hensynsløst. 
Demokratiet  raaber  paa  Frihed,  indtil  det  selv  har  faaet  Over- 
taget. Derefter  begynder  det  i  Frihedens  Navn  at  udøve  et  lig- 
nende Tvangsregimente  som  det,  under  hvilket  det  selv  har 
maattet  kæmpe  og  lide.  Tyranniet  iklæder  sig  et  andet  Navn  og 
aabenbarer   sig   under    andre    Former.      Men    Undertrykkelses- 

Systemet  over  for  modstridende  Anskuelser  sættes  i  Scene  med 
samme  Hensynsløshed  som  før. 

Faa  Slagord  er  fra  Underklassernes  Side  blevne  udslyngede 
med  større  agitatorisk  Virkning  end  den  mod  Overklasserne 
fremførte  Beskyldning  for  en  Monopolisering  af  Magten  og 
Retten.  Naar  Fortidens  Spekulanter  opkøbte  saa  store  Mængder 
Brødkorn,  at  de  kunde  diktere  Forbrugerne  ublu  Priser,  rejste 
der  sig  en  berettiget  Storm  af  Forbitrelse  mod  „Monopolet"  .  Og 
over  alt,  hvor  en  saadan  i  Særinteresser  bundende  Koncentra- 
tion af  Magten  gjorde  sig  gældende,  blev  Systemet  ramt  af  den 
underkuede  Befolknings  skarpeste  Kritik.  Men  efter  at  de  or- 
ganiserede Arbejdere  har  lært  deres  egen  Magt  at  kende,  op- 
træder de  tit  paa  samme  bydende  Maade  overfor  andre  Sam- 
fundsklasser. 

Da  vore  danske  Havnearbejdere  og  Fyrbødere  for  nogle  Aar 
siden  havde  en  Konflikt  med  Det  Forenede  Dampskibsselskab, 
gjorde  de  Forsøg  paa  gennem  en  faglig  Generalstrejke  at  standse 
hele  den  danske  Eksportforretning  af  Landbrugsprodukter.  De 
mente  ad  Strejkens  Vej  at  kunne  diktere  Modstanderne  deres 
Betingelser,  og  Hensynet  til  Landbrugets  vigtige  Interesser 
blev  under  denne  Kamp  fuldstændig  skudt  til  Side.  Arbejder- 
nes Monopol-Tendenser  kom  utilslørede  frem,  da  Landmændene 
selv  tilbød  det  nødvendige  Mandskab  til  Skibenes  Losning  og 
Ladning.  Her,  hvor  Landmændene  var  i  deres  soleklareste  Ret, 
blev  de  fra  de  organiserede  Arbejdere  overøste  med  Haansord 
og  Bebrejdelser.  Man  nægtede  dem  Retten  til  ved  egen  Hjælp 
at  varetage  deres  egne  Interesser.  Arbejderne  havde  øjensynligt 
levet  sig  ind  i  den  Forestilling,  at  de  ved  et  Magtsprog  kunde 
fremtvinge  en  fuldstændig  Standsning  af  den  paagældende  Virk- 
somhed, og  de  blev  forbitrede,  da  de  opdagede  deres  Fejltagelse. 

Den  her  udtalte  Dom  udelukker  aldeles  ikke  en  varm  Sym- 
pati med  Havnearbejdernes  og  Fyrbødernes  Bestræbelser  for  at 
opnaa  bedre  Kaar.  Begge  disse  Fag  trænger  sikkert  til  Forbed- 
ringer, men  den  Maade,  paa  hvilken  Kravenes  Opfyldelse  ved 
denne  Lejlighed  søgtes  fremtvunget,  var  absolut  forkastelig.  Og 
det  er  en  daarlig  Undskyldning,  at  Det  Forenede  Dampskibs- 
selskabs Ledere  optraadte  lige  saa  hensynsløst.  Landmændenes 
Ret  til  at  handle,  som  de  gjorde,  var  uomtvistelig.     Forøvrigt 

maa  det  erkendes,  at  vore  organiserede  danske  Arbejdere  i 
Regelen  udkæmper  deres  Konflikter  med  Arbejdsgiverne  paa 
en  mønsterværdig  Maade.  De  holder  paa  deres  Ret  uden  at 
overskride  Grænserne  for  Kampens  Omraade.  Deres  forfejlede 
Optræden  mod  Landmændene  var  en  Undtagelse.  Under  den 
store  Lock-out  saa  man  det  Særsyn,  at  mange  Tusinde  danske 
Arbejdere  paa  nyttig  Maade  anvendte  den  dem  paatvungne  Hvile- 
tid ved  at  paahøre  oplysende  Foredrag  eller  paa  anden  Maade 
at  udvide  deres  Kundskaber. 

I  Rusland  har  Forsøgene  paa  Etableringen  af  Arbejder- 
Monopolet  fundet  Efterligning  hos  flere  Grene  af  Statsfunktio- 
nærerne. Føreren  trykker  paa  en  elektrisk  Knap,  og  Jernbane- 
trafikken standses  pludseligt  i  hele  Riget.  Et  andet  Tryk  lam- 
mer Post-  og  Telegrafvæsenet.  Alt  Fabriksarbejde  ophører. 
Mænd  og  Kvinder,  der  er  villige  til  at  arbejde,  trues,  lemlæstes 
og  dræbes.  Et  Kaos  afløser  Ordenen.  Og  hele  Ruslands  Er- 
hvervsliv udsættes  for  en  ødelæggende  Krise,  hvis  vidt  rækkende 
Følger  slet  ikke  lader  sig  overse.  Det  er  indlysende,  at  de  faglige 
Organisationer  her  tilsidesætter  ethvert  Hensyn  for  at  fremme 
deres  egne  Interesser.  Og  den  Undskyldning,  at  det  folkelige 
Frihedskrav  ligger  paa  Bunden  af  hele  Bevægelsen,  opvejer 
ingenlunde  de  vægtige  Grunde,  der  samfundsmæssigt  set  taler 
imod  denne  nyeste  Udnyttelse  af  Monopol-Systemet. 

Man  kan  godt  forstaa,  at  Arbejdernes  Førere  knytter  store 
Forventninger  til  Generalstrejken,  der  til  enhver  Tid  vilde  sætte 
Samfundets  utilfredse  Elementer  i  Stand  til  at  afstive  deres 
Tvangsfordringer  med  et:  Enten-eller.  Men  dersom  denne  Tak- 
tik vandt  Hævd,  vilde  vi  snart  staa  over  for  det  mest  hensyns- 
løse Proletariat-Diktatur.  I  Holland  dæmpede  man  for  nogle 
Aar  siden  Jernbanefunktionærernes  Generalstrejke  ved  Hjælp  af 
tilkaldt  Militær.  Men  den  Kendsgerning,  at  Nutidens  Arbejder- 
førere opererer  med  Kampmidler,  som  Generalstrejker,  vil  over 
alt  afføde  kraftige  Modtræk  fra  Autoriteternes  og  Ordens- 
partiernes  Side.  Statsfunktionærer  vil  blive  tvungne  til  at  give 
mindst  6  Maaneders  Varsel,  hvis  de  agter  at  nedlægge  Arbejdet. 
Og  Statsstyreisen  kan  i  Tilfælde  af  Kontraktbud  bl.  a.  straffe 
de  oprørske  Funktionærer  med  Tabet  af  deres  Pensionsret. 

En  Sammenligning  af  de  nuværende  Forhold  i  Rusland  og 

Finland  maa  hos  alle  rettænkende  Statsmænd  vække  alvorlig 
Eftertanke.  I  Finland  har  man  med  langt  mindre  Forstyrrelse 
opnaaet  langt  større  Resultater.  Den  højere  Oplysning  har 
støttet  Ordenens  Haandhævere.  Den  Omstændighed,  at  98  pCt. 
af  Finnerne  kan  læse  og  skrive,  medens  kun  2  pCt.  af  det  rus- 
siske Folk  har  tilegnet  sig  disse  elementære  Færdigheder,  for- 
klarer en  af  Hovedaarsagerne  til  Forskellen  i  Finnernes  og  Rus- 
sernes Frihedskamp.  Og  dertil  kommer  den  al  Autoritets- 
Respekt  dræbende  Korruption,  der  i  Følge  mange  samstemmende 
Vidnesbyrd  har  bredt  sig  gennem  hele  den  russiske  Styrelse. 
Ansvaret  for  de  Overgreb,  som  den  saa  længe  og  saa  raat  under- 
trykte Refolkning  nu  gør  sig  skyldig  i,  falder  i  Hovedsagen  til- 
bage paa  Haandhæverne  af  det  Regeringssystem,  under  hvilket 
Overklasserne  Slægt  efter  Slægt  har  udsuget  og  pint  den  arbej- 
dende Refolkning.  Hvor  Autoriteterne  saar  Trældom,  dér  kan 
de  ikke  vente  at  høste  Frisind. 

Den  vigtigste  af  alle  Reformer.  Naar  man  har  ladet  Tan- 
kerne rejse  viden  om  og  overvejet  gamle  og  nye  Reformplaner, 
der  tilsigter  at  afhjælpe  Nød  og  Elendighed  og  løfte  Menneske- 
heden op  paa  et  højere  Trin,  saa  standser  man  til  sidst  foran 
sin  egen  Dør.  Rag  den  ligger  dér  et  snævert  Omraade,  hvor  de 
fleste  af  os  uden  Hensyn  til  Køn  og  Kaar  kan  udrette  mere  end 
Alverdens  Lovgivning.  Og  hvis  vi  hver  især  for  ramme  Alvor 
vilde  bidrage  til  at  kaste  Solskin  over  denne  Plet,  hvor  lyst  og 
smukt  vilde  Livet  da  blive  i  mange  Hjem,  i  hvilke  Sorgen  nu  er 
en  daglig  Gæst.  Faa  Mennesker  er  uvidende  om,  at  et  venligt 
Ord,  et  varmt  Haandtryk  og  et  kærligt  Rlik  fra  et  Par  dybe,  klare 
Øjne  kan  fremkalde  en  Følelse  af  Fred  og  Lykke,  som  ingen 
Glæde,  Rigdommen  formaar  at  købe,  kan  maale  sig  med. 

Lad  os  gaa  ind  i  2  smaa  Arbejderhjem  med  samme  beskedne 
Indtægter.  Det  ene  bærer  helt  igennem  Præget  af  Renhed  og 
Hygge.  Forholdet  mellem  Forældrene  er  varmt  og  hjerteligt. 
Mand  og  Kone  arbejder  Haand  i  Haand,  og  naar  Faderen  efter 
Dagens  Slid  kommer  træt  hjem,  løber  glade  Røm  ham  i  Møde. 
Den  furede  Pande  glattes  ved  Synet  af  de  smaa,  smilende  An- 
sigter, og  Arbejderen  glemmer  sine  økonomiske  Rekymringer.  I 
et  saadant  fredlyst  Hjem  er  der  godt  at  være.  Og  naar  Rørnene 
vokser  op  og  drager  ud  i  Verden  paa  egen   Haand,   saa  følger 

Minderne  med  dem.  Selv  i  den  dybeste  Ensomhed  føler  de  sig 
ikke  forladt.  De  ledsages  over  alt  af  lysende  Stjerner.  Naar 
Savn  og  Skuffelser  knuger  dem,  bringer  Erindringen  dem  en 
Hilsen  fra  svundne  Tider.  Forældrenes  Velsignelse  varmer  og 
styrker  dem,  og  med  Hjemmets  Eksempel  for  Øje  overvinder  de 
modigt  alle  Hindringer.  Børnene  fra  et  saadant  Hjem  arver  efter 
Forældrene  en  Skat  af  indre  Livslykke,  som  ingen  Magt  kan  tage 
fra  dem. 

I  Nabohjemmet  er  der  ingen  Sans  for  Fred  og  Hygge.  Kla- 
ger og  Skældsord  hører  til  Dagens  Orden.  Forældrene  trættes. 
Børnene  forsømmes.  Manden  gaar  efter  endt  Arbejde  til  Værts- 
huset. Konen  bliver  under  tiltagende  Savn  mere  trættekær,  og 
hele  Skylden  for  den  manglende  Lykke  lægges  paa  Samfunds- 
styrelsen.  „Hvis  Arbejderne  blot  maatte  faa  Lov  til  at  raade, 
saa  vilde  Verden  se  anderledes  ud."  Og  efterhaanden,  som  de 
økonomiske  Bekymringer  øges,  og  Forholdet  mellem  Forældrene 
forværres,  bliver  Samfundskritikken  skarpere.  Misundelsen  over 
for  heldigere  stillede  Medborgere  breder  sig  som  en  Smitte  fra 
Forældrene  over  paa  Børnene.  Livet  formørkes  af  stadig  tættere 
Skygger.  I  et  saadant  Hjem  er  der  ikke  godt  at  være.  Og  naar 
Børnene  vokser  op  og  drager  ud  i  Verden,  saa  bliver  Kampen 
mod  Fristelser  og  Skuffelser  dem  dobbelt  tung,  fordi  Eksemplet 
hjemme  fra  drager  dem  ned  i  Stedet  for  at  løfte  dem  op  og  styrke 
dem.  Børnene  fra  et  saadant  Hjem  arver  efter  Forældrene  et 
Læs  af  Elendighed,  som  ingen  Samfundsreform  kan  befri 
dem  for. 

Man  behøver  ikke  at  lede  ret  længe  for  at  finde  to  Hjem 
som  de  her  skildrede.  Men  det  er  ikke  nødvendigt  at  holde  sig 
til  Arbejderstanden  alene.  Man  kan  drage  beslægtede  Sammen- 
ligninger mellem  økonomisk  ligestillede  Hjem  paa  hvert  Trin 
af  Samfundsstigen.  Og  naar  man  er  klar  over  denne  Kends- 
gerning, har  man  Nøglen  til  mange  af  Skæbnens  Gaader.  En 
stor  Del  af  Klagerne  over  Lykkens  ulige  Fordeling  hviler  paa  et 
overfladisk  Skøn.  Valget  imellem  Lys  og  Skygge  er  i  langt 
højere  Grad,  end  de  fleste  af  os  aner,  lagt  i  vor  egen  Haand. 
Hvis  det  var  sandt,  at  Livslykken  lod  sig  udmaale  efter  Ind- 
tægternes Højde,  vilde  den  lidende  Menneskeheds  Haab  til  Frem- 
tiden være  bygget  paa  gyngende  Grund. 

Der  skrives  og  tales  meget  om  gamle  og  nye  Planer,  der 
tilsigter  at  forbedre  de  bestaaende  Samfundsforhold.  Man  er 
fra  alle  Sider  klar  over,  at  vi  trænger  til  Reformer.  Og  frem- 
mest i  Rækken  staar  Arbejderbefolkningen  med  sine  berettigede 
Krav  om  bedre  Kaar.  Men  alt  for  mange  iblandt  os  glemmer 
under  Kritikken  udad  til  at  pege  paa  Kærnepunktet,  der  ligger  os 
nærmest.  Rig  eller  fattig,  ung  eller  gammel,  højt  eller  lavt 
stillet,  vi  har  alle  i  vor  umiddelbare  Nærhed  et  Felt,  hvor  ingen 
Evne  til  at  sprede  Lys  kan  maale  sig  med  vor  egen.  Hvert  Skridt 
fremad  paa  den  Vej,  der  her  ligger  aaben  foran  os,  øger  med  abso- 
lut Sikkerhed  vort  Menneskeværd  og  vort  Velvære.  Og  det,  der 
kræves  af  os,  er  kun  trofast  Udholdenhed  i  Beslutningen  om 
at  foregaa  vore  Omgivelser  med  et  godt  Eksempel.  Bevidst- 
heden om,  at  vi  efter  bedste  Evne  højner  Livssynet  i  vor 
nærmeste  Kreds,  skaber  selv  under  de  beskedneste  Forhold  en 
vidunderlig  Følelse  af  Fred  og  Lykke.  Tvang  og  Haardhed  av- 
ler Trods  og  Kulde.  Godhed  og  Kærlighed  er  under  alle  Kaar 
Hjemmets  bedste  Værn  mod  onde  Magter.  Naar  vi  har  drøftet 
alle  ydre  Hjælpemidler  mod  Tidens  Brøst,  saa  kommer  vi  efter 
en  ærlig  Selvbekendelse  til  den  Slutning:  Udviklingen  af  den 
personlige  Ansvars-  og  Pligtfølelse  er  den  vigtigste  af  alle  Be- 
former. 


Dansk  Tidsskrift.    IX. 


Fra  de  russiske  Jøders  Aandsliv, 


Af  Dr.  J.  Østrup. 


I  Vesteuropa  udgør  Jøderne  bestandig  en  særlig  Race,  i  Øst- 
europa, i  Ungarn,  Rumænien  og  navnlig  i  Rusland  er  de 
tillige  en  særlig  Nation.  I  denne  ene,  ikke  altid  tilfulde  paa- 
agtede Kendsgerning  ligger  Forklaringen  til  meget  af  de  Begiven- 
heder i  Rusland,  som  for  Tiden  vækker  hele  den  civiliserede  Ver- 
dens Forbavselse  og  Uvilje.  Joden  i  Rusland  føler  sig  selv 
fremmed  blandt  sine  Omgivelser,  og  han  betragtes  af  disse  som 
en  fremmed,  og  jo  lavere  Civilisationstrin,  Mennesker  befinder 
sig  paa,  desto  lettere  har  de  ved  at  forveksle  Begreberne  hospes 
[Fremmed'  og  hostis  (Fjende). 

Denne  store  Modsætning  mellem  Jøderne  i  Vest  og  hine  i  Øst 
hænger  for  en  Del  sammen  med  det  religiøse  Standpunkt,  de  to 
Partier  indtager.  Det  lader  sig  ikke  nægte,  at  de  vesteuropæiske 
Jøders  ivrige  og  bevidste  Bestræbelser  for  i  national  Henseende 
at  blive  til  et  med  det  Folk,  de  er  fødte  iblandt,  staar  i  Forbindelse 
med  et  stadig  stærkere  Frafald  fra  den  ortodokse  Religion;  det 
vil  næppe  være  muligt  bestemt  at  afgøre,  hvilket  af  de  to  Mo- 
menter, der  er  Aarsag  til  det  andet;  der  synes  her  at  bestaa  en 
Vekselvirkning,  hvis  Resultater  enhver,  der  har  fulgt  Jødernes 
religiøse  og  nationale  Udvikling  i  det  sidste  halve  Aarhundrede, 
med  Lethed  kan  konstatere.  Ogsaa  sociale  Aarsager  synes  at  gøre 
sig  gældende;  det  er  navnlig  i  Overklassen,  at  Bortvendelsen  fra 
Synagogen  og  Ivrigheden  for  at  komme  ind  iblandt  de  ariske  Fa- 
milier først  viser  sig,  og  Jøderne  i  Vesteuropa  tilhører  jo  for 
største  Delen  Overklassen. 

Det  var  Befrielsen  fra  de  tidligere  Aarhundreders  Tryk, 
som  gav  det  første  Stod  til  denne  Udvikling.  Saa  længe  Murene 
omkring   Storbyernes   Ghetto'er  endnu   fandtes,    var   Synagogen 

Midtpunktet  i  Jødens  Liv  og  det  religiøse  Moment  enebestem- 
mende  for  hele  hans  Livssyn  og  Tankegang.  Men  da  han  fik 
Adgang  til  andre  Livsværdier  end  de  hidtil  eksisterende,  og  nye 
Formaal  opstilledes  for  ham,  tabte  den  religiøse  Inderlighed  i 
Styrke,  og  en  nedbrydende  Udvikling  begyndte,  som  endnu 
langt  fra  er  tilendebragt. 

I  Østeuropa  derimod  lever  Jøderne  endnu  bestandig  under  et 
haardt  politisk  Tryk.  Men  netop  derfor  staar  de  —  endnu  i  alt 
Fald  —  ogsaa  i  religiøs  Henseende  paa  et  i  alt  væsentligt  fuld- 
stændig uberørt  Standpunkt;  de  føler  sig  netop  som  et  Folk  for 
sig,  som  Jahvehs  udvalgte  Folk,  der  trods  alle  Trængsler  tilsidst 
skal  fores  til  Frigørelsens  Triumf,  og  de  betragter  hele  Verdens 
politiske  Foreteelser  ud  fra  dette  ene  Standpunkt.  Gzaren  af  Rus- 
land og  Mikadoen  af  Japan,  det  er  for  dem,  hvad  den  assyriske 
Storkonge  og  den  ægyptiske  Farao  var  for  deres  Forfædre  paa 
Profeternes  Tid,  Brikker,  hvormed  Jahveh  paa  Verdenshistoriens 
Skakbræt  spiller  et  Spil,  som  til  syvende  og  sidst  skal  ende  med 
Gevinst  for  Israel. 

Den  ortodokse,  religiøse  Opfattelse  med  den  deraf  følgende 
Iagttagelse  af  Ritualet  er  for  de  russiske  Jøder  paa  denne  Maade 
det  stærkeste  Baand,  der  holder  dem  sammen  nationalt,  men 
det  er  ikke  det  eneste.  De  udgor  tillige  en  selvstændig  Nation  i 
Kraft  af  den  Kendsgerning,  at  de  har  deres  eget  Sprog. 

Da  Jøderne  i  Lobet  af  det  femtende  og  sekstende  Aarhundrede 
indvandrede  fra  Mellemtyskland  til  de  polske  og  russiske  Pro- 
vinser, medbragte  de  deres  tyske  Dialekt,  som  efterhaanden  var 
bleven  isprængt  med  en  hel  Del  hebræiske  Ord,  særlig  til  at  ud- 
trykke abstrakte  og  navnlig  alle  religiøse  Begreber;  ti  det  he- 
bræiske var  endnu  bestandig  det  klassiske  Skriftsprog,  og  selv 
i  vore  Dage  har  det  literær  Betydning;  der  udgives  Tidsskrifter 
og  selvstændige  Arbejder,  baade  videnskabelige  og  belletristiske, 
paa  hebræisk.  I  Modsætning  hertil  blev  det  jødetyske,  som  efter 
Indvandringen  til  Rusland  tilsattes  med  enkelte,  dog  forholds- 
vis faa.  polske  og  russiske  Elementer,  det  folkelige  Meddelelses- 
middel; paa  Grund  af  sin  særlige  Oprindelse  blev  det  udelukkende 
det  Folk  forbeholdt,  i  hvilket  det  var  opstaaet,  og  den  Omstæn- 
dighed, at  det  skrives  med  det  hebræiske  Alfabet,  har  kun  kunnet 
yderligere  understrege  dets  eksklusive  Karakter. 


36  Fra  de  russiske  Jøders  Aandsliv 

Det  hebræiske  har  i  dette  mærkelige  Macaroni-Sprog  kun 
haft  Indflydelse  paa  selve  Ordforraadet,  hvorimod  hele  det  gram- 
matiske System  er  det  samme  som  i  Tysk;  naar  f.  Eks.  at  spise 
udtrykkes  med  det  hebræiske  „achal",  saa  hedder  „jeg  har 
spist"  ,,ich  håbe  geachelt" ,  og  saaledes  fremdeles. 

Denne  ejendommelige  Udvikling  af  Jødetysk  i  Rusland,  Po- 
len og  Ungarn  er  forøvrigt  ganske  analog  med,  hvad  Joderne  i 
andre  Lande  kan  opvise.  De  Jøder,  der  lever  i  Saloniki  og  andre 
tyrkiske  Kystbyer,  taler  endnu  den  med  hebræisk  isprængt 
spanske  Dialekt,  som  deres  Forfædre  bragte  med,  den  Gang  Is- 
lam aabnede  dem  et  Fristed  for  de  spanske  Inkvisitorers  fana- 
tiske Forfølgelser,  og  man  vil  f.  Eks.  iblandt  det  britiske  Bibel- 
selskabs Udgaver  af  det  nye  Testamente  finde  baade  jødisk- 
persiske og  jødisk-arabiske  Oversættelser,  skrevne  paa  Sprog,  der 
er  blevne  til  paa  lignende  Maade  som  det  jødespanske  og  det 
jødetyske. 

Af  alle  disse  Dialekter  er  imidlertid  denne  sidste  den  eneste, 
der  har  nogen  nævneværdig  Literatur  at  opvise,  og  kun  den  be- 
tragter vi  derfor  som  et  egentligt  Sprog. 

Det  jødetyske  Sprog  har  været  en  betydningsfuld  Faktor  til 
at  forstærke  Jødernes  eksklusive  Stilling.  Det  er  endnu  i  vore 
Dage  ikke  noget  Særsyn  at  finde  russiske  eller  polske  Jøder,  der 
ikke  kan  et  Ord  af  det  Lands  Sprog,  hvori  de  lever,  men  som 
kun  taler  Jødetysk  og,  hvis  det  kommer  højt,  ved  Siden  deraf 
maaske  en  Smule  hebræisk.  Paa  denne  Maade  er  ved  Siden  af 
Religionen  ogsaa  Sproget  blevet  en  Mur  mellem  Jøderne  og  den 
omboende  Befolkning.  Hvad  der  siges  paa  dette  underlige  Tunge- 
maal,  som  kun  de  indviede  forstaar,  lader  sig  ikke  kontrollere, 
og  selve  den  Mistro,  som  bliver  den  naturlige  Følge  af  et  saadant 
Forhold,  har  for  en  stor  Del  været  medvirkende  til  at  skabe  den 
Uvilje,  som  de  brede  Lags  Befolkning  i  Rusland  nærer  mod  Jø- 
derne; det  er  et  af  de  mest  almene  Træk  i  menneskelig  Pøbel- 
agtighed at  hade  alt,  hvad  man  ikke  forstaar. 

Omvendt  har  ogsaa  Jøderne  ofte  vidst  at  drage  Fordel  af 
deres  Sprogs  Uforstaaelighed.  Naar  nu  i  dette  Øjeblik  en  stor 
Del  af  den  i  de  vestlige  russiske  Guvernementer  levende  jødiske 
Befolkning  er  gennemsyret  af  en  socialdemokratisk  Agitation,  der 
oprindelig  er  udgaaet  fra  Tyskland,  saa  har  dette  kun  været  mu- 

ligt  i  Ly  af  den  sproglige  Mur,  som  ikke  den  mest  aarvaagne 
Censur  kunde  gennemtrænge.  Ikke  blot  den  mundtlige  Agitation 
har  i  Reglen  været  umulig  at  kontrollere,  men  bag  det  hebræiske 
Alfabets  skærmende  Beskyttelse  er  Mængder  af  Brochurer  blevne 
indførte  lige  for  Næsen  af  Gendarmer  og  Censorer,  og  har  bragt 
Bebels  og  Liebknechts  forlokkende  Fraser  til  Tusinder  af  Læsere, 
som  i  deres  Fortrykthed  med  Glæde  har  grebet  dette  verdslige 
Evangelium. 

Man  har  —  ikke  mindst  paa  Grund  af  disse  Forhold  —  under- 
tiden været  tilbøjelig  til  at  opfatte  det  jødetyske  som  en  halvvejs 
kunstig  Argot,  der  ligesom  et  aftalt  Tyvesprog  skulde  bruges  til 
frit  at  tale  om  Hemmeligheder  i  Trediemands  Paahør.  Men  dette 
er  en  Misforstaaelse.  Det  er  sikkert  nok,  at  det  jødetyske  i  det 
daglige  Liv  i  mange  Tilfælde  bliver  benyttet  som  et  saadant 
Argot,  men  dette  kan  ikke  bruges  som  Bevis  for,  at  Sproget  er 
bleven  dannet  ad  kunstig  Vej.  Det  har  tværtimod  udviklet  sig 
ganske  naturlig,  og  paa  anden  Maade  vilde  det  heller  aldrig  have 
faaet  den  Udbredelse,  det  har. 

Det  bedste  Kendetegn  paa,  at  det  jødetyske  er  et  rigtigt  og 
naturligt  Sprog,  er  den  Sejghed,  hvormed  de,  der  taler  det,  be- 
varer det  ogsaa  under  Forhold,  hvor  Brugen  af  en  særlig,  hemme- 
lig Argot  skulde  synes  mindre  nødvendig.  Naar  man  f.  Eks. 
gaar  gennem  Gaderne  i  Houndsditch  i  London,  vil  man  over- 
raskes over  de  mange  Skilte  med  hebræiske  Bogstaver,  og  naar 
man  lytter  til  Beboernes  Tale  i  disse  Gader,  vil  man  dér  paa  det 
frie  Englands  Jord  høre  det  gamle  Jødetyske  igen,  det  sære 
Tungemaal  fra  de  dunkle  Smøger  i  Warschau  eller  Vilna.  Ogsaa 
hinsides  Atlanterhavet  finder  vi  dette  Sprog  i  fuldt  Flor,  og  New 
York  kan  rose  sig  af  at  være  den  første  —  og  til  Dato  vistnok  den 
eneste  —  By,  der  har  bragt  dette  Sprog  til  Anvendelse  ved  dra- 
matiske Forestillinger. 

Det  er  i  Løbet  af  det  nittende  Aarhundrede,  at  dette  Sprog 
ogsaa  har  tilkæmpet  sig  en  Plads  i  Literaturen.  Og  det  er  bleven 
en  naturlig  Følge  af  det  jødetyskes  Forhold  til  det  hebræiske,  at 
denne  Literatur  har  faaet  et  afgjort  folkeligt  Præg.  Det  he- 
bræiske er  jo  det  lærde  Sprog,  det  ærværdige  og  autoritative,  og 
for  ethvert  Emne  af  en  mere  speciel  eller  mere  videnskabelig 
Karakter  er  det  derfor  det  naturlige  Meddelelsesmiddel,  naar  en 

Jøde  skriver  for  Jøder;  det  er  ejendommeligt  at  se,  hvorledes  man 
med  Optagelse  af  alle  Slags  moderne  tekniske  Betegnelser  stadig 
søger  at  holde  Profeternes  gamle  Sprog  paa  Hojde  med  Tidens 
Krav.  Hvad  der  skrives  paa  jødetysk,  er  derimod  beregnet  ikke 
for  Rabbineren  og  den  lærde  Mand,  men  for  Befolkningens  brede 
Lag;  det  er  en  fordringsløs  Underholdningsliteratur,  som  i  de 
fleste  Tilfælde  har  overmaade  lidet  med  Kunst  at  gøre.  Men 
netop  derved  bliver  denne  Literatur  i  kulturhistorisk  Henseende 
interessant,  fordi  den  giver  et  indirekte  og  just  af  den  Grund 
paalideligt  Afbillede  af  den  Befolkning,  blandt  hvilken  den  er 
fremstaaet:  sig  mig,  hvad  Du  læser,  og  jeg  skal  sige  dig,  hvem 
Du  er. 

Naturligvis  har  denne  folkelige  Literatur  et  meget  ensidigt 
Præg;  det  er  jødiske  Interesser  og  jødisk  Synsmaade,  der  her 
træder  frem,  ligesom  ogsaa  Emnerne,  der  behandles,  er  specielt 
jødiske.  Den  største  Del  af  denne  Literatur,  der  omfatter  baade 
Digte,  Romaner,  Noveller,  ja,  endog  nogle  Dramaer,  er  forfattet 
i  selve  Østeuropa;  kun  enkelte  jødetyske  Forfattere  er  fremstaaede 
i  Amerika,  deriblandt  dog  en  af  de  betydeligste,  og  de  friere 
amerikanske  Forhold  har  bevirket,  at  New  York  er  bleven  Midt- 
punktet for  det  jødetyske  Bogmarked.  Her  findes  flere  For- 
læggere, hvis  hele  Forretning  er  baseret  paa  jodetysk  Skribent- 
virksomhed. 

Det  kan  i  denne  Sammenhæng  bemærkes,  at  navnlig  i  de 
sidste  Aartier  er  den  jødetyske  Literatur  bleven  beriget  med  en 
Mængde  Oversættelser;  det  er  rigtignok  for  største  Delen  ret 
tarveligt  Gods,  der  gøres  til  Genstand  for  Forlæggernes  Spekula- 
tioner, Knaldromaner  af  den  rigtige  ,, Penny  dreadful" -Kategori, 
hvorpaa  særlig  Amerika  er  saa  rig;  i  smaa,  usselt  udstyrede  fem- 
Gentsudgaver  sælges  disse  i  Tusindvis.  Af  bekendte  Forfattere 
har  kun  to  rigtig  fundet  Naade  for  de  jødetyske  Oversætteres 
Øjne,  og  de  to  er  —  betegnende  nok  — :  Emile  Zola  og  Leo  Tolstoi. 

Af  den  originale  Literatur  er  absolut  den,  der  frembringes 
i  den  østeuropæiske  Hjemstavn,  den  interessanteste.  Den  har 
hele  Duften  fra  Ghetto'en,  det  paa  én  Gang  fortrykt  klagende  og 
dog  sejgt  trodsige;  under  al  den  vemodige  Følelse  af  Forkuelse 
og  Forargelse  spores  dog  stadig  den  stolte  Bevidsthed  om.  at 
Israels  er  Jahvehs  udvalgte  Folk.  den  Bevidsthed,  der  har  holdt 

denne  enestaaende  Nation  oppe  gennem  Aartusinders  Trængsler. 
Ti  det  har  jo  netop  været  den  ortodokse  Jødes  Force,  at  han 
trods  al  legemlig  og  moralsk  Smudsighed  har  forstaaet  bestandig 
at  fastholde  sit  Livs  ideelle  Moment;  i  seks  Dage  tramper  han 
rundt  blandt  ,,de  fremmede",  tilsølet  og  forhaanet,  ofte  be- 
skæftiget med  Ting,  hvis  moralske  Angribelighed  han  mere  end 
nogen  anden  selv  er  klar  over;  paa  den  syvende  troner  han,  ren 
og  hædret,  i  Jodedommens  utilgængelige  Højsæde,  hævet  over 
alle  andre  Mennesker,  i  direkte  Forbindelse  med  den  Gud,  hvis 
Dyrkelse  giver  ham  hans  Adelsbrev. 

I  den  jødetyske  Literatur  faar  Følelsen  af,  at  det  er  Fast- 
holdelsen ved  Fædrenes  Religion,  der  giver  Jødens  Liv  sit  bedste 
Indhold,  atter  og  atter  det  fyldigste  Udtryk;  denne  Literatur  er  i 
religiøs  Henseende  strengt  konservativ.  Ofte  bryder  de  folkelige 
Digtere  ud  i  Klager  over,  at  der  blandt  den  yngre  Slægt  er  Tegn 
paa  Frafald;  de  unge,  hedder  det  et  Sted,  bryder  sig  ikke  mere 
om  Talmud  og  Lovsangene,  og  de  tiltaler  deres  Fædre  paa  rus- 
sisk (i  Stedet  for  paa  jødetysk);  men  derfor  bevare  os  vor  Skaber! 
at  glemme  vort  Sprog,  det  vil  være  det  samme  som  Døden. 

Denne  Holdning  overfor  de  yngres  begyndende  Frafald  giver 
ofte  den  jødetyske  Digter  et  ligefremt  kulturfjendsk  Præg;  det  er 
jo  den  vesterlandske  Civilisations  Tillokkelser,  der  drager  Ung- 
dommen bort  fra  Bønnerne  og  de  hellige  Bøger.  I  en  Digt- 
samling, der  skyldes  en  af  de  mest  bekendte  jødetyske  Digtere, 
hedder  det  saaledes1): 

Was  darfen  mer  (o:  bediirfen  wir)  eure  Eisenbahnen, 

mer  haben  Qefizes  had-derek  (vi  kan  gaa  paa  Landevejen); 

was  darfen  mer  eure  schwarze  Kunst, 

Telephonen  und  Telegrammen, 

Gillui  Eliahu  (Elias'  Aabenbaring)  is  da  bei  uns, 

a  Ruach  in  euer  Mammen  (forbandet  være  eders  Rigdom). 

I  politisk  Henseende  er  det  værd  at  lægge  Mærke  til,  at  de 
jødetyske  Digte  fra  Rusland  altid  udtaler  overordentlig  Loyalitet 
overfor  Czaren;  ogsaa  paa  dette  Punkt  mærkes  Modsætningen 
mellem  Digtenes  Ophavsmænd  og  den  yngre  Generation,  der  er 

*  Her  og  i  de  følgende  Citater  tilfojes  paa  tysk  Forklaringen  til  de  tilsvarende 
Dialektudtryk  og  paa  dansk  Oversættelsen  til  de  forekommende  hebræiske  Udtryk. 
En  sammenhængende  dansk  Oversættelse  vilde  ikke  formaa  at  gengive  Originalens 
ejendommelige  Karakter. 

bleven  paavirket  af  Socialdemokratiet.  Man  kan  i  disse  Digte, 
hvor  Forfatteren  gaar  ud  fra  helt  at  være  blandt  sine  egne.  under- 
tiden finde  ret  skarpe  Udtryk  om  de  kristne  i  al  Almindelighed, 
men  om  Czaren  tales  der  altid  i  oprigtig  Ærbødighed;  ,,for  hans 
Lykke  og  Liv  og  Sundhed  kan  vi  bede  Dag  og  Nat,"  hedder  det  i 
et  anonymt  Digt,  ,,das  getråuste  Jiidli"  (3:  das  getroste  Jiidlein). 
Og  samme  Steds  siges  det  med  en  ganske  karakteristisk,  pudsig 
Vending: 

»es  is  ihm  (o:  Czaren)  awaddi  (altid)  gut  bekannt, 
wie  die  Zoroh  (Trængsel)  auf  die  Juden  is  sehr  gross, 
er  weiss  aber  gut,  der  Vater  Land  (o:  der  Landesvater), 
as  (o:  dass)  das  Jiidli  dreht  sich  bestandig  aus  (altid  forstaar  at 

klare  sig).« 

Og  Lydighed  præker  derfor  ogsaa  den  jødetyske  Digter  over- 
for de  statsborgelige  Krav,  som  Czarens  Regering  stiller.  I  et 
Digt,  ,,der  Mutter  Abschied"  ,  indskærper  Moderen  den  til  Krigs- 
tjeneste bortdragende  Son  hans  Pligter  som  Soldat,  samtidig  med 
at  hun  formaner  ham  til  at  holde  fast  ved  sine  Fædres  Tro: 

»dein  Blut,  dein  Leben  solist  Du  nit  schonen. 
as  me  (o:  wenn  man)  verlangt  es  von  dir; 
willen  Menschen  dir  nit  belohnen 
bezahlt  dir  Gott  dafiir.« 

Og  derpaa  taler  hun  videre,  saaledes: 

Sei  gesund,  rnein  teures  Kind, 

dort  kommt  der  Offizier, 

sei  gesund  und  geh  geschwind, 

er  fragt  gewiss  naeh  dir; 

geh  gesehwind-nein,  seh'  noch  auf 

bald  wird  man  euch  araus  (o:  heraus)  treiben 

gieb  mir  dein  Hånd  und  schwor  darauf, 

du  solist  a  Jud  nur  bleiben. 

A  klein  Sidurel  (Bedetørklæde)  und  a  Paar  Te- 

fillin  (Bederemme) 
auch  Zizis  (Frynser)  gieb  ich  dir  mit, 
vergiss  nit,  mein  Kind,  um  Gottes  Willen, 
vergiss  dein  Glauben  nit: 
und  as  Du  hast  a  Weile  Zeit, 
—  konnst'  aufkommen  in  Sakkonoh  (Fare)  — 
leg  die  Tefillin  und  geh  beiseit' 
und  dawen   mit  Kawonoh  (og  bed  med  Inder- 
lighed). 

Und  as  nie  schickt  euch  in  Milchomoh  (Krig) 
sich  mit  dem  Sone  (Fjende)  zu  schlagen, 
vertrau  den  lieben  Gott  dein  Neschomoh  (Sjæl), 
und  vergiss  nit  Widwi  (Syndsbekendelsen)  zu  sagen; 
kommst  Du  zuriick,  solist  Du  mir  schreiben, 
das  wird  sein  auf  mein  Wunde  Bomel  (Balsam) 
vergiss  nit  a  Minjan  (Frimærke)  drauf  zu  kleben, 
und  zu  benschen  gomel  (og  at  velsigne  og  takke)«. 

Man  kunde  blive  ved  med  disse  i  al  deres  naive  Ubehjælp- 
somhed saa  rørende  Følelsesudbrud  fra  den  jødetyske  Digtning, 
men  jeg  tør  ikke  trætte  ,, Dansk  Tidsskriff's  Læsere  med  de  mange 
tyske  Citater.  Jeg  skal  derfor  til  Slut  endnu  kun  fremdrage  et 
Par  Vers  af  et  Digt,  der  i  al  Korthed  giver  et  Indbegreb  af  det 
bedste  i  den  jødetyske  Digtning  overhovedet;  allerede  for  adskil- 
lige Aar  siden  har  jeg  i  en  flygtig  Omtale  af  moderne  jødisk 
Literatur  gjort  opmærksom  paa  dette  Digt,  der  findes  i  en  Digt- 
samling ,,Schichas  Cholin"  (Folkesproget),  udgivet  i  Warschau 
1889  af  Juda  Leb  Gordon.  Digtet  er  en  Lovprisning  af  Thora, 
Loven,  og  med  religiøs  Stolthed  skildrer  Digteren  i  kraftfulde 
Rytmer,  hvad  Loven  har  været  for  Israels  Folk.  Det  hedder  deri 
saaledes: 

Die  heilige  Thora,  geschrieben  auf  Permet  (Pergament) 

ist  doch  unser  Trost  in  unserer  Armut, 

alles  auf  der  Welt  haben  mer  verloren, 

der  Bet  ham-miqdosch  (Helligdommens  Hus)  charub  (ødelagt) 

geworden, 

charub  das  Land,  wo  mer  senen  (o:  mir  sind)  gesessen, 

viel  unser  Laschon  (Sprog)  haben  mer  vergessen, 

nite    (o:    nichts)    unser    Melukah    (Kongedømme),    nite    unser 

Kehunah  (Præstedømme) 

nur  uns  is  gcblieben  unser  Emunah  (Tro), 

Gott  in  Herzen,  die  Thora  in  der  Hånd, 

senen  mer  gegangen  von  Land  zu  Land; 

viel  Zoros  (Trængsler)  gelitten,  doch  lebend  geblieben, 

durch  die  heilige  Thora,  auf  Permet  geschrieben. 

Kommt,  liebe  Bruder,  kommt  aher,  Giicker, 

kommt,  lass  mer  offnen  die  historischen  Bucher! 

was  erzåhlt  die  Geschicht,  was  schreiben  die  Chronikes 

nur    Baubergeschichten,    Maasos  (Bedrifter)  von   Baspoinikes 

(Udaadsmænd) 
unser  Geschicht',  so  gross  wie  die  Erd, 
is  nit  mit  Feder,  nur  mit  Schwert, 

nit  mit  Tint'  geschrieben,  nur  mit  Blut  und  Zåhren, 
nit  in  Leipzig  gedrucht.  nur  in  Glut  des  Schweren, 
nit  in  Goldschnitt  gebunden,  nur  in  Ketten  und  Eisen, 
lass  mer  mal  einer  kommen  und  weisen, 
\vo  hat  man  uns  nit  verfolgt  und  vertrieben, 
fur  die  heilige  Thora,  auf  Permet  geschrieben. 

Und  getzt?  is's  schon  besser?  låsst  man  uns  zufrieden? 

hat  man  amal  erkannt,  dass  mer  Juden 

senen  auch  Menschen  also  wie  die  andern, 

wollen  mer  nicht  mehr  in  der  Welt  'rum  wandern? 

will  man  sich  auf  uns  mehr  nit  beklagen, 

das  weiss  ich  nit,  das  kann  ich  euch  nit  sagen; 

eins  weiss  ich  —  es  lebt  noch  der  alter  Gott  oben, 

die  alte  Thora  unten  und  der  alter  Glauben; 

drum  sorgt  nit  und  hofft  auf  Gott  den  lieben, 

und  auf  die  heilige  Thora,  auf  Permet  geschrieben. 

Saaledes  taler  kun  en  virkelig  Digter,  skabt,  som  han  er 
bleven  det  her,  af  den  religiøse  Fortrøstning  og  den  menneskelige 
Indignation. 

—  Den  prosaiske  Del  af  den  jødetyske  Literatur  staar  absolut 
tilbage  for  den  poetiske:  det  uudviklede  Sprogs  Ubehjælpsomhed 
træder  i  Prosaen  tydeligere  frem,  og  de  ensidige  jødiske  Emner 
gør  for  Ikke- Jøder  Fortællingerne  ret  uinteressante.  Vi  læser 
om  den  unge,  fattige  Rabbiner,  der  ved  sin  Lærdom  og  Dygtighed 
vinder  sin  Elskede,  den  rige  Købmands  Datter,  eller  om  Mar- 
tyrernes Udholdenhed  og  Forsagelse  under  de  kristnes  Forfølgel- 
ser; men  det  hele  er  ofte  fremstillet  paa  en  underlig  barnagtig 
Maade,  og  de  mindre  heldise  Egenskaber  i  JødensKarakter,  det  ret- 
haveriske og  selvgode  og  Samvittighedsløsheden  overfor  frem- 
mede træder  her  nu  og  da  frem  med  stødende  Tydelighed. 

Den,  der  vil  lære  den  russiske  Jøde  at  kende  fra  hans  bedste 
Side.  skal  derfor  holde  sig  til  den  folkelige  Poesi.  Det  er,  naar 
man  kommer  i  personlig  Berøring  med  russiske  og  polske  Jøder, 
ofte  ret  vanskeligt  at  bevare  nogen  Sympati;  meget  legemligt  og 
end  mere  aandeligt  Smuds  klæber  ved  dem  efter  Aarhundreders 
Fattigdom  og  Forkuelse.  Saa  meget  mere  oplivende  er  det  da 
her  igennem  den  folkelige  Digtnings  simple  og  ukunstlede  Rytmer 
at  hore  Toner,  der  kommer  direkte  fra  det  varme,  bankende 
Menneskehjerte,  og  man  mindes  Goethes  dejlige  Ord: 
Der  Gottliche  låchelt,  er  siehet  mit  Freuden 
durch  tiefes  Verderben  cin  menschliches  Herz. 

Af  Pastor  A.  Fibiger. 

DE  syv  Lægmænd,  som  i  November  1890  udsendte  det  første 
Kirkesags-Opraab  til  Danmarks  Menighed,  —  disse  syv,  hvis 
Navne  nok  vil  komme  til  at  straale  i  den  danske  Kirkes  Historie, 
fordi  de  midt  i  en  kirkelig  set  forsagt  og  død  Tid  havde  Mod  og 
Tro  til  at  hejse  Kirkesagens  Banner,  —  de  gav  deres  første  Op- 
raab  denne  Titel:  „Den  kirkelige  Nød  i  København"  . 

Det  var  dem  dog  ikke  om  at  gøre  alene  at  faa  bygget  Kirker 
herinde,  —  i  hvert  Fald  da  ikke  deres  endelige  Maal,  selv  om 
dette  til  at  begynde  med  kom  til  at  rykke  frem  i  første  Linje. 

Men  Maalet,  det  endelige,  var  den  Gang  og  er  endnu:  at  af- 
hjælpe den  aandelige  Nød,  —  den,  som  vi,  der  selv  er  blevne 
hjulpne  hos  Synderes  Ven  og  Frelser,  kun  tror  kan  afhjælpes  og 
bødes  af  den  eneste  samme  Jesus  Kristus  ved  hans  Naades 
Evangelium. 

Men  der  hørte  Trosmod  til  at  turde  begynde  den  Gang. 

Ti  vi  ved  jo,  hvorledes  Tiden  den  Gang  var,  —  Firsernes 
Kampaar  var  ved  at  ebbe  ud  i  stærke  Dønninger.  De  to  store 
Bevægelser:  den  europæiske  Salonradikalisme  i  de  højere  og 
Socialdemokratiet  i  de  lavere  Klasser  stod  i  deres  fulde  Flor, 
begge  lige  kraftige  og  begge  lige  afgjort  kirkefjendske. 

Og  overfor  disse  to  stærke  Fjender  stod  en  forsagt  og  af- 
mægtig Kirke,  hvis  velmente  og  oprigtige  Forsøg  paa  at  være 
noget  for  Sjælene  uhjælpeligt  strandede  paa  den  tusindhovedede 
„Masse",  der  var  traadt  i  Menighedens  Sted.  —  Tænk  blot  et 
Sogn  paa  40,000  Mennesker,  hvilken  umulig  Opgave  for  en 
Sjælesørgergerning!  Og  saa  naar  Sognene  blev  paa  50,  60,  70,  ja, 
der  har  en  Tid  i  København  været  to  Sogne,  hver  paa  72,000 
Mennesker! 

Saa  var  det,  Kirkesagen  begyndte!  Vi  maa  have  de  Kæmpe- 
sogne slaaede  i  Stykker,  Distrikter  skilte  ud,  ikke  mere  end 
10,000  Mennesker  i  hvert  Sogn  og  saa  to  Præster  o.  s.  v. 

Men  over  og  bagved  det  hele.  ogsaa  over  alt  det,  som  i  12 — 15 
Aar  tog  Teten  og  traadte  frem  i  forste  Linje:  Opførelsen  af  Kirker. 
Udskillelsen  af  smaa  Sogne,  dér  laa  bestandig  de  syv  Lægmænds 
forste  Hjertesuk:  Afhjælpningen  af  den  aandelige  Nød,  Redningen 
af  de  tusind,  tusind  Sjæle,  vildforte  og  vildfarne  i  Vantroens, 
Aandsfortærelsens  og  Materialismens  ravnesorte  og  haabløse 
Mørke. 

Og  nu  er  det  jo,  som  om  det  lysner! 

Ikke  blot  er  der  siden  1890  bygget  og  indviet  ikke  mindre  end 
26  nye  Kirker  i  København  og  ansat  over  50  nye  Præster  herinde; 
men  i  en  Aarrække  er  der  gjort  et  trofast  og  energisk  Pioner- 
arbejde, dels  ved  en  klar  og  afgjort  Prædiken,  der  har  draget 
større  og  større  Skarer  til  Kirkehusene,  og  dels  ved  et  stille  Ar- 
bejde gennem  Husbesøg  og  Sjælesorg  overfor  de  enkelte. 

Og  hertil  kom  jo  saa.  at  samtidig  med,  at  Kirken  saaledes  be- 
gyndte at  rejse  sig  af  Fornedrelsen  og  blive  sig  sin  Kraft  bevidst, 
samtidig  dalede  de  to  omtalte  Modstanderes  Mod  og  Betydning. 
De  socialdemokratiske  Fraser  blev  noget  hule  og  slidte,  og 
70ernes  Gennembrudsmænds  Idealer,  der  en  Gang  rykkede 
morgenfriske  frem  med  flyvende  Faner  og  klingende  Spil,  viste 
sig  i  det  brutale  Dagliglivs  graa  Virkelighed  noget  forlorne  og  af- 
mægtige, naar  det  gjaldt  i  Livets  Kamp. 

Og  i  de  sidste  Aar  er  det  jo  gaaet  som  hin  Dag  paa  Karmels 
Bjerg,  hvor  Elias  stod  ene  overfor  de  850  Afgudspræster.  Da  de 
mærkede,  der  intet  Hjerte  var,  som  de  kunde  naa  med  deres  Raab, 
saa  ,,raabte  de  højere" ,  —  hulere  og  tommere  klang  de  store 
Bravader  og  Tirader.  —  tilsidst  begyndte  de  at  flænge  sig  selv 
med  Knive,  —  flere  end  én  har  fortvivlet  og  plukket  søgt  den 
sidste  Løsning  paa  Livets  Gaade  i  Selvmordet  og  stirret  ind  i  Dø- 
dens tomme  Øjenhuler  gennem  den  gabende  Revolvermunding. 

Da  fik  for  denne  blaserede,  slappe  Slægt  Evangeliet  Klang 
paany.  Budskabet  om  en  Fader,  der  elsker  Menneskenes  Børn  i 
Jesus  Kristus,  —  om  et  Hjerte,  der  lider  med  os  og  fryder  sig  ved 
at  favne  arme,  fortabte  Syndere,  at  frelse  de  bævende  Duer. 

Den  forste  Gang  Kobenhavn  som  Helhed  begyndte  at  lytte.  — 

den  første  Gang,  da  vi  begyndte  at  opløfte  vore  Hoveder,  fordi 
vi  forstod,  at  nu  var  det  Strømvendingens  Tid,  nu  bar  det  atter 
opad,  —  det  var  ved  Adventsugen  1904. 

Dette,  at  der  blev  holdt  Gudstjeneste  samtidig  i  43  Kirker,  at 
de  var  fyldte  Aften  efter  Aften  med  Tilhørere  i  Titusindvis,  det 
viste,  at  vi  var  begyndt  at  faa  Tag  i  Folket  selv  herinde. 

Var  Adventsugen  en  grøderig  Saatid,  saa  synes  vi,  vi  nu  har 
fundet  Løvspring  herinde,  en  velsignet  Vaartid,  nu  da  Vækkelses- 
møderne har  gaaet  deres  Sejrsgang  hos  os. 

I  Forsommeren  henvendte  Pastor  Mollerup  ved  Frihavns- 
kirken  sig  til  Redaktør,  Pastor  Matthiesen  og  foreslog  ham,  at 
der  skulde  afholdes  en  Række  Vækkelsesmøder  sidst  i  September. 
De  henvendte  sig  atter  til  mig,  og  jeg  tiltraadte  Tanken,  idet  jeg 
foreslog  at  tage  Kirkefondets  Sekretær,  Pastor  Friis-Hansen,  med. 
Vi  fire  mødtes  da  en  Dag  i  Juni  og  udkastede  Planen  i  store  Træk. 

Vi  var  enige  om,  at  Møderne  burde  anlægges  i  større  Stil  end 
sædvanligt.  Vi  vilde  se  at  faa  København  i  Tale  og  vilde  derfor 
bl.  a.  bruge  Gadeplakater,  Løbesedler  en  masse  o.  s.  v.  Der- 
næst var  vi  enige  om,  at  kun  Mænd,  der  tilhørte  Folkekirken, 
maatte  faa  Lov  at  tale  ved  Møderne.  Endvidere,  at  vi  vilde  søge 
Tilknytning  til  og  Støtte  hos  de  bestaaende  Menighedssamfund 
omkring  i  Kirkerne  og  bad  derfor  hvert  Sogn  vælge  2  Mænd  og 
2  Kvinder,  som  kunde  være  Mellemmænd  mellem  Samfundene 
og  os  og  være  vore  Tillidsmænd  ved  Møderne,  idet  vi  vilde  hen- 
vise vakte  og  søgende  Mennesker,  som  kunde  ønske  en  personlig 
Samtale,  til  disse  vore  Venner,  som  forsynedes  med  røde  Sløjfer. 
Endelig,  hvad  selve  Møderne  angik,  at  vi  vilde  lægge  Vægt  paa 
Friskhed,  Knaphed,  Korthed  og  Livlighed  forbunden  med  megen 
Sang,  livlig  Sang  og  stærk  Sang,  hvorfor  vi  fik  ved  Cand.  Rutze- 
becks  energiske  Arbejde  indøvet  et  frivilligt  Kor  paa  5 — 600 
Sangere. 

Efterhaanden  udviklede  sig  saa  den  Praksis,  at  der  blev  to 
Talere  i  Stedet  for  spredte,  korte  Vidnesbyrd,  og  Pastor  Mollerup 
og  jeg  har  nu  gaaet  hele  Kampagnen  igennem  sammen. 

Saa  begyndte  Møderne  i  Koncertpalæet,  15  Aftener  i  Træk  i 
den  sidste  Halvdel  af  September. 

Der  var  en  ikke  ringe  Spænding  og  Forventning  iblandt  os. 
Og  mange  troende  Mennesker  holdt  sig  fra  først  af  forsigtigt 

tilhage.  Det  er  jo  altid  saa  beroligende  at  holde  sig  en  Bagdør: 
,.det  tænkte  jeg  nok"  aaben,  for  at  kunne  salvere  sig  ud  af  den  i 
Tilfælde  af,  at  Foretagendet  mislykkes. 

Men  Herren,  som  altid  gør  langt  ud  over,  hvad  vi  kan  vente 
og  forstaa,  velsignede  fra  den  fyrste  Aften  Møderne  og  arbejdede 
med  og  stadfæstede  Gerningen  ved  medfølgende  Undere  og  Tegn. 

Straks  den  første  Aften,  da  den  store  Sal  var  fyldt,  maatte 
vi  tage  den  lille  Sal  med  i  Brug,  og  da  den  var  fyldt,  stuvedes 
Mennesker  sammen  i  Forhallen,  som  ligeledes  blev  fuld.  Og 
Herren,  som  havde  sendt  de  mange  Mennesker,  sendte  os  ogsaa 
Hjælpere  og  Talere. 

Dagen  før  det  første  Mode  talte  jeg  med  en  af  mine  Venner, 
en  troende  Præst.  Hans  Stilling  var  meget  betegnende  og  meget 
almindelig.  ,, Kommer  De  ind  og  hjælper  os  i  Morgen?"  spurgte 
jeg.  ,,N — ej,  jeg  skal  hen  at  besøge  min  Moder."  ,,Aa,  kom  nu 
ind  og  hjælp  os!"  „Nej,  kommer  jeg,  vil  jeg  da  i  alt  Fald  kun 
ind  at  se  paa  det!"     Og  derved  blev  det. 

Kl.  godt  8  næste  Aften  kommer  han  dryssende  ind  til  Koncert- 
palæet for  at  se.  hvordan  dér  saa  ud.  Til  sin  store  Forbavselse 
kan  han  ikke  komme  længere  end  til  Forhallen,  saa  fuldt  var  der. 
Saa  gaar  der  Ild  i  Manden  med  det  samme,  han  springer  op  paa 
en  Stol  og  begynder:  ..Ja,  kære  Venner,  vi  er  jo  kommen  til  at 
staa  udenfor!  Men  det  er  en  gal  Stilling;  ti  der  staar  i  Guds 
Ord:  ,,der  bliver  Graad  og  Tænders  Gnidsel,  naar  I  faa  at  se 
Abraham,  Isak  og  Jakob  at  sidde  til  Bords  i  Guds  Rige;  men 
Eder  at  være  udstødte  udenfor"  (Luc.  13).  Men  er  vi  nu  end 
komne  udenfor  i  Aften,  saa  lad  os  se  at  komme  indenfor  i  Guds 
Rige" ,  og  saa  talte  han  til  dem. 

Og  saadan  gav  Herren  os  den  ene  Arbejder  efter  den  anden, 
idet  de  blev  kastede  paa  Hovedet  ind  i  Arbejdet. 

Vor  største  Bekymring  ved  Møderne  i  Koncertpalæet  blev 
denne:  hvad  skal  vi  dog  gøre  for  at  skaffe  Plads  til  alle  de  Men- 
nesker, der  vil  hore  Guds  Evangelium?  —  en  dejlig  Bekymring 
for  Evangeliets  Forkyndere! 

Om  det  saa  var  de  Aftener,  der  var  Mcide  for  Mænd  alene, 
var  begge  Salene  overfyldte.  Det  var  for  Resten  helt  underligt, 
naar  man  traadte  ind,  at  se  disse  lange,  lange  Rækker  af  Mands- 
hoveder,  —  Forsamlingen  gjorde  et  anderledes  bart  Indtryk,  end 
naar  Rækkernes  lige  Linier  blev  brudte  af  Kvindehatte  og  Haar- 

brus.  De  Aftener,  da  vi  havde  Mændene  alene,  faldt  der  ellers 
drøje  Ord,  der  gik  lige  løs  paa  Mændenes  særlige  Synder.  Men 
aldrig  blev  Stilheden  brudt,  ikke  ved  et  eneste  af  alle  15  Moder. 

Og  betagende  var  det  at  hore  .,Jeg  siger  Ja  til  Jesus"  sunget 
med  Kraft  af  2 — 3000  Mandsroster!  Og  jeg  tror  ikke,  at  nogen 
vil  kunne  glemme  det  Syn,  som  hver  Aften  frembud  sig  fra  Sa- 
lens Baggrund,  hvor  de  Hundreder  af  unge  Sangere  fra  den  stærkt 
oplyste  Tribune  med  Liv  og  Lyst  sang  Glory-Sangen  eller  Sol- 
skinssangen  ud  over  de  lyttende  Skarer. 

Der  var  Aftener,  hvor  vi  foruden  Koneertpalæets  to  Sale  og 
Forhallen  tillige  fyldte  Garnisonskirke  og  Menighedshus,  —  paa 
saadanne  Aftener  var  der  7 — 8000  Mennesker  til  Møde  og  20 — 30 
Talere  i  Gang,  —  Pastor  Mollerup  og  jeg  altid  i  den  store  Sal,  og 
andre,  Præster  og  Lægmænd,  de  andre  Steder.  Talt  har  ca. 
70,000  Mennesker  deltaget  i  Moderne  derinde. 

Koncertpalæet  kostede  ca.  200  Kr.  pr.  Aften,  alt  i  alt  kostede 
med  Avertering  o.  s.  v.  Kampagnen  derinde  halvsjette  Tusind 
Kroner;  men  uden  at  vi  bad  om  Penge  en  eneste  Aften,  indkom 
hele  Summen  snart  fra  Venner  hele  Landet  over  i  frivillige  Bi- 
drag. 

Siden  er  Moderne  blevne  fortsatte  rundt  om  i  Byen.  Pastor 
Mollerup  og  jeg  har  fulgtes  ad  først  i  ., Figaro"  ,  siden  i  „Sommer- 
lyst" ,  ialt  25  Aftener,  medens  andre  har  talt  i  ,, Kæden",  ,,Fø- 
niks"  ,  ,, Stjernekroen"  ,  ,. Folkets  Hus"  og  Teatersalen  paa  Kløver- 
marksvej  foruden  i  forskeilige  Kirker. 

Derefter  standsede  Vækkelsesmøderne  i  Adventsugen  for  at 
begynde  igen  straks  efter  i  Lørups  Ridehus.  Dette  mægtige  Lo- 
kale var  fyldt  Aften  efter  Aften,  —  Sangen  af  6 — 700  Sangere 
lød  aldeles  betagende  i  det  store  Rum,  og  hermed  afsluttede  vi 
Møderne  for  det  gamle  Aars  Vedkommende. 

Saa  endnu  tre  Ting. 

Hvorfra  stammer  denne  Bevægelse? 

Ja,  siden  Adventsugen  i  Fjor  synes  jeg,  man  kan  sige,  den  er 
indfødt;  men  selvfølgelig  har  den  faaet  stærke  Impulser  fra  de 
Vækkelser,  der  er  gaaet  over  Amerika,  England  og  Norge  sidste 
Vinter.  Men  aandelig  set  har  den  sin  Rod  i  hele  den  aandelige 
Side  af  Kirkesagens  Arbejde  herinde,  og  jeg  for  min  Part  nærer 
ikke  mindste  Tvivl  om,  at  den  er  født  af  Bøn,  udsprungen  af  en 
levende,  hellig  Forventning  om,  at  Tiden  nu  maatte  være  inde  til 

at  bygge  med  „levende  Stene" ,  ligesom  der  længe  var  bygget  paa 
Kirkehusene.  Den  Bøn,  der  har  været  som  et  Feltraab  i  andre 
Lande:  „Herre!  send  os  en  Vækkelse!  og  begynd  den  i  mit  Hjerte 
—  for  Jesu  Skyld!"  den  er  ogsaa  bleven  et  Løsen  hos  os  og  er  i 
lang  Tid,  hele  Sommeren  igennem,  bleven  bedt  af  Tusinder  af 
Guds  Bom  i  vor  By  og  over  vort  Land.  Og  Vækkelsen  er  da 
forst  og  fremmest  Svar  paa  Bøn  fra  den  levende  Gud,  som  hører 
Bønner. 

Dernæst:  hvem  kommer  til  Vækkelsesmøder? 

Alle  Slags  af  alle  Stænder!  Vi  har  i  Koncertpalæet  set  „fine 
Folk"  sidde  sammen  med  jævne  Mennesker,  —  Officerer  og  Kul- 
sjovere, —  Læger  og  Alfonser,  —  fine  Fruer  og  Skøger,  —  alt  og 
alle!  Og  vi  har  set  i  „Figaro"  Vesterbros-Sidegadernes  jævne 
Smaafolk  blandede  med  „de  unge  Socialisters"  ziinftige  Grøn- 
hed. —  og  i  „Sommerlyst"  den  frederiksbergske  Middelstands 
solide  Kærne,  og  i  Ridehuset  igen  som  i  Koncertpalæet  lidt  af 
hver  Slags,  —  Stockholmskvarterets  silkeraslende  Elegance  og 
de  arbejdsløses  fattigfortrykte  Skare. 

Vi  har  ved  vore  velsignede  „Eftermøder"  talt  med  og  bøjet 
Knæ  med  alle  mulige  Slags  Mennesker,  lige  til  de  dybest  sunkne, 
og  nogle  af  alle  Stænder  er  blevne  omvendte. 

Og  endelig:  hvad  er  der  saa  sket  og  vundet? 

Ja.  Sandheden  tro,  maa  vi  jo  sige.  at  den  egentlige  „store 
Vækkelse"  er  ikke  kommet  endnu.  Det  var  derfor  med  velberaad 
Hu,  jeg  ovenfor  kaldte  Adventsugen  i  Fjor  en  Saatid,  og  Væk- 
kelsesmøderne en  Vaartid. 

Men  lige  saa  vist  ved  og  tror  vi,  at  det  Ord  skal  staa  evig  fast, 
som  lover  os,  at  Sæd  og  Høst  ikke  skal  aflade.  Og  vi  kan  ved 
Guds  Naade  sige,  at  vi  har  ikke  blot  holdt  Vækkelsesmøder;  men 
at  der  virkelig  ogsaa  er  Vækkelse  i  København. 

Først  og  fremmest  —  og  det  er,  menneskelig  talt,  Garantien 
for  den  kommende  store  Vækkelse  —  blandt  de  Troende.  En  ny. 
flammende  Ild,  en  levende  Forventning,  en  stor,  ukendt  Frimo- 
dighed, et  helligt  Begær  efter  at  blive  brugt  af  Herren,  efter  at 
blive  „Sjælevindere  for  Jesus"  . 

Dernæst:  Evangeliet  forkyndt  for  mere  end  Hundredtusind 
Mennesker!  Et  dristigt  vovet  Slag,  som  blev  vundet,  en  Sejr  for 
Kirken,  som  de  store  Masser  var  bleven  fremmede  for  og  fjendt- 
lige imod.  —  en  Sæd  saaet,  som  har  Guds-Ordets  Forjættelse. 

at  det  skal  ikke  vende  tomt  tilbage,  en  Fremgang  over  hele  Linjen 
i  det  store,  almindelige  Omdømme. 

Og  endelig  sidst,  men  ikke  mindst:  de  positive  Resultater  af 
Sjæle,  som  er  blevne  frelste  og  har  vundet  Frelsens  Vished.  Ved 
Guds  Naade  har  vi  ogsaa  faaet  Lov  at  se  Frugter,  foruden  alt  det, 
som  er  vundet  i  det  skjulte  og  kun  kendes  af  Gud,  der  ser  i 
Løndom. 

Men  vi  har  faaet  ny  Tilgang  til  vore  Menighedssamfund  af 
nyomvendte.  friske,  glade  Guds  Børn.  Og  skønt  ingen  af  os  har 
forsøgt  at  tælle  eller  holde  Tal,  saa  ved  vi  dog,  at  det  er  mange 
Snese  af  Sjæle,  som  i  dette  Efteraar  har  fundet  Livet  i  Gud. 

Jeg,  som  har  faaet  Lov  at  staa  midt  i  Arbejdet  fra  Aften  til 
Aften,  ved  det  af  Erfaring.  Og  de  mange  Brevkort,  vi  har 
sendt  rundt  om  i  Byen  til  Menighedssamfundene,  hvor  de  paa- 
gældende, vi  har  talt  med,  bor,  vidner  om,  at  der  allerede  har 
været  Høst  efter  Sæden. 

Jeg  har  haft  den  Glæde  i  St.  Mariæ  Kirkesal  at  vie  en  Kvinde, 
der  i  ni  Aar  har  været  en  offentlig  indskreven  Skøge,  men  som 
nu  er  et  kært,  troende  Menneske,  tvættet  ren  i  Lammets  Blod, 
—  og  hun  med  6 — 7  andre  unge  Kvinder  har  hver  Lørdag  Aften 
gaaet  rundt  fra  Beværtning  til  Beværtning  og  sunget  om  Jesus, 
saaledes  at  der  i  hine  Kredse  er  bleven  et  stort  Børe,  og  flere  er 
blevne  klart  omvendte. 

En  Aften  mødte  i  Bidehuset  9  Mænd,  som  var  blevne  ind- 
budte Dagen  før  paa  en  af  de  obskureste  Beværtninger  i  Farver- 
gade, og  én,  der  i  mange  Aar  har  levet  som  Alfons  og  Bonde- 
fanger, er  bleven  ,,en  ny  Skabning  i  Kristus,  for  hvem  det  gamle 
er  forbigangent,  og  alt  er  bleven  nyt." 

Og  dette  Arbejde  fortsættes  stadigt  —  rundt  om  i  Distrik- 
terne, i  vore  Sogne,  bærer  en  Hær  af  frivillige  Hjælpere  Bud- 
skabet ud  om  Synderes  Frelser  og  Ven,  og  vi  venter  endnu  større 
Ting  af  Herren. 

Vi,  som  fik  Lov  at  være  med,  synes,  vi  maa  sige  med  Digte- 
ren: „lyksalig  den,  der  med  sit  Folk  en  saadan  Tid  har  levet!" 

Men  vi  vil  ogsaa  gerne  ydmygt  bekende  med  den  gamle 
Sanger:  ,,ikke  os,  ikke  os.  Herre,  men  dit  Navn  ske  Ære  for  din 
Miskundheds  og  Sandheds  Skyld." 


Dansk  Tidsskrift.    IX. 


Racespørgsmaalet  i  Samfundspolitik 
og  Verdensøkonomi. 


Af  Carl  Kohl. 


1. 


Indenfor  Menneskeslægten  indtager  de  forskellige  Racers  Ci- 
vilisation højst  forskellige  Trin,  fra  det  lavest  staaende 
Negrito  Folk  til  den  hvide  Europæer.  Og  da  Menneskets  mest 
udtalte  Karaktertræk  just  er  Evnen  til  at  skabe  Civilisation,  maa 
denne  Evne  i  første  Række  tages  i  Betragtning  ved  Indordning  i 
Slægtens  Rangforordning. 

Naar  Jordens  forskellige  Egne  fremviser  saa  uhyre  Forskel- 
ligheder i  deres  Beboeres  Civilisation,  ligger  det  nær  at  søge  Aar- 
sagen  hertil  og  Virkning  i  Racernes  ydre  Betingelser  for  at  fast- 
slaa.  om  en  Races  nuværende  Overlegenhed  viser  sig  udadtil  ved  et 
eller  andet  legemligt  Tegn. 

For  at  faa  et  Udgangspunkt  for  Sammenligning  har  man 
valgt  Aben  dertil,  det  Dyr,  der  legemligt  kommer  Mennesket  nær- 
mest. Man  gaar  da  ud  fra,  at  jo  mere  et  Menneske  fjerner  sig 
fra  Aben,  des  højere  staar  han  indenfor  Menneskeslægten.  Hoved- 
forskellen mellem  Mennesket  og  Aben  er  Hjerneskallen,  hvis 
Indhold  hos  Menneskene  svinger  fra  ih  til  lf  Liter  imod  hos  de 
højeste  Aber,  Menneskeaberne,  kun  h  Liter. 

Det  Princip,  der  i  Almindelighed  behersker  Dyre-  og  Plante- 
riget, maa  ogsaa  gælde  dets  enkelte  Dele,  altsaa  ogsaa  Mennesket. 

Her  lader  vi  da  gælde  en  Udviklingsstige  i  opgaaende  Linje, 
hvor  vi,  den  hvide  Race,  sætter  os  øverst,  idet  Forholdet  af 
Hjernevægten  til  det  øvrige  Legemes  gaar  opad  fra  Aberne  til  den 
laveststaaende  Menneskerace,  og  herfra  til  den  højere,  hvor  det 
hos  den  hvide  Race  synes  at  have  naaet  vel  næsten  den  højeste 

Udvikling,  der  er  forenelig  med  Legemets  naturlige  Bygning.  — 
Tyskeren  Johannes  Ranke  var  den  første,  der  fremsatte  den 
Tanke,  at  Hjernens  Udvikling  behersker  hele  Legemets.  Det  er 
Hjernelivets  Ændringer  og  deres  Udslag  og  Arvelighed,  hvoraf 
Menneskets  legemlige  Bygning  afhænger,  og  derigennem  atter  det 
organiske  Grundlag  for  hele  det  sociale  og  sjælelige  Liv.  Naar 
det  saaledes  viser  sig,  at  det  hvide  Menneskes  Bækken  er  betyde- 
ligt bredere  end  Negerens,  er  Grunden  den,  at  den  hvide  Kvinde 
føder  de  Børn,  der  har  den  største  Hjerneskal.  Anatomisk  er  den 
hvide  Kvinde  gaaet  forud  i  Udviklingen,  og  som  hos  alle  én- 
kønnede  Væsener  maa  det  ene  Køn  ligne  det  andet.  En  stærkt 
udviklet  Hjerne  nødvendiggør  det  brede  Bækken  for  at  kunne 
føde  det  næste  Slægtleds  Barn. 

Hvad  Hjernens  Evner  angaar,  er  der  ogsaa  et  andet  Særkende 
til  Vurdering  af  Fremskridt,  et  Udslag  af  direkte  Tilbagevirkning 
mod  det  organiske  Milieu,  og  som  paa  en  kendelig  Maade  del- 
tager i  Omformningen:  Bevægelsen.  Den  tjener  til  at  finde  sig  til 
Rette  i  Omverdenen,  o:  den  er  Dyrenes  fprste  Livsbetingelse. 

Hos  Hvirveldyrene  er  Skelettet  ikke  mere  som  hos  de  lavere 
Dyr  et  Skjold  eller  et  Panser,  der  tillige  er  Forsvarsmiddel,  men 
en  Akse,  hvorom  Musklerne  grupperer  sig,  hvilket  vil  sige.  at 
Bevægelsesfriheden  bliver  ubegrænset,  medens  Forsvarsevnen 
kommer  til  at  ligge  i  denne  Bevægelsesfrihed. 

Menneskets  lodrette  Akse  tillader  ham  øjensynlig  den  hur- 
tigste Bevægelse  i  alle  Retninger. 

Bevægelsen  selv  er  imidlertid  kun  den  mekaniske  Del  af  Ar- 
bejdet. Dette  ledes  fra  Hjernecentret,  Bevægelsens  aandelige 
Støttepunkt,  hvor  man  altsaa  har  Maalestokken  for  Racernes 
Ordensfølge  ved  Bevægelsens  forskellige  Udvikling  og  Form- 
rigdom. Sikkert  er  Bevægelsen  den  bedste  Maalestok  for  baade 
den  legemlige  og  den  kulturelle  Ydeevne.  Enhver  Viljetilskyn- 
delse, der  bliver  til  Handling,  omsættes  i  Bevægelse.  Bevægelse 
er  overhovedet  Liv. 


Den  virkelig  overlegne  Race  kan  kendetegnes  ved  Evnen  til 
fortsat,  varig,  legemlig  og  aandelig  Anstrengelse.  Hele  Livet  be- 
staar  for  Mennesket  i  Kamp  mod  Naturen,  mod  Lidenskaber  og 

Instinkter,  og  derved  ogsaa  mod  sine  Lige;  —  en  Kamp,  hvori 
den  mindst  veludrustede  maa  bukke  under.  Det  er  Livsvilkaare- 
nes  Haardhed,  den  pinlige  Kamp  mod  Naturens  Ugunst,  der  vir- 
ker æggende  og  vækkende  paa  den  Race,  der  har  Fremskridts- 
muligheden  og  Evnen  til  en  højere  Civilisation  i  sig.  Mod- 
stilling er  Oprindelsen  til  alt.  Uden  Modsætning  intet  Frem- 
skridt, det  er  den  Lov,  som  Civilisationen  hidtil  har  fulgt. 

For  at  leve  maa  der  kæmpes.  Stilstand  er  Død,  siden  Livet 
er  stadig  Søgen  efter  Ligevægt. 

Og  Mennesket  er  skabt  til  Kamp,  baade  for  sin  materielle  Til- 
værelse og  for  sin  aandelige  og  legemlige  Udvikling. 

Men  denne  Kamp  for  sig  selv  skifter  hos  Mennesket  Karak- 
ter ved  den  „gensidige  Forpligtelses"  Mellemkomst,  naar  Men- 
nesket for  at  tilkæmpe  sig  Fordele  for  sig  og  sine  slutter  sig  til 
andre,  der  har  fælles  Interesser  med  ham. 

De  menneskelige  Grupper  stræber  hen  imod  at  vokse  uophor- 
ligt,  og  derfor  maa  Gruppens  samlede  Livselementer,  den  fælles 
Livsvilje,  beherske  Individerne.  Ti  et  Samfund  er  ikke  en  sim- 
pel Sum  af  Enere.  Idet  de  forbinder  sig,  trænger  ind  i  hver- 
andre og  blandes,  da  fødes  af  de  enkelte  Livsviljer  en  ny,  en  Sam- 
fundsaand,  der  er  den  bestemmende  Aarsag  til  Gruppens  Hand- 
linger ved  den  Tvang,  som  alle  udøver  paa  enhver.  Samfundet 
er  et  socialt  Legeme,  hvori  den  enkelte  tager  Del,  lige  saa  snævert 
og  ligeformigt  som  Cellen  i  et  dyrisk  Legeme.  Ligesom  det 
dyriske  Liv  boer  i  hver  Celle,  saaledes  boer  det  politiske  og 
sociale  Liv  i  hvert  Individ.  Ligesom  Hjernen  i  Legemet  udøver 
Samfundsaanden  sin  Indflydelse  paa  Samfundselementerne,  —  en 
Indflydelse,  der  søger  at  tildanne  de  enkelte  i  sit  Billede,  —  et 
Tryk,  der  ikke  mærkes,  saa  længe  Elementerne  giver  efter,  men 
som  f files,  om  de  forsøger  at  gøre  Modstand. 

Som  Grundlag  for  den  gensidige  Interesseforpligtelse  som 
sociale  Faktorer  til  Gruppedannelsen  tjener  først  Familien,  saa 
Horden,  Nationen,  Racen. 


En  Race  er  en  Helhed  af  lige  Individer,  der,  hørende  til 
samme  Art,  har  modtaget  og  ad  naturlig  Frembringelses  Vej  har 
forplantet  en  oprindelig  Afarts  Karakterer.     Menneskeslægten  er 

Enheden,  Racerne  er  denne  Enheds  enkelte  Dele,  eller  —  for  at 
benytte  Quatrefages'  træffende  Sammenligning  —  Slægten  er  en 
Træstamme,  hvis  Grene  er  de  forskellige  Racer. 

„Race"  og  „Folk"  er  ikke  Regreber,  der  dækker  hinanden. 
Race  betyder  fælles  Blodafstamning;  den  er  et  antropologisk 
Begreb,  der  viser  Mennesket  som  Individ  i  Sammenhæng  med 
det  naturlige  Liv.  Folk  er  et  Kulturbegreb  —  et  etnologisk  Be- 
greb, der  mere  omfatter  Mennesket  socialt  i  Sammenhæng  med 
Samfunds-  og  Statslivet.  Folkebevidstheden  er  ikke  umiddel- 
bart givet,  —  men  det  er  Racefølelsen,  opstaaet  som  den  er  af 
Familiebevidstheden*). 

Man  siger,  at  en  Menneskegruppe,  hvem  det  lykkes  stadig  at 
leve  sit  eget  Liv,  er  et  Folk,  der  ejer  en  national  Sjæl.  Men 
over  denne  Aand  udstrækker  sig  en  anden,  endnu  større,  endnu 
videre,  mere  varig  end  de  nationale  Grænser,  —  den,  der  omfatter 
alle  Nationer  af  fælles  Rlod:  deres  fælles  Civilisations  Aand, 
Racecivilisationens. 

Mere  end  nogen  tidligere  Tid  er  vor  de  om  sig  gribende  Soli- 
dariteters.  For  hvert  Folk,  hver  Stat  synes  deres  naturlige  Græn- 
ser for  snævre,  og  man  fordrer  for  sin  Handel,  sin  Industri  stedse 
nye  Territorier  eller  nye  Indflydelsesomraader.  Og  netop  Race- 
aanden  spiller  en  stor  Rolle,  naar  Sammenslutningens  og  den 
fælles  Fordels  Tanker  vaagner  i  et  Folk.  Ti  hvem  forstaar  man 
bedre,  og  med  hvem  har  man  flere  fælles  Interesser  end  med 
dem,  der  er  af  samme  Blod? 

Saaledes  indtræder  paa  Verdens  Skueplads  de  store  Grup- 
peringer, der  vel  en  Dag  kunde  ende  med  at  tage  fast  Form: 
Pangermanismen,  Panslavismen,  Panmongolismen  o.  s.  v. 

Europa  er  tvunget  ud  af  sin  Hjemmepolitik;  dets  Interesser  i 
oversøiske  Lande  er  blevne  saa  mægtige,  at  Staternes  indbyrdes 
Stilling  ikke  mere  overvejende  bestemmes  ved  Modsætninger  og 
Sammenslutninger  indenfor  Europas  Grænser,  men  hovedsagelig 
ved  deres  Bestræbelser  og  Maal  i  andre  Verdensdele. 

I  vor  Tid  er  næsten  hele  Kloden  i  europæiske  eller  eu- 
ropæiserede Magters  Haand.  Den  hvide  Races  Udvikling  og  Held 
har  været  som  et  Vidunder;  som  en  fransk  Politiker  en  Gang 
udtalte,  udnytter  den  Verden  som  en  stor  Avlsgaard. 

*  Carl  Kolil:  »Den  norri-ariske  Race.«  Ord  och  Bild,  Aug.  1904. 

Menneskenes  Lighed  er  ikke  af  denne  Verden.  Mennesket 
stræber  altid  efter  at  udøve  Herredømme  over  andre  paa  den 
ene  eller  anden  Maade.  Blandt  primitive  Folk  kan  Hensigten 
simpelt  hen  være  at  gøre  Fanger  og  vinde  Slaver;  senere  kan  det 
være  at  bemægtige  sig  andres  Jord,  tage  deres  Kvæg  og  andre 
Rigdomme.  I  den  organiserede  Stat  kan  det  være  Besiddelsen  af 
visse  Rettigheder  og  Forrettigheder,  man  ønsker,  eller  økonomisk 
Fordel.  Altid  er  Hensigten  at  udnytte  den  overvundnes  Kraft 
eiler  Midler.  Og  naar  denne  Kamp  for  Herredømme  er  den  al- 
mindeligste Kendsgerning  i  Menneskets  Historie,  kan  man  vel 
slutte  deraf,  at  man  ikke  staar  overfor  vilkaarlige  Indskydelses- 
handlinger,  men  overfor  Menneskets  naturlige  Tilbøjelighed. 

I  Praksis  er  vor  Tids  Verdenspolitik  saare  langt  fra  de  uvirke- 
lige, menneskehedskærlige  Skinfølelser,  disse  de  udmattede  Sam- 
funds Klagesange,  der  berømmer  de  svage,  de  vanmægtige,  de 
paa  Aand  og  Legeme  forkrøblede.  Det  kunde  jo  ogsaa  være  et 
Spørgsmaal,  om  Kulturens  humanistiske  Velgørenhed  mod  de 
enkelte  ikke  er  en  Uretfærdighed  mod  det  hele.  Og  en  Følelse 
taber  let  i  Dybde,  hvad  den  vinder  i  Omfang.  Kampen  for  Livet 
tvinger  jo  ogsaa  til  ny  Anstrengelse,  ny  Opfindelse,  ny  moralske 
og  intellektuelle  Erobringer  just  i  Forhold  til  dens  Kraftfylde. 

Det  er  netop  ved  sin  angrebsvise  Opfattelse  af  Solidaritets- 
følelsen, at  Europæeren  har  vundet  sin  knusende  Overlegenhed 
over  de  andre  Racer.  Viljen  til  Magt  og  Viljen  til  Vækst  er  de 
Følelser,  der  ligger  til  Grund  for  enhver  social  Udvikling. 

Men  man  maa  erindre,  at,  om  den  europæiske  Races  Ud- 
videlse synes  at  dække  Verdenskortet,  er  det  mere  tilsyne- 
ladende end  virkeligt.  Ti  Europa  er  lille,  og  Europæerne  er  kun 
en  Haandfuld  mod  de  andre  Racers  utalte  Millioner.  Selv  om 
en  Races  aandelige  Overlegenhed,  indenfor  Mulighedens  Græn- 
ser, opvejer  Underlegenhed  i  Tal  og  Landomraade,  maa  Europa 
for  at  kunne  haandhæve  sin  Overvægt  erindre  sig  de  enkelte 
europæiske  Folkeslags  forholdsvise  Enhed. 

Man  har  set  den  panrussiske  Politiks  uhyre  Fallit  overfor 
Japan.  Og  vel  er  den  slavo-tartariske  Russer  den  mindst  ægte, 
den  mindst  europæiske  Gren  af  den  europæiske  Stamme;  —  vel 
forudsiger  dens  Nederlag  paa  Mandschuriets  Slagmarker  Befriel- 

sen  for  et  Mareridt;  og  vel  vil  Resultatet  af  de  Krampetrækninger, 
hvori  Kæmpelandet  vrider  sig,  bringe  det  nærmere  til  det  egent- 
lige Europa.    Men  dog  giver  dette  Nederlag  os  alle  en  Advarsel. 

For  ikke  en  Dag  at  se  de  overvundnes  Forbund  stige  frem 
maa  man  aldrig  glemme,  at  enhver  historisk  Begivenhed  vidner 
om  det  Svælgs  Dybde,  der  skiller  Europæerne  fra  andre  Racer. 
Man  maa  betragte  de  europæiske  og  de  fra  Europa  udgaaede 
Folk  som  et  ensartet  Hele,  hvor  de  enkelte  Typer  mødes,  som 
Medlemmer  af  én  Familie  uden  at  lægge  for  megen  Vægt  paa 
den  mere  eller  mindre  nære  Slægtskabsgrad  med  Grundtypen. 

Det,  der  udgør  en  Menneskegruppes  Kraft,  er  ikke  blot  dens 
Hæres  militære  Værdi,  men  navnlig  ogsaa  dens  egen  Sammen- 
hængskraft. 

II. 

Den  hvide  Races  nuværende  Overlegenhed  er  en  uomstødelig 
Kendsgerning.  De  andre  Racer  bevidner  det  stiltiende  ved  at 
efterligne  den. 

Civilisation  er  en  Udvikling  af  Mennesket  mod  en  stadig 
højere  Type,  og  Europa  gaar  i. Spidsen  for  Udviklingen.  Næsten 
alle  Menneskekulturens  Resultater  er  frembragte  af  de  hvide. 
Man  taler  om,  at  f.  Eks.  Kineserne  har  opfundet  Krudt  og  Bog- 
trykning o.  s.  v.  før  vi.    Men  hvad  Nytte  har  de  uddraget  deraf? 

Hvilken  Civilisation  kan  nævnes  sammen  med  den,  der  har 
frembragt  Phidias,  Sokrates,  Archimedes,  Pythagoras,  Aristoteles, 
Platon,  Kant,  Shakespeare,  Newton,  Beethoven,  Goethe  og  alle 
de  Geniets  Kæmper,  der  har  gjort  Europas  Historie  til  et  evigt- 
rindende  Kildevæld  af  videnskabelige  Opfindelser  og  Kunstens 
Mesterværker?  —  Med  Beundring  har  man  set  Japan  iføre  sig 
den  europæiske  Civilisations  Uniform.  Næppe  nogensinde  er  et 
Folk  traadt  frem  i  Magternes  Række  saa  glimrende  som  det  ja- 
panske; utvivlsomt  er  det  et  viljestærkt,  begavet  og  ærgerrigt 
Folk.  Men  dog  maa  der  gaa  en  Prøvetid,  før  det  med  Rette  kan 
siges  at  have  tilegnet  sig  —  ved  Efterligning  —  den  Kultur, 
Europa  har  skabt  ved  egne  Evner. 

Verden  kan  ikke  ledes  af  Efterlignere,  og  den  gule  Races 
skabende  Evner  er  ikke  beviste  af  dens  Historie.  Eet  er  at  krybe 
i  en  anden  Mands  Klæder;  et  andet  er  at  kunne  tilvirke  dem  selv. 

Dette  har  endnu  ingen  anden  Race  end  den  hvide  kunnet.  Og 
dog  er  det  de  mindre  og  mindst  ydedygtige  Racer,  der  er  de 
ældste,  og  derfor  vel  burde  være  de  mest  fremskredne. 

Civilisation  og  Kultur  fødes  ikke  ved  et  Tilfælde;  Fremskridt 
er  ikke  et  „lykkeligt  Træf" ,  men  et  fortjent  Resultat  af  Tusinder 
af  Slægtleds  Arbejde,  et  Resultat  af  deres  Vilje  og  Evne  til  aande- 
lig  Anstrengelse.  Naar  vi  betragter  andre  Civilisationer,  baade 
blomstrende  og  uddøde,  saa  ser  vi,  at  vor  staar  paa  et  bredere 
Grundlag,  har  en  mere  fremskreden  Form,  gaar  hurtigere  frem 
og  sætter  sine  Maal  højere  end  de.  Vor  Civilisation  er  ikke,  som 
det  gamle  Ægyptens  eller  som  Kinas,  udsprungen  af  et  samlet 
Folk,  men  af  et  helt  Samfund  af  Nationer,  der  dog  var  nær  nok 
beslægtede  til  at  kunne  følges  ad.  Derfor  forstener  den  ikke  i 
sine  Former  som  hine  to. 

Utvivlsomt  er  den  hvide  Race  ubetinget  de  andre  overlegen 
med  Hensyn  til  kulturskabende  Evne.  Den  er  den  højere  Race. 
De  andre  er  vel  dens  Brødre,  men  dens  underlegne  Brødre*). 

Det  er  let  nok  at  paastaa,  at  Racefordom  er  latterlig,  og  at 
den  snarest  burde  forsvinde,  men  dette  er  lettere  sagt  end  gjort. 
Teoretiske  Utopier  forandrer  ikke  Kendsgerninger,  og  Racefordom 
vil  forst  forsvinde,  naar  Racerne  forsvinder,  ti  den  er  en  natur- 
lig, instinktiv  og  uudryddelig  Følelse.  Racefordom  er  for  en  Race 
det  samme  som  Selvopholdelsesdriften  for  Individet.  Racerne 
kæmper  instinktmæssigt  for  deres  Liv  ligesom  Individerne  for 
deres. 

Naturligvis  er  Racefordommen  saa  meget  kraftigere,  som  de 
antropologiske  Kendetegn,  der  skiller  de  vedkommende  Racer, 
er  mere  modsatte.  —  Hvor  stærk  og  indgroet  Racefordommen 
er,  kan  man  gøre  sig  klar  over  ved  at  tænke  sig  det  Tilfælde,  at 
én  af  dem,  der  højt  udraaber  Racernes  Ligestillethed,  skulde  ind- 
lade sig  i  Ægteskab  med  en  Papuakvinde,  en  Negerinde  fra 
Kongo,  en  Kineserinde  eller  endda  en  Japanerinde.  Hvor  mange 
Tilfælde  vilde  man  vel  træffe  paa,  at  Humanisterne  gav  det  gode 
Eksempel?  Og  intet  er  naturligere  end  denne  Utilbøjelighed.  Ti 
der  er  hos  Mennesket  en  Slags  Slægtskabsfølelse,  der  instinkt- 
mæssigt nærmer  ham  mod  Kvinden  af  hans  egen  Race.    Om  Und- 

*  En  videre  Udvikling  af  dette  Spørgsmaal  falder  udenfor  denne  Artikels  Ramme, 
men  er  nærmere  behandlet  af  Forfatteren  i  en  Række  Artikler,  der  i  Løbet  af  Vin- 
teren vil  udkomme  i  det  franske  Tidsskrift  »La  nouvelle  Revue«. 

tageiserne  fra  denne  Regel  gælder  det,  at  overalt,  hvor  der  findes 
Bastarder  af  hinanden  modsatte  Racer,  er  Grunden  hertil  den,  at 
Kønnene  hos  den  ene  Race  er  til  Stede  i  ulige  Forhold. 

Racefordomme  har  altid  været,  og  de  vil  blive  ved  at  være, 
saa  længe  der  paa  vor  Klode  er  antropologisk  adskilte  Racer,  d. 
v.  s.  altid! 

Derfor  er  den  en  stor  og  naiv  Illusion,  den  Drøm,  der  haaber 
Verdensfreden  ved  Racernes  Sammensmeltning,  Opgaaen  i  én 
stor,  ensfarvet  og  ensformig  Blanding  uden  mærkbare  Afskyg- 
ninger. Det  vilde  sige,  at  Udviklingen  gik  tilbage  til  sit  Udgangs- 
punkt. 

Nogle  ser  i  en  saadan  Udjævning  af  Slægten  til  én  Race  det 
højeste  og  ædleste  Ideal.    Andre,  som  f.  Eks.  Gobineau  i  sit,  trods 
de  mange  Vildfarelser  og  forældede  Teorier,  dog  banebrydende 
Værk  om  Menneskeracerne*),  finder  Aarsagerne  til  Folkeslagenes 
Degeneration  i  deres  Krydsning  med   underlegne  Racer.     Han 
skriver  saaledes:  „Den  Del  af  arisk  Blod,  allerede  saa  ofte  blan- 
det, der  endnu  er  til  Stede  i  vore  Lande,  og  som  alene  bærer  hele 
vor  Samfundsbygning,  nærmer  sig  med  hver  Dag  mere  mod  sin 
Opsugnings  yderste  Grænse  ....  .  .    Racernes  Sammensmeltning 

vil  være  Middelmaadighedens  Tidspunkt  i  alle  Retninger:  Middel- 
maadighed  i  legemlig  Kraft,  i  Skønhed,  i  aandelige  Evner  .... 

Den  almindelige  Jævnhøjde  vil  være  af  det  mest  oprørende  og 
ydmygende  Lavmaal  .  .  .  ."**).    Han  var  dog  ikke  den  første,  der 

*  »Essais  sur  l'inégalité  des  races  humaines.«     1854—55. 

**  Hvad  Gobineau's  Værk  angaar,  maa  man  trods  al  dets  Ensidighed  og  mangel- 
fulde Regrundelse  —  hildet  som  Forfatteren  er  og  maa  være  i  sin  Tids  og  sin  Opdra- 
gelses Fordomme  —  anerkende  hans  Betydning  som  den  virkelige,  maalbevidste  Bane- 
bryder for  store  Ideer,  der  —  falske  eller  ej  —  har  sat  og  sætter  dybe  Spor  i  vor  Tids 
antropologiske  Forskninger.  Blandt  disse  Ideer  vil  jeg  blot  nævne  nogle  enkelte, 
hvis  Rækkevidde  er  let  at  se:  at  ogsaa  aandelige  Egenskaber  kan  være  Racekendetegn 
ved  Siden  af  de  legemlige;  at  Dannelsen  af  mer  eller  mindre  skarpt  adskilte  Stænder 
paa  Folkeslagenes  forskellige  Trin  og  Racerenhed,  ligesom  deres  Forfald,  afhænger 
af  de  bedste  Restanddeles  Forbrug  og  Uddøen ;  og  at  alle  i  og  for  sig  fortræffelige 
socialpolitiske  Institutioner  i  sig  selv  ikke  er  virksomme,  men  at  det  ved  deres  Ind- 
førelse tilsigtede  Maal  kun  naas,  naar  det  Folk,  der  indfører  dem,  ikke  er  antropo- 
logisk væsentlig  forskellig  fra  det,  der  skabte  dem.  —  Naar  Prof.  Georg  Rrandes  i 
Politiken  25|6  05  fælder  en  absolut  afvisende  Dom  om  Gobineau's  Værk,  maa  man  tage 
Hensyn  til,  at  en  Rog,  der  udkom  for  50  Aar  siden,  umulig  kan  være  grundet  paa  de 
Opdagelser,  der  har  fundet  Sted  i  disse  Aar.  Naar  Prof.  Rrandes  iøvrigt  blandt  Gobi- 
neau's »rædselsfulde  Vaas«  nævner,  at  han  forudsiger  Tyskernes  naturnødvendige 
Verdensherredømme  som  «rene  Germaner«,  bør  det  bemærkes,  at  Gobineau  aldrig 
har  nævnt  dette  »Vaas«.  Tværtimod  betoner  han  gentagne  Gange,  at  der  efter  hans 
Mening  intetsteds  tindes  rene  Germaner! 

anvendte  Teorien  om  Krydsningernes  Skadelighed  for  den  over- 
legne Part;  allerede  Bossueet  finder  deri  Aarsagen  til  den  ro- 
merske Opløsning.  Men  lige  saa  vel,  som  man  ved,  at  denne 
Grund  ikke  tilstrækkeligt  kan  forklare  det  romerske  Riges  For- 
fald, ser  man  ogsaa  Uholdbarheden  af  Gobineau's  mørke  For- 
udsigelser. Hvis  Racekrydsning  virkelig  havde  saa  sørgelige  Re- 
sultater, maatte  Mennesket  for  længe  siden  være  forsvundet  fra 
Jordens  Overflade.  Hele  Menneskets  Historie  bestaar  jo  af  Van- 
dringer og  Kampe,  og  hermed  følger  ogsaa  altid  Krydsninger. 

I  Almindelighed  tænker  man  sig,  at  der  ved  2  Racers  eller 
2  Folks  Sammensmeltning  opstaar  en  ny  Race  eller  et  nyt  Folk. 
Men  for  at  en  saadan  ,. blandet  Race'"  eller  „Mestitsfolk"  skal 
kunne  føre  et  vedvarende  Liv  ved  egen  Hjælp,  maa  de  to  sammen- 
smeltede Racer  eller  Folk  ikke  i  Forvejen  frembyde  for  store 
Forskelligheder. 

Er  de  to  Racer  væsentlig  forskellige,  kan  de  ikke  som  i  en 
højere  Enhed  gaa  op  i  en  blandet  Race.  Mestitserne  vender  efter- 
haanden  tilbage  til  en  af  de  oprindelige  Typer.  Paa  Haiti  f .  Eks. 
er  de  lysere  Mulatter  i  stærkt  Aftagende;  de  fjerner  sig  mere  og 
mere  fra  den  lyse  Type  og  nærmer  sig  den  rene  Neger.  Og  dog 
kæmper  Mestitsen  her  for  at  fortsætte  sin  Race.  ti  han  føler  sig 
den  sorte  højt  overlegen.  Man  ser  ikke  ofte  paa  Haiti  en  lys 
Mulat  gifte  sig  med  en  mørk  Mulatkvinde  eller  en  Negerinde, 
eller  omvendt.  —  Det  samme  hører  man  fra  alle  andre  Steder, 
hvor  en  Blandingstype  skal  holde  sig  ved  egen  Hjælp*).  Grunden 
til.  at  —  naar  en  Blandingstype,  en  Mestitstype,  atter  nærmer 
sig  en  af  de  oprindelige  —  denne  da  altid  er  den  mest  underlegne, 
findes  ved  Darwins  Bevis  for,  at  ved  alt  for  skarpe  Krydsninger 
er  det  Tilbageskridtets  Lov,  der  er  den  herskende.  Underlegne 
Egenskaber  —  ofte  forsvundne  siden  fjerne  Generationer  —  føres 
frem  til  Overfladen. 

Naar  to  Bacer  blandes,  er  det  ofte,  at  der  efter  den  overlegne 
kun  nedarves  slette  Egenskaber  til  Blandingen.  Noget  er  der  i 
det  gamle  arabiske  Ordsprog:  Gud  har  skabt  den  hvide  Mand; 
Gud  har  skabt  den  sorte,  Djævelen  har  skabt  deres  Bastard. 

Mestitsen  har  ingen  Race  at  holde  sig  til.     Hans  Væsen  er 

*   En  Undtagelse  kender  man   paa   et  Bastardfolk.   der  uden  fremmed  Hjælp  ved- 
ligeholder sin  Type:  Griquafolket. 

delt.    Hans  Kraft  neutraliseres  derved,  og  kun  ét  Aktiv  bliver  til- 
bage: Egoismen.    Derfor  er  han  en  social,  en  etnisk  Fare. 

Ved  Bedømmelsen  af  Mestitsens  Værdi  maa  man  ogsaa  tage  i 
Betragtning,  at  det  ikke  er  den  højere  Races  bedste  Elementer, 
der  nedværdiger  sig  til  kønsligt  Samkvem  med  en  underlegen 
Type. 


Det  er  naturligt  at  tænke,  at  en  Udvidelse  og  et  Held  saa  vid- 
underligt og  saa  hurtigt  som  den  hvide  Races  maa  sammenhobe 
en  uhyre  Sum  af  Misundelse,  Skinsyge  og  Hævnlyst  hos  de  over- 
vundne eller  overfløj  ede  Racer.  Der  er  fablet  meget  om  ,,den 
gule  Fare",  og  Vind  i  Sejlene  har  Japans  enestaaende  Sejrstog 
givet  disse  mørke  Forudsigelser. 

Snart  tager  den  gule  Fare  krigersk  Form  ved  Japans  Be- 
væbning og  militære  Ledelse  af  Kina,  og  man  profeterer  en  Til- 
bagevenden af  Attilas,  Djengiskhans  og  Tamerlans  Dage.  Snart 
er  den  økonomisk  ved  en  Verdensoversvømmelse  af  gule  Ar- 
bejdere og  deres  Produkter,  hvis  Prisbillighed  kvæler  Europas 
Handel  og  Fabriksdrift.  Snart  er  den  moralsk  ved  en  langsom, 
men  fortsat  Indsugning  af  Østens  Tankegang,  der  skulde  under- 
grave de  Egenskaber,  de  Karaktertræk,  der  har  gjort  Europa  til 
det,  det  er. 

Lige  overfor  det,  man  kalder  den  gule  Fare,  er  klynkende 
Pessimisme  lige  saa  slet  anbragt  som  en  højtflyvende  Optimisme. 
At  en  uhyre  Konkurrence  fra  Østen  forestaar  for  den  europæiske 
Verdensøkonomi,  er  aldeles  sikkert;  Spørgsmaalet  er  blot,  naar 
den  kommer,  og  hvorledes  den  skal  kunne  overvindes. 

I  Stedet  for  den  tidligere  gensidige  Utilbøjelighed  mellem 
Kinesere  og  Japanere  er  der  —  i  det  mindste  foreløbig  —  ind- 
traadt  en  Tilnærmelse.  Japan  har  saaledes  opnaaet  en  over- 
vejende Indflydelse  paa  Kinas  militære  Omordning.  Den  japansk- 
sindede Vicekonge  Juan-shikai  blev  udnævnt  til  Overgeneral  for 
den  fremtidige  kinesiske,  nationale  Hær;  japanske  Instruktører 
begyndte  deres  Hverv  —  og  med  mere  Held  end  de  hidtidige 
tyske;  i  hver  Provinshovedstad  oprettedes  Krigsskoler  med  ja- 
•panske  Lærere;  den  kinesiske  Flaades  Nybygning  forestaas  af 
Japanere  o.  s.  v.     Men  trods  al  deres  forbavsende  Held  i  Kina 

triumferer  dog  sikkert  Japanerne  for  tidligt,  om  de  tror  at  kunne 
japanisere  Kina  og  gøre  sig  til  dets  Formynder.  Ganske  vist  har 
Japanernes  Krigslykke  mildnet  Kinesernes  Foragt  for  de  „gule 
Abekatte" ;  men  til  Gengæld  er  det,  som  om  en  Frygt  var  ved 
at  vaagne,  om  at  Japanerne  kunde  blive  en  Fare  for  Kinas  selv- 
stændige Udvikling.  En  Omstændighed,  der  vil  kunne  modvirke 
den  japanske  Panmongolisme,  er  den  Uro,  som  Japanernes  poli- 
tiske og  sociale  Idéer  vil  vække  i  Kina.  Sikkert  kan  i  Kina  Til- 
hængerne af  teknisk  og  videnskabeligt  Fremskridt  tælles  i  Mil- 
lioner. Men,  uden  for  en  ret  snæver  Kreds  af  Radikale,  der  i 
Forvejen  er  ildesete  i  det  konservative,  ikke  politisk  interesserede 
Land,  er  der  kun  faa,  der  ønsker  en  yderliggaaende  Politiks  Ind- 
førelse i  det  daglige  Liv.  I  1903  udtalte  i  en  Skrivelse  den  kine- 
siske Regering  sig  om  den  demoraliserende  Virkning  af  den 
japanske  Undervisning  paa  de  kinesiske  Studenter  ved  de  ja- 
panske Højskoler. 

Der  er  trods  alt  intet  egentligt  Racefællesskab  mellem  Ki- 
nesere og  Japanere,  nærmest  kun  et  Kultur-  og  Sprogslægtskab. 
Og  efterhaanden  vil  nye  Modsætninger  dukke  frem,  nu  da  Ja- 
panerne er  overmodige  og  sejrsberuste  af  deres  militære  Held. 
Om  det  lykkes  Kineserne  at  genoprejse  deres  Rige,  vil  det  gamle 
Medbejlerskab  vise  sig  igen.  Kineserne  vil  ikke  glemme,  at  Kina 
er  'Østens  egentlige  Stormagt. 

I  sin  Fremtidspolitik  gør  Europa  vel  i  at  holde  sig  Historiens 
Lærdomme  for  Øje  og  betænke  at  det  ikke  vilde  være  heldigt, 
hverken  for  Verdensøkonomien  eller  for  Verdensfreden,  at  mod- 
virke Kinas  økonomiske  og  industrielle  Udvikling,  hvad  for  Re- 
sten ogsaa  i  Længden  vilde  være  ørkesløst,  da  Europa  selv  har 
givet  Stødet  dertil.  Kinas  Industrialisering  er  allerede  begyndt 
og  lader  sig  ikke  standse. 

Man  maa  trøste  sig  med,  at  et  Lands  Industrialisering  for- 
øger dets  Trang  til  Indførsel;  det  maa  have  Maskiner,  Væverstole 
o.  s.  v.  At  Importen  af  f .  Eks.  Maskiner  til  Kina  skulde  ophøre, 
naar  dette  Land  har  fuldendt  sin  industrielle  Udvikling,  er  der 
ingen  Grund  til  at  befrygte.  Menneskets  Fornødenheder  er  ube- 
grænsede. 

Men  om  Europa  vil  drage  Fordel  af  Kinas  økonomiske  Op- 
vaagnen  og  udvide  sin  Produktudveksling  med  Østasien,  maa  det 

være  betænkt  paa  at  træde  Japans  Monopoliseringsbestræbelser 
energisk  i  Møde. 

Japan  er  ivrigt  beskæftiget  med  videre  at  udvikle  sin  Industri, 
der  endnu  staar  i  sin  Barndom,  og  dets  Fremskridt  paa  Kinas 
Marked  er  langt  større  end  Europas.  Det  arbejder  planmæssigt 
paa  at  udelukke  den  europæiske  Indførsel.  —  Enhver  overvejende 
Indflydelse  af  hvilken  som  helst  Stat  maa  hindres  ved  enig  Op- 
træden. Kun  naar  denne  Fordring  stilles  og  behørigt  under- 
støttes, kan  man  bevare  sig  mod,  hvad  man  i  økonomisk  Forstand 
kalder  den  gule  Fare,  —  den,  der  bestaar  i,  at  den  fremmede 
Indførsel  fortrænges,  at  Verdensmarkedets  neutrale  Dele  erobres, 
og  at  tilsidst  Europa  underbydes  paa  sit  eget  Marked. 

En  anden  Omstændighed,  der  vanskeliggør  Konkurrencen 
paa  det  østasiatiske  Marked,  men  hvis  Fare  dog  hyppigst  over- 
drives, er  den  gule  Arbejders  Prisbillighed.  Men  man  maa 
erindre,  at  med  hver  Dag  afhænger  Produkternes  Pris  mere  af 
Maskinernes  Fuldkommenhed  end  af  Arbejdslønnen. 

Man  bør  ikke  overvurdere  Faren  ved  den  billige  Arbejders 
Kamp  mod  den  dyrere,  ti  dels  vil  Lønfordringerne  stige  ved  den 
forøgede  Efterspørgsel  (saaledes  er  en  kinesisk  Arbejders  Løn  i 
de  engelske  Straits  Settlements  siden  1890  steget  til  det  dobbelte 
eller  tredobbelte),  og  dels  er  den  gule  Arbejders  Produktivitet 
under  Gennemsnittet  af  den  hvides.  Ganske  vist  udmærker  den 
gule  Arbejder  sig  ved  Ædruelighed  og  en  utrolig  Flid,  der  i  visse 
Tilfælde  danner  en  Overlegenhed,  —  men  netop  kun  i  visse  Til- 
fælde, nemlig  hvor  den  hvides  større  Begavelse  ingen  Rolle 
spiller.  De  gule  har  intet  dybere  Blik  for  Tingenes  Sammen- 
hæng og  deres  Aarsager.  De  kan  ikke  tænke  intuitivt.  Be- 
tegnende er  en  fornem  Japaners  Bemærkning:  ,.Jeg  kan  lave  et 
Lokomotiv,  naar  jeg  har  set  det.  Men  jeg  begriber  ikke,  hvor- 
ledes man  kan  det,  naar  man  ikke  har  set  det."  Da  japanske 
Ingeniører  i  Berlin  (1905)  overtog  et  elektrisk  Anlæg  til  Tokio, 
maalte  de  efter  i  alle  Enkeltheder,  men  ingen  gik  til  Bunds  i 
Sagen  og  spurgte:  Hvorfor? 

Kineseren  arbejder  som  en  Automat;  tankeløst  og  uafbrudt 
forretter  han  mekanisk  sit  Arbejde.  Efter  engelske  sagkyndiges 
Udsagn  hører  der  3  eller  4  Japanere  til  at  udføre  1  Englænders 
Arbejde. 

Naar,  som  ovenfor  sagt,  en  Races  Overlegenhed  indenfor  Mu- 
lighedens Grænser  opvejer  numerisk  Underlegenhed,  er  det  en 
nødvendig  Betingelse  herfor,  at  der  er  en  vis  Sammenhængskraft 
i  denne  Race. 

Japans  Sejre  og  dets  uhyre  Udvikling,  Kinas  begyndende 
Opvaagnen  maa  blive  en  Spore  for  Europa  til  at  staalsætte  sin 
Energi,  sin  Arbejdsevne  og  frem  for  alt  til  for  en  Gangs  Skyld 
at  samles  mod  det  ene  Maal:  at  opretholde  Ligevægten  i  det 
fjerne  Østen.  ,,den  gule  Fares"  Land. 

Den  østrig-ungarske  Udenrigsminister,  Grev  Goluchowski, 
udtalte  for  et  Par  Aar  siden:  „Det  XX.  Aarhundrede  er  for 
Europa  en  Kamp  for  Tilværelsen  paa  det  handelspolitiske  Om- 
raade,  og  Europas  Folk  maa  „forene  sig"  for  med  Held  at  kunne 
forsvare  de  Forudsætninger,  paa  hvilke  deres  Livskraft  beror." 
Desværre  er  de  Tilfælde,  hvor  Europa  har  handlet  i  fælles  Over- 
ensstemmelse, meget  faa.  Betydelig  talrigere  er  derimod  de 
Lejligheder,  hvor  dets  Solidaritet  forgæves  paakaldtes.  Men  her 
er  dog  et  Tilfælde,  hvor  det  er  selvindlysende,  at  europæisk 
Racefølelse  er  vigtigere  end  national  Chauvinisme.  Hvad  er  de 
europæiske  indre  Stridigheder  i  Sammenligning  med  hele  Racens, 
hele  vor  Civilisations  Fremtid? 

Den  nu  afsluttede  Krig  i  Østen  var  ikke  en  Racekrig.  Den 
var  kun  —  og  maa  kun  blive  —  en  Tilbagevisning  af  en  Magt,  der 
vilde  monopolisere  Østasien,  men  Sejrherren  maa  ikke  derfor 
tro  sig  alt  tilladt.  Han  bereder  sig  nu  paa  at  nyde  de  Goder,  han 
berøvede  en  anden;  men  netop  den  Omstændighed  at  møde  en 
stærk,  modstands-  og  ydedygtig  Konkurrent,  vil  komme  de  euro- 
pæiske Folk  Livskraft  og  Livsvarighed  til  Gode.  Det  at  kæmpe 
mod  ugunstige  Omstændigheder  er  just  at  bevare  sin  Skabeevne, 
at  forøge  sin  Frembringelseskraft. 

Heldigvis  ligger  det  ikke  for  den  hvide  Race,  Arieren,  at 
opgive  Kampen  for  at  falde  tilbage  paa  sig  selv  og  døse  Tiden  hen 
i  hæderlig  Middelmaadighed.  Den  vil  vedblive  at  kæmpe  for  det 
ubetingede  Herredømme  over  Kloden  mod  de  andre  Racer,  om 
de  skulde  søge  at  stille  sig  alvorligt  i  Vejen. 

Europa  er  jo  ikke  beboet  af  Oldingefolk.  Det  har  ikke  naaet 
sin  Udviklings  Toppunkt;  det  føler  enhver,  der  er  Vidne  til  vore 
Dages  aandelige,  tekniske  og  sociale  Erobringer.    Vor  Civilisation 

har  staaet  for  saa  mange  Storme;  naar  det  ikke  lykkedes  at  kvæle 
den  den  Gang,  den  kun  havde  faa  Arnesteder,  skulde  man  ikke 
synes,  at  der  var  Grund  til  at  frygte  for  den  nu,  da  den  staar  paa 
saa  bredt  et  Grundlag. 

Maaske  er  vor  Fortid  kun  Begyndelsen  til  Begyndelsen.  Vi 
staar  maaske  paa  Tærskelen  til  en  Udvikling,  saa  rig  og  mægtig, 
at  den  Vej,  vi  har  lagt  tilbage  fra  den  Tid,  da  vore  Forfædre  krøb 
frem  af  deres  Huler  for  ved  deres  Livsvilje  at  tilkæmpe  sig  Ejen- 
domsretten til  Jorden,  kanhænde  kun  er  en  ringe  Ting  mod 
Fremtidens  Historie. 


Lige  Valgret  for  alle  Folketingsvælgers 

Af  H.  Waage. 

I. 

I  Decemberheftet  af  „Det  ny  Aarhundrede"  har  Dr.  P.  Munch 
i  en  Artikel  om  „Lige  Valgret"  taget  til  Genmæle  mod  det 
Forslag  om  Indførelse  af  Forholdstalsvalg  til  Folketinget,  som 
jeg  har  fremsat  i  Novemberheftet  af  „Dansk  Tidsskrift".  Som 
man  kunde  vente  efter  Dr.  Munchs  tidligere  Udtalelser  om  dette 
Spørgsmaal,  tager  han  bestemt  Afstand  fra  Tanken  om  at  om- 
bytte den  nuværende  Valgmaade  til  Folketinget  med  Forholds- 
talsvalg, men  da  Dr.  Munchs  Udtalelser  ikke  gør  Indtryk  af,  at 
han  har  studeret  Spørgsmaalet  saa  grundigt  og  fordomsfrit,  som 
det  fortjener,  kan  jeg  ikke  opgive  Haabet  om,  at  han  og  hans 
Meningsfæller  ved  fornyet  Undersøgelse  af  Sagen  vil  naa  til  en 
bedre  Erkendelse,  og  Hensigten  med  de  følgende  Blade  er  derfor 
at  give  Lejlighed  til  en  saadan  fornyet  Undersøgelse. 

Skønt  Dr.  M.  udtaler,  at  de  Grunde,  jeg  har  anført  for  mit 
Forslag  om  Forholdstalsvalg  til  Folketinget,  er  „lidet  over- 
bevisende" ,  gør  han  dog  ikke  noget  Forsøg  paa  at  afkræfte  den 
Hovedbetragtning,  jeg  har  fremsat  i  min  Artikel.  Som  det  vil 
erindres,  gaar  denne  Hovedbetragtning  ud  paa,  at  det  for  at 
skaffe  lige  Valgret  til  Folketinget  ikke  er  nok  at  aabne  de  Per- 
soner, der  opfylder  de  lovbestemte  Betingelser,  lige  Adgang  til  at 
blive  optagne  paa  Valglisten,  men  at  man  samtidig  maa  aabne 
dem  lige  Adgang  til  at  faa  deres  Stemmer  tagne  i  Betragtning 
paa  Valgdagen,  hvad  der  ikke  kan  ske  ved  den  i  Grundloven 
foreskrevne  Valgmaade  i  Enkeltmandskredse.  Jeg  har  endvidere 
paavist,  at  Valgretten  til  Folketinget  af  denne  Grund  er  illusorisk 
for  en  større  eller  mindre  Del  af  Vælgerne,  efter  Omstændig- 

hederne  for  Vælgernes  Flertal,  og  at  det  derfor  i  bedste  Fald  er 
uvist,  om  Folketingets  Flertal  er  et  Udtryk  for  Vælgernes  Fler- 
tal. I  Dr.  Munchs  fuldstændige  Tavshed  m.  H.  t.  disse  Punkter 
tør  jeg  vel  se  en  Indrømmelse  af,  at  han  intet  kan  indvende 
herimod.  Dr.  M.  trøster  sig  imidlertid  med,  at  Ulemperne  ved 
Valg  i  Enkeltmandskredse  i  det  væsentlige  kan  afbødes  ved  en 
saakaldt  ., retfærdig  Kredsdeling"  i  Forbindelse  med  Omvalg,  og 
til  Bevis  herfor  anfører  han  de  franske  Valg  1902,  hvis  Udfald 
skal  vise,  at  Partierne  fik  nogenlunde  det  samme  Antal  Repræ- 
sentanter, som  de  vilde  have  faaet,  hvis  Valget  var  foregaaet  efter 
Forholdstal.  De  af  Dr.  M.  anførte  Tal  beviser  imidlertid  ikke  det 
allermindste  til  Fordel  for  hans  Opfattelse,  hvad  enhver  Statistiker 
vil  give  mig  Ret  i.  Ti  det  gaar  paa  ingen  Maade  an  ganske  at  bortse 
fra  de  Vælgere,  der  ikke  deltog  i  Afstemningen,  og  det  er  ligesaa 
utilladeligt  at  gaa  ud  fra,  at  et  Parti,  hvis  Valget  var  foregaaet 
efter  Forholdstal,  vilde  have  faaet  netop  det  Stemmetal,  som 
Partiet  fik  ved  Valgene  i  Enkeltmandskredse,  da  den  sidstnævnte 
Valgmaade  tvinger  mange  Vælgere  til  at  stemme  paa  Kandi- 
dater, med  hvem  de  kun  i  ringe  Grad  sympatiserer,  men  hvem 
de  dog  efter  Omstændighederne  foretrækker  som  et  mindre  Onde. 
Det  er  ikke  noget  nyt,  at  en  Politiker,  hvem  Forholdstals- 
valgmaaden  af  en  eller  anden  Grund  er  ubekvem,  paastaar,  at 
Apparatet  i  Praksis  vil  forvirre  Vælgerne  og  give  Anledning  til 
en  stor  Splittelse  af  Stemmerne.  Saaledes  skildrer  Dr.  M.  i 
stærke  Udtryk  den  Forvirring,  der  efter  hans  Mening  vil  opstaa, 
hvis  Folketingsvælgerne  skulde  stemme  paa  Landslister  med 
mange  Kandidater.  Dr.  M.  mener,  at  Vælgerne  i  mange  Til- 
fælde vilde  nægte  at  stemme  paa  disse  Lister  og  opstille  særlige 
lokale  Kandidatlister.  At  dette  af  og  til  vil  ske,  skal  ikke  nægtes. 
Men  Fristelsen  til  at  opstille  lokale  Partilister  vil  ikke  være 
særlig  stor,  ti  Udsigten  til  at  gennemføre  saadanne  Lister  vil 
være  meget  ringe,  naar  Partiernes  Landsbestyrelser  ved  Op- 
stillingen af  Kandidater  saa  vidt  muligt  søger  at  imødekomme  de 
lokale  Ønsker,  hvad  de  jo  i  Partiets  Interesse  nødvendigvis  maa 
bestræbe  sig  for.  Rigtigt  er  det  imidlertid,  at  Forholdstalsvalg- 
maaden  lige  saa  lidt  som  nogen  anden  hidtil  praktiseret  Valg- 
maade kan  sikre,  at  ingen  Stemmer  gaar  til  Spilde,  og  det  er 
teoretisk  tænkeligt,  om  end  praktisk  ganske  usandsynligt,  at  der 

ved  et  Folketingsvalg,  foretaget  efter  Forholdstalsvalgmaaden 
uden  Kredsdeling,  vil  gaa  lige  saa  mange  Stemmer  til  Spilde  som 
ved  et  Valg  efter  den  nuværende  Valgmaade.  Men  der  er  den 
store  Forskel  mellem  de  to  Tilfælde,  at  Vælgerne  ved  Forholds- 
tale alg  uden  Kredsdeling  gennem  en  planmæssig  Organisation 
og  en  omhyggelig  Forberedelse  af  Valget  frivillig  vil  kunne  redu- 
cere Tallet  af  spildte  Stemmer  til  et  Minimum,  medens  det  ka- 
rakteristiske ved  den  nuværende  Valgmaade  netop  er  dette,  at 
selve  Valgordningen  sætter  kunstige,  ikke  i  Sagens  Natur  grun- 
dede Skranker  for  Vælgernes  Adgang  til  at  forene  deres  Stemmer 
og  derved  tvinger  en  større  eller  mindre  Del  af  Vælgerne  —  efter 
Omstændighederne  Flertallet  —  til  at  lade  deres  Stemmer  gaa  til 
Spilde.  Mellem  det  Spild  af  Stemmer,  der  foregaar  nu.  og  det 
Spild  af  Stemmer,  der  vil  indtræde,  naar  Forholdstalsvalg  uden 
Kredsdeling  indfores,  er  der  følgelig  ikke  nogen  Gradsforskel, 
men  en  Væsensforskel. 

Naar  man  ser  hen  til  de  store  Resultater,  som  de  frivillige 
Sammenslutninger  indenfor  vort  Folk,  særlig  Arbejdernes  Fag- 
foreninger og  Bøndernes  Andelsselskaber,  har  opnaaet  i  den 
sidste  Menneskealder,  er  det  højst  forbavsende,  at  Dr.  M.  anser 
Folketingsvælgerne  for  uskikkede  til  at  organisere  det  Sam- 
arbejde Landet  over,  som  naturligvis  er  nødvendigt,  for  at  et  For- 
holdstalsvalg til  Folketinget  uden  Kredsdeling  skal  kunne  med- 
føre et  tilfredsstillende  Resultat  og  ikke  udsætte  altfor  mange 
Vælgere  for  at  spilde  deres  Stemme.  Selvfølgelig  er  der  visse 
Vanskeligheder  at  overvinde,  og  det  er  ikke  usandsynligt,  at  Resul- 
tatet af  de  første  2  a  3  Valg  efter  den  nye  Valgmaade  ikke  vil 
blive  saa  tilfredsstillende  som  ønskeligt,  men  ogsaa  her  gælder 
Reglen,  at  Øvelsen  gor  Mesteren.  Særlig  det  allerførste  Valg 
vil  let  kunne  tænkes  at  frembyde  en  Del  Overraskelser,  men  jeg 
tror  dog  ikke  som  Dr.  M.,  at  der  vil  findes  nogen  Partibestyrelse, 
der  vil  beregne  Partiets  Chancer  saa  fejlagtig,  at  den  opstiller  90 
Kandidater,  hvoraf  den  kun  faar  50  valgte.  Skulde  det  imidler- 
tid hænde,  at  et  Folketingsvalg,  foretaget  efter  Forholdstalsvalg- 
maaden uden  Kredsdeling,  gav  et  væsentlig  forkert  Billede  af 
Vælgernes  Anskuelser,  vilde  denne  Mangel  snart  kunne  afhjælpes 
ved  en  Opløsning  af  Folketinget  og  Foretagelse  af  nye  Valg,  hvor- 
ved de  ved  det  forrige  Valg  begaaede  Fejl  kunde  genoprettes.    En 

saadan  Opløsning  af  Folketinget  vilde  ganske  være  i  den  nye 
Valgmaades  Aand,  og  den  offentlige  Mening  vilde  sikkert  kræve 
en  saadan  Opløsning  og  om  fornødent  lægge  et  Tryk  paa  Rege- 
ringen, hvis  denne  af  partipolitiske  Grunde  skulde  ønske  at 
undgaa  nye  Valg. 

Dr.  M.  udtaler  sig  særlig  imod  den  af  mig  foreslaaede  Af- 
stemningsmaade,  hvorefter  Vælgerne  skal  stemme  ikke  alene  paa 
en  bestemt  Liste,  men  ogsaa  paa  en  bestemt  Kandidat  paa  den 
paagældende  Liste.  Jeg  anser  denne  Afstemningsmaade  for  den 
mest  tiltalende  saavel  for  Kandidaterne,  der  herved  undgaar  at 
blive  klassificerede  af  deres  Stillere,  som  for  Vælgerne,  der  faar 
Adgang  til  at  udpege  den  Kandidat,  hvem  de  har  særlig  Tillid 
til.  For  Vælgernes  Vedkommende  bevares  der  herved  en  vis  Til- 
knytning til  den  nuværende  Stemmegivning  paa  Enkeltmand, 
og  jeg  tror,  at  den  menige  Vælger  vil  sætte  mere  Pris  paa  at  faa 
Adgang  til  at  stemme  paa  en  bestemt  Mand  fremfor  at  skulle 
nøjes  med  at  bekende  politisk  Kulor  ved  alene  at  give  en  Liste 
som  Helhed  sin  Tilslutning.  Naturligvis  vil  saa  det  Tilfælde 
kunne  indtræde,  at  en  bestemt  Politiker,  hvem  hans  Menings- 
fæller ganske  særlig  ønsker  valgt,  ikke  opnaar  Sæde  i  Folketinget, 
men  det  er  noget  besynderligt  at  se  denne  Ulempe  særlig  frem- 
draget af  en  udpræget  Tilhænger  af  den  nuværende  Valgmaade, 
under  hvis  Herredømme  det  saa  ofte  forekommer,  at  en  frem- 
ragende Parlamentariker,  der  falder  igennem  i  sin  Valgkreds, 
dermed  maa  forsvinde  fra  det  politiske  Liv,  fordi  han  maaske 
netop  paa  Grund  af  den  fremtrædende  Stilling,  han  indtager  in- 
denfor sit  Parti,  ikke  kan  blive  valgt  i  nogen  anden  Kreds.  Intet 
Valgsystem,  det  nuværende  imidlertid  allermindst,  kan  hindre, 
at  en  mindre  fremragende  Kandidat  kan  blive  foretrukken  for 
en  mere  betydelig  Mand.  Naar  jeg  foretrækker  den  Afstem- 
ningsmaade, jeg  har  foreslaaet,  er  Grunden  den,  at  jeg  sætter 
Hensynet  til  Vælgernes  Frihed  over  Hensynet  til  Partibestyrel- 
sernes Ønske  om  at  kunne  give  visse  Kandidater  Fortrinsret  frem- 
for andre.  Hvis  der  imidlertid  skulde  være  mere  Stemning  for 
at  indfyre  ren  Listeafstemning,  vilde  jeg  dog  nok  kunne  gaa  med 
hertil,  naar  blot  vi  kan  faa  al  Valgkredsinddeling  ophævet. 

Paa  dette  sidste  Punkt  lægger  jeg  for  mit  Vedkommende  af- 
gørende Vægt.    Forholdstalsvalg  med  Kredsdeling  lider  jo  nem- 

lig  —  om  end  i  noget  mindre  Grad  —  af  den  samme  principielle 
Fejl  som  den  nuværende  Valgmaade,  og  naar  man  overhovedet 
vil  erkende  det  principstridige  i  en  Valgordning,  der  tvinger  en 
Del  af  Vælgerne  til  at  lade  deres  Stemmer  gaa  til  Spilde,  maa 
Opgaven  dog  nødvendigvis  blive  den  at  indføre  en  Valgmaade, 
hvorved  tvungent  Spild  af  Stemmer  undgaas.  Jeg  indrømmer 
imidlertid,  at  Forholdstalsvalg  indenfor  Amtskredse,  som  Dr.  M. 
eventuelt  vilde  kunne  slutte  sig  til,  har  visse  store  Fortrin  frem- 
for den  nuværende  Valgmaade,  idet  man  kunde  opnaa  en  ret- 
færdigere Repræsentation  af  de  forskellige  betydeligere  Partier, 
og  en  saadan  Valgmaade  vilde  sandsynligvis  kunne  afværge  den 
Tilstand,  hvorimod  vi  uundgaaelig  føres,  hvis  vi  bevarer  den 
nuværende  Valgmaade,  at  en  ringe  Brøkdel  af  Landets  Folke- 
tingsvælgere bliver  i  Stand  til  at  besætte  Flertallet  af  Pladserne 
i  Folketinget.  Men  Forholdstalsvalg  indenfor  Amtskredse  har  i  an- 
dre Retninger  store  Ulemper,  og  de  Forventninger,  man  med  Rette 
knytter  til  Forholdstalsvalgmaadens  Indførelse  ved  Folketings- 
valgene, vil  ikke  kunne  blive  fyldestgjorte,  med  mindre  al  Kreds- 
inddeling bortfalder. 

Ved  Forholdstalsvalg  i  Amtskredse  vilde  nemlig  Raabet  paa 
,,en  Mand  fra  Kredsen"  lyde  paa  samme  Maade  som  under  den 
nugældende  Valgordning  og  med  en  noget  større  Vægt,  eftersom 
Amtskredsene  bliver  5  å  6  Gange  saa  store  som  de  nuværende 
Folketingskredse.  Det  vil  derfor  sikkert  blive  endnu  vanske- 
ligere for  en  Mand,  der  ønsker  Valg  til  Folketinget,  at  blive  valgt 
udenfor  den  Kreds,  hvori  han  boer,  og  Følgen  heraf  vil  let  blive, 
at  Folketinget  saa  godt  som  udelukkende  kommer  til  at  bestaa 
af  lokale  Politikere,  medens  landskendte  Politikere  af  større 
Betydning  og  med  videre  Syn  ikke  vil  kunne  opnaa  Valg.  Poli- 
tikere af  den  sidstnævnte  Slags,  navnlig  Akademikere,  har  som 
bekendt  svært  ved  at  gøre  sig  gældende  under  den  nuværende 
Valgmaade,  men  de  Tilfældigheder,  der  er  et  Særkende  for 
Valg  i  Enkeltmandskredse,  giver  dog  disse  Politikere  en  Chance, 
som  de  mister,  naar  man  indfører  Forholdstalsvalg  i  Amtskredse, 
idet  Tilbøjeligheden  til  at  foretrække  lokale  Kandidater  da  vil 
kunne  dyrkes  mere  systematisk.  Nogen  Højnelse  af  Niveauet  i 
Folketinget  vil  derfor  ikke  indtræde,  hvis  man  indfører  Forholds- 
talsvalg i  Amtskredse,   ti   til   de   lokale  Kandidaters  personlige 

Kvalifikationer  vil  Vælgerne  næppe  stille  synderlig  større  For- 
dringer end  nu.  Derimod  vil  Forholdstalsvalg  for  hele  Landet 
under  ét  uden  Tvivl  medføre  en  betydelig  Højnelse  af  Folke- 
tingets Niveau,  ti  det  ligger  i  Sagens  Natur,  at  man  ved  Valg  af 
Kandidater,  der  skal  præsenteres  for  hele  Landet,  nødvendigvis 
maa  stille  større  Fordringer  til  Kandidaternes  personlige  Egen- 
skaber, end  hvor  Kandidaturen  kun  vedrører  en  lokal  Kreds.  Selv 
om  de  opstillede  Landslister  for  en  overvejende  Del  kommer  til 
at  bestaa  af  Kandidater,  der  nærmest  har  lokal  Betydning,  og 
dette  vil  være  uundgaaeligt,  da  Partierne  ellers  risikerer  Kon- 
kurrence med  lokale  Kandidatlister,  saa  vil  Partierne  i  deres  egen 
Interesse  være  nødte  til  at  udvælge  de  mest  fremragende  lokale 
Kandidater.  Under  den  nuværende  Valgmaade  i  Enkeltmands- 
kredse er  det  som  Regel  umuligt  at  opstille  2  Kandidater  af  samme 
Parti,  da  man  ved  Splittelse  af  Stemmerne  risikerer,  at  et  Mod- 
parti erobrer  Kredsen,  og  dette  Forhold  medfører  altfor  ofte,  at 
en  mere  fremragende  lokal  Kandidat  maa  finde  sig  i  at  blive 
skubbet  til  Side  for  en  Middelmaadighed.  Det  samme  vil  imid- 
lertid —  om  end  maaske  i  lidt  mindre  Grad  —  gøre  sig  gældende 
ved  Forholdstalsvalg  i  Amtskredse,  hvorimod  der  ved  Forholds- 
talsvalg under  ét  for  hele  Landet  maa  tages  Hensyn  til,  at  ogsaa  de 
Kandidater,  der  vælges  efter  lokale  Hensyn,  har  saadanne  Egen- 
skaber, at  de  kan  tilføre  Listen  Stemmer  udenfor  den  Kreds, 
hvori  de  boer.  Overhovedet  vil  Forholdstalsvalg  uden  Kreds- 
deling medføre,  at  alle  Partier  maa  anstrænge  sig  for  at  finde  de 
bedst  mulige  Kandidater,  og  kun  en  saadan  Valgordning  kan 
skabe  den  Konkurrence,  der  er  en  Betingelse  for,  at  de  bedste 
og  dygtigste  Mænd  kan  opnaa  Valg. 

Forslag  om  Forholdstalsvalg  i  afgrænsede  Kredse  udgaar 
hyppigst  fra  bestaaende  Mindretalspartier,  der  forurettes  ved 
Valg  i  Enkeltmandskredse.  Saadanne  Forslag  bæres  af  den 
snævrere  Opfattelse  af  Forholdstalsvalgmaaden  som  alene  bestemt 
til  at  hidføre  en  retfærdig  Fordeling  af  Mandaterne  mellem  be- 
staaende Partier.  Det  synes,  som  Dr.  M.  nærmest  deler  denne 
Opfattelse,  idet  han  fremhæver,  at  Forholdstalsvalg  i  Amts- 
kredse vil  lette  Arbejdet  for  ,,nye  smaa  Partier",  men  Dr.  M. 
overvurderer  iøvrigt  denne  Lettelse,  naar  han  tror,  at  et  saadant 
Parti  kun  behøver  et  Par  Tusind  Stemmer  i  en  Kreds  for  at  faa 

en  Kandidat  valgt.  Da  man  ved  Forholdstalsvalg  maa  paaregne 
en  betydelig  større  Deltagelse  i  Valget  end  under  den  nu- 
værende Valgmaade,  maa  et  Parti  raade  over  3  å  4000  Stemmer 
for  at  kunne  sætte  en  Kandidat  igennem  i  en  Kreds,  med  mindre 
da  Antallet  af  Folketingsmandater  skulde  blive  væsentlig  forøget, 
hvad  der  næppe  er  synderlig  Stemning  for.  Det  drejer  sig  imid- 
lertid ikke  blot  om  at  skaffe  alt  bestaaende  Partier  retfærdig  re- 
præsenterede i  Folketinget;  det  er  lige  saa  vigtigt  at  aabne  den 
lettest  mulige  Adgang  til  Folketinget  for  selvstændige  Mænd,  der 
vil  søge  Valg  til  Folketinget  uafhængig  af  alle  bestaaende  Par- 
tier med  det  bestemt  udtalte  Formaal  at  bringe  Synspunkter 
frem,  der  kan  blive  Udgangspunkt  for  helt  nye  Partigrupperin- 
ger. Saa  nødvendigt  det  nemlig  end  er  for  den  parlamentariske 
Virksomhed,  at  der  danner  sig  Partier  i  Parlamenterne,  lige  saa 
sikkert  er  det,  at  denne  Nødvendighed  medfører  adskillige  Ulem- 
per. Den  største  Ulempe  er  den,  at  Partierne  of le  fortsætter  deres 
Tilværelse  længe  efter,  at  de  Grunde,  der  bevirkede  Partiets 
Dannelse,  har  ophørt  at  eksistere.  Naar  dette  sker,  vil  Partiets 
Opretholdelse  nødvendigvis  blive  det  første  Maal  i  den  politiske 
Kamp,  og  alt  andet  maa  rette  sig  herefter.  Men  man  maa  være 
en  meget  stor  Partigænger,  hvis  man  ikke  kan  eller  vil  se,  at 
dette  Forhold  lammer  alt  Fremskridt  og  uundgaaelig  vil  med- 
føre en  Svækkelse  af  den  Anseelse,  som  de  lovgivende  Forsam- 
linger dog  helst  maa  være  i  Besiddelse  af.  En  Rigsdag,  der  væ- 
sentlig ledes  af  Mænd,  for  hvem  Partiernes  Opretholdelse  og 
dermed  deres  egen  personlige  Magtstilling  er  Hovedsagen,  kan 
anrette  lige  saa  store  Ulykker  som  et  korrumperet  Bureaukrati 
i  en  enevældig  styret  Stat.  Det  gælder  derfor  om  at  faa  en 
Valgmaade,  der  hurtigst  muligt  kan  brække  de  Partier  i  Stykker, 
som  er  dannede  paa  Grundlag,  der  har  tabt  deres  Betydning. 
Den  eneste  Valgmaade,  der  virkelig  er  i  Stand  hertil,  er  Forholds- 
talsvalg uden  Kredsdeling,  idet  de  af  bestaaende  Partier  uaf- 
hængige Kandidater  faar  Adgang  til  at  søge  deres  Vælgere  over 
hele  Landet,  hvorved  deres  Valg  vil  blive  lettet.  Derimod  vil 
Valget  af  saadanne  Kandidater  blive  meget  vanskeligt  ved  For- 
holdstalsvalg indenfor  afgrænsede  Kredse,  ja  vel  endnu  vanske- 
ligere end  under  den  bestaaende  Valgmaade,  der  dog  ved  sine  Til- 
fældigheder kan    give    uafhængige    Folketingskandidater    visse 

Chancer.  Forholdstalsvalg  indenfor  afgrænsede  Kredse  vilde 
bevirke,  at  Adgangen  til  at  faa  Sæde  i  Folketinget  vilde  blive 
særlig  vanskelig  for  dem,  der  har  udprægede  Anlæg  for  at  blive 
politiske  Førere  i  den  kommende  Tid,  idet  den  menneskelige 
Skrøbelighed  uundgaaelig  vil  medføre,  at  de  bestaaende  Partiers 
Ledere  væsentlig  vil  betragte  saadanne  Folk  som  Konkurrenter, 
hvem  det  for  enhver  Pris  gælder  at  holde  ude,  og  Bestræbelser 
herfor  vilde  saa  godt  som  altid  lykkes,  hvis  vi  fik  Forholdstals- 
valg med  Kredsdeling.  Hvorledes  tror  man  vel,  det  vilde  være 
gaaet  selvstændige  og  uafhængige  Aander  som  Ploug  eller  Hø- 
rup, hvis  de  skulde  have  begyndt  deres  politiske  Virksomhed  un- 
der stivnede  Partiforhold  og  under  en  Valgmaade,  der  foreskrev 
Forholdstalsvalg  til  Folketinget  indenfor  afgrænsede  Kredse?  Der- 
for maa  vi  have  Forholdstalsvalg  til  Folketinget  uden  Valgkredse 
som  den  eneste  Valgmaade,  der  paa  én  Gang  øver  Retfærdighed 
mod  de  bestaaende  Partier  og  letter  Valget  af  de  uafhængige  Per- 
sonligheder. De  sidste  maatte  vi  nødigst  undvære,  ti  de  store  poli- 
tiske og  sociale  Fremskridt  hidføres  ikke  af  dem,  der  tvistes  om, 
hvem  der  staar  paa  det  ,. gamle  Standpunkt",  og  hvem  der  har 
„svigtet",  men  af  dem,  dersom  fornødent  gøres,  har  Mod  og 
Myndighed  til  at  staa  frem  og  sige:  Vi  blæser  de  gamle  Stand- 
punkter et  Stykke. 

Naar  Dr.  M.  eventuelt  vil  gaa  med  til  Forholdstalsvalg  inden- 
for Kredse,  fordi  denne  Valgmaade  vil  sætte  Kandidaterne  i 
Stand  til  personlig  at  bearbejde  Vælgerne,  da  er  dette  Argument 
af  grumme  ringe  Værdi.  Det  er  forstaaeligt,  at  de,  der  enten 
som  Kandidater  eller  som  Indpidskere  har  taget  aktiv  Del  i  en 
Valgkampagne,  der  maaske  har  faaet  et  for  deres  Parti  uventet 
heldigt  Udfald,  er  tilbøjelige  til  at  lægge  megen  Vægt  paa  Agita- 
tionen og  den  personlige  Bearbejdelse,  men  den,  der  ikke  har 
disse  særlige  Forudsætninger,  maa  nødvendigvis  se  anderledes 
paa  Sagen.  Under  den  nuværende  Valgmaade  er  Agitationen  og 
den  personlige  Bearbejdelse  til  en  vis  Grad  en  Nodvendighed, 
fordi  Valg  i  Enkeltmandskredse  i  saa  mange  Tilfælde  giver  Væl- 
gerne grumme  ringe  Udsigt  til  at  faa  deres  Stemmer  tagne  i  Be- 
tragtning paa  Valgdagen.  Men  denne  Grund  til  Agitation  falder 
j'o  netop  bort,  naar  man  indfører  Forholdstalsvalgmaaden  i  dens 
eneste  rationelle  Form.    Ingen  nok  saa  dygtig  og  energisk  Agita- 

tion  kan  hidkalde  Vælgerne  til  Stemmebordene  i  det  Omfang 
som  Forholdstalsvalg  uden  Kredsdeling,  og  det  vilde  ikke  være 
en  af  de  mindste  Fordele  ved  Forholdstalsvalgmaaden,  at  den 
vilde  skaffe  os  af  med  den  nuværende  Form  for  Agitation,  hvis 
direkte  Betydning  er  tvivlsom,  men  hvis  blivende  Virkning  er 
den  at  nedsætte  Politikerens  Kald  i  det  almindelige  Omdømme. 

II. 

Dr.  Munchs  Hovedindvending  mod  at  indføre  Forholdstals- 
valg til  Folketinget  er  naturligvis  den  gammelkendte,  at  Ind- 
førelse af  Forholdstalsvalg  til  Folketinget  uden  samtidig  Af- 
skaffelse af  den  privilegerede  Valgret  til  Landstinget  vilde  svække 
Folketinget  i  dets  Kamp  mod  Landstinget,  da  den  privilegerede 
Valgrets  Repræsentanter  og  deres  Tilhængere  derved  faar  Lejlig- 
hed til  at  skabe  sig  en  fast  Borg  i  det  folkevalgte  Ting.  Det  er 
klart,  at  hvis  en  saadan  Argumentation  overhovedet  havde  nogen 
Værdi,  kunde  dette  i  alt  Fald  kun  være  Tilfældet,  naar  den  blev 
brugt  af  Folk,  hvem  Afskaffelsen  af  den  privilegerede  Lands- 
tingsvalgret  virkelig  ligger  paa  Sinde,  og  den  Omstændighed,  at 
Argumentationen  ogsaa  bruges  af  dem,  der  ikke  kan  antages  at. 
interessere  sig  synderlig  for  en  Reform  af  Valgretten  til  Lands- 
tinget, men  har  en  øjensynlig  partipolitisk  Interesse  i  at  modsætte 
sig  Forholdstalsvalg  til  Folketinget,  burde  gøre  Dr.  M.  og  hans 
Meningsfæller  mistænksomme  med  Hensyn  til  deres  Argumenta- 
tions Rigtighed.  Det  kunde  være  ganske  interessant  at  faa  oplyst, 
hvem  der  først  har  brugt  den  nævnte  Argumentation  til  at  afvise 
Tanken  om  Indførelse  af  Forholdstalsvalg  til  Folketinget;  det  vil 
da  muligvis  vise  sig,  at  det  er  en  eller  anden  Fifflkus,  der  først 
og  fremmest  har  haft  til  Hensigt  at  slaa  Bom  for  Forholdstals- 
valget, men  iøvrigt  har  brudt  sig  fejl  om  en  Reform  af  Valg- 
retten til  Landstinget.  Det  er  jo  et  gammelt  Fif,  at  man,  naar 
intet  væsentligt  kan  indvendes  mod  en  Sag.  man  ønsker  at  be- 
kæmpe, søger  at  hindre  Sagens  Fremme  ved  at  sætte  den  i  For- 
bindelse med  en  anden  Sag,  med  hvilken  den  har  en  tilsyne- 
ladende Sammenhæng,  men  med  hvilken  den  i  Virkeligheden 
intet  har  at  gøre.  Saaledes  er  det  maaske  ogsaa  gaaet  her,  og 
Paastanden  om,  at  Indførelse  af  Forholdstalsvalg  til  Folketinget 
vilde  være  et  reaktionært  Skridt,  naar  den  privilegerede  Valgret 

til  Landstinget  ikke  blev  afskaffet  samtidig,  hører  nu  til  de  sejg- 
livede  Vildfarelser,  der  løber  Landet  rundt,  og  som  de  fleste  af 
os  er  nødt  til  at  modtage  paa  Tro  og  Love,  fordi  vi  mangler 
Evne  og  Lejlighed  til  at  anstille  en  selvstændig  Undersøgelse  om 
Sagens  virkelige  Sammenhæng. 

I  min  Artikel  om  ,, Valgrettens  Udvidelse"  har  jeg  søgt  at 
paavise,  at  den  gængse  Paastand  om  den  nødvendige  Forbindelse 
mellem  Indførelse  af  Forholdstalsvalg  til  Folketinget  og  Afskaf- 
felse af  den  privilegerede  Valgret  til  Landstinget  kun  beror  paa 
uklar  Tænkning,  og  at  de  radikale  Partier  gør  sig  skyldige  i  en 
Selvmodsigelse,  naar  de  i  den  lige  og  almindelige  Valgrets  Navn 
nægter  os  menige  Folketingsvælgere  den  eneste  Valgmaade,  hvor- 
ved den  lige  og  almindelige  Valgret  til  Folketinget  kan  blive 
virkeliggjort.  Idet  jeg  iøvrigt  henviser  til,  hvad  jeg  her  har  sagt, 
skal  jeg  for  at  sætte  Uholdbarheden  af  Dr.  Munchs  Opfattelse  i 
det  skarpest  mulige  Lys  fremsætte  nogle  supplerende  Betragt- 
ninger. 

Man  har  en  Historie  om  en  Skovrider,  der  skulde  arrangere 
en  Jagt  for  et  større  Selskab,  og  som  havde  en  Fornemmelse  af,  at 
flere  af  Deltagerne  var  temmelig  ukyndige  i  Jagt.  For  nu  at  for- 
hindre, at  disse  uerfarne  Jægere  skulde  anrette  Ulykke  paa  Liv 
og  Lemmer,  gav  han  dem  løse  Patroner  at  skyde  med,  og  det 
viste  sig  ogsaa,  at  deres  Ukyndighed  i  Jagt  var  saa  stor,  at  de  slet 
ikke  mærkede,  at  de  skød  med  løse  Patroner.  Dr.  M.  vil  bære 
sig  ad  paa  en  lignende  Maade  som  denne  Skovrider.  Han  vil  nok 
give  de  privilegerede  Landstingsvælgere  og  deres  Venner  Adgang 
til  at  blive  optagne  paa  Valglisterne  til  Folketinget,  men  af  For- 
sigtighedshensyn  og  for  at  de  privilegerede  Landstingsvælgere 
og  deres  Tilhængere  ikke  skal  anrette  Ulykker  mellem  de  Væl- 
gere, hvem  Dr.  M.  anser  for  Demokratiets  trofaste,  vil  han  be- 
vare den  nuværende  Valgmaade  i  Enkeltmandskredse.  Dr.  M. 
gør  endvidere  Regning  paa,  at  den  Del  af  de  menige  Folketings- 
vælgere, hvis  Valgret  under  den  nugældende  Valgordning  kun 
bestaar  i  en  Ret  til  at  komme  med  paa  Valglisten,  ikke  vil  op- 
dage, at  de  ligesom  hine  ukyndige  Jægere  i  Virkeligheden  kun 
faar  løse  Patroner  udleveret.  For  saa  vidt  er  der  en  fuldstændig 
Lighed  mellem  Dr.  M.  og  den  omtalte  Skovrider.  Men  der  er 
alligevel  en  stor  Forskel  imellem  dem,  og  denne  Forskel  bestaar 

deri,  at  Skovrideren  handlede  som  en  forstandig  Mand,  der 
valgte  et  nyttigt  Middel  til  at  naa  sin  Hensigt,  medens  Dr.  M. 
handler  tankeløst,  fordi  han  vil  anvende  et  Middel,  der  er  utjen- 
ligt til  Øjemedet.  Dr.  M.  overser  nemlig,  at  det  paa  Grund  af  de 
Tilfældigheder,  der  er  uadskillelig  forbundne  med  den  nu- 
værende Valgmaade  i  Enkeltmandskredse,  meget  godt  kan  hænde, 
at  de  Vælgere,  hvis  Repræsentation  i  Folketinget  Dr.  M.  ønsker 
at  reducere  til  det  mindst  mulige,  netop  ved  den  nuværende 
urimelige  Valgmaades  Hjælp  kan  faa  en  uforholdsmæssig  stor 
Repræsentation  i  Folketinget,  ja  maaske  besætte  Flertallet  af 
Pladserne.  Naar  Dr.  M.  vil  benytte  den  nuværende  Valgmaade 
til  at  sikre  visse  bestemte  Vælgerklasser  en  større  Repræsentation 
i  Folketinget,  end  der  kan  tilkomme  dem  efter  Forholdstalsvalg- 
maaden,  bærer  han  sig  derfor  lige  saa  tankeløst  ad,  som  hin 
Skovrider  vilde  have  gjort,  hvis  han  i  Stedet  for  at  give  de  er- 
farne Jægere  skarpe  Patroner  og  de  ukyndige  løse  Patroner  havde 
uddelt  skarpe  og  løse  Patroner  i  Flæng  mellem  alle  Deltagerne 
i  Jagten. 

At  Dr.  Munchs  og  hans  Meningsfællers  Modstand  mod  Ind- 
foreisen af  Forholdstalsvalg  til  Folketinget  kun  skyldes  uklar 
Tænkning,  bliver  yderligere  indlysende,  naar  man  forfølger  en 
anden  Tankerække.  Lad  os  tænke  os,  at  vi  havde  et  Landsting 
som  det  nuværende  og  et  Folketing  valgt  ved  Forholdstalsvalg 
uden  Kredsdeling,  men  med  Valgretten  betinget  af  en  vis  aarlig 
Indtægt,  f.  Eks.  i200  Kr.  Ved  Afskaffelsen  af  denne  Census 
vilde  vi  altsaa  faa  et  Folketing,  valgt  efter  de  Regler,  jeg  har  taget 
Ordet  for.  Under  Forfatningsforhold  som  de  her  fingerede  vilde 
vi  sikkert  træffe  Dr.  M.  blandt  de  ivrigste  Forkæmpere  for  Af- 
skaffelsen af  den  nævnte  Census,  og  det  vilde  ikke  falde  ham  ind 
at  stille  Fordring  om  andre  Forfatningsændringer  som  Betin- 
gelse for  at  gaa  med  til  Afskaffelse  af  Census.  Men  Dr.  M.  maa 
indrømme,  at  han,  hvis  han  vil  være  konsekvent  og  tro  mod  det 
Standpunkt,  han  nu  indtager,  under  den  omhandlede  tænkte 
Situation  ikke  vilde  kunne  stemme  for  Afskaffelse  af  Census,  med 
mindre  man  samtidig  enten  afskaffede  den  privilegerede  Valgret 
til  Landstinget  eller  ombyttede  Forholdstalsvalgmaaden  med 
Valg  i  Enkeltmandskredse. 

Dr.  M.  hører  som  bekendt  til  det  radikale  Venstres  Ledere,  og 

det  ligger  ham  utvivlsomt  stærkt  paa  Sinde  at  føre  en  virkelig 
radikal  Politik.  Han  er  aabenbart  bekymret  for,  at  Indførelsen 
af  Forholdstalsvalg  til  Folketinget  skal  berede  det  radikale  Parti 
Vanskeligheder.  Heri  gør  han  sig  imidlertid  skyldig  i  et  fuld- 
stændigt Fejlsyn.  Der  findes  ingen  større  Hindring  for  Dannelsen 
og  Udviklingen  af  et  Parti,  der  kan  og  vil  føre  en  selvstændig, 
virkelig  radikal  Politik,  end  den  nuværende  Valgmaade  til  Folke- 
tinget. 

Ved  radikal  Politik  forstaar  jeg  selvfølgelig  ikke  en  Politik, 
der  væsentlig  gaar  ud  paa  at  anklage  den  nuværende  Regering 
eller  dens  Tilhængere  paa  Rigsdagen  for  at  have  forladt  deres 
tidligere  Standpunkter  og  ej  heller  en  Politik,  der  væsentlig  be- 
staar  i  at  foreslaa  Afskaffelse  af  den  privilegerede  Valgret  til 
Landstinget  og  de  kommunale  Raad  uden  at  paavise  noget  som 
helst  Middel  til  disse  Forslags  Gennemførelse.  Ved  radikal  Po- 
litik forstaar  jeg  derimod  en  Politik  som  den,  Dr.  M.  paa  et  Mode 
i  Lemvig  i  Foraaret  1905  har  formet  saaledes:  ,.Det  nye  Parti 
(o:  det  radikale  Venstre)  vil  kræve  en  social  Lovgivning,  der  be- 
tyder en  virkelig  Omvæltning  i  Stedet  for  de  sædvanlige 
Lapperier." 

Det  er  klart,  at  en  saadan  Politik  vil  møde  mange  Vanskelig- 
heder af  forskellig  Art.  Naar  Dr.  M.  imidlertid  paa  det  nævnte 
Møde  i  Lemvig  udtalte,  at  en  ,, Omvæltning"  som  den,  han  fore- 
slog, kun  kunde  naas  ,,i  Kamp  med  Landstinget"  ,  saa  skal  jeg  vel 
ikke  modsige  dette,  men  denne  Udtalelse  viser  alligevel,  at  Dr. 
M.  ikke  ser,  hvor  Vanskelighederne  foreløbig  ligger.  Den  største 
Vanskelighed  bestaar  nemlig  deri,  at  den  menige  Vælgerbefolk- 
ning nu  en  Gang  ikke  er  synderlig  radikal,  eftersom  det  jævnt 
moderate  Stade  passer  vort  Folk  bedst.  Det  er  kun  Teoretikere, 
der  tror,  at  de  mindre  velstillede  Samfundsklasser  nødvendigvis 
maa  være  radikale  og  tilstræbe  en  anden  Fordeling  af  Magt  og 
Formue  end  den  bestaaende.  Smaakaarsfolk  benytter  naturligvis 
gerne  deres  politiske  Rettigheder  til  at  forbedre  deres  Stilling,  og 
de  giver  selvfølgelig  fortrinsvis  de  Politikere  deres  Stemme,  der 
vil  arbejde  herfor,  men  de  forlanger  hurtige  Resultater,  og  det 
vil  ikke  være  let  at  vække  deres  Interesse  for  de  fjernere  Maal, 
som  en  virkelig  radikal  Politik  nødvendigvis  maa  sætte.  Man 
maa  ikke  lade  sig  vildlede  af  den  Kendsgerning,  at  Socialdemo- 

kratiet  har  vundet  saa  mange  Tilhængere  blandt  Folketings- 
vælgerne, ti  de  allerfleste  af  dets  Tilhængere  staar  vistnok  kun  i 
et  meget  løst  Forhold  til  de  egentlig  socialistiske  Idéer.  Det  er 
ikke  det  Taagebillede,  der  hedder  den  socialistiske  Stat,  som  for- 
trinsvis drager  Smaakaarsfolk  over  i  Socialdemokratiets  Rækker, 
men  derimod  Partiets  grumme  ensidige,  men  meget  energiske 
Arbejde  for  under  de  givne  Samfundsforhold  at  hæve  Under- 
klasserne paa  Overklassens  Bekostning.  Et  radikalt  Parti  ved 
Siden  af  Socialdemokratiet  vilde  faa  en  meget  vanskelig  Opgave, 
netop  fordi  det  ikke  vilde  kunne  konkurrere  med  Socialdemo- 
kratiet om  at  fremsætte  Forslag,  der  muligvis  kun  er  ,, Lapperier"  , 
men  hvis  Gennemførelse  dog  kunde  give  Forslagsstillerne  Relief 
hos  Vælgerne.  Et  Parti,  der  ad  Lovgivningens  Vej  vil  virke  for 
dyberegaaende  Forandringer,  vil  tværtimod  ofte  være  nødt  til  at 
bekæmpe  Forslag,  der  efter  Partiets  egen  Opfattelse  maa  be- 
tragtes som  Kvaksalverforanstaltninger,  fordi  de  kan  virke  som 
en  Hindring  mere  for  Virkeliggørelsen  af  Partiets  Hovedformaal, 
hvorimod  Socialdemokratiet  intet  Hensyn  behøver  at  tage  hertil, 
da  Samfundets  Omformning  til  en  socialistisk  Stat  i  Følge  de 
af  Partiet  autoriserede  Lærdomme  hidføres  alene  ved  de  økono- 
miske Kræfters  Spil  uden  Menneskets  bevidste  Medvirkning. 

Et  selvstændigt  radikalt  Parti  maatte  efter  min  Opfattelse 
gøre  Front  saavel  mod  Socialdemokratiet  som  mod  de  konserva- 
tive Partier,  og  det  er  indlysende,  at  et  saadant  Parti  ikke  har 
nogen  som  helst  Udsigt  til  overhovedet  at  komme  i  Gang,  saa 
længe  vi  beholder  den  nuværende  Valgmaade  til  Folketinget,  da 
det  vil  være  i  født  Mindretal  i  alle  Landets  Folketingskredse. 
Fik  vi  derimod  Forholdstalsvalg  uden  Kredsdeling,  vilde  Partiet 
uden  Tvivl  kunne  dannes,  skjont  det  foreløbig  kun  vilde  komme 
til  at  raade  over  et  mindre  AntalFolketingsmandater,  men  For- 
holdstalsvalgmaaden  vilde  paa  den  anden  Side  bevirke,  at  Par- 
tiets Repræsentanter  med  Tryghed  kunde  arbejde  for  Partiets 
Program,  og  at  de  ikke  behøvede  at  slaa  af  paa  Programmets 
Hovedgrundsætninger  for  at  bevare  deres  Mandater.  Og  da  For- 
holdstalsvalgmaaden  vilde  berøve  Partiet  Udsigten  til  at  faa  Stem- 
mer fra  Vælgere  af  andre  Partier,  vilde  den  samtidig  borttage 
Fristelsen  til  at  hverve  Stemmer  ved  at  opgive  eller  tilsløre  væ- 
sentlige Dele  af  Programmet.    Og  da  Partiets  Ledere  maa  vide, 

at  Partiets  Vækst  under  Forholdstalsvalgmaadens  Herredømme 
vil  være  forholdsvis  langsom,  vil  de  have  den  størst  mulige  Op- 
fordring til  at  underbygge  de  Reformforslag,  de  fremsætter,  med 
de  bedst  mulige  saglige  Grunde,  og  det  er  da  højst  sandsynligt, 
at  et  saadant  Parti  kunde  øve  en  betydelig  Indflydelse  paa  Lov- 
givningsarbejdet, selv  om  det  kun  raadede  over  et  mindre  Antal 
Folketingsmandater. 

Det  er  klart,  at  et  radikalt  Parti,  der  skal  arbejde  sig  i  Vejret 
under  den  nugældende  Valgmaade,  faar  helt  andre  Vilkaar.  Da 
Partiet  overhovedet  ikke  kan  faa  nogen  Repræsentant  i  Folke- 
tinget uden  ved  Støtte  fra  andre  Partier,  vil  Partiet  straks  fra 
første  Færd  være  afskaaret  fra  at  fastholde  Programmet  i  dets 
Renhed,  men  maa  gøre  Indrømmelser  saa  til  den  ene,  saa  til  den 
anden  Side.  Selv  om  Partiets  Ledere  nok  saa  ærlig  vil  bestræbe 
sig  for  at  fastholde  Programmet,  saa  er  de  jo  dog  kun  Mennesker, 
og  da  den  nuværende  Valgmaade  afskærer  Lederne  fra  at  komme 
ind  i  Folketinget  alene  ved  deres  egne  Tilhængeres  Stemmer,  vil 
Partiet  efter  kortere  eller  længere  Tids  Forløb  med  Naturnødven- 
dighed komme  til  det  Punkt,  hvor  Hensynet  til  Programmets 
Overholdelse  træder  i  Raggrunden  for  Ønsket  om  at  hverve  det 
størst  mulige  Antal  Stemmer.  Og  selv  om  enkelte  Punkter  af 
Programmet  af  og  til  bliver  draget  frem  paa  Vælgermøderne,  saa 
vil  det  ikke  blive  de  Programpunkter,  der  er  underbyggede  med 
de  bedste  saglige  Grunde,  men  det  bliver  de  Punkter,  der  gør  sig 
bedst  i  Agitationen.  Saa  lyder  væsentlig  kun  de  mere  eller  min- 
dre begrundede  Krav  om  „Afskaffelse"  saa  af  dit,  saa  af  dat,  og 
det  er  altid  et  Tegn  paa  betænkelig  Svaghed  hos  et  Parti,  naar  de 
Reformforslag,  som  Partiet  fremsætter,  fortrinsvis  lyder  paa  „Af- 
skaffelse" .  Naar  det  saa  en  Gang  er  lykkedes  Partiet  ved  en 
ihærdig  Agitation  at  faa  Flertallet  i  Folketinget,  og  Lederne  har 
overtaget  Regeringen,  vil  det  snart  vise  sig,  at  Partiets  Flertal 
staar  i  et  meget  løst  Forhold  til  det  oprindelige  Program.  Og 
naar  det  saa  kommer  for  Dagen,  at  Partiet  paa  Grund  af  sin 
uensartede  Støbning  er  ude  af  Stand  til  at  føre  en  virkelig  „Kamp 
med  Landstinget"  om  Programmets  Gennemførelse,  saa  vil  den 
lille  Skare  af  trofaste,  der  endnu  føler  sig  forpligtet  mod  Pro- 
grammet, udstøde  det  kendte  Raab  om,  at  Lederne  har  „svigtet"  , 
efter  at  de  har  overtaget  Regeringen,  medens  Sandheden  i  Virke- 

ligheden  er  den,  at  Frafaldet  begyndte  paa  et  langt  tidligere  Tids- 
punkt, idet  den  nuværende  Valgmaade  har  gjort  Frafald  fra  Pro- 
grammet til  en  Betingelse  for,  at  Partiet  i  det  hele  taget  har 
kunnet  arbejde  sig  op. 

Overhovedet  er  det  klart,  at  vort  politiske  Liv  vilde  vinde 
betydelig  i  Sundhed,  hvis  Folketingsmændene  var  valgt  alene  ved 
deres  egne  Tilhængeres  Stemmer.  Men  under  den  nuværende 
Valgmaade  er  det  kun  et  Mindretal  af  Folketingsmænd,  der  sid- 
der i  sikre  Kredse,  og  jo  flere  Grupper  vi  faar,  des  større  bliver 
Tallet  af  de  Folketingsmænd,  der  skylder  Vælgere  af  andre  Par- 
tier deres  Mandater.  Dette  Forhold  medfører  uundgaaelig,  at  de 
klare  Standpunkter  mere  og  mere  udviskes.  Indforelse  af  For- 
holdstalsvalg uden  Kredsdeling  vilde  i  den  Henseende  medføre 
det  samme  Resultat,  som  vi  vilde  faa,  hvis  det  vel  teoretisk  tænke- 
lige, men  praktisk  taget  utænkelige  Tilfælde  skulde  indtræde, 
at  alle  de  114  i  Enkeltmandskredse  valgte  Folketingsmænd  sad  i 
tilnærmelsesvis  sikre  Kredse,  og  enhver  kan  sige  sig  selv,  hvor 
meget  den  politiske  Diskussion  vilde  vinde  herved. 

III. 

Blandt  Forkæmperne  for  Indførelsen  af  Forholdstalsvalg  til 
Folketinget  findes  som  bekendt  Folk  saavel  af  stærkt  konserva- 
tive som  af  udpræget  radikale  Anskuelser.  Heri  er  der  imidlertid 
intet  forunderligt,  ti  den,  der  er  naaet  til  Bunds  i  denne  Sag,  vil 
let  se,  at  der  ikke  her  foreligger  noget  Sporgsmaal  om  Konserva- 
tisme eller  Radikalisme,  men  simpelt  hen  om  Redelighed. 

Forholdstalsvalgmaadens  Forkæmpere  vil  ikke  være  med  til 
at  indbilde  Folk,  at  de  har  Valgret  til  Folketinget,  blot  fordi  de 
har  Ret  til  at  forlange  sig  optagne  paa  Valglisten.  Vi  vil  heller 
ikke  lade  Folk  blive  i  den  Tro,  at  vi  ved  Folketingsparlamentaris- 
mens  Gennemførelse  har  faaet  indført  Flertalsstyre,  saa  længe  vi 
ikke  har  en  Valgmaade  til  Folketinget,  hvorved  Vælgernes  Flertal 
kan  komme  til  deres  Ret.  Og  af  de  radikale  Partier  forlanger  vi 
særlig,  at  de  skal  vise  vore  Bestræbelser  den  samme  Sympati,  som 
de  vilde  vise  Bestræbelserne  for  Afskaffelse  af  Census,  hvis  Valg- 
retten til  Folketinget  var  knyttet  hertil. 

Vi  vil  heller  ikke  være  med  til  at  indbilde  Vælgerne,  at  de 
faar  lige  Valgret,  fordi  man  indfører  lige  store  Kredse.    De  For- 


Lige  Valgret  for  alle  Folketingsvælgere  79 

slag  om  ny  Kredsdeling,  som  for  Tiden  er  til  Forhandling,  har 
intet  med  den  lige  Valgret  at  gøre  og  sejler  derfor  under  falsk 
Flag.  Det  er  end  ikke  usandsynligt,  at  Oprettelsen  af  flere  Kredse 
i  Virkeligheden  vilde  medføre  en  Forværrelse  af  den  bestaaende 
Tilstand,  ti  jo  flere  Kredse  vi  faar,  des  større  Udsigt  er  der  til  en 
yderligere  Splittelse  af  Stemmerne,  og  den  Procentdel  af  Væl- 
gerne, der  har  Adgang  til  at  faa  deres  Stemmer  tagne  i  Betragt- 
ning paa  Valgdagen,  vil  følgelig  let  kunne  blive  endnu  min- 
dre  end  den  er  nu. 

Heller  ikke  vil  jeg  for  mit  Vedkommende  kunne  gaa  med  til 
en  Udvidelse  af  Valgretten  til  Kvinderne  og  de  25-aarige,  med 
mindre  vi  forinden  eller  samtidig  faar  Forholdstalsvalg  til  Folke- 
tinget. Jeg  har  ganske  vist  intet  som  helst  at  indvende  imod,  at 
Kvinderne  og  de  25-aarige  faar  Valgret,  og  jeg  anser  det  for  sand- 
synligt, at  denne  Reform  vil  kunne  virkeliggøres  i  en  ikke  altfor 
fjærn  Fremtid.  Men  jeg  vil  ikke  være  med  til  Narrestreger.  Og 
at  indføre  Valgret  for  Kvinder  og  25-aarige  samtidig  med,  at  man 
bevarer  den  nuværende  Valgmaade,  vilde  kun  være  et  Narre- 
værk.  Ja,  hvor  paradoksalt  det  end  kan  synes,  saa  vil  jeg  dog 
hævde  den  Paastand,  at  vi  ved  en  saadan  ,, Valgre tsudvidelse" 
let  vilde  risikere  at  faa  endnu  mindre  Valgret  end  vi  har  nu.  Ti 
hvor  megen  Valgret  vi  har,  beror  —  som  nu  saa  ofte  sagt  —  ikke 
blot  paa,  hvor  mange  der  kommer  med  paa  Valglisten,  men  af- 
hænger lige  saa  meget  af,  hvor  stor  en  Del  af  de  indskrevne 
Vælgere  der  faar  deres  Stemmer  tagne  i  Betragtning  paa  Valg- 
dagen. Kommer  først  Kvinderne  og  de  25-aarige  med  paa  Valg- 
listen, vil  Vælgerkorpset  blive  forøget  fra  rundt  regnet 
400,000  til  1  Million.  Men  efter  al  Sandsynlighed  vilde 
en  saa  kolossal  Forøgelse  af  Vælgertallet  medføre  en 
yderligere  Splittelse  af  Stemmerne,  og  den  enkelte  Vælgers 
Stemmeret  vilde  følgelig,  naar  man  samtidig  bevarede  den  nu- 
værende Valgmaade,  let  blive  endnu  mindre  værd,  end  den  er  nu. 
Det  er  vel  overvejende  sandsynligt,  at  de  Stemmetal,  hvormed 
Folketingsmændene  vilde  blive  valgte  efter  Valgrettens  Udvidelse 
til  Kvinderne  og  de  25-aarige,  absolut  taget  vilde  blive  større  end 
de  Stemmetal,  hvormed  de  vælges  nu,  men  det  kan  let  hænde,  at 
Stemmetallene,  beregnede  procentvis  i  Forhold  til  de  indskrevne 
Vælgeres  Antal,  vilde  blive  mindre,  og  det  er  herpaa,  det  kommer 

an,  naar  man  vil  have  at  vide,  hvor  megen  Valgret  vi  har.  Den 
stedfundne  ,, Udvidelse"  vilde  i  saa  Fald  være  en  Indskrænkning 
af  Valgretten*). 

Enhver,  der  underkaster  det  her  omhandlede  Spørgsmaal  en 
af  Partistandpunkter  og  Fordomme  uafhængig  Undersøgelse,  vil 
snart  opdage,  at  den  nuværende  Valgmaade  i  Enkeltmandskredse 
er  en  ganske  forældet  Levning  fra  den  Tid,  da  Valgretten  til  de 
lovgivende  Forsamlinger  var  knyttet  til  høj  Census.  Saa  længe 
dette  var  Tilfældet,  og  de  Spørgsmaal,  hvorom  den  politiske  Dis- 
kussion drejede  sig,  væsentlig  kunde  betragtes  som  Familie- 
stridigheder  mellem  Overklassens  forskellige  Bestanddele,  var 
Valgmaaden  i  Enkeltmandskredse  vel  teoretisk  ufuldkommen, 
men  dog  praktisk  brugelig.  Men  efter  at  den  almindelige  Valgret 
er  indført,  og  de  store  Masser  har  lært  at  indse,  hvilket  mægtigt 
Vaaben  de  har  i  Stemmeretten,  er  Forholdstalsvalgmaadens  Ind- 
førelse bleven  en  Nødvendighed.  Ti  med  den  større  politiske 
Interesse  hos  Masserne  indtræder  uundgaaelig  en  større  Gruppe- 
deling, og  det  er  fantastisk  at  tro,  at  denne  stærke  Splittelse  i 
Grupper  kan  hindres  derved,  at  man  opretholder  den  nuværende 
Valgmaade.  Den,  der  tror  at  kunne  skaffe  Danmarks  400  å 
450,000  Folketingsvælgere  en  virkelig  Valgret  gennem  den  nu- 
værende Valgmaade,  kunde  lige  saa  godt  prøve  paa  at  befordre 
det  Antal  Personer,  der  nu  kører  paa  vore  Jernbaner,  med  de 
Befordringsmidler,  som  stod  til  Raadighed  for  50  Aar  siden. 
Den,  der  er  fortrolig  med  disse  Spørgsmaal,  kan  derfor  kun  føle 
sig  humoristisk  berørt  ved  at  se  saakaldte  Demokrater  betegne 
Forholdstalsvalgmaadens  Indførelse  ved  Folketingsvalgene  som 
en  udemokratisk  Foranstaltning. 

Hvor  haabløst  et  Arbejde  for  Indførelse  af  Forholdstalsvalg 
til  Folketinget  end  kan  synes  at  være  paa  et  Tidspunkt,  hvor  de 
fleste  aktive  Politikere  er  Modstandere  deraf,  saa  vilde  det  dog 
være  ganske  urigtigt,  om  Vennerne  af  denne  Reform  vilde  lægge 
Hænderne  i  Skødet.  Hvad  det  gælder  om,  er  at  gøre  et  grundigt 
Oplysningsarbejde  blandt  den  menige  Vælgerbefolkning  og  at 
modvirke  den  gængse  vrange  og  mangelfulde  Opfattelse  af  For- 
holdstals valgmaaden   som   en   ,,Mindretalsvalgmaade" ,    en   Mis- 

*  Disse  Bemærkninger  om  mit  Standpunkt  til  Spørgsmaalet  om  Valgrettens  Ud- 
videlse til  Kvinderne  tjener  tillige  som  Svar  paa  Ville  Højbergs  Udtalelser  i  December- 
hæftet  af  »Dansk  Tidsskrift«. 

forstaaelse,  som  x\ndræ  gentagne  Gange  maatte  bekæmpe,  men 
ofte  uden  Held.  Naar  denne  Misforstaaelse  er  ryddet  bort,  og 
det  kan  dog  muligvis  ske  hurtigere,  end  det  kan  se  ud  til  i  Øje- 
blikket, saa  vil  den  Dag  komme,  da  den  menige  Vælgerbefolkning 
vil  betragte  en  Politiker,  der  modsætter  sig  Forholdstalsvalg- 
maadens  Indførelse  ved  Folketingsvalgene  med  de  samme  Øjne, 
hvormed  man  betragter  en  Duellant,  der  overtræder  Duelreglerne, 
eller  en  Spiller,  der  spiller  falsk.  Og  jeg  har  den  Tro  til  vort 
Folks  Retfærdighedsfølelse  og  sunde  Sans,  at  de  menige  Vælgere 
uden  Hensyn  til  Partiforskel  da  vil  kunne  blive  enige  om  at  feje 
enhver  Folketingskandidat  bort,  der  ikke  vil  love  at  stemme  for 
Indførelse  af  Forholdstalsvalg  til  Folketinget  uden  Valgkredse 
som  den  eneste  Valgmaade.  der  kan  skaffe  alle  Folketingsvælgere 
lige  Valgret. 


Dansk  Tidsskrift.     IX. 


Danske  Bøger. 


Af  Thomas  Bredsdorff. 


Ser  man  paa  den  uhyre  Strøm,  som  nu  i  dette  Efteraar  i  Form  af 
tykke  Romaner  eller  tynde  Digtsamlinger  vælter  ud  over  Landet, 
og  læser  man  samtidig  de  Anprisninger,  som  i  Pressen  Dag  efter  Dag- 
ledsager  hvert  nyt  Skvulp,  maa  man  faa  det  Indtryk,  at  Danmark  i 
literær  Henseende  ingenlunde  er  et  lidet,  fattigt  Land. 

Anmelderne  formelig  fraadser  i  Superlativer.  Stadig  faar  man 
at  vide,  at  den  nysudkomne  Bog  er  ,,en  mesterlig  Bog,  som  bør  staa 
allerøverst  paa  Ønskesedlen  til  Julen."  „Allerede  det,  at  Bogen  fore- 
ligger i  3.   (eller  10.)  Oplag,  turde  være  tilstrækkelig  Anbefaling"(!). 

Og  det  alvorlige  ved  Sagen  er,  at  det  ofte  er  Mænd  „med  Navn", 
der  rutter  med  netop  disse  anførte  og  lignende  Fraser. 

Man  læser  saa  selv.  Og  naar  man  har  „ædt  sig  gennem  Grød- 
bjerget" —  eller  en  anselig  Del  af  det  ■ —  slaar  man  sig  for  Panden 
og  spørger:  Er  det  mig,  eller  er  det  de  andre,  der  ikke  har  Begreb 
om,  hvad  Poesi  er?  Er  alt  dette,  der  her  udbasunes  ■ —  enten  af  æste- 
tiske Gourmander  eller  folkelige  Prædikanter  —  er  alt  dette  virkelig 
Poesi,  „mesterlige  Bøger"  o.  s.  v.  o.  s.  v.,  ja,  da  er  Poesien  visselig 
ikke   dyr  her  i  Landet. 

Uden  at  ville  indlade  mig  paa  det  haabløse  i  at  strides  med  disse 
anmeldende  Skaaltalere  om,  hvad  Poesi  er,  spørger  jeg  blot  ved  mig 
selv,  om  det  ikke  er  underligt,  at  det  poetiske  Liv,  der  ytrer  sig  i  den 
Grad  en  gros  i  Bøgernes  Verden,  har  saa  ringe  Kraft  i  Menneskenes. 
Midt  i  denne  Vrimmel  af  „Mesterværker"  synes  Aandslivet  oftest  sær- 
deles fladt.  Trods  al  denne  hidsige  Forkyndelse  af  Idéer  og  Idealer, 
er  Idealiteten,  i  hvert  Fald  i  det  offentlige  Liv,  forbløffende  ringe. 
Tiden  er  rimeligvis  god  nok  „efter  sin  Beskaffenhed";  og  den  er  i 
hvert  Fald  vor  Tid.  Men  det  er  ikke  egentlig  det  poetiske,  der  be- 
tyder noget  for  Folket  i  Øjeblikket.  Saa  det  er  muligt,  at  de  utallige 
poetiske  Mesterværker  ikke  er  saa  mesterlige  endda. 

Vi  har  desværre  i  vore  Dage  udviklet  os  forbløffende  i  Retning 
af  at  prise  det  middelmaadige  —  og  mest  vel  paa  Digtekunstens  Om- 
raade.  —  Dersom  det  nu  var,  hvad  man  maatte  ønske  det  danske  Folk, 
at  hvert  Menneske  i  Landet  en  Gang  før  eller  senere  drev  det  til  at 

skrive  en  Roman  eller  en  Digtsamling,  ja,  da  kunde  det  forsvares  at 
fremhjælpe  og  fremelske  —  endogsaa  næsten  i  den  Grad,  som  Til- 
fældet nu  er. 

Men  —  der  er  jo  andet  Arbejde,  der  ligger  nærmere  for.  Vi  er 
ved  at  drukne  i  Liter atur;  vi  skriver  virkelig  snart  hver  en  Bog  — 
eller  Folk  synes  snart,  de  ikke  kan  være  bekendt  at  gaa  om  uden 
literært  Afkom. 

I  saadan  en  Tilstand  er  denne  kritikløse  Oversavling  ganske 
simpelt  umoralsk.  Det  kan  aldrig  være  Pligt  at  medvirke  til  at  lede 
dem  ind  paa  den  literære  Bane,  der  „saamænd  kan  skrive  lige  saa 
godt  som  de  fleste  andre."  En  Nedsabling  af  digtende  Dilettanter  er 
kun  en  samfundsnyttig  Gerning.  Faar  vi  blot  3—4  virkelig  gode  Bø- 
ger om  Aaret,  er  det  jo  mere  end  nok,  meget  mere,  end  de  fleste 
kan  forbruge,  naar  de  skal  bruge  dem  ret.  Der  var  en  Tid,  det  var 
svært  at  slaa  igennem  som  Digter.  Nu  kan  man  paa  den  godmodige 
og  den  forretningsmæssige  Reklames  Vinge  anderledes  klare  sig! 

Det  synes  at  blive  nemmere  og  nemmere  at  „slaa  igennem".  Ti 
hvad  Folk  vil  have,  er  det,  de  kender.  Den  Bog,  hvori  man  stager 
rundt  i  sit  hjemlige  og  fladbundede  Gadekær,  er  den  mest  efter- 
spurgte. Kommer  der  en  enkelt,  som  rører  rundt  i  Andemaden, 
skræppes  der  op,  og  Jeronimus  sværger  paa,  at  Verden  staar  ikke  til 
Paaske.  —  Det  hedder  sig,  at  man  elsker  „Virkelighedsdigtning". 
Men  hvad  der  gaar  bedst,  har  intet  med  den  at  skaffe,  er  kun  den 
spinkleste  Efterklangs  Efterklang  af  Romantikken. 

For  saa  mange  Mennesker  netop  nu  synes  Digtningen  jo  slet 
ingen  Livsbetingelse.  De  læser  ikke,  fordi  de  maa  have  kastet  nyt 
Ved  paa  Baalet  i  deres  Indre;  de  glæder  sig  ikke  til  en  ny  Bog,  fordi 
den  faar  nye  Kilder  til  at  sprudle  frem  i  Sjælen,  eller  fordi  den 
lader  dem  se  et  Glimt  af  den  Tilværelses,  til  daglig  skjulte,  Væsen, 
hvori  de  lever.  De  fordrer  ikke,  at  den  gode  Bog  skal  faa  deres  Følel- 
sers Engbund  til  at  grønnes  og  deres  Tankers  Taager  til  at  lettes. 
Mindst  læser  de  vel  for  at  føle  Uendelighedens  Vingesus  over  deres 
Hoveder. 

De  synes  kort  og  godt  at  læse,  fordi  Tiden  jo  en  Gang  imellem 
skal  udfyldes.  Eller  de  læser  i  en  usikker  Forestilling  om,  at  man 
efter  Dagens  materielle  Gerning  og  grove  Kost  maa  have  en  lille 
Dessert  af  det,  der  fra  gammel  Tid  hedder  ,,det  skønne-gode-sande" 
—  inden  man  haler  Nathuen  over  Ørene. 

De  misundelsesværdige!  Saa  længe  f.  Eks.  Fru  Blicher-Clausen 
ikke  har  lukket  sit  Konditori,  har  de  ingen  Nød.  Og  nu,  da  hun  tilmed 
synes  at  have  skabt  Skole,  er  Udsigterne  saa  meget  lysere. 

Vi  har  jo  i  lange  Tider  levet  under  literært  Dameregimente. 
Først  var  der  Hetærepoesien.  Den  er  dog  vist  omtrent  forbi,  nu,  da. 
dens  Forfatterinder  har  vendt  Kallunet  for  de  Uanstændigheder,  de 
sad  inde  med.  Det  skal  være  en  dreven  Dame,  som  i  Øjeblikket 
kan  opfinde  en  Uartighed,  der  ikke  virker  som  den  elendigste  Havre- 

suppe  oven  paa  den  øvrige  Pickles.  —  Fru  Agnes  Henningsen  har 
begaaet  en  lille  Uartighed,  der  hedder  Lykken.  Den  kan  maaske 
noteres  som  et  af  de  sidste  Forsøg  i  Genren.  Den  er  nemlig  ogsaa 
uanstændig  kedsommelig. 

Efter  Hetærepoesien  gled  vi  ind  i  Chokoladedigtningen.  Og  det  er 
et  meget  stort  Spørgsmaal,  om  vi  er  bedre  farne  med  den.  Det  vilde 
ikke  være  sært,  om  der  efter  denne  Afpropning  med  søde  Sager 
kunde  paavises  en  Ødelæggelse  af  Folkets  aandelige  Fordøjelse,  som 
sent  forvindes. 

Jeg  skal  lade  Fru  Blicher-Clausen  ligge;  blot  nævne  Ingeborg 
Sick  her.  Maaske  der  i  Frøkenens  Jomfru  Else  er  lidt  mere  Kærne 
end  sædvanlig  —  det  er  dog  den  Slags  Literatur,  der  hellere  maatte 
være  uskreven. 

Frk.  Sick  er  en  Hyrdinde,  der  har  faaet  Adrienne  paa,  Hendes 
Hjemland  er  ,, Bukolien",  men  alligevel  vil  hun  med  Vold  og  Magt 
behandle  moderne  Forhold.  Hendes  Bøger  bliver  derfor  den  be- 
synderligste Blanding  af  Baby-Bomantik  fra  forrige  Aarhundredes 
Midte  og  moderne  Problemdigtning. 

Frk.  Sick  har  nylig  i  et  Interview  beklaget  sig  over  min  tidligere 
Udtalelse  om,  at  hun  smorer  sin  poetiske  Triumfvogn  i  Englefedt. 
Jeg  beklager  ikke  at  kunne  finde  noget  mere  træffende  Udtryk  for  en 
Forfatterinde,  hvis  Popularitet  vindes  ved  et  Sprog  som  det,  hun  ogsaa 
anvender  i  Jomfru  Else.  I  denne  Bog  f.  Eks.  „elsker"  man  ikke,  nej, 
man  „elsker  —  elsker  —  elsker  —  i  Dag  mere  end  i  Gaar  —  i 
Morgen  allermest  —  mere,  end  Du  kan  begribe  —  mere,  end  det  kan 
være  (!)."  Heltinden  hedder  ikke  Else,  men  „Elsepigen"  eller  Else- 
skatten". Da  hun  skal  skrive  til  Provsten  og  bede  ham,  der  var 
hendes  afdøde  Moders  Ven,  vie  hende,  undertegner  hun  sig  selv: 
„Mors  egen  Elsepige". 

Samme  Mor  skildres  i  denne  Lalle-Stil:  Hun  har  „Sko  med 
Bingleknapper".  Derfor  gaar  hun  ikke  slet  og  ret,  men  hun  „ringler 
en  Chassé  op  ad  Noddegangen",  eller  hun  „svingler"  —  let  for- 
staaeligt  —  i  en  poetisk  Bus.  Brevstilen  mellem  Mor  og  Datter  er 
saaledes:  Fra  Datteren:  —  „Naar  Du  gaar  ud  og  spadserer,  Mor,  vil 
Du  saa  hilse  alle  Stederne,  men  ikke,  hvis  Du  savner  mig  mere  ved 
det."  Fra  Moderen:  „Ved  Du,  hvordan  jeg  bærer  mig  ad  om  Morge- 
nen? Jeg  lister  endnu  stadig  ind  i  Dit  Jomfrubur,  og  naar  jeg  staar 
foran  den  tomme,  stille  (!)  Seng,  hvor  jeg  ikke  finder  min  Elsepige 
og  kan  knuge  og  mase  hende  ganske  flad  o.  s.  v.  o.  s.  v." 

Det  er  den  Slags,  jeg  har  kaldt  og  vedblivende  vil  kalde  — 
Englefedt. 

Maaske  en  Forklaring  paa  Fænomenet:  Digterinden  Sick  —  kan 
findes  i  den  Opdragelse,  der  bliver  Jomfru  Else  til  Del,  og  som 
skildres  som  den  ideelle.  Med  Ord,  der  maaske  kan  anvendes  i  en 
senere  Biografi  over  Forfatterinden  selv,  hedder  det:  ..Hvor  Mor  har 
maset  med  En  for  at  faa  En  lidt  mere  som  de  andre  —  og  naar  man 

ikke  kan  og  hun  er  bleven  heftig,  ender  hun  med  at  ,, knuse"  sin 
Elsepige  og  sige,  at  hun  dog  er  allersødest,  naar  hun  gaar  og  ser 
hjælpeløs  og  forfærdet  ud  og  har  Øjne  ligesom  en  Hind  — ." 

Man  kan  nemt  forestille  sig  en  Opdragelse,  der  er  sundere!  Og 
hvorledes  Frøkenen  med  den  som  Idealet  skulde  kunne  løse  det 
Problem,  som  Bogen  i  de  højtideligste  Vendinger  laver  til  med,  men 
kun  begynder  paa:  Ægteskabet  mellem  en  kristen  Kvinde  („Else- 
pigen" nemlig)  og  en  (stiliseret)  Fritænker  —  ja,  det  forstaar  et 
tænkende  Væsen  ikke  let. 

Fru  Blicher-Clausen,  der  ,, udkommer  paa  Svensk,  Hollandsk, 
Tysk,  Finsk  og  Amerikansk",  Fru  Karen  Michaélis  og  Frk.  Sick  — 
disse  tre  Damer  —  og  saa  vort  „gode  danske  Smør"  truer  med  at  gøre 
os  verdensberømte.  — 

Men  maaske  har  man  nu  Lov  til  at  haabe  paa  en  tredie  Periode 
i  Kvindeliteraturen.  Der  opdukker  i  hvert  Fald  enkelte  Forfatter- 
inder, der  hverken  er  uartige  eller  sirupsøde.  En  af  de  kraftigste 
hedder  Thit  Jensen.  Hun  har  skrevet  en  Bog,  Martyrium,  hvori  det 
maaske  nok  er  lidt  knapt  med  Poesi,  men  hvor  man  netop  i  Tider 
som  disse  maa  glædes  højligt  over  den  sunde  Følelse  og  djærve 
Harme.  Der  er  i  denne  Forfatterinde  noget  af  den  ægte,  „hellige 
Indignation",  der  undertiden  skaber  Digtere.  Hendes  Bog  er  gen- 
nemtrængt af  den  dybeste,  aldeles  usentimentale  Medfølelse  med  de 
mange,  mange  af  hendes  Søstre,  der  i  Virkeligheden  kun  er  moderne 
Haremsdamer.  Hvor  Agnes  Henningsen  skildrer  den  kultiverede 
Skøge,  hvis  Udvikling  kun  er  erotisk,  der  skildrer  Thit  Jensen  Kvin- 
den, saaledes  som  hun,  høj  eller  lav,  ødelægges  af  Mandens  Attraa. 

Bogens  ene  Grundmotiv  findes  i  disse  Ord:  „Kvinden  kan  til- 
kæmpe sig  Frihed,  Ligestilling,  gode  Vilkaar  o.  s.  v.  Men  hun  kan 
aldrig  kæmpe  sig  bort  fra  det,  hun  er:  Moderemne!  Moderenme  er 
hun,  fra  hun  folder  sig  ud,  og  til  hun  visner,  kun  ét  er  for  en  normal 
Kvinde  Tilfredsstillelse:  fuld  Udfoldelse  som  Moder.  —  Kvinder  skal 
være  Møer  eller  Modre;  de  perverse  Positioner  derimellem  er  Blas- 
femi —  en  sørgelig  Smitte  fra  Mændene." 

Det  er  Ord,  der  virker,  som  var  de  slængte  i  Øjnene  paa  alle  dem 
af  Forfatterindens  Kalds-  og  Kønsfæller,  der  har  gjort  deres  bedste 
for  at  udvide  Mandens  Haremsregimente  og  har  steriliseret  sig  selv 
for  altid  at  kunne  være  Manden  til  Vilje. 

Og  Bogens  andet  Motiv  findes  her:  „Samfundet  kunde  have 
reddet  hende  (Hovedpersonen,  der  gaar  til  Grunde  i  et  ulykkeligt 
Ægteskab)  —  ved  en  eneste  simpel  Lov,  den  nemlig  at  tage  Be- 
stemmelsesretten fra  en  Sviregast  og  lægge  den  i  hans  Hustrus  eller 
i  Statens  Hænder.  —  Mængder  af  umyndiggjorte  Kvinder  spærredes 
inde  (i  Prostitutionen)  for  at  beskytte  Samfundet,  men  et  forfaldent 
Individ  kunde  frit  drikke  Sygdom,  Last  og  Ruin  ind  over  Verden;  det 
var  en  Privatsag." 

Det  er,  som  sagt,  en  djærv  Bog;  der  er  en  haard  og  strid  Luft  i 

den.  Gid  den  maa  feje  hvinende  gennem  de  lumre  Boudoirer,  hvis 
Atmosfære  er  tyk  af  Parfume  og  Skønhedsmidler.  Og  gid  Thit  Jensen 
ikke  selv  maa  slides  op  i  Kampen  saaledes  som  Hovedpersonen  i 
denne  bitre  og  ramme  Bog.  Maatte  den  indlede  det  Tordenvejr,  der 
renser  Luften  i  Kvindepoesien,  saa  vi  endelig  en  Gang  kan  møde  den 
sunde  Kvinde  ogsaa  dér. 

Indtil  videre  er  det  her  til  Lands  blandt  Mændene,  man  ret  skal 
mærke  Vingeslaget  af  „Poesiens  vilde  Fugl". 

Men  det  fornemmes  ganske  vist  kun  hist  og  her.  —  Der  er  nok 
af  „underholdende"  Læsning  —  —  den  højere  Almanakliteratur. 
Man  kan  saaledes  godt  slaa  et  Par  Timer  for  Panden  med  Anker 
Larsens  Livets  Ubønhørlig  hed.  Disse  Fortællinger  har  man  maaske 
nok  hørt  meget  af  for,  men  det  lader  sig  høre  igen  i  hans  Frem- 
stilling. Hvorfor  Manden  har  svinet  Samlingen  til  med  at  putte  en 
lille  Historie  ind,  der  er  sjofel  som  en  forspist  Middagsherres  Anek- 
doter ved  Kaffen  og  vittig  som  en  Gadedrengs  Plankeværkskunst, 
vides  ikke. 

Ogsaa  P.  E.  Benzon  moder  med  et  Bind  Fortællinger:  Præster  og 
skikkelige  Folk.  De  er  venlige  og  gaar  ingen  for  nær;  burde 
have  staaet  rundt  i  forskellige  „Julestjerner",  hellere  end  i  en  rig- 
tig Bog. 

Hvad  der  er  i  Vejen  med  dem  og  med  mange  af  den  Slags,  ses 
maaske,  om  man  f.  Eks.  lægger  dem  ved  Siden  af  Jeppe  Aakjærs 
Historier,  Fra  Jul  til  Sankt  Hans.  Man  opdager  da  let,  at  Benzons 
er  literære.  Alt  er  set  og  fortalt  paa  en  egen  vedtægtsmæssig  og  for- 
sigtig Maade  —  mens  Jeppe  Aakjær  gaar  sin  egen  Vej  og  ser  med  sine 
egne  store  Øjne.  Det  er  slet  ikke  saaledes,  at  disse  Historier  af 
Aakjær  er  særdeles  betydelige.  Men  der  er  i  dem  det,  der  kende- 
tegner Kunstneren:  Menneskene,  Naturen  er  set  saaledes,  at  Synet 
genopleves  af  Læseren.  Den  literære  Hinde,  der  i  en  Bogtid  som  vor 
næsten  uundgaaelig  lægger  sig  over  alt,  baade  over  Tingen,  mens  den 
virkelig  ses,  og  senere,  naar  den  beskrives,  denne  Hinde  findes  ikke 
hos  den  egentlige  Kunstnersjæl. 

Saa  er  der  en  Mand  som  Laurids  Bruun.  Endnu  griber  man 
maaske  efter  hans  Bøger,  fordi  man  ikke  har  opgivet  det  Haab, 
han  i  sin  Tid  gav  Næring.  Men  han  burde  aabenbart  nu  hvile 
en  god  Stund.  Hans  Bog,  Den  evige  (der  kun  er  ,,1.  Del"),  begynder 
ret  poetisk  med  en  Skildring  af  den  evige  Jøde,  der  vandrer  rundt 
paa  Paris'  Gader  og  trøster  sig  over  de  andres  Elendighed  med,  at 
deres  Liv  jo  „kun  er  et  Øjeblik".  Men  Bogen  ender  desværre  i  en 
græsselig  Historie,  der  burde  hedde  „Den  hvide  Slavinde"  og  staa  i 
„Middagsposten". 

Og  saaledes  kunde  man  blive  ved,  Bog  efter  Bog  —  velmente  For- 
sog,  men  de  „Mesterværker",  de  andre  finder  i  Snesevis,  dem  faar 
man  vanskeligt  Øje  paa.  Naa,  for  Resten  —  det  danske  Sprog  er  jo 
snart  sprængt  i  Retning  af  stærke  Ord  —  og  „Mesterværk"  betyder  jo 
nu  slet  ikke  andet  end  retskaffent  Husflidsprodukt.  —  — 

Dog  —  der  er  et  Par  Forfattere,  som  har  noget  med  den  store 
Poesi   at   gøre. 

Der  er  saalecles  Johannes  V.  Jensen.  Om  hans  aldeles  uliterære 
Oprindelighed  kan  der  ikke  disputeres.  Hans  Naturkraft  er  ene- 
staaende,  men  endnu  ofte  ubehersket  ubændig;  han  er  saa  opsat 
paa  at  „sparke  i  Løgsaucen",  at  man  kan  befrygte  en  kunstnerisk 
Sprængning,  der  odelægger  de  store  Værdier,  han  sidder  inde  med, 
endnu  førend  han  har  skrevet  det  —  Mesterværk,  som  han  aabenbart 
har  Betingelserne  for  at  kunne  give  os. 

Hans    sidste    Bog   hedder   Hjulet. 

Der  var  en  Tid,  da  det  materielle  Omraade,  som  Poeterne  kunde 
behandle,  var  saare  indskrænket.  Der  var  en  Tid,  hvor  f.  Eks.  J.  F. 
Schouw  maatte  ud  med  en  Afhandling  for  at  vise  sin  „romantiske" 
Samtid,  at  en  Mac  Adamsk  Landevej  med  Pæle  ved  Siden  slet  ikke 
„ødelagde"  et  Landskab,  men  overmaade  vel  kunde  optages  i  en 
poetisk  Beskrivelse. 

Siden  da  har  vi  set  Digterne  „æde  om  sig",  røre  —  som  Kong 
Midas  —  ved  alt,  hvad  vor  praktiske  Tid  har  frembragt.  Og 
se!  det  er  blevet  til  Guld.  Eksprestoget  ad  den  blanke  Staalvej,  der 
„skinner  i  rolig  Bue  fremad"  gennem  det  fynske  Maaneskinslandskab 
(i  Rørdams  Digt),  er  i  saa  Henseende  klassisk. 

Men  Amerika!  Ikke  „Frihedens"  Amerika  —  men  Yankee- 
og  ,,Business"-Landet!  Kan  det,  der  her  er  Amerikas  egentlige 
Væsen,   omsættes  i  Poesi? 

Svaret  er,  at  Joh.  Jensen  har  gjort  det.  For  saa  vidt  det  larmende 
Fabriks-Amerika  overhovedet  nu  kan  udsynges  eller  udsiges,  har  han 
gjort  det.  —  Og  han  har  gjort  det  saaledes,  at  man  i  det  fjerne  øjner 
en  ny  Form  for  Poesien  sammen  med  det  nye  Raastof,  den  vil  kaste 
sig  over. 

Der  er  noget  ved  Joh.  Jensen  og  hans  Forhold  til  dansk  Poesi, 
der  minder  om  Wagner  og  hans  Forhold  til  Europas  Musik.  Og  som 
der  hos  Wagner  var  adskilligt,  der  syntes  det  klare  Vanvid,  saa- 
ledes ogsaa  her.  —  Der  kan  dog  ingen  Tvivl  være  om,  at  den  Tone, 
Joh.  Jensen  anslaar,  vil  blive  fremherskende  i  en  endnu  i  Taagedis 
liggende  Literaturperiode. 

Der  er  her  en  Glæde  ved  Kendsgerningernes,  Haandgribelig- 
hedernes,  Stoffets  solide  Verden,  man  ikke  før  har  set  Mage  til.  Der 
er  her  en  Forslugenhed  paa  de  kæmpemæssigste  Realiteter,  der  al- 
drig mættes,  en  Lidenskab,  der  vil  rumme  dem,  forstaa  dem  og  ikke 
helme,  førend  de  er  omsat  til  aandeligt  Næringsstof.  Der  er  noget 
ved  Joh.  Jensen,  der  minder  om  hin  „Lue",  der  aad  om  Kap  med 
Thor  i  Udgaard  og  ikke  blot  aad  Kødet  og  Benene,  men  ogsaa  Truget 
med.    Denne  Forfatters  Realitetshunger  er  ikke  ringere. 

En  ny  Sang,  en  djærv  eller  ungdomskaad,  men  i  dybeste  For- 
stand verdslig  Sang,  der  ligesom  intonerer  et  nyt  og  fra  vort  væsens- 
forskelligt Aandsliv  —  det  er,  hvad  man  fornemmer  i  Linjer  som  disse: 

,,I  den  dybe  Hulvej  mellem  Michigan  Avenue  og  Vandet  løb 
Togene  ud  og  ind  fra  Illinois  Central,  Hundreder  af  lange,  tungt- 
fragtede  Tog  fra  hver  Kant  af  Amerika,  fra  Atlanterhavet  til  Stille- 
havet, fra  Polaregnene  til  Floridas  Haver,  én  Rullen  af  de  Tusinde 
Hjul,  en  Tone  dyb  og  dunkel  og  ram  som  den  Luft,  der  hvilede  sod- 
mættet  over  det  hele.  Den  sorte  Slugt  var  levende  af  Tog,  af  ende- 
løse Vognrækker,  som  forskød  sig  engt  imellem  hverandre,  af  ry- 
gende Lokomotiver,  der  laa  som  en  evigt  kværnende  Grube  mellem 
den  gule  Taagemur  paa  Miehigansøen  og  Byens  kobberrøde  Ildluft, 
Byen,  der  rejste  sin  milelange  Klint  af  Taarnhuse  som  et  Baal  af 
Sten  og  Metal,  og  blandede  sine  røde  Dampe  og  sin  stikkende  Svovl- 
røg med  Vinternattens  raa  Dis.  Her  i  dette  kraftige  Helvede  dundrede 
Kværnen,  som  maler  Amerika  sammen  og  giver  det  én  Tone,  her 
sang  Grotte,  den  gamle  Knuser  og  Livgiver,  her  knurrede  Hjulet.'1 

Vi  med  den  gamle  Verdens  Aandsliv.  og  vi,  som  ikke  opgiver 
dettes  Væsensindhold,  føler  her  den  Magt  rejse  sig,  cler  ligesom  er 
selve  ,,Jordaanden"  i  dens  Uafhængighed  af  Himlen. 

Det  er  vel  endnu  kun  Anslaget.  Men  det  mærkes,  at  der  her 
grundlægges  en  Naturalisme,  hvorimod  den  tidligere  kun  er  Lege- 
værk. 

Men  Modstanderen,  der  her  forudføles,  den  nye  hedensk-voldsomme 
Skabnings-Dyrkelse,  er  af  den  Slags,  som  det  kun  er  styrkende  at  tage 
Livtag  med.  Og  udvikler  Joh.  Jensen  sig,  som  han  har  begyndt,  og 
faar  han  jævnbyrdige  Kampfæller,  da  kan  der  i  det  Aandsliv,  der 
herved  bryder  frem,  være  nok  at  samle  sig  imod  og  nok  at  lære  af, 
nok  ogsaa  at  styrkes  ved!  — 

Det  gælder  at  følge  med  Tiden,  dér,  hvor  dens  Kræfter  ytrer  sig 
stærkest.  Joh.  Jensen  er  et  af  Nutidens  mærkeligste  Udbrud  af  de 
Kræfter,  der  endnu  for  det  meste  rører  sig  underjordisk,  men  som 
vil  præge  Fremtidens  Kampe. 

Naa  —  men  der  er  andre  end  Joh.  V.  Jensen. 

Og  i  en  følgende  Anmeldelse  skal  Jakob  Knudsen,  Henrik  Pon- 
toppidan og  flere  af  dem,  der  virkelig  har  noget  paa  Hjerte,  omtales. 


Jættekamp  og  Ragnarok. 


Af  Axel  Olrik. 


Det  er  hændet  de  fleste  af  os,  at  vi  under  en  eller  anden  Form 
er  kommen  i  Forbindelse  med  den  Verden  af  Sagn,  hvori 
vore  Forfædre,  inden  de  blev  Kristne,  udtrykte  deres  Tanker  om 
Livets  Sammenhæng.  Barnet  har  lyttet  til  dem  med  aabent  Øre, 
og  for  Ynglingen  har  der  tegnet  sig  Syner  af  heltemæssig  Storhed. 
Men  hvad  er  det,  der  har  holdt  Sjælen  fast?  Svaret  er  saa  sim- 
pelt, at  hvert  Barn  kan  give  det.  Det  er  Guders  og  Jætters  Kamp. 
Det  er  den,  som  Barnet  glad  oplever  paany  i  hvert  af  Thors  eller 
Odins  Æventyr;  det  er  den,  som  Ynglingen  begejstret  ser  vokse 
efter  verdensomspændende  Maalestok. 

Det  er  noget  mærkeligt,  at  vore  Forfædre  i  den  Grad  har  gen- 
nemført en  ledende  Tanke  i  deres  Myter.  Ser  vi  ud  over  Verden, 
er  Myternes  Mængde  mangfoldig  som  Barnets  Leg.  De  afspejler  i 
brogede  Billeder  alskens  Indtryk  af  Livet,  store  og  smaa,  glade 
og  sorgfulde;  ingen  enkelt  Tanke  er  mere  Herre  dér,  end  den 
er  i  den  ubekymrede  Barnesjæl. 

Men  der  er  i  Menneskenaturen  en  Hang  til  gennem  Oplevel- 
ser at  søge  efter  Livets  Sammenhæng.  Den,  der  ud  fra  sit  Stade 
naar  at  give  Svar  paa  dette  Spørgsmaal,  har  dermed  ikke  blot 
naaet  en  Enhed  i  sit  eget  Liv,  men  tillige  givet  et  Bidrag  til  den 
store,  for  os  aldrig  endte  Granskning  af  Livets  og  Tilværelsens 
Sammenhæng.  Det  er  det  mærkelige  ved  vore  hedenske  For- 
fædre, at  de  tidlig  kaarer  sig  en  Tanke  at  sysle  med,  og  at  de  tæn- 
ker den  igennem  saa  dybt  og  alvorligt,  som  det  er  dem  muligt. 

Svaret  er  som  sagt  saa  simpelt,  at  hvert  Barn  kan  fatte  det: 
Det  egentlige  i  Tilværelsen  er  Guders  og  Jætters  Kamp.  Gaar  vi 
Myteverdenen  igennem  —  Eddakvadene  og  Gudefortællingerne  — 

møder  Tanken  overalt.  Thor  er  uafbrudt  paa  Færde,  at  ikke 
Jætter  skal  øde  Menneskenes  Bygder  og  selv  trænge  over  Asgaards 
Bolværk.  Snart  ser  vi  ham  ved  Aaen,  hvor  han  skal  værge  for 
Jætterne,  snart  paa  Vandring  i  de  uhyre  Mørkskove,  hvor  Trol- 
dene ved  Koglerier  søger  at  hindre  hans  Komme,  snart  ror  han 
som  lyslokket  Ungersvend  ud  paa  Havet  og  drager  Midgaards- 
ormen  op  paa  sin  Krog,  at  den  skal  mærke  hans  haarde  Hammer- 
hug, eller  han  kommer  agende  i  Asastyrke  til  Tvekamp  og  splint- 
rer med  sin  Mjølner  Stenjættens  tunge  Kølle.  Og  Odin,  han  er 
paa  Vandring,  ukendelig,  skjult  i  Kappen  og  den  nedhængende 
Hat;  vover  sig  i  Kast  med  den  klogeste  Jætte,  i  en  Kamp  med 
Ord  paa  Liv  og  Død;  eller  higer  ind  mod  den  herlige,  gud- 
dommelige Mjød,  Aandens  og  Visdommens  og  Sangkunstens 
Kilde:  med  List  og  Bænker  og  Taalmod  finder  han  Vej,  gnaver 
sig  gennem  Fjæld  og  kryber  som  Orm  ind,  og  med  Drikkens 
rige  Indhold  i  sit  Indre  kommer  han  ud,  flyvende  paa  Ørnevinger, 
inden  Fj ældet  kan  lukke  sig  over  ham.  Og  Odin,  naar  han  staar 
stille,  ved  Mimes  Kilde,  frittende  om  Kundskab,  eller  naar  han 
kogler  den  døde  Volve  af  sin  Grav,  —  han  søger  at  løfte  Fligen 
af  Fremtidens  Slør  for  at  mode  de  Farer,  der  truer.  Jættekampen 
følger  Gudernes  Liv  overalt,  selv  Elskovsæventyret  med  Freys 
Bejlen  til  Gerd  faar  sin  Spænding  ved  Modsætningen  mellem  de 
to  Verdener.  Og  Loke  med  sit  Letsind  og  sin  Ondskab  laaner 
baade  i  skæmtsomme  Gudeæventyr  og  i  den  sidste  Strid  sin  Vægt 
og  Glans  fra  disse  Tilværelsens  dybe  Modsætninger. 

Det  ejendommelige  ved  Jættekampen  er,  at  den  er  ikke  af- 
sluttet; Faren  truer  altid  paany,  Thor  er  altid  paa  Færde  til 
Kamp.  Odin  altid  ængstelig  spejdende  efter  nye  Midler.  Tanken 
er  den,  at  det  højeste  i  Tilværelsen,  som  man  kender,  kun  bestaar 
ved  en  Kamp  for  dets  Opretholdelse.  Tanken  er  født  ud  af  nord- 
ligboende Folks  Livsvilkaar,  i  en  Natur,  der  kun  gennem  Møje 
giver  det,  man  begærer  af  den,  idet  Frost,  Misvækst,  Sot  kan 
være  frygtelige  Fjender;  og  tillige  i  Samfundsvilkaar,  hvor  man 
kun  holder  sig  oppe  gennem  Kampe,  hvor  baade  Smaastammen 
altid  maa  være  paa  Vagt  mod  sine  Fjender,  og  hver  enkelt  har 
sin  Uven,  der  lurer  paa  Hævn  for  gammel  Skade;  kæmpende  eller 
kamp-rede  gaar  man  gennem  Livet.  Naar  dertil  kommer  en  Sjæ- 
lens Tunghed,  der  ruger  over  Livsspørgsmaalene  i  stille  Stunder 

—  mest  dem,  hvor  Naturen  og  Daaden  ligger  i  Dvale  — ,  saa  tæn- 
kes Tanken  helt  igennem:  alting  eksisterer  i  Kraft  af  en  Kamp 
for  dets  Tilværelse,  slappes  eller  ophører  Modstanden,  vil  det 
ligge  under.  Det  er  en  forskellig  Tanke  fra  den  „Kamp  for  Til- 
værelsen" ,  der  er  saa  velkendt  for  Nutiden.  Det  er  ikke  Mylderet 
af  alles  Stræb  for  at  faa  Plads;  men  det  er  set  fra  det  personlige 
Hjørne:  hvad  der  hæmmer,  og  hvad  der  fremmer  vor  Tilværelse, 
derefter  deler  Verden  sig  i  to  modstaaende  Grupper. 

Det  Billede,  hvori  Tanken  renest  har  fundet  sit  Udtryk,  er 
Asken  Ygdrasil,  Billedet  paa  hele  Verdenslivet,  hvis  Top  er  i 
Himlen,  og  hvis  Rod  er  i  Afgrunden:  Hjorte  bider  af  dens  Løv, 
Orme  gnaver  dens  Rod,  men  guddommelige  Møer,  Nornerne, 
vander  den,  og  derfor  grønnes  den  altid  paany.  Selv  dette  Billede 
af  Tilværelsen  som  et  frodigt,  sammenhængende  Liv  har  man 
ikke  kunnet  tænke  sig,  uden  med  de  ødelæggende  og  de  opret- 
holdende Kræfter. 

Hvad  Guderne  betyder  for  Mennesker,  er  først  og  fremmest 
det,  at  de  holder  os  —  Menneskene  —  fri  for  at  udryddes  af  Jætte- 
magter; det  er  Livets  Haab,  der  kræver  at  sætte  sin  Lid  til  dem. 
Men  tillige  er  der  en  Række  Egenskaber,  der  særtegner  dem  som 
forskellige  fra  Jætterne,  om  end  det  ikke  altid  er  lige  let  at  gribe, 
hvori  de  bestaar.  Modsætninger  som  Lys  og  Mørke  passer 
næsten  slet  ikke;  Frugtbarhed  og  Goldhed  siger  kun  lidt  mere. 
Skønhed  er  ikke  Gudernes  udelukkende  Eje,  for  saa  vidt  ogsaa 
Jættemøer  har  den;  men  den  mandige  Skønhed  er  vel  nok  deres 
Særkende.  Venlige  Følelser,  endogsaa  Kærlighed  til  Menneskene,, 
er  Gudernes  Væsen;  medens  Grumhed  —  mørk  som  de  tunge, 
hængende  Skyer  —  er  Grundtræk  i  Jættenaturen.  Styrke  er  ikke 
Gudernes  Overvægt,  men  den  snarraadige  Evne  til  at  bruge  sin 
Styrke.  Visdom  er  heller  ikke  deres  Fortrin  i  og  for  sig,  selv  om 
Jætters  Taabelighed  ofte  kommer  for  i  Gudesagn;  de  ældgamle. 
Jætter  kender  Løndomme  som  ingen  anden;  men  idet  Guderne 
kappes  med  dem,  viser  de  en  Evne  til  at  bruge  Visdommen  for 
Livet.  Det  er  Samklangen  af  Evner,  der  særtegner  Guderne  over- 
for Jætter,  og  først  og  fremmest  er  det  —  efter  hele  Nordboernes 
Livsvilkaar  og  Stræben  —  Snillets  Evne  til  at  udnytte  sin  Kraft 
i  Daad.    Saaledes  fremtræder  Gudefolket  som  et  lille  idealt  kri- 

gersk  Samfund,  der  ved  Snarraadighed  holder  den  uhyre  Over- 
magt af  Jættekraft  Stangen. 

Kampen  mellem  de  ødende  og  de  opretholdende  Magter  staar 
ved  vort  Hedenskabs  Slutning  som  den  gennemgaaende  Tanke;  i 
Eddaens  Gudekvad  moder  vi  den  fra  først  til  sidst.  Vi  kan  ad 
andre  Veje  følge  den  til  en  endnu  fjærnere  Tid,  til  en  Tid,  hvor 
Gudeskikkelserne  endnu  ikke  har  skilt  sig  ud  fra  Naturindtryk  og 
faaet  det  personlige  Præg.  Vejen  dertil  gaar  tilsyneladende  ad  en 
Omvej;  vi  maa  gaa  til  de  Overleveringer  af  Fortidens  Tro  og 
Skik,  som  har  holdt  sig  i  Mindet  hos  Folkets  brede  Lag  helt  ned 
mod  vore  Dage.  Det  viser  sig  let,  at  disse  Levninger  af  Heden- 
skabet ikke  svarer  til  det  hele  Trin,  som  Myteforestillingerne  stod 
paa  ved  Hedentidens  Slutning,  men  at  de  rummer  en  langt  ældre 
og  simplere  Opfattelse,  som  —  bunden  til  bestemte  Naturtræk  — 
har  kunnet  holde  sig  i  Aarhundreder  eller  Aartusinder  uden  no- 
gen væsentlig  Omdannelse. 

I  denne  nordiske  Folketro  møder  vi  ikke  Thor  med  alle  de  be- 
stemte Jættekampe,  men  vi  møder  selve  Tordenen  som  et  levende 
Væsen,  der  altid  er  paa  Færde  for  at  slaa  Trolde  ihjel.  Alle  de 
Puslinger  og  Utysker,  der  til  Tider  stjæler  Sæden  af  Menneskers 
Marker  eller  bringer  os  anden  Fortræd,  faar  travlt,  naar  Torden- 
gubben er  paa  Vej.  De  korte  Vindstød,  der  gaar  foran  Uvejret, 
røber,  at  nu  søger  Troldene  Ly#;  men  snart  er  Tordenen  efter  dem 
og  kaster  sin  Tordenkile,  dér  hvor  de  har  søgt  Skjul:  spalter  de 
stærkeste  Træer  helt  ned  til  deres  Rod,  hvor  Utyskerne  gemmer 
sig,  eller  den  trænger  ned  i  Jorden  ni  Alen  dybt.  Saa  er  der 
ogsaa  den  natlige  Jæger;  han  er  Tordenens  Fælle  i  at  udrydde 
Troldfolket.  Man  kan  høre  ham;  i  mørke  Efteraarsnætter,  naar 
der  er  dyb  Stilhed,  lyder  en  pludselig  Larm  som  Hundeglam,  der 
kommer  nærmere  og  nærmere,  og  saa  et  Brus  og  en  Støj  omkring 
én  svinder  det  atter;  der  er  igen  stille.  Naturhistorikerne  siger, 
at  det  er  Trækfuglenes  natlige  Tog,  Troldænder  og  andre;  men 
Folketroen  véd,  at  det  er  „Nattejægeren",  ,,Wuns jægeren" , 
,,Oden"  ,  og  at  mange  har  set  ham  ridende  paa  sin  graa  eller  hvide 
Hest  med  bred  Hat  og  lang  Kappe  og  Spyd  i  Haanden;  de  har  set 
,, Eliekvinder"  eller  ,, Skovfruer"  flygte,  naar  han  var  i  Nær- 
heden, og  har  set  ham  komme  tilbage  med  den  dræbte  Eliekvinde 
over  Sadlen. 

Det  er  Folketroens  Tordengubbe,  der  i  Tidens  Løb  voksede 
ud  til  en  personlig  Thor;  hans  springende  Bukke,  hans  drønende 
Kærre  og  hans  forudilende  Sendebud  —  alt  det  er  fra  først  af 
Naturtræk,  der  hører  Tordenen  til;  Tordenkilen  er  bleven  til  hans 
Mjølner,  der  trænger  ind  og  splintrer,  men  ogsaa  vender  tilbage 
til  sin  Ejermand.  Troldekampen  vedvarer  som  Thors  Livsopgave, 
men  den  tager  andre  Former;  Forestillingen  om  ham  som  den 
stærke  Gudeværner  kræver,  at  der  altid  stilles  den  stærkeste  og 
farligste  Modstander  overfor  ham.  Med  særlig  Glæde  dvæler 
Skjaldene  ved  den  Scene,  da  han  drager  Midgaardsormen  op  til 
Rælingen  af  sin  Baad,  og  Menneskehedens  Ven  og  dens  bitre 
Fjende  stirrer  hinanden  i  Øjnene,  mens  det  hagler  med  Hug  over 
dens  Hoved,  og  den  spyer  sin  Edder.  Intet  stærkere  Billede 
findes  for  den  standende  Strid  mellem  de  ødende  og  de  op- 
holdende Magter:  Naar  det  er  dybest  Alvor,  kender  Nordboer  ikke 
sejrende,  men  kun  kæmpende  Guder. 

Og  den  natlige  Jæger,  den  ældste  Odinskikkelse,  der  med 
Spyd  og  Pil  fælder  Skovens  Eliekvinder,  vokser  paa  endnu  sæl- 
sommere Maade  op  til  en  Guddom.  Som  han  kommer  dér  i 
Mulm  og  Mørke  i  det  pludselige  Pust,  bliver  han  den,  der  henter 
Sjælene  med  sig.  Man  ser  ham  paa  Valen  kæmpehøj  i  Sadlen, 
naar  han  henter  Flokken  af  faldne  til  sin  Hal,  til  Valhal.  Man 
paakalder  ham  om  Liv  og  Død,  om  Sejr  i  Kamp;  og  derigennem 
ser  vi  ham  —  allerede  i  vore  ældste  Efterretninger  —  at  svinge 
sig  op  til  at  være  den  mægtige  og  frygtelige  Himmelhersker,  me- 
dens sælsomme  Træk  af  Tryllekunst  og  Kløgt  væver  sig  ind 
imellem.  En  Runernes  Gud,  Trylleordets  Gud,  Digtekunstens, 
Aandsevnernes,  Kampmodets  Skænker,  en  Rigdommens  og  Lyk- 
kens og  Afkommets  Giver,  —  saadan  griber  han  ind  i  Menneske- 
livet. Men  saa  sker  der  det  sælsomme,  at  han  atter  bøjer  sig 
tilbage  mod  sit  Udspring,  den  troldeforfølgende  Jætte,  men  un- 
der nye  Former.  Hans  Kløgt  og  List  er  i  Gudesamfuadets 
Tjeneste  for  at  fælde  Jætter  ved  Ord,  men  endnu  mere  for  at  ud- 
nytte alle  Jætternes  Midler  til  Guders  og  Menneskers  Fremme. 
Og  selve  hans  Rolle  som  Dødsgud  kommer  til  at  gribe  med  ind: 
han  samler  de  uhyre  Skarer  af  Kæmper,  fordi  han  ruster  sig 
til  den  sidste  Strid,  til  Ragnarok. 

Ti  Verdensaf slutningen,    ,, Ragnarok",    (Gudernes    Endeligt 


94  Jættekamp  og  Ragnarok 

eller  sidste  Skæbne,  som  Ordet  betyder)  bliver  det  Midtpunkt, 
hvori  Jættekampen  samler  sig. 

Vi  kan  se,  hvorledes  mange  af  de  enkelte  Træk  er  voksede  ud 
af  Livets  Vilkaar.  Naturens  stærke  Optrin  og  Menneskers  Grub- 
len forener  sig  om  at  vende  Tanken  mod  det  Tidspunkt,  da  den 
hele  Menneskehed  og  den  Jord,  hvor  vi  bygger,  har  naaet  sin  Af- 
slutning. I  Kystegne  er  det  Havets  Magt,  man  frygter.  Langs 
Jyllands  Vestkyst  i  hele  dens  Længde  gaar  Spaadomme  om,  at 
disse  Egne  skal  en  Gang  sluges  af  Havet.  Paa  sine  Steder  — 
mest  i  Sønderjylland  —  hæver  det  sig  til  en  Tro,  at  ved  Verdens 
Ende  skal  „vort  Land"  forgaa  i  Vand.  I  Oldtidsoverleveringer 
fra  Island,  fra  Nordboer  paa  Orkenoerne  og  flere  Steder  lyder 
Spaadommen  kort  og  godt:  „Jorden  synker  i  Hav."  Og  samme 
Forestilling  møder  hos  en  anden  Folkestamme,  der  fylder  Vest- 
europa: Irerne,  Bretagnerne  og  de  gamle  Galler  i  Frankrig. 
Langs  det  vældig  indbrydende  Verdenshav  med  dets  umaadelige 
Kraft  og  skyhøje  Vandbjerge  synes  den  Tanke  at  være  fast  ind- 
vokset: Havet  er  det  vældige  og  uforgængelige,  Jorden  det  skrøbe- 
lige; Jorden  maa  en  Gang  synke  i  Hav.  —  En  anden  Tanke  stryger 
langs  de  Egne,  hvor  Vinteren  er  barsk:  „Hvad  Mennesker  lever, 
naar  den  vældige  Fimbulvinter  lider  til  Ende?"  En  „Fimbul- 
vinter" ,  en  uhyre  Vinter  saa  lang  og  iskold,  at  alt  levende  fryser 
bort,  det  er  den  Angst,  der  gaar  gennem  disse  Folk.  Tanken 
møder  os  i  et  gammelt  norsk  Eddakvad;  mere  usikker  er  dens 
Forekomst  i  tysk  Folketro;  men  saa  møder  den  igen  hos  det 
yderste  Folk  af  vor  Æt,  der  hærges  af  strenge  Vintre,  de  gamle 
Persere,  —  som  for  at  minde  om,  at  de  nordlige  og  østlige  Ind- 
landsegne  i  hele  deres  Udstrækning  kan  fostre  Angsten  for  en 
Fimbulvinter. 

En  anden  Rædsel  dukker  pludselig  op:  Solen  kunde  svinde. 
Solformørkelsens  Aarsag  er  ukendt  for  alle  Folkeslag,  der  ikke 
giver  sig  af  med  Astronomi;  men  dens  Haandgribelighed  er  sikker 
nok,  man  ser  den  halvvejs  sluges  af  Mørke,  ser  den  „ædes" ,  som 
det  hedder  i  enkelte  Sprog;  og  man  forudsætter,  at  et  eller  andet 
Vilddyr  —  en  Ulv,  en  Løve,  en  uhyre  Slange  —  har  prøvet  paa 
at  sluge  den.  Omkring  hos  alskens  vilde  Folkeslag  endnu  den 
Dag  i  Dag  giver  man  sig  til  ved  Støj  og  Pileskud  at  drive  Uhyret 
bort,  og  de  synes  jo  ogsaa  stadig  at  faa  Solen  uskadt  igen.      Men 

hist  og  her  dukker  Angsten  op  for,  at  Uhyret  en  Gang  vil  faa  den 
slugt;  og  i  Norden  er  denne  Tanke  tydelig  udformet.  Her  kom- 
mer ogsaa  et  Naturtræk  til.  I  tykt  Vejr  ser  man  nær  ved  Solen 
et  eller  to  lysende  Legemer  (Spejlbilleder  af  Solen  i  den  grumsede 
Luft);  dem  giver  Folketroen  —  hos  vor  danske  Almue  saavel  som 
overalt  i  Norden  —  Navn  af  „Solulve"  ;  ,, Solen  er  i  Ulveklemme"  , 
siger  den  islandske  Bonde.  Hver  Dag  følger  Solulvene  med  Solen 
for  at  faa  Lejlighed  til  at  sluge  den,  én  løbende  foran  og  én 
efter  den,  indtil  Skoven  i  Vest  skjuler  Solen  for  dem.  Men  ved 
Tidens  Ende  skal  Ulven  faa  den  slugt;  og  da  lægger  Fimbul- 
vinteren sig  kold  og  død  over  det  hele. 

Andre  endnu  mere  fantastiske  Træk  blander  sig  ind.  Ikke 
faa  Steder  omkring  i  Verden  har  Jordskælv  vakt  Angst  for  og 
Spaadom  om,  at  hele  Verden  skal  styrte  sammen;  jeg  behøver 
blot  at  minde  om,  hvorledes  Jordskælvet  paa  Island  for  faa  Aar 
siden  gav  Næring  til  den  gamle  Tro  paa,  at  Landet  skulde  synke 
i  Hav.  Men  hos  Folkeslag  paa  mere  barnligt  Udviklingstrin  ta- 
ger Forestillingerne  om  Jordskælv  Form  af  Troen  paa  et  vældigt 
underjordisk  Væsen,  der  vil  bryde  ud  og  gøre  frygtelig  Skade. 
Denne  Tro  paa  et  bundet  Uhyre,  der  ved  Jordskælvet  ryster  sig, 
er  Udspringet  til  en  stor  Gruppe  Ragnarokforestillinger,  baade 
til  dem,  hvor  Fjældets  Rysten  og  Gispen  tages  som  Ytringer  af 
det  lænkede  Uhyre,  og  tillige  til  dem,  hvor  Uhyret  fremtræder 
uden  synligt  Naturtræk,  blot  som  den  kommende  Ødelægger. 

Der  ligger  en  egen  rædselsvækkende  Kraft  i  Tanken  om  det 
bundne  Uhyre,  stadig  stræbende  efter  at  rive  sig  løs  og  ødelægge 
Verden,  og  derfor  har  det  sat  sig  stærke  Spor  omkring  hos  Folke- 
slagene i  Digtning  og  Myte,  i  Tro  og  Skik.  Der  er  forskellige 
Skikkelser  af  dette  Uhyre.  En  af  de  mest  særprægede  er  den 
gamle  persiske  Slangejætte  Dahaka,  som  en  Oldtidshelt  har  over- 
vundet og  lænket  inde  i  Fj ældet  Demavend,  men  som  ved  Tider- 
nes Ende  skal  bryde  frem.  Til  samme  Slægt  hører  Johannes' 
Aabenbarings  „gamle  Slange",  som  Englen  Mikael  lægger  i 
Lænke.  Yderst  ude  hører  ogsaa  hertil  Folketroen  fra  Ty:  at  en 
uhyre  Lindorm  gnaver  sig  igennem  Jordens  Indre,  man  har  hørt 
den  røre  sig  ved  Svinkløv,  og  naar  den  kommer  ud  ad  Bulbjerg, 
skal  den  ødelægge  Mennesker  og  Dyr,  og  hele  Verden  skal  forgaa. 
En  anden  Gruppe  af  Forestillinger  udgør  de  vilde  Hunde,  der  er 

indespærrede  i  en  Bjerghule,  men  graver  og  slider  for  at  komme 
løs  og  til  sidst  skal  odelægge  Verden.  Den  tilhører  Østeuropa 
og  det  nordvestlige  Asien,  er  med  tyrkiske  Nomader  naaet  helt  til 
Baikalsøen,  findes  ogsaa  i  Kaukasus  og  hos  finske  Folk  ved  Øster- 
søens Kyst.  Vor  nordiske  Fenresulv  er  Slægtning  af  dem.  En 
tredje  Type  er  den  uhyre  Kæmpe  i  menneskelig  Skikkelse,  der 
ligger  indespærret  i  Bjergets  Indre;  hans  Stønnen  og  Smerte- 
trækninger mærkes  paa  Jorden  som  Drøn  og  Jordskælv,  ti  den 
Guddom,  der  bandt  ham,  har  sat  en  Bovfugl,  der  hakker  i  hans 
Indre,  eller  en  Slange,  der  drypper  sin  Gift  paa  ham,  saa  han 
vrider  sig  i  Pine.  Sagnets  Hjemsted  er  sikkert  ved  de  dybe 
Kløfter  i  Kavkasusbjergene;  men  det  gaar  vidt  om  Land,  hos  Græ- 
kerne som  Prometheus  med  den  Ørn,  der  hakker  i  hans  Lever, 
hos  Nordboerne  som  Loke  med  Edderormen  fæstet  over  sit  Hoved. 

Formerne  er  mangfoldige,  men  den  ulykkevarslende  Kraft  i 
Udtrykkene  er  den  samme.  „Saadant  Bygte  gaar  i  Folket" ,  hed- 
der det  i  et  tartarisk  Kvad,  ,,at  Enden  virkelig  er  nær;  der  skal 
være  et  Land  i  det  fjerne,  langt  fra  vort  Land,  dér  hvor  Maanen 
og  Solen  gaar  ned,  ved  det  store,  store  Hav  med  det  høje  Jern- 
bjerg; ved  Bjerget  bor  Jedai  Khan;  syv  Hunde  har  Jedai  Khan, 
bundne  med  stærke  Jernlænker;  kommer  de  syv  Hunde  løs,  gøer 
og  hyler  de  kun  én  Gang,  da  er  Enden  paa  alt,  paa  Mennesker, 
Dyr  og  Fugle."  Mere  kort  og  fyndig  i  nordisk:  ,,Fenresulven  skal 
løst  fare  hen  over  de  øde  Bygder",  eller:  ,, Indtil  løs  Loke  vorder 
af  sine  Baand  og  i  Bagnarok  Ødelæggerne  kommer." 

Dette  er  hele  Mængden  af  de  —  jeg  kan  sige  —  jordbundne 
Bagnarokforestillinger.  Men  de  mødes  med  Tanken  om  en  Gu- 
ders og  Jætters  sidste  Strid.  Hele  Grundbevidstheden  om  en 
stadig  Jættekamp  vil  begære  den  som  sin  Afslutning.  Hos  en  be- 
slægtet Folkestamme,  den  keltiske  i  Vesteuropa,  møder  ogsaa  et 
saadant  Gudeslag,  hvis  enkelte  Optrin  har  en  kendelig  Lighed 
med  tilsvarende  nordiske.  Det  er  os  vanskeligt  at  følge  Tankens 
gradvise  Udformning.  Derimod  træder  selve  Kampskildringen 
frem  i  tydelige  og  straalende  Billeder  i  vore  Mytekvad. 

Jeg  maa  forudskikke  den  Bemærkning,  at  ikke  alt,  hvad  vore 
Kvad  indeholder  om  Verdens  Ødelæggelse  og  Fornyelse,  er  den 
umiddelbare  Fortsættelse  af  den  egentlige  Oldtids  Tankegang. 
Det  Billede  af  Tilintetgørelse  og  Genfødelse,  der  for  mange  senere 

Tider  har  staaet  som  det  egentlige,  tilhører  en  enkelt  Digter,  der 
baade  har  udfyldt  meget  paa  egen  Haand,  og  som  ikke  har  holdt 
sig  fri  for  Indtryk  fra  Kristendommen,  allermindst  i  sin  Skildring 
af  den  Salighedstilstand,  der  oprinder  efter  Undergangen.  I  Ste- 
det for  at  følge  denne  Kilde  og  den  nu  almindelige  Fremstilling 
samler  jeg  Mængden  af  gamle  Vidnesbyrd,  —  Stumper  af  Skild- 
ring og  de  enkelte  Antydninger  —  for  at  faa  Oldtidens  gængse 
Mening  om  Ragnarok. 

Hvad  der  staar  for  Almenbevidstheden  er  først  og  fremmest 
dette,  at  det  er  et  uhyre  Slag:  Slagpladsen  er  hundrede  Mile  bred 
og  lang,  hvor  Surt  og  Aserne  skal  ,,lege  med  Spyd"  .  Odin  kom- 
mer med  alle  sine  Ejnherjer,  800  gaar  jævnsides  ud  af  hver  af 
Valhals  540  Porte,  naar  de  skal  ud  „at  stride  med  Ulven",  Asa- 
broen  brister  under  den  uhyre  Vægt.  Saa  staar  de  som  en  vældig 
Fylking,  Aser  med  alle  deres  Vætter,  og  med  Ejnherjerne  (de  af- 
døde Helte)  i  deres  Flok.  Men  i  endnu  større  Mængde  kommer 
Jætterne.  Surt  er  deres  Fører,  en  ellers  aldrig  kendt  Skikkelse, 
der  stiger  frem  fra  sin  Afgrund  for  at  fremkalde  Ragnarok,  han 
fører  Ildsluer  med  sig.  Der  er  ogsaa  Muspel-Svendene,  en  Flok 
af  Gudefjender,  der  ellers  ikke  nævnes;  „naar  Muspels  Svende 
kommer  over  Mørkskov,  véd  du  da,  Usling,  hvordan  du  skal 
kæmpe?"  hedder  det  spottende.  Nogle  tænker  sig  ogsaa  Jætter 
kommende  paa  et  Skib,  bygget  af  døde  Mænds  Negle.  Men  først 
og  fremmest  er  der  i  Gudemodstandernes  Flok  den  løsslupne  Ulv, 
Fenre;  ogsaa  den  løste  Loke  og  Midgaardsormen.  Fenres- 
ulvens  Gab  naar  til  Himlen,  mens  Underkæben  gaar  langs  Jor- 
den. Odin  kommer  til  Kamp  mod  den,  men  opsluges.  Da  træder 
Vidar,  den  tavse  As,  Odins  Søn,  frem.  Gennem  hele  sit  Liv 
har  han  rustet  sig  til  denne  Strid,  har  bundet  hver  afskaaren 
Læderstump  under  den  tykke  Saal  paa  sin  Sko;  og  nu  træder  han 
i  Uhyrets  Gab,  mens  han  med  Haanden  fatter  dens  øvre  Kæbe  og 
river  Gabet  op.  Da  er  hans  Fader  hævnet!  Thor  gaar  mod  Mid- 
gaardsormen, der  spyr  al  sin  Edder  over  ham,  men  den  knuses 
af  Hammeren.  Dog  han  gaar  kun  ni  Skridt  fra  den  dræbte 
Slange,  før  han  segner  død.  Da  slynger  Surt  sin  Lue  over  Gude- 
boligerne, og  det  opbrændes  alt,  —  medens  Menneskers  Verden 
gaar  under  i  Hav  eller  Kulde. 

Ragnarok  som   den   store   Ødelæggelses-   og   Afslutningstid 

staar  klart  for  Nordboerne.  Udtryk  som  ,,naar  Guderne  dør", 
„naar  Magterne  ødes"  er  vanlige  i  Digtningen.  Dog  er  der  en 
vis  Forestilling  om  Livets  Bevarelse  og  Fornyelse,  selv  om  vi  ikke 
maa  overdrive  denne  Tankes  Magt;  ,,faa  ser  længer  frem,  end  til 
Odin  skal  møde  Ulven." 

,,Hvad  Mennesker  lever,  naar  den  mægtige  Fimbulvinter 
lider  til  Ende?"  Og  Myten  svarer,  at  i  Hoddmimes  Skov  er  et 
Menneskepar  skjult;  de  har  Morgendug  til  Mad,  og  af  dem  fødes 
nye  Slægter.  ,, Hvorledes  kommer  der  Sol  paa  den  jævne  Him- 
mel, naar  Ulven  har  ødt  den,  vi  har?"  Solen  føder  en  Datter,  før 
Ulven  sluger  hende;  den  Mø  skal  efter  Gudernes  Død  ride  sin 
Moders  Veje.  „Hvad  Aser  raader  for  Guders  Helligdomme,  naar 
Surts  Lue  slukner?"  Vidar  og  Vaale  —  de  unge,  hævnende  Gude- 
sønner —  bygger  Asers  Helligdomme,  naar  Surts  Lue  slukner. 
Mode  og  Magne  —  Thors  Sønner  —  skal  eje  Mjølner,  naar  deres 
Faders  Kraft  er  ophørt.  —  Saaledes  har  Myten  fast  og  klart  for- 
met sin  Tanke  ud.  Der  er  en  Fornyelse  i  Efterslægten;  midt  i  al 
Undergangen  reddes  Kim  til  nyt  Liv.  Det  er  ikke  nylig  tilsatte 
Træk.  Omkring  i  Mytologierne  møder  stadig  tilsvarende:  de 
gamle  Perser  tror  ogsaa,  at  et  lille  Udvalg  af  Menneskeheden  er 
hensat  i  Jimas  Have  som  Kim  til  nyt  Liv  efter  Fimbulvinteren; 
Kelterne  tror,  at  Gudekongen  falder  i  Slaget,  men  at  den  unge 
Helt,  der  er  hans  Hævner,  kaares  til  Konge  af  de  tilbageblevne. 
Det  gaar  som  en  Lov  igennem  disse  gamle  Folkeslags  Tankegang, 
at  saa  ofte  som  Tilintetgørelsen  dukker  op  for  Tanken,  saa  følger 
straks  i  dens  .Hæle  Troen  paa,  at  Livet  og  det,  der  har  Værdi  for 
os,  gaar  ikke  til  Grunde:  Kimen  til  det  lever  dog  og  kommer  til 
Udfoldelse.  Men  Nordboernes  Myteverden  i  sin  gængse  Form 
fæster  ikke  Blikket  paa  denne  Fornyelse  eller  dens  nærmere  Art. 
Undergangskampen  tiltrækker  den  mørkt  rugende  Fantasi;  i 
Ragnarok-Striden  er  Mørksiden  den  stærkeste;  og  dog  har  de  følt 
det  samme  Haab,  den  samme  Menneskesjælens  Dødsangst,  naar 
de  midt  i  Undergangen  stiller  den  Scene  hen,  at  den  unge  Gud 
hævner  sin  Faders  Død:  de  vrister  Haabet  om  Liv  ud  af  Døds- 
uhyrets  opspærrede  Gab. 

Dette  er  det  egentlige  nordiske  Ragnarok,  det,  som  er  i  Sam- 
klang med  hele  Jættekampen  i  deres  Myteverden.  Den  samme 
Aand,   der  saa  gerne  dvæler  ved  Thors   og   Midgaardsormens 

haarde,  uafsluttede  Kamp  paa  Havet,  lader  Odin  sanke  sig  Følge 
til  Stridens  Dag,  og  Vidar  sanke  Skostumperne  til,  naar  han  skal 
strides  med  Ulven. 

Religiøst  har  Ragnarokstanken  den  Magt  at  drage  Guderne 
nedad,  nærmere  til  Mennesket.  Deres  Højhed  svinder  —  deres 
Enhed  med  selve  Begrebet  af  Gud  — ,  naar  Tanken  om  deres  Op- 
hør og  Undergang  er  levende.  Men  etisk  ligger  der  en  Kraft  i 
denne  Vurdering  af  Tilværelsen  i  det,  der  øder  og  det,  der  frem- 
mer, i  Forkyndelsen  af  den  Anspændelse,  der  holder  Livet  oppe. 
Tanken  om  en  Livets  Enhed  og  et  fælles  Værk  for  at  fremme 
det,  der  er  til  Liv,  indprentes  i  Sjælene.  Og  religiøst  er  ogsaa 
Styrken  af  dette  guddommelige  Formaal  en  Vinding. 

Blandt  Folkereligionerne  indtager  den  nordiske  Verden  en 
egen  Stilling  ved  den  Vægt,  den  lægger  paa  Fremtiden.  Det  er 
almindeligt  nok,  at  Myterne  véd  meget  om  fjerne  Tider,  om  Ska- 
belse og  det  tidligere  Liv  paa  Jorden.  Her  har  Nordboernes  Tro 
ikke  mere  end  saa  mange  andre.  Men  Blikket  rettet  paa,  hvad 
Livet  stiler  imod,  er  deres  Indsats  i  tidlig  menneskelig  Gransk- 
ning. Odin,  der  fritter  om  Jætters  gamle  Visdom  for  derigennem 
at  faa  Magt  til  Fremtidens  store  Opgave,  er  mere  end  noget  an- 
det den  Billedskikkelse,  hvormed  vort  nordiske  Folk  træder  ind 
i  Historien. 


Partibrydning  og  Samlingspolitik. 

Af  C.  Reventlow. 

Hs.  kgl.  Hojhed  Kronprinsen  (til 
den  norske  Kongedeputation):  »Her 
i  Danmark  og  i  hans  Hustrus  Føde- 
land har  han  lært,  at  kun  i  fast  Til- 
slutning til  Folket  kan  en  Regering 
finde  Styrke  til  at  udføre  sit  ansvars- 
fulde Kald<. 

I. 

Den  norske  Udenrigsminister  Løvland  sagde  i  en  af  sine  Taler 
inden  Kongevalget:  Ja,  I  raaber  paa  Republik!  Men  hvad 
Slags  Republik?  Er  det  Schweiz'  kantonale  Republik?  Er  det 
den  franske  Republik,  dette  konstitutionelle  Kongedømme  i  en 
uheldig  Form?  Eller  er  det  Nordamerikas  cæsariske  Republik? 
Eller  skal  det  maaske  være  en  særlig  norsk  Facon  paa  en  Re- 
publik? 

Naar  man  her  hjemme  hører  det  Raab  oploftet,  at  nu  har  vi 
faaet  Parlamentarismen  gennemført,  ligger  ogsaa  det  Spørgs- 
maal  nær:  Hvad  for  en  Parlamentarisme?  Det  hed  sig  allerede 
ved  det  første  Venstreministeriums  Dannelse,  at  nu  havde  vi 
Parlamentarismen.  Selv  Venstremænd  erklærede  imidlertid  3^ 
Aar  senere,  da  Ministeriet  —  forøvrigt  paa  uparlamentarisk  Vis 
—  gik  i  Stykker,  at  det  var  alligevel  ikke  nogen  rigtig  parlamen- 
tarisk Regering,  vi  da  havde  faaet.  Nej,  men  den  nye,  med  J.  G. 
Christensen  i  Spidsen,  den  skal  være  ægte.  Er  dette  nu  ogsaa 
Tilfældet?  I  og  for  sig  er  Parlamentarismen  —  d.  v.  s.  en  be- 
stemt StatssA~/&  —  jo  nu  ikke  gennemfort,  fordi  en  enkelt  Re- 
gering er  dannet  efter  dens  Principper.  Men  den  J.  C.  Christen- 
senske Regering  er  tilmed  ikke  dannet  og  opfører  sig  da  heller 

ikke  paa  parlamentarisk  Vis.  Jeg  ser  her  ganske  bort  fra  den 
Indvending,  at  den  ikke  mod  Landstingets  Modstand  har  kunnet 
gennemføre  visse  store  Sager,  som  en  Retsreform  med  Nævninger, 
en  radikal  Valgretsudvidelse  og  borgerligt  Ægteskab;  ti  ogsaa 
under  Parlamentarismen  vil  et  Overhus  kunne  vise  sig  i  Be- 
siddelse af  en  betydelig  passiv  Magt.  Men  jeg  ser  paa  selve  den 
Maade,  hvorpaa  Regeringen  blev  dannet.  Hans  Majestæt  kaldte 
den  Mand,  der  maatte  anses  som  Underhusflertallets  Fører,  og 
overdrog  til  ham  at  danne  en  Regering.  Dette  var  saare  parla- 
mentarisk. Men  paa  det  Grundlag  dannede  Føreren  ikke  Rege- 
ringen. Nej,  han  sagde:  Tak,  som  byder,  Deres  Majestæt,  men 
jeg  maa  først  spørge  mit  Parti,  om  jeg  maa  faa  Lov.  Og  dette 
er  ganske  uparlamentarisk.  Naa,  han  fik  Lov  —  ganske  vist 
paa  en  saadan  Bekostning  af  Partiets  Sammenhold,  at  det  var 
uparlamentarisk  af  ham  ikke  straks  at  opløse  Folketinget,  —  og 
som  sit  væsentlige  Programpunkt  har  han  Forsvarssagens  Løs- 
ning. Det  vilde  nu  være  saare  parlamentarisk,  om  han  til  sin 
Tid  møder  med  sin  Plan  i  saa  Henseende  og  gennemfører  den 
med  Bistand  af  sit  Flertal  i  Folketinget.  Men  det  vil  han  ikke 
gøre.  Nej,  han  siger:  Her  er  kun  Tale  om  en  Plan,  som  jeg 
sender  ud  til  Vælgerne  med  den  Forespørgsel,  om  jeg  maa  faa 
Lov  at  gennemføre  den.  At  dette  skal  være  nødvendigt,  har  ikke 
noget  med  Parlamentarisme  at  gøre  —  saa  lidt  som  det  er  i 
Overensstemmelse  med  denne  Statsskik,  at  Folketingets  Finans- 
udvalg vedblivende  konstituerer  sig  som  en  Slags  Overadministra- 
tion i  alle  mulige  Detailspørgsmaal. 

Det  er  jo  nemlig  i  Almindelighed  den  engelske  Parlamen- 
tarisme, der  tænkes  paa,  naar  der  her  i  Landet  tales  om  Parla- 
mentarisme, for  saa  vidt  da,  at  de,  der  taler  om  den,  overhovedet 
tænker  sig  noget  bestemt.  Men  hvis  Tænkningen  gik  dybere  og 
Kundskaben  højere,  vilde  man  dog  vistnok  indse,  at  Englands 
Parlamentarisme  ikke  saadan  uden  videre  lader  sig  forme  paa 
fremmed  Grund.  Den  er  afhængig  af  visse  Forudsætninger,  hvis 
Tilværelse  skyldes  en  bestemt  historisk  Udvikling.  Den  er,  for 
at  nævne  et  Par  Eksempler,  baseret  paa  Tilværelsen  af  to  store 
politiske  Partier,  og  den  vil  sikkert  blive  rystet  i  sin  Grundvold, 
naar  England  faar  sin  indgribende  sociale  Bevægelse,  der  kom- 
mer til  at  præge  engelsk  Politik  og  Underhusets  Sammensætning, 

saa  dette  maaske  endog  kommer  til  at  rumme  fire  Mindretals- 
partier:  konservative,  liberale,  Irerne  og  et  Arbejderparti. 

Men  hvorom  alting  er:  Vi  har  endnu  ikke  Parlamentarisme 
indført  i  Danmark.  Og  naar  vi  naar  til  en  saadan,  maa  den  nød- 
vendig være  vokset  ud  af  vore  egne  Betingelser  for  den.  Parla- 
mentarisme —  hvad  enten  engelsk,  schweizisk,  norsk  eller  dansk 
—  er  et  Produkt  af  politisk  Hjemmeindustri  og  egner  sig  ikke  til 
Eksport.  Praktisk  set  er  dette  da  ogsaa  allerede  under  sidste 
Finanslovdebat  i  Folketinget  blevet  erkendt,  idet  man  øjner  Til- 
stande, under  hvilke  Regeringen  ikke  udgaar  fra  Folketingets 
Flertalsparti,  men  fra  et  eller  flere  af  dets  Mindretal,  og  Kon- 
sekvensen heraf  er  atter  Muligheden  af  Forhold,  hvor  Lands- 
tinget og  maaske  især  Kongemagten  vil  faa  deres  Betydning  un- 
der eventuel  Dannelse  af  Koalitions-,  Kombinations-  eller  fore- 
løbige Forretningsministerier. 

Det  vil  nu  imidlertid  være  ganske  forkert  at  tro,  at  naar 
Parlamentarismen  eller  en  Parlamentarisme  endnu  ikke  er  ind- 
ført eller  gennemført,  saa  er  alt,  som  det  var,  saa  kan  et  politisk 
Parti  den  Dag  i  Dag  ligesom  for  20  Aar  siden  drage  ud  med 
klingende  Spil  og  under  flyvende  Fanej  med  de  to  Indskrifter: 
Kongens  frie  Ret  og  Landstingets  Ligeberettelse  med  Folketinget. 


II. 

Under  den  storpolitiske  Kamp  fra  Halvfjerserne  til  1901  stod 
Hovedmassen  af  den  danske  Landbostand  som  den  radikale  Oppo- 
sitions Kærnetropper  og  i  Alliance  med  Socialdemokratiet.  Naar 
man  fra  Højres  Side  saa  lidt,  som  Tilfældet  var,  havde  Blikket 
aabent  for  denne  Befolkningsklasses  konservative  Værdi,  var 
det  i  og  for  sig  forstaaeligt,  at  den  i  denne  Kamp  stod,  som  den 
gjorde.  Ti  den  maatte  føle  det,  som  gjaldt  Kampen,  dens  sociale 
Anerkendelse.  Men  under  Kampen  og  under  den  falske  Følelse 
af,  at  Vælgerflertallet  i  sidste  Instans  tilhørte  den,  pressedes 
Bondestanden"  adskilligt  længere  til  Venstre,  end  dens  Natur  er. 
Resultatet  heraf  maatte  nødvendigt  blive,  at  den  Dag,  Venstre 
kom  til  Magten,  maatte  Brydningerne  indfinde  sig  —  Bryd- 
ningerne mellem  Bestræbelserne  for  Virkeliggørelse  af  Program- 
mernes ret  radikale  Indhold  og  den  naturlige  Konservatisme,  der 

fandtes  og  findes  hos  en  overordentlig-  stor  Del  af  de  under  Stor- 
politikens Kampe  opagiterede  Venstreelementer. 

Det  er  disse  Brydninger,  der  affødte  „Uroen"  indenfor 
Venstre.  Det  er  dem,  der  laa  bag  Ministerkrisen  og  Venstres 
Sprængning  for  et  Aar  tilbage.  Og  de  har  jo  foreløbig  særlig 
stærkt  koncentreret  sig  om  et  Punkt:  Ansvaret,  den  nationale 
Pligt,   i   Forsvarssagen. 

Om  denne  Sag  er  det,  at  de  offentlige  Møders  Debat  i  det 
sidste  Aar  væsentlig  har  drejet  sig.  Det  er  om  den,  de  stadige 
og  ikke  lige  opløftende  „Opgør"  paa  Rigsdagen  atter  og  atter 
samler  sig.  De  to  adskilte  Venstreparter  vil  begge  —  af  agita- 
toriske Hensyn  —  overfor  Vælgerne  hævde,  at  de  staar,  hvor  de 
altid  har  staaet,  og  de  beskylder  gensidig  hinanden  for  at  have 
svinget.  Sandheden  er  den,  at  de  begge  har  svinget.  Noget 
positivt  Standpunkt  i  Forsvarssagen  har  Venstre  aldrig  haft. 
Man  har  hørt,  Aar  efter  Aar  i  en  Menneskealder,  at  der  her  var 
noget,  Venstre  ikke  vilde.  Men  man  har  aldrig  hørt,  hvad  det 
vilde.  Det  berømte  Forslag  i  1875  om  de  30  Millioner  Kroner 
var  jo  kun  et  opportunistisk,  efter  en  øjeblikkelig  politisk  Situa- 
tion afpasset  „Tilbud"  .  Nogen  Antydning  af  en  Plan  til  For- 
svarets Ordning  var  det  ikke.  Partiet  har  aldrig  haft  en  saadan, 
men  af  agitatoriske  Grunde  nøjedes  det  med  det  politiske  Felt- 
raab:  Bort  med  Fæstningen  og  ned  med  Militærudgifterne!  Men 
da  det  samlede  Venstre,  fra  Hørup  til  Alberti,  kom  til  Magten, 
stod  det  overfor  noget,  det  aldrig  før  havde  stiftet  Bekendtskab 
med.  Det  var  det  direkte  Ansvar  i  selve  Sagen  i  Forbindelse  med 
et  Tryk  fra  de  Venstreelementer  i  Befolkningen,  som  i  denne  Sag 
ser  nationalt  og  ikke  partipolitisk. 

Og  saa  svingede  hele  Venstre  paa  Forsvarssagen.  Da  man 
optog  Oberst  Madsen  i  Ministeriet,  nedsatte  Forsvarskommissio- 
nen,  bevilgede  Feltkanoner  og  Underofficerslønninger  —  da 
svingede  hele  Venstre.  Hr.  Jøhncke  holdt  ved  den  første  Grund- 
lovsfest efter  Ministeriets  Dannelse  en  Tale  i  Viborg,  i  hvilken 
han  hævdede,  at  man  skulde  have  en  forsvarlig  Forsvarsordning, 
og  at  der  iøvrigt  kunde  paakræves  Foranstaltninger,  som  ikke 
kunde  vente,  til  Kommissionen  havde  endt  sit  Arbejde.  Og  han 
sagde  nogle  Ord,  som  Vælgerne  ikke  tidligere  havde  hørt  som 
god  Venstretale,  nemlig  disse:  „Man  opgiver  ikke  ustraffet  det 

Arbejde,  som  den  militære  Udvikling  fordrer,  og  de  Ofre,  der 
bringes  for  denne  Sag,  kommer  igen  paa  anden  Maade,  selv  om 
man  ved  en  noget  kortsynet  Statusopgørelse  er  tilbøjelig  til  at 
regne  disse  Udgifter  for  uproduktive." 

Hele  Venstre  var  da  svinget.  Men  ved  Nytaarstid  i  Fjor 
undlivede  hele  Venstre,  af  Frygt  for  den  radikale  og  socialistiske 
Agitation,  den  ellers  som  Landets  bedste  Krigsminister  siden 
Tschernings  Dage  udraabte  Krigsminister  Madsen,  og  man  fore- 
tog denne  Undlivelse  paa  et  Grundlag,  der  sagligt  og  politisk  var 
saa  uforsvarligt,  at  denne  Handling  af  mange  maatte  betragtes 
som  nationalt  set  nedværdigende  for  dansk  Politik.  Derefter 
dannedes  den  nuværende  Regering  paa  en  saadan  Maade,  at  den 
og  Reformpartiet  —  bundne  til  den  nye  Konsejlspræsidents  Ord 
om,  at  man  vilde  tilstræbe  en  forsvarlig  Forsvarsordning  — 
maatte  opfattes  som  staaende  i  Svingningen  fra  1901,  medens  de 
udtraadte  eller  udsmidte,  Folketingets  Venstre,  svingede  tilbage 
til  Venstres  gamle,  doktrinære  og  negative  Standpunkt  —  og  vel 
endda  noget  yderligere. 

Dette  Standpunkt  har  nemlig  fundet  et  praktisk  set  rent  for- 
svarsnihilistisk  Udtryk  i  sidstnævnte  Partis  nye  Program,  hvori 
det  hedder,  at  man  skal  nøjes  med  en  Grænsevagt  og  et  Søpoliti 
eller  med  andre  Ord,  at  man  intet  Forsøg  skal  gøre  paa  at 
etablere  en  forsvarlig  Forsvarsordning.  Jeg  skal  nu  ikke  ved 
denne  Lejlighed  komme  ind  paa  det  uforsvarlige  i  et  saadant 
Standpunkt,  hverken  i  dets  Almindelighed  eller  set  i  Belysning 
af  den  europæiske  eller  planetariske  Situation,  saaledes  som 
denne  bl.  a.  gennem  den,  for  Danmark  betydningsfulde,  sti- 
gende Spænding  mellem  Tyskland  og  England  har  udviklet  sig  i 
de  senere  Aar.  Men  i  det  nævnte  Program  kræves  tillige  en  For- 
fatningsrevision  i  Junigrundlovens  Aand.  Disse  to  Fordringer 
er  imidlertid  modstridende,  ti  i  Junigrundlovens  §  95  hedder  det 
udtrykkeligt,  at  enhver  vaabenfør  Mand  er  forpligtet  til  med  sin 
Person  at  bidrage  til  Fædrelandets  Forsvar.  Dette  er  jo  saa  om- 
trent det  modsatte  af  Grænsevagten  og  Søpolitiet.  Det  er  et  ube- 
tinget Udtryk  for  den  Aand,  at  vort  Forsvar  skal  være  saa  for- 
svarligt som  overhovedet  muligt.  Og  et  saadant  Krav  i  Loven  af 
1849  er  da  ogsaa  saare  naturligt.  Ti  Junigrundloven  er  en  demo- 
kratisk Lov.     Og  Forsvarssagen  er  Landets  største  demokratiske 

Sag.  Saa  vist,  som  Selvhævdelse  er  Kærnen  i  enhver  demokra- 
tisk Bevægelse,  i  ethvert  demokratisk  Krav,  i  enhver  Demokrats 
Stræben,  saa  vist  gælder  det  samme  for  en  Nation.  „Nationens 
Forsvar  er  Demokratiets  Pligt"  — ■  som  den  radikale  franske 
Marineminister  i  Fjor  udtrykte  det  for  sit  Lands  Vedkommende, 
og  som  Tscherning  her  hjemme  i  lignende  Ord  har  udtalt  det 
sammen  med  den  skarpeste  Fordømmelse  af  en  Opfattelse  som 
den,  der  er  hævdet  i  det  radikale  Venstres  Program.  I  den 
senere  Tid  har  denne  Opfattelse  af  en  af  de  radikale  Ledere  for- 
øvrigt faaet  den  sublime  Forklaring,  at  det,  det  gælder  om  for 
Danmark,  er  at  „ligge  død",  hvilket  tyder  paa,  at  den  geniale 
Opfinder  heraf  ikke  selv  er  Jæger.  Ti  ellers  vilde  han  vide,  at 
ogsaa  den  Ræv,  der  anstiller  sig  død,  bliver  taget  i  Ørene  og 
stoppet  i  Tasken. 

Debatterne  mellem  de  to  adskilte  Venstreparter  om  Forsvars- 
spørgsmaalet  er  imidlertid  kun  Udtryk  for  én  Side  af  Bryd- 
ningerne indenfor  det  hidtidige  Venstre.  Ti  i  Bunden,  ude  hos 
Vælgerne,  bryder  det  paa  mange  andre  Omraader.  Og  indenfor 
Højre  er  Forholdene  —  siden  dette  Parti  lod  sig  fuldstændig  be- 
herske af  kortsynede  Ledere,  der  ikke  i  Tide  forstod,  at  det 
havde  afregeret  —  trods  al  ydre  Enighed  i  Virkeligheden  ogsaa 
af  den  Art,  at  de  nuværende  Tilstande  ikke  i  Længden  kan  op- 
retholdes. Som  Beviser  herpaa  skal  jeg  kun  nævne,  at  de  12 
Højremænd  i  Folketinget  ikke  er  i  Stand  til  at  kunne  danne  Parti, 
og  at  der,  selv  overfor  de  vigtigste  Spørgsmaal,  ikke  finder  noget 
Parti-Samarbejde  Sted  mellem  Landstingets  og  Folketingets 
Højre. 

III. 
Under  disse  Partitilstande  er  det  da  naturligt,  at  der  baade 
hos  enkelte  Politikere  og  i  stor  Udstrækning  hos  Vælgere,  der 
staar  uforstaaende  overfor  og  undertiden  lede  ved  det  hele  Parti- 
virvar, opstaar  Trang  til  at  konstruere  nye  Former,  i  hvilke  de 
haaber  at  kunne  passe  sig  ind,  eller  at  optrække  Delingslinjer, 
■efter  hvilke  de  synes,  at  fremtidige  Kampe  naturlig  bør  føres. 
Der  findes  saaledes  blandt  disse  Konstruktioner  én,  der  samtidig 
med  at  være  i  høj  Grad  forkastelig  —  og  efter  min  Mening  ganske 
vist  ogsaa  umulig  at  realisere  —  dog  er  levende  i  enkelte  Poli- 

tikeres  Bevidsthed  og"  tillige  finder  saa  stor  Støtte  i  den  alminde- 
lige Opfattelse  af  Samfundsforholdene  hos  mange  Elementer 
baade  indenfor  Venstre  og  Højre,  at  jeg  maa  ofre  nogle  Betragt- 
ninger paa  den. 

Den  har  sidste  Sommer  fundet  stærkt  og  klart  Udtryk  gen- 
nem en  Rigsdagsmand,  der  paa  et  Vælgermøde  paa  Fyn  ■ —  som 
forøvrigt  andre  har  gjort  det  før  ham  —  ganske  simpelt  prokla- 
merede, at  den  politiske  Delingslinie,  der  bør  tilstræbes,  kan  be- 
tegnes ved  Ordene:  Besiddende  —  Besiddelsesløse.  I  et  Parti  de 
første,  i  et  andet  de  sidste. 

Det  maa  nu  straks  siges,  at  de,  der  søger  at  opstille  dette 
Skillemærke,  maa  være  —  bevidst  eller  ubevidst  —  Tilhængere 
af  en  af  de  fundamentale  Teorier  i  den  socialistiske  Lære,  den 
nemlig,  der  indeholder  den  af  Karl  Marx  opstillede  Paastand 
om  Samfundskløften,  der  bliver  stedse  dybere  og  skiller  til  den 
ene  Side  de  saakaldte  udbyttede,  Proletariatet,  og  til  den  anden 
Side  de  saakaldte  Udbyttere,  Kapitalisterne,  saaledes  at  Kampen 
kommer  til  at  staa  mellem  to  ganske  forskelligartede  Frem- 
toninger, der  maa  opfattes  som  modstaaende  sociale  Kaster. 

Men  denne  Teori  har  jo  i  Praksis  spillet  uhjælpelig  Fallit. 
Udviklingen  er  gaaet  akkurat  den  modsatte  Vej .  Der  er  sket  en 
stadig  Højnelse  af  de  gennemsnitlige  Levevilkaar.  Der  er  ikke 
Kaste-,  ikke  en  Gang  Klasseforskel  mellem  de  saakaldte  be- 
siddende og  besiddelsesløse.  Der  finder  en  stadig  mere  iøjne- 
faldende Vekselvirkning  Sted,  som  afføder  ganske  ubestemmelige 
Overgange,  og  det  selv  om  Begrebet  indskrænkes  til  at  blive  taget 
rent  økonomisk. 

Men  det  er  nu  allerede  ganske  forkert  at  snævre  Besiddelses- 
begrebet  som  politisk  Skillemærke  ind  til  noget  rent  materielt. 
Politik  er  en  mangesidet  Ting.  Den  staar  ikke  blot  i  Forhold  til 
den  enkeltes  Pengepung,  men  til  hans  hele  Personligheds  Ud- 
vikling, til  hans  Aandslivs  Krav  som  til  hans  Arbejdes  Virkefelt. 
Der  er  Folk,  som  uafhængigt  af  deres  økonomiske  Besiddelse  har 
saadanne  Interesser  paa  intellektuelle,  nationale,  religiøse  og" 
andre  Omraader,  at  de  under  en  vis  Politik  vil  føle  sig  sikrede  i 
deres  Besiddelse  paa  disse  Omraader  og  i  Stand  til  at  øge  denne 
Besiddelse,  men  under  en  anden  Politik  vil  blive  indskrænkede 
i  eller  berøvede  en  saadan  Besiddelse.     Der  er  jo  Besiddelse  i 

Retssikkerhed,  i  Samvittighedsfrihed,  i  Tale-,  Presse-,  Forsam- 
lings- og  Organisationsfrihed.  Der  kan  være  Besiddelse  for  den 
enkelte  i  det  Fundament,  som  Staten  giver  det  private  Initiativ  i 
Videnskab,  Kunst  og  Erhvervsliv.  En  Mand  med  national  For- 
staaelse  vil  under  en  selvopgivende  national  Politik  føle  sig  be- 
røvet en  af  sine  bedste  Værdier.  En  Mand  med  personlig  Fri- 
hedsstræben  vil  under  en  socialdemokratisk  Udvikling  finde  sig  i 
høj  Grad  indskrænket  i  sin  Besiddelse.  En  Mand  med  dybt  reli- 
giøt  Sind  eller  iøvrigt  med  stærk  sandhedssøgende  Trang  vil 
under  visse  Former  for  Politik  blive  krænket  i  det,  der  for  ham 
er  hans  største  Besiddelse.  Og  alt  dette  uanset,  om  vedkom- 
mende har  Penge  i  Sparekassen  eller  ej.  Det  er  jo  da  ogsaa  et 
historisk  Faktum,  at  det,  som  Tusinder  og  atter  Tusinder  af  de 
bedste,  der  har  levet,  har  sat  Liv  og  Ejendom  ind  paa,  har  været 
Krav  om  Besiddelse  paa  Omraader,  der  ligger  ganske  udenfor 
de  materielle. 

Politisk  set  dækker  Ordet  „besiddende"  da  ikke  noget  be- 
stemt. Det  har  ingen  Kontur  til  Partibrug.  Men  selv  om  man 
indskrænker  det  til  det  rent  økonomiske,  vil  det  vise  sig,  at  det 
heller  ikke  her  kan  bruges  som  Delingslinie.  Man  anvender  det 
undertiden  for  at  betegne,  hvor  en  saadan  Linie  skal  trækkes, 
naar  det  gælder  kommunal  Valgret,  og  her  kunde  det  jo  synes  at 
have  fuld  Berettigelse.  Dette  er  dog  ogsaa  kun  tilsyneladende. 
Det  er  beklageligt  nok,  at  man  for  at  faa  etableret  en  vis  Ballance 
mellem  de  forskellige  Interesser,  der  dog  ikke  en  Gang  her  er  af 
udelukkende  økonomisk  Art,  formentlig  paa  dette  Punkt  kan 
være  nødsaget  til  at  fastsætte  et  Skel  efter  Indtægter  eller  dog 
ved  andre  Foranstaltninger  yde  visse  Indtægter  eller  Formue 
Beskyttelse.  Men  dels  sætter  man  ogsaa  allerede  nu  andre  Skel, 
f.  Eks.  Alder  og  Køn,  og  dels  er  det  jo  ganske  vist  Hensigten  at 
tilvejebringe  et  Middel  til  at  afballancere,  til  at  opretholde  Med- 
bestemmelsesret for  et  Antal  af  Ydere,  der  ellers  intet  vilde  faa 
at  sige,  men  selve  Skellinien  kan  ingensinde  drages  saaledes 
—  og  er  det  heller  ikke  nu  f.  Eks.  gennem  ,,den  højstbeskattede 
Femtedel"  —  at  de,  der  er  paa  den  ene  Side  af  den,  er  de  be- 
siddende, de  andre  de  besiddelsesløse.  Hvem  er  besiddende? 
Dette  turde  være  endnu  vanskeligere  at  besvare  for  dem,  der  bru- 
ger dette  Slagord,  end  det  er  for  Socialdemokraterne  at  besvare 

Spørgsmaalet  om,  hvem  der  er  Kapitalister.  Er  en  Mand,  der 
paa  usikker  Forretning  tjener  godt  og  bruger,  hvad  han  tjener, 
besiddende?  Er  en  Proprietær,  der  sidder  med  Prioriteter  til  over 
Skorstenen,  besiddende?  Er  en  Arbejder,  der  har  stabilt  Arbejde, 
sætter  lidt  i  Sparekassen  og  kan  forsikre  sig  mod  Sygdom  og 
Ulykke,  besiddelsesløs?  Er  en  Husmand  besiddelsesløs,  naar  han 
sidder  og  driver  sin  egen  kun  til  Hælvten  prioriterede  Lod  og 
klarer  sig  jævnt  hen? 

Altsaa  ikke  en  Gang  paa  det  snævreste  Omraade  kan  Slag- 
ordet besiddende-besiddelsesløse  bruges,  ti  det  kan  aldrig  naa  at 
dække,  hvad  det  tilsigter.  Men  i  almindelig  Forstand,  set  som 
politisk  Delingsmærke,  er  Besiddelsesbegrebet  saa  mangesidet  og 
saa  individuelt,  at  det  vilde  være  praktisk  set  en  Umulighed  og 
agitatorisk  set  en  Taabelighed  at  søge  at  forme  det  til  politisk 
Partiprogram.  Ti  til  alt  det  øvrige  kommer  jo  endelig,  at  det 
bør  være  ethvert  fornuftigt  Partis  Opgave  at  bekæmpe  Be- 
siddelsesløsheden. Ikke  de  besiddelsesløse!  Men  Besiddelses- 
løsheden selv  i  dens  mange  forskelligartede  Former.  Det 
er  om  Midlerne  hertil,  der  bør  kæmpes  —  det  vil  sige,  at  det,  der 
bør  tilstræbes,  er  netop  det  modsatte  af  to  Partier,  adskilte  ved 
deres  Forhold  til  Besiddelse.  Det,  der  skal  naas,  er  størst  mulig 
Adgang  for  de  flest  mulige  til  Besiddelse  paa  de  flest  mulige  Om- 
raader,  samt  Tilvejebringelse  af  det  bedst  mulige  Grundlag  for 
Udnyttelse  af  denne  Besiddelse.  Det  er  en  Hævningsproces,  der 
skal  fremhjælpes,  og  ikke  en  Barriere,  der  skal  rejses. 

Der  er  da  ikke  Tvivl  om,  at  Slagordet  om  de  besiddende 
contra  de  besiddelsesløse,  opstillet  som  Udtryk  for  den  naturlige 
Partidannelse,  der  skal  tilvejebringes,  er  ikke  blot  uklogt,  men 
det  er  falsk.  Og  det  kan  tilmed  tænkes  fremsat  paa  en  Maade  og 
ud  fra  en  saadan  Opfattelse,  at  det  tillige  bliver  brutalt. 

IV. 

Det,  der  vel  mest  har  bidraget  til,  at  Tanken  om  disse  to 
Kontrastpartier  har  kunnet  opstaa  og  finde  saa  megen  Næring, 
er  Socialdemokratiets  Vækst.  Nu  er  jeg  selvfølgelig  ikke  blind 
for,  at  dette  Parti  i  saare  mange  Henseender  rummer  Farer  for 
Udviklingen.  Den  største  Fare  ligger  dog  sikkert  i  den  Magt,  som 
det  politiske  Socialdemokrati  har  formaaet  at  tilvende  sig  over 
de  faglige  Arbejderorganisationer,  en  Magt,  som  det  forøvrigt 

for  en  Del  kan  takke  de  „borgerlige"  Partier  og  deres  Tilhængere 
for,  idet  disse  paa  mange  Maader  har  støttet  den  forkerte  Op- 
fattelse, at  faglig  Organisation  i  Forbindelse  med  Arbejdernes 
Krav  om  højere  Løn,  kortere  Arbejdstid  og  bedre  Arbejdsforhold 
er  identisk  med  Socialisme.  Men  som  vort  Folk  —  ogsaa  takket 
være  Arbejderstandens  Fremskridt  —  socialt,  økonomisk  og  kul- 
turelt er  bygget,  tvivler  jeg  dog  paa,  at  den  saakaldte  røde  Fare 
er  saa  stor,  at  Socialistforskrækkelse  bør  være  det  afgørende  Mo- 
ment i  Bestræbelserne  henimod  nye  Partidannelser. 

Socialdemokratiet  her  i  Landet  har  i  Virkeligheden  —  bort- 
set fra  en  god  Del  hensynsløs  Mistænkeliggørelse  og  nogle  bom- 
bastiske Programtirader  og  Agitationsnumre,  som  alt  sammen 
ganske  vist  ikke  bør  undervurderes  —  været  i  jævn  Bevægelse  i 
smaaborgerlig  Retning,  endog  i  den  Grad,  at  det  har  maattet  med- 
virke til  en  saa  antisocialistisk  Reform  som  Husmandsloven,  og 
Partiets  Gros  udgør  nu  for  en  betydelig  Dels  Vedkommende  kun 
venstre  Fløj  af  et  radikalt  Venstre.  Grundene  hertil  er  væsent- 
lig at  finde  i,  at  en  stor  Part  af  Arbejderne,  naar  bortses  fra  de 
egentlige  Landarbejdere,  ikke  mere  kan  betragtes  som  tilhørende 
et  Proletariat,  men  er  naaet  frem  til  Lønforhold  og  i  det  hele  til 
Levekaar,  der  baade  økonomisk,  socialt  og  kulturelt  stiller  den 
i  Middelstanden  og  gør  den  interesseret,  ikke  i  en  Revolutio- 
nering, men  i  en  Udvikling  paa  borgerlig  Grund  af  de  bestaaende 
Samfundsforhold.  Adskillige  af  denne  Arbejderstands  Elite- 
elementer blandt  Vælgerne  til  Folketinget  vil  endog  være  til- 
gængelige for  moderne  konservative  Synsmaader,  for  saa  vidt 
disse  anerkender  Arbejdernes  sociale  Ret  og  finder  Udtryk  i  na- 
tional Ansvarsfølelse,  Bevarelse  og  Udvikling  af  visse  Kultur- 
værdier og  Hævdelse  af  Personlighedens  Betydning,  bl.  a.  gennem 
Socialreformer  paa  Grundlag  af  Selvhjælpsprincippet. 

Det  er  den  fuldstændige  Bortgaaen  fra  dette  Princip,  der 
ikke  er  det  mindst  karakteristiske  for  det  radikale  Venstres 
Odenseprogram  —  dette  Program,  der  overhovedet  i  det  lange 
Løb  vil  vise  sig  som  et  saare  tungt  Aag  paa  Skuldrene  af  det  Parti, 
der  har  antaget  det,  og  som  dog  vel  maa  formodes  at  have  det 
tilfælles  med  alle  Partier,  at  det  vil  tilstræbe  Magten.  Ikke  des- 
mindre er  det  muligt,  at  dette  nye  Parti  vil  komme  til  at  danne 
Kærnen  for  Fremtidens  Venstre  her  i  Landet.    De  moderates  Stil- 

Ung  er  for  stærkt  knyttet  til  visse  Førerpersoner,  af  hvilke 
maaske  endog  enkelte  staar  det  radikale  Venstre  nær,  til  at  denne 
Gruppe  vil  kunne  afgive  Basis  for  nogen  virkelig  Partidannelse, 
og  Reformpartiet  er  sikkert  rystet  i  sin  inderste  Livsnerve.  Det 
fortælles  om  en  Art  Panserplader,  at  de  er  saa  haarde,  at  selv 
de  kraftigste  Projektiler  ganske  preller  af  mod  dem.  Men  naar 
der  er  gaaet  en  lille  Tid  efter  Anslaget,  begynder  Pladen  at  synge; 
dens  Molekuler  har  ikke  kunnet  modstaa  Rystelsen,  de  under- 
gaar  en  Forskydning,  og  kort  efter  falder  Pladen  i  Stumper  og 
Stykker.  Det  skal  ikke  undre  mig,  om  Reformpartiet  vil  vise 
sig  at  ligne  en  saadan  Plade. 

Forholdet  er  jo  nemlig,  at  der  indenfor  dette  Parti  —  baade 
blandt  dets  Rigsdagsmænd  og  dets  Vælgere  —  findes  Elementer, 
der  nærmest  maa  tilfalde  det  radikale  Venstre,  medens  hos  andre 
og  maaske,  ligesom  blandt  de  moderate  Vælgere,  hos  de  fleste 
utvivlsomt  visse  konservative  Opfattelser  er  i  Vækst.  Dette  sidste 
gælder  ikke  mindst  den  egentlige  Landbostand,  der  nu  —  efter 
en  naturlig  Kamp  for  sin  Ret  mod  Nationalliberalismen  og  den- 
nes Arvtagere  —  er  naaet  frem  til  at  faa  sin  sociale  Stilling  aner- 
kendt og  respekteret. 

Det  er  sikkert  et  vist  Indtryk  af,  at  en  saadan  Bevægelse  i 
konservativ  Retning  særlig  indenfor  en  stor  Del  af  den  hidtidige 
Venstre-Landbostand  er  til  Stede,  der  i  det  sidste  Aarstid  har  af- 
født de  Udtalelser  fra  Politikere  i  Højre,  at  der  maa  tilstræbes  en 
konservativ  Samlingspolitik  med  Henblik  paa  Forening  af  hidtil 
modstaaende  Elementer  indenfor  Højre  og  Venstre  til  Foranstalt- 
ninger til  Sikring  af  Landets  Uafhængighed,  til  Fremme  af  en 
besindig  Reformlovgivning  ikke  mindst  paa  Valgretsomraadet  og 
til  Modstand  mod  alle  vidtgaaende  radikale  og  socialistiske  Krav. 

Selve  Tanken  er  ikke  ny.  Jeg  har,  saaledes  i  nærværende 
Tidsskrift  for  3  og  i  et  andet  Tidsskrift  for  7  Aar  siden,  samt 
jævnlig  i  Pressen  og  paa  Møder  paapeget  Højres  gennemgaaende 
Mangel  paa  Forstaaelse  af  Landbostandens  naturlige  politiske 
Plads  og  hævdet  Nødvendigheden  af  at  naa  til  en  „Samlings- 
politik".  De  frikonservatives  Udtræden  af  Højre  bundede  vist- 
nok i  en  noget  lignende  Opfattelse.  Nu  er  Tanken  atter  fremme; 
flere  Højrepolitikere  har  under  sidste  Finanslovdebat  benyttet 
Ordet   „en   konservativ   Samlingspolitik",    ligesom   det   traadte 

stærkt  i  Forgrunden  paa  Højres  sidste  Delegeretmøde,  hvor  det 
dog  defineredes  derhen,  at  Samlingen  skulde  foregaa  indenfor  det 
nuværende  Højres  Rammer. 

Jeg  har  ikke  tvivlet  om,  men  tværtimod  gennem  mange  Aar 
hævdet,  at  Venstres  Overtagelse  af  Regeringen  vilde  afføde  Parti- 
brydninger, der  atter  kunde  resultere  i,  at  vi  naaede  til  sundere 
og  naturligere  Partiforhold.  Indenfor  Venstre  er  Brydningen  jo 
da  ogsaa  i  fuld  Gang  og  har  i  Virkeligheden  været  det,  lige  siden 
Partiet  kom  til  Magten.  Indenfor  Højre  kunde  den  synes  at  være 
standset  med  de  frikonservative  Landstingsmænds  Udtræden;  til 
Trods  for,  at  Partiets  Dusin  Folketingsmænd  ikke  kan  danne 
noget  Parti,  er  det  dog  i  Stand  til  at  kalde  næsten  samtlige  sine 
Rigsdagsmænd,  Redaktører  og  lokale  Tillidsmænd  sammen  til 
Delegeretmøder,  der  ender  i  den  skønneste  Partienighed,  efter  at 
Talsmændene  for  de  forskellige  Anskuelser  er  puttede  i  den 
samme  sorte  Gryde,  der  hedder  Højres  Ledelse  eller  Repræsen- 
tantskab. 

Der  synes  her  overhovedet  kun  at  herske  én  virkelig  Diver- 
gens og  af  taktisk  Art.  En  Fløj  af  Partiet  spekulerer  i  opad- 
gaaende  Konjunkturer,  naar  kun  man  holder  Højrefanen  højt  og 
Linierne  rene.  En  anden  Fløj  mener  derimod,  at  der  maa  opere- 
res med  de  konservative  Elementer,  som  hidtil  har  fulgt  Venstre, 
men  som  nu  synes  baade  at  føle,  at  en  forsvarlig  Forsvars- 
ordning  er  en  Nødvendighed,  og  at  forstaa,  at  de  gamle  demo- 
kratiske Slagord  om  Selvstyre  i  Stat  og  Kommune  ikke  vil  vise 
sig  særlig  velsignelsesrige,  naar  de  skal  omsættes  i  en  radikal 
kommunal  Valglov. .  Men  denne  sidste  Fløj  nøjes  med  at  præ- 
cisere sin  Særpolitik  og  søge  opnaaet  den  forventede  Tilslutning 
dels  ved  at  tage  Afstand  fra  nogle  Bladangreb  i  en  enkelt  Avis 
paa  Landbostanden  i  Almindelighed,  dels  ved  at  forsikre  Bøn- 
derne, at  man  forstaar  dem  og  elsker  dem  og  anerkender  deres 
Betydning. 

Det  vil  sige:  den  Bestræbelse  for  en  konservativ  Samlings- 
politik,  som  saaledes  har  fundet  Udtryk,  regner  tilsyneladende 
med,  som  det  ogsaa  blev  sagt  paa  Delegeretmødet,  at  denne 
Samling  skal  etableres  paa  det  nuværende  Højres  Grund,  og  at 
den  derfor  hverken  nødvendiggør  nogen  ny  Partidannelse,  eller 
at  der  lægges  et  nyt  politisk  Grundlag  for  den. 

Der  er  dog  ingen  Tvivl  om,  at  dette  vil  være  ganske  nødven- 
digt. Paa  begge  Sider,  Højres  som  Venstres,  er  Arven  fra  Fæd- 
rene, Arvesynden,  om  man  vil,  aldeles  sikkert  for  stor  og  af- 
skrækkende til,  at  nogen  Overgang,  der  betyder  noget,  vil  kunne 
finde  Sted.  Den  gamle  Adam  maa  druknes.  Spørgsmaalet  er, 
hvori  denne  Drukning  kan  fuldbyrdes,  saa  en  ny  og  bedre  Skab- 
ning kan  fødes. 


Det,  der  er  givet,  er,  at  der  er  Elementer  indenfor  det  hidtil- 
værende Højre  og  Venstre,  som  maa  finde  hverandre.  Hvorledes 
skal  da  dette  ske  paa  naturlig  Vis? 

Der  er  visse  foreliggende  Spørgsmaal,  hvert  for  sig  be- 
tydende, paa  hvilke  der  i  saa  Henseende  ikke  behøver  at  lægges 
afgørende  Vægt.  Dette  gælder  saaledes  om  tvungen  borgerlig 
Vielse  og  om  den  Retsreform,  for  hvis  Gennemførelse  i  den  fore- 
slaaede  Skikkelse  der  intet  Sted  spores  nogen  egentlig  Begejst- 
ring. Det  vil  ogsaa  vise  sig  at  gælde  Toldspørgsmaalet,  idet 
Udviklingen  har  ført  og  i  stigende  Grad  fører  med  sig,  at  hverken 
de  rene  Beskyttelses-  eller  de  rene  Frihandelsteorier  staar  i  nogen 
høj  Kurs.  Befolkningen  forstaar  mere  og  mere,  at  der  i  saa  Hen- 
seende maa  tages  Standpunkt,  overfor  hver  enkelt  Vare  —  d.  v.  s. 
at  man  kan  være  baade  Frihandels-  og  Beskyttelsesmand  —  og 
at  hele  Reformen  paa  dette  Omraade  maa  foretages  under  Iagt- 
tagelse af  Hensyn  til  statsfinansielle  Forhold,  Udlandets  Op- 
træden og  bestaaende,  gennem  mange  Aar  oparbejdede  Industri- 
virksomheders Ret.  Forøvrigt  gælder  det  jo  paa  Forhaand  om 
disse  tre  og  andre  Sager,  at  der  selv  indenfor  et  fast  sammen- 
tomret  Parti  bør  tilstaas  den  enkelte  en  betydelig  Frihed  til  at 
tage  selvstændig  Stilling  til  dem  —  en  Frihed,  der  desværre  er 
altfor  indskrænket  indenfor  vore  nuværende  Partier,  af  hvilke 
de  fleste  i  urimelig  høj  Grad  søger  at  binde  baade  Rigsdagsmænd 
og  Vælgere  gennem  hemmelige  Partimøders  Flertalsbeslutninger 
om  selv  de  mindste  Spørgsmaal.  I  saa  Henseende  indeholder 
Reformpartiets  Historie,  at  dømme  efter  alle  de  fremkomne  Af- 
sløringer, jo  i  uhyggelig  Grad  skræmmende  Spor. 

Der  er  derimod  to  Spørgsmaal,  som  i  denne  Sammenhæng 
vil  være  af  afgørende  Betydning,  og  som  tillige  er  det  baade  i  sig 

selv,  og  fordi  det  er  dem,  der  stærkest  trænger  sig  i  Forgrunden. 
Det  er  Forsvarssagen  og  den  kommunale  V  algretsudvidelse . 

Paa  disse  Punkter  maa  det  kræves,  at  man  fra  Venstre- 
elementernes Side  er  villig  til  —  uden  at  være  bunden  af  For- 
tidens Slagord  og  negative  Standpunkt  eller  til  en  kortsynet  Til- 
tro til  en  komplet  værdiløs,  garanteret  eller  erklæret  Neutralitet 
—  at  gaa  med  til  en  forsvarlig  Ordning  af  vort  nationale  Forsvar, 
samt  til  en  saadan  Løsning  af  Valgretsspørgsmaalet,  at  der  vel 
skrides  til  en  betydende  Reform,  men  ikke  til,  som  Resultatet 
vil  blive  af  Regeringens  og  Reformpartiets  Forslag,  en  fuldstæn- 
dig Revolution  af  det  kommunale  Styre. 

For  Forsvarssagens  Vedkommende  har  Konseilspræsidenten 
jo  for  saa  vidt  angivet  det  almindelige  Grundlag  for  Enighed 
mellem  Vælgere  med  fælles  Syn,  som  han  har  hævdet,  at  Løs- 
ningen maa  være  forsvarlig,  altsaa  ogsaa  anerkendt  som  saadan 
af  Sagkundskaben,  og  at  Udgifternes  Størrelse  ikke  her  bør  være 
det  afgørende.  Hvad  derimod  Valgretten  angaar,  foreligger 
endnu  intet,  der  kan  opstilles  som  Generalnævner.  Landstings- 
udvalgets  Forslag  i  Fjor  er  i  saa  Henseende  ganske  umuligt. 
Imidlertid  er  det  dog  værd  at  lægge  Mærke  til,  at  den  første 
Venstreregerings  oprindelige  Stilling  til  denne  Sag  dannede  et 
forholdsvis  akceptabelt  Forhandlingsgrundlag  i  Sammenligning 
med  det  revolutionære  Forslag,  der  fra  Folketinget  sendtes  til 
Landstinget  og  senere  er  lyst  i  Kuld  og  Køn  af  den  nuværende 
Regering.  Ti  medens  dette  sidste  Forslag  ikke  blot  stryger  den 
nu  bestaaende  Deling  i  to  Vælgerklasser,  men  ogsaa  optager 
blandt  Vælgerne  saa  at  sige  alle  gifte  Kvinder  samt  alt  Tyende 
over  25  Aar,  havde  Ministeriet  Deuntzers  Forslag  udeladt  begge 
disse  Vælgerelementer,  og  desuden  havde  denne  Regering  gen- 
nem Paragraffer,  knyttede  til  Skattelovene,  søgt  at  etablere  visse 
Garantier  —  f.  Eks.  ved  at  kræve  kvalificeret  Majoritet  til  Ved- 
tagelse af  Skatteforhøjelser  og  Optagelse  af  Laan  —  mod  et  Fler- 
"tals  altfor  hensynsløse  Udnyttelse  af  Magten.  Disse  Garantier 
var  ganske  vist  overfor  en  radikal  Valgretsudvidelse  og  med 
Flertallets  Magt  for  Øje  ogsaa  i  andre  Henseender,  saaledes  i 
Henhold  til  visse  sociale  Love,  langt  fra  fyldestgørende.  Men  i 
Forhold  til  Forslaget,  som  dette  nu  ser  ud,  tegner  den  første 

Venstreregerings  Standpunkt  sig  dog  næsten  moderat,  hvor  radi- 
kalt det  end  i  sig  selv  var. 

Er  det  da  saaledes  for  de  Venstreelementers  Vedkommende, 
som  skal  slutte  sig  til  en  „Samlingspolitik",  nødvendigt,  at  de 
paa  disse  to  Hovedpunkter  svinger  over  imod  den  Opfattelse,  som 
her  er  gjort  gældende  fra  konservativ  Side,  saa  rejser  sig  nu  det 
Spørgsmaal,  hvad  der  fra  de  Højreelementers  Side,  som  skal  gaa 
sammen  med  dem,  raaa  gøres,  for  at  begge  Parter  kan  —  mødes. 

Og  herpaa  er  der  kun  det  Svar:  De  skal  erkende,  at  det  poli- 
tiske  Tyngdepunkt  ligger  i  Folketinget. 

Hermed  er  —  som  det  ogsaa  fremgaar  af  denne  Artikels  første 
Afsnit  —  ikke  sagt,  at  en  Parlamentarisme  er  indført,  om  end 
Vejen  er  aabnet  for,  at  Udviklingen  efterhaanden  kan  afføde  en 
saadan.  Ikke  heller  er  der  sagt,  at  Kongemagten  og  Lands- 
tinget ingen  Indflydelse  har.  Denne  vil  nemlig  afhænge,  og 
afhænger  jo,  af  Omstændighederne  og  ikke  mindst  af  Folke- 
tingets egen  Optræden.  Naar  f.  Eks.  Folketingets  hele  Niveau 
kun  er  ringe,  og  naar  dette  Ting  tilmed  ikke  i  sin  Sammensætning 
er  noget  nogenlunde  virkeligt  Udtryk  for  Befolkningen,  men 
alligevel  vil  søge  at  gennemføre  Ting  af  en  saadan  Art,  at  Lands- 
tinget til  Støtte  for  sin  Modstand  har  ikke  blot  saglig  Dygtighed, 
men  ogsaa  en  stor  offentlig  Mening  —  ja,  saa  bliver  Lands- 
tingets Indflydelse  betydelig  i  hvert  enkelt  Spørgsmaal  for  sig. 
Men  dets  Magt  bliver  dog  væsentlig  kun  af  passiv  Art.  Og  i  Er- 
kendelsen af,  at  det  politiske  Tyngdepunkt  er  hos  Folketinget, 
ligger  der  en  faktisk  Opgivelse  af  et  gammelt  Højredogme,  lige- 
som man  derved  yderligere  erkender,  at  de  afgørende  politiske 
Kampe  maa  udkæmpes  paa  Folketingstribunerne,  og  at  et  poli- 
tisk Partis  Ledelse  maa  udgaa  fra  Folketinget  og  ikke  —  som 
Tilfældet  har  været  og  er  for  Højres  Vedkommende  —  fra  Lands- 
tinget. 

Det  vil  mod  denne  Erkendelse  blive  indvendt  fra  Højres  Side, 
at  den  strider  mod  Grundloven.  Det  gør  den  nu  ikke,  idet  der 
ikke  i  denne  er  noget  fastslaaet  om  Tingenes  Ligeberettigelse  for 
Tid  og  Evighed.  Det  forekommer  mig  endog,  at  Grundloven 
paa  dette  Punkt  har  været  fortræffelig  elastisk  affattet,  idet  den 
vel  — ■  og  Højres  Opfattelse  har  da  ogsaa  derved  haft  sin  Be- 
rettigelse —  stillede  de  to  Ting  saa  lige  som  muligt  i  Starten,  men 

derefter  befalede  dem  Gud  i  Vold  og  overlod  til  Udviklingen  at 
bestemme,  hvilket  af  dem,  der  skulde  tage  Teten.  Og  nu  —  efter 
40  Aars  politisk  Ørkenvandring  under  denne  Grundlov  —  er 
Tiden  kommen  til  at  fælde  Dommen.  Allerede  under  de  senere 
Højreregeringer  laa  det  politiske  Tyngdepunkt  i  Folketinget.  Og 
man  kan  nu  tage  de  til  Sagens  Afgørelse  nødvendige  Kriterier 
for  sig  og  undersøge  dem,  og  det  vil  da  vise  sig,  at  deres  Udslag  er 
tydelige  nok. 

Der  er  i  ethvert  konstitutionelt  Land  to  saadanne  Kriterier. 
Det  ene  findes  i  Spørgsmaalet:  Hvorfra  kommer  Regeringen? 
Og  her  er  det  ikke  tvivlsomt,  at  vil  der  end  —  t.  Eks.  under  lutter 
Mindretalspartier  i  Folketinget  —  kunne  tænkes  Ministerier,  ved 
hvis  Dannelse  Landstinget  vil  kunne  spille  nogen  Rolle,  og  kan 
end  Kongemagten,  under  særlig  oprevne  Forhold,  faa  en  kraftig, 
regulerende  Betydning,  saa  kan  der  dog  ikke  fremtidig  dannes 
Regeringer  udenom  Folketinget.  Det  andet  Kriterium  er  i  det 
Spørgsmaal:  Hvor  er  Bevillingsmyndigheden?  Og  her  kan  det 
dog  næppe  bestrides,  at  Hovedindflydelsen  paa  Finansloven  nu 
absolut  og  ubetinget  er  i  Hænderne  paa  Folketinget. 

Erkendelsen  af  dette  Ting  som  politisk  Tyngdepunkt  er  da  en 
Erkendelse,  der  gaar  imod  det  hidtidige  Højres  væsentligste,  stor- 
politiske Programpunkt  og  indeholder  et  Tilsagn  om,  at  man 
ikke  vil  være  med  til  Forsøg  paa  at  skrue  Udviklingen  tilbage; 
forfatningsmæssig  set  betyder  denne  Erkendelse  derfor  en  Ga- 
ranti for  alvorlig  Hensigt  overfor  de  Venstreelementer,  med 
hvilke  der  skal  søges  Forbindelse,  idet  disse  samtidig  paa  For- 
svars- og  Valgretsspørgsmaalene  foretager  det  tilsvarende  Skridt. 
Det  vil  —  som  Indvending  imod  den  her  omtalte  Aner- 
kendelse af  Folketingets  Stilling  —  under  de  nuværende  Forhold 
i  Folketinget,  der  jo  er  blevne  ret  skarpt  belyste  gennem  denne 
Samlings  Debatter,  vistnok  være  fristende  at  sige,  at  man  kan  dog 
ikke  godt  erkende,  at  et  Kammer,  hvis  hele  Niveau  er  et  saadant 
som  Folketingets  i  Øjeblikket,  rummer  det  politiske  Tyngde- 
punkt. Ja  —  det  kan  maaske  være  strængt  nok.  Men  der  er  jo 
rigtignok  det  at  bemærke,  at  naar  Folketinget  trods  dette  Niveau 
dog  nu  reelt  har  denne  Magtstilling,  saa  kommer  man  endnu 
mindre  uden  om  den,  naar  Niveauet  er  normalt.  Der  er  i  Virke- 
ligheden kun  det  at  sige:  Højre  har  haft  Ret  i  sin  Opfattelse  af 

Tingenes  Ligeberettigelse.  Venstre  vil,  efter  at  have  lidt  Neder- 
lag paa  sit  juridiske  Krav  om  Parlamentarismen,  i  Fremtiden 
faa  Ret  i  dets  almindelige  Opfattelse  af  Folketingets  Overvægt. 
Og  det  vil  her  overfor  være  det  bedste  for  et  Arbejde  til  Gavn  for 
de  værdifulde  konservative  Interesser,  at  Erkendelsen  heraf  i 
videst  mulige  Kredse  er  til  Stede  i  Tide.  Det  er  allerede  i  det 
lange  Løb  en  daarlig  Tjeneste  at  gøre  disse  Interesser  at  koncen- 
trere dem  om  og  til  Dels  i  et  Overhus.  Derved  bidrages  der 
forøvrigt  ogsaa  til  baade  at  sænke  Niveauet  i  det  andet  Ting  og  at 
umuliggøre,  at  de  naturlige  Brydninger  og  den  gensidige  Paa- 
virkning  mellem  de  forskellige  Anskuelser  og  Interesser  med 
fuld  Kraft  kan  finde  Sted  netop  paa  den  brede  Kampplads,  hvor 
den  væsentlige  Afgørelse  træffes.  Og  denne  Kampplads  er  nu 
dér,  hvor  Folketingsvælgerne  findes.  Valgretten  er  ikke  i  sig 
selv  noget  Maal;  den  bestemmer  kun  Pladsen  for  Kampen  og 
Kæmpernes  Antal.  Det  er  disses  Flerhed,  der  skal  vindes  for 
Maalene.  Jeg  siger  udtrykkelig  vindes,  fordi  den  almindelige 
Talemaade  om  ,, Flertallets  Anskuelser"  ikke  egentlig  er  korrekt. 
Et  Flertal  som  saadant  har  ikke  nogen  oprindelig  Anskuelse. 
Et  Flertal  har  aldrig  tænkt  en  ny  Tanke,  aldrig  gjort  en  Op- 
dagelse eller  Opfindelse,  aldrig  planlagt  et  Fremskridt.  Det  har 
aldrig  skabt  noget.  Men  det  kan  tilegne  sig  noget.  Denne  Til- 
egnelse kræver  en  forudgaaende  Dom,  og  naar  den  er  fældet,  og 
det,  der  er  Tale  om,  derigennem  er  tilegnet  af  Flertallet,  kan 
dette  slutte  sig  til  Kampen  for  dets  Gennemførelse.  Og  den 
Politik,  jeg  i  disse  Betragtninger  slaar  til  Lyd  for,  er  en  saadan, 
at  den  kan  danne  Grundlaget  for  et  Arbejde,  der  søger  —  ikke  at 
nøjes  med  et  skrøbeligt  Flertal  i  Landstinget  og  nogle  faa  Pladser 
i  Folketinget  —  men  at  vinde  Flertallet  af  Landets  Folketings- 
vælgere. 

At  man  tillige,  ved  saaledes  at  give  Folket,  hvad  det  nu  til- 
kommer, lægger  et  større  Ansvar  over  paa  mange  Elementer  i 
Landet,  ikke  mindst  med  Hensyn  til  Løsningen  af  Forsvars-  og 
Valgretssagerne,  er  en  Selvfølge.  Ikke  lidet  af  den  Forsvars- 
nihilisme,  som  har  præget  store  Dele  af  Venstre,  der  dog  ellers 
var  besjælede  af  varme  nationale  Følelser,  skyldes  den  Omstæn- 
dighed, at  efter  deres  Mening  var  Folket  ikke  anerkendt  som 
værdigt  til  at  bære  nationalt  Ansvar,  saa  længe  det  ikke  ogsaa 

havde  den  Ret,  der  tilkom  det.  Og  meget  af  den  Hidsighed  — 
eller  maaske  Letsindighed  —  hvormed  særlig  Landboelementerne 
indenfor  Venstre  krævede  den  saakaldte  „almindelige  Valgret" 
gennemført  i  Kommunerne,  skyldes  den  Ufarlighed,  der  var  ved 
at  opføre  sig  som  vadskeægte  „Demokrater"  i  denne  Sag,  naar 
man  havde  —  Landstinget  til  at  forhindre  dens  Gennemførelse. 

VI. 

Dette  eraltsaa  Betingelserne  for  efterhaanden  at  naa  til  en  ny 
Partidannelse  under  en  Samlingspolitik,  at  de  Venstreelementer, 
der  skal  være  med  i  den,  glider  bort  fra  de  gamle  Standpunkter  i 
Forsvars-  og  Valgretsspørgsmaalene,  og  at  de  Højreelementer,  der 
skal  være  med,  opgiver  deres  hidtidige  Standpunkt  i  Forfatnings- 
spørgsmaalet  og  anerkender  Folketinget  som  det  politiske  Tyngde- 
punkt En  saadan  Sammenslutning  maa  tillige  underbygges  med 
en  fælles  klar  Opfattelse  af,  at  den  Politik,  der  iøvrigt  skal  føres, 
maa  være  en  Samfunds-  og  ikke  en  Klassepolitik,  en  Politik, 
hvorunder  der  ses  stort  paa  Udviklingen  af  dansk  Erhvervsliv 
paa  de  forskellige  Omraader,  frisindet  paa  Bestræbelser  til  Aands- 
livets  og  Kulturens  Fremme,  og  forstaaende  paa  Nødvendigheden 
af  dybtgaaende  Socialreformer,  byggede  paa  Selvhjælps- 
princippet i  Modsætning  til  den  sociale  Lovgivning,  vi  allerede 
har  haft  for  meget  af,  og  som  er  knæsat  ikke  blot  af  Social- 
demokratiet, men  nu  ogsaa  af  det  radikale  Venstre  i  dettes 
Program 

Denne  „Samlingspolitik"  kan  da  ikke  ensidig  betegnes  som 
„konservativ" .  Men  der  er  jo  heller  intet  absolut  til  i  den  kendte 
Del  af  den  Verden,  vi  lever  i.  Alt  er  relativt.  „Alt  strømmer", 
som  gamle  Heraklit  sagde  for  2500  Aar  siden,  og  det  slaar  vist 
til  endnu.  Den  her  skildrede  Politik  er  ikke  konservativ  i  For- 
hold til,  hvad  man  almindelig  forstaar  herved.  Paa  den  anden 
Side  kan  den  vel  betegnes  som  saadan  i  Forhold  til  Socialdemo- 
kratiets og  det  radikale  Venstres  Politik.  I  sig  selv  er  den  en 
Politik,  der  bygger  paa  individuel  og  national  Selvhævdelse  og 
kan  sætte  „Frisind  og  Fremskridt"  paa  sin  Fane. 

Men  medens  jeg  vel  er  overbevist  om,  at  Brydningerne  inden- 
for de  nuværende  Partier  vil  resultere  i  en  Samvirken  og  derefter 
følgende  Partidannelse  paa  det  Grundlag,   jeg  ovenfor  i  store 

Træk  har  skitseret,  forbinder  jeg-  ikke  hermed  noget  stort  Haab 
om,  at  de  Strømninger,  der  faktisk  er  til  Stede  og  tenderer  hen- 
imod  en  saadan  Sammenslutning,  vil  finde  aaben  Støtte  fra  Poli- 
tikere, der  staar  indenfor  de  eksisterende  Partirammer  —  førend 
Strømmen  bliver  saa  stærk,  at  den  tvinger  dem  med.  Det  vilde 
være  klogt  af  Højre,  om  det  akcepterede  det  ovenfor  udviklede, 
men  herfor  er  der  næppe  nogen  Mulighed.  Lord  Beaconsfield, 
der  som  Partifører  ikke  var  nogen  Sinke,  skal  en  Gang  have  be- 
mærket, at  konservativ  Politiks  Hemmelighed  bestaar  i  at  stjæle 
Modstandernes  Klæder,  naar  de  er  i  Bad.  Kunde  man  sætte  sig 
i  Forbindelse  med  hans  henfarne  Aand,  vilde  han  sikkert  tilføje, 
at  det  danske  Højre  i  saa  Henseende  ikke  har  udfoldet  nogen 
betydelig  Fingerfærdighed.  Det  glemte  jo  frem  for  alt  i  Tide 
at  iføre  sig  Oppositionens  Klædebon.  Det  fik  ikke  denne  Dragt 
paa,  før  det  bogstavelig  havde  slidt  sin  egen  Skjorte  fra  Kroppen. 
At  det  saa  nu,  da  Modstanderne  atter  er  i  Bad,  i  Praksis  og  som 
Parti  skulde  tilegne  sig  Lord  Beaconsfields  Ord,  er  ikke  til  at 
vente  —  saa  meget  mindre,  som  det  mulig  vilde  afføde  en  Spræng- 
ning af  Partiet.  Men  heller  ikke  fra  det  nuværende  Reform- 
partis eller  de  moderates  Rigsdagspolitikere  er  der  noget  at 
haabe.  Dertil  synes  de  for  bundne  af  Fortiden,  af  gamle  Teorier, 
agitatoriske  Løfter  og  —  Frygt. 

Frelsen  maa  da  komme  fra  Vælgerne  selv  og  gennem  nye 
Mænd  —  fra  dem  blandt  de  ældre  Vælgere,  der  har  moralsk  Mod 
og  Storsyn  nok  til  at  formaa  at  frigøre  sig  fra  Fortidens  snæ- 
rende Baand,  og  fra  de  unge,  der  ikke  vil  finde  sig  i  politisk 
Trællestand,  blot  fordi  Fædrenes  Synder  skal  nedarves  paa 
Børnene.  Og  er  Bevidstheden  om  det  ny,  som  kan  naas,  først 
vaagnet,  saa  skal  Strømmen  nok  bane  sig  Vej  trods  alle  Hin- 
dringer, som  Vandet  fra  den  smeltende  Gletscher  baner  sig  Vej  til 
Havet. 

En  Rejsehistorie  af  Jakob  Knudsen. 

Jeg  gik  igennem  Ventesalen  paa  den  lille  jydske  Landstation, 
med  Kroppen  og  Hovedet  fuldt  af  Jernbanekørsel:  Jernbane- 
rummel, Kupé- Varme,  Lugt  af  hed,  flov  Spildedamp,  Dirren  af 
Lokomotivet,  der  endnu  stod  og  gungrede  ude  ved  Perronen.  Jeg 
havde  sovet  daarligt  om  Natten  og  var  noget  ør  i  Hovedet.  —  Jeg 
gik  ud  igennem  Gadedøren,  der  i  sin  Egenskab  af  selvlukkende 
Dør  daskede  klirrende  i  efter  mig.  I  den  kolde  December-Taage- 
regn  holdt  et  lille  Enspænderkøretøj  derude  paa  Vejen  foran  Sta- 
tionsbygningen. Kusken  var  den  velkendte  Husmand,  der  som 
den  lavestbydende  har  faaet  Stationskørselen  for  vedkommende 
Foredragsforening.  —  Jeg  vilde  ved  Opstigningen  paa  Vognen 
sætte  Foden  paa  Hjørnet  af  Hammelstokken  og  den  venstre  Stang, 
da  der  intet  Vogntrin  fandtes.  Men  Kusken  advarede  mig  der- 
imod, eftersom  Pindeværket  i  Følge  hans  Mening  næppe  vilde 
kunne  holde  til  min  Vægt.  Jeg  stod  saa  op  ved  at  sætte  Foden 
paa  Hjulnavet,  men  fik  derved  min  Pels  slemt  tilsmurt.  — 
Kusken  gav  mig  Halvdelen  af  et  noget  hullet  Hestedækken  over 
Knæene,  og  saa  kørte  vi  i  vedholdende  Skridtgang  ud  i  den  ved- 
holdende Regn.  —  Det  var  ikke  stærk  Regn,  men  den  var  meget 
jævn  og  gjorde  én  hurtig  vaad  om  Halsen. 

Det  var  i  en  Tid  af  mit  Liv,  da  jeg  ansaa  Oplæsnings-  og  Fore- 
dragsrejser for  mit  eneste  og  livsvarige  Brød-Erhverv;  da  derfor 
de  Ubehageligheder,  som  kunde  være  forbundet  dermed,  virkede 
med  større  Styrke,  —  paa  Grund  af  de  endeløse  Udsigter.  I  Dag 
følte  jeg  desuden  stadig  ulmende  Nyresmerter.  —  Kusken  var 
efter  Omstændighederne  meget  underholdende;  men  jeg  tror  nok, 
hans  Konversation  nærmest  havde  til  Hensigt  at  bortlede  min 

Opmærksomhed  fra  den  langsomme  Kørsel.  Hesten  var  af  rus- 
sisk Herkomst,  og  paa  Grund  heraf  blev  den  stadige  Skridtgang 
til  en  ren  Sneglefart.  Pisken  brugte  Manden  absolut  ikke,  da 
Krikken  syntes  noget  sky,  og  et  Dask  saaledes  gerne  kunde  have 
til  Følge,  at  den  virkelig  gav  sig  til  at  trave.  Derimod  hyppede 
han  uafbrudt  paa  den  med  en  Hyppen,  der  mere  og  mere  blev 
til  en  sagte  Skraatobaks-Smasken. 

Efter  et  Par  Timers  Kørsel  holdt  vi  foran  den  Landsbyskole, 
hvor  jeg  skulde  bo  det  nu  forestaaende  Døgn.  Jeg  var  efter- 
haanden  naaet  til  at  være  temmelig  ked  af  Livet,  —  ogsaa  fordi 
min  Pels  var  bleven  gennemvaad,  og  jeg  vidste  af  Erfaring,  hvor 
vanskeligt  det  er  at  faa  en  saadan  Pels  tørret,  naar  man  er  ude 
omkring,  —  uden  tillige  at  faa  den  ødelagt  af  Kakkelovnen.  — 
Det  lod  ikke  til,  at  man  havde  hørt  eller  set  Vognen  derindefra. 
Kusken  forsøgte  at  slaa  Skrald  med  sin  Svøbe,  men  den  gav  kun 
nogle  vaade  Svup. 

Det  var  da  godt,  —  tænkte  jeg  ved  mig  selv,  mens  vi  ventede, 

—  at  det  var  en  Komedie  af  Holberg,  jeg  skulde  læse  i  Aften. 
Hans  Lystighed  staar  saa  forunderlig  godt  til  trist  Humør.  Jeg 
har  ofte  i  en  saadan  Stemning  ment  at  kunne  føle  —  under  Op- 
læsningen — ,  hvor  megen  Utilpashed  Holberg  selv  har  maattet 
hæve  sig  over,  idet  han  skrev  disse  Skuespil.  — 

Nu  kom  Læreren  ud  paa  Trappestenen.  Yngre  Mand,  lyst 
Haar  og  Skæg,  der  over  Munden  var  temmelig  langt,  og  noget 
brunfarvet  i  Spidserne  af  Tobaksrygning.  Vi  havde  aldrig  set 
hinanden  før. 

Han  hilste  rask,  næsten  lidt  seminarist-forsorent,  Goddag! 

—  men  blev  straks  derefter  fuldt  optaget  af  at  hoste  og  spytte, 
mens  jeg  kravlede  af  Vognen.  —  Da  jeg  var  kommen  ned,  vilde 
jeg  række  ham  Haanden.  men  han  kunde  ikke  straks  gøre  Gen- 
gæld for  sin  Hoste.  Denne  var  bleven  hul  og  bundløs,  —  ufor- 
falsket Tærings-Hoste  paa  vidt  fremskredet  Stadium.  —  Jeg  følte 
med  uhyggelig  Vished,  at  han  om  nogle  Maaneder  vilde  blive 
baaren  ud  af  den  samme  Dør,  som  han  nu,  uden  at  tænke  derpaa, 
stod  og  spærrede  for  mig. 

Endelig  lindede  Anfaldet.  Han  tog  skyndsomt  nogle  Bak- 
Bak  paa  sin  Pibe,  der  ellers  let  kunde  være  gaaet  ud,  og  rakte 
mig  saa  Haanden  med  en  svingende,  lidt  flot  Bevægelse. 

„Regnvejr!  Regnvejr!  det  regner  hver  eneste  Da'!"  sagde  han 
med  et  ligefrem  Smæk  paa  det  sidste  Ord.  „Kom  ind,  Jakob 
Knudsen,  og  faa  Dem  noget  Varme  i  Kroppen.  De  ser  jo  ud 
som  en  druknet  Rotte!" 

Vi  fik  Pelsen  anbragt  paa  et  Søm  i  Bjælken  nær  ved  Kakkel- 
ovnen og  min  Haandkuffert  i  samme  Nabolag.  —  Konen,  der  saa 
noget  fortravlet  og  udslidt  ud,  bragte  Kaffen  ind;  en  Del  Børn 
stillede  sig  op  i  Stuen  og  betragtede  mig. 

Læreren  bød  mig  en  af  sine  Piber,  men  jeg  undskyldte  mig 
med,  at  jeg  var  noget  forkølet. 

„Jeg  har  for  Resten  en  Høne  at  plukke  med  Dem,  Jakob 
Knudsen,"  sagde  han  straks  efter.  „Det  er  ikke  værd  at  gaa  uden 
om  den  Sag  længere,  men  —  æh  —  lad  mig  hellere  sige  Dem 
ren  Besked  med  det  samme.  Jeg  har  læst  Deres  sidste  Bog.  Dér 
har  De  skildret  en  dansk  —  saavidt  jeg  kan  se:  en  jydsk  — 
Lærer  paa  en  aldeles  utilbørlig  Maade ." 

Jeg  søgte  at  forsvare  mig.  Han  skulde  ikke  være  nogen  Type 
o.  s.  v.  o.  s.  v. 

„Nej,  nej,  —  Fejlen  er  den,  at  Devhar  paa  samme  Tid  skildret 
ham  som  dum,  og  saa  tilligemed  som  vigtig.  Det  er  to  meget 
slemme  Fejl." 

„Jo,  —  men  jeg  har  vel  heller  ikke  fremstillet  dem  som 
andet?" 

„Det  faar  man  aldeles  ikke  Indtryk  af.  Det  synes  tvært- 
imod, som  om  De  virkelig  mener,  hvad  De  dér  skriver." 

„Jamen  De  misforstaar  mig  ■ ." 

Under  denne  Samtale,  som  vi  ved  Hjælp  af  stadige  Mis- 
forstaaelser  holdt  gaaende  temmelig  længe,  —  begyndte  Børnene 
i  Stuen  at  angribe  min  Pels.  De  satte  den  i  svingende  Bevægelse 
ind  imod  Kakkelovnen. 

Jeg  blev  nervøs  paa  min  kostbare  Ejendels  Vegne  og  faamælt 
i  mine  Svar  til  min  Vært.  Tilsidst  sagde  jeg  i  elskværdig- 
spøgende  Tone  til  den  ældste  Dreng,  om  han  kunde  lade  være  at 
komme  til  Pelsen. 

„De  er  ikke  Pædagog,  Jakob  Knudsen,"  sagde  hans  Fader. 
„Sagt  paa  den  Maade  virker  Deres  Ord  intet.  Forklar  Thorgrim, 
hvorfor  han  ikke  maa  komme  til  Deres  Pels,  —  saa  skal  De  se!" 

„Grunden  er  den,  at  jeg  ikke  vil  have  det,"  sagde  jeg  i  en 
lidt  mindre  elskværdig  Tone. 

„Det  er  jo  ingen  Grund  —  ingen  pædagogisk  Grund. 

Thorgrim!"  henvendte  han  sig  til  Drengen.     „Tror  du,  at  din 
Ende  vilde  have  godt  af  at  blive  sat  ind  paa  Kakkelovnen?" 

Drengen  grinede  og  nærmede  sig  baglæns  i  bøjet  Stilling  til 
Kakkelovnen. 

„Nej,  nej,  svar  nu,  Thorgrim!  —  Det  mener  du  selvfølgelig 
ikke.    Dertil  er  Kakkelovnen  for  varm.  —  Naa.  —  Men  saa  har 
Jakob  Knudsens  Pels  heller  ikke  godt  af  at  komme  for  nær  til 
Kakkelovnen.    Kan  du  saa  forstaa  det?" 
Børnene  tog  igen  fat  paa  Pelsen. 

„Se,  saadan:  ved  en  lille  Spøg,  ved  en  lille  Spøg,  —  og  saa: 
instruktivt,  instruktivt!  —  saa  gaar  det  af  sig  selv.    Der  maa  For- 
staaelse  til,"  henvendte  Læreren  sig  atter  til  mig. 
Thorgrim  hængte  sig  nu  i  Pelsen  og  svingede. 
Jeg  tog  den  ned  og  lagde  den  ind  paa  Sengen  i  det  Værelse, 
hvor  jeg  skulde  opholde  mig  om  Natten. 

„Ja,   ja.     Forsigtighed  er  en   Borgmesterdyd,"    sagde   min 
Vært.    „Men  det  er  nu  heller  ikke  min  Mening,  at  der  skal  blive 

Borgmestre  af  mine  Børn. Har  De  Lyst  til  at  se  Kirken, 

Jakob  Knudsen,  inden  det  bliver  helt  mørkt?    Det  er  jo  kun  to 
Skridt." 

Vi  rejste  os  og  fik  noget  Overtøj  paa. 
„Fa'er,  hvad  vil  I  se  oppe  i  Kirken?" 

„Hvad  vi  vil  se,  Thorgrim?  —  Vi  vil  se,  hvad  der  er  at  se." 
„Men  hvad  er  der  at  se,  Fa'er?" 

„Det  kan  jeg  ikke  saadan  sige  Dig  i  en  Fart.    Det  kan  vi  tale 
senere  om." 

„Maa  jeg  gaa  med  op  i  Kirken?" 
„Nej,  Thorgrim,  det  maa  du  virkelig  ikke." 
„Hvorfor  ikke?" 

„Det  er  koldt,  og  det  er  vaadt,  og  du  bliver  forkølet.    Kan 
du  saa  forstaa  det?" 

„Nej.  —  Det  bliver  jeg  ikke,  Fa'er.    Maa  jeg  saa  gaa  med?" 
„Naa,  ja,  ja.    Kom  saa  med  da,  siden  du  endelig  vil.  —  Men 
du  skal  have  noget  andet  Fodtøj  paa.    Du  kan  ikke  gaa  i  de  tynde 
Gymnastiksko." 

Thorgrim  styrtede  i  de  tynde  Gymnastiksko  ud  af  Gangdøren 
op  mod  Kirkegaarden. 

,,Naa,  ja,  ja.    Saa  gaa  da,"  sagde  hans  Fader  efter  ham. 

„Jeg  tror,  Børnene  de  skal  mærke,  at  de  har  ogsaa  en  Vilje,  og  at 
den  betyder  noget.  Jeg  tror,  de  skal  have  Viljen  udviklet,"  sagde 
han  til  mig. 

Jeg  kunde  intet  svare.  Jeg  var  i  Øjeblikket  meget  ubehagelig 
berørt  af  Tilværelsen  overhovedet. 

„Jeg  tror,  at  skal  Verden  have  en  Fremtid,"  fortsatte  Lære- 
ren, „saa  beror  det  paa,  at  Børnene  faar  en  kraftig,  sund  og 
stærk  Vilje." ■ 

Regnen  var  hørt  op.  Men  det  var  bleven  meget  koldere. 
Læreren  havde  svøbt  et  langt,  strikket  Tørklæde  om  Halsen.  — 
Han  hostede  og  røg,  med  Haanden  omkring  Pibehovedet,  mens 
vi  gik  op  til  Kirken. 

„Vi  havde  hans  biskoppelige  Højærværdighed  i  Kirken  for 
fjorten  Dage  siden.  Børn  og  unge  Mennesker  paa  Kirkegulvet. 
Hele  Grejen.    Stor  Forestilling  dér  og  i  Skolen." 

Jeg  kendte  forud  —  fra  andre  Lærere  —  de  Historier  saa  om- 
trent, der  nu  vilde  komme.  Men  jeg  var  i  Øjeblikket  for  sjælelig 
forkommen  til  at  deltage  i  Kritik,  —  der  var  ogsaa  noget  i  min 
Værts  Væsen,  som  langtfra  indbød  dertil,  —  sammen  med  ham. 

„Han  er  en  dum  Køter  —  det  er  Biskoppen.  Med  sine  to 
Fingre  til  Mands,  naar  han  hilser  paa  Lærerne,  og  med  sine  sid- 
dende Taler  for  dem  ved  Middagen  i  Præstegaarden." 

„Hm,"    svarede  jeg. 

„Jamen  siger  De  da  ikke  ogsaa  det,  Jakob  Knudsen?  Kender 
De  ham  ikke?" 

„Ikke  nok  til  at  kunne  udtale  mig  saa  afgjort  om  ham." 

„Da  er  alle  enige  om  den  Ting  her  i  Sognet  —  nu  bag  efter 
Visitatsen.  Jeg  sagde  det  ogsaa  til  Børnene  i  Skolen,  da  han  var 
rejst.  Jeg  sagde:  Biskoppen  er  en  dum  Køter,  Børn,  sagde  jeg. 
Og  der  var  ikke  én,  der  sagde  Nej  til  den  Henstilling,  ha,  ha,  ha!" 

„Nu  maa  De  saa  se  at  holde  Dem  gode  Venner  med  alle 
Børnene  for  Eftertiden.    For  ellers  gaar  det  da  galt." 

„Jah det  gaar  vel  ikke  saa  meget  galt.     Og  jeg  tror, 

Børnenes  Autoritets-Frygt  den  maa  brydes  —  før  eller  senere. 

Jeg  tror,  de  maa  til  at  se  sundt  og  sandt  paa  mange  Forhold.  — 
Jeg  er  i  Grunden  en  Hedning." 

„Saa.  —  Ja,  det  behøvede  De  da  ikke  at  være,  fordi  De  kalder 
Biskoppen  en  dum  Køter." 

„Nej,  ganske  vist.  —  Men  jeg  er  nu  en  Hedning.  Eller  rettere 
sagt:  en  Græker.    Jeg  er  en  Græker  helt  igennem." 

„Det  kan  jeg  ikke  forstaa." 

,,De  mener,  det  stemmer  ikke  rigtig  med  at  være  Lærer  i 
den  danske  Folkeskole." 

„Naa  —  jeg  synes  slet  ikke,  De  gør  et  græsk  Indtryk." 

„Jah De  kender  nu  ikke  mit  Forhold  til  Sokrates.  — 

Jeg  har  læst  ubetinget  alt,  hvad  den  Mand  har  skrevet" 

„Ja,  han  har  jo  ingen  Ting  skrevet." 

Under  den  paafølgende  literærhistoriske  Meningsudveksling 
var  vi  kommen  ind  i  Kirken.  Thorgrim  var  bleven  udenfor.  Han 
undersøgte  de  mange  Kranse  paa  en  nylig  opkastet  Grav. 

Inde  i  Kirken  begyndte  min  Vært  at  hoste  igen,  saa  rungende 
og  hult,  saa  man  kunde  tro,  at  Lyden  kom  nede  fra  de  gamle 
Herremandsbegravelser  under  Midtergangen.  —  Samtidig  skiftede 
han  Samtaleemne  og  gav  sig  til  at  prise  de  danske  Brystsyge- 
sanatorier. 

„Det  er  Danmarks  Frelse  —  det  er  Brystsygesanatorierne. 
Det  er  et  rent  Evangelium  med  dem.  Det  er  en  Velgerning  mod 
det  danske  Folk  i  sin  Helhed.  De  aner  ikke,  hvor  mange  vi  gaar 
omkring  her  i  dette  Land  med  Brystsyge  i  os,  med  Bakterier  og 
Baksiller.  —  Saa  kommer  man  paa  saadan  et  Sanatorium:  væk! 
væk!  —  der  er  ikke  et  Dyr  tilbage!  —  Jeg  har  været  tre  Gange  paa 
Herning  Sanatorium.  Jeg  er  kommen  fuldkommen  frisk  hjem. 
Det  er  en  stor  Fornøjelse  og  en  stor  Opmuntring!" 

„Men  er  De  helt  rask  i  Øjeblikket?  De  hoster  jo  ikke  saa 
lidt." 

„Jeg  skal  en  Tur  derud  igen  til  Foraaret.  Og  holde  Hoved- 
rengøring. Man  samler  sig  jo  alligevel  nogle  Dyr  i  Løbet  af 
Efteraaret  og  Vinteren." 

„Mon  det  nu  er  godt,  at  De  ryger  saa  meget?" 

„Jeg  tror  ikke,  det  skader  videre.  Det  er  jo  tillige  for- 
friskende.    Tobaksrøg  er  forfriskende." 

Jeg  stod  og  saa  paa  en  gammel  Gravsten  fra  det  sekstende 

Aarhundrede.  Den  var  taget  op  af  Gulvet  og  muret  ind  i  Væggen 
i  Koret.  Overfladen  var  sort  og  bar  et  Basrelief  af  en  pansret 
Ridder  med  foldede  Hænder,  og  hans  Hustru  i  Piskebensskørt. 
Det  skumrede  i  Kirken  og  var  bittert  koldt,  og  det  var,  lige- 
som man  følte  en  isnende  Træk  af  døde  Dage  og  Nætter  imellem 
sig  selv  her  og  den  svundne  Tid,  hvor  Stenen  hørte  hjemme.  — 
Jeg  tog  min  Lommekniv  frem  og  ridsede  i  Kanten  af  Stenen.  Jeg 
vilde  se,  hvordan  den  tog  sig  ud  under  den  fire  hundrede  Aar 
gamle  Overflade.  Skifergraa  var  den,  og  saa  frisk  i  Snittet  som 
en  Frugt,  man  lige  har  skaaret  over.  Frisk  som  for  fire  Hun- 
drede Aar  siden,  frisk  som  for  Tusinder  og  atter  Tusinder  af 
Aar  siden,  før  den  lille  Tid  begyndte,  da  den  kom  i  Menneskers 
Tjeneste.  Det  var  jo  i  Sammenligning  med  Stenens  Alder  kun 
nogle  Dage  siden,  at  den  pansrede  Ridder  og  hans  Frue  havde 

levet,  —  og  om  nogle  Dage  var  vi  selv  borte. Læreren 

hostede  og  hostede.  Han  stod  og  støttede  sig  til  et  af  de  øverste 
Stolestader.  — ■  Saa  snart  han  fik  Ophold,  sugede  han  paa  Piben, 
at  den  ikke  skulde  gaa  ud. 

Da  vi  begav  os  ud  af  Kirken,  var  han  langt  inde  i  en  Ud- 
vikling, hvis  Begyndelse  jeg  maatte  have  overhørt. 

„Danmarks  Ungdom  er  Danmarks  Haab.  Vi  har  ikke  an- 
det," hørte  jeg  ham  sige  højt.  ,,Vi  ældre  kan  ikke  bestandig 
leve.  Vi  træder  tilbage.  Men  saa  kommer  Ungdommen  og 
tager  fat  netop  dér,  hvor  vi  slap.  Og  da  gælder  det  om,  at  vor 
Ungdom  kan  have  Ryggen  rank,  Viljen  rank,  bred  Forstaaelse, 
frejdig  Gang  i  Skoene,  ingen  Sammensyninger  i  Bukseskridtet. 
Det  er  min  Pædagogik.  Men  jeg  har  en  Anelse  om,  at  det  ikke 
ganske  er  Deres,  Jakob  Knudsen." 

„Ja,  —  det  ved  jeg  skam  ikke.  Jeg  ønsker  da  i  hvert  Fald 
ingen  Sammensyninger." 

„Aah  —  —  Jakob  Knudsen,  —  det  gjorde  mig  ondt,  det 
gjorde  mig  ligefrem  ondt  at  høre  Dem  sige  dette  til  min  Dreng: 
at  han  ikke  maatte  komme  til  Deres  Pels,  fordi  De  ikke  vilde  have 
det.  Ja,  —  det  er  Begrundelsen,  det  er  Begrundelsen,  der  er 
saa  forkastelig,  saa  gyselig  upædagogisk.  Man  skal  forklare  og 
forklare  og  aldrig  blive  træt  af  at  forklare  for  Børnene  dette  store 
hvorfor,  —  hvorfor  maa  du  ikke  gøre  det.    Jeg  synes,  det  var  saa 

inderlig  raat  af  Dem,  saa  antiluviansk,  dette:  fordi  jeg  vil  ikke 
have  det."' 

Jeg  var  jo  nødt  til  at  forsvare  mig,  og  vi  kom  nu  ind  paa  en 
Samtale,  der  varede  —  Misforstaaelser  og  Hosteanfald  iberegnet 
—  lige  til  vi  skulde  til  Oplæsning,  og  efter  denne  lige  til  hen 
imod  Sengetid.  —  Da  fik  min  Vært  et  Hosteanfald  saa  voldsomt, 
saa  jeg  lige  frem  frygtede  for,  at  det  skulde  have  blevet  til  Blod- 
styrtning eller  Kvælning. 

Han  kom  dog  tilsidst  over  det  og  fik  hurtig  sin  Pibe  bakket 
op  igen,  —  men  han  sad  en  Stund  derefter  i  sin  amerikanske 
Gyngestol,  ganske  udmattet  og  med  lukkede  Øjne. 

„Det  skal  blive  interessant  at  snakke  lidt  med  Doktor  Bieder- 
mann  i  Herning  til  Foraaret,"  sagde  han  og  slog  Øjnene  op.  „Jeg 
kan  se  ham  for  mig,  naar  han  kommer  og  sætter  mig  Stitoskopet 
for  Brystet.  Det  er  en  Fornøjelse  at  snakke  med  den  Mand  og 
faa  en  virkelig  videnskabelig  Indsigt  i  sin  konstitutionelle  For- 
fatning. —  Og  saa  vende  frisk  og  frejdig  hjem  til  sin  lille,  vante 
Gerning."  — 

Thorgrim  stod  og  vippede  med  Stolen,  hvori  hans  Fader  sad. 
Jeg  syntes,  det  saa  temmelig  risikabelt  ud  sommetider,  men  fandt 
mig  ikke  beføjet  til  at  sige  noget  derom. 

,,Du  ved  jo,  hvorom  det  hele  drejer  sig,  Thorgrim,"  sagde 
hans  Fader,  da  det  syntes,  som  om  Stolen  pludselig  skulde  have 
gaaet  bagover. 

Drengen  grinede. 

„Det  er  vi  i  Forstaaelse  med  hinanden  om,  ikke  sandt,  Thor- 
grim?" 

Drengen  gyngede  voldsommere. 

„Saa,  saa,  —  saa,  saa,  Thorgrim!  Ikke  saa  stærkt!  Du  ved, 
jeg  kan  ikke  lide  —  —  jeg  har  ikke  godt  af  det."  — 

Jeg  gad  ikke  se  paa  den  Forestilling,  men  sagde,  at  jeg  vilde 
røre  Benene  lidt,  inden  jeg  gik  til  Ro. 

Jeg  tog  Overtøj  paa  og  gik  ud. 

Jorden  var  frossen  forneden.  Foroven  den  tætteste  Stjerne- 
vrimmel. Der  var  næsten  intet  Himmeldyb  at  se.  Overalt  sølv- 
blankt eller  sølvmat  af  Stjerner  og  Stjernetaager. 

Hvilken  Ro  og  Orden,  hvilken  urokkelig  Paalidelighed.  Intet 
forfængeligt  og  forgængeligt  Vrøvl.  —  Hvilken  almægtig  Uskyld! 

Almægtig  til  at  drukne  Alverdens  iagttagende  Øjne  i  evig  Useet- 
hed!  — 

Lidt  efter  fornam  jeg  —  gennem  Natteskumringen  paa  Jorden 
—  Julens  Nærhed.  Og  jeg  følte,  at  Julen  var  Stjernehimlen  jævn- 
byrdig, —  som  Guds  Kærlighed  er  jævnbyrdig  med  hans  Almagt. 
Den  samme  urokkelige  Paalidelighed,  den  samme  Fjærnhed  fra 
forfængeligt  og  forgængeligt  Vrøvl.  Den  samme  Uskyld,  —  som 
et  Barns,  der  aldrig  har  elsket,  som  en  Jomfrus,  der  elsker  første 
Gang.  Men  almægtig,  den  almægtige  Kærligheds  Uskyld,  som, 
i  hvor  meget  den  betragtes  og  lovprises,  forbliver  dog,  som  var 
den  evig  uset. 

Jeg  havde  indtil  dette  Øjeblik  været  urolig  i  Sindet,  ubefæstet 
og  mismodig,  —  været  det  hele  Dagen  indtil  nu. 

Da  jeg  kom  ind  igen,  var  Thorgrim  gaaet  i  Seng. 

,,Ja,  han  væltede  mig,  Gutten,  han  væltede  mig  skam!"  sagde 
hans  Fader.  „Men  nu  har  jeg  talt  alvorligt  med  ham  om  det, 
og  jeg  tror  nok,  hans  Forstaaelse  er  bleven  dybere  af,  at  han  skal 
lade  saadan  noget  være."  — 

,,Det  er  haard  Frost  ude,"  sagde  jeg  uden  at  tage  Plads. 
„Man  kan  mærke,  at  vi  har  ikke  langt  til  Jul." 

,,Ja,  hvordan  er  det,"  svarede  min  Vært  og  rejste  sig  ogsaa,  ,,i 
Dag  om  otte  Dage  er  det  jo  ligefrem  Lillejuleaften.  —  Ja,  —  Julen 
er  en  smuk  Fest,  det  er  Hjemmets  Fest.  Men  der  er  for  mange 
Helligdage  —  til  at  sidde  af  oppe  i  Degnestolen.  —  Jeg  er  ligefrem 
efterhaanden  bleven  lidt  ked  af  det  kære  Julens  Evangelium. 
Jeg  holder  nu  mere  paa  Sanatoriernes  Evangelium,  for  uden  det 
havde  jeg  været  en  Dødens  Kandidat.  Tror  De  ikke  ogsaa,  jeg 
havde  været  det?" 

„Det  er  jo  nok  muligt." 

,,Og  saa  vil  jeg  sige  Dem  Godnat,  Jakob  Knudsen,  —  hvis 
De  synes,  vi  har  været  længe  nok  vaagne  for  denne  Sinde." 

„Jo." 

,.Naa.  —  Ja,  for  Søvnens  Evangelium  det  er  ogsaa  et  af  dem, 
man  ikke  saa  let  bliver  ked  af." 


En  berømt  arabisk  Traditionsdigter. 

Af  Fr.  Buhl.; 

I  min  Fremstilling  af  Muhammeds  Liv  har  jeg  i  et  Slutnings- 
afsnit  henvist  til  de  Vanskeligheder,  som  den  hos  Muham- 
medanerne udbredte  Fabrikation  af  uægte  Overleveringer  bereder 
den  historiske  Forskning.  Jeg  har  dér  navnlig  omtalt  den  Rolle, 
som  Modsætningerne  mellem  de  forskellige  senere  politiske  og 
religiøse  Partier  i  saa  Henseende  spiller,  idet  man  i  Polemiken 
søgte  at  hævde  sit  eget  Parti  og  ramme  Modstanderne  ved  at  op- 
digte tendentiøse  Historier  og  navnlig  Udsagn  af  Profeten,  der 
kunde  tjene  et  saadant  Formaal.  Ved  Siden  af  Digtninger  med  et 
bestemt  Partiformaal  staar  der  imidlertid  andre,  der  er  ligesaa 
uægte,  men  som  kun  i  Almindelighed  skyldes  Lysten  til  at  op- 
digte og  lyve  eller  i  alt  Fald  andre  Hensyn  end  de  nævnte.  Æren 
for  at  have  beriget  Traditionssamlingerne,  baade  de  rent  religiøse 
og  de  historiske,  med  saadanne  Digtninger,  tilkommer  en  hel  Del 
Mænd;  men  blandt  disse  er  der  i  den  ældste  Tid  to,  der  særlig  har 
udmærket  sig,  nemlig  Profetens  Fætter  Abdallah,  al-Abbas1  Søn, 
og  Abu  Huraira.  De  var  begge  begavede  Mænd  og  har  begge 
levet  sammen  med  Muhammed,  saa  at  de  med  deres  Lyst  og  Evne 
til  at  fortælle  vilde  have  kunnet  indlægge  sig  store  Fortjenester 
af  den  historiske  Forskning,  hvis  de  ikke  havde  haft  en  saa  fuld- 
stændig Ligegyldighed  for  Sandhed  og  historisk  Paalidelighed. 
Af  disse  er  navnlig  den  første  en  saa  karakteristisk  Skikkelse,  at 
det  lønner  sig  at  gøre  sig  noget  nærmere  bekendt  med  ham. 

Abdallahs  Fader,  Muhammeds  Onkel  al-Abbas,  var  en  saare 
snild  og  beregnende  Natur,  der  længe  ikke  ret  vidste,  hvorledes 
han  skulde  stille  sig  overfor  sin  Nevø  og  de  af  ham  fremkaldte 
Uroligheder,  da  han  vel  følte  de  Forpligtelser,  som  Slægtskabet 


En  berømt  arabisk  Traditionsdigter  129 

paalagde  ham,  men  paa  den  anden  Side  stod  uden  al  Interesse 
overfor  dette  underlige  og  upraktiske  Sværmeri.  Først  da  Mu- 
hammed imod  al  Forventning  viste  sig  at  være  en  politisk  Kraft 
af  første  Rang,  som  tilbød  sine  Tilhængere  store  Fordele,  tog  han 
en  rask  Beslutning  og  begav  sig  til  Medina  for  at  antage  den  nye 
Religion.  Da  han  var  Stamfaderen  til  de  senere  abbasidiske  Ka- 
lifer, har  Overleveringerne  taget  paa  ham  med  blide  Hænder  og 
saa  vidt  muligt  mildnet  eller  endog  omdigtet  den  uheldige  Om- 
stændighed, at  det  varede  saa  længe,  inden  han  omvendte  sig. 
Fra  ham  synes  Sønnen  Abdallah  at  have  arvet  sin  Snildhed,  som 
desuden  var  forenet  med  en  Samvittighedsløshed,  der  ikke  mø- 
der os  hos  Faderen,  dog  muligvis  kun  fordi  Forholdene  ikke  gav 
ham  Anledning  til  at  udvikle  den. 

Abdallah  skal  være  født  tre  Aar  før  Muhammeds  Udvandring 
til  Medina,  den  Gang  da  Profetens  Slægt,  Hashimiderne,  var 
lyste  i  Ban  af  Mekkas  Beboere  og  levede  udelukkede  fra  alt  Sam- 
kvem med  andre  i  deres  Kvarter  i  Staden.  Ved  Muhammeds  Død 
var  han  derfor  kun  omtrent  13  Aar  gammel.  Medens  det  i  Be- 
tragtning af,  at  Faderen  kæmpede  paa  de  vantro  Mekkaneres  Side 
i  Slaget  ved  Bedr,  voldte  hans  senere  Forsvarere  et  ikke  ringe 
Besvær  at  fremstille  ham  som  en  fra  Begyndelsen  af  troende 
Mand,  faldt  Sagen  langt  lettere  for  Sønnen,  der  paa  Grund  af  sin 
Ungdom  ikke  var  optraadt  paa  en  kompromitterende  Maade. 
Der  rindes  i  Virkeligheden  ogsaa  en  Overlevering,  hvori  Abdallah 
fortæller  om  sig  selv,  at  han  og  hans  Moder,  allerede  medens 
Faderen  var  Hedning,  levede  som  troende  Muhammedanere  i 
Mekka.  Muligvis  er  dette  en  senere  Opdigtelse  til  Ære  for  Abas- 
sidernes  Forfader;  men  der  er  dog  intet  til  Hinder  for,  at  han 
selv  kan  have  fortalt  det  for  at  fremstille  sig  i  det  fordelagtigste 
Lys.  Under  de  to  første  Kalifer  spillede  han  endnu  ingen  frem- 
trædende Rolle,  dels  paa  Grund  af  sin  Ungdom,  dels  fordi  disse 
Hædersmænds  Regering  ikke  gav  hans  Evner  tilstrækkelig  Plads 
til  at  udfolde  sig.  Derimod  begynder  hans  Skikkelse  at  vise  sig 
under  Othmans  Regering.  Efter  sit  eget  Sigende  var  han  denne 
Kalif  trofast  hengiven,  og  Othman  maa  ogsaa  have  sat  Pris  paa 
ham,  da  han  i  det  skæbnesvangre  Aar  656,  da  Oprøret  mod  ham 
brød  løs,  sendte  ham  til  Mekka  for  at  lede  den  store  Valfartsfest. 
Medens  han  var  borte  fra  Medina,  blev  Othman  myrdet  af  Op- 

rørerne.  For  Abdallah  var  denne  Fraværelse  en  stor  Fordel,  da 
han  derved  baade  undgik  at  blive  kompromitteret  ved  en  tvetydig 
Holdning  under  Oprøret,  som  f.  Eks.  hans  Fætter  Ali,  og  til  den 
anden  Side  ikke  behøvede  at  lægge  sig  ud  med  Magthaverne  ved 
at  tage  aabent  Parti  for  den  ulykkelige  Othman.  Efter  sin  egen 
Fremstilling  skal  han  ved  sin  Bortrejse  fra  Medina  indtrængende 
have  opfordret  Ali  til  at  træde  energisk  op  til  Forsvar  for  Kalifen, 
men  uden  Held,  idet  Ali  henviste  til  alle  de  Fejl,  Othman  havde 
begaaet.  Da  det  imidlertid  i  den  følgende  Tid  var  et  virksomt 
Middel  hos  Alis  Modstandere  at  give  ham  Skylden  for  Othmans 
Drab,  som  de  selv  mindst  ligesaa  meget  havde  det  moralske  An- 
svar for,  maa  denne  Beretning  optages  med  stor  Forsigtighed 
og  snarere  opfattes  som  et  af  de  Kunstgreb,  paa  hvis  Anvendelse 
Abdallah  saa  ypperlig  forstod  sig.  I  Virkeligheden  forholdt  det 
sig  jo  saaledes,  som  han  efter  sin  egen  Beretning  ved  sin  Hjem- 
komst, naturligvis  atter  for  døve  Øren,  vil  have  foreholdt  Ali, 
nemlig  at  den,  der  overtog  Herredømmet  efter  den  dræbte  Kalif, 
nødvendigvis  vilde  blive  mistænkt  for  at  have  haft  Del  i  Mordet 
paa  ham;  og  det  var  derfor  en  let  Sag  for  den,  der  var  saa  heldig 
at  have  været  fraværende  i  det  afgørende  Øjeblik,  at  lade  Skyggen 
af  Kalifmordet  falde  over  den,  der  ikke  helt  kunde  unddrage  sig 
den.  Derimod  er  hans  Beretning  om  en  Samtale,  som  han  under- 
vejs havde  med  Muhammeds  Enke,  Aisha,  vistnok  ægte  og  tilmed 
yderst  karakteristisk.  ,.De  troendes  Moder",  en  af  de  intriganteste 
og  farligste  Kvinder,  der  har  levet,  havde  ogsaa  fundet  det  hen- 
sigtsmæssigt at  kunne  bevise  sit  Alibi  og  derfor  forladt  Medina, 
da  Tragedien,  som  hun  saa  godt  som  nogen  havde  været  med 
at  forberede,  nærmede  sig  sin  Afslutning.  Da  hun  undervejs 
traf  sammen  med  Abdallah,  bad  hun  ham  at  anvende  sin  smidige 
Tunge  til  Fordel  for  hendes  Onkel  Talha,  der  ligesom  Ali  aspi- 
rerede til  Kalifværdigheden,  og  til  at  bevæge  Folk  til  at  svigte 
Othman.  Han  svarede  hende  da  med  forstilt  Harmløshed:  O,  Mo- 
der, hvis  der  mod  Forventning  skulde  tilstøde  Manden  (Kalifen) 
en  Ulykke,  da  vil  Folk  sikkert  ikke  tage  deres  Tilflugt  til  andre 
end  vor  Ven  (Talha),  hvorpaa  Aisha,  der  mærkede  Brodden,  for- 
bitret erklærede,  at  hun  nok  skulde  vogte  sig  for  at  indlade  sig  i 
Ordstrid  med  ham. 

Efter  at  Ali  var  bleven  anerkendt  som  Kalif,  sluttede  Ab- 
dallah sig  til  ham  og  blev  oftere  benyttet  som  Udsending,  hvor- 

til  hans  „smidige"  Tunge  gjorde  ham  særlig  egnet.  Senere  ud- 
nævnte Ali  ham  til  Statholder  i  Basra,  en  indflydelsesrig  Post, 
der  for  en  ikke  alt  for  samvittighedsfuld  Mand  tilbød  Lejlighed 
til  at  berige  sig  paa  Statens  Bekostning.  Der  fortælles  nu  for- 
skellige Ting  om  ham,  som  imidlertid  for  største  Delen  synes  at 
være  opdigtet  i  abbasidisk  Partinteresse.  Saaledes  skal  han  have 
kommanderet  en  Del  af  Alis  Hær  ved  Siffin,  hvor  Kalifen  stødte 
sammen  med  sin  farlige  Modstander  Muawija;  hvis  det  imidler- 
tid er  rigtigt,  at  han  i  det  paagældende  Aar  ledede  Valfarten  i 
Mekka,  saa  er  denne  Beretning  umulig,  da  Slaget  faldt  i  Valfarts- 
maaneden.  Kampen  ved  Sif  fin  endte  med,  at  en  Del  bigotte  Folk 
i  Alis  Hær  i  det  Øjeblik,  da  Slaget  vendte  sig  til  Fordel  for  ham, 
forlangte,  at  han  skulde  opgive  at  kæmpe  videre,  og  at  de  to  Ri- 
valer skulde  underkaste  sig  en  Voldgiftsdom,  hvad  iøvrigt  ikke 
forhindrede  dem  i  senere  at  opsige  ham  Huldskab  og  Troskab, 
fordi  han  var  gaaet  ind  paa  Voldgiften.  Ali  skal  nu,  hvad  ikke 
er  usandsynligt,  have  ønsket  at  vælge  Abdallah  som  Repræsentant 
for  sin  Sag;  men  dette  Valg,  der  vilde  have  været  adskilligt 
heldigere  end  det,  der  senere  blev  truffet,  forkastedes  af  hans  Sol- 
dater. Med  Hensyn  til  Abdallahs  videre  Optræden  lyder  Beret- 
ningerne afvigende.  Ganske  vist  hersker  der  Enighed  om,  at  han 
pludselig  forlod  Basra,  idet  han  medførte  en  Sum  Penge  af  Stats- 
kassen, som  nogle  Fortællinger  søger  at  reducere  til  en  Ubetyde- 
lighed, medens  andre  uden  Tvivl  rigtigen  anslaar  den  til  6  Mill. 
Drachmer.  Men  efter  en  Række  Fortællinger  foretog  han  dette 
Skridt,  endnu  medens  Ali  levede,  hvorefter  han  med  sit  Bytte 
trak  sig  tilbage  til  Privatlivets  Ro.  Andre  derimod  fremstiller 
Sagen  langt  værre,  idet  de  ikke  blot  lader  ham  besvige  Stats- 
kassen, men  ogsaa  begaa  Forræderi.  De  henfører  nemlig  Be- 
givenheden til  Tiden  efter  Alis  Død,  da  Sønnen  Hasan  var 
hyldet  som  Kalif  af  Faderens  Tilhængere,  og  beretter,  at  Abdallah 
fra  Basra  begav  sig  til  Alis  og  Hasans  Rival  Muawija,  der  modtog 
ham  med  Glæde  og  lønnede  ham  for  hans  Forræderi  ved  at  sikre 
ham  den  medbragte  Sum  og  love  ham  Straffeløshed.  At  et  saa- 
dant  Forræderi  er  begaaet,  nægter  de  andre  Fortællere  ikke,  men 
de  tilskriver  det  ikke  til  Abdallah  selv,  men  til  hans  Broder  Ubai- 
dallah.  Dette  er  imidlertid  sikkert  kun  et  senere  abbasidisk  Forsøg 
paa  at  vadske  deres  berømte  Farfader  ren  ved  at  vælte  Sagen  over 

paa  hans  lidet  kendte  Broder,  tilmed  da  andre  Omstændigheder 
taler  stærkt  imod,  at  Ubaidallah  den  Gang  kan  være  gaaet  over 
til  Muawija.  For  os  synes  ganske  vist  et  saadant  Renselses- 
forsøg,  der  ikke  benægter,  at  Manden  har  forgrebet  sig  paa 
Statens  Penge,  at  være  halvt  gjort  Arbejde,  selv  om  man  vilde 
følge  de  Beretninger,  der  saavidt  muligt  reducerer  Summen; 
men  aabenbart  har  man  senere  ikke  set  noget  videre  graverende, 
men  snarere  noget  ret  naturligt  i  en  saadan  Selvhjælp,  medens 
derimod  en  Tilslutning  til  de  „ugudelige"  Umajjader  for  den 
abbasidiske  Partiopfattelse  stod  som  en  svær  Brøde.  Efter  at  den 
svage  Hasan  havde  givet  Afkald  paa  Kalifværdigheden,  vedblev 
Abdallah  at  staa  i  et  venskabeligt  Forhold  til  Muawija,  der  nu 
overalt  anerkendtes  som  Hersker.  Naturligvis  var  dette  heller 
ikke  i  Samklang  med  de  strenge  abbasidiske  Principper,  men  da 
han  ikke  mere  traadte  offentlig  frem,  kunde  man  gaa  lettere  hen 
derover.  Alligevel  har  en  af  de  abbasidiske  Historieskrivere  følt 
Trang  til  at  forskønne  Mandens  Billede  i  denne  Periode  med  et 
ret  uskyldigt  lille  Træk.  For  at  gøre  sit  Herredømme  til  en  dyna- 
stisk Magt  arbejdede  Muawija  paa,  endnu  medens  han  levede,  at 
faa  sin  Søn  Jezid  hyldet  som  sin  Efterfølger.  Derimod  prote- 
sterede af  gode  Grunde  fire  Mænd,  der  hver  kunde  gøre  Fordring 
paa  at  komme  i  Betragtning  ved  et  eventuelt  Valg;  men  til  disse 
fire  føjer  da  den  omtalte  Historieskriver  endnu  Abdallah  som 
det  femte  Hjul  til  en  Vogn,  uagtet  der  i  Fortællingen  selv  intet 
som  helst  Hensyn  tages  til  ham.  Abdallah  døde  omkring  688  i 
Mekkas  Naboby  Taif,  hvor  hans  Fader  besad  en  Landejendom. 
Over  hans  Grav  har  en  af  de  abbasidiske  Kalifer  ladet  opføre  en 
meget  stor  Moské. 

For  den,  der  har  gjort  sig  bekendt  med  denne  beregnende 
Politikers  Levned,  er  det  i  høj  Grad  overraskende  at  se,  hvorledes 
hans  Biografer,  der  gaar  ganske  let  hen  over  hans  ydre  Oplevel- 
ser, fejrer  ham  som  den  uforlignelige  Kender  af  Overleveringerne 
og  Retsbestemmelserne  og  som  den  første  store  Fortolker  af  Ku- 
ranens ofte  dunkle  Hentydninger.  Han  benævnes:  Menighedens 
Lærer  (Rabbiner),  eller:  Havet,  paa  Grund  af  sin  dybe  Lær- 
dom. Fra  alle  Sider  strømmede  videbegærlige  til  ham  for  at 
lære  hans  Beretninger  at  kende  og  udbrede  dem  videre.  Der 
tilskrives  ham  1660  Overleveringer,  hvoraf  dog  kun  en  mindre 

Del  anerkendtes  som  ægte  af  de  mere  kritiske  Traditionssamlere. 
Til  yderligere  Forherligelse  af  ham  fortælles,  at  Profeten,  der 
var  meget  indtagen  i  denne  Dreng,  en  Gang  aabnede  hans  Mund 
og  spyttede  ind  i  den,  idet  han  bad:  o  Gud,  giv  ham  Indsigt  i 
Religionen  og  lær  ham  Fortolkningerne!  Og  selv  beretter  han,  at 
han  to  Gange  saa  Gabriel,  hvorved  han  næsten  kommer  i  Linje 
med  Profeten,  der  jo  modtog  sine  Aabenbaringer  af  denne  Engel. 

Paa  Forhaand  vil  man  være  meget  utilbøjelig  til  at  tro,  at  en 
Mand,  der  i  sin  offentlige  Optræden  i  den  Grad  har  ladet  haant 
om  Ærlighed  og  Troskab,  skulde  have  respekteret  Sandheden 
paa  det  religiøse  eller  historiske  Omraade,  hvor  det  var  endnu 
vanskeligere  at  kontrollere  ham.  Og  denne  Mistanke  bliver  i 
Virkeligheden  ogsaa  stadfæstet  ved  en  nærmere  Prøvelse  af  de 
Overleveringer,  der  tillægges  ham,  idet  det  viser  sig,  at  han  her 
har  benyttet  sin  smidige  Tunge  til  at  digte  og  lyve  i  et  aldeles  for- 
bløffende Omfang.  Det  drejer  sig  hos  ham  ikke  om  smaa  For- 
vanskninger, men  om  en  Opdigten  en  gros,  som  man  tilsidst  er 
nær  ved  at  føle  en  vis  Respekt  for.  Mundheldet  om  Løgnen  som 
Videnskab  kan  med  Rette  anvendes  paa  ham,  ti  han  samlede  alt, 
hvad  hans  utrættelige  Indbildningskraft  indgav  ham,  i  et  om- 
fattende System,  hvor  alle  de  Spørgsmaal,  der  rettedes  til  ham, 
fandt  deres  Plads. 

En  Del  af  hans  Fortællinger  beretter  om  forskellige  Punkter 
af  Profetens  Historie,  altsaa  om  en  Tid,  som  han  selv  delvis  havde 
oplevet,  og  hvor  hans  Fremstilling  derfor  maatte  faa  en  særlig 
Vægt  som  et  Øjenvidnes.  Men  meget  af,  hvad  han  her  be- 
retter, bestaar  af  de  dristigste  Røverhistorier,  der  forudsætter 
en  ubegrænset  Godtroenhed  hos  hans  Tilhørere.  Saaledes  for- 
tæller han,  at  Muhammed  under  sit  Indtog  i  Mekka,  der  fore- 
gik paa  en  Tid,  da  han  selv  var  10  Aar  gammel,  red  paa  sin 
Kamel  rundt  om  den  sorte  Stens  Helligdom  og  udstrakte  sin 
Stav  mod  de  dér  opstillede  Gudestøtter,  der  da  straks  styrtede 
til  Jorden  enten  paa  deres  Ansigt,  naar  Profeten  pegede  paa 
deres  Ryg,  eller  paa  Ryggen,  naar  han  pegede  paa  deres  Ansigt. 
Ligeledes  beretter  han,  at  Mekkanerne  en  Gang  kom  sammen 
for  at  raadslaa  om,  hvorledes  de  skulde  værge  sig  mod  Mu- 
hammeds Angreb  paa  deres  nedarvede  Religion,  og  at  da  Djæve- 
len indfandt  sig  i  deres  Forsamling  i  Skikkelse  af  en  Olding  i 

en  slidt  Kappe,  som  forkastede  alle  de  stillede  Forslag,  indtil 
endelig  én  af  Forsamlingen  vandt  hans  Bifald  ved  at  foreslaa,  at 
hver  Slægt  af  Mekkanerne  skulde  sende  en  Mand  ud  for  at  dræbe 
Urostifteren.  En  effektfuld  Digtning  er  ogsaa  Fortællingen  om 
den  Drøm,  som  hans  Tante  Atika  havde,  og  hvori  hun  saa  Il- 
buddet, som  Abu  Sufjan  sendte  til  Mekka,  da  hans  Karavane 
truedes,  ganske  paa  den  Maade,  hvorpaa  Buddet  3  Dage  senere 
kom  ridende  til  Byen;  hun  betroede,  fortæller  han  videre,  sin 
Drøm  til  sin  Broder  Abbas,  der  bad  hende  endelig  fortie  den 
for  andre,  hvorpaa  han  selv  gik  ud  i  Byen  og  meddelte  den  til 
den  første,  han  mødte,  hvad  der  havde  et  skarpt  Sammenstød 
mellem  ham  og  Abu  Djahl  til  Følge.  Da  der  ikke  kan  være  et 
sandt  Ord  i  denne  Historie,  viser  den  paa  interessant  Maade, 
hvorledes  hans  yppige  Fantasi  har  kædet  Træk  til  Træk,  efter  at 
Begyndelsen  forst  var  givet. 

Andre  af  hans  Overleveringer  beskæftiger  sig  med  rituelle 
Spørgsmaal  og  fortæller  om  Udsagn  eller  forbilledlige  Hand- 
linger af  Profeten,  ved  hvilke  de  senere  Vedtægter  fik  deres 
obligatoriske  Gyldighed.  Flere  af  dem  behandler  de  intimeste  For- 
hold, for  hvilke  Araberne  overhovedet  nærede  en  ejendommelig 
Forkærlighed;  og  her  generer  det  ham  da  ikke  at  fortælle,  at  han 
undertiden  laa  paa  det  samme  Leje,  hvorpaa  Muhammed  og 
en  af  hans  Hustruer,  nemlig  hans  egen  Tante  Maimuna,  sov, 
da  han  nemlig  derved  bliver  en  uimodsigelig  Hjemmelsmand 
med  Hensyn  til  de  Tvætninger,  som  Profeten  foretog,  naar  han 
stod  op  om  Natten. 

Paa  den  mest  storartede  Maade  viser  han  sig  imidlertid  i 
de  Beretninger,  der  har  den  ældre  Historie  fra  Verdens  Skabelse 
og  ned  til  Muhammeds  Tid  til  Genstand.  I  Kuranen  havde 
Profeten  givet  allehaande  spredte  Antydninger  af  Begivenhederne 
i  disse  ældre  Tider,  og  det  blev  derfor  en  Opgave  for  hans  Til- 
hængere at  forklare  hans  ofte  dunkle  Antydninger  og  bringe 
dem  i  Sammenhæng  ved  at  supplere  det  manglende.  Det  varede 
ikke  længe,  før  Muhammedanerne  med  særlig  Forkærlighed 
kastede  sig  over  disse  Beretninger  med  deres  ofte  æventyrlige 
Tilsnit  og  søgte  Oplysninger,  der  kunde  hjælpe  dem  til  at  fuld- 
stændiggøre dem  og  besvare  alle  de  Spørgsmaal,  der  efter- 
haanden  frembød  sig.    I  dette  Element  bevægede  Ibu  Abbor  sig 

som  en  Fisk  i  Vandet;  jo  mere  Folk  spurgte,  desto  mere  vidste 
han  at  fortælle,  og  desto  yppigere  udfoldede  sig  hans  levende 
og  ofte  sindrige  Indbildningskraft.  Naturligvis  kunde  han  ikke 
selv  opfinde  alt  det  Stof,  der  krævedes  til  at  udfylde  disse 
tomme  Rum,  men  maatte  henvende  sig  til  dem,  der  var  i  Be- 
siddelse af  ældre  Overleveringer,  altsaa  væsentlig  Jøderne  og 
de  Kristne,  hos  hvem  allerede  Muhammed  havde  laant  i  saa 
rigt  Maal.  Navnlig  fremgaar  det  af  flere  Beretninger,  at  han 
har  søgt  Bistand  hos  en  sydarabisk  Jøde  ved  Navn  Ka'b  ibn  Mati, 
i  Reglen  kaldet  ,, Rabbinernes  Ka'b",  der  var  gaaet  over  til  Mu- 
hammedanismen  under  Abu  Bekr.  Men  han  nøjedes  ikke  med 
at  genfortælle,  hvad  han  paa  denne  Maade  modtog,  men  om- 
dannede det  paa  egen  Haand.  Først  og  fremmest  gjaldt  det  na- 
turligvis om  at  bringe  disse  Meddelelser  i  nøje  Sammenhæng 
med  Kuranens  Antydninger,  hvad  ofte  krævede  ikke  ringe  Om- 
dannelser; men  desuden  har  han  uden  Tvivl  oftere  sat  til  af  sit 
eget,  selv  om  det  naturligvis  ikke  altid  er  muligt  med  Sikkerhed  at 
adskille  hans  Inventioner  fra  det,  han  har  modtaget.  At  han  an- 
vendte en  skarp  Kritik  overfor  sine  jødiske  Hjemmelsmænd 
fremhæves  udtrykkelig  i  en  Overlevering,  der  fortælles  om  ham, 
og  som  tillige  paa  interessant  Maade  viser,  hvorledes  han  digtede 
sine  Fantasier  ud  af  Kuranens  Antydninger.  Medens  han  en 
Dag  sad.  hedder  det,  kom  en  Mand  til  ham  og  sagde:  o,  Ibn 
Abbas,  jeg  har  hørt  noget  vidunderligt  om  Solen  og  Maanen  af 
Rabbinernes  Ka'b;  han  fortæller,  at  de  paa  Opstandelsens  Dag 
vil  blive  førte  bort  som  to  Tyre  med  overskaarne  Ankelsener 
og  kastede  i  Helvede.  Da  blev  Ibn  Abbas  yderst  forbitret  og 
raabte:  Ka'b  lyver,  Ka'b  lyver,  Ka'b  lyver!  Det  er  Jødefabler; 
hvorledes  skulde  Allah  straffe  for  Lydighed  imod  ham  selv! 
staar  der  ikke  i  Kuranen  (14,37):  Han  har  gjort  Eder  Sol  og 
Maane,  de  to  Utrættelige,  underdanige;  hvor  kan  han  da  straffe 
dem,  hvis  Lydighed  han  selv  roser?  forbandet  være  denne 
Rabbiner  med  hans  fordømte  Rabbinerhistorier!  Han  sad  derpaa 
nogen  Tid  og  stak  med  en  Pind  i  Jorden,  indtil  han  tilsidst 
løftede  Hovedet  og  sagde:  nu  skal  jeg  fortælle  Jer,  hvad  Profeten 
har  berettet  mig  om  Solen  og  Maanen.  Der  følger  derefter  en 
lang  Historie  om,  hvorledes  Gud  fra  først  af  skabte  to  Sole  af 
sin  Himmeltrones  Lys,  men  derpaa  af  Hensyn  til,  at  Menneskene 

paa  den  Maade  ikke  vilde  kunne  skelne  mellem  Nat  og  Dag,  Dag- 
lejeren ikke  vide,  hvor  længe  han  skulde  arbejde,  og  naar  han 
skulde  faa  sin  Løn,  de  troende  ikke,  naar  de  skulde  valfarte  til 
den  sorte  Sten  o.  s.  v.,  forvandlede  den  ene  af  dem  til  Maanen 
ved,  at  Gabriel  3  Gange  strøg  med  sin  Vinge  hen  over  den  og 
borttog  dens  Lys.  Til  Bevis  herfor  anføres  Kuranens  Ord  17,13: 
vi  gjorde  Nat  og  Dag  til  to  Tegn  for  Eder,  og  vi  udviskede  Nat- 
tens Tegn  og  gjorde  Dagens  Tegn  synligt;  og  Ibn  Abbas  tilføjer, 
at  de  sorte  Striber,  som  man  ser  paa  Maaneskiven,  er  Sporene  af 
denne  Udviskning.  Derefter  skabte  Gud  for  Solen  af  Tronens 
Lysglans  et  Hjul  med  360  Tapper,  af  hvilke  enhver  fastholdes 
af  en  egen  Engel,  og  paa  samme  Maade  fik  Maanen  sit  Hjul  og 
sine  360  Engle.  Fremdeles  skabte  han  180  Kilder  med  sort  Dynd 
paa  Jordens  Østside  og  ligesaa  mange  paa  dens  Vestside,  nemlig 
i  Henhold  til  Kuranordet  18,84,  at  Alexander  den  Store  kom  til 
Vesterleden  og  dér  saa  Solen  gaa  ned  i  en  dyndet  Kilde.  De  to 
yderste  af  disse  Kilder  mod  Nord  betegner  Solens  Op-  og  Ned- 
gang ved  Sommersolhverv  og  de  to  yderste  mod  Syd  dens  Op- 
og  Nedgang  ved  Vintersolhverv,  og  til  disse  Yderpunkter  sigter 
Kuranen  55,16  ved  Udtrykket:  De  to  Orienters  og  de  to  Occiden- 
ters  Herre,  medens  Udtrykket  70,40:  Orienternes  og  Occidenternes 
Herre  sammenfatter  alle  Kilderne.  Endelig  skabte  han  et  i  Him- 
melrummet frit  svævende  Hav,  i  en  Afstand  af  3  Parasanger 
under  Himmelhvælvingen,  i  hvis  Vand  Solen  og  Maanen  og 
Planeterne  foretager  deres  Bevægelse  om  Himlen;  ti  det  hedder 
i  Kuranen  21,34  om  Solen  og  Maanen,  at  hver  af  dem  bevæger 
sig  (ordret:  svømmer)  i  sin  Kreds,  hvor  Ordet:  Kreds  efter  Ibn 
Abbas  betyder  de  omtalte  Hjuls  Svingning  i  dette  Hav.  Og,  til- 
føjer han,  hvis  Solen  kom  udenfor  dette  Hav,  vilde  den  opbrænde 
alt  lige  til  Sten  og  Klipper,  og  kom  Maanen  udenfor  det,  vilde 
Menneskene  tilbede  den  paa  Allahs  Bekostning  ,,med  Undtagelse 
af  de  fromme,  som  Gud  værnede  derimod". 

Som  man  af  denne  Fremstilling  ser,  har  Ibn  Abbas  af  sine 
Hjemmelsmænd  modtaget  nogle  astronomiske  Idéer  og  Fore- 
stillinger, som  i  Forening  med  forskellige  Kuranudtryk  har  in- 
spireret ham  til  at  udkaste  en  saadan  Kosmologi.  Kilden,  hvoraf 
hans  Lærere  har  øst,  er  uden  Tvivl  gamle  apokalyptiske  Skrif- 
ter i  Lighed  med  Henochs  Bog,  der  som  bekendt  indeholder  flere 

saadanne  astronomisk-kosmologiske  Beskrivelser*.  Rigtignok  er 
hans  Forestillinger  meget  elementære,  ti  han  holder  sig  simpelt- 
hen til  et  Solaar  paa  12  x  30  Dage  uden  Hensyn  til  de  4  Skud- 
dage, som  ellers  antoges.  løvrigt  er  det  mærkeligt,  at  han  saa 
indgaaende  beskæftiger  sig  med  Solens  Bevægelser  og  ikke  med 
Maanens,  der  dog  havde  ulige  større  Betydning  for  Muham- 
medanerne, efter  at  Profeten  havde  paatvunget  dem  det  uheldige 
Maaneaar;  men  maaske  har  Maanens  Bane  og  Skiften  været  ham 
for  indviklet  til  en  saadan  Fremstilling. 

I  den  følgende  Del  af  Beretningen  omtales  forskellige  Fæno- 
mener som  Sol-  og  Maaneformørkelser;  men  tilsidst  gaar  Ibn 
Abbas  over  til  det,  der  gav  Anledningen  til  den  hele  Belæring, 
nemlig  Spørgsmaalet  om  Solens  og  Maanens  Skæbne  paa  Domme- 
dag. Først  fortæller  han,  at  Solen  hver  Nat  efter  sin  Nedgang 
af  de  Engle,  der  betjener  den,  føres  op  gennem  de  7  Himle  til 
Allahs  Trone,  og  der  kaster  sig  til  Jorden  for  sammen  med 
Englene  at  tilbede  Herren;  derpaa  føres  den  atter  ned  til  Øst- 
siden af  Jorden,  hvorefter  den  nye  Dag  begynder.  Ved  Jordens 
Østside  er  der  ligesom  et  Tæppe  af  Mørke,  og  af  dette  tager  en 
Engel  hver  Aften  ved  Solnedgang  en  Haandfuld,  som  han 
drysser  ned  mellem  sine  Fingre,  indtil  Aftenrøden  er  forsvundet, 
hvorpaa  han  lader  hele  Mørket  udbrede  sig;  derefter  udfolder 
han  sine  Vinger,  der  naar  fra  Himlens  ene  Ende  til  den  anden, 
og  driver  under  Lovsang  og  Bøn  Mørket  foran,  indtil  han  naar 
over  til  Jordens  Vestside,  og  da  begynder  Morgenrøden  at  vise  sig 
bag  ved  ham.  Naar  imidlertid  Verdens  Ende  nærmer  sig,  hvilket 
sker,  naar  Ugudeligheden  kulminerer  paa  Jorden,  vil  Solen,  naar 
den  en  Nat  er  bragt  op  til  x\llahs  Trone  og  derpaa  beder  om  Til- 
ladelse til  atter  at  vende  tilbage,  intet  Svar  faa.  Imidlertid  føres 
ogsaa  Maanen  (der  altsaa  vel  om  Dagen  behandles  paa  samme 
Maade  som  Solen  om  Natten)  op  til  Allahs  Trone  og  faar  heller 
ikke  Lov  til  at  stige  ned  til  Jorden  igen.     Paa  denne  Maade 

*  I  Stedet  for  Ibn  Abbas'  180  Kilder  paa  hver  Side  af  Jorden  omtaler  Henochs  Bog 
c.  72  seks  Porte  mod  Øst  og  6  Porte  mod  Vest,  som  Solen  paa  sin  aarlige  Bane  gennem- 
vandrer; men  Resultatet  er  det  samme,  ti  Solen  gennemvandrer  hver  Port  30 
Gange,  indtil  den  gaar  over  til  den  næste.  Forfatteren  af  dette  Afsnit  af  Henochs  Bog 
kendte  imidlertid  de  til  Solaaret  horende  4  Skuddage,  der  finder  deres  Udtryk  i,  at 
Solen  i  4  af  Portene  hvert  Aar  ikke  dvæler  30,  men  31  Dage.  Hans  Fremstillinger  hviler 
direkte  paa  den  fra  Babylonierne  nedarvede  Astronomi,  ti  de  2  Gange  6  Porte  erlDyre- 
kredsens  12  Tegn. 
Dansk  Tidsskrift.    IX.  10 

holdes  Solen  tilbage  i  3  og  Maanen  i  2  Nætter  til  stor  Forvirring 
for  de  faa  troende  paa  Jorden,  der  vil  foretage  de  foreskrevne 
daglige  Bønner.  De  indser  nu,  hvad  der  forestaar,  og  søger  hen 
til  Moskeerne  under  Graad  og  Skrig.  Efter  de  3  Nætters  Forløb 
kommer  Gabriel  til  Solen  og  Maanen  og  befaler  dem  at  vende 
tilbage  til  Jorden,  men  at  gaa  op  i  Vest  i  Stedet  for  i  Øst. 
Grædende  adlyder  de  og  hæver  sig  til  Rædsel  for  Menneskene  i 
Vest  som  to  kulsorte  Legemer  uden  Lys  eller  Glans,  saaledes  som 
de  plejer  at  se  ud  ved  Formørkelser.  Som  et  Spand  af  to  Dyr,  der 
kappes  om  at  komme  først,  stiger  de  op  til  Himlens  Midte,  men 
da  kommer  Gabriel  og  fører  dem  tilbage  til  Vesten,  dog  ikke  til 
de  sædvanlige  Kilder,  men  til  den  saakaldte  Omvendelsens  Port, 
om  hvilken  det  hedder,  at  den  bestandig  staar  aaben,  men  til- 
sidst  lukkes,  og  saa  kan  ingen  mere  omvende  sig.  Derpaa  faar 
Solen  og  Maanen  deres  Lys  igen  og  begynder  atter  deres  tidligere 
Baner,  indtil  pludselig  Domsbasunen  lyder,  og  Dommens  Dag 
bryder  frem.  Da  lader  Allah  Solen  og  Maanen  kalde,  og  de 
kommer  skælvende  og  bævende,  berøvede  deres  Lys,  og  kaster 
sig  til  Jorden  og  anraaber  ham  om  at  mindes  deres  Lydighed 
og  ikke  at  regne  dem  til  Last,  at  Hedningerne  havde  tilbedt  dem 
som  Guder.  Han  svarer  dem,  at  deres  Ord  er  Sandhed,  og  med- 
deler dem,  at  han  atter  vil  lade  dem  blive,  hvad  de  oprindelig 
var,  hvilket  vil  sige,  at  de  atter  skal  gaa  op  i  den  guddommelige 
Trones  Lys,  hvoraf  de  var  skabte;  da  glimter  der  et  blændende 
Lyn  frem  af  hver  af  dem,  som  smelter  sammen  med  Tronens 
Straaleglans. 

Efter  at  Ibn  Abbas  havde  fortalt  dette,  gik  nogle  af  hans 
Tilhørere  hen  til  den  omtalte  Ka'b  og  meddelte  ham,  hvor  ilde 
berørt  deres  Lærer  var  bleven  ved  hans  Udtalelse.  Ka'b  skyndte 
sig  da  til  ham  og  bad  ydmygt  om  Forladelse:  han  havde  sin 
Visdom  fra  en  forældet  Bog,  som  han  ikke  vidste  indeholdt  jø- 
diske Forvanskninger,  og  ønskede  intet  hellere,  end  at  Ibn  Abbas 
vilde  meddele  ham  sin  til  Kuranen  og  Profetens  Udsagn  støttede 
Fremstilling,  efter  hvilken  han  i  Fremtiden  vilde  rette  sig. 

De  af  Abdallahs  Fortællinger,  der  har  Urtiden  og  Patriarker- 
nes Historie  til  Genstand,  slutter  sig  gennemgaaende  til  det 
gamle  Testaments  Beretninger,  bortset  fra  de  Ændringer,  som 
Hensynet  til  Kuranen  gjorde  nødvendige;  men  de  indeholder  dog 

paa  flere  Steder  karakteristiske  Udvidelser.  Som  Eksempel  kan 
tjene,  hvad  han  fortæller  om  Noah  og  hans  Ophold  i  Arken.  En 
Gang  da  Jesus  vandrede  med  sine  Apostle,  hedder  det,  bad  de 
ham  om  at  opvække  en  Mand,  der  havde  set  Noahs  Ark,  fra  de 
Døde,  for  at  han  kunde  fortælle  dem  derom.  Han  førte  dem  da 
hen  til  en  Jordhøj,  tog  noget  af  Jorden  i  sin  Haand  og  med- 
delte dem,  at  det  var  Noahs  Søn  Ghams  Grav;  derpaa  slog  han 
paa  Højen  med  sin  Stav  og  sagde:  rejs  dig  med  Allahs  Tilladelse. 
Der  viste  sig  da  en  graahaaret  Mand.  som  rystede  Jorden  af  sine 
Lokker.  Paa  Jesu  Spørgsmaal,  om  han  var  død  i  denne  Til- 
stand, svarede  han,  at  han  var  død  som  Yngling,  men  at  han  ved 
at  kaldes  frem  havde  troet,  at  Opstandelsens  Øjeblik  var  kommet 
og  derfor  af  Skræk  var  bleven  graahaaret.  Jesus  bad  ham  nu 
at  fortælle  om  Noahs  Ark,  og  Cham  berettede  da,  at  den  var 
1200  Alen  lang  og  600  Alen  bred  og  bygget  i  tre  Etager,  en  for 
Landdyrene,  en  for  Menneskene  og  en  for  Fuglene.  Da  Dyrenes 
Gødning  efterhaanden  voksede,  bød  Allah  Noah  at  stikke  Ele- 
fanten i  Halen,  og  da  han  gjorde  dette,  kom  der  et  Par  Svin  frem 
deraf,  som  straks  kastede  sig  over  Gødningen.  Og  da  senere  Musene 
begyndte  at  overgnave  Skibets  Sammenføjninger,  befalede  Allah 
Noah  at  slaa  Løven  i  Panden,  og  der  sprang  da  et  Par  Katte 
frem.  der  gik  løs  paa  Musene.  Paa  Jesu  Spørgsmaal,  hvorledes 
Noah  erfarede,  at  Jorden  var  oversvømmet,  fortalte  Cham.  at  han 
udsendte  en  Ravn,  der  skulde  bringe  ham  Melding  derom;  da 
den  imidlertid  fandt  et  Lig,  kom  den  ikke  tilbage,  hvorfor  Noah 
forbandede  den,  og  det  er  Grunden  til,  at  Ravnen  ikke  er  bleven 
en  Husfugl;  derpaa  sendte  han  Duen,  som  kom  tilbage  med  et 
Olieblad  i  Næbet  og  Dynd  paa  Fødderne,  hvoraf  han  erkendte, 
at  Landet  nu  var  omsvømmet,  og  til  Løn  derfor  smykkede  han 
dens  Hals  med  grønne  Fjer  og  velsignede  den,  hvorved  den  blev 
en  tam  Fugl.  Apostlene  bad  nu  Jesus  om  at  maatte  tage  Cham 
med  til  deres  Familier,  for  at  han  kunde  sidde  og  fortælle  dem 
Historier  (en  af  Arabernes  Yndlingsfornøj eiser);  men  Jesus  min- 
dede dem  om,  at  der  ikke  mere  gaves  nogen  risq  (d.  e.  det  daglige 
Livsunderhold,  der  efter  den  Muhammedanske  Teori  af  Allah 
er  bestemt  for  ethvert  Menneske)  for  ham  og  bød  ham  derfor 
vende  tilbage  til  Jorden  igen. 

I  en  anden  Tradition  om  Syndfloden  fortæller  Ibn  Abbas,  at 

det  første  Dyr,  Noah  bragte  ind  i  Arken,  var  Myren,  og  det  sidste 
Æslet.  Men  i  det  Øjeblik,  Æslet  vilde  gaa  ind  i  Skibet,  hængte 
Djævelen  sig  fast  i  dets  Hale,  saa  at  det  ikke  kunde  røre  en  Fod. 
Trods  alle  Noahs  Tilraab  blev  det  staaende,  saa  at  han  tilsidst 
utaalmodig  raabte:  kom  dog  ind,  om  saa  Satan  er  med  dig! 
Straks  kunde  Æslet  flytte  Benene  og  kom  ind  i  Arken,  fulgt  af 
Djævelen.  Da  Noah  spurgte  denne:  hvem  har  ført  dig  herind, 
du  Guds  Fjende?  svarede  han:  Du  sagde  jo  selv:  kom  dog  ind, 
om  saa  Satan  er  med  dig!  Noah  befalede  ham  straks  at  forlade 
Skibet,  men  han  svarede:  nej,  nu  maa  du  finde  dig  i,  at  jeg  bliver 
her,  og  han  tog  derpaa,  efter  hvad  der  fortælles,  Plads  paa  Arkens 
Dæk.  Derpaa  følger  en  Beskrivelse  af  Syndfloden,  udstyret  med 
et  Træk,  der  staar  i  Samklang  med  Muhammeds  Maade  at  be- 
nytte de  gamle  Fortællinger  paa:  en  af  Noahs  Sønner  var  vantro 
og  opfordredes  forgæves  af  Faderen  til  at  gaa  med  ind  i  Arken; 
han  erklærede,  at  han  vilde  søge  Tilflugt  paa  et  af  Bjergene,  der 
før  havde  frelst  ham  ved  Oversvømmelser,  men  paa  denne  Maade 
omkom  han  med  de  øvrige. 

Saa  barnagtigt  meget  i  disse  og  andre  af  Ibn  Abbas  Traditio- 
ner end  er,  saa  har  de  dog  den  Interesse  at  frembyde  et  oplysende 
Sidestykke  til  den  Maade,  hvorpaa  Profeten  selv  har  optaget  og 
bearbejdet  de  gamle  Fortællinger,  der  kom  ham  for  Øre.  Kun 
er  Ibn  Abbas  et  langt  større  Fortællertalent  end  hans  Fætter, 
hvis  søgte  og  ofte  uklare  Udtryk  virker  i  høj  Grad  trættende  og 
frastødende;  men  til  Gengæld  egner  disse  sig  ulige  bedre  til  at 
gøres  til  Genstand  for  Kommentarer  og  mystiske  Indlægninger 
end  Abdallahs  let  flydende  Stil  og  klare  Omtanke. 

Til  Fortællingerne  om  Noah  slutter  sig  en,  der  endnu  for- 
tjener at  anføres,  da  den  viser,  hvorledes  Ibn  Abbas  har  dannet 
sig  en  hel  Teori  om  Afguderiets  og  Billeddyrkelsens  Oprindelse 
og  Udvikling.  Muhammed  havde  i  Kuranen  (Sure  71,22  f.)  om- 
talt 5  Afguder,  som  han  henførte  til  Noahs  Tider,  og  som  altsaa 
skulde  være  gaaet  til  Grunde  sammen  med  de  Slægter,  der 
dyrkede  dem.  Imidlertid  dyrkedes  disse  Guder  endnu  paa  en- 
kelte Steder  paa  Muhammeds  Tid,  og  dette  var  tilstrækkeligt  til 
at  inspirere  Ibn  Abbas'  Fantasi  og  Kombinationsevne.  De  5 
Guder  forklaredes  om  fem  Mennesker,  der  efter  deres  Død 
dyrkedes  som  Guder  af  deres  Efterkommere,  og  af  hvem  man 

begyndte  at  gøre  sig  udskaarne  Billeder.  Da  Syndfloden  kom, 
reves  deres  Billeder  bort  af  Vandet  og  kastedes  i  lang  Tid  hid 
og  did  af  Bølgerne,  indtil  de  tilsidst  skylledes  op  paa  Strand- 
bredden i  Nærheden  af  Mekka,  hvor  Vinden  efterhaanden  be- 
gravede dem  i  Sandet.  I  Følge  en  dæmonisk  Indskydelse  begav 
Kuraishiternes  Stamfader,  der  var  kommen  til  Magten  i  Mekka, 
sig  ned  til  Stranden  og  gravede  Billederne  op,  hvorefter  han,  da 
de  forskellige  arabiske  Stammer  indfandt  sig  ved  den  store 
Valfartsfest  i  Mekka,  opfordrede  dem  til  at  dyrke  dem.  Flere 
af  dem  fulgte  hans  Opfordring,  og  mellem  dem  fordelte  han  saa 
de  5  Gudebilleder,  hvis  vedvarende  Dyrkelse  paa  denne  Maade  for- 
klaredes. Efter  denne  Teori  er  altsaa  Afguderiet  opfattet  som 
oprindelig  fremgaaet  af  en  Dødekultus,  hvorved  Ibn  Abbas  har 
forgrebet  forskellige  moderne  religionshistoriske  Hypoteser;  og 
Tilbedelsen  af  Gudebilleder  med  Menneskeskikkelse  betragtes  som 
noget,  der  udenfra  var  importeret  til  Araberne,  en  Anskuelse,  der 
i  alt  Fald  for  Nordarabernes  Vedkommende  vistnok  er  ganske 
rigtig. 

Betragter  man  nu  efter  disse  Prøver  Ibn  Abbas'  Virksom- 
hed paa  Traditionsomraadet  som  Helhed,  saa  er  det  unægtelig 
ejendommeligt  at  se,  at  en  Mand,  for  hvem  ellers  intet  er  helligt, 
og  som  tillader  sig  de  tøjlesløseste  Falsknerier,  helt  igennem  med 
den  største  Ængstelse  føler  sig  bundet  ved  den  af  Muhammed 
stiftede  Religion  og  strengt  holder  sig  til  alle  de  Antydninger, 
som  Profeten  har  givet  i  Kuranen.  Der  paatrænger  sig  her  det 
psykologiske  Spørgsmaal,  om  han  da  virkelig  har  været  fuldt 
og  fast  forvisset  om  Sandheden  af  den  Religion,  som  hans  Fætter 
havde  stiftet.  At  Mænd  som  Abu  Bekr  og  Omar  urokkeligt  har 
troet  paa,  at  Profetens  Forkyndelse  hvilede  paa  en  guddomme- 
lig Aabenbaring,  er  utvivlsomt;  men  man  har  noget  vanskeligt 
ved  at  tænke  sig,  at  det  samme  har  været  Tilfældet  med  denne 
forslagne  Mand,  hvis  skarpe  Blik  har  gennemskuet  de  Personer, 
der  omgav  ham,  og  benyttet  sig  af  deres  Svagheder  til  egen  For- 
del. Og  navnlig  maatte  den  Maade,  hvorpaa  han  selv  efter  Be- 
hag anvendte  de  jødiske  og  andre  Overleveringer,  der  meddeltes 
ham,  lægge  ham  den  Tanke  overmaade  nær,  at  Profeten  havde 
baaret  sig  ad  paa  lignendeMaade  med  sine  historiske  ,,Aabenbarin- 
ger"  .  Imidlertid  savner  vi  sikre  Midler  til  at  besvare  dette  Spørgs- 
maal og  maa  nøjes  med  at  minde  om,  at  der  forekommer  saa 

mange  psykologiske  Gaader,  navnlig  naar  Talen  er  om  det  from- 
me Bedrag,  at  man  ofte  griber  fejl  ved  at  holde  sig  til,  at  den 
lige  Linje  er  den  korteste  Vej  mellem  to  Punkter.  Sikkert  er  det 
i  alt  Fald,  at  Stillingen  som  den  nye  Religions  Doctor  Mirabilis, 
til  hvem  man  henvendte  sig  om  Oplysning  fra  alle  Sider,  har 
behaget  den  forfængelige  og  indflydelseslystne  Mand  i  den  Grad, 
at  han  har  viet  den  alle  sine  betydelige  Evner  og  sin  utrættelige 
Energi. 

Lettere  at  besvare  er  et  andet  Spørgsmaal,  der  ligeledes  paa- 
trænger sig  ved  Beskæftigelsen  med  denne  Mands  Historie. 
Hvorledes  er  det  muligt,  at  en  saadan  Overleveringsfabrikation 
har  kunnet  undlade  at  vække  Betænkeligheder  og  Tvivl  hos  Ibn 
Abbas1  egne  Omgivelser,  af  hvilke  flere  jo  havde  set  og  kendt 
Profeten  og  været  Øjenvidner  til  hans  Oplevelser?  For  os  er  i  de 
fleste  Tilfælde  Falskneriet  saa  umiddelbart  indlysende,  at  vi  har 
ondt  ved  at  forstaa,  at  der  ikke  hævede  sig  Røster  derimod,  og 
at  heller  ikke  den  senere  Tids  Traditionsforskere,  der  dog  ikke 
var  helt  blottede  for  Kritik,  har  opdaget  de  mange  Digtninger  og 
dristige  Usandheder.  Her  tør  man  imidlertid  trods  Kildernes  Tavs- 
hed med  stor  Sandsynlighed  antage,  at  det  i  den  ældsteTid  ikke  har 
manglet  paa  Modsigelser  fra  de  bedre  videndes  Side,  især  naar 
disse  som  f.  Eks.  Aisha  var  Ibn  Abbas'  personlige  Uvenner. 
Naar  imidlertid  disse  Protester  senere  er  forglemte,  og  enhver 
Kritik  forvandlet  til  en  panegyrisk  Beundring,  saa  ligger  For- 
klaringen simpelthen  deri,  at  det  under  det  bigotte  og  hensyns- 
løse abbasidiske  Herredømme  blev  ligesom  farligt  at  angribe 
denne  Abbasidernes  berømte  Forfader,  som  det  var  lønnende 
at  forherlige  ham.  Her  har  altsaa  som  i  saa  mange  andre  Til- 
fælde de  politisk-religiøse  Partiforhold  spillet  ind  med  og  skabt 
en  Opinion,  der  ikke  kan  forstaas  uden  Kendskab  til  den  hi- 
storiske Udvikling. 

Af  hvor  stor  Betydning  dette  Moment  har  været,  ser  man 
bedst,  naar  man  sammenligner  Ibn  Abbas  med  en  anden  berømt 
samtidig  Traditionsfortæller,  den  allerede  nævnte  Abu  Huraira, 
der  ikke  nød  godt  af  det  abbasidiske  Privilegium.  Abu  Huraira, 
der  hørte  til  en  sydarabisk  Stamme,  omvendte  sig  først  nogle 
faa  Aar  før  Muhammeds  Død;  han  flyttede  straks  derpaa  til 
Medina  og  var  fra  den  Tid  af  Profetens  stadige  Ledsager.  Han 
minder  om  Ibn  Abbas  baade  i  Karakter  —  Omar  fratog  ham 

Statholderværdigheden  i  Bahrain,  fordi  han  havde  ham  mis- 
tænkt for  at  han  berigede  sig  selv  paa  ublu  Maade  —  og  i  Pro- 
duktivitet som  Fortæller,  eller  som  vi  vilde  udtrykke  det,  i 
grænseløs  Usandfærdighed  og  Virtuositet  i  fromt  Bedrageri.  Han 
opnaaede  i  Virkeligheden  ogsaa  en  lignende  Berømmelse  som  Ab- 
dallah  og  søgtes  af  mangfoldige  for  sin  omfattende  Videns  Skyld. 
Men  Beretningerne  lægger  dog  ikke  Skjul  paa,  at  hans  Troværdig- 
hed oftere  er  bleven  stærkt  angreben.  Der  fortælles  saaledes, 
at  Omars  Søn  Abdallah  udtalte  sig  nedsættende  om  hans  Over- 
leveringer, hvortil  Abu  Huraira  sagde:  hvad  kan  jeg  gøre  for,  at 
jeg  har  bevaret  Erindringer  om  disse  Begivenheder,  medens  de 
har  glemt  dem!  En  anden  af  Profetens  Ledsagere  sagde 
om  ham:  han  taler  sandt  og  usandt,  og  da  man  spurgte  ham, 
hvad  det  betød,  svarede  han:  det  er  sandt,  at  han  har  hørt  disse 
Ting  af  Profeten,  men  han  har  lavet  om  derpaa.  Ogsaa  Aisha 
skal  have  sagt  til  ham,  at  han  berettede  meget,  som  hun  aldrig 
havde  hørt,  hvortil  Abu  Huraisa  svarede:  o  Moder!  du  har  glemt 
det  over  din  Øjensminke  og  dit  Spejl!  Fra  en  senere  Tid  for- 
tælles der,  at  flere  lovlærde  forkastede  hans  Traditioner  som 
upaalidelige;  og  de  gjorde  dette  til  Tider  med  en  saadan  Liden- 
skabelighed, at  der  f.  Eks.  berettes,  at  de  lærde  ved  Harun 
ar-Bashids  Hof  en  Gang  vilde  slaa  en  Jurist  ved  Navn  Omar  ibn 
Habib  ihjel,  fordi  han  forsvarede  Abu  Huraira  mod  deres  Angreb. 
For  os  derimod  staar  disse  to  Berømtheder  som  lige  store 
Løgnere  og  som  Mænd,  overfor  hvis  Traditioner  der  maa  an- 
vendes den  yderste  Forsigtighed  og  Kritik,  idet  de  kun  kan  tages 
for  gode  Varer,  naar  de  i  og  for  sig  er  sandsynlige,  og  naar  det 
ikke  er  muligt  at  opdage  nogen  som  helst  Anledning,  der  kunde 
have  bevæget  deres  Ophavsmænd  til  en  Opdigtelse.  Det  eneste,  der 
kan  gøres  gældende  til  Forsvar  for  dem,  er  den  Mulighed,  at  de  un- 
der deres  Navn  gaaende  Fortællinger  undertiden  kan  være  digtede 
af  senere  og  lagte  i  Munden  paa  disse  gamle  Autoriteter.  Men  i 
Beglen  er  det  ikke  muligt  at  paavise  de  senere  Tiders  Parti- 
interesser  eller  andre  Ejendommeligheder  i  de  Fortællinger,  der 
bærer  deres  Navn,  og  i  ethvert  Tilfælde  vilde  det  kun  være  en 
ringe  Del  af  deres  Synderegister,  der  paa  den  Maade  kunde  ud- 
slettes. 


Stavnsbaandets  Losning 

ved 

Folketingsvalg. 

Af  Fredrik  Bajer. 

I. 

Noget  af  det  pinligste  for  mangen  Vælger  er  at  maatte  stemme 
paa  en  Kandidat,  til  hvem  han  i  Grunden  ingen  politisk 
Tillid  nærer,  —  eller  ogsaa  maa  Vælgeren  helt  undlade  at  bruge 
sin   Stemmeret. 

Den  „almindelige"  Valgret  anses  dog  — ■  og  med  Rette  —  for 
en  af  de  allervigtigste  politiske  Rettigheder.  Almindelig  er  den 
vel  langtfra,  saa  længe  over  Halvdelen  af  Folket  er  udelukket 
fra  den;  den  er  kun  en  ,, Mandfolke valgret"  .  Almindelig  er  den 
heller  ikke,  saa  længe  saa  høj  en  Alder  som  30  Aar  er  Betingelse 
for  dens  Udøvelse.  Men  almindelig  er  den  endnu  mindre,  naar 
mange  —  og  netop  de  samvittighedsfuldeste  —  Vælgere  afholder 
sig  fra  at  bruge  den,  fordi  deres  Valg  er  indskrænket  til  en,  to 
—  sjælden  flere  —  Personer,  af  hvilke  ofte  ingen  nyder  Vælge- 
rens fulde  Tillid,  —  og  det,  medens  der  i  en  af  de  andre  Kredse 
findes  en  Kandidat,  som  han  gærne  vilde  kalde  sin  Repræsentant, 
og  som  han  derfor  gærne  vilde  hjælpe  med  sin  Stemme,  om  han 
bare  kunde.  Men  han  kan  ikke,  fordi  han  er  „stavnsbunden"  til 
den  Valgkreds  eller  Stad,  hvori  han  mindst  et  Aar  har  opholdt 
sig  „paa  den  Tid,  Valget  foregaar" .  Denne  Bestemmelse  i 
Grundlovens  §  30  kan  dog  kun  være  Betingelse  for  Udøvelsen 

»  Forudsætningen  for  denne  Artikel  er,  at  det  ikke  lykkes  at  gennemføre  det  i 
Folketingets  Udvalgsbetænkning  af  13.  Januar  1906  stillede  sidste  Ændringsforslag  om 
at  indføre  Forholdstalsvalgmaaden  ved  Folketingsvalgene. 

af  Valgret  overhovedet.  Der  vil  ingen  Grundlovsændring  be- 
høves for  at  give  den  valgberettigede  Adgang  til  at  løse  dette 
„Stavnsbaand" ,  saa  at  han  i  selve  sin  Valgkreds  kan  stemme  paa 
den  Kandidat  i  en  anden  Kreds,  som  nyder  hans  fulde  Tillid. 
Hans  egen  Kreds  vælger  jo  lige  fuldt  ,,en  blandt  dem,  der  har 
stillet  sig  til  Valg"  (Grdl.  §  32);  og  det  kan  ikke  være  Grundlovens 
Mening,  at  Folketingsmanden  ikke  skulde  være  Folkerepræsen- 
tant, i  Modsætning  til  at  være  et  Talerør  ene  og  alene  for  sine 
egne  Vælgere.  ,. Rigsdagsmændene"  —  staar  der  jo  i  Grund- 
lovens §  56  —  ,,er  ene  bundne  ved  deres  Overbevisning  og  ikke 
ved  nogen  Forskrift  af  deres  Vælgere." 

Altsaa  kan  der  ikke  fra  Grundlovens  Side  være  noget  til 
Hinder  for  at  vedtage  Bestemmelser  i  Valgloven  om  Adgang  til 
at  løse  Folketingsvælgernes  politiske  Stavnsbaand  paa  Valg- 
dagen. Det  gælder  kun  at  finde  en  Maade,  hvorpaa  dette  lader 
sig  gøre  uden  altfor  store  praktiske  Ulemper.  Noget  maa  der 
naturligvis  ofres.  Det  er  klart.  Spørgsmaalet  er  kun,  om  det, 
der  vindes,  ikke  er  Ofrene  værd. 


II. 

Meget  simpelt  lader  det  sig  ordne  med  Hensyn  til  Vælgeren, 
der  træder  frem  ved  Valgbordet.  Saa  snart  han  er  anerkendt, 
udleveres  der  ham  to  Stemmesedler.  Kun  én  af  disse  maa  han 
bruge.  Vil  han  udøve  sin  Valgret  i  sin  egen  Kreds,  bærer  han 
sig  ad  som  hidtil.  Men  han  skal  da  ogsaa  lægge  den  anden 
Stemmeseddel,  ubenyttet,  i  Konvolutten.  Vil  han  derimod  bruge 
sin  Ret  til  at  løse  Valgkredsbaandet,  lægger  han  den  stedlige 
Stemmeseddel,  ubenyttet,  i  Konvolutten,  men  bruger  den  anden 
til  at  stemme  paa  den  Kandidat,  som  stiller  sig  i  en  anden  Folke- 
tingsvalgkreds, og  som  han  vil  give  sin  Stemme.  Af  Hensyn  til 
Valgets  Hemmelighed  maa  baade  den  brugte  og  den  ubrugte 
Stemmeseddel  lægges  i  Konvolutten;  og  hans  Stemmegivning  er 
naturligvis  ugyldig,  dersom  han  skulde  have  benyttet  begge 
Stemmesedler.  Af  Hensyn  til  Lighedsgrundsætningen  maa  en 
Vælger  ikke  kunne  afgive  flere  end  1  Stemme. 

Men  hvorledes  indrettes  nu  formaalstjenligst  den  Stemme- 
seddel, som  kan  bruges  af  ,,Stavnsbaandsløsere"?    Var  det  mest 

praktiske  ikke:  at  bruge  som  Stemmeseddel  en  Fortegnelse  over 
alle  de  Kandidater,  som  paa  Valgdagen  stiller  sig  i  hele  Riget 
(Færøerne  undtaget)?  I  saa  Fald  kan  Afstemningen  ske  derved, 
at  Vælgeren  sætter  en  Streg  under  Navnet  paa  den  Kandidat, 
han  vil  give  sin  Stemme.  Listen,  trykt  paa  fire  Sider  tyndt,  men 
stærkt  Papir,  vil  med  Lethed  faa  Plads  i  Konvolutten.  Man 
indvende  ikke,  at  Vælgeren  i  det  hemmelige  Rum  vil  behøve 
altfor  lang  Tid  til  at  finde  sin  Kandidats,  sin  Tillidsmands  Navn! 
Ti  naturligvis  har  den  stedlige  Presse  i  Forvejen  givet  saa  fyldige 
Oplysninger  om  Kandidaterne  i  de  forskellige  Kredse,  og  Vælgeren 
er  i  Forvejen  saaledes  paa  det  rene  med,  om  han  vil  løse  Kredsens 
Stavnsbaand,  og  hvem  han  i  saa  Fald  vil  stemme  paa,  —  at  han 
meget  hurtig  kan  udfolde  den  ved  Valgbordet  udleverede  Liste, 
understrege  1  —  kun  et  eneste  ■ —  Navn,  lægge  Listen  i  de  samme 
Folder  og  putte  den  ind  i  Konvolutten  tillige  med  den  ubenyttede 
stedlige  Stemmeseddel. 

III. 

Lidt  større  Vanskelighed  gør  Tilvejebringelsen  af  Stemme- 
sedler for  dem,  som  vil  løse  Valgkredsbaandet.  Da  det  ikke  maa 
vides,  hvem  der  vil  gøre  det,  maa  en  Stemmeseddel  —  eller  Liste, 
der  af  Vælgeren  ved  Understregelse  af  et  Navn  kan  forvandles 
til  Stemmeseddel  —  udleveres  til  alle  Vælgere,  som  anerkendes 
ved  Valgbordet. 

Vel  kunde  man  i  Stedet  for  Listen  over  alle  Kandidaterne  i 
hele  Riget  levere  Vælgeren  en  Stemmeseddel  som  den  stedlige, 
men  blank.  Men  Udfyldelsen  af  den  med  et  Navn  (vel  ogsaa  med 
Betegnelse  af  Kandidatens  Valgkreds)  vilde  kræve  længere  Tids 
Ophold  i  det  hemmelige  Rum,  og  der  vilde  være  mere  Anledning 
til  Fejltagelser  og  Kassering  af  Stemmesedler.  Alligevel  maatte 
der  dels  i  Valglokalet,  dels  i  det  hemmelige  Rum  opslaas  fuld- 
stændige Kandidatlister.  Det  synes  derfor  mest  praktisk  at  lade 
Kandidatlister  bruges  som  Stemmesedler. 

Deraf  følger,  at  der  i  Tide  fra  Indenrigsministeriet  maatte 
sendes  til  ethvert  Folketingsvalgsted  saa  mange  Kandidatlister, 
som  der  er  Vælgere  i  Kredsen.  Ti  det  vilde  næppe  være  heldigt 
at  tillade  Valgbestyrelserne  selv  at  tilvirke  de  Lister,  der  skal 
kunne  forvandles  til  Stemmesedler. 

Deraf  følger  atter,  at  Kandidaterne  i  Stedet  for,  som  nu,  at 
anmelde  sig  i  de  Kredse,  hvori  de  søger  Valg,  maa  melde  sig 
skriftlig  til  et  for  hele  Riget  fælles  Valg-Bureau  (under  Inden- 
rigsministeriets Ledelse).  Ellers  vil  Forsinkelser  og  Fejltagelser 
ofte  finde  Sted.  Med  vor  Tids  telegrafiske  og  telefoniske  For- 
bindelser vil  Vanskelighederne  ved  denne  Ordning  dog  meget 
let  overvindes.  Ogsaa  Postgangen  er  nu  saa  hurtig,  at  Listerne 
i  rette  Tid  og  sikkert  vil  naa  alle  Valgstederne.  Om  alligevel  af 
den  Grund  Loven  maa  paabyde  Kandidaters  Anmeldelse  med 
lidt  længere  foregaaende  Frist  end  nu,  er  et  underordnet  Spørgs- 
maal,  som  let  vil  kunne  klares. 

IV. 

Et  større  Offer  vil  en  og  anden  maaske  se  deri,  at  Stavns- 
baandets Løsning  vil  kræve  skriftlig  Afstemning  i  alle  Valg- 
kredse uden  Undtagelse. 

Men  er  dette  Offer  for  stort,  naar  derved  opnaas,  at  de 
mange,  som  nu  gaar  bort  fra  et  Kaaringsvalg,  eller  rent  bliver 
borte  fra  Valghandlingen,  kan  faa  Lejlighed  til  at  give  den 
Stemme,  de  ikke  vilde  give  den  kaarede  Kandidat,  til  en,  som 
stiller  sig  i  en  anden  Kreds,  og  er  deres  virkelige  Tillidsmand? 
Og  det  indses  let,  at  man  ikke  kan  tillade  en  Kreds  at  vælge  ved 
Kaaring,  og  derefter  at  give  dem,  som  ønsker  det,  Adgang  til  at 
løse  Valgkredsbaandet. 

Endelig  kommer  vi  til  det  sidste  Offer,  som  maa  bringes  for 
den  her  tilsigtede  Reforms  Skyld.  Paa  den  almindelige  Folke- 
tingsvalgdag kan  Valgenes  Udfald  ikke  som  nu  bekendtgøres 
paa  selve  Valgstederne  samme  Dag.  Opgørelsen  maa  finde  Sted 
under  ét  for  hele  Riget,  og  foretages  af  det  ovenfor  (under  III.) 
nævnte  Central-Valg-Bureau,  dog  naturligvis  under  fyldest- 
gørende Kontrol  og  med  størst  mulig  Offentlighed.  Det  er  jo 
nemlig  ikke  nok  at  kende  Antallet  af  de  i  hver  Kreds  faldne 
Stemmer  paa  de  Kandidater,  som  har  stillet  sig  i  den;  man  maa 
dertil  føje  de  Stemmer,  som  hver  af  Kredsens  Kandidater  har 
faaet  fra  andre  —  maaske  fra  en  Mængde  andre  ■ —  Kredse.  Og 
denne  Opgørelse  vil  ikke  uden  de  største  Vanskeligheder  kunne 
foretages,  med  mindre  den  udføres  af  et  for  hele  Riget  fælles 
Bureau.     Dog  vil  den  uden  Tvivl  kunne  ske  saa  hurtig,  at  man 

kun  et  Par  Dage  efter  Valgdagen  vil  kunne  kende  alle  Valgenes 
Udfald,  kundgjort  under  ét  af  Indenrigsministeren.  Maaske  vil 
endog  den  lydhøre  Presse  komme  ham  i  Forkøbet.  Det  tager  jo 
lidt  mere  Tid  at  udfærdige  den  officielle  Meddelelse. 

V. 

Nu  ligger  det  nær  at  spørge:  vil  Adgang  til  at  løse  Stavns- 
baandet  ved  Folketingsvalg  ikke  —  om  end  ikke  straks,  saa  dog 
i  Tidens  Lob  —  have  til  Følge,  at  de  fleste  Vælgere  benytter 
denne  Adgang?  Folgen  deraf  kan  da  blive,  at  i  mangen  Kreds 
kun  et  Mindretal  Vælgere  stemmer  paa  de  Kandidater,  som  har 
stillet  sig  til  Valg  i  deres  egen  Kreds. 

Hvor  vidt  dette  bliver  Følgen,  vil  snart  statistisk  kunne  op- 
lyses. Men  hvad  saa?  Vil  dette  da  ikke  netop  bidrage  til  at 
„hæve  Niveauet"?  Vil  man  da  ikke  søge  at  faa  saadanne  Kan- 
didater, som  holder  fastere  paa  Kredsens  Vælgere?  Vil  hver 
enkelt  Kreds  ikke  sætte  en  Ære  i  at  faa  saadanne  Kandidater,  som 
tværtimod  drager  til  sig  saa  mange  Stemmer  som  muligt  ogsaa  f ra 
andre  Kredse?  Er  det  ikke  et  stort  Fremskridt?  Og  vil  dette 
Fremskridt  ikke  drage  nye  og  større  Fremskridt  efter  sig? 

Af  Forhandlingerne  i  Rigsdagssamlingen  1905 — 06  synes  det 
klart,  at  for  Tiden  er  der  ingen  Udsigt  til  i  en  overskuelig  Frem- 
tid at  faa  Forholdstalsvalgmaaden  indført  til  Valg  af  Folketinget 
alene.  Meget  kan  ogsaa  indvendes  derimod.  I  saa  Fald  maa  vi 
endnu  længe  tage  til  Takke  med  de  ,, Lotteri  valg" ,  som  følger  af 
Rigets  Inddeling  i  Enmandskredse.  Lad  os  da  gøre  Ulemperne 
derved  saa  smaa  som  muligt!  Den  største  af  disse,  den,  som  i 
alt  Fald  pinligst  foles  af  den  enkelte  Vælger,  ligger  i  det  politiske 
Stavnsbaand.  Det  forbyder  ham  at  stemme  paa  andre  end  dem, 
som  stiller  sig  i  hans  egen  Kreds.  Giv  ham  da  Frihed  til  at  bruge 
sin  Valgret  saaledes,  at  han  kan  skænke  sin  Tillid  til  den  Kandi- 
dat i  hele  Folket,  som  efter  hans  Overbevisning  mest  fortjener  den! 


Henry  George. 


Foredrag  i  en  Ungdomsforening  af  Højskoleforst.  Qrønvald  Nielsen. 

Jeg  vil  prøve  paa  ved  denne  Lejlighed  at  føre  eder  sammen  med 
en  af  de  største  Personligheder,  som  i  det  19.  Aarhundrede  talte 
og  skrev  om  sociale  Spørgsmaal.  Han  har  ikke  alene  som  saa 
mange  andre  filosoferet  og  bygget  Systemer;  men  han  kæmpede  selv 
midt  ude  i  Strømmen  for  dagligt  Brød  og  lærte  Arbejdernes  strenge 
Kaar  at  kende.  —  De  Nydelser,  som  Mennesker  ivrigst  stræber  efter, 
ofrede  han  for  indtil  de  fineste  Enkeltheder  at  være  tro  mod  de  under- 
tryktes Sag.  I  Alvor,  med  ædel  Lidenskab  og  Hengivelse  talte,  skrev, 
tænkte,  drømte  og  bad  han  for  Retfærdighedens  Sag  paa  Jorden. 
Hans  Bøger  gjorde  mest  Lykke  i  London.  Som  Journalist  traadte 
han  de  dybeste  Spor  i  Irland,  medens  Skotland  blev  Hjemstedet  for 
hans  bedste  Agitation.  Hans  Idéer  præger  Ny  Zeelands  Lovgivning. 
Der  findes  i  de  fleste  Lande  større  eller  mindre  Samfund,  som  strider 
for  at  virkeliggøre  hans  Idéer.*  Hans  Værker  læses  paa  næsten  alle 
Sprog,  deriblandt  kinesisk  og  japansk.  Lad  os  se  lidt  paa,  hvorledes 
de  Sjælekræfter  dannes,  der  i  alle  Lande  har  rokket  saa  stærkt  ved 
den  gamle  sociale  Konservatisme. 


Henry  George  er  født  den  2.  September  1839  i  et  lille  toetages 
grundmuret  Hus  i  Philadelphia.  Det  findes  godt  bevaret  endnu,  ikke 
langt  fra  den  af  Staten  fredede  Bygning,  hvori  Uafhængigheds- 
erklæringen blev  underskreven.  —  Faderen,  Richard  George,  var 
Forlægger  dér  i  Byen.  Han  havde  i  sin  Ungdom  været  en  dygtig 
Skøjteløber,  kunnet  svømme  som  en  And  og  var  regnet  for  en  ypperlig 
Sømand,  der  haandterede  en  Baad  saa  godt  som  nogen;  baade  paa 
Delaware  og  Mississippi  Floderne  havde  han  vundet  megen  Ros  for 
sit  Sømandsskab.  Moderen  var  en  gudfrygtig  og  from  Kvinde. 
Streng,  alvorlig  Andagt  prægede  alle  Søndage  i  Henrys  Barndoms- 
hjem; man  var  til  Kirketjeneste  Morgen,  Eftermiddag  og  ogsaa  om 
Aftenen. 

•  Her  i  Landet  faar  man  den  bedste  Oplysning  om  Henry  Georges  Reformforslag, 
dets  Gennemførelse  og  Virkninger,  gennem  Maanedsbladet  »Ret«,  Tidsskrift  for  Mands- 
ret og  Landsret,  uafhængigt  Organ  for  folkelig  Retslære  og  Samfundsøkonomi.  Det 
koster  1  Kr.  20  Øre  aarligt. 

Forældrene  havde  baade  Lyst  og  Evne  til  at  give  Børnene  en 
god  Undervisning,  men  Henry  var  kun  godt  13  Aar,  da  han  fik  sin 
Faders  Tilladelse  til  at  forlade  Skolen.  —  Han  fik  nu  Arbejde  i  et 
Handelshus,  hvor  man  indførte  Porcellæn  og  Glas.  —  Hans  Gerning 
var  at  skrive  af;  pakke  ind  og  løbe  Ærinder.  Senere  blev  han 
Skriver  paa  et  af  Marinens  Kontorer.  Skønt  han  havde  forladt 
Skolen  for  bestandig,  led  hans  Undervisning  i  Virkeligheden  ingen 
Afbrydelse.  Han  var  nemlig  kommen  til  at  elske  Læsning.  Først 
grundede  han  over  Biblen,  og  saavel  denne  som  adskillige  af  de  al- 
vorlige, religiøse  Skrifter,  der  havde  saa  stor  Indflydelse  paa  For- 
ældrenes Tale  og  Væremaade,  fyldte  den  unges  Sjæl  med  en  Mængde 
levende  Billeder.  Skønt  Faderen  som  Forlægger  kun  havde  med 
religiøse  Bøger  at  gøre,  saa  fandtes  der  dog  i  disse  saa  mange  mærke- 
lige Taler  af  Missionærer  fra  fremmede  Lande,  at  det  gav  rig  Næring 
til  en  Drengs  Fantasi,  og  senere  hen,  da  Faderen  opgav  Forret- 
ningen, mættedes  Hjemmets  Luft  alligevel  med  god  Læsning,  og 
mange  Bøger  faldt  i  Henrys  Hænder.  —  Han  glædede  sig  ved  Historie, 
Bejsebeskrivelser  og  Digtning.  Medens  han  med  Hensyn  til  demo- 
kratiske Grundsætninger  og  praktiske  Livsforhold  traadte  i  Faderens 
Fodspor,  saa  arvede  han  fra  Moderen  sin  fine  Sans  for  Poesi.  Hun 
kunde  som  ældre  citere  Vers  efter  Vers,  Digt  paa  Digt,  af  det  meget, 
hun  havde  læst  i  sine  Ung-Pige-Dage.  Hun  elskede  Walter  Scott  og 
havde  Smag  for  Shakespeare,  skønt  hun  paa  Grund  af  sin  strenge 
religiøse  Tro  aldrig  overværede  Opførelsen  af  et  Shakespearsk  Drama. 

Henry  George  inddrak  Kundskaber,  som  naar  den  sommertørre 
Jord  indsuger  Regnbygen.  Og  saa  glædede  han  sig  ved  at  høre 
populær-videnskabelige  Foredrag  i  Franklininstituttet,  der  havde 
Navn  efter  den  berømte  Borger  Benjamin  Franklin.  Disse  Foredrag, 
som  blev  holdt  i  et  let  forstaaeligt  Sprog  og  understøttet  af  gode  Lys- 
billeder, gav  ham  Smag  for  Fysiken.  Som  en  Fakkel  lyste  de  op  i 
den  unges  Forstaaelse  og  kom  paa  en  sund  Maade  til  at  gaa  Haand 
i  Haand  med  den  omfattende  Læsning,  som  han  af  egen  fri  Drift 
havde  kastet  sig  over.  — 

Henry  George  havde  haft  sin  bedste  Legeplads  ved  Skibsværfterne, 
dér  havde  han  set  det  første  Jerndampskib,  som  nogensinde  var 
kommen  over  Oceanet  til  denne  Havn,  og  dér  havde  han  drømt  om 
at  drage  ud  i  fjerne  Lande  for  at  hente  Lykken  hjem.  Læsningen 
gav  Næring  til  disse  Udfærdstanker,  og  da  Forældrene  samtykkede, 
blev  Henry  antaget  som  Skibsdreng  paa  „Hinduen";  dog  bad  gamle 
George  Kaptajnen  om  ikke  at  gøre  Drengens  Køjeplads  for  hyggelig, 
men  lade  ham  se  og  føle  Sømandens  strenge  og  haarde  Liv,  saaledes 
at  Lysten  kunde  forsvinde  efter  en  enkelt  Rejse.  — 

„Hinduen"  skulde  sejle  til  Melbourne  og  Kalkutta.  —  I  en  egen 
Straaleglans  stod  Australien  og  Indien  for  Drengens  Fantasi.  Au- 
stralien, dette  Øland,  der  var  næsten  ligesaa  stort  som  de  forenede 
Stater,  og  som  kunde  se  ud  til  snart  at  blive  en  farlig  Medbejler  for 


Henry  George  151 

disse,  denne  engelsktalende  Republik  paa  den  sydlige  Halvkugle, 
havde  i  Midten  af  Aarhundredet  fanget  Verdens  Opmærksomhed  ved 
Opdagelsen  af  Guldlejer.  —  Det  var  det  nye  Lykkens  Land,  hvor 
fattige,  ukendte  Mennesker  kunde  blive  hovedrige  paa  en  enkelt 
Dag!  Og  saa  var  der  Indien  med  sine  Skove  og  Aber,  Tigre  og  Ele- 
fanter, malede  Afgudsbilleder  og  Opiums-Røgere;  dette  Mysteriernes 
Land,  som  var  gammelt  i  Syriens  og  Ægyptens  unge  Dage,  straalede 
for  ham  i  sit  pragtfulde,  tropiske  Løvværk,  hvor  det  glimtede  fra 
Guld  og  kostbare  Stene.  Alt,  hvad  Drengen  havde  læst,  fra  „Biblen" 
til  „Tusend  og  én  Nat",  i  Tidsskrifter  og  Aviser,  og  alt,  hvad  han 
havde  hørt  i  Foredrag  og  Prædikener,  af  Sømænd  og  rejsende, 
brændte  i  hans  Fantasi  og  vakte  Iver  efter  at  komme  af  Sted. 

En  Søndag  Eftermiddag  modtog  han  en  Bibel  af  sin  Fader  og 
rejste.  Virkeligheden  indfriede  imidlertid  ikke  de  gyldne  Drømme. 
Australien  var  ikke  et  saa  vidunderligt  Sted,  som  Henry  George  havde 
forestillet  sig.  Der  var  ikke  meget  Guld  i  Sigte,  Ønskelandet  blev  en 
Skuffelse.  Jordmonopolisering  og  Jordspekulation  var  bleven  indført 
og  havde  spærret  den  fattige  Mand  Adgang  til  Naturens  Forraads- 
hus.  —  Ogsaa  det  virkelige  Indien  var  noget  andet  end  det  drømte. 
De  første  Indtryk  af  Landet,  som  altid  siden  holdt  sig  saa  levende 
hos  ham,  og  som  bidrog  meget  til  at  klare  hans  Tanke  om  sociale 
Spørgsmaal,  forvandlede  det  Indien,  som  levede  i  hans  Fantasi,  til 
det  virkelige  Indien  med  den  store  Kløft  mellem  fattige  og  rige,  hvor 
de  faa  havde  saa  meget  og  de  mange  saa  lidt,  hvor  Juvelerne  straa- 
lede paa  Elefanternes  pyntelige  Ridetøj;  men  hvor  de  aadselædende 
Fugle  er  mere  hellige  end  selve  Menneskets  Liv.  —  Ved  det  første 
Besøg  i  Kalkutta  væmmedes  han  ved  de  mange  døde  Menneskekroppe, 
der  flød  nedad  Floden  i  mere  eller  mindre  opløst  Tilstand,  næsten 
dækket  af  Krager,  som  var  ivrigt  sysselsatte  med  at  hakke  Ligene  i 
Stykker.  — 

Henry  George  var  borte  13 — li  Maaneder  og  fik  saa  efter  Hjem- 
komsten Plads  som  Læredreng  i  et  Trykkeri.  Typograferne  her 
havde  nogen  Almendannelse;  de  sad  inde  med  adskillige  Tanker,  og 
Henry  George,  der  var  et  godt  Hovede,  kom  altid  i  Diskussion  med 
dem;  gennem  denne  Polemik  samlede  han  sig  mangesidige  Kundskaber, 
fik  sin  Iagttagelsesevne  skærpet  og  lærte  bedre  at  udtrykke  sine 
Tanker.  Han  havde  for  Skik  at  fæstne  meget  i  Hukommelsen,  som 
andre  ikke  gav  Agt  paa.  Ja,  han  lignede  Arne  i  Bjørnsons  For- 
tælling deri,  ,,at  han  holdt  fast  paa  de  Tanker,  som  andre  gerne 
lader  gaa".  —  Det  var  i  denne  Tid,  at  han  stødte  paa  det  første 
socialøkonomiske  Spørgsmaal,  som  satte  ham  i  Tvivl  og  Uvished. 
En  gammel  Bogtrykkersvend  fortalte  ham  nemlig,  at  medens  Lønnen 
er  lav  i  gamle  Samfund,  er  den  i  nye  Lande  altid  høj.  Drengen 
sammenlignede  de  forenede  Stater  med  Europa,  og  dernæst  Kalifor- 
nien  og  Australien  med  Pennsylvanien  og  New  York  —  og  den  gamle 
Svends  Ord  syntes  at  passe.  Denne  Gaade  satte  sig  fast  i  hans  Sind 
og  ventede  paa  et  Svar.  — 

Det  varede  ikke  længe,  før  Sølivet  atter  drog  Henry  George  til 
sig.  Som  ung  Matros  rejste  han  med  en  Damper  rundt  Kap  Horn, 
stiftede  Bekendtskab  med  stærke  Storme  og  med  den  gule  Feber,  som 
brød  løs  paa  Skibet,  oplevede  mange  mærkelige  Ting,  før  han  i  sit 
19  Aar  kom  til  San  Francisco.  —  Den  nye  By  havde  for  en  stolt  og 
æventyrlig  Aand  som  Henry  Georges  saa  meget  af  Fortryllelsens 
Glans  over  sig.  —  Dér  maatte  man  kunne  skabe  sin  Lykke.  — 
Kort  Tid  efter  hans  Ankomst  kom  der  opsigtvækkende  Beretninger 
om  Opdagelser  af  Guldlejer  ved  Fraserfloden  i  de  brittiske  Besiddel- 
ser. Der  blev  stor  Bevægelse  i  Byen,  særlig  blandt  den  Mængde  Spe- 
kulanter og  Æventyrere,  som  havde  Tilhold  dér.  50,000  Mennesker 
strømmede  i  Løbet  af  faa  Uger  ud  til  Floden.  Opdagelse  af  Guld- 
miner i  herreløst  Land,  hvor  Arbejdet  var  frit,  satte  Lønningerne 
voldsomt  i  Vejret.  Kokkene  i  San  Franciscos  Restaurationer  fik  500 
Dollars  om  Maaneden.  Styrmænd  og  Mandskab  forlod  Skibene  i 
Havnen  og  lod  dem  raadne  op,  dersom  ikke  Ejermanden  vilde  rykke 
ud  med  Lønninger,  som  vilde  synes  fabelagtige  et  hvilket  som  helst 
andet  Sted  i  Verden.  Henry  George  rejste  derud,  ventende  som 
alle  de  andre  at  finde  Guld.  — 

Hans  fromme  Moder  syntes  ikke  om  dette  Pengestræb;  hun 
ønskede  det  paa  Havsens  Bund;  ,,det  at  blive  hovedrig  i  en  Fart," 
skrev  hun  til  ham,  ,,er  forbunden  med  mange  Snarer  og  store 
Fristelser." 

Som  Matros  paa  en  Skonnert  lykkedes  det  Henry  George  at  naa 
frem  til  Byen  Victoria,  just  som  Guldfeberen  var  paa  sit  højeste. 
Paa  Dækket  var  han  kommen  til  at  tale  med  en  Del  Minearbejdere, 
som  ogsaa  var  paa  Vej  til  Victoria,  om  de  mange  Kinesere,  der  var 
ombord,  og  da  han  hørte,  at  man  var  vred  paa  disse  arbejdsomme, 
tarvelige  Sønner  af  „det  himmelske  Rige",  saa  vovede  han  sig  til 
at  spørge  om,  hvad  ondt  de  kunde  gøre  her.  „Nu  gør  de  ingen  For- 
træd," svarede  en  gammel  Arbejder,  „men  Lønningerne  vil  ikke  al- 
tid være  saa  høje,  som  de  er  i  disse  Dage  her  i  Kalifornien,  vent 
bare,  til  Landet  bliver  tættere  befolket,  saa  daler  Lønnen,  og  før 
eller  senere  vil  de  hvide  Mænd  være  glade  ved  at  tage  fat  paa  det  Ar- 
bejde, som  Kineserne  nu  har."  Det  gjorde  et  stærkt  Indtryk  paa 
George,  dette:  at  naar  Landet  gjorde  Fremskridt  i  alt,  hvad  man  helst 
ønskede,  saa  skulde  Følgen  kun  blive  den,  at  Arbejderne  fik  det  — 
ikke  bedre,  men  værre.  — 

Victoria  ligger  dejligt;  dens  Folkemængde  var  svulmet  i  Vejret, 
da  Guldet  opdagedes;  der  var  nu  til  Tider  en  ti  Tusend  Minearbejdere 
i  Bræddehytter  og  Telte,  som  var  lejret  rundt  om  de  mere  solide 
Bygninger.  —  For  Øjeblikket  var  der  Stilstand  i  Guldafsøgningen, 
ti  det  var  i  Regntiden,  Sneen  smeltede  i  Fjældene,  og  der  var  Høj- 
vande i  Flodlejet.  Man  var  nødt  til  at  vente,  indtil  Vandmængden 
mindskedes.  Ogsaa  den  unge  Lykkejæger  maatte  finde  sig  i  at  vente. 
I   en   simpel   Træbygning  fik  han   noget  Butiksarbejde.      Naar   han 

skulde  sove,  rullede  han  sig  ind  i  et  uldent  Tæppe  og  lagde  sig  paa 
Disken  eller  paa  nogle  Melsække.  Senere  fik  han  dog  anbragt  en 
Straamadras  paa  nogle  Brædder.  Han  fandt  imidlertid  ikke  Lykken 
i  Victoria,  og  da  han  ikke  længere  kunde  faa  Arbejde,  vendte  han  til- 
bage til  San  Francisco. 

I  nogle  Aar  kastedes  han  uroligt  omkring  under  skiftende  Lykke 
og  Modgang;  han  var  Typograf,  Vejer  i  en  Rismølle  og  Tjenestekarl. 
Moderen  var  ked  af,  at  han  saa  tit  skiftede  Livsstilling,  og  af  hans 
ensomme  Liv.  Hun  skrev  til  ham:  „Jeg  kan  godt  lide,  at  Du  er  tid- 
lig paa  Færde  om  Morgenen,  men  dine  ensomme  Timer  synes  jeg 
ikke  om.  Et  Menneske  bør  have  nogle  faa  gode  Venner  omkring  sig 
og  helst  blandt  dem:  gode  Kvinder.  En  berømt  Forfatter  skriver,  at 
de  Mænd,  som  skyr  kvindeligt  Selskab,  de  har  et  sløvt  Følelsesliv  og 
er  i  Virkeligheden  dumme,  eller  de  har  en  plump  Smag  og  vender 
sig  bort  fra,  hvad  der  er  rent,  Men  er  Kvinderne  ikke  af  den  gode 
Slags,  saa  vil  de  i  Stedet  for  at  højne  og  forædle  Dig  føre  Dig  til  Ruin." 

Omsider  fik  han  Plads  ved  et  Ugeblad,  og  da  han  havde  fyldt  det 
21.  Aar,  begyndte  han  sammen  med  to  andre  at  udgive  en  lille  Aften- 
avis. De  tre  Mænd  skrev  Bladet,  satte  det,  trykte  det  og  brugte 
dets  Kontor  til  Sovekammer  om  Natten. 

George  var  22  Aar,  da  han  mødtes  med  den  18-aarige  Annie  Fox, 
som  ret  snart  blev  hans  Hustru.  Han  maatte  bortføre  hende,  da  hen- 
des Familie  fandt  ham  for  fattig.  Han  laante  Bryllupsklæder  og 
Penge  til  at  betale  14  Dages  Logi  for  sig  og  sin  Hustru  samt  5  Dollars 
til  Vognen,  som  skulde  hente  hende.  Det  var  en  Aftale,  at  naar  denne 
Vogn  om  Natten  holdt  for  Døren,  og  Kusken  spurgte  efter  Fru  Brown, 
saa  skulde  Annie  Fox  straks  være  rede  til  at  følge  med.  Hele  Dagen 
sad  hun  i  Dagligstuen  og  ventede  paa  Natten  og  Vognen;  men  der 
var  nogle  Vanskeligheder  ved  den  Vogn,  for  da  Kusken  fik  Nys  om, 
at  han  skulde  være  Part  i  en  Bortførelse  til  et  Bryllup,  og  at  han 
blev  viklet  ind  i  det  hele  derved,  at  han  ved  Døren  skulde  spørge 
efter  Fru  Brown,  saa  vægrede  han  sig,  idet  han  sagde,  at  han  allerede 
havde  en  Revolverkugle  i  Benet,  fordi  han  havde  deltaget  i  en  anden 
lignende  Affære;  men  han  gik  ind  paa  at  holde  sit  Køretøj  rede  i  en 
forsigtig  Afstand  fra  Huset,  og  saa  fik  Henry  George  en  gammel 
Kammerat  til  med  Kraven  smøget  op  over  Ørene  og  en  blød  Hat  ned 
øver  Hovedet  at  gaa  hen  til  Huset  og  spørge  efter  Fru  Brown.  Frøken 
Fox  var  rede  og  fulgte  ham  ud;  hun  rakte  ham  en  tung  Klædesbylt, 
som  han  tænkte  maatte  være  Juveler,  men  som  siden  til  hans  For- 
undring viste  sig  at  være  alle  de  Bøger,  som  Henry  George  havde 
givet  hende;  hun  havde  foretrukket  at  tage  disse  med  frem  for  noget 
andet  af  det,  som  tilhørte  hende.  Kl.  4  næste  Morgen  gik  den  unge 
Brudgom  ud  for  at  søge  om  Arbejde. 

Henry  Georges  Moder  og  Søsteren  Jennie  stred  for  at  faa  de 
nygifte  til  at  komme  til  dem.  I  Brevvekslingen  mellem  denne  Søster 
og   Henry   George   findes   mange   Perler;   saaledes   skriver   hun   paa 

dette  Tidspunkt  i  et  Brev:  „Der  er  mange  flere  Ting  her,  som  minder 
os  om  Dig,  end  der  er  ude  i  det  fremmede  til  at  minde  Dig  om  os.  Vi 
her  lever  ganske  paa  samme  Maade,  som  da  Du  rejste  bort,  i  det 
samme  Hus,  arbejdende  med  de  samme  Ting,  kun  at  vi  udforer  dem 
med  mindre  let  Hjerte,  idet  vi  foler,  at  vi  lidt  efter  lidt  bliver  ældre. 
Vi  havde  en  yndig  Tid  sammen,  da  vi  var  Børn,  ikke  sandt?  I  Gaar 
blev  jeg  saa  stærkt  mindet  om,  at  vi  bliver  ældre.  Det  var,  som 
Du  véd,  Paaskedag.  Kan  Du  huske,  at  Mo'r  altid  farvede  to  eller  tre 
Æg  til  hver  af  os.  I  Gaar  farvede  hun  ingen.  Hun  tænkte  slet  ikke 
paa  det,  og  ingen  af  Bornene  spurgte  om  det.  Og  hvor  dejligt  havde 
vi  det  dog  ikke  om  Julen!  Det  var  umuligt  at  at  gaa  i  Seng,  bort 
fra  al  den  Glæde.  Og  vor  dejlige  Have,  som  vi  plantede  i  ved 
Foraarstide.  Tiden  har  ikke  forskønnet  den.  Kan  Du  huske,  hvor- 
ledes Tom  og  Val  trak  Træerne  op  en  Uge  efter,  at  de  havde  plantet 
dem,  for  at  se,  om  de  voksede.  Fortæl  Din  Hustru,  hvordan  Tom 
bar  sig  ad  med  at  sidde  oppe  i  Luften.  Jeg  siger  ofte  til  ham,  at 
den  ene  Handling  er  nok  til  at  skabe  ham  Udødelighed  og  overgive 
hans  Navn  til  Efterslægten."  Tom  George  havde  nemlig  ladet  sig  for- 
tælle, at  det  var  muligt  at  kunne  sidde  oppe  i  Luften.  Følgende 
de  Raad,  som  blev  givet,  tog  han  et  stort  Vadskekar,  fyldte  det  med 
Vand,  lagde  en  Fjæl  over  det,  stod  op  paa  den  og  bad  en  yngre 
Broder  og  Søster  om  at  trække  Fjælen  til  Side,  naar  han  nu  hoppede 
op  i  Luften.  Han  hoppede,  de  trak,  og  han  fik  sig  et  udmærket 
Karbad. 

Henry  George  svarede:  ,,Ja,  det  er  kun  Savnet  af  nogle  faa 
Dollars,  der  skiller  os  og  nøder  os  til  den  pinefulde  Kamp,  der  slaar 
alle  Sjælens  og  Hjertets  ædleste  Længsler  til  Jorden!"  Baandet  mel- 
lem Broder  og  Søster  var  aldrig  fastere  end  i  denne  Tid.  Hun  døde 
kort  Tid  efter.  Det  var  et  haardt  Slag  for  Henry  George.  I  tunge 
Timer  kunde  han  sige  til  sin  Hustru  —  som  om  en  pludselig  Over- 
bevisning fodtes  hos  ham:  ,,Der  maa  være  et  Liv  efter  dette,  Sjælen 
er  udødelig!"  Men  Ordene  udtrykte  mere  en  Længsel  end  en  Over- 
bevisning. Alvorligt  ønskede  han  nu  at  kunne  tro  paa  evigt  Liv,  men 
den  Teologi,  som  han  i  Ungdommen  var  omgiven  af,  stødte  snarere 
fra,  og  først  mange  Aar  efter,  da  han  gik  i  Lag  med  den  store  Under- 
sogelse,  som  førte  til  Bogen  „Fremskridt  og  Fattigdom,"  kom  han  til 
Forstaaelse  af  den  store  Simpelhed  og  usigelige  Harmoni  i  Verdens- 
loven,  at  de  sociale  Love  er  underlagt  Godhed  og  Intelligens  og  er 
ikke  blinde,  sammenstødende  Kræfter.  Da  kom  der  med  det  samme 
fast  Grund  under  hans  Evighedstro. 

For  Udkommets  Skyld  tog  han  fat  paa  hvad  som  helst.  En 
Tid  var  han  Billetsælger.  De  kæmpede  sig  igennem,  satte  aldrig 
Gæld,  men  var  tit  Sultens  nærmeste  Naboer.  Ofte  gik  han  hjemme 
fra  om  Morgenen  uden  Frokost;  han  sagde,  at  ban  kunde  jo  faa 
Mad  ude  i  Byen;  men  Hustruen,  som  vidste,  at  han  ikke  ejede  Penge, 
kunde  nok  regne  ud,  at  han  fik  slet  ingen  Morgenmad.     De  flyttede 

meget  omkring.  Da  nogle  bekendte  en  Gang  spurgte,  hvad  Tid  de 
gjorde  Huset  rent,  svarede  Henry  George  spøgefuldt:  ,,Vi  gor  aldrig 
rent;  vi  flytter  i  Stedet  for!"  Hustruen  skilte  sig  ved  sine  smaa 
Juveler  og  Smykker.  De  var  Hungersnøden  nær,  da  deres  andet 
Barn  fødtes.  Henry  George  gik  ind  til  Naboens  med  det  ældste, 
vandrede  saa  videre  ned  ad  Gaden  i  en  fortvivlet  Stemning,  for  hans 
Hustrus  Tilstand  gjorde  i  alt  Fald  nogle  Penge  til  en  umiddelbar 
og  absolut  Nødvendighed.  Han  besluttede  at  ville  spørge  den  første 
den  bedste,  hvis  Udseende  lod  formode,  at  han  kunde  give  noget. 
Han  standsede  en  fremmed  Mand  og  sagde  ham,  at  han  manglede 
5  Dollars.  Denne  spurgte,  hvad  de  skulde  bruges  til.  „Min  Hustru 
ligger  i  Barselseng,"  var  Svaret,  ,,og  jeg  har  slet  intet  at  give  hende 
at  spise!"  Han  fik  Pengene.  Hvis  ikke,  saa  var  Henry  George 
fortvivlet  nok  til  at  kunne  have  dræbt  Manden.  —  I  en  Samtale  i 
Dublin  i  Vinteren  1881 — 82  mellem  Henry  George  og  Dr.  Kelly  fortalte 
H.  G.  denne  Hændelse  for  at  vise,  at  Omgivelserne  har  mere  at  gøre 
med  de  menneskelige  Handlinger  og  særlig  med  det  saakaldte  krimi- 
nelle, end  vi  almindeligvis  indrømmer,  og  for  at  vise,  hvorledes  akut 
Fattigdom  kan  drive  sundt  følende,  moralske  Mennesker  til  at  begaa 
Handlinger,  som  man  ellers  antager  kun  kan  udføres  af  fuldstændig 
onde  og  haardhjertede  Naturer.  Igennem  en  lang  fysiologisk  og 
filosofisk  Samtale  førtes  disse  to  Mænd  ind  i  et  varmt  Venskab.  Da 
Dr.  Kelly  siden  efter  kom  til  de  forenede  Stater  og  nedsatte  sig  i 
New  York,  blev  han  Henry  Georges  Huslæge  og  var  ogsaa  til  Stede 
ved  hans  Død. 

Som  Skribent  slog  Henry  George  igennem  i  Begyndelsen  af  Aaret 
1865.  Medens  han  var  sysselsat  med  tilfældigt  Sættearbejde  og 
prøvede  paa  at  interessere  Vognfabrikanter  for  en  ny  Slags  Vogn- 
bremse,  begyndte  han  ogsaa  at  skrive.  Det  første  af  hans  Smaa- 
skrifter  handler  om  ,, Brugen  af  Tiden".  Heri  hedder  det:  „Jeg 
længes  stadig  efter  Velstand.  Den  store  Forskel  imellem  mine  Ønsker 
og  Midlerne,  som  jeg  raader  over  til  at  tilfredsstille  dem,  volder  mig 
uafbrudt  Uro.  Penge  vilde  kunne  skaffe  mig  Velvære  og  Luksus.  De 
vilde  give  mig  Arbejde,  som  passede  til  min  Natur;  de  kunde  sætte 
mig  i  Stand  til  at  danne  min  Sjæl  og  i  det  hele  give  mine  Evner  en 
rigere  Udvikling.  Jeg  kunde  ved  deres  Hjælp  skabe  megen  mere 
Hygge  for  de  Mennesker,  som  jeg  elsker.  Det  er  derfor  mit  Livs 
Maal  at  erhverve  Penge,  i  det  mindste  nogle  flere,  end  jeg  har  for 
Tiden.  I  mit  svundne  Liv  har  jeg  gjort  liden  eller  ingen  Fremgang. 
Mit  Sind  er  uroligt,  for  det  er  vanskeligt  at  se,  om  jeg  i  det  hele  taget 
gaar  fremad  eller  ej.  Ak,  jeg  har  jo  aldrig  været  i  Stand  til  at 
samle  mit  Sind  om  de  langsomme  Fremskridt.  Jeg  har  ikke  brugt 
Tiden  og  de  Midler,  som  stod  til  min  Baadighed,  saa  godt  og  trofast, 
som  jeg  skulde,  og  følgelig  er  det  for  en  Del  min  egen  Skam,  at  jeg 
ikke  er  kommen  videre.  Nu  vil  jeg  prøve  paa  at  dygtiggøre  mig  ti' 
paa  en  smuk  Maade  skriftligt  at  kunne  udtrykke  mine  Tanker." 

n* 

I  et  andet  lille  Skrift  fra  denne  Tid  raader  han  Arbejdsmænd  til 
at  tænke  alvorligt  over  sociale  og  politiske  Spørgsmaal  og  standse, 
hvis  det  er  muligt,  Samfundets  Tilbøjelighed  til  at  danne  en  Over- 
og  en  Underklasse.  Han  skriver:  „Vi  maa  i  Fællesskab  med  hin- 
anden fremme  de  store  Grundsætninger,  paa  hvilke  vore  republi- 
kanske Institutioner  hviler,  og  som  vi  maa  knytte  os  til  for  at  sikre 
for  os  og  vore  Børn  vor  ejendommelige  Plads  og  særegne  Ret  og  for 
vort  Land:  dets  stolte  og  fremragende  Plads  i  Nationernes  Rækker." 

Borgerkrigen  var  omtrent  forbi,  men  om  Natten  den  14.  April  1865 
spredtes  den  skrækkelige  Nyhed,  at  Præsident  Lincoln  var  bleven 
skudt.  Aldrig  før  havde  man  set  en  saadan  Bevægelse  i  San  Fran- 
cisco. Denne  Udaad  syntes  at  være  Slavemagtens  sidste  desperate 
Handling.  Efterretningen  om  Mordet  gjorde  et  forfærdeligt  Indtryk 
paa  Henry  George.  Næste  Dag  nedskrev  han  de  Tanker,  som  bølgede 
gennem  hans  Sind.  Han  formede  dem  som  en  Meddelelse  til  Bladet 
„Alta  California"  og  skrev  bl.  a. :  „Folk  kom  for  at  le  ad  en  Komedie 
—  men  de  saa  en  Tragedie,  som  vil  faa  en  hel  Nation  til  at  græde,  og 
hvis  mægtige  Betydning  Aarhundreder  ikke  kan  udfinde.  Saa  længe 
Verden  staar,  vil  denne  Scene  mindes.  Som  en  Frihedens  Martyr, 
som  Repræsentant  for  en  stor  Nations  Retfærdsfølelse,  vil  den  myrde- 
des Navn  evig  leve.  Uafhængighedserklæringen,  underskrevet  med 
Abraham  Lincolns  Navn  og  forseglet  med  hans  Blod,  vil  blive 
staaende  som  et  Grænseskel  i  Menneskehedens  Fremmarch.  I  Folke- 
hjertets Dyb  vil  hans  Minde  leve  ved  Siden  af  Washingtons,  og  til 
Jordens  Ender,  fra  Nordens  frosne  Hav  til  Sydens  Isfjælde,  i  ethvert 
Land,  hvor  Fanen  løftes  mod  Uretfærdighed,  skal  hans  Navn  blive 
som  et  Feltraab  og  en  Inspiration.  Ufødte  Slægter  skal  velsigne  dette 
Navn!" 

Faa  Dage  senere  fæstede  Udgiveren  af  „Alta  California"  Henry 
George  som  særlig  Meddeler  til,  sammen  med  flere  andre,  at  beskrive 
Sørgehøjtiden  over  Lincoln.  For  første  Gang  modtog  George  Be- 
taling for  en  Bladartikel.  Han  kunde  imidlertid  ikke  lade  sig  nøje 
med  en  almindelig  Meddelelse,  men  gav  en  Skildring  af  Lincolns 
Karakter,  undertegnede  den  med  Forbogstaverne  til  sit  Navn  og 
puttede  den  i  Udgiverens  Brevkasse.  Næste  Morgen  saa  han  nys- 
gerrigt efter,  om  den  var  trykt.  Jo,  men  der  var  intet  Navn  under, 
den  var  heller  ikke  trykt  som  Brev  til  Udgiveren,  men  den  var  bleven 
Bladets  vigtigste  Redaktionsartikel.  Den  hævdede,  „at  ingen  anden 
Regeringsform  vilde  have  frembragt  ham,  men  under  vore  Institu- 
tioner, naar  Folkets  Ret  er  i  Fare,  vil  der  fra  neden  fremvokse  de 
Mænd,   som  Tiden  trænger  til." 

Da  Meksikanerne  rejste  sig  for  at  forjage  den  østrigske  Kejser, 
vakte  det  stærk  Sympati  over  alt  i  de  Forenede  Stater,  som  græn- 
sede op  til  Meksiko,  og  et  Skib,  som  laa  i  San  Franciscos  Havn,  var 
rede  til  at  gaa  med  en  Flok  frivillige.  Henry  George  gik  om  Bord 
for  ogsaa  at  være  med  til  at  kæmpe  under  Frihedens  Flag.     Han 

havde  aftalt  Sagen  med  sin  trofaste  Hustru.  Skønt  Faren  var  stor, 
og  det  jo  var  svært  at  blive  ene  tilbage  med  to  Børn,  saa  gjorde 
hun  dog,  som  altid  senere,  hvad  hun  kunde  for  at  opmuntre  ham 
til  at  følge,  hvad  han  troede,  der  var  hans  Pligt.  De  knælede  ned 
og  holdt  Bøn  sammen  ved  Børnenes  Side,  før  han  drog  af  Sted.  Det 
var  imidlertid  godt,  at  Regeringen,  som  saa  længe  som  muligt  havde 
lukket  Øjnene  for,  hvad  her  var  paa  Færde,  i  sidste  Øjeblik  forbød 
Skibet  at  forlade  Havnen,  ti  Henry  George  var  her  kommen  mellem 
nogle  vilde  Banditter.  Mange  Aar  senere,  da  han  var  paa  Valg  til 
Borgmester  i  New  York,  udspredte  hans  Modparti  det  Rygte  —  med 
denne  Begivenhed  som  Baggrund  — ,  at  han  en  Gang  havde  været 
med  paa  et  Sørøvertog! 

Et  Aarstid  levede  han  nu  et  roligt  og  hyggeligt  Familjeliv.  I  et 
literært  Selskab,  som  han  var  med  til  at  danne,  drøftede  man  ivrigt 
Tidens  offentlige  Spørgsmaal.  Her  blev  Henry  George  Frihandels- 
mand. Hidtil  havde  han  været  beskyttelsesvenlig  —  eller  troet  at 
være  det  —  han  havde  ikke  undersøgt  Sagen,  men  antaget  Troen, 
som  vi  alle  til  at  begynde  med  gør  det  paa  andres  Avtoritet.  Nu  blev 
han  omvendt  ved  at  høre  en  protektionistisk  Taler.  Han  var  Be- 
skyttelsesmand,  da  denne  Mand  begyndte,  men  før  Foredraget  slut- 
tede, var  han  Frihandelsmand.  Det  blev  ham  i  den  følgende  Tid 
mere  og  mere  klart,  at  Beskyttelsespolitik  skaber  Strid  mellem  Folke- 
slagene, afsondrer  dem,  øger  deres  Selviskhed,  øger  især  Militaris- 
men, gør  staaende  Hære  og  store-  Flaader  til  noget  for  Verdensfreden 
nødvendigt,  medens  Frihandelen  som  en  udviklende  Kraft  skaber 
Tillid  mellem  Nationerne,  fremmer  Freden  og  tvinger  Humaniteten 
op  i  et  højere  Plan,  nærmere  det  universelle  Broderskab! 

En  lille  Tid  var  Henry  George  Udgiver  af  Bladet  ,, Times".  Hans 
økonomiske  Stilling  blev  bedre,  han  fik  Venner,  og  hans  Indflydelse 
voksede.  Men  allervigtigst  var  denne  ,,Times"periode  derved,  at  den 
blev  en  god  Forberedelse  til  hans  store  Livsværk.  Han  lærte  bedre 
at  udtrykke  sine  Tanker,  hvilket  især  spores,  naar  han  skriver  om 
Dagens  store  Spørgsmaal,  som  f.  Eks.  „Frihandel"  eller  „Hvad  Jern- 
banen vil  bringe  os".  Sidstnævnte  var  et  Fremsyn  over,  hvad  Ca- 
lifornien vilde  gaa  i  Møde,  naar  nu  Banen  ret  snart  blev  bygget 
færdig  tværs  igennem  Nordamerika.  Denne  Bane  vilde  jo  til  de  na- 
turlige Fortrin,  som  San  Francisco  besad,  føre  store  kunstige  For- 
trin, lægge  Grunden  til  en  hurtig  Rejsning,  økonomisk  og  kulturelt. 
Maaske  Byen  med  Hensyn  til  Folkemængde,  Rigdom  og  Magt  kunde 
sætte  uden  om  London  og  New  York,  ja  blive  Verdens  største  By. 
Han  var  kommen  til  at  tænke  paa  et  Spørgsmaal,  som  rejste  sig 
hos  ham  for  Aar  tilbage,  da  han  en  Aften  sad  i  Teatrets  Galleri  og 
saa  Begyndelsen  til  Jernbanen  afbildet  paa  det  ny  Fortæppe:  Et 
Tog  kom  ind  til  San  Francisco,  og  efter  at  Folk  havde  skreget  sig 
hæse  ved  Bifald,  spurgte  han  sig  selv:  Ja,  hvad  godt  vil  nu  dette 
Fremskridt  kunne  bringe  mig  og  mine  Lige,  os,   der  kun  har  vort 

Arbejde  at  byde?  Han  mindedes  Minearbejderens  Ord  fra  Sejladsen 
paa  Fraserfloden:  „Naar  Landet  gaar  frem,  og  Folkemængden  øges, 
da  daler  Lønnen."  Vil  Californien  med  sine  store  Folkemængder, 
Rigdom,  Magt  og  Kultur  faa  en  lige  saa  god  Formuefordeling,  som 
den  havde  i  Nybyggerperioden?  Vil  der  da  være  forholdsvis  lige  saa 
megen  Almen-Velstand,  lige  saa  lidt  Smuds  og  Elendighed?  Vil  der 
findes  et  lige  saa  stort  Antal  selvstændige,  ærlige  Mennesker?  Eng- 
land, der  ejer  en  Folkemængde  paa  20  Millioner  paa  et  Fladerum, 
som  kun  er  en  Tredjedel  af  vor  Stat,  og  en  Formue,  som  er  6 — 7 
Gange  saa  stor  pr.  Individ  som  her  i  Californien  —  er  det  da  et 
bedre  Land  at  leve  i?  Muligvis,  hvis  man  var  født  som  Hertug  eller 
Fabrikherre,  eller  en  anden  Stilling  blandt  de  øverste  ti  Tusind, 
men  hvis  man  nu  var  født  mellem  de  lavest  stillede  Millioner,  hvad 
da?  Efterhaanden  som  Californiens  Rigdom  og  Folkemængde  vokser, 
lad  os  da  aldrig  glemme,  at  Menneskenes  Karakter  betyder  mere 
end  deres  Antal,  at  Formuefordelingen  er  en  endnu  mere  vigtig  Sag 
end  dens  Frembringelse.  Lad  os  ikke  foregøgle  os  en  Taabes  Paradis, 
hvor  gyldne  Æbler  falder  i  vor  Mund!  —  For  alle,  som  har  fulgt  Cali- 
forniens nyeste  Historie,  er  denne  Artikel  en  mærkelig  Profeti  om 
de  haarde  Levevilkaar,  som  udviklede  sig  for  Folkets  Masser  og  næ- 
sten standsede  Statens  Vækst,  —  Skønt  Aarsagen  endnu  ikke  var 
bleven  klar  for  Henry  George,  saa  havde  han  dog  faaet  Øje  for,  at 
den  gode  Tid  havde  man  den  Gang,  da  Jorden  endnu  ikke  var  kom- 
men i  privat  Eje,  og  da  Landets  naturlige  Rigdom  ikke  var  bleven 
monopoliseret,  men  Lejligheden  stod  aaben  for  alle  —  alt  dette,  som 
senere  i  fuld  Klarhed  fremsættes  i  Bogen  „Fremskridt  og  Fattig- 
dom." 

Man  fortæller,  at  Abraham  Lincoln  vaktes  til  Kamp  mod  den 
afskyelige  Slavehandel  ved  en  Avktion,  som  han  i  sin  Ungdom  var 
Vidne  til  i  New  Orleans.  Her  solgtes  Negre,  Mænd,  Kvinder  og  smaa 
Børn!  Henry  George  vaktes  til  Kampen  for  det  industrielle  Slaveri 
ved  at  se  Kontrasten  mellem  Fattigdom  og  Rigdom  i  den  ny  Verdens 
største  By.  I  ledige  Timer,  hvor  mange  andre  vilde  have  søgt  For- 
nøjelser, vandrede  denne  unge  Mand  i  Vinteren  1868 — 69  ned  ad  New 
Yorks  Gader,  tænkende  paa,  at  her  i  Civilisationens  Midtpunkt  skulde 
hans  Fremtidsdrømme  fra  Nybyggerperioden  dog  maaske  blive  virke- 
liggjorte, Livets  haarde  Vilkaar  blive  mildnet.  Denne  ukendte  Mand, 
ikke  endnu  30  Aar  gammel,  med  næsten  uprøvede  Evner,  hvis  For- 
tid var  levet  i  Fattigdom  og  Modgang,  og  hvis  Fremtid  var  det  taa- 
gede  og  usikre,  han  afviste  med  Stolthed  den  Tanke,  at  dette  skulde 
være  Guds  Orden,  at  alle  disse  Savn  og  Lidelser  skulde  hidrøre  fra 
Tingenes  Uforanderlighed,  som  Præster  og  lærde  Mænd  hævdede. 
Hans  Hjerte  sagde  Nej  hertil.  Over  alt  i  Naturen  mødte  Øjet  Orden 
og  Plan.  Skulde  da  Mennesket,  alle  Tings  ypperste  Krone,  danne 
en  Undtagelse?  Uden  at  tale  til  nogen  derom,  satte  han  sig  for,  at 
han  vilde  prøve  paa  at  finde  den  naturlige  Orden.     Han  gjorde  sig 

selv  det  højtidelige  Løfte,  som  aldrig  senere  blev  sveget,  at  han 
vilde  undersøge  og  om  muligt  raade  Bod  paa  de  forfærdelige  Forhold 
i  Fattigdistrikterne.  Han  følte  sig  som  den,  der  modtager  et  Kald 
fra  Gud. 

Henry  George  ønskede  nu  at  blive  valgt  som  Rigsdagsmand. 
Vel  var  hans  sociale  Tanker  endnu  ikke  afklarede,  men  der  var  saa 
mange  betydelige  Sager,  som  han  følte,  at  Lovgivningsmagten  burde 
tage  sig  af.  Han  blev  ikke  opstillet,  fordi  han  nægtede  at  betale  den 
Pengesum,  som  Partilederne  forlangte,  og  saaledes  brast  Haabet 
om  at  blive  Kandidat.  H.  G.  vilde,  hvordan  det  saa  end  gik,  være 
tro  imod  sig  selv.     Fremtiden  saa  alt  andet  end  lys  ud. 

En  Eftermiddag  var  han  reden  op  paa  nogle  Højdedrag;  da 
mødte  han  en  Fragtmand,  og  i  Mangel  af  noget  bedre  at  sige,  spurgte 
han,  hvad  Jorden  der  kunde  være  værd?  Fragtmanden  pegede  paa 
nogle  Køer,  som  gik  og  græssede  saa  langt  borte,  at  de  ikke  syntes 
større  end  Mus,  og  saa  sagde  han:  „Det  ved  jeg  ikke  bestemt,  men 
der  ovre  er  en  Mand,  som  vil  sælge  Jord  for  1000  Dollars  for  en 
Acre!"  Som  et  Lynglimt  stod  det  i  dette  Øjeblik  klart  for  Henry 
Georges,  hvad  der  var  Aarsag  til  den  stigende  Fattigdom  Side  om 
Side  med  den  voksende  Rigdom:  Jordens  Monopolisering.  „Man  laaser 
for  Naturens  store  Forraadskammer.  Derfra  har  Ondet  sin  Rod!" 
Han  spurgte  ingen,  om  han  havde  Ret!  Han  vidste,  at  han  havde 
det!  Han  kendte  ikke  de  nationaløkonomiske  Skoler,  men  han  be- 
høvede ikke  at  ty  til  Bøgerne  eller  raadføre  sig  med  Filosoferne. 
Sagen  laa  jo  klart  udbredt  for  enhver,  som  vilde  se.  Han  former 
da  det  lille  Skrift  „Vor  Jord  og  vor  Jordpolitik"  og  siger:  „Hvad  et 
Menneske  frembringer,  det  er  hans  med  Rette,  det  maa  han  beholde, 
sælge  eller  give  bort.  Alene  paa  denne  sikre  Adkomst  kan  Ejendoms- 
ret til  noget  med  rette  hvile.  Mennesket  har  ogsaa  en  anden  Ret,  som 
finder  sin  Forklaring  i  den  Kendsgerning,  at  det  eksisterer  —  nemlig 
Retten  til  at  bruge  saa  mange  af  Naturens  fri  Gaver,  som  er  nød- 
vendigt for  at  leve,  naar  det  gøres  uden  at  krænke  andres  lige  store 

Ret! Det  nuværende  System  gaar  i  Retning  af  at  koncentrere 

Rigdommen  og  monopolisere  Jorden,  og  dog  betaler  100,000  Dollars 
i  en  Mands  Hænder  kun  en  lille  Del  af  den  Skat,  som  den  samme 
Sum  kunde  give,  hvis  Beløbet  var  fordelt  imellem  50  Mand.  100,000 
Acres,  som  ejes  af  en  eneste  Landmand,  svarer  kun  en  ringe  Skat  i 
Sammenligning  med,  om  disse  100,000  Acres  fordeltes  mellem  600 
Farmere.  Centralisation  er  Tidens  Løsen.  Den  store  By  sluger 
de  smaa.  Den  store  Købmand  driver  de  fattigere  Rivaler  ud  af  deres 
Forretning.  Tusinde  Smaahandlere  bliver  Kommis'er  og  Kontorister 
hos  en  Ejer,  der  bor  i  et  Marmorpalads;  tusinde  Mestre  maa  søge 
Arbejde  hos  en  rig  Fabrikant.  Storbyerne,  hvis  Fremvækst  var  en 
Følge  af  de  ny  sociale  Kræfter,  som  James  Watt  og  Stephenson  lærte 
Verden  at  bruge,  faar  en  endnu  mere  titanisk  Vækst.  Hvorledes  skal 
den  fattige  Mand  dog  kunne  klare  sig  under  denne  ny  Tingenes  Til- 

stand,  hvis  ogsaa  Jorden  bliver  monopoliseret?  Naar  man  siger,  at 
Landets  Jord  skal  ejes  af  en  faatallig  Klasse,  saa  betyder  det,  at 
denne  Klasse  skal  herske  over  denne  Jord,  og  at  sige,  at  et  Lands 
Befolkning  skal  bestaa  af  meget  rige  og  meget  fattige,  det  er  at  sige, 
at  Republikken  er  umulig." 

Længere  fremme  skriver  han  om  Jordrenten,  at  den  lettere  og 
simplere  bliver  samlet  sammen  og  med  mindre  Udgift  end  nogen 
anden  Skat.  „Jordejerne  kan  heller  ikke  føre  den  over  paa  andre 
Mennesker."  Spireformigt  findes  i  dette  Skrift,  hvad  der  8  Aar  senere 
bliver  til  et  høj  vokset  Træ  i  Bogen  „Fremskridt  og  Fattigdom".  — 

I  Maj  Maaned  1873  sejlede  Skibet  „Sunrise"  fra  New  York  til 
San  Francisco.  Undervejs  optraadte  Kaptajnen  og  første  Styrmand 
saa  brutalt  overfor  Mandskabet,  at  tre  af  Mændene  sprang  over  Bord 
og  druknede.  Der  blev  forsøgt  paa  at  neddysse  Sagen,  da  Skibet 
naaede  „Den  gyldne  Port",  men  i  Bladet  „Posten"  skrev  Henry 
George,  at  Kaptejnen  og  Styrmanden  skulde  sagsøges  straks!  De 
to  Slyngler  flygtede,  men  „Posten"  udsatte  en  Belønning  for  deres 
Paagribelse,  de  blev  anholdte,  bragte  i  Forhør,  overbeviste  om  deres 
Forbrydelse  og  fængslede. 

Ridderligt  kæmpede  H.  G.  for  de  smaa  i  Samfundet.  Det  var 
ikke  nogen  let  Opgave,  undertiden  ligefrem  livsfarlig.  Saaledes  gik 
han  en  Gang  hen  for  at  undersøge  nogle  Misligheder,  som  gik  i  Svang 
paa  Tugthuset,  hvis  Tilsyn  var  betroet  et  raat  Menneske,  Harris. 
Denne  stod  i  Porten  med  en  Pistol  i  Haanden  ;  han  lignede  mere 
en  Røver  end  Lederen  af  en  offentlig  Institution.  Uden  mindste  Be- 
tænkning gik  H.  G.  tæt  hen  til  ham,  saa  det  tykke  Umenneske  lige 
ind  i  Øjnene  og  begyndte  Undersøgelsen.  Harris  undgik  det  faste, 
harmfulde  Blik  fra  den  brave,  lille  Mand,  som  gik  lige  løs  paa  hans 
brutale  Tilsyn  og  fortrængte  ham  fra  Stillingen  og  ud  af  Byen. 

Den  offentlige  og  politiske  Moral  i  San  Francisco  var  i  de  Dage 
meget  lav,  og  en  Mængde  kommunale  Tillidshverv  faldt  i  Hænderne 
paa  karakterløse  og  hensynsløse  Folkeledere.  George  nærede  hver- 
ken Agtelse  eller  Frygt  for  den  Slags  Funktionærer.  Han  piskede 
dem  med  Skorpioner.  „Posten"  og  dens  Udgiver  blev  en  Magt,  som 
nød  Agtelse  hos  alle  rettænkende  Borgere  i  Byen. 

Den  energiske  offentlige  Mand  elskede  sit  Hjemliv  højt.  Nød- 
vendigheden af  at  være  meget  borte  fra  Hjemmet  lod  ham  føle  Fa- 
miljeglæden  saa  meget  dybere.  Naar  Hustruen  sad  med  sit  Haand- 
arbejde,  læste  han  ofte  højt  for  hende,  Datteren  og  to  Sønner,  eller 
han  foretog  en  Svømmetur  med  Drengene  eller  en  Sejltur  med  hele 
Familjen.  Ved  saadanne  Lejligheder  hændte  det  ofte,  at  de  saa  det 
lille  Skib,  med  hvilket  H.  G.  var  kommen  til  Californien,  og  saa  for- 
talte han  om  sine  Ungdomseventyr  som  Sømand.  Han  tilhørte  ikke 
nogen  bestemt  kirkelig  Retning,  hans  Familie  kom  heller  ikke  regel- 
mæssig i  Kirke;  men  han  lærte  Børnene  at  bede  til  den  Gud,  som 
han  selv  i  en  ærlig  og  inderlig  Tro  klyngede  sig  til.    Ofte  i  Tusmør- 

ket  blandede  hans  Røst  sig  med  Hustruens  og  Børnenes,  naar  de 
sang  de  gamle  Hymner,  han  som  Barn  havde  hørt  i  Philadelphia, 
eller  Salmen:  „Lovet  være  Gud,  fra  hvem  al  Velsignelsen  kommer". 

Paa  Grund  af  det  urolige  Flytteliv  fik  Børnene  ikke  megen  regel- 
mæssig Skolegang,  og  de  havde  mange  Huller  i  deres  Viden,  men 
de  kom  til  at  staa  højt  i  Personlighedsdannelse.  Faderen  talte  med 
dem,  læste  for  dem,  og  ved  Middagsbordet,  naar  Familjen  var  alene, 
gav  han  dem  mange  Spørgsmaal  vedrørende  Historie,  Literatur,  of- 
fentlige Sager  eller  de  elementære  Videnskaber.  Kunde  de  ikke  svare 
paa  Spørgsmaalene,  saa  gjorde  han  det  selv.  Han  skaffede  dem 
saadanne  Bøger  at  læse  i,  som  han  selv  i  deres  Alder  havde  været 
glad  ved  og  optaget  af.  „Robinson  Crusoe"  var  den  første  Bog,  som 
han  gav  sine  ældste  Drenge,  derefter  kom  „Tusind  og  en  Nat".  Stod 
Børnene  tilbage  i  Skolen,  saa  kunde  de  til  Gengæld  citere  Tennyson, 
Browning  eller  Macaulay  hjemme,  og  de  vidste  f.  Eks.  meget  om 
det  gamle  Ægypten.  Husets  mange  Gæster  gav  ogsaa  paa  en  Maade 
Materiale  til  deres  Opdragelse,  for  ved  Bordet,  hvor  de  lærte  at  være 
tavse,  blev  Samtalen  med  Gæsterne  ofte  ført  ind  paa  Omraader,  som 
i  høj  Grad  havde  Ærinde  til  Børnene.  De  hørte  Ord,  der  kom  fra 
varme  Hjærter,  mærkelige  Eventyr,  snurrige  Historier,  lune  Be- 
mærkninger og  knitrende  Vittigheder.  Der  kom  ofte  Mennesker  fra 
Jordens  forskellige  Egne,  og  disse  gav  deres  Bidrag  til  det  afveks- 
lende og  lærerige  Symposium.  Det  var  alt  i  alt  et  Hjem,  hvor  man 
drømte  om  at  øge  Verdens  Lykke  og  at  rejse  Folkemasserne  op  af 
Fattigdommens  Morads. 

I  en  stille  Time  spurgte  H.  G.  en  Dag  sin  Hustru:  „Hvad  beun- 
drer du  nu  egentlig  mest  hos  en  Mand?"  —  „Modet,"  svarede  hun. 
—  „Modet,"  gentog  han,  rejste  sig  og  vandrede  frem  og  tilbage  paa 
Gulvet,  „jeg  tænkte,  du  vilde  have  sagt  Moralen."  —  „Nej,  ikke 
Moral,  ti  jeg  er  kommen  til  at  forstaa,  at  paa  det  Omraade  stiller 
Verden  forskellige  Krav  til  Mænd  og  Kvinder.  Jeg  siger  ikke,  at 
dette  er  rigtigt,  men  jeg  har  lagt  Mærke  til,  at  man  holder  det  for 
at  være  rigtigt."  —  „Men  nu  Modet  — "  fortsatte  han;  „det  synes 
jo  at  afhænge  af  fysisk  Kraft,  og  jeg  er  kun  en  lille  Mand.  Kan  du 
da  finde  dette  Mod  hos  mig?"  —  „Jeg  mener  ikke  det  fysiske  Mod," 
svarede  hun,  „men  det  moralske,  det  Mod,  som  driver  en  Mand  frem 
til  at  finde  og  følge  sin  Pligt,  skønt  det  koster  store  Ofre,  ja,  maaske 
han  maa  stride  imod  den  ganske  Verden."  Dette  Svar  fornøjede  og 
styrkede  Henry  George,  ti  han  tænkte  som  saa,  at  den  Dag  kunde 
jo  gerne  komme,  da  han  maatte  spørge  hende,  om  hun  vilde  hjælpe 
ham,  hvis  Pligten  kaldte  ham  op  til  Kamp  imod  den  ganske  Verden! 

(Sluttes.) 

Af  L.  Moltesen. 

Der  er  en  Bog,  som  jeg  for  længe  siden  burde  have  henledt  Op- 
mærksomheden paa.  Det  er  Ejnar  Buchs  „Kampen  mellem  Tro 
og  Varitro",  (Gyldendalske  Forlag),  som  udkom  i  1904  med  en  Efter- 
skrift af  Prof.  H.  Høffding.  Hvis  det  havde  været  for  Aar  tilbage, 
vilde  jeg  lettere  have  kunnet  skrive  om  denne  Bog,  da  dens  Forfatter 
og  jeg,  der  havde  fulgtes  fra  vort  første  Studenteraar,  atter  og  atter 
drøftede  det  Problem,  som  han  heri  stiller.  Nu  er  det  saa  svært,  fordi 
han,  der  altid  var  mig  overlegen  i  Tankens  Klarhed,  efter  sin  Død 
staar  for  mig  i  en  saa  ren  og  lysende  Skikkelse,  at  jeg  kun  kan 
skrive  om  ham  selv,  naar  jeg  skal  skrive  om  hans  Bog,  men  han 
kalder  jo  ogsaa  sin  Bog  for  ,,et  personligt  Indlæg".  Om  hans 
ydre  Liv  er  der  ikke  mangfoldige  Ting  at  fortælle.  Udgaaet  fra 
et  højtdannet  og  velhavende  Hjem,  hvor  han  havde  Plads  til  at  ud- 
vikle sig  frit,  fik  han  Universitetets  Guldmedalje  for  en  filosofisk 
Afhandling  paa  en  Tid,  da  Gennemsnittet  tager  Studentereksamen; 
han  opgav  det  paabegyndte  teologiske  Studium  for  at  tage  Magister- 
konferens i  Fysik  for  derved  at  faa  en  fast  Grund  for  senere 
filosofiske  Studier;  han  tog  den  filosofiske  Doktorgrad  for  en  eks- 
perimentalpsykologisk Undersøgelse  „Om  Fornemmelsers  Sammen- 
smeltning særlig  ved  Klangindtryk"  (1898).  Under  alle  hans  Studier 
kredsede  hans  Tanker  om  Problemet  Tro  og  Vantro,  Kristendom  og 
fri  Forskning,  kredsede  er  ikke  det  rette  Udtryk,  for  han  slap  aldrig 
en  Tanke,  for  han  havde  fulgt  den  til  det  længst  mulige.  Manu- 
skriptet til  foreliggende  Bog  var  færdigt  allerede  i  1893;  ved  sin  Død 
1903  vedkendte  han  sig  de  i  den  fremsatte  Tanker.  Hans  Aand  var 
stærk;  sit  svage  Legeme  holdt  han  i  Stand  ved  energisk  Arbejde. 
I  det  Hjem,  som  hans  Hustru,  Emma  Harboe,  byggede  for  ham,  fandt 
han  noget  af  den  Harmoni  og  Kærlighed,  som  hans  Sjæl  tørstede  efter. 
Ejnar  Buch  var  ikke  Kristen  af  Tro,  men  af  Levned.  Han  var  et 
af  de  Mennesker,  der  aldrig  holder  Fridag  under  Arbejdet  for  at 
tøjle  de  Drifter,  der  hæmmer  Personlighedens  frie,  sædelige  Udfoldelse. 
Han  forstod  bedre  den  dogmatiske  Bornertheds  Værdier  end  den 
æstetiske  Fandenivoldskhed,  og  han  skammede  sig  over  Letfærdig- 
heden i  mange  af  de  Angreb,  som  i  80erne  rettedes  fra  „fritænkersk" 

Side  mod  Kristendommen.  Han  var  saa  ærlig,  at  al  Forløjethed  følte  sig 
utryg  i  hans  Selskab;  fandt  han  personlig  Ærlighed  hos  et  Menneske, 
i  hvad  Lejr  han  saa  stod,  var  han  fuld  af  Respekt,  ja  af  mere  end 
Respekt,  ti  paa  Overbevisningens  og  Følelsens  Styrke  og  Varme,  paa 
den  personlige  Sandhed  og  Troskab  mod  sig  selv  mente  han,  at 
Menneskets  moralske  Værdi  alene  hvilede,  og  derfor  gik  han  udfra,  at 
ingen  kan  dømmes  for  sin  Tro;  ,,naar  man  blot  ærlig  stræbte 
efter  Sandhed,  saa  vil  man  tilsidst  naa  Maalet;  ingen  truende 
Skræmmebilleder  bor  friste  én  til  at  slaa  ind  paa  Veje,  hvor  man 
dog  ikke  kan  være  med  af  sit  Hjertes  Overbevisning.  Ja,  man  maa 
endog  hævde,  at  Troen  saa  lidet  er  det  vigtigste,  at  den  ærlige  og 
sande  Fritænker  kan  være  Gud  langt  nærmere  end  den  troende,  der 
maa  tvinge  sig  selv  til  at  tro,  og  den  troende,  der  ved  sin  haarde 
Dom  over  anderledes  tænkende  viser,  at  han  ganske  mangler  Blikket 
for  den  moralske  Personligheds  egentlige  Grundvold.  Men  over 
Troen  og  over  Moralen  og  over  alt  andet  staar  Kærligheden.  I  Lyset 
af  den  maa  derfor  Menneskets  hele  Leven  og  Færden  først  og  frem- 
mest betragtes.  Hvor  den  raader,  hvor  den  helt  har  sejret  og  ind- 
tager den  første,  ja  den  eneste  Plads  i  et  Menneskehjerte,  dér  spørger 
vi  ikke  om  andet.  Og  først  naar  den  sidste  Gnist  af  Kærlighed  er 
slukket  i  et  Menneske,  først  da  er  det  ikke  Menneske  længere,  først 
da  kan  det  opgives  som  redningsløst  fortabt.  Men  kan  det  tænkes? 
Kan  det  tænkes,  at  noget  Menneske  er  saa  utilgængelig  for  Kærlig- 
hed, at  intet  venligt  Ord,  ingen  forstaaende  og  hjertelig  Deltagelse, 
ingen  opofrende  Hjælp  kan  gøre  Indtryk  paa  det?  Jeg  tror  det  ikke!" 
Med  disse  Ord  slutter  Ejnar  Buch  sin  Bog,  og  i  disse  Ord,  der  falder 
sammen  med  Apostelen  Paulus's  Kærlighedshymne  i  1.  Kor.  13,  har 
vi  hele  Forfatterens  Personlighed.  Igennem  hele  Bogen,  der  er  saa 
rig  paa  gennemtrængende  psykologisk  Analyse,  paa  samvittigheds- 
fuldt gennemførte  Undersøgelser,  gaar  en  personlig  Tone,  ti  han  var 
fuldkommen  klar  over,  at  i  den  religiøse  Strid  vilde  den  endelige 
Afgørelse  afhænge  af  noget  rent  personligt.  Udmærket  er  hans 
Analyse  af  Bønnens  Væsen  (S.  162 — 181),  en  Analyse,  som  han  ender 
med  at  sige:  „Det  er  vel  et  stort  Spørgsmaal,  om  Fritænkeren  vil 
gøre  ret  i  med  de  religiøse  Forestillinger  tillige  at  bortkaste  et  saa 
værdifuldt  Selvpaavirkningsmiddel,  som  Bønnen  ubestrideligt  er." 
Jeg  tror  ikke,  at  jeg  lader  mig  blænde  af  Kærlighed  til  min  af- 
døde Ven,  naar  jeg  siger,  at  denne  helt  igennem  ærlige  Bog  vil 
hjælpe  ethvert  tænkende  Menneske  til  større  Klarhed  over  det  reli- 
giøse Problem  og  til  inderligere  Selvforstaaelse  i  Kampen  mellem 
Tro  og  Vantro.  Enhver,  som  er  af  Sandhed,  hører  min  Røst,  sagde 
Jesus.  Jeg  kan  ikke  høre  det  Ord  uden  at  tænke  paa  Ejnar  Buch. 
Han  var  en  Mand  af  Sandhed. 

Ejnar  Buch  begyndte  med  at  studere  Teologi;  men  dette  Studium 
kunde  ikke  holde  ham  fast,  saaledes  som  det  den  Gang  dreves  ved 
Københavns  Universitet.     Det  var  ikke  Aand,  han  savnede,  men  fri 

Tænkning.  Han  forlod  det  hurtigt,  mens  mange,  der  saa  paa  Sagen 
som  han,  holdt  ud,  til  Eksamen  var  ovre,  for  derefter  at  lægge 
Teologien  paa  Hylden,  idet  de  gik  over  til  andre  Studier  eller  til 
praktisk  Virksomhed.  Der  var  ingen  den  Gang,  der  havde  Mod  eller 
Evner  til  at  gøre  Revolution  mod  det  gamle  og  bryde  nye  Baner 
indenfor  det  teologiske  Fakultet.  Naar  der  undertiden  pippede  en 
Smule  Kætteri  frem  oppe  i  „Teologisk  Samfund",  antog  det  store 
Dimensioner  hos  de  unge  studerende,  der  sjælden  eller  aldrig  satte 
deres  Fod  i  det  lærde  Samfund,  hvor  unge  Laud-Kandidater  skola- 
stiserede.  De  grundtvigske  Studenter  revolterede  med  Pastor  V. 
Briicker  i  „Højskolebladet",  de  grundigere  iblandt  dem  fordybede  sig 
i  Otto  Møllers  Skrifter,  der  ved  deres  Dristighed  paa  mange  Punkter 
førte  dem  ud  paa  nye  Græsgange  fra  Ortodoksiens  afgnavede  Ager, 
uden  at  de  kunde  finde  Fodfæste  i  den  grundtvigske  Opfattelse  af  den 
apostolske  Trosbekendelse,  som  Præsten  fra  Gylling  selv  staar  paa. 
Man  vidste,  at  der  sad  en  Præst  som  Lic.  F.  C.  Krarup  og  arbejdede 
paa  en  ny  Teologi,  og  at  han  var  lige  saa  indviet  i  moderne  Filosofi 
som  i  moderne  Teologi,  men  han  var  saa  lærd  og  saa  „tysk",  at 
man  ikke  kunde  forstaa  ham  —  en  frygtelig  Lyde,  som  han  efter- 
haanden  er  kommen  udover,  og  nu  har  han  udgivet  en  „Religions- 
filosofi. En  Bog  om  det  religiøse  Livs  Væsen  og  Ret"  (G.  E.  C.  Gads 
Forlag)  med  Motto:  „Vi  lever  ikke  paa  Begreber,  men  paa  Værdier", 
og  denne  Bog  vil  staa  som  et  Hovedværk  indenfor  nordisk  Teologi. 
Den  vil  senere  blive  Genstand  for  en  udførlig  Anmeldelse. 

Mens  F.  C.  Krarup  nærmest  er  en  Discipel  af  A.  Ritschl,  er  Dr. 
Edv.  Lehmann  en  Discipel  af  A.  Harnack,  af  hvem  han  har  oversat 
et  Par  mindre  Skrifter.  Lehmann  har  en  fremragende  Evne  til  at 
skrive  og  tale  med  Vid  og  med  Aand,  til  at  rive  med  i  den  hurtige  Flugt, 
der  er  over  ham;  derfor  er  det  ham,  der  er  bleven  Føreren  for  den  Revo- 
lution indenfor  den  teologiske  Verden,  som  fuldbyrdedes  i  det  store  Re- 
volutionsaar  1905.  Saare  fredelig  var  dens  Forløb.  Det  gamle  „Teolo- 
gisk Samfund"  veg  Pladsen  for  „Ny  teologisk  Forening  for  fri  Forsk- 
ning og  positiv  Kristendom"  med  den  samme  stille  Værdighed,  hvor- 
med A.  S.  Ørsted  i  sin  Tid  veg  for  Martsministeriet;  det  var  den 
ortodokse  Lutherdom,  der  veg  for,  ja  for  hvad?  Herpaa  vil  man 
søge  Svaret  i  Edv.  Lehmanns  Foredrag  „Fri  Forskning  og  positiv 
Kristendom"  (V.  Pios  Forlag),  der  hurtigt  udkom  i  2.  Oplag,  et 
Bevis  paa  den  Interesse,  den  teologiske  Revolution  har  vakt.  Mange 
vil  søge  Svaret  uden  at  finde  det  i  denne  lille  Bog;  men  den  gør  heller 
ikke  Fordring  paa  at  give  et  endeligt  Svar,  et  saadant  vil  over- 
hovedet aldrig  kunne  gives;  den  anviser  Vejen,  der  skal  gaaes,  og 
det  gør  den  paa  en  veltalende  og  frisk  Maade,  noget  for  sangvinsk, 
men  det  maa  de  jo  være,  der  vil  sætte  nyt  i  Stedet  for  gammelt. 

Det  er  ikke  tilfældigt,  at  det  er  Edv.  Lehmann,  der  blev  Føreren 
for  den  teologiske  Revolution.  Som  Docent  i  Religionshistorie  er 
han  den,  der  daglig  har  maattet  se,  hvor  overlevet  den  gamle 
Ortodoksi  er,  ti  det  er  den  moderne  filologiske  og  historiske,  særlig 

den  religionshistoriske  Forskning,  der  fælder  den  gamle  Teologi. 
I  den  sidste  Halvdel  af  forrige  Aarhundrede  mente  man,  at  det  var 
Naturvidenskabens  St.  Georg,  der  skulde  fælde  Ortodoksiens  Drage, 
ja  at  den  vil  gøre  det  af  med  selve  Kristendommen.  Det  blev  der 
ikke  noget  af.  Det  modsatte  blev  snarere  Tilfældet,  idet  Natur- 
videnskaben fik  samme  Betydning  for  Kristendommen  som  Forud- 
bestemmelseslæren  forhen  hos  Augustin  og  Calvin;  den  rensede  Him- 
melrummet for  alle  de  mange  Mellemvæsener,  som  Kristendommen 
endnu  ikke  havde  faaet  jaget  ud  af  den  folkelige  Religiøsitet,  og 
stillede  Mennesket  religiøst  igen  dér,  hvor  Augustin  havde  stillet  det, 
ikke  i  Naturen,  men  i  Sjælen,  ikke  i  Forholdet  mellem  Gud  og  Verden, 
men  i  Forholdet  mellem  Gud  og  Sjælen:  ,,Gud  og  Sjælen  attraar  jeg 
at  kende.  Slet  ikke  andet?  Nej,  slet  ikke  andet!"  Der  er  derved 
kommen  en  større  Spænding  ind  i  Menneskets  religiøse  Livsførelse 
end  nogensinde  før.  Den  moderne  naturvidenskabelige  Opfattelse  har 
i  Stedet  for  at  svække  Kristendommen  styrket  den,  trods  al  den 
megen  Protest  fra  Kirkens  Side,  aldeles  paa  samme  Maade  som  det 
vil  ske  med  den  moderne  Socialisme.  —  Nej,  nu  staar  Kampen 
paa  et  helt  andet  Punkt,  paa  den  historiske  Forsknings,  der  tog  fat 
paa  de  bibelske  Skrifter,  baade  de  jødiske  og  de  kristne,  og  paa  hele 
den  kirkelige  Overlevering;  saa  kom  Religionshistorien,  der  viste,  at 
de  gamle  Folkereligioner  levede  ikke  alene  i  Sæder  og  Skikke,  men  i 
selve  den  religiøse  Opfattelse,  at  den  kirkelige  Teologi  var  et  Pro- 
dukt af  en  forældet  Filosofi,  og  at  den  kirkelige  Sakramentopfattelse, 
var  smittet  af  den  græske  Mysteriekultus.  Nu  er  Problemet  stillet 
anderledes  end  tilforn,  Kritiken  har  faaet  et  fast  videnskabeligt 
Grundlag  at  gaa  ud  fra.  Der  er  ikke  længere  Tale  om  hadefulde 
Angreb  paa  Kristendommen,  der  anerkendes  som  et  heldbringende 
Led  i  den  historiske  Udvikling.  Kampen  staar  nu  om,  hvad  Kristen- 
dommen historisk  set  i  og  for  sig  er,  om  man  overhovedet  kan  sige 
noget  sikkert  herom,  og  hvis  saa  er,  om  den  da  kun  er  et  Led  i 
Menneskeslægtens  religiøse  Udvikling,  eller  om  den  er  den  absolute 
Religion. 

Luther  brød  med  Romerkirkens  Forfatning  og  gav  i  Læren  om 
Retfærdiggørelsen  af  Troen  et  Udgangspunkt  for  et  Brud  med  Romer- 
kirkens Teologi;  men  hans  teologiske  Medarbejdere  og  Efterfølgere 
forstod  ikke  at  udnytte  det.  Naar  han  udtalte  sig  ud  fra  sine  egne 
kristelige  Erfaringer,  brød  han  ofte  med  den  gamle  Teologi,  men  da 
han  i  Følge  sin  Stilling  skulde  udtale  sig  om  Dogmatik  ogsaa  dér, 
hvor  han  ingen  personlige  Erfaringer  havde  gjort,  og  om  Politik  og 
Socialøkonomi,  som  han  havde  saare  ringe  Begreb  om,  sluttede  han 
sig  til  det  bestaaende,  politisk  set  til  Fyrstemagten  og  dogmatisk 
set  til  den  gamle  Kirke,  og  det  gjorde  han  saa  meget  hellere,  som  han 
derved  alene  mente  at  kunne  faa  Bugt  med  den  revolutionære  Be- 
vægelse, der  af  Samtiden  samledes  under  Betegnelsen  „den  døberske" 
(gendøberske),  som  paa  det  politiske  Omraade  hævdede  de  Tanker, 
der  senere  hos  deres  Arvtagere  i  England  og  i  Amerika  formuleredes 

i  ,, Menneskerettighedernes  Erklæring",  som  paa  det  økonomiske 
Omraade  vilde  gennemføre  eller  fastholde  Socialismen,  og  som 
paa  det  teologiske  Omraade  vilde  bryde  afgjort  med  hele  den  kirkelige 
Dogmatik  for  at  gaa  tilbage  til  Kristi  Kristendom  og  stille  sig  paa 
det  Standpunkt,  som  Edv.  Lehmann  kalder  for  „den  positive  Kristen- 
dom", Frelsen  i  Kristus  alene.  Den  lutherske  Kirke  fik  en  Skolastik, 
der  fra  en  Side  set  var  ringere  end  Romerkirkens,  fordi  den  ikke 
var  saa  konsekvent  gennemtænkt,  men  som  netop  derfor  havde  en 
Udvej  aaben  til  en  friere  Udvikling.  Pietismen  fremdrog  „Døbernes" 
religiøse  Opfattelse,  uden  at  den  havde  Mod  og  Evne  til  at  stille 
en  ny  Tænkning  op  mod  den  ortodokse,  men  den  gav  en  Opbyggelses- 
literatur,  der  gik  bag  om  Teologi  og  Konfessioner  og  bundede  i 
Kristi  Kristendom.  Rationalismen  søgte  at  gøre  det  af  med  Orto- 
doksien, men  den  formaaede  det  ikke,  fordi  den  ligesom  hin  manglede 
psykologisk  Sans  og  historisk  Forstaaelse,  og  da  Reaktionen  mod  det  18. 
Aarhundrede  kom  med  Romantiken,  søgte  man  at  fastholde  hele  det 
gamle  System  ved  at  allegorisere  Urimelighederne  bort.  Det  gjorde 
Martensen  herhjemme;  efter  hans  Død  gik  man  tilbage  til  den  ufor- 
falskede lutherske  Ortodoksi,  den,  som  man  i  det  kirkelige  Udvalg  nu 
vil  binde  Folkekirkens  Medlemmer  til  —  hvad  vi  har  som  Fortids- 
levninger, vil  man  dér  pudse  op,  hvad  man  stiltiende  er  kommen 
bort  fra,  vil  man  atter  forpligte  Folks  Samvittighed  til,  selv  til  det 
athanasianske  Symbol,  der  baade  fra  Formens  og  Indholdets  Side 
er  et  historisk  Falskneri.  Ja,  det  er  paa  høje  Tid,  at  de  yngre 
Teologer  tager  sig  sammen,  hvis  de  ikke  vil  sætte  sig  selv  ud  af 
Spillet  og  blive  behandlede  som  Fortidslevninger  baade  af  høje  og 
af  lave. 

Paa  det  teologiske  Omraade  staar  vi  nu,  ikke  som  man  stod  paa 
Reformationstiden,  men  som  man  stod  i  det  -i.  og  5.  Aarhundrede. 
Da  var  Opgaven  den  tankemæssigt  at  bringe  den  jævne  Kristentro 
i  Samklang  med  Datidens  Dannelse,  der  var  bestemt  af  den  græsk- 
romerske Filosofi;  Resultatet  blev  den  hidtil  gældende  kirkelige 
Teologi.  Kristentroen  er  den  samme  nu  som  da,  men  den  filosofiske 
Dannelse  er  en  anden.  Plato  og  Aristoteles  er  ogsaa  Læremestre  for 
os,  men  til  dem  er  kommen  Kant  og  hele  den  engelske  Erfarings- 
filosofi.  —  En  ny  Teologi,  d.  v.  s.  et  Forsøg  paa  tankemæssigt  at 
begrunde  Forholdet  mellem  Kristendommen  og  den  moderne  Filosofi 
er  det,  som  skal  gøres  —  der  skal  væves  Kristentroen  nye  Klæder. 
Det  er  en  farlig  Opgave,  ti  Dogmerne  og  det  rituelle  er  som  Barken 
omkring  Træet  —  mellem  Barken  og  Træet  siver  Livssaften,  som 
tørrer  ud,  naar  Barken  tages  af,  mellem  Dogmerne  og  Menneske- 
sjælen siver  den  kristelige  Fromhed,  og  det  er  jo  den,  man  netop 
vil  redde  ved  den  teologiske  Nydannelse.  Denne  maa  derfor  gaa 
Evolutionens  og  ikke  Revolutionens  Veje.  Hvad  Origenes  var  for  sin 
Tid,  er  A.  Harnack  for  vor,  den,  fra  hvem  alle  tager  Afstand  paa 
faa  eller  mange  Punkter,  men  som  alle  er  Lærlinge  af.  Enhver 
religiøs  Vækkelse  er  udogmatisk;   den,   der  nu  kaldes   saaledes,   er 

ude  over  alle  konfessionelle  Forskelle  og  samler  sig  om  dette  Spørgs- 
maal,  som  tillige  indeholder  Svaret  paa,  hvad  den  vil:  „Elsker  du 
Jesus?";  det  er  det,  der  falder  sammen  med,  hvad  Edv.  Lehmann 
kalder  for  positiv  Kristendom,  det  personlige  Forhold  til  Kristus. 

Et  religiøst  og  filosofisk  Geni  som  Augustin  maa  den  være,  der 
skal  kunne  give  en  ny  Teologi.  Den  nydannede  teologiske  Forening 
vil  være  Vejbaner  for  ham;  Jordbunden  for  ham  beredes  ved  religiøs 
Vækkelse  og  ved  ærlig  og  redelig  Tænkning.  Før  den  nye  Teologi 
har  vi  faaet  en  Opbyggelsesliteratur,  der  har  denne  til  sin  Forud- 
sætning; Forfatterne  er  her  Præsterne  Morten  Pontoppidan  (hans 
sidste  Bog  „Breve  om  Kristus  til  min  Gudsøn"  (Gyldendal))  og  Dr. 
phil.  F.  J.  Østrup.  I  denne  Sammenhæng  maa  nævnes  et  famlende 
Forsøg  paa  at  forstaa  det  religiøse  Liv  ud  fra  et  rent  personligt 
Grundlag  af  Peder  Bartholin:  „Troens  Tankevej"  (A.  Bajers  Forlag, 
Aarhus),  og  et  bredt  anlagt  Forsøg  af  O.  Thune  Jacobsen:  „Gennem 
Modsætninger.  Et  Forsog  paa  at  forstaa  Tiden  og  Livet"  (Gads  For- 
lag). Denne  sidstnævnte  Bog  er  en  uafhængig  Naturs  aandfulde 
Tanker,  der  fører  ind  i  de  fleste  af  de  Problemer,  som  har  sat  Ung- 
dommens Sind  i  Bevægelse  i  den  sidste  Menneskealder  paa  det 
filosofiske,  teologiske  og  æstetiske  Omraade.  Den  stiler  hen  i  den 
Retning,  som  Edv.  Lehmann  angiver  i  sit  Foredrag,  men  den  er  bleven 
til  i  Studerekammer  og  Naturensomhed,  mere  end  blandt  levende  Men- 
nesker, dem,  som  man  altid  føler,  at  Edv.  Lehmann  hyppigt  har 
Lejlighed  til  at  færdes  iblandt.  Saaledes  ikke  mindst  i  hans  Bog  om 
„Mystik  i  Hedenskab  og  Kristendom"  (V.  Pios  Forlag).  Det,  der 
først  forbavser  ved  denne  Bog,  er,  at  den  er  tilegnet  Forfatterens 
Lærer  og  Ven,  Professor  K.  Kroman,  ti  mellem  Kroman  og  Mystiken 
er  der  lige  saa  langt  som  mellem  Nordpolen  og  Ækvator.  Over  saa 
meget  spænder  altsaa  Edv.  Lehmann!  Kroman  er  hans  videnskabe- 
lige Samvittighed,  naar  han  er  paa  sin  Fart  gennem  Mystikens  Riger 
og  Lande;  han  haler  ham  i  Frakkeskøderne,  naar  de  udbreder  sig  til 
Vingeflugt,  han  er  hans  onde  Samvittighed,  naar  han  undertiden 
bliver  for  stærkt  greben  af  Mystiken.  Det  er  det  med  Mystiken,  at 
det  er  vanskeligt  at  staa  upersonlig  overfor  den  —  den  drager  eller 
frastøder,  og  i  begge  Tilfælde  blænder  den;  i  Bevidstheden  herom 
er  det  vel  da,  at  Lehmann  har  haft  Kroman  paa  Siden  af  sig,  naar 
han  talte  og  skrev  om  Mystiken.  Til  Grund  for  Bogen  ligger  Folke- 
universitetsforedrag. Derfra  stammer  den  friske  Veltalenhed,  der 
præger  næsten  hver  af  Bogens  Sider.  Som  Foredrag  er  de  mønster- 
værdige. Tilhørerne  faar  noget,  der  udvider  deres  Synskreds,  og 
som  stiler  lige  mod  deres  eget  Centrum;  de  faar  Lys  og  Varme  paa 
samme  Tid.  „Mystik"  udkom  samtidig  med  Vilh.  Andersens 
„Bacehustoget  i  Norden";  disse  to  Bøger  ligner  hinanden,  for  saa 
vidt  som  de  giver  et  Udsyn  over  en  lang  Udviklingsperiode,  idet  de 
begge  følger  det  dionysiske  Tog,  Vilh.  A.  det  æstetiske,  Edv.  L.  det 
religiøse;  men  disse  to  Tog  støder  hyppigt  sammen.  Ekstasen  er 
begges  højeste,  begge  har  den  sjette  Sans,  i  hvilken  de  er  ude  over 

deres  fulde  fem.  I  begge  Bøger  behandles  ogsaa  H.  A.  Brorsons 
Salmedigtning,  hvor  det  æstetiske  og  det  religiøse  smelter  sammen. 
I  den  flotte  Gennemgang  af  Mystikens  Udvikling  rives  man  i  den 
Grad  med,  at  naar  man  er  ved  at  sætte  Fingeren  paa  ét  Sted  for  at 
undersøge,  om  det  virkelig  ogsaa  hænger  saaledes  sammen,  om  nu 
ikke  en  Aandrighed  dækker  over  et  manglende  Led,  og  om  der  ikke 
er  lavet  et  langt  Led,  hvor  der  er  mange  smaa  —  ja  saa  rives  man 
videre,  ustandseligt  videre  af  den  store  Veltalenhed,  og  man  ønsker, 
at  der  dog  var  et  Bedested,  et  Sted,  hvor  der  var  en  Undersøgelse, 
hvor  man  mærkede,  at  Forfatteren  havde  haft  Møje  med  sit  Stof,  et 
Sted,  hvor  han  vaander  sig  og  er  lige  ved  at  opgive  Ævret  —  ti  det 
maa  man  i  Virkeligheden  saare  ofte  i  Mystikens  Historie,  og  det  er 
det,  en  Historiker  saa  ofte  maa,  men  som  en  Systematiker  ikke  maa. 
Edv.  Lehmann  er  noget  af  begge  Dele,  og  saa  er  han  et  Stykke  Digter, 
og  denne  holder  Systematikeren  og  Historikeren  i  ham  sammen.  Det 
er  disse  Evner,  der  gør  Lehmann  saa  interessant  baade  som  Taler 
og  Skribent.  Farerne  ved  Evner  af  den  Slags  ser  ingen  klarere  end 
han  selv,  og  derfor  maner  han  Kromans  Aand  frem  for  sig,  og  derfor 
samler  han  sig  nu  Specialstudier,  hvor  han  kommer  i  Forhold  til 
Tingene  paa  første  Haand.  Det  er  Bevidstheden  om,  at  Edv.  L.  paa 
visse  Punkter  har  kulgravet,  der  giver  Tryghed  til  den,  der  vil  følge 
ham  i  den  aandfulde  Gennemgang  af  Mystiken  i  den  lille  Bog  paa 
de  263  Sider,  hvor  man  føres  fra  „den  hæderlige  Husfader  Mytchyll 
fra  Kolym  af  de  sibiriske  Jakuters  Folk"  og  til  Goethe,  fra  kinesisk 
og  indisk  Mystik  til  Romantikens,  og  naar  han  saa  er  færdig  med 
Rejsen,  vil  han  maaske  med  størst  Glæde  mindes  Genfortællingen 
og  Omvurderingen  af  det  lille  østerlandske  Digt,  hvormed  Bogen 
ender;  ved  dette  fører  Edv.  Lehmann  én  ind  i  den  af  ham  stiftede 
Forening  for  positiv  Kristendom  og  fri  Forskning. 

Nu  maa  man  ikke  tro,  at  der  ikke  længe  før  denne  Forenings 
Stiftelse  er  arbejdet  i  samme  Retning.  Dér  sidder  saaledes  Valg- 
menighedspræsten i  Ubberup,  Carl  Koch,  der  drev  religionshistoriske 
Studier  længe  før  Edv.  Lehmann,  og  om  hvis  Kendskab  til  Buddhis- 
men og  Indlevethed  i  dens  Tankegang  hans  Forfatterskab  aflægger 
et  vederhæftigt  Vidnesbyrd.  Hans  Værk  om  Goethes  Faust  vurdere- 
des højt  af  vor  afdøde  Goetheforsker,  P.  Hansen.  Nu  har  han  ud- 
givet første  Bind  af  „Jesu  Lignelser.  Udlagte  og  belyste".  (Det 
Schonbergske  Forlag),  der  hviler  paa  omfattende  Studier  og  kritiske 
Undersøgelser.  Han  er  ikke  bange  for  at  gaa  radikalt  til  Værks, 
men  han  er,  hvad  kun  faa  af  de  radikale  Kritikere  kan  rose  sig  af, 
en  forfaren  Mand  i  det  religiøse  Livs  Verden.  Carl  Koch  gaar  sagte, 
men  sikkert,  han  taler  stilfærdigt,  men  overbevisende  i  et  Sprog,  der 
indeholder  smaa,  fine  Malerier  af  uforglemmelig  Skønhed.  Det  er 
ikke  til  hurtig  Flugt,  han  indbyder,  men  til  en  Vandring,  hvor  man 
tit  maa  standse  for  at  fordybe  sig  i  en  eller  anden  ydre  Foreteelse, 
eller  fordi  man  skal  tænke  sig  om  endnu  en  Gang. 

KONG  CHRISTIAN  IX 

1818— 1863— 1906. 

Ide  Dage,  der  er  gaaet,  siden  Kong  Christian  IX  lukkede 
sine  Øjne,  har  der  fra  alle  Partier  herhjemme  og  rundt  om 
fra  Udlandet  lydt  saa  redelige  og  oprigtige  Ord,  som  sjældent 
lyder  ved  en  saa  højt  staaende  Persons  Død.  De,  der  ved  saa- 
danne  Lejligheder  fristes  til  at  tage  Tonen  for  højt,  pressedes  ned 
til  det  Jævnmaal,  som  de,  der  i  saadanne  Fald  har  Lyst  til  at  sætte 
Tonen  ned,  maatte  op  til.  Den  afdødes  Aand  manede  dem.  Ti 
Kong  Christian  IX  var  en  redelig  og  svigeløs  Mand,  støbt  af  ægte 
Metal.  Han  havde  de  Egenskaber,  som  den  gamle  Tids  Mænd 
menes  at  have  siddet  inde  med  i  højere  Grad  end  vi,  Egenskaber 
i  alt  Fald,  der  synes  at  have  haft  bedre  Kaar  i  de  Dage,  da  man 
ikke  som  nu  levede  bag  de  store  Spejlglasruder,  hvorigennem  en- 
hver kan  kigge,  for  Dagen  efter  aabent  at  udstille  vedkommende 
til  Skue.  Man  fristes  derved  lettere  til  at  sætte  sig  i  Positur,  ti  for 
mange  Mennesker  betyder  det  et  Plus  i  Kampen  for  Tilværelsen 
at  blive  lagt  Mærke  til.  Vi  kan  nok  saa  meget  forarges  over  Re- 
klamen, vi  kræver  den  jo  alle,  for  saa  vidt  som  vi  bliver  paa- 
virkede af  den.  Vi  er  jo  selv  Skyld  i,  at  de  Penge,  som  kunde 
gøre  de  billige  Varer  gode,  bruges  til  Reklamering,  hvorved  vi 
atter  er  med  til  at  demoralisere  Aviserne.  De  gamle  Tiders 
Indendørsliv  med  de  solide  Møbler  og  holdbare  Stoffer,  som  ikke 
lavedes  i  Fabrikkerne,  men  af  Haandværkere,  hvis  Ærgerrighed 
var  at  lave  retskaffent  og  ikke  billigt  Arbejde,  var  en  bedre  Jord- 
bund for  de  redelige  og  oprigtige  Egenskaber  end  vor  Tid,  da 
Tempoet  for  Livet  er  saa  hurtigt,  at  mange  kan  gaa  fejrede  igen- 
nem det  for  det  ydre  Skins  Skyld. 

Det  var  i  den  gamle  Tid,  Kong  Christian  IXs  Barndom  og 
Ungdom  faldt;  han  holdt  ved  den  Tids  værdifulde  Egenskaber 

og  førte  dem  med  ind  i  vor  Damp-  og  Reklametid.  Den  forstod 
længe  ikke  at  værdsætte  dem,  men  han  bejlede  ikke  derfor  til 
Tiden,  og  han  endte  med  allerede  i  denne  Tid  at  blive  æret  for  de 
Egenskaber,  som  ellers  kun  fuldt  værdsættes  af  det  evige  Øje. 
Om  ham  kan  det  siges,  at  han  aldrig  har  snobbet  hverken  nedad 
eller  opad;  han  vandt  derfor  heller  aldrig  Popularitet,  men  han 
vandt  tilsidst  et  helt  Folks,  ja  man  kan  næsten  sige  en  hel  Tids- 
alders uskrømtede  Kærlighed. 

Kong  Christian  var  i  intellektuel  Henseende  jævnt  udrustet, 
men  fremfor  mange  gode  Hoveder  kendte  han  sine  Evners  Græn- 
ser, og  i  visse  Øjeblikke  var  han  et  bedre  Hovede  end  de  gode 
Hoveder.  Ti  han  var  fra  Hjertets  Side  saare  rigt  udrustet,  og  i 
Kraft  heraf  forstod  han,  den  gamle  Tids  Barn,  den  nye  Tid,  og 
han  kom  til  at  grundlægge  det  moderne  Kongedømme,  som  ikke 
svæver  over  Folket,  men  er  vokset  ud  af  Folket  —  Kongen  som 
Folkets  første  Tjener.  At  forstaa  denne  nye,  livsbevarende  Form 
for  Kongedømmet  var  mere  Hjertets  end  Forstandens  Sag,  ti  for 
Forstandsmennesket  er  det  at  herske  det  højeste  og  Ydmyghed  en 
Slavedyd,  for  Hjertemennesket  er  det  at  være  Tjener  det  højeste 
og  Ydmyghed  Stigen  op  til  den  store  Kærlighed. 

Historien  kender  ikke  saa  stor  en  Modsætning  i  Løbet  af  saa 
kort  en  Tid  som  den  mellem  Frederik  Vis  og  Christian  IXs  Dage. 
Ikke  alene  Formen  har  ændret  sig,  men  selve  Følelseslivet,  Livets 
egen  Sjæl.  Kong  Christian  IX  udviklede  sig  jævnt,  men  sikkert, 
sammen  med  sit  Folk.  Som  nu  i  national  Henseende.  Hos  hans 
Fader,  den  højtdannede  og  ædle  Hertug  Vilhelm  af  Holsten - 
Sønderborg-Gliicksborg,  var  den  nationale  Følelse  blandet  af 
dansk  og  tysk,  ligesom  selve  hans  Titel,  og  Blandingens  Frugt  var 
Loyalitet  overfor  den  danske  Konge  og  den  tyske  Hertug,  Frederik 
VI.  Saadan  var  det  herhjemme  i  alle  toneangivende  Kredse,  hvis 
Aandsform  mere  var  præget  af  Holsten  end  af  Danmark.  Det  var 
denne  Følelse  af  Loyalitet  overfor  Danmarks  Arvekonge,  der  til- 
lige var  tysk  Arvehertug,  som  Prins  Christian  tog  med  fra  sit 
Hjem  og  fik  videre  udviklet,  da  han  fra  sit  13.  Aar  kom  til  at 
leve  i  Kcibenhavn  ved  og  opad  Frederik  Vis  Hof,  og  det  var  den, 
der  fik  ham  til  at  se  med  danske  Øjne  paa  det  aabne  Brev  af 
1846  og  bestemte  hans  Holdning  i  1848.  Det  var  loyale  Holstenere 
som   Carl    Moltke,    der   udtrykte   hans    Opfattelse   af   Forholdet 

mellem  Kongeriget  og  Hertugdømmerne,  det  var  ikke  de  national- 
liberale, som  egentlig  aldrig  behandlede  ham  godt,  og  som  han 
næppe  nogensinde  fik  Sympati  for.  Deres  Følelses-  og  Tankesæt 
var  ham  sikkert  langt  mere  fremmed  end  det  Partis,  hvis  Mænd 
han  i  sine  sidste  Aar  kaldte  til  Regeringen.  Da  Prins  Christian  af 
Gliicksborg  blev  Tronarving,  blev  han  ikke  alene  Arving  til  en 
dansk  Kongekrone  og  en  dansk  Hertugkrone,  men  ogsaa  til  to 
tyske  Hertugkroner.  Han  skulde  saaledes  ikke  alene  være  de 
danskes,  men  ogsaa  mange  tyskes  Førstemand;  her  var  da  den 
loyale  Følelse  paa  sin  Plads  langt  mere  end  den  nationale,  ti 
Danskhedens  Fjender,  Slesvig-Holstenerne,  var  jo  nationale  paa 
samme  Maade,  som  Danskhedens  Forkæmpere,  de  national- 
liberale, var  det  her  i  Landet,  og  han  var  kaldet  til  at  herske  over 
dem  begge.  Hvor  var  det  muligt,  at  han,  der  skulde  være  dansk- 
tysk Fyrste,  skulde  forstaa  dem,  der  sang:  „For  min  Lunge,  for 
min  Tunge  Tysk  er  Edder  og  Forgift"? 

Det,  som  Danmark  mistede  i  1864,  var  de  danske  i  Sønder- 
jylland, det,  som  Kong  Christian  IX  mistede,  var  tre  Hertug- 
kroner. Det  maatte  naturligt  vare  en  Stund,  inden  Konge  og 
Folk  kom  til  at  føle  ens  overfor  det,  der  da  skete,  og  helt  kunde 
Følelsen  vel  aldrig  falde  sammen,  men  da  han  nu  ene  og  alene 
var  Danmarks  Konge,  lærte  han  efterhaanden  at  forstaa,  at  det, 
han  som  dansk  Konge  tabte,  var  ikke  de  tre  Hertugdømmer,  men 
det  var  det  danske  Sønderjylland.  Bitterhed  maatte  fylde  ham. 
naar  han  tænkte  paa,  hvad  Bismarck  havde  røvet  fra  ham,  men 
Sorg,  naar  han  tænkte  paa  Nordslesvig.  Og  hvordan  skulde  en 
Natur  som  han  kunne  forstaa  Kejser  Vilhelm  lis  Ord  om,  at  det 
var  ham  en  Æressag  ikke  at  opgive  en  Fodsbred  af  den  Jord,  som 
hans  Bedstefader  havde  erobret,  naar  hans  Bedstefader  havde 
efterladt  ham  et  højtideligt  Løfte,  som  ikke  var  holdt,  det  i  Prag- 
fredens §  V?  At  holde  sine  Løfter  var  for  Kong  Christian  mere 
end  al  Verdens  Riger  og  Lande,  ti  hans  rene  Menneskelighed  var 
baaren  af  den  gammeldags  Kristendom,  der  er  præget  af  Ordet: 
,,Hvad  gavnede  det  et  Menneske,  om  han  vandt  den  hele  Verden, 
men  tog  Skade  paa  sin  Sjæl."  Det  var  ad  den  Vej,  hans  loyale 
Følelser  udviklede  sig  til  at  blive  nationale,  saa  han  følte  som 
sit  Folk,  ligesom  han  levede  for  det,  for  om  muligt  at  efterlade 
det  et  Eksempel. 

,,Gid,  du  var  min  Søn,"  skal  Frederik  VI  have  sagt  til  Prins 
Christian  af  Gliicksborg,  og  denne  nærede  alle  Dage  sønlige  Fø- 
lelser overfor  den  Konge,  der  havde  prøvet  Lykkens  Omskiftelig- 
hed, ligesom  han  selv  kom  til  at  prøve  den.  Men  hans  Personlig- 
hed kom  dog  mere  til  at  bære  Præg  af  den  Fader,  han  saa  tidligt 
mistede.  Udfra  Hertug  Vilhelm  af  Gliicksborgs  Princip  for  Op- 
dragelsen af  sine  Børn,  forstaar  vi  den  af  hans  Sønner,  der  blev 
Konge.  Hertugen  skrev  nemlig  til  en  Ven:  „Jeg  opdrager  mine 
Sønner  med  Strenghed,  for  at  de  skal  lære  at  adlyde,  uden  at  jeg 
derfor  undlader  at  gøre  dem  tilgængelige  for  Nutidens  Krav  og 
Fordringer."  Det  er  den  gyldne  Sætning  for  Opdragelse,  som 
præger  Christian  IXs  Kongegerning  og  hans  Hjemliv.  Det  var 
indenfor  Hjemmets  Yægge.  han  modnedes  til  Mand  og  til  Konge, 
og  det  var  Hjemmets  Dyder,  der  bestemte  ham  som  Konge.  Der- 
for kunde  han  aldrig  forstaa  dem,  hvis  nationale  Ærgerrighed 
ikke  var  at  ombygge  vort  Land  med  det  forsvarligste  Værn,  ti  et 
Hjem  er  jo  kun  et  Hjem  ved  det  Værn,  der  er  sat  om  det  mod  alle 
uvedkommende,  og  her  opbygger  enhver  efter  sin  Evne,  men 
Evnen  øges,  som  den  bruges. 

Kong  Christian  IXs  Regeringstid  vil  trods  Tabet  af  Sønder- 
jylland gaa  over  i  Historien  som  et  af  de  rigeste  og  lykkeligste 
Tidsrum,  Danmark  har  haft.  Trods  Tabet  af  tre  Hertugdømmer 
herskede  han  ved  sin  Død  over  lige  saa  mange  Sjæle,  som  da 
han  blev  Konge,  og  der  var  ingen  privilegeret  Kaste  i  hans  Folk, 
men  hver  eneste  én  maa  tælles  med. 

Christian  IX  var  en  lykkelig  Mand.-  Den  store  Mester  kom, 
da  han  saa  sit  Billede  klart  i  vor  gamle  Konges  Hjerte,  og  glæde- 
des over,  at  nu  var  hans  Gerning  sket  med  ham.  Denne  store 
Mester  give  nu  alle  Danske  Vilje  til  at  værne  om  den  Arv,  der  er 
efterladt  os  —  Danmark  som  et  selvstændigt,  selvbevidst  og  lykke- 
ligt Land,  at  vi  maa  lære  af  den  bortgangne  at  blive  Tjenere  for 
det,  der  ligger  ovenover  os  selv! 

L.  Moltesen. 


De  fem  Venstreførere. 

Tale  holdt  i  Østerbros  Oplysningsselskab  af  Erik  Henrichsen. 

Der  hænger  rundt  om  paa  Landet  i  Bondestuer  og  Husmands- 
stuer  et  Litografi  af  de  fem  Politikere,  der  var  Venstres 
Førere  i  det  betydningsfulde  Tidsrum,  da  det  menige  Folk  til- 
kæmpede sig  den  politiske  Magt,  som  det  nuværende  Slægtled 
udøver.  I  Midten  Berg,  foroven  Bojsen  og  Høgsbro,  forneden 
Hørup  og  Holstein.  Hvis  jeg  gaar  ud  fra,  at  Flertallet  af  mine 
Tilhørere  i  denne  Forening  er  Mænd  og  Kvinder  omkring  30  Aars 
Alderen,  vil  de  altsaa  paa  dette  Billede  se  Portrætter  af  de  Mænd, 
der  i  Deres  Fødselsstund  formede  Tankerne  i  den  politiske  Ver- 
den, og  jeg  kan  sige  til  hver  enkelt  af  disse  Tilhørere  med  nogle 
Ord  i  et  Digt  af  Bjørnson: 

Her  faar  du  den  Konstellation  at  skue, 
hvorunder  dit  Lys  blev  tændt. 

Men  naar  det  hedder  videre  i  det  samme  Digt: 

De  Stjerner  nu  glimrer  paa  Himlens  Bue 
er  samlede  her  omtrent, 

saa  passer  denne  Fortsættelse  ikke.  De  Stjerner,  der  nu  glimrer 
paa  den  politiske  Himmel,  er  netop  ikke  disse  Mænd,  men  Ar- 
vinger af  dem.  Ikke  en  eneste  af  dem  kom  selv  til  at  høste  Ud- 
byttet af  sit  Arbejde.  Og  saadan  gik  det,  ikke  blot  fordi  dette 
Arbejde  blev  standset  af  Vold  og  Uret,  men  ogsaa  fordi  det  i  sig 
selv  mere  var  beregnet  paa  Agitation  end  paa  praktisk  Politik. 
Disse  Mænd  var  Folkets  Lærere  og  Opdragere  af  dets  politiske 
Bevidsthed  mere  end  de  var  praktiske  Politikere.  Deres  Gerning 
spænder  over  det  Tidsrum,  hvor  den  fri  Forfatning  fra  at  være 
skreven  Ret  gik  over  til  at  blive  en  virkelig  Samfundstilstand 

og  borgerlig  Bevidsthed.  For  at  dette  kunde  ske,  maatte  det 
menige  Folks  Bevidsthed  vækkes  til  Selvfølelse,  oplyses  til  For- 
staaelse,  og  dets  praktiske  Uafhængighed  fæstnes  ved  egne  Orga- 
nisationer og  økonomiske  Forbedringer.  Det  var  i  højere  Grad 
en  Gerning  for  Lærere,  Journalister  og  Talere,  for  stærke  og  selv- 
bevidste Naturer,  for  Skabere  af  Partier  og  Bevægelser  i  Folket, 
end  for  praktiske  Lovgivere  og  beregnende  Statsmænd.  Derfor 
ser  vi  ogsaa,  at  disse  fem  Mænd  er  Folkeskolelærere,  Journalister, 
Bladstiftere,  fremragende  i  Talekunst  og  Skrivekunst,  og  ikke 
Mænd  fra  det  praktiske  Forretningsliv.  Det  er  med  ét  Ord 
Ideens  Mænd. 

Ved  Betragtningen  af  Portrætter  vil  man  hyppigt  blive  slaaet 
af,  at  Mænd  fra  samme  Tidsalder  har  et  vist  fælles  Grundpræg 
over  deres  Udseende.  Dette  gælder  baade  om  Mændene  fra  den 
æstetiske  Tidsalder  i  Aarhundredets  Begyndelse  og  om  de  Na- 
tionalliberale, saaledes  som  vi  kender  dem  fra  talrige  Malerier, 
ikke  mindst  fra  det  store  Maleri  af  den  grundlovgivende  Bigs- 
forsamling.  Venstre  stod  ikke  i  et  saa  godt  og  nært  Forhold  til 
Kunsten,  at  den  har  overgivet  Eftertiden  et  saadant  kunstnerisk 
Monument  over  dette  Parti  som  hint  Billede.  Vi  maa  nøjes  med 
dette  beskedne  Gruppefotografi  uden  Kunstnerøjets  Forherligelse. 
Men  det  viser  os  et  fælles  Grundpræg  over  denne  Tids  Mænd 
ikke  mindre  end  over  Fortidens.  Disse  Ansigter  er  grovere,  de 
har  ikke  den  Finhed  og  Udformning  som  de  ældre  Tiders.  Men 
de  er  paa  deres  Vis  nok  saa  ejendommelige.  Det  er  ligesom  en 
anden  Bace  med  stærkere  og  oprindeligere  Natur  i  sig.  Man 
fornemmer  ved  Sammenligning  af  disse  Ansigter  med  Fortidens, 
at  der  er  foregaaet  et  Brud  i  Tiden,  at  noget,  der  er  stærkere  af 
Natur  om  end  svagere  afKultur,  er  brudt  igennem,  noget  umiddel- 
bart og  folkeligt,  som  vil  afløse  Fortiden  og  forløse  Nutiden. 


Det  er  netop  det  største  og  mærkeligste  ved  den  politiske  Stil- 
ling, Berg  har  haft,  at  den  hvilede  umiddelbart  paa  Folket.  Han 
havde  saa  at  sige  umiddelbart  og  personligt  vundet  hver  enkelt  af 
de  mange  Tusinde,  hvis  Fører  han  var.  De  fulgte  ham,  ikke  saa 
meget  fordi  de  var  Tilhængere  af  den  Sag,  han  forfægtede,  som 
paa  Grund  af  den  personlige  Sympati,  der  bestod  mellem  dem 

og  ham,  og  som  ikke  blot  var  deres  for  ham,  men  lige  saa  meget 
hans  for  dem. 

Det  er  vistnok  vanskeligt  for  ikke  at  sige  umuligt  at  finde 
noget  Sidestykke  til  Berg  blandt  andre  Landes  demokratiske 
Politikere.  Gladstone  var  ,,den  store,  gamle  Mand",  det  vil  sige, 
han  var  en  ideal  Skikkelse  af  liberal  Tænkemaade  og  menneske- 
kærlig Følelse,  men  fjern  og  ophøjet,  gennemtrængt  af  klassisk 
Aand  —  et  Forbillede.  Berg  havde  netop  begge  sine  Ben  plantede 
fast  paa  Jorden.  Man  har  med  Bette  sammenlignet  ham  med 
Antaios,  hin  græske  Kæmpe,  der  var  en  Søn  af  Jorden,  og  hvis 
Styrke  var  den,  at  han,  saa  længe  han  havde  Fødderne  paa  Jor- 
den, var  uovervindelig.  Berg  havde  det  paa  samme  Maade. 
Hver  Gang  han  kom  i  Berøring  med  Jorden,  det  vil  sige  ud  i 
Folket,  hentede  han  ny  Kraft  og  stampede  han  nye  Tilhængere 
op  af  Jorden. 

Han  var  født  i  Vestjylland,  i  Fjaltring  Sogn,  ude  ved  Vester- 
havet, af  en  vestjydsk  Bondeslægt,  der  havde  været  bosat  her  i  et 
Par  Aarhundreder.  Der  er  ublandet  vestjydsk  Blod  i  ham.  Han 
er  af  denne  stærke  Race,  hos  hvem  egenkærlig  Beregning  er 
parret  med  et  aabent  og  vindende  Væsen,  velstaaende  Selvejer- 
bønder, hvem  Fortidens  Bondeforkuelse  ikke  har  ramt,  friske 
Naturer  efter  den  friske  Natur,  der  omgiver  dem,  selvraadige 
Folk  og  strenge  Husholdere  med  deres  eget,  derfor  i  Politik  paa 
én  Gang  naive  Sjæle  og  sejge,  haardnakkede  Karakterer.  Der 
er  Natur  i  denne  Befolkning.  I  Skildringer  af  Berg  kommer  ogsaa 
bestandig  Billeder  fra  Naturen  igen.  Han  ligner  en  Rugmark, 
hedder  det  om  ham  med  Tanken  henvendt  paa  det  brede  og 
frodige  i  hans  Væsen.  Eller  det  brusende  og  svulmende  hos 
ham  fremkalder  Billeder  fra  Havet,  som  naar  Drachmann  i  et 
Mindedigt  over  ham  siger:  ,,Der  svulmer  op  et  vaarfriskt  Hav, 
hvor  Berg  gik  i  sin  Grav." 

Hjemstavnsbunden,  med  ublandet  Blod  af  Landets  mest  ud- 
prægede Befolkning  —  det  var  da  ikke  saa  underligt,  at  Berg  blev 
noget  af  en  Personliggørelse  af  Folkets  Naturkraft.  Deraf  kom 
det  Forhold,  at  den  menige  Mand,  naar  han  kom  i  Berøring 
med  Berg,  følte  sig  som  i  Familie  med  ham.  Deraf  den  umiddel- 
bare Sympati,  hvormed  Berg  omfattede  hver  enkelt  af  sine  Til- 
hængere   som  var  det  hans  personlige  Ven,  og  ved  hvis  Hjælp 

han  følte  sig  frem  fra  den  enkelte  til  den  mindre  Kreds,  fra  denne 
til  den  større  og  tilsidst  til  hele  Folket.  Deraf  atter  den  Selv- 
følelse, hvormed  han  optraadte;  ti  han  følte  det  altid,  som  om 
han  optraadte  paa  manges  Vegne.  Deraf  kom  endelig  det  ubæn- 
dige Overmod,  der  hos  Modstanderne  fremkaldte  baade  Rædsel 
og  Latter,  og  som  mange  Gange  til  Skade  for  hans  Sag  og  Parti 
lod  ham  skyde  over  Maalet  og  løbe  Tiden  forbi.  Naar  Berg  blev 
kaldt  „ Kongen  af  Bogø",  var  der  i  dette  Øgenavn  ikke  blot  en 
Spot,  men  ogsaa  en  Anerkendelse  af  Høvdingen  i  ham,  det  vil 
sige  Høvdingens  knusende  og  nedtrampende  Magt.  Hvis  Berg  fik 
Magten,  saa  var  den  yderste  Dag  kommen.  Saa  udfordrende  var 
han  i  sin  Optræden,  at  han  gav  Højrebladene  Stof  til  at  frem- 
stille ham  som  en  Bussemand,  og  saa  længe  og  systematisk  blev 
de  ved  hermed,  indtil  Berg  virkelig  havde  skræmmet  Livet  af 
alt,  hvad  der  var  „bestaaende"  i  Landet  lige  fra  Kongen  ned 
til  den  mindste  Latinskoledreng. 

Og  der  var  dog  i  Berg  netop  Anlæg,  der  kunde  skabe  og 
samle  noget  af  det  nye,  der  tiltrængtes  efter  1864.  Ikke  blot  paa 
det  politiske,  men  ogsaa  paa  det  sociale  og  økonomiske  Omraade. 
Berg  skabte  en  stærk  Samfundsaand  i  Folket.  Han  organiserede 
det  som  politisk  Korps,  i  Foreninger,  altid  dannede  fra  Bunden, 
grundlagte  paa  Sognets  Mænd.  Han  stiftede  Blade,  der  fra  en 
ringe  Begyndelse  blev  til  et  vidtforgrenet  Net  over  hele  Landet. 
Alene  Bergs  Virksomhed  som  Bladstifter  er  et  helt  Kapitel  for  sig 
af  dansk  Historie.  Han  forbandt  det  Kald  som  Lærer,  hvori  hans 
Ungdom  var  gaaet  op,  og  hvori  han  voksede  fra  en  Lærer  for 
Born  til  en  Lærer  for  Lærerne,  med  et  helt  andet  Kald:  den 
praktiske  Forretningsmands. 

Et  Arbejde  af  den  Slags  er  mere  end  et  politisk.  Det 
vækker  overhovedet  Fortrøstningen,  Foretagsomheden,  Almen- 
sansen i  Folket.  Naar  Bondestanden  her  i  Landet  nu  staar  saa 
stærk,  saa  standsbevidst  og  økonomisk  dygtig,  skylder  den  Berg 
meget  af  sin  Magt.  Han  gav  Bønderne  Bevidsthed  om  Organisa- 
tionens store  Betydning,  han  lærte  dem  det  lokale  Selvstyres  Be- 
tydning baade  for  den  enkeltes  Øvelse  i  Røgten  af  offentlige  An- 
liggender og  for  det  lille  Samfunds  Opgaaen  i  det  store.  Han  gav 
dem  ved  sin  egen  Foretagsomhed  som  politisk  Forretningsmand 
et  Begreb  om  Værdien  af  økonomiske  Sammenslutninger.    Naar 

nu  Sogneraadene  helt  beherskes  af  Bønder,  naar  allerede  en 
Bonde  gennem  Sogneraadets  Skole  er  steget  op  til  at  bestyre  Land- 
brugets Ministerium,  og  naar  Andelsmejerier  og  Andelsslagterier 
breder  sig  over  hele  Bondelandet,  saa  skyldes  det  ikke  mindst 
Bergs  organisatoriske  Haand.  Hans  Foreninger  og  Aviser  er 
gaaet  forud  og  har  omsat  sig  i  andre  Kræfter. 

Berg  var  Demokrat  til  den  inderste  Fiber  i  sin  Sjæl.  Naar 
man  spørger,  om  han  var  radikal  eller  moderat,  kunde  han  selv, 
med  større  Ret  end  i  sin  Tid  Christopher  Krabbe,  have  svaret: 
Jeg  er  Christen  Berg.  En  Mand  med  saa  stærk  en  Natur  er  altid 
udenfor  det  strenge  Konsekvensmageri.  Der  er  ogsaa  mange  In- 
konsekvenser i  Bergs  politiske  Liv.  Snart  var  han  sammen  med 
Hørup,  brød  med  ham  af  Uvilje  mod  hans  Radikalisme  og  gik 
sammen  med  Bojsen,  for  atter  at  gaa  sammen  med  Hørup.  Snart 
var  han  Akkordens  Mand  som  i  1866  og  i  1884,  snart  var  Ordet: 
„Gaa  aldrig  paa  Akkord  med  Uretten!"  hans  Valgsprog.  Men 
han  var  i  det  hele  ikke  saa  radikal,  som  man  efter  hans  Død  har 
villet  gøre  ham  til.  Dertil  var  han  i  for  høj  Grad  det  almene  og 
anerkendtes  Mand  baade  i  Tanke  og  Følemaade,  et  Udtryk  for 
Ligevægten  i  Folkets  Stemning.  Han  var  en  Troens  og  Forhaab- 
ningens  Mand,  hans  Syn  var  ikke  vidt  og  hans  Aand  ikke  dyb. 
Men  paa  den  anden  Side  lod  han  ikke  sin  Politik  afgrænse  af  sit 
personlige  Syn.  Der  var  Plads  i  den  til  Mænd  af  andre  An- 
skuelser. Derfor  kunde  Berg  hjælpe  Mænd  frem  i  det  offentlige 
Liv,  der  gik  meget  videre  end  han  selv. 

Naar  man  ser  ud  over  Bergs  politiske  Løbebane,  er  der  Fejl- 
greb og  Uklogskaber  nok.  Han  tog  fejl  i  1866,  han  tog  fejl  i  1873, 
og  han  tog  atter  Fejl  i  1885.  Og  ikke  blot  greb  han  fejl  med 
Hensyn  til  Fremgangsmaaden,  men  den  Magt,  han  havde  samlet, 
havde  han  en  tilsvarende  Evne  til  at  splitte.  Han  har  en  Hoved- 
skyld for  al  den  Splittelse,  hvorunder  Venstre  i  hans  Tid  led. 
Han  undervurderede  sine  Modstandere,  baade  deres  personlige 
Egenskaber  og  de  Magtmidler,  de  raadede  over.  Nogen  fin 
Psykolog  var  han  i  det  hele  ikke,  naar  det  gjaldt  Mennesker,  og 
nogen  fin  Historiker  heller  ikke,  naar  det  gjaldt  at  forstaa  Nu- 
tidens Sammenhæng  med  Fortiden  og  de  Love  for  Udviklingen, 
som  ingen  ustraffet  forsøger  at  gøre  Brud  paa. 

Naar  Berg  stemte  for  Grundlovsforandringen  i  1866,  skyldtes 

det  hans  Ærgerrighed  og  Utaalmodighed.  Han  længtes  saa  meget 
efter  det  politiske  Arbejde  og  dets  Laurbær,  at  han  sprang  over 
den  Bom,  som  en  aarelang  Grundlovskamp  vilde  frembyde.  Ved 
at  søge  Valg  til  Rigsraadets  Folketing  i  Januar  1865  var  han 
allerede  kommen  ind  paa  Indrømmelsernes  Glidebane.  Men  den 
Skuffelse,  den  nye  Forfatning  hurtig  blev  for  ham,  gjorde  ham 
hævnlysten,  og  det  førte  ham  til  den  næste  Fejl.  Han  vilde  straks, 
da  Venstre  i  1873  var  blevet  Flertal  i  Folketinget,  trumfe  Folke- 
tingets Overmagt  igennem.  Hans  doktrinære  Misforstaaelse  af 
Parlamentarismen  i  Forbindelse  med  den  Ringeagt  for  Modstan- 
dernes Styrke,  som  hans  egen  Kraftfølelse  forledte  ham  til,  førte 
ham  ind  paa  den  brutale  Politik.  Og  at  denne  Kraftpolitik,  naar 
den  blev  drevet  til  sin  yderste  Konsekvens,  tilsidst  vilde  kræve 
ogsaa  fysisk  Modstand  fra  Folkets  Side,  det  lukkede  han  Øjet  for. 
Og  det  flirte  ham  til  Nederlaget  i  1885. 

Men  Berg  havde  det  til  fælles  med  det  Demokrati,  der  var 
hans  Moder,  at  han  selv  lægte  de  Saar,  han  havde  slaaet.  Da 
han  ved  sin  Svaghed  i  1866  havde  været  med  til  at  splitte  og 
svække  Demokratiet,  var  det  ogsaa  ham,  der  ved  sin  Agitation 
paany  rejste  det  og  gjorde  det  til  Flertal  i  Folketinget.  Det  var 
den  Gang,  da  han  fik  Ry  for  i  ét  Aar  at  have  rejst  600  Mil  i 
Agitationens  Tjeneste.  Og  da  han  ved  sit  Overmod  i  70'erne 
havde  vakt  det  Liv  i  Reaktionen,  hvoraf  Estrup  fødtes,  var  det 
igen  ham,  der  drev  Demokratiets  Styrke  op  til  den  Højde,  Valget 
i  1884  betegnede.  Og  tilsidst,  da  han  syntes  helt  at  have  slaaet 
Spillet  over  Ende.  var  det  ham,  der  ved  Valget  i  1890  fornyede 
Venstre  med  den  Gruppe,  der  blev  Hovedstammen  i  Reform- 
partiet og  Begyndelsen  til  den  endelige  Sejr. 


Naar  man  hos  Høgsbro  søger  efter  den  Ejendommelighed, 
der  adskiller  ham  fra  de  andre  Førere,  lægger  man  Mærke  til, 
at  han  er  ældre  end  de  andre.  Han  er  Veteranen.  Han  er  født 
1822  og  hører  altsaa  hjemme  blandt  Mændene  fra  1848,  medens 
Bojsen,  Hørup  og  Holstein  først  er  fødte  omkring  1840  og  derfor 
tilhører  Slægten  fra  64.  Høgsbro  var  med  til  det  Studentermøde 
ved  Christian  den  8. s  Tronbestigelse,  der  var  Studenternes  første 
offentlige  Optræden,  han  var  med  paa  Toget  til  Upsala  1843,  og 

gennemlevede  i  Martsdagene  ,,Aanden  fra  48"  i  samme  Stem- 
ning som  det  nationalliberale  Parti. 

At  være  samtidig  og  at  have  modtaget  det  samme  Indtryk 
af  Verdensbegivenhederne  ude  og  Forholdene  hjemme  er  en 
Omstændighed,  der  plejer  at  sætte  et  fælles  Præg  paa  en  bestemt 
Generation  og  Kreds  af  Mænd.  Efter  denne  Regel  skulde  Høgs- 
bro altsaa  have  haft  Lighed  med  de  Nationalliberale. 

Men  ligesom  han  af  Ydre  var  af  en  helt  anden  Type  end 
deres,  var  han  ogsaa  af  en  anden  politisk  Støbning.  Det  kom 
deraf,  at  han  baade  i  liberal  og  national  Henseende  gik  mere  til 
Bunds  og  mere  praktisk  til  Værks  end  de.  Han  var  ikke  nogen 
Æstetiker.  Han  var  en  vel  studeret  Mand,  der  ikke  blot  havde 
studeret  Teologi  men  ogsaa  Historie  og  Filosofi,  og  som  i  det  hele 
i  Dannelse  og  Kundskaber  var  jævnbyrdig  med  Professorpartiet. 
Men  der  var  ved  Siden  heraf  en  praktisk  Drift  i  ham.  For  ham 
var  Kundskaben  ikke  et  Maal  men  et  Middel,  og  et  Middel  i 
Demokratiets  Tjeneste.  Derfor  afslog  han  det  Tilbud,  der  blev 
gjort  ham  som  ung  teologisk  Kandidat  om  et  stort  Præstekald 
og  svarede,  at  han  hellere  vilde  ansættes  ved  en  Folkehøjskole. 
Og  da  han  havde  faaet  dette  Ønske  opfyldt  og  var  bleven  For- 
stander for  Rødding  Folkehøjskole,  gik  han  som  Historielærer 
ogsaa  praktisk  til  Værks.  Han  dvælede  ikke  ved  de  gamle  Tider 
og  Sagnskikkelser,  men  lagde  Vægten  paa  Tiden  efter  1789,  eller 
for  Danmarks  Vedkommende  Tiden  efter  1784,  for  derved  at 
gøre  Kundskaben  mere  anvendelig  for  Øjeblikkets  Tarv  og  bruge 
den  som  en  Tilskyndelse  i  det  praktiske  Liv. 

Og  som  han  var  en  fuldblods  Demokrat,  var  han  ogsaa  mere 
fuldblods  national  end  det  Parti,  der  førte  det  nationale  i  sit  Navn. 
Det  nationale  havde  han  faaet  i  Vuggegave.  Han  er  født  paa 
Grænsen  mellem  dansk  og  tysk,  i  Nordslesvig,  af  en  dansk  Em- 
bedsfamilie,  i  et  Hjem,  hvor  man  altid  maatte  være  paa  Post 
mod  de  tyske  Embedshjem.  Og  som  naturligt  hos  den,  der  har  set 
sin  Nation  og  sit  Modersmaal  anfægtet  og  krænket,  blev  hans 
Danskhedsfølelse  mere  dyb  og  kampberedt  end  almindeligt. 

Det  folkelige  og  det  nationale  mødtes  saaledes  hos  ham  og 
gjorde  ham  til  Højskolemand.  Folkehøjskolen  i  Danmark  har  to 
Udspring,  først  fra  Grundtvig,  dernæst  fra  Sønderjylland.  Me- 
dens Grundtvig  i  Aarene  1836 — -40  rejste  Tanken  om  en  Folke- 

højskole  for  hele  Landet  i  Sorø,  havde  Peder  Hjort  Lorenzens  Op- 
træden skabt  det  Højtryk  i  Sønderjydernes  Sind,  der  paa  egen 
Haand  førte  Tanken  ud  i  Virkeligheden.  Det  var  i  Sønderjylland, 
at  den  første  Folkehøjskole  rejstes,  og  netop  paa  det  Sted,  hvor 
Høgsbro  var  født,  og  hvor  hans  Fader  havde  været  Præst,  nemlig 
i  Rødding. 

Indflydelsen  af  hans  Samtid  og  hans  Samliv  med  de  National- 
liberale blev  dog  ved  at  bevare  sig  hos  Høgsbro.  Og  saaledes  gik 
det  til,  at  Høgsbro  i  aandelig  og  politisk  Henseende  blev  en 
Grænseboer.  Han  boede  paa  Grænsen  af  det  nationalliberale, 
det  grundtvigske  og  det  bondevenlige.  Da  han  som  gammel 
Mand,  efter  at  være  gaaet  af  som  Folketingets  Formand,  begyndte 
at  nedskrive  sine  politiske  Erindringer,  hed  det  første  Stykke, 
han  skrev,  og  det  eneste,  der  blev  færdigt  før  hans  Død  og  kunde 
udgives:  „Mit  Forhold  til  Grundtvig,  Tscherning  og  Monrad." 
Det  kan  ikke  være  nogen  Tilfældighed,  at  hans  eneste  efterladte 
politiske  Optegnelse  saaledes  angiver,  at  han  havde  Forhold  til 
alle  tre  Partier. 

Virkningen  heraf  sporedes  saavel  i  hans  Ungdom  som  i  hans 
Manddoms  politiske  Gerning.  Som  ung  førte  det  ham  til  egne 
Standpunkter  og  til  Strid  snart  paa  den  ene,  snart  paa  den  an- 
den af  hans  Grænser.  Om  Forfatningen  kom  han  i  Strid  med 
sine  Venner  i  den  grundtvigske  Kreds,  der  hang  ved  Mindet  om 
Frederik  den  6.  og  ansaa  Enevælden  for  den  borgerlige  Friheds 
bedste  Værn.  Omvendt  var  han  de  Nationalliberales  Modstander, 
naar  det  gjaldt  den  æstetiske,  paa  klassiske  Studier  grundlagte 
Dannelse,  hvormed  den  studerende  Stand  afgrænsede  sig  fra  det 
øvrige  Folk.  Det  laa  dybt  i  hans  Standpunkt,  at  han  ikke  havde 
Lyst  til  at  blive  Embedsmand.  Det  laa  ogsaa  dybt  i  hans  Stand- 
punkt, at  han  var  Ejderpolitikens  Modstander  og  vilde  have 
Slesvig  delt  efter  Sproggrænsen,  saaledes  som  en  virkelig  folke- 
lig Nationalfølelse  maatte  fordre  det.  Og  endelig  havde  han  i 
Skandinavismen  sit  eget  Standpunkt  i  Strid  med  Samtidens.  Han 
vilde  et  Forbund  mellem  de  tre  Landes  Landbopartier.  I  Somme- 
ren 1872  havde  han  paa  Bjørnsons  Opfordring  en  Sammenkomst 
med  Sverdrup  og  Hedlund  i  Hamar.  Han  har  Æren  af  at  have 
været  den  eneste  danske  Politiker,  der  har  taget  den  skandi- 
naviske Tanke  op  paa  rent  demokratisk  Grundlag. 

I  hans  senere  Alder  virkede  Grænseboeren  i  ham  mere  til  at 
forene  end  til  at  skille.  Han  var  Hovedmanden  for  Dannelsen 
af  „det  forenede  Venstre"  i  1870.  Han  var  imod  Partiets  haarde 
Adfærd  mod  de  Nationalliberale,  f.  Eks.  imod  Rigsretsanklagen 
mod  den  retlinede  og  lovtro  Krieger.  Og  under  Grundlovs- 
kampen  i  1866  kom  den  gamle  Fællesskabsfølelse  fra  1848  op  i 
ham  og  gjorde  ham  til  en  haardnakket  Modstander  af  den  J.  A. 
Hansen'ske  Overenskomst. 

Høgsbros  Stilling  til  Forfatningsforandringen  var  principalt 
den,  at  han  holdt  paa  Juni-Grundlovens  Genindtrædelse  i  dens 
fulde  Raadighed.  Da  denne  Fordring  ikke  kunde  gennemføres, 
gjorde  han  Folketingets  grundlovfæstede  Myndighed  over  Fi- 
nansloven til  absolut  Vilkaar  for  en  Overenskomst  om  Valgretten 
til  Landstinget.  Da  ogsaa  dette  glippede,  satte  han  sig  af  al 
Magt  mod  det  Forbund  mellem  de  store  og  smaa  Rønder,  hvor 
fælles  Had  til  de  Nationalliberale  var  blandet  med  fælles  agrarisk 
Egennytte.  Han  gjorde  de  største  Anstrængelser  for  at  hindre 
denne  Overenskomst,  fik  Grundtvig  valgt  til  Landstinget,  førte 
ham  og  Tscherning  sammen,  for  at  disse  to  Veteraners  forenede 
Advarsel  skulde  skræmme  Venstre  bort  fra  denne  fedtede  Vej, 
og  talte  og  skrev  selv  af  al  Magt  mod  „en  Valgordning,  der 
satte  Pengepungen  over  Mennesket  og  gjorde  Egennytten  til  le- 
dende Princip  i  det  offentlige  Liv." 

Høgsbro  var  en  Mand  uden  blændende  eller  indtagende  per- 
sonlige Egenskaber  og  med  en  Natur,  der  helst  undgik  den  store 
Krig  i  aaben  Mark.  Derfor  blev  han  i  ikke  ringe  Grad  stillet  i 
Skygge  baade  af  det  lysende  og  brusende  hos  Rerg  og  af  det 
frejdige  og  kunstneriske  hos  Hørup  og  Holstein.  Men  til  Gen- 
gæld har  han  adskillige  Gange  set  rigtigere  og  handlet  klogere 
end  de  andre.  Og  han  har  været  en  god  Mand  for  det  danske 
Demokrati,  en  solid  Arbejdskraft,  der  har  gjort  meget  af  det  sag- 
lige og  beskedne  Slid,  der  ikke  tiltrækker  sig  Mængdens  Op- 
mærksomhed. Og  ikke  blot  det,  men  en  Rydningsmand,  der  i 
alle  sine  Opgaver  maatte  begynde  paa  bar  Rund.  Han  var  i 
Folkehøjskolen  en  Nybygger,  der  skulde  skabe  fra  nyt  af  den 
Praksis,  Efterkommerne  havde  at  gaa  efter.  Han  var  i  de  store 
Spørgsmaal  om  Kirke  og  Skole  Ophavsmand  til  mange  efter  sin 
Tid  dristige  og  originale  Forslag,  og  har  aarevis  saaet  paa  disse 

Marker  uden  Høst  og  uden  Forventning  derom.  Og  han  har 
ogsaa  i  den  demokratiske  Presse  været  baade  en  skabende  og  ud- 
holdende Mand.  Det  Ugeblad  „Dansk  Folketidende",  han  udgav 
fra  1865  til  1883,  udmærkede  sig  ikke  ved  sprogligt  eller  stilistisk 
Talent,  og  i  Polemiken  var  der  noget  forsagt  ved  dets  Holdning, 
men  for  den  demokratiske  Oplysning  gjorde  det  et  udmærket  Ar- 
bejde, godt  afpasset  efter  Tid  og  Krav,  hvortil  den  senere  demo- 
kratiske Journalistik  staar  i  Gæld,  og  som  den  Dag  i  Dag  kunde 
tjene  som  Eksempel  paa  de  gammeldags,  men  solide  Egenskaber 
hos  Pressen,  som  den  i  Nutiden  til  sit  eget  Fordærv  ikke  har  holdt 
i  Hævd  efter  Fortjeneste. 

I  den  politiske  Geografi  tilhører  Høgsbro  Fyen.  Her  laa  hans 
Valgkreds,  og  her  havde  han  sine  nærmeste  Meningsfæller.  Men 
naar  man  ved  fynsk  Politik  i  Reglen  forstaar  noget  blødt  og  halv- 
gaaende,  passer  det  egentlig  ikke  til  Høgsbro.  Hans  Personlighed 
var  fast,  og  han  var  heller  ikke  de  halve  Standpunkters  Mand. 
Det  var  mere  i  Formen  end  i  Sagen,  at  han  var  fra  Fyen.  Det 
latinske  Ord:  ,, Stærk  i  Sagen,  mild  i  Formen"  passer  paa  ham. 
Han  var  moderat  i  Tone  og  forsigtig  i  Fremgangsmaade,  var 
bange  for  at  vove,  ivrig  til  at  holde  igen.  Til  Gengæld  be- 
kvemmede han  sig  daarligt  til  at  gaa  tilbage,  naar  Skridtet  én 
Gang  var  gjort.  I  1877  var  han  haard  at  faa  Bugt  med,  da  Til- 
bagetoget skulde  gøres,  og  i  1894  brød  han  med  sine  nærmeste 
politiske  Venner.  Der  var  noget  i  gammeldags  Forstand  „ren- 
livet" ved  hans  Standpunkt,  og  som  han  i  sit  personlige  Liv  var 
en  Spartaner,  holdt  han  ogsaa  paa  et  spartansk  Ideal  i  det  sociale 
og  politiske  Liv. 


Den  egentlige  i  figurlig  Forstand  fynske  Politiker  er  derimod 
Frede  Bojsen.  Han  er  mellem  de  fem  Venstreførere  Repræsen- 
tant for  en  Livsanskuelse  eller  en  „Aand",  hvis  Tilhængere  han 
søgte  at  samle  til  et  politisk  Parti.  Den  Bojsen'ske  Politik  lignede 
i  den  Henseende  den  nationalliberale,  der  ogsaa  havde  været 
Poesi,  inden  den  blev  Politik. 

Den  danske  Venstrepolitik  bestaar  af  to  Strømme,  snart  for- 
enede, snart  adskilte.  Den  ene  en  aandelig,  den  anden  en  bor- 
gerlig Bevægelse.    Den  ene  en  Tilskyndelse  af  Følelsen,  den  an- 

den  beregnet  paa  det  praktiske  og  nyttige.  Som  et  Udtryk  for 
den  sidste  Retning  staar  Bondevennernes  Parti,  især  i  sin  op- 
rindelige Skikkelse  under  I.  A.  Hansen  og  Tscherning.  Navnlig 
Tscherning  er  den  konsekvente  Talsmand  for  en  Adskillelse 
mellem  Politik  og  Aandsliv,  han,  der  med  samme  Principfasthed 
modsatte  sig,  at  Højskolerne  kom  paa  Finansloven,  som  at  Poesi 
og  Videnskab  fik  Indgang  dér.  Et  Udtryk  for  den  aandelige  Ret- 
ning er  derimod  det  grundtvigske  Parti,  og  i  dette  er  atter  Frede 
Bojsen  den  konsekvente  Modtype  til  Tscherning  blandt  Bonde- 
vennerne. 

Hvor  bestemt  et  Skel  der  er  mellem  disse  to  Partier,  ses 
bedst,  naar  man  gaar  tilbage  til  deres  Udspring.  Bondevennerne 
stammer  ned  fra  den  franske  Revolution,  Rationalismen  og 
Bondereformerne,  Grundtvigianerne  derimod  fra  Reaktionen  her- 
imod, det  romantiske  Gennembrud  i  det  19.  Aarhundredes  Be- 
gyndelse. Det  var  fra  Steffens'  Foredrag,  at  Grundtvig  fik  sin 
Vækkelse  som  hele  den  øvrige  Digterslægt.  Derfor  havde 
Grundtvigianerne  mange  aandelige  Træk  fælles  med  de  af  samme 
Moder  fødte  Nationalliberale.  Fælles  var  deres  Følelseskultur, 
fælles  det  historiske  Syn,  fælles  Begejstringen  for  de  nordiske 
Sagn,  fælles  Tilliden  til  Holger  Danske  og  Thyra  Danebod.  Og 
denne  fælles  Stemning  førte  begge  Parter  i  1864  og  Aarene  forud 
til  samme  Udenrigspolitik:  Skandinavismen  og  Ejderpolitiken. 
Og  den  førte  dem  atter  efter  1864  sammen  om  visse  Maal:  Tysker- 
hadet,  Skyttesagen,  tildels  Høj  skoletanken., 

Den  typiske  Mand  af  dette  blandede  Blod  var  Frede 
Bojsen.  Akademiker,  Studentertogsmand,  Upsalastudent,  for- 
lovet med  en  norsk  Pige,  Forfatter  af  en  Afhandling  om  Stærk- 
odder, frivillig  i  1864  —  det  er  Billedet  af  den  unge  Bojsen.  Her- 
til meget  stærk  Slægtsarv  i  den  samme  Retning.  Farfaderen, 
Biskop  med  6  Præster  til  Sønner,  hørte  vel  til  de  rationalistiske 
Teologers  Skole,  men  adskilte  sig  netop  fra  sine  samtidige  ved 
en  mere  følelsesfuld  Opfattelse  og  Forkyndelse  af  Kristendom- 
men. Den  samme  Følelseskultur  genfindes  hos  Faderen,  hvis 
Veltalenhed  skildres  som  ,,smæltende"  .  Begge  var  de  stærkt 
interesserede  Skolemænd  af  den  folkelige  Retning. 

Med  denne  Ungdom  og  denne  Oprindelse  var  Bojsen  født  til 
at  blive  grundtvigsk  Venstremand  og  Højskolemand.    Han  er  en 


184  De  fem  Venstreførere 

af  den  begejstrede  og  offervillige  Kreds  af  unge  Teologer,  der 
med  Alvor  greb  Høj  skoletanken  som  et  af  Midlerne  til  at  gen- 
oprette Nederlaget  i  1864.  Paa  samme  Tid  som  Schrøder  tog 
fat  i  Askov  og  Trier  i  Vallekilde  rejste  Bojsen  sin  Højskole  i 
Rødkilde  paa  Møen. 

Men  medens  de  andre  under  Indtrykket  af  Grundlovskampen 
i  1866  søgte  at  sejle  Højskolen  klar  af  Politikens  Skær,  gik  for 
Bojsen  fra  første  Færd  Politiken  jævnsides  med  Skolen.  Der  var 
intet  i  Bojsens  Anlæg  og  Bestræbelse,  der  kunde  bringe  ham  i 
sympatisk  Forhold  til  Begrebet  ,,de  smaa  og  store  Bønder"  .  Det 
grundtvigske  Venstre,  hvor  han  ved  sit  Valg  i  1869  selvskreven 
fandt  sin  Plads,  gjorde  tværtimod  alt  for  at  vriste  Bondepartiet 
ud  af  dette  Forbund.  For  en  grundtvigsk  Politiker  var  paa  dette 
Tidspunkt  Valget  mellem  de  to  Sider  i  Højre,  de  Nationalliberale 
og  Godsejerne,  som  et  Valg  mellem  Aand  og  Kød,  og  de  foretrak 
naturligvis  Aanden.  Og  medens  i  de  følgende  ti  Aar  Højres  Po- 
litik balancerede  mellem  disse  to  Sider,  saaledes  at  hver  Gang 
Venstre  gik  radikalt  til  Værks,  fik  i  Højre  Godsejerpartiet  med 
Estrup  som  Fører  Overtaget  som  den  skrappeste  Reaktion,  blev 
det  Maalet  for  Bojsen  at  holde  igen  paa  Venstre  for  samtidig  at 
holde  de  Nationalliberales  Indflydelse  i  Højre  oven  Vande. 
Medens  Hørup  og  Berg  foretrak  den  yderste  Reaktion  fremfor 
en  moderat  Regering,  der  dog  ikke  opfyldte  deres  Fordringer, 
vilde  Bojsen  et  Mellemparti  og  et  Blandingsministerium.  I 
denne  Periode,  mellem  1875  og  1883,  laa  han  i  uafbrudt  Krig 
med  Berg  og  Hørup.  Og  som  alle,  der  tager  et  Mellemstandpunkt, 
kom  han  i  dobbelt  Ild.  Fra  den  ene  Side  fik  han  Bergs  grove  og 
buldrende  og  Hørups  mere  lune  og  lumskelige  Agitation  imod 
sig  ude  i  Befolkningen,  og  til  den  anden  Side  blev  han  paa  Rigs- 
dagen kastet  tilbage  mod  Estrups  stormfaste  Forskansning. 

Bojsens  Politik  havde  to  Formaal.  Først  at  hindre  den  bru- 
tale Reaktion,  saaledes  som  den  var  legemliggjort  i  Estrups 
Ministerium,  i  at  sætte  sig  til  Borgeleje.  Men  her  forregnede  han 
sig.  Estrups  Ministerium  var  ikke  et  almindeligt  Ministerium, 
det  var  en  statsretlig  Institution  til  Hindring  af  Parlamentaris- 
men. Og  hvad  der  var  tilovers  af  det  nationalliberale  Parti  var 
for  affældigt  og  umaalbevidst. 

Det  andet  Formaal  for  Bojsen  var  at  gøre  Grundtvigianismen 

til  en  politisk  Magt  i  Landet.  Man  kunde  kalde  Bojsen  en  Klan- 
høvding, hvis  ikke  Ordet  ,, Høvding"  passede  saa  daarligt  til 
den  Maade,  hvorpaa  han  udøvede  sin  Magt.  Han  var  ingen- 
lunde en  Dilettant  som  Politiker,  men  en  Mand,  der  konsekvent 
og  bevidst  forfulgte  sit  Maal.  Den  Kreds,  han  i  sin  Ungdom  var 
udgaaet  fra,  var  Mænd,  der  baade  havde  Selvtillid  og  Energi; 
derom  vidner  den  Maade,  hvorpaa  de  gennemførte  Høj  skole- 
sagen. I  Tidens  Løb  kom  det  slet  ikke  til  at  ligge  udenfor  deres 
Tanke  at  faa  Del  i  Statsstyreisen.  Som  Styrere  af  deres  Virk- 
somhed havde  de  vist  Dygtighed  til  at  organisere  og  administrere 
og  havde  opbygget  et  Selvstyre  i  det  mindre  og  fra  inden  af,  der 
gjorde  disse  smaa  Republiker  til  Forskoler  i  det  offentlige  Liv. 
Og  trods  indre  Brydninger  var  der  et  meget  stærkt  ikke  blot 
aandeligt  men  ogsaa  socialt  og  økonomisk  Sammenhold  i  deres 
stadig  voksende  Samfund. 

Denne  Grundtvigianernes  Kongstanke  var  det  nu  Bojsens 
Mission  at  virkeliggøre.  Personlig  var  han  næppe  nogen  stærkt 
ærgerrig  Mand.  Der  var  noget  resigneret  over  hans  Væsen,  og 
han  var  tidligt  bleven  en  af  verdslige  Hensyn  ganske  uafhængig 
Mand.  Men  desto  større  var  hans  Ærgerrighed  paa  hans  Partis 
Vegne.  Og  navnlig  efterhaanden  som  den  Hørup-Brandes'ske 
Bevægelse  i  Slutningen  af  80'erne  voksede  sig  stærk  og  gjorde 
sig  gældende  som  en  jævnbyrdig  Indflydelse  i  Landet,  begyndte 
der  at  komme  noget  hidsigt  over  Bojsens  Færd.  Han  følte 
Grundtvigianernes  Stilling  som  Aandsmagt  truet  af  ., Euro- 
pæerne". Kampen  for  Eksistensen  gjorde  ham  hensynsløs.  Det 
gjaldt  nu  fremfor  alt  at  trænge  disse  Medbejlere  tilbage  i  politisk 
Indflydelse. 

Det  var  den  ene  Bevæggrund  for  Bojsen  til  at  indlede  den 
Politik,  der  blev  kaldt  „Sammensmæltningen" ,  og  som  førte  til 
Forliget  i  1894,  men  som  imod  al  Forventning  førte  hans  Parti  i 
Døden.  Den  anden  Bevæggrund  var  at  faa  gjort  en  Ende  paa 
den  ulidelige  provisoriske  Tilstand.  Dette  kunde  kun  lykkes 
ved  et  Samarbejde  med  den  Side  af  Højre,  særligt  Landstingets 
Højre,  der  af  agrariske  Hensyn  var  utaalmodig  over  Forfatnings- 
stridens  Endeløshed. 

Saaledes  skete  det,  at  da  Bojsen  anden  Gang  nærmede  sig 
Højre,  var  det  som  Fører  for  den  Hartkornspolitik,  han  paa  Be- 

gyndelsen  af  sin  Bane  havde  bekæmpet.  Men  90'ernes  Højskole 
var  heller  ikke  den  samme  som  60'ernes.  Den  moderne  Højskole 
var  halvt  blevet  en  Landbrugsskole,  den  grundtvigske  ,,Aand" 
blevet  til  Kultur  for  Bønderne,  og  denne  fælles  Kultur  havde  atter 
skærpet  deres  Standsfølelse.  Ligesom  Studenterne  omkring  Aar- 
hundredets  Midte  var  blevet  Borgerskabets  Førere,  var  nu  Høj- 
skolemændene blevet  Bondestandens.  Som  Ploug  blev  Borger- 
mand, blev  Bojsen  Bondemand. 

Bojsens  Politik  gjorde  en  Ende  paa  Højres  Kamp-Politik, 
knækkede  dets  Magt  og  lagde  Grunden  til  den  Sejr  for  Demo- 
kratiet, der  omsider  kom.  Det  har  Historien  allerede  indrømmet. 
Og  Bojsens  Politik  angav  med  01-  og  Sukkerloven,  med  Have- 
lodder til  Landarbejdere,  med  Fattigloven,  Alderdomsforsørgel- 
sen, Sygekasseloven  Retningen  for  den  sociale  Reformpolitik,  som 
Reformpartiet  gjorde  til  sit  Program.  Det  har  Historien  lige- 
ledes indrømmet.  Selv  om  dette  sidste  Afsnit  af  Bojsens  Politik 
var  begyndt  som  en  Partimanøvre,  endte  det  med  at  blive  Hi- 
storie, men  saaledes,  at  han  gjorde  Historien  og  fik  Ansvaret 
derfor,  medens  hans  Modstandere  tog  Fordelen  deraf.  Men  den 
Nemesis,  der  ligger  paa  Bunden  af  Tingene,  synes  nu  i  Færd 
med  at  tilvejebringe  en  mere  retfærdig  Balance. 


Indenfor  det  store  Parti  havde  baade  Berg,  Bojsen  og  Hørup 
hver  en  Gruppe  eller  Kreds  af  Tilhængere  paa  Forhaand.  Holstein 
derimod  havde  ingen,  der  var  hans  Tilhængere  i  snævrere  For- 
stand. Han  var  egentlig  udenfor  i  det  Parti,  hvor  han  som  Ord- 
fører havde  den  centrale  Plads.  Han  havde  ingen  Standsfæller 
og  ingen  Meningsfæller  i  et  Parti,  hvor  man  netop  grupperede 
sig  efter  Stand  og  Menighed.  Paa  en  særegen  Maade  var  han  i 
begge  Henseender  hjemløs.  Som  Katolik  kom  Udfaldet  af  den 
aandelige  Strid  ham  ikke  ved  som  en  Sejr  eller  et  Nederlag;  det 
Standpunkt,  han  havde,  kunde  hverken  sejre  eller  besejres.  Som 
Aristokrat  var  han  ogsaa  i  social  Henseende  personlig  uberørt  af 
Demokratiets  Kamp;  det  principielt  aristokratiske  Standpunkt 
kunde  intet  opnaa  ved  Demokratiets  Nederlag  og  intet  miste  ved 
dets  Sejr. 

Som  en  naturlig  Fcflge  af  de  aabne  Hænder,  hvormed  Hol- 

stein  saaledes  traadte  ind  i  Politiken,  blev  Forfatningen,  dens 
Haandhævelse  og  Forstaaelse,  hans  særlige  politiske  Opgave. 
Den  Fordring,  man  stiller  til  den,  der  skal  haandhæve  Retten, 
at  han  personlig  er  uden  Interesse  i  Rettergangen,  opfyldte  han  til 
Punkt  og  Prikke.  Hvis  han  var  bleven  født  i  et  Land,  hvor  der 
intet  forfatningsretligt  Spørgsmaal  var,  fordi  Folkets  grundlov- 
mæssige Ret  var  slaaet  fast  ved  en  urokkelig  Tradition,  f.  Eks. 
i  England,  var  han  muligvis  bleven  konservativ.  Men  nu  var 
han  Søn  af  et  Land,  hvor  den  parlamentariske  Historie  knap 
strakte  sig  over  en  Menneskealder,  hvor  det  første  Slægtled  til- 
med mest  havde  været  optaget  af  den  ydre  Politik,  og  hvor  den 
bestaaende  Forfatning,  da  han  traadte  ind  i  det  politiske  Liv,  kun 
var  6  Aar  gammel.  Og  denne  Forfatning  var  tilmed  lavet  saa- 
ledes, at  de  to  Tings  indbyrdes  Ret  var  meget  nøje  afbalanceret. 
Dens  Brug  krævede  fra  de  herskende  Partiers  Side  en  gensidig 
Imødekommen  og  Respekt  for  hinandens  Ret  og  af  Regeringen 
en  overlegen  Upartiskhed  og  ærlig  Vilje  til  at  mægle.  Hvis  disse 
Forudsætninger  havde  slaaet  til,  var  Holsteins  Stilling  maaske 
ogsaa  bleven  en  anden. 

Men  som  bekendt  skete  det  modsatte.  Regeringen  slog  sig 
sammen  med  Landstinget  til  en  hensynsløs  Krig  mod  Folketinget. 
Regeringens  og  Landstingets  Jurister  opfandt  nogle  tarvelige  og 
samvittighedsløse  Fortolkninger,  og  støttet  til  disse  og  til  den 
fysiske  Magt  forvrængede  de  Forfatningen  og  brød  den  tilsidst. 
Og  hvad  de  ikke  mindst  brød,  var  den  Forudsætning  om  Folke- 
tingets Myndighed  over  Finansloven,  som  havde  ligget  bag  ved 
Overenskomsten  i  1866.  Derfor  blev  Finansloven  Stridens  Val- 
plads og  Hvervet  som  Finanslovsordfører  en  Kamp  om  Retten. 

Holstein  nærede  en  større  Kærlighed  til  Juli-Grundloven  end 
den  fortjener.  Han  hørte  fra  Ungdommen  af  hjemme  i  den  Kreds 
af  adelige  Godsejere,  der  i  Frederik  den  7. s  Regeringstid  var 
bleven  holdt  udenfor  al  politisk  Indflydelse  og  tilmed  af  de  na- 
tionalliberale Aviser  behandlet  med  overlegen  Haan.  Han  mødtes 
derfor,  ligesom  den  unge  Scavenius,  med  Bondepartiet  i  en  op- 
rigtig Bitterhed  mod  dette  Parti  og  en  ligesaa  oprigtig  Tilfreds- 
hed over  den  forøgede  Indflydelse,  Forfatningsforandringen  gav 
Grundbesiddelsen  paa  Intelligensens  Bekostning.  Og  selve  Prin- 
cippet i  denne  Forfatning,  Magtens  Deling  mellem  Underklassen 


188  Oe  fem  Venstreførere 

og  Overklassen,  stemte  overens  med  hans  almindelige  politiske 
Syn. 

En  saadan  gennemført  Ligeberettigelse  trods  modstaaende 
Interesser  er  et  Ideal.  Og  Holstein  følte  netop  i  sit  Hjerte  det 
unge.  lidenskabelige  Sinds  Passion  for  et  Ideal.  Og  dette  Ideal 
var  Retten.  Og  denne  Ret  var  atter  den  forfatningsmæssige  Ret, 
der  efter  Grundloven  af  1866  tilkom  Folket.  At  denne  Ret  var 
fint  afvejet,  at  Mekanismen  var  et  sindrigt  Stykke  Arbejde,  som 
der  skulde  smidige  Hænder  til  at  tage  paa,  var  for  ham  med 
hans  opfindsomme  Hoved  og  Begavelse  for  juridiske  Finheder 
kun  en  Tiltrækning  mere. 

Saaledes  blev  hans  Plads  i  Venstre  bestemt.  Han  blev  Par- 
tiets og  derved  Folkets  Ordfører  i  dets  Ret  s  kamp.  Da  det  for  Al- 
vor blev  klart,  at  Venstres  Politik  var  en  Kamp  for  Retten,  traadte 
han  til  den  herskende  Opinions  Forargelse  ind  i  dette  Parti,  og  da 
denne  Kamp  i  1890  hørte  op,  nedlagde  han  sit  Mandat.  I  alle 
disse  Aar  var  han  Venstres  Ordfører  i  Folketinget,  Ordfører  paa 
Finansloven,  Ordfører  i  den  almindelige  politiske  Forhandling, 
Ordfører  i  alle  Forfatningsspørgsmaal.  Han  har  været  en  Ad- 
vokat for  Folkets  Ret  for  den  offentlige  Bevidstheds  Skranke. 
Han  har  været  en  Lærermester  i  Statsret,  der  har  leveret  den 
offentlige  Forhandling  et  Rustkammer  af  Argumenternes  og 
Kundskabens  Vaaben.  Og  han  har  været  en  utrættelig  Jægers- 
mand,  hvis  Snildhed  og  Aandsnærværelse  gjorde  ham  til  en 
Skræk  for  Rævene,  hver  Gang  de  fra  den  dunkle  Hule,  hvortil  de 
havde  forvandlet  Landets  offentlige  Ret,  kom  frem  i  Dagens  Lys 
for  at  gøre  Bytte. 

Der  skulde  til  denne  Post  i  et  Parti,  hvor  mange  andre  Inter- 
esser krydsedes  udenom  Retskampen,  netop  en  saadan  uinter- 
esseret og  fritstaaende  Mand.  De  andre  Førere  havde  samtidig 
mange  andre  Jern  i  Ilden.  De  havde  deres  særlige  Grupper  og 
disse  Gruppers  Valgkredse  og  disse  Valgkredses  lokale  Interesser 
at  arbejde  for.  Og  de  havde  ikke  mindst  deres  Blade  at  instruere 
eller  redigere  og  skaffe  Abonnenter  til.  Holstein  havde  intet  af 
dette.  Han  har  aldrig  haft  nogen  Avis,  aldrig  behøvet  at  skæve 
til  nogen  Abonnementsprotokol,  aldrig  paa  Valgdagen  talt  sine 
særlige  Valgkredse  op  i  Modsætning  til  sine  Kampfællers.  Der 
var  udenom  ham  den  rene  og  kolde  Luft,  hvori  Retten  trives 
bedst. 

Og  der  behøvedes  til  denne  Post  en  Mand  med  stor  Indsigt 
og  Talekunst.  Til  at  begynde  med  var  det  ikke  alene  Indsigt  og 
Talekunst,  der  krævedes,  men  ogsaa  Dristighed,  man  kunde  næ- 
sten sige  Uforskammethed.  Naar  to  Modstandere  strides,  kom- 
mer det  ofte  an  paa,  hvem  der  forstaar  at  optræde  med  størst 
Overlegenhed  i  Tone  og  Holdning.  Da  Bismarck  paa  Forbunds- 
dagen i  Frankfurt  kæmpede  for  Preussens  Ligeberettigelse  med 
Østerrig,  hjalp  ikke  blot  hans  Klogskab  ham,  men  ogsaa  hans 
mandige  Optræden  og  selvsikre  Væsen.  Han  var  altid  oven  over. 
Paa  samme  Maade  bar  Holstein  sig  ad  i  Debatten  med  de  kaal- 
høgne  Højremænd.  Han  satte  Venstretonen  op  paa  Højde  med 
Højretonen.  Han  gik  fra  Forsvar  over  til  Angreb,  fra  saglige 
Betragtninger  over  til  personlige  Udfald.  Berg  svang  Køllen  med 
stor  Kraft;  det  tog  sig  ud  ude  paa  Landet  i  fri  Luft,  men  i  Salen 
kunde  det  virke  som  Plumphed.  Holstein  brugte  Ordet  som  en 
Fægter,  efter  Kunstens  Love:  behændige  Udfald,  overraskende 
Parader,  lynsnare  Riposter.    Det  ramte. 

Han  var  en  født  Taler,  udrustet  med  alle  den  medfødte 
Talekunsts  Fortrin.  Da  han  første  Gang  talte  i  Folketinget,  vakte 
denne  Jomfrutalers  naturlige,  fuldfærdige,  næsten  legende  Sik- 
kerhed Opsigt  til  alle  Sider.  "Og  denne  Talekunst,  denne  Aands- 
nærværelse,  denne  vindende  og  vovende  Optræden,  blev  straks 
følt  som  en  Overdaadighed  paa  Venstres  spartanske  Bord.  Senere 
kom  Hørup  til,  men  han  var  en  Agitator,  hvis  Tale  krævede  en 
videre  Resonans  end  en  Rigsdagssal.  Holsteins  Talent  var  der- 
imod den  parlamentariske  Debattørs,  smidigere,  lettere,  rettende 
sig  efter  Tingets  skiftende  Stemning. 

Med  Holstein  holdt  Talentet,  det  blændende  og  glimrende, 
første  Gang  sit  Indtog  i  Venstres  kofteklædte  Rækker.  Og  dette 
Talent  var  ikke  blot  et  Smykke  for  det  Parti,  der  besad  det,  det 
var  en  offervillig,  uegennyttig  Mands  trofaste  Arbejde  for  sit 
Folks  Ret.  Men  vil  der  i  Historien  blive  opbevaret  andet  Minde 
om  Grev  Holstein  end  Mindet  om  et  Talent?  Da  Berg  gik  bort, 
blev  Bergianerne  tilbage,  da  Hørup  døde,  levede  Hørupperne 
videre,  Bojsen  og  Høgsbro  fortsættes  i  Højskolen  og  Grundtvig- 
ianismen. Men  efter  Holstein  er  der  ingen,  der  nævner  sig.  Han 
var  det  slebne  Vaaben,  Folkets  Retsbevidsthed  behøvede  i  Kam- 
pens Aar,  men  det  var  ikke  ham,  der  udfordrede  til  denne  Kamp 

eller  æggede  den  op  til  dens  Voldsomhed.  Han  var  tværtimod 
Overenskomstens  Mand,  der  vilde  give  enhver  sit,  Landstinget 
dets  Plads  i  Forfatningslivet  ikke  mindre  end  Folketinget.  Det 
var  ikke  hans  Skyld,  at  Forfatningsstriden  endte  med  den  ene 
Parts  Overmanden  af  den  anden.  Og  før  Landstinget  endnu  en 
Gang  udfordrer  Folketinget  til  en  Kamp  om  Magten,  burde  Hol- 
stein have  det  i  Tale.  Det  er  her,  hans  Lærlinge  burde  sidde,  og 
her,  at  den  Jord,  han  pløjede  og  saaede,  skulde  bære  sin  Høst. 


Naar  ved  store  Folkemøder  flere  af  Venstreførerne  optraadte 
som  Talere,  var  det  en  fast  Regel,  at  Hørup  talte  sidst.  Den 
folkelige  Kunstforstand  satte  instinktmæssigt  Hørups  Talekunst 
paa  dens  rette  Plads  ved  at  give  den  Bergs  eller  Høgsbros  bredt- 
tømrede  Talebrug  til  Fodstykke.  Men  man  spørger  sig,  om  der 
ikke  ogsaa  bag  ved  uvilkaarligt  har  ligget  en  dybere  Forstaaelse 
af  Hørup  som  den,  der  som  Agitator  og  Politiker  først  begyndte 
dér,  hvor  de  andre  hørte  op.  Ligesom  i  Fablen  om  Spurven,  der 
gik  til  Vejrs  paa  Ørnens  Ryg,  svang  han  sig  fra  Ryggen  af  de 
gamle  Venstreførere  en  Alen  højere  op.  Det  Punkt,  hvortil  deres 
Vingers  Kraft  havde  rakt,  var  for  ham  ikke  Endemaalet  for  Ven- 
stres Politik,  men  tværtimod  det  Udgangspunkt,  hvorfra  et  nyt 
Maal  skulde  naaes.  De  havde  naaet  Flertallet  i  Folketinget,  men 
et  Flertal,  der  ikke  havde  Landets  offentlige  Mening  i  Ryggen. 
De  havde  samlet  et  Bondeparti,  stærkt  af  Tal,  men  svagt  ved  sin 
ensidige  Sammensætning.  De  havde  grundlagt  en  demokratisk 
Presse  som  J.  A.  Hansens  ,, Almueven"  eller  Høgsbros  „Dansk 
Folketidende"  eller  det  nystiftede  „Morgenblad",  men  en  Presse 
uden  polemisk  Skarphed  eller  det  skrevne  Ords  Kunst.  Hørup 
vilde  gøre  Tallet  til  et  Udtryk  for  Samfundsfølelsen  og  den  aande- 
lige  Vækst  i  Folket.  Han  vilde  forvandle  det  klassebegrænsede 
Bondeparti  til  et  almindeligt  Demokrati.  Han  vilde  skrive  den 
demokratiske  Presse  op  fra  at  være  Læsning  og  Oplysning  for 
Menigmand  til  at  blive  en  Literatur,  hvor  der  af  hver  Dags 
Latterlighed  blev  gjort  en  Komedie,  af  hver  Dags  Øjebliks- 
stemning en  moralsk  Betragtning,  men  Komedien  og  Moralen 
stillet  i  Tidens  direkte  Tjeneste,  indvirkende  paa  Øjeblikket  og 
samtidig  sigtende  længere  ud  i  Fremtiden,  følgende  nøje  i  Sporet 

af  Dagens  enkelte  Tilfælde  og  dog  løftende  dette  Tilfælde  op  til 
at  gælde  et  Princip,  bestandig  gentagende  den  samme  Tanke 
og  dog  i  en  Form,  hvis  Nyhed  gjorde  Tanken  ny  for  hver  Gang 
—  Agitatorens,  Journalistens  aandeløse  Kamp  med  sin  Tid  og 
sit  Folk. 

Berg  oversaa  med  sin  Naturs  svulmende  Kraftfølelse,  hvad 
Fortiden  med  dens  historiske  Tradition,  dens  Dannelse  og  hævd- 
vundne Opfattelse  betød  i  det  politiske  Liv.  Og  selv  om  han 
havde  set  det,  vilde  han  have  manglet  Evne  til  at  undergrave 
denne  Indflydelse.  Et  kendt  Ord  siger:  Vil  du  forstaa  en  Digter, 
maa  du  gaa  i  hans  Land.  Metropolitanskoledisciplen,  Regens- 
studenten,  Digterspiren  og  Juristen  Hørup  havde  gaaet  i  dette  de 
Nationalliberales  Danmark,  ganske  vist  som  en  fremmed,  med 
sin  tavse  Trods  og  Protest  derimod,  men  han  kendte  dette  Land, 
baade  Geografien  og  Sproget,  ud  og  ind.  Og  da  han  saa,  hvor- 
dan Demokratiet,  trods  dets  Talstyrke  trykkedes  i  Knæ  af  den 
overleverede  Ringeagt  for  Bønderne,  da  han  hørte  Spottegloserne 
hagle  over  disse  dukkede  Nakker,  forstod  han  straks,  at  det  var 
med  deres  egne  Vaaben,  at  Modstanderne  skulde  afvæbnes.  Han 
bød  dem  over  i  Spot  og  Haan,  han  ,,overherodede  Herodes",  som 
Hamlet  siger  i  sin  Tale  til  Skuespillerne.  Det  var  en  Hævnkrig, 
saa  blodig  som  en  folkelig  Blodhævn  plejer  at  være,  ganske  vist 
med  Blæk  i  Stedet  for  med  Blod,  men  skaanselsløs  og  uden 
Skrupler  i  Valget  af  Vaaben,  taalmodig  gennemført  i  mange  Aar, 
lige  til  den  offentlige  Mening  havde  vendt  sig,  og  Venstre  var 
blevet  det  toneangivende  Parti  i  den  offentlige  Forhandling. 

Under  denne  Kamp  stod  Hørup  ikke  blot  som  en  politisk,  men 
ogsaa  som  en  literær  Fører.  Han  vilde  selv  nødig  gælde  for 
andet  end  Politiker,  frem  for  alt  ikke  for  Æstetiker.  Men  han 
forstod  bedre  end  de  andre  Politikere  Fordelen  ved,  at  Politik  og 
Literatur  slog  sig  sammen  som  krigsførende  Magter.  Og  i  Drach- 
manns, Schandorphs,  Pontoppidans  Skildringer  fra  Folkelivet 
fandtes  jo  netop  en  krigsførende  Literatur,  der  gik  saa  tæt  op  paa 
Siden  af  den  demokratiske  Politik,  at  Hørup  af  sig  selv  blev  en 
Fører  for  dem  begge.  Og  i  Georg  Brandes1  Literaturhistorie  og 
i  meget  andet  af  den  samtidige,  af  ham  paavirkede  Kritik  og 
Videnskab  fandtes  paa  samme  Maade  en  krigsførende  Videnskab, 

der  paa  sit  Program  havde  mange  af  de  samme  reformatoriske 
Spørgsmaal,  som  Hørup  behandlede  som  politiske  Anliggender. 

Ad  denne  Vej  blev  der  smæltet  et  videnskabeligt  og  litterært 
Element  ind  i  Venstre,  der  højnede  Partiet.  Der  var  ikke  gaaet 
mange  Aar,  før  det  gamle  universitetsfjendtlige  Bondeparti  under 
Hørups  Indflydelse  var  bleven  Videnskabens  og  Literaturens  Be- 
skytter mod  Højre.  Men  samtidig  gjorde  Hørup  Partiet  bredere 
i  borgerlig  Henseende.  Han  begyndte  paa  Københavns  Erobring. 
Fra  det  Øjeblik  af,  da  Berg  havde  fortrængt  ham  fra  „Morgen- 
bladet" ,  og  han  havde  faaet  sit  eget  Blad,  skabte  han  en  hel  ny 
demokratisk  Bevægelse  i  Landet.  Han  paavirkede  Studenterne, 
den  højere  Mellemstand,  lidt  efter  lidt  ogsaa  Embedsstanden.  Og 
gennem  Valgforbund  med  Socialdemokratiet  og  Støtte  af  dets 
Lønkampe  sørgede  han  for,  at  ogsaa  denne  yderste  Fløj  af  Demo- 
kratiet sluttede  op  til  den  fælles  Bevægelse. 

Men  samtidig  slap  han  ikke  det  Tag,  han  havde  faaet  i  Bonde- 
befolkningen. Den  var  hans  første  Kærlighed,  og  den  blev  han 
tro  til  det  sidste.  Man  mærkede  det  paa  hans  Sprog,  hvor 
Billeder  fra  Landet  var  meget  hyppigere  end  Billeder  fra  Bylivet. 
Man  mærkede  det  paa  hans  Lune  og  Ironi,  hans  stærke  Mis- 
tænksomhed, hans  Blu  og  Forbeholdenhed,  der  var  meget  mere  i 
Slægt  med  Bondens  end  med  Byens  Væsen.  Som  Berg  havde 
den  danske  Bondes  Djærvhed  i  sig,  var  Hørup  en  Personliggøreise 
af  Bondens  Lunhed,  Kløgt  og  Mistro.  Hørup  var  den  sjællandske 
Bondes  Mand,  Berg  den  jydskes,  og  man  mærkede  tydeligt  paa 
Forskellen  mellem  disse  to  Mænds  Agitation,  hvor  meget 
haardere  Vilkaar  den  sjællandske  Bondestand  havde  haft  end  den 
jydske. 

Den  Gang  i  1884,  da  Venstres  overvældende  Valgsejr  et  Øje- 
blik bragte  Estrups  Ministerium  til  at  vakle  og  Venstre  troede, 
at  dets  Time  var  kommen,  sammenkaldte  Berg  Førerne  til  et 
Møde  for  at  fordele  Taburetterne.  Men  da  var  Hørup  ikke  med. 
Og  som  ved  denne  Lejlighed,  saaledes  stod  han  ofte  før  og  siden 
ene  og  skilt  fra  de  andre.  Han  var  den  eneste  af  disse  fem 
Politikere,  der  i  religiøs  Henseende  var  Fornægter.  Det  skilte 
allerede  ikke  saa  lidt.  Men  han  var  Fornægter  i  videre  For- 
stand.   Han  var  en  Fornægter  af  alle  overleverede  Forestillinger, 

han  vilde  ikke  blot  en  parlamentarisk  Regering  og  et  Demokrati, 
men  han  vilde  fremfor  alt  en  ny  Tid. 

Hørup  delte  med  et  dybt  Snit  det  19.  Aarhundredes  Dan- 
markshistorie i  to  Tider:  Tiden  før  1864  og  Tiden  efter.  Han 
havde  faaet  et  meget  stærkt  Indtryk  af  Krigen  1864.  I  hans  Be- 
vidsthed blev  Nederlaget  ikke  blot  og  ikke  mest  et  Nederlag  for 
en  Udenrigspolitik,  men  endnu  mere  et  Sammenbrud  af  en  fan- 
tastisk og  idealistisk  Aandsretning  i  Folket.  Og  denne  over- 
spændte Sindstilstand  fandt  han  stærkest  udtalt  i  den  militære 
Aand,  der  havde  behersket  Folket  før  1864  og  ikke  slap  det  efter 
Krigen.  Fra  de  nationalliberale  og  grundtvigske  Taleres  og 
Digteres  Taler  og  Sange  om  Vikinger  og  Helte,  Blod,  Daad  og 
Ære,  slog  der  ham  et  Fantasteri  i  Mode,  som  han  skaanselsløst 
blottede  og  forfulgte  ved  alle  Lejligheder.  Og  da  Reaktionen  i 
Estrups  Skikkelse,  paa  Trods  af  Estrups  eget  tidligere  Stand- 
punkt, gjorde  denne  Sag  til  sin  politiske  Rustning,  blev  Hørup 
endnu  mere  overbevist  om,  at  han  her  stod  overfor  Arvefjenden. 

I  denne  Kamp  stod  Hørup  uden  fuld  Tilslutning  af  de  andre 
Venstreførere.  De  stred  ogsaa  mod  Københavns  Befæstning,  men 
de  vilde  ingenlunde  gaa  med  til  en  principiel  Fornægtelse  af 
enhver  Militærforanstaltnings  Nytte.  Navnlig  mellem  Hørup  og 
Bojsen  gik  der  et  bredt  og  uoverkommeligt  Vand  i  denne  Sag. 
Hørup  ansaa  Bojsen  og  hans  Gruppe,  egentlig  ogsaa  Bergianerne, 
for  iVrvtagere  til  Hejres  militære  Idealer.  Han  følte,  at  her  var 
det  vanskeligst  for  Folket  at  drukne  den  gamle  Adam.  Derfor 
gjorde  han  næsten  som  paa  Trods  denne  Sag,  den  stærkeste  af 
alle  til  at  samle  Folket  i  en  fælles  Bevidsthed,  til  det  skillende, 
det,  der  frem  for  alt  var  Demokratiets  virkelige  Partisag.  Han 
havde  i  denne  Sag  kun  Sans  for  en  forstandstør,  naturløs  og  flad 
Betragtningsmaade,  som  ellers  laa  ham  fjern.  Og  han  beregnede 
sin  Agitation  i  denne  Sag  ikke  blot  paa  sunde  og  berettigede 
Følelser  hos  Almuen,  men  ogsaa  paa  de  i  daarlig  Forstand  almue- 
agtige Instinkter. 

Med  sit  bekendte  Ord:  ,,Hvad  kan  det  nytte?"  kom  Hørup 
udenfor  den  praktiske  Politik  og  helt  over  i  den  rene  Agitation. 
Det  kom  han  ogsaa  i  Gerningen  til  at  indrømme,  da  han  18  Aar 
senere  som  Minister  var  med  til  at  give  fem  Millioner  Kroner  ud 
til  nye  Kanoner.     Meget  af  Hørups  Politik  var  i  det  hele  kun 

Agitation,  Vækkelse.  Saaledes  ogsaa  Ordet:  Ingen  over  og  ingen 
ved  Siden  af  Folketinget.  Den  Sætning  var  for  sin  Tid  et 
Paradoks  ikke  mindre  naivt  end  det,  de  Nationalliberale  stillede 
op  i  Dannevirke-Politiken.  Og  den  Skæbnens  Ironi  ramte  jo 
ogsaa  Hørup,  at  han,  Forhaaneren  af  Dannevirke-Politiken,  ved 
sit  Dannevirke  i  1885  kom  til  at  lide  et  Nederlag  ikke  mindre 
sønderknusende  end  Fortidens. 

Disse  mange  Nederlag,  Hørup  led,  har  hos  adskillige  rejst 
en  Tvivl  om,  hvorvidt  Politiken  var  hans  egentlige  Kald.  Men 
ganske  med  Urette.  Han  var  Politiker,  gennemtrængt  af  poli- 
tisk Tanke  og  Vilje.  Men  som  hos  store  Mennesker  var  der  flere 
Muligheder  i  ham.  Han  kunde  ogsaa  være  bleven  Forfatter  i  Hol- 
bergs Aand.  Ved  sin  Fordomsfrihed,  ved  sit  Blik  for  Daarskaben, 
ved  sin  Opfattelse  af  den  moralske  Ringhed  som  komisk,  ved 
sin  Fortrolighed  med  Bonden,  ved  sin  Forfølgelse  af  Skolemester- 
vigtigheden og  ved  flere  Træk  endnu  peger  han  tilbage  til  Hol- 
berg. Til  Erasmus  Montanus,  Jacob  von  Thyboe,  Gert  West- 
phaler,  Don  Ranudo,  Magister  Stygotius  har  han  leveret  Side- 
stykker i  Tidens  Ramme,  men  i  den  samme  samfundssatiriske 
Aand  som  Holberg. 

Det  er  tvivlsomt,  hvor  Hørup  har  øvet  sin  største  Paavirkning. 
Der  er  Egne  overalt  i  Landet,  men  mest  paa  Sjælland,  hvor  han 
vil  blive  staaende  for  Bondebevidstheden  som  den  eneste  Fører, 
det  er  værd  at  følge.  Og  selv  om  Tilhængerne  ikke  er  saa  talrige, 
saa  er  Overbevisningen  hos  hver  enkelt  saa  meget  dybere.  Det 
er  overhovedet  Forskellen  mellem  Berg  og  Hørup:  den  første 
har  virket  bredt,  den  sidste  dybt.  Ogsaa  bag  Højskolens  Mure 
er  Hørups  Aand  trængt  ind.  Dog  stærkest  har  han  virket  paa  de 
videnskabelige,  dannede  Kredse  —  han,  der  dog  selv  var  saa  lidt 
af  en  Videnskabsmand.  Det  Slægtled  af  Studenter,  der  voksede 
op  fra  Halvfjerdserne  og  til  vore  Dage,  og  hvoraf  mange  nu  er 
toneangivende  Embedsmænd  og  Universitetslærere,  det  er  Hø- 
rupsk  af  politisk  Overbevisning. 


Den  Tidsalder,  hvis  Politik  er  bleven  bestemt  af  disse  fem 
Mænd,  er  nu  gaaet  over  i  Historien.  Naar  dens  Historie  skal 
skrives,    vil    den    blive    skildret     som    en     Tid     fuld    af    Ud- 

vikling  og  Gennembrud.  I  et  saadant  Træk  som  dette,  at  det 
Hørupske  Venstre  nu  er  raadende  i  den  Embeds-  og  Universitets- 
verden, som  for  en  Menneskealder  siden  var  Demokratiets  Mod- 
stander, ses  ét  Tegn  paa,  hvilken  Oprykning  der  har  fundet  Sted. 
Og  denne  Oprykning  kendetegner  hele  Tiden.  Bønderne,  der  i 
1866  ikke  nød  Anseelse  nok  til,  at  Godsejerne,  da  det  kom  til 
Stykket,  turde  være  dem  bekendte  som  politiske  Forbundsfæller, 
er  nu  rykket  op  til  at  være  det  fine,  standsmæssige  Parti,  der 
har  en  Frier  paa  hver  Finger,  og  paa  deres  Plads  er  igen  Social- 
demokraterne rykket  op  fra  at  være  et  samfundsfarligt  Prole- 
tariat. Men  fremfor  alt  er  det  selvstyrende  Folk  rykket  op  til  at 
være  den  stærkeste  politiske  Magthaver.  Tronen  er  skiftet  her  i 
Landet:  Fra  Bispevælde  til  Adelsvælde,  herfra  til  Enevælde,  og 
herfra  igen  til  Aands-  og  Embedsvælde.  Kun  Demokratiet 
manglede  i  denne  Bække.  At  Magten  tilsidst  tilfaldt  det,  skyldes 
disse  fem  Mænds  Gerning. 


Moderne  Forskning  af  de  ældste 
trykte  Bøger. 

Af  H.  O.  Lange. 

Nutidens  Mennesker,  der  er  vante  til  at  betragte  trykte  Bøger 
som  en  af  de  elementære  Livsfornødenheder,  tænker  vistnok 
kun  sjældent  paa,  hvad  Bogtrykkerkunstens  Opfindelse  betød, 
da  den  midt  i  det  femtende  Aarhundrede  overraskede  Samtiden, 
og  hvilken  Betydning  det  betrykte  Papir  har  haft  for  Kulturens 
Udvikling  og  det  menneskelige  Fremskridt.  Selv  den  mest  le- 
vende Fantasi  vilde  vel  næppe  kunne  udmale  sigVerdens  Tilstand  i 
det  tyvende  Aarhundrede  uden  Bogtrykkerpressens  eller  de  der- 
ved givneVilkaar  for  Videnskab  og  Oplysning.  Men  det  vil  dog  i  Al- 
mindelighed forstaas,  at  Bogtrykkerkunstens  Opfindelse  og  ældste 
Historie  er  et  Emne,  der  med  god  Grund  har  draget  den  viden- 
skabelige Interesse  og  det  i  saa  meget  højere  Grad,  som  der  endnu 
hviler  et  Skær  af  Æventyrlighed  over  disse  Emner  og  der  endnu 
knytter  sig  saa  megen  Usikkerhed  til  vor  Viden  paa  disse  Ora- 
raader. 

I  lange  Tider  har  Bogtrykkerpressens  ældste  Frembringelser 
været  højt  vurderede  og  Genstand  for  Samleres  Interesse.  Disse 
gamle  Bøger  er  jo  ogsaa  —  paa  en  ganske  anden  Maade  end 
de  moderne  —  Kunstværker,  der  baade  ved  Papir,  Tryk,  Typer 
og  Illustrationer  endnu  den  Dag  i  Dag  tjener  som  Mønstre  for 
god  Bogkunst,  og  fra  hvilke  alle  de  Mænd,  der  har  bestræbt  sig 
for  at  hæve  Boghaandværket,  har  hentet  deres  Inspirationer. 
Man  har  gennem  Arkivundersøgelser  søgt  Oplysninger  om  deres 
Ophavsmænd,  og  mange  Dokumenter  er  i  Løbet  af  det  forløbne 
Aarhundrede  bragt  for  Dagen,  der  kan  sprede  Lys  over  forskel- 
lige Dele  af  det  Omraade,  der  her  maa  bearbejdes.    Flittige  Bib- 

liografer  har  med  Omhu  opsporet  og  beskrevet  de  gamle  Tryk, 
der  giver  Vidnesbyrd  om  deres  Mestres  Kunst  og  Virksomhed. 
Blandt  dem,  der  saaledes  har  lagt  Grundvolden  for  Bibliogra- 
fien over  Inkunabler  (Bøger  trykte  før  Aaret  1501)  maa  vel  i 
første  Række  nævnes  Ludwig  Hain,  der  paa  Grundlag  af  Mun- 
chener Bibliotekets  Skatte  beskrev  eller  noterede  over  16,000 
Inkunabler.  Trods  sine  store  Mangler  forblev  Hains  Reper- 
torium,  der  udkom  i  Aarene  1826  til  1836  og  først  sluttedes  efter 
hans  Død,  Hovedværket  for  disse  Studier,  hvilket  bedst  ses  deraf, 
at  K.  Burger  i  Leipzig  endnu  i  Aaret  1891  udgav  et  Registerbind 
til  Hains  Værk,  og  at  W.  A.  Copinger  i  Manchester  i  Aarene  1895 
til  1902  udgav  3  store  Bind  dels  med  Rettelser  til  Hain,  dels  med 
Beskrivelser  af  6600  Inkunabler,  hvis  Tilværelse  Hain  ikke  havde 
kendt.  Dog  har  denne  beskrivende  Inkunabelbibliografi  ikke  blot 
ikke  udtømt  Stoffet,  men  den  har  paa  Grund  af,  at  den  opfatter 
de  gamle  Bøger  som  Enere  og  ikke  i  Grupper,  som  Familier  og 
Slægter,  ikke  givet  det  Udbytte  for  Kendskabet  til  Bogtrykker- 
kunstens Historie  og  dens  Vilkaar  i  den  ældste  Tid,  som  det  var 
ønskeligt.  Man  tænke  blot  paa,  at  et  overordentligt  stort  Procent- 
tal af  Bøgerne  før  1501  (og  forresten  ogsaa  senere)  ikke  bærer 
Vidnesbyrd  om,  naar,  hvor  og  af  hvem  de  er  trykte,  og  man  vil 
forstaa,  hvor  stor  en  Virksomhed,  der  repræsenteres  af  disse 
„herreløse"   Bøger,  som  der  historisk  intet  kan  oplyses  om. 

Først  i  Løbet  af  de  sidste  40  Aar  har  man  lidt  efter  lidt  be- 
gyndt at  hæve  den  Skat  a>f  Oplysninger,  som  selve  de  gamle 
Bøger  som  rent  tekniske  Frembringelser  kan  give  om  deres 
Tilblivelse  gennem  Typer,  Illustrationer,  Signeringsmaade  og 
andre  Vidnesbyrd  om  den  typografiske  Praksis,  der  præger  den 
enkelte  Bog  eller  det  enkelte  Bogtrykkeri.  En  hel  ny  Metode  for 
Inkunabelforskningen,  der  egentlig  først  ved  den  blev  hævet 
fra  Dilettantisme  til  Videnskab,  klaredes  efterhaanden,  og  de 
Resultater,  som  denne  Metodes  Anvendelse  allerede  har  givet  og, 
anvendt  i  større  Omfang,  vil  kunne  give,  er  saa  overordentlige, 
at  man  næppe  siger  for  meget,  naar  man  betegner  de  eksi- 
sterende Inkunabelbibliografier  som  utilstrækkelige  og  kræver 
Arbejdet  optaget  forfra  efter  de  Principper,  som  i  de  allersidste 
Aar  mere  og  mere  har  fæstnet  sig. 

Den  Mand,  der  først  viste  Vej  til  en  ny  Metode  i  Inkunabel- 

forskningen,  var  Chefen  for  det  kongelige  Bibliotek  i  Haag,  /.  W. 
Holtrop,  der  efter  i  1856  at  have  udgivet  et  interessant  Katalog 
over  dette  Biblioteks  Samling  af  Inkunabler  opstillet  efter  histo- 
riske Principper  samme  Aar  paabegyndte  Udgivelsen  af  Pragt- 
værket Monuments  typographiques  des  Pays-Bas  au  quinziéme 
siede,  der  gav  litograferede  Prøver  paa  alle  de  nederlandske 
Inkunabelbogtrykkeres  Virksomhed,  Gengivelser  af  deres  Typer, 
Bogtrykkermærker  og  Illustrationer.  Paa  Grundlag  af  omhygge- 
lige Undersøgelser  af  alle  ham  bekendte  Frembringelser  af  de 
hollandske  og  belgiske  Bogtrykkerpresser  før  Aar  1500  udredede 
han  disse  Landes  ældste  Bogtrykkerhistorie  saaledes,  at  der  siden 
hans  Dage  har  været  forholdsvis  lidet  at  rette  eller  tilføje.  Det 
store  Værk  blev  først  fuldendt  i  1868,  2  Aar  før  Holtrops  Død. 

Men  det  blev  Henry  Bradshaws  uvisnelige  Fortjeneste  af 
Inkunabelforskningen  at  udvikle  og  formulere  den  moderne  Me- 
tode. Denne  rigt  begavede  Mand  med  den  imponerende  Hukom- 
melse, der  engang  i  en  Boghandlerbutik  i  London  efter  Hukom- 
melsen nedskrev  en  i  alle  Enkeltheder  nøjagtig  bibliografisk  Be- 
skrivelse af  den  berømte  Oversættelse  af  Bibelen  paa  de  virginske 
Indianeres  Sprog  fra  Karl  II  s  Tid,  med  den  forbløffende  Spor- 
sans, og  det  sikre  Øje  for  Detailler  og  med  en  alsidig  og  næsten 
utrolig  Viden,  var  en  født  Bibliograf.  Holtrops  Arbejde  gav  ham 
Anledning  til  en  indgaaende  Beskæftigelse  med  hollandske  In- 
kunabler og  frembød  et  Materiale  for  hans  metodiske  Forsøg  i 
Inkunabelforskningen.  Allerede  tidligt  havde  han  været  en  uvur- 
derlig Støtte  for  Bogtrykkeren  William  Blades,  der  1861 — 63  ud- 
gav et  grundlæggende  Værk  om  Englands  første  Bogtrykker  Wil- 
liam Caxton,  et  Værk,  der  vistnok  maa  betegnes  som  epoke- 
gørende og  i  høj  Grad  frugtbringende  for  Inkunabelforskningen, 
takket  være  den  praktiske  Bogtrykkers  og  den  geniale  Bibliografs 
Samvirken.  Men  med  Hensyn  til  Caxton  var  Emnet  saa  specielt 
og  Detailundersøgelserne  saa  begrænsede  og  givne  ved  selve 
Emnet,  at  dette  Arbejde  ikke  blev  den  nye  Impuls,  der  kunde 
give  Bibliografiens  Dyrkere  den  afgørende  Prøve  paa,  at  der 
ad  nye  Veje  kunde  naas  hidtil  uanede  Resultater. 

Bradshaw  blev  i  1867  Bibliotekar  ved  Universitetsbiblioteket 
i  Cambridge.  Hans  Interesser  var  saa  mangesidige  og  hans  Plig- 
ter saa  omfattende,  at  hans  literære  Virksomhed  paa  Inkunabel- 

forskningens  Omraade  blev  overmaade  lille.  Tre  ganske  smaa 
Afhandlinger  fra  Aarene  1868,  1870  og  1871  blev  de  væsentligste 
Udtryk  for  hans  store  Kendskab  til  det  hollandske  og  kolnske 
Bogtryks  ældste  Historie  og  for  hans  geniale  Forskningsmetode. 
Men  det  var  det  lille  Sædekorn,  der  skulde  komme  til  at  bære 
saa  rig  Frugt  i  Robert  Proctors  Virksomhed.  Bradshaw  havde 
en  Ungdomsven,  G.  R.  Grotch,  der  var  en  meget  fremragende 
Entomolog,  gjennem  ham  lærte  han  den  naturvidenskabelige 
Forskningsmetode  at  kende,  og  det  var  denne,  som  han  søgte 
at  anvende  paa  de  gamle  Bøger.  I  1870  udtaler  han:  ,,Vi  ønsker 
ikke  (med  Hensyn  til  Bøger,  der  ikke  bærer  noget  Vidnesbyrd 
om  Trykker,  Trykkested  og  Trykkeaar)  nogen  nok  saa  erfaren 
Bibliografs  Mening  eller  dictum;  vi  ønsker,  at  hver  Bogtrykkers 
Typer  og  Sædvaner  skal  gøres  til  Genstand  for  en  særlig  Under- 
søgelse. Naar  dette  er  gjort,  kan  vi  sige  om  enhver  udateret  og 
ubestemt  Bog,  at  den  bærer  de  og  de  Karaktermærker,  og  at  vi 
derfor  henfører  den  til  det  eller  det  Tidspunkt,  idet  Tiden,  som 
vi  nævner,  kun  er  et  andet  Udtryk  for  de  Kendetegn,  som  vi 
finder  i  Bogen.  I  Virkeligheden  maa  hver  Bogtrykkerpresse  op- 
fattes som  en  genus,  og  hver  Bog  som  en  species,  og  vor  Opgave 
er  at  paavise  den  nærmere  eller  fjæmere  Forbindelse  mellem 
Medlemmerne  af  Familien  efter  de  Kendetegn,  som  de  frembyder 
for  vor  Iagttagelse.  Studiet  af  Palæotypographien  har  hidtil 
været  en  saadan  Dilettantopgave,  at  man  har  gyst  tilbage  fra  at 
gaa  i  saadanne  Detailler,  skønt  naar  den  først  bliver  studeret  som 
en  Gren  af  Naturhistorien,  vil  den  vise  sig  nok  saa  frugtbringende 
paa  interessante  Resultater  som  de  fleste  andre  Studier." 

Bradshaw  vilde  undersøge  hver  enkelt  Bogtrykkers  Materiel 
og  Typer,  Initialer,  Træsnit  o.  s.  v.  samt  hans  typografiske 
Praksis,  hvorledes  han  anbringer  Signaturer  i  sine  Bøger,  og  om 
han  bruger  Bladtal  og  Kustoder  i  dem,  og  ved  Hjælp  af  disse 
Undersøgelser,  hvoraf  den  vigtigste  er  en  omhyggelig  Udmaaling 
af  Typens  Kegelhøjde,  faar  han  en  Række  Data,  der  tillader  ham 
at  henføre  mange  „herreløse"  Bøger  til  bestemte  Presser,  at 
udskille  hele  Grupper  af  Bøger,  der  tidligere  har  været  slaaede 
sammen  under  et  Bogtrykkernavn.  at  paavise  det  omtrentlige  Aar 
for  Trykningen  af  udaterede  Bøger;  han  kunde  derved  trænge 
ind  i  helt  ukendte  Omraader  og  faa  Indblik  i  Bogtrykkernes  øko- 

nomiske  Vilkaar  og  Konkurrenceforholdene,  der  var  saa  følelig- 
svære for  den  nye  Kunst;  han  kunde  følge  de  skiftende  Moder 
i  Bogudstyrelsen  og  paa  mange  Maader  faa  et  helt  nyt  Indtryk 
af  selve  det  Liv,  som  de  gamle  Mestre  levede,  blot  ved  det  eksakte, 
metodiske  Studium  af  Bøgernes  Teknik. 

Bradshaws  Virksomhed  for  Inkunabelforskningen  var  ringe 
i  Omfang;  den  tildrog  sig  ikke  stor  Opmærksomhed.  Det  var 
hans  Sorg,  at  han  ikke  formaaede  at  interessere  dem,  der  havde 
Ansvaret  for  de  største  engelske  Biblioteker,  for  disse  hans  Ynd- 
lingsstudier, og  han  havde  en  Følelse  af  at  staa  ene  og  uforstaaet. 
for  hvilken  han  søgte  Lindring  ved  en  stadig  Korrespondance 
med  Holtrop  og  dennes  Svoger  og  Efterfølger  ved  Biblioteket  i 
Haag,  Campbell. 

Derfor  satte  hans  Virksomhed  heller  ikke  umiddelbart  Frugt. 
Den  rent  beskrivende  Bibliografi  stod  stadig  som  Inkunabelforsk- 
ningens Hovedopgave,  og  Campbell  supplerede  i  1874  Holtrops 
Arbejde  for  den  nederlandske  Bogtrykkerkunsts  ældste  Historie 
med  en  alfabetisk  beskrivende  Katalog  over  nederlandske  In- 
kunabler, der  ikke,  hvor  nyttig  den  end  er,  betegner  noget  Frem- 
skridt. Bradshaws  Metode  har  ikke  haft  nogen  Betydning  for 
ham  trods  det  personlige  Forhold,  der  herskede  mellem  de  to 
Mænd;  Campbell  havde  intet  skarpt  Øje  for  typografiske  Ejen- 
dommeligheder ved  de  gamle  Bogtrykkeres  Praksis. 

Det  blev  Robert  Proctors  Stordaad.  at  han  fik  Mod  til  at 
fore  Bradshaws  Metode  ud  i  Livet  saa  omfattende  og  saa  over- 
legent, at  den  slog  igennem.  Allerede  som  ung  Student  i  Oxford 
blev  han  Specialist  i  Inkunabelbibliografi;  i  Corpus  Christi  Col- 
lege, der  var  hans  alma  mater,  undersøgte  han  Bindene  paa  de 
gamle  Bøger  i  Biblioteket  og  udløste  de  Fragmenter  af  gamle 
Tryk,  som  de  gamle  Bogtrykkere  havde  benyttet  til  Papper,  og 
gjorde  interessante  Fund.  Hans  Anlæg  og  Evner  fandt  dernæst 
Anvendelse  i  det  Bodleianske  Bibliotek,  og  i  en  Alder  af  25  Aar 
blev  han  i  1893  ansat  ved  British  Museum,  der  rummer  den  vist- 
nok mest  repræsentative  Inkunabelsamling  i  Verden.  Her  be- 
gyndte han  straks  i  sin  Fritid,  inspireret  af  Bradshaws  smaa  Af- 
handlinger med  de  store  Tanker,  at  bearbejde  det  uhyre  Stof 
efter  hans  Metode,  idet  han  dermed  sammenarbejdede  Besulta- 
terne  af  sit  Arbejde  i  det  rige  Oxforder  Bibliotek.     Udbyttet  af 

fire  Aars  Jernflid  blev  det  statelige  Værk,  der  udkom  i  1898,  som 
giver  en  fuldstændig  Liste  over  de  henved  9900  Inkunabler  i 
disse  to  Biblioteker,  ordnede  efter  historiske  Principper  under 
Lande,  Byer  og  Bogtrykkere  og  med  Angivelse  af  hvert  Trykkeris 
Materiel  af  Typer  samt  af,  hvilke  Typer  der  er  anvendte  i  hver 
Bog*.  Det  var  hans  Plan  at  fortsætte  med  en  lignende  over 
British  Museums  Bøger  fra  Tidsrummet  1501—1520.  I  1903  ud- 
kom det  Afsnit,  der  omfatter  de  tyske  Tryk,  men  faa  Uger  efter 
omkom  den  35-aarige  Mand  ved  en  Gletcherbestigning  i  Tyroler- 
Alperne,  og  hans  Lig  blev  aldrig  fundet. 

Proctors  Index  var  en  videnskabelig  Stordaad,  det  var  Be- 
sultatet  af  en  Idé,  der  først  nu  viste  sine  frugtbringende  Virk- 
ninger, af  en  Omhu  og  Flid,  der  for  dem,  der  har  prøvet  saa- 
danne  Arbejder,  synes  overmenneskelig,  af  et  forbløffende  Skarp- 
syn og  en  utrolig  Evne  til  at  opfange  typografiske  og  tekniske 
Detailler  ved  gamle  Tryk.  Hans  Værk  er  allerede  klassisk,  en 
uundværlig  Haandbog  for  alle,  hvis  Virksomhed  bringer  dem  i 
Forhold  til  gamle  Bøger. 

Før  Proctors  Dage  havde  man  i  den  nyere  Tid  egentlig  gan- 
ske vilkaarligt  begrænset  Inkunabeltiden  med  Aaret  1501;  Følgen 
deraf  har  været,  at  medens  der  i  alle  store  Biblioteker  har  været 
samlet  systematisk  paa  Bøger  trykte  før  1501,  bærer  Samlingerne 
overalt  for  de  første  20  Aar  af  det  16de  Aarhundredes  Vedkom- 
mende Tilfældighedens  Præg.  Det  har  desuden  altid  vist  sig  ved 
mere  indgaaende  Studier,  at  man  for  at  forfølge  vigtige  Proble- 
mer i  den  ældste  Bogtrykkerhistorie  stadig  maa  overskride  Græn- 
sen. Proctor  saa,  at  Opgaven  maatte  stilles  mere  omfattende, 
og  han  greb  tilbage  til  gamle  Dages  Opfattelse  og  satte  Grænsen 
for  sine  Samlinger  og  Undersøgelser  til  1520,  det  Tidspunkt,  da 
Beformationen  særlig  i  Tyskland  satte  saamange  Bogtrykker- 
presser i  Virksomhed.  Han  bøjede  sig  for  saa  vidt  for  den  hævd- 
vundne Grænse,  som  han  delte  sit  Værk  i  to  Afdelinger,  just  ikke 
til  Fordel  for  Overskueligheden.  For  den  sidste  Afdelings  Ved- 
kommende er  det  absolut  nyt  Land,  han  har  indvundet,  han  stod 
her  ganske  uden  Forarbejder,  thi  Panzers  flittige  og  fortjenstfulde 

*  An  Index  to  the  early  printed  Books  in  the  British  Museum:  from  the  Invention 
of  Printing  to  the  Year  MD.  With  Notes  of  those  in  the  Bodleian  Library,  I— II, 
London,  1898. 

Værk,  der  sluttedes  1803,  betyder  ikke  meget  for  Proctors  For- 
maal. 

Det  store  Resultat,  der  med  et  Slag  naaedes,  var,  at  det  ved 
den  af  ham  anviste  Metode  lykkedes  ham  at  bestemme  Hundreder 
af  Tryk,  der  ikke  bærer  Vidnesbyrd  om  Trykker,  Trykkested  og 
Trykkeaar,  som  tidligere  til  Dels  paa  Grundlag  af  overfladiske 
Undersøgelser  og  visse  Lighedspunkter  vare  falsk  bestemte.  Lige- 
ledes lykkedes  det  ham  at  konstatere  Eksistensen  af  Trykkerier, 
hvis  Tilværelse  man  tidligere  ikke  havde  anet,  men  som  Type- 
undersogelsen  udviste  maa  have  virket,  selv  om  deres  Ejeres 
Navne  ikke  kendes. 

Det  ligger  i  Sagens  Natur,  at  naar  en  enkelt  Mand,  der  endda 
ikke  raader  over  mere  end  sin  Fritid,  og  kun  har  Adgang  til 
omtrent  en  Trediedel  af  de  eksisterende  Inkunabler,  i  Løbet  af 
4  Aar  udfører  et  saadant  Arbejde,  saa  er  Opgaven,  som  er  stillet 
Inkunabelbibliografien,  ikke  dermed  løst.  Det  er  afgørende  be- 
vist, at  den  kan  løses,  og  at  Vejen  til  Løsningen  er  funden. 
Robert  Proctor  har  efterladt  en  stor  Opgave  i  Arv  til  alle  In- 
kunabelforskere, den  at  opdyrke  og  gennemforske  i  Enkelthe- 
derne det  Omraade,  som  ingen  anden  end  Robert  Proctor  havde 
Mod  og  Kraft  til  som  Pioner  at  befare.  Dette  Arbejde  maa  gcires 
lokalt;  kun  en  Franskmand  med  daglig  Adgang  til  Pariserbiblio- 
tekernes Skatte  kan  udfylde  og  korrigere  Afsnittet  Frankrig  hos 
Proctor;  kun  en  Italiener  kan  endelig  løse  de  mange  Gaader,  der 
knytter  sig  til  det  venetianske  Bogtryks  Historie.  Det  vil  vel 
endda  være  nodvendigt,  at  Arbejdet  yderligere  specialiseres,  saa 
at  hver  By  eller  hver  lille  Gruppe  af  Bogtrykkerier,  der  paa  en 
eller  anden  Maade  knyttes  sammen  af  fælles  Traditioner  eller 
fælles  Praksis,  finder  sin  egen  Bearbejder,  der  vil  paatage  sig  at 
opstøve  deres  Frembringelser  og  anvende  Bradshaws  og  Proctors 
Metode  paa  dem.  Proctors  Værk  er  og  bliver  Udgangspunktet 
for  alle  saadanne  Specialundersøgelser,  selv  om  Resultatet  sand- 
synligvis paa  mange  Punkter  bliver  et  andet  end  det,  som  han 
paa  Grundlag  af  sit  Materiale  kunde  naa. 

Samtidig  med,  at  Proctor  saaledes  gjorde  en  saa  overordent- 
lig Indsats  i  Inkunabelforskningen,  der  for  Eksempel  gjorde  det 
kgl.  Bibliotek  i  Københavns  trykte  Inkunabelkatalog,  som  afslut- 
tedes 1898,  om  ikke  antikveret,  saa  dog  højst  mangelfuldt,  ar- 
bejdedes der  i  Tyskland,  Bogtrykkerkunstens  Fødeland,  energisk 

paa  ogsaa  ad  den  Bradshawske  Metodes  Vej  at  oplyse  Bogtryk- 
kerkunstens Tilblivelse  og  de  ældste  Bogtrykkeres  Praksis.  Det 
var  den  i  1903  afdøde  Karl  Dziatzko,  Direktør  for  Universitets- 
biblioteket i  Gottingen,  der  gik  i  Spidsen,  og  Schwenke  i  Berlin 
og  Zedler  i  Wiesbaden  samt  andre  følger  i  hans  Fodspor.  I  deres 
højst  interessante  men  saare  specielle  Undersøgelser  følger  de 
ogsaa  „den  naturhistoriske  Metode";  ogsaa  de  søger  ud  af  selve 
de  gamle  Bøger  at  vinde  ny  Kundskab  om  deres  Tilblivelse,  om 
Arbejdets  Udførelse  og  om  hvorledes  de  tekniske  Vanskelighe- 
der, som  var  mangfoldige,  efterhaanden  blev  overvundne. 

I  Aaret  1900  saa  første  Bind  af  et  af  de  prægtigst  udstyrede 
Værker,  som  vor  Tid  har  set,  Lyset,  nemlig  A.  Claudins  store 
Værk  om  Bogtrykkerkunstens  ældste  Historie  i  Frankrig.  Det  var 
Nationaltrykkeriet  i  Paris,  der  i  Anledning  af  Verdensudstillingen 
dette  Aar  vilde  give  en  Prøve  paa  sin  Kunnen.  Claudin  har  i  dette 
Værk  nedlagt  Besultatet  af  et  helt  Livs  Arbejde  med  de  franske 
Inkunabler,  og  det  er  lykkedes  ham,  støttet  paa  det  større  Ma- 
teriale, at  naa  videre  end  Proctor.  I  Aar  er  tredie  Bind  af  dette 
Pragtværk  udsendt,  og  man  maa  haabe,  at  det  maa  lykkes  For- 
fatteren at  fuldende  dette  Kæmpearbejde. 

Ogsaa  for  den  deskriptive  Inkunabelbibliografi,  der  mere  føl- 
ger de  gamle  Baner,  men  for  hvilken  Proctors  Arbejde  har  bragt 
en  stor  Hjælp,  har  de  senere  Aar  bragt  betydelige  Arbejder.  Her 
maa  i  første  Bække  nævnes  Frøken  Pellechets  store  Katalog  over 
Inkunablerne  i  de  franske  Biblioteker,  hvoraf  desværre  kun  det 
første  Bind  af  mindst  fem  saa  Lyset  inden  hendes  Død  i  Aaret 
1900.  Ingen,  der  har  staaet  i  Forbindelse  med  denne  udmærkede 
Dame,  vil  glemme  hendes  sjældne  Evner  og  Kundskaber  paa 
dette  Omraade,  hendes  uegennyttige  Begejstring  for  disse  Studier, 
hendes  uopslidelige  Tjenstvillighed  og  den  elskværdige  Opmun- 
tring, som  det  altid  var  hende  en  Glæde  at  sende  enhver,  der  gav 
sig  i  Lag  med  Opgaver  indenfor  det  Omraade,  som  hun  beher- 
skede som  faa.  Med  sit  Fotografiapparat  besøgte  hun  alle  franske 
og  mange  udenlandske  Biblioteker,  og  selv  om  hendes  Øje  ikke 
var  særlig  øvet  i  at  iagttage  Typer,  saa  har  hun  gjort  mangen 
en  Erobring  for  Forskningen.  Omtrent  samtidig  gav  K.  Haebler 
i  Dresden  en  udtømmende  Katalog  over  alle  spanske  Inkunabler, 
og  E.  Voulliéme  i  Bonn,  nu  i  Berlin,  offentliggjorde  en  Katalog 

over  Kolner  Tryk.  K.  Burger  i  Leipzig  udgiver  en  stor  og  smuk 
Samling  Facsimiler  af  Prøver  paa  tyske  og  italienske  Inkunabler, 
der,  naar  den  en  Gang  bliver  afsluttet,  vil  gøre  megen  Nytte. 

Robert  Proctors  store  Værk  har  virket  i  høj  Grad  ansporende. 
I  alle  Lande  synes  den  metodiske  Inkunabelforskning  at  tage  et 
glædeligt  Opsving,  ogsaa  her  i  Norden.  Vidnesbyrd  herom  er 
blandt  andet  den  Udstilling  af  Inkunabler  i  det  kongelige  Biblio- 
tek i  Stockholm,  som  den  svenske  Forening  for  Boghaandværk 
har  foranstaltet  i  December  1904,  samt  den  fortræffelige  lille  Ka- 
talog over  Inkunablerne  i  Vesteraas,  som  /.  Collijn  nylig  har  ud- 
givet. To  vigtige  Arbejder,  der  sammen  med  Proctors  Arbejde 
saa  at  sige  vil  grundlægge  Inkunabelbibliografien  paany,  er  plan- 
lagte og  kan  forhaabentlig  føres  til  Ende.  Det  ene  er  Haeblers 
Typerepertorium,  der  skal  give  en  Udsigt  over  alle  Typer,  der 
anvendes  i  Bøgerne  trykte  før  1500.  dels  ordnede  efter  Trykke- 
rierne, altsaa  en  ny  Bearbejdelse  af  denne  Del  af  Proctors  Ar- 
bejde, og  dels  ordnede  efter  visse  Kendemærker,  saa  at  ogsaa 
den  Bibliograf,  der  ikke  har  Proctors  eminente  Hukommelse, 
efter  Typen  kan  bestemme  Bogtrykkeren  af  et  foreliggende  uda- 
teret Skrift,  der  ikke  giver  Vidnesbyrd  om  sin  Ophavsmand. 
Denne  Opgave  havde  allerede  Dziatzko  for  Øje,  men  hans  Plan 
syntes  at  have  været  upraktisk  og  gik  i  Staa.  Haebler  blev  paa- 
virket af  Proctor  og  fik  af  ham  Idéen  til  at  ordne  Typerne,  de 
gotiske  efter  de  102  Former  af  Bogstavet  M,  de  romanske  efter 
Formerne  af  Ligaturen  Qu\  som  yderligere  Bestemmelser  træder 
saa  til  Højden  af  20  Linier,  maalt  fra  Overkanten  af  de  korte 
Bogstaver  i  Linje  1  til  Overkanten  af  de  smaa  Bogstaver  i  Linje  21, 
samt  andre  karakteristiske  Kendetegn.  Det  er  disse  Maalinger, 
der  har  vist  Proctor  Vej  til  hans  store  Resultater.  Han  er  ikke 
den.  der  har  opfundet  denne  Metode,  den  er  anvendt  tidligere 
og  uafhængigt  af  ham,  men  han  har  anvendt  den  i  et  Omfang 
som  ingen  anden.  Selvfølgelig  bliver  Haeblers  Typerepertorium 
af  overordentlig  Nytte.  Paa  den  ene  Side  vil  han  uden  Tvivl 
kunne  give  mere  end  Proctor,  selv  hvor  han  bygger  paa  ham, 
og  paa  den  anden  Side  vil  hans  anden  Del  blive  en  uundværlig 
Haandbog  af  stor  Betydning,  et  helt  nyt  Hjælpemiddel  for  Biblio- 
grafen.  Men  ogsaa  her  bliver  der  nærmest  Tale  om  Pioner- 
arbejde; ingen  enkelt  Mand  omfatter  hele  det  uhyre  Stof  i  alle 
Enkeltheder.     Haeblers  Arbejde  vil  give  de  store  Rammer  for 

Fremtidens  Typerepertorium,  det  kommer  utvivlsomt  i  rette  Tid 
og-  vil  stifte  uoverskuelig  Nytte.  Men  Specialundersøgelserne  vil 
atter  her  sikkert  i  mange  Henseender  modificere  og  supplere 
Haeblers  Resultater;  saadanne  maa  anstilles  for  hvert  Trykkeris 
eller  Gruppe  af  Trykkeriers  Vedkommende;  for  at  Typereper- 
toriet  kan  komme  til  at  hvile  paa  en  solid  Grundvold,  maa  Detail- 
undersøgelserne rydde  Grunden  og  opføre  Fundamenterne.  Det 
væsentlige  ved  disse  vil  da  blive  at  tilvejebringe  et  tilstrækkelig! 
stort  og  omfattende  Materiale  for  hvert  enkelt  Trykkeris  Ved- 
kommende. Den,  der  skriver  dette,  har  mere  end  en  Gang  gjort 
den  Erfaring,  at  et  nyt  Tryk,  som  man  ikke  tidligere  har  haft  Lej- 
lighed til  at  undersøge,  enten  har  lost  en  Gaade  eller  har  kuld- 
kastet Resultater,  der  syntes  uimodsigelig  fastslaaede  paa  Grund- 
lag af  det  Materiale,  der  forelaa. 

Det  andet  Arbejde,  der  forberedes  for  Tiden,  er  intet  mindre 
end  en  ny  beskrivende  Katalog  over  alle  eksisterende  Inkunabler, 
der  skal  afløse  den  gamle  Hain,  som  nu  i  70  Aar  har  ydet  saa 
udmærket  Tjeneste.  Ogsaa  paa  dette  Punkt  har  Dziatzko  været 
Foregangsmand,  gentagne  Gange  har  han  med  Mund  og  Pen 
hævdet  Nødvendigheden  af,  at  dette  Arbejde  blev  taget  op;  han 
naaede  dog  ikke  at  faa  Planen  frem.  I  Slutningen  af  forrige  Aar 
blev  den  optaget  af  det  prøjsiske  Kultusministerium,  der  be- 
troede en  Kommission  bestaaende  af  Haebler,  Burger  og  Vouil- 
liéme  at  udarbejde  en  Plan.  Man  maa  haabe,  at  det  maa  lykkes 
disse  erfarne  og  dygtige  Mænd  at  realisere  dette  Arbejde  paa 
en  praktisk  og  grundig  Maade.  Et  saadant  Foretagende  maa  efter 
sin  Art  blive  internationalt,  en  værdig  Opgave  for  alle  Landes 
Inkunabelforskere,  et  internationalt  kooperativt  Foretagende,  der 
kan  blive  et  smukt  Monument  for  vor  Tids  internationale  Fælles- 
virken  paa  Videnskabens  Omraade.  Men  uden  Tvivl  vil  det  ken- 
des ogsaa  paa  dette  Foretagende,  at  Proctor  ikke  har  levet  og 
virket  forgæves.  Selv  om  det  bliver  et  alfabetisk  Repertorium 
over  de  30.000  Inkunabler,  der  eksisterer,  med  de  nødvendige 
Beskrivelser,  vil  det  sikkert  indeholde  Angivelser  af  alle  de  i  hver 
Bog  anvendte  Typer  med  Henvisning  til  Proctor  eller  til  Haeblers 
Typerepertorium . 

Det  vilde  vel  være  paa  Tide  netop  i  Sammenhæng  med  Ar- 
bejdet paa  den  nye  Udgave  af  Hain  at  forsøge  at  danne  et  inter- 
nationalt Selskab  til  at  udgive  Typeprøver  fra  sjældne  og  mærke- 

lige  Inkunabler.  Et  saadant  Selskab  dannedes  i  Aaret  1900  af 
Proctor,  bestaaende  af  desværre  kun  50  Medlemmer,  og  derfor 
kendtes  dets  Publikationer  kun  saa  lidt;  med  Aaret  1905  standser 
dets  Virksomhed.  Arbejdet  paa  den  nye  Hain  kan  kun  fremmes, 
naar  der  staar  rigelige  Facsimiler  til  Medarbejdernes  Raadighed. 
Dette  Arbejde  vil  desuden  samle  en  bestemt  Kreds  af  Interes- 
serede baade  Biblioteker  og  private,  der  ganske  naturligt  vil  være 
de  selvskrevne  Medlemmer  af  et  saadant  Selskab,  og  Lederne  af 
Foretagendet  vilde  være  den  lige  saa  selvskrevne  Bestyrelse  af 
Selskabet. 

Selv  om  det  altsaa  maa  siges,  at  Metoden  i  Inkunabelforsk- 
ningen, takket  være  de  geniale  Impulser,  der  udgik  fra  Brad- 
shaw,  og  det  imponerende  Arbejde,  som  Proctor  fik  Lejlighed  til 
at  udrette  inden  sin  Død,  og  som  nu  fortsættes  af  andre  dygtige 
Mænd,  er  fuldkommengjort,  saa  er  Metoden  dog  ikke  alt;  det 
er  jo  ikke  nok  at  eje  Sværdet,  naar  man  ikke  har  en  Arm,  der 
forstaar  at  bruge  det.  Der  kræves  en  stor  Øvelse  og  Erfaring  og 
et  skærpet  Øje  for  at  bruge  Bradshaws  Metode  med  Sikkerhed; 
der  kræves  ogsaa  nogen  praktisk  Kundskab  i  Typografi,  for  at 
man  virkelig  skal  kunne  slutte  og  dømme  rigtigt;  men  mest  af  alt 
fordres  den  Ubestikkelighed,  der  ikke  forliges  med  forudfattede 
Meninger,  der  ikke  dømmer  for  hastigt,  der  altid  er  beredt  paa 
at  begynde  forfra.  Bradshaws  Paastand,  at  disse  Studier  fører  til 
særlig  frugtbare  Resultater,  holder  Stik  i  en  overordentlig  Grad. 
At  paavise  dette  i  flere  Enkeltheder  tillader  Pladsen  ikke.  Men 
enkelte  interessante  Resultater  af  mine  egne  Undersøgelser  til 
Bogtrykkerkunstens  Historie  i  Nordtyskland  paa  dette  Omraade 
kan  jeg  maaske  her  faa  Lov  til  kort  at  antyde. 

Man  har  hidtil  troet,  at  der  i  Liibeck  indtil  Aaret  1500  vir- 
kede fire,  højst  fem  Bogtrykkere.  Endnu  Proctor  hævder  dette 
Resultat.  Men  Undersøgelsen  af  en  Række  Liibecker  Inkunabler 
har  givet  det  højst  overraskende  Resultat,  at  der  har  været  endnu 
3  Bogtrykkerier  i  Byen,  der  har  udfoldet  en  ganske  betydelig 
Virksomhed. 

Det  lader  sig  gøre  ved  Anvendelse  af  Bradshaws  Metode  for- 
enet med  en  heldig  Haand  til  at  opspore  nyt  Materiale  at  paavise, 
at  Danmarks  første  Bogtrykker  Johan  Snell,  der  1483  dukker  op 
i  Odense,  endnu  samme  Aar  har  trykt  en  Bog  i  Liibeck  forinden 
sin  Rejse  til  Danmark,  og  at  han  lige  fra  1479  eller  1480  har 

virket  om  ikke  i  Lubeck  saa  i  en  af  de  andre  Kystbyer  ved  Øster- 
søen, ligesom  at  hans  Materiel  efter  hans  Død  i  Stockholm  blev 
i  Sverige  med  Undtagelse  af  et  defekt  Sæt  Matricer,  der  blev 
brugt  i  Holland,  vel  sagtens  af  en  af  hans  Medhjælpere.  Alt  ved 
Hjælp  af  Typeundersøgelserne. 

Paa  samme  Maade  kan  man  følge  den  store  Liibecker  Bog- 
trykker Lukas  Brandis  Virksomhed  som  Skriftstøber  og  kon- 
statere, hvorledes  han  sælger  sine  Typer  baade  i  Rostock,  i  Lu- 
beck og  i  Merseburg.  Et  Blad  udløst  af  et  gammelt  Bind  gav 
mig  Beviset  i  Hænde  for,  at  en  hel  Række  Bøger,  som  man 
hidtil  havde  henført  til  Michaelisbrødrenes  Trykkeri  i  Rostock, 
i  Virkeligheden  er  udført  af  Lucas  Brandis  i  Lubeck.  Man  troede 
længe,  at  det  var  Stephan  Arndes,  der  indførte  Schwabacher- 
typen  i  Nordtyskland,  da  han  brugte  den  i  sin  nedertyske  Bibel- 
udgave 1494,  men  Johan  Luce  i  Liineburg  har  allerede  1493  an- 
vendt den,  og  Stephan  Arndes  har  kopieret  denne  Type,  som 
jeg  selv  fejlagtig  har  troet  var  identisk  med  Arndes  .  Der  fore- 
ligger en  Del  smaa  nedertyske  Bøger  trykte  med  en  Schwabacher, 
der  er  skuffende  lig  Arndes',  hvilke  ogsaa  i  Almindelighed  er 
henførte  til  hans  Presse;  men  den  metodiske  Undersøgelse  viser, 
at  vi  har  for  os  Frembringelser  fra  en  anonym  Hamburger  Presse 
fra  Tiden  omkring  1502,  der  hidtil  har  været  en  Gaade,  og  hvis 
selvstændige  Tilværelse  man  hidtil  har  været  tilbøjelig  til  at  be- 
nægte. 

Man  faar  et  forunderligt  Indblik  i  den  hæftige  Konkurrence 
mellem  den  nye  Kunsts  Udøvere,  man  stjal  hinandens  Illustra- 
tioner, man  kopierede  hinandens  Typer,  man  eftertrykte  hin- 
andens Bøger;  betydelige  Bogtrykkere  blev  forarmede  og  maatte 
arbejde  for  andre;  Udviklingen  gik  frem  med  rivende  Fart,  og 
de,  der  ikke  kunde  følge  med,  gik  til  Grunde.  Af  den  ædle 
Kunsts  Pionerer  kom  kun  de  allerfærreste  paa  den  grønne  Gren. 

Ogsaa  noget  af  dette  kan  læses  ud  af  de  gamle  Bøger.  Nu 
da  Vejen  er  vist,  maa  det  haabes,  at  Inkunabelforskningen  maa 
finde  ret  mange  Dyrkere,  der  sikkert  skal  komme  til  at  erfare 
Glæden  ved  at  finde,  ved  at  se  ind  i  det  lukkede  Land,  ved  at 
tage  i  Besiddelse  saa  den  ene  og  saa  den  anden  Fodsbred  af 
det  Land,  som  det  er  al  Videnskabs  Higen  at  komme  til  at  eje. 


Kunstens  Stavnsbaand  og  dets 
Løsning  i  Nutiden 

Af  Alfred  Bramsen 

Det  ser  maaske  ud  som  om  Mængden  følte  Trang  til  det  nye, 
og  det  siges  jo  ogsaa  i  „Historien" ,  at  ,, Folket"  gennem  Re- 
volte Gang  efter  Gang  slog  det  gamle  ned  for  at  sætte  noget  nyt  i 
Stedet.  Synderlig  udover  tankeløst  at  følge  den  skiftende  Mode, 
og  en  overfladisk  Lyst  til  Afveksling,  naar  Flertallets  Radikalisme 
dog  yderst  sjældent.  Illusionen  opstaar  ved  at  der  spores  en  vis 
Bevægelighed  paa  Overfladen,  som  ikke  findes  dybere  nede,  ti 
paa  Bunden  af  Folkesjælen  gemmer  der  sig  saavist  ingen  Afsmag 
for  det  overleverede,  det  forældede. 

Geniale  Statsmænd  forstaar  instinktmæssigt  dette;  derfor 
vover  de  ogsaa  Gang  efter  anden  at  sætte  Folkene  Blaar  i 
Øjnene  og  faa  dem  til  at  tage  venligt  imod  det  samme  eller  dog 
væsentlig  det  samme  som  kort  forinden  bragte  dem  til  at  gøre 
Revolution.  De  benytter  simpelthen  den  diplomatiske  Tasken- 
spillerkunst at  give  det  forhadte  gamle  et  nyt  og  mere  vel- 
klingende Navn;  ti  de  kender  Menneskehjernens  Ladhed,  dens 
Afsky  for  det  der  kræver  aandelig  Anstrængelse  og  som  forstyrrer 
rodfæstede  Vaner  og  Meninger. 

Det  maa  derfor  betragtes  som  et  Held  at  den  anvendte  Viden- 
skab naaede  sin  nuværende  Udvikling  inden  Masserne  fik  det  af- 
gørende Ord  med  i  Laget.  Saavel  Dampen,  Jernbanerne  som 
alle  de  andre  gennemgribende  mekaniske  Opfindelser,  vilde 
næppe  have  faaet  Lov  til  at  gaa  deres  rolige  Sejrsgang  hvis  Mas- 
serne allerede  den  Gang  havde  haft  den  Magt  de  nu  sidder 
inde  med. 

Paa  Kunstens  og  Kunstindustriens  Omraade  møder  vi  samme 
Konservatisme,  som  næppe  en  Gang  er  i  Aftagende.  Man  skal 
søge  langt  tilbage  for  at  finde  en  Tid  som  vor,  hvor  saa  at  sige  alt 
hvad  der  bringer  blot  en  svag  Duft  med  sig  fra  Fortiden,  efter- 
stræbes. Ja  den  Dag  er  næppe  fjærn  da  største  Parten  af  hvad 
der  findes  i  Hjemmene  er  eftergjorte,  saakaldte  ,,antike"  Sager 
—  for  at  tale  Marskandisersproget.  Saa  enorm  er  jo  allerede  nu 
Efterspørgslen  og  saa  udtømte  Beholdningerne  fra  Fortiden,  at 
Fabrikkerne  har  maattet  overtage  Leverancen  af  „antike"  Bille- 
der, Tæpper,  Gobeliner,  Møbler  og  Kobberting.  Læg  desuden 
Mærke  til  hvilke  Teaterstykker  Folk  løber  efter,  hvilke  Bøger 
der  sluges  og  Billeder  der  beundres.  Skuespil  som  Gyrano  de 
Bergerac,  Ørneungen,  Madame  sans  Gene.  opføres  de  Tusinde 
Gange,  og  Heibergs  Vaudeviller  i  gammeldags  Udstyr  og  Dragter 
fylder  Teatret.  Et  Stykke  som  Elverhøj  er  jo  i  Virkeligheden 
uopslideligt.  Quo  vadis  (Fra  Neros  Tid)  sælges  i  Hundreder  af 
Tusinde  Eksemplarer,  og  gamle  Dumas'  Bomaner  kommer  i  nye 
pragtfulde  Udgaver.  Fortiden  med  dens  Dyder,  men  især  med 
dens  glimrende  Laster,  drager  Fantasien  stærkere  end  nogen 
Sinde  før. 

Under  saadanne  Forhold  faar  Kunstneren  en  vanskelig  Stil- 
ling eftersom  det  kunstneriske  Udtryk  for  et  nyt  Syn  paa  Men- 
nesker og  Natur  kun  yderst  langsomt  slaar  igennem.  Og  lad 
det  være  nok  saa  lidt,  noget  nyt  maa  der  til  hvis  ikke  de  særlig 
kunstinteresserede  skal  ledes  ved  den  bestandige  Gentagelse. 

Det  store  Publikum  derimod  betragter  uden  synlig  Utaal- 
modighed  Aar  ud  og  Aar  ind  Billeder  som  i  alt  væsentligt  er 
som  de  tidligere  malte,  lytter  til  gamle  fortærskede  Melodier  og 
læser  Bøger  som  i  Virkeligheden  kun  er  Omskrivninger  af  tid- 
ligere udkomne. 

Det  er  kommet  saa  vidt  at  ,,Publikumskunst"  er  bleven  en 
nedsættende  Betegnelse  i  Kunstnerens  Mund.  En  Bog  alle  læser, 
en  Melodi  alle  synger,  et  Billede  hele  Byen  taler  om,  vækker 
alene  af  den  Grund  Mistanke  og  Opposition.  Ja  der  er  opstaaet 
en  komisk  Nutidsfigur  „Kontra-Publikumeren",  som  for  at  mar- 
kere sin  Selvstændighed  og  Særstilling,  konsekvent  indtager  det 
diametralt  modsatte  Stade  —  ogsaa  naar  Publikums  Smag  er 
uangribelig! 

Kunsten  for  Folket,  som  forekommer  os  en  Kimære,  har  dog 
en  Gang  været  Virkelighed.  Der  har  virkelig  eksisteret  Samfund, 
hvor  det  man  den  Gang  kaldte  ,, Folket"  samledes  om  Landets 
Kunst.  Fænomenet  havde  Aarsager  saavel  af  mere  almindelig  som 
af  særlig  Art.  Af  afgørende  Betydning  var  det  naturligvis  at 
Kunsten  stod  i  den  religiøse  Verdens-Idés  Tjeneste  og  derfor 
nødvendigvis  maatte  tale  til  Folket  i  det  Sprog  alle  forstod.  Den 
Gang  repræsenterede  Værkerne  ikke  som  nu  de  enkelte  Kunstne- 
res særlige,  mer  eller  mindre  afvigende  Opfattelse  af  Livet,  Ver- 
den og  Menneskene,  men  de  var  det  tilforladeligste  Udtryk  for  den 
herskende  V  er  dens  anskuelse .  Kunsten  i  Ægypten  og  i  den  tidlige 
græske  Periode  var  jo  ingenlunde  fuglefri  som  nu,  den  førte  ikke 
sit  eget  uafhængige  Liv.  men  stod  i  Religionens  og  Politikens 
Sold.  En  af  dens  Hovedopgaver  var  at  forherlige  Guder  og  Kon- 
ger og  at  forevige  den  afdødes  Form  —  med  Livet  efter  Døden  for 
Øje.  Kunstens  største  Betydning  laa  derfor  i  dens  store  mystiske 
og  dynastiske  Mission,  mindre  i  dens  Charme  i  og  for  sig. 

Nu  da  Idéerne  affarves,  ja  truer  med  helt  at  visne  bort,  bliver 
Kunstens  Stilling  naturligvis  en  anden  og  dens  Opgaver  for- 
skellige fra  tidligere.  Den  kan  ikke  mere  vække  Almen-Interesse, 
selv  om  det  isolerede  Kunstværk  vedblivende  øver  et  stærkt 
Indtryk  paa  de  enkelte. 

Man  tog  Sagen  med  adskillig  større  Ro  paa  en  Tid  da  Kun- 
sten var  det  naturlige  Udslag  af  Trangen  til  om  og  om  igen  at  se 
netop  det  fremstillet  som  man  allerede  kendte  og  holdt  af,  ja 
beundrede  og  tilbad:  de  hellige  Legender,  Heroerne,  Scener  af 
Livet  som  gengav  gamle  Sæder  og  Skikke  —  noget  der  alt- 
sammen var  vokset  sammen  med  det  overleverede  Følelsesliv, 
som  baade  hos  Kunstneren  og  Folket  bundede  i  Kærlighed  til 
Fødebyen  og  til  det  forbigangne  med  alle  dets  Forjættelser;  eller 
i  Forvisningen  om  den  Tilværelse  efter  Døden  som  Religionen 
gav  dem  Brev  paa. 

Saaledes  var  det  i  det  mindste  i  Ægypten,  i  Kina,  i  Græken- 
land og  senere  i  Florens.  Kunsten  dér  fødtes  næsten  spontant. 
og  spirede  frem  af  Haandværket  omtrent  som  Blomsten  af  sin 
Stængel.  Det  faldt  næppe  nogen  ind  at  forlange  skiftende  Ind- 
tryk af  den  hjemlige  Kunst,  og  der  var  heller  ikke  Tale  om  at 
gøre  dristige  Laan  fra  fremmede  end  sige  forlængst  uddøde  Kul- 

turer  —  noget  visse  Kunstnere  nu  til  Dags  ikke  nægter  sig,  men 
som  rigtignok  ofte  minder  mere  om  Opgalvanisering  end  just 
om  Genfødelse.  Hvad  skulde  man  desuden  med  det  fremmede, 
naar  man  kun  brød  sig  om  inderlig  Forstaaelse  og  Gengivelse 
af  de  Indtryk  og  den  Tro  man  selv  levede  paa?  I  Samfund 
hvor  man  er  sig  selv  nok  og  hvor  Kulturens  Blomster  kun  har 
Værd  naar  selve  Planten  slaar  dybe  Rødder  i  Hjemlandets  Jord- 
bund, dér  foragter  man  „Barbarernes"   o:  de  fremmedes  Kunst. 

I  Italien  ønskede  de  saaledes  at  se  Apostlene,  den  hellige 
Ghristoforus  eller  Franciskus,  Kristus  og  Jomfruen,  Familie- 
portræter eller  Billeder  fra  Fødebyen  med  de  Fester,  Skikke  og 
Ejendommeligheder  som  de  i  deres  Umiddelbarhed  formodentlig 
har  troet  var  uforgængelige. 

Vi  bryder  os  mindre  og  mindre  om  Kunstens  Stængel,  naar 
vi  blot  faar  Blomsten,  ligegyldig  hvor  den  plukkes.  Og  i  Stedet 
for  at  det  den  Gang  var  barnlig  Tro  og  Kærlighed  som  gennem- 
syrede Kunsten,  ægges  Opfindsomheden  og  Fantasien,  undertiden 
næsten  vanvittig,  op.  Det  sjældne  og  sære  er  for  de  kræsne  blevet 
et  næsten  uundværligt  Skønheds-Element,  og  vi  forstaar  ikke 
hvorfor  et  Værk  som  planlægges  og  udføres  med  en  snæver  Kreds 
af  højt  kultiverede  for  Øje,  af  den  Grund  bliver  mindre  vægtigt 
eller  blot  mindre  menneskeligt. 

Kunstens  Stilling  til  Kulturen  er  altsaa  bleven  en  anden  end 
tidligere,  og  det  bliver  næppe  anderledes,  fordi  ,,den  evropæiske 
Kulturs  Samvittighed"  Leo  Tolstoi,  raser  mod  det  han  kalder 
„uægte"  Kunst  o:  Kunst  som  den  store  Hob  intet  forstaar  af. 
Er  der  egentlig  andet  end  god  og  slet  Kunst,  og  tilkommer  der  et 
Værk  Kunstrang,  fordi  det  muligvis  er  fortjenstfuldt  fra  et 
politisk,  religiøst  eller  pædagogisk  Synspunkt? 


Vistnok  har  der  foruden  den  nævnte  Grund  været  særlige 
lokale  Aarsager  til  Stede,  som  bidrog  til  at  Kunsten  fik  stærkere 
Tilslutning  fra  Folkets  Side.  Athen  havde  saaledes  et  afgjort 
Plus  fremfor  os  fordi  Slaverne  —  ofte  3  eller  4  pr.  Borger  —  ikke 
regnedes  med  til  „Folket"  .  I  Nutiden  udfører  en  ikke  ringe  Del 
af  Befolkningen  et  tilsvarende  brutaliserende  Arbejde,  som  ude- 
lukker  Muligheden   for  Paavirkning  i   kunstnerisk   Henseende. 

Med  andre  Ord:  Hos  os  er  Slaverne  ikke  under  os,  men  midt 
imellem  os. 

Hvad  Florens  angaar,  egnede  Mester  Giottos  Værker  sig  jo 
allerede  paa  Grund  af  Emnevalget  —  i  Særdeleshed  Fremstil- 
lingen af  den  hellige  Frans1  Liv  —  fortræffelig  til  at  gøre 
Kunstneren  populær.  Mindst  ligesaa  meget  bidrog  dog  den  reali- 
stiske Udførelse  af  Billederne.  Ti  aldrig  før  havde  Samtiden 
set  en  saa  virkelighedstro  Gengivelse  af  Livet  som  paa  Giottos 
Billeder.  For  den  der  har  oplevet  Fotografien  og  Naturalismen 
er  det  svært  at  forstaa,  hvorledes  Giottos  Fresker,  som  fra  et  Nu- 
tids-Standpunkt ikke  er  naturalistiske,  har  kunnet  virke  saaledes 
paa  Beskueren.  Men  det  er  jo  Forholdet  det  kommer  an  paa,  og 
Overgangen  fra  den  bysantinske  Kunsts  Uvirkelighed  til  disse 
levende  Menneskeskikkelser,  frembragte  en  næsten  illuderende 
Virkning  paa  hans  samtidige.  Vi  har  forøvrigt  Udtalelser  fra 
denne  Samtid  eller  den  umiddelbare  Eftertid,  som  vidner  derom. 
Boccaccio  skriver  i  den  6.  Dags  5.  Novelle:  Den  berømte  Maler 
Giotto  var  i  Besiddelse  af  et  saa  mægtigt  Geni  at  han  ved  Penslens 
Hjælp  kunde  gengive  Naturen  saa  troværdigt,  at  den  ikke  blot 
lignede  men  i  den  Grad  skuffende  at  man  troede  man  stod  overfor 
selve  Virkeligheden.  — 

Der  er  ingen  Tvivl  om,  at  den  slaaende  Gengivelse  af  Virke- 
ligheden er  det  Element  i  Kunsten,  som  bestandig  har  betaget 
Mængden  stærkest.  Derfor  gik  der  ogsaa  en  vældig  Masse  Be- 
tagelsesmulighed  tabt  da  Fotografien  blev  opfundet.  Endnu  saa 
sent  som  i  det  19.  Aarhundredes  første  Del  var  det  især  Virtuosi- 
teten i  den  virkelighedstro  Gengivelse  af  de  mindste  Enkeltheder, 
som  skaffede  Kunstnerne  By.  Det  er  let  at  hente  Eksempler  paa 
dette  saavel  hjemme-  som  udefra. 


Er  det  konventionelle,  Gentagelsen  og  den  minutiøse  Gen- 
givelse, nødvendige  Betingelser,  saa  er  det  uforudsete,  det  dybe, 
stærkt  personlige  eller  blot  fantasifulde,  tilsvarende  uoverstige- 
lige Skranker  for  Folkets  Tilslutning  til  Kunst.  Og  paa  det 
Punkt  er  der  ingen  synderlig  Forskel  mellem  Verdens  ældste  og 
yngste  folkelige  Kunst:  Ægyptens  og  Hollands. 

Næppe  nogen  anden  stor  Kunst  har  staaet  i  saa  direkte  Rap- 

port  til  Folket  og  været  saa  lidt  paavirket  af  fremmed  Indflydelse 
som  den  gamle  ægyptiske.  I  et  Land  hvor  man  i  Aartusinder 
holdt  fast  ved  nedarvede  Vedtægter,  levede  forholdsvist  isoleret, 
og  besad  en  alsidig  Kultur  som  løftede  sig  op  over  Omgivelsernes, 
dér  maatte  Kunsten  næsten  naturnødvendigt  blive  grundmuret, 
stilfast  og  folkelig  ■ —  et  Racemærke  omtrent  som  Hudfarven, 
Temperamentet  og  Hovedfagonen.  Ligesom  Kulturen  i  det  hele, 
bygger  ogsaa  Kunst  og  særlig  folkelig  Kunst  paa  Vaner  og  Tradi- 
tion; derfor  ser  man  i  Ægypten  de  samme  Typer  gaa  igen  i 
Tusinder  og  atter  Tusinder  af  Varianter  i  Løbet  af  7  eller  8 
Tusinde  Aar.  Afstanden  mellem  det  virkelige  Liv  og  Kunsten 
var  langt  større  end  nu,  hvor  Kunsten  følger  Livet  i  Hælene 
som  Rytteren  følger  Pacemakeren.  Og  sammen  med  denne 
næsten  enestaaende  Konservatisme  som  Ægypterne  satte  deres 
Ære  i,  voksede  Virtuositeten  til  en  saadan  Højde  at  den  næppe  er 
bleven  overtruffen  senere.  Det  vi  forstaar  ved  kunstnerisk  Fri- 
hed, kendtes  ikke  dér.  Medens  vi  lever  paa  Laan  fra  Alverdens 
Kanter,  lige  fra  Tokio  til  Paris,  var  Ægypternes  Kunst  i  10,000 
Aar  ene  og  alene  Ejendom,  aldrig  Laan.  At  de  gennem  uendelige 
Gentagelser  tilsidst  naaede  den  største  tekniske  Fuldkommenhed 
er  jo  derfor  ret  naturligt. 

Springer  vi  adskillige  Tusindaar  frem  i  Tiden,  kommer  vi  til 
den  hollandske  Kunst  i  det  17.  Aarhundrede,  og  skønt  vi  forlod 
en  Kunst  som  var  Udslag  af  religiøse,  dynastiske  og  sociale  For- 
hold, der  var  vidt  forskellige  fra  hollandske  Tilstande  omkring 
1650,  møder  vi  dog  i  det  væsentlige  samme  Syn:  Konventionen 
og  den  stærke  Begrænsning,  den  uhyre  Masse  Gentagelser  og  den 
vidunderlige  og  virtuosmæssige  Teknik.  Ogsaa  den  kraftige  Selv- 
følelse og  Kærligheden  til  Hjemstavnen  i  dens  smaaligste  De- 
tailler, ligesom  Glæden  over  at  se  sit  eget  „Portræt",  har  de  til- 
fælles. Ti  som  den  ægyptiske  Kunst  er  Portrætet  af  Ægypten, 
er  den  hollandske  Portrætet  af  Holland  og  dets  Kultur:  af 
Mennesker  og  Ting,  af  borgerlige  Sæder,  af  Byernes  Pladser  og 
Gader,  af  det  flade  Land,  af  Hav  og  Himmel. 


Det  er  dog  ikke  alene  paa  Grund  af  disse  Lighedspunkter  at 
den  hollandske  Kunst  drages  frem,  men  ogsaa  fordi  vi  dér  faar 

Lejlighed  til  at  se  hvad  det  er  som  vanskeliggør  eller  umuliggør 
Folkets  Tilslutning  til  en  vis  Art  af  Kunst,  som  i  Modsætning 
til  den  nationale  Skolekunst  kunde  benævnes  Verdenskunst. 

Alle  Kunstnere  selv  de  personligste  og  særeste,  staar  i  mere 
eller  mindre  levende  Rapport  til  Traditionen.  Typerne  og  de  tra- 
ditionelle Genrer  er  logisk  nødvendige  fordi  de  er  som  det  fælles 
Sprog  ingen  Kunstner  kan  gaa  udenom.  En  ny  Tanke  tager  sig 
jo  ofte  bedst  ud,  naar  den  iklædes  Sprogets  ældste  Ord,  fordi  disse 
har  en  Klang  og  en  Klarhed,  som  ofte  fattes  de  senere  dannede. 
Hvad  vi  kalder  original  Kunst  er  paa  en  Maade  en  ny  kunstnerisk 
Variation  over  et  ældre  Tema;  men  en  saadan  Variant  kan  rigtig- 
nok være  saa  særegen  og  indholdsrig  at  den  senere  maaske  selv 
bliver  et  nyt  kunstnerisk  Udgangspunkt.  Ligesom  ved  et  Tron- 
skifte raabes  der  saa:  Den  gamle  Konvention  er  død,  leve  den 
nye!*). 

Et  Kunstværk  rummer  altsaa  en  Blanding  af  noget  vi  allerede 
kender  og  er  fortrolige  med,  og  en  større  eller  mindre  Portion 
nyt,  uforudset  Det  er  dette  nye  og  uventede,  som  betager  og  for- 
tryller dem  der  forstaar  og  sympatiserer  med  Kunstneren,  men 
som  forarger  og  frastøder  alle  andre  saa  snart  det  drejer  sig  om 
mere  end  netop  Minimaldosis.  Forholdet  mellem  det  gammel- 
kendte og  det  nye  er  derfor  det  afgørende  for  Værkets  Skæbne. 
Originalitet  kan  jo  nemlig  være  saa  lidt  fremtrædende  at  den  blot 
virker  som  et  behageligt  Krydderi,  eller  den  kan  være  saa  dyb 
og  sælsom,  at  Omgivelserne  vender  sig  uforstaaende  og  for- 
argede bort.  Om  den  nationale  Skolekunst  gælder  det  første,  om 
Verdenskunsten  det  sidste.  Ti  Skolekunsten  hænger  fast  ved 
det  konventionelle,  den  anden  er  Kætteri.  Skolekunstnerne  fyl- 
ker sig  Skulder  ved  Skulder  under  de  respektive  nationale  Skolers 
Bannere,  de  andre  er  ,,sære"  og  isolerede  Personligheder,  som 
hver  især  har  sin  personlige  Teknik.  De  fik  den  ikke  fra  andre, 
og  ingen  kan  ,,lære  dem  Kunsten  af."  Diamanten  maa  jo  som 
bekendt  slibes  med  sit  eget  Støv.  —  Det  maa  være  dem  Ibsen 
tænkte  paa  da  han  skrev:  De  som  staar  mest  alene  er  de  stærkeste! 
Dette  med  Styrken  er  nu  ligesom  man  tager  det;  det  afhænger 

*  Det  franske  impressionistiske  Landskabsmaleri  med  dets  violette  Tone  i  Skyg- 
gerne, og  dets  hensynsløse  Dyrkelse  af  Luftharmoniens  Skønhed  paa  alt  det  andets 
Bekostning,  vil  utvivlsomt  forekomme  Eftertiden  lige  saa  konventionelt,  som  de  gamle 
brune  Toner  i  Skyggerne  nu  forekommer  os. 

nemlig  af  Tidspunktet.  I  første  Omgang  gaar  det  dem  som 
oftest  skralt  nok,  i  sidste  kan  man  opleve  at  se  dem  med  Sejrens 
Palmer  i  Hænderne. 

Sagen  er  at  de  Kunstnere  som  tilhører  den  nationale  Skole, 
opnaar  Popularitet  hjemme,  hvorimod  Kætterne  maa  hente  deres 
fleste  og  varmeste  Beundrere  langvejs  fra,  spredte  som  de  er  om- 
kring i  Landene,  noget  der  naturligvis  tager  lang  Tid.  Hvert 
enkelt  Land,  som  kunstnerisk  tæller  med,  har  sin  Skole  og  sine 
Kættere.  Rembrandt  er  Hollands  Ærkekætter,  og  den  hollandske 
Kunst  kan  deles  i  hans  eller  den  ufolkelige  Del  og  hele  Resten 
som  blev  Almeneje. 

Den  unge  Rembrandt  havde  ikke  været  mere  end  et  Aar  i 
Amsterdam  førend  han  var  en  af  Byens  mest  søgte  Portrætmalere. 
Efter  at  han  i  sit  26.  Aar  havde  malet  det  berømte  Billede  som 
nu  findes  i  Haag  Musæet  ,, Anatomif orelæsningen" ,  strømmede 
Bestillingerne  ind  som  aldrig  i  hans  senere  Liv.  I  de  næste  to 
Aar  faar  han  over  40  Bestillinger!  Hans  Biograf,  Houbraken, 
skriver  at  man  maatte  ikke  alene  betale  men  ligefrem  tigge  ham 
om  et  Billede. 

Saaledes  var  hans  straalende  Debut,  som  i  Løbet  af  den  næste 
Menneskealder  formede  sig  til"  en  Tragedie  med  den  Afslutning 
at  den  germanske  Races  største  bildende  Kunstner  gik  ind  i  det 
store  Mørke  uden  at  nogen  Modersjæl  følte  Trang  til  i  den  Anled- 
ning at  oplade  sin  Røst! 

Og  hvorfor  gik  det  saaledes?  Fordi  han  ikke  kunde  være 
Publikum  til  Behag,  men  maatte  bryde  ud  fra  den  indhegnede, 
konventionelle  Landevej  for  at  bane  sine  egne  kunstneriske  Veje. 
For  et  saa  udpræget  Geni  er  det  sikkert  ligesaa  vanskeligt  at 
holde  sig  i  Tomme  som  for  Silkeormen  at  standse  sit  kostbare 
Spind  førend  den  har  spundet  sig  ind  i  sit  eget  Gravkammer. 

Han  hørte  til  de  Kunstnere  som  leger  Haren  og  Hunden  med 
Publikum.  Hver  Gang  det  naaede  ham  og  mente  at  nu  havde 
det  ham,  skuffede  han  det  ved  at  male  endnu  særere  Billeder. 
Det  gik  Rembrandt  som  det  gik  Beethoven.  De  samme  Anker 
ofte  i  nøjagtig  samme  Udtryk,  rettedes  mod  Beethovens  Sym- 
fonier fra  den  første  til  den  niende  som  mod  Rembrandts 
Billeder  fra  ,. Nattevagten"  til  ,,Klædehandlerne"  .  Hver  Gang 
de  mødte  frem  med  et  nyt  og  endnu  vægtigere  Arbejde,  stejlede 

man  og  forargedes,  og  Kritiken  blev  ikke  træt  af  at  fortælle  dem 
hvor  meget  bedre  og  letfatteligere  det  foregaaende  var.  Det  be- 
brejdedes dem  at  de  stræbte  efter  det  aparte,  at  de  var  bizarre, 
voldsomme,  dunkle  og  uklare.  Og  læg  Mærke  til  at  overalt  hvor 
det  gælder  levende  Kunst,  rekruteres  de  uforstaaendes  Rækker 
ligesaa  vel  fra  Befolkningens  højere  „dannede"  som  fra  de  brede 
Lag,  fra  Professorer  i  Kunsthistorie  som  fra  Lægmænd.  — 

Hollandsk  Kunst  i  det  17.  Aarhundrede  fortjener  derfor  kun 
delvis  Navnet  Folkets  Kunst.  Alle  de  bedste  af  Rembrandts  Ar- 
bejder hører  jo  ikke  ind  derunder,  og  disse  vejer  kunstnerisk 
mere  end  alt  det  øvrige  tilsammen.  Her  staar  vi  ved  Skellet! 
Udover  det  konventionelle,  den  idelige  Gentagelse  eller  delvise 
Efterligning  af  det,  som  nu  en  Gang  har  faaet  Borgerret,  spænder 
Kunsten  for  Folket  næppe.  Endnu  i  vor  Tid,  da  bare  Navnet 
Rembrandt  fremkalder  en  sælsom  næsten  religiøs  Stemning,  er 
det  væsentlig  kun  Ungdomsbillederne,  især  Hovederne  fra  Ana- 
tomiforelæsningen som  sælges  i  fotografisk  Gengivelse. 


Vilde  Rembrandts  ublide  Skæbne  være  tænkelig  i  vore  Dage? 
Kan  man  tænke  sig  et  stort  Geni  gaa  ubemærket  bort  efter  at 
have  virket  i  over  40  Aar? 

Næppe!  Dog  ikke  fordi  hans  Kunst  nu  var  bleven  Folkets 
Almeneje  mere  end  den  Gang.  Aarsagen  maa  søges  i  de  højst 
forskellige  internationale  Forhold  før  og  nu.  Det  kunstelskende 
Publikum  vokser  stadig,  eller  rigtigere:  den  Kreds  som  Kunstne- 
ren arbejder  for  og  hvis  Mening  han  bryder  sig  om,  bliver  større 
Dag  for  Dag.  Tilvæksten  opstaar  ved  at  Byens,  Landsdelens 
ja  hele  Landets  Grænser  ustandselig  skydes  længere  udefter;  hine 
snævre  Grænser  udover  hvilke  der  ikke  øjnedes  nogen  Moder- 
sjæl med  hvem  man  følte  sig  aandelig  beslægtet  eller  delte 
kunstnerisk  Syn,  og  hvor  Kunstneren  og  Digteren  som  oftest  kun 
saa  „Barbarer".  Skrev  Racine  og  Holberg  for  Tusinde  eller  højst 
Titusinde  Læsere,  læses  Hugo  og  Ibsen  af  Hundrede  Tusinde 
—  ikke  alene  for  et  begrænset  Antal  Landsmænd  men  for  hele 
Verdens  mest  kultiverede  Mennesker.  Med  andre  Ord:  Kunstens 
(Stavnsbaand  er  løste  én  Gang  for  alle. 

Det  er  denne  Udveksling  eller  Omplantning  af  Kunst  som 

forstyrrer  den  „primitive"  Kunsts  rolige,  uforstyrrede  Liv  i  et 
moderne  Samfund  —  det  tilhører  Fortiden,  og  vi  kommer  læn- 
gere og  længere  bort  derfra.  Men  trods  sin  forældede  Form  og 
sin  Monotoni  bevarer  denne  Kunst  endnu  bestandig  en  vid- 
underlig Friskhed  og  en  sælsom  Duft. 

Her  som  andet  Steds  faar  vi  dog  Kompensation  for  hvad  vi 
mister.  I  en  Tid  hvor  den  religiøse  Følelse  og  Hjemlandsfølelsen 
svækkes,  opstaar  der  et  Slags  kunstnerisk  Broderskab  mellem 
Folkene.  Der  slynges  bestandig  nye  Baand  omkring  Jorden,  som 
knytter  Mennesker  sammen,  der  ellers  næppe  havde  fundet  hver- 
andre, Baand  som  er  inderligere  end  dem  Handel  og  Industri 
nogensinde  har  knyttet.  I  Aartier  handler  Englændere  eller  Hol- 
lændere med  de  samme  Fremmede,  uden  at  de  derfor  rykker  dem 
nærmere;  hvorimod  den  Skare  Wagnerianere,  som  i  Aarenes  Løb 
drog  til  Bayreuth  ligesom  Pilegrimmene  valfartede  til  det  hellige 
Land,  efterhaanden  knyttedes  sammen  til  en  Art  Menighed,  som 
bestod  af  vildfremmede  Mennesker  fra  Nord  og  Syd,  Øst  og  Vest. 

I  Nutiden  vilde  ogsaa  den  uglesete  Bembrandt  have  samlet  en 
„Menighed"  sammensat  af  Bepræsentanter  fra  alle  Lande  —  en 
Tilslutning  som  i  høj  Grad  vilde  have  blidgjort  hans  Kaar. 

Enhver  der  er  stærkt  interesseret  i  Tidens  Kunstrørelser  og 
som  har  udenlandske  Kunstvenner  med  hvem  han  deler  Sym- 
patier angaaende  Hjemlandets  Kunst,  kender  dette  Frimureri. 

Vi  kan  vel  gaa  ud  fra  at  Hollænderne  forstaar  og  værdsætter 
deres  egen  Malerskole,  Goyens  og  Steens  Billeder,  bedre  end 
Fremmede,  hvorimod  Bembrandt  næppe  staar  deres  Hjærte 
nærmere  end  vort.  Ellers  ejede  England,  Tyskland,  Frankrig  og 
Busland  næppe  flere  af  Mesterens  Værker  end  Holland  selv. 
Heller  ikke  deres  nulevende  originaleste  Maler  Thijs  Maris  har 
formaaet  at  fange  Folkets  Gunst,  hvorimod  han  har  et  stort  By 
udenfor  Holland,  særlig  i  England,  som  ogsaa  ejer  hans  betyde- 
ligste Værker. 

Om  Eckersberg,  Marstrand,  Lundbye,  Købke  og  Skovgaard 
ved  vi  jo  at  deres  Kunst  vedbliver  at  være  i  høj  Kurs  herhjemme, 
uden  at  de  derfor  vækker  Opsigt  i  den  øvrige  Verden  —  hvor 
deres  Navne  næppe  engang  kendes.  Det  er  heller  ikke  ubekendt 
at  Zahrtmanns  Kunst  som  beundres  af  næsten  alle  kunstelskende 
Danske,  ikke  virker  paa  udenlandske  Kendere.    Naar  vi  ser  os 

om  er  Vilh.  Hammershøi  maaske  den  eneste  af  vore  bildende 
Kunstnere  siden  Thorvaldsen,  som  formaar  at  interessere  den 
øvrige  Verden  —  og  han  er  til  Gengæld  lidet  populær  blandt 
sine  Landsmænd.  Sikkert  kunde  ogsaa  han  opnaa  Popularitet 
hvis  han  vilde  bøje  sig  for  Publikums  Smag  og  indskrænke  sig 
til  at  male  de  Interiører,  som  Kunsthandlerne  kan  sælge  hur- 
tigere end  de  kan  faas  færdige.  Saaledes  bar  jo  Terborgh,  Hoogh 
og  andre  berømte  hollandske  Malere  sig  ad,  hvorfor  saa  være  sær 
og  uafbrudt  berede  Samtiden  anstrængende  Overraskelser?  Hvor- 
for? Fordi  der  rinder  Kætterblod  i  en  saadan  Kunstners  Aarer. 
Saa  forskelligartet  er  denne  Kunstnersjæl  fra  den  normale  Kunst- 
nertype, og  saa  stærk  er  Uafhængighedsfølelsen  at  han  betragtes 
næsten  som  abnorm.  Uden  det  nationale  Frimureri  vilde  Kunst- 
nere af  denne  Type  især  i  smaa  Lande  som  Holland  og  Danmark, 
efterhaanden  blive  ganske  isolerede.  Tag  som  Modsætning  en 
Kunstnerskikkelse  som  Krøyer  der  herhjemme  opfattes  som  Ver- 
denskunstner,  hvad  han  i  Virkeligheden  ikke  er.  Han  begynder 
i  sine  fortræffelige  Hornbæksbilleder  som  en  højtbegavet  Fort- 
sætter af  den  danske  Skoles  Traditioner,  rejser  ud,  skifter  Ham 
og  vender  tilbage  bevæbnet  med  en  virtuosmæssig  Teknik  og 
en  „Ghic",  som  forbavser  og  fryder  hans  Landsmænd.  Udlan- 
dets Kendere,  som  véd  bedre  Besked,  interesserer  sig  derimod 
kun  for  det  virkelig  nye  og  for  den  fornemme,  helt  personlige 
Opfattelse  med  tilhørende  mesterlige  Teknik,  hvis  Oprindelse 
forekommer  dem  en  Gaade. 

Allevegne  har  man  det  samme  Syn  for  Øje:  store  og  ejen- 
dommelige Kunstnere  som  Manet,  Carriére  og  Rodin  vurderes 
højere  i  Udlandet  end  i  Frankrig  —  Angelsakserne  lader  deres 
største  og  mærkeligste  Maler  Whistler  i  Stikken,  ja  tillader 
Frankrig  at  erhverve  hans  Mesterværk  ,, Moderen"  for  en  ringe 
Sum  —  Danmark  lader  Hammerhois  og  Ejnar  Nielsens  Hoved- 
værker gaa  til  fremmede  Museer  —  Spanierne  værdsætter  ikke 
deres  originaleste  Maler  Zuloaga  saa  højt  som  Udlandet. 

Paa  den  ene  Side  en  Gruppe  Kunstnere  som  danner  „Skole"  , 
en  hollandsk,  dansk,  engelsk,  spansk  o.  s.  v.  Paa  den  anden  Side 
enkelte  isolerede  Skikkelser,  som  bryder  med  den  nationale 
Konvention  og  derved  forskertser  deres  Popularitet  i  Hjemlandet; 
medens    deres   Talent   efterhaanden    vinder    sympatetisk     For- 

staaelse  og  Anerkendelse  udenfor  Landet, noget  de  andre  næppe 
opnaar. 

Efterskrift. 

Hr.  Emil  Hannover  har  i  ,, Politiken"  for  5.  Febr.  udtalt  at 
den  Anerkendelse  Vilh.  Hammershøi-Udstillingen  har  faaet  i 
Tyskland,  kom  til  Trods  for  at  Forfatteren  af  ovenstaaende  Ar- 
tikel „havde  gjort  ham  den  slette  Tjeneste  at  opreklamere  hans 
Kunst  før  dens  Komme,  og  det  var  at  befrygte  at  besindige  og 
smagfulde  Folk  vilde  reagere  paa  Ord  som  „Verdenskunst"  og 
andre  ubesindige  og  smagløse  Ord  o.  s.  v." 

Jeg  benytter  denne  Lejlighed  til  at  knytte  et  Par  faktiske 
Oplysninger  til  disse  Udtalelser.  Den  Monografi  som  „Zeitschrift 
f.  bild.  Kunst"  bragte  i  April,  og  som  jeg  er  Forfatter  til,  blev 
til  efter  indtrængende  Anmodning  fra  det  ansete  Kunstblads 
Udgivere.  Jeg  undslog  mig  først  med  den  Motivering  at  man 
heller  burde  tage  en  Kunstforsker  af  Profession,  men  man  sva- 
rede: „De  er  Manden,  det  er  Dem  vi  vil  høre."  —  Hr.  Emil 
Hannover  som  ogsaa  er  Medarbejder  ved  Tidsskriftet  fik  altsaa 
ikke  nogen  Anmodning  —  noget  jeg  synes  havde  været  naturlig. 

I  August  indløb  der  fra  Tysklands  største  permanente  Kunst- 
udstillinger, Schulte  og  Cassirer,  ligesaa  indtrængende  Anmod- 
ninger til  mig  om  at  foranstalte  en  Udstilling  af  Malerens  Hoved- 
værker i  Tyskland.  Hr.  Hannover  kender  de  væsenligste  af  den 
Bunke  Anmeldelser  i  Blade  og  Tidsskrifter  som  er  fremkomne, 
ti  jeg  har  selv  overladt  ham  dem  til  Gennemlæsning.  Han  véd 
altsaa  at  ikke  en  eneste  Kritiker  med  Navn  har  fundet  noget 
overdrevent  eller  reklameagtig  i  min  Monografi. 

Og  endelig:  Hr.  Hannover  kender  personlig  kun  en  Del  af 
de  Billeder  han  udtaler  sig  om.  Henved  en  Tredjedel  af  de  i 
Tyskland  udstillede  Arbejder,  og  netop  Kunstnerens  senere  og 
bedste  Ting,  har  han  ikke  set  —  og  ønsker  heller  ikke  at  se  dem! 

Til  disse  faktiske  Oplysninger  har  jeg  intet  at  føje;  fremfor 
alt  vil  jeg  undgaa  at  indlade  mig  i  Polemik  om  dette  Æmne. 

Alfr.    Br. 


Constance  Leth  og  N.  F.  S.  Grundtvig. 

Af  Th.  Graae. 

EN  lille  Pastel,  vel  hundred  Aar  gammel:  Et  brunlokket 
Kvindehoved,  ikke  regelmæssigt  smukt,  men  indtagende 
og  pikant.  I  det  dybtblaa  Øje  tungsindig  Vemod  og  sprudlende 
Livslyst  i  sær  Blanding;  sansedaarende,  moden  Sødme  hviler 
over  de  stærktrøde,  fyldige  Læber.  Om  den  svulmende  Barm 
slutter  stramt  det  grønne  Silkeliv,  fremhævende  Halsens  bløde 
Runding  og  blændende  Hvidhed.  Kokette  Pufærmer  blotter 
den   dejlige   Arm. 

Dette  Billede  forestiller  Fru  Constance  Leth,  den  28aarige 
Husfrue  paa  Egeløkke,  Genstanden  for  N.  F.  S.  Grundtvigs 
sværmeriske,  ugengældte  Ungdomskærlighed. — 

Den  21aarige  Cand.  theol.  Grundtvig  maa  —  efter  egen 
og  Andres  Sigende  —  have  været  en  sær  knudret  og  kantet 
Person.  Bundærlig,  som  han  var,  har  han  aldrig  lagt  Skjul 
paa,  at  stærke  sanselige  Lidenskaber  var  ham  af  Naturen  be- 
skaaren.  Desuagtet  kunde  han  med  Sandhed  sige  om  sig  selv: 
,,Et  moralsk  Menneske  var  det  Øgenavn,  jeg  bar  i  Verden  og 
bar  det  med  Stolthed"  .  Han  var  i  sin  Ungdom  nærmest  styg, 
besad  kun  i  ringe  Grad  Kvindetække.  I  Selskab  var  han  „det 
dummeste,  stummeste  og  kedsommeligste  Dyr",  og  de  køben- 
havnske Damer,  han  traf  i  sin  Onkel,  Prof.  Bangs  Hus,  oversaa 
og  ringeagtede  ham.  Derfor  smigrede  det  øjensynlig  hans  For- 
fængelighed, da  en  tækkelig  Præstedatter  under  et  Ophold  paa 
Falster  viser  ham  lidt  Venlighed.  Han  er  dog  ikke  forelsket 
i  hende.  I  snurrige,  snusfornuftige  Ord  ræsonnerer  han  i  sin 
Dagbog  over  det  vigtige  Spørgsmaal,  om  „jeg  handler  klogt 
i  at  udsættes  for  at  bindes  til  en  Pige  i  min  nærværende  Alder, 

—  især  da  det  er  meget  problematisk,  om  jeg  enten  elsker  hende 
eller  vil  komme  til  at  elske  hende,  ti  muligt  det  blot  er  min 
Forfængelighed  og  Kønsdrift,  der  bringer  mig  til  at  søge  hendes 
Omgang"  . 

Han  vakler  frem  og  tilbage,  men  forlader  dog  Falster  i  Marts 
1805  uden  at  erklære  sig.  Først  i  September  1811  blev  han  for- 
lovet med  den  falsterske  Præstedatter,  Elisabeth  Blicher.  Og 
i  et  samtidigt  Digt  hedder  det: 

Ogsaa  jeg  i  trende  Somre  drog 
Udenlands,  for  fremmed  Sæd  at  skue, 
Ogsaa  mig  en  sælsom  Lyst  betog 
Til  at  bo  i  Højelofters  Stue. 

Ti  ,,aaben  for  Munterhed  og  med  Trang  til  det  andet  Køn" 
ankom  Grundtvig  den  18.  Marts  1805  til  et  langelandsk  Herre- 
sæde, hvor  han  i  tre  samfulde  Aar  virkede  som  Huslærer. 
Og  der  grebes  den  unge  Mand,  hvem  Kærlighed  hidtil  syntes 
en  Narrestreg  og  som  „ønskede  Giftermaal  blot  for  Selskabs  og 
Kønsdriftens  Skyld" ,  af  en  glødende  Lidenskab,  der  skulde  blive 
af  indgribende  Betydning  for  hele  hans  Udvikling,  og  som  vakte 
til  Liv  de  Kæmpekræfter,  der  slumrede  i  ham. 

De  Højelofters  Stue  fandtes  paa  Herregaarden  Egeløkke. 
Hovedbygningen,  der  kun  var  et  Par  Aar  gammel,  bestod  af  en 
enetages  Bindingsværksbygning  med  en  anselig  Kvist  og  Tegl- 
tag. Indvendig  herskede  Hygge  og  Komfort.  Men  hvad  der 
særlig  gav  Egeløkke  sit  Præg,  var  de  dejlige  Naturomgivelser. 
Fra  den  østre  Kvist,  hvor  Huslæreren  havde  sit  Værelse,  saa 
man  ud  over  den  smukke  Have,  anlagt  paa  Skraaningen  af  en 
Bakke,  hegnet  af  Bøgeskov,  og  fra  den  rummelige  Dagligstue: 

Herlig,  mangfoldige  Syn 
Udover  spejlklare  Flade! 
Thuro  og  Taasing  og  Fyn 
Skuer  jeg  her  fra  mit  Stade; 
Bag  mig  den  venlige  Gaard 
Med  sine  Mure  saa  hvide, 
Krandset  af  Skovene,  staar 
Lun  under  Bakkernes  Side, 
Lys  mod  det  bølgende  Hav. 

Med  gammeldags  Gæstfrihed  bødes  Husfællen  Velkommen 
af  et  ungt  og  fornøjeligt  Ægtepar  —  en  halv  Snes  Aar  efter  var 
Ægtemanden  forfalden  og  Ægteskabet  ulykkeligt. 

Carl  Frederik  Leth,  der  var  29  Aar  gammel,  havde  i  sin 
Ungdom  været  Kornet  ved  de  holstenske  Dragoner  og  var  senere 
bleven  Kaptejn  ved  det  langelandske  Landeværn.  Det  var  en 
meget  smuk  Mand  af  et  stateligt  Ydre,  godmodig  og  omgænge- 
lig, en  Ven  af  et  godt  Glas  Vin  og  en  munter  Selskabsbroder. 
En  ivrig  Jæger  og  Forstmand,  Fisker  og  Sømand,  der  efter  Da- 
tidens Skik  ikke  veg  tilbage  for  selv  i  Dameselskab  at  bruge  de 
djærveste  og  saftigste  Udtryk.  Men  der  var  ikke  ondt  Blod 
skabt  i  ham,  og  han  elskede  sin  Constance  over  alt  i  Verden. 
i  sine  unge  Dage  havde  han  paa  danske  Adelsmænds  Vis  foretaget 
en  Udenlandsrejse  til  Lausanne,  var  vel  ogsaa  i  Besiddelse  af 
nogen  Sprogkundskab,  men  i  øvrigt  uden  alle  højere  Inter- 
esser. 

Saa  længe  Moderen,  den  gamle  og  gammeldags,  barske  og 
højst  uelskværdige  Kammerherreinde  Leth,  f .  Steensen,  levede  — 
hun  døde  1813  —  var  han  afhængig  af  hende,  og  der  førtes  der- 
for paa  Grundtvigs  Tid  ingenlunde  noget  flot  Herregaardsliv, 
selv  om  Huset  ofte  var  fuldt  af  Gæster,  som  deltog  i  Kaptejnens 
Jagter  og  sværmede  for  den  kønne  Frue. 

Fru  Constance  Leth  var  en  højst  elskværdig  og  interessant 
Personlighed,  i  Forstand  og  Dannelse  sin  Mand  langt  overlegen. 
Der  flød  fransk  Blod  i  hendes  Aarer.  Faderen,  Kammerherre 
Fabritius  de  Tengnagel  til  Vejlegaard  i  Fyen,  var  af  en  ind- 
vandret fransk  Emigrantfamilie,  og  Moderen  var  en  Søster  til 
Kaptejn  Leths  Fader.  Det  var  en  smuk  og  livlig  Kone,  der  b3- 
daarede  enhver,  som  kom  inden  for  hendes  Tryllekreds.  Hun 
havde  en  Holdning,  et  Væsen  og  en  Anstand,  og  ved  Siden  deraf 
en  Naturlighed,  Lethed  og  Ligefremhed,  som  vandt  alle,  Høje 
og  Lave,  Mænd  og  Kvinder.  Ingen  kunde  være  mere  naturlig 
og  ligefrem  i  alle  sine  Forhold  og  Bevægelser  end  Fru  Leth. 
Hun  kunde  tale  med  alle,  slaa  en  Passiar  af  med  den  fattige 
Husmandskone  i  Bøstrup  og  konversere  den  galante  Greve  paa 
Tranekjær,  være  glad  med  de  glade  og  græde  med  de  grædende. 
Et  Stemningsmenneske,  let  til  Taarer  og  let  til  Smil,  ikke  uden 
Vid  og  i  Besiddelse  af  en  lille  poetisk  Aare,  der  undertiden  gav 
sig  Udslag  i  Smaavers.  Hun  talte  flydende  Fransk  og  Tysk  og 
havde  en  efter  Datidens  Forhold  udbredt  æstetisk  Læsning.  En 
ægte  Evadatter,  et  Barn  af  sin  Tid,  var  hun  vel  ikke  uimodtagelig 

for  Herresmiger  og  har  sikkert  ofte  været  meget  uforsigtig,  men 
selv  om  Samlivet  med  den  djærve,  godlidende  Kaptejn  i  aandelig 
Henseende  langt  fra  tilfredsstillede  hende,  saa  er  der  dog  efter 
alt,  hvad  jeg  ad  Familieoverleveringens  Vej  har  bragt  i  Erfa- 
ring, ingen  Tvivl  om,  at  hun  paa  sin  Vis  var  forelsket  i  sin 
smukke  Mand  i  de  Aar,  Grundtvig  var  Huslærer.  I  et  Brev  fra 
1813  udbryder  hun  ogsaa:  ,,0,  mit  kære,  velsignede  Egeløkke! 
Did  er  hele  min  Sjæl,  alle  mine  Tanker." 

I  et  omtrent  samtidigt  Brev  til  Kamma  Rahbek  har  i  øvrigt 
C.  Molbech,  der  omtaler  Leth  som  „den  gode,  skikkelige  Kap- 
tejn", givet  følgende  Skildring  af  Fru  Leth:  „Grundtvigs  Laura 
(d:  Fru  Constance)  har  for  mig  ikke  noget  af  den  Tryllekraft, 
hvorved  hun  blev  ham  saa  farlig.  Om  hun  har  den,  uden  just 
altid  at  ville  udøve  den,  tør  jeg  ingenlunde  afgøre  benægtende. 
Jeg  finder  hende  tilvisse  meget  behagelig  og  indtagende,  men 
ikke  saa  interessant,  som  jeg  havde  tænkt  mig  hende.  Hun 
har  uden  Tvivl  nok  af  Vittighed  og  temmelig  af  Forstand  og 
Kultur;  men  dertil  har  hun  en  vis  flygtig,  jeg  vil  ikke  sige  let- 
sindig Bevægelighed  og  Omskiftelighed,  der  altid  vilde  hindre, 
at  hun  kunde  gøre  noget  dybt  Indtryk  paa  mig.  —  Det  fejler 
ikke,  at  hun  især  har  været  meget  indtagende,  men  —  at  hun 
ikke  svarede  til  min  idealske  Forventning,  er  ikke  hendes  Skyld, 
saa  meget  mindre,  som  det  Idealske  næppe  ret  er  eller  har  været 
hendes   Sag"  . 

Selv  har  Fru  Leth  skildret  sig  i  et  Brev  fra  1820  til  sin  Raad- 
giver  og  Ven,  Pastor  Christen  Graae:  „Ofte  miskendes  jeg.  Hvil- 
ket Menneske  er  brødefrit?  Jeg  ved  vel,  at  Strømme  af  Blod 
kan  ej  udslette  vore  Forseelser  for  Menneskene,  mens  at  en 
angerfuld  Taare  er  nok  til  Gud.  Dog,  jeg  staar  fri  og  rolig  ved 
de  Storme,  som  vilde  sønderknuse  mig.  Min  saa  ofte  krænkede 
Uskyldighed  kan  jeg  ej  forsvare,  men  Gud  skænke  alle  den  Ro, 
der  er  i  min  Sjæl.  Jeg  gik  ikke  kold  og  ligegyldig  i  Verden. 
Dertil  var  min  Følelse  for  øm,  mit  Blod  for  varmt,  men  Agtelse, 
Kærlighed  ved  jeg  at  have  efterladt  mig  hos  de  Mennesker, 
med  hvem  Verden  tillagde  mig  de  groveste  Forseelser"  . 

Saadan  var  den  Kvinde,  der  skulde  faa  en  saa  afgørende 
Indflydelse  paa  den  unge  Grundtvig,  saa  helt  forskellig  fra  de 
overlegne  og  kolde  Professordøtre,  saa  helt  forskellig  fra  den 

dydzirede,  undseelige  Præstedatter.  Og  om  Grundtvig  kan  det 
siges,  at  han  kom,  saa  og  var  besejret.  I  Maj  1808  skriver  han 
saaledes  til  Molbech: 

—  „Jeg  saa  en  Kvinde  og  jeg,  Kærlighedens  koldeste,  bit- 
reste Spotter,  elskede  i  første  Nu  saa  dybt,  saa  glødende,  som 

det  er  en  Dødelig  muligt. Dog,  kort  var  denne  Salighed; 

ti  jeg  behøvede  blot  at  vide,  at  jeg  elskede,  for  at  blive  saa 
ulykkelig,  som  jeg  kunde.  De  borgerlige  Forhold  stod  som 
en  uoverstigelig  Mur  mellem  os,  og  Naturen  havde  desuden 
befæstet  et  svælgende  Dyb  mellem  vore  Væsener.  — " 

Og  i  langt  mere  uforbeholdne  og  løsslupne  Udtryk  hedder 
det  i  Grundtvigs  Dagbøger  for  5.  Decbr.  1805  og  10.  Sept.  1806: 

—  „Jeg  kom  her.  Jeg  læste  i  den  hulde  Kvindes  Øje,  og 
hvad  var  al  Verdens  Bøger  mod  det?  Hvad  kunde  jeg  i  dem  faa 
at  vide.  der  var  mig  saa  kært  som  Synet  af  hendes  paa  mig  med 
Ømhed  hvilende  Blik?  Hvad  var  Læsning  og  Tale  mod  taus 
Stirren  paa  den  Hulde?  det  som  den  matte  Lampe  er  mod  den 
straalende  Sol.  Hvad  var  min  højeste  Triumf,  selv  som  For- 
fatteres Ypperste,  mod  et  sagte  Tryk  af  hendes  Haand, ved 

hvilket  en  Himmel  af  Salighed  syntes  at  gyde  sig  fra  hver  hendes 
Fingerspidser  i  mit  aabne  skælvende  Bryst?" 

—  ,,0,  jeg  kan  ikke  andet,  jeg  maa  end  ofre  hin  lykkelige 
Tid  en  Tanke.  Dagen  bortilede  under  munter  Spøg  og  den 
salige  Veksel  af  kærlige  Blikke  og  berusende  Haandtryk.  Natten 
dækkede  med  sit  sorte  Tæppe  kun  Verden  for  mig  for  i  Drømme 
at  fremtrylle  en  ny,  mere  skøn  og  blomstrende.  Den  Haand, 
jeg  om  Dagen  kyssede  varm,  omslyngede  i  Drømme  min  bøjede 
Hals,  sluttede  mit  bankende  Bryst  til  den  bølgende  Barm,  der 
om  Dagen  kun  tryllede  mit  Øje,  og  trykkede  min  Mund  fast 
paa  de  blussende  Læber,  der  udgød  Kysse  end  tifold  sødere, 
end  de  harmoniske  Lyde,  der  om  Dagen  beruste  mit  Øre" . 

Saadan  svandt  de  første  Maaneder  af  Samværet  med  den 
indtagende  Frue.  Og  som  man  ser  af  Dagbøgerne,  det  gik  til 
i  al  Uskyldighed.  Et  Haandtryk  og  et  Haandkys.  Det  var  det 
hele.  Man  maatte  være  saa  stor  Rigorist,  som  selveste  Grundt- 
vig til  Tider  har  været,  for  at  forarges  over  sligt.  Ej  heller 
er  der  Grund  til  at  gøre  Ophævelser  over,  at  den  unge  Hus- 
lærer, naar  han  overrakte  sin  venlige  Husmoder  en  Viol  eller 

Rose,  paa  Digteres  Vis  lod  medfølge  nogle  varme  Elskovsord, 
som  f.  Eks.  disse: 

Bortkast  da  ej  Blomsten,  jeg  sender! 
Mit  Væsen  afbilder  jo  den, 
Og  hilser  Dig  ømt  fra  en  Ven, 
Hvis  Hjerte  for  Dig  ikkun  brænder. 

Men  naar  man  regner  Grundtvig  det  til  særlig  Ære,  at  han 
ikke  bukkede  under  for  sansedaarende  Fristelser,  og  naar 
Grundtvig  selv  i  en  Dagbogsoptegnelse  af  8.  Sept.  1805  udbry- 
der som  „den  Farisæer  af  den  strængeste  Sekt",  han  den  Gang 
efter  eget  Sigende  var:  ,,Hvem  der  ej  har  underkuet  sin  Higen 
efter  sanselig  Nydelse,  blev  her  Vellystens  Slave",  saa  turde 
der  være  al  Anledning  til  at  minde  om,  at  der  slet  ingen  Fri- 
stelse forelaa.  Ti  lige  saa  sikkert,  som  det  er,  at  Huslærerens 
Forelskelse  i  Fru  Leth  var  „ganske  landkyndig"  paa  Datidens 
Langeland,  lige  saa  utvivlsomt  er  det,  at  Fruen  ikke  var  Spor 
af  forelsket  i  den  sære  og  kantede  Kandidat.  Snarere  drev  hun 
vel  til  Tider  lidt  ubarmhjertigt  Løjer  med  den  ulykkelige  og 
skinsyge  Elsker.  Men  hvad  der  for  den  modne  og  verdens- 
erfarne  Dame  kun  var  en  Spøg  og  en  Leg,  en  munter  Tidsfordriv 
i  ledige  Timer,  det  blev  for  den  unge,  uerfarne  Mand,  der  først 
nu  skuede  Kvinden  i  al  sin  Herlighed,  til  bitter  Alvor. 

Atter  og  atter  tænker  han  paa  at  forlade  Egeløkke;  han  evner 
ikke  at  bryde  den  Lænke,  der  fængsler  ham  til  hans  Hersker- 
inde. Han  søger  Glemsel  i  videnskabeligt  Arbejde,  men,  „saa- 
snart  hun  med  sit  livsalige  Smil  og  sit  kaldende  Øje  stiller  sig 
ved  Videnskabernes  Side,  da  svinder  deres  Pragt,  og  de  staa 
som  afpillede  Benrade,  kun  Genstande  for  min  Spot"  .  Han 
søger  at  frigøre  sig  for  et  Slaveri,  han  selv  erkender  for  uvær- 
digt, men  forgæves.  Et  Blik  af  hende  stemmer  ham  „til  Glæde 
eller  Mismod,  og  stedse  bliver  Følgerne  de  samme,  Græmmelse, 
Kamp,  øjeblikkelig  Sejr,  ny  Underkastelse". 

I  Dagbogsoptegnelserne  for  8.  Sept.  1806  udtaler  han:  „Var 
her  en  Pige,  jeg,  uden  at  elske,  dog  kunde  slutte  mig  til  med 
Velbehag,  da  føler  jeg  Kraft  til  at  kunne  dække  den  ulyksalige 
Ild,  der  raser  i  min  Barm"  .  Nu  var  der  den  Gang  paa  Ege- 
løkke  en  tyveaarig  Husjomfru,  Bine  Lassen,  en  tækkelig  og 
højst  agtværdig  ung  Pige,  der  blev  betragtet  og  behandlet  som 
hørende  til  Familien.    Det  synes,  som  om  Grundtvig  i  sin  For- 

tvivlelse  har  friet  til  hende  og  faaet  en  Kurv.  I  hvert  Fald  har 
Fru  Leths  yngste  Søn,  afdøde  Kammerherre  Vincens  Steensen- 
Leth,  meddelt  mig,  at  Bine  Lassen,  der  blev  gift  med  Kordegnen 
i  Rudkøbing,  har  fortalt  ham  dette  samt  vist  ham  et  Frierbrev 
fra  Grundtvig. 

Under  alle  Omstændigheder  fremgaar  det  af  Dagbøgerne, 
at  Grundtvig  af  al  Kraft  søgte  at  faa  Bugt  med  sin 
ulyksalige  Lidenskab  for  den  bedaarende  Husfrue,  men  det 
lykkedes  ham  først  saa  nogenlunde,  da  han  i  Efteraaret  1806 
begyndte  paa  sin  off enlige  Forfattervirksomhed.  Dog,  der  gik 
Aar,  inden  hans  varme  Følelser  for  Fru  Leth  gled  over  i  Ven- 
skabs rolige  Leje.  Derom  vidner  talrige  Digte  fra  de  følgende 
Aar.  Det  var  først  efter  den  svære  Sindssygdom,  der  ramte 
ham  i  1810  og  under  hvilken  han  ikke  alene  pintes  af  Religions- 
skrupler,  men  ogsaa  af  Anfægtelser,  som  synes  at  staa  i  en  for- 
virret Forbindelse  med  hans  Forelskelse  i  Fru  Leth,  først  da 
var  det,  at  han  den  11.  April  1811  kunde  sige  til  Fru  Leth: 

Det  er  den  syvende,  maaske  den  sidste  Gang, 
Da  paa  din  Fødselsdag  du  lytter  til  min  Sang; 

Men  først  i  Dag  jeg  stander  som  din  Ven. 

Dig  styrke  Gud !  du  ømme,  fagre  Kvinde ! 
Og  vær  til  Døden  mig  en  tro  Veninde! 
Som  du  i  mig  har  nu  en  trofast  Ven. 

K'ort  efter  blev  han  forlovet  med  sin  senere  Hustru,  og  nu 
havde  Sjælen  Ro.  Men  ligesom  Grundtvig  aldrig  glemte  de 
betydningsfulde  Aar,  han  havde  tilbragt  paa  Langeland,  saa- 
ledes  blev  han  ogsaa  erindret  med  Venlighed  af  Fru  Leth,  og 
lige  til  sin  Død  fulgte  hun  med  Interesse  hans  evnerige  Virken. 
I  et  Brev,  dateret  København  den  31.  Januar  1826  (Aaret  før 
hendes  Død),  hedder  det  saaledes:  „ Jeg  har  besøgt  Grundt- 
vig, han  er  altid  den  Gamle  imod  mig  og  var  saa  glad  ved  at  se 
mig.  —  Han  har  to  dejlige  Drenge. " 


Henry  George. 


Foredrag  i  en  Ungdomsforening  af  Højskoleforst.  Orønvald  Nielsen. 

(Slutning.) 
II. 

Da  Henry  George  holdt  sin  første  Tale,  undgik  han  de  sæd- 
vanlige politiske  Deklamationer  og  anslog  en  højere  Tone.  Han 
sagde:  „Medborgere!  Negerslaveriet  er  afskaffet;  men  se  engang 
ud  over  Nordstaterne,  og  I  ser  det,  som  er  værre,  rodfæste  sig  under 
vort  republikanske  Styre,  som  vi  støtter  med  vore  Stemmer.  Se 
70,000  arbejdsløse  Mænd  i  de  Pennsylvanske  Kulgruber,  og  paa  New 
Yorks  Gader  spørger  50,000  Arbejdere  om  Brød.  Massachusetts 
Fattighuse  er  overfyldte,   endda  vi  har  Sommer!" 

Ved  Kaliforniens  Universitet  var  der  ingen  Professor  i  Social- 
økonomi, men  nu  kom  det  paa  Tale  at  optage  dette  Fag  og  at  gøre 
Henry  George  til  Lærer.  Han  kom  da  dertil  og  holdt  et  Foredrag, 
i  hvilket  han  søgte  at  vise  sine  Tilhørere  Simpelheden  og  Sikker- 
heden i  den  socialøkonomiske  Videnskab,  der  almindeligvis  betragte- 
des som  noget  alt  for  sammensat  og  ubestemt.  ,,Den  kan"  —  hævdede 
han  —  „let  studeres,  og  den  er  et  opmærksomt  Studium  værd,  ti  det 
er  jo  dog  den,  som  undersøger  Lovene  for  Rigdommens  Frem- 
bringelse og  Fordeling;  den  sysler  med  Emner,  som  iblandt  os  op- 
tager mere  end  de  ni  Tiendedele  af  Menneskers  Anstrengelser  og 
Menneskers  Tanker;  den  omfatter  alt,  hvad  der  vedrører  Arbejdsløn 
og  Kapitalfortjeneste,  al  Ordning  af  Omsætning,  alle  finansielle  For- 
hold, Afgifter  og  offentlige  Udgifter,  kort  sagt:  alt,  som  paa  nogen 
Maade  berører  Samfundsvelstanden  og  den  Maade,  hvorpaa  Rig- 
dommen fordeles  blandt  Individerne.  Social-Økonomien  er  ikke  Re- 
geringsvidenskab,  men  en  ret  væsentlig  Side  af  denne.  Skønt  den 
kun  direkte  giver  Oplysning  om,  hvad  man  kan  kalde  de  selviske 
Drifter,  saa  indeslutter  den  dog,  idet  den  udfører  dette  Arbejde, 
Grundlaget  for  alle  højere  Egenskaber!" 

Studenterne  var  glad  ved  hans  Tale,  og  Autoriteterne  modtog 
den  med  en  høflig  og  værdig  Ro,  som  fik  George  til  at  tænke,  at  han 
snart  igen  vilde  blive  indbudt  til  at  holde  Foredrag.  Men  nej!  De 
havde  mærket,  at  man  kunde  ikke  være  sikker  paa,  at  denne  Mand 

vilde  vandre  ad  de  vante  Stier,  og  der  maatte  for  alt  i  Verden  ikke 
rokkes  ved  de  gamle  Institutioner,  som  var  overleveret  dem  fra 
Fædrene,  og  som  havde  mange  Slægtleds  Hævd.  Han  blev  ikke 
oftere  indbudt  til  at  tale. 

1877,  den  fjerde  Juli,  talte  han  i  San  Francisco  om  „den  ameri- 
kanske Republik".  Lokalet  var  fyldt.  Først  læstes  Uafhængigheds- 
erklæringen og  Frihedshymnen.  Saa  tog  han  fat.  Vi  mærker  os 
følgende:  „Tvivlen  om  de  republikanske  Institutioners  Livskraft 
bunder  i  Spørgsmaalet,  om  de  kan  virke  gavnlig,  naar  Folkemængden 
er  tæt,  Lønnen  lav,  og  der  er  opstaaet  et  svælgende  Dyb  imellem 
rige  og  fattige.  Kan  vi  virkelig  tvivle?  Intet  i  den  politiske  Filosofi 
kan  være  klarere,  end  at  under  saadanne  Forhold  maa  den  republi- 
kanske Regeringsform  styrte  sammen." 

Det  var  i  Aaret  1877,  at  Henry  George  paabegyndte  „Fremskridt 
og  Fattigdom".  Hele  Landet  led  i  dette  Aar  under  trykkende  indu- 
strielle Forhold.  I  mange  store  Byer  var  der  social  Forvirring,  store 
Jernbanestrejker  i  Østen,  og  seks  Staters  Tropper  var  under  Vaaben. 
Et  Oprør  brød  ud  i  Baltimore,  og  i  Chicago  maatte  man  tilkalde 
Artilleriet,  medens  i  Pittsburg  over  200  Mennesker  dræbtes,  og  Vær- 
dier ødtes  for  ca.  12  Millioner  Dollars.  I  denne  Periode,  hvor  Arbejds- 
mænd overalt  i  Staten  gik  ledige,  foreslog  den  store  Pacific-Jernbane 
at  nedsætte  Lønningerne.  Arbejdsmænd  holdt  Massemøder  i  San 
Francisco  for  at  anklage  de  store  Monopolister  og  særlig  Jernbanens 
som  dem,  der  undertrykte  de  arbejdende  Masser;  men  der  var  ingen 
Tumult.  Det  var  under  saadanne  Forhold,  som  nok  kunde  vække  al- 
vorlige Tanker,  at  Henry  George  begyndte  det  Arbejde,  der  senere 
resulterede  i  et  stort  Værk.  Han  grundede  tidlig  og  sent  over  denne 
store  Industrikrise.  Overalt  Misfornøjelse,  Tumult  og  Lidelse!  Hans 
Hensigt  var  at  forme  en  Maanedsskriftartikel  om  Emnet:  Fremskridt 
og  Fattigdom,  men  det  blev  en  Undersøgelse  af  Aarsagen  til  disse 
Industri-Kriser,  Fattigdommens  Vækst  samtidig  med  Rigdommens, 
samt  et  Forsøg  paa  at  anvise  Lægemidlet.  De  Tanker,  som  han  i 
„Vor  Jord  og  vor  Jordpolitik"  fremsatte  1871,  var  nu  bleven  stærkere 
og  mere  afklarede  gennem  Aarenes  Avisdebatter,  Foredrag  og  Sam- 
taler. Dog  indsaa  han  nok,  at  det  vilde  blive  et  vanskeligt  Arbejde, 
saa  meget  mere  som  han  samtidig  vilde  skrive  for  Folk,  der  ikke 
havde  studeret  saadanne  Emner  for,  og  for  dem,  som  var  fortrolige 
med  socialøkonomiske  Tanker.  Hen  imod  Aarets  Slutning  oprettede 
nogle  faa  Mænd  en  Diskussionsforening  i  San  Francisco,  og  i  Aaret 
1878  forte  dette  til  Dannelsen  af  den  første  Forening,  der  havde  til 
Formaal  at  udbrede  Henry  Georges  Tanker:  Afskaffelse  af  alle  Jord- 
monopoler. Man  indbød  straks  Henry  George  til  at  holde  et  Fore- 
drag i  en  af  Byens  største  Sale  over  Emnet:  ,.Den  herskende  Industri- 
Krise  og  Arbejdernes  Nødstilstand".  Han  sagde  ved  denne  Lejlighed 
bl.  a.:  „Arbejdsmænd  er  modtagelige  for  alle  ædle  Længsler,  og  jeg 
gaar  aldrig  med,  hvor  der  appeleres  til  dem  paa  en  ufin  Maade;  skal 

Civilisationen  afryste  den  ufrivillige  Fattigdom,  saa  maa  alle  Menne- 
sker have  lige  Ret  til  Jorden!"  Resultatet  syntes  magert;  men  faa 
Maaneder  senere  taler  han  igen.  Det  var  ,,Unge  jødiske  Mænds  For- 
ening", som  indbød.  Han  talte  om  Moses.  Med  levende  Farver 
malede  han  denne  den  jødiske  Nations  storslaaede  Skikkelse;  men 
mere  end  det:  Moses  lovpristes  som  en  af  de  Stjerner,  hvis  Lys  ikke 
tabes  i  Afstand,  men  gløder  og  varmer  evig,  medens  Institutioner, 
Sprog  og  Trosbekendelser  skifter  eller  forsvinder.  En  Tidsalders 
Lovgiver  og  Velgører,  som  viste  Vej  til  en  ny  Udvandring:  nemlig 
det  moderne  Menneskes  Udvandring  fra  Fattigdommens  Trældom, 
og  som  opbyggede  almen  Velstand  paa  Menneskers  Ligerettigheder. 
Hans  Ideal  var  jo,  at  enhver  Mand  skulde  kunne  sidde  under  sit  eget 
Vin-  eller  Figentræ  uden  at  frygte  for  eller  blive  forstyrret  af  nogen!" 

Samtidig  med  at  Henry  George  arbejdede  videre  paa  sin  Bog, 
fik  han  ordnet  et  frit,  offentligt  Bibliotek  i  San  Francisco.  Han  sled 
haardt,  men  sørgede  fornuftigvis  for  7 — 8  Timers  Søvn  hver  Nat.  Kl. 
7  om  Morgenen  stod  han  op,  tog  et  koldt  Bad  og  klædte  sig  paa. 
Han  var  skødesløs  med  den  ydre  Dragt,  men  havde  altid  rent 
Linned.  Efter  Frokosten  røg  han  en  Cigar  og  læste  Avisen,  saa 
strakte  han  sig  i  sin  Sofa  en  halv  Times  Tid,  læsende  i  et  Digterværk. 
Det  var  ham  saa  meget  om  at  gøre  at  faa  Tankerne  fremsat  i  et  let- 
fatteligt og  kønt  Sprog.  Haardt  Skrivearbejde  giver  let  Læsning, 
sagde  han.  Hans  hvileløse  Livs  Begivenheder  rullede  et  skiftende 
Panorama  op  for  ham,  alt  som  han  arbejdede  videre  paa  Bogen. 
Han  kendte  ikke  noget  videre  til  de  social-økonomiske  Skoler,  men 
faa  havde  lagt  saa  godt  Mærke  til  den  Verden,  hvori  vi  lever. 
Han  havde  draget  sine  egne  Slutninger  og  bygget  sin  egen  Filosofi. 

Der  var  et  overordentlig  varmt  Forhold  imellem  Henry  George 
og  hans  Venner,  maaske  enestaaende.  Tidlig  havde  hans  Fader  sagt 
til  ham:  „Skaf  dig  Venner  og  brug  dem."  Dette  Raad  havde  Sønnen 
fulgt;  faa  Mænd  har  lært  mere  af  deres  nærmeste  Venner.  Han 
havde  to  personlige  Egenskaber,  som  drog  Vennerne  tæt  omkring 
ham.  Den  ene  var  Mod,  det  ophøjede  Mod,  hvormed  de  mest  gigan- 
tiske, tilsyneladende  uforanderlige  Forhold  i  Verden  angribes.  Den 
anden  Egenskab  var  Sympati,  og  denne  var  maaske  hans  mest  frem- 
herskende Karakterejendommelighed.  Det  var  den,  som  havde  gjort 
ham  hjertesyg  ved  alle  en  stor  Bys  Savn  og  Lidelser,  og  den  havde 
drevet  ham  til  at  søge  efter  Lægedom.  Den  lukkede  i  Vennekredsen 
op  for  de  andres  Tanker  og  Følelser.  Hurtig  og  let  kunde  han  sætte 
sig  i  et  andet  Menneskes  Sted  og  se  paa  Verden  med  dettes  Øjne. 

Henry  George  var  bleven  Humanist  og  Menneskekender  i  en  haard 
Skole  og  ikke  ved  at  sidde  fordybet  over  Bøgerne  i  et  Studereværelse. 
Han  havde  lært,  at  Civilisationen  byggedes  op  fra  de  jævne  Lag, 
blomstrede  saa  længe  som  de,  der  arbejder,  havde  det  godt,  gik  ned 
ad  Bakke  og  blev  ødelagt,  naar  den  almene  Befolkning  tabte  sin 
Uafhængighed.     Han  selv  havde  slidt  ude  paa  Bondejorden,   været 

smudset  til  som  Minearbejder,  travet  ad  støvede  Veje,  været  Typo- 
graf o.   s.   v.     Han  kendte  baade  legemlig  og  sjælelig  Hunger. 

Under  Arbejdet  med  Bogen  kunde  han  godt  overfaldes  af  triste 
Tanker.  Hvor  haabløst  dog  et  saadant  Forsøg!  Hvor  værdiløst  dette 
Offer!  Ti  hvad  kunde  raade  Bod  paa  saa  uhyre  Samfundsuligheder? 
Medens  han  stred  denne  indre  Strid,  var  der  nok  af  udvortes 
Trængsler.  En  Gang  maatte  han  for  at  skaffe  rede  Penge  pant- 
sætte sit  Ur;  men  han  klemte  paa  trods  alt,  og  1879,  næsten  halv- 
andet Aar  efter,  at  han  havde  begyndt,  var  Arbejdet  fuldført.  ,,I  den 
Nat,  da  jeg  sluttede  „Fremskridt  og  Fattigdom"  —  skrev  han  senere 
—  ,,blev  der  ligesom  gjort  Regnskab  for  det  Talent,  som  var  bleven 
mig  betroet,  jeg  følte  mig  mere  tilfreds,  mere  dybt  taknemmelig, 
end  om  al  Verdens  Riger  var  bleven  lagt  for  min  Fod.  Da  jeg  i  den 
sene  Nat  havde  fuldført  sidste  Side,  og  jeg  var  ganske  alene,  kastede 
jeg  mig  paa  mine  Knæ,  græd  som  et  Barn  og  sagde:  Fremtiden  er  i 
Mesterens  Hænder.  Denne  Følelse  har  aldrig  forladt  mig.  Den  er 
mig  stadig  nær  og  leder  mig  højere  og  højere  op.  Det  er  den,  som 
har  gjort  mig  til  en  bedre  og  en  renere  Mand!" 

Forlagsretten  til  John  Miltons  „Det  tabte  Paradis"  solgtes  i  sin 
Tid  for  90  Kroner,  og  i  Literaturens  Historie  kan  vi  nævne  mange 
berømte  Bøger  fra  „Robinson  Crusoe"  til  „Onkel  Toms  Hytte",  som 
ved  deres  Fremkomst  ansaas  for  saa  daarlig  Forretning,  at  det  var 
et  Vovestykke  og  kostede  Kamp  at  faa  dem  udgivet.  „Fremskridt 
og  Fattigdom"  maa  ind  i  disses  Rækker.  Selv  kunde  Henry  George 
ikke  være  Forlægger,  han  havde  ingen  Penge,  men  var  tværtimod 
i  Gæld.  Skærene  klaredes  saa  derved,  at  hans  gamle  Kompagnon, 
som  selv  havde  faaet  et  Trykkeri,  fik  Tro  paa,  at  Bogen  kunde  gaa, 
og  tog  Manuskriptet  i  sine  Hænder.  George  begyndte  da  selv  at  sætte 
sin  egen  Bog.  Han  skrev  nu  ogsaa  et  Kapitel  mere,  som  med  Over- 
skrift: „Det  enkelte  Menneskelivs  Gaade"  kom  til  at  danne  Bogens 
Slutning.  Et  af  de  første  Eksemplarer  sendte  han  til  sin 
Fader,  som  nu  var  naaet  sit  81.  Aar.  I  det  Brev,  som  fulgte 
med,  stod:  „Det  er  med  dyb  Følelse  af  Taknemmelighed  imod  vor 
himmelske  Fader,  at  jeg  sender  Dig  et  trykt  Eksemplar  af  denne 
Bog.  Jeg  er  taknemmelig  over  at  have  været  i  Stand  til  at  skrive 
den,  og  fordi  at  du  har  levet  saa  længe,  at  du  faar  den  at  se.  Den 
vil  nok  en  Gang  blive  skattet  som  en  betydelig  Bog,  blive  udgivet  paa 
begge  Jordens  Halvkugler  og  oversat  paa  forskellige  Sprog.  Dette 
ved  jeg,  skønt  maaske  ingen  af  os  faar  det  at  se;  men  den  Tro,  som 
jeg  ogsaa  har  givet  Vidnesbyrd  i  Bogen,  at  der  er  et  andet  Liv  for 
os  efter  dette,  faar  jo  en  saadan  Ventetid  til  at  svinde  ind  til  et 
Øjeblik." 

Et  Eksemplar  blev  ogsaa  sendt  til  Gladstone,  der  nylig  havde 
holdt  to  radikale  Taler  om  Jordspørgsmaalet.  Som  Gladstone  havde 
for  Skik,  saaledes  kom  ogsaa  her  hans  Tak  paa  et  lille  Postkort: 
„Modtag  min  bedste  Tak  for  det  Eksemplar  af  Deres  interessante 

Værk,  som  naaede  hertil  i  Dag,  og  som  jeg  har  begyndt  at  gennem- 
pløje. Der  er  intet  Spørgsmaal,  som  fortjener  en  mere  omhyggelig 
Undersøgelse  end  Jordspørgsmaalet  her  og  i  alle  Lande,  og  jeg  vil  i 
høj  Grad  skatte  enhver  Belæring  fra  Dem  i  denne  vigtige  Sag!" 

I  August  1880  satte  Henry  George  sin  Fod  paa  New  Yorks  Gade 
næsten  lige  saa  fattig  som  nogen  Emigrant,  der  landede  i  den  store 
By.  Han  kastede  sig  straks  ind  i  den  dér  opblussende  Kamp  om 
Frihandel  eller  Beskyttelse,  og  han  ønskede  at  kunne  bortfeje  alle 
Toldkontorer  og  Toldembedsmænd  og  faa  Frihandel  overalt.  Dette 
hævdede  han  paa  et  Møde;  Forsamlingen  klappede,  men  Mødets 
Leder  bad  ham  ikke  om  at  tale  oftere.  I  Brooklyn  var  der  derimod 
bedre  Jordbund  for  Frihandelstankerne.  Han  blev  indbudt  som 
Taler,  og  frygtløs  krævede  han  ved  dette  Møde  Afskaffelse  af  al  Told. 

1881  rejste  Henry  George  med  sin  Hustru  og  to  Døtre  til  Eng- 
land; saavel  dér  som  andre  Steder  havde  hans  Bog  slaaet  ned  i 
Sindene  meget  hurtigere,  end  han  havde  tænkt.  Han  skrev  dette 
Aar:  ,,Da  jeg  havde  fuldendt  ,, Fremskridt  og  Fattigdom",  var  jeg 
sikker  paa  at  have  skrevet  en  betydelig  Bog,  og  at  den  Tid  vilde 
komme,  da  de  Sandheder,  som  den  hævder,  vilde  tænde  Verden  i 
Flammer.  Men  jeg  var  ikke  sikker  paa  i  min  Levetid  at  faa  at  se 
mere  end  maaske  et  Hundrede  Mennesker,  som  vilde  gribe  den  og 
tro  paa  den.  Dog  nu,  to  Aar  efter  dens  Udgivelse,  bliver  den  omtalt 
overalt  i  Verden,  og  Menneskene  rejser  sig  for  at  lovprise  den  alle 
Steder." 

Han  talte  i  Dublin  og  gjorde,  vældig  Lykke.  Mængden  forsøgte 
at  spænde  Hestene  fra  hans  Vogn  og  trække  den;  men  det  blev  han 
harmfuld  over,  gav  Kusken  en  Drikkeskilling  og  bad  ham  bruge 
Pisken,  saa  de  kunde  slippe  bort  fra  Mængden.  Saadan  noget  var  i 
hans  Øjne  en  udemokratisk  Fremgangsmaade.  —  Irske  Kvinder 
jublede,  naar  de  fik  Fru  George  til  at  præsidere  ved  deres  store 
Møder. 

Henry  George  traf  paa  denne  Hejse  sammen  med  Herbert  Spencer, 
hvilket  blev  en  dyb  Skuffelse  for  ham.  De  kom  nemlig  straks  til  at 
tale  om  det  irske  Spørgsmaal,  og  Spencer  ytrede  irriteret,  at  de 
fængslede  Folkeførere  havde  kun  faaet,  hvad  de  fortjente,  for  de  op- 
hidsede Befolkningen  til  at  undlade  at  betale  Jordejerne,  hvad  der 
med  Bette  var  deres:  Jordrenten.  „Herbert  Spencer  er  saa  umaade- 
lig  indbildsk"  —  sagde  George  —  ,,og  det  tror  jeg  ikke  er  Tilfældet 
med  virkelig  store  Mænd."  Han  vandt  mange  Venner  i  England, 
og  disse  gav  ofte  Penge  til  videre  Udbredelse  af  „Fremskridt  og 
Fattigdom".  I  Glasgow  talte  han  ved  to  store,  offentlige  Møder. 
Sammen  med  en  af  Lærerne  ved  Eton  Skole  rejste  han  til  Vest- 
Irland,  hvis  Befolkning  han  skrev  om:  ,, Gives  der  paa  hele  Jordens 
Overflade  noget  Folkefærd,  som  vil  arbejde  strengere  og  lide  mere 
for  sine  nærmeste,  da  ved  jeg  ikke,  hvor  det  skulde  findes."  Et  Sted 
mistænkte  Politiet  dem  for  at  være  farlige  fremmede,  de  blev  inde- 

spærret  i  en  Barakke,  deres  Papirer  og  hele  Bagage  blev  nøje  under- 
søgt, Henry  George  fandt  det  hele  saa  uendelig  latterligt.  Efter  3 
Timers  Ophold  i  Barakken  løslod  Byfoged  Byrne  dem,  da  han  ved 
at  eksaminere  dem  var  kommen  paa  det  rene  med,  at  her  forelaa  en 
Fejltagelse.  — 

Der  blev  nu  ordnet  en  billig  Udgave  af  „Fremskridt  og  Fattig- 
dom". 12,000  Eksemplarer  solgtes  å  45  Øre  Stk.  2000  Eksemplarer 
sendtes  gratis  ud  til  forskellige  Sider. 

Saa  talte  Henry  George  i  London  og  skrev  derom:  „Jeg  har  kun 
lidet  Haab  om  at  vinde  de  literært  dannede.  Det  er  Masserne,  vi  maa 
prøve  paa  at  oplyse,  og  det  er  vanskeligt  at  trænge  ned  til  dem  ad  de 
almindelige  Veje.  Dog  nu  er  Ilden  tændt  i  England,  og  ingen 
menneskelig  Magt  kan  slukke  den!" 

Da  Henry  George  kom  tilbage  til  Amerika,  var  han  en  berømt 
Mand.  Aviserne  stødte  i  Trompeten,  Handelsfolk  gjorde  Gilde;  For- 
rettighedernes Mænd,  der  kun  lidet  forstod  den  Mands  Idéer,  som  de 
ærede,  indbød  ham;  de  var  som  en  Flok  Faar,  der  ikke  aner  Faren 
ved  at  byde  Ulven  ind  i  deres  Fold. 

I  rolige  Timer  grundede  George  stadig  over  det  enkelte  Menneske- 
livs Gaade.  Et  stærkt  udadvendt  Arbejde  gjorde  ikke,  som  saa  ofte 
i  Verden,  det  hjemlige  Liv  Fortræd.  Han  skrev  paa  denne  Tid 
saa  smukt  til  sin  Hustru:  „Det  er  i  Aften  23  Aar,  siden  vi  mødtes 
første  Gang.  Jeg  tror,  at  vi  agter  hinanden  mere  og  elsker  hin- 
anden dybere  end  i  vor  Kærligheds  første  Tid.  Som  Kvinde  i  din 
modne  Alder  er  du  smukkere  og  mere  elskelig  for  mig,  end  den  unge 
Pige  var,  som  jeg  mødte  for  23  Aar  siden  uden  at  vide,  at  mit  Liv 
skulde  knyttes  til  hende.  Vi  er  ikke  rige,  men  for  Øjeblikket  i  Virke- 
ligheden saa  fattige,  at  alt,  hvad  jeg  paa  denne  Mindedag  kan  give 
dig,  er  et  lille  Kærestebrev;  men  vi  misunder  ingen,  og  i  vor  Kærlig- 
hed ejer  vi  det,  som  ingen  Rigdom  kan  erstatte.  Lad  os  saa  leve 
videre  i  Sandhed  og  Kærlighed,  i  Tillid  til,  at  han,  som  hidtil  har 
ført  os,  vil  føre  os  videre  ad  de  Veje,  hvor  der  kun  bliver  lidet  at 
angre.    Jeg  er  mere  forelsket  i  dig  end  nogen  Sinde." 

Det  voksende  Ry  odelagde  ikke  Henry  George.  Han  blev  ved  at 
være  den  samme  jævne,  ligefremme  Mand  nu,  da  hans  Bøger  læstes 
i  mange  Lande,  som  da  han  levede  ret  ukendt  paa  et  Aviskontor  i 
San  Francisco.  Hans  Fader  nærmede  sig  nu  det  85.  Aar.  Moderen 
var  73.  Paa  Faderens  Fødselsdag  skrev  Sønnen  et  Brev,  som  han 
sendte  med  en  lille  Gave;  han  fortalte  om  sin  Bogs  Skæbne,  sine  Fore- 
drag og  om  de  engelske  Venner.  Den  gamle  brast  i  Taarer,  da  han 
aabnede  Brevet.  En  halv  Snes  Dage  derefter  døde  han.  Sorgen  her- 
over tog  haardt  paa  Moderen,  et  Maveonde  slog  sig  til,  og  hun  døde 
en  Uge  efter  sin  Mand.  De  fik  en  fælles  Grav  paa  Maria  Kirke- 
gaarden  i  Philadelphia.  Faderen  havde  læst  ,, Fremskridt  og  Fattig- 
dom", og  han  sagde,  at  det  var  en  betydelig  Bog;  men  han  havde  jo 
den  Gang  fyldt  de  fire  Snese  og  levede  mest  i  Fortiden.     Det  var  den 

brave,  kraftige  Søn,  som  han  tænkte  paa  —  mere  end  paa  Bogen. 
Moderen  ytrede,  at  hun  var  for  gammel  til  at  læse  den,  og  skønt  et 
stille  Smil  gled  hen  over  hendes  Ansigt,  naar  hun  hørte,  hvordan 
Sønnen  rostes  som  Forfatter,  saa  var  det  dog  sødere  for  hendes 
fromme  Sjæl  at  mindes  ham  fra  den  Tid,  da  han  var  hjemme  og 
tog  Del  i  Morgenandagten,  naar  Faderen  læste  for  Familien  af  den 
hellige  Skrift,  eller  naar  de  sad  sammen  i  den  gamle  St.  Pauls  Kirke 
og  lyttede  til  Forkyndelsen  af  det  velsignede  Ord.  „Deres  Død  var 
lige  saa  smuk  som  deres  Liv,"  skrev  Henry  George  til  en  god  Ven.  — 

Næst  efter  Gladstone  var  Henry  George  paa  dette  Tidspunkt  den 
mest  omtalte  Mand  i  England,  hvilket  især  kom  af,  at  Folkeudgaven 
af  „Fremskridt  og  Fattigdom"  var  bleven  solgt  i  et  Antal  af  40,000 
Eksemplarer.  Bogen  var  et  brændende  Spørgsmaal,  saa  man  for- 
staar  godt,  at  Henry  George  atter  rejste  dertil.  Dette  var  i  Aaret 
1883.  Hans  Foredrag  i  London  overværedes  af  fremragende  Mænd 
baade  i  Arbejderorganisation,  Politik  og  Literatur.  Daarligt  Helbred 
forhindrede  John  Buskin  i  denne  Aften  at  være  Ordstyrer,  men  saa 
blev  Mødet  ledet  af  Parlamentsmedlem  Henry  Labouchére,  som  be- 
gyndte med  at  sige,  at  i  de  sidste  to  Aarhundreder  havde  i  England 
fire  Georger  arbejdet  med  og  mudret  offentlige  Sager.  Nu  kom 
George  den  femte,  „han  bærer  ingen  Kongekrone,  men  han  kommer 
med  en  skarp  Intelligens  og  højmodige  Bevæggrunde.  Hans  Sym- 
pati er  hos  de  lavt  stillede  og  fattige,  ikke  hos  de  høje  og  mægtige." 

Der  var  meget  stille,  da  Henry  George  talte.  Alle  følte  sig  som 
i  Stue  sammen  med  en  Mand,  der  har  en  stor  Mission  at  udføre,  og 
som  tør  drømme  om  at  bringe  Aartusinders  Vildfarelser  i  Lave  igen 
i  ét  Slægtled.  Foredragets  Højdepunkt  naaedes,  da  Henry  George 
sagde,  at  Godgørenheden  kunde  ikke  løfte  Londons  mange  elendige 
Mennesker  op  af  Uføret,  man  skulde  ty  til  Betfærdigheden.  Der 
faldt  høje  Bifaldsraab,  men  en  Stemme  skreg:  „Hvem  bragte  de 
fattige  ind  i  Verden?"  „Det  skal  jeg  sige  Dem,"  svarede  George 
straks  med  stor  Kraft,  „efter  min  Overbevisning:  den  almægtige  Gud! 
Og  hvem  han  bringer  ind  i  Verden,  skal  vi  ikke  kaste  ud!"  Disse 
Ord  elektriserede  hele  den  store  Tilhørerskare.  „Betfærdighed"  — 
sagde  han  videre  —  „det  betyder,  at  vi  nu  maa  give  Jorden  tilbage 
til  Folket.  Statistiken  viser  os,  at  der  for  Tiden  er  200,000  Enker  i 
gamle  England.  Dersom  min  Beform  bliver  gennemført,  da  vil  en- 
hver af  disse,  fra  den  Kvinde,  som  sidder  paa  Tronen,  og  ned  til  den 
fattigste  Arbejders  Enke,  have  en  Pension  paa  1800  Kroner  om  Aaret!" 
Latter,  Bifald  og  Hyssen  ledsagede  denne  Udtalelse,  og  næste  Dag 
anklagede  Toryaviserne  Henry  George  for  manglende  Agtelse  over 
for  Dronningen. 

Henry  Georges  Foredrag  om  Jordrenten  i  de  skotske  Højlande 
begyndte  og  sluttede  med  Bøn.  En  egen,  alvorsfuld  Kirkestemning 
prægede  alle  Møderne.  I  Oxford  kneb  det  for  de  unge  Aristokrat- 
sønner at  være  rolige  under  Foredraget,  og  Alfred  Marschall,   som 

var  Lærer  i  Nationaløkonomi,  opponerede.  Han  havde  lagt  Mærke 
til,  sagde  han,  at  ikke  en  eneste  økonomisk  Læresætning  i  Henry- 
Georges  Bøger  var  ny  og  sand;  ti  det  ny  deri  var  ikke  sandt,  og  det, 
som  var  sandt,  var  aldeles  ikke  nyt!  Henry  George  svarede,  at  han 
kunde  godt  indrømme,  at  hans  Bøger  ikke  indeholdt  noget,  som  var 
baade  nyt  og  sandt,  ti  „Fremskridt  og  Fattigdom"  var  bygget  paa 
selve  Sandheden,  og  den  var  jo  ikke  ny,  „den  har  altid  været  og  vil 
evig  blive." 

Lejlighedsvis  traf  han  paa  denne  Rejse  Kardinal  Manning  og 
fik  en  Samtale  med  ham:  „Jeg  elsker  Menneskene"  — ytrede  George 
i  Samtalens  Løb  —  „og  denne  Kærlighed  førte  mig  til  Kristus  som 
deres  bedste  Ven  og  Lærer!"  „Og  jeg,"  svarede  Kardinalen,  „elskede 
Kristus  og  lærte  derigennem  at  elske  de  Mennesker,  for  hvem  han 
døde!"  Saa  betragtede  de  hinanden  i  Tavshed  et  Øjeblik  —  en  Tavs- 
hed mere  veltalende  end  Ord. 

Han  havde  ogsaa  morsomme  Oplevelser  paa  Rejsen.  Sa åledes 
var  han  en  Dag  for  at  faa  Trætheden  jaget  bort  gaaet  i  Bad  i  Byen 
Cardiff,  en  Havneby  i  det  sydlige  Wales.  Da  Badet  var  taget,  og 
han  laa  og  hvilte  sig  i  Afkølingsværelset,  hørte  han,  at  Betjenten 
og  en  Badegæst  drøftede  denne  Amerikaner,  Henry  George.  Ingen 
af  dem  anede,  at  han  var  i  det  samme  Værelse.  Hvor  uenige  de 
end  var  om  meget,  deri  samstemmede  de,  at  Amerikaneren  prædikede 
Røveri,  at  han  vilde  tage  Ejendommen  fra  Folk,  og  at  Amerikanerne 
var  en  Samling  Løgnere  tilhobe.  Her  tillod  Henry  George  sig  at 
sige:  „Ja,  disse  omrejsende  Amerikanere  som  denne  Henry  George, 
de  skulde  sendes  tilbage  til  Amerika  og  prøve  deres  Doktriner  dér, 
før  de  kommer  og  vil  paatvinge  os  dem."  „Ja,  ja,"  svarede  begge  de 
andre.  „Tænk  blot  paa,  hvad  han  lærer,"  udbrød  George  med  for- 
stilt Indignation,  „her  er  nu  for  Eksempel  Adelsmanden  i  Bule,  som 
ejer  saa  meget  af  Cardiffs  Grund.  Naturligvis  er  Jorden  hans." 
„Ja,"  sagde  de.  „Og  han  kan  gøre,  hvad  han  behager  med  sin 
Ejendom."  „Ja."  „Og  naturligvis,  naar  Jorden  er  hans,  og  han 
kan  gøre  med  sin  Ejendom,  hvad  han  lyster,  saa  kan  han,  hvis  han 
ønsker  det,  bortvise  en  stor  Del  af  Cardiffs  Indbyggere,  ja,  om  det 
falder  ham  ind,  —  ødelægge  en  vigtig  Del  af  Byen."  Men  nu  be- 
gyndte de  to  at  protestere,  og  da  Henry  George  anstrængte  sig  med 
at  forsvare  Adelsmandens  Forrettigheder,  blev  Mændene  mere  og 
mere  radikale,  indtil  de  tilsidst  ligefrem  paastod,  at  Adelsmanden  i 
Virkeligheden  slet  ikke  havde  mere  Ret  til  Jorden  end  et  hvilket  som 
helst  andet  Menneske  i  Cardiff  —  den  Tankegang,  som  de  for  et  Øje- 
blik siden  fordømte.  Henry  George  blev  ved  at  spille  den  stok- 
konservative og  forlod  Stedet  uden  at  tilkendegive,  hvem  han  var.  — 

1886  opfordredes  han  til  at  lade  sig  vælge  til  Borgmester  i  New 
York.  Han  stræbte  ikke  efter  dette.  Vel  havde  han  i  sin  Tid  haft 
politisk  Ærgerrighed,  men  den  havde  han  ladet  falde  for  Aar  og  Dag 
siden.      Tiden   havde   lært   ham,    hvad   praktisk   Politik   betød.      En 

Mand  maatte  bukke  og  krybe  for  Folk,  intrigere  og  smigre  for  at  blive 
valgt,  og  saadan  noget  vilde  han  ikke  nedværdige  sig  til.  Han  vilde 
da  hellere  uden  for  Tingsalen  prøve  at  blive  den  Pioneer,  som  bryder 
Vej  gennem  Samfundets  Vildnis  —  den  Vej,  paa  hvilken  Millioner 
i  Fremtiden  trygt  kan  træde.  Nu  lod  han  sig  imidlertid  overtale, 
tabte  Slaget,  men  fik  dog  68,000  Stemmer,  og  under  Valgkampen  fik 
han  Lejlighed  til  at  udtale  mange  Sandheder,  som  slog  ned  i  Folk. 
Han  slog  fast,  at  det  store  Flertal  af  Mænd,  Kvinder  og  Børn  i  New 
York  havde  aldeles  ingen  lovlig  Ret  til  at  leve  dér,  at  store  Menneske- 
masser levede  i  Savn  og  Skændsel,  som  var  avlet  af  Fattigdom  og 
Nød!  Saa  hejste  han  ogsaa  Jordrentens  Fane:  ,,Vi  foreslaar  at 
lægge  Afgift  paa  Jorden,  Forbedringer  fraregnet,  saaledes  at  den 
Mand,  som  lader  Jorden  ligge  ubrugt,  vil  komme  til  at  betale  lige 
saa  meget  i  Skat,  som  om  han  brugte  den,  ganske  efter  det  samme 
Princip,  som  hvis  en  Mand  lejede  et  Hotelværelse,  tog  Nøglen  og  gik 
sin  Vej,  men  maatte  betale  lige  saa  meget  for  Værelset,  som  om 
han  havde  boet  og  sovet  i  det.  Vi  har  begyndt  en  Bevægelse  for  at 
afskaffe  det  industrielle  Slaveri,  og  hvad  vi  udretter  her,  vil  føles 
overalt  i  Verden  og  give  alle  Mennesker  Mod  til  at  tænke  og  handle." 

Der  førtes  en  vældig  Kamp.  I  Pressen  udraabtes  han  for  ,,en 
Plyndrer",  ,,en  Angriber  af  andre  Folks  Ret",  ,,en,  der  vil  gøre  alle 
lige",  ,,de  fattiges  Røver",  ,,en  Revolutionær",  ,,en  Anarkist  og  Øde- 
læggelsens Apostel".  Alt  blev  brugt  imod  ham.  Aldrig  havde  der  ved 
nogen  Valgkamp  i  New  York  været  holdt  saa  mange  Taler.  En 
enkelt  Dag  talte  Henry  George  14  Gange.  De  tidligere  Valg  havde 
kun  været  rent  politiske.  Dette  Valg  indesluttede  jo  tillige  i  sig  det 
store,  sociale  Spørgsmaal.  Han  faldt,  men  han  troede  den  Gang,  og 
mange  Omstændigheder  bekræftede  senere  hans  Tro,  at  han  virkelig 
var  valgt,  men  der  forelaa  en  forkert  Stemmetælling.  Skuffelsen 
stod  at  læse  i  Arbejdernes  Ansigter,  da  Valgets  Udfald  blev  kund- 
gjort. Med  klar  og  kraftig  Stemme  udtalte  han:  „Fremtiden  er  vor. 
Vi  har  faaet  tændt  en  Ild,  som  aldrig  slukkes.  Alle  vor  Tids  stærke 
Strømninger,  alle  vor  Civilisations  nye  Kræfter  er  med  os  og  for  os!" 
Pressen,  saavel  Ind-  som  Udlandets,  saa  i  ham  en  ny  Magt  i  Verdens 
offentlige  Liv.  Et  radikalt  Blad  skrev:  ,,De  to  Ord  Henry  George 
betyder  en  personliggjort  Protest  mod  Riget  af  denne  Verden,  som 
efter  19  Aarhundreders  Forløb,  saavel  under  demokratisk  som  ene- 
vældig Regeringsform,  fremdeles  beherskes  af  Mammon.  Han  staar 
som  Legemliggørelsen  af  det  Krav,  at  Verden  skal  gøres  til  et  bedre 
Sted  at  leve  paa,  end  den  er  i  Dag.  Hans  Kandidatur  var  et  Mis- 
fornøjelsens Suk  over  de  nuværende  Kaar  og  en  Længsel  efter 
Idealet!" 

„Hvad  vil  du  nu  gøre?"  spurgte  man  ham.  „Jeg  køber  mig  en 
Flaske  Blæk  og  en  Æske  Penne,  og  saa  skriver  jeg  videre,"  svarede 
han.  Han  fik  startet  Ugebladet  „Standard"  og  dannet  et  „Anti- 
fattigdoms  Forbund",   som   samlede   en  Mængde   Kvinder   og  Mænd 

af  de  forskelligste  religiøse  Bekendelser.  Det  var  ham  en  stor 
Glæde,  at  den  russiske  Digter  og  Moralist  Leo  Tolstoi  sluttede  sig  til 
Jordrentetankerne  og  spaaede,  at  England,  Amerika  og  Rusland  vilde 
blive  de  første  Lande,  som  løste  Spørgsmaalet. 

En  ny  Foredragsrække  i  Skotland  var  som  et  Triumftog.  I  Glas- 
gow talte  han  i  ,, Henry  Georgesforeningen"  over  Bønnen:  Komme 
dit  Rige.  Saa  drog  han  til  Paris  for  at  deltage  i  en  Diskussion  om 
Jordspørgsmaalet,  som  var  indvarslet  af  den  ivrige  Reformven,  Tyske- 
ren Michael  Flurscheim.  Paa  et  halvt  Dusin  Tungemaal  blev  her 
fremsat  alle  Slags  Anskuelser. 

1890  gik  Henry  George  ind  paa  at  rejse  til  Australien  for  at  holde 
Foredrag.  Hans  Bog  var  meget  læst  her,  og  alt  syntes  modnet  til 
en  god  Høst.  Landet  havde  fra  hans  tidlige  Barndom  draget  ham; 
i  sit  15.  Aar  var  han  sejlet  til  Melbourne.  Han  beundrede  de  i  mange 
Maader  mønsterværdigt  indrettede  Stater.  Fru  George  var  med.  De 
kaldte  spøgende  Turen  for  deres  Bryllupsrejse.  Han  kunde  nu 
mindre  end  nogensinde  undvære  hendes  Ledsagelse.  Det  var  be- 
tegnende, at  hun  kunde  skrive  hjem  til  Børnene:  „Tænk,  Eders 
Fader  har  paa  denne  lange  Rejse  kun  forbyttet  sin  Hat  fem  Gange." 
Ved  alle  Stationer  kom  Tilhængere  af  hans  Reformforslag  for  at  hilse 
paa  ham.    Det  var  en  festlig  Rejse. 

Da  han  kom  tilbage  til  San  Francisco,  kunde  det  mærkes,  at  han 
paa  Rejsen  havde  udviklet  sig  meget  som  Taler.  Opmærksomt  og 
med  stor  Venlighed  flokkedes  gamle  Kammerater  om  ham,  og  det 
opmuntrede  ham  meget.  En  af  disse  har  fortalt,  at  naar  Henry 
George  stod  ude  paa  Torvet  og  talte  med  Bekendte,  saa  kom  den  ene 
Tigger  efter  den  anden,  og  de  fik  allesammen  noget.  Hvis  nu  nogen 
gjorde  ham  opmærksom  paa,  at  han  i  visse  Tilfælde  blev  narret,  saa 
svarede  han:  ,,Ja,  hvor  kan  jeg  vide  det.  Lad  Ansvaret  for  deres 
Handlinger  hvile  paa  dem  selv." 

Den  5.  December  1890,  da  han  kom  hjem  fra  et  Møde  med  nogle 
Venner,  tabte  han  pludselig  Mælet  og  følte  store  Smerter  i  venstre 
Side  af  Hovedet;  men  han  kom  dog  igen  til  Kræfter. 

Klippefast  var  hans  Udødelighedstro,  og  mange  Venner  holdt  af 
at  tale  med  ham  derom,  især  hvis  de  bar  paa  mange  Tvivl.  En  af 
disse  spurgte  ham:  ,,Hvad  regner  du  for  det  største  Bevis  for  Sjælens 
Udødelighed?"  „Skabelsen  af  menneskelige  Væsener  er  hensigtsløs, 
hvis  dette  Liv  er  alt,"  var  hans  Svar.  I  en  Ligtale  over  en  Menings- 
fælle ytrede  han  1891:  „Ophørt  at  leve?  s  Nej,  det  tror  jeg  ikke  paa. 
Vore  Hjerter  vidner  for  vor  Forstand,  at  alt  det  gode  kan  ikke  dø. 
Det,  vi  instinktmæssig  føler  som  mere  end  Stof  og  Energi,  det,  som 
vi  i  Dag  med  Tanken  paa  vor  afdøde  Ven  fryder  os  ved  som  det 
højeste  og  bedste,  det  kan  ikke  gaa  tabt.  Hvis  der  er  Orden  og  Hen- 
sigt med  Verden,  vil  det  fremdeles  leve!" 

Alle  vidner,  at  Henry  George  var  et  saare  ydmygt  Menneske. 
Han  sagde  saaledes  aldrig:  ,.vore  Principper",  ,,vor  Bevægelse",  „vor 

Optaget,  som  Henry  George  var  af  sine  Tanker,  blev  han  paa 
Rejser  mere  og  mere  adspredt  og  glemsom.  En  Gang  paa  en  Fore- 
dragsrejse lod  han  med  en  paataget  Højtidelighed  sin  Hustru  vide, 
at  hun  havde  glemt  sin  Paraply  paa  en  af  Stationerne.  ,,Og  hvad 
har  du  saa  at  meddele?"  spurgte  hun.  Et  Smil  fejede  Højtidelig- 
heden fra  hans  Ansigt,  idet  han  svarede:  ,,Aa,  jeg  glemte  min  Nat- 
dragt ét  Sted,  min  Tandbørste  et  andet  og  mine  Galoscher  oppe  hos 
Guvernøren  i  Missouri."  En  halv  Time  efter  kunde  han  have  tilføjet, 
at  han  savnede  sit  Ur,  som  han  var  rejst  fra  paa  et  Hotel.  Det  var 
saa  almindeligt,  at  han  efterlod  sine  Sager,  hvor  han  kom,  at  han  i 
høj  Grad  følte  sig  oplivet,  hvis  han  erfarede,  at  en  anden  af  Fa- 
miliens Medlemmer  ogsaa  kunde  miste  noget.  Saaledes  kom  han  en 
Gang  sammen  med  en  af  Sønnerne  tilbage  fra  en  lang  Jernbanerejse 
og  hilste  skælmsk  paa  Fru  George,  idet  han  sagde:  „Jeg  kan  se,  at 
vore  Børn  kommer  til  at  ligne  dig  mere  for  hver  Dag,  der  gaar." 
,,I  hvilken  Retning?"  spurgte  hun.  ,,Aa,  i  at  kaste  noget  væk.  Vor 
Søn  her  har  bortkastet  vore  Billetter  fra  St.  Louis  tilbage  til  New 
York."  Hverken  Moder  eller  Søn  syntes,  at  dette  var  morsomt.  De 
to  Billetter  gjaldt  for  250  Mil.  Men  for  Henry  George  havde  Be- 
givenheden den  fornøjelige  Side,  at  Billetterne  var  bleven  væk,  uden 
at  han  var  den  skyldige.  Tidt  gik  han  til  en  forkert  Gade,  bankede 
paa  Døren  i  et  Hus,  hvor  han  slet  ikke  skulde  ind,  eller  gav  et  Brev 
en  vildledende  Adresse.  En  Gang  rejste  han  sammen  med  en  af 
Sønnerne  i  en  Sovevogn  paa  Jernbanen.  De  lagde  sig  da  til  Hvile 
lige  over  for  hinanden.  Da  Henry  George  ikke  kunde  sove  hele 
Natten,  stod  han  op,  tog  noget  Tøj  paa  og  gik  ind  i  Rygesalonen  og 
nød  en  Cigar.  Tilsidst  overfaldtes  han  alligevel  af  Søvnighed  og 
vendte  tilbage  til  sin  Seng,  hvor  han  sov,  indtil  Portøren  om  Morgenen 
kaldte  til  Frokost.  Da  strakte  han  Armen  tværs  over  Kupéen,  trak 
Forhænget  fra  den  anden  Seng  og  sagde:  ,, Hørte  du  det  fornøjelige 
Raab?"  Men  da  svarede  en  Kvindestemme:  ,,Jeg  tænker,  at  De  har 
taget  fejl,  min  Herre!"  Forfjamsket  trak  Henry  George  Haanden  til 
sig.  Paa  Tilbagevejen  fra  Rygestuen  havde  han  lagt  sig  i  en  anden 
tom  Seng  og  fuldført  sin  Nattesøvn  i  en  hel  anden  Kupé!  — 

Hans  Arbejde  med  Værket  ,, Socialøkonomien  som  Videnskab" 
fik  en  mærkelig  Afbrydelse  derved,  at  ingen  ringere  end  Pave  Leo 
XIII  gav  sig  til  at  sysle  med  Jordspørgsmaalet  og  udsendte  et  Hyrde- 
brev til  sine  ærværdige  Brødre:  alle  Biskopper,  Ærkebiskopper  og 
øverste  gejstlige  i  hele  den  katolske  Verden.  Henry  George  svarede 
med  et  Skrift:  ,,Aabent  Brev  til  Paven."  Han  bekæmpede  ogsaa 
skarpt  Herbert  Spencer,  som  han  mente  i  senere  Skrifter  havde 
svigtet  det  bedste  i  sig  selv  og  ladet  Materialismen  indtage  Guds 
Plads. 

Skønt  Henry  George  nu  1897  kun  var  i  sit  58.  Aar,  saa  følte  han 
sig  ældre  end  de  fleste  i  hans  Alder.  Han  var  organisk  sund,  men 
hans  Jernkonstitution  var  bleven  svækket  i  følelig  Grad  ved  et  uaflade- 

ligt  Slid  siden  Barndomsaarene.  At  aande  Liv  i  en  verdensomfattende 
Bevægelse  og  Forsøget  paa  at  indgive  Mennesker  hans  egen  liden- 
skabelige Begejstring,  det  havde  kostet  ham  16  Aars  Overanstrengelse. 
Den  gamle,  fysiske  Elasticitet  var  forsvunden. 

Henry  George  syntes,  at  der  hvilede  mørke  Skyer  over  det  19. 
Aarhundredes  Slutning,  at  det  var  gaaet  tilbage  med  Demokratiet, 
og  hvis  der  paany  skulde  kæmpes  for  Menneskerettighederne,  saa 
følte  han  sig  for  svag  til  at  være  Leder,  det  maatte  da  yngre  Kræfter 
paatage  sig.  Men  han  kunde  forklare  Fremskridtets  Love,  og  han 
satte  sig  derfor  rolig  hen  og  udarbejdede  ,, Socialøkonomien  som 
Videnskab".  Dette  Arbejde  kastede  han  sig  over  med  en  Jernvillie, 
men  hen  i  Marts  Maaned  blev  Helbredet  daarlig.  Dr.  Kelly  ad- 
varede ham  imod  at  tage  for  strengt  paa  Vej  og  bad  ham  standse  en 
Tid.  Han  foreslog  ogsaa  en  Sørejse,  men  det  vilde  George  ikke  høre 
noget  om.  „Jeg  maa  først  og  fremmest  have  min  Bog  færdig,"  sagde 
han.  Han  var  overbevist  om  og  udtalte  med  Varme  til  sin  Hustru: 
„Vore  Idéers  store  Fremgang  viser  sig  ikke  nu,  men  Fremgangen 
kommer  langt  stærkere  efter  min  Død,  end  mens  jeg  lever.  Hvem 
der  nu  holder  tilbage,  skal  en  Gang  erkende,  at  jeg  talte  Sandhed. 
Hvem  af  os  to,  der  skal  gaa  bort  først,  kan  ingen  sige,  men  det  vil 
blive  en  Skuffelse  for  mig,  om  du  dør  først,  ti  jeg  vilde  dog  saa  inder- 
lig gerne  have,  at  du  hørte,  hvad  Mennesker  siger  om  mig  og  vor 
Sag,  naar  jeg  er  rejst!"  Han  havde  tænkt  paa  i  Livets  Aftenstund  at 
skrive  sit  Levnet,  men  en  Datters  pludselige  Død  og  samtidig  Følelsen 
af,  at  hans  egne  Kræfter  var  svært  i  Aftagen,  fremkaldte  Bevidst- 
heden om,  at  der  ikke  var  langt  igen,  og  saa  maatte  vigtigere  Ar- 
bejder først  fuldføres,  først  da  „Socialøkonomien",  som  kostede  ham 
mere  haardt  Arbejde  end  nogen  af  hans  andre  Bøger. 

Da  Henry  George  atter  blev  opfordret  til  at  tage  imod  Valg  som 
Borgmester  i  New  York,  skyndte  Dr.  Kelly  sig  med  at  advare  ham 
imod  de  store  Anstrengelser,  som  en  saadan  Valgkamp  vilde  udsætte 
ham  for.  Men  forgæves.  „Hvor  kan  jeg"  —  sagde  han  —  „faa  en 
bedre  Død  end  dér,  hvor  jeg  tjener  Menneskelighedens  Sag?  Des- 
uden vil  en  saadan  Død  gavne  Sagen  mere  end  noget  som  helst  af, 
hvad  jeg  muligvis  bliver  i  Stand  til  at  gøre  Resten  af  mit  Liv!"  Hans 
Hustru  svarede  de  bekymrede  Venner:  „Da  jeg  var  en  meget  yngre 
Kvinde,  besluttede  jeg,  at  jeg  vilde  gøre  alt,  hvad  der  stod  i  min 
Magt,  for  at  hjælpe  min  Mand  i  hans  Arbejde,  og  nu,  efter  at  saa 
mange  Aar  er  svundne,  maa  jeg  sige,  at  jeg  aldrig  har  været  paa 
tværs  af  det,  som  han  følte  som  en  Pligt.  Bestemmer  han  at  gaa 
ind  i  denne  Valgkamp,  vil  jeg  intet  gøre  for  at  holde  ham  tilbage, 
men  styrke  og  opmuntre  ham  alt,  hvad  jeg  kan.  Han  maa  leve 
Livet  paa  sin  egen  Maade,  bringe  de  Ofre,  som  hans  Pligtfølelse 
kræver.  Under  det  altsammen  skal  han  ikke  savne  min  hele  og  fulde 
Hengivenhed!" 

Det  var   nu,    som   vaagnede   der   en   ny   Kraft  i   Henry   George, 

Ansigtet  lyste,  Gangen  var  livligere,  han  smaafløjtede  som  i  Ung- 
dommens haabefulde  Dage.  Og  det  blev  en  social  Kamp,  som  forslog 
noget.  Hans  Sejer  vilde  betyde,  at  nu  havde  de  sociale  Spørgs- 
maal  faaet  en  stor  Plads  i  Politiken,  ja  egentlig  omformet  denne. 
11  Aar  var  svunden,  siden  han  sidst  var  opstillet.  Med  Mund  og  Pen 
havde  han  i  11  Aar  stridt  for  at  sprede  det  Troens  og  Haabets 
Evangelium  ud  over  Verden,  at  Samfundet  kan,  naar  Menneskene 
vil  hjælpe  hinanden,  bringes  tilbage  til  den  naturlige  Orden,  hvor 
Savn,  Lidelser  og  Forbrydelser  kun  bliver  en  lille  Brøkdel  af,  hvad 
der  nu  findes,  fordi  den  store  Kilde  til  alt  dette  uhyggelige,  Fattig- 
dommen, er  udryddet.  Retfærdighed,  Frihed  og  Lighed  var  Felt- 
raabet.  En  Mængde  tilrejsende  fra  fjerne  Egne  kom  i  de  Dage  til 
Byen  for  at  overvære  Valget.  Men  Henry  George  var  ikke  stærk 
som  for  11  Aar  siden.  Hans  Krop  var  mager,  Ansigtet  blegt.  Dog  — 
Ordene  bares  frem  af  det  gamle  Mod.  „Jeg  har  ikke"  —  sagde  han  — 
„søgt  dette  Valg,  hverken  direkte  eller  indirekte.  Jeg  har  stridt  imod. 
Min  Gerning  ligger  paa  et  andet  Omraade,  men  ingen  Mand  kan 
ignorere  deres  Villie,  som  han  staar  iblandt,  naar  de  beder  ham  om 
at  træde  i  Fronten  for  at  repræsentere  et  Princip!  Det  siger  mindre 
for  mig,  om  vi  taber  eller  vinder  (En  Stemme:  „Men  det  betyder 
meget  for  os").  Ja  —  noget  for  os  alle,  noget  for  vore  Venner  i 
fremmede  Lande,  noget  for  Fremtiden  og  for  Verden  (Bifald).  At 
staa  i  Kampen  er  en  Æressag  for  os,  enten  vi  taber  eller  vinder.  Ædel 
Daad  er  sin  egen  Løn." 

Kun  faa  blandt  den  Mængde,  som  omgav  ham,  lagde  rigtig  Mærke 
til  den  store,  fysiske  Anstrengelse,  som  det  kostede  ham  at  tale. 
Disse  faa  sagde  ikke  meget,  men  holdt  sig  hele  Tiden  saa  nær  som 
muligt.  Saaledes  begyndte  den  tre  Ugers  Valgkamp.  Det  var  for 
Henry  George  tre  lykkelige  Uger!  Dybt  og  frit  trak  han  Vejret  paa 
Kamppladsen,  og  hans  Løvesjæl  rejste  sig  med  noget  af  sin  gamle 
Vælde.  Ved  Begyndelsen  var  han  gaaet  ind  paa  at  tale  4 — 5  Gange 
ialt,  men  det  blev  til  4 — 5  Møder  hver  eneste  Aften,  muligvis  flere  end 
de  3  andre  Kandidaters  tilsammen. 

Saa  kom  da  den  sidste  Aften  den  28.  Oktober  1897,  fire  Dage  før 
Valget.  Fem  Taler  var  den  Dag  planlagt  for  ham,  men  da  Stederne 
laa  saa  langt  fra  hinanden,  blev  den  sidste  aflyst.  Først  hen  imod 
Midnat  kom  Henry  George  tilbage  til  Hovedkvarteret.  Fruen  var 
stadig  ved  hans  Side.  Tidlig  næste  Morgen  døde  han,  ramt  af  et 
apoplektisk  Slag.  Der  var  nu  en  ærlig  og  god  Mand  færre  i  Verden. 
Han  døde  i  sin  fulde  Rustning  i  Hærens  første  Række,  og  hørte  til 
det  sidste  sit  eget  Sværd  suse  gennem  Luften.  Han  havde  levet,  og 
han  døde  som  en  Helt.  Saadan  føltes  det  da  ogsaa  i  hele  Amerika, 
i  Storbrittanien,  Tyskland,  Danmark,  Afrika,  Australien,  Japan  og 
Kina. 

Henry  Georges  Tanker  tilhører  Verdensliteraturen.  Han  var  stor 
som  Tænker,  Filosof  og  Skribent,  men  størst  var  han  alligevel  som 

Apostel  for  de  Sandheder,  han  havde  opdaget.  Han  var  en  Evange- 
list, der  prædikede  Retfærdighedens  og  Broderskabets  glade  Budskab 
til  Jordens  fjærneste  Egne.  Med  et  rent  Hjerte  fægtede  han  for  en 
stor  Sag. 

Sjælden  har  der  ved  en  Statsmands  eller  Krigers  Jordefærd  været 
større  Højtid.  I  det  mindste  et  Hundrede  Tusinde  passerede  forbi 
hans  Baare,  og  et  andet  Hundrede  Tusind  hindredes  deri  paa  Grund 
af  Pladsmangel.  Der  var  høje  og  lave,  smaa  og  store,  i  det  mægtige 
Følge.  Overalt,  hvor  Toget  skred  frem,  stod  store  Folkeskarer  med 
blottede  Hoveder.  Man  gjorde  et  lille  Holdt  i  Tavshed  uden  for  det 
Raadhus,  hvor  maaske  den  afdøde  kunde  have  siddet  som  Borgmester. 

Saa  stedtes  han  til  Hvile  ved  sin  elskede  Datters  Side,  og  paa 
Stenen,  som  Medborgerne  rejste,  er  der  med  Metalbogstaver  fæstnet 
disse  Ord,  taget  fra  Henry  Georges  første,  store  Bog:  „Den  Sandhed, 
som  jeg  har  prøvet  paa  at  klargøre,  vil  ikke  finde  nogen  let  Mod- 
tagelse. Hvis  det  var  Tilfældet,  vilde  den  aldrig  være  bleven  for- 
dunklet. Men  den  vil  finde  Venner.  Venner,  som  vil  arbejde  for  den, 
lide  for  den,  og  hvis  det  er  nødvendigt:  dø  for  den.  Saa  stor  er  Sand- 
hedens   Magt."   — 


Danske  Bøger. 

Af  Thomas  Bredsdorff. 

Det  er  ingen  Kunst  at  skrive  om  Bøger  i  en  god  Tid,  hvor  disse 
virkelig  bringer  noget.  Naar  Tankerne  friskes  og  Hjertet  var- 
mes, vil  man  hellere  end  gerne  fortælle  andre  om,  hvad  man  har 
mødt.  Og  dette  gaar  som  af  sig  selv.  Men  hvem  er  saaledes  ind- 
rettet, at  han  altid  paa  Forhaand  er  oplagt  overfor  literær  Frem- 
bringelse, saa  hans  Oplagthed  ikke  er  en  Følge  af  Læsningen  i  den 
gode  Bog,  men  er  en  almindelig  Glæde  ved  at  lære  hvad  som  helst  at 
kende? 

Ja,  den  ansete  Kritiker  Dr.  Poul  Levin  skriver  nu  i  ,,Politiken"s 
Kronik  —  i  Anledning  af  Georg  Brandes1  nye  Samling  Skikkelser  og 
Tanker  — ,  at  medens  danske  Kritikere  (Hr.  Levin  undtagen?)  gerne 
er  gnavne  og  altid  „henfalder  i  fattige  Veklager  over  den  literære 
Overproduktion",  saa  er  der  det  "at  lære  af  G.  B.,  at  „han  læser  alt, 
og  han  føler  sig  altid  oplagt."  Han  har  den  usvækkede  „Lyst  til  at 
leve  og  læse  —  til  at  lade  sig  paavirke  og  til  at  lytte".  Det  tilføjes 
saa  rigtignok,  at  Georg  Brandes  i  sine  senere  Værker  „ikke  hører  til 
de  meget  fordrende.  Jo  yngre  man  er,  jo  mere  „Livssyn"  og  saadan 
noget  har  man  vist  — ." 

Ja,  det  er  muligvis  Forklaringen.  De  yngre  —  og  maaske  ogsaa 
adskillige  ældre  —  er  for  fordringsfulde  med  det,  de  skal  fordybe  sig  i. 
Eller:  der  er  dem,  som  maaske  ligefrem  mener,  at  det  slet  ikke  er 
derom,  det  gælder,  at  man  Livet  igennem  modtager  de  mangfoldigste 
og  mest  forskelligartede  Indtryk.  De  er  vel  slet  ikke  ukendte  med 
denne  Uendeligheds-Appetit  og  den  næsten  sygelige  Lyst  til  at  være 
med  overalt,  hvor  de  muligvis  kunde  opleve  noget  i  Retning  af  et  nyt 
Choc.  Men  de  har  set,  at  „Livssynet"  kan  blive  saa  gennemhullet 
deraf,  at  man  tilsidst  nødvendigvis  maa  harcellere  over  dem,  der 
har  et  saadant. 

Den  evige  „Oplagthed",  der  maaske  vindes  paa  denne  Maade, 
maa  de  da  give  Afkald  paa  at  komme  i  Besiddelse  af.  De  maa 
rundt  tilstaa,  at  de  efterhaanden  kun  kan  glædes  over  det,  der  paa 
en  eller  anden  Maade  kan  koncentreres  om  det  „Livssynets"  Midt- 
punkt, der  er  blevet  deres.     Kan  de  slet  ikke  faa  det  ind  under  dettes 

Magtomraade,  véd  de,  ærlig  talt,  ikke  ret,  hvad  de  skal  gøre  med  det, 
maa  lade  det  henstaa  maaske  til  bedre  Tider  eller  opgive  det  for  be- 
standig. —  Selv  en  Georg  Brandes,  der  læser  „alt"  og  vil  paavirkes 
af  alt,  har  jo  forlængst  opgivet  at  sysselsætte  sig  med  eller  lade  sig 
„paavirke"  af  det  uhyre  omspændende  Omraade  af  menneskeligt 
Aandsliv,  som  man  kalder  ,,det  religiøse".  Overfor  det  synes  hans 
Oplagthed  ganske  opbrugt  og  hans  kritiske  Gnavenhed  eller  Over- 
legenhed at  være  permanent.  — 

Med  Fare  altsaa  for  at  blive  kaldt  en  uoplagt  Kritiker  eller  det, 
som  værre  er,  maa  jeg  atter  denne  Gang  tilstaa,  at  det,  jeg  har  at 
melde  om,  ikke  synes  mig  noget  særdeles.  I  hvert  Fald  kan  der 
ikke  blive  Raad  til  nogen  Begejstring.  Men  her  er  dog  et  og  andet, 
hvoraf  der  lader  sig  hente  Næring. 

Der  er  en  Bog  som  Jakob  Knudsens  For  Livets  Skyld.  Den  For- 
skel er  der  i  hvertFald  mellem  ham  og  saare  mange  nuværende 
Poeter,  at  enhver  af  hans  nu  ikke  faa  Bøger  i  Modsætning  til  mange 
af  hines  uimodsigeligt  er  udsprungen  af  en  voldsom  Trang  til  at 
komme  gennem  alle  Arter  af  bedrageriske  Omsvøb  ind  til  Livet  selv 
for  at  frigøre  det,  saa  det  kan  træde  frem  i  sin  dybe  Kraft  og  op- 
rindelige Fylde. 

Det  er,  som  Knudsen  ikke  kan  blive  træt  af  Arbejdet  med  at 
sondre  mellem  det  ægte  og  det  forlorne,  det  friske  og  det  lumre  — 
mellem  Natur  og  Unatur,   virkeligt  Liv  og  Skinliv. 

Man  mindes  ofte  —  f.  Eks.  i  et  Stykke  som  det  nys  opførte  Skue- 
spil af  ham,  Kærlighed  og  Kobmandsskab  — ,  at  han  er  Poul  Møllers 
Landsmand.  De  forenes  ikke  mindst  i  deres  fælles  Had  til  „Affekta- 
tionen" i  alle  dens  Forklædninger. 

Maaske  den  sidste  Bog,  For  Livets  Skyld,  dog  har  mindre  Ret 
til  at  bære  netop  denne  Titel,  der  ellers  næsten  kunde  passe  som 
Fællestitel  for  Forfatterskabets  Helhed.  Sandt  nok:  dens  Omkvæd 
toner  ud  i  et  kraftigt:  For  Livets  Skyld!  Men  selve  Handlingen, 
selve  Menneskene  i  Bogen  er  ligesom  ikke  betydelige  nok  til  at  føre 
netop  denne  Fordring  frem.  Naar  man  mindes,  hvor  kraftigt  Knud- 
sen ellers  formaar  at  særtegne  sine  Figurer,  undres  man  over,  at  en 
Hovedskikkelse  som  Thomas  Vig  ofte  staar  saa  utydeligt.  Han  er 
saamænd  virkelig  nok  —  Blandingen  af  slavisk  Underkastelse  og 
voldsom  Oprørskhed,  naar  de  ædlere  Dele  berøres,  er  ikke  opdigtet. 
Men  der  er  givet  for  lidt  til  Forklaring.  Og  det  samme  gælder 
de  fleste  Personer  i  denne  Bog.  Fremstillingen  af  dem  bærer  her  og 
dér  et  Præg  af  Hastværk. 

Desuden  holder  „den  gamle  Præst",  der  genfindes  her,  saa  lange 
og  saa  hyppige  Foredrag,  at  man  ønsker  ham  ud  af  Bogen  og  an- 
bragt i  en  Afhandling,  hvor  han  uhindret  og  til  virkelig  Belæring 
—  ti  han  er  en  mærkeligt  sundt  og  „reelt"  tænkende  Mand  —  kunde 
drøfte  det  Spørgsmaal,  der  altid  er  i  hans  Tanker:  om  Ægteskabet 
og  dets  fremtidige  Former. 

Naa,  Jakob  Knudsen  kommer  nok  snart  igen  —  og  fortsætter  saa- 
ledes,  som  vi  alle  har  Lov  til  at  vente  af  Sinds  Digter. 

Saa  er  et  andet  dygtigt  Navn,  Henrik  Pontoppidan,  mødt  frem 
med  en  lille  Bog:  Borgmester  Hoeck  og  Hustru. 

Den  fyldte  i  sin  Tid  ,,Politiken"s  Julenummer  og  fyldte  det  bedre, 
end  man  vel  kan  forlange  af  den  Slags  Stof.  —  Nu  kommer  den 
imidlertid  som  selvstændig  Bog;  og  da  fordrer  man  unægteligt  mere. 

Man  kan  jo  ikke  vedblivende  være  bekendt  at  rose  Pontoppidans 
Sprog.  Hvad  der  kan  siges  om  det,  er  sagt  hundrede  Gange.  Saa 
er  der  Indholdet;  og  det  er  ikke  betydeligt,  selv  om  det  naturligvis 
hæver  sig  adskilligt  over  det  meste  andet  Literaturgods  i  Samtiden. 
Hvad  man  nemlig  end  kan  have  at  udsætte  paa  Forfattere  som  Jakob 
Knudsen  og  Henrik  Pontoppidan  —  de  kommer  naturligvis  aldrig 
saa  langt  ned,  at  de  ikke  er  kapable  at  stille  levende  Mennesker  paa 
Benene.  Og  disse  Mennesker  stikker  de  heller  aldrig  nogen  Sukker- 
sut i  Munden  for  at  lade  dem  henfalde  i  Betragtninger  over  den;  det 
er  Mennesker,  der  kan  føle  og  tænke,  og  i  hvis  Selskab  man 
altid  lærer  noget,  fordi  der  overhovedet  er  Mening  i  dem. 

Naa,  Pontoppidan  fordrer  vist  ej  heller,  at  denne  lille  Bog  skal 
betragtes  som  andet  end  en  Skitse.  Det  hele  er  særdeles  beskedent 
i  sin  Fremtræden. 

Dette  kan  derimod  ingenlunde  siges  om  en  Bog  som  Blaumtillers 
Ben  store  Strid.  Det  er  en  tyk  Bog.  Den  er  flot  og  fedt  udstyret. 
Og  saa  er  den  paa  Vers,  elegante  Vers.    Saaledes  intoneres  der: 

Der  skred  en  Ryttertrup  fra  Nord 
ned  imod  Isthmen. 

Vaarens  Vind, 
der  fra  Korinthos  dybe  Fjord 
skar  iskold  over  Landet  ind, 
rev  Støvet  op  for  Gangerhov 
og  lod  det  hvirvle  bort  som  Røg. 

Det  lader  sig  høre,  og  man  glæder  sig  allerede  til,  at  denne, 
maaske  nok  lidt  udvortes,  Velklang  ogsaa  skal  bringe  Indhold.  — 
Man  læser  saa  Side  efter  Side.  Her  er  glimrende  Skildringer  af 
græske  Landskaber  og  græske  Byer  —  her  er  Øjens-  og  Ørenslyst 
nok.  Men  naar  man  efter  at  have  gennemdanset  de  266  Siders  efter- 
haanden  meget  ensformigt  virkende  Rytmer,  standser  og  vender  sig 
om  og  spørger,  hvad  saa  Meningen  med  det  hele  var,  —  ja,  da  bliver 
i  hvert  Fald  jeg  Svar  skyldig.  Jeg  véd  det,  rent  ud  sagt,  ikke.  — 
Der  er  en  Mand,  Hovedpersonen,  som  har  begaaet  en  Slags  For- 
brydelse —  imod  bedre  Vidende  — ,  hvorfor  Hævngudinderne  med 
regelmæssige  Mellemrum  lader  ham  stille  til  en  frygtelig  Gennem- 
piskning. Til  sidst  hidser  hans  Elskede,  en  haandfast  Bjergpige, 
ham  op  til  hellere  selv  at  gaa  angrebsvis  til  Værks  mod  Furierne. 
Han  gør  det  virkelig  og  sejrer.     Hvorpaa  de  elskende  med  ét  forenes. 

Der  er  ingen  Tvivl  om,  at  denne  Kamp  mod  den  syge  Samvittig- 

hed  er  ment  særdeles  dybsindigt.  Og  det  er  stærke  Ord,  der  bruges. 
Men  Ulykken  er,  at  jo  mere  Forfatteren  understreger,  des  lige- 
gyldigere bliver  Læseren  for  det  hele  Problem  og  ønsker  blot,  det 
snart  maa  faa  en  Ende. 

Ingen  kan  nægte,  at  Blaumiiller  er  en  stor  formel  Begavelse. 
Og  han  anvender  ofte  sin  Ordkunst  paa  vægtige  Emner.  Men  — 
det  er  ligesaa  ofte,  som  om  disse  taber  i  Vægtfylde  gennem  Behand- 
lingen. Der  bliver  noget  altfor  afkantet,  rundt  og  drejet  ved  det,  han 
faar  fat  paa.  Der  bliver  slet  intet  tilbage  af  Raastoffets  Oprindelig- 
hed. — 

Johannes  Jørgensen  har  udsendt  en  lille  Samling  Rejsebilleder. 
Det  er  en  hyggelig,  venlig,  hist  og  her  af  en  let  dansk  Følsomhed 
præget  Bog. 

I  ledige  Timer,  naar  man  ønsker  at  hvile,  kan  man  tage  den  for 
sig  og  læse  om  Wurzburg  eller  Diilmen  (med  det  „dulmende"  Navn, 
som  Forf.  siger)  eller  om  Jørgensens  højt  elskede  Beuron.  Man  kan 
da  henfalde  i  en  mærkeligt  fredelig  Stemning  og  næsten  faa  Lyst  til, 
ene  og  uset,  at  ,,gaa  Korsvejen",  som  den  stigmatiserede  Anna  Ka- 
thrine Emmerich  har  gaaet  —  ikke  just,  fordi  man  derved  foretager 
sig  noget  fromt,  men  fordi  den  er  saa  rørende  gammeldags  idyllisk, 
denne  grønne  Græsvej  gennem  Naaleskoven,  hvor  Vinden  stadig 
og  stille  suser  i  Trætoppene,  hvor  Luften  er  krydret  af  Harpiksduft, 
og  hvor  de  „14  Stationers"  naive  Billeder  med  gammeldags  Vers 
sætter  en   tilbage  til  den  tyske  religiøse   Romantik. 

Det  er  ikke  for  at  kaste  Mistanke  paa  Joh.  Jørgensen:  Men  — 
er  han  sig  bevidst,  at  han  skildrer  alt  dette,  der  hører  til  hans  Tros- 
omraade,  saa  udelukkende  fra  den  poetiske  Stemning sside,  at  al  den 
til  Grund  liggende  „Virkelighed"  næsten  opløses? 

Smukt  er  det,  fint  og  dansk  i  Farver  og  Toner  —  men  kvindeligt 
blødt,  maaske  her  og  dér  mere,  end  en  Mand  har  Lov  til. 

Og  dersom  det  i  vore  Dage  er  Faren  for  poetisk  Forftijgtigelse, 
der  truer  Kærnen  baade  i  Katolikkernes  og  Protestanternes  Tro,  da 
er  her  en  Bog,  som  i  hvert  Fald  ikke  yder  noget  Værn  paa  dette 
Punkt,  hvor  alvorlige  og  sunde  de  Smaa-Artikler  om  spredte  Spørgs- 
maal  saa  end  er,  hvormed  Bogen  slutter.  — 

Rejsebilleder  indledes  med  en  Skildring  af  Vadstena.  Den  er 
overordentlig  smuk.  Hvad  om  Joh.  Jørgensen  gav  os  en  ny  Samling 
Rejsebilleder  fra  de  Steder  rundt  i  Danmark,  hvor  der  har  staaet 
Klostre,  eller  derfra,  hvor  der  endnu  hæver  sig  herlige  gamle  Kirker? 
Han  kunde  her  give  os  et  Afsnit  af  en  dansk  historisk-poetisk 
Geografi,  som  vi  haardelig  trænger  til  og  vilde  være  ham  taknemme- 
lige for  —  især  hvis  han  kunde  holde  den  Tone,  han  saa  kønt  og 
mandigt  holder  i  „Vadstena". 


Armenierne  i  Kaukasus. 

I  det  18.  Aarhundrede  begyndte  Russerne  Erobringen  af  den 
nuværende  Provins  Kaukasus,  der  da  var  delt  mellem  Persien,  Tyrkiet 
og  Kongeriget  Georgien.  Efter  mange  og  blodige  Krige  fuldendtes 
Indlemmelsen  i  det  russiske  Rige  efter  den  russisk-tyrkiske  Krig  1878. 
Provinsens  Refolkning,  7i  Million,  er  sammensat  af  flere  forskellige 
Elementer  end  noget  andet  Land  af  samme  Størrelse;  der  tales  i 
Kaukasus  45  forskellige  Sprog,  men  Hovedparten  er  Georgiere  (eller 
Grusiere),  Tartarer,  Armenier  og  Russere.  Af  den  i  det  hele  3  Mill. 
stærke  armeniske  Nation  lever  1,200,000  i  russisk  Kaukasus,  —  Resten 
i  Tyrkiet,  Persien  og  iøvrigt  spredt  over  hele  Verden.  — 

Gennem  alle  Tider  har  det  armeniske  Folks  Historie  været  sørge- 
lig, ligefra  det  i  den  graa  Oldtid  blev  undertvunget  af  Assyrerne,  af 
Perserne,  af  Alexander  den  Store,  af  Syriens  Konger,  Romerne,  Par- 
tnerne, Mongolerne,  Osmannerne,  og  indtil  de  sidste  tyve  Aars  næsten 
stadige  Armeniermyrderier.  I  Regyndelsen  af  det  russiske  Herre- 
dømmes Tid  havde  de  kaukasiske  Armeniere  Fred  og  Fremgang,  ti 
som  Kristne  var  de  for  Russerne  et  Bolværk  og  et  Vaaben  mod 
Muhamedanismen,  det  osmanniske  Rige.  Mange  Armeniere  naaede 
store  Stillinger  i  Rusland;  en  af  Ruslands  største  Adelsslægter,  Bagra- 
tion, er  af  armenisk  Herkomst  (Embedet  som  den  hedenske  Gud- 
inde Anahit's  Ypperstepræst,  der  salvede  Armeniens  første  Konger, 
var  arveligt  i  Slægten  Bagration,  der  senere  fra  787 — 1810  blev  Konger 
af  Georgien)*;  Czar  Alexander  II. s  mest  betroede  Minister,  General 
Lovis   Melikoff,   var   Fuldblodsarmenier. 

Men  efter  Tyrkerkrigen  i  1877  og  efter  Alexander  II. s  Mord  1881 
undergik  Ruslands  Politik  en  Forandring.  For  ikke  at  give  Tyrkiets 
Beskytter,  England,  Lejlighed  til  Indblanding  og  for  i  det  hele  taget 
at  kunne  rivalisere  med  England,  maatte  Rusland  søge  nærmere  til 
Tyrkiet.  Den  antityrkiske  Politik  maatte  opgives,  og  dermed  maatte 
ogsaa    Beskyttelsen   af   Armenierne   ophøre.      Desuden   var    det   paa 


*  Kendt  er  saaledes  Peter  Bagration,  en  af  Ruslands  ypperste  Feltherrer.    Han  faldt 
i  Slaget  ved  Moskva  1812. 


246  Hjemme  og  ude 

denne  Tid,  at  den  panrussiske  Nationalisme  løftede  Hovedet,  og 
at  Russificeringen  af  alle  den  russiske  Trones  Provinser  begyndte. 

I  1884  lukkede  man  de  armeniske  Skoler  og  begyndte  at  tvinge 
Armenierne  til  at  sende  deres  Børn  i  de  russiske  Skoler.  Et  svagt 
Forsøg  gjordes  nogle  Aar  efter  paa  at  mildne  disse  Forholdsregler, 
men  i  1897,  da  Fyrst  Galitzin  blev  General-Guvernør,  gennemførtes 
Lukningen  med  Strenghed,  ti  han  betragtede  —  om  med  Rette  eller 
ej,  er  vel  vanskeligt  at  sige  ■ —  Armenierne  som  farlige  Oprørs- 
elementer.  Han  hyldede  den  samme  Opfattelse  som  Fyrst  Lobanoff, 
da  han  udtalte,  at  Rusland  vel  ønskede  Armenien,  men  uden 
Armenierne. 

Det  var  ikke  nok  med  Skolernes  Lukning;  man  satte  Kronen  paa 
Uretfærdigheden  ved  at  konfiskere  den  armeniske  Kirkeskat.  Den 
gregorianske  Kirke  var  som  et  Samlingsmærke  for  den  armeniske 
Nation,  og  dens  Magt  maatte  derfor  knækkes  I  Juni  1903  forlangte 
Politichefen  i  Erivan,  at  den  armeniske  Kirkes  Primas,  Katholikos  i 
Etchmiadzin,  skulde  udlevere  Nøglerne  til  Skatten,  samt  Adkomst- 
dokumenterne til  dens  Jordegods.  Da  dette  nægtedes,  opbrødes 
Gemmernes  Laase  med  Magt,  og  Skatten  bortførtes 

Havde  Armenierne  ikke  været  russervenlige  før,  blev  de  det  end 
mindre  nu;  de  blev  herved  gjorte  til  farlige  Medarbejdere  i  den 
russisk-revolutionære  Bevægelse. 

Regeringens  Andel  i  de  derefter  følgende  Begivenheder  er  vanske- 
lig at  overskue.  Der  har  til  alle  Tider  hersket  et  fjendtligt  Forhold 
mellem  Armeniere  og  Tartarer  i  Kaukasus,  for  en  stor  Del  hidrørende 
fra  Tartarernes  Misundelse  mod  de  mere  velstaaende,  mere  snu  og 
handelsdygtige,  ingenlunde  stærkt  sympatetiske  Armeniere,  der  be- 
tragtede og  behandlede  dem  som  en  underlegen  Race. 

Men  Armenierne  paastaar,  at  uden  den  russiske  Regerings 
hemmelige  Tilskyndelse  vilde  Tartarerne  aldrig  have  vovet  sig  frem 
til  de  Armenierforfølgelser  og  til  de  Myrderier,  der  fandt  Sted  i  1905. 
Faktisk  er  det  da  ogsaa,  at,  efter  at  Fyrst  Galitzin  1904  havde  forladt 
Kaukasus,  Guvernøren  i  Baku,  Fyrst  Nakashidze,  aabenlyst  op- 
muntrede Tartarerne,  da  Armenierne  bad  ham  om  Hjælp  mod  deres 
Plyndringer. 

Midt  under  Urolighederne  blev  Fyrst  Worontzoff-Daschkoff  ud- 
nævnt til  General-Guvernør,  og  endnu  inden  han  nærmere  havde 
overset  Forholdene,  sendte  han  straks  General  Alikhanoff  til  Na- 
khitschevan  for  dér  at  genoprette  Ordenen.  Dette  var  utvivlsomt  et 
grovt  og  utilgiveligt  Fejlgreb,  ti  Alikhanoff  er  selv  Tartar,  nær 
Slægtning  til  en  af  Tartarernes  Hovedanførere  og  derfor  alt  andet 
end   hævet   over   Partierne. 

Han  gjorde  kun  ondt  værre,  og  endelig  indsaa  man  sin  Fejl; 
Prins  Napoleon  blev  da  afsendt,  og  det  første,  han  gjorde,  var  at 
tilbagekalde  Alikhanoff.  Men  Urolighederne  vedblev.  Naar  Ordenen 
var  genoprettet  ét  Sted,  brød  det  straks  løs  et  andet  Sted;  de  skyldige 

blev  ikke  straffede,  og  det  stjaalne  blev  aldrig  tilbagef ordret  fra  de 
tartariske  Røvere.  I  Baku  blev  6 — 700  Mennesker  dræbte  paa  begge 
Sider,  for  30  Mill.  Rubler  Ejendom  blev  ødelagt.  Hele  Petroleums- 
industrien  stod  i  Fare  for  at  gaa  til  Grunde,  da  ingen  Arbejdere  — 
hverken  Russere,  Armeniere  eller  Tartarer  —  turde  arbejde  under 
disse  urolige  Forhold. 

Da  indsaa  Regeringen  endelig,  at  noget  alvorligt  maatte  gøres 
for  at  redde  Stillingen,  ti  ogsaa  blandt  den  georgiske  Befolkning 
—  1,300,000  Mennesker  —  begyndte  Revolutionslysten  at  stikke  Hove- 
det frem.  —  Man  begyndte  da  at  behandle  Armenierne  bedre;  i  Au- 
gust 1905  blev  Kirkeskatten  givet  tilbage,  og  Skolerne  genaabnedes. 
Men  lang  Tid  vil  det  tage,  og  meget  Blod  vil  det  endnu  koste,  inden 
Ro  og  fredelige  Forhold  kommer  til  at  herske  i  Kaukasus,  og 
Regeringens  vaklende  Holdning  i  hele  den  armeniske  Konflikt  har 
ikke  styrket  Tilliden  til  Ruslands  Evne  til  at  forstaa  og  til  at  be- 
handle fremmede  Racer. 

Som  allerede  nævnt:  Armenierne  har  ikke  noget  godt  Ord  paa  sig; 
de  er  forhadte  overalt  og  af  alle,  der  kommer  i  kommerciel  Berøring 
med  dem;  Europæerne,  der  opholder  sig  i  Kaukasus,  foretrækker 
langt  den  venlige  Tartar  for  den  sure,  arrogante  og  upaalidelige 
Armenier.  Men  dog  maa  man  give  en  Artikel  herom  i  „Fortnightly 
Review"  (Febr.  06)  Ret,  naar  der  deri  skrives*),  at  uden  Armeniernes 
Venskab  kan  Rusland  overhovedet  ikke  herske  i  Kaukasus,  ti  de  ud- 
gør de  eneste  nogenlunde  civiliserede  Elementer  dér,  og  en  stærk 
Trang  til  Kundskab  og  Belæring  er  én  af  Armeniernes  gode  Egen- 
skaber. Mr.  Villari  peger  i  den"  nævnte  Artikel  i  Anledning  af  Ar- 
meniernes Fremtidsmuligheder  hen  paa  den  betegnende  Kendsger- 
ning, at  mangen  uvidende  armenisk  Bonde  i  Asien  har  sine  Sønner 
studerende  i  Set.  Petersborg,  Berlin  eller  Paris. 

Utvivlsomt  er  Ruslands  bedste  Politik  den,  der  gaar  ud  paa  at 
vinde  Armeniernes  Venskab,  og  alt  tyder  paa,  at  man  i  Set.  Peters- 
borg nu  har  faaet  Øjet  op  herfor. 

C.    K. 


Stavnsbaandets  Løsning  ved  Folketingsvalg. 

I  Februarheftet  af  ,, Dansk  Tidsskrift"  har  Hr.  Fredrik  Bajer 
foreslaaet  at  afskaffe  ,,Stavnsbaandet"  ved  Folketingsvalg  ved  at  give 
enhver  Folketingsvælger  Ret  til  at  stemme  paa  en  hvilken  som  helst 
ved  det  paagældende  Valg  opstillet  Kandidat.  Hr.  B.  erkender  na- 
turligvis, at  en  saadan  Reform  kun  vilde  være  en  "ufuldkommen  Er- 
statning for  Forholdstalsvalg;  men  da  den  foreslaaede  Reform  uden 
Tvivl  vilde  bidrage  til  at  „hæve  Niveauet"  i  Folketinget,  og  de  tek- 
niske Vanskeligheder  sikkert  let  kunde  overvindes,  vilde  Forslaget 
dog  fortjene   en  vis   Opmærksomhed,    saafremt  Hr.    B.    havde  Ret  i 

•  L.  Villari:  'The  anarchy  in  Cancasus.* 

sin   Paastand   om,    at  Reformen   kunde   hidføres   alene   ved   en   Æn- 
dring i  Valgloven. 

Heri  tager  Hr.  B.  imidlertid  fejl.  „Stavnsbaandet"  er  nemlig 
ikke  forst  indført  ved  Valgloven;  det  er  tværtimod  hjemlet  ved  selve 
Grundloven.  Hjemmelen  findes  i  §  32,  sidste  Punktum,  der  lyder  saa- 
ledes:  „Enhver  Valgkreds  vælger  én  blandt  dem,  der  har  stillet  sig 
til  Valg."  Hr.  B.  synes  at  mene,  at  denne  Bestemmelse  kun  gaar 
ud  paa  at  foreskrive,  at  der  skal  vælges  én  Folketingsmand  for  hver 
Valgkreds,  og  at  man  for  at  opnaa  Valg  til  Folketinget  skal  stille  sig 
til  Valg  i  en  bestemt  Kreds.  Den  anførte  Grundlovsbestemmelse 
foreskriver  imidlertid  tillige,  at  en  Folketingskandidat  kun  kan  væl- 
ges ved  Stemmer  fra  de  Vælgere,  som  boer  i  den  Kreds,  hvori  han 
har  stillet  sig  til  Valg.  Ti  da  Ordet  „Valgkreds"  er  Subjekt  for  Ver- 
bet „vælge",  bruges  det  her  ikke  i  sin  egentlige  Betydning  som  et 
bestemt  afgrænset  territorialt  Omraade,  men  som  et  kortfattet,  min- 
dre korrekt  Udtryk  for  en  bestemt  Vælgermasse,  og  denne  Vælger- 
masse kan  selvfølgelig  kun  være  de  Vælgere,  der  boer  i  Valgkredsen. 
Den  paagældende  Grundlovsbestemmelse  maa  derfor  fortolkes,  som 
om  den  lød  saaledes:  „De  i  hver  Valgkreds  boende  Vælgere  vælger 
én  blandt  dem,   der  har  stillet  sig  til  Valg  i  Kredsen." 

Under  disse  Omstændigheder  taber  Hr.  Bajers  Reformforslag 
betydelig  i  Interesse.  Ti  naar  den  nuværende  uretfærdige  og  for 
Folketingets  Anseelse  i  høj  Grad  skadelige  Valgordning  ikke  kan 
ændres  uden  ved  en  Grundlovsforandring,  vilde  det  være  urimeligt 
at  arbejde  for  en  saa  begrænset  og  i  Længden  utilfredsstillende  Re- 
form. Og  der  er  saa  meget  mindre  Grund  hertil,  som  Udsigterne 
til  at  faa  Forholdstalsvalgmaaden  indført  ved  Folketingsvalgene 
næppe  er  fuldt  saa  ugunstige,  som  Hr.  B.  mener.  Ti  den  Udviskning 
af  alle  klare  Standpunkter,  der  under  de  nuværende  opløste  Parti- 
forhold bliver  en  uundgaaelig  Følge  af  den  bestaaende  Valgmaade 
i  Enkeltmandskredse,  maa  i  Længden  føles  ligesaa  utaalelig  af  Folke- 
tingsmændene som  af  Vælgerne,  og  Sporgsmaalet  om  Indførelsen  af 
Forholdstalsvalgmaaden  vil  derfor  blive  saa  brændende,  at  man  ikke 
saaledes  som  nu  kan  komme  uden  om  det  ved  at  koble  det  sammen 
med  andre  Forfatningssporgsmaal,  hvormed  det  intet  har  at  gøre. 

H.   Waage. 


HJ, 


Klara  fra  Assisi. 

(Et  Kapitel  af  den  hellige  Frans  af  Assisis  Levned.) 

Af  Johannes  Jørgensen. 

Medens  Mændene  undertiden  maa  nøjes  med  at  repræsentere 
Teorien,  er  Praksis,  ofte  uden  al  Teori,  Kvindens  Omraade. 
Ingen  realiserer  fuldkomnere  en  Mands  Idealer  end  en  Kvinde, 
der  gribes  af  dem. 

Hermed  skal  det  langtfra  være  sagt,  at  Frans  af  Assisi  ikke 
selv  virkeliggjorde  det  Evangelium,  han  prædikede  —  tværtimod! 
Men  vil  man  se  det  franciskanske  Liv  i  en  for  alle  nødtvungne 
Tilsætninger  og  fjendtlige  fremmede  Indflydelser  frigjort  Skik- 
kelse, er  det  fremfor  alt  til  hans  store  kvindelige  Discipel,  den 
hellige  Klara  af  Assisi,  man  skal  vende  sig.  Selv  yndede  hun  at 
kalde  sig  Broder  Frans'  Plantning.  Hun  er  i  Virkeligheden 
Franciskanismens  Blomst,  og  den,  som  besøger  de  Steder,  hvor 
hun  har  levet,  fornemmer  endnu  efter  syv  Aarhundreders  Forløb 
denne  Blomsts  ejendommelig  rene  og  hjertegribende  Duft. 

Klara  blev  født  i  Assisi  1194,  rimeligvis  den  11.  Juli.  Hendes 
Fader  var  Favorino  dei  Scifl,  Moderen  Ortolana  af  den  i  Sterpeto 
hjemmehørende  Familie  Fiumi.  Slægten  var  adelig  paa  begge 
Sider,  og  Scifierne  hørte  til  de  fornemste  i  Assisi.  Favorino  førte 
Titel  af  Greve  til  Sasso-Rosso  —  Navnet  paa  den  Klippehøjde,  der 
løfter  sig  ovenover  Assisi;  hans  befæstede  Palads  vises  endnu  den 
besøgende,  nær  ved  Porta  Vecchia,  ikke  langt  fra  Kirken  Santa 
Chiara.  Ortolana  skænkede  ham  fem  Børn  —  en  Søn,  Boso,  og 
fire  Døtre,  Penenda,  Chiara,  Agnes  og  Beatrice. 

Det  fortælles  om  Ortolana,  at  hun  var  en  god  og  from  Kvinde, 
der  bl.  a.  havde  foretaget  saa  farlige  og  langvarige  Pilgrimsrejser 
som  til  det  hellige  Land,  Bari  og  Rom.  Kort  før  hun  fødte  Klara, 
siges  hun  i  Bønnen  at  have  modtaget  det  Løfte  af  Gud,  at  det 

Barn,  hun  skulde  skænke  Livet,  skulde  blive  et  Lys  for  hele 
Verden.  Som  Følge  heraf  modtog  Barnet  i  Daaben  Navnet 
Chiara,  den  straalende,  i  overført  Forstand  den  navnkundige. 

I  Hjemmet  voksede  Klara  nu  op,  omgiven  af  den  Velstand  og 
Orden,  som  er  saa  gunstig  for  Udviklingen  af  en  vis  fornuftig 
Gudsfrygt.  Moralsk  Uorden  fører  næsten  uvægerligt  til  Fattig- 
dom, medens  Gudsfrygt  er  ,, nyttig  til  alt"  og  ,,ogsaa  har  For- 
jættelse for  dette  Liv."  Det  er  ikke  blot  i  vore  Dage,  at  der  paa 
Spørgsmaalet:  „Hvorledes  skal  jeg  komme  frem  i  Verden?"  er 
bleven  givet  Svaret:  ,, Frygt  Gud  og  hold  hans  Bud."  Til  en  vis 
Grad  er  dette  jo  ogsaa  rigtigt,  om  end  de  Apologeter  aabenbart 
overdriver,  som  vil  føre  Bevis  for  en  Beligions  Fortrinlighed  ved 
en   Statistik  over  dens  Millionærholdighed. 

Den  lille  Klara  gik  imidlertid  allerede  i  en  meget  ung  Alder 
betydelig  videre  end  denne  Fromhed  til  Husbehov.  En  yndet 
Læsning  i  hine  Tider  var  de  oldkirkelige  Ørken-Asketers  Levneds- 
beskrivelser —  Vitae  patrum.  Rimeligvis  har  Klara  tidlig  gjort 
Bekendtskab  med  disse  Legender;  i  hvert  Fald  læser  vi  om  hende, 
at  hun  som  lille  Pige  lønligt  pinte  sig  med  at  bære  en  Bodssærk 
af  Hestehaar,  og  at  hun  —  ganske  som  Eneboeren  Paulus  af 
Pherme  i  Historia  Lausiaca  —  daglig  bad  et  stort  Antal  Bønner, 
som  hun  talte  ved  Hjælp  af  Smaasten.  Samtidig  med  at  hun  saa- 
ledes  spægede  sig  selv,  var  hun  —  som  alle  Middelalderens 
fromme  —  meget  ivrig  i  at  give  til  de  fattige. 

Saaledes  voksede  Klara  op  og  blev  stor  og  smuk.  Femten 
Aar  gammel  havde  hun  sine  første  Bejlere,  og  en  af  dem  be- 
hagede i  høj  Grad  Forældrene.  De  talte  med  deres  Datter  om 
ham,  men  mødte  her  til  deres  store  Overraskelse  en  bestemt 
Modstand.  Klara  vilde  ikke  høre  Tale  om  at  gifte  sig,  og  da 
Moderen  trængte  ind  paa  hende,  tilstod  Datteren,  at  hun  havde 
viet  sig  til  Gud  og  ikke  vilde  vide  af  nogen  Mand. 

Dette  var  mere  Fromhed,  end  Favorino  og  Ortolana  syntes 
om.  Den  jævne  Hverdagskristendom  havde  —  i  Middelalderen 
ganske  som  i  vore  Dage  —  stor  Uvilje  mod  alt,  der  forekom  den 
at  være  „for  meget  at  det  gode"  .  Gang  paa  Gang  bliver  man 
derfor  i  hine  Tiders  Historie  Vidne  til  den  forbitrede  Kamp,  som 
Fædre  og  Mødre  fører  med  Sønner  og  Døtre,  hvis  Gudfrygtighed 
synes  dem  at  gaa  ud  over  det  borgelig  passendes  Grænser. 

Denne  samme  Kamp  maatte  den  sekstenaarige  Klara  Scifi  nu 
udkæmpe,  men  hun  havde  den  Lykke  ikke  at  komme  til  at  staa 
uden  Støtte  i  Kampen.  Det  var  netop  paa  den  Tid,  at  Frans,  hvis 
Omvendelse  havde  vakt  saa  megen  Opsigt  i  Assisi,  vendte  hjem 
fra  Rom  med  pavelig  Tilladelse  til  at  prædike  og  snart  efter  be- 
steg Prædikestolen  i  San  Ruflno,  faa  Skridt  fra  Scifiernes  Palads. 
Her  og  i  S.  Giorgios  Kirke  hørte  Klara  ham  tale,  og  fra  det  første 
Øjeblik,  hun  saa  ham,  var  hun  klar  over,  at  et  Liv  som  det,  han 
førte,  ogsaa  maatte  blive  hendes,  og  at  dette  var  Guds  Vilje  med 
hende.  De  to  Mindrebrødre,  Rufino  og  Silvestro,  der  begge  til- 
hørte hendes  Familie,  banede  Vejen  for  hende,  og  fulgt  af  en 
kvindelig  Slægtning,  hvem  Traditionen  har  givet  Navnet  Bona 
Guelfucci,  opsøgte  hun  Frans  og  aabnede  sit  Hjerte  for  ham. 

Ogsaa  Frans  havde  hørt  Tale  om  Klara  og  ønskede,  som  Le- 
genden siger,  ,,at  berøve  den  onde  Verden  saa  ædelt  et  Bytte  og 
berige  sin  Herre  dermed."  Han  raader  hende  derfor  aabent  til 
at  foragte  Verden,  dens  Forfængelighed  og  Forgængelighed,  ikke 
at  give  efter  for  Forældrenes  Ægteskabsønsker,  men  bevare  sit 
Legem  som  et  Tempel  for  Gud  alene  og  ikke  have  anden  Brud- 
gom end  Kristus. 

Frans  er  fra  nu  af  Klaras  aandelige  Vejviser,  og  under  hans 
Ledelse  gribes  hun  af  en  stærkere  og  stærkere  Trang  til  at  vove 
det  afgørende  Skridt  og  lade  alt  fare,  der  ikke  purt  og  rent  hører 
med  til  et  Menneskes  Pligt  overfor  Gud.  Hun  indser  ikke,  at  det 
hører  med  til  denne  Pligt  at  give  sig  selv  hen  til  en  Mand,  fordi 
hendes  Forældre  ønsker  det,  og  naar  hun  —  det  er  i  Fastetiden 
Aar  1212  —  sidder  i  S.  Giorgios  Kirke  og  hører  Frans  fra 
Prædikestolen  „tale  saa  vidunderligt  om  at  foragte  Verden  og 
gøre  Bod,  om  frivillig  Fattigdom,  om  at  længes  efter  Himlen  og 
om  vor  korsfæstede  Herres  Jesu  Kristi  Nøgenhed  og  Smædelse 
og  allerhelligste  Lidelse"  ,  saa  brænder  Hjertet  i  hende  efter  straks 
at  gaa  hen,  afføre  sig  sine  kostelige  Klæder  og  leve  som  Jesus  og 
som  Frans  i  Nøjsomhed,  Arbejde,  Bøn,  Fred  og  Glæde. 

Tilsidst  bliver  denne  hendes  Trang  til  et  nyt  Liv  saa  stærk, 
at  den  ikke  mere  kan  holdes  tilbage,  men  maa  sprænge  hendes 
Tilværelses  hidtidige  Form.  Frans  fastsætter  da  Natten  efter 
Palmesøndag  som  det  Tidspunkt,  da  hun  „skal  ombytte  denne 
Verdens  Lyst  med  Sorgen  over  Herrens  Lidelse". 

Klara  benytter  nu  denne  Festdag  (18.  Marts  1212)  til  paa  det 
højtideligste  at  sige  Verden  Farvel.  Smykket  i  sit  rigeste  Skrud 
vandrer  hun  med  sin  Moder  og  sine  Søstre  til  Kirke;  ingen  blandt 
alle  Assisis  Fruer  og  Frøkner  straaler  den  Dag  saa  festligt  som 
den  skønne,  blonde  Klara  Scifi. 

Kirken  fejrer  Palmesøndag  Mindet  om  Kristi  Indtog  i  Jerusa- 
lem. Olivenkviste,  der  forestiller  Palmegrene,  indvies  den  Dag 
af  Præsten  og  uddeles  til  Menigheden,  som  drager  i  Optog  gen- 
nem Kirken,  medens  Koret  synger  den  gamle,  skønne  Antifon: 
Pueri  Hebræorum,  portantes  ramos  olivarum,  obviaverunt  Do- 
mino, clamantes  et  dicentes:  Hosanna  in  excelsis.  „Med  Olie- 
grene i  Hænde  drog  Jødernes  Børn  ud  at  møde  Herren,  idet  de 
raabte  og  sagde:  Ære  være  Gud  i  det  høje!" 

Da  nu  Uddelingen  af  de  indviede  Oliegrene  gik  for  sig,  og 
alle,  som  var  i  Kirken,  kom  frem  til  Alterskranken  for  af  Biskop 
Guido,  som  selv  sang  Messen,  at  modtage  en  Palmegren,  saa  var 
der  kun  én,  der  blev  tilbage,  og  denne  ene  var  Klara  Scifi.  Ved 
Tanken  paa  det  store  Skridt,  hun  stod  i  Begreb  med  at  tage,  har 
Bevægelsen  rimeligvis  overvældet  den  unge  Pige.  Her  i  denne 
samme  Kirke  havde  hun  jo  saa  mangen  Morgen  i  de  svundne 
Aar  knælet  ved  Siden  af  sin  Moder  og  sine  smaa  Søskende,  hørt 
Messen  sammen  med  dem  og  aldrig  tænkt  paa,  at  det  kunde  blive 
anderledes.  Og  nu  var  det  i  Dag  den  sidste  Gang.  Endnu 
samme  Dag  skulde  hun  sige  dem  Farvel,  for  stedse  og  uden  at  de 
vidste  det,  og  den  Aften,  som  fulgte,  var  den  sidste,  hun  skulde 
tilbringe  i  sin  Barndoms  og  Ungdoms  Hjem.  Mindet  om  al 
Moderens  Ømhed,  om  de  smaa  Søstres  Ynde,  Kærtegn  og  For- 
trolighed, har  overvældet  Klara;  alle  de  mange  blide  og  stærke 
Baand,  som  Aarene  umærkeligt  spinder  om  dem,  der  vokser  op  i 
samme  Hjem,  har  i  denne  højtidelige  Stund  skaaret  og  snæret 
hende  i  Hjertet,  og  hun  har  grædt  som  den  Kvinde,  hun  var, 
grædt  de  Taarer,  Bruden  græder,  naar  hun  rejser  fra  Fader  og 
Moder  .  .  . 

Biskop  Guido  saa  hendes  bøjede  Hoved  og  hulkende  Skuldre 
og  forstod  hende.  Det  er  rimeligt,  at  han  af  Frans  var  under- 
rettet om,  hvad  der  skulde  gaa  for  sig.  I  hvert  Fald  tog  han  med 
fin  Hensynsfuldhed  den  Palme,  Klara  ikke  hentede,  og  bragte  den 
selv  ned  til  hendes  Plads  i  Kirken. 

Den  paafølgende  Nat  iværksatte  Klara  saa  sin  Flugt.  Ad  en 
Bagdør,  der  var  spærret  med  en  Brændestabel,  som  hun  først 
egenhændig  maatte  rydde  bort,  naaede  hun  ud  paa  Gaden  og  tog, 
ledsaget  af  Bona  Guelfucci,  Vejen  til  Portiuncula.  Francis- 
kanerne, som  havde  ventet  hende,  gik  hende  i  Møde  med  Fakler, 
og  snart  knælede  hun  foran  Vor  Frues  Billed  inde  i  det  lille 
Kapel  og  gav,  ,,af  Kærlighed  til  det  i  fattige  Pjalter  svøbte, 
allerhelligste  og  elskeligste  Jesusbarn  i  Krybben" ,  „Verden  det 
Skilsmissebrev,  hun  længe  havde  skrevet  paa"  .  Sin  straalende 
Dragt  overgav  hun  i  Brødrenes  Hænder  og  modtog  i  Steden  en 
ru,  ulden  Kjortel  ligesom  Brødrenes,  sit  juvelprydede  Bælte 
byttede  hun  for  et  grovt  Beb  med  nogle  Knuder  paa,  og  da 
hendes  gyldne  Haar  var  faldet  for  Saksen,  som  Frans  førte,  lod 
hun  sit  høje,  stive  Hovedlin  blive  liggende  paa  Jorden  og 
dækkede  sig  i  Stedet  med  et  tæt,  sort  Slør.  I  Stedet  for  de  rigt 
broderede  Sko,  hun  havde  baaret  ved  Festen  i  Kirken,  fastgjorde 
hun  et  Par  Træsandaler  paa  sine  nøgne  Fødder.  Hun  aflagde 
derpaa  de  tre  Klosterløfter  og  lovede  desuden,  ligesom  Brødrene, 
at  lyde  Frans  som  sin  foresatte.  Efter  at  den  Forvandling  saa- 
ledes  var  sket,  hvorved  velbyrdige  Frøken  Klara  Scifi  blev 
Søster  Klara,  førte  Frans  hende  endnu  samme  Nat  til  Benedik- 
tinerindeklostret  St.  Paul  i  Nærheden  af  Landsbyen  Isola  Ro- 
manesca  (nu  Bastia);  her  havde  han  foreløbig  sørget  for  Sted 
til  hende. 

Det  kunde  naturligvis  ikke  længe  forblive  skjult,  hvor  Klara 
var  bleven  af.  Snart  havde  Favorino  og  hans  Slægtninge  op- 
sporet hendes  Tilholdssted  og  indfandt  sig  i  Klostret  for  at  be- 
væge hende  til  at  vende  tilbage.  Men  den  attenaarige  unge  Pige 
var  urokkelig  —  hverken  Bønner  eller  Smiger  eller  Løfter 
nyttede  noget,  og  da  Faderen  og  Onklerne  endelig  vilde  bruge 
Magt,  klamrede  hun  sig  til  Alteret  i  Kirken,  idet  hun  slog  sit 
Slør  bort  og  viste  sit  ragede  Hoved.  Flere  Dage  igennem  for- 
nyede Familien  alligevel  disse  Forsøg  paa  at  generobre  Klara,  og 
Frans  fandt  det  tilsidst  klogest  at  overflytte  hende  til  et  andet 
Kloster,  Sant'  Angelo  in  Panso,  som  ogsaa  tilhørte  Benediktiner- 
inderne. 

Hvad  Favorino  ikke  før  havde  været  opbragt,  det  blev  han 
imidlertid,  da  hans  yngre  Datter  Agnes  seksten  Dage  efter  Klaras 

Flugt  ogsaa  forlod  Hjemmet  og  begav  sig  til  Sant'  Angelo  for  dér 
at  blive  delagtig  i  sin  Søsters  Livsførelse.  Hende  havde  han  dog 
haft  saa  godt  Haab  til;  hun  var  trolovet,  og  Brylluppet  allerede 
bestemt.  Og  nu  gribes  ogsaa  hun  af  den  samme  Galskab!  Ude 
af  Raseri  og  Græmmelse  beder  han  sin  Broder  Monaldo  tage  tolv 
væbnede  Mænd  med  sig  og  skaffe  Agnes  tilbage. 

For  Vaabenmagten  viger  Nonnerne  i  Sant'  Angelo  forfærdede 
tilbage  og  udleverer  Agnes.  Den  unge  Pige,  ikke  stort  mere  end 
et  Barn  endnu,  sætter  sig  imidlertid  kraftigt  til  Modværge,  og 
Mændene  maa  tage  haardt  fat.  Det  hagler  ned  over  hende  med 
Slag  og  Spark,  de  trækker  hende  ved  Haaret  og  slæber  hende 
saaledes  med  sig  bort  fra  Klostret.  ,, Klara,  Klara,  kom  mig  til 
Hjælp!"  raaber  den  ulykkelige  forgæves,  medens  Totter  af  hen- 
des Haar  og  Laser  af  hendes  Klæder  bliver  hængende  i  Buskene 
langs  Vejen. 

Klara  er  i  sin  Celle  og  anraaber  Gud  om  Bistand  i  denne 
Nød.  Og  da  sker  det  med  ét,  at  de  tolv  stærke  Mænd  ikke  for- 
maar  at  bringe  Agnes'  Legeme  en  eneste  Tomme  videre.  Hun  er 
pludselig  bleven  saa  tung,  som  kunde  hun  være  af  Sten.  Mæn- 
dene rokker  ved  hende,  haler  i  hende,  men  forgæves.  „Hun  har 
ædt  Bly  hele  Natten,"  siger  en  af  dem  grinende.  ,,Ja,  de  Nonner 
véd,  hvad  der  smager  godt,"  svarer  en  anden.  Men  Farbroderen, 
Monaldo,  bliver  saa  rasende  over  denne  uventede  Hindring,  at 
han  løfter  sin  pansrede  Næve  for  med  et  eneste  vældigt  Slag  at 
knuse  det  vanartede  Pigebarns  Hjerneskal.  Da  sker  det,  at  ogsaa 
han  forstenes  og  staar  magtesløs,  med  løftet,  men  lammet  Arm. 
Imidlertid  kommer  Klara  til  og  faar  den  halvdøde  Agnes  over- 
ladt. Familien  opgav  herefter  ethvert  Forsøg  paa  at  hindre  de 
to  unge  Piger  i  deres  Livsførelse;  senere  sluttede  ogsaa  den  tredie 
Søster,  Beatrice,  sig  til  dem  og  efter  Favorinos  Død  endog  Orto- 
lana  selv. 

Sant'  Angelo-Klostret  kunde  ifølge  Sagens  Natur  kun  være 
et  midlertidigt  Opholdssted  for  Klara  og  Agnes.  De  var  jo  ikke 
Benediktinerinder,  bar  ikke  St.  Benedikts  Dragt  og  fulgte  ikke 
St.  Benedikts  Regel.  Frans  søgte  nu,  for  at  finde  et  Kloster  til 
dem,  sine  gamle  Velgørere,  Kamaldulenserne  paa  Monte  Subasio, 
og  hvad  skildrer  hans  Glæde,  da  disse  Munke,  som  allerede 
havde  overladt  ham  Portiuncula,  og  som  22.  April  1212  havde 

givet  Byen  Assisi  det  til  en  Mariakirke  forvandlede  antike 
Minervatempel,  der  endnu  ses  paa  Stadens  Torv,  nu  viste  sig 
villige  til  at  skænke  ham  San  Damiano  og  det  til  Kirken  hørende 
lille  Kloster.  Med  ,, nogle  faa  Søstre"  drog  Klara  ind  i  den  Byg- 
ning, indenfor  hvis  Mure  hun  enogfyrretyve  Aar  igennem  —  som 
hendes  Biograf  siger  — „ved  Bodssvøbens  Slag  skulde  sønder- 
bryde sit  Legems  Alabasterskaal,  saa  at  Kirkehuset  fyldtes  af 
hendes  Sjæls  Duft." 

Thi  her  er  det,  hint  Liv  i  Bøn  og  Arbejde,  Fattigdom  og 
Glæde  udfolder  sig,  som  jeg  har  kaldt  Franciskanismens  Blomst. 
Det  Eksempel,  Klara  havde  givet,  virkede  i  vide  Kredse.  Der 
synes  i  de  Tider  blandt  Kvinder  at  have  ligget  en  Længsel  i 
Dvale  efter  hint  over  Sanserne  hævede  Liv,  som  Klostercellens 
hvide  Vægge  saa  umiddelbart  symboliserer.  Klara  vakte  denne 
slumrende  Længsel  til  vaagen  Vilje.  Jomfruer,  der  endnu  ikke 
var  bundne  af  Verden,  ilede  til  San  Damiano  for  at  leve  sammen 
med  hende;  de,  som  af  Familiehensyn  ikke  kunde  dette,  søgte  i 
Hjemmet  at  leve  saa  klosterligt  som  muligt.  Adelige  Damer  an- 
vendte deres  Formue  til  at  bygge  Klostre,  hvori  de  selv  indtraadte 
for  i  Sæk  og  Aske  at  gøre  Bod  for  deres  hidtidige  Liv.  Ægte- 
skaber opløstes,  idet  Mand  og  Hustru  gik  hver  til  sit  —  Manden 
til  Frans,  Hustruen  til  Klara. 

Betingelsen  for  at  blive  indladt  i  S.  Damiano  var  den  samme 
som  for  at  træde  ind  i  Portiuncula  —  at  give  alt  sit  Gods  til  de 
fattige.  Klostret  selv  maatte  intet  modtage,  det  skulde  altid  være 
„den  allerhøjeste  Fattigdoms  befæstede  Taarn" ,  som  Klara  med 
en  krigersk  Vending  i  Tidens  Aand  udtrykte  sig.  Søstrenes 
Eksistensmidler  var  de  samme  som  Brødrenes  —  Arbejde  og  Al- 
misse. Medens  nogle  blev  hjemme  og  arbejdede,  gik  andre  ud 
og  tiggede  ved  Dørene. 

I  disse  faa  Bestemmelser  har  man  saa  omtrent  Paragraferne 
i  den  formå  vivendi,  den  Leveregel,  som  Frans  nu  skrev  for 
Søstrene,  og  hvis  Hovedindhold  var  Forpligtelsen  til  evangelisk 
Fattigdom.  Rimeligvis  ved  Frans'  Mellemkomst  gav  InnocensIII 
denne  Regel  sin  Billigelse,  endda  mere  formelt  end  han  havde 
billiget  Brødrenes  Regel.  Da  Klara  først  1215,  paa  Frans'  ud- 
trykkelige Bud,  overtager  Stillingen  som  Abbedisse  i  San  Da- 
miano,  synes  det  ikke  en  altfor  dristig  Hypotese  at  henlægge 

Pavens  Godkendelse  af  Søstrenes  Regel  til  denne  Aar.  Hidindtil 
havde  Frans  kunnet  være  begge  Ordeners  Overhoved  og  Leder, 
men  overfor  Rom  maatte  Klara  staa  som  Søstrenes  Overhoved, 
ligesom  Frans  var  Brødrenes.  Innocens  III  siges  egenhændigt 
at  have  skrevet  den  første  Linje  af  hint  mærkelige  'privilegium 
paupertatis  —  saa  forskelligt  fra  de  Privilegier,  Kurien  ellers  an- 
modedes om  —  ved  hvilket  han  tilsikrede  Klara  og  hendes  Søstre 
Retten  til  at  være  og  forblive  fattige. 

Ligesom  Klara  delte  Frans'  Syn  paa  Fattigdommen  som  den 
kristne  Fuldkommenheds  Grundvold,  i  Henhold  til  Ordet  ,,I 
kunne  ikke  tjene  Gud  og  Mammon" ,  saaledes  delte  hun  ogsaa 
Frans'  Syn  paa  Arbejdet.  Trods  sin  Værdighed  som  Abbedisse 
var  det  oftest  hende,  som  tjente  ved  Bordet,  gød  de  andre  Søstre 
Vand  over  Hænderne  og  serverede  for  dem.  Hellere  end  at  byde 
andre  at  gøre  noget,  udførte  hun  det  selv.  Selv  passede  hun  de 
syge  og  gøs  ikke  tilbage  for  noget  nok  saa  smudsigt  Arbejde. 
Naar  de  Søstre,  som  havde  været  udenfor  Klostret,  kom  hjem, 
toede  Klara  selv  deres  Fødder.  Om  Natten  stod  hun  op  og  lagde 
Tæpperne  paa  de  Søstre,  der  i  Søvne  havde  blottet  sig  og  saaledes 
vilde  komme  til  at  fryse.  Ofte  sendte  Frans  syge  og  svage  til  S. 
Damiano,  som  Klara  da  plejede  og  undertiden  helbredte.  End 
ikke,  naar  hun  selv  var  syg,  aflod  hun  at  arbejde;  saa  snart  det 
blot  var  gørligt,  lod  hun  sig  sætte  op  i  Sengen  med  Puder  bag 
Ryggen  og  baldyrede  Alterparamenter.  Saaledes  forfærdigede 
hun  —  atter  her  i  Frans'  Aand  —  over  halvtreds  Par  Alterduge, 
af  den  Art,  som  kaldes  corporale,  og  sendte  dem,  indesluttede  i 
Silkehylstre,  til  Kirkerne  rundt  om  i  Bjergene  og  paa  Sletten. 

Som  hun  foregik  Søstrene  med  et  godt  Eksempel  ved  sit  Ar- 
bejde, saaledes  ogsaa  ved  sit  religiøse  Liv.  Efter  at  Komplet, 
Dagens  sidste  Breviarbøn,  var  bedt,  vaagede  Klara  endnu  længe, 
alene  foran  det  Krucifiks,  hvis  Røst  Frans  havde  hørt,  og  foran 
den  lille  Flamme,  der  i  alle  katolske  Kirker  Dag  og  Nat  lever  og 
skælver  i  den  evige  Lampe  foran  Alterets  Sakramente.  Her  hen- 
gav hun  sig  til  medlidende  Betragtning  af  Frelserens  Lidelse,  her 
bad  hun  det  „Korsets  Officium" ,  de  Bønner  til  Kristi  Korses 
Ære,  som  Frans  havde  sammenstillet  og  lært  hende.  Alligevel 
var  hun  oppe  om  Morgenen  før  nogen  af  de  andre,  vækkede  selv 
de  sovende,  tændte  Lamperne  og  ringede  med  Klokkerne  til 
Ottesang. 

Samtidig  hermed  skaanede  hun  ikke  sit  Legeme,  der  af  Na- 
turen var  rigt  og  stærk.  Hendes  Seng  var  i  den  første  Tid  i 
San  Damiano  en  Dynge  Vinranker,  hendes  Hovedpude  et  Træ- 
stykke. Senere  laa  hun  paa  Læder,  med  en  Skraapude  under 
Hovedet,  endelig,  efter  Frans'  udtrykkelige  Befaling,  paa  en 
Straasæk.  Det  var  ogsaa  ham,  som  forbød  hende,  hvad  hun  op- 
rindelig havde  for  Skik,  i  Lange-Fasten  og  St.  Martins-Fasten 
kun  at  spise  de  tre  af  Ugens  Hverdage  og  da  kun  Brød  og  Vand. 
Gennem  Biskop  Guido  lod  han  hende  det  paalægge  som  Pligt, 
daglig  at  spise  mindst  li  Unce  Brød.  Maaske  var  det,  da  hin 
strenge  Faste  blev  hende  forbudt,  at  hun  til  Gengæld  en  Tid  lang 
bar  en  Særk  af  Svineskind,  med  Børsterne  indad,  et  Klædnings- 
stykke, som  hun  siden  byttede  med  et  Hestehaars-Bodsbælte. 

Naar  hun  vendte  tilbage  fra  Kirken  efter  at  have  bedt  længe, 
kunde  hendes  Ansigt  ligesom  straale,  og  de  Ord,  hun  da  talte, 
var  fulde  af  Jubel.  En  Gang  var  hun  bleven  saa  greben  af  Vie- 
vandets Betydning  som  Symbol  paa  Jesu  Blod,  at  hun  hele  Dagen 
bestænkede  Søstrene  dermed  og  inderligt  opfordrede  dem  til  al- 
drig at  glemme  de  Frelsens  Floder,  der  udstrømmer  af  Kristi 
Vunder.  En  Skærtorsdag  Aften  hændte  det,  at  hun  blev  henrykt 
i  Aanden  og  ikke  var  til  at  faa  vækket  før  fireogtyve  Timer  efter. 
„Hvorfor  er  her  tændt  Lys?"  spurgte  hun,  da  hun  vaagnede  op. 
„Er  det  da  endnu  ikke  Dag?"  En  Julenat  laa  hun  syg  og  kunde 
ikke  følge  de  andre  Søstre  til  Kirke,  men  hørte  dog  fra  sin  Seng 
hele  Gudstjenesten  i  Klosterkirken  S.  Francesco  og  saa  Jesus- 
barnet  i  den  dér  rejste  Julekrybbe. 

Det  kunde  ikke  være  skjult  for  Frans,  i  hvor  høj  Grad  han 
var  Genstand  for  Klaras  og  de  andre  Søstres  Beundring,  og  at  en 
Del  af  deres  religiøse  Følelser  var  knyttede  til  hans  Person.  For 
at  vænne  Søstrene  af  hermed  og  rette  deres  Hjerte  mod  Gud 
alene  drog  han  sig  efterhaanden,  umærkeligt,  men  maalbevidst, 
bort  fra  dem.  Hans  Besøg  i  San  Damiano,  der  i  Begyndelsen 
havde  været  hyppige,  blev  lidt  efter  lidt  sjældnere  og  sjældnere. 
Denne  Adfærd  forekom  endog  hans  Disciple  paafaldende,  og  de 
udlagde  det  som  Mangel  paa  Godhed  for  Søstrene.  Frans  for- 
klarede dem  da  sin  Grund  —  at  han  ikke  vilde  staa  mellem  dem 
og  Kristus.  For  enhver  Pris  vilde  han  undgaa,  hvad  man  senere 
har  kaldt  „Præsteforelskelser" . 

En  Gang  havde  han  samtykket  i  at  komme  til  San  Damiano 
og  prædike.  Klara  var  en  stor  Ynder  af  Prædikener;  da  Pave 
Gregor  IX  senere  hen  vilde  forbyde  Franciskanerne  at  prædike  i 
hendes  Kloster,  besvarede  hun  dette  Forbud  med  ogsaa  at  sende 
de  Brødre  bort,  som  —  efter  at  Klausur  ca.  1219  var  indført  i 
S.  Damiano  —  gik  fra  Dør  til  Dør  og  tiggede  for  Søstrene.  .,Kan 
vi  undvære  det  aandelige  Brød,  kan  vi  ogsaa  undvære  det  legem- 
lige",  erklærede  hun,  og  Paven  blev  nødt  til  at  tage  sit  Forbud 
tilbage. 

Nu  havde  Frans  altsaa  lovet  at  komme  til  Søstrene  og 
prædike,  og  alle  glædede  sig,  ikke  blot  til  at  høre  Guds  Ord,  men 
ogsaa  til  at  se  deres  aandelige  Fader  og  Fører.  Frans  traadte 
ind  i  Kirken  og  stod  en  Tid  med  opløftede  Øjne,  hensunken  i 
Bøn.  Derpaa  henvendte  han  sig  til  den  Søster,  der  gjorde 
Sakristantjeneste,  og  bad  om  noget  Aske.  Da  Asken  blev  bragt, 
dannede  Frans  dermed  en  Kreds  rundt  om  sig,  og  hvad  der  blev 
tilovers,  strøede  han  paa  sit  eget  Hoved.  Først  nu  brød  han 
Tavsheden,  dog  ikke  for  at  prædike,  men  kun  for  at  fremsige  den 
halvtredsindstyvende  af  Davids  Salmer,  den  store  Bodssalme 
Miserere.  Efter  at  have  sagt  den  til  Ende,  gik  Frans  hastig  bort 
—  han  havde  lært  Søstrene  i  ham  ikke  at  se  andet  end  en  arm 
Synder  i  Sæk  og  Aske  .  .  . 

Ud  fra  samme  Tankegang  maa  ogsaa  den  Fortælling  forstaas; 
som  er  os  opbevaret  i  Fioretti  —  om  „hvorledes  den  hellige  Klara 
spiste  sammen  med  den  hellige  Frans  og  hans  Brødre  i  Santa 
Maria  degli  Angeli"  .    Det  hedder  her: 

,,Da  den  hellige  Frans  var  i  Assisi,  besøgte  han  flere  Gange 
den  hellige  Klara  og  gav  hende  mange  heldbringende  For- 
maninger. Og  hun  havde  saare  stor  Forlængsel  efter  at  spise 
sammen  med  ham,  og  hun  bad  ham  mange  Gange  derom,  men 
han  vilde  ikke  tilstaa  hende  denne  Trøst.  Men  Brødrene,  der 
fornam  den  hellige  Klaras  Begæring,  sagde  til  den  hellige  Frans: 
,, Fader,  det  synes  os,  at  denne  din  Strenghed  ikke  er  efter  den 
guddommelige  Kærligheds  Lov,  at  du  ikke  vil  bønhøre  Søster 
Klara,  der  er  saa  hellig  og  Gud  velbehagelig,  i  saa  lille  en  Ting, 
som  det  er  at  spise  sammen  med  dig;  især  naar  du  betænker,  at 
hun  for  din  Prædikens  Skyld  har  forladt  Verdens  Rigdom  og 
Pragt.    Og  selv  om  hun  bad  dig  om  en  større  Gunst,  end  denne 

er,  burde  du  tilstaa  riende  den,  thi  hun  er  din  aandelige  Plant- 
ning." Da  svarede  den  hellige  Frans:  „Det  tykkes  Eder  altsaa, 
at  jeg  bør  bønhøre  hende?"  Hans  Brødre  svarede:  „Ja,  Fader, 
det  sømmer  sig,  at  du  yder  hende  denne  Gunst  og  Trøst!" 
Derpaa  sagde  den  hellige  Frans:  „Siden  det  synes  Eder,  synes  det 
ogsaa  mig.  Men  til  hendes  yderligere  Trøst  vil  jeg,  at  dette 
Maaltid  skal  foregaa  her  i  Santa  Maria  degli  Angeli;  fordi  hun 
nemlig  har  været  længe  indelukket  i  San  Damiano,  vil  det  glæde 
og  styrke  hende  at  se  Santa  Maria,  hvor  hendes  Hovedhaar  blev 
afklippet,  og  hun  blev  trolovet  med  Jesus  Kristus,  og  dér  vil  vi  i 
Guds  Navn  spise  sammen." 

„Og  da  nu  den  bestemte  Dag  kom,  forlod  den  hellige  Klara 
sit  Kloster  med  en  Ledsagerske  og  blev  af  Brødrene  ført  til  Santa 
Maria  degli  Angeli.  Og  hun  hilste  andægtigt  Jomfru  Maria  foran 
hendes  Alter,  hvor  hendes  Hovedhaar  var  bleven  afklippet,  og 
hun  havde  taget  Sløret,  og  derefter  førte  de  hende  rundt  at  se 
Klostret,  indtil  det  blev  Spisetid.  Og  imens  lod  den  hellige 
Frans  Bordet  dække  paa  den  nøgne  Jord,  saaledes  som  han  var 
vant.  Og  da  det  var  bleven  Spisetid,  satte  den  hellige  Frans  og 
den  hellige  Klara  sig  ned  sammen,  og  en  af  Brødrene  med  den 
hellige  Klaras  Ledsagerske  og  derpaa  alle  de  andre  Brødre,  og 
de  tog  ydmygt  Plads  om  Bordet.  Og  ved  den  første  Bet  begyndte 
den  hellige  Frans  at  tale  om  Gud  saa  yndeligt,  saa  dybsindigt,  saa 
underfuldt,  at  den  guddommelige  Naades  Fylde  steg  ned  over 
dem,  og  de  blev  alle  henrevne  i  Gud.  Og  medens  de  saaledes 
var  i  Henrykkelse,  med  Øjne  og  Hænder  løftede  mod  Himlen,  saa 
Folk  i  Assisi  og  i  Bettona  og  i  de  andre  Byer  rundt  omkring  ,at 
Santa  Maria  degli  Angeli  og  hele  Klostret  og  Skoven,  som  den 
Gang  var  ved  Siden  af  Klostret,  brændte  meget  stærkt.  Og  det 
saa  ud,  som  om  der  var  en  stor  Ildløs  baade  i  Kirken  og  Klostret 
og  Skoven.  Og  Folk  fra  Assisi  kom  hastig  løbende  derned  for  at 
slukke  Ilden,  ti  de  troede  virkelig,  at  alting  brændte.  Men  da 
de  kom  til  Klostret  og  ingen  Ild  fandt,  gik  de  indenfor  og  fandt 
den  hellige  Frans  og  den  hellige  Klara  og  alle  de  andre  hen- 
rykkede i  Gud  rundt  om  det  tarvelig  dækkede  Bord.  Hvoraf  de 
begreb,  at  det  havde  været  en  guddommelig  Ild  og  ingen  legem- 
lig, som  Gud  havde  ladet  vise  sig  dér  til  et  Jærtegn  for  at  betegne 
og   aabenbare   den   guddommelige    Kærligheds   Ild,    hvoraf   de 

hellige  Brødres  og  Søstres  Sjæle  brændte,  og  de  gik  bort  med 
stor  Trøst  i  deres  Hjerte  og  med  megen  Opbyggelse." 

Viste  Klara  sig  saaledes  overfor  Frans  som  den  kvindeligt 
svage,  den,  der  trængte  til  Trøst  og  Opmuntring,  var  hun  i  For- 
hold til  Søstrene  den  stærke,  den,  der  beskyttede  og  forsvarede 
de  andre.     Ikke  for  intet  var  hun  af  gammel  Krigerslægt. 

Dette  viste  sig  de  to  Gange,  San  Damiano  var  Genstand  for 
en  Belejring  af  Frederik  Ils  Soldater.  Under  sin  Krig  med  Paven 
havde  denne  Hersker  gjort  Indfald  i  Kirkestaten  og  havde  hertil 
med  klog  Beregning  anvendt  sine  muhamedanske  Bueskytter, 
hvem  Pavens  Banstraale  var  ganske  ligegyldig.  Fra  den  højt- 
liggende Bjergfæstning  Nocera,  kun  nogle  faa  Mil  fra  Assisi, 
styrtede  disse  Saracenere  sig  ,,som  Bisværme"  ned  over  Spoleto- 
dalen  og  angreb  en  skønne  Dag  ogsaa  S.  Damianos  Kloster. 
Trængte  Muselmændene  ind,  var  ikke  blot  Døden,  men  ogsaa 
Vanære,  Søstrene  vis;  skælvende  samlede  de  sig  derfor  om  Klara, 
der  —  som  saa  ofte  —  laa  syg.  Uden  at  tabe  Modet  lod  hun  sig 
bære  hen  foran  den  lukkede  Port  for  at  være  den  første,  der 
udsatte  sig  for  Faren.  Fra  Kirken  lod  hun  derpaa  hente  det 
Ciborium  af  Sølv  og  Elfenben,  hvori  Alterets  Sakramente  under 
Brødets  Skikkelse  opbevaredes,  og  hensank  nu  i  Bøn  om  Frelse. 
Da  syntes  det  hende,  at  der  fra  Ciboriet  udgik  en  Røst,  ,, ligesom 
en  Drengs",  og  denne  Røst  sagde:  „Jeg  vil  altid  være  Eders 
Vogter" .  Styrket  og  tillidsfuld  rejste  hun  sig  fra  Bønnen,  og 
kort  efter  opgav  Saracenerne  Belejringen  og  drog  andet  Steds  hen. 

Ogsaa  paa  anden  Maade  lagde  Klara  sit  uforfærdede  Mod  for 
Dagen.  Da  1220  Efterretningen  kom  til  Italien  om  de  fem  første 
franciskanske  Martyrers  Død  i  Marokko,  blev  Klara  saa  greben 
heraf,  at  ogsaa  hun  vilde  drage  til  de  Vantro  for  med  sine  Søstre 
at  lide  Martyrdøden,  og  kun  et  bestemt  Forbud  af  Frans  hindrede 
hende  i  at  udføre  denne  Plan.  Mest  ubøjelig,  mest  heltemodig 
viser  hun  sig  maaske  dog  i  den  Kamp,  hun  fører  mod  selve  Paven 
for  at  blive  sit  Fattigdomsløfte  tro.  Gang  paa  Gang  søger  hendes 
gode  Ven  Hugolin,  først  som  Kardinal,  siden  som  Pave  Gregor  IX, 
i  bedste  Mening  at  paatvinge  hende  og  hendes  Kloster  Besiddelser, 
hvoraf  de  kan  leve  i  Fred  og  Ro  ligesom  andre  Nonner.  Hun 
vægrer  sig  standhaftigt,  og  han  siger  da,  at  hvis  det  er  for  det 
Løftes  Skyld,  hun  har  aflagt,  saa  har  han  Magt  til  at  løse  hende 

fra  det.  „Hellige  Fader,"  lyder  hendes  Svar,  „løs  mig  fra  mine 
Synder,  men  ikke  fra  at  følge  Vor  Herre  Kristus  efter!"  To 
Dage  før  sin  Død  opnaaede  hun  da  ogsaa,  at  Innocens  IV  til 
evige  Tider  sikrede  hende  og  hendes  Søstre  Retten  til  at  være  og 
forblive  fattige. 

I  Modsætning  til  Frans  og  til  Trods  for  det  strenge  Liv,  hun 
førte,  blev  Klara  bedaget;  hun  døde  i  sit  tredsindstyvende  Aar, 
efter  enogfyrretyve  Aars  Klosterliv.  Én  stor  Sorg  havde  i  al  den 
Tid  ramt  hende,  det  var  Frans1  Død  i  1226.  Da  han  laa  paa  det 
sidste  i  den  lille,  fattige  Sygeleje  nede  bag  Portiuncula,  kom  der 
Bud  til  ham  fra  Klara,  at  hun  gerne  vilde  have  set  ham  endnu 
en  Gang.  Men  den  hellige  Frans  sendte  Svar  tilbage  og  sagde 
til  en  af  Brødrene:  „Gaa  og  sig  til  Søster  Klara,  at  hun  aflægger 
al  Bedrøvelse.  Nu  kan  hun  ikke  faa  mig  at  se,  men  det  maa  hun 
vide  for  vist,  at  inden  sin  Død  skal  baade  hun  og  Søstrene  se 
mig  og  fange  stor  Trøst  deraf." 

Saa  døde  den  hellige  Frans.  Men  Dagen  efter  hans  Død  kom 
Assisis  Borgere  og  tog  hans  afsjælede  Legeme,  og  sammen  med 
Brødrene  bar  de  det  op  til  Assisi,  med  Hymner  og  Lovsange, 
under  Tubaers  Klang,  med  Oliegrene  og  tændte  Kærter  i  Hænde. 
Og  da  de  i  den  tidlige  Oktobermorgen,  medens  de  violette  Taager 
endnu  laa  over  Sletten  som  et  mægtigt  Hav,  naaede  op  paa  den 
sollyse  Højde  ved  San  Damiano,  standsede  Ligtoget,  og  Baaren 
med  det  afsjælede  Legeme  blev  ført  ind  i  Kirken,  saa  nær  hen  til 
Søstrenes  Gittervindu,  at  de  kunde  se  deres  døde,  aandelige  Fader 
en  sidste  Gang.  „Og  efter  at  Gitret,  hvorigennem  Herrens  Tjener- 
inder plejede  at  modtage  den  hellige  Hostie  og  høre  Guds  Ord, 
var  bleven  fjernet,  løftede  Brødrene  hint  hellige  Legeme  op  fra 
Baaren  og  holdt  det  paa  deres  løftede  Arme  foran  Vinduet,  saa 
lang  en  Tid  som  Madonna  Chiara  og  de  andre  Søstre  til  deres 
Trøst  ønskede  det" ,  fortæller  Speculum  perfectio?iis.  Da  genlød 
den  lille  Kirke  af  Sorg  og  Afsked,  af  Klage  og  Graad,  ti  „hvo 
maatte  her  ikke  røres  til  Taarer" ,  siger  Thomas  af  Celano,  „naar 
selve  Fredens  Engle  græd  saa  bitterligt"    .  .  . 

Aarene  gik,  og  Klara  vedblev  at  leve.  Frans  var  borte,  men 
hans  nære  Venner,  Leone,  Angelo,  Broder  Enebær,  kom  jævnlig 
til  San  Damiano,  og  sammen  med  dem  sænkede  Klara  sig  i  Min- 
derne fra  den  Tid,  da  Mesteren  levede.     Ogsaa  Broder  Egidio, 


262  Klara  fra  Assisi 

der  ellers  altid  —  efter  Bernard  af  Qvintavalles  Ord  —  „sad  i  sin 
Celle,  som  en  Jomfru  i  sit  Kammer1' ,  aflagde  nu  og  da  Klara  et 
Besøg,  og  under  et  af  disse  var  det,  at  følgende,  ægte  francis- 
kanske  Optrin  fandt  Sted. 

En  engelsk  Franciskaner,  der  var  Doktor  i  Teologien,  stod 
paa  Prædikestolen  i  San  Damiano  og  holdt  en  Prædiken,  der 
rimeligvis  med  al  sin  Lærdom  har  været  højst  forskellig  fra  de 
Ord,  som  paa  dette  Sted  før  havde  lydt  fra  Frans  af  Assisis  Mund. 
Alle  følte  det,  og  pludselig  løftede  Broder  Egidio  sin  Røst  og 
raabte:  ,,Ti  stille,  Mester,  saa  vil  jeg  prædike!"  Den  engelske 
Doktor  tav,  og  Egidio  talte,  ,,i  Guds  Aands  Glød",  siger  den 
gamle  Legende.  Derpaa  gav  han  atter  Ordet  til  den  fremmede 
Prædikant,  og  denne  fortsatte.  Men  Klara  glædede  sig  mere  her- 
over, sagde  hun,  end  om  hun  havde  set  en  Død  blive  vakt  til 
Live  igen,  „ti  det  var,  hvad  vor  helligste  Fader  Frans  ønskede, 
at  en  Doktor  i  Teologien  skal  have  Ydmyghed  nok  til  at  tie, 
naar  en  Lægbroder  ønsker  at  tale  i  Stedet  for  ham." 

Saa  kom  omsider  den  Tid,  da  Dødens  Kald  ogsaa  udgik  til 
Søster  Klara.  Otteogtyve  Aar  igennem  havde  hun  været  mere 
eller  mindre  hjemsøgt  af  Sygdom,  og  i  Efteraaret  1252  syntes  hun 
at  være  sit  Endeligt  nær.  Endnu  var  hendes  Livsopgave  imidler- 
tid ikke  løst  —  hun  havde  ikke  opnaaet  den  endelige,  uomstøde- 
lige Stadfæstelse  af  sit  Fattigdomsprivilegium. 

Netop  paa  denne  Tid  vendte  Innocens  IV  tilbage  fra  Lyon, 
hvorhen  han  var  flygtet  for  Frederik  Ils  Hære.  1250  døde  den 
banlyste  Kejser  i  Fiorenzuola,  og  i  September  1252  opslog  Paven 
sin  Residens  i  Perugia.  Saa  snart  Pavehoffet  var  kommen  til  Ro 
i  den  umbriske  Hovedstad,  indfandt  Søstrenes  Velynder  og  Be- 
skytter. Kardinal  Raynald,  den  senere  Pave  Alexander  IV,  sig  i 
San  Damiano.  Han  rækker  Klara  Alterets  Sakramente,  og  hun 
beder  ham  indtrængende  opnaa  Privilegiets  Stadfæstelse  hos 
Paven. 

Næste  Aar,  i  Sommeren  1253,  kommer  Paven  med  sit  Hof 
selv  til  Assisi.  Han  indfinder  sig  ved  Klaras  Sygeleje,  og  da 
hun,  som  Skik  er,  ønsker  at  kysse  hans  Fod,  sætter  han  den  paa 
en  Skammel,  saa  at  hun  bekvemt  kan  faa  dette  sit  Ønske  opfyldt. 
Hun  beder  derpaa  om  Pavens  Velsignelse  og  fuldstændig  Aflad 
for  alle  sine  Synder.    „Give  Gud,  Datter."  sukkede  Innocens,  ,,at 

jeg  ikke  havde  Guds  Tilgivelse  mere  behov  end  du!"  Efter  hans 
Bortgang  siger  Klara  til  Søstrene,  der  er  forsamlede  om  hende: 
„Lover  Herren,  mine  Døtre!  I  Morges  har  jeg  modtaget  ham  selv, 
og  nu  er  jeg  ogsaa  bleven  regnet  for  værdig  til  at  se  hans  Stat- 
holder paa  Jorden!" 

Fra  nu  af  forlader  Søstrene  ikke  mere  Klaras  Leje.  Agnes, 
der  i  tredive  Aar  har  været  skilt  fra  sin  Søster  som  Abbedisse 
for  Klostret  Monticelli  ved  Florens,  knæler  grædende  ved  hendes 
Seng.  Dag  efter  Dag  ligger  den  døende  imidlertid  hen;  i  over 
to  Uger  har  hun  intet  spist,  men  føler  sig  endnu  stærk.  Hendes 
Skriftefader  formaner  hende  til  Taalmodighed.  ,, Siden  jeg  ved 
Guds  Tjener  Frans  har  lært  min  Herres  Jesu  Kristi  Naade  at 
kende,"  svarer  hun,  „har  ingen  Smerte  og  ingen  Bod  været  mig 
for  tung,  og  ingen  Sygdom  været  mig  for  haard."  Hun  skikker 
derpaa  Bud  efter  Vennerne  i  Portiuncula,  Leone,  Angelo  og  Gine- 
pro,  at  de  kan  læse  Herrens  Lidelseshistorie  for  hende.  De  kom- 
mer, og  Broder  Enebær  aabner  sit  Forraad  af  „Nyheder  fra  Gud, 
Leone  knæler  ned  ved  Sengen  og  kysser  under  Taarer  den  haarde 
Straasæk,  Angelo  trøster  de  hulkende  Søstre. 

Da  er  det,  man  hører  Klara  løfte  sin  Røst  midt  i  den  graad- 
tunge  Stilhed.  „Drag  bort  uden  Frygt,"  siger  hun,  „du  har  en 
god  Fører  paa  Vejen!  Drag  bort  uden  Frygt,  ti  han,  som  har 
skabt  dig,  har  ogsaa  helliggjort  dig,  han  har  altid  vogtet  dig,  han 
har  elsket  dig  ømt,  som  en  Moder  elsker  sit  Barn.  O,  Herre,  jeg 
lovpriser  dig,  fordi  du  har  skabt  mig!" 

Klara  tier  og  ligger  stille  hen  med  aabne  Øjne.  „Hvem 
taler  du  med?"  spørger  endelig  en  af  Søstrene.  „Jeg  taler," 
svarer  Klara  højtideligt,  „med  min  signede  Sjæl!"  —  „Og  ser 
du  ikke,"  føjer  hun  til  et  Øjeblik  efter,  „ser  du  ikke  den  Herlig- 
hedens Konge,  som  jeg  nu  skuer!" 

Med  Øjnene  blændede  af  Taarer  betragter  alle  den  døende. 
Men  Klara  ser  dem  ikke  længer.  Ufravendt  stirrer  hun  mod 
Kamrets  Dør  —  og  se,  da  aabner  Døren  sig,  og  i  hvide  Klæder, 
med  gyldne  Baand  om  det  straalende  Haar,  indtræder  en  Skare 
af  himmelske  Jomfruer,  der  er  komne  for  at  hente  Klara  til  det 
evige  Fædreland.  En  af  dem  er  højere  og  skønnere  end  alle  de 
andre,  og  hendes  Hovedguld  skinner,  saa  den  skumrende  Celle 
bliver   lysere   deraf   end   den   klareste   Dag.      Og   den   skønne, 

straalende  Frue  skrider  hen  mellem  Jomfruernes  Skare  til  Klaras 
Seng,  bøjer  sig  ned  over  den  døende,  omfavner  hende  og  skjuler 
hende  som  under  et  Slør  af  Lys.  I  Marias  Arme,  under  Fligen  af 
Himmeldronningens  lysende  rene  Klædemon,  stiger  Klaras  Sjæl 
op  til  den  evige  Herlighed.  Men  mellem  de  stivnende  Hænder 
holder  den  døde  Pavens  Bulle,  udstedt  to  Dage  før  —  den  ende- 
lige, højtidelige  Stadfæstelse  af  Klaras  og  hendes  Søstres  Ret  til 
at  efterleve  det  franciskanske  Ideal. 

San  Damianos  Kloster  staar  endnu,  næsten  som  Klara  og 
hendes  Søstre  har  forladt  det.  Her  er  det  lille,  snævre  Kor,  hvor 
de  bad  deres  Breviar  —  langs  Væggene  blankslidte  Stole  af 
gammelt,  grovt  Træværk  og  midt  paa  det  knirkende  Fjælegulv 
de  gamle  Pulte  med  de  store,  opslaaede  Antifonbøger.  Her  vises 
én  den  Klokke,  Klara  brugte,  naar  Søstrene  skulde  kaldes  sam- 
men til  Bøn,  Tinkalken,  hvoraf  hun  drak,  efter  at  have  modtaget 
Alterets  Sakramente,  Breviaret,  Broder  Leone  havde  skrevet  til 
hende,  og  hvorefter  hun  daglig  bad,  et  Kobber-Relikviegemme, 
skænket  hende  af  Innocens  IV.  Her  ser  man  ogsaa  Spisesalen, 
hvor  Gregor  IX  var  hendes  Gæst,  og  hvor  hun  paa  Pavens  Bud 
velsignede  Brødene,  men  i  hvert  Brød  tegnede  der  sig  under 
hendes  Velsignelse  et  Kors.  Her  ser  man  Klaras  lille,  lave  og 
trange  Bedekammer,  her  besøger  man  endelig  hendes  saakaldte 
Have  —  en  smal  Strimmel  fliselagt  Tag  mellem  to  høje  Mure. 

Men  fra  denne  Stump  Terrasse  aabner  der  sig  mellem 
Murene  som  mellem  to  Kulisser  et  pragtfuldt  Udsyn  over  det 
skønne  umbriske  Land  —  man  ser  Rivo  Torto,  Portiuncula,  de 
hvide  Veje,  de  olivenbevoksede  Marker,  den  lille  By  Bettona 
ovre  i  de  blaanende  Bjerge.  Selve  Haven  bestaar  kun  af  en  Slags 
bredt  Brystværn,  fyldt  med  Jord,  hvori  der  gror  Blomster.  Og 
som  den  gamle  Overlevering  vil  vide,  dyrkede  Klara  her  kun  tre 
Slags  Blomster:  Liljen,  der  betyder  Renhed,  Violen,  der  betyder 
Ydmyghed,  og  Rosen,  der  betyder  Kærlighed  til  Gud  og 
Mennesker. 


Hvad  mener  vore  nuværende  Politikere 
om  Qr  und  værdibeskatningen? 

Af  Dr.  Villads  Christensen. 

Ved  sidste  Folketingsvalg,  d.  16.  Juni  1903,  blev  der  forelagt 
Kandidaterne  i  en  Række  af  Landets  Valgkredse  følgende 
fire  Spørgsmaal  fra  „Den  danske  Henry  George-Forening"  : 

1.  Vil  De  paa  Rigsdagen  virke  for  en  snarlig  Gennemførelse  af 
en  frisindet  Toldreform,  der  nedsætter  og  efterhaanden  af- 
skaffer Toldbyrderne,  saavel  den  private  Toldbeskyttelse 
som  Finanstoldskatterne? 

2.  Vil  De  virke  for,  at  Statskassens  Erstatning  for  Nedgangen 
i  Toldindtægterne  fremskaffes  gennem  en  Beskatning  af  al 
Grundejendom,  paalignet  alene  efter  den  nøgne  Jords  Værdi? 

3.  Vil  De  virke  for,  at  den  Stigning  af  Grundenes  Værdi,  som 
hidrører  fra  Byers  Vækst,  Baneanlæg  og  andre  offentlige 
Arbejder,  tilfalder  Samfundet,  og  ikke,  som  nu,  den  til- 
fældige private  Grundejer? 

4.  Vil  De  virke  for  en  lettere  Adgang  til  Erhvervelse  af  Jord 
til  selvstændige  Brug  og  egne  Hjem? 

Dels  gennem  Avisreferater,  dels  gennem  Meddelelser  fra  de 
Forespørgere,  der  straks  paa  Stedet  havde  nedskrevet  Kandidater- 
nes Svar,  indsamledes  en  Del  Materiale  til  en  Oversigt  over  de 
faldne  Udtalelser.  Materialet  har  mange  Huller,  og  navnlig  de 
Besvarelser,  der  er  hentede  fra  Avisernes  Referater,  er  ofte 
temmelig  magre.  Men  nogen  Oplysning  vil  der  dog  nok  kunne 
hentes  fra  dem. 

Der  haves  Beretning  om  Svarene  fra  ialt  53  Kandidater;  af 
dem  slap  de  29  ind  i  Folketinget,  Resten  blev  paa  Valpladsen. 
Da  disse  sidste  dog  ogsaa  maa  antages  at  have  været  lige  saa  fuld- 

gyldige  Repræsentanter  for  det  Parti,  af  hvilket  de  var  op- 
stillede, som  deres  mere  heldige  Kolleger,  gøres  der  ikke  her 
nogen  Forskel  imellem  dem  af  den  Grund. 

Ved  at  se  Svarene  igennem  faar  man  Indtryk  af,  at  Kandi- 
daterne ofte  tager  sig  det  temmelig  let  med  at  svare  paa  slige 
Interpellationer.  Den  af  dem,  der  svarer  først,  maa  jo  som 
Regel  sige  et  eller  andet;  men  de  efterfølgende  nøjes  ofte  med  at 
slutte  sig  til  deres  ærede  Modkandidats  Udtalelser,  og  man  har 
derfor  jævnlig  det  Særsyn,  at  Kandidater  af  helt  forskellig 
Partifarve  pludselig  viser  sig  ganske  enige.  Dette  gælder  ikke 
særlig  Henry  George-Foreningens  Spørgsmaal,  —  Enigheden  er 
snarest  endnu  større  overfor  de  andre  ved  samme  Lejlighed 
stillede  Forespørgsler:  om  Tuberkulosens  Rekæmpelse,  om  Vold- 
gift i  Arbejdsstridigheder,  om  Udskænkning  af  Spiritus,  om 
Butikkernes  Lukning,  Prostitutionens  Afskaffelse  o.  s.  v.  Men 
ogsaa  med  Hensyn  til  Grundværdibeskatningen  ser  man  Kandi- 
daterne i  mange  Kredse  svare  ganske  ens.  I  Referatet  fra  Ruds- 
Vedby  Kredsen  hedder  det  f.  Eks.:  ,, Begge  Kandidater  (en  mode- 
rat og  en  Reformmand)  besvarede  Interpellationerne  overens- 
stemmende og  til  Dels  imødekommende."  I  Skelskør  kan 
Venstremanden  R.  Andersen  og  Højremanden  Sørensen-Allesø 
af  Referenten  besørges  under  ét:  „Paa  første  og  sidste  Spørgs- 
maal svarede  begge  Kandidaterne  Ja.  Det  andet  besvarede  de 
med  Nej,  og  til  det  tredie  erklærede  de,  at  der  allerede  er  gjort 
Skridt  i  den  Retning."  Ligesaa  i  Bækkekredsen,  hvor  der  er 
hele  tre  Kandidater,  som  ikke  kan  skelnes  fra  hverandre:  ,,Alle 
tre  Kandidater  kunde  gaa  med  til  det  første  og  det  sidste  Spørgs- 
maal; derimod  vilde  de  stille  sig  forbeholdent  overfor  det  andet 
og  det  tredie,"  o.  s.  v.  Hist  og  her  bliver  der  dog  ogsaa  svaret 
saaledes,  at  man  kan  se,  at  Kandidaterne  har  opgjort  sig  en 
personlig  Mening  om  Sagen. 

Det  ses  jo  straks  ved  et  Blik  paa  Spørgsmaalene,  at  det  første 
og  det  sidste  er  de  letteste  at  svare  paa,  tredie  er  noget  vanske- 
ligere, men  det  er  dog  egentlig  kun  i  andet  Spørgsmaal,  at 
Tampen  brænder.  Det  er  da  ogsaa  Besvarelserne  af  Punkt  2, 
som  er  mest  lærerige,  —  vi  gemmer  derfor  dem  tilsidst. 

Spcfrgsmaal  Nr.  4  maa  egentlig  siges  at  have  været  for  let. 
Paa  et  Tidspunkt,  da  de  nyopdagede  Husmænd  var  ved  at  blive 

Nationens  Kælebørn,  og  paa  en  Valgdag,  hvor  der  netop  fiskedes 
heftigt  efter  Husmændenes  Stemmer,  var  det  en  given  Ting,  at 
saa  godt  som  alle  Kandidater  med  Begejstring  vilde  virke  for 
,, lettere  Adgang  til  Erhvervelse  af  Jord  til  selvstændige  Brug  og 
egne  Hjem."  Her  er  da  ogsaa  næsten  enstemmig  Tilslutning  over 
hele  Linien:  Krabbe  og  Væver  Madsen,  Marott  og  Nancke,  Johan 
Ottosen  og  Ellinger  —  Par  efter  Par  møder  op  i  Valgkredsene  og 
overbyder  hinanden  i  Tilslutning  til  Husmændene.  Justits- 
ministeren svarer  ,,Ja,  selvfølgelig",  hans  socialdemokratiske 
Modkandidat  siger  ,,Ja,  naturligvis."  —  I  al  denne  Enstemmig- 
hed fæster  Opmærksomheden  sig  naturligt  ved  de  enkelte,  som 
har  sagt  noget  andet  end  det  sædvanlige.  Til  disse  hører  Folke- 
tingsmand Guldbrandsen,  der  til  dette  Spørgsmaal  mærkelig 
nok  svarede:  ,,Jeg  vil  ikke  binde  mig,"  samt  en  enkelt  Social- 
demokrat, Pakmester  Pedersen  i  Slagelse,  der  var  principfast 
nok  til  at  svare:  „Vort  Princip  er  Fællesdrift  af  al  Jord." 

Første  Spørgsmaal,  om  den  frisindede  Toldreform,  var  alle- 
rede noget  bedre  skikket  til  at  sætte  Skel;  dog  svarede  ogsaa  her 
den  langt  overvejende  Del  af  Kandidaterne  Ja.  Blandt  Ja- 
stemmerne  findes  alle  Venstremændene.  De  fleste  af  dem  svarede 
klart  og  uden  noget  Forbehold,  som  f.  Eks.  Konsejlspræsident 
Deuntzer:  ,,Jeg  vil  virke  for  Frihandel.  Jeg  er  Frihandelsmand, 
og  det  har  jeg  altid  været."  Naar  det  i  Referaterne  kunde  se 
ud,  som  om  enkelte  af  dem  har  trukket  lidt  paa  deres  Ja,  skyldes 
dette  vistnok  kun  den  Omstændighed,  at  de  har  udtalt  sig  ud- 
førligere om  Spørgsmaalet  end  de  andre.  Johan  Ottosen  troede 
saaledes  ikke  paa  Muligheden  af  at  faa  al  Told  afskaffet;  men 
han  vilde  gaa  med  til  at  arbejde  hen  imod  Afskaffelsen  af  al 
Told  paa  Industriens  Raa-  og  Hjælpestoffer  og  en  Nedsættelse  i 
Beskyttelsestoldsatserne,  saaledes  at  der  ikke  kæledes  for  Indu- 
strien, men  den  blev  henvist  til  selv  at  optage  Kampen  i  den  frie 
Konkurrence  paa  Verdensmarkedet.  Fogtman  vilde  gerne  virke 
med  til  Gennemførelse  af  en  frisindet  Toldreform.  ,,Men,"  til- 
føjede han,  „Spørgsmaalet  er  tilspidset,  idet  der  spørges  om  en 
Afskaffelse  efterhaanden.  Bestræbelsen  bør  gaa  ud  paa  to  Ting, 
nemlig  at  indskrænke  Toldskatten  til  det  mindst  mulige,  og  at 
det,  som  bliver  tilbage,  virker  efter  retfærdige  Principper."  Den 
eneste  af  Venstres  Kandidater,  bag  hvis  Udtalelser  der  maaske 

ligger  nogle  skjulte  Protektionslyster,  er  den  tidligere  Folketings- 
mand fra  Slagelse,  Redaktør  A.  Bing.  Ogsaa  han  vilde  være  med 
til  at  nedsætte  Toldskatterne  ,,saa  vidt  muligt11 ;  men  ,,der  fore- 
gik for  Tiden  Ting  i  England,  som  man  maatte  være  opmærksom 
paa,  og  man  maatte  være  meget  varsom  med  Finanstolden." 

Omtrent  paa  samme  Maade  svarede  Socialdemokraterne.  K. 
M.  Klausen,  Josef  Hansen,  Væver  Madsen,  Pakmester  Pedersen 
o.  fl.  sagde  rent  ud  Ja.  Andre  var  betænkelige:  Typograf  Ander- 
sen i  Holstebro  mente,  at  en  „snarlig"  Ophævelse  af  Beskyttelsen 
vilde  være  til  Skade.  Redaktør  Sund  bo  i  Esbjerg  vilde  ikke  gaa 
saa  langt  ned  med  Beskyttelsestoldsatserne,  at  det  kunde  skade 
de  bestaaende  Industrier  og  Erhverv.  Marott  i  Odense  vilde  slet 
ikke  røre  ved  Toldbeskyttelsen,  men  nok  gaa  med  til  at  nedsætte 
eller  helt  afskaffe  Finanstolden,  som  kun  var  en  uretfærdig  Skat. 

I  Modsætning  til  disse  to  Partier  svarede  Højremændene  gen- 
nemgaaende  med  et  Nej,  der  dog  var  indsvøbt  paa  noget  for- 
skellig Maade.  Professor  Elling  er  brugte  den  Vending,  at  det 
kom  an  paa,  hvad  man  forstod  ved  en  ,, frisindet  Toldreform", 
Postekspedient  Magitøs  ,, henholdt  sig  til  sit  Foredrag",  Proprie- 
tær Piper  vilde  have  Beskyttelsestold  og  Skat  paa  Luksusartikler, 
Fabrikant  Lange  i  Slagelse  kunde  ikke  være  med  til  at  afskaffe 
Beskyttelsestolden,  men  vilde  ellers  gerne  arbejde  for  en  frisindet 
Toldlov  o.  s.  v.  Der  fandtes  i  Højre  kun  én  Undtagelse;  det  var 
Sørensen- Allesø,  der  paa  Valgdagen  i  Skelskør  var  klar  over,  at 
han  ikke  mindre  end  sin  Modkandidat  vilde  støtte  en  frisindet 
Toldreform. 

Paa  Spørgsmaal  3,  om  Samfundets  Ret  til  den  af  Samfundet 
skabte  Værdistigning,  har  alene  Socialdemokraterne  Svaret  paa 
rede  Haand.  De  svarede  næsten  alle  Ja;  men  de  kunde  ogsaa 
næsten  alle  motivere  denne  Tilslutning  med  en  Henvisning  til 
et  af  deres  Partifælle  P.  Knudsen  under  Skattelovsforhandlin- 
gerne  stillet  Forslag,  som  gik  i  den  Retning. 

I  det  store  Reformparti  bringer  dette  Spørgsmaal  derimod 
Uro  i  Geledderne.  En  Del  af  Venstremændene  kunde  endnu  til 
dette  Punkt  svare  Ja  uden  Betænkning,  saaledes  Deuntzer,  Jens 
Johansen  Ladelund,  Fogtman,  Kr.  Pedersen  Sandby,  Bluhme, 
Høgsbro,  P.  Th.  Nielsen  fra  Horsens  Landkreds,  —  som  man 
ser,  væsentlig  saadanne,  som  senere  har  skilt  sig  ud  fra  Reform- 

partiet  eller  dog  mistænkes  for  at  høre  til  dettes  radikale  Fløj. 
Men  den  største  Del  af  Partiets  Kandidater  havde  allehaande  Be- 
tænkeligheder, eller  de  snakkede  sort:  Alberti  vilde  „muligvis 
gaa  med  til  en  mindre  Skat"  .  L.  Rasmussen  fra  Bække  svarede: 
„Det  er  der  noget  om;  men  hvad  skal  saa  Samfundet  gøre  ved 
Grundværdiers  Nedgang?"  og  med  dette  nemme  Kontraspørgs- 
maal  har  han  formodentlig  følt  sig  frelst  ud  af  Klemmen.  I 
Mariager  svarede  Moestrup:  ,,Ja,  men  det  bliver  rimeligvis  ikke  i 
en  nær  Fremtid"  .  Adskillige  havde  hittet  paa  det  Svar,  at  den 
nye  Ejendomsskyld  jo  var  et  Skridt  i  den  Retning;  dermed  klarede 
f.  Eks.  Krabbe,  Bing  og  Gaardejer  ./.  Hansen  i  Bogense  denne 
Pynt.  Om  Mølgaard-Nielsen  i  Holstebro  skriver  den  Mand,  der 
stillede  Forespørgslen:  Han  gav  et  uldent  Svar,  vistnok  nærmest 
Nej! 

I  Højre  var  der  ingen  Interesse  for  denne  Grundværdi- 
stigning. Nogle  undlod  at  svare,  andre  henviste,  ligesom  ad- 
skillige Venstremænd,  til  de  nye  Skattelove,  og  kun  Bogholder 
Schmidt  i  Mariager  vilde  gaa  med  til  „en  klækkelig  Beskatning"  . 

Og  saa  staar  vi  da  ved  det  afgørende  Spørgsmaal:  Vil  Kandi- 
daten gaa  med  til  at  afløse  Toldskatterne  med  en  Grundværdi- 
beskatning?   Lad  os  se  paa  Højre  først,  dér  er  vi  hurtigst  færdig. 

Højre  vil  ikke  have  med  den  Ting  at  gøre.  Det  er  et  Ind- 
greb i  Ejendomsretten,  sagde  Schmidt  i  Mariager.  Postmester 
Koefod  i  Lyngby  erklærede  i  al  Almindelighed,  at  han  var  en 
Modstander  af  de  georgeske  Idéer;  Piper  vilde  tage  Statens  Penge 
ind  gennem  Formue-  og  Indkomstskatten,  Borgmester  Na?icke 
vilde  have  Brændevinsskat,  selv  Fabrikant  Lange,  der  synes  at 
være  den  af  Højremændene,  som  har  strakt  sig  længst,  sagde 
Nej  til  dette  Punkt,  —  her  som  paa  de  tre  andre  i  tæt  Tilslutning 
til  sin  Modkandidat  Bing.  Ellinger  svarede  aldeles  ikke  paa 
Spørgsmaalet.  Magius  sagde,  at  han  ikke  kunde  indlade  sig  paa 
saa  svære  Problemer,  og  kun  den  frikonservative  L.  Hansen  i 
Bogense  lovede  at  tage  hele  Spørgsmaalet  op  til  Overvejelse.  I 
dette  Løfte  ligger  det  eneste  Glimt  af  Haab,  som  man  fra  højre 
Side  kunde  give  Georgeisterne. 

Men  hvad  sagde  det  mægtige  Reformparti?  I  1903  stod 
Partiet  jo  endnu  som  en  Enhed,  men  man  skelnede  allerede  —  og 
ikke  mindst  gennem  Besvarelserne  til  dette  Spørgsmaal  —  hvor 

baade  den  første  og  den  anden  Delingslinie  i  Fremtiden  vilde 
komme  til  at  gaa.  Vi  kan  derfor  tage  det  nuværende  Regerings- 
parti for  sig,  „Rebellerne"  for  sig. 

Et  mere  eller  mindre  tydeligt  Nej  sagde  Enevold  Sørensen 
(„jeg  anser  det  for  tvivlsomt,  om  den  Metode  vil  gaa"),  Alberti, 
Guldbrandsen  („Nej,  det  vil  jeg  ikke"  ),  R.  Andersen  fra  Skelskør- 
kredsen, Julius  Frandsen,  L.  Rasmussen  fra  Bække  („den  tror  jeg 
ikke  meget  paa"),  Johan  Ottosen,  den  moderate  Aadal  („Skatte- 
lovene er  vedtagne,  og  en  saadan  Beskatning  kan  altsaa  ikke  finde 
Sted" ),  Nielsen-Grøn  („efter  at  vi  har  fjernet  Grundskatterne, 
finder  vi  ingen  Anledning  til  at  paalægge  nye  Grundskatter"), 
Mølgaard-Nielsen,  Bing  („Aner  ikke,  hvorledes  den  nøgne  Jords 
Værdi  skal  bestemmes;  —  det  aner  heller  ingen  af  d'Hrr.,  som 
har  sat  deres  Navne  under  disse  Spørgsmaal" ),  —  desuden  ad- 
skillige af  de  faldne,  mindre  bekendte  Kandidater.  Hos  andre  af 
Partiet  mærkes  derimod  en  Del  Interesse  for  Sagen.  Bluhme 
sagde  „Ja,  saa  gerne",  men  tilføjede,  at  han  dog  hellere  saa  Er- 
statning for  Toldskatterne  skaffet  til  Veje  ved  Forhøjelse  af 
Formue-  og  Indkomstskatten.  Høgsbro  svarede  Ja,  „men  her- 
med er  ikke  sagt,  at  jeg  ikke  kan  gaa  med  til  andre  Skatter  som 
Erstatning  for  en  Nedgang  i  Toldindtægterne"  .  Nørhave  fandt 
meget  tiltalende  i  Henry  Georges  Tanker  og  mente,  at  man  burde 
arbejde  hen  imod  deres  Virkeliggørelse;  han  troede  dog  ikke,  at 
dette  helt  kunde  lykkes;  men  hvad  der  kunde  naaes,  vilde  i  ham 
have  en  velvillig  Tilhænger.  Den  moderate  Søren  Svendsen 
svarede  Ja  med  lidt  Forbehold,  men  mente  i  hvert  Fald,  at  Ret- 
ningen var  den  rigtige.  Moestrup  kunde  gaa  med  til,  at  Staten 
gennem  Beskatning  tog  en  Del  af  Grundværdien,  næppe  dog  den 
hele.  P.  Bjerre:  „Jeg  er  gammel  Georgeaner,  og  i  Hovedtrækkene 
siger  jeg  Ja  til  Forespørgslen;  dog  vil  jeg  ikke  være  med  til  at 
gaa  for  hidsigt  frem."  P.  Th.  Nielsen  i  Horsens  Landkreds  „for- 
beholdt sig  sin  Stilling." 

Som  man  ser,  —  her  er  adskillig  flere  Muligheder  end  i 
Højrepartiet.  Og  Udsigterne  bliver  nærmest  lysere,  naar  vi  gaar 
endnu  et  Skridt  til  venstre,  over  til  de  radikale  og  dem,  som 
staar  dette  Parti  nær.  De  er  ikke  flere,  end  at  vi  kan  tage  dem 
alle    enkeltvis: 

Konseilspræsident  Deuntzer:  „Jeg  mener,  at  der  er  meget  for- 

nuftigt  i  Henry  Georges  Lære,  men  Spørgsmaalet  er,  hvorledes 
den  skal  realiseres.  Jeg  holdt  paa,  at  Besætning  og  Inventar 
skulde  være  fri  ved  Ansættelse  af  Ejendomsskyld,  og  derved  blev 
Lovene  mere  i  Overensstemmelse  med  Henry  Georges  Tanker." 

Fogtman:  „Ved  Spørgsmaalet  om  Grundskatten  er  man  ved 
den  rene  Georgeisme:  den  nøgne  Jords  Beskatning.  Ja,  hvis  jeg 
drog  ud  til  en  øde  0  og  dannede  et  nyt  Samfund,  vilde  jeg 
bygge  det  efter  disse  Principper.  Noget  andet  er  det,  naar  man 
lever  i  et  gammelt  Samfund.  Vi  kan  sige,  at  vi  vil  stile  hen 
imod  Henry  Georges  System,  men  vi  tør  ikke  skyde  alle  Støtte- 
pillerne bort  og  kun  faa  en  eneste  stor  Midtpille  i  Stedet.  Den 
nye  Ejendomsskyld  er  ikke  Georgeisme,  men  den  er  et  Skridt  i 
den  Retning.  Vi  maa  gaa  frem  med  jævne  Skridt  i  den  Ret- 
ning." 

Kr.  Peder  s  en- Sandby  svarede,  at  de  nye  Skattelove  vilde 
være  en  god  Basis  at  arbejde  paa,  naar  man  vilde  skaffe  Penge 
til  Toldskatternes  Nedskrivelse.  —  Herman  Trier  stillede  sig 
velvilligt:  han  mente,  at  vor  Lovgivning  allerede  var  en  Smule 
inde  paa  Georgeismen,  og  at  der  nok  vilde  følge  mere  efter. 
Omtrent  det  samme  sagde  Kristiansen-Beder ,  og  han  tilføjede,  at 
han  havde  ønsket,  at  Bygningerne  var  bleven  undtagne  ved  Vur- 
deringen til  Ejendomsskyld.  Kaptajn  Brandt  i  Lyngby,  der  vel 
nærmest  maa  regnes  herhen,  mente  ogsaa,  at  vi  skulde  ind  paa 
de  georgeske  Idéer.  —  Ganske  ene  i  denne  Gruppe  staar  Krabbe, 
der  svarede:  Nej,  han  var  ingen  Ven  af  Henry  Georges  Jordrente- 
teori; han  troede  hverken  paa  de  gode  Virkninger  af  den  eller 
paa  dens  Gennemførlighed;  trods  Læsning  i  Henry  Georges 
Skrifter  var  det  ham  ikke  muligt  at  se  andet  deri  end  en  sindrig, 
men  uklar  Teori. 

Og  saa  endelig  Socialdemokraterne!  Hvis  man  kan  slutte 
efter  Kandidaternes  Svar  i  1903,  har  dette  Parti  endnu  ikke  op- 
gjort sig  sin  Mening  om  Grundværdibeskatningen.  Af  de  12 
Kandidater,  hvis  Udtalelser  vi  har  kunnet  opspore,  svarede  to 
rent  ja,  nemlig  Typograf  Andersen  i  Holstebro  og  Portør  Nielsen 
i  Vinderup;  om  den  sidste  tilføjes:  Han  gjorde  gældende,  at  det 
jo  egentlig  var  det  samme,  Socialisterne  vilde.  K.  M.  Klausen, 
der  havde  svaret  Ja  til  de  tre  andre  Spørgsmaal,  svarede  til 
dette:  ,,/«,  naar  Ordet  alene  slettes,  og  der  tilføjes:  og  ved  Skat 

paa  de  store  Indkomster  og  Formuer."-  Marott  sagde,  at  denne 
vigtige  Sag  var  altfor  lidt  debatteret  endnu,  og  den  var  ikke 
moden  til  Afgørelse.  —  Men  andre  sagde  Nej,  saaledes  Josef  Han- 
sen, Pakmester  Pedersen  og  Avisbud  Abrahamsen  i  Mariager,  der 
alle  tre  vilde  have  Erstatningen  for  Nedgang  i  Toldindtægterne 
tilvejebragt  gennem  højere  Formue-  og  Indkomstskat.  Det  samme 
mente  maaske  Forretningsfører  Wilman,  der  i  hvert  Fald  ikke 
vilde  have  Erstatningen  taget  gennem  en  Grundskat.  Væver 
Madsen  i  Kallundborg  var  tilfreds  med,  at  de  gamle  Skatter  paa 
Jorden  nu  var  bleven  afskaffede,  og  vilde  ikke  være  med  til  at 
paalægge  nye  igen. 

Hvad  de  tre  andre  Socialdemokrater  (Koch,  Sundbo  og 
Redaktør  Andersen)  egentlig  mente,  kan  ikke  ses  af  de  fore- 
liggende Referater. 


Vi  kan  da  nu  opgøre  Resultatet. 

Anbringer  vi  de  53  Kandidater,  som  vi  her  har  opereret  med, 
i  en  lige  Linje  fra  højre  til  venstre  efter  deres  almindelige  Parti- 
standpunkt, vil  det  vise  sig,  at  den  ene  Halvdel  af  denne  Række 
—  fra  højre  Fløj  til  Centrum  —  er  ganske  blank  og  bar  for 
georgeistiske  Tendenser.  I  denne  Halvdel  findes  alle  Højre- 
mændene og  omtrent  de  tre  Fjerdedele  af  Reformpartiet  og  de 
Moderate.  Al  den  Interesse  for  Grundværdibeskatningen,  der 
findes  blandt  de  53,  er  samlet  mellem  Centrum  og  venstre  Fløj. 
Den  breder  sig  med  forskellig  Styrke  over  en  mindre  Del  af  Re- 
geringspartiet, gennem  de  radikale,  hvor  kun  en  enkelt  Und- 
tagelse er  paatruffet,  og  et  Stykke  ind  i  Socialdemokratiet,  hvor 
den  saa  atter  standses  af  en  stejl  Modstand.  —  Skønt  Materialet 
til  denne  Statistik  kun  er  brudstykkeagtigt  og  mangelfuldt,  tør 
vi  dog  maaske  tro,  at  det  formindskede  Rillede,  vi  herigennem 
faar,  saa  nogenlunde  vil  svare  til  Forholdene,  som  de  findes  i 
Virkeligheden.  Højre  vil  altsaa  være  utilgængeligt  for  Henry 
Georges  Tanker,  store  Dele  af  Venstre  vil  kunne  vindes  for  dem, 
og  Socialdemokraterne  staar  saaledes,  at  dette  veldisciplinerede 
Parti  paa  dette  Punkt  vil  kunne  berede  Overraskelser;  det  kan 
optage  Grundværdibeskatningen  paa  sit  Program,  det  kan  ogsaa 
rejse  forbitret  Modstand  imod  den. 


Hvad  mener  vore  nuværende  Politikere  om  Grundværdibeskatningen?       273 

Havde  Materialet  været  fyldigere,  vilde  ogsaa  Resultaterne 
være  bleven  sikrere.  Men  maaske  disse  Linier  bliver  læst  af 
nogle  blandt  de  3 — 400  Politikere,  som  nu  til  Sommer  skal  for- 
søge deres  Lykke  paa  Valgtribunerne,  og  de  kan  da  være  dem  til 
en  Paamindelse  om,  at  slige  Spørgsmaal  kan  en  Folketings- 
kandidat risikere  at  træffe  paa  sin  Vej.  Skulde  da  en  og  anden 
heraf  bevæges  til  i  Tide  at  tænke  lidt  over,  hvad  han  vil  svare, 
tør  vi  haabe  efter  Valgene  at  kunne  levere  en  mere  fyldest- 
gørende Oversigt  over  vore  Politikeres  Stilling  til  Grundværdi- 
beskatningen, —  og  da  har  denne  Artikel  ikke  været  skrevet  for- 
gæves. 

Hedvig  Charlotte  Nordenflycht. 

Af  Astrid  Goldschmidt. 

Forstummad  blef  Herdinnans  sang  i  Norden. 
For  vekt  var  lyrans  ljud  mot  hjertats  rost; 
Frid.  rykte,  vånner,  kunskap  —  allt  på  jorden 
Uppofrades  åt  lågan  i  dess  brost.  • 

Det  Navn,  der  staar  over  disse  Linjer,  er  næppe  kendt  længere 
her  i  Danmark  —  og  dog  er  der  Grund  til  at  skyde  Glemse- 
lens vel  hundredaarige  Mos  til  Side;  ti  Hedvig  Charlotte  Norden- 
flycht er  den  første  Kvinde  i  Norden,  der  med  Rette  bærer 
Digternavnet!  Ganske  vist  er  hendes  Digte  nu  —  paa  faa  Und- 
tagelser nær  —  falmede  og  ejer  kun  Betydning  som  Illustration 
til  hendes  romantiske  Livshistorie.  Men  for  hendes  Samtid  be- 
tød de  noget  nyt.  Hun  er  den  første  Kvinde,  der  baade  ved  sin 
Begavelse  og  ved  sin  mærkelige  Personlighed  fik  Indflydelse 
paa  sin  Tids  Kultur,  og  hvis  Navn  var  berømt  ogsaa  udenfor 
eget  Lands  Grænser. 

Det  er  værd  at  lægge  Mærke  til,  at  denne  vor  første  kvinde- 
lige Repræsentant  paa  Parnasset  var  —  svensk.  Det  store  Navn, 
vi  Danske  ejer:  Leonora  Kristina  Ulfeldt,  er  vel  et  Hundredaar 
ældre;  men  „Jammersmindet"  er  et  Memoireværk.  Først  1827 
begyndte  Fru  Gyllembourg  at  udgive  sine  Noveller,  mens  Norge 
saa  sent  som  1850  med  Fru  Collett  fik  sin  første  æstetiske  For- 
fatterinde. — 


„Skaldinnan"  Hedvig  Charlotte  Nordenflycht  fødtes  i  det 
mærkelige  Aar  1718  —  det  Aar,  hvor  en  Kugle  i  Fredrikssten 
gjorde  Ende  paa  den  karolinske  Æventyrtid  med  dens  Glans  og 
Ulykker,  idet  den  dræbte  dens  kongelige  Helt.  Hun  saa  Lyset  den 
28.  November  i  Stockholm  og  var  det  yngste  af  Kamrerare  i  kgl. 
Kammarkollegiet,  Nordenflychts  fem  Børn.     Til  Trods  for  det 

•  Euphrosynes  Minnesång  ofver  Fru  Nordenflycht. 

adelige  Navn  flød  der  dog  rent  borgeligt  Blod  i  hendes  Aarer. 
Ti  Kamrer  Nordenflycht  hed  oprindelig  Andersson,  men  havde 
antaget  Navnet  Nordbohm.  1728  blev  han  imidlertid  ,, efter  30 
Aars  tro  Tjeneste"  adlet  og  fik  Navnet  Nordenflycht.  Hans  Hustru 
var  af  Præsteslægten  Rosin. 

Den  lille  Hedvig  Charlotte  var  et  ualmindelig  fremmeligt 
Barn.  Allerede  før  sit  femte  Aar  kunde  hun  læse  rent,  og  da  hun 
var  otte,  spille  paa  Clavecymbal  ,. efter  Noder",  og  hun  fik  en 
omhyggelig  Opdragelse  af  de  alvorlige,  pligtopfyldende  For- 
ældre. Hendes  under  Opvæksten  voksende  Tilbøjelighed  for 
Læsning  og  Ulyst  til  „de  vanliga  qvinno-slojder"  blev  der  dog 
ikke  taget  særligt  Hensyn  til;  Forældrene  var  uden  Forstaaelse 
af  Barnets  særegne  Begavelse  —  hvad  der  paa  den  Tid  ikke  var 
saa  mærkeligt!  —  og  opdrog  hende  paa  samme  Maade  som  de 
fire  andre  Børn.  Om  dette  System  skrev  hun  selv  senere:  „ett  klart 
prof  af  den  skadliga  vanan  att  barn  efter  antagen  sed  uppfostras, 
och  icke  deras  naturliga  bojeiser  skårskådas  och  urskiljas." 

Forældrene  søgte  imidlertid  at  holde  hendes  boglige  Lyster 
saa  meget  som  muligt  nede  og  at  opmuntre  hendes  manglende 
Tilbøjelighed  for  de  huslige  Dyder  —  indtil  Faderen,  da  Hedvig 
Charlotte  var  13  Aar  gammel,  tog  sin  Afsked  og  flyttede  paa 
Landet.  Her,  paa  Wiby  Gaard  i  norra  Våstmanland,  fik  hun 
endelig  fuld  Frihed  til  at  læse  og  studere  af  Hjertens  Lyst.  Nogle 
Digte,  hun  skrev  paa  den  Tid,  vidner  om  den  lyse  Sinds- 
stemning, denne  Forandring  i  hendes  Livsvilkaar  frembragte. 

Disse  Studier  i  „teologiske  og  mystiske"  Bøger  i  Forbindelse 
med  den  landlige  Stilhed  nærede  imidlertid  hendes  medfødte 
Hang  til  Grublerier  over  Tilværelsen  og  dens  Gaader  og  hendes 
dybe  Trang  til  at  opnaa  en  selvstændig  Livsanskuelse  —  bag  hvil- 
ken dog  altid  Tvivlen  laa  paa  Lur.  Det  var  især  paa  det  religiøse 
Omraade  disse  Grublerier  blev  Aarsag  til  indre  Uro  og  Kamp, 
for  hvilken  hun  ingen  Hjælp  fandt  i  Bøgerne.  —  Da  traf  det  sig, 
at  den  unge  Mekaniker  Johan  Tideman  i  et  Forretningsanliggende 
blev  knyttet  til  hendes  Hjem.  Hans  rige  Kundskaber  og  høj- 
sindede Tænkemaade  vakte  Hedvig  Charlottes  Beundring  og 
Tillid;  hun  førte  lange  og  alvorsfulde  Samtaler  med  ham,  der 
blev  hende  kærere  end  al  ungdommelig  Adspredelse,  og  den 
unge  Lærde  blev  snart  hendes  Lærer  og   ,, Mentor".     Kamrer 

Nordenflycht  saa  med  Tilfredshed  det  smukke  Forhold  —  hvis 
Art  han  dog  misforstod  —  udvikle  sig  mellem  de  to  unge.  I  syv 
Maaneder  havde  han  været  syg,  og  da  han  nu  følte,  at  Døden 
var  nær,  kaldte  han  den  unge  Tideman  til  sig  for  at  meddele 
ham,  at  det  var  hans  'Ønske  og  Vilje,  at  han  skulde  ægte  hans 
yngste  Datter.  Han  havde  uden  Tvivl  gennemskuet  den  unge 
Mands  Følelser,  men  ikke  tænkt  over  sin  lydige  Datters.  Tide- 
man vilde  blive  hende  en  god  Mand  —  mere  behøvedes  ikke.  — 
Men  i  Hedvig  Charlottes  Følelser  fandtes  ikke  Spor  af  Erotikl 
Den  unge  Tidemans  Ydre  egnede  sig  heller  ikke  til  at  vække 
Forelskelse;  han  saa  gammel  og  sygelig  ud,  skønt  kun  et  Par  og 
tyve  Aar;  han  var  pukkelrygget  efter  et  ulykkeligt  Fald,  og  dertil 
kom,  at  han  i  Reglen  gik  skødesløst  klædt.  Men  den  sjælelige 
Fred  og  Klarhed,  denne  Yngling  kun  altfor  tidligt  havde  naaet 
gennem  Lidelser  og  Resignation,  afspejlede  sig  i  hans  Ansigts 
Udtryk  og  gjorde  det  tiltrækkende  trods  Grimheden.  En  ung 
Sokrates  —  men  ikke  den  Mand,  den  purunge  Hedvig  Charlotte 
drømte  om!  „Såsom  en  philosoph  var  han  mig  kår  att  hora, 
men  som  fåstman  odråglig  att  se"  —  skrev  hun  senere  i  sit  selv- 
biografiske Rrev. 

I  den  første  Tid  efter  Faderens  Død  gik  hun  ganske  op  i 
sin  Sorg  —  men  snart  maatte  det  farlige  Spørgsmaal  afgøres: 
kunde  hun  adlyde  sin  Faders  sidste  Vilje?  Efter  en  indre  Strid, 
der  var  saa  heftig,  at  hun  blev  legemlig  syg,  besluttede 
hun  tilsidst  „af  kårlek  till  vishet  och  dygd"  at  give 
Johan  Tideman  sit  Ja.  Hvad  der  vistnok  bidrog  dertil,  var  den 
unge  Mands  fintfølende,  tilbageholdende  Optræden  og  hans  yd- 
myge Sorgfuldhed  —  han  var  virkeligt  og  dybt  forelsket  i  hende. 
Tre  Aar  varede  denne  ejendommelige  Forlovelse;  da  døde  Johan 
Tideman  efter  næsten  et  Aars  Sygeleje,  ømt  plejet  af  hende  til 
det  sidste,  d.  28.  Maj  1737.  Hun  skrev  om  ham,  at  siden  hun 
havde  overvundet  „de  hinder,  som  ungdomstycket  kastade  i 
vågen" ,  blev  han  hende  „meget  kær"  .  Fuld  af  Beundring  saa 
hun  ham,  „med  ovanlig  styrka  draga  sina  bordor"  ;  og  da  han 
gik  bort,  følte  hun  det  som  et  smerteligt  Tab  af  en  fuldtro  Støtte. 
Som  sædvanlig  gav  hun  sine  Følelser  Form  i  nogle  Digte,  bl.  a. 
et,  der  hedder:  Sorg  ofver  en  trogen  vågledares  dod. 

Et  Aar  levede  Hedvig  Charlotte  for  sin  Sorg  og  sine  Minder; 

da  vaagnede  paany  hendes  Lærelyst,  og  hun  besluttede  at  tage 
Undervisning  i  Fransk.  Familien  var  imidlertid  nyttet  til  Stock- 
holm, og  paa  hendes  Barndomsven  og  Slægtning  Karl  Klingen- 
bergs  Anbefaling  valgtes  Præsten  Jacob  Fabricius  til  hendes 
Lærer  —  en  ca.  35-aarig  Mand,  der  tidligere  havde  været  knyttet 
til  den  franske  Menighed  og  var  bekendt  for  sin  fine  literære 
Dannelse.  Han  skrev  Digte,  var  begavet,  elskværdig  og  smuk 
—  som  Hedvig  Charlotte  skrev:  „den  lyckligaste  blandning  af 
goda  sjålsgafvor" ,  men  hans  literære  Evner  blev  dog  betydeligt 
overvurderede  af  hans  Samtid.  Forholdet  til  Fabricius  —  i  Be- 
gyndelsen Elevens  til  Læreren  —  blev  imidlertid  den  Gnist,  der 
tændte  hendes  lidenskabelige  Hjerte  i  Brand,  og  i  Maj  1741  blev 
hun  hans  Hustru,  efter  at  han  havde  faaet  Embede  som  „amirali- 
tets  pastor"  i  Karlskrona.  Forlovelsestiden  trak  ud  i  nogle  Aar 
til  Dels  paa  Grund  af  Familiens  forandrede  økonomiske  Forhold, 
som  den  yngste  Søn  Anders  Nordenflycht  ved  forskellige  Let- 
sindigheder var  Skyld  i.  De  elskende  skrev  lange  Digte  til  hin- 
anden i  en  Slags  poetisk  Væddekamp.  „Vår  brefvexling  år  ej 
annat  ån  herdaqvåden" ,  skrev  Hedvig  Charlotte. 

Da  det  unge  Brudepar  efter  Brylluppet  drog  til  sit  frem- 
tidige Hjem,  forliste  Skibet;  selv  blev  de  reddede,  men  de  mistede 
alle  deres  Ejendele.  Dog  — ■  deres  Lykkes  Himmel  var  saa 
straalende,  at  Tabet  af  disse  jordiske  Ting  ikke  kunde  formørke 
den!  Hedvig  Charlotte  havde  overhovedet  kun  én  Bekymring  i 
sit  Ægteskab:  hun  frygtede,  at  deres  Lykke  var  for  stor  til  at 
kunne  vare  ved  —  og  det  syntes  virkelig  ogsaa,  som  om  „Guderne 
blev  misundelige"  .  Ti  efter  syv  Maaneders  Forløb  døde  Jacob 
Fabricius  af  en  hidsig  Feber. 

Den  unge  Enkes  Sorg  overgik  al  Beskrivelse.  Hun  græd 
og  jamrede  ustandseligt,  faldt  i  Afmagt  og  blev  tilsidst  syg  og 
sengeliggende  i  mange  Uger.  Hendes  eneste  Ønske  var,  at  ogsaa 
hun  maatte  dø;  hun  bad  til  Gud,  at  hendes  „frihetstimme" 
maatte  være  nær!  Men  —  trods  alt  sejrede  omsider  hendes 
Ungdom,  og  hun  begyndte  at  vende  tilbage  til  Livet. 

Hun  rejste  først  til  sit  Hjem  i  Stockholm.  Men  da 
endog  hendes  Slægtnings  Selskab  var  hende  uudholdeligt,  tyede 
hun  ud  til  Stilheden  og  Ensomheden  i  et  lille  Bondehus  paa 
Lidingøen.    Her  indrettede  hun  sig  et  Hjem  med  dystre  Farver; 

hun  havde  kun  sit  Glavecymbal,  sine  Bøger  og  Fugle  med  sig,  og 
intet  hindrede  hende  i  at  ,,blanda  vågorna  med  sina  tårar"  .  Her 
fandt  hun  ogsaa  det  fulde,  poetiske  Udtryk  for  sin  Sorg.  Og 
disse  Digte  og  Sørgesange,  skrevne  i  Ensomheden  og  sungne  til 
Tonerne  af  hendes  lille  Instrument  skulde  ikke  blot  gøre  hendes 
Navn  kendt  over  hele  Sverige  —  det  blev  den  første  Digtsamling, 
svensk  Literatur  ejer.  Jacob  Fabricius'  Død  afbrød  saaledes  ikke 
blot  for  bestandig  det  Liv  indenfor  Hjemmets  snævre  Virkekreds, 
der  var  blevet  hendes,  som  hans  lykkelige  Hustru.  Hendes  dybe 
og  lidenskabelige  Sorg  ved  Tabet  af  den,  der  ene  havde  givet 
hendes  Liv  Værd,  bragte  hendes  slumrende  digteriske  Evner  til 
at  sprudle  frem. 

Et  Aarstid  efter  disse  Begivenheder  —  først  paa  Aaret  1743  — 
udkom  i  Stockholm  et  lille  Hefte  med  Titlen:  ,,Den  sorgande 
Turturdufvan,  eller  Åtskilliga  bedrofweliga  sångar,  under  wackra 
Melodier  sammansatte  och  samlade  af  en  medlidande  Åhorare" . 
(Den  medlidende  Tilhører  var  Karl  Klingenberg).  Disse  Digte 
har  sat  Skel  i  svensk  Literaturs  Historie.  Det  var  vel  ikke  første 
Gang,  at  en  Mand  eller  Kvinde  paa  Vers  tolkede  sin  Sorg  ved 
Tabet  af  den  elskede;  men  dette  var  ikke  før  sket  i  Form  af  en 
hel  Samling  Digte,  der  alle  blot  var  Udtryk  for  en  personlig 
Følelse.  Og  som  det  er  første  Gang,  disse  Toner  klinger  i  svensk 
Poesi,  danner  de  ogsaa  ved  et  mærkeligt  Sammentræf  Indlednings- 
akkorden  til  Nordisk  Kvindelitteratur.  Grundstemningen  i  disse 
Digte  er  anslaaet  i  de  fire  Linjer: 

Min  lefnads  lust  er  skuren  af 
Och  doden  ar  min  langtan, 
Till  dig.  du  morke  tysta  graf 
Står  al  min  trangtan. 

Disse  Digte,  der  er  saa  enkle  og  usammensatte,  er  ejendomme- 
lige ved  den  inderlige,  følelsesbevægede  Stemning,  der  slaar  os 
i  Møde  fra  de  gulnede  Blade.  De  er  —  saa  at  sige  —  digtede 
med  Hjertet!  Betegnende  for  Forfatterinden  er  ogsaa  de  Ord  i 
Slutningen  af  Forordet  til  „den  sorgande  Turturdufvan"  :  „De 
som  åro  så  lyckeliga  och  intet  blifvit  fodde  med  slika  hjertan 
....  bora  intet  se  dem." 

Sygdom  tvang  imidlertid  Fru  Nordenflycht  til  at  vende  til- 
bage til  Stockholm  for  at  søge  Lægebehandling.    Ved  Siden  af  de 

sørgelige  Tanker  var  ogsaa  andre  Betragtninger  begyndt  at  gøre 
sig  gældende:  hun  havde  —  saa  ung  hun  var  —  allerede  gennem- 
gaaet  saa  mange  Sorger  og  Lidelser,  at  hendes  tidligere  religiøse 
Tvivl  atter  vaagnede  med  fornyet  Styrke;  og  som  før  søgte  hun  at 
naa  til  Erkendelse  og  Fred  ved  filosofiske  Studier.  Hun  kastede 
sig  med  Iver  over  Værker  af  Leibnitz,  Locke  og  Bayle,  men  uden 
at  vinde  Klarhed.  Det  var  især  Spørgsmaalet  om  Sjælens  Udøde- 
lighed, der  beskæftigede  hende.  Hun  korresponderede  ogsaa  med 
udenlandske  Lærde  for  at  høre  deres  Mening  —  bl.  a.  med  Lud- 
vig Holberg.  Hans  Breve  er  desværre  gaaet  tabt.  Men  et  langt 
Digt  af  hende,  „Wiktiga  frågor  til  en  Lård" ,  indeslutter  baade 
hendes  Spørgsmaal  og  hans  Svar.  Han  formaner  hende  først 
til  at  ,,søge  Ro  i  sig  selv"  ;  ti 

.  .  .  »andras  tankar,  hjalp  och  tro 

De  aro  dig  som  losa  segel. 

De  vanda  sig  som  vadren  gå«  .  .  . 

Digtet  er  iøvrigt  en  filosofisk  Dydsprædiken,  der  slutter  med 
den  Tankegang,  at  da  Udødeligheden  venter  os,  gør  det  mindre 
til  Sagen,  hvorledes  Livet  her  rinder  —  om  i  Sorg  eller  Glæde 
—  blot  vi  naar  „det  sande  Maal."  Efter  Holbergs  Død  skrev  hun 
det  lille  franske  Vers  over  ham: 

Pour  faire  de  ce  grand  homme  le  vrai  caractére 
L'on  peut  dire,  sans  dautre  ornement 
Que  parmi  les  hommes,  dont  il  a  fait  l'histoire 
Il  est  lui  méme  le  plus  savant. 

Fru  Nordenflycht  —  der  som  Enke  antog  sit  adelige  Pige- 
navn, noget,  der  iøvrigt  ikke  var  ualmindeligt  —  udgav  nu  en 
Række  Aarbøger  1744 — 50  med  Titlen:  Qvinligt  Tankespel  af 
en  i/erdinna  i  .Vorden,  (der  bl.  a.  indeholdt  Spørgsmaalet  til  Hol- 
berg). Puppen  var  nu  blevet  Sommerfugl.  Som  hun  helt  var 
gaaet  op  i  sin  Sorg,  blev  Digtekunsten  nu  hendes  Livsopgave. 

Dette  var  ogsaa  nyt!  Ti  hidtil  var  Kunsten  blevet  dyrket 
som  Beskæftigelse  i  Fritid  —  som  Fru  Brenner  skrev:  —  —  „fast 
konsten  oss  ibland  har  kostat  några  timar."  Fru  Nordenflycht 
satte  den  i  Højsædet  som  et  alvorligt  Arbejde,  der  kræver  den 
hele  Personlighed. 

Foruden  Udgivelsen  af  sin  Mands  efterladte  Digte  skrev  hun 
i  disse  Aar  navnlig  moralske  og  religiøse  Digte,   Elegier,  Til- 

fældighedsdigte  i  Anledning  af  Tidens  politiske  Begivenheder, 
Bønskrifter  og  Hyldningsdigte  til  de  kongelige  o.  s.  v.;  og  blandt 
de  betydeligste  „Det  frålsta  Svea" ,  et  Digt  i  fem  Sange.  De  fleste 
af  disse  er  dog  nu  meget  forældede;  men  i  flere  af  de  smaa 
Digte  af  mere  personlig  Karakter,  der  findes  indstrøede  hist  og 
her  —  f.  Eks.  „Kårlekens  faror"  og  ,,Visa"  med  den  smukke 
Strofe: 

Nog  ar  det  sant  en  van 

Kan  laka  aldrabast  et  såradt  sinne  — . 

pulserer  Livet  endnu.  — 

For  „Kvindesagen"  —  d.  v.  s.  Kvindens  Ret  til  større  aande- 
lig  Udvikling  —  kæmpede  hun  med  et  Mod,  der  var  saa  meget 
mere  beundringsværdigt,  som  det  kun  skaffede  hende  „Naale- 
stik"  og  Uvilje  fra  hendes  egne  Kønsfællers  Side.  Hendes  Digt 
,,Qvinnans  Plikt  att  odla  sitt  forstånd"  virker  næsten  komisk 
ved  sin  glødende  Iver.  Allerede  Begyndelsen  anslaar  kraftigt 
hendes  harmfulde  Stemning: 

Dumma  lag,  du  blinda  sed. 
Som  af  nedrig  afund  ljuder 
Når  du  Evas  k6n  forbjudar 
Att  parnossen  komma  vid! 

Att  du  forst  har  fått  din  fart 
Ur  en  svag  och  manlig  hjårna, 
Som  sitt  valde  velat  vårna, 
Ar  val  utan  tvifvel  klart  .  .  . 

Hun  indrømmer,  at  vi  Kvinder  har  faaet  „mindre  Kraft  og 
mindre  Styrke"  end  Mændene  —  men  dette  er  kun  en  Grund 
mere  til  at  søge  Visdom  og  Kundskaber.  Dernæst  undersøger 
hun  grundigt,  hvorledes  Manden  er  stillet  med  Hensyn  til  Valget 
af  en  Hustru.    Det  hedder  her: 

Mon  han  sig  en  hustru  tar. 
Som  i  dumhet  ligger  bunden 
Och  hvars  dygd  på  vishetsgrunden 
Inga  fasta  rotter  har? 

„Ti  stille!"  raaber  Forfatterinden  til  „Hr.  Matvett" , 
som  hævder,  at  hans  Hustru  kun  skal  vide  Besked  med 
sit  Køkken,  sin  Naal  og  sin  Spinderok.  En  klog  Mand  indser, 
at  der  behøves  mere!    Og  nu  udvikler  hun  i  et  langt  og  ildfuldt 

Foredrag  for  Kvinderne,  at  de  bør  rette  deres  Tanker  mod 
højere  Maal;  ti  den,  der  styrker  sin  Sjæl  med  Visdom,  skælver 
ikke  for  Døden! 

Nogle  Aar  senere  —  1755  —  skrev  hun  i  samme  Øjemed  Digtet 
„Fruntimrets  forsvar"  .  Det  var  Rousseaus  Brev  til  d'Alembert, 
hvori  han  retter  et  voldsomt  Angreb  paa  Kvinden,  som  efter 
hans  Mening  har  for  stor  Magt  i  Frankrig  og  „hverken  elsker 
Kunsten  eller  har  Geni"  ,  der  kaldte  Fru  Nordenflycht  til  Kamp. 
Hun  opregner  i  sit  Digt  alle  de  mærkelige  Kvinder  fra  Oldtiden 
af,  der  har  udmærket  sig  paa  en  eller  anden  Maade:  nogle  ved 
Heltemod,  Sjælsstyrke,  Lærdom;  andre  ved  Opofrelse,  Ømhed 
etc.  etc.  Og  det  ender  med  en  Hyldest  til  Kronprinsesse  Ulrika 
Lovisa,  Stifter  af  det  svenske  Vitterhetsakademi.  Digtet  gjorde 
stor  Lykke,  men  er  —  som  Digt  betragtet  —  skrækkeligt!  — 

Det  stod  imidlertid  kun  sørgeligt  til  med  hendes  økonomiske 
Forhold;  man  fortæller  endog,  at  hun  maatte  bede  gode  Venner 
sy  sine  Klæder.  Gennem  sin  Velynder,  Grev  Tessin,  opnaaede 
hun  af  den  kgl.  Familie  et  mindre  Aarstillæg  til  sin  lille  Enke- 
pension. Men  under  den  store  Brand  i  Stockholm  1751  ned- 
brændte det  Hus,  hvori  hun  og  hendes  Moder  boede.  Alt  for- 
tæredes af  Luerne  —  Manuskripter,  Clavecymbal,  Klæder.  Selv 
bar  hun  sin  73-aarige  Moder  ud  af  det  brændende  Hus. 

I  denne  „forskråcklige  nod"  vendte  hun  sig  til  Rigsdagen 
og  til  Præstestanden  i  det  Haab,  at  ,,icke  standet  ville  låta  henne 
crevera" ,  og  efter  nogen  Betænkning  bevilgede  Rigsdagen  hende 
paa  Præsternes  Tilskyndelse  en  aarlig  Pension  paa  600  Daler 

—  den  første  Digtergage,  nogen  nordisk  Rigsdag  har  bevilget!  — 

En  ny  Tid  oprandt  nu  for  Fru  Nordenflycht  —  den  lykke- 
ligste i  hendes  Liv  siden  Fabricius'  Død.  Hendes  økonomiske 
Forhold  var  tryggere,  og  hertil  føjede  sig  endnu  noget  andet. 
Allerede  Aaret  efter  blev  hun  knyttet  til  et  nyt  ,,vittert"  Selskab, 
der  netop  stiftedes  i  Stockholm.  „Tankebyggarorden"  ,  som  det 
kaldte  sig,  var  ikke  blot  et  literært  Selskab,  et  Akademi  for 
skønne  Kunster,  der  udsatte  Prisopgaver  og  uddelte  Belønninger; 
det  var  tillige  en  Slags  „mystisk  Orden",  og  dets  Medlemmer, 
der  bestod  af  de  forskelligste  Mennesker  —  Hofmænd,  Officerer, 
Jurister  o.  m.  a.  —  antog  fingerede  Navne.     Fru  Nordenflycht 

—  „Uranie"  —  blev  snart  den  ledende  Personlighed  i  dette  Sel- 

skab,  der  i  de  første  Aar  udgav  et  temmelig  umodent  Skrift, 
,,Våra  forsok"   i  den  „nye  Tids"   Smag. 

Oplysningstidens  nye  Idéer  havde  holdt  deres  Indtog  i 
Sverige,  og  Fru  Nordenflycht  var  deres  Profet.  Allerede  ved  sin 
moderne  Aandsform.  med  dens  Blanding  af  Tvivl  og  Begejstring 
stod  hun  Tidens  store  franske  Aander:  Voltaire,  Montesquieu  og 
Bousseau  nær.  Hendes  Produktion  i  disse  Aar  prægedes  stærkt 
af  denne  Paavirkning  ligesom  alt,  hvad  der  udgik  fra  Tanke- 
byggarorden. 

Snart  skilte  imidlertid  en  snævrere  Kreds  med  bestemtere 
literære  Interesser  sig  ud  fra  Selskabet  og  mødtes  uden  Hensyn  til 
dettes  Love  hos  Fru  Nordenflycht.  Til  denne  Kreds  sluttede  sig 
bl.  a.  Greverne  Creutz  og  Gyllenborg  (senere  kendt  som  Digtere) 
og  Karl  Klingenberg.  Samarbejdet  med  disse  Mænd,  der  hørte 
til  Tidens  bedst  begavede,  forfinede  og  udviklede  Fru  Norden- 
flychts  kunstneriske  Form,  mens  hun,  paa  sin  Side,  fik  en  over- 
ordentlig Betydning  for  dem  gennem  sin  ejendommelige  Person- 
lighed. Samlivet  mellem  Medlemmerne  af  denne  lille  Kreds 
var  en  henrivende  Blanding  af  Arbejde  og  Selskabelighed,  og 
Fru  Nordenflycht  var  Sjælen  deri.  Hun  har  Æren  af  at  have 
skabt  den  første  literære  Salon  i  Norden,  og  ingen  kunde  egne 
sig  bedre  dertil  end  „den  vittre  Aspasie"  .  som  hun  kaldtes.  Hun 
var  jo  nu  berømt,  ikke  blot  i  Sverige,  men  langt  ud  over  dets 
Grænser;  hun  var  Midtpunktet  i  en  Kreds,  der  dyrkede  og  be- 
undrede hende;  hun  var  en  huslig  og  indtagende  Værtinde,  der 
forstod  at  gøre  sit  Hjem  til  det  behageligste  Opholdssted.  En  af 
hendes  samtidige  (Fischerstrom),  der  efter  hendes  Død  udgav 
hendes  Digte,  har  givet  en  indgaaende  Beskrivelse  af  hendes 
Personlighed.  Hun  havde,  skriver  han,  Evner,  der  var  vidt  for- 
skellige fra  andre  Kvinders.  Hendes  Udtryksmaade  var  saa  ejen- 
dommelig, hendes  Tale  saa  ukunstlet,  hvad  hun  fortalte  saa 
behageligt  fremstillet,  at  hendes  Selskab  altid  var  nyt.  Lærde 
og  aandfulde  Mænd  bejlede  til  hendes  Venskab,  og  fornemme 
Folk  fandt  Fornøjelse  i  hendes  Selskab.  Orden  og  Smagfuldhed 
herskede  i  hendes  Hjem.  —  Hun  var  ikke  smuk.  Kopperne  havde 
mærket  hendes  Ansigt;  Næsen  var  grim  og  noget  opadbøjet;  hun 
var  svær.  Men  hendes  Øjne  straalede  af  Forstand  og  Godhed; 
hendes  ædle  og  rene  Hjerte  syntes  kun  skabt  til  at  udgyde  Ven- 

skab  og  sprede  Glæde,  Trøst  og  Medlidenhed;  Ømhed  var  Sjælen 
deri! 

Paa  et  Maleri  af  hende  (nu  i  Stockholm),  der  skriver  sig  fra 
denne  Periode  —  hendes  Livs  Højdepunkt  —  fremstilles  hun 
i  en  dybt  nedringet  Dragt  med  en  Rose  i  Brystet.  I  Haanden 
holder  hun  en  Lyre  og  en  Fløjte  („Herdinnan  i  Norden"),  og  fra 
hendes  ene  Skulder  bølger  et  Draperi  af  mørkeblaat  Silke  med 
gyldne  Stjerner  (Uranie!)  — 

Hun  manglede  dog  ikke  Fjender.  Olof  Dalin,  Tidens  mest 
fremragende  svenske  Digter,  der  stod  i  Opposition  til  den  mo- 
derne Aand  og  i  det  hele  tilhørte  den  ældre  Skole,  nærede  en 
aldrig  slukket  Uvilje  mod  hende.  Da  hun  med  Digtet  „Tåget 
ofver  Bålt"  konkurrerede  til  en  Prisudsættelse  af  det  svenske 
Vitterhetsacademi,  blev  den  givet  til  en  Dansk  for  et  skandinavisk 
Fredsdigt  paa  Latin!  Dalin  var  næppe  uden  Skyld  i  denne  Af- 
gørelse, der  bragte  Fjendskabet  til  at  slaa  ud  i  lys  Lue.  At  Fru 
Nordenflycht  nok  kunde  bide  fra  sig,  viser  det  ene  af  hendes  to 
„Portrætter"  ,  der  skal  være  møntet  paa  Dalin.  — 

Ret  mange  Aar  varede  det  dog  ikke,  før  hendes  „Ulykkes- 
stjerne" paany  viste  sig,  og  den  fordunklede  lidt  efter  lidt  alle 
de  andre  Stjerners  Lys  paa  hertdes  Livsvej.  1756  mistede  hun  sin 
gamle  Moder,  som  hun  havde  plejet  saa  ømt;  og  allerede  Aaret 
efter  døde  hendes  bedste,  under  alle  Livets  Omskiftelser  ufor- 
anderligt trofaste  Ven,  Karl  Klingenberg.  Adjunkt  i  Upsala. 
Disse  Tab,  saa  kort  efter  hverandre,  var  næsten  mere,  end  hun 
kunde  bære,  og  hun  var  ikke  langt  fra  at  blive  sindssyg  af  Sorg. 
Mærkelige  er  de  Ord,  hvormed  den  gamle  Biskop  søgte  at  be- 
rolige hendes  voldsomme  Klager:  „Hvad  hjælper  de  Strømme 
af  Taarer,  der  bader  Dine  Øjne!  De  vil  kun  forkorte  Dit  eget 
Liv,  der  maaske  hastigt  nok  rinder  mod  Glemselens  Flod!"  Disse 
Ord  skulde  faa  profetisk  Betydning.  — 

Fru  Nordenflychts  Venner  opbød  alt  for  at  trøste  hende,  og 
hun  sluttede  sig  nærmere  især  til  Creutz  og  Gyllenborg.  Men 
hendes  Helbred,  der  altid  var  vaklende,  blev  i  disse  Aar  stadigt 
skrøbeligere,  og  endelig  besluttede  hun  at  søge  Bedring  ved  at 
flytte  ud  paa  Landet,  hvor  hun  havde  sig  „i  lugnet  —  —  en 
hydda  fast"  .  — 

(Fortsættes.) 

Af  Dr.  J.  Østrup. 

>Den  snævre  Synskreds  hindrer  Tankens  Vækst; 
naar  Maalet  højnes,  vokser  ogsaa  Manden.« 

Disse  Ord  gælder  Nationerne  ikke  mindre  end  Individerne. 
Og  i  Danmark  synes  der,  maaske  til  Dels  som  en  Folge  af  de 
senere  Aars  politiske  Udvikling,  at  være  en  stigende  Tilbøjelig- 
hed til  at  betragte  Skagen  og  Gedser  som  de  to  yderste  Metæ 
paa  den  nationale  Tankegangs  Rendebane;  jo  mindre  Landet  er 
blevet,  desto  mere  har  man  vænnet  sig  til  at  vende  Blikket  indad. 

Det  var  en  naturlig  Folge  af  det  bedøvende  Slag  i  1864,  at  al 
Udenrigspolitik  i  Ordets  diplomatiske  Betydning  fuldstændig 
hørte  op.  For  den  Tid  havde  vi  jo  været  med,  mere  end  nok; 
man  synes  endog  nu  og  da  i  de  daværende  nationalliberale  Re- 
geringers Holdning  at  kunne  spore  en  vis  hemmelig  Følelse,  halv- 
vejs Benavelse.  men  halvvejs  ogsaa  Stolthed  over,  at  Danmark  i 
den  Grad  var  Midtpunktet  for  Europas  Opmærksomhed.  Men 
efter  Nederlaget  afløstes  denne  Følelse  af  en  melankolsk,  afgjort 
Forvisning  om,  at  jo  mere  Danmark  formaaede  at  holde  sig  saa 
stille  som  en  Mus,  desto  bedre  var  det;  al  Udenrigspolitik  blev 
i  den  almindelige  Bevidsthed  noget  farligt  noget,  som  Smaafolk 
gjorde  bedst  i  at  holde  sig  fra.  og  idet  man  tog  Digterens  Ord: 
,,0,  Danmark,  paa  Rænker  Du  dig  aldrig  forstod!"  til  Indtægt 
som  en  Undskyldning  for  egen  tidligere  Mangel  paa  Klogskab  og 
Klarhed,  krøb  man  længere  ind  i  Musehullet. 

Denne  de  sidste  40  Aars  Holdning  har  i  alt  Fald  medført  den 
Fordel,  at  man  ingen  positive  Fejlgreb  har  kunnet  begaa.  om  der 
end  er  kommen  flere  svære  Undladelsessynder  paa  Regnebrættet. 
Værre  end  disse  er  det  imidlertid,  at  den  fuldstændige  Opgivelse 

af  at  beskæftige  sig  med  den  diplomatiske  Side  af  Udenrigs- 
politiken ogsaa  har  foranlediget,  at  det,  man  kunde  kalde  den 
kommercielle  Del  af  denne,  er  bleven  forsømt  i  en  uforsvarlig 
Grad.  Jeg  tror  ikke,  at  det  overhovedet  i  Længden  vil  være 
muligt  for  Danmark  at  bevare  sin  Passivitet;  jeg  skal  imidler- 
tid i  denne  Sammenhæng  ikke  komme  ind  paa  Sagen  i  sin  Hel- 
hed, men  kun  forsøge  at  paapege  enkelte  Punkter  udenfor  Lan- 
dets egne  Grænser,  hvor  der  formentlig  foreligger  Opgaver,  som 
det  baade  vil  være  i  Danmarks  Interesse  og  tillige  indenfor  dets 
Evners  Rækkevidde  at  tage  op  til  Behandling. 

Vi  har  ofte  nok  hørt  Klagen:  ,. Danmark  er  et  lidet,  fattigt 
Land!"  Men  hvad  om  nu  for  en  Gang  Skyld  netop  Lidenheden 
kunde  blive  en  Adkomst  til  at  opnaa  Fordele!  Ved  den  stadig 
stærkere  Konkurrence  mellem  Stormagterne  er  der,  ogsaa  hvor 
disse  mødes  til  fredelig  Samvirken,  en  skinsyg  Mistænksomhed 
til  Stede  mellem  Parterne,  og  netop  her  kommer  de  smaa,  neu- 
trale Nationers  Repræsentanter  til  Pas.  Hvad  Franskmanden 
ikke  under  Tyskeren,  og  denne  atter  ikke  Englænderen,  det  finder 
de  sig  alle  gladelig  i,  at  en  af  de  smaa  Folkeslags  Borgere,  en 
Hollænder,  en  Portugiser,  en  Dansker,  tilegner  sig.  Paa  denne 
Maade  har,  for  at  nævne  et  enkelt  Eksempel,  det  danske  Element 
kunnet  spille  en  fremragende  Rolle  i  de  internationale  Domstole 
i  Ægypten,  og  der  vil  i  den  nærmeste  Fremtid  baade  i  den 
nærmere  og  den  fjærnere  Orient  aabne  sig  flere  lignende  Arbejds- 
felter, hvor  dansk  Virksomhed,  under  Forudsætning  af  alle  del- 
tagendes lige  store  Dygtighed,  altid  vil  have  det  Fortrin  aldrig  at 
kunne  blive  Genstand  for  politisk  Mistænkeliggørelse.  Men  natur- 
ligvis bør  den  Slags  Ting  ikke  helt  overlades  det  private  Initiativs 
Tilfældigheder  paa  den  Maade,  som  det  er  gaaet  med  Indarbejdel- 
sen af  dansk  Virksomhed  i  Siam;  det  er  Statens  Opgave  gennem 
sine  udenrigsministerielle  Organer,  Gesandter  og  Konsuler  o.  s.  v. 
aarvaagent  at  følge  de  Chancer,  der  tilbyder  sig,  og  tage  sine 
Forholdsregler  derefter. 

Vi  skal  imidlertid  ikke  nøjes  blot  med  de  Smuler,  der  falder 
fra  de  rige  Stormagters  Bord,  men  vi  bør  gaa  videre  paa  egen 
Haand  i  vor  Søgen  efter  Felter  i  det  fremmede  baade  for  dansk 
Arbejdskraft  og  for  Afsætning  af  danske  Produkter.  Og  det,  vi 
da  i  første  Række  bør  tilstræbe,  er  et  nøjere  Samarbejde  mellem 

den  private  Handels  Repræsentanter  og  Regeringens  officielle 
Organer,  end  vi  hidtil  har  kunnet  glæde  os  ved.  Her  vil  man 
særlig  kunne  tage  Tyskerne  til  Forbillede.  Der  er  en  militær 
Præcision,  en  rent  ud  maskinmæssig  Tilpassethed  i  den  Maade, 
hvorpaa  Handelsmænd,  Handelskamre  og  Udenrigsministeriet 
her  arbejder  sammen.  Den  private  Handelsrejsende,  der  jo  over- 
hovedet er  bleven  en  af  de  vigtigste  Faktorer  i  hele  det  moderne 
Tysklands  økonomiske  Udvikling,  rapporterer  til  sit  Firma, 
dette  til  Handelskamret  og  dette  atter  til  Udenrigsministeriet, 
at  paa  det  og  det  Sted  er  Chancerne  saadan  og  saadan;  saafremt 
Sagen  er  af  større  Omfang,  sender  Udenrigsministeriet  selv  sine 
Folk  ud  for  at  foretage  nærmere  Undersøgelse,  og  inden  kort 
Tid  er  et  nyt  Marked  aabent  for  tyske  Varer,  en  ny  Arbejdsplads 
for  tyske  Hænder  og  tyske  Hjerner.  I  Danmark  derimod  overlades 
alt  til  det  private  Initiativ.  Det  var  en  enkelt  Privatmands  Snille, 
der  ved  Dannelsen  af  det  store  nordiske  Telegrafselskab  skaffede 
dansk  Virksomhed  et  betydningsfuldt  Afsætningsmarked  i  Øst- 
asien; ikke  desto  mindre  har  vi  ingen  dansk  Repræsentation  i 
Peking,  og  paa  hele  den  udstrakte  kinesiske  Kyst  kun  en  eneste 
udsendt  Konsul. 

To  Ting  er  der  i  hele  dette  Forhold,  som  falder  i  Øjnene  som 
i  høj  Grad  reformtrængende:  Vor  Repræsentations  Styrke  og 
dens  Sammensætning.  Jeg  tænker  ikke  her  paa  den  diplo- 
matiske Repræsentation,  men  paa  den  konsulære.  Vore  Ge- 
sandter er  en  lille  Trop  gennemgaaende  saare  dygtige  Mænd, 
hvem  man  bør  være  taknemmelig  for  deres  store  patriotiske 
Offer,  at  leve  i  et  frivilligt  Eksil,  med  en  Gage,  der  ingenlunde 
staar  i  Forhold  til  Stillingens  sociale  Krav,  og  med  en  Virksom- 
hed, der  kun  sjældent  har  Udsigt  til  at  vinde  almindelig  Paa- 
skønnelse.  Og  der  er  da  heller  ingen  Tvivl  om,  at  de  virkelig 
betydningsfulde,  diplomatiske  Opgaver,  der  kan  tænkes  at  fore- 
ligge, fuldt  vel  kan  bestrides  selv  med  det  nuværende,  reducerede 
Antal  af  Gesandter. 

Om  Konsulerne  derimod  kan  det  i  al  Almindelighed  siges, 
at  baade  Korpsets  Styrke  og  Forudsætningerne  for  dets  Til- 
blivelse er  langtfra  at  være  fyldestgørende,  og  der  er  her  tre 
Hovedpunkter,  som  bør  præciseres: 

For  det  første  er  Antallet  af  udsendte  Konsuler  alt  for  ringe. 

Jeg  har  allerede  nævnet  vor  mangelfulde  Repræsentation  i  Øst- 
asien; som  et  langt  mere  graverende  Eksempel  kan  anføres,  at 
paa  en  Plads  som  Konstantinopel  lader  Danmark  sine  Interesser 
varetage  af  det  svenske  Konsulat.  Og  dette  sker  paa  en  Tid,  da 
Bagdadbanens  snare  Fuldendelse  vil  lukke  op  for  hele  Orienten 
og  stille  Fordringer  til  en  Mængde  europæisk  Arbejdskraft  for- 
uden at  give  det  private,  merkantile  Initiativ  rigt  lovende  Chan- 
cer! Man  kan  strides  om,  hvorvidt  det  vilde  være  rigtigst  at 
have  en  Repræsentant  i  Konstantinopel  eller  i  Bagdad  —  paa 
Grund  af  den  osmanniske  Rigsstyrelses  stærke  Centralisation 
synes  dog  Hovedstaden  at  maatte  foretrækkes  — ,  men  man  kan 
ikke  et  Øjeblik  være  i  Tvivl  om,  at  Manglen  af  en  indfødt  dansk 
Repræsentant  i  Tyrkiet  berøver  Danmark  en  Mængde  Chan- 
cer, der  endog  ligefrem  regnede  ud  i  Penge  langt  vil  overgaa 
den  Sum,  hvoraf  Udgifterne  til  en  saadan  Post  repræsenterer 
Renten.  Netop  ved  den  forestaaende  økonomiske  Udvikling  af 
Lilleasien  vil  det  ovenfor  fremhævede  Forhold,  at  det  vil  blive 
en  Fordel  at  tilhøre  en  lille  Nation,  i  fuldeste  Omfang  komme  til 
at  gøre  sig  gældende. 

De  danske  Bønder  har  vist  sig  overordentlig  lydhøre  overfor 
Kravet  om  Repræsentanter  i  Udlandet,  hvor  det  gjaldt  danske 
Landbrugsprodukters  Eksport,  og  vore  Konsulenter  i  England 
har  jo  haft  Lejlighed  til  at  udføre  et  stort  og  nyttigt  Arbejde. 
Det  er  at  haabe,  at  denne  klare  Forstaaelse  af  den  udenlandske 
Repræsentations  Betydning  ogsaa  maa  fremtræde,  hvor  det  hoved- 
sagelig bliver  Handel  og  Industri  samt  den  almindelige  Afsæt- 
ning af  dansk  Arbejdskraft  i  Udlandet,  Talen  er  om.  Og  det 
saa  meget  mere,  som  jo  netop  dette  sidste  Punkt  er  noget,  der 
angaar  Nationen  i  sin  Helhed.  Befolkningen  tiltager,  men  Lan- 
det udvider  sig  ikke;  det  gælder  da  baade  om  at  sørge  for  den 
størst  mulige  Kapitalindførsel  og  tillige  for,  at  den  aandelige  og 
legemlige  Arbejdskraft,  der  udvandrer,  har  Mulighed  for  at 
komme  tilbage  igen.  Naar  en  Mand  gaar  til  Amerika  og  sætter 
Bo,  da  er  han  eller  hans  Æt  i  Løbet  af  et  Par  Slægtled  gaaet  tabt 
for  den  danske  Nation;  naar  en  ung  Mand  tager  til  Østasien, 
til  Siam  eller  til  Levanten,  da  vil  han  atter  komme  tilbage  og 
kunne  stille  sin  erhvervede  merkantile  Erfaring,  i  heldigt  Fald 
ogsaa  sin  erhvervede  Kapital  til  Raadighed  for  Erhvervslivet  her- 

hjemme.  Det  gælder  derfor  om  saa  vidt  muligt  at  sørge  for  Eks- 
porten af  den  unge,  overflødige  Arbejdskraft  netop  til  saadanne 
Pladser,  hvor  den  ikke  nationalt  absorberes  og  derved  gaar  tabt 
for  det  danske  Folk.  Og  her  er  netop  Lilleasien  et  af  de  Fremtids- 
lande, som  det  gælder  om  i  Tide  at  have  Opmærksomheden 
hæftet  paa. 

Ved  Oprettelsen  af  flere  Poster  for  udsendte  Konsuler  vil 
man  —  og  jeg  kommer  her  til  det  andet  Punkt  —  bidrage  til  at 
modarbejde  den  Tilfældighed,  der  ofte  har  gjort  sig  gældende 
ved  Udnævnelsen  af  consules  electi:  naar  der  var  en  brugelig 
Mand  paa  et  Sted,  saa  tog  man  ham,  i  modsat  Fald  lod  man 
vedkommende  Plads  skøtte  sig  selv;  i  adskillige  Tilfælde  har 
endog  blot  en  lokal  Ærgerrigheds  Iver  efter  at  opnaa  den  til 
Konsultitlen  og  Konsuluniformen  knyttede  Glans  været  til- 
strækkelig til  at  bestemme  Udenrigsministeriets  Skridt,  og  Dan- 
mark er  paa  den  Maade  bleven  belemret  med  Repræsentanter, 
som  det  ikke  blot  ingen  Nytte  har  haft  af,  men  i  enkelte  Tilfælde 
endog  direkte  Skam.  En  skarpere  Kritik  overfor  Kategorien  af 
consules  electi  vil  vistnok  være  paa  sin  Plads;  større  Opgaver 
af  virkelig  økonomisk  Betydning  vil  altid  kun  kunne  løses  af 
consules  missi. 

Men  for  at  disse  skal  kunne  virke  fuldt  ud  til  Gavn,  maa  der 
endelig  for  det  tredie  stilles  bestemtere  Krav  til  deres  foregaaende 
Uddannelse.  Hidtil  har  Rekruteringen  af  vore  udsendte  Konsuler 
haft  en  ret  tilfældig  Karakter;  vi  har  blandt  dem  haft  Officerer, 
Jurister,  Statsøkonomer,  Journalister  o.  s.  v.,  og  med  al  Respekt 
for  den  Dygtighed,  som  mange  af  disse  har  udfoldet,  tør  det  vel 
nok  hævdes,  at  en  mere  ensartet  Sammensætning  af  Konsul- 
korpset med  Adgang  kun  gennem  en  bestemt,  dertil  indrettet 
Forskole  vilde  give  fyldigere  Resultater  for  dansk  Eksport- 
virksomhed og  for  Anbringelsen  af  dansk  Arbejdskraft  i  Ud- 
landet. 

Og  her  behøver  vi  ikke  at  gaa  til  de  store  Magter  for  at  søge 
Forbilleder.  Nationer  som  Sverige  og  navnlig  Belgien  har  paa 
dette  Omraade  Institutioner,  som  vi  ligefrem  kan  tage  en  Kopi 
af.  og  naar  Belgierne  overalt  og  paa  alle  Felter  viser  sig  at  være 
med  og  er  interesserede  baade  med  Kapital  og  med  personligt 
Arbejde  i  de  forskelligste  Foretagender  i  Lande,  som  netop  be- 

gynder  at  aabne  sig  for  Civilisationen,  saa  skyldes  dette  ikke 
mindst  det  fortræffelige  belgiske  Konsulkorps. 

Det  gælder  overhovedet  at  bringe  det  danske  Folk  og  endnu 
mere  den  danske  Lovgivningsmagt  til  at  have  Øjet  op  for,  at 
Repræsentation  er  Reklame,  og  uden  Reklame,  anvendt  paa  rette 
Sted  og  i  rette  Omfang,  trives  ingen  moderne  Forretning.  Den 
driftige  Købmand  er  ikke  bange  for  at  anvende  Trediedelen  eller 
maaske  Halvdelen  af  sin  Bruttoindtægt  til  at  avertere,  naar  han 
derved  kan  flerfoldige  sin  Omsætning,  og  de  danske  Folketings- 
mænd skal  ikke  lade  sig  skræmme  tilbage,  naar  der  stilles  Krav 
til  flere  Konsuler,  selv  om  disse  Krav,  sammenlignede  med  de 
indenlandske  Gager,  maaske  kan  tage  sig  ret  drabelige  ud;  det 
er  Penge,  som  paa  Nationens  samlede  Indtægtskonto  vil  komme 
mange  Gange  igen. 

Hertil  kommer  saa  endnu  et  Hensyn,  der  ganske  vist  ikke 
ligefrem  kan  regnes  ud  i  Kroner  og  Øre,  men  som  dog  alligevel 
ikke  er  uden  Betydning.  En  forøget  Repræsentation  i  Udlandet 
er  en  forstærket  Slaaen  til  Lyd  for  Danmarks  Eksistens  over- 
hovedet; man  er,  baade  i  fjærnere  og  nærmere  Lande,  desværre 
altfor  ofte  tilbøjelige  til  at  glemme,  at  der  overhovedet  er  noget, 
der  hedder  Danmark,  og  foruden  det  ydmygende,  der  ligger  i 
dette  Forhold  —  det  kunde  man  vel  endda  sætte  sig  udover  —  er 
det  tillige  klart,  at  der  aldrig  kan  være  nogen  Fordel  ved  denne 
Ubemærkethed.  For  den  filosofisk  anlagte  Enkeltmand  gælder 
Sætningen:  bene  vixit.  qui  bene  latuit,  men  i  Nationernes  Forret- 
ningsliv holder  den  ingenlunde  Stik. 

Med  den  forøgede  Foranledning  til  at  anbringe  dansk  Ar- 
bejdskraft og  dansk  Kapital  i  Udlandet  vil  endelig  hele  Nationen 
i  højere  Grad  end  hidtil  vænnes  til  at  rette  Blikket  udad,  og  dette 
vil  netop  i  vor  Tid  næppe  være  af  Vejen.  Vi  er,  som  alt  antydet, 
mere  og  mere  tilbøjelige  til  at  betragte  alt,  hvad  der  ligger  hin- 
sides Gedser  og  Vamdrup,  paa  samme  Maade,  som  Anden  i 
Andersens  Æ ventyr  betragter  Præstens  Mark;  vi  véd  nok,  at  der 
er  en  Verden  udenfor  vor  egen  lille  Kreds,  men  den  regnes  ikke 
med,  den  angaar  os  ikke;  ti  vi  er  os  selv  nok,  ligesom  Troldene  i 
.,Peer  Gynt"  . 

Men  denne  Fortroldelse,  der  i  det  praktisk-politiske  Liv  er 
fremtraadt  særlig  grelt  i  mange  af  de  gængse  Ræsonnementer 

angaaende  Forsvarsspørgsmaalet,  gælder  det  om  at  faa  hævet. 
Det  maa  blive  det  danske  Folk  klart,  at  ikke  blot  paa  den  hjem- 
lige Arbejdsmark,  men  ogsaa  i  Udlandet  er  der  mange  Felter, 
hvor  det  kan  deltage  i  Nationernes  Kapløb  med  god  Udsigt  til 
Ære  og  Fordel.  Det  danske  Folk  maa  gøre  sig  rede  for  disse 
Opgaver,  og  det  maa  skaffe  sig  de  nødvendige  Organer  til  deres 
Løsning. 

Den  nationale  Livskraft,  den  økonomiske  og  aandelige,  vil 
kun  kunne  forøges,  jo  mere  det  danske  Element  gør  sig  gældende 
udadtil.  Og  man  vil  derved  bedre  end  paa  nogen  anden  Maade 
modarbejde  det  triste  og  farlige:  Le  Danemark  s'efface,  Danmark 
fortoner  sig  og  er  ved  at  blive  borte! 

p.  t.  London,  Marts  1906. 


Joakim  Skovgaards  Malerier 
i  Viborg  Domkirke. 

Af  Vilh.  Wanscher. 

Joakim  Skovgaards  Malerier  i  Viborg  Domkirke  er  usædvan- 
lig klare  i  Stilen.  De  virker  paa  én  Gang  roligt  og  levende. 
Farverne  er  dejlige:  de  enkelte  Figurer  er  lette  at  huske,  og  der 
er  Gang  i  Fortællingerne. 

Man  kunde  sammenligne  disse  Billeder  med  Oehlenschlagers 
fortællende  Digte  i  oldnordisk  Stil.  navnlig  med  Hroar  os  Helge 
(Frodes  Drapa): 

Kong  Frode  flygter 
Med  Blus  og  Lygter. 
I  dunkle  Skov 
Man  ham  forfølger. 

Saaledes  maler  Joakim  Skovgaard.  Man  ser  de  romerske 
Soldater,  med  rode  Dragter  og  runde  Skjolde,  i  sluttet  Skare  forte 
af  Judas,  der  peger  fremad,  lige  til  Næsen  af  den  forreste.  Det  er 
Soldaterne,  der  skal  tage  Jesus  til  Fange:  derom  kan  ingen  tvivle. 
De  er  røde  som  Fakkelskær.  og  deres  Skjolde  er  runde  og  blanke; 
men  Landserne  holder  de  forsigtige  paa  Nakken,  for  de  lister 
sig  opad  Skraaningen.  —  Og  Lazarus  i  Graven  er  en  lille,  vissen 
Mumie,  der  smiler,  og  Paaskelammet  er  ganske  opspist.  og 
Eddikedunken  ved  Foden  af  Korset  er  gronglaceret. 

Et  af  Billederne  i  Koret  forestiller  de  dodes  Opstandelse. 
Man  ser  fra  venstre  en  lang  Række  af  hvidklædte  Mennesker 
med  hinanden  i  Haanden.  De  kommer  frem  af  Billedets  Grund- 
linje, som  dækker  halvt  for  de  bageste:  medens  de  forreste  er 

naaet  hen  til  Midten  og  er  helt  frie  og  har  løsnede  Dragter.  Dér 
gaar  Kristus  selv  imellem  dem,  med  Adam  i  Haanden;  og  han  ser 
ligefrem  og  ser  to  Engle  i  vinrøde  Klæder  med  samme  Bevægelse 
og  samme  Blik  vendt  imod  ham.  De  aabner  Himmeriges  Guld- 
porte, rede  til  selv  at  gaa  ind  i  Forvejen  ved  Siden  af  hinanden. 
Og  idet  man  føler  det  langsomme  og  ujævne  i  de  dødes  Bevægel- 
ser, da  nogle  maa  tage  lange  Skridt  for  at  komme  med,  og  føler, 
at  der  i  det  store  Billede  endnu  er  et  Stykke  hen  til  Englene, 
bliver  de  rolige,  ensartede  Bevægelser  hos  disse  dobbelt  saa  ud- 
tryksfulde og  højtidelige;  og  Glansen  af  de  virkeligt  udarbejdede 
Portfløje,  der  er  dejlige  at  se  til,  som  Bronceplastik,  virker  til- 
bage paa  hele  Skaren,  hvis  kortfattede  Profiler  og  grove  Skikkel- 
ser bliver  levende  og  troværdige. 

Kunstneren  gør  med  Vilje  Englene  ens,  som  unge  Tvilling- 
brødre. Ti  saa  føler  vi  bedre,  at  ogsaa  Portfløjene,  som  de  aab- 
ner, skønt  man  ser  dem  forskelligt  fra  Siden,  den  ene  udvendig 
og  den  anden  indvendig,  er  ens.  Og  det,  at  Englene  ligner  hin- 
anden, betyder  tillige,  at  de  synes  at  følge  den  samme  Vilje  og 
samme  Lov  i  Billedet,  og  derved  giver  os  en  Tro  paa  Bevægel- 
sens eller  Forholdenes  Virkning.  Det  er  ligesom  naar  man  ser 
en  Allé  og  føler,  at  Perspektiven  i  den  dobbelte  Bækker  af 
Træer  tilsammen  danner  Alléens  Virkning,  og  derved  det  skønne 
i  denne.  Saaledes  bidrager  ogsaa  her  denne  Parallel  af  Figurer 
til  at  gøre  Billedet  harmonisk.  Ogsaa  det  enkelte  Legemes 
dobbelte  Lemmer  og  dobbelte  Sider  forstaar  man  bedre,  naar 
man  ser  de  to  Figurer  tilsammen,  idet  de  supplerer  hinanden  med 
deres  enkelte  ensartede  Legemsdele;  det  gælder  navnlig  for  Bene- 
nes Vedkommende.  Det  er  en  stor  Kunst  at  danne  saadanne 
Figurparalleler  uden  samtidig  at  frembringe  Stivhed,  men  Joakim 
Skovgaard  er  en  Mester  heri.  Paa  Billedet  af  Korsfæstelsen  er 
der  to  af  Jøderne,  omtrent  i  Billedets  Midte,  der  ligner  hinanden 
i  Silhouetten.  De  har  den  samme  bøjede  Byg  med  store  Kapper  og 
samme  høje  Hue  og  opadbøjede  Hovede,  der  ser  op  efter  Kristus 
paa  Korset  i  samme  Linjer,  som  derved  faar  en  Art  af  perspek- 
tivisk Virkning.  Medens  en  enkelt  af  disse  Jøder  kun  vilde  be- 
tyde saa  meget  som,  at  der  er  en  Jøde,  der  vender  sig  om  og  ser 
efter  Kristus,  betyder  de  to  Figurer  tilsammen,  at  vi  er  nødt  til  at 
gøre  Bevægelsen  med,  og  at  vi  ser  Figurerne  levende  for  os.   Det 

er  Kunsten  at  gøre  denne  Impuls  til  Fantasien  saa  klar,  at  Virk- 
ningen opnaas,  og  tillige  saa  fin,  at  Hensigten  ikke  røbes.  — 
Eller  et  andet  Eksempel.  Paa  Billedet  af  Himmelfarten,  malet  i 
Koret  paa  Væggen  lige  overfor  de  dødes  Opstandelse,  ser  man 
foroven  en  Gloriering,  der  omslutter  baade  den  svævende  Kristus 
og  Symbolet  for  Vorherre,  mod  hvilket  han  drages  opefter,  sam- 
tidig med  at  Englene  svæver  ind  imod  Kredsen  fra  begge  Sider 
med  løftede  Arme,  der  svarer  til  Kristi  Bevægelse  og  forklarer 
denne.  Denne  Glorie  faar  et  ejendommeligt  Præg  af  Naturlighed, 
derved  at  den  saaledes  passer  til  Kompositionen  af  Figurerne  og 
samtidig  svarer  til  Hvælvingens  Bunding  foroven,  med  hvilken 
den  er  koncentrisk,  og  omslutter  Vægtfladens  egne  straalende 
Vinduer  som  en  Bing  omkring  Maanen,  en  Linievirkning,  der 
minder  om  Bafaels  store  Vægbillede  i  Vaticanet,  ,,la  disputa  del 
Sacramento" ,  hvor  der  er  lignende  Korrespondens  imellem  Bille- 
dets runde  Omrids  og  de  store  Central-Cirkelbuer  i  Komposi- 
tionen, og  om  Tizians  Billede  af  Madonnas  Optagelse  i  Himlen, 
hvad  selve  Forholdet  mellem  Personerne  og  Glorien  angaar.  — 
Saadanne  Virkninger  føles  alene  af  Øjet,  og  føles  ubevidst;  der- 
for er  det  i  Grunden  urigtigt  at  trække  dem  op  med  tykke  Streger, 
men  dette  er  paa  den  anden  Side  nødvendigt,  for  at  man  skal  faa 
Bespekt  for  det  Arbejde,  der  er  nedlagt  i  Kunsten,  og  lære  at 
forstaa,  at  Skønheden  ofte  beror  paa  saadanne  optiske  Virkninger, 
som  den  dygtige  Kunstner  bruger  forsigtigt,  men  klart. 

Ogsaa  Billedet  af  Lazarus'  Opvækkelse,  malet  paa  en  af 
Væggene  i  Tværskibet  ud  imod  Kirken,  er  ejendommeligt  i  sin 
Komposition.  Til  højre  i  Billedet  sidder  først  den  rolige  Kristus 
i  Marthas  Stue  —  egentlig  var  det  ude  paa  Vejen,  de  mødtes  — , 
og  man  ved,  at  han  siger  til  hende:  „Den,  som  lever  og  tror 
paa  mig,  skal  ikke  dø  evindeligen.  Tror  du  dette?"  Dertil 
svarer  hun:  „Ja,  Herre!  jeg  har  troet,  at  du  er  Kristus,  den  Guds 
Søn,  den,  som  kommer  til  Verden."  Og  der  hun  havde  sagt 
dette,  gik  hun  bort.  Man  ser  hende  gaa.  Og  idet  man  følger 
hende  i  Billedets  Betning  (mod  venstre)  og  husker  Modsætningen 
mellem  den  bortgaaende  og  den  tilbageblivende,  som  paa  de 
græske  Gravrelieffer,  kommer  man  ud  til  Jøderne,  der  venter  ved 
Graven,  og  ser  foran  dem,  stigende  op  over  den  naturlige  Bue, 
der  dannes  ved  Sideskibets  Indsnit  i  Billedfladen,  Kristus  med 

store,  udbredte  Arme,  den  ene  frem  og  den  anden  tilbage,  række 
en  Haand  til  den  lille  Mumie  af  Lazarus  i  Graven;  og  der  kommer 
et  Smil  paa  Lazarus'  Mund,  og  han  bøjer  sig  lidt.  Denne  Kristus 
dominerer  hele  Jødernes  Skare,  og  hans  Bevægelse  præger  sig 
klart,  fordi  den  er  Konsekvensen  af  Marthas.  Der  er  Gang  i  selve 
Billedets  Linjer;  og  det  er  dem,  man  husker.  —  Ovenover  ser  man 
Indtoget  i  Jerusalem.  Og  her  er  Bevægelsen  mild  og  langsom 
og  fører  tilbage  i  modsat  Retning  (naturligvis).  Øverst  i  Bille- 
det, under  Hvælvingens  Bue,  ses  nogle  Jøder,  der  kigger  ned 
over  Stadmuren.  De  gør  det  hele  saa  roligt.  Dem  kender  man 
igen  fra  Rafaels  Billede  af  ,. Messen  i  Bolsena"  og  fra  andre 
italienske  Billeder.  Ogsaa  Rembrandt  vilde  have  anbragt  Men- 
nesker dér. 

At  skildre  Bevægelsens  Udvikling  igennem  flere  Figurer,  der 
følger  hinanden  i  Billedet,  er  en  meget  taknemmelig  Kunst,  men 
ligesaa  vanskelig  som  Forklaringen  af  de  enkelte  Legemers  Vilje 
eller  af  Billedets  Geometri  igennem  de  omtalte  Paralleler.  Det 
klassiske  Eksempel  paa  denne  Kunst  er  Rafaels  ,. Fiskedrættet" , 
hvor  Jesus  sidder  rolig  i  Baadens  ene  Ende,  medens  Andreas  og 
Peter  bevæger  sig  hen  imod  ham,  Peter  knælende  og  allerede  til- 
bedende, derefter  Andreas  fremstillet  som  om  han  endnu  maatte 
søge  Ligevægten  i  Rummet,  inden  han  kunde  bøje  sig  ned;  og 
bagved  dem.  i  den  anden  Baad,  de  kraftige,  nøgne  Fiskere,  der 
slider  i  Nættene,  som  bøjer  dem  helt  forover,  ud  imod  os;  og 
endelig  helt  til  Siden  Styrmanden  med  et  delvis  roligt  Legeme, 
der  atter  udtrykker  Hvilen  i  Billedfladen,  ligesom  Jesus.  Og  at 
det  kun  er  Jesus  og  de  to  Apostle,  det  tilsidst  kommer  an,  viser 
Rafael  ved  de  tre  brillante  Traner,  der  staar  paa  Stranden  foran 
de  andre,  og  ved  deres  Gang  og  Stillinger  genkalder  Apostlenes 
Bevægelser,  saadan  som  Traner  kan  gøre  det.  Samtidig  tjener 
ogsaa  Landskabets  Linjer  til  at  fremhæve  Hovedfigurerne.  Der 
er  tvende  Fugle  i  Luften,  der  flyver  sorte  hen  over  Andreas  og 
Peter,  og  drager  Blikket  ud  over  Søen,  hvor  Kysterne  sænker  sig 
ned  imod  Horizonten,  der  lige  tangerer  Andreas'  Hoved,  som 
Blæsten,  der  tager  i  hans  flagrende  Haar.  Og  Horizonten  dra- 
ger sin  rene  Linje  hen  over  Petrus  og  Jesus  og  synes  at  sige, 
at  ogsaa  deres  Bevægelse  er  retlinjede,  og  derfor  netop  saa  fin 
og  stille. 


Joakim  Skovgaards   Malerier  i   Viborg  Domkirke  295 

Saadanne  Virkninger  finder  man  overalt  i  Joakim  Skov- 
gaards Billeder;  og  de  giver  disse  en  Sammenhæng  og  en  Finhed  i 
Følelsen,  der  lader  os  glemme,  at  Figurerne  enkeltvis  ikke  er 
fotografisk  korrekte,  eller  at  Billedrummet  ikke  er  perspektivisk 
i  den  almindelige  Forstand.  Man  ser  paa  Nadverbilledet  Jesus 
føre  Kalken  op  til  den  ene  Apostels  Mund  med  en  skøn  Be- 
vægelse, der  passer  til  den  stille  Opmærksomhed,  hvormed  de 
andre  Apostle  ser  til.  Og  medens  disse  er  optagne  netop  af  denne 
Handling,  lister  Judas  sig  bort  i  samme  Retning,  men  skjult  af 
Muren,  idet  han  drager  den  mørke  Kappe  omkring  sig  og  famler 
med  Haanden  langs  Muren  og  ser  paa  os  med  det  ene  Øje,  der 
skinner  af  Angst.  Han  er  lige  ved  Kanten  af  Billedet;  i  næste 
Skridt  er  han  borte.  —  Det  er  en  glimrende  Brug  af  Bevægel- 
serne; men  der  er  dem,  der  synes,  og  maaske  med  Rette,  at  Judas 
for  meget  er  bleven  Hovedpersonen.  —  Ovenover,  hvor  Muren 
uden  om  Nadverbordet  føres  videre  opad  i  Billedet  og  bliver  til 
Gærdet  omkring  Gethsemane  Have,  ved  en  barnlig  Art  af  Per- 
spektiv, ser  man  Judas  komme  tilbage  med  Soldaterne,  som  vi 
før  har  omtalt.  Og  indenfor  Gærdet  ligger  Apostlene  sovende  i 
en  enkelt  Klynge  med  runde  Omrids;  og  i  Midten,  øverst  i  Bille- 
det, ser  man  Jesus  og  Englene,  der  omgiver  ham  med  sine 
straalende  Vinger.  I  denne  Gruppe  er  der  givet  et  Højdepunkt 
af  Bevægelse  og  Kraft,  som  ved  sin  Modsætning  fremhæver  de 
sovendes  Ro  og  Soldaternes  listende  Trin. 

Man  kunde  sige,  at  det  er  urigtigt  at  afbilde  Gethsemane 
Have  umiddelbart  ovenover  Nadverstedet,  som  en  direkte  billed- 
mæssig Fortsættelse  af  dette,  eller  at  afbilde  Indtoget  i  Jerusalem 
over  Stedet  for  Lazarus'  Opvækkelse.  Og  ganske  vist  er  det 
naturalistisk  set  en  barnlig  Fremgangsmaade;  men  den  er  æste- 
tisk i  høj  Grad  berettiget,  fordi  der  skabes  en  Sammenhæng  i 
Fortællingerne,  som  er  mere  væsentlig  for  Fantasien  end  alle  de 
naturalistiske  Virkninger  tilsammen.  Man  maa  betragte  Bille- 
derne som  Billeder  og  ikke  som  Scener.  De  repræsenterer  en 
helt  anden  Art  af  Kunst  end  den,  vi  kender  fra  Marstrand  eller 
Carl  Bloch.  Ti  disse  Malere  lægger  Hovedvægten  paa  Stedets 
og  Tidens  Enhed,  ligesom  den  franske  Tragedie.  Deres  Kunst  er 
en  Dialog  imellem  Figurerne  og  den  rumlige  Scene,  og  den  største 

Virkning  opnaas  ved,  at  Personerne  forlader  hinanden  (som  naar 
der  staar  i  ,,Cinna"  af  Gorneille: 

Cinna. 
Soyez  en  raa  faveur  moins  cruelle  å  vous-méme. 

Emilie. 
Va-t-en,  et  souvien-toi  seulement  que  je  t'aime. 

De  er  Slaver  af  deres  skønne  plastiske  Figurer  og  af  det 
sceniske  Perspektiv  og  er  ikke  i  Stand  til  at  følge  en  Fortælling. 

For  at  vise  Forholdet  mellem  Joakim  Skovgaards  billed- 
mæssigt fortællende  Stil  og  Marstrands  sceniske  Stil  vil  jeg  sam- 
menligne deres  Fremstillinger  af  Lignelsen  om  den  store  Nadver. 
Paa  Marstrands  Billede  ser  man  en  stor  og  rig  Søjlehal,  der  fyl- 
der hele  Billedets  Bamme  og  endda  kan  tænkes  fortsat  til  begge 
Sider,  følgende  det  arkitektoniske  Perspektiv.  Imellem  Søjlerne 
og  Buerne  faar  man  et  Glimt  af  Himlen  at  se.  Det  myldrer  i 
Billedet  med  Statuefigurer,  der  grupperer  sig  i  virkningsfulde 
Kontraster  omkring  de  perspektiviske  Borde.  I  alle  mulige  Ret- 
ninger bevæger  de  sig  bagved  den  store  Thorvaldsenske  Kristus 
i  Midten,  der  fører  de  allerstørste  Figurer  hen  til  et  Hjørne  af 
Bordet,  hvor  der  endnu  er  Plads.  —  Man  er  midt  i  det  hele,  og 
Marstrand  har  malet  sig  selv  som  en  af  Gæsterne;  et  Udtryk  for 
hans  personlige  Fromhed,  og  et  Minde  om  den  venetianske 
Kunst,  med  hvilken  hele  Scenen  er  anlagt. 

Joakim  Skovgaard  følger  selve  den  bibelske  Beretning  fra 
Begyndelsen  og  danner  ikke  en  verdslig  Scene  for  Begiven- 
hederne, men  illustrerer  disse  kort  og  klart,  som  de  kommer 
efter  hinanden.  Det  hedder  hos  Lucas:  ,,Der  var  et  Menneske, 
som  gjorde  en  stor  Nadver,  og  bød  mange.  Og  han  udsendte  sin 
Tjener  paa  Nadverens  Time,  at  sige  til  de  budne:  kommer;  ti  nu 
er  alle  Ting  beredte.  Og  de  begyndte  alle  endrægteligen  at  und- 
skylde sig.  Den  første  sagde  til  ham:  jeg  har  købt  en  Ager  og  har 
fornøden  at  gaa  ud  og  se  den;  jeg  beder  dig,  hav  mig  undskyldt. 
Og  en  anden  sagde:  jeg  har  købt  fem  Par  Øksne  og  gaar  hen  at 
prøve  dem;  jeg  beder  dig,  hav  mig  undskyldt.  Og  en  anden 
sagde:  jeg  tog  mig  en  Hustru  til  Ægte,  og  derfor  kan  jeg  ikke 
komme.  Og  den  Tjener  kom  og  forkyndte  sin  Herre  det;  da 
blev  Husbonden  vred  og  sagde  til  sin  Tjener:  gak  hurtig  ud  paa 

Stadens  Stræder  og  Gader  og  før  hid  ind  fattige  og  Krøblinge  og 
halte  og  blinde.  Og  Tjeneren  sagde:  Herre!  det  er  gjort,  som  du 
befol,  og  der  er  endnu  Rum.  Og  Herren  sagde  til  Tjeneren: 
gak  ud  paa  Vejene  og  ved  Gærderne  og  nød  dem  at  gaa  ind,  paa 
det  mit  Hus  kan  vorde  fuldt.  Ti  jeg  siger  Eder,  at  ingen  af  de 
Mænd,  som  var  budne,  skal  smage  min  Nadver."  Derfor  ser 
man  hos  Joakim  Skovgaard  baade  de  rige  og  de  fattige:  baade 
den  gule  Hvedemark  og  de  fem  glade  Øxne  og  den  fine  Brud  i  sin 
lyserøde  Kjole  og  det  smukke  Hus  med  morsomme  Kapitæler 
og  alle  de  unge  Tjenere,  der  henter  de  fattige  og  de  halte  og 
blinde  og  viser  dem  Vej  op  til  det  store  Gildeshus,  hvorfra  Hus- 
bonden kommer  hastig  ud  for  at  tage  imod  dem. 

Disse  Figurer  tegner  sig  alle  klart  paa  Billedets  lyse  Grund. 
Man  ser  rigtig  de  ejendommelige  Omrids  af  alle  de  fattige  og 
halte  med  deres  ubehjælpsomme  eller  kejtede  Bevægelser  og  faar 
Medlidenhed  med  dem.  Og  man  glæder  sig  over  den  gule  Hvede- 
mark, langs  med  Kanten  af  hvilken  de  røde  Tjenere  gaar  for  at 
hente  de  nødlidende,  der  sidder  forladte.  Den  unge  Brud  er 
aldeles  henrivende;  og  Manden,  der  har  købt  Øksnene,  ligner  en 
Peter  Vischer  i  sin  Arbejdsdragt.  —  Alene  denne  enkeltvise  Be- 
handling af  Menneskene  for  deres  egen  typiske  Virknings  Skyld 
er  fornøjelig,  og  den  stemmer  med  Bibelens  Aand,  medens  den 
Marstrandske  Fremstilling  er  venetiansk  Og  dertil  kommer,  at 
Joakim  Skovgaard  følger  et  rigtigt  æstetisk  Princip,  idet  han  lader 
Billedfladen  selv  bestemme  Figurernes  Bevægelsesretninger, 
baade  udad  til  Siderne  og  opad  mod  Gildeshuset,  saaledes  at 
Figurerne  ikke  bindes  af  det  tilfældige  Perspektiv,  der  angives 
af  vort  Betragtningspunkt,  eller  klumper  sig  sammen  i  Rummet 
og  frembringer  Uro  i  Helhedsvirkningen.  Marstrand  har  maattet 
tage  mange  og  svære  Hensyn  til  Grupperingen  af  Figurerne,  og 
til  de  malerisk-perspektiviske  Virkninger  for  at  frembringe  Lige- 
vægt og  Overskuelighed  i  Kompositionen;  og  deraf  nyder  vi 
endda  kun  indirekte  godt,  medens  vi  let  kan  følge  og  glæde  os 
over  de  simple  Hensyn  til  den  billedmæssige  og  dekorative  Har- 
moni, som  Skovgaard  alene  har  fulgt.  Man  ser  hos  ham,  at  Fi- 
gurernes Bevægelser  forplanter  sig  til  hinanden  og  bliver  til  Me- 
lodier af  Linier,  og  ser,  at  Legemerne  og  deres  varme  og  bløde 
Farver  fordeler  sig  behageligt   i  Fladen.     Intet   af  Virkningen 

gaar  tabt.  —  Det  er  en  meget  væsentlig  Forskel.  Og  naar  man 
skal  tage  Stilling  til  Spørgsmaalet,  om  Marstrands  eller  Skov- 
gaards Kunst  er  den  mest  naturlige  eller  den  rigtigste,  vejer  det 
meget,  at  Skovgaards  er  let  at  fatte  og  bedre  svarer  til  vore  æste- 
tiske Evner,  skønt  den  er  ude  af  Stand  til  scenisk  at  illudere. 
Marstrands  Figurer  er  mere  korrekte  som  Statuer,  men  de  kan 
kun  bevæge  sig  i  en  vandret  Scene,  og  Billedkunsten  har 
uheldigvis  kun  en  lodret  Flade  til  sin  Raadighed.  Skovgaards 
Figurer  derimod,  med  deres  ejendommelige  Omrids  og  deres 
store  Bevægelser,  følger  netop  Billedfladen  som  deres  naturlige 
Element  og  er  i  denne  ligésaa  troværdige  som  Bibelen  selv. 

Alligevel  siger  man,  at  Joakim  Skovgaard  som  en  moderne 
Kunstner  burde  have  holdt  sig  til  de  moderne  Fremstillings- 
maader  og  ikke  indladt  sig  paa  at  efterligne  en  gammeldags  og 
naiv  Stilart,  selv  om  denne  passer  til  Kirkens  historiske  Karakter 
og  i  dekorativ  Henseende  har  visse  Fordele  for  dén  moderne. 
Men  Kunsten  er  ikke  et  Udtryk  for  den  enkelte  Tids  Opfattelse 
af  Naturen  og  Menneskelivet.  Kunsten  er  en  Arv.  Der  er  ingen, 
der  af  sig  selv  kan  gøre  Naturens  blotte  Udseende  til  et  Billede, 
som  tilfredsstiller  den  æstetisk  modne  Betragter  som  Kunst.  Selv 
de  naturalistiske  Kunstnere  maa  søge  at  ordne  de  givne  Virknin- 
ger, saaledes  at  der  frembringes  Harmoni,  og  derved  bliver  de 
atter  bestemte  af  Traditioner  og  Regler  for  Kompositionen.  I 
Billedkunstens  Fremstillinger  af  Menneskeskikkelsen  spiller  disse 
Traditioner  en  saa  uhyre  Rolle,  at  man  næsten  overalt  kan  paa- 
vise,  hvorledes  Kunstnerne  lærer  af  hinanden,  og  navnlig  af  Græ- 
kerne og  de  græske  Traditioner  i  Middelalderen  og  Renaissancen. 
Det  er  derfor  en  ærlig  Sag  at  lære  direkte  af  de  gamle,  saaledes 
som  ogsaa  Thorvaldsen  gjorde,  og  at  sammensmelte  det,  man 
har  lært.  med  de  almindelige  Naturstudier.  At  denne  Frem- 
gangsmaade  er  bleven  forkætret  af  mange  Kritikere,  beror  paa, 
at  de  ikke  har  haft  Forstaaelse  af  de  kunsthistoriske  Sammen- 
hæng*), men  bedømte  Kunsten  rent  filosofisk  eller  realistisk  i 
Følge  den  Teori:  at  Idealet  i  Kunsten  alene  naas  gennem  Natur- 
studier, eller,  som  Julius  Lange  tilføjer,  gennem  „Erindringens 
Kunst"  .    Det  gælder  maaske  til  en  vis  Grad  om  Prosaen,  skønt 

*  Jfr.  Holger  Drachmanns  antikritiske  Bemærkninger  i  Byrons   »Don  Juan«  I,  189: 
»Jo  prentis  mon  bien  ou  je  le  trouve.« 

dér  jo  ogsaa  er  Skoler  og  Traditioner;  men  i  Poesien  eller  den 
dekorative  Billedkunst  gælder  det  absolut  ikke.  Joakim  Skov- 
gaards Kunst  er  et  Bevis  lierpaa.  Det  hjælper  ikke,  at  man  siger, 
at  den  er  romantisk  og  unaturlig;  ti  den  er  netop  naturlig  som 
Kunst.  Naar  denne  Kunstner  lærer  af  Grækerne  og  af  de  andre 
gamle,  fordi  han  føler  sig  beslægtet  med  dem  og  forstaar  dem 
og  ser,  hvordan  man  skal  bruge  deres  Principper,  og  derved 
frembringer  sine  egne  morsomme  og  glimrende  Virkninger,  saa 
følger  han  et  Instinkt,  der  svarer  til  det,  hvormed  vi  atter  paa  vor 
Side  fornemmer  det  geniale  i  hans  Kunst. 

Denne  Indlevelse  i  den  gamle  Kunst  har  været  naturlig  for 
ham,  der  fra  sin  Barndom  af  har  lært  at  elske  Thorvaldsens, 
Frølichs  og  Constantin  Hansens  Kunst  (Marstrands  naturligvis 
ogsaa),  og  i  Kraft  af  sin  historiske  Kristendom  har  lært  at  se 
med  umiddelbar  Interesse  paa  Kirkens  gamle  og  hævdvundne 
Stil.  Men  Hovedsagen  er  dog,  at  denne  Fastholden  ved  det  gamle 
og  denne  Tilbagevenden  til  det  oprindelige  er  bleven  en  kunst- 
nerisk Nødvendighed  for  ham,  der  følte,  at  den  moderne  sceniske 
Billedkunst  i  sin  mere  ellor  mindre  impressionistiske  Form  ikke 
egnede  sig  til  monumental  Dekoration  eller  til  fantasivækkende 
og  fortællende  Illustration;  og  i  Stedet  for  da  at  indgaa  et  Kom- 
promis, som  han  forsøgte  det  i  sine  ældre  Billeder,  f.  Eks.  i 
,  Paradismuren" ,  vælger  han  nu  at  slutte  sig  helt  til  den  gamle 
og  rene  Stil  og  digte  i  den  af  sit  ganske  Hjerte.  —  Det  er  det 
samme  Forhold,  som  naar  Weyse  i  sine  Morgen-  og  Aftensange 
gik  tilbage  til  den  rene  Håndelske  Stil  efter  Mozarts  Eksempel  i 
,, Tryllefløjten",  fordi  han  følte,  at  den  var  den  fineste  og  natur- 
ligste i  musikalsk  Henseende.  Og  hvem  vil  nægte,  at  netop  disse 
Sange  har  en  vidunderlig  Levedygtighed? 


En  Jødes  Indtryk  af  Kristendommen. 

Ved  Axel  Bergh. 

The  Hibbert  Journal",  et  Tidsskrift  for  Religion,  Teologi  og 
Filosofi,  hvis  Spalter  staar  aabne  for  enhver  Afskygning  af 
religios  og  filosofisk  Tænken,  har  i  Fjor  begyndt  en  Række 
Artikler  under  den  fælles  Overskrift:  „Indtryk  af  Kristendommen  fra 
de  ikke-kristne  Religioners  Synspunkt".  De  indledes  med  en  Artikel 
af  C.  G.  Montefiore,  som  han  kalder:  „De  synoptiske  Evangelier 
og  den  jødiske  Bevidsthed". 

Han  begynder  med  nærmere  at  bestemme  Artiklens  Hensigt  som 
den  at  give  nogle  Antydninger  til  Besvarelsen  af  det  Spørgsmaal: 
,,Hvad  Indtryk  gør  eller  vilde  Jesu  etiske  og  religiøse  Lære,  som 
den  er  fortalt  i  de  synoptiske  Evangelier,  gøre  paa  den  jødiske  Be- 
vidsthed". Han  er  iøvrigt  klar  over,  at  Spørgsmaalet  er  en  ren  Ab- 
straktion, for  dels  eksisterer  der  ikke  noget  som  en  jødisk  Bevidst- 
hed, og  dels  findes  slet  ikke  den  Jøde,  til  hvem  det  vilde  være  mest 
interessant  at  stille  Spørgsmaalet.  Han  maatte  nemlig  være  ganske 
uden  Fordomme,  vel  bevandret  i  jødisk  og  rabbinsk  Literatur,  han 
maatte  være  religiøs,  men  ikke  overtroisk,  opvakt,  og  dog  ganske 
ulærd  undtagen  i  rent  jødisk  Literatur.  En  saadan  Jøde  var  det, 
der  skulde  læse  de  synoptiske  Evangelier  og  fortælle,  hvad  Indtryk 
deres  Lære  gjorde  paa  ham,  om  den  syntes  ham  gammel  eller  ny, 
om  den  var  ham  fremmed  eller  velbekendt,  jødisk  eller  ujødisk,  god 
eller  slet,  i  hvad  Forhold  den  staar  til  de  etiske  og  religiøse  Lær- 
domme, som  han  betragter  som  jødiske,  om  den  er  deres  Opfyldelse 
og  Fuldstændiggørelse,  om  den  sander  alle  dem  i  en  Sum  eller  er 
dem   modsat. 

Forfatteren  mener  nu  ganske  vist  om  sig  selv,  at  han  er  saare 
langt  fra  at  opfylde  disse  Fordringer.  Han  lever  midt  i  et  kristent 
Samfund  og  er  gennemtrængt  af  Resultater  af  kristne  Tanker,  og 
derfor  kan  han  nemt  komme  til  at  lægge  nytestamentlig  Fortolk- 
ning og  Farve  ind  i  gammeltestamentlige  Ord,  og  kan  derfor  let  uaf- 
vidende  komme   til   at  gøre   sin   Jødedom   kristelig. 

Men  medens  han  saaledes  indrømmer  sine  egne  falske  Abstrak- 
tioner, vil  han  ogsaa  gøre  opmærksom  paa  de  falske  Abstraktioner, 

som  nogle  Kristne  gør  sig  skyldige  i,  naar  de  stiller  Kristendom  og 
Jødedom  op  overfor  hinanden.  Han  tænker  ikke  blot  paa,  at  de 
ofte  anser  de  nytestamentlige  Farisæeres  og  Skriftkloges  daarlige 
Religion  for  at  være  den  egentlige  Jødedom  paa  Kristi  og  Pau- 
lus' Tid  og  lig  med  Jødedommen  for  alle  senere  Tider.  Men  den 
Jødedom,  som  sættes  i  Modsætning  til  Kristendommen,  er  alt  for 
ofte  en  Slags  gammeltestamentlig  Jødedom  med  nogle  faa  ubehage- 
lige, halvt  virkelige  og  halvt  opdigtede  talmudiske  Tilføjelser.  Det 
er  en  gammeltestamentlig  Jødedom,  sammensat  af  Esthers  Bog,  den 
109.  Salme,  de  rituelle  Love  i  3.  og  4.  Mosebog  og  nogle  faa  andre 
udvalgte  Uddrag  af  samme  Slags.  Og  denne  Jødedom,  siger  han,  er 
en  fuldstændig  Abstraktion;  den  har  aldrig  eksisteret  og  eksisterer 
heller  ikke  nu. 

Det  gamle  Testamente  er  en  vigtig  Del  af  Jødedommen,  men  det 
maa  ikke  identificeres  dermed.  Det  er  en  Fejl,  som  selv  Jøder  gør  sig 
skyldige  i,  at  tro,  at  Jødedommens  bedste  etiske  og  moralske  Lær- 
domme findes  i  det  gamle  Testamente,  og  at  alt,  hvad  Rabbinerne 
og  de  Skriftkloge  frembragte,  indskrænkedes  til  Love,  Kasuistik  og 
Nonsens.  Det  er  paa  ingen  Maade  sandt.  Og  Grunden  til,  at  de 
rabbinske  Ord  og  Lærdomme  er  traadt  i  Skygge,  er  dels  den,  at  de 
finere  og  ædlere  af  dem  er  begravede  i  en  hel  Mængde  Stof  af  lavere 
Rang,  af  hvilket  de  med  Besvær  maa  graves  ud.  De  findes  ikke 
samlede  sammen  og  danner  ingen  Ramme  til  Historien  om  et  ædelt 
Liv.  Og  selv  om  de  blev  gravede  ud  og  samlet  sammen,  vilde  de 
aldrig  kunne  faa  den  Virkning  som  en  Bog  af  en  hel  Støbning. 
Og  dette  hænger  ogsaa  sammen  med  det  Faktum,  at  for  den  moderne 
Jøde  i  Vesten  er  det  gamle  Testamente  den  eneste  hellige  Bog,  det 
eneste  religiøse  Værk,  hvormed  han  er  fortrolig.  Men  selv  om  dette 
forholder  sig  saaledes,  er  den  moderne  Jøde  i  Vesten  dog  gennem- 
trængt af  den  rabbinske  Lære.  Hans  Opfattelse  af  det  gamle  Testa- 
mente er  præget  deraf.  Hans  Religion  er  ikke  længer,  hvad  man 
med  et  grovt  Udtryk  kunde  kalde  det  gamle  Testamentes  Religion, 
men  noget  mere  udviklet  og  i  nogle  Henseender  noget  bedre.  Og 
selv  om  de  fleste  rabbinske  Udsagn,  der  har  Lighed  med,  hvad 
Evangelierne  lærer,  er  senere  end  Kristi  Tid,  saa  er  de  clog  blevne 
til  uafhængige  af  disse.  De  er  Udtryk  for  en  jødisk  Udvikling,  der 
har  gaaet  parallelt  med  den  kristne.  De  er  Ben  af  Jødedommens 
Ben  og  Aand  af  dens  Aand. 

—  Idet  Forfatteren  nu  vender  tilbage  til  sin  egentlige  Opgave, 
at  skildre,  hvad  Indtryk  Læsningen  af  de  synoptiske  Evangelier  vilde 
gøre  paa  en  Jøde,  saa  finder  han  i  denne  den  moderne  Jødes,  maaske 
ubevidste,  Kendskab  til  Rabbinernes  Lære,  Grunden  til.  at  mange 
af  de  ypperlige  Ting  i  de  synoptiske  Evangelier  ikke  slaar  den 
jødiske  Bevidsthed  som  noget  nyt  eller  ubekendt.  Blandt  de  Ting, 
som  saaledes  ikke  paa  den  jødiske  Læser  gør  Indtryk  af  noget  nyt, 
nævner  Forfatteren  særlig  Læren  om  Gud  som  alles  Fader,  ikke  blot 
i  Forhold  til  Racen,  men  ogsaa  til  den  enkelte.     Jøderne  har  kaldt 

Gud  „Vor  Fader"  lige  saa  længe  som  de  Kristne.  Et  andet  Punkt 
nævner  han.  Det  hedder  ofte,  at  Evangeliernes  Gud  er  en  Barm- 
hjertighedens og  Kærlighedens  Gud,  hvorimod  det  gamle  Testamen- 
tes Gud  er  Strenghedens  og  Retfærdighedens  Gud.  Den  ene  er 
elsket,  den  anden  frygtet.  Dette  er  en  falsk  Beskrivelse  af  Rabbiner- 
nes og  Jødernes  Gud,  der  frister  Jøden  til  at  henvise  til  Evangelier- 
nes ,,Graad  og  Tænders  Gnidsel",  til  den  brede  Port  og  de  mange, 
som  gaar  ind  ad  den,  og  til  Helvedes  Ild.  Denne  Lære  om  Gud  som 
den  kærlige  Fader  var  ny  for  Hedningerne,  men  baade  for  den 
rabbinske,  den  middelalderlige  og  den  moderne  Jøde  var  det  og  er 
det  hans  Religions  ABC. 

Heller  ikke  vilde  en  Jøde  finde  noget  nyt  i  mange  af  Synoptiker- 
nes formentlig  nye,  etiske  Lærdomme.  At  Forsoning  med  éns  Nabo 
maa  gaa  forud  for  Forsoningen  med  Gud,  at  urene  Tanker  er  onde 
saavel  som  urene  Gerninger,  at  der  er  en  særlig  Glæde  i  Himlen 
over  én,  der  angrer,  —  disse  og  mange  andre  Tanker  er  forslidte 
rabbinske  Sandheder  og  almindelige  jødiske  Maksimer. 

Forfatteren  spørger  nu:  Gaar  da  Gennemsnitsjøden  saa  vidt,  at 
han  slet  ikke  kan  finde  noget  nyt  i  de  synoptiske  Evangelier,  men 
at  alt  synes  ham  velkendt? 

Bortset  fra  al  Kristologi  vil  de  Indvendinger,  som  en  moderne 
Jøde  rejser  mod  Synoptikernes  religiøse  og  etiske  Lærdomme,  være, 
at  Idealerne  er  sat  for  højt  og  derfor  upraktiske.  Endvidere,  at  den 
blotte  Indvorteshed  er  ikke  nok  for  den  menneskelige  Svaghed.  Der 
indvendes  ogsaa,  at  der  er  en  Tendens  til  at  faa  Mennesker  til  altfor 
selvisk  at  interessere  sig  for  deres  egen  Sjæls  Frelse;  at  der  er 
Tendens  til  en  asketisk  Moral,  som  Jødedommen  fordømmer  og  gen- 
driver. Og  endelig  har  man  i  helt  moderne  Tid  angrebet  Evangelier- 
nes Lære  for  den  Mangel  paa  Medfølelse,  med  hvilken  de  for- 
dømmer saa  mange  af  Guds  Børn  til  evig  Straf  og  Pinsel. 

Forfatteren  vil  ikke  gaa  ind  paa  at  bedømme,  om  der  skulde 
være  nogen  Sandhed  i  denne  jødiske  Kritik.  Han  vil  hellere  prøve 
paa,  idet  han  gaar  ud  fra  den  Hypotese,  som  han  kalder  det,  at 
de  3  Evangelier  indeholder  Lærdomme,  som  er  baade  værdifulde  og 
originale,  nye  og  sande,  at  angive  de  Hovedpunkter,  hvor  Gennem- 
snitsjødens  Jødedom  har  noget  nyt  at  lære. 

Og  saa  finder  han  da  først  noget  nyt  og  oprindeligt  deri,  at 
saa  mange  religiøse  og  etiske  Sandheder  er  samlede  i  én  Bog;  denne 
Originalitet  bliver  kun  saa  meget  større  derved,  at  disse  Lærdomme 
er  forklarede  ved  en  stor  Lærers  Liv.  Selv  om  der  i  Talmud  kan 
findes  Paralleler  til  mange  af  Evangeliernes  Lærdomme,  saa  gør 
det  uhyre  Forskel,  hvad  Betydning  der  er  tillagt  dem,  om  de  staar 
som  noget  mere  tilfældigt,  eller  om  de  træder  i  Forgrunden,  og  der 
udledes  meget  af  dem. 

Dernæst  finder  han  noget  nyt  og  stimulerende  i  Sidestillingen 
af  velkendte   gammeltestamentlige   Lærdomme.     Han   nævner   Kom- 

binationen  af  Deut.  6,  4^-5,  og  Lev.  19,  18,  i  Marc.  12,  29—31,  som 
et  straalende  Glimt  af  det  højeste  religiøse  Geni. 

Endvidere  nævner  han  i  denne  Sammenhæng,  hvad  han  kalder 
Synoptikernes  Genialitet,  deres  Rang  i  første  Klasse.  For  en  Tanke 
er  ikke  blot  stor  og  ny  ved  sit  Indhold,  men  ogsaa  ved  sin  Form. 

Endelig  mener  han,  at  Synoptikernes  stærke  Glød,  deres  Begejst- 
ring og  Lidenskab  vilde  gøre  Indtryk  paa  den  fordomsfri  jødiske 
Bevidsthed.  Her  finder  man  Religion  og  Moral  forenet  i  hvid- 
glødende Intensitet.  Alle  lavere  Krav  maa  vige  for  Idealets  bydende 
Befaling:  ,,Den,  som  elsker  Fader  og  Moder  mere  end  mig."  ,,Lad 
de  døde  begrave  deres  døde."  ,, Ingen,  der  lægger  Haand  paa  Plo- 
ven." —  I  Forbindelse  med  denne  Glød  og  Iver  staar  det  Indtryk 
af  Originalitet,  som  Evangeliernes  store  Paradokser  gør,  særlig  i 
Bjergprædikenen.  „Salige  er  I,  naar  man  forfølger  Eder  for  min 
Skyld."     „Elsk  Eders  Fjender." 

Hvad  Forfatteren  hidtil  har  nævnet,  anser  han  ikke  for  at  staa 
i  nogen  virkelig  Modstrid  med  rabbinsk  eller  traditionel  Jødedom, 
selv  om  det  i  mange  Henseender  er  nyt  og  originalt, 

Men  hvad  de  Jøder,  der  ikke  ydmygt,  fromt  og  oprigtigt  tror, 
at  hver  eneste  rituelle  Lov  i  Pentateuken  er  Guds  inspirerede,  fuld- 
komne og  uforanderlige  Ord,  hvad  de  anser  for  at  være  det  største  og 
ædleste  ved  Jesu  Forkyndelse  i  de  synoptiske  Evangelier,  er,  at  han 
ligesom  en  ny  Amos  eller  Hosea  prædiker  den  ophøjede  Lære  om, 
at  det  indre  staar  over  det  ydre,  Retfærdighed  over  Brændofre. 
„Intet  af  det.  som  er  uden  for  et  Menneske,  og  som  kommer  ind  i 
ham,  kan  besmitte  ham."  „Rens,  hvad  der  er  inden  i,  og  det  ydre 
vil  ogsaa  være  rent."  Rabbinerne  saa  klart  nok,  at  hvis  Pentateuken 
var  Guds  uforfalskede  og  absolute  Ord,  saa  kunde  Læren  om  den 
indre  Besmittelse  i  den  Form,  som  Jesus  havde  givet  den,  ikke  være 
sand. 

Forfatteren  berører  derefter  nogle  Punkter,  som  selv  om  det 
maaske  vilde  være  ukorrekt  at  sige,  at  Synoptikerne  her  er  i  Modstrid 
med  rabbinisk  og  jødisk  Lære,  denne  dog  ligesom  suppleres  og  rettes 
af  dem. 

Det  første  staar  i  Forbindelse  med  Gengældelsesprincippet.  Selv 
om  det  gamle  Testamente  kender  en  guddommelig  Tilgivelse,  der 
hyppigt  træder  i  Vejen  for  Gengældelsen,  saa  synes  Forfatteren  at 
mene,  at  dette  Princip  spiller  en  større  Rolle  i  jødisk  Etik  og  Religion, 
end  selve  Livets  Virkelighed  retfærdiggør,  og  der  kan  forenes  med 
de  højeste  etiske  og  religiøse  Forestilling-er.  Og  paa  dette  Punkt 
mener  han,  at  Synoptikernes  Lære  paa  mange  Maader  krydser  Gen- 
gældelsesprincippet. „Hvis  I  elsker  dem,  der  elsker  Eder,  hvad  Tak 
har  I  saa."  „Han  lader  Solen  opgaa  over  onde  og  gode."  Ja  endog: 
„Jeg  vil  give  til  denne  sidste  det  samme  som  til  dig." 

Rabbinerne  vidste  godt,  at  Himlens  Rige  paa  den  ene  Side 
ikke  blot  vindes  gennem  Anstrengelse,  og  at  paa  den  anden  Side 
en   Times   Anstrengelse   kan   staa   paa   lige   Fod   med    et    helt    Livs 

De  havde  et  hyppigt  anvendt  Ordsprog:  ,, Nogle  er  mange  Aar  om 
at  vinde  den  kommende  Verden,  andre  vinder  den  i  en  Time."  Og 
dog  mener  Forfatteren,  at  det  er  et  Spørgsmaal,  om  ikke  det  Prin- 
cip, der  er  nedlagt  i  den  overordentlig  fine  Fortælling  om  Kvinden, 
der  fik  meget  tilgivet,  fordi  hun  elskede  meget,  og  ligeledes  om 
Princippet:  „Den,  som  ikke  tager  mod  Guds  Rige  som  et  lille  Barn," 
—  ikke  med  Rette  maa  anses  for  Nyskabninger  af  Evangeliet. 

En  Forklaring  paa,  at  Gengældelsesprincippet  spiller  en  mindre 
fremtrædende  Rolle  i  Evangelierne  finder  Forfatteren  deri,  at  de 
synoptiske  Forfattere  er  opfyldte  af  Uvillie  mod  jordisk  Lykke  og 
har  overvejende  Sympati  for  de  svage  og  fattige.  De  eneste  Skatte 
af  Værdi  er  Skattene  i  Himlen.  Der  findes  tilsvarende  Tanker  i  den 
rabbinske  Literatur,  hvor  der  tales  om  Kærlighedens  Tugt,  men  ikke 
denne  Forherligelse  af  Modgang  som  Tegn  paa  det  ægte  Discipel- 
forhold. 

Endelig  —  og  det  er  Forfatterens  sidste  Punkt  —  ser  han  noget 
væsentligt  nyt  i  Evangeliernes  Fremhæven  af  Selvfornægtelsen. 
Den  daglige  Bæren  af  Korset,  der  har  til  Hensigt  at  frelse  ikke  blot 
éns  egen  Sjæl,  men  ogsaa  andres.  „Den,  som  vil  være  stor  iblandt 
Eder,  lad  ham  være  Eders  Tjener."  „Menneskesønnen  kom  ikke 
for  at  lade  sig  tjene,  men  for  selv  at  tjene."  „Menneskesønnen  kom 
for  at  søge  og  frelse  det  fortabte." 

Rabbinerne  vidste  vel  ogsaa,  hvad  Anger  var  værd,  men  den 
lidenskabelige  Iver  for  at  fremkalde  Anger  og  for  at  frelse  fra  Synd, 
og  Fremhævelsen  af,  at  ingen  menneskelig  Sjæl  er  ude  af  Stand  til 
at  frigøres  fra  Syndens  Trældom,  det  er  Tanker,  som  gaar  tilbage 
til  Synoptikerne  og  deres  Helt,  næppe  kendt  før  hans  Tid. 

Og  selve  den  forløsende  Metode  er  ny.  Der  gaas  ikke  paa  Akkord 
med  Synden;  men  i  Stedet  for  Trudsler  og  Fordømmelse,  saa  stilles 
der  Kærligheden  i  Udsigt  at  gøre  Undere  i  Synderens  Sjæl. 

Til  Slutning  udtaler  Forfatteren  som  en  Slags  Resultat  af  sine 
Betragtninger,  at  hvis  den  rabbinske  Religion  og  den  middelalder- 
lige jødiske  religiøse  Lære  har  noget  at  lære  af  Evangelierne,  har 
disse  ogsaa  noget  at  lære  af  de  andre.  Og  dernæst,  at  ingen  af  de 
originale  Synspunkter  hos  Synoptikerne,  som  han  har  fremhævet, 
strider  mod  profetisk  og  liberal  Jødedom,  og  at  kun  én  af  dem  strider 
mod  rabbinsk  traditionel  og  ortodoks  Jødedom.  Der  er  ingen  nød- 
vendig Forbindelse  mellem  Formalisme  og  Hykleri  og  en  Lovreligion. 
Det  er  muligt,  som  Jesus  selv  anviser,  i  ydmyg  Troskab  at  udføre 
de  „vigtigere  Ting"  i  Loven,  og  dog  „ikke  lade  de  andre  Ting 
ugjort."  Med  andre  Ord,  det  er  muligt  at  følge  Lovens  Bogstav  i 
Evangeliets  Aand. 


De  tre  nordiske  Brødrefolk. 

Troels-Lunds  Bog  om  „De  tre  nordiske  Brødrefolk"  er  i  Løbet 
af  et  Par  Uger  udkommen  i  tre  store  Oplag.  Det  er  saaledes  ikke 
alene  de  Bøger,  der  handler  om  Legemets  Pleje,  som  har  Held  med 
sig;  men  denne  Bog  om  vore  nationale  Opgaver  er  da  ogsaa  skrev« -n 
af  den  største  Stilkunstner  blandt  vore  Historikere,  den  fantasi- 
rigeste og  aandfuldeste  blandt  dem.  Den  indeholder  en  Kærlig- 
hedens Højsang  til  Norden,  ti  Forfatterens  Fædreland  er  Norden, 
hvoraf  Sverige,  Norge  og  Danmark  kun  er  Landsdele.  Paa  Siderne 
6 — 8  har  han  givet  en  Karakteristik  af  de  tre  Landes  Natur  og  Folk; 
det  er  et  fuldendt  Prosadigt,  som  man  læser  atter  og  atter  for  at 
gemme  Klangen  i  sit  Øre  og  Billederne  i  sin  Sjæl.  For  disse  Siders 
Skyld  vil  denne  Bog  blive  staaende,  skønt  den  melder  sig  som  et 
Lejlighedsskrift,  der  under  de  nuværende  tunge  Tider  for  den  ind- 
byrdes Forstaaelse  mellem  de  nordiske  Brødrefolk  vil  mane  til  Enig- 
hed, fordi  de  har  fælles  Farer  at  gennemgaa,  men  ogsaa  fælles  lyse 
Udsigter;  disse  Sider  vil  bevare  Bogen,  naar  mange  af  dens  Over- 
vejelser i  en  nm  aske  ikke  fjern  Fremtid  vil  være  ældede.  Troels- 
Lund  giver  et  Udsyn  over  de  nordiske  Folks  Historie  og  soger  ad 
Historiens  Veje  at  tyde  Fremtidens  Tegn,  naar  Lysestagen  er  nyttet 
fra  Europa  mod  Vest  til  Amerika,  til  Japan  og  Kina,  og  vi  her  i 
vor  gamle  Verdensdel  maa  skaffe  os  Brødet  fra  Jorden  og  fra  Havet 
—  da  vil  det  lysne  for  Norden,  sunde  og  jævne  Kaar  kan  det  da 
byde  sine  Børn.  Ombord  i  et  Europa,  der  har  mistet  Verdens- 
herredømmet, vil  Norden,  faa  „en  hædret  Plads  i  Forhold  til  dets 
Størrelse  og  Iver  for  legemligt  og  aandeligt  at  ville  brødføde  en 
rødmusset  Flok.  Udkig  fra  Vinduet  til  Slægtningerne  derovre  i  den 
store  Verdensdel,  der  nu  fører  an  og  fa  ar  klare  sin  Part  af  Sagen 
med  „de  gule".  Hjemme,  som  for  Aartusinder  siden,  da  Forfædrene 
betraadte  Landet:  den  samme  kølige  Luft,  det  samme  skiftende  Sol- 
lys og  friske  Brus  i  Skov,  paa  Fjæld,  paa  Slette,  de  gamle,  vante, 
hjemlige   Vilkaar,    der  klarer   Sindet,   spænder  Musklen  og  gør  Ar- 

bejdet  kært''.  Men  for  at  Norden  skal  komme  frelst  gennem  de  Farer, 
der  forinden  truer  det  fra  Ost  og  fra  Syd,  maa  dets  Folk  staa  „frit, 
enigt  og  paa  Vagt",  og  Troels-Lund  udkaster  da  her  en  for  de  tre 
Riger  fælles  Forsvarsplan  med  Fæstninger  i  Narvik,  Boden,  Stock- 
holm og  Kobenhavn,  hvorved  vi  skal  kunne  hævde  vor  Neutralitet 
i  den  kommende  Kamp  mellem  de  to  Landmagter,  Rusland  og 
Prøjsen,  og  Havets  Hersker,  England. 

Selv  om  mange  vil  følge  Troels-Lund  paa  hans  Ridt  tilbage  og 
frem  i  Historien,  vil  den  Herre,  vist  komme  til  at  ride  noget  ensom, 
naar  han  kommer  til  Ribebro,  ti  det  er  jo  netop  nu,  Kampen  er  ved 
at  udbryde  mellem  Landmagterne  og  Havmagten,  det  er  netop  nu, 
vor  Neutralitet  skal  hævdes,  det  er  netop  nu,  det  gælder,  om  vi  vil 
hævde  os  som  et  selvstændigt  Folk  eller  frivilligt  give  os  i  fremmed 
Sold;  men  nu  vil  Norge  og  Sverige  hellere  æde  hinanden  end  hjælpes 
ad,  og  Tonen  i  Sverige  mod  Danmark  tager  mildest  talt  ikke  af  i 
Bitterhed.  Hvad  vi  end  gør,  ja,  jo  venligere  vi  teer  os,  des  falskere 
tror  Svenskerne,  vi  er.  Kan  være,  at  de  vilde  forstaa  os  bedre,  om 
vi  ikke  smilede  saa  elskværdigt,  som  vor  Natur  tilsiger  os  det,  og 
af  og  til  slog  i  Bordet  og  sagde  „A"  til  os  selv  —  ti  de  svenske  har 
alle  Tider  haft  mere  Respekt  for  det  jydske  „A"  end  for  det  køben- 
havnske „Je"  —  om  vi  fra  først  af  hævdede  os  selv,  ti  det  er  jo  dog 
det,  vi  til  syvende  og  sidst  vil.  Troels-Lund  nægter  ikke  sin  elsk- 
værdige Danskhed  i  sin  for  fremhævede  Karakteristik  af  de  tre  Folk. 

Troels-Lund  omtaler  Sveriges  Forhold  til  os  i  1801  og  kaster 
Skylden  for,  at  det  ikke  kom  os  til  Hjælp  mod  England,  over  paa 
Viceadmiral  C.  O.  Cronstedt,  der  var  den  øverstkommanderende  over 
Flaaden  i  Karlskrona,  ja,  han  formoder,  at  Cronstedt  var  købt  tor 
engelsk  Guld  til  ikke  at  falde  Nelson  i  Ryggen,  da  han  begyndte 
Slaget  paa  Rheden  fra  Dragør.  Denne  Formodning  bygger  han 
paa,  at  Cronstedt,  Sejrherren  fra  Svensksund  i  1790,  for  usselt  Guld 
lod  sig  købe  af  Russerne  til  i  1808  at  overgive  Sveaborg,  men  det  er 
jo  kun  selv  en  løs  Formodning,  at  han  da  lod  sig  købe,  og  baade 
svenske  og  finske  Historikere,  der  har  undersøgt  Sagen  og  ikke 
bygger  paa  Stemninger,  forkaster  den.  Den  franske  Officer  de  Sure- 
main,  der  var  i  svensk  Tjeneste  1794 — 1815,  siger  i  sine  Memoirer 
(overs,  paa  Svensk  1902),  at  Cronstedt  ikke  var  Forræder,  men  „kun 
svag,  meget  svag",  og  C.  O.  Nordensvan  siger  i  „Finska  Kriget  1808 
—1809"  (Stockholm  1898):  „det  var  Sølleheden,  som  førte  til  Sveaborgs 
Fald",  men  Solieheden  skal  ikke  alene  søges  i  Sveaborg.  Ulyk- 
salige Cronstedt!  Det  er  en  Brøde  at  være  sølle,  naar  man  staar  paa 
en  afgørende  Post,  men  Forræder  mod  sit  Folk  for  Penge,  først  for 
engelske,  saa  for  russiske,  det  var  jo  djævelsk,  og  det  var  han  ikke 
—  han,  der  en  Gang  havde  vist  sig  som  en  Karl,  blev  sølle  i  en  sølle  Tid, 
og  for  det  maa  han  bære  den  frygtelige  Dom,  som  vil  lyde,  saa  længe 
som  „Fånrik  Stål"  læses: 

Fortig  hans  att.  namn  ej  hans  stam, 

Hvalf  ej  på  den  hans  hrott; 

Må  ingen  rodna  for  hans  skam, 

Den  drabbe  honnm  blott. 

Den,  som  forrådt  sitt  land,  han  har 

Ej  att,  ej  stam,  ej  son,  ej  far. 

Saadan  dømte  Digteren  den  Gang,  Troels-Lund  følger  ham  ogsaa  i 
ikke  at  nævne  Cronstedts  Navn,  men  Historikeren  bør  være  varsom 
med  at  følge  Digterne  i  deres  Dom  om  Mennesker  og  Tider,  selv  en 
Runeberg.  hvis  Synsmaader  ellers  paa  en  mærkelig  Maade  stadfæstes 
af  den  svenske  Generalstabs  Skildring  af  Krigshændelserne  i  Finland 
i  1808—1809. 

Troels-Lunds  Bog  har  vakt  større  Opmærksomhed  i  Norge  og 
Sverige  end  i  Danmark,  men  Svaret  paa  dens  Appel  til  fælles  Op- 
træden har  været  afvisende  fra  begge  Lande,  og  det  vil  utvivlsomt 
vare  længe,  inden  man  i  Sverige  vil  kunne  se  paa  Norges  Færd  i 
1905  som  andet  end  som  et  grumt  Brud  paa  Tro  og  Love,  naar  man 
mindes,  at  dets  ypperste  Historiker,  Harald  Hjårne,  i  1902  i  „Svenska 
Dagbladet"  kunde  omtale  Finlands  Statsforfatning  som  bygget  paa 
et  Troskabsbrud  mod  Sverige*),  fordi  det  inden  Freden  i  Frederiks- 
hamn  ordnede  sit  statsretslige  Forhold  til  Rusland  paa  Landdagen 
i  Borgå  i  Marts  1809.  Formelt  kunde  dette  vel  ikke  forsvares,  men  det 
var  derved,  at  Finnerne  reddede  deres  Land  fra  at  blive  slugt  af 
Rusland.  Finland  var  i  Marts  1809  helt  besat  af  russiske  Tropper, 
de  politiske  Baand  mellem  det  og  Sverige  var  overskaarne  og  kunde 
ikke  knyttes  paa  ny.  Den  finske  Almue,  Borgerstanden  og  Sol- 
daterne holdt  fast  paa  Foreningen  med  Sverige,  men  de  kunde  ikke 
vente  nogen  Hjælp  derfra,  og  en  Folkerejsning  vilde  have  ført  til  en 
Massenedhugning  og  til  hele  Finlands  Tilintetgørelse.  Under  disse 
Forhold  var  det  Pligt  for  de  Finner,  der  havde  politisk  Forstaaelse, 
at  hylde  Ruslands  Kejser  som  deres  Storfyrste,  inden  de  endnu  var 
bleven  løste  fra  Troskabseden  til  den  svenske  Konge,  ti  derved 
reddede  de  deres  Forfatning  og  hele  deres  gamle  Samfundsordning, 
og  fra  at  være  en  Provins  under  Sverige  blev  Finland,  som  Kejser 
Aleksander  I  sagde,  hævet  op  blandt  Nationernes  Tal.  Der  er  en 
højere  Ret  end  den  formelle;  det  saa  Finnerne  i  1809,  ligesom  Nor- 
mændene i  1905;  det  kan  være  bittert  at  indrømme  for  den,  det  gaar 
ud  over,  men  Sveriges  egen  statsretslige  Udvikling  hviler  jo  paa  Re- 
volutionen af  13.  Marts  1809,  ligesom  Danmarks  kirkeretslige  Udvikling 
hviler  paa  Revolutionen  af  1536,  begge  Gange  aabenbare  formelle 
Retskrænkelser. 

I  en  Artikel  i  „Svenska  Dagbladet"  for  4.  Sept,  1898  (jvfr.  „Dansk 
Tidsskrift"  1899,  S.  58—63)  om  „Sveriges  skandinaviske  Opgave" 
har  Harald  Hjårne  afstukket  de  Veje,  som  Sverige  nu  vil  følge,  og  de 

*  »Det  enda  forundransvarda  i  hela  denna  historia  år,  att  en  och  annan  (o:  alle)  i 
Finland  formenat  sig  kunnn  bygga  ett  nytt  lagbundet  statsskick  på  ett  trohetsbrott,  som 
formaldes  med  uppenbart  forakt  (fra  russisk  Side)  for  gallande  folkratt.« 

falder  ikke  sammen  med  Troels-Lunds.  Han  er  enig  med  denne  i, 
at  den  skandinaviske  Stamme  ingenlunde  er  fattig  paa  Udsigter,  men 
„disse  Udsigter  er  forbundne  med  den  eneste  virkelige  skandinaviske 
Stat,  en  Stat,  som  ikke  behover  at  grundlægges  eller  sammenføjes 
ved  kunstige  Unioner,  men  blot  videre  udvikles  —  og  den  Stat 
hedder  Sverige".  Det  er  Stor-Sverige,  som  skal  frelse  den  skandi- 
naviske Nationalitet;  i  dettes  Kølvand  kan  den  norske  og  den  danske 
Baad  gaa,  om  de  har  Lyst:  men  om  en  af  dem  skulde  gaa  under,  saa 
„er  det  nok,  at  den  fælles  Nationalitet  finder  sit  Udtryk  i  mindst  én 
Stat.  som  forener  dens  fælles  Træk  i  et  selvstændigt  og  rigt  ud- 
præget Liv  .  Professor  Hjårne  sluttede  sin  Artikel  med  følgende: 
„Behøver  vi  for  den  nordiske  Solidaritets  Skyld  at  jamre  os  med 
Danskerne  over  Sønderjyllands  „Irredenta",  som  det  staar  i  vor  Magt 
i  Løbet  af  nogle  Aartier  at  erstatte  med  et  eneste  norrlandsk  Lens 
Tilvækst  i  Velstand  og  Folkemængde?  Lønner  det  sig  at  trætte  os 
med  Bekymring  for  „Amalgamationen"  eller  Udsondringen  af  et  Par 
tilbagestaaende  norske  Millioner,  som  ydermere  snart  overfløjes  af 
vore  egne  Børn?  Hvis  vi  sætter  vor  Lid  til  den  sundere  og  stærkere 
Udviklingens  Vaaben,  kan  vi  roligt  tro  paa  den  sande,  den  svenske 
Skandinavismes  Fremgang." 

Det  er  god  og  stolt  svensk  Tale,  skønt  den  klinger  haardt  i  et 
dansk  og  vel  ogsaa  i  et  norsk  Ore.  Men  alle  Danske  vil  glæde  sig 
over  ;it  være  Vidne  til  det  Stor-Sveriges  Udvikling,  som  H.  Hjårne  og 
hans  Skole  af  nationalt  begejstrede  Disciple  arbejder  paa,  og  næppe 
nogen  blandt  os  vil  nægte,  at  Sverige  bør  være  den  forende  Magt  i 
Norden.  Om  blot  de  deroppe  i  Uvejrets  Stund  ikke  helt  roligt  ser 
paa,  at  vor  lille  Baad,  der  forer  et  stolt  Flag  og  har  et  ædelt  Mand- 
skab ombord,  bliver  kuldsejlet! 

Vi  Danske  kan  ikke  stadig  leve  paa,  at  vi  tog  os  sammen  efter 
1864,  vi  maa  daglig  tage  os  sammen,  og  nu  venter  vi  paa  Til- 
skyndelse fra  det  genfodte  Norge  og  det  genfødte  Sverige.  Vi  vil 
stadig  arbejde  sammen  med  Sønderjyllands  „Irredenta",  vi  vil  ar- 
bejde videre  paa  at  løse  de  sociale  Opgaver,  som  vi  er  godt  i  Gang 
med,  og  vi  vil  et  maalbevidst  Forsvar  for  vort  Lands  Selvstændig- 
hed som  suveræn  Stat.  selv  om  vi  derved  for  en  Tid  maatte  lade 
nogle  af  vore  Kulturopeaver  hvile,  ti  H.  Hjårne  har  Ret.  naar  han 
skriver:  „At  undertrykke  den  politiske  Interesse  til  Kulturens  for- 
mentlige Fordel  er  en  umandig  Selvlemlæstelse,  som  hævner  sig  i 
alle  de  forskellige  Kulturgrenes  søndersplittede,  ensidige  Udvækster 
og  foragtelige  Forfald.  Statslivet  er  lige  saa  væsenligt  for  sund 
menneskelig  Udvikling  som  Kroppens  Helbred  for  dens  Skønhed  og 
Finhed.  Et  Folk.  som  aldrig  har  naaet  eller  som  en  Gang  har 
mistet  sin  politiske  Selvstændighed,  kan  visseligen  for  en  Stund  be- 
holde og  fortsætte  sin  egen  imellem  Stunder  ret  interessante  Kultur- 
udvikling. Men  det  er  og  bliver  alt  mere  disharmonisk  og  ulykkeligt, 
ligesom   alting  degenererer  og  i  det  højeste  tjener  til  at  frembringe 

giftblandet    Raastof  til  at   renses  af  andre  og  omsættes  i  en  ny  og 
friskere  Form." 

Det  vil  vi  Danske  efterhaanden  faa  øjnene  op  for.  Troels-Lund 
har  ved  sin  Bog  hjulpet  dertil.  Naar  vil  vore  Digtere  mon  atter 
synge  os  en  mandig  Fædrelandssang?  Valdemar  Rørdam  har  be- 
gyndt derpaa  i  forste  Del  af  „Den  gamle  Kaptajn",  men  han  maa 
se  at  faa  mere  Staal  i  sin  Røst  i  de  næste  Dele,  hvis  han  skal  give 
os  en  dansk  „Fanrik  Ståls  sågner".  Det  foreliggende  Bind  staar 
lige  saa  langt  tilbage  for  Runebergs  mægtige  Digtning,  som  dets  Titel 
„Den  gamle  Kaptajn"  i  Klang  staar  tilbage  for  „Fanrik  Stål". 

L.  Moltesen. 

Et  (Mødrehjem. 

Der  var  en  Gang  —  saa  fortæller  Paul  Bourget  i  en  Novelle  — 
en  ung  Pige,  som  elskede  en  ung  Mand.  Til  sin  Fortvivlelse  mærkede 
hun,  at  hun  snart  vilde  blive  Moder,  og  der  var  ingen  Udsigt  til,  at 
hendes  Elskede  vilde  gifte  sig  med  hende,  ti  Kærligheden  var  ikke 
saa  stor,  som  Standsforskellens  Mur  var  høj.  Nedbøjet  af  Skam  gik 
hun  til  sin  Skriftefader,  skriftede  sin  Synd  og  spurgte,  om  han  troede, 
at  bon  kunde  faa  Tilgivelse  hos  den  evige  Kærlighed,  ogsaa  hvis  hun 
berøvede  sit  Barn  Livet.  Hvis  ikke,  maatte  hun  gaa  fortabt,  ti  hun 
havde  ikke  Kraft  til  at  bære  Skammen.  —  Pateren  var  en  klog 
Mand,  som  nøje  betænkte  sine  Ord.  „Mit  Barn,"  sagde  han,  „lov 
mig,  at  du,  inden  du  forgriber  dig  paa  dit  Barns  Liv,  en  eneste  Gang 
lægger  det  til  dit  Bryst."    Det  lovede  Pigen  og  gik. 

Kort  Tid  efter  fødte  hun  sit  Barn,  skjult  for  Verden,  som  intet 
anede  om  hendes  Synd.  Men  midt  under  sin  Ængstelse  og  Smerte 
huskede  hun  paa  sit  Løfte  til  Pateren.  Hun  hyllede  et  Stykke  af  sit 
Tøj  om  det  spæde,  grædende  Væsen  og  lagde  det  til  sit  Bryst.  Hun 
saa  og  saa.  Denne  søgende  Hjælpeløshed  greb  hende.  Taare  efter 
Taare  rullede  ned  ad  hendes  Kinder  og  faldt  brændende  hede  paa 
det  lille  Barn,  hvis  Liv  nu  laa  i  hendes  Hænder.  Som  Taage  for 
Solen  veg  Maaneders  tilkæmpede  urokkelige  Forsæt;  alle  Hjertets 
Kildevæld  aabnede  sig,  og  om  al  Verden  havde  villet  tage  det  spæde 
Liv,  som  hun  i  varme,  pustende  Aandedrag  følte  imod  sit  Bryst,  hun 
vilde  have  kæmpet  for  det  med  Opgivelse  af  sit  eget. 

Der  er  Menneskekendskab  i  den  lille  Historie.  Den  vilde  godt 
kunne  tjene  som  Udtryk  for  de  Erfaringer  og  Forhaabninger,  som 
har  ledt  nogle  Kvinder  til  i  disse  Dage  at  prøve  paa  at  virkeliggøre 
Tanken  om  et  Mødrehjem.  Ti  det  er  det,  som  Sagen  gælder:  at  lægge 
hvert  lille  Barn  til  det  Bryst,  som  alene  har  Pligt  og  Ret  at  føle  dets 
varme  Aandedrag,  at  lægge  det  i  det  Skød,  hvor  det  har  sin  ubestride- 
lige Ret  til  at  hvile. 

Jeg  henviser  til  de  Opraab,  som  i  disse  Dage  findes  i  Bladene 
under  Overskriften  „Et  Mødrehjem". 

Eva  Moltesen. 

Japaneraanden. 

Den  omfangsrige  Literatur,  der  det  sidste  Aars  Tid  er  frem- 
kommen om  Japan  og  Japanerne,  er  nylig  bleven  forøget  med  et 
engelsk  Værk  af  mere  end  almindelig  Interesse.  Forfatteren  er  Pro- 
fessor i  Tokio  og  hedder  Okakura-Yoshisaburo.  Navnet  røber  hans 
Nationalitet,  Bogens  Indhold  og  Sprog  hans  grundige  Dannelse  og 
lingvistiske  Talent,  Okakura-Yoshisaburo  skriver  et  Engelsk  saa 
smidigt  og  elegant,  som  kun  de  bedste  indenfor  den  brittiske  Litera- 
tur evner  det. 

Formaalet  med  Bogen,  der  bærer  Titlen:  The  Japanese  Spirit,  er 
at  give  den  ariske  Verden  en  rigtigere  Opfattelse  af  Japanerne  end 
den.   man  hidtil  har  levet  paa  her. 

I  en  kort  Fremstilling  lader  det  sig  selvfølgelig  ikke  gøre  at 
komme  ind  paa  endog  blot  de  væsentligste  af  de  mange  interessante 
Enkeltheder  i  det  Helhedsbillede,  Forfatteren  med  saa  lykkelig  en 
Haand  har  tegnet  af  Livet,  som  det  rører  sig  paa  de  fjerne  Øer  hin- 
sides Koreastrædet.  Her  maa  det  være  nok  at  omtale  hans  Korrektiv 
til  et  Par  af  de  mest  vrange  vesterlandske  Forestillinger  om  Ja- 
panerne. 

For  den  almindelige  Bevidsthed  i  Europa  staar  Dai  Nippons  Be- 
folkning endnu  med  det  ene  Ben  i  Naturtilstanden,  idet  den  først 
for  ca.  halvtredsindstyve  Aar  siden  gennem  en  Revolution  skal  have 
arbejdet  sig  ud  af  Barbariet  og  begyndt  at  faa  Smag  for  Kulturens 
Goder.  Det  er  populær  Etnografi  og  rummer  derfor  —  som  al  popu- 
lær Videnskab  —  noget  nær  selve  Kendsgerningens  absolute  Uom- 
tvistelighed. 

Okakura-Yoshisaburo  viser  nu  i  sin  Bog,  hvor  grundfalsk  denne 
Opfattelse  er.  Ganske  vist  fandt  der  for  ca.  halvtredsindstyve  Aar 
siden  en  Revolution  Sted  i  Japan,  men  den  betegner  ingenlunde 
Springet  fra  Barbari  til  Kultur.  At  paastaa  det,  er  lige  saa  absurd 
som  at  ville  datere  den  franske  Kultur  fra  den  store  Revolution.  — 
Ja.  endnu  mere.  Ti  sjælden  har  vel  Kontinuitetens  Lov  fundet  en 
smukkere  Bekræftelse  end  i  Japanernes  materielle  og  intellektuelle 
Udvikling.  Her  kendes  ingen  bratte  Overgange  eller  voldsomme 
Brud  paa  det  bestaaende.     Alt  er  jævnt  fremadskridende. 

Denne  gennemførte  Kontinuitet  har  ligesom  faaet  sin  officielle 
Besegling  i  Dynastiets  eksempelløse  Ælde.  Den  nuværende  Mikado, 
Mut su  hito.  er  den  121.  i  en  Slægtrække,  der  kan  føres  direkte  op  til 
Rigets  Grundlægger,  Jimmu-Tenno  (død  585  f.  Kr.).  Hvor  parvenu- 
agtige  tager  selv  de  ældste  europæiske  Fyrstehuse  sig  ikke  ud  ved 
Siden   heraf! 

Den  Revolution,  der  fandt  Sted  for  ca.  et  halvt  Aarhundrede 
siden,  er  derfor  kun  at  betragte  som  et  Led  i  en  lang  sammen- 
hængende Udvikling,  og  Fortællingen  om  Japanernes  purunge  Kul- 
tur saaledes  en  Fabel.  —  —  — 

I  lange  Tider  har  Arierne  været  Jordens  Herrer  og  Fremskridtets 

Pionerer.  Sligt  sætter  Spor.  De  er  kommen  til  at  føle  sig  som  en 
suveræn  Kaste,  født  til  at  herske.  Der  er  gaaet  dem  Racestolthed  i 
Blodet.  Det  forklarer  den  Ringeagt,  hvormed  de  ser  ned  paa  den 
øvrige  Menneskehed,  Japanerne  til  Dato  ilteregnede.  Disse  gule, 
kortskallede,  skævøjede  Gnomskikkelser  har  altid  staaet  for  Euro- 
pæeren som  en  Type  af  lavere  Orden.  Hertil  har  de  skraatstillede 
Øjne,  der  kommer  saa  aldeles  paa  tværs  af  alle  ariske  Skønheds- 
begreber,  sikkert  bidraget  mere  end  noget  andet.  —  I  sin  Bog 
hævder  nu  Okakura-Yoshisaburo,  at  hans  Landsmænds  Synsorganer 
langtfra  er  saa  ,, skæve"  som  almindelig  antaget.  De  vesterlandske 
Forestillinger  om  Japanernes  Ydre  hidrører  væsentlig  fra  billedlige 
Fremstillinger,  mener  han.  Men  disse  skyldes  som  oftest  indfødte 
Kunstnere,  og  de  glemmer  i  Regelen  ikke  at  fremhæve  Øjnenes 
Skraahed  saa  meget  som  muligt.  Til  det  japanske  Skønhedsideal 
hører  nemlig  foruden  sort  Haar  ogsaa  skævtsiddende,  brune  Øjne. 
Blaa  Øjne  og  blondt  Haar  staar  ikke  højt  i  Kurs  blandt  Japanerne. 
,,En  Pige  med  blot  den  svageste  Tendens  til  graa  Øjne  og  lyst  Haar 
bliver  betragtet  som  en  uvelkommen  Afvigelse  fra  den  nationale 
Type";  medens  vandretliggende  Øjne  og  snorlige  Bryn  tolkes  som 
Tegn  paa  Slaphed,  Vellyst  og  andre  uheldige  Dispositioner.  Naar 
derfor  den  japanske  Kunstner  skal  fremstille  en  kvindelig  Skøn- 
hed, søger  han  ret  naturligt  saa  langt  bort  som  muligt  fra  hine 
„uvelkomne  Afvigelser"  og  accentuerer  ofte  de  specifik  mongolske 
Skønhedselementer  —  især  de  skævtsiddende  Øjne  —  helt  ud  i  det 
karikaturagtige.  Men  saadanne  Billeder  maa  selvfølgelig  blive  i 
samme  Grad  misvisende  for  os  som  europæiske  Karikaturtegninger 
for  Japanerne. 

Man  er  her  i  Europa  tilbøjelig  til  at  opfatte  Japanerne  som 
udprægede  Materialister,  Mennesker,  der  ikke  tror  paa  noget  ud 
over  Dagen  og  Vejen.  —  Med  nøje  Kendskab  til  de  forskellige  aande- 
lige  Teelser  i  sit  Fædreland  påaviser  Okakura-Yoshisaburo  denne 
Opfattelses  Uholdbarhed.  Ganske  vist  er  der  ateistiske  Tendenser 
fremme  i  det  moderne  Japan,  indrømmer  han,  men  kun  paa  Over- 
fladen. I  deres  inderste  Væsen  er  hans  Landsmænd  den  Dag  i  Dag 
som  for  Aartusinder  siden  uforbederlige  Shintoister;  og  i  faa  Reli- 
gioner er  vel  Udødelighedsidéen  bleven  udformet  saa  haandgribelig 
konkret  som  i  den,  de  bekender.  Ti,  som  han  udtrykker  sig,  „for  en 
Gennemsnitsjapaner  i  Nutiden  er  det,  takket  være  den  Fædre- 
dyrkelse, som  bevidst  eller  ubevidst  har  fundet  Sted  fra  umindelige 
Tider,  ikke  let  at  forestille  sig  de  afdødes  Aander  som  noget  for- 
skelligt og  fjernt  fra  vort  virkelige  selv.  De  bortgangne  tænkes 
usynlige  at  leve  deres  Liv  videre  i  den  samme  Verden  og  omtrent 
paa  samme  Vis,  som  de  har  været  vante  til.  Ligesom  det  lille  Barn, 
saa  rørende  skildret  af  Wordsworth*),  kan  vi  ikke  se,  hvorfor  vi 
ikke  skulde  regne  de  saakaldte  døde  endnu  imellem  de  levende." 

*  I  det  saa  almindelig  bekendte  Digt:  We  are  seven.    (N.  F.) 

Kun  ud  fra  et  saadant  Syn  paa  Tilværelsen  forklares  hin  Døds- 
foragt, den  japanske  Soldat  lagde  for  Dagen  i  de  sidste  Aars  blodige 
Kampe. 

Til  Værket  har  den  bekendte  engelske  Forfatter  og  Digter  George 
Meredith  skrevet  en  Fortale,  hvori  han  ironiserer  over  den  saakaldte 
„gule  Fare"  og  spaar,  at  den  tyske  Kejser,  der  som  bekendt  Gang 
efter  Gang  har  udmalet  denne  Fare  i  de  stærkeste  Farver,  saa  snart 
Lejlighed  gives,  vil  drage  en  Handske  over  den  historiske  „pansrede 
Næve"  og  med  hin  Kurtoisi,  der  er  ham  egen,  beredvillig  række 
Japanerne  den. 

N.  Filskov. 


Kristendom  og  Kultur  i  Oldtid  og  Nutid*. 

Af  Valdemar  Ammundsen. 

For  den  antike  Verden  stod  Kristendommen  afgjort  som  en 
kulturfjendtlig  Magt.  Ikke  blot  forekom  den  udannet,  uden 
Forhold  til  de  finere  Former  af  Kulturlivet  og  oprørsk  mod 
den  store  Kulturmagt,  som  Romerriget  var.  Den  syntes  Græ- 
kerne og  Romerne  ligefrem  at  være  Antihumanisme  (Jul.  Langå). 
En  af  de  første  hedenske  Forfattere,  som  omtaler  Kristendom- 
men, Tacitus,  nævner  som  de  Kristnes  Hovedbrøde  Had  mod 
Menneskeslægten  (odium  generis  humani).  De  kristne  følte  <  ig 
som  et  særegent  Samfund,  modsat  de  andre.  Men  fra  hedensk 
Side  føltes  Modsætningen  næppe  mindre  skarpt.  Der  var  i  He- 
denskabet i  Kejsertiden  Strømninger,  som  havde  flere  eller 
færre  Berøringspunkter  med  Kristendommen  (f.  Eks.  Længsel 
efter  en  Aabenbaring,  Tendens  til  Monoteisme,  Ligheder  med 
Kristendommens  Moral).  Men  før  Konstantin  den  Store  var  det 
dog  yderst  sjældent,  at  Hedninger  med  saadanne  Interesser  an- 
saa  Kristendommen  for  en  Forbundsfælle. 

I  sin  allerførste  Oprindelse  var  Kristendommen  ikke  foran- 
lediget til  at  tage  Stilling  overfor  den  antike  Kultur.  Jesus  frem- 
stod i  et  Folk,  hvis  saa  godt  som  eneste  Indskud  i  Verdensudvik- 
lingen var  af  religiøs  Art  og  har  vist  sig  desto  mere  levedygtigt, 
jo  inderligere  religiøst  det  var.  Hvad  Jesus  vilde  bringe,  var 
Fuldendelsen  af  den  profetiske  Religion.  Skal  vi  tale  om  hans 
Stilling  til  Kulturen,  kan  vi  derfor  ikke  nøjes  med  at  samle  de 
faa  Overleveringer,  vi  har  om  hans  faktiske  Forhold  til  de 
enkelte  Kulturformer.  Vi  maa  se,  hvordan  Kulturarbejde  for- 
holder sig  til  selve  de  religiøse  Grundtanker  hos  ham,  som  nær- 
mest berører  Kulturen. 

*   Efter  et  Foredrag  i  Studenterhjemmet  29.  Marts  1906,   noget  ændret.     Selvfølgelig 
maa  jeg  nøjes  med  at  optrække  enkelte  vigtige  Hovedlinjer. 

Allerførst  hans  Værdsættelse  af  Mennesket.  „Hvad  gavnede 
det  et  Menneske,  om  han  vandt  den  hele  Verden,  men  maatte 
bøde  med  sin  Sjæl?  Eller  hvad  kan  et  Menneske  give  til  Veder- 
lag for  sin  Sjæl?"  Dette  Ord  er  et  godt  Exempel  paa  den  ene 
Side  af  Jesu  Forkyndelse,  det  uendelig  simple,  uimodsigelige, 
som  dog  kan  falde  over  Mennesker  som  en  Dom  og  som  en 
Aabenbaring.  Intet,  absolut  intet  kan  for  Mennesket  selv  erstatte 
hans  Sjæl,  hans  Personlighed. 

Men  Jesus  gaar  videre.  „Der  bliver  Glæde  i  Himlen  over 
en  Synder,  som  omvender  sig."  Det  vil  sige:  Mennesket  har 
Værdi  for  Gud.  Og:  „Vorder  fuldkomne,  som  Eders  Fader  i 
Himlen  er  fuldkommen"  .  Det  vil  sige:  Menneskets  Maal  er 
ubegrænset  højt.  Det  er  den  polare  Modsætning  til  den  Side 
af  græsk  Religiøsitet,  hvor  den  religiøse  Fordring  netop  gaar  ud 
paa  at  erkende  Menneskets  Forskel  fra  de  salige,  udødelige 
Guder*. 

For  at  forstaa,  hvor  stærk  Spændingen  er  i  Jesu  Værdsættelse 
af  Mennesket,  maa  man  gøre  sig  klart,  at  han  ikke  tænker  paa 
enkelte  Overmennesker.  Tværtimod,  han  synes,  som  man  har 
sagt,  mest  at  interessere  sig  for  de  ufuldkomne,  de  ufærdige: 
Børnene,  de  fattige,  de  syge,  de  som  lider  under  Møje  og  Byrder, 
Toldere  og  Syndere  (jvfr.  F.  C.  Krarup:  Religionsfilosofi  S.  261). 
Han  bryder  sig  mere  om  det  ene  forvildede  Faar  end  om  de 
ni  og  halvfems,  der  ligger  i  deres  gode  Ro. 

Allerede  herved  er  Kristendommens  Humanisme  af  en  anden 
Art  end  den  antike.  Den  antike  Kultur  er  jo  helt  igennem 
aristokratisk,  hvilende  paa,  at  de  mange  kun  er  Redskaber  for 
de  faa**.  Var  der  end  i  Filosofien,  især  den  stoiske,  fremkommen 
Tanker,  som  er  beslægtede  med  de  kristelige,  saa  hænger  denne 
Omformning  af  Humanitetsidealet  indenfor  den  antike  Verden 
netop  sammen  med  Faktorer,  der  var  med  til  at  virke  den  gamle 
Kulturs  Fald.  Og  jeg  tvivler  om,  at  der  findes  nogen  Parallel 
til  Jesu  Tro  paa  de  dybest  faldnes  Oprejsningsmulighed.  En 
af  Kristendommens  Angribere  i  det  andet  Aarhundrede,  Kelsos, 
bebrejder  da  ogsaa  udtrykkelig  de  kristne,  at  de  kalder  netop 
paa  Syndere. 

*    Herom    en    interessant    Afhandling    af   A.   B.   Drachmann    i    »Tilskueren«    1899, 
S.  715  ff. 

**   Se  f.  Eks.  A.  B.  Drachmann:  Fra  den  romerske  Kejsertid,  1903.  S.  81  f. 

Jesu  Tro  paa  de  dybest  faldnes  Oprejsning  hænger  atter 
sammen  med  hans  Syn  paa  det  onde.  Han  havde  sin  Opmærk- 
somhed særlig  fæstet  paa  Ulykkerne  i  Verden;  ikke  for  intet 
skildres  han  som  den  store  Læge.  Men  bag  de  forskellige  Ulyk- 
ker fandt  han  een,  større  end  alle  de  andre,  Synden.  Den  fandtes 
hos  alle,  ikke  mindst  hos  dem,  der  næppe  selv  anede  det.  I  Jesu 
Lignelser  er  der  mærkværdig  mange  haardt  rammende  Skil- 
dringer af  de  udvortes  korrekte,  tørre,  selvglade  Mennesker,  hvor- 
for Farisæeren  i  Templet  er  bleven  den  typiske  Figur.  Jesus 
docerer  ikke  et  Dogme  om,  at  alle  er  Syndere,  men  han  søger 
at  faa  Mennesker  til  at  føle  sig  som  Syndens  Trælle  og  at  bede: 
Forlad  os  vor  Skyld.  Det  er  ikke  det  for  Tanken  saa  svære 
tragiske  Skæbneproblem.  Spørgsmaalet  om,  hvorfor  saa  mange 
rammes  af  ydre  Ulykker  her  i  Verden,  som  interesserer  ham. 
Han  vil  have  Mennesker  til  at  gennemføre  Personlighedsforholdet 
til  det  onde.  Ikke  det,  som  indgaar  i  Munden,  men  det  som  ud- 
gaar  af  Munden  og  kommer  fra  Hj ærtet,  gør  Mennesket  urent. 
Det  onde  har  sit  Sæde  inde  i  Personligheden.  Men  netop  herved 
er  der  Mulighed  for  ad  personlig  Vej  at  frigøres,  at  faa  sin 
Synd  tilgivet  og  Lænkerne  brudt.  Thi  naar  man  som  den  for- 
tabte Søn  kommer  til  at  længes  efter  Hjemmet,  gaar  i  sig  selv 
og  beslutter  at  vende  hjem  og-  bekende  sin  Synd,  da  er  Gud  som 
Faderen,  der  løb  Sønnen  i  Møde  og  tog  ham  i  sine  Arme.  Denne 
Gud  med  Faderhj  ærtet  er  for  Jesus  den  fuldeste  og  mest  nær- 
værende Virkelighed;  han  har  sat  hele  sit  Liv  ind  paa  at  vise 
Mennesker  ham  og  bringe  dem  i  Forhold  til  ham. 

Utvivlsomt  er  for  Jesus  det  at  finde  Gud  det  største  af  alt, 
Gudsforholdet  er  det  inderste  i  det  humane.  Men  det  gaar  ikke 
let  for  sig  at  finde  Gud.  Der  kræves  en  Omvendelse  (eller  bedre: 
Omsindelse,  Sindsforandring).  „Den,  som  søger  at  erhverve  sin 
Sjæl,  skal  miste  den,  og  den,  som  mister  den,  skal  give  den 
Liv"  .  Dette  Ord,  som  oftere  forekommer  i  Evangelierne  i  for- 
skellige Former,  er  et  godt  Eksempel  paa  den  Side  af  Jesu  Tale, 
der  i  Form  og  Indhold  er  lige  tilspidset  paradoks.  Man  vinder 
kun  sig  selv  ved  at  give  slip  paa  sig  selv,  give  sig  som  Indsats, 
fornægte  sig  selv,  ofre  sig.  Her  indskærpes  Selvfornægtelsens 
og  Lidelsens  Betydning.  Jesus  kom  her  til  selv  at  staa  som 
det   store   Forbillede,   han   der   naaede   sin   egen   Fuldkommen- 

gøreise  gennem  Lidelsen,  og  i  hans  Efterfølgelse  gjaldt  det  at 
tage  sit  Kors  op. 

Denne  Tanke,  hvorpaa  Korset  er  Symbol,  lover  saaledes  ikke 
en  glat  og  harmonisk  Udvikling  af  alle  Evner  og  Drifter  i  Men- 
nesket. Der  tales  tværtimod  om  Muligheden  af  at  maatte  ofre 
sit  højre  Øje  eller  sin  højre  Haand.  Den  viser  os  den  kristelige 
Opfattelse  af  Forholdet  mellem  Selvhævdelse  og  Selvfornægtelse. 
Man  skal  naa  til  at  vinde  sig  selv,  men  Vejen  gaar  kun  gennem 
det  at  fornægte  sig  selv.  John  Stuart  Mill  oplevede  i  sin  Ung- 
dom en  aandelig  Krise,  hvorigennem  han  naaede  den  Overbe- 
visning, at  det  eneste  Middel  til  at  naa  Lykken,  var  ikke  at 
jage  efter  den,  men  at  sætte  sig  et  andet  Maal,  f.  Eks.  andres 
Lykke.  Det  er  i  svagere  Form  den  samme  Tanke,  som  har  en 
central  Plads  i  Kristendommen.  Her  hedder  det:  saligere  er  det 
at  give  fremfor  at  tage.  Blandt  Jesu  Disciple  er  den  største  den, 
som  tjener.  Naar  Kærligheden  opstilles  som  den  egentlige  Me- 
ning af  Loven,  er  dette  i  Kristendommen  ikke  noget  paaklistret, 
men  hænger  nøje  sammen  med  dens  Grundtanker  og  svarer  til 
Forkyndelsen  af,  at  Gud  er  Kærlighed. 

Gerninger,  der  ganske  af  sig  selv  udspringer  af  Kærligheden, 
er  for  Jesus  det  afgørende  i  Verden.  Herefter  skilles  de,  der 
kommer  paa  den  højre,  og  de,  der  kommer  paa  den  venstre 
Side  ved  Dommen.  Jesu  Forkyndelse  om  Dommen  betyder  det 
moralskes  suveræne  Plads  i  Tilværelsen  (Harnack);  denne  Tanke 
spænder  Ansvarsfølelsen  og  stiller  hele  Livet  i  skarp  Belysning. 
Den  giver  en  Formaalsbestemmelse  for  Udviklingen,  og  ikke 
blot  et  fjærnt  For  maal,  men  det  kommende  Guds  Hige  og  det 
evige  Liv  skyder  sig  ind  i  denne  Verden. 

Utvivlsomt  har  Dommen  stadig  staaet  i  Horisonten  af  Jesu 
Forkyndelse.  Og  hvis  Overleveringen  paa  dette  Punkt  er  rigtig, 
har  han  lige  som  den  ældste  Menighed  ventet,  at  Afslutningen 
skulde  komme  førend  den  daværende  Slægt  var  uddød  (Matth. 
16,  28  jvfr.  10,  23  og  Kap.  24,  især  v.  34).  Dette  Punkt  var 
jo  et,  hvor  han  var  sig  bevidst,  at  Faderens  Baad  ikke  var 
ham  aabenbaret  (Mark.  13,  32).  Det  er  klart,  at  en  saadan 
Forventning  maa  holde  tilbage  fra  Deltagelse  i  de  fleste  Former 
af  Kulturarbejde.  Men  for  Jesu  Vedkommende  var  denne  For- 
ventning, hvis  han  har  haft  den,  ikke  den  eneste  Grund. 

Han  sigtede  bestandig  lige  paa  Centrum  i  Menneskers  Per- 
sonlighed. Blev  Mennesket  der  ret  vendt,  saa  kom  Resten  nok 
af  sig  selv.  Forst  maa  Træet  være  godt,  saa  bliver  Frugterne 
det  ogsaa. 

Overfor  ydre  Institutioner  var  han  i  Reglen  konservativ. 
Han  folte  sig  nær  knyttet  til  det  gamle  Testamente  og  Templet, 
og  Datidens  religiøse  Ceremonier  lod  han  i  Reglen  bestaa.  Men 
naar  det  udvortes  som  i  Farisæismen  overskyggede  det  indre, 
blev  til  et  snørende  Baand  og  et  tungt  Aag  for  Personligheden, 
sprængte  han  Baandene  med  en  saa  simpel  Sætning  som  den, 
at  Sabbaten  blev  til  for  Menneskets  Skyld  og  ikke  Mennesket 
for  Sabbatens.  Han  bevægede  sig  med  kongelig  Frihed  mellem 
alle  Farisæernes  ængstelige  og  smaalige  Lovparagraffer,  og 
traadte  de  i  Vejen  for  et  Menneskes  naturlige  Krav  eller  hans 
Gudsforhold,  fejede  han  dem  til  Side. 

Samfundsinstitutionerne  lod  han  ogsaa  bestaa.  Ægteskabet 
hævder  han  som  uopløseligt,  det  naturlige  Pietetsforhold  overfor 
Forældrene  som  bindende,  omend  der  kunde  komme  Situationer, 
hvor  man  maatte  ofre  ogsaa  dette  for  sin  Frelses  Skyld.  Han 
forkyndte  bestandig  Guds  Rige,  eller  som  det  vel  i  de  fleste  Til- 
fælde hellere  bør  oversættes  Guds  Kongeherredømme.  Men  han 
mente  ikke,  som  nogle  Jøder  (Zeloterne),  at  Guds  Kongeherre- 
dømme udelukkende  et  verdsligt  Regimente.  Derfor  bød  han  at 
give  Kejseren,  hvad  Kejserens  var.  Men  for  sin  egen  Person 
holdt  han  sig  udenfor  disse  Ting;  ingen  havde  sat  ham  til  Dom- 
mer og  Deler  i  Folks  Retstrætter. 

Til  to  af  Kulturens  Hovedbetingelser  indtog  han  en  positiv 
Stilling,  nemlig  Naturen  og  Arbejdet.* 

Man  mærker  i  mange  af  Jesu  Ord  en  stærk  og  frisk  Glæde 
over  Naturen.  Ikke  blot  i  det  bekendte  Ord  om  Liljerne,  som 
han  fandt  langt  prægtigere  end  Salomon  i  al  hans  Herlighed. 
Den,  der  opmærksomt  læser  Jesu  Lignelser,  vil  deri  finde  en 
dyb  Naturiagttagelse  og  Naturglæde.  Han  gik  ikke  rundt  som 
en  mørk  Asket;  han  levede  ikke  med  den  ængstelige  Forsigtighed, 
man  ventede  af  en  hellig  Mand.  og  derfor  hed  det  om  ham, 
naar  han  sammenlignedes  med  Johannes  Døberen:  „Se  en  Fraad- 

*   Fine  Iagttagelser  herom   af  Lyder  Brun  i  Studenterhjemmets  Julebog   1902,    S.  6 
ff.  og  i  C.  Koch:  Jesu  Lignelser,  1905. 

ser  og  Vindranker."  Naturen  var  ham  hans  Faders  Værk,  hvori 
Faderen  selv  stadig  var  nærværende,  saa  ikke  en  Spurv  faldt 
til  Jorden  uden  hans  Vilje. 

Dette  Jesu  nære  Forhold  til  Naturen  og  hans  Vished  om 
Guds  Nærværelse  i  den  har  vi  vanskeligt  ved  at  vurdere  i  dets 
historiske  Betydning.  Vi  lever  i  en  Stemning,  hvorefter  det  er 
en  Selvfølge,  at  Naturen  ikke  er  en  fjendtlig  Magt  —  for  Resten 
i  underlig  Modstrid  med,  hvad  Evolutionslæren  har  forkyndt  om 
den  blodige  Kamp  for  Tilværelsen  og  Kræfternes  Spild.  Men 
denne  Stemning  var  ikke  en  Selvfølge  i  den  senere  Oldtid;  da 
raadede  der  hos  mange  af  de  bedste  en  dyb  Pessimisme  overfor 
Naturen. 

Ligeledes  har  vi  vanskeligt  ved  at  vurdere  Jesu  og  den 
ældste  Kristenheds  Stilling  til  Arbejdet.  Jesus  var  selv  Bygnings- 
arbejder, og  hans  Disciple  stammede  gennemgaaende  fra  de 
Klasser,  hvor  der  maatte  arbejdes  strengt.  Og  han  iagttog  Men- 
neskers Virken  med  Interesse;  gennem  hans  Lignelser  høres  der, 
som  man  har  sagt  (Carl  Koch),  en  stadig  Lyd  af  Arbejde.  Det 
Forhold,  som  saaledes  fra  Begyndelsen  var  til  Stede  i  den  kristne 
Menighed,  betød  et  stort  Kulturfremskridt  overfor  den  antike 
aristokratiske  Tankegang,  at  det  var  uværdigt  for  en  Mand  af 
de  bedre  Klasser  at  arbejde  for  at  leve.* 

Til  Naturen  og  Arbejdet,  Kulturens  to  Hovedbetingelser,  har 
Jesus  altsaa  stillet  sig  i  et  positivt  Forhold.  Men  ellers  ikke  til 
det,  man  kalder  Kulturens  Frugter.  Rigdom  betragtede  han 
nærmest  som  en  Fare.  Om  Kunst  var  der  ikke  Tale  blandt  de 
billedsky  Jøder.  Den  eneste  Videnskab,  han  kom  i  Berøring 
med,  var  den  rabbinske  Skriftlærdom,  halvt  Jura,  halvt  Teologi. 
Og  disse  juridiske  Teologer  var  nogle  af  hans  bitreste  Mod- 
standere. 

For  den  kristne  i  Nutiden,  som  vil  leve  i  Jesu  Efterfølgelse, 
og  som  dog  hverken  kan  eller  vil  fly  Kulturlivet,  ligger  heri  et 
alvorligt  Problem.  Men  to  Tankerækker  kan  bidrage  til  Klaring. 

Den  ene  er  selve  Troen  paa  Kristus  som  Frelseren.  Heri 
ligger,  at  han  havde  et  enestaaende  Kald,  og  at  vi  hverken  kan 
eller  skal  efterligne  alle  hans  Livs  forskellige  Sider.  Han  maatte 
sørge  for  ikke  at  indvikles  i  de  tusinde  Ting;  Mennesker  skulde 

*   Herom  se  f.  Eks.  Drachmann:  Fra  den  romerske  Kejsertid.  S.  72  ff. 

forstaa,  at  han  kun  vilde  ét,  at  hans  Rige  ikke  var  af  denne 
Verden. 

Den  anden  Tanke  er,  at  Kulturen  altid  er  skiftende.  Hvis 
det,  Jesus  havde  at  bringe,  havde  været  stærkere  flettet  sammen 
med  Datidens  Kultur,  hvorledes  skulde  det  da  for  senere  Tider 
have  bevaret  sin  enestaaende  Karakter?  Derfor  er  det  vigtigt 
at  se,  at  Jesus  ikke  har  sat  nogen  anden  Teologi  i  Stedet  for 
den  rabbinske.  En  begrebsmæssig  Teologi  er  altid  til  en  vis 
Grad  et  Kulturprodukt,  bærer  sin  Tids  Mærker,  og  maa,  naar 
Kulturforholdene  ændres,  kastes  i  Smeltediglen  og  støbes  om. 
Men  Jesus  har  netop  ikke  givet  en  saadan  begrebsmæssig  Teo- 
logi. Han  talte  som  den,  der  havde  Myndighed,  og  ikke  som 
de  Skriftkloge.  Han  har  ikke  forkyndt  Dogmer  om  Gud,  men 
talt  praktisk  om  ham,  udaf  sit  rige  Samliv  med  ham  og  med 
en  personlig  Brod  og  en  personlig  Forjættelse  for  den,  han  taler 
til.  Hans  Forkyndelse  er  ikke  abstrakt  filosofisk,  men  paa- 
gaaende.  Og  han  syntes  at  have  fundet,  at  et  kraftigt,  rigt  og 
friskt  Billedsprog  gav  den  bedste  Skildring  af  Gud  og  hans 
Kongeherredømme.  Netop  derfor  er  hans  Forkyndelse  bestandig 
et  uopnaaeligt  Forbillede  for  levende  kristelig  Tale. 

Ved  disse  to  Tankerækker  er  nu  Problemet  om  Nutidskultur 
og  Jesu  Efterfølgelse  ikke  løsfen  Gang  for  alle.  Det  kan  tvært- 
imod ikke  løses  en  Gang  for  alle.  Det  kan  kun  løses  Skridt  for 
Skridt  for  den  enkelte,  i  et  Liv  med  en  stadig  Spænding.  Det 
mest  træffende  Ord  herfor  er  Tilpasning,  et  Løsen,  som  Edvard 
Geismar  for  nogle  Aar  siden  gav  i  sin  kønne  og  dybt  tænkte 
Bog  om  Kristendom  og  Udvikling. 

Det  egentlige  Kulturproblem  blev  lagt  for  de  kristne,  da  de 
kom  i  Berøring  med  den  græsk-romerske  Verden.  De  stod  her 
overfor  en  Kultur,  som  var  dem  ganske  overlegen  i  Viden  og 
Teknik.  Og  den  var  gennemsyret  af  en  moralsk  og  religiøs 
Tankegang  og  Handlemaade,  som  var  den  kristelige  modsat. 
Saaledes  den  aristokratiske  Tænkemaade,  det  æstetiskes  domi- 
nerende Stilling,  Tanker  om  Kønslivet,  som  var  uforeneligt  med 
de  kristne.  Statslivet,  Kunsten,  Teatret  især,  Skønliteraturen 
var  gennemvævet  af  hedenske  Forestillinger  og  Ceremonier. 
Det  gjaldt  endogsaa  tildels  Videnskaben  og  blev  i  Kejsertiden 
mere  og  mere  Tilfældet,  idet  Filosofien  blev  til  Religionsfilosofi, 

og  Astronomien  f.  Eks.  var  nær  forbunden  med  en  Stjærnetyd- 
ning,  hvis  Skæbnetro  de  kristne  maatte  bekæmpe. 

Vilde  de  gamle  kristne  indlade  sig  med  denne  Kultur,  vilde 
deres  Opgave  blive  den  sværest  tænkelige,  nemlig  kritisk  Son- 
dring, at  vælge  et  og  forkaste  et  andet,  som  syntes  nøje  for- 
bundet dermed.  Her  kunde  man  let  tage  Skade.  De  fleste  havde 
jo  selv  for  dyrket  de  Guddomme,  de  idelig  vilde  træffe  paa, 
eller  i  alt  Fald  havde  deres  Fædre.  De  følte  dem  nu  som  reale, 
onde  Magter,  der  vilde  friste  dem  til  at  vende  tilbage  til  deres 
tidligere  Liv.  Der  hørte  stor  aandelig  Kraft  til  at  betragte  dem 
som  Nuller  eller  blotte  Symboler. 

Den,  som  gik  over  til  Kristendommen,  maatte  vel  i  Reglen 
bryde  med  sine  gamle  Venner.  I  heldigste  Tilfælde  ansaa  de 
ham  for  en  fanatisk  Sværmer.  De  gamle  kristnes  Stilling  overfor 
Verden  er  ud  fra  alt  dette  forstaaelig.  Den  gav  sig  Udtryk  i  den 
Maade,  hvorpaa  det  græske  Ord  for  Verden,  kosmos,  omsmeltes 
hos  de  græsktalende  kristne.  Medens  kosmos  hos  Grækerne 
egentlig  betod  Prydelse,  Orden,  og  dernæst  anvendtes  om  Ver- 
den som  det  ordnede  Kunstværk,  fik  Ordet  hos  de  kristne  ofte, 
om  end  ikke  altid,  den  nedsættende  Betydning,  som  siden  har 
holdt  sig  i  det  kristelige  Sprog.  Overfor  Verden  følte  de  gamle 
kristne  sig  som  Udlændinge,  der  ventede  Herrens  nære  Genkomst 
til  Dom  og  Herlighedsrigets  Oprettelse. 

Hovedmassen  af  de  gamle  kristne  har  endvidere  tilhørt  Sam- 
fundsklasser, hvor  det  var  umuligt  at  overkomme  mere  end  at 
tjene  det  nødvendige  for  at  leve  og  saa  gøre  Alvor  af  sin  Religion. 
Den  stillede  jo  store  Krav  om  aandelig  Anspændelse  og  øko- 
nomisk Offervillighed.  Her  levedes  et  Samfundsliv,  som  bød  Er- 
statning for  alt  udenfor,  trods  alle  Pletter  et  Liv  med  en  mægtig 
ideal  Stræben,  Selvfornægtelse  og  Kærlighed.  Og  overfor  dem 
udenfor  i  Verden  var  der  en  brændende  Missionsiver;  det  er 
vistnok  netop  de  jævne  Menighedsmedlemmer,  der  ved  Lejlig- 
heds Mission  overfor  deres  bekendte  har  virket  mest  for  Kristen- 
dommens Udbredelse. 

Vi  horer  om  disse  Stemninger  overfor  Verden  i  Pauli  Breve. 
Paulus  fortjener  i  Kulturhistorien  at  mindes  ikke  som  den  forste 
Hedningemissionær,  thi  andre  havde  forkyndt  Kristendom  for 
Hedninger  før  han,   men  som  den,  der  har  bragt  det   Princip 

til  Sejr,  at  der  i  Kristus  ikke  er  Jpde  eller  Græker,  ikke  Træl 
eller  fri,  ikke  Mand  eller  Kvinde.  Han  bragte  det  til  Sejr  i 
Gerning  og  underbyggede  det  ved  teoretiske  Grunde,  blandt  andet 
ved  et  stort  Udsyn  over  Guds  Førelser  med  Israel  og  Hedningerne, 
et  Udkast  til  en  Historiens  Filosofi.  Han  var  Jøde,  endda  Farisæer, 
og  han  vedblev  hele  sit  Liv  at  bære  Mærker  af  den  rabbinske 
Skole.  Men  han  fik  den  Opgave  at  omplante  Kristendommen  i  den 
græske  Verdens  Jordbund,  og  derfor  stræbte  han  at  blive  Græ- 
kerne en  Græker.  Med  fintfølende  Forstaaelse  levede  han  sig 
ind  i  de  Vanskeligheder,  som  opstod  for  græskfodte  kristne. 

Han  var  personlig  til  en  vis  Grad  asketisk  anlagt,  foretrak 
den  ugifte  Stand  for  Ægteskabet.  Hans  Forventning  om  Herrens 
nære  Genkomst  (tydeligst  1  Thess.  4,  15)  maatte  lægge  de  fleste 
Kulturopgaver  i  en  vis  Fjærnhed  for  ham.  og  han  viser  sig 
som  Barn  af  sin  Tid  ved  noget  saadant  som  at  se  bort  fra  en 
Kvindes  egen  Bestemmelsesret  i  Spørgsmaalet,  om  hun  skal  bort- 
giftes eller  ikke  (1  Kor.  7,  36  ff.).  Men  han  var  paa  den  Maade 
frigjort  i  Kristus,  at  al  ceremoniel  Gudsdyrkelse  og  deslige  sank 
ned  til  at  blive  Verdens  Børnelærdom,  og  at  han  var  sig  bevidst, 
at  hvor  Herrens  Aand  er,  dér  er  Frihed.  Paa  forskellig  Maade 
blev  han  i  sine  Menigheder  stillet  mellem  snævrere  Betninger, 
som  krævede  Overholdelsen  af  visse  Helligdage  og  forbød  at  spise 
Kød,  der  egentlig  var  bestemt  til  hedenske  Offermaaltider,  eller 
endog  helt  forbød  visse  Spiser,  og  friere  Betninger,  der  erklærede 
disse  Ting  for  ligegyldige.  Her  dømmer  han  med  stort  Fri- 
sind og  fin  Sjælesørgertakt.  Principielt  giver  han  det  friere 
Parti  Bet.  Det  er  ikke  kristeligt  ængsteligt  at  befale:  Bør  ikke, 
smag  ikke,  tag  ikke  derpaa.  I  disse  Forhold  gælder:  Alt  er  mig 
tilladt.  Men  hertil  horer  stor  Kraft  og  Overlegenhed;  den,  som 
ikke  er  klar  og  stærk,  skal  derfor  undlade  disse  Ting.  Det 
gælder  ikke  først  og  fremmest  om,  hvad  man  gør,  men  at  man 
handler  med  en  god  Samvittighed.  Derfor  skal  ogsaa  de  stærkere 
Aander  vogte  sig  for  at  lede  de  svagere  i  Fristelse.  Paulus  har 
her  (Bom.  14,  I  Kor.  6—10.  Kol.  2)  udtalt  Principer,  som  kan 
gælde  for  alt  kristeligt  Kulturarbejde. 

Paulus  er  kun  bleven  lidt  forstaaet  i  den  gamle  Kirke.  Faa 
mægtede  at  hæve  sig  til  hans  Frisind.  Og  Menigheden  i  det  næste 
Slægtled  havde  næppe  Kraft  nok  til  at  bære  et  udadgaaende 

Kulturarbejde.  Den  blev  tilmed  udsat  for  Paavirkning  udefra, 
som  drev  ganske  i  modsat  Retning. 

Det  var  i  mange  Maader  en  dekadent  Kultur,  man  stod 
overfor.  Tegn  herpaa  er  den  stigende  Pessimisme,  som  i  Kejser- 
tiden bredte  sig  i  den  hedenske  Verden,  med  Krav  om  Flugt  for 
Verden  og  Dødelse  af  Legemligheden.  Hvorfra  denne  Stemning 
kom,  og  hvorledes  den  forholdt  sig  til  den  ældre  helleniske  Livs- 
betragtning  vedkommer  os  ikke  her.  Nok  er  det,  den  gamle 
Kultur  befandt  sig  i  Opløsning.  Det  er  ikke  Folkevandringens 
Barbarer  eller  Kristendommen,  der  har  ødelagt  den  gamle  Kul- 
tur. „Det  var  den  indre  Afkræftelse,  der  gjorde  det  ydre  An- 
greb af  fremmede  Magter  saa  skæbnesvangert  for  den  gamle 
Verden"  (Erwin  Rohde).  Og  det  tydeligste  Tegn  paa,  at  Kulturen 
gik  imod  Graven,  var  den  udbredte  Stemning,  der  saa  det  onde 
som  liggende  i  det  materielle. 

Den  gamle  Kirkes  Stilling  heroverfor  vil  stilles  i  et  klarere 
Lys  ved  Sammenligning  med  Gnosticismen,  en  Blandingsform  af 
Kristendom  og  dels  orientalsk,  dels  græsk  Hedenskab.  Den  flo- 
rerede ved  Midten  af  det  andet  Aarhundrede  og  fik  i  det  tredje 
en  Efterslæt  i  den  manikæiske  Religion. 

Tilsyneladende  var  Gnosticismen  en  Retning  af  høj  kulturel 
Værdi.  Adskillige  af  Gnostikerne  var  vel  nok  de  fleste  af  Kirkens 
Mænd  overlegne  i  Aandrighed.  Man  fandt  her  en  religiøs  Kunst, 
Salmedigtning,  religiøs  Romanliteratur,  Tilløb  til  kritisk  Bibel- 
forskning og  dybsindige  poetiske  Reflektioner  over  Tilværelsens 
store  Drama  og  Religionernes  Historie.  Og  dog  var  Gnosticismen 
en  i  egentligste  Forstand  antikulturel  Bevægelse.  Ikke  blot  fand- 
tes her  et  Virvar  af  Magi  og  Astrologi.  Religion  og  Verdenser- 
kendelse  var  sammenblandet  paa  en  Maade,  som  var  skæbne- 
svanger for  begge.  Det  ses  f.  Eks.  ved  den  Omdannelse,  der  fore- 
gik med  Kristusskikkelsen.  Kristus  bliver  en  Lærer  i  Magi  og 
Naturfilosofi.  Et  af  de  mest  udprægede  Fænomener  i  den  Ret- 
ning er  Fortællingen  om,  at  Jesus  som  Barn  blev  bragt  til  en 
Lærer  for  at  lære  Bogstaverne,  men  i  Stedet  for  giver  Barnet  sig 
til  at  docere  for  Læreren  om  Bogstavtegnenes  mystiske  Betydning 
(saaledes  i  Thomasevangeliet,  som  foreligger  i  forskellige  Former, 
i  det  paa  arabisk  bevarede  Barndomsevangelium  og  efter  Kirke- 
faderen Irenæos  hos  Markosianernes  Sekt).    I  det  arabiske  Barn- 

domsevangelium  belærer  Jesusbarnet  tillige  om  Himmelsfærernes 
og  Himmellegemernes  Antal,  deres  Natur  og  Bevægelse,  om 
Kræfterne  og  Vædskerne  i  det  menneskelige  Legeme,  om  Antal- 
let af  Knogler,  Aarer  og  Nerver,  om  Virkningen  af  Varme  og 
Kulde,  Tørhed  og  Fugtighed,  om  Forholdet  mellem  Sjæl  og 
Legeme  m.  m. 

Hvad  enten  nu  disse  Fortællinger  er  opfundne  om  Jesus, 
eller  det  er  orientalske  Legender,  som  er  overførte  paa  ham,  er 
der  tydelig  nok  foregaaet  en  Forvandling  med  den  bibelske 
Kristusskikkelse.  Storheden  hos  den  bibelske  Kristus  forud- 
sætter netop,  at  han  ikke  giver  sig  af  med  at  docere  saadanne 
Ting.  Og  i  Gnosticismen  er  han  tillige  ikke  længere  et  virkeligt 
Menneske,  der  kæmpede,  led  og  døde.  Han  fremstilles  som  en 
blodløs  Skygge,  hvis  Menneskeliv,  Lidelse  og  Død  kun  var  et 
Skin. 

Grunden  hertil  var  atter,  at  man  i  Gnosticismen  opfattede 
det  materielle  som  noget  ondt,  hvorfor  Verden  heller  ikke  kunde 
være  et  Værk  af  den  højeste  Gud.  Hermed  er  Roden  til  hele 
den  materielle  Kultur  overskaaren,  og  Tankegangen  er  farlig  for 
Personlighedsudviklingen,  idet  man  sætter  et  fysisk  Synspunkt 
overfor  det  onde  i  Stedet  for  det  personlige. 

Overfor  Gnosticismen  har  Kirken  fuldbyrdet  en  Daad  i  Kul- 
turens Historie  ved  trods  alt  dog  at  fastholde,  at  Verden  er 
skabt  af  Gud.  Der  var  hermed  givet  en  Realisme,  sat  et  positivt 
Forhold  til  Verden,  som  aldrig  helt  blev  glemt. 

Men  ganske  vist  mærkedes  den  gamle  Kirke  stærkt  af  det 
samme,  ikke-kristelige  Syn  paa  den  materielle  Verden.  Det 
fandtes  hos  mange  af  dem  udenfor,  som  de  kristne  maatte  regne 
for  de  bedste.  Og  uden  at  man  følte  Forskydningen,  gjorde  man 
den  Tilbageholdenhed  overfor  Verden,  som  den  apostolske  Tid 
af  praktiske  Grunde  i  Almindelighed  havde  vist,  til  en  prin- 
cipiel Verdensflugt.  Udviklingen  i  den  gamle  Kirke  gaar  i  Ret 
ning  af  Munkeidealet.  Dette  er  i  sig  selv  ikke  noget  kristeligt 
Ideal.  Kirkefædrene  fandt  selv  i  Stoikernes  abstrakte  Fornuft- 
moral og  i  Diogenes  i  Tønden  Eksempler  til  Efterfølgelse.  Det 
østerlandske  Munkevæsens  mest  forvredne  Former,  f .  Eks.  Søjle- 
helgenerne, har  temmelig  nøjagtige  hedenske  Paralleler.  Naar 
ægyptiske  Munke  kunde  græde  af  Skam  over  at  være  nodt  til  at 


324  Kristendom  og  Kultur  i  Oldtid  og  Nutid 

spise,  og  det  undertiden  blev  paabudt  Munkene  under  Maaltidet 
at  tilhylle  Hovedet  med  Hætten,  for  at  den  ene  ikke  skulde  se 
den  anden  tygge,  da  er  vi  komne  langt  bort  fra  den  apostolske 
Menighed,  hvor  det  at  holde  Maaltid  sammen  og  at  ofre  Gud 
Taksigelse  for  hans  Gaver  var  et  af  Højdepunkterne  i  Sam  f  ands - 
livet.  Saa  lidt  stod  man  paa  Vagt  overfor  ikke-kristelige  Ele- 
menter, at  senere  Legenden  om  Buddhas  Farvel  til  Verden  i 
kristelig  Dragt  som  Fortællingen  om  Barlaam  og  Josafat  listede 
sig  ind  og  vandrede  gennem  hele  Europa  som  en  opbyggelig 
Fortælling. 

Fra  protestantisk  Side  har  man  ofte  bedømt  Munkevæsenet 
med  ringe  Forstaaelse.  Den,  som  aldrig  selv  har  kendt  Længsel 
efter  Klosterstilhed,  er  næppe  i  Stand  til  at  domme  her.  Og  de 
gamle  Munkes  haarde  Kure  har  maaske  for  adskillige  været 
et  praktisk  Middel  til  at  vinde  sig  selv.* 

Alligevel  virkede  det  asketiske  Ideal  skæbnesvangert  med 
Hensyn  til  den  gamle  Kirkes  Forhold  til  Kulturen.  Ikke  først 
og  fremmest  derved,  at  det  drog  en  Mængde  af  de  bedste  Kræfter 
bort  fra  Samfundslivet.  Men  især  gennem  sin  uadskillelige 
Ledsager:  Dobbeltmoralen.  Den  asketiske  Verdensflugt  opfat- 
tedes ikke  som  et  individuelt  berettiget  Opdragelsesmiddel,  men 
som  det  principielt  rigtige.  Samtidig  voksede  Kirken.  Da  man 
nu  ikke  kunde  forlange,  at  alle  skulde  være  Munke,  maatte 
man  stemme  Fordringerne  ned  overfor  almindelige  Mennesker. 
Der  maatte  gælde  en  lavere  Sædelighed  for  dem,  som  levede  i 
Verden.  Men  hermed  var  Kraften  og  Glæden  taget  ud  af  disse 
Menneskers  ideale  Stræben.  Det  var  givet,  at  de  i  moralsk  Hen- 
seende kun  kunde  præstere  secunda  Varer.  Den  fuldkomne  Jesu 
Efterfølgelse  var  kun  mulig  ved  Verdensflugt.  Derfor  antager  de 
typiske  Omvendelser  og  stærke  Vækkelser  i  Oldtiden  og  Middel- 
alderen idelig  Form  af  Klosterbevægelser.  Den,  der  blev  i  Ver- 
den, maatte  stadig  gaa  og  kaste  længselsfulde  Blikke  efter 
Klostret,  eller  ogsaa  var  han  at  regne  for  et  Verdensmenneske. 

Følgen  heraf  var,  at  man  ikke  fik  foretaget  noget  principielt 
Opgør  med  Kulturen.  Vel  finder  vi  Spirer  til  et  saadant  Opgør, 
f.  Eks.  i  den  Tanke,  at  al  Sandhed  tilhorer  Gud,  og  derfor  skal 
de  kristne  tage  alle  Sandhedsmomenter  i  den  hedenske  Filosofi 
med   sig.   som   Israel   ved   Udgangen   tog  Ægypternes   Guldkar. 

*  Jvfr.  L.  Moltesen:  Det  kristne  Munkevæsen.  1001.  S.  133  f. 

Men  de  Mænd,  som  mest  gjorde  Forsøg  paa  et  saadant  Opgør, 
var  væsentlig  selv  Tilhængere  af  Verdensflugten. 

Og  det  var  ikke  let  at  fylde  de  antike  Kar  med  det  nye 
Indhold.  Det  viser  sig  f.  Eks.  i  den  oldkristelige  Kunst  —  eller 
Kunsthaandværk,  som  Størstedelen  rettere  bor  kaldes.  Den  er 
ikke  blot  i  Tekniken  afhængig  af  den  antike  Kunst,  som  den 
levede  i  denne  kunstneriske  Forfaldsperiode.  Den  har  ogsaa 
vanskeligt  ved  at  finde  naturlige  Udtryk  for  de  kristelige  Ideer 
og  Stemninger.  Derfor  er  det  symbolske  saa  fremherskende, 
baade  egentlige  Sindbilleder  og  bibelske  Billeder,  hvori  man 
læste  noget  symbolsk.  Naar  den  gammelkirkelige  Kunst  gennem- 
gaaende  skyer  Fremstillinger  af  Kristi  Lidelse,  hvori  den  kriste- 
lige Kunst  jo  senere  har  fundet  nogle  af  sine  højeste  Opgaver, 
ligger  det  vel  tildels  i,  at  man  ikke  kunde  faa  Passionsstemningen 
og  de  fra  Antiken  overtagne  æstetiske  Idealer  til  at  gaa  sammen. 

Alligevel  optog  Kirken  en  stor  Del  af  den  gamle  Kultur  i 
sig.  Selv  om  man  lukkede  sig  af,  sivede  den  dog  ind.  Ja,  tilsidst 
blev  Kirken  den  eneste  Magt,  som  var  stærk  nok  til  at  redde 
en  stor  Del  af  den  gamle  Kultur  gennem  Folkevandringen  over 
til  Middelalderen.  Men  Ulykken  var,  at  denne  Kultur  for  en  stor 
Del  var  kommen  ind  ubevidst,  ikke  tilegnet  med  Klarhed  og 
ren  Samvittighed.  Det  er  forstaaeligt  under  de  historiske  For- 
hold.    Men  det  indeholder  en  Lære  for  kristne  i  Nutiden. 


Ved  Spørgsmaalet:  Kristendom  og  Kultur  i  Nutiden  er  det 
ikke  min  Mening  at  prøve  at  udmaale,  hvor  stor  en  Del  af  Nu- 
tidskulturen der  skyldes  Kristendommen. 

Derimod  vil  jeg  spørge:  har  Kristendommen  Værdier  at  give 
Kulturlivet,  som  intet  andet  har  været  i  Stand  til  at  erstatte. 
Ti  det  er  unyttigt  at  diskutere  ukendte  Fremtidsmuligheder. 
Og  optræder  en  ny  Livsanskuelse  eller  Religion  og  kræver  at 
være  Fremtidens  Evangelium,  maa  man  lade  Livet  dømme.  En- 
hver Profet  skal  kendes  af  sine  Frugter. 

Jeg  vil  nævne  fire  saadanne  Punkter,  hvor  Kristendommen 
giver  Kulturlivet  Værdier,  som  intet  andet  har  kunnet  yde. 
De  staar  i  nær  Forbindelse  med  de  Grundtanker  hos  Jesus, 
som  tidligere  er  fremstillede.  For  det  første  Koncentration.  Det 
forekommer   mig   at   være   noget   af  det   allermest   nødvendige 

for  vor  Kultur.  Skønt  man  skal  være  forsigtig  med  almindelige 
Domme,  synes  det  mig  dog,  at  der  i  vort  Aandsliv  som  Helhed 
for  Tiden  er  Mangel  paa  store,  samlende  Ideer,  paa  frisk  og 
kraftig  Originalitet.  Vor  Kultur  er  rig  og  mangesidig,  men  ikke 
gunstig  for  Enheden  og  det  oprindelige  hos  Mennesker,  for 
Karakterdannelsen.  Der  er  en  saadan  Splittelse,  en  nervøs  Over- 
anstrængelse  med  paafølgende  Mathed,  at  det  er  en  betydelig 
Fare  for  vor  Kultur.  Der  eksisterer  virkelig  et  Kulturproblem. 
Kom  der  en  Profet  som  Rousseau,  der  satte  et  Spørgsmaalstegn 
ved  det  hele,  vilde  han  nok  faa  en  stor  Menighed. 

Alligevel  har  vi  næsten  alle  en  Følelse  af,  at  tilbage  kan 
vi  ikke  gaa.  Vi  kan  ikke  skyde  Mangfoldigheden  til  Side.  Men 
det  gælder  om,  hvorvidt  der  er  en  Kraft,  som  er  stærk  nok  til 
at  gennemstrømme  det  hele  og  holde  det  sammen.  Hvor  vigtig 
Samling,  Koncentration,  er  for  den  enkeltes  personlige  Udvikling, 
behøver  man  vel  blot  at  pege  paa.  Og  i  Forbigaaende  vil  jeg 
ogsaa  nævne  det  paafaldende  Faktum,  at  den  tilmed  er  af  højeste 
Betydning  for  udadgaaende  Virksomhed.  Derfor  har  endog  ver- 
densflyende  Retninger  naaet  forbavsende  kulturelle  Resultater. 
Det  gælder  visse  Former  af  Munkevæsenet,  de  strenge  calvinsk- 
puritanske Partier,  Kvækerne,  Pietismen.  Det  giver  noget  at 
tænke  over.  Men  her  er  Religionen  med  dens  stadige  Henvis- 
ning til  Gud,  dens  Bøn,  Andagt,  dens  Sabbatsstilhed  og  Menig- 
hedsgudstj eneste  uerstattelig.  Og  hvilken  Religion  kan  erstatte 
Kristendommen? 

For  det  andet  sætter  Kristendommen  et  moralsk  Skel  og 
giver  en  Retningsbestemmelse.  Et  Skel  og  en  Retningsbestem- 
melse er  nødvendig  for  virkelig  Kultur,  og  naar  det  ikke  er 
erkendt,  turde  det  bero  paa,  at  man  ikke  gør  sig  selv  Begrebet 
Kultur  klart.  Ordet  betyder  jo  Dyrkning,  Dannelse,  og  kan  vel 
i  Almindelighed  forklares  som  Naturbearbejdelse.  Vi  bruger 
det  jo  om  Summen  af  Menneskets  Arbejde  og  Arbejdsresultater 
i  aandelig  og  materiel  Henseende.  Men  i  selve  Navnet  ligger  en 
Vurdering.  At  en  Skov  er  under  Kultur,  vil  jo  sige,  at  nogle 
Planter  fremhjælpes  paa  andres  Bekostning.  Der  maa  fældes 
rundt  om  dem  for  at  skaffe  Lys  og  Luft.  Og  det  er  netop  det 
raa,  barbariske  Menneske,  hvis  Lyster  og  Drifter  vokser  vildt. 

Kulturen  falder  i  to  Hovedsider:  materiel  og  human  Kultur. 
Utallige  Traade  forbinder  dem,  og  dog  er  de  delvis  uafhængige 

af  hinanden.  Der  kan  vel  nok  opnaas  ret  almindelig  Enighed 
om,  at  for  Mennesker  maa  den  humane  Kultur  være  vigtigst. 
Men  Uenigheden  opstaar  straks,  naar  der  spørges  om,  hvad  det 
humane  da  er,  hvad  der  er  det  inderste  i  Mennesket. 

Her  er  det,  at  Kristendommen  stiller  sig  paagaaende  overfor 
Mennesker  med  Krav  til  dem  om  afgjorte  Valg  mellem  to  Ræk- 
ker af  Drifter  og  Motiver.  Den  hævder,  at  der  er  noget,  som 
er  sort,  og  andet,  som  er  hvidt,  og  vil  ikke  lade  det  hele  flyde 
ud  i  en  graa  Masse.  De  ikke  kristne  Verdensanskuelser  i  vore 
Dage  har  derimod  en  stor  Tilbøjelighed  til  at  ignorere  det  ondes 
Problem.  Her  har  Kristendommen  ved  sin  bestemte  Forkyn- 
delse om  Synd  og  Dom  en  rensende  og  befriende  Gerning  at 
gøre,  som  ikke  ophæves  ved,  at  mange  kristne  har  begaaet  Dum- 
heder ved  deres  Bestræbelser  paa  dette  Omraade.  Og  den  giver 
ved  sin  Forkyndelse  om  den  kommende  Verden  en  Maalbestem- 
melse,  en  Tro  paa,  at  alt  ikke  ender  i  Tilfældigheder,  at  ikke 
det  hele  gaar  paa  bedste  Beskub,  en  Tro,  som  vi  højlig  trænger 
til  —  netop  under  Kulturarbejdet. 

Hermed  hænger  atter  sammen,  at  Kristendommen  sikrer 
Personligheden  en  selvstændig  Plads  i  Tilværelsen.  Det  for- 
maar  nemlig  de  almindelige,  ikke  kristelige  Verdensanskuelser 
trods  al  Tale  om  Personlighedens  Ret  ikke.  Vi  hører  jo  ogsaa 
bestandig,  at  vi  kun  er  Hjul  i  Maskinen,  der  kastes  til  Side, 
naar  vi  er  udslidte.  Nu  véd  den  kristne,  der  føler  sig  stillet 
overfor  sin  Gud,  helt  vel,  hvilke  Myrer  vi  er.  Men  han  har 
ved  Kristus  faaet  Magt  til  at  tro  paa,  at  Gud  bryder  sig  om 
ham,  og  at  han  derfor  har  en  selvstændig  Plads  i  Tilværelsen. 
Og  en  evig  Plads.  Tanken  om  det  kommende  Liv  er  utvivl- 
somt ikke  paa  den  Maade  altbeherskende  hos  Nutidskristne  som 
hos  de  gamle.  Vi  er  næsten  alle,  bevidst  eller  ubevidst,  op- 
tagne af  at  faa  vor  Kristendom  gjort  brugbar  i  Dag  og  i  Morgen. 
Det  er  godt,  og  den,  som  ikke  kan  mere,  skal  i  Øjeblikket  ikke 
tage  mere.  Hvis  man  paanøder  Mennesker  Tanken  om  Døden, 
gør  de  undertiden  Oprør,  og  med  en  vis  Ret.  Men  saa  kommer 
maaske  den  Dag,  da  Døden  paanøder  sig  selv,  sætter  sig  ind 
i  vort  Liv  som  en  saadan  Virkelighed,  at  vi  ikke  kan  slippe 
udenom  den.  Og  har  man  en  Gang  mærket  det  klarende  og 
opløftende  i  at  maale  Livet  med  Dødens  Maalestok,  da  ønsker 
man  næppe  mere  Tanken  om  Døden  ud  af  sit  Liv.    Og  her  er  det, 

at  Kristendommen  giver  et  Haab,  hvor  andre  Verdensanskuelser- 
ender  med  et  Spørgsmaalstegn  eller  med  Krav  om  Resignation. 

Endelig  giver  Kristendommen  en  Losning  af  Forholdet  mel- 
li-,,,  Selvhævdelse  og  Altruisme.  Altruisme  er  uundværlig  i  al 
Samfundskultur.  men  her  staar  de  almindelige  ikke-kristelige 
Livsanskuelser  ganske  famlende.  Man  gaar  ud  fra  Egoismen 
og  Altruismen  synes  ofte  at  være  et  Facit,  man  skal  naa  til,  men 
hvorledes?  I  den  Maade,  hvorpaa  Jesus  sammenknytter  Selv- 
hævdelsen og  Selvhengivelsen,  er  derimod  Kærligheden  føjet  or- 
ganisk ind  i  den  kristelige  Karakterudvikling. 

Hvis  det  er  rigtigt,  at  Kristendommen  her  —  og  man  kunde 
tilføje  flere  Punkter  —  ejer  kulturelle  Værdier,  som  intet  andet 
har  kunnet  erstatte,  da  er  det  for  ikke-kristne  en  Grund  til  alvor- 
lig Overvejelse."  Og  for  kristne  er  det  en  Opfordring  til  An- 
spændelse. 

Det  kan  jo  nemlig  ikke  nægtes,  at  det  i  mange  kulturelle 
Forhold  ser  alvorligt  ud  for  de  kristne.  Mest  gælder  dette  efter 
min  Mening  to  saa  vigtige,  men  saa  forskellige  Faktorer  som 
Skønliteraturen  og  Arbejderbevægelsen. 

Det  maa  være  et  Maal  for  kristnes  Stræben,  at  vi  atter  kan 
naa  frem  til  en  kristelig  Kultur.  Hermed  mener  jeg  ikke,  at 
f.  Eks.  Skønliteraturen  og  Kunsten  bestandig  skulde  prædike. 
Men  jeg  mener,  at  de  kristelige  Æmner  skulde  have  en  saadan 
Magt.  at  man  ikke  kunde  ignorere  dem,  og  at  den  kristelige  Livs- 
betragtning  skulde  være  en  Grundstemning,  der  laa  bag. 

Dette  kan  jo  ikke  ske  ved  at  slaa  i  Bordet.  F.  Eks.  en 
Digter  skaber  man  ikke  ved  en  Beslutning.  Selv  om  det  var 
muligt  for  de  kristne  ved  et  Kup  at  erobre  en  stor  Del  af  Kultur- 
midlerne, var  dermed  slet  intet  naaet.  Det  er  ikke  et  Parti, 
der  skal  til  Magten,  det  er  en  aandelig  Kraft,  og  den  kan 
kun  komme  til  at  herske  ved  paa  aandelig  Maade  at  vinde  over 
Mennesker. 

Det  første,  man  maa  ønske  —  og  det  vil  kristelig  talt  ogsaa 
sige:  bede  om  —  er,  at  selve  det  kristelige  Liv  maa  blive  kraf- 
tigere og  renere.  Naar  Kristendommen  har  tabt  saa  meget 
Terræn  i  vort  Samfund,  kommer  det  først  og  fremmest  af,  at 
man  ikke  nok  har  kunnet  mærke,  at  den  betød  noget  virkeligt 

*  F.  Eks.   i   Lighed  med   Dr.  V.  Vedels  smukke  og  ejendommelige  >Xikodemus's 
Skriftemaal«  i  -Tilskueren«  1901. 


Kristendom  og  Kultur  i  Oldtid  og  Nutid  329 

for  de  troende.  Der  er  her  en  tung  Skyld,  hos  vore  Fædre  og 
hos  os  selv.  En  stærk  og  varig  kristelig  Vækkelse  vil  være  en 
stor  Vinding  for  vor  Kultur.  Det  gælder  en  afgjort  Kristendom. 
En  Kristendom  derimod,  som  halvvejs  beder  om  Undskyldning- 
for,  at  den  er  Kristendom,  vil  aldrig  blive  en  virkelig  Magt. 

Men  dernæst  maa  man  ogsaa  ønske  den  kristne  Menighed 
Sans  for  de  kulturelle  Opgaver.  Vor  Stilling,  midt  i  en  Kultur, 
der  for  en  stor  Del  er  fostret  af  Kristendommen,  er  saaledes, 
at  vi  slet  ikke  kan  skyde  de  Opgaver  fra  os.  Vi  staar  her  helt 
anderledes  end  de  gamle  kristne.  Der  vil  ganske  vist  altid  være 
kristne,  som  maa  være  tilbageholdende,  fordi  de  vilde  sluges  af 
Kulturarbejdet.  Men  de  htfrer  til  dem,  som  Paulus  kalder  „de 
svage" ,  og  de  har  ikke  Ret  til  at  gøre  deres  Svaghed  til  Lov  for 
andre.  Hvad  man,  ikke  helt  træffende,  kalder  den  pietistiske 
Stilling  til  Verden,  kan  være  individuelt  berettiget.  Men,  som 
en  Mand  en  Gang  bemærkede,  som  Princip  er  denne  Stilling 
altid  slet,  fordi  det  kun  er  enkelte,  ret  vilkaarligt  valgte  Former 
af  Kulturlivet,  man  holder  sig  udenfor.  Resten  kan  man  sim- 
pelthen ikke  undgaa. 

I  Reglen  er  det  vist  heller  ikke  et  saadant  pietistisk  Princip, 
men  derimod  Sløj  hed  og  Magelighed,  som  har  holdt  kristne  til- 
bage fra  at  yde  mere  i  Kulturarbejdet,  end  de  har  ydet.  Lad  mig 
slutte  med  at  citere  nogle  Ord  af  en  af  Lederne  af  den  kristelige 
Studenterbevægelse  i  England,  talte  ved  Verdens  kristelige  Stu- 
denterforbunds Møde  i  Sorø  1902.*  Han  opfordrer  de  kristne 
Studenter  til  levende  at  tage  de  store  Nutidsopgaver  op,  baade  i 
Forskningen  (f.  Eks.  ogsaa  med  Hensyn  til  Ribelen)  og  i  det 
sociale  Liv.  Vi  maa  naa  til  at  favne  videre,  trods  alle  de  Farer, 
der  er  ved  en  saadan  Omformning.  Det  er  unægtelig  en  risikabel 
Ting  at  føre  en  Mand,  som  altid  har  levet  i  Kakkelovnskrogen, 
ud  i  den  friske  Luft;  han  kan  faa  en  Sygdom  og  dø.  Men  hvis 
han  bliver  ved  Kakkelovnen,  bliver  han  overhovedet  aldrig  en 
Mand.  Vi  maa  ud  i  Farerne,  men  overvinde  dem  ved,  samtidig 
med  at  vi  udvider  os,  tillige  at  gaa  dybere.  Og  denne  Proces 
kræver  derfor  mere  Helligelse  og  mere  Afhængighed  af  Gud. 

*  Frank  Lenwood:  The  possibily  of  combining  breadth  and  intensity.  Report  of 
the  Conference  of  the  Worlds  Student  Christian  Federation  held  at  Sorø,  Denmark,  1902, 
S.  11  ff. 


Dansk  Tidsskrift.     IX. 


Færøernes  Stilling  til  Danmark. 

Af  Oluf  Skaalum,  Redaktor  af  »Dimmalætting«. 

For  mange  Danske  staar  det  saaledes,  at  Færøerne,  som  ligger  der- 
ude i  Atlanterhavet,  langt  borte  fra  Danmarks  Kyster,  er  et 
Land,  som  ikke  kommer  Danmark  ret  meget  ved.  Og  alligevel  er 
det  dog  saa,  at  de  smaa  Oer  udgor  en  Part  af  Kongeriget,  er  et  Amt 
i  dette.  Men  det  maa  tillige  være  indlysende  for  alle,  at  netop  som 
en  Følge  af  denne  sin  Beliggenhed  og  Natur  maa  Færøerne  paa  saa 
mange  Maader  have  noget  for  sig  selv.  Dette  er  sagt  saa  ofte  baade 
i  Skrift  og  Tale,  saa  jeg  ikke  her  finder  det  nødvendigt  at  fremkomme 
med  yderligere  Udtalelser  derom.  Derimod  vil  jeg  kortelig  og  i  al 
Beskedenhed  fremsætte  nogle  Tanker  til  Overvejelse  vedrørende  færø- 
ske Forhold  i  Almindelighed  og  vor  Stilling  til  det  øvrige  Rige. 

Oernes  afsides  Beliggenhed  er  baade  vor  Styrke  og  vor  Svaghed, 
baade  vor  Fordel  og  vor  Fare,  ti  netop  som  en  Følge  heraf  har  det 
været  Færingerne  muligt  ned  gennem  Tiderne  at  bevare  deres  Sprog 
og  andre  nationale  Ejendommeligheder,  men  paa  den  anden  Side 
har  det  ogsaa  bevirket,  at  Færingerne  har  fortabt  sig  i  det  hjemlige 
og  med  Mistro  og  Mistænksomhed  set  henimod  det  nye,  der  stærkere 
og  stærkere  vinder  Indgang  paa  Oerne.  Endnu  den  Dag  i  Dag  spores 
tydeligt  denne  Hang  til  at  fortabe  sig  i  sit  eget;  hvad  der  sker  af 
Betydning  ude  i  Verden,  bryder  Befolkningen  sig  mindre  om,  men 
Nyt  fra  de  forskellige  Oer  vedrorende  de  hjemlige  Forhold,  det  kan 
faa  alle  til  at  lytte.  Det  siger  sig  selv,  at  meget  af  dette  „Nyt"  kun 
bliver  til  Sladder  og  Smaalighed;  sjældent  evner  man  at  se  stort  paa 
Tingene.  Men  saaledes  bliver  det  vel  alle  Steder,  hvor  Forholdene 
er  saa  smaa.  Det  maa  dog  siges,  at  siden  en  livligere  Forbindelse 
med  andre  Lande  blev  begyndt,  er  der  bemærket  en  glædelig  Frem- 
gang bort  fra  dette  udelukkende  at  fortabe  sig  i  sit  eget;  Samkvemmet 
med  den  øvrige  Verden  kurerer  Færingen  for  en  Part  af  sit  Snæver- 
syn. De  Lande,  vi  særlig  staar  i  Forbindelse  med,  er  Danmark  og 
England.  Mange  nye  Ideer  og  Skikke  vinder  herved  Indpas  i  Landet, 
og  flere  ser  heri  en  overhængende  Fare  for  vort  Samfund,  at  vi,  det 
lille  Folk  vi  er,  aldeles  skal  opsluges  af  den  store  Verden  udenfor  os. 
Og  selvfølgelig  er  der  en  Fare;  men  paa  den  anden  Side  maa  det 
ogsaa  fremhæves,  at  vore  egne  nationale  Ejendommeligheder 
paa  ingen  Maade  bor  hindre  os  i  Fremgang  baade  aandeligt  og 
materielt  set;  det  var  at  give  nedarvede,   ret  betydningsløse  Skikke 

og  Former  en  altfor  fremragende  Plads,  som  noget  et  Folks  Liv  og 
Velfærd  kunde  bygges  paa.  —  Men  ogsaa  det  færøske  Sprog  vil 
komme  til  at  lide  under  den  Paavirkning,  der  tilføres  det  udefra. 
Det  er  ganske  klart,  at  ifald  Landet  ikke  helt  vil  udestænges  fra 
Samkvemmet  med  den  øvrige  Verden,  saa  kan  sligt  i  et  saa  lille 
Samfund  som  vort  ikke  forhindres.  Nye  Tanker,  nye  Former,  nye 
tekniske  Udtryk,  alt  det  maa  have  Plads  i  Sproget,  hvis  det  skal 
være  et  brugeligt  Middel  i  det  praktiske  Liv.  Og  et  Sprog,  der  skal 
være  levende,  kan  heller  ikke  ned  gennem  Tiderne  blive  staaende  paa 
samme  Trin  —  i  alt  Fald  ikke  i  vore  Dage  —  ogsaa  her  gælder  det, 
jo  mere  Liv,  desto  større  Udvikling.  Til  alt  dette  kommer,  at  den 
færøske  Befolkning  udelukkende  er  en  Fiskerbefolkning,  der  ofte 
kommer  vidt  omkring,  særlig  til'  Island,  England,  Danmark,  ja  endog 
til  Holland.  Fra  disse  Rejser  indsniger  sig  Gang  efter  Gang  Udtryk 
og  Ord,  der  efterhaanden  vinder  Fodfæste  i  det  færøske  Sprog.  At 
forhindre  dette  ved  kunstige  Midler  kan  næppe  lade  sig  gøre,  og 
det  vilde  ogsaa  være  at  sætte  en  Stopper  for  Udviklingen  og  Livet, 
og  Øernes  Befolkning  vilde  saa  blive  en  Slægt  af  forkrøblede  Indi- 
vider med  en  sørgelig  ringe  aandelig  Horisont.  Men  paa  den  anden 
Side  er  det  ogsaa  indlysende,  at  der  maa  hæve  sig  Røster  i  det 
færøske  Folk  for,  at  noget  maa  der  gøres,  for  at  vi  ikke  ganske 
skal  opsluges.  Der  bliver  derfor  foreslaaet  at  indføre  færøsk  Sprog 
i  Landets  Skoler.  Og  vi  er  kommet  saa  vidt,  at  der  undervises  i 
Færøsk  ved  Mellemskolen  i  Thorshavn  og  ved  Lærerskolen  samme 
Sted,  hvorimod  Færøsk  endnu  ikke  er  indført  ved  Bygdeskolerne. 
Det  maa  dog  bemærkes,  at  det  meste  af  Undervisningen  i  de  sidst- 
nævnte Skoler  foregaar  paa  Færøsk.  Kravet  om  at  indføre  Færøsk 
som  Fag  er  først  fremkommet  de  sidste  ti — tyve  Aar,  altsaa  først 
efter  at  Forbindelsen  med  Udlandet  begyndte  at  blive  livlig.  Naar 
det  færøske  Sprog  som  Fag  bliver  indført  i  Bygdeskolerne,  hvad  for- 
haabentlig  ikke  har  lange  Udsigter,  vil  der  dog  i  nævnte  Skoler 
fremkomme  den  Ulæmpe,  at  Undervisningen  skal  foregaa  paa  og 
omfatte  to  Sprog,  Dansk  og  Færøsk,  hvilket  igen  kan  medføre,  at 
Færøsk  næsten  bliver  eneraadende,  og  man  kunde  opnaa,  at  Befolk- 
ningen meget  mindre  end  nu  var  i  Stand  til  at  forstaa  Dansk  og 
Danske,  hvilket  vilde  have  mange  uheldige  Følger.  En  stor  Del  af 
Befolkningen  ser  ogsaa  praktisk  paa  denne  Forandring  i  vort  Skole- 
væsen. Den  siger  som  saa:  Undervisningstiden  er  knap  nok,  Hvor- 
andendagsundervisning,  og  ofte  maa  Lærerne  undervise  i  flere  Byg- 
der. Børnene  lærer  for  lidt,  og  vi  maa  bringe  Skolen  saa  vidt  muligt 
henimod,  at  den  kan  blive  en  Skole  for  Livet;  faar  vi  derfor  nu 
færøsk  Sprog  indført,  vil  det  bidrage  til,  at  der  læres  mindre  af 
de  Ting,  der  nu  undervises  i,  idet  der  kommer  et  helt  Fag  til,  og 
dette  kan  vi  ikke  staa  os  ved,  og  det  viser  sig  jo  ogsaa,  at  vi  i  det 
praktiske  Liv  ikke  faar  den  ringeste  Gavn  af  vort  Færøsk,  dertil 
er  vort  Samfund  for  lille;  det  meste  af  vort  skriftlige  Samkvem  med 
Omverdenen  føres  paa  Dansk.  Tilmed  er  det  færøske  Sprog  med 
sin  alt  andet  end  lette  Grammatik  just  ikke  nem  for  Børn   at  faa 

fat  paa,  i  alt  Fald  vil  det  tage  Tid,  og  hertil  kommer  endnu  det,  at 
Stavemaaden  i  betydelig  Grad  afviger  fra  Udtalen.  —  Saaledes  ræ- 
sonnerer en  stor  Del  af  Folket.  Mange  Pædagoger  har  ogsaa  stærkt 
hævet  Stemmen  for,  at  naar  vi  endelig  skal  til  at  begynde  en  Un- 
dervisning i  Færøsk  og  lære  Børnene  at  læse  og  skrive  Sproget,  hvor- 
for saa  i  al  Verden  ikke  nærme  Skriftsproget  saa  nær  som  muligt 
til  Talesproget;  det  er  jo  for  vor  egen  Skyld,  at  vi  vil  bevare  vort 
Modersmaal,  og  hvad  bryder  vi  os  derfor  om,  hvorledes  den  gamle 
oldnordiske  Stavemaade  eller  den  islandske  er;  vort  Sprog  er  hverken 
oldnordisk  eller  islandsk.  Nej,  lad  os  for  vor  egen  Skyld  gøre  vort 
Sprog  saa  letfatteligt  for  Børnene  som  muligt;  ti  saa  først  har 
vi  Muligheden  for  at  naa  frem.  Om  det  saa  falder  nogle  lærde 
Filologer  hist  og  her  i  Evropa,  der  har  studeret  Oldnordisk,  sværere 
at  læse  Færøsk,  det  angaar  ikke  os.  Og  der  manes  paa  Vagt  mod 
dem,  som  paa  dette  Omraader  søger  af  egne  Interesser  at  faa  deres 
Yndlingsprojekter  frem.  —  Saaledes  taler  Pædagogerne,  men  da  der, 
om  jeg  saa  maa  sige,  er  gaaet  Politik  i  Sprogsagen,  er  det  lidet 
sandsynligt,  at  Mænd  er  i  Stand  til  at  se  uhildet  paa  den,  og  der 
vil  vel  næppe  blive  taget  synderligt  Hensyn  til,  hvad  Pædagogerne 
mener  og  siger.  —  En  kendt  Mand,  der  har  rejst  en  Del  omkring 
paa  Færøerne  og  kender  nogenlunde  til  Forholdene,  har  derfor  ud- 
talt, at  det  færøske  Sprog  er  Færingernes  Ulykke,  og  Manden  kan, 
hvor  sørgeligt  det  end  lyder,  have  en  Del  Bet  heri. 

Af  de  foreliggende  Kendsgerninger  fremgaar  det,  at  det  færøske 
Sprog  aldrig  har  haft  synderlig  Fare  i  det  danske.  Uagtet  Dansk 
i  flere  Hundrede  Aar  har  været  Kirke-  og  Betssprog,  og  Undervis- 
ningssprog kunde  ogsaa  tilføjes,  saa  viser  det  sig,  at  det  i  forbavsende 
ringe  Grad  har  haft  Indvirkning  paa  det  færøske  Sprog.  Nej,  Faren 
for  vor  aandelige  Selvstændighed  stammer  ikke  fra  Danmark,  som 
man  skulde  mene,  men  fra  andre  Lande;  dette  passer  ogsaa  godt 
med,  at  først  da  Forbindelsen  med  disse  Lande  begyndte  at  blive 
livlig,  saa  stod  ogsaa  den  færøske  Sprogbevægelse  der.  Det  kan 
derfor  slaas  fast,  at  vor  eneste  Bedning  aandelig  set  er  den,  at  Fær- 
øerne knyttes  fastere  og  fastere  til  Danmark. 

Ikke  alene  en  rent  aandelig  Vinding  for  Folket  vilde  derved 
fremkomme,  men  ogsaa  en  materiel;  ti  Færingerne  er,  som  før  be- 
mærket, et  Fiskerfolk,  og  Danmark  er  kun  i  ringe  Grad  et  fiskeri- 
interesseret Land;  dér  er  Landbruget  den  Næringsvej,  som  samler 
Opmærksomheden  om  sig.  De  andre  omkring  Færøerne  boende  Na- 
tioner er  derimod  stærkt  fiskeriinteresserede.  Englænderne  ser  med 
længselsfulde  Blikke  hen  paa  Færøerne  som  det  Land,  der  kan  blive 
dem  en  fortrinlig  Station  under  Nordhavs-  og  Islandsfiskeriet.  Og 
det  maa  derfor  staa  enhver  klart,  at  slappes  de  Baand,  der  binder 
Færøerne  sammen  med  det  øvrige  Kongerige,  saa  vil  den  engelske 
Kapital  straks  melde  sig  og  aldeles  opsluge  de  hjemlige  færøske 
Fiskeriforetagender,  hvorpaa  Øernes  hurtige  Opkomst  i  den  senere 
Tid  for  en  væsentlig  Del  er  bygget.  For  Nordmændene  vilde  Øerne 
ligeledes   blive    en   fortrinlig   Station    at    operere   ved.     Denne   store 

Fare  i  materiel  Henseende  kan  vi  paa  ingen  Maade  vente  fra  Dan- 
mark. Kun  og  alene  under  dette  Land  kan  der  siges:  Færøerne  for 
Færingerne. 

Derfor  maa  det  være  vor  Pligt,  hvis  der  i  Fremtiden  vedblivende 
skal  være  Tale  om  et  færøsk  Folk,  at  knytte  Øerne  ved  stærkere  og 
stærkere  Baand  til  Danmark;  kun  derved  kan  vi  bevare  os  selv  og 
dog  følge  med  i  Tidens  Udviklingsgang. 

Men  er  der  da  nogen  Fare  paa  Færde  for,  at  Baandet  mellem 
Øerne  og  det  øvrige  Kongerige  vil  slappes,  kan  der  saa  spørges.  — 
Jeg  begyndte  med  at  fremhæve,  at  Øerne  af  mange  forskellige  Grunde 
maatte  have  noget  for  sig  selv.  Derfor  ligger  der  allerede  i  dette, 
at  vi  paa  mange  Omraader  har  andre  Interesser  end  Befolkningen 
i  det  øvrige  Kongerige,  allerede  den  Fare,  at  Baandet  kunde  løsnes. 
Og  det  siger  sig  selv,  at  løsnes  der  først,  saa  vil  disse  vore  enkelte 
Interesser  gøre  Kløften  større  og  større.  Og  som  jeg  før  fremhævede, 
falder  netop  disse  vore  enkelte  Interesser  for  en  væsentlig  Del  sam- 
men med  de  andre  omkringliggende  Landes  og  derfor  vil  en  Separa- 
tion —  dette  Ord  rigtig  forstaaet  —  selv  i  det  smaa  let  føre  til,  at 
vi,  det  lille  Folk,  baade  aandeligt  og  materielt  set  gaar  vor  Under- 
gang i  Møde. 

Det  kunde  være  ret  tiltalende  for  os  at  staa  paa  egne  Ben,  og 
der  har  nu  og  da  fra  Enkeltmands  Side  været  Tale  om,  at  vor 
Stilling  til  det  øvrige  Kongerige  skulde  blive  som  Islands,  en  Tale, 
hvis  Virkeliggørelse  for  den  Haandfuld  Mennesker,  vi  er,  vilde  føre 
til  total  Tilintetgørelse.  Der  maa  i  denne  Sammenhæng  peges  paa, 
at  den  færøske  Befolkning  er  en  fattig  Befolkning;  mange  Nærings- 
midler er  lige  saa  dyre  og  en  Del  meget  dyrere  end  i  det  øvrige 
Kongerige;  derfor  er  det  paa  ingen  Maade  billigere  at  leve  her 
end  der,  trods  det,  at  Varerne  hertil  er  toldfri.  Ifald  vi  derfor  blev 
stillede  som  Island,  maatte  der  gennem  Told  skaffes  Penge  til  Veje, 
der  yderligere  vilde  fordyre  Levemaaden;  et  ret  skæbnesvangert 
Skridt.  Ganske  vist  giver  Fiskeriet,  naar  Fangsten  og  Fiskepriserne 
er  tilfredsstillende,  et  ret  godt  Resultat,  men  da  Fiskeriet  ofte  slaar 
fuldstændig  fejl,  kan  det  ikke  komme  til  at  danne  nogen  økonomisk 
Basis  for  os,  og  da  alle  sociale  og  moralske  Fremskridt  afhænger  af 
Tilstedeværelsen  af  en  saadan,  er  vi  ogsaa  af  den  Grund  nødte  til 
at  bevare  det  nuværende  Baand  mellem  Øerne  og  Kongeriget;  ti  kun 
saa  er  der  en  økonomisk  Basis  at  bygge  paa.  Stillingen  som  et  Amt 
i  Riget,  i  Lighed  med  dets  øvrige  fattige  Amter,  maa  vi  for  hele 
vor  Fremtids  Skyld  holde  paa.  Og  vi  vil  herved  yderligere  vinde 
alt  det,  der  udspringer  fra  at  staa  i  nøjeste  Sambaand  med  en 
Kulturstat;  medens  Adskillelse  paa  væsentlige  Punkter  vilde  bidrage 
til,  at  vi,  grundet  paa  det  ringe  Folketal,  ca.  16,000  Mennesker,  vilde 
synke  ned  til  det  primitive  Standpunkt,  hvor  Familiens  Følelses- 
interesser  blev  bestemmende  for  vor  Udvikling;  vort  Land  blev  kun 
en  frodig  Jordbund  for  Smaalighed  og  Sneversyn,  og  Folket  blev 
aldrig  tilfreds.     En  sørgelig  Tilbagegang. 

Thorshavn,  11.  April  1906. 


Dansk  Statsstyrelse  belyst  ved 
et  Eksempel. 

Af  Kaptajn  Skade. 

Her  til  Lands  har  der  som  bekendt  længe  været  delte  Menin- 
ger om,  hvorvidt  Danmark  bør  have  et  militært  Værn  eller 
ikke.  Mange  Grunde  er  der  bleven  anført  for  og  imod,  og 
blandt  andet  har  man  gjort  gældende,  at  de  15  å  20  Millioner 
Kr.,  som  udgives  aarlig  til  militære  Formaal,  kunde  finde  bedre 
Anvendelse  i  den  almindelige  Oplysnings  og  Kulturs  Tjeneste, 
idet  en  fremskreden  Kultur  yder  langt  storre  Sikkerhed  mod 
Erobring  og  Undertrykkelse  end  et  hvilket  som  helst  militært 
Værn. 

Fra  anden  Side  har  man  hertil  svaret,  at  netop  det  mod- 
satte er  Tilfældet,  og  at  ethvert  Kulturfremskridt  forøger  Faren 
for  Erobring.  For  at  bevise  dette  har  man  tænkt  sig  Erobrer- 
staten staaende  overfor  Valget  mellem  en  højt  kultiveret  Nation 
og  et  Barbarfolk,  og  man  har  derpaa  fremsat  den  Mening,  at 
Erobreren  ved  at  vælge  førstnævnte  kan  spare  sig  det  uhyre 
Arbejde  og  de  store  Kapitaler,  som  kræves  for  at  bringe  sidst- 
nævnte frem  til  det  Standpunkt  af  Produktion  og  Omsætning, 
som  nu  en  Gang  skal  til,  for  at  en  Erobring  kan  dække  Omkost- 
ningerne og  give  positivt  Udbytte. 

Der  er  andre  Afvæbningstilhængere,  som  ser  Sagen  fra  et 
religiøst  Standpunkt.  De  støtter  sig  til  Budet,  der  lød  paa  Sinaj 
Bjerg:  „Du  skal  ikke  slaa  ihjel!"  ,  og  de  taaler  ikke  mere  end  én 
Fortolkning  af  dette  Bud.  Soldaten,  der  i  Henhold  til  Loven 
forsvarer  den  Jord  og  det  Gods,  som  gennem  Arv  og  Arbejde  er 
blevet  hans  Folks  retmæssige  Ejendom,  er  i  deres  Øjne  en  Mor- 
der, og  det  har  for  dem  ingen  Betydning,  at  samme  Soldat  under 

sædvanlige  rolige  Forhold  er  en  fredelig  og  vindskibelig  Borger, 
og  at  han  overhovedet  kun  griber  til  Vaaben,  naar  han  ser  væb- 
nede Fjender  paa  Røvertog  mod  det  Land  og  den  Bedrift,  som 
skal  give  Brød  og  Næring  til  ham  og  hans  nærmeste. 

Den  Betragtningsmaade,  at  nationalt  Nødværge  er  Mord, 
har  dog  endnu  ikke  vundet  stor  Tilslutning,  og  Grunden  hertil 
er  formentlig,  at  den  kun  for  de  færrestes  Vedkommende  hviler 
paa  en  dyb  religiøs  Følelse,  men  derimod  ofte  bæres  frem  af 
Personer  og  Partier,  for  hvem  Religion  er  en  ligegyldig  Sag,  og 
som  iøvrigt  ikke  betragter  det  som  Mord  at  føre  Vaaben  mod 
egne  Landsmænd  og  mod  eget  Lands  Regering. 

Ulige  større  Betydning  har  det,  at  den  specifik  danske 
Fredsbevægelse  har  Danmarks  Afvæbning  paa  sit  Program.  Be- 
tydningen heraf  formindskes  dog  noget  derved,  at  Afvæbnings- 
tanken, langt  fra  at  støttes,  tværtimod  forkastes  af  den  inter- 
nationale Fredsbevægelses  fornemste  Bærere,  deriblandt  Fre- 
derik Passi/  og  (TEstournelles  de  Constants,  som  for  kort  Tid 
siden  har  fremsat  deres  Anskuelser  i  „Revue  de  la  Paix"  samt 
den  med  Nobelprisen  belønnede  Baronesse  Bertha  von  Suttner, 
paa  hvis  Foranledning  østrigsk  Fredsforenings  Forlag  har  ud- 
sendt en  „Handbuch  der  Friedensbewegung" ,  som  paa  mange 
Maader  og  blandt  andet  ved  nédenstaaende  i  „Vort  Forsvat'  Nr. 
653  oversatte  Linier  desavouerer  den  danske  Fredsbevægelse: 

„Intet  ligger  Fredsbevægelsen  fjernere  end  i  Afvæbning  at 
„se  et  Middel  til  Opnaaelsen  af  det  internationale  Kulturfælles- 
skab eller  at  fordre  det  enkelte  Lands  isolerede  Afvæbning  eller 
„overhovedet  den  pludselige  Afvæbning. 

„Vi  betragter  i  Modsætning  hertil  Afvæbningen  som  det 
„naturnødvendige  Enderesultat  af  den  af  os  tilstræbte  inter- 
nationale Retsforening,  som  maa  indtræde  af  sig  selv  og  sam- 
Jidig  i  alle  Lande,  saasnart  denne  Retsunion  er  dannet  og,  vel 
„at  mærke,  prøvet. 

„At  begynde  Fredsbevægelsens  Værk  med  Afvæbning,  er 
„at  begynde  Opførelsen  af  et  Hus  med  Taget,  er  at  forlange  Re- 
sultaterne for  Betingelserne,  er  at  nedrive  det  eneste  i  Nutiden 
„bestaaende  Beskyttelsesværn  for  Staten,  førend  det  fremtidige 
„ —  paa  den  internationale  Rets  Kraft  grundede  —  Beskijttelses- 
„værn  er  opført. 

„En  saadan  Fremgangsmaade  vilde  være  Vanvid,  og  For- 
dringen om,  at  den  enkelte  Stat  skal  afvæbne  for  at  gaa  foran 
„med  det  gode  Eksempel,  er  i  saa  høj  Grad  ulogisk,  at  man 
„næppe  formaar  at  tage  Ophavsmanden  til  en  saadan  Anskuelse 
„alvorligt." 

Efter  at  det  saaledes  er  konstateret,  hvor  grundigt  de  skri- 
vende og  talende  danske  Fredsvenner  har  misforstaaet  den 
internationale  Fredsbevægelses  bærende  Idé  og  Tanker,  staar 
der  endnu  tilbage  at  omtale,  at  ogsaa  Historien  er  bleven  tagen 
til  Indtægt  for  Afvæbningen,  idet  man  har  hævdet,  at  den  An- 
seelse, som  Danmark  nyder  i  Udlandet,  udelukkende  skyldes 
dets  Styrelse  og  Udvikling  i  Fredens  Dage  samt  dets  forholdsvis 
vægtige  Bidrag  til  den  almindelige  Kulturudvikling,  hvorimod 
Krigene  kun  har  bragt  Ulykker  og  Skuffelser,  ja  at  de  endog 
ifølge  Historiens  Lære  danner  den  egentlige  Aarsag  til  den  Søn- 
derlemmelse og  det  uhyre  Landetab,  som  Staten  har  lidt  i  Ti- 
dernes Løb. 

Som  Agitationsmiddel  betragtet  har  denne  Paaberaabelse  af 
Historiens  Vidnesbyrd  næppe  været  uden  Virkning;  ti  Agita- 
tionen tager  som  bekendt  fortrinsvis  Sigte  paa  de  mindst  oplyste 
og  de  mindst  intelligente,  og  da  der  nu  ikke  kræves  nogen  stor 
Oplysning  for  at  vide,  at  Danmark  hyppigt  er  bleven  svækket 
ved  Landafstaaelser,  ligesom  der  heller  ikke  kræves  nogen  stor 
Intelligens  til  at  forstaa,  at  en  Stat  ikke  giver  Land  bort  uden  at 
være  tvungen  dertil  gennem  Krig,  bliver  det  let  forklarligt,  at 
Forestillingen  om  Krigen  som  Aarsag  til  Landetab  har  vundet 
stor  Udbredelse. 

Anvendt  paa  Nutidens  Krige  er  denne  Forestilling  dog  fuld- 
stændig falsk,  om  den  end  delvis  passer  paa  ældre  Tider,  da 
man  førte  Krig,  fordi  det  var  Skik  og  Brug,  eller  fordi  Fyr- 
sterne blev  uenige  om  rent  formelle  Spørgsmaal,  der  kun  havde 
en  meget  fjern,  maaske  slet  ingen  Forbindelse  med  deres  Folks 
aandelige  og  materielle  Interesser.  Om  en  saadan  Krig  er  det 
berettiget  at  sige,  at  den  er  Aarsag  til  det  eventuelle  Landetab. 

Kabinetskrigenes  Tid  er  dog  forbi.  Man  fører  ikke  mere 
Krig  for  Krigens  Skyld,  men  derimod  for  Politikens  Skyld; 
Krigen  er  et  Middel  i  Politikens  Tjeneste.  Som  bekendt  har 
Politiken  ogsaa  andre  Midler;  men  Krigen  er  dens  yderste  Mid- 

del,  d.  v.  s.  det  Middel,  som  den  griber  til,  naar  alle  andre 
Midler  viser  sig  utilstrækkelige.  Den  Omstændighed,  at  ogsaa 
Krigen  kan  vise  sig  utilstrækkelig,  betager  den  ikke  Karakteren 
af  et  Middel,  og  hvis  den  ender  med  et  Landetab,  kan  Aarsagen 
til  dette  ikke  søges  i  Midlet  i  og  for  sig,  men  derimod  i  dets 
Utilstrækkelighed  eller  i  de  Forhold,  som  har  bevirket  Anven- 
delsen af  dette  Middel,  d.  e.  i  Politiken. 

Det,  som  skal  afskaffes,  naar  man  vil  fjerne  Aarsagen  til 
Landetab,  er  altsaa  ikke  Krigen  i  al  Almindelighed,  men  der- 
imod Krigen  med  utilstrækkelige  Midler  eller  rettere  sagt,  det 
er  den  Politik,  som  fører  til  en  saadan  Krig.  Jo  ringere  Statens 
Krigsmidler  er,  desto  mere  er  den  henvist  til  at  søge  sin  Frelse 
i  Overlegenhed  paa  Politikens  og  Styrelsens  Omraade.  Kul- 
minationen af  al  Politik  og  Statskunst  viser  sig  derved,  at  den 
naar  sit  Maal  uden  Krig  eller  om  fornødent  ved  Krig.  Den 
Nation,  som  kun  undtagelsesvis  fostrer  dygtige  Statsstyrere,  kan 
bøde  paa  dette  Forhold  ved  en  kraftig  Udvikling  af  sine  Krigs- 
midler,  og  naar  en  Stat  atter  og  atter  formindskes  ved  Lande- 
tab, er  der  saa  vist  ingen  Grund  til  at  afskaffe  Krigsmagten,  men 
derimod  snarere  til  at  forøge  eller  forbedre  den  og  til  at  af- 
skedige Statsstyrerne  paa  Grund  af  Uduelighed. 

Rigtigheden  af  ovenstaaeride  Betragtninger  vil  uden  Vanske- 
lighed kunne  eftervises  ved  Eksempler  fra  flere  Landes  Hi- 
storie og  bl.  a.  ogsaa  fra  Danmarks.  Det  mest  nærliggende 
Eksempel  frembyder  Sønderjylland,  ikke  alene  fordi  det  beteg- 
ner vort  sidste  Tab  og  derfor  ogsaa  det  eneste,  som  endnu  ikke 
er  glemt;  men  nok  saa  meget  fordi  det  gentagne  Gange  har 
givet  Anledning  til  Krig  og  derfor  maa  siges  at  være  vel  egnet, 
naar  det  drejer  sig  om  en  Undersøgelse  af  Spørgsmaalet  om, 
hvorvidt  det  er  Krigene  eller  Politiken,  som  har  haft  den  største 
Skyld  i  Tabet. 

At  føre  denne  Undersøgelse  tilbage  til  de  ældste  Tider  vilde 
dog  her  føre  for  vidt.  Det  maa  være  tilstrækkeligt  at  minde  om, 
hvorledes  de  første  oldenborgske  Konger  ikke  alene  udparcel- 
lerede Sønderjylland  til  Brødre  og  yngre  Sønner  ganske  som  om 
det  var  privat  Gods  i  personligt  Eje,  men  ogsaa  sammenkittede 
det  saaledes  sønderdelte  Land  med  Dele  af  Holsten  og  derved 
skabte   en   saadan   Forvirring   og   Uklarhed,    at   hverken    Stats- 

styrere  eller  Diplomater  formaaede  at  trænge  til  Bunds  i  de  ind- 
viklede Rets-,  Grænse-  og  Arvespørgsmaal. 

Den  danske  Stat  fik  derved  sine  farligste  Fjender  indenfor 
sine  egne  Grænser,  Holsten-Gottorp  blev  Danmarks  Akilleshæl, 
og  efter  at  Axel  Oxenstjerna  havde  stillet  dette  klart  for  de 
svenske  Statsmænd,  der  fulgte  efter  ham,  forstod  disse  kun  alt 
for  godt  at  udnytte  dette  Forhold.  Derfor  blev  Holsten-Gottorp 
i  Aaret  1658  en  suveræn  Stat,  og  Størstedelen  af  Sønderjylland 
var  dermed  løsrevet  fra  den  danske  Krone. 

Det  blev  den  store  nordiske  Krig,  som  skulde  gøre  denne 
Fejl  god  igen,  og  naar  det  nu  til  Dags  paastaas,  at  Krigene  kun 
har  bragt  os  Ulykker,  men  aldrig  Fordele,  maa  det  være  beret- 
tiget at  spørge,  om  det  da  ikke  var  en  Fordel,  at  Sønderjylland 
ved  Krigsbegivenhederne  indtil  1720  blev  generhvervet  for  den 
danske  Stat  og  Aaret  efter  inkorporeret  i  samme  „som  et  gam- 
melt ved  Tidernes  Trængsel  afrevet  Stykke.11 

Utvivlsomt  maa  dette  Spørgsmaal  besvares  med  Ja;  men 
spørges  der  om,  hvor  stor  denne  Fordel  var,  bliver  Svaret  mere 
betinget,  idet  det  navnlig  maa  gøres  afhængigt  af,  om  de  danske 
Statsstyrere  kan  siges  at  have  vist  fornøden  Dygtighed  til  at  ud- 
nytte det  gunstige  Krigsresultat  og  til  at  styre  det  generobrede 
Land  paa  en  saadan  Maade,  at  det  knyttedes  fastere  og  fastere 
til  Moderlandet;  ti  kun  lidet  kan  det  nytte,  at  Riget  genoprettes 
ved  Krig,  naar  det  ødelægges  ved  slet  Styrelse  i  Fred. 

Det  lyder  haardt,  naar  det  siges,  at  Landet  er  bleven  ødelagt 
ved  slet  Styrelse  i  Fred;  men  ikke  desmindre  er  der  noget  sandt 
i  denne  Paastand.  God  og  maalbevidst  Styrelse  vilde  nemlig 
have  fjernet  de  dybe  Spor,  som  den  nys  afsluttede,  langvarige 
Forbindelse  mellem  Hertugdømmerne  havde  sat;  den  vilde  ved 
passende  Sprogforordninger  have  uddybet  den  folkelige  Mod- 
sætning mellem  det  danske  Sønderjylland  og  det  tyske  Holsten, 
og  den  vilde  ved  administrative  Foranstaltninger  have  skilt 
Hertugdømmerne  ad  i  den  egentlige  Styrelse  og  gjort  Sønder- 
jylland til  en  dansk  Provins.  Alt  dette  kunde  have  været  gjort; 
ti  Kongen  var  eneraadende  i  Sønderjylland,  og  ikke  mindst 
deri  bestod  Modsætningsforholdet  til  Holsten. 

Den  80  Aar  lange  Fredsperiode  efter  1720  er  altsaa  kende- 
tegnet derved,  at  danske  Statsstyrere  uden  ydre  eller  indre  Nød- 

vendighed  har  ladet  et  Grænseland,  som  baade  i  folkelig,  sprog- 
lig og  statsretslig  Henseende  var  dansk,  fjerne  sig  mere  og  mere 
fra  Moderlandet  for  at  gro  fast  i  en  Aar  efter  Aar  udviklet  og 
befæstet  fælles  Styrelse  og  fælles  Lovgivning  med  et  Len  af  det 
tyske  Rige.  Vel  sad  den  danske  Konge  inde  med  en  stor  Del  af 
dette  Len,  og  vel  kunde  der  være  Mening  i  Tanken  om  at  er- 
hverve det  helt  for  den  danske  Krone  gennem  en  Forbindelse 
med  Sønderjylland;  men  Farerne  ved  en  saadan  Forbindelse 
var  dog  tilstrækkeligt  kendte  fra  Fortiden,  og  man  begaar  næppe 
nogen  Uret  mod  de  styrende  ved  at  sige,  at  deres  Forholdsregler, 
eller  om  man  vil,  Mangel  paa  Forholdsregler,  var  vel  skikkede 
til  at  genforene  Hertugdømmerne,  men  derimod  ikke  til  at 
knytte  dem  til  Danmark. 

Som  Undskyldning  for  denne  Misregering  har  man  anført, 
at  der  i  hine  Tider  ikke  kendtes  nogen  udpræget  Nationalfølelse 
og  som  Følge  deraf  heller  ingen  Strid  mellem  dansk  og  tysk 
hverken  paa  Sprogets  eller  paa  andre  Omraader;  men  netop 
dette  gunstige  Forhold  burde  man  have  benyttet  til  at  forebygge, 
at  der  overhovedet  kunde  opstaa  en  saadan  Strid,  og  Midlet 
hertil  var  simpelthen  at  regere  Sønderjylland  paa  dansk,  lige- 
som Irland  blev  regeret  paa  engelsk,  Elsas  paa  fransk,  Bøhmen 
paa  tysk  o.  s.  fr. 

Desuden  viste  vore  Statsstyrere  sig  lige  saa  udygtige  og  lige 
saa  uforudseende,  da  de  nationale  og  sproglige  Modsætninger  be- 
gyndte at  gøre  sig  gældende.  Som  bekendt  var  det  gamle  tyske 
Rige  da  forlængst  bleven  opløst,  et  tysk  Statsforbund  var  bleven 
dannet,  og  Holsten  var  bleven  indlemmet  i  dette.  Naar  nu  her- 
til kom,  at  den  tyske  Frihedsbevægelse  gik  Haand  i  Haand  med 
en  kraftig  Stræben  efter  national  Enhed  og  tættere  Sammen- 
slutning mellem  alle  Tyskere,  saa  skulde  man  tro,  at  selv  mid- 
delmaadige  danske  Statsstyrere  kunde  have  set  Faren  ved  et 
fortsat  Fællesskab  mellem  Sønderjylland  og  Holsten,  og  at  en- 
hver Lejlighed  til  at  afbryde  det  havde  været  velkommen. 

En  af  de  skønneste  Lejligheder  var  den,  som  kom,  da  der 
blev  Tale  om  at  give  Holstenerne  den  dem  ifølge  Wienerkon- 
gresbestemmelserne tilkommende  Forfatning;  ti  en  saadan 
kunde  man  have  givet  for  Holsten  alene;  den  vilde  utvivlsomt 
være  bleven  modtagen  med  Tak,  og  at  den  ikke  vilde  have  mødt 

Modstand  i  Tyskland,  derpaa  tyder  den  Omstændighed,  at  For- 
bundsdagen i  1823  afgav  den  mest  utvetydige  Erklæring  om,  at 
den  folte  sig  aldeles  uberettiget  til  at  blande  sig  i  Slesvigs  An- 
liggender. 

Frederik  VI  og  hans  Raadgivere  teede  sig  imidlertid,  som 
var  det  dem  om  at  gøre  at  skille  Danmark  af  med  Sønderjylland. 
Allerede  i  1831  blev  det  bestemt,  at  Hertugdømmerne  skulde 
have  en  fælles  øverste  Domstol;  den  1.  Oktober  1835  traadte 
denne  Domstol,  den  saakaldte  Overappellationsret,  i  Virksom- 
hed, og  for  at  gøre  Lænken  mellem  Sønderjylland  og  Holsten 
endnu  stærkere,  installerede  man  samme  Dag  en  slesvig-hol- 
stensk  Fællesregering  paa  Gottorp.  Toldgrænse  opretholdt  man 
mellem  Kongeriget  og  Sønderjylland,  men  ikke  mellem  dette 
og  Holsten.  Talrige  Petitioner  og  Forslag  om  Indførelse  af 
dansk  Retssprog  i  Nordslesvig  lod  man  ubesvarede,  og  det  uagtet 
de  ikke  mødte  Spor  af  Modstand  hverken  i  Stænderforsamlingen 
eller  andetsteds;  kort  sagt,  man  gjorde,  hvad  man  kunde,  for 
at  det  slesvig-holstenske  Ukrudtsfrø  kunde  saa  sig  selv  og  gro 
stille  og  uforstyrret. 

Tronskiftet  i  1839  falder  omtrent  sammen  med  Grænsen  for 
den  Tidsfrist,  som  et  langmodigt  Forsyn  havde  givet  den  danske 
Stat  til  at  indkassere,  hvad  den  for  over  100  Aar  siden  havde 
genvundet  ved  Vaabenmagt.  Indtil  da  havde  nemlig  Hertug- 
dommernes Befolkning  lydigt  og  passivt  ladet  sig  styre  af  de 
enevældige  Kongers  Embedsmænd,  og  havde  end  Frihedstrang 
og  vaagnende  politiske  Interesser  gjort  sig  kraftigt  gældende 
allerede  under  Frederik  VI,  saa  var  det  dog  først  under  hans 
Efterfølger,  at  Partidelingen  i  liberale  og  konservative  blev  af- 
lost  af  en  Spaltning  efter  Sprog  og  Nationalitet.  Begyndelsen 
hertil  blev  gjort  med  Stiftelsen  af  Bladet  „Dannevirke"  i  1838, 
og  Fortsættelsen  fulgte  i  Form  af  Skamlingsbankemøder,  heftige 
Sammenstød  i  Slesvigs  Stændersal  og  mange  andre  vel  kendte 
Begivenheder,  som  pludseligt  lagde  det  klart  for  Dagen,  at  man 
nu  stod  overfor  Folgerne  af  et  Aarhundredes  uafbrudt  Forsøm- 
melse af  vitale  Statsinteresser,  d.  e.  overfor  en  Kamp  paa  Liv  og 
Død  for  Danskhedens  Ret  i  et  dansk  Land. 

Utvivlsomt  var  det  et  Overgreb,  naar  Slesvig-Holstenerne 
vilde  hævde  Hertugdømmernes  politiske  Enhed  trods  de  klare  og 


Dansk  Statsstyrelse  belyst  ved  et  Eksempel  341 

uomstødelige  Modsætningsforhold  i  folkelig,  sproglig  og  stats- 
retlig Henseende;  men  naar  paa  den  anden  Side  et  mægtigt 
politisk  Parti  i  Danmark  i  stedse  stigende  Grad  paatvang  Rege- 
ringen en  Politik,  som  krævede  Danmark  til  Ejderen,  saa  sav- 
nede Slesvig-Holstenerne  og  deres  mange  Venner  i  Tyskland 
ikke  Berettigelse  til  at  beskylde  den  danske  Stat  for  at  have  for- 
nægtet sin  egen  Fortid  og  for  ved  grove  Styrelsesfejl  selv  at 
have  hidfort  den  Tilstand,  som  den  nu  var  saa  misfornøjet 
med. 

At  forlige  disse  to  modsatte  Opfattelser  var  Maalet  for 
Christian  VIIFs  Helstatspolitik.  For  ham  stod  det  klart,  at 
Sønderjyllands  Forbindelse  med  Holsten  havde  slaaet  alt  for 
dybe  Rødder,  til  at  den  kunde  brydes  med  et  Slag,  og  da  han 
nu  heller  ikke  vilde  bryde  dets  Forbindelse  med  Kongeriget. 
havde  han  kun  tilbage  at  holde  sammen  paa  det  hele  for  lempe- 
ligt og  med  Tid  og  Lejlighed  at  raade  Bod  paa  tidligere  Regerin- 
gers Fejl. 

Det  er  ørkesløst  at  drøfte,  hvad  denne  Politik  kunde  have 
ført  til,  hvis  den  havde  mødt  mere  Forstaaelse,  og  hvis  der 
var  bleven  forundt  dens  Bærer  en  noget  længere  Levetid.  Hvad 
der  har  Interesse,  er  kun  det,  at  den  Politik,  som  sejrede,  var  en 
ren  og  skær  Kamppolitik,  og  at  hverken  Fredsbevægelse,  Neu- 
tralisering eller  Voldgift,  om  sligt  havde  været  kendt  i  hine 
Tider,  vilde  have  formaaet  at  dæmme  op  for  den  Folkevillie, 
hvori  den  havde  sit  Udspring. 

Kamppolitik  er  selvfølgelig  altid  en  farlig  Sag  for  en  Smaa- 
stat,  og  at  den  ogsaa  var  farlig  ved  denne  Lejlighed,  det  frem- 
gaar  deraf,  at  den  førte  til  Krig  med  det  tyske  Forbund.  For 
den  foreliggende  Undersøgelse  har  dette  en  vis  Betydning,  for 
saa  vidt  som  det  kan  tjene  til  yderligere  Belysning  af  Spørgs- 
maalet  om,  hvor  vidt  Aarsagen  til  Danmarks  Ulykker  og  Tab 
skal  søges  i  selve  Krigen  eller  i  den  Politik,  til  hvis  Gennem- 
førelse den  har  tjent. 

Politiken  gik  som  bekendt  ud  paa  at  skille  Sønderjylland 
fra  Holsten,  gøre  den  kongelige  Regering  til  Herre  over  dets 
indre  Styrelse  og  skaffe  det  danske  Sprog  Ligeberettigelse  med 
det  tyske.  Alt  dette  blev  naaet  ved  Krigen,  og  der  blev  naaet 
mere  endnu;  ti  Toldgrænsen  mellem  Sønderjylland  og  det  øvrige 


342  Dansk  Statsstyrelse  belyst  ved  et  Eksempel 

Danmark  forsvandt,  Augustenborgerne  blev  jaget  ud  af  Landet, 
de  oprørske  Officerer  blev  jagede  ud  af  Hæren,  den  øverste 
Domstol  blev  flyttet  til  den  dansksindede  By  Flensborg,  det 
samme  blev  Tilfældet  med  Stænderforsamlingen,  og  endelig 
blev  der  sat  en  Stopper  for  den  statsfarlige  og  oprørske  Agi- 
tation, som  navnlig  udgik  fra  Advokaterne,  og  som  det  før 
Krigen  havde  vist  sig  umuligt  at  bekæmpe. 

Naar  nu  hertil  føjes,  at  den  Kraft  og  den  Mandighed,  hvor- 
med Oprøret  var  bleven  undertrykt,  havde  skaffet  os  den  russiske 
Kejsers  Bevaagenhed  og  i  det  hele  taget  en  vis  Sympati  og  An- 
seelse i  Udlandet,  hvad  der  blandt  andet  gav  sig  Udtryk  i 
Anerkendelsen  af  den  ensartede  Arvefølge,  og  naar  det  endvidere 
tages  i  Betragtning,  at  de  tyske  Stormagter  var  bleven  nogen- 
lunde imødekommende  med  Hensyn  til  Spørgsmaalet  om  Her- 
tugdømmernes fremtidige  Stilling  indenfor  det  danske  Monarki, 
saa  tager  Paastanden  om,  at  Krigen  aldrig  har  bragt  os  andet 
end  Ulykker  og  Tab,  sig  mildest  talt  mærkeligt  ud.  Mindre 
mærkeligt  turde  den  Opfattelse  være,  at  det  var  Statsstyreisen, 
der  nu  for  anden  Gang  havde  bragt  os  Ulykker  og  Tab  af  Herre- 
dømmet over  Sønderjylland,  og  at  Krigen  derimod  for  anden 
Gang  havde  befæstet  dette  Herredømme  og  givet  det  omstridte 
Grænseland  tilbage  til  Statsstyrerne  med  taalelige  Betingelser 
for  at  begynde  forfra,  saa  at  de,  belærte  af  tidligere  Fejl  og 
Misgreb,  muligvis  kunde  have  bedre  Held  med  det  tredie  Forsøg. 
I  hvor  høj  Grad,  eller  rettere  sagt,  i  hvor  ringe  Grad  dette  blev 
Tilfældet,  skal  vises  i  det  folgende. 

Den  nationalliberale  Opposition  under  Christian  VIII 
havde  som  bekendt  ikke  alene  taget  Sigte  paa  det  sønder jydske 
Sporgsmaal.  men  ogsaa  paa  de  indre  Forfatningsforhold,  og 
midt  under  Treaarskrigen  havde  Danmark  faaet  en  Grundlov. 
For  vort  hjemlige  Demokrati  rummede  denne  Begivenhed  selv- 
følgelig en  Tilfredsstillelse,  og  muligvis  kan  man  sige  det  samme 
om  Kongen;  i  hvert  Tilfælde  vil  man  næppe  forurette  ham, 
naar  man  gaar  ud  fra,  at  det  Maal  af  Interesse  for  Statsstyrer- 
gerning  og  for  alvorligt  Arbejde  overhovedet,  som  han  sad  inde 
med,  passede  bedre  for  en  ansvarsfri,  konstitutionel  Konge  end 
for  en  Enevoldsfyrste. 

For  de  faa,  som  satte  Hensynet  til  Statens  Tarv  over  Parti- 
hensynet, og  som  desuden  havde  Forstand  paa,  hvad  der  baa- 
dede  Staten  bedst,  stillede  Sagen  sig  dog  helt  anderledes.  For 
dem  var  de  ydre  Forhold  og  navnlig  Krigen  langt  det  vigtigste; 
de  saa  ingen  Ulykke  i  at  lade  Grundloven  vente,  indtil  Krigen 
var  forbi,  saa  at  man  i  det  mindste  kendte  Grænserne  for  det 
Landomraade^  hvori  man  kunde  gøre  Grundloven  gældende,  og 
de  undervurderede  heller  ikke  de  Vanskeligheder,  som  Ind- 
førelsen af  en  saa  fremskreden  Forfatning  vilde  berede  det  lille 
Danmark  paa  et  Tidspunkt,  da  Reaktionen  efter  det  bevægede 
1848  gjorde  sig  kraftigt  gældende  i  det  øvrige  Europa  og  ikke 
mindst  i  de  tyske  Stormagter.  Kun  alt  for  snart  skulde  Begi- 
venhederne vise,  at  disse  faa  havde  set  klart  paa  Forholdene,  og 
at  de  populære  Folkeførere  kun  havde  skabt  Vanskeligheder 
for,  hvad  de  selv  vilde  opnaa,  nemlig  Slesvigs  Bevarelse  for 
Danmark. 

Statsretlig  set  var  det  selvfølgelig  rigtigt  nok,  at  det  tyske 
Forbunds  Retsomraade  kun  naaede  til  Ejderen,  og  at  Danmark 
derfor  godt  kunde  knytte  Slesvig  fast  til  sig  ved  en  fælles 
Grundlov;  men  med  en  Smule  Sands  for  Virkeligheder  vilde 
man  have  forstaaet,  at  det  i  Øjeblikket  slet  ikke  drejede  sig  om 
Tysklands  Retsomraade,  men  derimod  om  dets  Magtomraade, 
og  angaaende  dettes  Grænse  kunde  hverken  Grundlovens  Givere 
eller  dens  Modtagere  have  nogen  Mening,  førend  Krigen  var 
endt. 

Der  var  ganske  vist  en  Mulighed  for,  at  Ejderen  kunde 
blive  denne  Grænse;  men  der  var  rigtignok  ogsaa  en  Mulighed 
for,  at  det  kunde  blive  Slien  eller  Kongeaaen,  og  endelig  var  der 
en  Mulighed  for,  at  Grænsen  kunde  blive  udvisket  og  uklar,  m. 
a.  O.,  at  det  ikke  alene  blev  med  krigerske,  men  ogsaa  med 
diplomatiske  Midler,  ikke  med  et  Slag,  men  derimod  gennem 
mange  Aars  maalbevist  Styrelse  og  diplomatisk  Stræben,  at 
Danmark  skulde  raade  Bod  paa  tidligere  Tiders  Fejl  og  søge  at 
genvinde  sit  Eneherredømme  i  Sønderjylland. 

Om  denne  sidste  Mulighed  vilde  Grundlovens  Fædre  og 
deres  mange  Tilhængere  som  bekendt  ikke  høre  Tale,  og  det 
var  saa  meget  mere  uheldigt,  som  det  netop  var  denne  Mulig- 
hed, der  blev  til  Virkelighed.     Da  Krigen  var  endt,  stod  Dan- 

mark  overfor  den  Opgave,  at  tilvejebringe  en  Helstatsordning, 
ikke  efter  eget  Tykke,  men  under  Hensyntagen  til  de  Ønsker, 
som  næredes  dels  af  dets  Modstandere  og  dels  af  andre  euro- 
pæiske Magter,  som  var  interesserede  i  Monarkiets  Integritet, 
og  som  det  paa  mange  Maader  var  afhængigt  af,  bl.  a.  med 
Hensyn  til  Tronfølgespørgsmaalet;  men  for  en  saadan  Ordning 
stod  den  forhastede  og  for  den  Tid  meget  demokratiske  Grund- 
lov, som  skulde  gælde  helt  ned  til  Ejderen,  nu  som  en  absolut 
Hindring. 

Hindringen  bestod  som  bekendt  ikke  blot  deri,  at  Dan- 
marks Riges  Grundlov  skulde  indskrænkes  til  kun  at  være  Sær- 
forfatning for  Kongeriget  uden  Slesvig,  samtidigt  med,  at  hvert 
enkelt  af  Hertugdømmerne  skulde  have  sin  særlige  Forfatning, 
men  navnlig  deri,  at  den  udpræget  folkelige  og  demokratiske 
danske  Rigsdag,  som  var  udrustet  med  besluttende  Myndighed, 
skulde  samarbejde  med  Hertugdømmernes  kun  raadgi vende  og 
overvejende  konservative  og  tysksindede  Repræsentationer  til 
Fremstilling  af  en  Fællesforfatning  for  det  hele  Monarki  saa- 
ledes,  at  ingen  af  dettes  fire  Dele  blev  underordnet  nogen  af 
de  andre. 

Det  var  denne  Hindring,  som  Ministeriet  Ørsted  søgte  at 
komme  udenom  ved  at  lade  Kongen  oktroyere  en  Fællesforfat- 
ning (Forordning  af  26.  Juli  1854).  Danmark  kom  derved  ind 
paa  en  Afvigelse  fra  de  i  Aarene  1851  og  52  trufne  Aftaler  med 
Østrig,  Prøjsen  og  det  tyske  Forbund,  og  denne  Afvigelse,  som 
i  Øjeblikket  ikke  syntes  at  skulle  vække  Medkontrahenternes 
Uvillie,  formede  sig  kort  efter  som  en  Misligholdelse,  idet  Kon- 
gen under  Tryk  af  Rigsdagen  blev  tvungen  til  at  oktroyere  om 
igen.  Paa  denne  Maade  udkom  Fællesforfatningen  af  2.  Oktober 
1855  som  det  første  betydelige  Led  i  den  Kæde  af  Fejlgreb,  der 
efterhaanden  førte  til  Sønderjyllands  endelige  Løsrivelse  fra 
Danmark. 

Den  Kamp  om  Forfatnings-  og  Arvespørgsmaalet,  som  fra 
Regyndelsen  af  1852  til  Slutningen  af  1854  førtes  mellem  Rege- 
ringen og  Rigsdagen,  og  som,  til  Danmarks  Ulykke,  endte  med 
en  saa  glimrende  Sejr  for  den  sidste,  er  af  betydelig  Interesse 
for  Studiet  af  vort  parlamentariske  Forfatningslivs  Historie. 
For  en   Undersøgelse   som   den   foreliggende   har  den    derimod 

kun  Interesse,  for  saa  vidt  som  den  giver  Holdepunkter  til  Be- 
dømmelse af  de  optrædende  Personers  Kvalifikationer  som  Stats- 
styrere, deriblandt  deres  Evner  til  rettelig  Vurdering  af  de  uden- 
rigspolitiske Spørgsmaals  alt  overvejende  Betydning. 

Det  ligger  i  Sagens  Natur,  at  denne  Evne  var  mest  udviklet 
hos  Ministrene,  der  saa  godt  som  alle  var  Folk  med  længere  Tids 
Styrerpraksis,  og  som  desuden  for  en  stor  Del  skyldte  deres  Stil- 
ling den  Anseelse  og  Tillid,  som  deres  Dygtighed  og  konserva- 
tive Tænkemaade  havde  forskaffet  dem  i  Udlandet.  Det  er 
Bluhmes  Fortjeneste  at  have  hidført  Aftalerne  af  1851 — 52  an- 
gaaende  Monarkiets  Ordning  paa  Basis  af  de  enkelte  Lands- 
deles fuldstændige  Ligeberettigelse  og  Ligestilling,  og  utvivl- 
somt havde  han  Bet,  da  han  overfor  Bigsdagen  betegnede  dette 
som  det  højeste,  der  kunde  naas;  men  navnlig  efter  at  Ørsted 
i  April  1853  havde  overtaget  Konsejlspræsidiet,  synes  Mini- 
steriet ved  flere  Lejligheder  at  have  ladet  det  mangle  paa  For- 
staaelse  af,  at  Løsningen  af  dets  Opgave  ikke  alene  krævede 
Tillid  fra  Udlandets  Side,  men  til  en  vis  Grad  ogsaa  fra  Bigs- 
dagens  Side.  Som  Udslag  af  en  saadan  Mangel  paa  Forstaaelse 
skal  her  anføres,  at  Forslaget  til  Grundlovsindskrænkningen 
indeholdt  flere  Frihedsberøvelser,  som  ikke  var  absolut  nød- 
vendige for  Opfyldelsen  af  de  med  Udlandet  trufne  Aftaler, 
og  som  derfor  kun  kunde  tjene  til  at  gøre  det  Offer,  som  Bigs- 
dagen uundgaaeligt  skulde  bringe,  endnu  tungere  og  endnu 
smerteligere;  Ministeriets  Optræden  ved  denne  Lejlighed  var  saa 
meget  mere  uklog,  som  det  i  Øjeblikket  kunde  glæde  sig  ved  en 
kraftig  Støtte  fra  Bondevennernes  Side,  en  Støtte,  som  selvføl- 
gelig nu  forspildtes. 

Hvad  Bigsdagen  angaar,  maa  det  erkendes,  at  den  efterat 
være  bleven  gjort  bekendt  med  Aftalerne,  og  efterat  den  til 
disses  Gennemførelse  sigtende  kongelige  Kundgørelse  af  28. 
Januar  1852  var  bleven  udstedt,  forholdsvis  hurtigt  blev  klar 
over,  at  Helstaten  var  en  evropæisk  Nødvendighed,  og  at  Ejder- 
politiken  maatte  opgives,  i  det  mindste  foreløbig.  Indgaaende 
Forstaaelse  af  Situationens  Krav  var  det  dog  vistnok  kun  de  fær- 
reste, som  havde  tilegnet  sig  og  ingen  i  højere  Grad  end  Tscher- 
ning;  skønt  Bondeven  og  Demokrat  til  Fingerspidserne  under- 
støttede han  det  konservative  for  ikke  at  sige  reaktionære  Mini- 
Dansk  Tidsskrift.  IX.  23 

sterium  saa  længe  som  paa  nogen  Maade  muligt,  og  netop  fordi 
det  stod  ham  klart,  at  Frelsen  nu  maatte  søges  i  en  pinlig  nøj- 
agtig Opfyldelse  af  Aftalerne,  bekæmpede  han  energisk  det 
nationalliberale  Parti  med  dets  skjulte  ejderpolitiske  Tendenser 
og  dets  mindre  skjulte  Undervurdering  af  de  ydre  Vanskelig- 
heder; men  netop  derfor  blev  han  ogsaa  tilsidst  forladt  af  sit 
Parti,  og  hvad  han  frygtede  mest  af  alt,  nemlig  Halls  Optagelse 
i  et  nyt  Ministerium,  det  skete  den  12.  December  1854,  da  Mini- 
steriet Bang  blev  udnævnt. 

Om  dette  Ministeriums  Program  behøvede  man  ikke  at 
spørge;  det  var  givet  ved,  hvad  der  var  gaaet  forud,  og  den  nye 
Fællesforfatning,  som  traadte  i  Stedet  for  den  kasserede  For- 
ordning af  26.  Juli  1854,  blev  da  ogsaa,  som  Hall  havde  fore- 
slaaet,  „en  i  sit  Grundvæsen  virkelig  konstitutionel  og  repræsen- 
tativ Forfatning" ,  som  uden  paa  nogen  Maade  at  være  yderlig- 
gaaende  demokratisk,  dog  tilfredsstillede  Rigsdagen  saa  vidt, 
at  den  nu  gav  Samtykke  til  Grundlovsindskrænkningen. 

Hvad  det  drejede  sig  om,  var  imidlertid  ikke  alene  at  til- 
fredsstille Rigsdagen,  men  ogsaa  at  holde  Aftalerne  af  1851 — 52. 
Kærnen  i  disse  var,  som  før  bemærket,  den  fuldstændige  Lige- 
stilling af  Monarkiets  fire  Dele  samt  Fællesforfatningens  Til- 
vejebringelse under  Medvirkning  af  disse  fire  Deles  Repræsen- 
tationer. Der  kunde  altsaa  ikke  være  Tvivl  om,  at  Aitalerne 
nu  vare,  om  ikke  ligefrem  brudte  saa  dog  misligholdte,  og  Mis- 
ligholdelsen bestod  ikke  blot  deri,  at  Kongen  havde  oktroyeret 
Fællesforfatningen,  men  navnlig  deri,  at  det  faktisk  var  Rigs- 
dagen, som  havde  dikteret,  hvad  der  skulde  oktroyeres,  medens 
Hertugdømmernes  Stænder  ikke  havde  haft  Spor  af  Indflydelse 
herpaa.  En  saadan  Fremgangsmaade  er  maaske  tilladelig, 
naar  det  er  en  Stormagt,  som  har  kontraktmæssig  Forpligtelse 
overfor  en  Lilleputstat;  men  at  den  ogsaa  skulde  være  tilladelig 
i  det  omvendte  Tilfælde,  det  er  uforstaaeligt,  og  det  var  sikkert 
ogsaa  den  Gang  uforstaaeligt  for  alle  Statsstyrere  og  Politikere 
undtagen  for  de  saa  sørgeligt  berømte  danske  nationalliberale. 

Den  udførlige  Redegørelse  for,  hvorledes  den  af  Rigsdagen 
fremtvungne  konstitutionelle  Fællesforfatning  blev  undergravet 
straks,  da  den  traadte  i  Virksomhed,  derved,  at  11  Rigsraads- 
medlemmer  fra  Hertugdømmerne  med  den  bekendte  Baron  Carl 

Scheel-Plessen  som  Ordfører  stillede  Forslag  om,  at  den  skulde 
forelægges  Hertugdømmernes  Repræsentationer  til  Betænkning, 
og  begrundede  dette  ved  at  henvise  til  Aftalerne  af  1851 — 52  og 
Kundgørelsen  af  28.  Januar  1852,  hører  iøvrigt  ikke  hjemme  her, 
hvor  det  ikke  drejer  sig  om  at  skrive  Historie,  men  kun  om  at 
undersøge,  hvorvidt  mangelfuld  dansk  Statsstyrelse  kan  siges 
at  være  Aarsag  til  Tabet  af  Sønderjylland. 

Af  samme  Grund  forbigaas  dels  den  bitre  Strid  i  den 
slesvigske  Stænderforsamling,  hvortil  Scheel-Plessens  Fore- 
spørgsel havde  givet  Signalet,  og  under  hvilken  Oppositions- 
førerne  ikke  ganske  uden  Grund  kunde  gøre  gældende,  at  det 
liberale  danske  Ministerium  var  alt  andet  end  liberalt,  naar  det 
skulde  træffe  Bestemmelser  angaaende  Sproganordningerne  i 
Angel,  og  dels  den  langvarige  Noteveksling  med  Østrig,  Prøjsen 
og  Forbundet,  som  endte  med,  at  den  danske  Konge  ved  Kund- 
gørelse af  6.  November  1858  maatte  sætte  Fællesforfatningen  ud 
af  Kraft  for  Holstens  og  Lauenborgs  Vedkommende. 

Et  mere  kummerligt  Resultat  af  henved  10  Aars  Anstræn- 
gelser  for  at  bringe  Statsordningen  som  Helhed  i  Overensstem- 
melse med  en  Grundlov,  som  kun  var  gældende  for  en  Del 
af  Monarkiet,  og  som  var  given  paa  et  Tidspunkt,  da  man  ikke 
vidste  og  ikke  kunde  vide,  hvad  man  turde  sætte  i  den,  kan 
vel  næppe  tænkes.  Slet  saa  galt  vilde  det  vel  næppe  være  gaaet, 
hvis  det  havde  drejet  sig  om  at  løse  den  omvendte  Opgave,  nem- 
lig at  afpasse  en  Grundlov  for  Kongeriget  efter  en  af  ydre- 
politiske Forhold  given  Helstatsordning,  og  det  kan  for  saa  vidt 
ikke  noksom  beklages,  at  Frihedsbegejstringen  og  Grundlovs- 
hastværket  i  1848 — 49  var  i  den  Grad  eneraadende,  at  man 
fuldstændig  glemte,  hvad  Ploug  faa  Aar  i  Forvejen  havde 
skrevet  i  „Fædrelandet" ,  nemlig,  at  Friheden  ikke  burde  købes 
med  Fare  for  Tabet  af  Sønderjylland. 

(Sluttes.) 

Tydningen  af  Kileindskrifterne. 

Med  særligt  Henblik  paa  danske  Videnskabsmænds  Fortjeneste  deraf. 
Af  G.  Howardy. 

Allerede  for  ca.  300  Aar  siden  kom  den  første  Efterretning  til 
Evropa  om,  at  der  i  Persepolis,  de  gamle  persiske  Kongers 
Hovedstad,  var  fundet  nogle  mærkelige  Tegn,  der  ikke  lignede 
nogen  af  de  Skrifttegn,  man  hidtil  kendte.  Tegnene  fremkom 
ved  forskellige   Sammensætninger  og  Forbindelser  af  en   lille 

Ovenstaaende  Vignet  er  en  Prøve  af  de  3  Arter  af  Kileskrift.  Linierne  er  for 
Pladsens  Skyld  stillede  neden  under  hinanden,  medens  de  i  Originalen  er  stillede 
ved  Siden  af  hinanden  i  3  Kolonner. 

1.  Art,  den  persiske  Kileskrift. 

Linie  1.    D— a— ra— ja— v— u— sch.  Ch— sch— a—  ja— th— i—  ja  =  Darius,  Konge. 

»         .    Ch— scha— j(a)— a— r— sch— a.      Ch— sch -a- ja— th— i—  ja  =  Xerxes,  Konge. 

2.  Art,  den  elamitiske  Kileskrift. 

Linie  3.    Da— ri— ja    va— u— usch.  Sunkuk  —  Darius.  Konge. 

3.  Art.  den  habylonisk-assyriske  Kileskrift. 
Linie  4.    Da— a— ri  — ia- vusch.      Scharru  =  Darius,  Konge. 

>        »    Ch— Schi— '—  ar— schi.     Scharru  =  Xerxes,  Konge. 

De  to  forste  Linier,  der  indeholder  Begyndelsen  af  to  forskellige  Indskrifter, 
var  det,  som  Grotefend  særlig  arbejdede  med  og  var  saa  heldig  at  dechifrere.  Det 
hyppigt  forekommende  Tegn,  tre  lodrette  Kiler  med  en  Overligger,  bestemte  allerede 
Munter  som  a,  det  findes  5  Gange  i  de  to  Linier.  Den  skraa  Kile,  der  adskiller  Ordene, 
er  ogsaa  let  at  kende:  den  findes  ligeledes  4  Gange,  to  Gange  midt  i  Linierne  og  to 
Gange  i  Slutningen.  I  tredje  Linie  lægger  man  Mærke  til  det  første  Tegn,  en  lodret 
Kile,  der  er  et  Determinativ,  som  ikke  læses,  men  angiver  til  hvilken  Klasse  det  føl- 
gende Ord  hører.  Ligeledes  ser  man,  at  Orddeleren  mangler;  den  maatte  ellers  findes 
imellem  sidste  og  næstsidste  Tegn.  Den  mest  betydningsfulde  Skriftart  er  den,  den 
4.  Linie  indeholder,  nemlig  den  assyriske  og  babyloniske.  Denne  Skriftarts  kompli- 
cerede Natur  kan  ses  af  Prøven.  Det  første  Tegn  er  et  Determinativ.  De  følgende  5 
Tegn  har  hver  en  Betydning  som  Stavelse,  saa  at  Darius  er  skrevet  fonetisk  ligesom  i  de  to 
andre  Skriftarter.  Det  syvende  Tegn  er  derimod  et  Ideogram  (Begrebstegn),  der  betyder 
Konge  og  læses  scharru.  Liniens  anden  Halvdel  indeholder  igen  paa  samme  Maade  først 
et  Determinativ,  dernæst  et  Egennavn,  skrevet  fonetisk,  og  tilsidst  Ideogram  for  Konge. 
Tegnene  i  fjerde  Linie  er  gengivne  i  deres  babyloniske  Former,  deres  tilsvarende 
assyriske  Former  samt  deres  fonetiske  og  ideografiske  Betydninger  ses  i  G.  Howardy: 
Clavis  cuneorum  sive  Lexicon  signorum  Assyriorum,  1904. 

Figur,  der  lignede  en  Kile,  hvorfor  ogsaa  Ordet  Kileskrift  blev 
den  almindelige  Benævnelse  for  denne  Art  af  Skrift. 

De  første  Kopier,  som  de  Rejsende  medbragte  til  Evropa  af 
denne  Skrift,  vare  meget  ufuldkomne;  det  er  derfor  ikke  at 
undres  over,  at  mange,  deriblandt  ogsaa  en  lærd  Professor, 
mente,  at  de  ikke  vare  Skrifttegn,  men  Naturdannelser  eller  Orna- 
menter. Efterhaanden  som  der  kom  flere  og  bedre  Kopier,  stod 
det  dog  klart  for  de  fleste,  at  Tegnene  virkelig  var  skrevne  af 
Menneskehaand  og  bestemte  til  at  læses  og  forstaas. 

Hvordan  skulde  disse  Tegn  læses? 

Det  var  visselig  en  vanskelig  Opgave,  vel  en  af  de  vanske- 
ligste, der  er  stillet  den  moderne  Sprogvidenskab  at  løse,  at  gøre 
en  Skrift  med  ubekendte  Bogstaver  og  i  et  ubekendt  Sprog  læse- 
lig. Det  var  betydelig  vanskeligere  at  udtyde  Kileindskrifterne 
end  Hieroglyfferne.  Nøglen  til  Hieroglyfferne  fik  man  nemlig  i 
Hænde,  da  Rosettestenen  som  ved  et  Tilfælde  fandtes,  ti  denne 
indeholdt  en  Indskrift,  der  var  affattet  paa  de  tre  Sprog:  Græsk, 
Demotisk  og  den  ægyptiske  Hieroglyfskrift,  hvorimod  Nøglen  til 
at  læse  og  forstaa  Kileskrift  først  maatte  udfindes  af  Indskrifterne 
selv.  —  Dette  blev  da  heller  ikke  naaet  paa  én  Gang  og  af  ét  Men- 
neske, men  ved  Samarbejde  af  mange  forskellige  Lærde  i  flere 
Lande  i  mere  end  én  Menneskealder.  Vi  vil  dvæle  mest  ved  de 
første,  men  ogsaa  vanskeligste  Skridt  henimod  det  store  Maal, 
at  læse  og  forstaa  Verdens  ældste  Literatur. 

I. 

Det  første,  der  maatte  gøres,  inden  et  Forsøg  paa  at  læse 
denne  gaadefulde  Skrift  kunde  have  noget  Haab  om  at  lykkes, 
var  at  skaffe  flere  og  bedre  Gengivelser  af  Indskrifterne  til  Veje, 
og  her  har  Karsten  Niebuhr  indlagt  sig  stor  Fortjeneste.  Karsten 
Niebuhr  er  født  i  Hannover  1733,  men  blev  1760  indkaldt  til  Dan- 
mark af  Frederik  V  og  gjort  til  dansk  Ingeniørofficer.  Allerede 
Aaret  efter  blev  han  sat  i  Spidsen  for  en  videnskabelig  Eks- 
pedition til  Arabien  og  Nabolandene  fra  1761 — 67.  Ekspeditionen 
bestod  af  5  Mænd,  blandt  hvilke  maa  nævnes  foruden  Niebuhr 
den  danske  Orientalist  v.  Haven  og  den  svenske  Botaniker  For- 
skål. Selv  vendte  han  alene  tilbage  fra  denne  farefulde  Rejse, 
men  det  rige  Udbytte  af  Rejsen  nedlagde  han  i  det  fortræffelige 

Værk:  Reisebeschreibung  nach  Arabien  und  andern  umliegenden 
Låndern,  der  udkom  1778,  et  Værk,  der  paa  Grund  af  sin  Grun- 
dighed endnu  kan  læses  med  Udbytte  af  dem,  der  søger  Oplys- 
ninger om  disse  Landes  Forhold  i  ældre  Tid.  Hvad  der  dog  gav 
denne  Bog  sin  store  Betydning  for  Tydningen  af  Indskrifterne, 
var  de  mange  og  med  en  sjælden  Nøjagtighed  udførte  Kopier 
af  de  i  Persepolis  værende  Indskrifter. 

Ved  nærmere  at  undersøge  Indskrifterne,  der  altid  bestod  af 
tre  jævnsides  løbende  Kolonner,  fandt  han,  at  hver  Kolonne 
havde  sin  Ejendommelighed.  Første  Kolonne  havde  saaledes 
ganske  faa  forskellige  Tegn,  ca.  40,  medens  anden  havde  flere 
og  tredje  endnu  flere.  Alle  tre  Kolonner,  mente  han,  maatte 
have  samme  Indhold,  og  hver  Kolonne  maatte  indeholde  et  sær- 
ligt Skriftsystem,  hvad  der  ogsaa  var  for  saa  vidt  rigtigt,  som 
det  ikke  blot  var  tre  forskellige  Skriftsystemer,  men  tillige  tre 
forskellige  Sprog,  idet  anden  og  tredje  Kolonne  var  en  Oversæt- 
telse af  første.  Han  paaviste  endvidere,  hvad  Pietro  della  Valle 
allerede  1621  havde  formodet,  at  Indskrifterne  maatte  læses  fra 
venstre  til  højre,  eftersom  Kilespidserne  altid  vendte  mod  højre. 

Paa  dette  Grundlag  arbejdede  samtidig,  men  uafhængig  af 
hinanden,  to  Mænd  videre,  nemlig  Tychsen  i  Rostock  og  Munter 
i  København.  Tychsen  paaviste  1798,  at  en  hyppig  forekom- 
mende skraa  Kile  maatte  være  en  Orddeler,  der  havde  den  Op- 
gave at  lette  Læsningen  ved  at  skille  de  enkelte  Ord  fra  hver- 
andre. 

Et  langt  dyberegaaende  og  grundigere  Arbejde  var  det,  som 
Frederik  Munter,  der  døde  som  Sjællands  Biskop  1830,  udgav 
i  Begyndelsen  af  Aaret  1802*.  Ligesom  Tychsen  blev  han  op- 
mærksom paa  den  skraa  Kile,  der  regelmæssig  forekom  med 
bestemte  Mellemrum  og  derfor  maatte  være  en  Orddeler.  Ved 
en  grundig  historisk  Undersøgelse  paaviste  han,  hvad  der  ogsaa 
viste  sig  at  være  rigtigt,  at  Indskrifterne  hidrørte  fra  Achæme- 
niderne,  der  residerede  i  Persepolis.  Tychsen  havde  gættet  paa 
Arzakiderne.  Fremdeles  paaviste  han,  at  Indskriften  i  1ste  Ko- 
lonne var  en  Bogstavskrift,  den  i  anden  Kolonne  en  Stavelse- 
skrift og  den  i  tredje  Kolonne  en  Begrebsskrift,  hvad  der  ogsaa 

•  1798  forelagdes  det  for  det  danske  Videnskabernes  Selskab,  iblandt  hvis  Skrifter 
det  blev  optaget  1S00.  Mest  bekendt  blev  den  tyske  Udgave  1802:  Versuch  uber  die 
keilformigen  Inschriften  zu  Persepolis. 

i  det  væsentlige  er  rigtigt.  At  Indskrifternes  første  Kolonne  var 
en  Bogstavskrift,  sluttede  han  af  det  ringe  Antal  forskellige  Tegn, 
som  de  indeholdt.  Han  talte  42  (39  er  det  rigtige).  Han  forsøgte 
endog  at  udfinde  enkelte  Tegns  Betydning.  Han  gik  ud  fra,  at 
Sproget,  hvori  første  Art  af  Kileskrift  var  affattet,  maatte  ligne 
Zend,  hvori  de  gamle  Perseres  hellige  Bøger  var  skrevne.  Han 
undersøgte  da,  hvilket  Bogstav  der  forekom  hyppigst  i  Zend,  og 
det  gjorde  Vokalen  a;  det  hyppigst  forekommende  Tegn  maatte 
da  betyde  a,  hvilket  senere  viste  sig  at  være  rigtigt.  Han  be- 
stemte i  det  hele  9  Tegn  (3  Vokaler  og  6  Konsonater);  deraf  var 
a  og  b  rigtige.  Et  mærkeligt  Tilfælde  nok,  at  de  Lærde  maatte 
gaa  samme  Vej  som  Børnene  og  begynde  med  at  lære  a  og  b. 

Han  gik  endnu  et  betydeligt  Skridt  videre,  idet  han  paaviste, 
hvilke  Tegn  der  betød  Konge,  uden  dog  at  kunne  bestemme  dets 
Udtale.  Han  havde  nemlig  lagt  Mærke  til,  at  alle  Indskrifterne 
begyndte  paa  samme  Maade,  nemlig  med  et  Ord,  der  var  for- 
skellig i  de  forskellige  Indskrifter,  efterfulgt  af  nogle  Ord,  der 
altid  var  de  samme  i  alle  Indskrifter.  Deraf  sluttede  han,  at  det 
foranderlige  Ord  angav  Kongens  Navn,  medens  de  Ord,  som 
altid  var  de  samme,  indeholdt  Kongens  Titulatur,  hvoraf  igen 
Ordet  Konge  maatte  være  det  hyppigste. 

Skønt  Munter  ved  sine  indgaaende  Studier  i  saa  meget  havde 
fundet  det  rigtige,  saa  lykkedes  det  ham  dog  ikke  at  finde  den 
egentlige  Nøgle  til  Kileskriften;  den  skulde  næsten  som  ved  et 
Tilfælde  falde  i  Skødet  paa  den  unge  tyske  Latinskolelærer 
Georg  Friedrich  Grotefend.  Vi  vil  lade  ham  selv  fortælle,  hvor- 
dan det  gik  til:  ,,I  Juli  Maaned,  da  min  Ven  Fiorello,  Sekretær 
ved  det  kongelige  Bibliotek,  paa  en  Spaseretur  med  mig  spurgte 
mig,  om  det  var  muligt  at  bestemme  Indholdet  af  Skrifter,  hvis 
Bogstaver  og  Sprog  var  fuldstændig  ubekendte,  svarede  jeg,  der 
havde  Øvelse  i  at  tyde  Sætninger,  der  var  skrevne  med  ubekendte 
Tegn,  at  det  visselig  var  muligt.  Han  gensvarede  da,  at  jeg  aller- 
bedst kunde  vise  det  ved  at  tyde  en  af  Kileindskrifterne;  jeg 
lovede  at  ville  gøre  det,  naar  han  vilde  meddele  mig,  hvad  man 
vidste  om  dem.  Ved  min  Vens  Hjælp  foretrak  jeg  den  Skriftart 
som  den  letteste,  som  allerede  Tychsen  havde  forsøgt  at  læse, 
og  Lykken  føjede  mig  i  den  Grad,  at  jeg  efter  nogle  Ugers  For- 
løb kunde  tyde  den  største  Del  af  Indskriften." 

Miinters  Bog  var  lige  udkommen,  og  det  er  da  fornemmelig 
hans  Resultater,  han  byggede  paa  og  forstod  at  udnytte.  Som 
Tychsen  og  Munter  valgte  han  til  sit  Forsøg  1ste  Kolonne,  den 
persiske  Kileskrift,  der  indeholdt  de  færreste  forskellige  Tegn 
og  derfor  var  lettest  at  tyde. 

Han  gik  ud  fra,  hvad  Munter  havde  paavist,  at  den  var  en 
Bogstavskrift.  Det  gjaldt  nu  om  at  finde  et  Egennavn;  men 
ogsaa  her  havde  Munter  vist  ham  Vej,  idet  han  havde  paavist,  at 
Egennavnet  var  at  søge  i  det  første  Ord,  hvormed  Indskrifterne 
begyndte,  medens  de  følgende  Ord  angav  Kongens  Titulatur.  Ved 
nu  nærmere  at  betragte  to  smaa  Indskrifter,  fandt  han,  at  Nav- 
net (A)  af  den  i  den  ene  Indskrift  forekommende  Konge  ogsaa 
forekom  i  den  anden,  men  i  en  anden  Stilling  bag  et  andet 
Kongenavn  (B).  Den  Formodning  laa  nu  nær,  at  Konge  B  be- 
tragtede sig  som  Søn  af  Konge  A.  Munter  havde  paavist,  at  Ind- 
skrifterne hidrørte  fra  Achæmeniderne,  og  da  deres  Navne  ken- 
des, gennemgik  Grotefend  dem  for  at  finde  et  Navn,  der  kunde 
passe  til  A  og  B.  Cyrus  og  Cambyses  kunde  det  ikke  være,  da 
deres  Navne  begyndte  med  det  samme  Bogstav,  hvad  der  ikke 
var  Tilfældet  med  dem  i  Indskrifterne.  Artaxerxes  kunde  det 
heller  ikke  være,  da  dette  Navn  var  for  langt.  Tilbage  stod  da 
kun  Darius  og  Xerxes.  At  det  maatte  være  dem,  fremgik  tillige 
deraf,  at  i  Sønnens  Indskrift  (B)  var  Faderen  tillagt  Kongenavn, 
hvilket  ikke  var  Tilfældet  i  Faderens  (A).  Darius's  Fader  var 
heller  ikke  Konge.  Han  indsatte  nu  disse  Værdier  i  Indskrifterne, 
og  de  viste  sig  at  være  rigtige.  Disse  to  Navne  gav  13  forskellige 
Bogstaver,  og  deraf  var  de  9  rigtige.  —  At  der  var  4  Bogstaver, 
som  var  urigtige,  skyldes  det,  at  han  ikke  vidste,  at  Darius  paa 
gammel  Persisk  hed  Darjavus.  Grotefend  raadede  nu  over  et 
lille  Alfabet;  men  da  han  manglede  Kendskab  til  det  Sprog, 
hvori  Indskrifterne  var  affattede,  kunde  han  slet  ikke  komme 
videre.  Han  indleverede  sin  Afhandling  til  Videnskabernes  Sel- 
skab i  Gottingen  i  September  1802;  men  dette  Selskab  lod  mærke- 
lig nok  denne  for  Tydningen  saa  banebrydende  Afhandling  ligge 
utrykt,  saa  den  først  udkom  1815  som  et  Tillæg  til  et  Skrift  af 
Heeren. 

Tydningen  af  Indskrifterne  stod  nu  i  Stampe  i  henved  20 
Aar.  indtil  Rasmus  Kristian  Rask,  Nordens  mest  geniale  Sprog- 

mand,  1826*  paaviste,  at  Genitivsendelsen  i  gammel  Persisk  var 
nam;  derved  blev  Alfabetet  udvidet  med  Bogstaverne  m  og  n. 
Atter  stod  Studiet  stille  en  halv  Snes  Aar,  indtil  den  franske 
Professor  Eug.  Burnouf  blev  opmærksom  paa  en  af  Darius's  Ind- 
skrifter, der  indeholdt  en  Mængde  Egennavne.  Den  var  nemlig  en 
Fortegnelse  over  alle  de  Lande  og  Folk,  Darius  havde  undertvun- 
get. Han  viste  Fortegnelsen  for  Nordmanden  Christian  Lassen,  der 
var  Professor  i  Bonn.  Begge  Professorer,  under  hvem  Studiet  af 
Zend  havde  gjort  store  Fremskridt,  kunde  nu  bestemme  alle 
Tegnenes  Bogstavværdier.  Christian  Lassens  Arbejde  var  dog  det 
mest  fuldkomne,  og  det  var  ogsaa  ham,  der  rettede  Grotefends 
Alfabet,  idet  han  paaviste,  at  Darius  paa  gammel  Persisk  maatte 
læses  Darjavus  og  Konge  Chschajathia.  Skulde  Studiet  nu  føres 
videre,  maatte  det  ske  ved  nyt  Materiale,  og  saadant  blev  bragt 
til  Veje  af  den  danske  Orientalist  N.  L.  Westergaard,  der  fra 
sin  Rejse  til  Indien  og  Persien  fra  1841 — 44  medbragte  flere  nye 
Indskrifter  fra  Persepolis  og  Naksch  i  Rus  tern,  de  persiske  Kon- 
gers Gravsted. 

II. 

Da  det  endelig  var  lykkedes  at  læse  den  persiske  Tekst, 
maatte  Turen  komme  til  de  to  andre  og  da  særlig  til  anden 
Kolonne,  der  ansaas  for  at  være  en  Stavelseskrift.  Sagen  var 
dog  ingenlunde  let;  ti  der  var  et  betydeligt  Antal  Tegn,  og  der 
var  ingen  Orddeler  til  at  skille  Ordene  fra  hverandre.  Kun  Egen- 
navnene var  betegnede  ved  et  foran  sat  Bestemmelsesord,  hvilket 
Grotefend  allerede  havde  henledt  Opmærksomheden  paa.  Alle 
disse  Vanskeligheder  lykkedes  det  dog  den  geniale  danske  Orien- 
talist N.  L.  Westergaard  at  overvinde,  og  hans  Arbejde**  er 
grundlæggende  for  Studiet  af  dette  Sprog.  Denne  Skriftart  var 
en  Stavelseskrift,  hvilket  han  som  Munter  sluttede  af,  at  den 
indeholdt  for  mange  Tegn  til  at  være  en  Bogstavskrift.  Der  er 
nemlig  111  Tegn.   Westergaard  kunde  ydermere  angive  Sprogets 

*  I  en  Afhandling:  Om  Zendavestes  Alder,  se  Vald.  Schmidt:  Assyriens  og  Ægyp- 
tens gamle  Hislorie,  p.  336. 

**  1844  paa  Engelsk:  On  the  Deciphering  of  the  second  Achemenian  or  Medians 
species  of  arrowheaded  Writing  i  Mémoires  de  la  Socielé  des  Antiqnares  du  Nord.  1845 
paa  Tysk:  Zur  Entzifferung  der  Achamenidischen  Keilschrift,  zweiter  Gattung  i  Zeit- 
schrift  f.  d.  Kunde  des  Morgenlandes  VI.  1854  paa  Dansk  i  Videnskabernes  Selskabs 
Skrifter  5.  Række  II:    Om  den  anden  eller  sakiske  Art  af  Akhæmenidernes  Kileskrift. 

Karakter,  at  det  var  et  agglutineret  Sprog  som  Finsk  og  Tyrkisk. 
Norris  og  Rawlinson  har  ført  Studiet  videre.  Hvor  Sproget  har 
været  talt,  har  længe  været  omtvistet;  men  det  antages  nu  almin- 
deligt, at  det  har  været  talt  i  den  persiske  Provins  Susiana  (-Elam). 

III. 

Vanskeligst  at  udtyde  var  dog  den  tredje  Art,  den  babylo- 
niske Tekst.  Længe  modstod  den  de  Lærdes  utrættelige  Gransk- 
ninger, og  dog  var  den  den  allervigtigste,  da  det  viste  sig,  at  den 
rige  Literaturskat,  som  fremdroges  fra  Babylons  og  Ninives  Jord- 
høje, var  affattet  i  dette  Sprog. 

Hvad  der  gør  denne  Skriftart  saa  vanskelig  at  læse,  er,  at 
den  ikke  blot  er  en  Stavelseskrift,  men  ogsaa  en  Begrebsskrift. 
Det  samme  Tegn  kan  baade  betyde  en  eller  flere  Stavelser  og  et 
helt  Ord.  Desuden  er  der  nogle  Bestemmelsesord  (Determina- 
tiva),  som  ikke  skal  læses,  men  kun  angive,  hvilken  Klasse  det 
efterfølgende  Ord  tilhører. 

Allerede  Munter  og  før  ham  Sønderjyden  Zoéga  (f.  1755,  død 
1809)  havde  formodet,  at  denne  Skriftart  var  en  Begrebsskrift 
(Ideografi),  hvor  hvert  Tegn  betød  et  Ord.  —  Munter  havde 
tillige  lagt  Mærke  til,  at  de  samme  Tegn,  som  fandtes  i  den 
tredje  Art  af  Achæmenideindskrif terne,  ogsaa  forekom  i  de  i  Ba- 
bylon fundne  Indskrifter.  Efter  Findestedet  at  dømme  sluttede 
han,  at  Sproget  maatte  være  Østaramaisk  eller  i  ethvert  Tilfælde 
semitisk.  At  ogsaa  Munter  her  var  paa  den  rette  Vej,  blev  be- 
kræftet ved  Bottas  Udgravninger  i  Ninive.  Botta  kunde  1843 
paavise,  at  den  Skriftart,  som  fandtes  paa  de  af  ham  fundne 
Lertavler,  var  identisk  med  den  3die  Art  af  Achæmenideindskrif- 
terne. 

Det  første,  men  rigtignok  ogsaa  ufuldkomne  Forsøg  paa  at 
udtyde  denne  Art  af  Kileskrift,  blev  gjort  af  Svenskeren  Lowen- 
stern*  (1845  og  1847).  Hans  Forsøg  blev  dog  lige  saa  meget  til 
Vildledelse  som  til  Vejledning,  idet  han  vel  rigtig  fandt  Betyd- 
ningen af  enkelte  Tegn,  saasom:  Konge,  stor  og  Flertalstegnet,  og 
tillige  kunde  paavise,  at  Tegnet:  „stor"  skulde  læses  rabu,  hvilket 
var  et  nyt  Bevis  paa,  at  Sproget  maatte  være  semitisk;  men  sam- 

•  Exposé  des  elements  constitutifs  du  systéme  de  la  troisiéme  écriture  cunéiforme 
de  Persépolis. 

tidig  besværliggjorde  han  Studiet  ved  de  urigtige  Paastande,  at 
det  var  en  Konsonantskrift  uden  Vokaler  som  Hebraisk,  og  at 
Tegnenes  Mangfoldighed  skrev  sig  fra,  at  der  brugtes  i  Flæng 
flere  forskellige  Tegn  for  den  samme  Konsonant. 

Det  grundigste  Forsøg  blev  gjort  af  den  irske  Teolog  Edward 
Hincks.  Ved  sine  skarpsindige  Iagttagelser  aflokkede  han  denne 
gaadefulde  Skrift  sine  fleste  Hemmeligheder.  Han  fandt  saaledes, 
at  Tegnene  dels  kunde  betyde  et  Ord  og  dels  en  Stavelse.  Lige- 
ledes opdagede  han  Brugen  af  Determinativer;  men  derimod 
havde  han  ikke  faaet  Øje  paa,  at  Tegnene  var  flertydige,  saa  at 
det  samme  Tegn  kunde  betyde  flere  Stavelser;  dog  denne  Van- 
skelighed vilde  han  ved  sin  utrættelige  Flid  nok  have  over- 
vundet, hvis  ikke  Rawlinson  var  kommen  ham  i  Forkøbet. 

Den,  som  har  indlagt  sig  størst  Fortjeneste  af  Tydningen  af 
Kileskrift,  er  dog  den  engelske  Officer  Henry  Rawlinson  (f.  1810, 
død  1895).  Som  ung  Officer  kom  han  til  Persien  og  deltog  i  Eng- 
lands Krig  med  Afganistan,  efter  hvilken  han  blev  Oberst.  Sit 
næsten  tyveaarige  Ophold  i  Persien  og  Nabolande  benyttede  han, 
saavidt  hans  Tjeneste  tillod  det,  til  arkæologiske  Studier,  og  sær- 
lig fattede  han  Interesse  for  Kileskrift.  Til  dette  Studium  havde 
han  det  Fortrin  fremfor  de  evropæiske  Lærde,  at  han  kunde 
studere  Indskrifterne  af  Selvsyn  og  behøvede  ikke  at  stole  paa 
andres  Afskrifter;  men  saa  maatte  han  paa  den  anden  Side  und- 
være den  Hjælp,  som  Samarbejdet  med  andre  Videnskabsmænd 
kunde  yde;  ti  til  det  fjærne  Østen  kom  der  kun  sparsomme  Ef- 
terretninger om  Videnskabsmændenes  Arbejde  i  Evropa.  Han 
vidste  i  1835,  da  han  begyndte  at  studere  de  persiske  Indskrifter, 
saaledes  kun,  at  Grotefend  havde  fundet  Navnene  paa  to  persi- 
ske Konger;  men  hvorledes  han  havde  fundet  dem,  og  hvilke 
Indskrifter  han  havde  benyttet,  vidste  han  ikke.  Naar  han  i 
1837  udgav  en  Oversættelse  af  en  Del  af  den  persiske  Tekst  af 
Behistun  Indskriften,  saa  var  det  et  selvstændigt  Arbejde,  uaf- 
hængig af  alle  andre.  Ogsaa  til  Udtydningen  af  den  anden  Art  af 
Kileskrift  har  han  ydet  værdifulde  Bidrag.  Det  er  dog  særlig  til 
den  tredje  Art  af  Kileskrift,  at  hans  Navn  er  knyttet;  ti  her 
kom  han  foran  de  evropæiske  Lærde.  Hertil  hjalp  ham  det  lyk- 
kelige Tilfælde,  at  han  1835  paa  en  Rejse  fra  Hamadan  til  Kir- 
manschah,  en  fem  Mils  Vej  fra  sidstnævnte  By,  fik  Øje  paa  den 

store  Klippeindskrift,  der  var  indhugget  paa  Behistuns  næsten 
lodrette  Klippevæg.  Behistun  er  en  stejl  Klippe,  der  fra  en 
jævn  Slette  rager  ca.  1700  Fod  i  Vejret.  Omtrent  midt  paa  denne 
stejle  Klippevæg  var  der  en  glatpoleret  Firkant,  og  her  havde 
Darius  ladet  indhugge  en  ca.  400  Linjer  lang  Indskrift,  der  med 
stor  Udførlighed  fortalte  om  hans  Storhed  og  Vaabens  Magt,  og 
ovenover  Indskriften  var  der  udhugget  en  Basrelief,  der  frem- 
stiller ham  selv  modtagende  en  Række  lænkebundne  Fjender 
og  sejrsstolt  trædende  paa  en  af  dem.  I  Kikkert  læste  Rawlinson 
allerede  i  1835  en  Del  af  Indskriftens  persiske  Kolonne.  Da  han 
som  ovenfor  meddelt  1837  sendte  Kopi  og  Oversættelse  heraf  til 
Evropa.  vakte  det  saa  stor  Opmærksomhed,  at  den  franske  Re- 
gering sendte  Flandin  og  Coste  derned  for  at  tage  en  Afskrift  af 
Indskriften;  men  de  maatte,  efter  at  have  gjort  flere  forgæves 
Forsøg  paa  at  bestige  Klippen,  vende  tilbage  med  uforrettet  Sag. 
Da  Rawlinson  1844  atter  kom  til  Behistun,  besteg  han  Klippen 
uden  at  ænse  Fare  eller  Besvær,  og  i  den  svimlende  Højde  tog 
han  en  nøjagtig  Kopi  af  Indskriften.  Den  var  lige  som  de  andre 
Achæmenideindskrifter  affattet  paa  3  Sprog.  Ved  et  igennem 
flere  Aars  utrætteligt  Arbejde  fortsat  Studium  af  denne  og  de 
andre  Indskrifter,  der  stod  til  hans  Raadighed,  lykkedes  det  ham 
før  end  andre  at  trænge  ind  i  den  babyloniske  Kileskrift,  saa  at 
han  1851  kunde  give  en  i  det  væsentlige  rigtig  Oversættelse  af 
Behistun  Indskriften.  Med  dette  saa  betydningsfulde  Arbejde  er 
Opgaven  i  Hovedsagen  løst. 

Rawlinson  er  bleven  kaldt  „Assyriologiens  Fader",  og  dette 
Navn  tilkommer  ham  med  Rette  for  den  Andel,  han  har  haft  i 
Dechifrering  af  alle  tre  Arter  af  Kileskrift.  Som  et  Vidnesbyrd 
om  hans  store  Fortjeneste  af  Assyriologien  maa  nævnes  det  store 
Værk:  The  Cuneiform  Inscriptions  of  Western  Asia  by  H.  Raw- 
linson. I — F,  et  Værk,  der  alene  var  nok  til  at  bevare  hans  Navn 
fra  Forglemmelse. 

Hvad  Vished  har  vi  nu  for  Dechifreringens  Rigtighed?  Et 
Bevis  herfor  var  Udfaldet  af  den  Konkurrence,  som  Forstander- 
skabet for  British  Museum  foranstaltede  imellem  de  fire  dyg- 
tigste assyriske  Lærde:  Rawlinson,  Hincks,  Oppert  og  Talbot, 
hvilke  tilfældig  alle  opholdt  sig  i  London  i  Begyndelsen  af  Aaret 
1857.    Der  blev  overgivet  Dem  en  Tekst  til  Oversættelse,  og  uaf- 

hængig  af  hverandre  udarbejdede  hver  sin  Oversættelse.  Det 
viste  sig  nu,  at  alle  fire  Oversættelser  stemte  overens  paa  enkelte 
Undtagelser  nær.  Et  endnu  større  Bevis  afgav  dog  Indholdet. 
Naar  Teksterne,  læste  paa  den  angivne  Maade,  gav  en  god  og 
naturlig  Mening,  talte  dette  dog  for  Tydningens  Rigtighed.  Den 
fulde  Vished,  overfor  hvilken  al  Tvivl  maa  forsvinde  og  alle 
Indvendinger  forstumme,  har  dog  Indskrifterne  selv  givet.  Man 
har  nemlig  fundet  assyriske  Ordbøger,  de  saakaldte  „Syllabarer", 
det  er  Tavler,  hvorpaa  alle  assyriske  Tegn  er  opførte  tillige  med 
deres  fonetiske  og  ideografiske  Betydninger.  Disse  Tavler  har 
bekræftet  Dechifreringens  Rigtighed  og  givet  det  assyriske  Sprog 
en  Fasthed,  som  mange  af  de  andre  semitiske  Sprog  maa  savne. 
Det  assyriske  Sprog  læses  nu  med  en  Sikkerhed,  der  overgaar  de 
fleste  andre  semitiske  Oltidssprog. 

Efter  at  ovenstaaende  var  nedskrevet,  er  jeg  bleven  bekendt 
med  et  stort,  videnskabeligt  Værk:  C.  Fossey,  Manuel  d'as- 
syriologie,  Tome  I  1904,  hvor  Niebuhr,  Munter  og  især  Wester- 
gaard omtales  med  den  største  Anerkendelse.  Vi  maa  være  denne 
udmærkede  franske  Videnskabsmand  taknemmelig,  fordi  han  i 
dette  Værk  har  rejst  vore  Landsmænd  et  saa  smukt  Minde. 


Hedvig  Charlotte  Nordenflycht. 

Af  Astrid  Goldschmidt. 

(Sluttet.) 

Ved  den  Vig  af  Målaren,  der  skiller  de  to  store  Besiddelser, 
Sjo  og  Sko,  paa  en  lille  Grund  som  Ejerinden  af  Sko, 
Grevinde  Brahe,  overdrog  hende,  byggede  Fru  Nordenflycht 
sig  et  lille  Hus  som  hun  kaldte  „Lugnet"  .  Lige  over  for,  paa 
den  anden  Side  af  Soen,  rejste  sig,  med  sine  slotsagtige  Mure 
og  Taarne  det  prægtige  Sjo,  der  tilhørte  hendes  gode  Veninde, 
den  fine  og  ædle  Grevinde  de  la  Gardie.  —  Herude 

Langt  från  den  storm,  som  verlden  skakar.« 

haabede  hun  at  finde  et  venligt  Fristed,  en  stille  Havn  efter 
Livets  Kampe  —  maaske  endelig  en  Gang  den  Kærlighedens 
Lykke  hun  havde  drømt  om.  Da  hun  i  1762  flygtede  herud,  ind- 
rettede hun  sit  nye  Hjem  med  lyse  og  glade  Farver,  ti  i  hendes 

Sind  spirede  Livet  og  Haabet  paany ligesom  der  i 

Naturen,  efter  en  stormfuld  Høst,  kan  komme  nogle  straalende 
varme  Dage:  en  „indian  summer"  .  Men  netop  her  skulde  hun 
imidlertid  træffes  af  det  Vindstod,  der  kastede  hende  til  Jorden; 
og  Anledningen  dertil  bar  hun  med  sig  i  sit  eget  Hjærte,  dette 
lidenskabelige  Hjærte,  for  hvilket  ethvert  Følelsesforhold  fik  af- 
gørende Betydning. 

Blandt  dem,  der  med  Begejstring  havde  sluttet  sig  til  den 
Nordenflycht'ske  Kreds  var  den  unge  Magister  Johan  Fischer- 
strom.  Han  var  26  Aar  gammel  og  havde  allerede  høstet 
Ære  og  Berømmelse  for  et  nationaløkonomisk  Skrift;  havde 
mange  og  alsidige  Interesser,  dog  hovedsagelig  i  Betning  af 
Naturvidenskab,  Filosofi  og  Historie;  forøvrigt  ivrig  Rousseau- 
dyrker og  i  hele  sin  Tænkemaade  stærkt  paavirket  af  ham.    Da 

det  lykkedes  ham  at  blive  indført  hos  Fru  Nordenflycht  var  han 
netop  vendt  hjem  fra  et  Studieophold  i  Udlandet,  og  mellem 
hende  og  den  unge  litterært  interesserede  Mand  med  det  alvor- 
lige og  behagelige  Væsen  opstod  der  et  varmt  Venskab,  der 
kun  altfor  snart  skulde  faa  en  dybere  Betydning  for  hende. 

Fischerstrøm,  der  oprindelig  var  Landmand,  men  hidtil 
uden  Ansættelse,  fik  paa  Fru  Nordenflychts  Anbefaling  over- 
draget Forpagtningen  af  S  jo,  og  han  tiltraadte  den  omtrent 
samtidig  med  at  hun  flyttede  til  „Lugnet"  . 

Det  var  ikke  saa  mærkeligt,  at  en  stærk  gensidig  Sympati 
kunde  opstaa  mellem  disse  to  Mennesker  og  knytte  dem  sammen 
tiltrods  for  den  ret  store  Aldersforskel.  Han  var  et  begejstret 
Følelsesmenneske  —  som  hun;  og  deres  fælles  Interesser,  Syns- 
punkter, Ideer,  maatte  gøre  Samværets  Timer  til  Fest  for  begge. 

Den  44-aarige  Fru  Nordenflycht  kunde  eller  vilde  i  Begyn- 
delsen ikke  erkende  sine  Følelsers  Art.  „Den  lågan,  som  mig 
tår  och  brånner  —  till  kårlekselden  icke  hor",  skrev  hun.  I  det 
sværmeriske  Venskab,  der  bestod  imellem  dem,  og  som  ikke 
mindst  næredes  ved  den  entusiastiske  Beundring  og  Ømhed, 
Fischerstrøm  viede  hende,  var  det  ikke  let  at  skelne  Grænserne 
mellem  Venskabets  og  Kærlighedens  Bige.  Og  Fru  Nordenflycht 
dybt  hengiven,  som  han  var,  henrevet  af  hendes  ejendommelige 
Personlighed,  har  han  ikke  vejet  sine  Ord  og  Udtryk. 

Den  Dag  kom,  hvor  hun  saa  klart  i  sig  selv,  og  tillige,  at 
Ilden  i  hans  Hjærte  —  hvor  højt  den  end  luede  —  var  en 
anden  end  den,  der  fortærede  hendes  eget. 

Da  Fischerstrøm  endelig  forstod  Sagens  sande  Sammenhæng, 
flygtede  han,  bedrøvet  og  fortvivlet,  fra  hendes  Nærhed. 

I  den  Tro,  at  det  var  Grevinde  de  la  Gardie,  der  forsøgte 
at  drage  ham  til  sig,  blev  Fru  Nordenflycht  grebet  af  en  voldsom 
Skinsyge.  Det  kom  til  et  hæftigt  Optrin  paa  Sjo  mellem  de  to 
fordums  Veninder,  der  uden  Tvivl  fremskyndede  begges  Død. 
De  saas  aldrig  .mere. 

Grevinde  de  la  Gardie  døde  to  Maaneder  efter  af  en  smit- 
som Feber,  og  Fru  Nordenflycht  vendte  syg  hjem.  Hun  forstod, 
at  det  var  sin  Skæbne,  hun  stod  Ansigt  til  Ansigt  med,  og  at  alt, 
hvad  Fischerstrøm  i  Høj  modighed  kunde  give  hende,  kun  vilde 

være    et    Offer,    der    ikke    kunde   gøre    hende    rigere;    hun   har 
givet  denne  Følelse  Udtryk  i  de  enkle  Linjer  hun  skrev  til  ham: 

Du  kan  dock  ej  min  sallhet  gora 
Nar  jag  ej  hogst  kan  gora  din. 

I  det  smukke  Digt  Hildur  til  Adil,  hun  skrev,  inden 
Sygdom  formorkede  hendes  Sind,  er,  under  fingerede  Navne, 
hendes  egen  Kærligheds  Historie  gemt.  Det  er  et  gri- 
bende Udtryk  for  hendes  Følelsers  Dybde  og  Magt  —  i  egent- 
ligste Forstand  hendes  Svanesang.    Det  hedder  bl.  a.  heri  først: 

Det  hjertat  aiskar  nu,  som  hade  till  sin  borg 
Dygd,  vanskap,  vishets  ro,  forfarenhet  och  sorg. 

Siden  Hildur  har  opdaget  dette,  kæmper  hun  forgæves 
mod  sine  Følelser.  Intet  kan  lignes  med  den  Kval,  hun  lider, 
og  hendes  Liv  forsvinder  „mellan  eld  och  tårar" .  Hun  fort- 
sætter: 

Så  lange  blodet  drifs  och  tankan  lifvar  sinnet 
Forsvinnar  ej  den  stund,  den  dyra  stund  ur  minnet 
Då  Adil  forstå  gang  sitt  hjarta  tackta  op, 
Då  från  hans  lappar  forst  det  ordet  karlek  lopp. 
Fortjusad,  hapen,  stum,  jag  såg  mit  6de  vackla  .  .  . 

Hun  frygter,  at  det  er  Medlidenhed,  Ædelmodighed  eller 
Taknemlighed,  der  bevæger  Adils  Hjærte.  Og  hun  bønfalder 
ham 

Forkunna  mig  min  dom!  Lat  doden  bli  mit  val! 

En  låga  af  den  art  som  Hildurs  hjarta  branner, 

En  siål  som  fint  och  starkt  och  omt  och  haftigt  kanner, 

Ej  lonas  med  en  eld,  som  skyldigheten  gor, 

Den  kalla  tacksamhet  til  karlek  icke  hor. 

Og  hun  slutter: 

Mit  lif  er  redan  dodt  for  allt  hvad  Iifvet  ger 
Et  enda  steg  annu  och  Hildur  ar  ej  mer. 

Det  var  forbi.  De  korte,  skønne  Sensommerdages  Saga  var 
uigenkaldelig  endt,  og  den  sælsomme,  purpurfarvede  Blomst, 
der  havde  udfoldet  sig  i  hendes  Hjærte,  dømt  til  at  visne.  Men 
den  havde  slaaet  for  dybe  Rødder  —  med  den  brast  ogsaa 
Livsnerven  i  hendes  Sjæl.  Hendes  i  Forvejen  skrøbelige  Hel- 
bred nedbrudes  helt.  og  hendes  glade  Sind  formørkedes  af  Livs- 

lede.  Hun  skyede  Mennesker,  ønskede  blot  at  glemmes  af  dem 
og  at  fly  Livet,  der  havde  mistet  al  Tillokkelse  for  hende.  I 
Maaneder  laa  hun  tilsengs,  oftest  hensunken  i  Grublen  og 
Angst.  En  Vinterdag  stod  hun  op  og  løb  —  i  et  Anfald  af  Livs- 
lede eller  Febervildelser  —  tyndt  paaklædt  ned  til  Søen.  Om 
hun  virkelig  har  søgt  Døden,  eller  om  Modet  i  sidste  Øjeblik  har 
svigtet  hende,  er  uopklaret.  Hun  blev  fundet,  baaret  hjem  og 
rejste  sig  ikke  mere.  Hele  Foraaret  laa  hun  og  kunde  fra  sit 
Leje  se  over  til  S  jo,  kunde  se  Naturen  vaagne  op  til  nyt  Liv  og 
ny  Herlighed  —  og  Søen  over  hvilken  Fischerstrøm  plejede  at 
komme 

De  sidste  Uger  laa  hun  hen  i  Døs.  Fischerstrøm  var  tilstede, 
da  hun  „utan  oro,  tyst  och  stilla"  sov  hen  den  29.  Juni  1763. 
Tre  Dage  efter,  om  Aftenen  den  2.  Juli,  blev  hun  begravet  i 
Sko  Kirke.  — 

Hendes  sidste  lille  Digt  er  skrevet  til  Fischerstrøm  „Med  en 
Hyasint"    og  slutter: 

Dock  skall  jag  paa  en  blomma  klandra. 

Dess  veka  vasen  klaga  an? 

Dess  6de  ar  att  sig  forandra; 

Hon  maste  vara  som  hon  kan. 

Hon  ar  ett  griis,  hon  skall  forfallna: 

Jag  intet  agg  till  herme  bar! 

Så  ser  jag  och  ditt  hjarta  kallna: 

Det  maste  vara  som  det  år. 

Spinkle  som  Tonerne  fra  et  Spinet  lyder  disse  vemodige 
Linjer,  der  aander  dyb,  dyb  Resignation. 

Den  tragiske  Afslutning  paa  Fru  Nordenflychts  Liv  griber 
med  særegen  Alvor,  fordi  den  taler  saa  højt  om  Følelsernes 
Magt  i  denne  Kvindesjæl,  hvis  ejendommelige  Begavelse,  dig- 
teriske Evner  og  livfulde  Sind  maatte  gaa  til  Grunde  for  „Flam- 
men i  hendes  Bryst"  —  hendes  Styrke  og  hendes  Svaghed.  Men 
i  sin  ikke  lange  Tilværelse,  der  var  saa  rig  paa  Sorger  og  Ulyk- 
ker, naaede  hun  dog  saa  højt,  at  hendes  Navn  ikke  bør  glemmes. 
Ti  er  ogsaa  hendes  Digte  visnede  —  som  Hyasinten  i  hendes 
sidste  Linjer  —  er  hun  selv  Foraarsblomsten  i  nordisk  Poesi, 
Hyasinten  med  den  tunge  Blomsterkrone,  hvis  Duft,  hed  og 
fuld  af  Sødme  som  ingen  andens,  forkynder,  at  en  ny  Tid  er 
brudt  frem.     Med  Fru  Nordenflycht  brød  et  nyt  Foraar  frem, 

ikke  blot  hendes  egen  Tids,   men  det  ny  for  alle  Tider,   hvor 
Kvinden   træder   ind   i   nordisk  Digtekunst.   — 

Fru  Nordenflychts  begejstrede  Sind,  altid  rede  til  aaben 
Kamp  for  nye  Ideer;  hendes  moderne  Syn  paa  Kvinden  og 
stærke  Trang  til  Selvudvikling;  hendes  udprægede  Evne  til  at 
blive  den  ledende  Personlighed  i  sin  Tids  Aandsliv,  hendes  dybt 
og  trofast  folende  Hjærte  —  det  er  de  fremherskende  Træk  i  hen- 
des Billede,  der  maler  sig  for  Efterverdenen  med  Farver,  som, 
skønt  Tiden  har  bleget  dem,  dog  vil  bevare  deres  særegne 
Charme.  Og  i  Rammen  kan  hendes  egne  Ord  med  Føje  ind- 
ridses: 

»En  siål,  der  fint  och  starkt  och  omt  och  haftigt  kiinner.t 


Morten  Luther  i  nyere  tyske 
Fremstillinger. 

Af  Arne  Møller. 

»Af  alle   store  Mænd  er  Luther 
den  mest  paradoksale  < 

Hausi  ath  :  Luthers  Leben. 

Adolf  Hausrath  siger  i  Fortalen  til  sit  nylig  udkomne  Værk  om 
Luther:  —  ,, Næsten  hvert  Aar  udkommer  der  en  ny  Lutherbog. 
Naa,  en  Ulykke  er  det  jo  ikke,  om  Mennesker  stadigvæk  paany  faar 
Anledning  til  at  beskæftige  sig  med  dette  store  Levned." 

I  denne  sorte  Strøm,  som  de  tyske  Bogtrykkerpresser  saaledes 
stadig  spyer  ucl  over  Verden,  kan  det  være  vanskeligt  nok  at  holde 
sig  oven  Vande.  Men  midt  i  Syndfloden  af  lærde  Specialafhandlinger 
og  uvidenskabelige  Makværker,  af  skidne  katolske  Skarnbøtter  og 
lammefromme  evangeliske  Olietryk,  findes  der  faste  Højdepunkter, 
som  rager  op  over  Malstrømmen,  og  som  man  kan  maale  dennes 
Stigen  og  Falden  paa. 

Et  Par  af  disse  nyere  Mindesmærker  —  nøjagtigere:  2  Monu- 
menter og  1  Skamstøtte  —  over  Luther  og  over  Tiden  skal  de  følgende 
Linjer  henlede   Opmærksomheden   paa. 


Det  er  med  store  Mænd  som  med  store  Træer.  Dybt  i  den  Jord- 
bund, i  den  Tids  Muld,  som  de  er  groede  op  i,  har  de  slaaet  deres 
Rødder  —  men  højt  op  i  Stormen  og  op  mod  Lyset,  langt  over  alle 
de  „Ymper  smaa",  op  i  Fremtidens  anede  uendelige  Blaa,  rager  den 
mægtige  Krone,  og  „Himlens  Fugle  bygger  Rede  i  dens  Grene". 

Og  det  maa  da  være  den  første  Grundsætning  for  historisk 
Bedømmelse  og  Forstaaelse  af  en  stor  Mand,  at  man  leder  efter  hans 
„Storhed"  baade  i  Muldet  og  Mørket,  hvor  Rødderne  har  fæstet 
Grund,  i  Tiden  og  Folket,  som  har  fostret  ham,  og  i  Lyset,  som 
han  har  rakt  sig  imod  op  over  alle  de  andre. 

Han  er  „stor",  fordi  han  har  famlet  og  fejlet  sammen  med  de 
blinde  Muldvarpe,   og  han  er  „stor",  fordi  hans  Øjne  var  stærkere 

og  skarpere  end  de  andres,  da  Lyset  skinnede  i  Mørket.     Han  begreb 
det,  mens  det  blot  skar  dem  i  Øjnene. 


Gælder  denne  Maalestok  for  Geniet  i  det  hele,  saa  gælder  den  i 
Særdeleshed  for  det  Geni,  som  undertegnede  sig:  „Doktor  Martinus 
im  Himmel,  auf  Erden  und  in  der  Holle  wohlbekannt".  Vil  man 
forstaa  Middelalderen  og  Reformationen,  maa  man  prøve  paa  at 
forstaa  Luther;  men  omvendt:  vil  man  forstaa  Luther,  maa  man  lære 
Lovene  for  de  Strømninger,  som  „tilsidst  skulde  løbe  sammen,  for  i 
et  stort  Strømleje  ligesom  at  bryde  igennem  den  vældige  Klippeport, 
hvorigennem  Reformationen  har  opdaget  Indgangen  til  et  nyt  Kultur- 
land." (A.   Berger:   „Die  Kulturaufgaben  o.   s.   v."  168). 

Man  maaler  et  Vandfalds  Kraft  ved  at  maale  de  Vandmasser, 
som  strømmer  igennem  det.  Man  aner  Vælden  i  dette  ene  Menneske, 
Luthers  Liv,  han,  der  er  som  det  store  Vandfald,  hvori  den  gamle 
Tid  styrter  over  i  den  ny,  naar  man  ser  ham  i  det  underlige  Veksel- 
spil til  de  Strømninger,  som  bærer  ham  frem,  og  som  han  dog 
leder,  i  det  mangfoldige  Forhold  til  sin  Fortids  og  sin  Samtids 
Kultur. 

Det  er  en  saadan  Opgave,  Arnold  Berger  har  sat  sig  i  sit  Værk 
om  Luther  (Geisteshelden,  III.  Sammlung  4,  5,  6),  og  da  specielt  i 
den  Indledning  til  dette  Værk,  som  han  har  udgivet  særskilt  under 
Titlen:  „Die  Kulturaufgaben  der  Reformation"  (Berlin,  1895). 

I  et  overskueligt  og  sammentrængt  Uddrag  er  her  samlet  Hoved- 
resultater af  den  senere  tyske  Historieforskning.  Hvis  ikke  Bogens 
Aand  selv  talte  tydelig  nok,  vilde  dens  Mottoer  give  Besked  om  dens 
videnskabelige  Stamtræ.  Lige  over  for  et  Motto  fra  Adolf  Harnack 
staar  et  Citat  af  Albrecht  Ritschl:  „Overalt  er  Religion,  i  hvilken 
Skikkelse  man  end  finder  den,  en  Stræben  efter  —  ved  Understøttelse 
fra  højere  aandelige  Magter  —  at  opløse  den  Modsigelse,  hvori  man 
befinder  sig  i  Forholdet  til  Verden,  til  Gunst  for  sin  Magtstilling  over 
Verden." 

Den  samme  stærke  Fremhæven  af  det  etiske  Krav  i  Religionen, 
som  er  udtrykt  i  dette  knudrede  Motto,  er  det,  der  ligger  bag  ved 
denne  ogsaa  noget  knudret  skrevne  Bog.  Det  er  den  levende  Interesse 
for  Kristendommens  kulturdannende  Kraft,  som  har  drevet  Forfatte- 
ren til  at  prøve  paa  at  skitsere  det  vældige  Problem  om  Forholdet 
(Tilegnelsen  og  Bruddet)  mellem  den  romerske  Kirke  og  Kultur  og 
den  germanske  Nation. 

Dette  Forhold  ses  ad  fire  Udviklingslinjer:  Nationalfølelsens  Ud- 
vikling, den  verdslige  Kulturs  Sejr,  Individualismens  Gennembrud 
og  Humanismen,  det  religiøse  Liv  i  Middelalderen.  Og  Middel- 
alderens religiøse  og  kulturelle  Udvikling  bliver  da  fra  et  germansk 
Synspunkt  en  stærkere  og  stærkere  Stræben  efter  at  befri  sig  fra  den 

„akute  Romanisering"  —  en  Stræben,  som  først  Luther  giver  den 
endelige  Forløsning. 

Ti,  som  det  hedder  Pag.  12:  „Hvem  der  blot  fremstiller  Luthers 
Reformationsværk  paa  Baggrund  af  Middelalderens  kirkelige  og 
religiøse  Reformbevægelser  eller  kun  opfatter  det  inden  for  hine 
Rørelser,  som  gav  det  15.  Aarhundredes  Slutning  sit  væsentlige 
Præg,  han  forrykker  dermed  Perspektivet,  hvorunder  historiske  Be- 
givenheder af  en  saa  overvældende  Storhed  bør  betragtes,  og  gør 
omtrent  det  samme,  som  hvis  en  vilde  bedømme  det  nye  tyske  Riges 
Fremkomst  blot  efter  politiske  Synspunkter  eller  efter  enkelte  Be- 
givenheder som  Toldforeningen." 

Denne  Betragtningsmaade  giver  unægtelig  fængslende  og  store 
Synspunkter  for  Luthers  Stilling  i  Verdenshistorien.  Man  kan  se 
saa  længe  paa  det  store  Optrin  mellem  Munken  og  hans  Gud  i 
Klostercellen,  at  man  bliver  blændet  og  glemmer,  at  han  er  Ende- 
maalet  for  det  store  Opgør  mellem  den  gammelromersk-kristelige 
og  den  middelalderlige  Kultur.  Man  maa  for  Kampen  i  Klosteret 
ikke  glemme  det  gærende  Liv  udenfor;  man  maa  føle  ,,den  lumre 
Tordenluft,  der  laa  om  de  hidsede  Hoveder  og  spændte  alt  paa  et 
voldsomt  Udbrud,  og  rigtig  forstaa  den  jublende  Begejstring,  der 
saa  den  religiøse  Reformator  som  den  længe  savnede  Folkebefrier  og 
sociale  Revolutionsmand  i  hine  ophidsende  Profetiers  forføreriske 
Lys."   (53). 

Lutherbilledet  bliver  større,  naar  man  ser  ham  i  Forhold  til  alle 
de  Hovedstrømninger,  som  bærer  den  nye  Tid  frem.  Men  det  bliver 
ogsaa  sandere,  naar  man  forstaar,  hvorledes  Luther  og  Reforma- 
tionen er  forberedt  af  og  sammenknyttet  med  Tidens  Kultur- 
strømninger, og  paa  hvilke  Punkter  han  har  formaaet  at  føre  an  i 
Strømmen  og  lede  den  frem,  hvor  han  har  vendt  Ryg  til  den,  og 
hvor  han  har  ladet  sig  rive  med  af  den. 

Bogens  Braad  ligger  i  dette  gaadefulde  Forhold  mellem  Slægten 
og   Geniet,    i   Overgangen   fra    de   gærende    Ideer   til   Reformatoren. 

„De  germanske  Stammers  Overgang  til  Kristendommen  vil  altid 
være  et  af  de  største  historiske  Problemer.  Vi  har  jo  et  tilstrække- 
ligt fyldigt  Overblik  over  den  udvortes  Omvendelseshistories  Data, 
vi  er  ogsaa  godt  nok  underrettede  om  de  mangfoldige  Motiver,  som 
i  det  enkelte  spillede  en  Rolle  ved  Antagelsen  af  den  nye  Religion, 
til  at  kunne  slaa  fast,  at  der  næppe  paa  et  eneste  Punkt  kan  tales 
om  en  dybere  Forstaaelse  af  dens  Indhold  og  en  deraf  følgende  tvin- 
gende indre  Overbevisning.  Men  det  er  dog  langt  mindre  herved, 
at  dette  Problem  øver  sin  gaadefulde  Magt  over  o.s,  end  ved  det  dybt- 
liggende Spørgsmaal,  hvorledes  en  Religion,  der  er  blevet  til  i  en 
fremmed  Kultur  og  kom  udefra  og  blev  forenet  med  den  oprindelige 
Folkelighed,  dog  kunde  vokse  saa  inderligt  sammen  med  en  saa  fuld- 
stændig modsat  Kulturs  dybeste  Rødder,  ja  endog  efterhaanden  ud- 
vikle  sig   til   den   virksomste   indre   Livskraft."    (169). 

Mod  denne  Baggrund  faar  man  et  større  Udsyn  over  Luthers 
umaadelige  Opgave,  over  det  Vovemod  at  vedgaa  Arv  og  Gæld  for 
Aarhundreders  Sejre  og  Nederlag,  over  de  knugende  Forpligtelser, 
som  denne  ene  Mand  tog  paa  sine  Kæmpeskuldre  —  „fra  de  sunde 
lavere  sociale  Lag  maatte  den  ventede  Messias  komme,  der  forstod 
Folkesjælens  dybeste  Kærlighed  og  Had,  som  den,  der  var  fortrolig 
med  dens  inderste  Livsrørelser  og  derfor  havde  tilegnet  sig  Fore- 
gangsmandens ufejlbare,  sikre  Instinkt,  skarpsynede  Vovemod  og 
elementære  Kraft,  saa  at  han  turde  tage  paa  sine  Skuldre  ikke  blot 
den  uhyre  Dobbeltopgave,  som  en  social  og  en  religiøs  Reformation 
er,  men  ogsaa  Kæmpekampen  med  en  tusindaarig  Kultur.  Ti  uden 
en  vældig  social  og  økonomisk  Revolution  kunde  en  Reformation  af 
Kirken  ikke  mere  tænkes:  Ethvert  Stød,  der  blev  ført  mod  Kirken, 
maatte  ogsaa  rokke  en  Mængde  Ejendoms-  og  Magtforhold,  historisk 
opstå  aede  Rettigheder  og  Tilværelsesformer,  hvorved  hele  Samfunds- 
bygningen vilde  begynde  at  vakle;  og  blev  først  disse  Rettigheder 
bragt  til  Fald,  saa  var  allerede  ogsaa  den  verdslige  Magt  truet." 
(280—81). 


For  den,  der  gaar  til  Historien  med  naiv  Tillid  til  dens  Resul- 
tater og  med  sikkert  Haab  om  at  finde  paalidelige  og  uimodsigelige 
Kendsgerninger,  maa  der  være  noget  af  et  Jordskælv  ved  lige  fra 
Læsningen  af  Bergers  Bog  at  tage  fat  paa  den  lærde  Dominikaner 
Denifl.es  Værk  om  Luther  (H.  Denifle:  Luther  und  Lutherturn;  2  Aufl. 
1904 — 05).  Hvilken  Skepsis  overfor  historisk  Videnskab  kan  man 
ikke  falde  i  ved  at  se  denne  Fremstilling  af  Luther,  saa  diametralt 
modsat  den  ovenomtalte,  som  her  gives  af  en  af  Tysklands  aller- 
lærdeste  og   anseteste    Historikere. 

For  hurtigt  at  give  et  Indtryk  af  Bogen  og  dens  Forfatter  skal 
jeg  citere  den  Karakteristik,  hvormed  Professor  R.  Seeberg  i  Berlin 
har  aabnet  en  Række  Artikler  i  „Kreuzzeitung"  om  Bogen  kort  efter 
dens  Fremkomst  (udgivne  under  Titel:  Luther  und  Lutherturn  in  der 
neuesten  katholischen  Beleuchtung;  Leipzig,   1904). 

„Der  var  engang  en  Mand,  som  sønderspaltede  sin  Tidsalder,  og 
Spaltningen  varede  ved  i  Aarhundreder.  Og  Aarhundreder  igennem 
gav  hans  Person  og  hans  Tanker  overvældende  Stof  til  Arbejde  for 
Forskerne  og  Indhold  og  Kræfter  til  den  taknemlige  Menneskehed. 

Denne  Mand  var  en  „fordærvet  Tiggermunk",  en  ,,kaad,  redu- 
ceret Tiggermunk",  en  „dybt  sunken  Tiggermunk"  (Denifle,  Luther 
und  Lutherturn  in  der  ersten  Entwicklung  [1.  Udg.],  Bd.  I.,  Mainz, 
1904.  S.  238,  738,  590),  et  „gement  Menneske",  ganske  „sædelig  for- 
dærvet" (S.  260,  235);  et  „ordentligt  Menneske"  var  han  ikke  (S.  294), 
men  en  „moralsk  Svækling"  (S.  293);  —  „et  usselt  Menneske"  (548), 
som  havde  et  „sørgeligt  Indre"  (5  ,  582,  492,  673,  732),  hans  Ord 
vidner  om   „djævelsk  Gemenhed"   (312).     Jo  ældre,   des   argere  blev 

han  (312).  Han  var  et  „udvortes  Menneske"  (430),  dertil  et  „for- 
virret Hoved"  (443,  563),  ,,en  halvdannet,  halvlærd"  (514,  567),  et 
„Brushoved"  (547),  „en  fuldstændig  overfladisk  uddannet  Teolog" 
(563),  ,,et  teologisk  halvdannet  Sludrehoved"  (578),  ,,en  Storpraler  og 
Stivnakke  uden  Lige"  (567).  Falskneri,  bedrageriske  Slutninger  og 
bevidst  „fræk  Løgn",  „Forstillelse"  og  „Falskhed"  var  hans  rette 
Element  (56,  62,  66,  71,  74,  96,  208,  232,  243,  254,  259,  262,  274,  388, 
499,  414,  474,  99,  137,  139,  140),  han  var  en  Hykler  (369,  370).  Hans 
Sjæl  var  kold,  han  levede  ikke  et  Bonnens  Liv  (110,  114,  120,  789 
Anm.),  han  sagde  ikke  Nej  til  denne  Verdens  Goder  (813),  „Vellyst 
og  Drukkenskab"  tog  mere  og  mere  Magten  over  ham  (807),  han  aad 
som  en  Bøhmer  og  drak  som  en  Tysker  (295,  298,  113),  han  studerede 
mere  „Sarkologi  end  Teologi"  (230),  tøjlesløs  Syndelyst  var  Nøglen 
til  alle  hans  Tanker  (91,  105  f.,  107,  108,  230,  404,  406  o.  s.  v.),  og  til 
alt  dette  kom  et  ukueligt  Hovmod  (431,  437).  Dette  Menneske  raste 
med  satanisk  Had  mod  Kirken  (190,  205,  206,  325),  „som  en  dum, 
arrig  Dreng"  for  han  los  paa  den  (239).  Med  Løgn,  „hule  Fraser" 
(119,  386),  „Bajadsstreger  og  Markskrigeri"  (260,  369),  og  de  gemeneste 
„Uanstændigheder"  udførte  han  sine  „Forbrydelser"  (209,  212,  213). 
„Frivol  og  løgnagtig"  (325)  var  „denne  forløbne",  en  Agitator  af  den 
værste  Art  (309,  346),  „Tysklands  store  Forfører"  (371),  „Kætter- 
fyrsten" (345).  „Hvilken  anden  Kristendom  kunde  fremgaa  fra  en 
Mand  med  saadanne  Principper,  end  den,  som  det  faktisk  blev"  (202). 
Men  vilde  de  (d.  v.  s.  de  ortodokse  Protestanter)  og  de  liberale 
Protestanter  med  dem  fordomsfrit  og  alvorligt  betragte  Luthers  Lære, 
hans  Bænker,  Løgne,  Falsknerier,  bedrageriske  Slutninger,  hans 
gudløse  Levned  og  Adfærd  med  Troløshed,  Anmasselse,  Gemenheder, 
Kaadheder  og  Uanstændigheder,  kort  sagt  Luther,  som  han  gik  og 
stod,  da  vilde  de  blive  nødt  til,  endog  blot  ud  fra  et  rent  menneske- 
ligt Standpunkt,  at  rive  sig  løs  fra  et  saadant  Uhyre."  (S.  859). 
Dog  for  ikke  at  glemme  noget,  dette  „Uhyre"  —  som  det  to  Gange 
paastaas  —  havde  en  vis  Begavelse  for  falske  Slutninger,  det  skal 
„ikke  paastaas",  „at  han  ikke  var  begavet,  ja  paa  mange  Punkter 
endog   meget   begavet"    (207,    836). 

Et  „Uhyre",  det  er  næsten  for  lidt,  en  sædelig  Vederstyggelig- 
hed, en  ødelagt,  gemen  Pjalt,  ja  et  Dyr  i  Menneskeskikkelse  maa  den 
Mand  virkelig  have  været,  der  var  saaledes  og  handlede  saaledes! 
Men  hvem  er  da  denne  Mand?  Havde  en  af  de  sidste  Sætninger 
og  Titlen  paa  Bogen  ikke  forraadt  det  for  Læseren,  jeg  tror  virkelig,, 
ingen  —  ikke  engang  en  Katolik  —  vilde  have  gættet,  hvem  det 
drejer  sig  om.  Det  er  imidlertid  ingen  Fejltagelse,  nej  alle  de 
nydelige  Tillægsord,  som  vi  har  citeret,  er  virkelig  møntede  paa  Mar- 
tin Luther,  Beformatoren  af  en  stor  Del  af  den  vesterlandske  Kirke! 
Nu,  siger  Læseren,  da  er  Forfatteren  til  det  Værk,  hvoraf  Bu- 
ketten er  taget,  vel  selv  blot  en  „fordærvet  Tiggermunk"  eller  en 
„Fanatiker"  af  den  værste  Slags,  i  Slægt  med  dem,  som  gør  i  „Lu- 
thers Selvmord"  eller  fraadser  i  hans  „galante  Æventyr".     Hvorfor 

skal  man  lægge  Fingrene  imellem  over  for  den  Slags,  som  den  bedre 
katolske  Presse  selv  viser  tilbage  med   Uvilje? 

Nej,  skudt  forbi!  Forfatteren  af  det  omtalte  Værk  er  en  af  vor 
Tids  største  katolske  Teologer,  en  første  Rangs  Forsker,  hvis  Lær- 
dom og  Skarpsind  ingen  vil  bestride,  af  hvem  alle  vi,  som  beskæftiger 
os  med  det  videnskabelige  og  religiøse  Livs  Historie  i  Middelalderen, 
taknemlig  har  lært  meget,  det  er  ingen  ringere  end  Heinrich  Denifle. 
Derved  synes  der  dog  straks  at  falde  et  ganske  andet  Lys  over  Bogen. 
Den  virker  som  et  Lyn,  der  lyser  op  skarpt  og  skærende  lige  ned  i 
Dybet  af  en  Afgrund,  hvis  Tilværelse  mange  nægter." 

Hermed  turde  der  være  anført  tilstrækkeligt  til  Karakteristik  af 
Bogen  og  dens  Forfatter.  Den  bliver  at  indlemme  i  den  Række  af 
hojlærde  Skandskrifter  om  Luther,  som  med  Mellemrum  udsendes 
af  den  katolske  Kirke,  og  som  højlydt  forkynder,  at  rabies  theologica 
endnu  kan  udgyde  Strømme  af  Blæk  i  Luthers  Fødeland.  Ja,  saa 
hidsig  er  Denifles  Bog  skrevet,  saa  indædt  hans  Had  til  Luther  og 
den  lutherske  ,. Kirke"  (som  han  konsekvent  skriver),  at  det  ikke  er 
uden  Grund,  naar  man  har  repliceret  med,  at  havde  Denifle  Magt, 
som  han  har  Agt,  maatte  han  naturnødvendig  gaa  fra  Ord  til  Hand- 
ling og  føre  sine  Ordensbrødre,  Dominikanernes.  Inkvisition  tilbage 
over  det  genstridige  Tyskland.  Han  vil  let  hævde  sig  en  Plads  i  den 
katolske  Historieskrivning  ved  Siden  af  Dollinger  og  Janssen. 

Og  der  er  ingen  Tvivl  om,  at  der  findes  fromme  Sjæle  blandt  de 
tyske  Lutheranere,  som  har  set  en  Guds  Straffedom  i  den  pludselige 
Død,  som  ramte  den  utrættelige  og  hidsige  gamle  Mand  i  Miinchen 
paa  Vejen  til  Doktorhatten  i  Cambridge  og  bragte  Forstyrrelse  i  alle 
hans  lærde  Planer  til  Lutherdommens  Undergang.  Men  til  Gengæld 
forsyner  det  taknemlige  Forlag  ham  med  følgende  Afskedsvelsignelse: 
,, —  han  hensov  blidt,  styrket  med  Trøst  fra  den  hellige  katolske 
Religion,  som  han  havde  elsket  saa  trofast  og  forsvaret  saa  tappert-, 
og  med  en  særlig  Velsignelse  fra  den  hellige  Fader,  Pave  Pius  X., 
hvem  han  var  ualmindelig  dyrebar.  Maatte  han  nu  hvile  ud  fra  sit 
tunge  Arbejde  og  fra  Himlen  skue  ned  og  vaage  over  Fuldendelsen 
af  sit  sidste  store  Værk!"  (Denifle:  Anf.  Værk,  2.  Udg..  Bd.  I..  8. 
Af  dl.  XX^. 

Jeg  kan  tiltræde  det  fromme  Forslags  Onske  — -  om  end  ud  fra 
andre  Synspunkter.  Bogen  er  nemlig  ikke  blot  en  gammel  forbenet 
Mands  Hidsigheder  og  Taabeligheder  imod  Luther  og  sine  teologiske 
Modstandere,  den  er  ogsaa  i  sin  ensidige  og  hæsblæsende  Lærdom 
et  Korrektiv,  som  der  nok  kan  trænges  til  i  den  kvalmende  Offerrog, 
som  den  „germanske  Folkeaand"  oser  op  mod  den  apoteoserede 
Luther.  Og  ogsaa  i  Luthers  Lande  uden  for  Tyskland  kan  man 
blive  saa  led  ved  de  evindelige  Olietryksglorier  om  Reformatorens 
Hoved,  at  man  kan  trænge  til  at  hore.  hvad  Seeberg  siger:  ..Luther 
var  ingen  Helgen.  Han  var  en  Mand  af  vældige  Dimensioner  og 
Kræfter.  Saadanne  Naturer  kender  Tilskyndelser  og  Fristelser  af  egen 

Erfaring,  som  mindre  Aander  kun  aner  paa  Afstand.  —  Hos  næsten 
alle  Historiens  helt  store  Personligheder  har  ikke  blot  Dyderne,  men 
ogsaa  Udyderne,  heroisk  Karakter.  Luther  danner  ingen  Und- 
tagelse herfra.  Hans  Polemiks  Uretfærdighed  og  Ensidighed,  hans 
Personligheds  flammende  Lidenskab  og  uhyre  Selvbevidsthed,  hans 
Hads  frygtelige  Kraft  og  brutale  Magt  —  hvem  kan  nægte  det?" 
(Anf.   Skrift  27). 

Denne  overlegne  Dom  af  en  af  de  tyske  lutherske  Teologer,  som 
Denifle  hidsigst  angriber,  viser  bedst,  hvor  meningsløst  Overfaldet, 
som  Helhed  betragtet,  er.  Men  —  uden  her  at  gaa  ind  paa  at  om- 
tale den  Masse  Lærdom  og  Detailler,  som  Denifle  har  hobet  sam- 
men —  skal  det  blot  siges,  at  denne  Lærdom  vil  beholde  sin  Be- 
tydning for  Udvidelsen  af  Kendskabet  særlig  til  Luthers  Forhold  til 
den  skolastiske  Teologi  og  Middelalderens  Mystik,  naar  alle  de 
stinkende  Skidenheder  og  perfide  Citatbuketter  er  skyllede  bort  i  Ti- 
dens Strom.  Denifles  kolossale  Kendskab  til  Middelalderens  Teologi 
har  sat  ham  i  Stand  til  at  gaa  til  Studiet  af  Luther  med  videnskabe- 
lige Forudsætninger,  som  ingen  luthersk  Teolog  kan  mønstre. 

Den  gamle,  bidske  Kætterfjende  anfører  med  Stolthed  i  Fortalen 
til  anden  Udgave  Udtalelser  af  ansete  protestantiske  Lutherforskere, 
som  han  i  sin  Bog  haardt  har  angrebet:  ..Problemet:  Luther  og 
Middelalderen  er  hidtil  bleyet  energisk  fremdraget  fra  forskellige 
Sider  og  med  Udbytte  drøftet  i  Enkeltundersøgelser  —  dog  Denifles 
Bog  viser,  hvor  meget  her  endnu  er  at  gore,  og  beskæmmer  ved  en 
Række  fine  Bemærkninger  —  det  lykkes  ham  —  takket  være  hans 
beundringsværdige  Kendskab  til  middelalderlig  Literatur  —  paa  for- 
skellige Punkter  at  paavise  det  middelalderlige  Forbillede  for  Luther 
og  saaledes  give  Literaturkritiken  værdifulde  Vink'".  —  ..Denifles  Bog 
vil  forhaabentlig  blive  en  Spore  for  Medarbejderne  paa  Weimar- 
Udgaven  til  at  stille  de  strengeste  Krav  til  sig  selv  i  Citatundersøgelser 
og  den  Slags/' 

Denifles  Bog  har  dog  ogsaa  en  mere  haandgribelig  Betydning, 
en  symptomatisk,  ved  Siden  af  den  videnskabelige.  Det,  at  en  Mand 
som  Denifle  anvender  saa  megen  Lærdom  paa  den  snavsede  Be- 
stilling at  reducere  Luther  til  en  fordrukken  og  usædelig  Løgnhals, 
maa  ses  i  Sammenhæng  med  det  Slagord,  hvori  Denifles  Bog  munder 
ud:  „Los  fra  Luther,  tilbage  til  Rom!"  Det  er  jo  direkte  rettet  mod 
det  tilsvarende  Feltraab  fra  den  tysk-protestantiske  ,,Los-fra-Rom,,- 
Bevægelse. 

Hvor  stærkt  Bogen  har  virket  i  denne  Retning,  ses  bedst  af 
den  Hast,  hvormed  det  lærde  Værk  har  maattet  oplægges  anden 
Gang,  og  af  de  Bladartikler  og  Pjeser,  som  har  „bragt  Bostrykker- 
pressen  til  at  svede".  Ja,  endog  Protestmøder  har  man  holdt  med 
Resolutioner  mod  Bogen.  Denifle  paastaar  i  sin  Fortale  til  anden 
Udgave,  at  ..i  en  Menneskealder  i  det  mindste  har  aldrig  saa  mange 
forbitrede  Modstandere  befattet  sig  med  en  Forfatters  Værk  og  gen- 

nemforsket  det  med  saadanne  Argusøjne,  for  at  opdage  Svagheder, 
Fejl  og  Misgreb  deri,  ja,  for  at  ødelægge  det."  Og  der  er  et  Gran 
af  Sandhed  deri,  naar  Denifle  vil  udlede  denne  Ophidselse  blandt 
Protestanterne  i  Tyskland  af,  at  „der  fra  protestantisk  Side  gaas 
ganske  anderledes  frem  mod  Luther  og  hans  historiske  Betydning, 
end  imod  den  katolske  Kirke,  ja  mod  Kristus  og  Kristendommen 
selv."     Luther  er  som  germansk  Folkehelgen  fredhellig. 

Bogen  og  dens  Virkninger  er  en  hastig  Maalestok  for,  hvor  højt 
Bølgerne  kan  gaa  i  Kampen  mellem  de  to  Kirkeafdelinger  i  Tyskland, 
og  hvor  nødvendigt  det  er,  at  Kejser  Wilhelm  af  og  til  gør  en  Pil- 
grimsrejse til  den  hellige  Fader  i  Bom  for  ved  sin  fyrstelige  Beklame- 
tolerance  at  mane  sine  hidsige  Undersaatter  i  „das  grosze  Vaterland" 
til  Broderskab. 

Historisk  og  menneskelig  set  kan  Hovedsummen  af  Bogen  bedst 
gives  med  Seebergs  Ord:  „Et  Menneske,  der  løj,  naar  han  lukkede  sin 
Mund  op,  en  elendig  fordrukken  Karl  og  Pigejæger,  et  Menneske  med 
en  tom,  udbrændt  Sjæl,  sin  Tids  letfærdigste  Mand  —  nu  denne 
Mand  har  behersket  sit  Folks  Aand  som  ingen  anden  før  eller  efter 
ham;  han  har  slaaet  i  Stykker,  hvad  et  Aartusind  havde  æret,  og 
den  nye  Forstaaelse  af  Beligionen,  som  han  havde  oplevet,  har  han 
gravet  uforgængelig  ned  i  sit  Folks  Hjerter,  han  har  givet  Kulturen 
nye  Betninger  og  banet  Vej  for  en  ny  Forstaaelse  af  Stat  og  Sam- 
fund." (Anf.  Skr.  25). 

Det  kan  kortere  udtrykkes  med  Bjørnsons  Linjer: 

»Men  Sagas  større  Mening 
fik  mindre  Mænd  vendt  om.« 


Det  er  befriende  at  komme  fra  dette  med  al  sin  Lærdom  saa  op- 
rørende umenneskelige  Vrængebillede  af  en  stor  Personlighed  til  den 
store,  tobinds  Bog  om  Luther,  som  Hausrath  samtidig  har  udgivet. 
(Adolf   Hausrath:    Luthers    Leben    1—2,    Berlin,    1904). 

Her  er  Mennesket  Morten  Luther  vakt  til  Live  igen. 

Der  anlægges  her  et  dybsindigere  Udgangspunkt  for  den  historiske 
Undersøgelse:  „Af  alle  store  Mænd  er  Luther  deu  mest  paradoksale. 
Allerede  denne  Forbindelse  af  Dybsind  og  Mutterwitz,  som  var  saa 
karakteristisk  for  ham,  er  enestaaende.  Hans  overmodige  Humor 
synes  ofte  oplagt  til  at  spille  Bold  med  hele  Verden,  men  denne  kaade 
Humorist  føler  til  andre  Tider  en  Byrde  af  tyngende  Tungsind,  saa 
at  han  hverken  véd  ud  eller  ind,  Kvaler,  som  man  kun  kan  sammen- 
ligne med  de  fordømte  Sjæles.  —  Han  var  Aarhundredets  største 
Revolutionsmand  og  dog  en  konservativ  Teolog,  konservativ  lige  til 
Haardnakkethed.  Han  bekender  selv,  at  det  ligger  dybt  i  vor  Na- 
tur at  ønske,  at  Mennesker  vilde  vise  os  Gunst,  og  dog  spurgte  han 
aldrig  efter  Menneskegunst  og  nølede  intet  Øjeblik  med  at  sætte 
sin  Popularitet  paa  Spil,  naar  Sagen  forlangte  det,     Han  formaaede 

at  beherske  Masserne,  drive  sit  Folk  fremad  og  atter  tøjle  det,  men 
lige  over  for  den  enkelte  kalder  han  sig  selv  et  Faar,  fordi  intet  var 
lettere  end  at  skuffe  hans  rænkelose  Sind  og  bedrage  hans  gode  Hjerte. 
—  Han  slog  alle  Autoriteter  i  Ansigtet;  men  den  Autoritet,  som  han 
bøjede  sig  for,  kunde  byde  ham  at  spise  Skovæbler,  og  han  spiste 
dem.  Han  stod  undertiden  fast  paa  Bogstaven,  som  om  hele  Kirkens 
Frelse  afhang  deraf,  og  til  andre  Tider  kunde  han  forkaste  hele 
bibelske  Boger  og  frakende  dem  apostolsk  Aand.  —  Han  er  ingen 
Lærd  og  river  dog  med  sin  mægtige  Næve  alle  de  Taager  til  Side, 
som  dækker  over  Fortiden,  og  viser  den  historiske  Erkendelse  større 
Tjenester  i  10  Aar  end  alle  lærde  Historikere  for  ham  i  Aar- 
hundreder." 

Hvad  Fortalen  lover,  holder  Bogen.  Den  er  et  nyt  og  mærkeligt 
Forsøg  paa  at  trænge  dybere  ind  i  det  store  Problem,  som  Morten 
Luther  er,  og  at  bringe  hans  Menneskeskikkelse  nærmere  til  en  Efter- 
tid, som  er  fjernet  fra  ham  vQd  Aarhundreders  Udvikling,  der  dog 
gaar  tilbage  til   og  udspringer  fra   ham. 

Det  er  en  lærd  Bog.  Om  Hausraths  grundige  Studier  vidner  ikke 
blot  de  Specialundersøgelser  over  Luther,  som  han  tidligere  har  ud- 
givet, men  ogsaa  dette  nye  Værk,  naar  man  læser  mellem  Linjerne. 
Ti  Lærdommen  tynger  ikke  Bogens  Fremstilling.  Det  er  en  læse- 
lig Bog,  som  kan  læses  uden  videnskabelige  Forudsætninger,  fordi 
det  er  en  menneskelig  Bog,  hvor  Hovedsagen  er  den  simple  at  gøre 
Mennesket  Luther  levende  paany  midt  i  den  Taage  af  Lærdom,  Ufor- 
stand og  Tilbedelse,  som  skjuler  hans  Skikkelse. 

Og  det  er  en  fint  skrevet  Bog,  fortalt  med  den  Kunst  og  Klarhed, 
som  tysk  Videnskab  nu  kan  lægge  for  Dagen. 

Det  er  en  Bog,  som  burde  oversættes  paa  Dansk,  fordi  den  bor 
læses  i  sin  Helhed,  og  fordi  den  har  Ærinde  langt  ud  over  Forskernes 
Fagforening. 

Af  Bogens  Afsnit  kunde  man  fremhæve  de  mesterlige  Skildringer 
af  Rejsen  til  Rom  og  Rejsen  til  Worms.  Ingen  Digter  har  kunnet 
skabe  mere  dramatiske  Optrin  og  Handlinger,  end  Verdenshistorien 
her  selv  har  skrevet,  og  Hausrath  forstaar  at  tale  Historiens  eget 
rolige  Sprog  i  sin  jævne  og  malende  Fremstilling. 

Udmærket  skildrer  han  den  tungsindige,  gemytrige  Munk  over  for 
Renæssancens  rige  Kultur,  som  ganske  gaar  uden  om  hans  Bevidst- 
hed. „Loftet  i  det  sixtinske  Kapel  var  blevet  færdigt  henimod 
Slutningen  af  Aaret  1511.  Hele  Rom  strømmede  hen  for  at  beundre 
Michelangelos  Vidunderværk.  Luther  nævner  aldrig  Buonarottis 
Navn.  Samme  Aar  havde  Raphael  taget  fat  paa  Udsmykningen  af 
Stanza  della  Segnatura.  Billedet  af  Disputa'en  med  dens  mange 
Helgener,  Kirkefædre  og  Kirkelærere  vilde  have  været  særlig  inter- 
essant for  Augustinermunken,  men  det  lader  sig  ikke  bevise,  at  han 
har  vidst,  at  Raphael  eksisterede."  —  ,,Det  statuesmykkede  Belvedere 
mindes  han   og  Campo   di  Fiore  ved   Ponte   Sisto   med  sin   smukke 

Brønd,  men  kun  for  at  erindre  om,  for  hvilke  Ting  Kristenhedens 

Penge   blev   ødslede   bort   i   Rom." „Maalt   med    Cinquecentos 

store  Mesteres  Maalestok  var  Martin  Luther  en  tysk  Bonde,  som 
ikke  stod  i  noget  Forhold  til  deres  Bestræbelser,  men  derimod  troede 
paa  alle  Præsternes  Fabler.  Vel  viste  den  levende  Modtagelighed, 
hvormed  han  optog  de  ny  Indtryk  og  hans  Domme  i  deres  naive 
Umiddelbarhed,  at  han  ikke  var  en  Munk  som  de  andre;  men  hele 
denne  Renæssancens  Kultur  var  dog  en  fremmed  Verden  for  ham. 
Hans  Betydning  laa  i  en  Sjælens  Kraft,  som  ikke  kunde  udfolde  sig 
her,  men  som  dog  greb  fat  i  Verden  fra  det  dybere  liggende  Punkt, 
hvorfra  den  alene  kunde  rokkes  ud  af  sine  Fuger,  og  derfor  har  vi 
denne  tyske  Tiggermunk  og  ikke  Italiens  store  Kunstnere  at  takke 
for  vor  Befrielse."  (Anf.  Værk  I.,  83—85). 

Interessant  er  Skildringen  af  Optrinene  paa  Rigsdagen  i  Worms, 
der  afviger  fra  de  almindelige  Fremstillinger.  Ved  det  første  Forhør 
er  det  ikke  det  gængse  Billede  af  den  blege  og  noget  ængstelige 
Munk,  men  den  trohjertede  og  ligefremme  Mand,  der  ler  og  taler 
højt  i  den  fine  Forsamling  og  ikke  er  mere  vant  til  at  bevæge  sig 
iblandt  de  fornemme  Herrer,  end  at  han  giver  sig  Tid  til  at  hilse  paa 
de  Venner,  som  han  genkender.  „Den  Mening,  at  Luther  skulde  være 
løbet  uden  veloverlagt  Program  ind  i  Rigsdagen,  som  et  Kreatur  i 
en  Stald,  for  derpaa  forskrækket  at  svare  paa  Anklagerens  Spørgs- 
maal,  at  han  først  vilde  overlægge  Sagen  endnu  en  Gang,  er  simpelt- 
hen absurd."   (Anf.   Værk  L,   430). 

Ved  det  andet  Forhør:  „Altsaa  ikke  stejlende  tilbage  —  saaledes 
som  Ritschl  paa  Wormser  Mindesmærket  har  udtrykt  hans  Livs 
Idé,  —  men  bøjende  det  ene  Knæ  efter  Munkenes  Sædvane,  har  han 
talt."  Og  angaaende  den  berømte  Slutningsreplik,  som  begrænses  til: 
,,Gud  hjælpe  mig!  Amen",  hedder  det:  „Den  endelige  Omstilling  af 
Ordene:  „Her  staar  jeg.  Jeg  kan  ikke  andet,  Gud  hjælpe  mig!" 
stammer  først  fra  Lutherudgaven  af  1546.  Men  ogsaa  det  simple: 
„Gud  hjælpe  mig!"  maa  have  gjort  Indtryk,  da  Peutinger  udtrykkelig 
fortæller  det  hjem.  løvrigt  er  det  ikke  Luthers  Ære,  at  han  sagde: 
„Her  staar  jeg,"  men  at  han  stod."  (Anf.  Værk  I.,  436,  440). 

Et  af  de  sidste  Afsnit  i  Bogen  hedder  „Den  gamle  Luther."  Det 
er  et  gribende,  næsten  shakespearesk  Billede  af  den  gamle  ensomme. 
Hans  daglige  Bon  er:  „Kom,  kære  Dommedag!"  Hans  Pessimisme 
tager  til  sammen  med  hans  Smerter,  mens  hans  Kræfter  og  Hu- 
kommelse tager  af.  Begge  Dele  griber  ind,  naar  han  udtaler  sig  om 
sin  Fortid  og  sin  Samtid,  og  naar  han  ruster  sig  til  Kamp  mod 
Jøder  og  Djævle.  At  han  med  Alderen  kommer  til  at  se  dobbelt 
paa  dette  Punkt,  saa  at  han  tror  at  se  en  Djævel,  naar  han  ser  en 
Jøde,  kan  noget  undskyldes  ved  hans  Alderdom,  men  ikke  oprette 
de  sørgelige  Følger,  som  hans  Ord  fik  for  Eftertiden  Om  hans 
Stilling  til  Jøder  og  Djævle  gælder  det,  som  Hausrath  siger  om  hans 
Djævlelære:   „Det  var  et  Stykke  Middelalder,   som  han   slæbte  med 

sig  og  ved  sin  Autoritet  legitimerede  ogsaa  hos  Eftertiden.  Hans 
humane,  milde  Sindelag  bevarede  ham  fra  at  rase  mod  Djævle- 
tjenere  og  Hekse,  som  det  var  Dagens  Orden  i  Calvins  Gudsstat  og  de 
bispelige  Lande,  men  det  var  slemt  nok,  at  Lutheranere  som  Carpzow 
kunde  beraabe  sig  paa  Luthers  Djævle-  og  Heksetro  for  deres  Ræds- 
ler." (Anf.  Værk  IL,  437). 

„Lidende  af  Stensmerter,  med  et  aabent  Saar  paa  Benet,  med 
en  Ørelidelse,  som  fyldte  hans  Hoved  med  Tordenbrag  og  Havbrus, 
hjemsøgt  af  de  gamle  melankolske  Depressioner  og  nye  astmatiske 
Ængstelser,  med  et  Øje,  som  skelede  og  begyndte  at  blive  blindt,  blev 
han  ved  at  kæmpe  og  arbejde"  Den  gamle  Kæmpekraft  var  endnu 
ikke  udslukt,  og  hvis  den  undertiden  slog  over  i  Bersærkergang, 
kunde  han  undskylde  sig  saaledes:  „Sie  lernen  mich  grob  sein.  Man 
musz  mit  dem  Teufel  also  reden."  (Anf.  Værk  IL,  438).  Ord,  som 
endnu  den  Dag  i  Dag  har  deres  Berettigelse  overfor  dem,  der  for- 
arges over  hans  „barbariske  Polemik"  og  „gider  ej  taget  hans  Ord 
paa  deres  Silketunger" 

Naar  han  plages  af  Melankoli,  kan  det  falde  ham  ind  at  sætte 
sig  ud  til  Svinehyrden  ved  Svinene.  Dér  sidder  han  da,  næsten  som 
en  tungsindig-lystig  Figur  fra  Shakespeare,  og  fører  Samtaler  og 
Betragtninger  med  sig  selv  og  Svinene:  ,, —  Ja  selv  om  den  tyrkiske 
Kejser  med  al  sin  Magt  og  Vælde  drog  forbi,  saadan  en  So  vilde  dog 
være  for  stolt  til  at  røre  en  Børste  for  hans  Skyld.  —  Ikke  engang  for 
Døden  er  den  bange  og  har  ingen  Anelse  om,  hvad  der  sker  med  den, 
ikke  engang  naar  Slagteren  har  faaet  fat  i  den.  Og  hvorfor  har  den 
det  saa  meget  bedre  end  et  Menneske?  Det  er,  fordi  den  ikke  spiste 
af  Æblet,  som  lærte  os  elendige  Mennesker  i  Paradiset  at  kende  For- 
skel paa  ondt  og  godt."  (Anf.   Værk  339 — 40). 

Her  er  hverken  Plads  eller  Anledning  til  en  udførlig  Redegørelse 
for  Indholdet  af  denne  rige  Bog,  saa  lidt  som  til  en  Undersøgelse  af 
dens  videnskabelige  Værdi  og  Enkeltheder.  Den  bør  læses,  ikke 
refereres. 


Hvis  det  er  et  Kendetegn  paa  Storhed  at  være  et  Forargelsens 
Tegn  Aarhundreder  efter  sin  Død,  saa  vidner  ovenstaaende  om  Lu- 
thers udødelige  Storhed.  Er  der  noget  andet  Menneske,  som  er  saa 
levende  i  sin  Grav;  er  der  noget  Geni,  hvis  Liv  og  Gerning  i  den 
Grad  kan  faa  Menneskesjæle  til  at  gløde  af  Kærlighed  og  Had  og 
Menneskeaander  til  at  tørne  sammen  over  sin  Grav? 


Krønike. 

Det  er  vanskeligt  at  faa  rede  paa  den  politiske  Stilling  nu,  da 
enhver  søger  at  fremstille  Tingene  til  egen  Gunst,  og  Programmer 
og  Programtaler  svirrer  rundt  i  Landet.  Der  siges  saa  mange  smukke 
Ting  i  dem  alle.  Alle  Partier  vil  have  fat  paa  det  danske  Folk  und- 
tagen det  socialdemokratiske,  der  kun  kalder  paa  „alle  Arbejdere 
i  By  og  paa  Land,  alle  Husmænd  og  Smaakaarsfolk",  paa  det  saa- 
kaldte  Proletariat,  for  at  faa  dette  med  i  den  store  Klassekamp,  „hvis 
endelige  Formaal  er  i  fuldeste  og  absoluteste  Konsekvens  at  bringe 
Proletariatets  Klasseinteresse  til  Gyldighed",  ti,  som  det  danske 
Socialdemokratis  Teoretiker,  Dr.  Gustav  Bang,  udtrykker  sig,  „det 
socialdemokratiske  Partis  bærende  Grundlag  er  og  maa  være  Prole- 
tariatet, først  og  fremmest  de  egentlige  Lønarbejdere  og  dernæst  den 
øvrige  Masse  af  udbyttede  og  undertrykte",  og  det  tager  kun  mod 
Tilhængere  fra  andre  Samfundslag,  „naar  de  kaster  Broen  af  bag  sig 
og  fuldtud  slutter  sig  til  det  socialdemokratiske  Program".  Det 
socialdemokratiske  Partis  foreløbige  Formaal  er  imidlertid  at  faa 
Ministeriet  J.  C.  Christensen  styrtet,  og  for  at  naa  dette,  har  det 
sluttet  et  Valgforbund  med  det  radikale  Parti,  hvis  Valgopraab  stiller 
gennemgribende  Reformer  i  Udsigt,  først  og  fremmest  dog  vor  nuvæ- 
rende Grundlovs  Ændring  i  Junigrundlovens  Aand,  hvad  der  er  Forud- 
sætningen for,  at  de  nævnte  store  Reformer  skal  kunne  gennemføres. 
I  denne  Indrømmelse  ligger  en  Opfordring  til  ikke  at  fare  saa  vold- 
somt frem  mod  J.  C.  Christensens  Ministerium,  som  de  radikale  gør 
baade  i  deres  Valgopraab  og  paa  deres  Vælgermøder,  ti  med  vor 
nuværende  Grundlov  kan  vi  næppe  komme  frem  med  større  Fart  end 
den,  Ministeriet  har  slaaet  ind  paa  i  den  forløbne  Tid,  og  det  lover 
jo  at  sætte  Farten  op,  naar  det  overlever  Valgene,  hvad  det  ogsaa 
vil  blive  nødt  til,  hvis  det  overhovedet  skal  leve  videre. 

Man  havde  ventet,  at  „Systemskiftet"  skulde  have  betydet,  at 
vi  kunde  sætte  al  vor  Kraft  ind  paa  et  socialpolitisk  Lovgivnings- 
arbejde, men  Forfatningskampen  er  ikke  endt,  og  den  ender  ikke, 
før  vi  faar  et  alvorligt  Opgør  med  Grundloven  af  1866.  Utvivlsomt 
vil  vor  politiske  Fremtid  blive  bestemt  af  Kampen  for  eller  imod  vor 

nuværende  Grundlovs  Landsting,  Talen  om  de  Kongevalgtes  Opløse- 
lighed er  kun  Dønningerne  forud,  og  de  politiske  Synspunkter  vil  da 
række  Haanden  til  de  sociale.  Det  vil  ikke  blive  lette  Dage  for  vore  Jord- 
drotter, og  de  vil  ikke  kunne  staa  sig  med  de  Argumenter,  som  mange 
af  deres  Forsvarere  nu  fører  i  Marken,  ti  de  er  de  samme  som  dem, 
Socialdemokraterne  bruger,  Klassebevidsthedens  nemlig,  og  den  For- 
fatning, vi  nu  har,  giver  allerede  „Proletariatets"  Talmængde  en 
Overvægt  over  „Overklassen".  Vore  Jorddrotter  maa  af  og  til  sige 
et  ledende  Ord  og  ikke  altid  kun  spille  Bremse.  Hvad  nu  den  al- 
mindelige kommunale  Valgret  angaar,  saa  vil  de  tilsidst  blive  nødte 
til  at  give  sig,  ti  det  vil  vise  sig,  at  det  kun  er  et  Mindretal  af 
vore  Bønder,  der  er  blevne  saa  „klassebevidste",  at  de  svigter  den 
Folkelighedens  Idé,  som  de  i  Folkehøjskolen  har  lært  at  sværge 
til  —  der  er  vel  et  Frafald  at  spore,  men  de  frafaldne  skammer  sig 
ved  det;  de  bedste  bliver  tro.  Det  er  galt  at  slutte  fra  vor  Landbo- 
stands Stilling  overfor  det  borgerlige  Ægteskab,  til  dets  Stilling  over- 
for den  kommunale  Valgret,  ti  da  der  blev  afstet  om  hint,  var  de 
stemmegivende  andre  end  de,  der  skal  bestemme  om  Valgretten,  og 
under  Agitationen  mod  det  borgerlige  Ægteskab  fejrede  Bornertheden 
Triumfer,  som  ikke  kan  fejres  i  Spørgsmaal  af  ren  politisk  Natur. 
Forøvrigt  faldt  Ægteskabsafstemningen,  der  blev  foretaget  efter  den 
almindelige  kommunale  Valgrets  Principer,  jo  højst  konservativt  ud. 

Det  er  uheldigt  for  Ministeriet,  at  det  ikke  kan  gaa  til  Valg 
paa  en  stor  Mærkesag,  men  at  det  maa  henvise  de  store  Sager  — 
Forsvarssagen  til  Kommissionen,  de  kongevalgte  Landstingsmænd 
til  Statsraadet,  Toldloven  til  næste  Samling  osv.  Man  bebrejder  det, 
at  det  ikke  er  optraadt  tilstrækkelig  kraftigt  overfor  Landstinget, 
men  det  har  vel  brugt  den  Myndighed,  det  raader  over,  og  Kon- 
seilspræsidentens Nølepolitik  har  tidligere  vist  sig  stærkere  end 
Paagaaenhedens.  I  England  tager  Fremskridtets  Ledere,  Fabia- 
nerne,  den  gamle  romerske  Nøler,  Quintus  Fabius  Maximus,  til  For- 
billede; de  vil,  som  det  hedder  forrest  paa  deres  Program,  vente  paa 
den  belejlige  Tid  for  saa  at  slaa  saa  meget  drabeligere  til;  det  har 
vist  sig  at  være  god  Politik,  og  den  passer  utvivlsomt  ogsaa  for  os, 
hvorimod  alle  franske  Forbilleder,  som  de  radikale  danner  sig  efter, 
kun  kan  passe  for  visse  af  Københavns  Bykvarterer,  men  aldrig  for 
Landet.  Det  vil  derfor  ogsaa  vise  sig,  at  de  radikales  Sangvinskhed 
vil  faa  et  dygtigt  Smæk;  de  drømmer  sig  1894  og  1895  om  igen, 
men  de  har  ingen  Førere  med  Hold  i  Landbefolkningen,  som  Beform- 
partiet  havde  i  Halvfemserne,  og  de  har  ikke  Provinspressen.  De  vil 
imidlertid  kunne  faa  nogle  Mænd  ind,  der  ved  deres  Evner  delvis 
vil  fylde,  hvad  Partiet  mangler  i  Tal,  og  de  vil  i  Tinget  kunne  skyde 
adskillige  Huller  i  Venstrereformpartiet, 

At  Ministeriet  vil  miste  sit  nuværende  Folketingsflertal,  tvivler 
næppe  nogen  om,  og  sandsynligvis  vil  vi  faa  et  Partiernes  Bagna- 
rok,  i  hvilken  Forholdstalsvalgmaaden  maaske  kan  fødes,  saa  vi 
faar  et  Folketing,  der  virkelig  kan  siges  at  repræsentere  det  danske 

Folk,  og  derved  faa  en  tvingende  Magt  overfor  Landstinget,  selv  i 
dets  nuværende  Sammensætning.  Om  der  nu  blot  snart  kunde  samle 
sig  et  Flertal  om  en  forsvarlig  Ordning  af  vort  Værn,  saa  man  ikke  af 
Hensyn  til  vor  udsatte  Stilling  skal  være  bange  for  at  kaste  sig 
ind  i  de  indre  Kampe,  som  maa  udkæmpes. 

Socialdemokraterne  siger  i  deres  Valgopraab,  at  „der  gennem- 
føres ikke  en  Smule  mere,  end  Magthaverne  drives  til  af  dem,  som 
trænger  til  Reformerne".  Det  er  der  jo  megen  Sandhed  i,  men  der 
findes  baade  i  Venstres  og  Højres  forskellige  Afskygninger  dem,  der 
ser,  hvilke  Reformer  der  trænges  til  for  Retfærdighedens  Skyld..  Der 
er  Socialister  i  andre  Lejre  end  i  Socialdemokratiets,  Socialister,  der 
har  en  anden  Samfunds-  og  Menneskeopfattelse,  end  Karl  Marx's 
Tilhængere  har;  de  lader  sig  ikke  lede  af  Klasseinteresser,  men  af 
Ideer,  og  de  er  ogsaa  tvingende.  Maven  er  ikke  det  eneste,  der 
bestemmer  Menneskeslægtens  Udvikling.  Alle  Partiers  Programmer 
taler  om  den  sociale  Lovgivning,  ethvert  Parti  ved,  at  her  skal  dets 
Adelsbrev  skrives.  Godsejerne  gav  i  Slutningen  af  det  attende  Aar- 
hundrede  deres  Indsats,  Borgerne  gav  den  med  Grundloven  af  1849, 
nu  skal  Bønderne  give  deres.  Det  radikale  Parti  vil  aldrig  kunne 
gennemføre  noget  uden  Socialdemokraternes,  d.  v.  s.  Byarbejdernes 
Hjælp,  kun  Venstrereformpartiet  og  de  Moderate  vil  kunne  gennem- 
føre noget  ved  Bøndernes  Hjælp.  Det  er  det,  de  burde  have  Lejlig- 
hed til,  og  det  vil  de  ogsaa  nok  faa. 

L.  M. 


Om  Israels  Haab  i  Kristi  Tidsalder. 

En  Oversigt  af  L.  J.  Koch. 

Gennem  hele  det  nye  Testamente  gaar  der  som  en  Luftning 
af  Individualisme.  Personlighedens  evige  Værdi  er  Grund- 
forudsætningen for  alt,  hvad  Jesus  har  gjort  og  sagt:  »Hvad 
vil  det  gavne  et  Menneske,  om  han  vinder  hele  Verden,  men 
lider  det  Tab:  sin  Sjæl?«  Vender  vi  os  derimod  til  det  gamle 
Testamentes  store  Skikkelser,  Profeterne,  og  læser  deres  Taler, 
saa  er  det,  som  om  vi  var  i  en  helt  anden  Verden:  Folket  og 
atter  Folket.  Profeten  er  ivrig  optagen  af  sin  Tids  Politik,  af 
Stormagternes  Krige,  Kongernes  Rænkespil,  af  Spørgsmaal  om 
Nevtralitet,  Forsvarsvæsen,  Alliancer.  Og  han  er  en  social  Fører: 
Forholdet  mellem  Kapitalisme  og  Proletariat  optager  Jesaja  eller 
Amos  ligesaa  meget  som  Karl  Marx  eller  Henry  George.  Stat, 
Folk,  Samfund  er  for  Profeten  alt,  den  enkelte  kun  saare  lidt. 
Naturligvis  ser  han  det  alt  sammen  i  religiøs,  i  hellig  Belys- 
ning. Især  viser  dette  sig  ved  det  profetiske  Fremtidshaab;  ti 
Storheden  af  det,  som  forventes,  staar  i  den  skarpeste  Modsæt- 
ning til  Nutidens  ringe  Dage  og  kummerlige  Virkelighed,  og 
Haabet  bæres  udelukkende  af  en  i  alleregentligste  Forstand  vid- 
underlig Tro  paa  Gud.  Men  ogsaa  paa  dette  Punkt,  hvor  den 
religiøse  Aand  fremtræder  i  hele  sin  Styrke,  finder  vi  en  fuld- 
stændig Optagethed  af  Samfundets  Anliggender:  Profeternes 
messianske  Haab  er  jordisk;  Herrens  Dag  og  Herrens  Dom  er 
væsentlig  en  Dom  over  Folkeslag,  over  Israel,  over  Assur  eller 
Babel.  Tilstanden  i  selve  det  messianske  Herlighedsrige  skil- 
dres tit  nok  med  overnaturlige,  men  aldrig  med  overjordiske 
Træk.  Naar  f.  Eks.  Jesaja  giver  sig  hen  i  den  fyldigste  Skil- 
dring  af  den    kommende    Herlighed,   maler  han  for  os  et  jor- 

Dansk  Tidsskrift.    IX.  25 


378  Om  Israels  Haab  i  Kristi  Tidsalder 

disk  Paradis  i  Lighed  med  det,  der  var  i  Tidernes  Morgen,  en 
Natur  fyldt  med  Fred,  en  Menneskehed  og  en  Hersker  fyldt 
med  Retfærd  og  Fromhed*.  Men  Opstandelse  og  Udødelighed 
er  ukendte  Tanker,  og  derfor  ser  vi,  hvordan  den  enkelte  Is- 
raelit, der  er  saa  fuld  af  Haab  for  sit  Folk,  ofte  maa  stride  en 
fortvivlet  Kamp  for  at  bjærge  blot  en  Smule  Haab  for  sig  selv. 
Naar  Trængsel  og  Nød  stormer  ind  paa  ham,  naar  der  spær- 
res for  Udsigten  til,  at  han  kunde  faa  Del  i  den  Herlighed, 
Profeterne  forjættede,  saa  staar  han  raadvild,  og  over  for  saa- 
danne  individuelle  Skæbner  kan  han  i  Grunden  ikke  rigtig 
finde  nogen  Hjælp  i  sin  stærke  Tro  paa  Gud.  Profeten  er  og- 
saa  langt  fra  at  være,  hvad  vi  forstaar  ved  en  Sjælesørger. 
Jesaja  bekymrer  sig  ikke  for  Kong  Achaz'  eller  Kong  Hiskias 
Sjæl,  men  for  Juda  Konges  Regering  og  Israels  Fremtid. 

Og  er  det  messianske  Rige  for  Profeterne  et  jordisk  Rige, 
da  er  selve  Messias  ogsaa  en  jordisk  Hersker.  Oprindelig  gæl- 
der Forjættelsen  et  Hersker/nis,  »Davids  Sæd«;  senere  samler 
den  sig  om  en  enkelt  fremtidig  Konge  af  dette  Hus.  Snart  træ- 
der denne  Skikkelse  i  Forgrunden  og  antager  overmenneskelige 
Dimensioner  som  hos  Jesaja;  snart  træder  han  mere  tilbage 
som  hos  Jeremias.  Men  i  alle  Tilfælde  er  han  en  jordisk  Her- 
sker, der  fuld  af  hellig  Iver  lever  og  aander  i  Krigens  og  Fre- 
dens Gerning;  han  er  et  Folks,  en  Slægts,  men  ikke  Menneske- 
sjæles Frelser. 

Saadan  er  denne  almene  og  ikke  individuelle  Aand,  som 
præger  Profeternes  Nutidsgerning  og  Fremtidshaab.  Og  nu  er 
det  paa  ingen  Maade  saaledes,  at  det  først  er  Jesus  selv,  som 
har  brudt  Vejen  frem  til  Spørgsmaalet  om  den  enkeltes  Frelse. 
Mange  Lænker  om  Personligheden  har  han  maattet  bryde; 
men  derom,  at  det  højeste  og  vigtigste  er  Personligheden,  — 
derom  er  han  enig  netop  med  sine  bitreste  Fjender.  Har  han 
end  sagt  det  stærkere  og  med  dybere  Klang  end  nogen  anden, 
saa  har  han  dog  ikke  sagt  det  først.  Om  Frelsesyey'en  har 
baade  Herren  og  Apostlene  kæmpet  med  Jøderne,  men  ikke 
om,  hvorvidt  Sjælene  overhovedet  skulde  frelses*.  Nej,  Jesus 
bygger  her  paa  en  Udvikling,  som  var  sket  i  den  efterprofeti- 
ske    Tid.     En    Udvikling,    som   ikke   skyldtes    store    profetiske 

*  Jes.  11. 
**  Jeg  ser  her  bort  fra  det  mindre  betydende  Forhold  til  Saddukæerpartiet. 

Mænd;  ti  de  Forfattere,  gennem  hvis  Skrifter  vi  kender  den. 
er  uden  Navn  og  har  i  det  store  og  hele  sikkert  mere  søgt  at 
udtrykke  det,  der  rørte  sig  i  Folket,  end  de  egentlig  har  haft 
nyt  Lys  at  bringe.  Derimod  en  rig  Udvikling  i  Folket  eller  i 
Krese  al*  Folket,  saa  det  egentlig  nu  er  det  israelitiske  Folk 
selv,  som  fører  Aabenbaringen  videre.  Og  et  mægtigt  Skridt 
blev  den  ført  videre.  Man  kan  sikkert  uden  Overdrivelse  sige, 
at  i  Tiden  mellem  den  babyloniske  Landflygtighed  og  Kristus  er 
den  israelitiske  Religion  i  flere  Henseender  bleven  en  ny  Religion. 
Ti  alene  det,  at  en  Religion,  som  tidligere  intet  Haab  har  haft 
om  Opstandelse  og  Udødelighed,  nu  fyldes  med  dette  Haab,  er 
jo  nok  til  at  give  hele  Gudsforholdet  et  nyt  Præg  og  altsaa  i 
Grunden  forvandle  Religionen.  Det  er  denne  Forvandling,  jeg 
her  vil  prøve  at  give  et  Overblik  over. 

Et  af  de  mest  kendte  Stykker  inden  for  det  gamle  Testa- 
mente er  uden  Tvivl  Skildringen  af  den  lidende  Frelser  i  Jes. 
53.  Vi  hører  her  om  »Herrens  Tjener«,  der  »saares  for  vore 
Overtrædelser,  knuses  for  vore  Misgerninger«  og  derefter  faar 
sin  Grav  »blandt  de  ugudelige«.  Men  efter  at  have  beskrevet 
denne  sonende  Lidelse  og  Død  fortsætter  Profeten:  »Vil  hans 
(o:  Herrens  Tjeners)  Sjæl  fuldbringe  et  Skyldoffer,  da  skal  han 
se  Afkom,  leve  et  langt  Liv  og  Jahves  Vilje  fuldbyrdes  ved 
hans  Haand.«  Her  er  Liv  efter  Død.  Stykket  er  skrevet  under 
Landflygtigheden  af  en  ukendt  Profet  (c.  540  f.  Kr.),  og  vi  har 
altsaa  allerede  her  som  en  Spire  til  Opstandelsestroen.  Men 
det  er  ogsaa  kun  en  Spire;  ti  det,  der  udsiges  om  en  saa  ene- 
staaende  Skikkelse  som  »Herrens  Tjener«,  til  hvem  Haabet 
om  Soning  af  Folkets  Synd  knytter  sig,  kan  naturligvis  ikke 
overføres  paa  andre.  Vi  ser  derfor  ogsaa,  naar  vi  undersøger 
den  samme  Profets  Fremtidsforventning  i  det  hele,  at  den  er 
meget  langtfra  at  være  individualistisk;  tværtimod  drejer  den 
sig  bestandig  om  Folket  og  Folkene. 

Naar  vi  derimod  gaar  henimod  400  Aar  ned  i  Tiden  til 
Makkabæerperioden,  finder  vi  det  individuelle  Haab  levende  i 
Daniels  12.  Kapitel*,  hvor  der  udtales  en  bestemt  Forventning 

*  Daniels  Bog  adskilles  i  den  hebraiske  Bibel  fra  de  egentlige  profetiske  Skrifter. 
Den  er  efter  al  Sandsynlighed  skreven  som  en  Trøstebog  for  de  fromme  Israelit- 
ter i  de  Aar  (168—165  f.  Kr.),  da  Syrerkongen  Antiokus  Epifanes  vanhelligede  Je- 
rusalems Tempel  ved  Afgudsdyrkelse  og  forfulgte  alle  Jøder,  som  holdt  fast  ved 
deres  Tro. 

om  dødes  Opstandelse.  Det  er  nu  sikkert  ikke  Forfatteren 
til  Daniels  Bog,  der  her  bringer  en  ny  Aabenbaring;  det  Ind- 
tryk faar  man  ikke  af  Stederne  selv,  og  desuden  ved  vi  anden 
Steds  fra,  at  Opstandelseshaabet  allerede  var  de  trofaste  Israelit- 
ters Trøst  under  Antiokus  Epifanes'  Forfølgelse.  Med  andre 
Ord:  dette  Haab  bringes  ikke  Israel  af  en  enkelt  stor  Profet, 
men  dukker  frem  i  Folket  selv  ganske  stille  og  viser  sig  for 
os,  da  det  allerede  er  blevet  en  Magt. 

Hvorfra  er  det  kommet?  I  vor  Tid  er  det  ikke  ualminde- 
ligt, at  man  her  tænker  paa  en  Paavirkning  fra  Parsismen, 
fra  Zoroasters  Religion.  Saa  meget  er  nu  vist,  at  man  hos  Per- 
serne tidligere  end  hos  Jøderne  har  ejet  Troen  paa  de  dødes 
Opstandelse  og  paa  en  Dom  over  alle  de  enkelte  Mennesker, 
saa  umulig  er  den  nævnte  Tanke  ikke.  Men  der  er  dog  vist 
alligevel  tilstrækkelig  Forklaring  at  finde  paa  national  jødisk 
Grund.  Det  er  særlig  Troen  paa  Guds  retfærdige  Gengældelse, 
vi  her  maa  fæste  vort  Blik  paa.  Den  fromme  Israelit,  som 
levede  og  aandede  i  Troen  paa  den  hellige  Gud,  men  hvis 
Haab  paa  den  anden  Side  ikke  naaede  ud  over  det  jordiske 
Livs  Grænse,  maatte  ganske  naturligt  føres  til  den  Tanke,  at 
Livets  Lykke  eller  Ulykke  var  et  ligefremt  Udslag  af  Guds 
Gengældelse,  altsaa  Løn  eller  Straf.  Men  denne  Betragtning,  som 
vi  tit  nok  møder  i  det  gamle  Testamente,  og  som  sad  Jøden 
i  den  Grad  i  Blodet,  at  vi  endnu  finder  den  hos  Jesu  Disciple, 
maatte  jo  under  visse  Forhold  blive  til  den  frygteligste  Anfæg- 
telse. Saaledes  i  Jobs  Bog,  hvor  der  fremstilles  en  fuldtud  ret- 
færdig Mand  for  os,  der  uden  at  have  fortjent  Straf  dog  ram- 
mes af  den  bitreste  Ulykke;  han  føler  Gengældelsestanken  som 
et  Slag  i  Ansigtet  og  som  en  Meningsløshed  og  kæmper  en 
fortvivlet  Kamp  for  at  komme  til  Forstaaelse  af  Guds  Førelser; 
i  dybeste  Forstand  bliver  han  ikke  hjulpen  under  sin  Anfæg- 
telse og  kan  jo  i  Virkeligheden  ikke  blive  det  ud  fra  det  gam- 
melisraelitiske  Standpunkt.  Livets  beske  Modsætning  mellem 
Værd  og  Skæbne  vil  ikke  lade  sig  forlige  med  Troen  paa  Guds 
Retfærdighed,  saalænge  denne  kun  har  den  jordiske  Tilværelse 
som  sin  Skueplads.  Vi  undrer  os  derfor  ikke,  naar  vi  i  »Præ- 
dikerens Bog«  finder  en  Tænker,  som  træt  af  Kampen  lader 
Gengældelsestanken    falde   og    synker   hen   i   Pessimisme.    Dog 

dette  er  ikke  det  almindelige.  Som  Regel  fastholdes  Gengældel- 
sestanken med  ubetvingelig  Troskraft,  ja  tit  paa  en  ligefrem 
paradoksal  Maade,  og  i  Psalmerne  ser  vi  Mennesker,  der  saa  at 
sige  slider  i  Dødens  Lænker  for  at  faa  Plads  for  deres  Tro 
paa  Guds  Retfærdighed.  Maatte  ikke  det  Øjeblik  komme,  da 
dette  Livs  Skranker  sprængtes  af  denne  Tro?  Hertil  kunde 
ogsaa  ældre  Profetsteder  yde  en  Hjælp.  Vi  har  nævnt  Jes.  53; 
men  desuden  findes  der  Steder,  hvor  Profeter  varsler  Folkets 
Opstandelse  i  jordisk  Forstand  (Hos.  6,  2;  Ez.  37);  slige  Steder 
kunde  vel  blive  et  Fingerpeg  for  forpinte  Sjæle,  der  havde 
faaet  Dødens  Problem  at  føle.  Hvorledes  det  nu  end  forholder 
sig  hermed,  saa  er  det  betegnende  nok  at  se,  i  hvilken  Form 
Opstandelseshaabet  fremtræder  paa  det  ovennævnte  Sted,  Dan. 
12,  nemlig  ikke  som  en  Forventning  af  alles,  men  af  manges 
Opstandelse:  »Mange  af  dem,  som  sover  i  Støvets  Jord,  skal 
vaagne,  nogle  til  evigt  Liv,  andre  til  Skam  og  evig  Afsky«. 
Hvem  er  disse  »mange«?  Maaske  kan  vi  finde  Svar  herpaa  i 
den  saakaldte  Henoks  Bogs  22.  Kapitel*,  der  vist  ikke  er  saa 
særlig  meget  yngre  end  Daniel.  Her  fortæller  Henok,  at  han 
paa  sine  Rejser  ogsaa  kommer  til  en  øde  Fjældegn  langt  imod 
Vest  og  her  gæster  Dødsriget;  han  linder  dette  delt  i  4  Afde- 
linger: Et  Sted  hører  han^  Abels  Aand  klagende  raabe  imod 
Himlen;  her  synes  altsaa  Martyrerne  at  have  deres  Opholds- 
sted ;  et  Sted  vederkvæges  de  afdøde  retfærdige  ved  en  klar 
Kilde,  og  endelig  er  der  2  særlige  Rum  for  de  ugudelige:  et 
for  dem,  der  ingen  Straf  har  lidt  her  i  Livet,  et  andet  for  dem, 
som  ramtes  af  en  voldsom  Død  og  saaledes  fik  Straf.  Disse 
sidste  skal  ikke  opstaa  og  heller  ikke  have  yderligere  Straf. 
De  andre  afdøde  skal  derimod  opstaa  »paa  Dommens  Dag« 
for  enten  at  faa  Straf  eller  Løn.  Her  har  Gengældelsestanken 
fra  det  gamle  Israel  aabenbart  faaet  Foden  indenfor  Dødsriget 
og  præger  Forestillingen  om  dette  og  om  Opstandelsen,  særlig 
for  de  ugudeliges  Vedkommende.  Og  herudfra  ligger  det  nær  at 
forstaa  Daniels  »mange«  om  de  afdøde,  som  ikke  har  faaet  fuld 
Løn   eller    Straf  her  i  Livet   og   derfor  skal   have  det  hinsides 

*  »Henoks  (eller  Enoks)  Bog«  hører  til  de  saakaldte  gammeltestamentlige  Pseude- 
pigrafer.  Den  tillægges  Henok  og  giver  sig  altsaa  ud  for  at  stamme  fra  Tiden  før 
Syndfloden.  I  Virkeligheden  er  den  sammenstykket  af  forskellige  Kildeskrifter 
fra  den  tidligere  og  senere  Makkabæertid.  Bogen  er  citeret  i  Juda  Brev. 

Døden.  Paa  denne  Maade  synes  vi  altsaa  at  have  fundet  Spire- 
punktet for  Opstandelseshaabet,  idet  dette  oprindelig  er  som  et 
Supplement  til  den  Udøvelse  af  Guds  Retfærdighed,  der  finder 
Sted  her  i   Livet.     I  saa  Fald  er  alt  ægte  jødisk. 

Hvordan  nu  end  dette  forholder  sig  —  saa  meget  staar  fast, 
at  vi  har  fundet  for  det  første  det  nye  Haab  om  Opstandelse 
og  dernæst  tillige  en  ganske  ny  Forestilling  om  Dødsriget.  Det 
gammeltestamentlige  Skyggerige  Sheol  med  sin  ensartede  graa 
Tomhed,  der  gør  Samuel  og  Saul  ens  (1.  Sam.  28,  19),  og  i  hvis 
Taager  selv  Ihukommelsen  af  Gud  svinder  bort  (Ps.  6,  6),  er 
veget  for  Hades  med  de  dybe  Adskillelser,  der  ligesom  foregriber 
den  endelige  Dom.  Og  saaledes  linder  vi  det  jo  ogsaa  i  det  nye 
Testamente  —  dog  naturligvis  uden  Henokbogens  plumpe  Ma- 
terialisme — ;  vi  behøver  blot  at  mindes  Lignelsen  om  den 
rige  Mand  og  Lazarus.  Og  den  samme  Forestilling  udmales  ofte 
i  den  senere  Jødedom  med  en  levende  Indbildningskraft. 

Imidlertid  blev  man  ikke  staaende  ved  »manges«  Opstan- 
delse, men  skred  snart  frem  til  Troen  paa  alles  Opstandelse. 
Noget  egentligt  Dogme  blev  der  ganske  vist  ikke  fastslaaet.  Især 
vedblev  der  længe  at  gøre  sig  en  ejendommelig  Forskel  gæl- 
dende, idet  man  i  visse  Krese  mente,  at  vel  skulde  alle  retfær- 
dige opstaa,  men  saa  heller  ikke  andre.  Denne  Tankegang  skal 
have  været  ret  almindelig  blandt  Farisæerne.  Men  mere  og 
mere  synes  dog  den  konsekvente  Forventning  af  alle  dødes, 
baade  retfærdiges  og  uretfærdiges  Opstandelse  at  have  gjort  sig 
gældende.  Altsaa  en  almindelig  Opstandelse  til  Dom.  Saaledes 
møder  vi  det  f.  Eks.  i  jødiske  Skrifter  fra  Tiden  kort  efter  Jeru- 
salems Undergang  i  Aaret  70.  Et  af  disse  Skrifter  er  den  saakaldte 
4.  Esrabog,  et  vidunderligt  Skrift,  der  er  en  Perle  indenfor  al 
religiøs  Literatur.  I  denne  Bog  træder  Domstanken  i  Forbindelse 
med  en  Syndsbevidsthed  saa  dyb,  at  vi  maa  op  til  Paulus  for 
at  finde  dens  Lige.  —  En  helt  ny  Verden,  Personlighedens  Ver- 
den med  de  evige  Værdier,  aabner  sig  paa  denne  Maade  efter- 
haanden  for  Israel,  og  saaledes  ser  vi  Vejen  banet  for  ham,  der 
kom  for  at  stille  Personlighedens  opvaagnede  Evighedstrang. 

Inden  vi  gaar  videre,  kunde  det  maaske  her  være  paa  sin 
Plads  at  kaste  et  Blik  paa  de  Skrifter,  som  er  de  vigtigste  Kil- 
der til  vort  Kendskab  til  Israels  Haab  i  Tiden  nærmest  før  og 

efter  Kristus.  I  første  Linie  staar  da  de  saakaldte  Apokalypser, 
hvoraf  nogle  allerede  er  nævnte  i  det  foregaaende.  Ved  en  Apo- 
kalypse (o:  Aabenbaring)  plejer  man  at  forstaa  en  Bog,  der  af- 
slører Fremtidens  Begivenheder  gennem  en  Bække  Syner;  disse 
Syner  har  gennemgaaende  symbolsk  Karakter,  fremstiller  f.  Eks. 
Konger  og  Folkeslag  under  forskellige  Dyreskikkelser  o.  s.  v. 
Paa  Makkabæertiden  fremkommer  den  første  Apokalypse,  Da- 
niel, og  derefter  følger  en  hel  Bække:  Henokbogen,  »Mose 
Himmelfart«,  Baruks  Aabenbaring  og  4.  Esra.  De  to  sidste  er 
nogenlunde  samtidige,  4.  Esra  vistnok  fra  Domitians  Tid;  de 
hidrører  altsaa  fra  Tiden  efter  Kristus;  men  deres  Fremtids- 
forventninger  hviler  sikkert  for  en  meget  stor  Del  paa  ældre 
Forestillinger.  En  fælles  Ejendommelighed  for  alle  disse  jødiske 
Apokalypser  er,  at  de  tillægges  en  eller  anden  berømt  Guds 
Mand  fra  de  gamle  Tider:  i  hans  Mund  lægges  Skildringen 
af  Fremtiden,  og  denne  kommer  da  til  at  omfatte  først  det 
Tidsrum,  som  ligger  imellem  Bogens  foregivne  og  virkelige 
Forfatter,  og  som  altsaa  for  denne  sidste  er  Fortid,  dernæst 
ogsaa  den  virkelige  Fremtid.  —  Men  Apokalypserne  er  ikke 
vore  eneste  Kilder.  Ogsaa  i  historiske  Skrifter,  f.  Eks.  Evan- 
gelierne, og  i  de  saakaldte  sibyllinske  Bøger  finder  vi  vigtige 
Oplysninger.  Og  endelig  er  der  de  18  »Salomos  Psalmer«  fra 
Pompejus  Tid,  hvor  Israels  Haab  fremtræder  med  stor  Kraft. 
Det  Spørgsmaal,  som  nu  ganske  naturligt  melder  sig,  er 
dette :  Hvorledes  kom  Israels  nye,  individualistiske  Haab  til  at 
forholde  sig  til  det  gamle  messianske  Haab?  Fra  først  af  synes 
det  at  være  føjet  ganske  naivt  ind  i  det  jødiske  Messiasrige. 
Ti  at  det  gamle  Haab  lever  videre,  er  sikkert  nok.  Netop  den 
makkabæiske  Frihedskamp  gav  det  fornyet  Friskhed,  og  vi 
finder  det  i  den  følgende  Tid  straalende  med  ægte  nationale 
Farver.  I  den   17.  af  »Salomos  Psalmer«  lyder  det  om  Messias*: 

Se  hid,  o  Herre,  og  oprejs  dem  deres  Konge,  Davids  Son, 

Til  den  Tid,  du  kender,  o  Gud, 

At  han  maa  herske  over  Israel,  din  Tjener! 

Omgjord  ham  med  Kraft, 

At  han  kan  knuse  de  uretfærdige  Herskere, 

Rense  Templet  for  de  nedtrampende  Hedninger, 

Forjage  de  ugudelige  fra  din  Arvelod, 

Knuse  Syndernes  Overmod  som  Pottemagerkar 

Og  knuse  al  deres  Stolthed  med  en  Jernkølle 

*  Eft.  Professor  Buhls  Oversættelse  i  »Messitinske  Forjættelser«,  1894,  S.  229  tig. 

Han  dommer  Hedningerne  i  sin  Retfærdigheds  Visdom: 

Han  tvinger  Hedningerne  til  at  trælle  under  hans  Aag 

Og  forherliger  Herren  som  hele  Jordens  Fane. 

Han  renser  Jerusalem  med  Hellighed, 

Som  det  var  i  svundne  Dage, 

Saa  at  Folkene  komme  fra  Verdens  Grænser  for  at  se  dets  Herlighed. 

I  Grunden  ganske  de  samme  Toner  hører  vi  i  Lukasevange- 
liets  første  Kapitel,  særlig  i  Zakarias'  Lovsang: 

Lovet  være  Herren,  Israels  Gud, 

Fordi  han  har  besogt  sit  Folk  og  skaffet  det  Forlosning 

Og  oprejst  et  Frelses  Horn  for  os 

I  sin  Tjener  Davids  Hus 

For  at  give  os,  at  vi  uden  Frygt,  udfriede  af  Fjendehaand 
Maa  dyrke  ham  i  Fromhed  og  Retfærd 
For  hans  Aasyn  alle  vore  Dage. 

Dette  er  de  gamle  ublandede  profetiske  Tanker,  og  Luk.  1 
viser  —  i  Parentes  bemærket  —  sin  høje  Ælde  og  Paalidelig- 
hed  ved  at  være  ganske  upaavirket  af  det  kristelige  Messias- 
billede. I  denne  jordiske  Messiasforventning,  Arven  fra  de  gamle 
Profeter,  var  der  baade  en  etisk  og  en  rent  national  Bestand- 
del. Begge  Sider  kommer  til  Orde  i  de  to  nys  anførte  Stykker; 
men  det  etiske  træder  dog  renest  og  smukkest  frem  i  Luk.  1. 
At  imidlertid  det  udvortes  nationale  maatte  virke  mest  tiltræk- 
kende paa  de  store  Masser  i  et  underkuet  Folk  som  det  jødi- 
ske, er  jo  forstaaeligt  nok.  Vi  undrer  os  derfor  ikke,  naar  vi 
ser  Jødefolkets  Udvikling  som  Helhed  mere  og  mere  føre  i 
denne  Retning.  Det  saakaldte  Zelotparti  opstaar  og  søger  i  na- 
tional-messiansk  Begejstring  at  gøre  den  makkabæiske  Uaf- 
hængighedskamp  om  igen  og  afkaste  Romernes  Aag.  I  selve 
den  store  jødisk-romerske  Krig,  der  endte  med  Jerusalems 
Undergang  i  70  e.  Kr.  var  det  messianske  Haab  en  Hoved- 
drivkraft, og  flere  Gange  opstaar  der  Mænd,  som  tiltager  sig 
Messiasnavnet  og  rejser  Oprørsfanen.  Ogsaa  i  Jesu  Liv  mærkes 
denne  Strømning  stærkt;  ja,  det  at  Folkets  Haab  saa  afgjort 
havde  taget  denne  Retning,  var  netop  en  Hovedaarsag  til  den 
bitre  Skuffelse,  hvormed  man  mødte  Jesus,  saa  snart  det  be- 
gyndte at  klare  sig,  hvad  han  vilde  og  ikke  vilde.  Vi  mindes, 
hvorledes  Evangelisten  Johannes  fortæller,  at  Mængden  vilde 
tvinge  Jesus  til  at  tage  Kongeværdigheden,  og  ved  Indtoget  i 
Jerusalem  var  det  sikkert  nærmest  det  nationale,  som  gjorde 
sig   gældende    og   drev   Folket   til    en    saa    mægtig   Begejstring. 

Men  altsaa:  Det  gamle  messianske  Haab  levede  kraftigt  videre 
under  mere  eller  mindre  ædle  Former,  i  Regelen  det  sidste. 

Hertil  føjede  man  saa  temmelig  uformidlet  Opstandelses- 
haabet.  Saaledes  i  Daniel.  Forfatteren  tænker  sig  uden  Tvivl 
det  messianske  Rige  som  et  jordisk  Rige;  ti  det  fremkommer 
ikke  ved  Verdens,  men  ved  Verdensrigernes  Undergang*)  og 
siges  at  arve  Verdensrigernes  Magt  (7,27);  det  er  altsaa  i  Grun- 
den det  sidste,  stedsevarende  Verdensrige.  Men  til  dette  Riges 
øvrige  Herlighed  føjes  saa  Opstandelsen.  —  I  »Salomos  Psal- 
mer«,  der  jo  saa  stærkt  betoner  den  ydre  jordiske  Herlighed, 
læser  vi  ogsaa  (3,12):  »De,  som  frygter  Herren,  skal  opstaa 
til  evigt  Liv«.  —  Heraf  følger  da,  at  Opstandelsen  bliver  tænkt 
som  en  ligefrem  Tilbagevenden  til  det  jordiske  Liv.  Stærkere 
end  nogen  Steds  kommer  dette  frem  i  2.  Makkabæerbog :  Der 
fortælles  f.  Eks.  i  Kap.  14  om  en  from  Ældste  i  Jerusalem  ved 
Navn  Razis,  hvem  Syrerne  søger  at  fange  for  at  pine  ham 
ihjel.  Da  han  ser,  at  han  ikke  kan  undslippe,  og  paa  den 
anden  Side  er  for  stolt  til  at  ville  nedværdiges  ved  Hednin- 
gernes Pinsler,  dræber  han  sig  selv;  i  Døden  river  han  med 
vildt  Raseri  sine  Indvolde  ud  af  Livet  og  slynger  dem  ind 
imellem  Fjenderne,  idet  han  beder  Gud  om,  at  han  »igen  vil 
give  ham  dem  tilbage«. 

Der  kommer  herved  noget  underlig  fantastisk  over  denne 
Opstandelsestro,  og  dog  var  det  endnu  paa  Jesu  Tid  i  denne 
Form,  at  den  levede  i  Folkets  store  Mængde  og  i  det  ledende 
Parti,  Farisæerne.  Dette  ser  vi  bl.  a.  af  Saddukæernes  Polemik 
imod  den.  Saddukæerne  var  et  vissent  og  forbenet  Stormands- 
parti,  der  paa  Grund  af  et  ganske  verdsligt  Tænkesæt  stod 
fremmed  overfor  ethvert  levende  religiøst  Haab  og  derfor  fast- 
holdt den  gammelisraelitiske  Retragtning  af  Liv  og  Død  uden 
at  eje  noget  af  det  gamle  Israels  Aand  og  Kraft.  Nu  ser  vi 
Repræsentanter  for  denne  Retning  henvende  sig  til  Jesus**  med 
den  bekendte  Fortælling  om  en  Kvinde,  der  havde  haft  syv 
Mænd,  og  spottende  fremsætte  det  Spørgsmaal:  »Hvis  Hustru 
af  de  syv  skal  hun  saa  være  i  Opstandelsen?«  Det  er  aaben- 
bart  deres  egen  Mening,  at  de  her  har  leveret  en  aldeles  knu- 

*    Delte  ser  man  f.  Eks.   af  Nebukadnezars    bekendte   Drøm   om  Billedstøtten   med 

Hoved  af  Guld  o.  s.  v.,  Dan.  2. 
**    Matth.  22,  23—33. 

sende  Kritik  af  Opstandelseslæren :  de  aner  ikke,  at  Jesu 
Opfattelse  af  denne  er  saa  aandelig,  at  den  slet  ikke  rammes 
af  deres  Fortælling:  men  netop  dette  viser  jo,  at  den  gængse 
farisæiske  Opstandelsestro  gik  ud  paa  en  ligefrem  Tilbagevenden 
til  Jordelivet,  altsaa  ganske  som  vi  hørte  om  det  i  2.  Makka- 
bæerbog. 

I  Korthed*  kan  vi  karakterisere  den  almindelige  Tilstand 
saaledes:  Folkets  store  Flerhed  lever  paa  Jesu  Tid  i  en  stærk 
og  ivrig  Forventning  af  et  jordisk  Messiasrige;  i  dette  har  de 
udvortes -nationale  Momenter  den  afgørende  Overvægt,  og  der- 
til er  der  føjet  en  massiv-korporlig  Opstandelsestro,  ifølge 
hvilken  de  retfærdige  afdøde  skal  leve  med  i  det  sejrende 
Israels  Herlighed,  medens  de  ugudelige  lider  Straf  i  en  evig  Ild. 

Imidlertid  var  dette  ikke  den  eneraadende  Betragtning.  Der 
synes  i  Folket  at  have  været  visse  snævrere  Krese,  som  ikke 
faldt  sammen  med  noget  af  de  tre  bekendte  jødiske  Partier*, 
og  hvori  Apokalyptikken  havde  sit  Hjemsted.  I  disse  Krese 
arbejdede  der  sig  efterhaanden  en  mere  aandelig  Opfattelse 
frem.  Denne  Aandsretning  finder  Støtte  i  en  hel  stor  Strømning 
i  Tiden  :  Efter  Landflygtighedstiden  var  der  nemlig  hos  Jøderne 
en  stærk  Tilbøjelighed  til  at  hæve  Gud  op  over  Verden  i  en 
fjærn,  næsten  deistisk  Hinsidighed.  Man  nævner  ikke  hans 
hellige  Navn,  Jahve;  ja,  efterhaanden  gaar  det  saa  vidt,  at  man 
ikke  ynder  overhovedet  at  omtale  Gud  paa  ligefrem  Maade; 
man  siger  derfor  »Himlen«,  »Navnet«,  »Stedet«.  Al  Menneske- 
liggørelse af  Gud  —  barnlig  eller  djærv,  som  den  saa  tit  findes 
hos  de  gamle  Profeter  og  Historiefortællere  —  undgaar  man 
nu.  Naar  Herren  holder  Dom,  er  det  ikke  længere  Jahve,  som 
brøler  fra  Zion,  saa  Himmel  og  Jord  ryster  og  Græsgangene 
svides  af,  eller  som  i  Fortørnelse  stormer  frem  mod  Hed- 
ningerne for  at  knuse  dem.  Nu  er  Dommen  derimod  en  rent 
juridisk  Handling:  »Stole  sættes  frem«;  Herren  sætter  sig  paa 
Dommersædet,  kalder  de  anklagede  for  sig  og  dømmer  dem  efter 
de  himmelske  Bøger**.  Og  som  Gud  bliver  mere  ophøjet  og  hin- 
sidig, saaledes  bliver  ogsaa  Fjendskabet  imod  ham  mere  aandeligt 
og  mere  afgjort;  ti  nu  staar  Satan  bag  ved  det.  Satan  fore- 
kommer inden   for  selve   det  gamle  Testamente   kun    i    et   Par 

*    Farisæerne.  Saddukæerne  og  de  asketiske  Essæere. 
**    Man  læse  f.  Eks.  Dan.  7. 

af  de  senere  Skrifter,  f.  Eks.  Jobs  Bog;  og  her  er  han  egentlig 
endnu  ikke  den  rette  Satan;  han  er  mere  en  Mefistofeles  i 
Goethes  Forstand,  ikke  en  gudfjendsk,  men  en  menneske- 
fjendsk, kritisk  og  anklagende  Skikkelse.  Men  i  Apokalypserne, 
f.  Eks.  »Mose  Himmelfart«,  har  vi  den  gudfjendske  Satan,  og 
desuden  møder  der  os,  især  i  Henokbogen,  en  hel,  udviklet  og 
tilmed  ikke  saa  lidt  indviklet  Dæmonologi.  Hertil  svarer  Læ- 
ren om  de  2  Verdensperioder,  den  nærværende  (»denne  Ver- 
den«), hvor  Satan  hersker,  og  den  tilkommende,  hvor  Gud 
hersker  efter  at  have  holdt  den  store  Dom.  Men  hele  denne 
Tankegang*,  der  sætter  saa  skarpe  Skel  mellem  himmelsk  og 
jordisk,  mellem  det  nærværende  og  det  tilkommende,  begun- 
stigede naturligvis  en  Udvikling  af  det  messianske  Haab  i  mere 
aandelig  Retning,  som  det  nu  skal  blive  paavist. 

I  Henokbogen**  findes  to  beslægtede  Afsnit,  de  saakaldte 
»Billedtaler«  og  den  lille  »Tiugersapokalypse« ;  deres  Tid  er 
vanskelig  at  bestemme;  dog  er  de  vistnok  fra  før  Kristi  Fødsel. 
I  disse  Afsnit  er  de  sædvanlige  messianske  Forventninger  om 
en  national  Forherligelse  —  hvori  forøvrigt  ogsaa  det  etiske 
træder  frem  —  ligesom  bleven  degraderede  til  at  betegne  en  Slags 
Forberedelsestilstand  før  den  endelige  Frelse,  en  Bods-  og 
Lutringstid.  Og  selve  den  endelige  Frelse  opfattes  især  i 
»Billedtalerne«  som  en  himmelsk,  hinsidig  Salighed  efter  Op- 
standelse og  Dom.  Men  det  mærkeligste  ved  »Billedtalerne«  — 
som  forøvrigt  er  et  ret  dunkelt  Skrift  —  er  Messiasbilledet: 
Under  forskellige  Navne,  især  »den  udvalgte«  og  »Menneske- 
sønnen«, fremstilles  Messias  her  som  et  himmelsk  Væsen,  der 
fra  før  Skabelsen  har  haft  Forudtilværelse  hos  Gud.  Naar  han 
engang  aabenbares,  fremtræder  han  som  den  fuldkommen  hel- 
lige, der  i  sin  Person  samler  alle  de  hensovede  retfærdiges 
Aandsgaver,  gennemskuer  Menneskene  og  dømmer  om  de  skjulte 
Ting.  Han  synes  allerede  at  skulle  udøve  et  jordisk  Herre- 
dømme i  Forberedelsestiden;  men  hans  sande  Storhed  aaben- 
bares dog  først  efter  de  dødes  Opstandelse  ved  den  store  Dom ; 
ti  da  tager  han  Sæde  paa  Guds  Trone  som  den,  der  øver  Dom- 
men.    Her  fryder  de  udvalgte  sig  da  ved  at  være  Vidner  til  de 

*    Her  kunde  der  maaske  nok  være  Grund  til  at  spore  en  Paavirkning  fra  Parsis- 
mens  Dualisme. 
**    Man  erindre  dens  Sammensætning  af  forskellige  Kilder. 

ugudeliges  Ydmygelse  og  Kval,  og  derefter  lever  de  i  himmelsk 
Salighed  med  »Menneskesønnen«.  —  Det  er  klart,  at  man  her 
er  i  Færd  med  en  hel  og  gennemført  Aandeliggørelse  af  Israels 
messianske  Haab,  og  tillige  staar  vi  hos  denne  Forfatter  over 
for  en  paa  jødisk  Grund  ellers  uhørt  Forherligelse  af  Messias. 
Der  er  derfor  ogsaa  Forskere,  som  har  villet  gøre  »Billedtalerne« 
til  et  kristeligt  Indskud  i  Henok;  men  sikkert  ganske  uden 
Grund,  da  der  jo  ikke  hos  denne  ophøjede,  men  ret  skygge- 
agtige Messias  findes  et  eneste  Træk  fra  Jesu  historiske  Person 
og  særlig  intet  om  Lidelsen  og  Korsdøden ;  men  dette  kunde 
umulig  mangle,  om  Stykket  skulde  hidrøre  fra  en  kristelig 
Haand. 

Imidlertid  blev  denne  høje  Flugt  i  Messiasskildringen  ikke 
den  Vej,  som  de  senere  Apokalypser  fulgte.  Baruks  Aaben- 
baring  og  4.  Esra  tager  udpræget  dogmatisk  paa  Problemet  om 
Forholdet  mellem  det  gamle  Folkehaab  og  Individernes  nye 
Haab,  idet  de  giver  hver  sit  og  sondrer  dem  bestemt  fra  hin- 
anden. Ligesom  i  »Billedtalerne«  gøres  den  endelige  Frelse  til 
en  himmelsk  Salighed.  Men  paa  den  anden  Side  faar  det 
jordisk-nationale  Haab  alt,  hvad  der  kan  tilkomme  det;  ti  forud 
for  de  dødes  Opstandelse  og  den  individuelle  Dom  gaar  et 
israelitisk  Herlighedsrige  efter  det  gamle  profetiske  Mønster. 
4.  Esra,  som  helt  igennem  udmærker  sig  ved  en  høj  og  stor- 
slaaet  Aand,  lægger  her  særlig  Vægt  paa  Jerusalems  Gen- 
oprejsning og  Forherligelse.  Baruk  tager  mere  massivt  paa 
Tingene  og  fortaber  sig  i  ret  kødelige  (kiliastiske)  Drømme  om 
høj  Levealder,  smertefri  Fødsler,  Vinstokke  med  1000  Banker, 
hvoraf  hver  igen  har  1000  Klaser,  hver  med  1000  Druer  o.  s.  v. 
Men  begge  disse  to  Apokalypser  er  enige  om  at  henføre  Mes- 
sias til  dette  jordisk-nationale  Bige ;  efter  dettes  Ophør  taber 
han  sin  Betydning,  og  Esra  lader  ham  endog  dø  sammen  med 
alle  andre  Mennesker  før  Opstandelsen  og  Dommen.  Med 
andre  Ord:  »Billedtalerne« s  Tilløb  til  at  give  Messias  den 
ypperste  Plads  i  det  eskatologiske  Maleri  og  fremstille  ham 
som  den  guddommelige,  altskuende  Dommer,  var  uhjælpelig 
strandet  indenfor  Jødedommen. 

Og  dog  —  inden  Udviklingen  paa  denne  Maade  afsluttedes, 
skulde  der  fremtræde  beslægtede  Tanker,    ikke    i   apokalyptisk 

Dunkelhed  som  i  »Billedtalerne«,  men  med  mægtig  Klarhed  og 
Kraft  i  den  sidste  store  Profets  Mund.  Johannes  Døber  har 
ofte  mere  end  tilbørligt  maattet  lide  under  den  Forringelse, 
som  efter  hans  egne  Ord  var  hans  Lod.  Hans  aandelige  Stor- 
hed har  vi  dog  et  utvivlsomt  Vidnesbyrd  om  i  den  Karakteristik, 
Jesus  har  givet  af  ham;  her  hedder  det,  at  Johannes  er  »en 
Profet,  ja  mere  end  en  Profet«,  og  »at  der  blandt  kvindefødte 
ikke  er  opstaaet  nogen  større  end  han«.  Altsaa  Kristus  har 
virkelig,  som  forøvrigt  ogsaa  andre  Udtalelser  viser,  i  Døberen 
set  noget  større  end  i  Skriftens  Profeter,  og  hvad  dette  betyder 
paa  jødisk  Grund,  behøver  næppe  at  siges.  Det  skyldes  nu 
vel  for  en  Del  den  personlige  Ild  og  Myndighed,  den  Ufor- 
færdethed  og  Selvforglemmelse,  der  prægede  Johannes.  Men 
det  skyldes  sikkerlig  ogsaa  selve  Indholdet  af  hans  Tale.  Des- 
værre er  der  jo  kun  saa  ganske  lidt  overleveret  af  hans  For- 
kyndelse; ti  det  er  gaaet  ham,  som  det  gaar  Morgenstjernen, 
naar  Solen  staar  op.  Vi  kan  saaledes  ikke  give  noget  bestemt 
Svar  paa  det  Spørgsmaal,  om  han  tænkte  sig  det  messianske 
Rige  som  et  jordisk  eller  et  hinsidigt.  Derimod  ved  vi,  at  han 
paa  det  stærkeste  har  betonet  det  etiske  og  skudt  det  nationale 
helt  tilbage:  »Tro  ikke,  at  I  kan  sige  hos  jer  selv:  Vi  har 
Abraham  til  Fader.  Ti  jeg  siger  jer,  at  Gud  kan  opvække 
Abraham  Børn  af  disse  Sten«.  Altsaa  den  skarpeste  Modsæt- 
ning til  Tidens  sædvanlige  Tankegang.  Ogsaa  er  det  klart,  at 
han  ingen  Plads  har  haft  til  en  saadan  »kiliastisk«  Forestilling 
om  et  Mellemrige,  som  vi  fandt  hos  Baruk  og  4.  Esra:  ti 
Johannes  venter  den  store,  individuelle  Dom  med  det  aller- 
første: »Øksen  ligger  allerede  ved  Roden  af  Træerne«.  Men 
hans  egentlige  profetiske  Storhed  møder  os  i  Messiasskildringen, 
og  her  er  det,  han  minder  om  »Billedtalerne«.  Med  ganske  faa 
Træk  maler  han  et  Billede  af  »ham,  der  skal  komme«,  saa 
ophøjet  og  vældigt  som  aldrig  før.  Efter  Johannesevangeliet 
har  han  —  ligesom  »Billedtalerne«  —  tillagt  Messias  Forud- 
tilværelse.  Men  det  ejendommelige  ved  Døberens  Fremstilling 
ligger  ellers  særlig  i  den  Virksomhed,  der  tUlægges  Messias.  Paa 
gammeltestamentlig  Grund  er  Gud  Dommeren,  som  ved  sin 
Dom  bringer  en  Afslutning  paa  de  forviklede  Verdenstilstande; 
Dommens  Væsen  og  Art  kan  som  tidligere  omtalt  opfattes  for- 

skelligt;  men  Dommeren  er  altid  den  samme.  Vi  har  set, 
hvorledes  »Billedtalerne«  bringer  en  Forandring  heri,  idet  det 
her  er  »den  udvalgte«,  som  tager  Sæde  paa  Guds  Trone  for  at 
dømme  Menneskene.  Ganske  paa  samme  Maade  forholder  det 
sig  nu  ogsaa  hos  Johannes  Døber:  Det  er  Messias,  i  hvis  Haand 
Kasteskovlen  er  lagt;  det  er  ham,  der  »renser  sin  Tærskeplads, 
samler  Hveden  i  sin  Lade  og  opbrænder  Avnerne  med  uslukke- 
lig Ild«.  Men  herved  bliver  Døberen  ikke  staaende.  Ikke 
blot  Guds  Dom  og  den  evige  Strafs  Ilddaab  forvandles  til 
Messiasgerninger;  det  samme  sker  ogsaa  med  den  gammel- 
testamentlige Forjættelse  om  Aandsudgydelsen.  At  Israel,  naar 
Herlighedsrigets  Dage  oprandt,  skulde  staa  som  et  lutret  Folk, 
var  en  gennemgaaende  Tanke  hos  de  gamle  Profeter;  og  den 
Helligelse  og  indre  Fornyelse,  som  man  saaledes  gik  ud  fra 
skulde  ske  ved  Begyndelsen  af  den  messianske  Tid,  skildres 
ikke  saa  sjældent  som  en  stor  Udgydelse  af  Guds  Aand,  f.  Eks. 
i  det  bekendte  Sted  hos  Joel  (3,  1),  hvor  Herren  siger:  »Og  det 
skal  ske  derefter,  at  jeg  vil  udgyde  min  Aand  over  alt  Kød«. 
Altsaa  er  det  Gud,  som  udgyder  Aanden,  og  saaledes  ikke  blot 
hos  Joel,  men  overalt  hos  Profeterne.  Men  ogsaa  denne  gud- 
dommelige Handling  overfører  Døberen  til  Messias:  »Den,  som 
er  stærkere  end  jeg,  kommer;  han  skal  døbe  jer  med  hellig 
Aand«.* 

Saaledes  er  det  da  den  sidste  af  Profeterne,  der  har  talt  de 
stærkeste  Ord  om  Kristus,  idet  han  tillægger  ham  hele  den 
guddommelige  Gerning,  den  dømmende,  den  straffende  og  den 
lutrende.  Intet  Under  derfor,  at  Døberen  over  for  denne  Skik- 
kelse bøjer  sig  saa  dybt  og  bekender:  »Jeg  er  ikke  værdig  at 
løse  hans  Sandalers  Rem«. 

Det  messianske  Haab  viser  sig  altsaa  paa  Kristi  Tid  i  en 
broget  Forskellighed,  endda  med  langt  flere  Afskygninger,  end 
det  har  været  muligt  at  faa  med  i  en  kort  Oversigt  som  denne. 
Og  overfor  alt  dette  staar  nu  Jesus  med  den  myndigste  Selv- 
stændighed. Naar  man  skal  give  et  Indtryk  af  hans  Stilling, 
ligger  det  nær  at  begynde  med  hans  Forhold  til  Døberen,  som 
vi  allerede  ovenfor  har  rørt   ved.      Det    er  nemlig  betegnende, 

*  Jeg  har  her  ikke  medtaget  Døberens  Ord  om  »Guds  Lam,  der  bærer  Verdens 
Synd«  (Joh.  1,29),  da  det  er  yderst  vanskeligt  at  afgøre,  hvorledes  dette  Ord  skal 
forstaas  i  Forhold  til  hans  øvrige  Forkyndelse. 

at  Jesus  sætter  netop  denne  Profet,  der  har  det  mest  ophøjede 
Messiasbillede,  højere  end  alle  de  andre.  Heri  ligger  aaben- 
bart,  at  han  har  anerkendt  de  ejendommelige  Træk  i  Johannes' 
Fremstilling,  som  vi  ovenfor  skildrede,  og  denne  Antagelse 
bliver  ogsaa  til  fulde  bekræftet,  naar  vi  vender  os  til  hans 
egne  Ord.  Han  griber  nemlig  de  allerstærkeste  Udtryk  om  Mes- 
sias som  Dommer  over  Sjælene,  som  den,  der  skal  sidde  paa 
Herlighedens  Trone,  tager  Tonen  endnu  fuldere  og  anvender 
alt  dette  paa  sig  selv.  Det  er  i  en  Række  overmaade  ejen- 
dommelige Udtalelser,  at  vi  hører  ham  udtrykke  denne  Tanke. 
Alle  kender  dem,  og  Citater  er  her  unødvendige*.  Det  skal 
kun  understreges,  at  Jesu  stærke  Fremhævelse  af  Døberen  og 
ivrige  Hævdelse  af  hans  Værd  som  Profet**  stiller  disse  Ud- 
talelser i  en  iøjnefaldende  Belysning;  men  derfor  maa  det  ogsaa 
indskærpes,  at  en  Forstaaelse  af  Jesu  Person  er  umulig,  hvor 
man  ikke  lader  dem  komme  til  deres  Ret.  Og  dog  er  det  saa 
langt  fra,  at  Kristus  i  sine  Tanker  om  Messiasgerningen  bliver 
staaende  ved  det,  som  Døberen  havde  forkyndt.  Ti  Haand  i 
Haand  med  den  umaadelige  Selvforherligelse,  som  vi  nu  har 
paapeget,  gaar  den  dybeste  Selvfornedrelse,  idet  han  griber  til- 
bage til  Tanken  om  »Herrens  Tjener«,  den  lidende  og  døende 
Frelser.  Det  var,  som  om  denne  Tanke,  der  i  den  babyloniske 
Landflygtigheds  Dage  havde  været  saa  levende,  siden  var  gaaet 
ganske  i  Glemme;  i  alt  Fald  i  den  messianske  Forventning 
spillede  den  ingen  Rolle,  før  Jesus  fremdrog  den  og  anvendte 
den  paa  sit  eget  Liv:  »Menneskesønnen  er  ikke  kommen  for 
at  lade  sig  tjene,  men  for  at  tjene  og  for  at  give  sit  Liv  som 
en  Løsepenge  for  mange«.  Paa  denne  Maade  træder  Messias 
i  et  ganske  særligt  Forhold  til  den  enkelte,  og  det  er  egentlig 
først  herved,  at  han  kommer  til  at  staa  som  en  Frelser.  Vi 
har  set,  hvorledes  den  senere  Jødedom  vandt  frem  til  Tro  paa 
Personlighedens  Frelse,  og  vi  har  set  en  stor  profetisk  For- 
herligelse af  Messias;  men  først  idet  Højheden  og  Fornedrelsen 
forenes,  staar  vi  overfor  Frelserskikkelsen.  Denne  Forening 
finder  nu  ikke  Sted  alene  i  et  Begreb  eller  i  en  Forventning, 
men  paa  aldeles  individuel  Maade  i  en  levende  Personlighed, 
hvis  inderste  Hemmelighed  den  er.     Vi  ser  den  for  os  i  Jesus, 

*    Man  læse  f.  Eks.  Matth.  7,21-23;  25,  31—46. 
**    Især  Matth.  11,  7—14. 

og  vi  tager  ikke  fejl,  naar  vi  siger,  at  var  det  end  ikke  herved, 
han  vandt  sine  Disciple,  saa  var  det  dog  derved,  han  bandt 
dem  uløseligt  til  sig:  Den  gribende  Forening  af  Bevidstheden 
om  det  allerhøjeste  og  Hengivelsen  i  det  allertungeste  er  mere 
end  noget  andet  det  Træk,  der  gør  ham  til  den  enestaaende  i 
Historien. 

Men  har  Jesus  saaledes  fornyet  og  paa  sin  ejendommelige 
Maade  omdannet  Messiasbilledet,  saa  kan  det  heller  ikke  undre 
os,  at  han  ogsaa  bringer  en  Fornyelse  af  Forestillingen  om  Guds 
Rige.  Det  er  nemlig  ingenlunde  nok  at  pege  paa,  at  Jesus 
afgjort  slutter  sig  til  den  Strømning  inden  for  Jødedommen, 
hvor  man  betragtede  det  messianske  Herlighedsrige  som  noget 
overjordisk,  hinsidigt.  At  han  gør  det,  fremgaar  saa  klart  som 
muligt  af  hans  Svar  til  Saddukæerne:  »I  Opstandelsen  hverken 
gifter  man  sig  eller  bortgiftes,  men  er  som  Guds  Engle  i  Him- 
len«. Vi  kan  endda  sige,  at  denne  Tanke  her  har  faaet  et 
fuldkomnere  Udtryk  end  hos  nogen  Apokalyptiker,  og  vi  kan 
tilføje,  at  der  hos  Jesus  aldrig  er  Tale  om  nogen  kiliastisk 
Forventning  af  et  jordisk  Herlighedsrige  før  Opstandelse  og 
Dom.  Men  det  ejendommelige  for  hans  Tankegang  naar  vi 
dog  først  til  ved  at  se,  at  han  ikke  nøjes  med  saaledes  at  løfte 
Guds  Rige  op  i  en  højere  Sfære,  men  frem  for  alt  bringer  et 
Gudsrige  af  en  helt  ny  Art.  Alle,  der  tidligere  forventede  det 
messianske  Rige  —  enten  det  var  som  noget  jordisk  og  na- 
tionalt eller  som  noget  hinsidigt  — ,  gik  ud  fra  som  en  aldeles 
selvfølgelig  Forudsætning,  at  det  skulde  komme  øjensynligt 
og  aabenbart  for  alle  —  med  Sejr  og  Dom.  Men  i  Modsæt- 
ning hertil  siger  Jesus:    »Guds  Rige  kommer  ikke  saaledes,  at 

man  kan  iagttage  det Guds  Rige  er  inden  i  jer«. 

Og  denne  Tanke,  der  var  noget  saa  ganske  nyt  og  i  Grunden 
et  Slag  i  Ansigtet  paa  alt  tidligere  messiansk  Haab,  har  han 
atter  og  atter  varieret  med  den  største  Utrættelighed.  Især  i 
Lignelserne:  Guds  Rige  er  som  det  voksende  Sennopskorn  eller 
som  Surdejen,  der  langsomt  breder  sig  og  omdanner  hele 
Dejens  Masse  efter  sit  eget  Væsen.  Jesus  har  ikke  blot  lært 
sine  Disciple  at  bede:  »Komme  dit  Rige«,  men  har  ogsaa  sagt: 
»Guds  Rige  er  kommet  til  jer«.  Dette  Rige  er  for  ham  hver- 
ken noget  blot  jordisk  eller  noget  blot   himmelsk.      Det  er  en 

aandelig  Magt,  som  ved  at  drage  Menneskesjæle  til  sig  kæmper 
sig  frem  mod  den  store  Sejr.  Det  er  et  Inderlighedens  Rige, 
som  ikke  blot  er  Genstand  for  Haab  og  Forventning,  men  lige 
saa  fuldt  for  Erfaring. 

Prøver  vi  til  Slutning  paa  at  samle  Udbyttet  af  den  fore- 
gaaende  Oversigt  i  nogle  faa  Sætninger,  da  kan  vi  maaske 
udtrykke  det  saaledes:  Det  er  ikke  ældre  eller  yngre  profetiske 
Tanker,  som  har  gjort  Jesus  til  Messias.  Men  han  har  ud  af 
sin  Sjæls  Dyb  vidst  sig  som  Frelser  og  som  Messias,  og  i  Lyset 
heraf  har  han  paa  een  Gang  bekræftet  og  omdannet  de  pro- 
fetiske Tanker*. 

*  Da  denne  Artikel  kun  har  til  Hensigt  at  være  en  orienterende  Oversigt,  finder 
jeg  det  ufornødent  at  tilføje  Literaturhenvisninger.  En  Fagmand  vil  let  se,  hvilke 
Forfattere  jeg  særlig  har  gjort  Brug  af. 


Dansk  Tidsskrift.    IX. 


Engelsk  Indflydelse  paa  dansk  Aandsliv 
og  Literatur  i  det  attende  Aarh. 

Et  Foredrag  holdt  paa  Engelsk  for  engelske  besøgende  i  Kobenhavn. 
Af  Adolf  Hansen. 

A åndslivet  i  mange  Dele  af  Europa  i  det  attende  Aarhundrede 
kan  i  stor  Udstrækning  spores  tilbage  til  Impulser  fra  Eng- 
land. Den  Rationalismens  Aand,  der  er  et  saa  ejendommeligt 
Træk  i  den  europæiske  Kultur  i  det  attende  Aarhundrede,  ud- 
gaar  fra  England  og  breder  sig  derfra  over  det  øvrige  Europa. 
I  den  sidste  Halvdel  af  det  syttende  Aarhundrede  var  den  friske, 
mægtige  Fantasi,  som  i  udpræget  Grad  havde  betegnet  den  en- 
gelske Renæssance  og  givet  dens  Poesi  dens  vidunderlige  Farve- 
spil, efterhaanden  svundet  bort.  Men  samtidig  tog  den  dristige 
og  frie  Forskning,  som  ogsaa  havde  været  et  Led  i  Renæssancen, 
fat  med  fornyet  Kraft  og  fortsatte  sit  Løb  i  det  paafølgende 
Aarhundrede.  Opdagelser  i  Naturvidenskaberne  som  Newtons, 
induktiv  og  metodisk  Tænkning  som  Lockes,  den  betydnings- 
fulde deistiske  Bevægelse,  fri  politisk  Drøftelse  i  Forbindelse 
med  den  engelske  Forfatnings  støtte  Vækst,  det  Præg  af  For- 
standsmæssighed, der  er  over  den  engelske  Almenliteratur  i  det 
attende  Aarhundrede,  —  alt  dette  er  baade  Tegn  paa  og  Følger  af 
den  Fornuftens  og  Rationalismens  Aand,  der  gennemtrænger 
engelsk  Kultur  i  denne  Periode. 

Og  den  samme  Trang  til  fuld  Viden  om  Tingene,  den 
samme  Stræben  mod  Klarhed,  som  er  fremherskende  i  Tids- 
alderens Aandsliv,  lægger  sig  for  Dagen  i  det  simple  og  jævne 
Sprog,  der  i  Almindelighed  benyttes  af  Periodens  engelske 
Tænkere  og  Forfattere.  Selv  det  lærde  Royal  Society,  der  blev 
grundlagt  1660  med  det  Formaal  at  fremme  erfaringsmæssige 
videnskabelige  Studier,  krævede  udtrykkelig  af  sine  Medlemmer 
en  Stil,  der  saa  vidt  muligt  var  fri  for  lærde  Ord  og  dunkle 

Udtryk,  en  Stil,  der  "foretrak  Haandværkeres,  Landboeres  og 
Kjøbmænds  Sprog  for  Skønaanders  og  boglærdes;"  —  dette  vil 
netop  sige  den  Art  Stil,  som  i  det  attende  Aarhundrede  fuldt  ud- 
vikledes hos  Forfattere  som  Swift  og  Arbuthnot. 

Hvad  der  nu  saaledes  blev  tænkt  og  udtalt  og  øvet  i  Eng- 
land i  denne  Pornuftmæssighedens  Tidsalder,  blev  paany  over- 
vejet og  gennemtænkt  af  udenlandske  Forskere,  Forfattere  og 
Statsmænd,  det  lagde  Spiren  til  ejendommelige  Vækster  af  for- 
skellig Art  i  andre  Lande,  det  blev  den  Grundvold,  hvorpaa  i 
det  øvrige  Europa  mange  Tankeværker  og  Kunstværker  op- 
førtes. Dette  gælder  særligt  om  de  store  europæiske  Stater,  om 
Frankrig  og  Tyskland.  Men  til  en  vis  Grad  kan  det  ogsaa  siges 
om  de  smaa  Lande,  —  blandt  andet  gælder  det  om  Danmark. 

Imidlertid  maa  det  erindres,  at  Hovedstrømningerne  i  den 
fremmede  Indflydelse  paa  dansk  Aandsliv  i  det  attende  Aar- 
hundrede ikke  var  engelske,  —  de  var  tyske  og  franske.  Af  tysk 
Indflydelse  havde  vi  utvivlsomt  lidt  for  meget  baade  i  det  syttende 
og  attende  Aarhundrede.  Vort  Hof  var  tysk  og  talte  i  lange  Tider 
Tysk.  Det  syttende  Aarhundredes  literære  Sprog  var  for  en  stor 
Del  enten  Latin,  Fransk  eller  Tysk.  En  af  hin  Tids  Digtere 
dadler  strengt  dem,  der  er  saa  fine  paa  det,  at  de  ikke  kan  tage 
deres  eget  danske  VadmelssprOg  paa  deres  Silketunger.  I  første 
Halvdel  af  det  attende  Aarhundrede  var  en  af  vore  klassiske 
Komedier,  „Jean  de  France" ,  helt  igennem  rettet  paa  at  latterlig- 
gøre det  herskende  Hang  til  at  efterabe  fransk  Sprog  og 
Skik.  I  sidste  Halvdel  af  det  attende  Aarhundrede  var  særlig 
Indflydelsen  fra  Tyskland  stor.  Adskillige  tyske  literære  Folk 
boede  her  i  København,  blandt  andre  den  tyske  Digter  Klopstock, 
som  i  tyve  Aar  opholdt  sig  her  og  fik  en  Pension  af  den  danske 
Stat.  Der  fandt  en  hel  Indvandring  Sted  af  Tyskere,  som  slog 
sig  til  Ro,  trivedes  godt  og  fik  lønnende  Embeder.  Saaledes  var, 
baade  til  Gavn  og  Skade,  Hovedindflydelsen  paa  vor  Kultur  i  det 
attende  Aarhundrede  af  tysk  eller  fransk  Oprindelse.  Men  der 
fandtes  ogsaa  en  aldeles  tydelig  Strømning  af  engelsk  Indflydelse, 
og  det  er  udelukkende  om  den,  jeg  her  vil  tale. 

Nu  vilde  jeg  imidlertid  nødig  have,  at  De  skulde  tro,  at  vi  i 
hele  dette  Tidsrum  kun  var  Efterlignere  og  ikke  havde  nogen 
selvstændig  national  Literatur.    Det  havde  vi  i  rigt  Maal.    Den 

fremmede  Indflydelse  gik  aldrig  saa  vidt,  at  den  udslettede  vore 
nationale  Ejendommeligheder;  vi  er  aldrig  hørt  op  at  være  danske, 
med  vor  egen  særlige  Kultur.  Vi  havde  i  Løbet  af  Aarhundredet 
en  blomstrende  Literatur,  skrevet  paa  Dansk,  en  Literatur  af 
største  Interesse,  —  som  i  ét  Tilfælde  og  i  én  Mand  naaede  ft 
Højdepunkt  af  aandelig  Alsidighed  og  literær  Evne,  der  vilde 
have  gjort  hvilket  som  helst  Land  i  Europa  Ære. 

I  hele  det  Tidsrum,  hvorom  jeg  skal  tale,  udgjorde  Dan- 
mark og  Norge  et  forenet  Kongerige,  og  naar  jeg  bruger  Ud- 
trykket ,, dansk"  ,  kan  det  undertiden  være,  at  jeg  i  Virkeligheden 
mener  „norsk"  .  Ja,  nogle  af  de  friskeste  og  kraftigste  aandelige 
Bidrag  til  dansk  Kultur  i  dette  Tidsrum  stammede  fra  Norge, 
om  end  de  Betingelser  og  den  Atmosfære,  hvori  de  skød  Vækst 
og  ændredes,  helt  var  danske.  Og,  ejendommeligt  nok,  det 
norske  Element  i  vor  Kultur  i  hin  Periode  synes  at  have  været 
mere  modtageligt  for  engelsk  Indflydelse  end  det  danske 
—  hvad  nu  Grunden  kan  være:  dels  muligvis  det  livlige 
Handelssamkvem  mellem  England  og  Norge,  dels  maaske  en  vis 
Overensstemmelse  mellem  den  engelske  og  norske  National- 
karakter, —  en  Overensstemmelse,  der  viser  sig  for  Eksempel  i 
en  vis  haardhændet  Energi,  som  er  fælles  for  begge  Nationer, 
og  som  paa  ingen  Maade  er  nogen  Hovedegenskab  hos  de 
Danske.  Nordmændene  i  det  attende  Aarhundrede  synes  at  have 
iblandet  deres  velbekendte  Stolthed  over  deres  eget  Land  og 
Folk  med  en  oprigtig  Paaskønnelse  af  alt,  hvad  der  var  engelsk. 
I  et  lille  Digt  fra  sidste  Halvdel  af  Aarhundredet  af  Johan  Her- 
man Wessel,  der  selv  var  Nordmand,  skildres  de  forskellige 
europæiske  Folkeslag  med  nogle  faa  Træk,  dels  rosende,  dels 
nedsættende.  Wessel  priser  sine  egne  Landsmænd  for  den  stærke 
Fædrelandskærlighed,  og  hentyder  saa  til  deres  store  Forkærlig- 
hed for  den  britiske  Nation:  de  synes  at  mene,  siger  han,  at 
virkelige  Mennesker,  Mennesker,  der  duer  noget,  kun  fødes  i 
England  og  i  Norge. 

I  Aaret  1706  landede  der  nu  i  Gravesend  sammen  med  en  Ven 
af  sig  en  norsk  studerende,  der  havde  taget  sine  Eksaminer  ved 
Københavns  Universitet,  en  ung,  klarhovedet  Mand,  21  Aar  gam- 
mel, som  havde  en  ren  Mani  for  at  se  og  lære  nyt,  og  som  nu 
var  opsat  paa  at  studere  engelsk  Liv  og  engelske  Sæder  og  Boger. 

Fra  Gravesene!  gik  han  til  Fods  til  London,  og  derfra  tog  han  til 
Oxford,  hvor  han  opholdt  sig  omtrent  to  Aar.  Han  fik  straks 
Adgang  til  det  Bodleyanske  Bibliotek.  Hans  Pung  var  slunken; 
men  han  tjente  nogle  Penge  ved  at  give  Undervisning  i  fremmede 
Sprog  og  Musik.  Han  ansaa  sig  ikke  selv  for  videre  dygtig  i 
disse  Fag;  men  heldigvis  var  hans  Elever  ikke  meget  flittige;  de 
fleste  af  dem  forlod  ham  efter  en  Maaneds  Forløb  og  opdagede 
derfor  ikke  hans  svage  Punkter.  Han  var  i  høj  Grad  afholdt  af 
Oxford-Studenterne  og  nød  stor  Gæstfrihed  hos  dem;  de  synes  at 
have  sat  megen  Pris  paa  hans  Vid  og  Lune;  og  da  han  forlod 
Oxford  for  at  rejse  hjem,  tilbød  de  studerende  i  Magdalen 
College  ham  et  betydeligt  Pengebeløb  til  Rejseudgifter;  dette  af- 
slog han  dog,  om  han  end  var  taknemmelig  for  den  Venlighed, 
de  havde  vist  ham. 

Dette  unge  Menneske,  hvis  Navn  var  Ludvig  Holberg,  var 
bestemt  til  at  blive  den  eneste  store  Mand  i  Danmarks  og  Norges 
Literatur  i  første  Halvdel  af  det  attende  Aarhundrede.  Han  var 
Historiker,  Filosof  og  satirisk  Skribent,  —  men  først  og  frem- 
mest var  han  dramatisk  Digter,  og  det  en  af  de  allerstørste,  en 
helt  oprindelig  Komedieforfatter,  i  hvis  Skuespil  en  Vrimmel  af 
klart  opfattede  Karaktertyper  fremstilles  med  et  Vid  og  et  Lune, 
der  næsten  aldrig  slappes.  Det  blev  denne  Mands  Mission  at 
bringe  Europa  til  Danmark.  Han  gjorde  i  Virkeligheden  for  os, 
hvad  Matthew  Arnold  i  en  velbekendt  Formel  har  opstillet  som 
den  moderne  Kritiks  vigtigste  Opgave:  han  kendte  det  bedste,  der 
kendtes  og  tænktes  i  Verden,  og  ved  atter  at  gøre  dette  bekendt 
skabte  han  en  Strøm  af  sande  og  friske  Ideer.  Hvad  der  blev 
tænkt  af  de  klogeste  Hoveder  og  nedskrevet  af  de  dygtigste 
Penne  i  Europa,  det  overvejede  Holberg  paany  paa  sin  egen 
dansk-norske  Maade,  formede  Resultaterne  af  sin  Tænkning  i 
sin  egen  særlige  Stil  og  gav  sine  Landsmænd  det  at  læse.  Det 
er  med  nogen  Sandhed  bleven  sagt,  at  det  var  ved  The  Tatler 
og  The  Spectator,  at  det  engelske  Folk  lærte  at  læse.  Det  kan 
med  endnu  større  Sandhed  siges  om  Holberg,  at  han  lærte  de 
Danske  og  Norske  at  læse,  og  —  hvad  der  er  endnu  mere  — 
han  lærte  os  at  tænke,  og  han  lærte  os  at  le,  —  at  tænke  om- 
sigtsfuldt  og  uafhængigt  og  at  le  af  latterlige  Ting:  af  Pedanteri, 
af  Snobberi,  af  Overtro,  af  dum  Avtoritet,  af  indbildt  Lærdom, 
—  af  alle  Livets  Svagheder  og  Daarskaber. 

Holberg  var  en  opmærksom  og  kritisk  Iagttager  af  alt,  hvor- 
hen han  kom.  Under  sit  Ophold  i  England  studerede  han  nøje 
Deres  Nation,  og  baade  den  Gang  og  senere  gjorde  han  sig  be- 
kendt med  Deres  Literatur  og  nærede  den  største  Interesse  for, 
hvad  der  foregik  i  Deres  Land.  Han  var  i  det  hele  en  stor  Ven 
af  Deres  Nation.  Med  en  vis  Stolthed  fortæller  han,  at  Folk 
undertiden  ansaa  ham  for  at  være  af  et  helt  engelsk  Naturel,  fordi 
han  rolig  passede  sine  egne  Sager,  og  at  de  indfødte,  da  han 
var  i  England,  plejede  at  sige  om  ham:  „Han  ligner  en  Eng- 
lænder; —  men,"  tilføjede  han  meget  betegnende  og  træffende, 
„min  Karakter  ligner  endnu  mere  Englændernes;  jeg  syntes  om 
dem,  og  de  syntes  om  mig.  og  jeg  syntes  at  være  en  mærkværdig 
tro  Kopi  af  dem."  Han  beundrede  Deres  Frihedskærlighed.  Han 
var  en  Ynder  af  Deres  Sprog  og  roste  det  for  dets  Mangfoldig- 
hed og  Rigdom  i  Udtrykket.  De  kender  maaske  den  gamle 
Fabel  om  det  engelske  Sprogs  Oprindelse,  —  en  Fabel,  der 
ikke  ser  videre  venligt  paa  Deres  Modersmaal.  En  Dag,  hedder 
det,  tog  Djævelen  alle  Verdens  Sprog,  baade  gamle  og  nye, 
puttede  dem  i  en  stor  Kedel  og  gjorde  Ild  paa  under  den;  da 
Kedlen  begyndte  at  koge.  tog  han  Skummet  oven  paa,  og  deraf 
dannede  han  det  engelske  Sprog.  Holberg  fortæller  Anekdoten, 
men  fortolker  den  paa  en  for  Engelsk  smigrende  Maade:  han 
siger  med  Rette,  at  netop  fordi  det  Skum.  hvoraf  Deres  Sprog 
blev  dannet,  skyldte  flere  andre  Sprog  sin  Oprindelse,  savner 
De  aldrig  Ord,  men  kan  smukt  og  elegant  udtrykke  alt,  hvad 
De  ønsker.  Han  beundrede  det  engelske  Parlaments  Talere  og 
roste  deres  vægtige  Stil.  Han  fandt  hos  Periodens  engelske  For- 
fattere Klarhed  og  Jævnhed  i  Udtrykket,  og  han  var  utvivlsomt 
paavirket  af  disse  Egenskaber  og  søgte  at  danne  sin  egen  Stil 
efter  Mønstre  af  denne  Art.  Han  var  en  Hader  af  dunkle  Ven- 
dinger og  en  pedantisk  lærd  Udtryksmaade.  ,.Da  jeg,"  siger 
han,  „tidlig  blev  fortrolig  med  fransk  og  engelsk  Literatur, 
lagde  jeg  mindre  Vind  paa  at  skrive  lærdt  end  paa  at  udtrykke 
min  Mening  smukt  ....  Jeg  anses  imidlertid  ikke  for  Filosof, 
fordi  jeg  ikke  kan  det  filosofiske  Sprog  og  siger  min  Mening 
simpelt  og  tydeligt;  jo  sortere  man  snakker,  des  større  Filosof 
holdes  man  nemlig  for  at  være;  ti  der  er  dem,"  tilføjer  han  med 
sit  sædvanlige  satiriske  Glimt  i  Øjet,  „som  nødig  læser  andet, 


Engelsk  Indflydelse  paa  dansk  Aandsliv  og  Literatur  i  det  attende  Aarh.     399 

end  hvad  de  ikke  forstaar."  De  vil  se,  at  Holbergs  stilistiske 
Princip  er  det  samme,  der  blev  anbefalet  Medlemmer  af  Royal 
Sociely:  Menigmands  Sprog  foretrukket  for  Skønaanders  og  bog- 
lærdes. 

Den  engelske  Indflydelse  paa  Holberg  træder  særlig  frem  i 
hans  Aands  hele  almindelige  Præg.  Hans  Tænknings  filosofiske 
Grundlag,  hans  Respekt  for  Erfaring  og  Virkelighed,  hans  Kær- 
lighed til  stilfærdig  og  omhyggelig  Tænkning,  hans  Tolerance 
er  fuldstændig  engelske  og  er  bleven  i  høj  Grad  nærede  ved 
hans  Studium  af  engelsk  Literatur.  Hans  religiøse  Opfattelse 
er  frisindet  og  tolerant,  og  han  lægger  langt  stærkere  Vægt  paa 
den  moralske  Side  af  Religionen  end  paa  den  dogmatiske,  — 
hvad  der  ganske  er  i  Overensstemmelse  med  den  fremherskende 
engelske  Tænkemaade  i  det  attende  Aarhundrede  Han  kender 
de  deistiske  Forfattere  i  England,  og  skønt  han  ikke  billiger  deres 
Meninger,  er  han  langt  fra  blot  og  bart  at  deklamere  og  præke 
imod  dem;  han  betragter  dem  ikke  —  hvad  mange  gejstlige  paa 
hans  Tid  gjorde  —  som  simpelt  hen  vrangtdømmende  og  for- 
virrede Hoveder.  „Jeg  haver  fundet  udi  deres  Skrifter,"  siger 
han,  „Objectioner,  hvorved  jeg  haver  stønnet,  og  Knuder,  som 
jeg  ikke  saa  let  haver  kundet  løse."  I  en  Slags  „Moralsk 
Catechismus" ,  som  han  forsøgsvis  affattede  til  Brug  for  Børn, 
kan  man  finde  Sætninger,  der  er  i  fuldstændig  Overensstemmelse 
med  den  Rationalismens  og  Tolerancens  Aand,  der  havde  kæmpet 
sig  frem  i  England  gennem  en  lang  Række  forskellige  Skrifter. 
Man  vil  saa  at  sige  kunne  finde  Udgangspunktet  og  Grundlaget 
for  det  attende  Aarhundredes  engelske  Filosofi  i  følgende  Artikel 
af  hans  „Catechismus"  :  „Ingen  Lærdom  bør  af  mig  antages, 
førend  den  giøres  beviislig;  og  intet  af  mig  bør  troes,  som  strider 
imod  Menneskets  almindelige  Sandser";  —  og  man  vil  finde  højt- 
dannet  engelsk  Tolerance  i  denne  Artikel:  „Jeg  bør  ingen  hade 
og  forfølge,  som  mod  sin  Villie  udi  Troen  vildfarer." 

I  det  moraliserede  Hang,  der  findes  i  Holbergs  Aand,  kan  vi 
uden  Tvivl  ogsaa  spore  engelsk  Indflydelse.  Umiddelbart  efter 
Renæssancen  var  der  i  Englands  Almen-Literatur  atter  fremtraadt 
en  Tendens  af  denne  Art.  Den  findes  ikke  hos  Shakespeare;  men 
den  findes  allerede  hos  Ben  Jonson,  som  med  sin  sædvanlige 
Barskhed  tydelig  angiver  sin  Digtnings  didaktiske  Øjemed  i  Linjer 
som   disse: 

Med  fast  og  væbnet  Haand 
vil  bort  jeg  rive  Pjalterne  af  Tidens 
Daarskaber,  saa  de  staar  saa  splitternøgne, 
som  da  de  fødtes; .  .  . 

.  .  .  med  en  Pisk  af  Staal 
skal  deres  Jern-Ribben  jeg  snærte  hvast 
med  dybe  Strimer. 

Man  finder  det  samme  Hang  hos  Milton,  hos  Addison,  hos  Steele, 
hos  Pope,  der,  som  han  selv  siger,  „slog  ned  paa  Sandheden  og 
gjorde  sin  Sang  moralsk,"  og  hos  andre. 

Holberg  nærede  den  største  Beundring  for  den  sunde  og  me- 
todiske Filosofi,  der  blomstrede  i  England  i  hans  Levetid.  Han 
kaldte  England  „Philosophiens  rette  Skole."  „Enhver  er  det 
vel  bekiendt,"  siger  han.  „hvad  Progresser  de  Engelske  haver 
giort  udi  .  .  .  den  Moralske  Philosophie,  og  hvor  store  Prøver 
og  Exempler  de  har  frembragt  paa  et  Philosophisk  Levnet. 
Hvorudover  det  med  Billighed  kand  kaldes  et  Rige,  som  har 
frembragt  rette  Helte  og  Philosophos."  De  vil  se.  hans  Be- 
undring gjaldt  ikke  alene  Teorier,  men  ogsaa  Praksis.  Selv 
fulgte  han  i  sine  kære  engelske  Filosof ers  Fodspor.  Moral- 
filosofi var  i  flere  Aar  hans  Yndlingsstudium,  og  i  et  stort  Antal 
Afhandlinger  drøftede  og  indskærpede  han  direkte  og  indgaaende 
etiske  Grundsætninger. 

Men  ogsaa  indirekte,  selv  naar  han  —  som  i  sine  Komedier  — 
væsentlig  er  Digter,  Kunstner,  taber  han  ikke  det  etiske  Formaal 
af  Syne:  han  moraliserer  altid,  eller  han  tror  i  det  mindste,  at 
han  gør  det.  „Hvad  Comoedier  angaar,"  siger  han.  „da  kand 
man  sige,  at  ingen  kraftigere  Skrivemaade  er  opfunden  at  mora- 
lisere paa."  Han  skrev  sine  egne  udødelige  Skuespil  til  Dels 
med  et  moralsk  Formaal  for  Øje:  „Comoedierne  have  tvende 
Sigter,  som  er  at  forlyste  og  undervise  tillige"  ....  „Jeg  fore- 
trækker at  give  nyttige  Raad  og  Formaninger  i  lystige  Dialoger 
og  Komedier  frem  for  at  optræde  som  en  streng  og  bydende 
Skolemester."  Følgelig  regner  han  sine  Skuespil  blandt  sine  mo- 
ralske Skrifter.  Hans  egen  Opfattelse  af  hans  kunstneriske  Ar- 
bejde er  for  saa  vidt  fuldstændig  engelsk.  Han  ender  ofte  sine 
Komedier  med  nogle  Vers,  der  paapeger,  hvad  han  selv  mener 
er  Stykkets  særlige  Moral;  og  man  har  ment.  at  han  kan  have 
lært  dette  Træk,  som  var  meget  almindeligt  i  engelske  Skuespil 

paa  hans  Tid,  under  sit  Ophold  i  England.  At  imidlertid  Hol- 
berg i  Virkeligheden  gjorde  meget  mere  end  blot  og  bart  at 
moralisere,  at  han  i  sine  Skuespil  skabte  en  broget  Sværm  af 
ganske  livagtige  Karakterer,  der  lever  deres  eget  særlige  Liv  i 
Dagens  fulde  Lys  lige  for  vore  Øjne,  er  noget  andet.  Da 
han  var  en  ægte  og  stor  dramatisk  Digter,  gjorde  han  dette, 
hvor  meget  han  saa  selv  kunde  mene,  at  han  væsentlig  morali- 
serede for  sine  Landsmænd. 

I  kunstnerisk  Henseende  er  Holberg  som  Skuespilforfatter 
ikke  meget  paavirket  af  engelsk  Drama.  Hist  og  her  kan  han 
have  benyttet  et  Træk  eller  en  Erindring  fra  engelsk  Literatur; 
men  hans  væsentlige  Forbillede  og  Mønster  som  Komediedigter 
var  Moliére.  Han  følte  sig  ikke  synderlig  tiltrukket  af  det 
engelske  Restavrations-Drama.  Grunden  til  denne  Uvilje  be- 
roede dels  paa  et  Spørgsmaal  om  Stilarten,  dels  laa  den  dybere. 
Den  straalende  og  glimtende  Stil,  der  var  over  Dialogen  hos 
Restavrations-Dramaets  Forfattere  (hos  Congreve  for  Eksempel) 
—  en  Slags  euphuistisk  Stil,  —  vrimlende  af  Billeder  og  Hen- 
tydninger og  fuld  af  Vittigheder  og  kvikke  Svar,  stemmede  al- 
deles ikke  med  Holbergs  ædruelige  Smag.  Han  taler  et  Steds 
om  den  engelske  Komedie,  og  idet  han  for  at  klargøre  sin  Tanke 
anfører  en  Replik  eller  to  af  Congreves  The  Way  of  the  World, 
bruger  han  ret  stærke  Vendinger  for  at  udtrykke  sin  Uvilje. 
„Andre  Nationer,"  siger  han,  ,, finde  deres  (Englændernes)  Lig- 
nelser modbydelige;  som  for  Eksempel:  I  Steden  for  at  sige,  hun 
hader  ham  indtil  Døden,  exprimere  de  Engelske  sig  saaledes: 
Hun  hader  ham  meere,  end  en  Qvæker  hader  en  Papegøj,  eller  en 
Fiske-Pranger  stærk  Frost.  I  Steden  for  at  sige:  De  skieldte  og 
spyttede  mod  hinanden,  sige  de  Engelske:  De  spyttede  ad  hin- 
anden, ligesom  to  Æble,  der  steeges  paa  en  Ovn.  Med  saadanne 
Lignelser  ere  de  engelske  Skue-Spill  over  alt  opfyldte.  Jeg  vil 
derfore  ikke  disputere  Nationen  dens  Smag,  men  alleene  sige 
dette,  at  andre  Nationer  væmmes  ved  deslige  Ziirligheder." 

Men  denne  Smagsforskel  med  Hensyn  til  Stilen  staar  i  For- 
bindelse med  dyberegaaende  Forskelligheder.  Holbergs  stærke 
Side  som  dramatisk  Forfatter  er  hans  Karaktertegning.  Han 
fremstillede  altid  sine  Karakterer  i  tydelige,  klare  Linjer,  og 
han  ofrede  ikke  et  Gran  af  deres  indre  psykologiske  Sammen- 

hæng  for  noget  Forsøg  paa  blot  og  bart  at  paradere  med  sit  Vid 
eller  sin  Aandrighed.  Dette  kan  ikke  med  samme  Grad  af  Sand- 
hed siges  om  den  engelske  Restavrationstids  Skuespilforfattere, 
hvis  Dialoger  funkler  og  glimrer  som  blændende  Fyrværkeri, 
selv  paa  Naturlighedens  Bekostning.  Og  naar  Holberg  klager 
over  Mangel  paa  „Festivitas"  i  de  engelske  Komedier,  mener  han 
sikkert,  at  de  lægger  mindre  Vægt  paa  de  komiske  Karakterers 
naturlige  og  fulde  Udvikling  i  deres  gensidige  Forhold  til  hin- 
anden end  paa  den  mere  overfladiske  Udfoldelse  af  Vid  i  Dia- 
logen. Holbergs  kølige  Stilling  til  den  samtidige  engelske 
Komedie  skyldes  saaledes  for  en  stor  Del  en  Forskel  i  Kunst- 
principper; og  derfor  kunde  der  ikke  paa  Forhaand  ventes  nogen 
Indflydelse  af  Betydning  fra  det  engelske  Restavrations-Drama 
paa  Holberg. 

Ikke  heller  var  det  sandsynligt,  at  Holberg  med  sin  stærkt 
fremtrædende  Fornuft  og  sin  Sans  for  Regelmæssighed  vilde  føle 
sig  meget  draget  til  det  engelske  Renæssance-Drama.  Om  han 
end  kan  have  set  eller  læst  et  eller  andet  af  Shakespeares 
Stykker,  nævner  han  aldrig  hans  Navn.  Dette  er  dog  ikke  saa  be- 
synderligt af  en  Udlænding  i  hin  Periode,  naar  selv  en  engelsk 
Kritiker,  Thomas  Rymer,  nogle  Aar  tidligere  kunde  sige  om 
Shakespeare,  at  han  vanhelligede  Tragediens  Navn,  og  kunde 
kalde  „Othello"  ,,en  blodig  Farce,  uden  Salt  eller  Smag." 

Et  af  Holbergs  Værker  tilhører  samme  Kategori  „opdigtede 
Rejser"  som  Swifts  „Gulliver"  og  har  uden  Tvivl  faaet  en  vis 
almindelig  Impuls  fra  den  berømte  engelske  Satire.  Jeg  mener 
Holbergs  Fortælling  om  Niels  Klims  vidunderlige  Rejse  til  Jor- 
dens Indre,  hvor  han  til  sin  store  Overraskelse  finder  en  ny 
Verdensbygnng  og  forskellige  Lande  med  mærkelige  Indbyggere 
og  sælsomme  Skikke.  Værkets  Formaal  er  at  satirisere  over 
gængse  Synsmaader  og  almindelige  Institutioner  eller  —  udtrykt 
med  andre  Ord  —  at  paavise  det  relative  ved  Ting,  der  i  Alminde- 
lighed anses  for  absolutte.  Det  er  en  meget  underholdende  og 
morsom  Bog  (oprindelig,  af  Forsigtighedshensyn,  skrevet  paa 
Latin),  fuld  af  uafhængig  Tænkning  og  lun  Satire,  —  hver 
Tomme  af  den  Holberg.  Holberg  synes  at  have  været  godt  kendt 
med  Swifts  Værker,  ogsaa  med  hans  „Gulliver".  „Dette  Secu- 
lum,"   siger  han,  „haver  produceret  en  stor  Mester  [i  Ironi]  udi 

den  Engelske  Doctor  Swift."  I  en  af  sine  Komedier,  „Sganarels 
Rejse  til  det  filosofiske  Land,"  har  han  benyttet  enkelte  Træk  fra 
„Gulliver" ,  og  ogsaa  mellem  ,, Niels  Klim"  og  „Gullivers  Rejser" 
er  der  nogle  Lighedspunkter.  Beskrivelsen  af  det  filosofiske 
Land  Maskattia  i  „Niels  Klim"  er  sikkert  til  en  vis  Grad  paa- 
virket af  Gullivers  Beretning  om  den  flyvende  0  Laputa;  og  Idéen 
til  Provinsen  Kiliak.  hvor  visse  Tegn  i  Panden  hos  Ind- 
byggerne angiver  Længden  af  deres  Liv,  kan  skyldes  Swifts 
Struldbrugger,  der  fødes  med  en  rund  Plet  i  Panden  som  et 
ufejlbarligt  Tegn  paa,  at  de  aldrig  kan  dø. 

Hvis  vi  sammenligner  „Gulliver"  og  „Niels  Klim"  som 
literære  Kunstværker,  maa  det  indrømmes,  at  det  engelske  Værk 
staar  højt  over  det  danske.  Der  er  langt  mere  Enhed  og  Sam- 
menhæng i  Planen  i  „Gulliver",  og,  hvad  der  er  vigtigere,  den 
er  udarbejdet  med  dybere  Aandsoptagethecl.  med  stærkere  og 
mere  gennemtrængende  Energi  end  „Niels  Klim"  .  Men  saa  er 
jo  ogsaa  „Gulliver"  Swifts  Hovedværk,  hvori  han  har  sammen- 
fattet alle  sine  Erfaringer  og  sammentrængt  al  Bitterheden  i 
sine  Tanker  og  Følelser;  —  „Niels  Klim"  er  langt  fra  Holbergs 
vigtigste  Værk. 

Alt  i  alt,  —  fæster  man  Blikket  paa  disse  to  fremragende 
Satirikere,  Swift  og  Holberg,  hvilken  Forskel  finder  man  da  ikke 
i  Temperament  og  Talent!  Af  den  vilde  Harme,  som  efter  hans 
egne  Ord  sønderrev  Swifts  Hjerte,  af  hans  voldsomme  Lidenskab 
og  barske  Menneskehad  findes  intet  hos  Holberg:  —  saadanne 
mørke  Skildringer  som  dem  af  Struldbruggerne  og  Yahooerne 
og  en  saa  betagende  Satire  som  A  Modest  Proposal  vilde  have 
været  ganske  umulige  for  Holberg.  Og  Politikeren  Swift,  han. 
der  angreb  sine  Modstandere  med  bitter  Haan  og  Spot  og  modigt 
forsvarede  Irlands  Rettigheder  i  en  Klædehandlers  sobre  For- 
klædning, men  i  Virkeligheden  som  en  bister  Grovsmed,  der 
svinger  sin  Forhammer  med  opsmøgede  Ærmer,  —  men  ham 
havde  Holberg  (som  ikke  nærede  megen  Interesse  for  dansk 
Politik,  til  Dels  fordi  der  ikke  var  meget  af  den)  intet 
tilfælles.  Paa  den  anden  Side  er  Holbergs  Aand  videre 
og  mere  omfattende  end  Swifts,  —  den  har  mere  „Sødme 
og  Lys" .  Swift  ejer  ikke  Holbergs  frejdige  og  rolige  Stor- 
hed; —  og  han  har  intet  af   Holbergs  vidunderlige  digteriske 

Gave,  hans  magiske  Evne  til  at  skabe  virkelige  menneskelige 
Skikkelser  og  faa  dem  til  at  leve  og  handle  for  vore  Øjne. 

Holberg,  som  døde  1754,  betegner  Højdepunktet  af  dansk 
Aandsliv  i  første  Del  af  Aarhundredet,  ja  til  en  vis  Grad  kan  det 
siges,  at  hele  Perioden  er  hans,  alene  tilhører  ham.  Derfor 
havde  Oliver  Goldsmith,  uagtet  hans  overfladiske  Kendskab  til 
disse  Ting,  væsentlig  Ret,  naar  han  i  sin  Behandling  af  den 
europæiske  Almenliteratur  paa  hans  Tid  skrev  nogle  faa  Aar 
efter  Holbergs  Død:  „Almenliteraturens  Historie  i  Danmark  kan 
sammenfattes  i  en  eneste  Mands  Liv;  den  steg  og  sank  med  den 
afdøde  Baron  Holberg." 

Om  engelsk  Indflydelse  i  sidste  Halvdel  af  det  attende  Aar- 
hundrede  faar  jeg  kun  Tid  til  at  gøre  nogle  ganske  faa  flygtige 
Bemærkninger. 

I  denne  Periode  voksede  efterhaanden  den  engelske  Ind- 
flydelse, der  var  bleven  indført  af  Holberg;  den  bredte  sig  i  for- 
skellige Retninger  og  gennem  forskellige  Kanaler.  Den  Ejen- 
dommelighed ved  Deres  Nation,  som  særlig  havde  gjort  Indtryk 
paa  Holberg,  —  jeg  mener  Deres  Hang  til  Refleksion  og  Mora- 
liseren —  afsatte  faa  Aar  efter  Holbergs  Død  Spor  ved  Udgivelsen 
af  ,,Den  patriotiske  Tilskuer",  et  Tidsskrift,  der  blev  grundlagt 
af  Sneedorff  i  Sorø  udtrykkelig  som  Efterligning  af  Addisons 
Spectator;  forskellige  Oversættelser  fra  engelsk  Literatur  saa  Ly- 
set baade  heri  og  andet  Steds  i  dette  Tidsrum;  ,,Den  patriotiske 
Tilskuer"  holdt  sig  i  tre  Aar  og  blev  i  Løbet  af  Aarhundredet 
fulgt  af  andre  Tidsskrifter  af  lignende  Art. 

Engelske  Digtere  blev  mere  og  mere  bekendte  for  det  danske 
læsende  Publikum  under  Periodens  Forløb,  —  dog  gennem- 
gaaende  ingen  længere  tilbage  end  Milton.  Shakespeare  var  ikke 
synderlig  kendt  før  ved  Begyndelsen  af  det  nittende  Aarhundrede, 
da  vor  romantiske  Digterskole  tog  Fart,  —  og  selv  da  blev  han 
indført  indirekte  gennem  den  tyske  Romantik.  Dog  allerede 
1770  fik  Johannes  Ewald,  en  ægte  Digterbegavelse,  den  danske 
Romantiks  talentfulde  og  ulykkelige  Forløber,  tilfældig  fat  paa 
Wielands  tyske  Oversættelse  af  Shakespeare  og  en  tysk  Over- 
sættelse af  Maephersons  „Ossian" .  Før  den  Tid  havde  han 
skrevet  et  bibelsk  Drama,  ,,Adam  og  Eva",  paavirket  af  Klop- 
stock  og  saaledes  indirekte  af  Milton.      Men    Shakespeare    og 


Engelsk  Indflydelse  paa  dansk  Aandsliv  og  Literatur  i  det  attende  Aarh.     405 

Maepherson,  fortæller  han,  gav  hans  Smag  en  ny  Vending,  skønt 
han  stadig  vedblev  at  være  under  Paavirkning  af  Klopstock. 
Han  gav  sig  til  at  lære  Engelsk,  som  han  ikke  kunde  i  Forvejen, 
„og,"  siger  han,  „hvilket  bundløst  Væld  af  Digterrigdom  aabnede 
sig  nu  for  mig!"  Jeg  anser  disse  Ord  for  ret  betydningsfulde, 
fordi  Ewald,  skønt  han  er  i  høj  Grad  national  og  oprindelig, 
væsentlig  var  under  tysk  Indflydelse;  det  er  derfor  interessant 
at  se,  hvor  dybt  selv  han  følte  den  engelske  Poesis  Magt. 

Milton  blev  højlig  beundret  i  Aarhundredets  sidste  Halvdel, 
men  væsentlig  eller  udelukkende  som  Forfatter  af  Paradise  Lost, 
hvoraf  der  udkom  en  dansk  Oversættelse  1790;  —  der  var  næppe 
nogen,  der  tænkte  paa  Milton  som  Frihedens  ildfulde  og  ubøje- 
lige Forsvarer,  og  gjorde  man  det,  var  det  med  en  vis  Følelse 
af  Rædsel. 

Af  senere  engelske  Forfattere  kan  der  paa  dansk  Aandsliv  i 
denne  Periode  spores  Indflydelse  bl.  a.  fra  Pope,  James  Thomson, 
Young  og  Sterne. 

Især  betragtedes  Pope  som  en  Mønster-Forfatter  og  stor 
Digter.  I  ,,Den  patriotiske  Tilskuer"  (1761)  blev  han  i  ganske 
urimelig  overdrevne  Udtryk  af  Beundring  betegnet  som  ,,en 
Mand  som  den  grædske  Poet,  hvis  Verker  han  har  oversat,  han 
havde  Geni  som  Homer,  og  Skarpsindighed  som  Plato."  Den 
lille  Pope  lig  med  Homer  plus  Plato!  —  det  er  dog  sikkert  noget 
for  meget  af  det  gode. 

Det  var  især  Popes  Læredigt  An  Essay  on  Man,  med  dets 
rationalistiske  Tendens  og  vage  Filosofi,  der  gjorde  sin  Indflydelse 
gældende.  Det  blev  i  1759  oversat  paa  Dansk.  Tre  Aar 
senere  udsatte  „Selskabet  til  de  skønne  og  nyttige  Videnskabers 
Forfremmelse"  en  Prisbelønning  for  det  bedste  Digt  om  „Skab- 
ningens Ypperlighed  i  Henseende  til  de  skabte  Tings  Orden  og 
Sammenhæng,"  og  Emnet  til  denne  digteriske  Prisopgave  skyld- 
tes uden  Tvivl  den  første  Epistel  af  Essay  on  Man  med  sin  opti- 
mistiske Grundsætning:  whatever  is,  is  right.  Prisen  blev  vundet 
af  Tullin,  en  norsk  Digter,  og  der  findes  i  Tullins  Prisdigt  ganske 
tydelige  Spor  af  Popes  Essay.  Henimod  Aarhundredets  Slutning 
stiller  Professor  Frederik  Sneedorff,  en  ung,  begavet  Historiker, 
der  døde  ved  et  Ulykkestilfælde  paa  en  Rejse  i  England,  paa  en 
Maade  Essay  on  Man  i  Betydning  ved  Siden  af  Biblen:  „Det  er 

af  disse  tvende  Bpger,"  siger  han,  „man  øser  den  bedste  Kund- 
skab om  Gud  og  sig  selv."  De  ser,  at  Essay  on  Man  saaledes  blev 
et  fuldstændigt  Evangelium  for  Danske  af  højtdannet  Intelligens 
i  den  attende  Aarhundrede.  Pope  blev  dog  ogsaa  højlig  skattet 
i  Danmark  som  en  af  Parnassets  Lovgivere,  som  Forfatter  af 
Essay  on  Criticism,  i  hvilket  Digt  han  stadig  pegede  paa  Old- 
tidens græske  og  latinske  Digtere  som  Mønster  og  gav  Regler 
for  at  skrive  korrekt.  Men  da  den  romantiske  Bevægelse  i  dansk 
Poesi  for  Alvor  tog  fat  i  Begyndelsen  af  det  nittende  Aarhundrede 
under  Øhlenschlågers  Ledelse,  blev  Popes  Herredømme  som 
digterisk  og  kritisk  Avtoritet  brudt  her,  som  den  var  bleven  det 
i  England  nogle  Aar  tidligere.  I  nogle  overordentlig  friske  og 
smukke  dramatiske  Scener.  „Sanct  Hansaften-Spil"  ,  udgivet  1802, 
kaster  den  unge  Øhlenschlåger  med  et  elegant  lille  Spark  Pope 
ud  af  vort  Aandsliv  som  Fører  paa  noget  som  helst  Omraade. 
I  Stykket  synger  en  Pappegøje  (Poppe)  en  satirisk  ment  Sang  til 
Ære  for  Middelmaadigheden,  idet  han  priser  den  gammeldags 
Opfattelse  af  Poesien  som  kun  beroende  paa  sund  Fornuft  og 
Moral  uden  Fantasi  eller  Indbildningskraft.  Han  synger  for 
Eksempel: 

I  ret  fornuftig  Poesie 

bør  aldrig  spores  Phantasie. 

Hvad  Dievlen  rager  Phantasien 

den  mindste  Smule  Poesien? 

Da  Poppe  har  endt  sin  Ode,  er  Tilhørerne  henrykte,  og  en  af 
dem  udbryder:  ,, Poppe  hedder  han;  Pope  burde  han  hedde." 
Med  dette  Ordspil  forsvinder  Popes  Navn  fra  vort  Aandsliv  som 
Betegnelse  for  nogen  Indflydelse,  der  er  værd  at  tale  om. 

Vor  største  komiske  Forfatter  i  sidste  Halvdel  af  det  attende 
Aarhundrede  er  Johan  Herman  Wessel,  hvis  Humor  og  Satire 
paa  en  vis  Maade  danner  Modstykket  til  Johannes  Ewalds 
Patos.  Han  skrev  ét  uforligneligt  Værk,  „Kærlighed  uden 
Strømper",  en  vittig  dramatisk  Parodi  paa  bombastisk  Tragedie. 
Denne  Travesti  indtrager  omtrent  samme  Plads  i  vor  Literatur 
som  Hertugen  af  Buckinghams  The  Rehearsal  („Teaterprøven") 
og  Fieldings  Tom  Thumb  („Tommeliden" )  hos  Dem,  og  Wessel, 
som  var  godt  kendt  med  engelsk  Literatur,  kan  maaske  fra  disse 
engelske  Værker  lige  have  faaet  den  Idé,  at  saadant  noget  lod  sig 
gøre.     Ganske  sikkert  ikke  mere.     Hans  parodiske  Tragedie  er 

et  enestaaende  Kunstværk, , der  rager  højt  op  over  The  Rehearsal 
i  kunstnerisk  Evne  og  Energi,  og  som  er  langt  vittigere  end 
Fieldings  Travesti. 

I  sidste  Halvdel  og  henimod  Slutningen  af  Aarhundredet, 
da  ogsaa  i  Danmark  en  Reaktion  imod  Porstandsdigtningen 
efterhaanden  begyndte  at  dukke  frem,  gjorde  Thomson,  med  sin 
Natursans,  Young,  med  sin  retoriske  Patos,  og  Sterne,  med  sin 
forfinede  Følelse  og  sin  Stemnings-Skiften,  mere  og  mere  Ind- 
tryk paa  danske  Sind.  Højtdannede  unge  Mænd  med  et  sentimen- 
talt Anstrøg  hentydede  til  og  kom  med  Citater  af  Thomson  og 
Young  i  de  Breve,  de  skrev  til  hinanden.  Og  i  ,, Labyrinthen" , 
en  Bog,  i  hvilken  Jens  Baggesen,  den  vigtigste  Overgangsdigter 
mellem  det  attende  og  nittende  Aarhundrede,  beskrev  sin  Rejse 
i  Udlandet,  kan  der  findes  tydelige  Spor  af  Indflydelse  fra  Sternes 
Sentimental  Journey. 

Og  hermed  er  jeg  færdig  med  mit  Fugleperspektiv  over  eller 
snarere  Fug\eftig  paa  den  Maade,  hvorpaa  vi  blev  paavirkede  af 
Dem  i  det  attende  Aarhundrede.  De  vil  se,  at  hvad  der  særligt  i 
hint  Tidsrum  gjorde  Indtryk  paa  os,  var  Deres  Tænknings  Uaf- 
hængighed, Deres  Kærlighed  til  klar  Fornuftslutning  og  til  et 
jævnt  og  tydeligt  Sprog,  Deres  moralske  Sans  og  —  i  mindre 
Grad  —  Deres  Naturkærlighed  og  Deres  lejlighedsvise  Hang  til 
Føleri  med  et  Skær  af  Tungsindighed. 

Begyndelsen  af  det  nittende  Aarhundrede  synes  at  betegne  en 
Aftagen  i  vor  Interesse  for  Deres  Kultur,  —  dels  vistnok  paa 
Grund  af  de  daværende  politiske  Forhold  mellem  Dem  og  os, 
dels  fordi  vore  ledende  Aander  just  da  var  optagne  af  at  lytte 
til  tyske  Digtere  og  Filosofer.  Senere  vaagnede  imidlertid  lidt 
efter  lidt  atter  vor  Interesse  for  engelsk  Aandsliv,  og  i  de  sidste 
Tiaar  af  det  Aarhundrede,  der  netop  er  svundet,  har  denne  Be- 
vægelse fortsat  sig  med  stigende  Fart  og  har  afsat  Spor  i  flere 
Retninger.  Og  nu,  da  De  kommer  til  os  lige  i  Begyndelsen  af  det 
tyvende  Aarhundrede  for  at  se,  hvorledes  vi  lever,  og  hvad  vi 
foretager  os,  kan  De  være  vis  paa,  at  mange  iblandt  os  holder 
Blikket  opmærksomt  fæstet  paa  Dem,  paa  Deres  Kultur  og  Deres 
Literatur,  at  vi  fuldt  evner  at  værdsætte,  hvad  der  er  godt  i  dem, 
og  at  vi  er  villige  til  at  lade  os  paavirke  af,  hvad  der  er  bedst 
i  dem. 

Af  Ingeborg  Simesen. 


Alle  germanske  Folk  er  i  højere  eller  ringere  Grad  i  Besiddelse  af 
den  særegne  Form  for  Vid.  der  betegnes  med  Navnet  Lune  — 
H  u  m  o  / . 

George  Eliot  har  Ret  i  sin  Paastand,  at  „forskellig  Smag  i  alt, 
hvad  der  angaar  Spog  og  Vittighed,  er  en  god  Prøve  paa  Kærlig- 
hedens Styrke". 

Amerikanere  og  Englændere  besidder  begge  denne  Evne  i  ud- 
præget boj  Grad,  men  der  er  meget  stor  Forskel  paa  amerikansk  og 
engelsk  Humor,  og  denne  Forskel  er  en  væsentlig  Grund  til  de  to 
Stammefrænders  stadige  Hakken  paa  hinanden. 

Englændere  og  Amerikanere  hører  ti]  samme  Race.  men  deres 
Temperamenter  er  væsensforskellige. 

En  Englænder  er  sig  sin  Betydning  bevidst;  han  giver  sig  god 
Tid:  ban  véd.  man  venter  paa  barn.  Amerikaneren  er  en  ..self-made" 
Mand.  og  en  saadan  har  ikke  Tid  til  at  vente. 

Har  en  Englænder  en  Fjerdingvej  at  gaa  til  sit  Kontor,  tager 
ban  sine  20  Minutter  til  Vejen,  men  sætter  sig  saa  roligt  paa  sin 
Kontorstol  uden  videre  Vrøvl;  hans  amerikanske  Fætter  styrter  af 
Sted  og  naar  sit  Maal  i  8 — 10  Minutter,  men  snakker  saa  mindst  en 
halv  Time  med  sine  Kolleger,  inden  han  tager  fat  paa  sit  Arbejde. 

Englænderen  er  indesluttet,  stiv  og  ubøjelig:  konservativ  i  alle 
sine  Vaner:  ban  holder  sig  til  Livets  Realiteter  og  har  mindre  Sans 
for   Fantasiens    Verden. 

Amerikaneren  er  livlig,  alsidig  og  uhyre  modtagelig  for  Ind- 
tryk: han  er  ikke  blot  praktisk,  men  fuld  af  Fantasi  og  alle  Slags 
Interess 

Englænderen  er  langsom  og  tung.  Det  er  disse  Egenskaber,  som 
faar  ham  til  at  holde  fast  ved  alle  sine  hjemlige  Vaner,  i  hvilken 
Verdensdel  han  end  færdes.  „Den  Englænder,  der  bestiger  .Etna, 
slæber  sin  Tekedel  med  op  paa  Vulkanens  Top."  siger  Emerson  i 
sine  Essays  om  engelsk  Liv  og  Karakter. 

Han  opfatter  ogsaa  langsomt.  I  en  engelsk  Forsamling  er  der 
som  oftest  flere  Minutter  mellem  ..Vittigbedens  Lynglimt"  og  „Torden- 
latterens Bulder". 

Amerikaneren  ei  hurtig,  i  Tanke  som  i  Handling.    Hans  nervøse 

Temperament  viser  sig  ogsaa  paa  Aandens  Omraade.  Et  Blink  i  en 
Ojenkrog  er  nok  til  at  sige  ham,  om  noget  er  Spøg  eller  Alvor.  I 
Amerika  er  Tordenvejret  altid  lige  over  Hovedet;  Lyn  og  Torden 
kommer  Slag  i  Slag. 

En  fransk  Amerikafarer  udtaler  i  Overensstemmelse  med  oven- 
staaende,  at  New  Yorkeren  har  levende  Sans  for  det  fine,  kvikke 
Lune,  som  en  ægte  „Cockney"  (indfødt  Londonner)  slet  ikke  kan 
opfatte. 

Englænderen  modtager  en  Vittighed  lige  saa  godt,  som  han  mod- 
tager en  Gæst,  men  lian  vil  forberedes  paa  begges  Komme.  „Nu 
skal  De  bare  høre  en  glimrende  Historie",  begynder  Englænderen 
gerne  og  ler  selv  hjærteligt,  inden  han  afleverer  Pointen. 

Amerikaneren  holder  ikke  af  at  faa  en  Vittighed  understreget 
for  tykt.  Han  vil  have  sin  Opfattelsesevne  sat  i  Virksomhed  og 
kildres  behageligt  ved  den  Følelse,  at  der  hører  et  godt  Hoved  til 
for  straks  at  kunne  gribe  Pointen  i  Historien.  Hans  Telefonfrøken 
raaber  „Hallo"  i  Forvejen,  hans  Vittigheder  ikke. 

Han  ligner  her  Skotterne,  der  er  langt  hurtigere  Hoveder  end 
deres  Naboer  mod  Syd. 

Karakteristisk  i  denne  Henseende  er  en  Anekdote  fra  et  ameri- 
kansk Vittighedsblad: 

Jones  fra  London:  Hor  bare,  Mr.  Smith,  jeg  fortalte  Mac  Pherson 
en  brillant  Historie  i  Morges,  men  han  ikke  saa  meget  som  trak 
paa  Smilebaandet.  Det  er  vist,  fordi  han  er  Skotte. 

Smith  fra  Neiv  1  ork:  Nej,  det  er  snarere,  fordi  De  er  Eng- 
lænder. 

Artemus  Ward  (Charles  Farrar  Browne),  den  første  amerikanske 
Humorist,  som  slog  an  i  England,  var  baade  Forfatter  og  Foredrags- 
holder. I  sidstnævnte  Egenskab  forbløffede  han  hele  den  britiske 
Nation  ved  altid  at  sige  sine  Vittigheder  med  et  stenalvorligt  An- 
sigt. Det  varede  længe,  før  hans  Lune  gik  op  for  Englænderne, 
men  saa  tjente  denne  Methode  til  at  holde  Tilhørerkredsens  Opmærk- 
somhed paa  Højdepunktet  af  Spænding,  —  fordi  man  aldrig  i  For- 
vejen kunde  se,  naar  Vittigheden  skulde  brændes  af. 

Begge  Stammefrænder  er  meget  selvbevidste;  Englænderens  Selv- 
følelse hviler  paa  hans  Nations  Fortid;  den  er  helt  igennem  race- 
og  slægtbestemt.  Amerikanerens  Selvbevidsthed  hviler  paa  hans 
Nations  Fremtid;  han  er  som  sagt  en  „self-made"  Mand,  og  hans 
Selvfølelse  er  rent  personlig;  han  siger  altid  sin  Mening  lige  ud, 
om  den  end  gaar  paa  tværs  af  hundredaarige  Traditioner;  den 
unge  Amerikanerinde,  som  foretrækker  Mark  Twain  for  Shakespeare, 
siger  det  højt  uden  at  blinke. 

I  nær  Forbindelse  hermed  staar  Amerikanerens  udpræget  demo- 
kratiske Anskuelser.  Henry  James  anslaar  den  rette  Tone,  naar 
hans  unge  Amerikanerinde  siger  om  en  parisisk  Modedame:  „Hun 
er  ligesom  de  Mennesker  i  Romanerne,  de  kalder  hovmodige.  Jeg 
har  aldrig  før  set  nogen,  der  gjorde  Forskel." 

Dansk  Tidsskrift.     IX.  27 

Amerikanerne  ser  ingen  Forskel. 

En  ung  Kvæker  fra  Philadelphia  var  en  Tid  Attaché  ved  det 
amerikanske  Gesandtskab  i  London.  Med  Stolthed  skrev  han  hjem, 
at  han  havde  haft  den  Ære  at  danse  med  Prinsesse  Victoria  og  var 
helt  bedaaret  af  hendes  Elskværdighed.  Hans  Moder  svarede:  „Jeg 
var  glad  ved  at  høre  om  den  Lykke,  Du  har  gjort  i  Buckingham 
palace,  men  husk  paa,  kære  Richard,  hvor  bedrøvet  Fader  vil  blive, 
hvis  Du  gifter  Dig  udenfor  vort  Samfund."  Denne  Kvækerfrue  var 
aabenbart  meget  nær  i  Slægt  med  vor  gamle  Bekendt  Sneglemor  i 
„den  lykkelige  Familie".  Myrerne  vidste  nok  en  Kone  til  den  lille 
Snegl.  „Men  jeg  er  bange  det  gaar  ikke,  for  hun  er  Dronning." 
„Det  gør  ikke  noget,"  sagde  de  gamle  Snegle. 

Englænderens  Temperament  gør  ham  det  svært  at  udtrykke 
sine  Følelser.  „Han  snakker  ej,  men  slaar!"  For  ham  vilde  stærke 
Udtryk  og  livlige  Ord  være  Løgn,  og  da  Sandhed  og  Paalidelighed 
er  Grundtræk  i  hans  Karakter,  kan  han  ikke  bruge  saadanne. 

Amerikaneren  er  sand  og  ærlig  som  sin  Frænde  Briten,  men 
hans  livfulde  Temperament  kræver  livligere  Udtryksformer;  for 
ham  er  stærke  Ord  naturlige  og  nødvendige. 

Englændere  og  Amerikanere  er  lige  trofaste  mod  deres  Venner, 
men  deres  Udtryksmaade  er  forskellig. 

I  England  maa  man  dø  for  at  faa  at  vide,  hvad  ens  Venner 
mener  om  én.  Amerikaneren  skjuler  ikke  sine  Følelser  saa  dybt;  man 
har  Glæde  af  dem  allerede  her  paa  Jorden. 

Der  ligger  lige  saa  stor  Ros  og  Anerkendelse  i  Englænderens:  „Det 
havde  jeg  ikke  ventet  af  Dig,  gamle  Ven!"  som  i  Amerikanerens 
ekspansive:  „Bravo,  jeg  har  jo  altid  vidst,  at  Du  vilde  drive  det 
til  noget  stort  en  Gang!"  men  det  sidste  klinger  mere  opmuntrende. 
John  Bull  beder  én  om  at  gøre  sig  en  Tjeneste  med  de  Ord: 
„Vil  De  være  ked  af  at  gøre  det  eller  det  for  mig?" 

Uncle  Sam  siger:  „Kunde  De  ikke  have  Lyst  til  at  gøre  mig  den 
eller  den  Tjeneste?" 

Og  det  lyder  ogsaa  mere  opmuntrende. 

Denne  forskellige  Udtryksmaade  præger  ogsaa  deres  Lune. 

Amerikaneren  finder  hurtigere  Udtryk  for  sine  Tanker  og  er 
derfor  langt  slagfærdigere  end  Englænderen. 

„Det  maa  være  rædsomt,"  sagde  en  Englænder  til  en  amerikansk 
Dame,  „at  regeres  af  Folk,  som  De  ikke  for  nogen  Pris  vilde  om- 
gaas." 

„Ja  —  og  dejligt  at  regeres  af  Folk,  som  ikke  for  nogen  Pris 
vil  omgaas  Dem!"  replicerede  hun  omgaaende. 

Saa  hurtig  i  Vendingen  er  John  Bull  ikke. 

Amerikanerne  selv  er  maaske  lidt  for  sikre  paa  deres  Over- 
legenhed paa  dette  Omraade,  og  deres  Vittighedsblade  slaar  sig  for 
ofte  til  Ridder  paa  John  Bulls  langsomme  Opfattelsesevne. 

Braadne  Kar  i  alle  Lande. 

Der  findes  meget  vittige  Englændere  lige  saa  vel   som  mindre 

vittige  Amerikanere,  og  amerikansk  Humor  kan  let  overdrives,  saa 
det  bliver  alt  andet  end  morsomt. 

Paa  den  anden  Side  er  ingen  villigere  til  at  nyde  en  god  Vit- 
tighed, der  gaar  ud  over  vedkommende  selv,  end  en  Amerikaner. 

Englænderen  modtager  sine  Vittigheder  som  sine  Gæster  — 
godt,  naar  deres  Anbefalingsbreve  og  Kreditiver  er  i  Orden. 

Amerikaneren  er  ikke  saa  nøjeregnende;  for  hans  Vid  er  intet 
helligt;  med  en  pudsig  Godmodighed  og  Naivitet  tillader  han  sig 
at  gøre  Lojer  med  alt  mellem  Himmel  og  Jord  —  men  saa  uskyldigt 
og  barnligt,  at  ingen  tager  Forargelse  af  Kaadheden.  Mark  Twain 
er  et  Eksempel  instar  omnium. 

I  „Times"  kommer  der  kun  Vittigheder  ved  et  Uheld,  siger  Ameri- 
kanerne. Enhver  amerikansk  Avis,  inklusive  de  religiøse  Ugeblade, 
har  sin  Vittighedsspalte. 

Men  er  Englænderne  for  stive,  kan  Yankee-Humor  til  Gengæld 
synes  os  at  gaa  for  vidt  i  Kaadhed. 

Amerikansk  Humor  har  hverken  Respekt  for  Liv  eller  Død.  En 
Avisberetning  om  tre  Mulatters  Henrettelse  bar  Overskriften:  Tre 
Draaber  Chokolade! 

Major  Calef  fra  Boston  fungerede  som  Sørgemarskalk  ved  sin 
Ven  General  Walkers  Begravelse.  Han  paadrog  sig  derved  en  For- 
kølelse, som  blev  Aarsag  til  hans  Død.  Aftenavisen  indeholdt  straks 
et  Billede,  der  forestillede  Major  Calef  Arm  i  Arm  med  Døden  som 
første  Par  i  Sørgeprocessionen. 

En  Patent-Filter  reklameredes  op  ved  Forsikring  om,  at  den 
er,  var  og  bliver  enestaaende  i  sin  Art. 

Intet  engelsk  Blad  vilde  tillade  sig  en  saadan  Anvendelse  af 
Sætninger  med  hellig  Klang. 

Men  for  Yankee-Humor  er  som  sagt  intet  helligt. 

Paa  en  af  de  store  Lystdampere  lød  Opslaget  om  Vejret:  „Gud 
alene  véd,  om  det  vil  klare  op,  —  og  han  vil  ingenting  sige." 

Ikke  én  af  to  Hundrede  Passagerer  tog  Forargelse  af  denne 
Spøg. 

I  England  vilde  et  saadant  Opslag  være  utænkeligt. 

Amerikaneren,  som  ikke  kender  Persons  Anseelse  i  Livet,  kender 
den  heller  ikke  i  sine  Vittigheder. 

Han,  der  finder  det  latterligt  at  gaa  baglæns  ud  af  et  kongeligt 
Audiensgemak  og  ikke  tager  sin  Lorgnet  af,  naar  han  forestilles  for 
en  kejserlig  Højhed,  siger  ganske  ugenert  om  sit  Statsoverhoved: 
„Præsidenten  har  megen  Smag,  —  men  slet  er  den  altid." 

Kunst  og  Videnskab  behandles  ikke  med  større  Ærbødighed  af 
amerikanske  Humorister.  Endogsaa  Oliver  Wendell  Holmes  (maaske 
Amerikas  største  Humorist,  en  fornem  og  overlegen  Satiriker,  død 
1894)  siger  respektstridigt:  „At  tumle  med  metafysiske  Spørgsmaal 
er  som  at  kløve  Brænde;  naar  Du  er  færdig,  har  Du  to  Klodser  at 
kløve." 

Det  bekendte  Fotografi  af  Brødrene  Olaf  og  Emil  Poulsen  som 
Rafaels  Engle  har  sit  Sidestykke  i  en  amerikansk  Reklameplakat. 

„Den  mest  udprægede  Ejendommelighed  ved  klassisk  Musik 
er  den,  at  den  er  saa  meget  bedre,  end  den  lyder,"  siger  en  anden 
af  disse  ukuelige  Spøgefugle,  der  helt  mangler  deres  britiske  Fæt- 
ters dybe  Respekt  for  Traditionerne. 

Men  amerikansk  Humor  er  et  farligt  Skraaplan.  Overdrivelse 
og  Kaadhed  alene  er  ikke  Vittighed. 

Mark  Twain  er  morsom.  Morsom  er  den  Dame,  der  beskriver 
en  Cyklons  Pludselighed  og  Voldsomhed  med  de  Ord:  „Da  jeg  saa 
op  fra  det  Bed,  jeg  lugede,  var  Luften  sort  af  alle  mine  Venner  og 
Bekendte". 

En  ægte  Landsmand  af  Mark  Twain  er  den  Mand,  der  var  saa 
mager,  at  han  aldrig  kunde  sige  sin  Læge,  om  han  havde  Mave- 
smerter eller  Hold  over  Lænderne. 

Men  et  Haarsbred  længere  ned  ad  Skraaplanet,  og  Smilet  stivner 
i  et  ærgerligt  Træk  ved   Mundvigene! 

I  sin  bedste  Form  viser  amerikansk  Lune  sig  ikke  blot  som 
en  pudsig  formet  Vits;  Ordene  har  dobbelt  Bund;  under  Spøgen  ligger 
Alvor  og  Sandhed. 

Det  var  ingen  ringere  end  Benjamin  Franklin,  der  anslog  Grund- 
tonen i  al  amerikansk  Humor  i  selve  det  historiske  Øjeblik,  da  Uaf- 
hængighedserklæringen blev  underskrevet.  En  af  Underskriverne 
lagde  sin  Pen  fra  sig  med  de  Ord:  „Nu  maa  vi  hænge  sammen."  — 
„Ja,"  svarede  Franklin  og  skrev  under,  „ellers  bliver  vi  hængt 
enkeltvis." 

Den  store  Patriots  Svar  er  amerikansk  Lune  i  sin  bedste  Form: 
den  morsomme  Leg  med  Ord,  men  tillige  den  dybe,  betydnings- 
fulde Sandhed  i  Tanken. 

Fra  dette  Øjeblik  har  enhver  af  Amerikas  større  Humorister 
været  Tænker  og  Filosof  saavel  som  Spasmager  og  Spøgefugl.  Det 
er  Filosoffens  Tanker  i  humoristisk  Form,  der  karakteriserer  Oliver 
W.   Holmes,   Mark  Twain  og  Artemus  Ward. 

Endnu  en  Forskel  mellem  de  to  engelsktalende  Nationer  er 
det  værd  at  lægge  Mærke  til. 

I  Amerika  gennemsyrer  Humoren  hele  Livet.  Den  alvorligste 
Sag  kan  mildnes  ved  en  Spøg,  og  Vittighederne  trænger  sig  ind  mellem 
Talstørrelser   og  Beregninger. 

Det  er  umuligt  at  tænke  sig  en  Embedsmand  i  „Bank  of  Eng- 
land" rive  en  Vittighed  af  sig  inde  i  Bankens  højtidelige  Lokaler. 
I  New  York  gnistrer  det  af  Vitser  baade  paa  Børser  og  Banker. 

I  Columbia  College  lød  en  Eksamensopgave:  Giv  en  Skildring 
af  Deres  Liv!    17  af  32  Besvarelser  var  humoristiske. 

Abraham  Lincoln  er  det  store  Eksempel  paa  denne  Evne  til  at 
forene  Alvor  og  Gammen. 

Amerikaneren  tager  ikke  sig  selv  saa  uhyre  alvorligt,  som  Eng- 
lænderne gor,  og  Livets  Maskineri  løber  lettere  og  jævnere  hinsides 

Oceanet,  hvor  man  forstaar  den  Kunst  at  smøre  Hjulene  med  Lunets 
Olje.  Humor  frelser  mangen  vanskelig  Situation,  løser  den  gordiske 
Knude  i  Stedet  for  at  hugge  den  over. 

At  se  paa  Livet,  som  om  det  var  Spøg  og  Pjank  altsammen, 
er  en  Kynisme,  der  kun  kan  føre  én  i  Fordærvelse;  men  at  kunne  se 
humoristisk  paa  sig  selv  og  andre,  at  have  Øje  for  Tilværelsens 
og  Begivenhedernes  komiske  Side,  det  er  en  Gave,  der  hjælper  over 
mange  Vanskeligheder. 

Denne  Gave  har  Amerikanerne  i  højere  Grad  end  Englænderne, 
og  den  er  ofte  Skyld  i  den  Lykke,  de  gør. 

Man  mindes  Goethes  Vers: 

Ich   liebe   mir   den  heitern   Mann 

am  meisten  unter  meinen  Gåsten: 

Wer   sich   nicht   selbst  zum   Besten   hahen   kann, 

der  ist  gewiss  nicht  von  den  Besten. 

Men  Lunet  er,  som  allerede  sagt,  en  farlig  Gave.  Maaske  op- 
elskes det  i  Amerika  for  meget  paa  dybere  og  værdifuldere  Evners 
Bekostning. 

I  Amerika  er  Humor  ligefrem  en  stor  Sikkerhedsventil,  naar 
den  politiske  Damp  er  for  stærkt  oppe. 

Ved  Præsidentvalget  i  1888  var  der  stort  Røre  i  New  York.  To 
mægtige  politiske  Folketog  bevægede  sig  gennem  Byen  om  Formid- 
dagen. Om  Eftermiddagen  gik  30,000  Republikanere  i  Optog  gen- 
nem Gaderne,  der  vrimlede  af  deres  politiske  Modstandere.  Om 
Aftenen  var  der  et  lige  saa  stort  Fakkeltog. 

Ikke  et  Sammenstød,  ikke  en  Mislyd;  de  to  Partier  nød  hin- 
andens Vittigheder  med  beredvillig  Anerkendelse. 

Ved  Midnatstid  i  Philadelphia  var  en  mægtig  Folkemasse  op- 
stillet udenfor  et  Vindue  med  Valgopslag.  Ivrige,  interesserede,  god- 
modige stod  de  politiske  Modstandere,  Republikanerne  og  Demo- 
kraterne, Side  om  Side.     Ikke  en  Politibetjent  var  at  se. 

Næste  Dag  lød  Politiets  Meddelelse:  5  fulde  Mænd  og  1  Lomme- 
tyv arresterede.     Philadelphia  har  over  1  Million  Indbyggere. 

Væddemaal  om  Valgresultaterne  er  yderst  almindelige.  Dagen 
efter  en  Valg  kan  man  møde  en  falden  Republikaner,  der  under  stor- 
mende Jubel  kører  sin  sejrrige  Modstander  gennem  New  Yorks 
Hovedgader  i  en  Trillebør  eller  spadserer  gennem  „Strøget"  med  en 
kulsort  Negerinde  under  Armen. 

Humor  er  et  Grundtræk  hos  de  to  beslægtede  Nationer.  Dens 
forskellige  Form  giver  os  god  Oplysning  om  de  to  Frænders  forskel- 
lige Temperament  og  Karakter. 


Dansk  Statsstyrelse  belyst  ved 
et  Eksempel. 

Af  Kaptajn  Skade. 

II. 

Hvad  angaar  det  nærmest  følgende  Tidsrum,  er  det  jo  be- 
kendt nok,  at  den  slesvig-holstenske  Opposition  baade 
i  Rigsraadet  og  i  Stænderforsamlingerne  paa  enhver  Maade 
søgte  at  umuliggøre  Statslivets  Fortsættelse  under  det  Provi- 
sorium, som  fulgte  efter  Kundgørelsen  af  6.  November  1858, 
og  at  den  danske  Regering  ved  Forbundets  og  de  tyske  Stor- 
magters Indblanding  blev  tvungen  til  at  gøre  sine  oprørske 
Undersaatter  den  ene  ydmygende  Indrømmelse  efter  den  anden, 
uden  at  det  dog  lykkedes  at  komme  til  en  Forstaaelse. 

Ikke  mindre  bekendt  er  det,  at  Hindringen  for  Forstaaelsen 
laa  i  de  to  gammelkendte  Partiprogrammer  Slesvig-Holstein- 
ismen og  Ejderpolitiken,  der  ikke  alene  var  hinanden  mod- 
satte, men  som  i  lige  høj  Grad  var  stridende  mod  de  For- 
pligtelser, som  Danmark  havde  paataget  sig  overfor  Tyskland. 

Ved  en  kritisk  Behandling  af  Statsstyreisen  kommer  det 
ikke  alene  i  Betragtning,  at  den  nationalliberale  Regering  som 
forudset  af  Tscherning  i  stedse  stigende  Grad  gjorde  det  ene 
af  disse  Programmer  til  sit,  men  navnlig  at  dens  Chef  i  Stedet 
for  at  gøre  sit  Parti  bekendt  med  de  ydre  Farer,  som  fulgte 
af  en  saadan  Politik,  tværtimod  vildledede  den  offentlige 
Mening  ved  letsindigt  at  nære  de  Illusioner  om  Alliancer  og 
Forsvarsforbund,  som  var  Frugten  af  de  nordiske  Studenter- 
møder, og  den  skandinaviske  Bevægelse  som  Helhed. 

En  Statsstyrer,  som  havde  været  noget  mindre  ængstelig  for 
at  miste  sin  Popularitet  og  noget  mere  ængstelig  for  at  bringe 

Landet  i  Krigsfare,  han  vilde  sikkert  have  bestræbt  sig  efter 
at  finde  andre  Udveje,  og  navnlig  vilde  han  med  noget  større 
Opmærksomhed  have  overvejet  de  tvende  Forslag  til  en  Fælles- 
forfatning,  som  i  Foraaret  1862  blev  fremsat  af  de  holstenske 
Oppositionsførere  Baron  Carl  Scheel-Plessen  og  Adolf  Blome, 
og  som  blev  anbefalede  af  den  hannoveranske  og  den  engelske 
Regering. 

Begge  disse  Forslag  syntes  nemlig  at  tyde  paa,  at  der  endnu 
var  en  Mulighed  for  et  politisk  Fællesskab  mellem  Hertug- 
dømmerne og  Danmark,  uden  at  sidstnævnte  behøvede  at  aner- 
kende Slesvig-Holsteinismen.  Det  ene  gik  ud  paa  et  Etkammer, 
valgt  efter  Folketal,  men  med  den  Bestemmelse,  at  gyldige 
Beslutninger  krævede  kvalificeret  Majoritet  med  to  Tredjedele 
af  de  afgivne  Stemmer,  medens  det  andet  var  baseret  paa  To- 
kammersystemet saaledes,  at  andet  Kammer  valgte  efter  Folke- 
tal, medens  første  Kammer  skulde  tælle  et  lige  stort  Antal 
Medlemmer  fra  hver  enkelt  af  de  fire  Landsdele. 

Navnlig  det  sidste  Forslag  var  efter  Lord  Russels  Mening 
særligt  egnet  som  Forhandlingsgrundlag,  og  man  tør  næppe 
frakende  ham  al  Ret,  naar  han  gik  ud  fra,  at  det  dansk- 
holstenske Spørgsmaal  vilde  blive  bragt  til  Afslutning,  naar 
Danmark  og  Holsten  gik  sammen  til  Forbundet  og  erklærede, 
at  de  var  forligte. 

En  saadan  Tanke  laa  dog  Konsejlspræsident  Hall  saa  fjernt 
som  vel  muligt.  Uden  saa  meget  som  at  have  omtalt  For- 
slagene for  sine  Kolleger,  afviste  han  dem  i  en  ret  overlegen 
Skrivelse,  hvori  han  betegner  dem  som  »et  besynderligt  Vidnes- 
byrd om  de  Illusioner,  som  Oppositionen  i  Holsten  fremdeles  hen- 
giver sig  til«.  At  han  ved  denne  og  enkelte  andre  Lejligheder 
udsatte  sig  for  at  miste  Lord  Russels  Velvilje,  synes  ikke  at 
have  generet  ham  kendeligt,  ti  mere  end  paa  England  stolede 
han  paa  Skandinavismen.  En  Uges  Tid,  førend  det  afvisende 
Svar  blev  sendt  til  London,  havde  der  været  nordisk  Studenter- 
møde i  København,  og  Resultatet  heraf  var  selvfølgelig  blevet, 
at  nu  kunde  den  tyske  Hær  bare  vove  at  komme.  »Ingen 
anden  Politik  er  nu  mulig  i  Danmark  end  den,  der  gaar  ud 
paa  et  Danmark  til  Ejderen  og  Holstens  Udsondring,  —  »der 
maa    ikke    tacdes    nogen    anden   Mening    i  offentligt   eller  privat 

Samkvem  om  dette  fælles  Maal  for  Xationens  Stræben«.  Saa- 
ledes  tolkede  »Fædrelandet«  og  andre  nationalliberale  Organer 
den  Folkestemning,  hvorefter  Danmarks  Udenrigsstyrer  havde 
at  rette  sig,  og  han  rettede  sig  med  Glæde  derefter;  ti  han  var 
selv  greben  af  Stemningen,  og  han  vidste  ikke  bedre  end,  at 
Folkestemning  var  det  samme  som  Statsklogt. 

Frugten  af  denne  Stemningspolitik,  som  paa  den  farligste 
Maade  fik  Næring  derved,  at  ogsaa  Kongerne  i  de  nordiske 
Lande  bejlede  letsindigt  til  Folkegunsten,  blev  som  bekendt 
ikke  alene  den  Ejderstatens  Etablering  forberedende  Kund- 
gørelse af  30.  Marts  1863  med  deraf  følgende  Protester  og 
Trusler  fra  Tysklands  Side,  men  ogsaa  den  for  Kongeriget  og 
Slesvig  fælles  Forfatning,  som  blev  vedtaget  af  Rigsraadet  den 
13.  November  1863,  og  som  var  ensbetydende  med  en  Krigs- 
erklæring mod  Tyskland. 

Med  40  Stemmer  mod  16  traf  Rigsraadet  den  skæbne- 
svangre Afgørelse,  som  det  efter  Konsejlspræsidentens  »fulde  og 
bestemte  Overbevisning  nu  kunde  gøre  med  langt  større  Rolighed 
end  tidligere«,  og  det  uagtet  samme  Konsejlspræsident  og  Uden- 
rigsminister vidste  god  Besked  med,  at  Tyskland  og  navnlig 
Prøjsen  netop  nu  havde  al  ønskelig  Frihed  til  at  handle  mod 
Danmark,  som  det  lystede,  eftersom  det  polske  Spørgsmaal 
havde  fjernet  Vestmagterne  fra  hinanden  og  bragt  Rusland  i 
Taknemlighedsgæld  til  Prøjsen,  og  eftersom  den  svenske  Rege- 
ring forlængst  havde  paabegyndt,  ja  næsten  fuldført  sin  saa- 
kaldte  anståndige  retrått  fra  det  Forsvarsforbund,  som  man 
havde  sunget  og  talt  om  ved  Studentermøderne  og  ved  Konge- 
sammenkomsterne.  Naar  Staten  styres  paa  den  Maade,  behøver 
man  ikke  at  spørge  om  Aarsagen  til  Landetabet,  og  allermindst 
maa  man  søge  den  i  Krigen;  ti  Krigen  er  i  et  Tilfælde  som 
dette  ikke  at  betragte  som  et  yderste  Middel  i  en  fornuftig 
Politiks  Tjeneste,  men  derimod  som  en  uundgaaelig  og  ulykkelig 
Følge  af  en  desperat  Handling. 

At  betragte  Krigen  i  1864  som  Aarsagen  til  Tabet  af  Sønder- 
jylland er  saa  meget  mere  uberettiget,  som  man  ikke  kan  vide, 
hvad  den  kunde  have  ført  til,  hvis  dens  Forberedelse  i  Fredens 
Dage  ikke  havde  været  saa  slet,  som  den  var.  Den  Politik, 
som   Danmark   slog   ind   paa   i  1855,    er  ikke   alene   mærkelig 

derved,  at  den,  ført  i  Overensstemmelse  med  Folkerepræsenta- 
tionens og  den  offentlige  Menings  Krav,  mere  og  mere  formede 
sig  som  en  Kamppolitik,  men  ogsaa  derved,  at  man  til  en  saa- 
dan  Politiks  Gennemførelse  ikke  mente  at  faa  synderlig  Brug 
for  Kampmidler. 

I  andre  Stater  vilde  man  straks  efter  at  være  sluppen  hel- 
dig fra  en  Krig,  som  den  i  1848 — 50,  have  styrket  og  udbedret 
sit  Værn  for  i  lange  Tider  at  kunne  fastholde  det  generobrede 
Grænseland;  men  her  gik  man  straks  i  Gang  med  at  sløjfe 
Danevirkeskanserne  og  Dybbølbrohovedet,  og  efter  at  have 
bespist  de  hjemvendte  Soldater  paa  festlig  Vis,  pakkede  man 
deres  Faner  sammen  og  ophævede  et  betydeligt  Antal  Af- 
delinger; ja  man  drev  det  endogsaa  til,  just  da  Forholdet  til 
Udlandet  begyndte  at  blive  spændt,  at  ophæve  den  Skole,  som 
forsynede  Fodfolket  og  Rytteriet  med  faste  Officerer. 

Planen  i  alt  dette  vinder  ikke  i  Klarhed  derved,  at  der 
samtidig  nedsattes  Kommissioner  til  Ordningen  af  Forsvars- 
væsenet,  og  Ministrenes  Eftermæle  vinder  heller  ikke  herved; 
ti  de  turde  ikke  forelægge  Kommissionsresultaterne  for  Be- 
villingsmyndighederne; de  var  mere  bange  for  det  danske 
Rigsraad  end  for  den  tyske  Forbundsdag.  De  turde  vel  gøre 
sig  til  Redskaber  for  Folkeviljens  Udførelse,  men  de  turde  ikke 
risikere  deres  Folkegunst  ved  at  fremholde  Konsekvenserne  af 
den  Politik,  som  de  havde  paataget  sig  at  føre. 

Resultatet  heraf  blev  Improvisationer  i  sidste  Øjeblik,  baade 
for  Personellets  og  for  Befæstningernes  Vedkommende.  Bataillo- 
nerne  skulde  dubleres,  d.  v.  s.  udtyndes  til  det  dobbelte  Antal, 
Munderinger  skulde  erstattes  af  islandske  Uldtrøjer,  Officerer 
skulde  uddannes  paa  kortvarige  Kursus,  Fredericia  skulde  for- 
stærkes med  Feltværker  til  en  halv  Million  Kr.,  medens  Kom- 
missionen havde  foreslaaet  permanente  Værker  til  17  Millioner; 
derfor  blev  den  ogsaa  rømmet  under  Krigen  saa  godt  som  uden 
Kamp.  Dybbøl  maatte  ligeledes  imod  Kommissionens  Ind- 
stilling nøjes  med  hastigt  opførte  Feltværker,  hvad  der  som 
bekendt  krævede  et  Blodoffer  af  Rang,  og  selv  til  Danevirke, 
som  paa  Trods  af  Krigserfaring  og  militær  Sagkundskab  var 
gjort  til  Hovedkampstilling,  blot  fordi  den  i  Folkemunde  havde 
faaet   et   ufortjent   Ry    for  Uovervindelighed,    kunde   man  ikke 

faa  bevilget  Underbringelsesmidler  til  mere  end  en  lille  Brøk- 
del af  Hæren. 

Nu  kan  man  ganske  vist  som  Svar  paa  alt  dette  anvende 
det  bekendte  Hørupske  Spørgsmaal  »Hvad  kan  det  nytte?« 
Men  disse  Ord  maa  da  ikke  tages  i  Betydningen  »Det  kan  ikke 
nytte.«  For  Nationens  Tillid  til  Hæren  havde  det  i  hvert  Til- 
fælde haft  en  stor  Betydning,  om  Danevirkeskuffelsen  var 
bleven  undgaaet,  hvilket  kunde  være  sket,  hvis  den  offentlige 
Mening  i  Tide  var  bleven  vejledet  med  Hensyn  til  denne  Stil- 
lings Mangler,  navnlig  ved  Vintertide.  Hvis  endvidere  Dybbøl 
og  Fredericia  havde  været  permanent  befæstede,  vilde  vi  med 
færre  Tab  kunne  have  holdt  disse  Stillinger  i  længere  Tid,  og 
at  dette  havde  været  af  Betydning,  fremgaar  allerede  deraf,  at 
Bismarck  ikke  vilde  begynde  paa  Londonerkonferencen,  førend 
Dybbøl  var  erobret.  Desuden  skal  her  anføres,  at  et  lang- 
varigt Forsvar  af  Dybbøl-Fredericia  efter  al  Sandsynlighed 
vilde  have  friet  os  fra  den  meget  nedslaaende  Aisaffære  og  des- 
uden gjort  det  mindre  nødvendigt  for  os  at  slutte  Vaaben- 
stilstand  just  paa  den  Tid  af  Aaret,  da  vi  havde  Haab  om  at 
drage  Fordel  af  vor  maritime  Overlegenhed.  Sejren  ved  Helgo- 
land vilde  derved  have  faaet  mere  end  moralsk  Betydning,  og 
vi  vilde  i  det  hele  taget  kunne  have  mødt  til  Konferencen  med 
andre  Forventninger  end  dem,  som  det  fuldstændige  Tab  af 
Slesvigs  Fastland  berettigede  til. 

Man  tager  næppe  Fejl,  naar  man  gaar  ud  fra,  at  de  40 
Bigsraadsmedlemmer,  som  ved  deres  Stemmegivning  den  13. 
November  1863  gav  Tyskland  den  skønneste  Lejlighed  til  at 
paaføre  os  Krig,  har  været  fuldstændigt  paa  Vildspor,  dels  med 
Hensyn  til  Værdien  af  vore  egne  Krigsforberedelser  og  dels 
med  Hensyn  til  den  Hjælp,  som  vi  kunde  vente  fra  Udlandet, 
og  man  kan  for  saa  vidt  sige,  at  de  har  handlet  i  god  Tro. 

Hvorvidt  man  kan  sige  det  samme  om  Ministrene,  er  der- 
imod mere  tvivlsomt;  ti  de  var  af  de  militære  Kommissioner 
bleven  belært  om  Forsvarets  Mangler,  og  længe  inden  Forfat- 
ningens Vedtagelse  var  der  begyndt  at  indløbe  saadanne  Med- 
delelser fra  Sverig,  at  der  havde  været  al  god  Grund  til  at  over- 
veje Spørgsmaalet  om,  hvorvidt  Opfyldelsen  af  de  Drømme,  som 
næredes  af  Nordens    akademiske   Ungdom,    samt  af  de  Løfter, 

som  blev  givne  eller  i  det  mindste  antydede,  naar  de  ansvars- 
fri og  ved  personligt  Venskab  forenede  Konger  Carl  XV  og 
Frederik  VII  gæstede  hinanden,  var  overensstemmende  med 
Sverrig-Norges  Statsinteresser,  naar  disse  blev  prøvede  i  et 
Raad  af  ansvarlige  Statsstyrere. 

At  dette  ikke  var  Tilfældet,  blev  som  bekendt  Resultatet  af 
Statsraadsmødet  paa  Ulriksdal  den  8.  September  1863,  og  kan 
det  end  være  tvivlsomt,  om  de  danske  Ministre  har  kendt  noget 
til  dette  Resultat,  da  de  den  28.  s.  M.  forelagde  Forfatningsudkastet 
i  Rigsraadet,  saa  er  det  paa  den  anden  Side  hævet  over  al  Tvivl, 
at  Konsejlspræsidenten  senest  den  12.  Oktober  har  faaet  officiel 
Underretning,  dels  om  den  svenske  Regerings  Betænkeligheder 
i  al  Almindelighed  og  dels  om  dens  bestemte  Vægring  ved  at 
yde  os  Hjælp  i  den  Krig,  som  eventuelt  kunde  opstaa  som 
Følge  af  den  Rigsraadet  forelagte  Fællesforfatning. 

Under  disse  Forhold  kunde  der  nok  have  været  Anledning 
til  at  give  Rigsraadet  en  lille  Paamindelse  om  ikke  at  forhaste  sig, 
og  tager  man  endvidere  i  Betragtning,  at  Martskundgørelsen  havde 
givet  Forbundet  Anledning  til  den  1.  Oktober  at  fatte  Beslut- 
ning om  Eksekution  i  Holsten,  hvad  der  selvfølgelig  var  ens- 
betydende med  Krig,  saa  havde  der  maaske  ogsaa  været  Grund 
til,  som  England  indtrængende  tilraadede,  at  ophæve  denne 
Kundgørelse  og  i  det  hele  taget  bryde  med  en  Politik,  som 
hvilede  mere  paa  Stemninger  end  paa  Beregninger,  og  hvis 
Forudsætninger  var  en  Alliance,  som  afgjort  var  bristet  og  et 
Forsvarsvæsen,  som  var  halvvejs  opløst. 

Et  saadant  Brud,  der  selvfølgelig  vilde  være  ensbetydende 
med  et  Ministerskifte,  var  der  dog  ingen,  som  tænkte  paa. 
Vel  fandtes  der,  som  antydet,  adskillige  Politikere,  som  nærede 
afgjort  Mistillid  til  de  styrendes  Evner,  og  som  i  Ejderpolitiken 
saa  en  Fare  for  Staten;  men  da  de  var  i  afgjort  Mindretal,  er 
det  forstaaeligt,  at  en  Konge,  hvis  Styrke  hverken  laa  i  Be- 
gavelse, Arbejdsevne  eller  selvstændigt  Syn  paa  Problemerne, 
men  ene  og  alene  i  den  Folkegunst,  som  han  kun  kunde  glæde 
sig  ved,  naar  han  føjede  Flertallet  og  fulgte  med  Strømmen, 
ikke  havde  Brug  for  dem. 

Længe  skulde  det  dog  ikke  vare,  førend  disse  Mænd  fik 
Lejlighed  ikke  blot  til  at  fremsætte  deres  Mening  overfor  Kon- 

gen,  men  desværre  ogsaa  til  at  vise,  at  de  savnede  det  Mod 
til  at  lægge  sig  ud  med  den  offentlige  Mening  og  den  faste 
Tro  paa  eget  Kald  og  egne  Evner,  som  nu  en  Gang  er  uund- 
værlig for  den,  som  skal  træde  frelsende  til,  naar  Staten  er 
bragt  i  Fare  ved  Misregering. 

Denne  Lejlighed  kom,  da  Frederik  VII  var  død,  og  da 
en  næsten  revolutionær  Stemning  i  Pressen  og  paa  Gaden  vilde 
krænke  den  nye  Konges  Ret  til  ikke  at  stadfæste  den  af  Rigs- 
raadet  vedtagne  Fællesforfatning.  Det  er  jo  en  bekendt  Sag, 
at  Christian  IX  den  Gang  søgte  nye  Ministre,  men  lige  saa 
bekendt  er  det,  at  han  søgte  forgæves,  og  at  han  derfor  kun 
havde  den  Udvej  at  opfylde  »det  danske  Folks  uafviselige  Krav«, 
d.  v.  s.  de  populære  Folkeføreres  Krav  paa  at  give  Prøjsen, 
Østrig  og  hele  Tyskland  en  fuldgyldig  Aarsag  til  Krig.  Denne 
Aarsag  blev  given  den  18.  November  1863,  og  den  blev  bru- 
talt og  hensynsløst  fremtvungen  af  de  samme  Politikere,  som 
ved  umandig  Fortielse  af  Forsvarets  Mangler  havde  kom- 
promitteret Statens  Krigsmagt,  og  som  vidste,  at  de  ikke  selv 
skulde  med  i  Krig. 

Manglen  paa  »Mænd«  i  Danmark  blev  om  muligt  endnu 
tydeligere,  da  England,  Rusland  og  Frankrig  omtrent  en  Maa- 
ned  efter  Novemberforfatningens  Stadfæstelse  gjorde  et  sidste 
Forsøg  paa  at  afvende  den  Ulykke,  hvori  5  Aars  Udenrigs- 
politik efter  populære  national-liberale  Principer  havde  styrtet 
Land  og  Rige. 

Forsøget  bestod  som  bekendt  i  en  ved  ekstraordinære  Sende- 
mænd udøvet  Pression  for  at  formaa  den  danske  Regering  til 
at  suspendere  Novemberforfatningen  for  Slesvigs  Vedkommende, 
hvad  der  ifølge  Bismarcks  Erklæring  til  den  engelske  Sende- 
mand var  de  tyske  Stormagters  ufravigelige  Betingelse  for  at 
lade  fornyet  diplomatisk  Underhandling  træde  i  Stedet  for 
krigersk  .Aktion.  Naar  denne  Foranstaltning  var  gennemført, 
forventede  de  samme  Stormagter  Danmarks  Forslag  angaaende 
Maaden,  hvorpaa  det  vilde  opfylde  de  i  1851 — 52  indgaaede 
Forpligtelser. 

Som  Konsejlspræsident  og  Udenrigsminister  var  Hall  den 
selvskrevne  Underhandler  paa  Danmarks  Vegne,  og  efter  at 
Sendemændene  havde  stillet  ham  klart,    at   ingen   af  de   frem- 

mede  Magter  nærede  Tvivl  om,  at  Novemberforfatningen  var 
et  Brud  paa  indgaaede  Forpligtelser,  og  at  Danmark  derfor 
vilde  komme  til  at  staa  ene  i  Kampen  mod  Tyskland,  synes 
han  da  ogsaa  sluttelig  at  være  naaet  til  Erkendelse  af,  at  No- 
vemberforfatningens Tilbagekaldelse  for  Slesvigs  Vedkommende 
var  nødvendig. 

For  saa  vidt  var  alt  godt;  ti  Rigsraadet  var  endnu  samlet, 
og  Opgaven  bestod  altsaa  kun  i  at  gøre  dette  bekendt  med 
Situationens  Alvor  og  forklare  det,  at  den  Politik,  som  Folket 
ønskede,  var  uigennemførlig,  fordi  hele  Evropa,  Sverrig-Norge 
iberegnet,  lod  Danmark  ene,  og  at  de  Forudsætninger,  under 
hvilke  Rigsraadet  havde  vedtaget  Fællesforfatningen,  i  Virke- 
ligheden slet  ikke  eksisterede. 

En  saadan  Henvendelse  til  Rigsraadet  vilde  sikkert  ikke 
have  været  forgæves,  og  naar  den  desuagtet  ikke  blev  forsøgt, 
skyldes  det  den  Omstændighed,  at  den,  hvor  simpel  og  natur- 
lig den  end  tager  sig  ud  nu  efter  saa  mange  Aars  Forløb,  dog 
krævede  netop  det,  som  der  savnedes  den  Gang,  nemlig  Mænd 
i  dette  Ords  egentlige  Betydning,  Mænd,  som  turde  sige  nøgen 
og  usminket  Sandhed  til  Folket  og  dets  Repræsentanter,  og 
som  i  Stedet  for  at  pynte  paa  Situationen  og  nære  de  falske 
Forhaabninger,  vilde  slaa  disse  ned,  aabenbare  alt,  hvad  der 
var  fortiet  og  stille  Folket  klart,  at  det  var  blevet  vildledet  af 
dets  egne  Tillidsmænd. 

Man  har  bebrejdet  Hall,  at  han  ikke  vilde  paatage  sig  denne 
Opgave,  uagtet  han  paa  det  kraftigste  blev  opfordret  dertil  bl. 
a.  sin  Ven  Andræ,  der  som  bekendt  var  en  Modstander  af  Ejder- 
politiken  og  længe  havde  haft  Blik  for,  hvad  den  vilde  føre 
til;  men  denne  Bebrejdelse  kan  lige  saa  godt  rettes  mod  en 
hvilkensomhelst  anden  af  den  Tids  kendte  Politikere,  Andræ 
selv  iberegnet;  ti  vel  var  det  den  nationalliberale  Regering  og 
dens  Styrelse  i  ejderdansk  Retning,  som  havde  hidført  Ulykken; 
men  naar  der  nu  skulde  brydes  brat  af  fra  denne  Styrelse,  var 
det  ogsaa  nødvendigt  at  andre  Mænd  kom  til  Roret.  Ingensinde 
har  man  set  en  saadan  Omkringvending  blive  udført  undtagen 
gennem  et  Regeringsskifte  og  ingensinde  har  man  set  en  popu- 
lær Minister  fordømme  den  Politik,  som  har  gjort  ham  popu- 
lær.   Andræs  Raad   til  Kongen  om  at  »nagle  Hall  til  Tabouret- 

/en«  og  paa  enhver  Maade  forhindre  ham  i  at  »smutte  bort«, 
for  saaledes  at  tvinge  ham  til  selv  at  foreslaa  Rigsraadet  For- 
fatningens Tilbagetagelse,  vidner  derfor  om  et  psykologisk  Fejl- 
syn, der  synes  ret  uforeneligt  med  den  politiske  Indsigt  og  Be- 
gavelse, som  Andræ  besad  i  højere  Grad  end  de  fleste. 

Men  selv  om  man  nu  gaar  ud  fra,  at  Andræ  har  taget  saa 
grundigt  Fejl  af  en  Person,  som  han  i  mange  Aar  havde  kendt 
nøje,  kan  man  dog  ikke  antage,  at  baade  Bluhme,  Krieger, 
Tscherning  og  mange  andre  af  den  Tids  Politikere  skulde  have 
gjort  sig  skyldige  i  det  samme  Fejlsyn.  Mon  man  ikke  kom- 
mer Sandheden  nærmere  ved  at  gaa  ud  fra,  at  det,  der  savne- 
des, ikke  var  Kendskabet  til  hverandre  indbyrdes,  men  derimod 
Modet  til  at  stille  sig  ved  Kongens  Side  og,  trods  Skriget  fra 
Gaden,  gribe  fast  om  Statsskibets  Ror  for  at  styre  bort  fra  de 
farlige  Skær  og  Grunde,  der  nu  var  synlige  for  enhver.  Der 
kan  i  hvert  Tilfælde  ikke  tænkes  noget  mere  ynkeligt  end  det 
Møde  af  Ministre  og  Rigsraadsmedlemmer  (ialt  12  Personer), 
som  Kongen  lod  sammenkalde  i  sit  Palais  2.  Juledags  Aften, 
5  Dage  efter  at  Rigsraadet  var  blevet  hjemsendt,  for  om  muligt 
at  finde  Mænd,  der  vilde  paatage  sig  at  genindkalde  det  inden 
1.  Januar,  paa  hvilken  Dag  Fællesforfatningen  skulde  træde  i 
Kraft.  Intet  havde  været  naturligere  end,  om  denne  Forsamling 
havde  begyndt  med  at  vedtage  ikke  at  skilles,  førend  Kongen 
havde  faaet  et  bestemt  Raad;  men  i  Modsætning  hertil  synes 
det  hele  at  have  opløst  sig  i  et  sauve  qui  pent.  De,  der%  var 
Ministre,  søgte  paa  enhver  Maade  at  slippe  bort  fra  denne 
ellers  saa  eftertragtede  Næringsvej,  og  de,  som  ikke  var  det, 
vilde  under  ingen  Omstændigheder  indlade  sig  derpaa,  og  det 
uagtet  Kongen  ikke  havde  ladet  det  mangle  paa  Opfordring, 
hvilket  med  andre  Ord  vil  sige,  at  han  for  sin  Part  var  rede 
til  at  vove,  hvad  der  skulde  voves  for  at  bringe  Folket  til  Fornuft 
og  føre  Udenrigspolitiken  ind  i  et  Spor,  som  var  overensstem- 
mende med  Statens  Tarv,  naar  han  blot  kunde  finde  de  Hjælpere, 
som  en  konstitutionel  Konge  skal  have. 

Kongens  højeste  Ønske  var  at  faa  Andræ  til  at  danne  et 
nyt  Ministerium,  og  allerede  den  17.  November,  altsaa  inden 
Fællesforfatningens  Stadfæstelse  havde  han  opfordret  ham  der- 
til.   Den  23.  December    gentog    Kongen    sin    Opfordring;    men 

Andræ  var  stadig  af  den  Mening,  at  de  gamle  Ministre  skulde 
tvinges  til  selv  at  gøre  Fejlen  god  igen;  ti  de  kunde,  som  han 
udtrykte  sig  overfor  Kongen,  »sætte  alt  igennem  og  dog  være 
populære«.  Andræ  selv  derimod  var  ikke  ganske  sikker  paa 
ikke  at  blive  »sønderreven«  under  Forsøget;  saadan  havde  han 
i  det  mindste  udtrykt  sig  til  Monrad  to  Dage  i  Forvejen,  og  i 
disse  Ord  maa  man  utvivlsomt  søge  Forklaringen  paa  hans 
gentagne  Vægring  ved  at  tage  Affaire  fremfor  i  hans  faste  Tro 
paa,  at  Hall  dog  tilsidst  vilde  lade  sig  bevæge  til  at  slaa  sit 
eget  Mesterværk  i  Stykker. 

En  saadan  Tro  var  nemlig,  som  før  antydet,  aldeles  uberet- 
tiget, ikke  alene  paa  Grund  af  den  enestaaende  Ydmygelse, 
som  det  vilde  være  for  Hall  at  bede  Rigsraadet  om  at  ophæve 
den  Grundlov,  som  det  havde  vedtaget  i  Tillid  til  hans  For- 
sikring om,  at  det  lod  sig  gøre  uden  Fare ;  men  nok  saa  me- 
get fordi  Hall  utvivlsomt  har  været  underkastet  et  stærkt  Pres 
fra  Lehmann,  den  mest  uforstaaende  for  al  anden  Politik  end 
Ejderpolitiken. 

Dette  Pres  gav  sig  Udslag  ved  flere  Lejligheder  og  blandt 
andet,  da  Hall  den  23.  December  om  Aftenen,  efterat  Lord 
Wodehouse  og  Andræ  havde  haft  Audiens,  modtog  Kongens 
Befaling  til  at  genindkalde  Rigsraadet  til  Møde  den  28.  Straks 
efterat  have  faaet  dette  Paalæg  holdt  Hall  nemlig  Ministerkon- 
ference i  Lehmanns  Hjem,  og  den  næste  Morgen  overrakte 
han  Kongen  det  samlede  Ministeriums  Afskedsbegæring;  idet 
han  dog  samtidigt  erklærede  sig  villig  til  at  parafere  en  Ordre 
om  Indkaldelse  af  Rigsraadet.  Dette  Løfte  tog  han  imidlertid 
tilbage  allerede  den  næste  Dag,  efterat  have  talt  med  nogle  af 
sine  Kolleger,  og  da  man  som  Resultat  af  det  føromtalte  Møde 
af  Ministre  og  Rigsraadsmedlemmer  2.  Juledags  Aften  havde 
meddelt  Kongen,  at  det  gamle  Ministerium  burde  vedblive 
»maaske  med  lidt  Forandring«,  d.  v.  s.  Lehmanns  Udtrædelse, 
kunde  Andræ  gaa  hjem  fra  Mødet  i  den  Tro,  at  Hall  nu  ende- 
lig og  afgjort  var  »naglet  til  Tabouretten«. 

Ved  denne  Lejlighed  har  Andræ  dog  glemt  at  regne  med 
Lehmann  og  Monrad.  Førstnævnte  som  blev  krænket,  fordi 
han  skulde  gaa  alene  uden  selv  at  have  fremført  Ønske  derom, 
formaaede  den  næste  Dag  Hall  til  at  gøre  Vanskeligheder  ved 

at  tilbagetage  den  indgivne  kollektive  Demission,  hvad  der 
ganske  naturligt  maa  have  haft  til  Følge,  at  Kongen,  led  og 
ked  af  Halls  Uselvstændighed  og  Uordholdenhed,  har  følt  Nød- 
vendigheden af  at  faa  en  anden  Ministerchef,  og  sidstnævnte 
erklærede  sig  paa  Kongens  Opfordring  villig  til  at  aabne  den 
Bagdør,  gennem  hvilken  baade  Hall,  Lehmann  og  alle  de  andre 
Ministre  kunde  slippe  bort  fra  Ansvaret  for  den  letsindige  og 
statsfarlige  Politik,  som  havde  indbragt  dem  en  saa  uhyre 
Folkegunst. 

I  Monrad  saa  Andræ  som  alle  andre  en  eminent  Begavelse; 
men  han  ansaa  ham  tillige  for  en  uberegnelig  Eksperimentator, 
en  politisk  Hasardspiller,  af  hvem  man  kunde  vente  sig  de 
mest  ubesindige  Spring  ud  i  Mørket,  og  med  dette  in  mente 
bliver  det  forstaaeligt  i  hvor  høj  Grad  Andræ  kunde  have  gjort 
sig  fortjent  af  Fædrelandet,  hvis  han  til  visse  andre  store  Egen- 
skaber have  føjet  Modet  til  i  rette  Tid,  d.  v.  s.  inden  Fælles- 
forfatningen  var  bleven  underskreven,  at  indtage  den  Plads, 
som  Monrad  havde  den  Dristighed  at  indtage,  da  det  var  for 
sent  d.  v.  s.  Dagen  førend  Fællesforfatningen  skulde  træde  i  Kraft. 
Hvis  Andræ  havde  haft  dette  Mod,  saa  havde  han  maaske 
ogsaa  haft  Ret  til  at  haabe,  hvad  han  selv  ved  en  senere  Lej- 
lighed har  antydet,  nemlig,  at  Frederik  VII. s  Død,  der  i  Al- 
mindelighed ansaas  som  en  Ulykke  for  Danmark,  kunde  være 
bleven  dets  Frelse. 

Betingelsen  herfor  havde  selvfølgelig  været,  at  Tronskiftet 
straks  var  blevet  efterfulgt  af  et  Systemskifte  med  deraf  følgende 
Kuldkastelse  af  den  udfordrende  Ejderpolitik.  At  vi  derved 
vilde  have  vanskeliggjort  Bismarcks  Taktik,  der  som  bekendt 
gik  ud  paa  at  isolere  Danmark  diplomatisk  og  blive  enig  med 
Østrig  om  en  krigersk  Aktion,  maa  vel  betragtes  som  hævet 
over  al  Tvivl,  og  det  Hallske  Ministeriums  Forbliven  efter  den 
15.  November  var  derfor  det  værste,  som  kunde  ske. 

Men  om  muligt  endnu  værre  var  samme  Ministeriums  Af- 
gang, efterat  Krigen  var  bleven  uundgaaelig,  ikke  alene  fordi 
det  i  højere  Grad  end  det  efterfølgende  besad  Evne  til  at  op- 
ildne Folk  og  Hær  til  under  Krigen  at  præstere  noget  be- 
undringsværdigt, men  nok  saa  meget  fordi  det  maa  antages, 
at   baade    Hall   og    Lehmann  vilde   have   bragt  noget  andet  og 

mere  ud  af  Londonkonferencen.  Af  Beusts  Værk  »Aus  drei 
Vierteljahrhanderten«  synes  det  at  fremgaa,  at  Bismarck  ved  ad 
Omveje  at  vække  falske  Forhaabninger  i  København  om  Hjælp 
fra  England  har  søgt  at  drive  Danmark  til  det  yderste;  men 
paa  Konferencens  Tid  var  baade  Lehmann  og  Hall  blevne 
grundigt  kurerede  for  deres  gamle  Tilbøjelighed  til  at  stole  paa 
fremmed  Hjælp,  og  da  de  som  Modstandere  af  Helstaten  heller 
ikke  vilde  have  følt  sig  tiltalte  af  den  oven  i  Købet  tvivlsomme 
Udsigt  til  Personalunion,  som  henimod  Konferencens  Slutning 
blev  antydet  af  Gehejmeraad  O.  Plessen,  Broder  til  den  tid- 
ligere omtalte  slesvig-holstensksindede  Baron  Carl  Scheel-Ples- 
sen,  taler  alt  for  at  de  i  det  afgørende  Statsraadsmøde  den  21. 
Juni  ikke  vilde  have  stillet  sig  indifferent  som  Monrad,  men 
tværtimod  opbudt  al  deres  Energi  for  at  redde,  hvad  der  kunde 
reddes  af  det  Grænseland  og  det  Grænsefolk,  som  de  begge 
elskede  saa  højt;  og  det  tør  vel  betragtes  som  godtgjort,  at  der 
kunde  have  været  reddet  saa  meget,  at  næsten  alle,  som  be- 
gærede at  være  danske,  den  Dag  i  Dag  havde  været  danske. 


De  42  Aar,  som  er  forløbne  siden  Fuldbyrdelsen  af  Straffe- 
dommen for  alt,  hvad  dansk  Statsstyrelse  Aarhundreder  igen- 
nem har  forbrudt  og  forsømt  med  Hensyn  til  Sønderjylland, 
har  bragt  Danskerne  Syd  for  Kongeaa  al  den  Krænkelse,  Li- 
delse og  Hjemsøgelse  for  Fædrenes  Synd,  som  Forsynet  natur- 
nødvendigt lader  udgaa  over  Børnene  indtil  6.  og  7.  Led. 

Danskerne  Nord  for  Kongeaa  har  de  samme  Aar  derimod 
bragt  Velstand,  Oplysning  og  en  Mangfoldighed  af  materielle 
og  aandelige  Goder,  som  kun  kan  erhverves  i  længere  Freds- 
perioder;  men  de  har  paa  den  anden  Side  ogsaa  bragt  Vild- 
farelser, fikse  Ideer  og  abnorme  Anskuelser  af  en  ejendomme- 
lig Art,  som  ogsaa  kun  kan  fremkomme  i  lange  Fredsperioder. 

Hermed  sigtes  navnlig  til  den  meget  udbredte  Tro  paa,  at 
Krisernes  Tid  for  Danmarks  Vedkommende  har  faaet  sin  ende- 
lige Afslutning  med  Aaret  1864,  og  at  den  danske  Stat  i  Mod- 
sætning til  alle  andre  Stater  har  Privilegium  paa  en  Fremtid 
uden  Fare,  d.  v.  s.  en  Fremtid,  hvori  Styrelsen  ikke  har  andet 
at  gøre  end  at  fremme  og  udvikle  alt,  hvad  der  angaar  social, 

human  og  kulturel  Udvikling,  hvor  den  udelt  kan  rette  Op- 
mærksomheden paa  de  indre  Forhold  og  aldrig  behøver  at 
kaste  et  Blik  udefter,  ja  endog  helst  maa  undgaa  at  se  eller  i  det 
mindste  lade,  som  den  ikke  ser,  hvad  Naboerne  tager  sig  for 
eller  pønser  paa,  for  at  ikke  en  nervøs  Zitren  af  Angst  skal 
røbe,  at  her  ligger  en  ubetydelig  Statslevning,  som  kan  om- 
kommes ved  et  tilfældigt  Spark  af  en  Forbigaaende,  og  hvis 
Liv  beror  paa,  at  ingen  kender  dens  Eksistens. 

Denne  Ide  er  specifik  dansk;  der  kendes  ikke  noget  til- 
svarende i  andre  Lande  og  overalt  hvor  man  læser  tyske,  engelske, 
franske  eller  amerikanske  Afhandlinger  om,  hvad  der  forestaar 
af  krigersk  Opgør  i  Europa,  spaas  der  Danmark  alvorlige  Tider, 
vanskelige  Alternativer  og  farefulde  Situationer.  Kun  Danskerne 
selv  trækker  overlegent  paa  Skuldrene,  som  om  de  var  de 
eneste  kloge  i  en  Verden  fuld  af  gale,  og  som  om  der  heller 
ingen  Fare  var,  hvis  denne  Antagelse  var  rigtig.  Sammenkrøbne 
i  det  yderste  Hjørne  af  Selvopgivelse  og  Forlegenhed  med  Til- 
værelsen som  frit  Folk  søger  de  en  foragtelig  Trøst  i  Tanken 
om,  at  der  dog  altid  kan  blive  Plads  for  dem  paa  Oppositions- 
bænken i  et  eller  andet  Stormagtsparlament,  naar  de  ikke  mere 
duer  til  at  skrive  deres  egne  Love.  Tanken  om  at  kunne  blive 
sparkede  op  eller  halede  frem  af  deres  Skjul  og  tvungne  til  at 
gøre  Helottjeneste  for  en  fremmed  Krigerstamme  har  de  ikke 
Mod  til  at  tænke  helt  ud. 

»Vi  har  ingen  Udenrigspolitik,  og  vi  vil  intet  militært  Værn 
have!«  Saaledes  formes  det  forskræmte  Raab  og  den  ynkelige 
Tryglen  om  at  skaane  et  Liv,  uden  Daad,  uden  Haab  og  uden 
Berettigelse,  og  paa  dette  Raab  er  der  skabt  offentlig  Mening, 
udbredt  Presse  og  populære  Folkeførere. 

Populære  Folkeførere,  misbrugt  Presse  og  vildledet  offentlig 
Mening,  det  blev  Danmarks  Ulykke  i  1864  og  truer  med  at 
blive  det  endnu  en  Gang,  naar  Staten  tvinges  til  at  tage  Kon- 
sekvenserne af  Beliggenheden  paa  et  Sted,  hvor  man  gaar  under, 
naar  man  ikke  kan  svømme,  og  hvor  selve  Livet  stiller  For- 
dringer til  et  vist  og  tilmed  ikke  ubetydeligt  Minimum  af  Selv- 
opholdelsesdrift. Til  at  tage  Kampen  op  mod  de  ovennævnte 
tre  Faktorer  kræves  der  Mænd  af  en  anden  Støbning  end  den 
sædvanlige   her  hjemme.    Vi  havde  før  1864   og   har  fremdeles 

store  Mænd  paa  saa  mange  Omraader;  men  paa  Politikens  og 
Statsstyreisens  Omraade  har  vi  i  lange  Tider  kun  haft  popu- 
lære Mænd,  og  kun  alt  for  ofte  er  dette  det  modsatte  af 
store  Mænd. 

Populær  kan  man  nemlig  blive,  ved  at  følge  Strømmen, 
følge  Tiden  og  lade  sig  lede  af  Masserne ;  stor  som  Statsstyrer 
kan  man  derimod  kun  blive,  naar  man  kan  skabe  Tiden  og 
lede  Folket  til  rigtig  Forstaaelse  af  Statens  Tarv  samt  til  ret- 
tidig og  rundhaandet  Ydelse  af  det  Kraftsammenskud,  hvorpaa 
dens  Magtstilling  beror;  men  den  Slags  Bestræbelser  fører  altid 
til  Kamp,  og  Kamp  kræver  Mod,  ikke  alene  Mod  til  at  vrage 
Lykken  ved  stedse  at  bæres  oppe  materielt  og  aandeligt  af 
Folkegunstens  mægtige  Bølge,  men  ogsaa  Mod  til  at  ofre  sig 
for  at  frelse  Staten  fra  saadanne  Farer,  som  hyppigt  opstaar 
ved  Folkets  Ulyst  til  at  læse  andre  Blade  og  høre  andre  Talere 
end  dem,  der  ensidigt  tolker  den  offentlige  Mening. 

Hvis  vi  før  1864  havde  haft  Mænd  med  et  saadant  Mod, 
saa  kunde  vi  maaske  have  reddet  Sønderjylland,  og  hvis  vi, 
inden  der  næste  Gang  skal  holdes  Dom  over  dansk  Statsstyrelse, 
kan  frembringe  Mænd  med  et  saadant  Mod,  saa  kan  vi  maa- 
ske redde  den  Best  af  vort  Fædreland,  som  endnu  bærer  Nav- 
net Danmark. 


Naturalismen  paa  Forårsudstillingerne. 

Af  Vilhelm  Wanscher. 

Det  er  morsomt  at  gaa  paa  en  Udstilling,  naar  man  kan  blive  naivt 
begejstret  over  de  mange  forskellige  Stemninger,  som  Billederne 
vækker;  men  desværre  er  denne  Følelse  ikke  videre  dyb,  og  kan  i 
Længden  ikke  tilfredsstille  den  kunstnerisk  udviklede  Betragter.  Der 
kommer  den  Tid,  da  man  ikke  længere  illuderes  af  Kunstværkernes 
Emner,  men  fordrer  en  mere  intelligent  Glæde  over  Kunstværkerne 
selv  i  Form  af  virkelige  Skønhedsindtryk;  da  er  man  mest  tilbøjelig 
til  at  beklage  sig  over  Udstillingerne,  men  samtidig  forstaar  man 
ogsaa  bedre  at  finde  de  enkelte  gode  Arbejder,  og  danne  sig  en  be- 
grundet Mening  om  disse  og  om  de  forskellige  almindelige  Retninger 
i  den  moderne  Kunst,  hvad  jeg  skal  søge  at  vise  i  det  følgende,  idet 
jeg  særlig  holder  mig  til  de  naturalistiske. 

Mange  vil  sige,  at  det  er  nok,  at  et  Billede  ligner  Naturen  og 
vækker  en  Stemning,  der  svarer  til  den,  man  ubevidst  føler  i  Naturen 
selv,  og  som  man  derfor  ikke  behøver  at  kritisere  kunstnerisk:  Naar 
f.  Eks.  et  Billede  af  en  gammel  Kone  paa  Kirkegaarden,  som  Ring 
har  malet  iaar,  er  et  fuldstændig  sanddru  Billede,  der  vidner  om 
Kunstnerens  Medfølelse  og  om  hans  rolige,  fine  Betragtningsmaade; 
og  de  vil  sige,  at  Ring  er  en  Kunstner,  paa  hvem  man  trygt  kan  stole, 
fordi  han  netop  ikke  søger  efter  et  malerisk  Motiv,  men  ser  paa  selve 
Emnet,  han  maler.  (Modsætningen  til  den  naturalistiske  Kunst  be- 
nævnes da  >Kunst  for  Kunstens  egen  Skyld<,  —  en  > Perversitet«:,  som 
Valdemar  Vedel  kalder  det.)  Men  den  rolige  Stemning  og  Sanddru- 
heden har  ogsaa  sin  kunstneriske  Værdi,  ligesom  de  tilsvarende  Egen- 
skaber hos  de  ældre  Kunstnere,  Ring  beundrer,  den  franske  Maler 
Raffaélli,  den  gamle  Breughel  og  andre,  og  er  derfor  ogsaa  et  Værk 
af  Kunst.  Selv  om  der  ikke  er  skønne  Linjer  og  skønne  Farver  i 
Rings  Malerier,  er  der  en  kunstnerisk  Stil  i  deres  Virkning  som  Bil- 
leder. De  er  flade  og  matte,  saa  at  selve  Billedfladen  faar  en  Værdi; 
og  de  grissede  Farver,  der  under  andre  Omstændigheder  vilde  være 
dilettantiske,  har  en  egen  Lighed  med  vore  graalige  Forestillinger  om 
Tingene,  og  passer  til  Graavejret   i   Naturen.     Figurerne  selv  er  lette 

at  huske,  og  deres  Stillinger  i  Billedet,  med  en  ikke  ringe  Kunst,  be- 
regnede netop  saaledes,  at  det  er  en  Hvile  for  Øjet  at  se  dem  anbragte 
paa  deres  Plads:  Den  gamle  Kone  sidder  saa  rart  i  Hjørnet  af  Kirke- 
gaarden,  saa  at  vi  kan  se  hende  for  os  sammen  med  Kirkegaards- 
muren  og  Landskabet  og  det  store  gammeldags  Jernkors  paa  Graven; 
Øjet  folger  de  enkelte  Linjer  og  Former  i  Muren,  Korset  og  Marken, 
og  føler,  at  Perspektiven  forklarer  sig  selv,  uden  at  fordre  en  Illusion 
af  Afstanden  mellem  Tingene  i  Dybden,  hvilket  vilde  være  i  Strid 
med  den  flade  Opfattelse  af  disse  enkeltvis;  og  uden  at  vide  det  tvin- 
ges man  til  at  se  paa  saadanne  Billeder  paa  en  lignende  Maade  som 
Joakim  Skovgaards,  idet  man  aner  Forbindelsen  mellem  Tingene  og 
læser  noget  i  disses  stille  og  rolige  Sammenhæng.  Det  er  ikke  den 
objektive  Nøjagtighed  alene,  der  tiltaler  Øjet,  men  Klarheden,  det  an- 
skuelige; og  dette  fredl}Tser  Emnerne  i  vor  Bevidsthed. 

Kunstneren  malede  engang  sin  Hustru  staaende  i  en  Havedør  og 
hvilende  sig  til  denne,  med  Hovedet  vendt  ud  imod  Haven;  og  idet 
man  fulgte  Blikket  og  følte  Glæde  over  den  lyse  Stemning  i  dette,  saa 
man,  at  hun  var  Moder,  og  at  dette  var  helt  naturligt  og  fint,  —  som 
det  virkeligt  er.  Der  var  ingen  Historie  i  dette  Billede,  men  dog  en 
indre  Sammenhæng,  en  Hvile  i  Situationen,  og  fremfor  alt  et  virkelig 
billedmæssigt  Motiv.  Nu  paa  Foraarsudstillingen  er  der  (af  Frøken 
Demant)  en  gammel  Dame  med  Havehat,  staaende  i  sin  Have  imellem 
blomstrende  Frugttræer,  idet  hun  paa  gammel-Dame-Manér  ser  paa 
de  blomstrende  Grene,  med  Siden  til  os,  og  befinder  sig  vel.  Hun  er 
ikke  egentlig  køn,  og  heller  ikke  videre  godt  malet,  og  Blomsterne 
er  altfor  store.  Men  det  er  et  tydeligt  Billede  og  rart  at  se  paa  som 
Helhed,  fordi  der  er  Mening  i  Situationen,  og  fordi  den  gamle  Dame 
er  malet  med  Siden  til  os,  og  ser  paa  Blomsterne  i  den  naturlige 
Billedretning.  Sammenlignet  med  Kunstnernes  Selvportrætter,  der 
nidstirrer  os,  fordi  vi  kun  er  et  Spejl,  hvori  de  ser  paa  sig  selv,  saa  at 
der  mangler  det  halve,  eller  mangler  en  billedmæssig  Afslutning,  er 
dette  Billede  god  og  naturlig  Kunst,  der  giver  Personen  og  Billedet 
hvad  der  tilkommer  dem.  (Ogsaa  i  Krauses  Familiegruppe  og  i  Peter 
Hansens  Billeder  er  der  meget  fortræffeligt.) 

Det  vanskelige  i  Naturalismen  er  at  bringe  Naturen,  Billedet  og 
Betragteren  i  Overensstemmelse  med  hinanden,  saaledes  at  Billedet 
bliver  naturligt,  ikke  blot  fordi  det  ligner  Naturen,  men  ogsaa  fordi 
det  svarer  til  vore  Forestillinger  om  denne.  Man  plejer  i  Reglen  i 
Landskabskunsten,  som  jeg  foreløbig  vil  holde  mig  til,  at  klare  dette 
paa  den  Maade,  at  man  maler  Naturen  som  en  Udsigt,  idet  man 
vælger  sit  Standpunkt  saaledes,  at  Betragteren  tror  at  se  den  virkelige 
Natur  ligesom  igennem  en  Vinduesramme;  eller  ved  at  male  Naturen 

som  Studiemotiv,  idet  man  vilkaarligt  paa  Fladen  gengiver  en  enkelt 
Lysvirkning  eller  lignende,  medtagende  Dit  og  Dat,  som  tilfældig  viser 
sig  bagved  eller  foran  eller  til  Siderne,  uden  forøvrigt  at  tage  Hensyn 
til  den  billedmæssige  Virkning  af  Helheden.  Saadanne  Billeder  ligner 
imidlertid  ikke  altid  de  Erindringer,  vi  har  om  Naturen,  fordi  vi  er 
vante  til  at  gaa  igennem  denne  som  levende  Mennesker,  der  stadig 
skifter  Standpunkt,  saaledes  at  Træerne  synes  at  passere  forbi  os, 
ligesom  vi  passerer  dem.  Vore  Forestillinger  om  Naturen  er  ganske 
vist  meget  paavirkede  af  Udsigts-  og  Studiebilleder,  saa  at  vi  undertiden 
kan  lugte  Oljefarven  selv  i  den  friske  Skov,  men  det  bliver  dog  aldrig 
helt  naturligt  for  os  at  identificere  Naturen  med  Malerier;  og  derfor 
har  Kunstnerne  heller  ingen  Forpligtelse  til  at  vælge  netop  disse  om- 
talte Fremgangsmaader,  som  man  kan  overlade  til  Fotograferne,  der 
er  meget  dygtigere  end  nogen  Maler,  naar  det  gælder  at  fotografere. 

Der  er  andre  Muligheder  for  Naturalismen,  nemlig  at  gaa  den 
modsatte  Vej:  fra  Fantasien  til  Virkeligheden  (Fantasien  ikke  i  Bet}Td- 
ning  af  det  vildt  fantastiske  og  urimelige,  men  i  Betj'dning  simpelt- 
hen af  Forestillingslivet);  idet  man  paa  gammeldags  Maade  begynder 
med  at  fastslaa  den  perspektiviske  eller  maleriske  Form  for  Billedet, 
saaledes  som  vi  tænker  os  Naturens  Forhold:  det  lodrette  i  Rummet 
som  lodrette  Linjer,  det  vandrette  som  vandrette  osv.;  og  tilføjer  de 
individuelle  Træk  under  Udarbejdelsen,  idet  vi  fastholder  Grundlaget 
og  modificerer  de  fotografiske  Forkortninger  og  lignende,  saaledes  at 
de  ikke  gør  sig  gældende  paa  nogen  iøjnefaldende  Maade.  Saadanne 
Billeder  er  maaske  ikke  saa  naturlige  for  Naturen  at  se  paa  —  men 
det  er  jo  heller  ikke  for  dens  Skyld  vi  maler:  os  tilfredsstiller  de  bedre 
saaledes,  og  det  er  det  afgørende.  Vi  kan  se  Naturen  for  os  paa  en 
harmonisk  Maade,  og  føle  noget,  der  svarer  til  Bevægeligheden  i 
denne,  idet  vi  følger  Skyernes  tilsyneladende  Bevægelse  henover  Land- 
skabets Flade  (samtidig  ogsaa  i  Billedets  Plan),  eller  ser  paa  Fuglene, 
der  flyver  i  Luften  henover  Træer,  hvis  Plads  vi  sikkert  bestemmer 
i  Billedrummet.  Der  bliver  kunstnerisk  Følgerigtighed  i  Virkningen 
af  Naturen,  og  dette  tiltaler  Fantasien  og  gør  den  fri,  selv  om  vi  ikke 
direkte  illuderes  af  Billedets  Virkelighedstroskab,  eller  paa  den  anden 
Side  fortaber  os  i  vilkaarlige  Tankeforbindelser  eller  Stemninger. 

For  at  vise,  hvad  denne  Art  af  Naturalisme  betyder,  vil  jeg  sam- 
menligne et  Billede  af  Viggo  Pedersen,  af  den  førstnævnte  Art  (Ud- 
sigts- og  Studiekunsten)  med  et  Billede  af  Lundbye  (den  harmoniske 
Realisme).  Viggo  Pedersen  maler  Solen,  der  spejler  sig  i  Vandet,  og 
det  halve  af  Tidsvildeklinternes  urolige  Linjer  i  et  rødligt,  flimrende 
Lys,  sete  fra  oven,  saa  at  man  har  Horizonten  øverst  i  Billedet,  og 
ikke  ved,  at  man  ser  ligefrem,  naar  man  i  Billedet  tror  at  se  opad, 

fordi  man  staar  saa  højt,  at  Vandfladen  perspektivisk  tegner  sig  næsten 
lodret.  Lundbye  derimod  maler  den  flade,  vandrette  Strandbred,  der 
virker  naturlig  vandret  ved  Hjælp  af  de  flade  strømmende  Bølger, 
der  er  blaa  og  hvidkantede,  og  ved  Hjælp  af  Forgrundens  runde  og 
tunge  Sten  og  Tangen,  der  lægger  sig  blødt  og  fladt,  som  om  den  var 
skyllet  op  af  Bølgerne  selv.  En  Mand  eller  to  med  en  Vogn  befinder 
sig  henne  paa  Stranden,  som  Solen  beskinner:  de  leder  Øjet  videre 
henad  imod  den  høje  Klint,  der  hæver  sig  i  Baggrunden,  lodret  og 
blødt  i  den  blaalige  Luft.  Oppe  paa  Toppen  af  Klinten  kommer 
Træerne  af  en  Bøgeskov  til  Syne,  og  Træerne  synes  ganske  smaa, 
saaledes  at  Klinten  vokser  i  Størrelse,  naar  man  betragter  dem;  og 
paa  Grund  af  Fortoningen  virker  det  Hele  saa  fjernt  og  luftigt  og 
interessant.  Man  følger  Træernes  Linjer  og  ser,  at  Klinten  sænker 
sig  og  bliver  mindre,  idet  den  skraaner,  medens  et  enkelt  Grantræ 
tegner  sig  lodret  —  ligesom  Cypresserne  paa  Skraaningen  af  de  fjerne 
Bjerge  rundt  om  Florens.  —  Tilsidst  er  man  nede  ved  Horizonten 
igen,  i  Billedets  venstre  Side,  og  følger  atter  Bølgernes  Bevægelse 
henover  den  flade  Strandbred.  Alting  er  klart  i  Billedet:  selv  Luftens 
Højde  er  given  ved  Billedets  Højde  i  Forhold  til  de  smaa  Mennesker 
paa  Stranden,  og  virker  derfor  imponerende. 

Der  kan  ikke  være  Tvivl  om,  at  det  sidstnævnte  Billede,  i  Kraft 
af  sin  Komposition,  er  mere  reelt  end  det  første,  bortset  fra,  at  Bøl- 
gerne maaske  ikke  altid  er  saa  ensartet  blaa  i  Virkeligheden,  Luften 
heller  ikke.  Der  er  nemlig  gjort  Rede  for  de  Virkninger,  som  danner 
vore  klassiske  Forestillinger  om  Naturen;  medens  der  i  det  først- 
nævnte Billede  snarere  er  gjort  Vold  paa  disse,  til  Fordel  for  en  Virk- 
ning af  momentan  Skønhed,  som  man  hurtigt  hliver  blaseret  for  (og 
da  indtræder  den  Misstemning  og  den  ret  skarpe  Kritik  af  det  tek- 
niske, som  jeg  omtalte  i  Begyndelsen.)  Lundbye  havde  bedre  Tradi- 
tioner i  sin  Kunst,  da  han  f.  Eks.  lod  Klintens  lange,  ejendommelige 
Linje  sænke  sig  ned  imod  Horizonten,  saa  at  man  følger  dens  Løb 
med  Øjet,  og  nyder  dette  som  en  blivende  Skønhedsvirkning,  medens 
det  er  umuligt  i  det  moderne  Billede  at  finde  en  lignende  Værdi  i 
Profilen  af  Klinten,  der  borer  sig  ned  paa  skraa  i  Billedrummet  med 
Fare  for  at  forveksles  med  den  perspektiviske  Linje  i  Stranden,  der 
gaar  i  samme  Retning,  skøndt  den  ere  er  tænkt  i  et  lodret,  den  anden 
i  et  vandret  Plan  —  en  Følge  af  den  hele  uarkitektoniske  Synsmaade. 
Billedets  Grundlinje,  der  hos  Lundbye  klart  angiver  den  vandrette 
Dimension  i  Rummet,  i  Korrespondens  med  den  lave  Horizont,  er 
ligeledes  ganske  virkningsløs  i  det  moderne;  ja  er  i  Grunden  umulig, 
da  den  forbinder  to  Punkter,  af  hvilke  det  ene  (rumligt  set)  ligger  i 
Højde  med  Horizonten,    hvad    Øjet    ikke   forstaar,  og  det  andet  dybt 

nede  ved  Foden  af  Klinten,  hvad  Øjet  derimod  straks  opfatter,  thi 
derned  stiler  alle  Linjer  og  Farver  i  Billedet,  saa  at  det  hele  Indtryk 
forvirres.  Man  maa  altsaa  slet  ikke  se  paa  Billedets  Bygning,  og  ikke 
spørge,  hvordan  det  er  ment  som  Billede,  men  kun  illuderes  uden 
videre;  og,  som  sagt,  Illusionen  er  ikke  langvarig:  den  er  det  skrøbe- 
ligste, man  kan  bygge  paa  i  Kunsten. 

Med  disse  Ting  i  Erindringen  vil  vi  nu  prøve  at  analysere  et 
andet  moderne  Billede,  Oscar  Matthiesens  badende  Byttere  (»Officerer 
ved  det  skaanske  Dragonregiment  i  Ystad  ride  i  Bad  en  Juni  Søndag«), 
der  paa  Grund  af  sit  Emne  og  paa  Grund  af  sin  Størrelse  har  vakt 
Opmærksomhed,  og  fortjener  at  blive  studeret,  selv  om  man  ikke  helt 
er  tilfreds  med  det;  thi  der  er  nedlagt  et  alvorligt  Arbejde  i  Kom- 
positionen, og  naar  denne  sidste  ikke  helt  er  lykkedes,  skyldes  det 
visse  almindelige  Mangler  i  Opfattelsesmaaden,  som  Kunstneren  neppe 
selv  har  været  klar  over.  —  Man  ser  de  nøgne  Byttere  paa  deres  sorte 
og  røde  Heste  ride  forbi  os  i  Billedets  Længderetning,  hvilket  er  meget 
fordelagtigt  for  deres  Legemsformer,  og  der  er  gode  Motiver  i  de  for- 
skellige Stillinger,  som  vidner  om  Kunstnerens  Kærlighed  til  den 
antike  Kunst.  Men  idet  man  ser  dem  ride  forbi,  opdager  man,  at 
Perspektiven  i  Stranden  og  Vandet  stiger  opad  bagved  dem  og  derved 
giver  dem  et  skævt  Underlag,  saaledes  at  de  kommer  til  at  virke  som 
Tinsoldater,  hvis  Fod  er  bøjet  (sans  comparaison).  Denne  Virkning 
vilde  ikke  støde,  hvis  man  saa  paa  Billedet  illusionsmæssigt  (som  i  et 
Diorama;  det  vil  sige  gennem  et  mørkt  Værelse  med  stærkt  Perspek- 
tiv, saaledes,  at  Billedet  fik  Karakter  af  en  Udsigt).  Men  billedmæs- 
sigt betragtet,  i  Overensstemmelse  med  den  stiliserede  Virkning  af 
Menneskene,  lider  Kompositionen  ved  denne  Skævhed;  og  man  ønsker, 
at  Billedet  enten  var  anlagt  helt  fotografisk  (som  Otto  Baches  »Heste 
ved  Stranden«)  eller  helt  stiliseret  (som  Michelangelos  »badende  Sol- 
dater«). Dette,  at  Kunstneren  ikke  har  kunnet  vælge  imellem  Udsigts- 
virkningen  og  den  rene  Billedvirkning,  men  har  søgt  at  forene  begge, 
er  Grunden  til  Billedets  Svaghed;  og  betegnende  for  den  moderne 
Naturalisme  som  Helhed.  Hvis  den  vil  konkurrere  med  Grækerne  og 
Michelangelo,  maa  den  tage  Skeen  i  den  anden  Haand,  lade  Fotogra- 
ferne om  at  fotografere,  og  selv  bestemme  de  billedmæssige  Virk- 
ninger, der  skal  gøre  Indtryk  paa  Fantasien. 

Bunde  Figurer  med  frie  Bevægelser  maa  have  noget  sikkert  at 
staa  paa  eller  at  forholde  sig  til,  og  maa  rejse  sig  lodret  eller  paa 
anden  Maade  billedmæssig  harmonisk,  saaledes  at  man  kan  føle,  at 
deres  Bevægelser  harmonerer  med  Billedfladen  eller  med  Billedrum- 
met: Man  ønsker  ikke  at  nøjes  med  en  mere  eller  mindre  stiliseret 
Gengivelse  af  den  fotografiske  Virkelighed.    Alle  de  store  Kunstnere  i 

det  16.  og  17.  Aarhundrede,  som  skabte  monumentale  Menneskefrem- 
stillinger, baade  Holbein,  Rafael,  Tizian,  Michelangelo  og  Correggio, 
Rembrandt  og  Velasquez,  forstod  at  se  den  menneskelige  Skikkelse 
for  sig  i  en  bestemt  billedmæssig,  plastisk  eller  malerisk  Form,  saa- 
ledes  at  vi  er  i  Stand  til  at  aflæse  den  menneskelige  Skikkelse  af 
selve  den  givne  Form,  uden  at  tilføje  en  dioramisk  Illusion  af  Rum- 
met foran  dem.  Derfor  har  deres  Arbejder  en  klassisk  Gyldighed  for 
Fantasien,  medens  de  fleste  moderne  mangler  en  saadan  Virkning 
eller  Værdi;  de  er  i  Sammenligning  med  hine  mere  eller  mindre 
dilettantiske. 

Naturalismen  —  saavelsom  den  idealistiske  Kunst  i  Thorvaldsens 
eller  Joakim  Skovgaards  Forstand  —  har  sine  Idealer;  og  det  vil  være 
let  at  bevise,  at  de  af  de  ældre  og  yngre  Kunstnere  herhjemme  (Mar- 
strand,  Constantin  Hansen,  Krøyer,  Herman  Vedel  og  andre),  der  har 
gaaet  i  Skole  hos  de  gamle  Mestre  og  tydelig  er  prægede  af  deres 
Paavirkning,  netop  har  haft  disse  Idealer  for  Øje,  og  gennem  Inspira- 
tionen fra  dem  er  bleven  udviklede  paa  en  sund  og  naturlig  kunst- 
nerisk Maade  (jfr.  Karl  Madsen,  J.  Th.  Lundbye,  p.  101—106.) 

Da  saaledes  Krøyer  i  1882,  under  direkte  Paavirkning  fra  Velas- 
quez, hvem  han  forstod  med  sikkert  Instinkt,  malede  det  imponerende 
Rillede  af  Kammerherre  Meldahl  (i  Kunstmuseet),  skabte  han  et  af 
de  bedste  Portrætter  i  den  danske  Kunst.  Der  er  Ro  og  Holdning 
i  Skikkelsens  beherskede  Omrids,  og  Udtrykket  er  baaret  af  hele 
Personen  og  dennes  maleriske  Virkning  som  Rillede.  Hvad  han  lærte 
af  de  gamle  var  nemlig,  at  Udtrykket  ligger  i  Helheden  og  ikke  blot 
i  de  enkelte  Træk,  og  at  det  gælder  om  at  præge  dette  i  vor  Re- 
vidsthed  med  billedmæssige  Midler:  den  lange,  sorte  Skikkelse  med 
det  nedadskuende  Blik,  mod  den  høje,  hvide  Kamin  med  Messing- 
kulkassen ved  Foden,  stillet  paa  Tæppet  ved  Siden  af  Manden.  (Sam- 
menlign ogsaa:  Achens  Portræt  af  Moderen  med  Hunden  ved  Siden  i 
Sofaen,  Viggo  Johansens  Aftenselskab  (det  første),  samme  Kunstners 
Portræt  af  Justitiarius  Koch,  og  Frants  Henningsens  Billede  »en  Re- 
gravelse«.) 

Et  klassisk  Eksempel  paa  den  Virkning,  der  kan  frembringes  alene 
med  Figurens  Omrids  og  Stilling  i  Rilledrummet,  er  det  Velasquez 
tilskrevne  Portræt  af  General  Rorro  (i  Rerlin),  som  Krøyer  i  sin  Tid 
har  kopieret.  Den  tykke  Mand,  med  de  samlede  Ren  og  Haanden 
nedhængende,  staar  højt  oppe,  og  synes  at  hæve  sin  tykke  Krop  lige- 
som den  runde  Søjle,  der  forklai-er  hans  Runding;  og  Rlikket,  hvor- 
med han  ser  ned  paa  os  andre,  forstærkes  af  Sammenspillet  mellem 
det  runde,  lysende  Ansigt  og  den  sorte,  morsomme  Paryk,  saaledes 
at  der    næsten    bliver   ligesaa    meget   Udtryk  i  Sammenspillet  af  den 

lysende  Haand  og  den  sorte  Dragt  og  Mavens  vældige  Runding,  kort  sagt; 
i  hele  Manden  —  en  Virkning,  som  en  anden  spansk  Maler  fra  en  senere 
Tid,  den  geniale  Goya,  har  brugt  i  mange  af  sine  Portrætter  med  en 
vidunderlig  Simpelhed.  Den  æstetiske  Klogskab  lyser  ud  af  saadanne 
Billeder  og  gør  dem  uforglemmelige  for  Fantasien.  —  Hans  Nikolaj 
Hansen  har  tilstræbt  en  lignende  Virkning  i  sin  udmærkede  Radering 
af  Schram  som  Don  Bartolo,  men  Virkningen  svækkes  her  af  Skik- 
kelsens uklare  (fotografiske)  Stilling  i  Rummet.  —  Det  er  Søjlen  bl.  a. 
der  gør  General  Borro  levende. 

Willumsens  »Bjergbestigerske«,  og  de  tilsvarende  Billeder  af  Lorenz 
Frølich  (»Stærkod  og  Hader«  o.  a.),  er  ligeledes  Eksempler  paa  Figurernes 
Virkning  som  Skikkelser;  og  Herman  Vedels  udmærkede  Billede  af 
Manden  der  river  Farver,  eller  Finds  læsende  Dame,  begge  paa  dette 
Aars  Udstillinger,  —  i  Modsætning  til  de  fleste  Portrætter,  der  alene 
virker  ved  det  fotografiske  Udtryk,  uden  Klarhed  i  Rumvirkningen 
eller  Forholdet  til  Billedfladen  (Jul.  Paulsens  Portræt  af  Konferens- 
raad  Heide  som  Bussemand). 

Det  levende  ligger  ikke  i  Ligheden  alene,  eller  i  Blinket  i  Øjet  og 
Smilet,  som  er  det  første  man  faar  fat  paa  af  Udtryksvirkning  i  den 
primitive  Kunst,  og  som  ogsaa  er  det  sidste,  man  glæder  sig  ved,  naar 
Kunsten  degenererer.  Det  ligger  især  i  Forholdene  og  i  Udtryks- 
maaden,  det  vil  sige  i  de  Motiver,  ved  Hjælp  af  hvilke  Kunstneren 
gør  vor  Opfattelse  levende.  —  Ligesom  altfor  stiliserede  Portrætter 
virker  kedelige,  fordi  de  lammer  vor  Iagttagelsesevne  (det  gælder 
ogsaa  om  Stiliseringen  i  Matthiesens  Rytterbillede),  er  de  sødlige  Ud- 
tryksbilleder  ubehagelige,  fordi  Personerne  straks  falder  os  om  Halsen 
med  vaade  Kys.  Vi  maa  føle  Afstanden  mellem  os  og  den  paagæl- 
dende, og  dog  blive  tiltrukne  af  Synet;  idet  vi  paa  den  ene  Side  klart 
føler,  at  Skikkelsen  er  et  Billede  og  ikke  et  virkeligt  Menneske,  og  dog 
interesserer  os  for  det  menneskelige,  som  om  det  var  levende.  Dette 
opnaaede  Slott-Møller  i  sin  Tid  aldeles  mesterligt  i  sit  Billede  af  den 
lille  Pige,  der  ses  paa  Baggrund  af  nogle  vidunderligt  malede  Ribs; 
fordi  Billedet  virkede  fuldstændig  malerisk  og  dog  ikke  stiliseret 
(Holbeinsk)*;  medens  den  samme  Kunstner  iaar  kommer  tilkort  med 
Pigen  med  Guldhornet,  fordi  Figuren  er  slap  og  Billedet  umalerisk: 
Guldhornet  tager  Magten  fra  det  Hele.  —  Nej,  saa  beder  jeg  om  Rings 
den  gamle  Kone  paa  Kirkegaarden;  ikke  fordi  Billedet  er  mere  natu- 
ralistisk, men  fordi  det  er  mere  ægte  som  Kunst.  Det  Forhold,  der 
er  mellem  Konen  og  Korset,  er  i  al  sin  Simpelhed  genial. 

*  Hvorfor  findes  dette  Billede  ikke  paa  Kunstmuseet? 


Den  nye  engelsk  Skolelov. 

Den  9.  April  d.  A.  blev  der  i  det  engelske  Underhus  af  Præsi- 
dent for,  hvad  vi  vilde  kalde  Undervisningsinspektionen,  forelagt  en 
ny  Skolelov,  der  formentlig  vil  have  Interesse  ogsaa  for  Danske. 
For  at  forstaa  den  vil  det  imidlertid  være  nødvendigt  at  kaste  et 
Blik  tilbage  paa  Udviklingen  af  den  engelske  Folkeskole. 

I  England  som  i  Danmark  er  Kirkeskolerne  Begyndelsen  til  Folke- 
skolerne; men  medens  de  første  Kirkeskoler  i  Danmark  skyldes  den 
pietistiske  Bevægelse  og  oprettes  ca.  1720,  er  det  først  i  Begyndelsen 
af  det  19de  Aarhundrede,  at  Lancaster  og  Bell  giver  Stødet  til  Op- 
rettelsen af  Kirkeskoler  i  England  henholdsvis  for  Nonconformister 
og  Anglikanere.  I  1811  stiftes  „The  National  Society  for  the  education 
of  the  poor  in  the  principle  of  the  Establislied  Church",  og  dette  i  For- 
bindelse med  andre  anglikanske  Selskaber  tager  snart  Luven  fra  Non- 
conformisternes  Skoler,  saaledes  at  fire  Femtedele  af  Kirkeskolerne 
i  Tidens  Løb  kommer  til  at  tilhøre  Church  of  England,  som  Højkirken 
kaldes.  Og  i  den  største  Del  af  det  19.  Aarh..  er  det  nu  denne 
Kirke,  der  behersker  Folkeskolen,  idet  der  sker  det  for  danske  Be- 
greber mærkelige,  at  den  engelske  Lovgivning  saa  godt  som  ignorerer 
Undervisningsvæsenet.  Der  blev  paa  Regeringens  Budget  tilstaaet 
mindre  Tilskud  til  Kirkeskolerne,  men  Lovgivningsmagten  følte  sig 
ikke  ansvarlig  paa  dette  Omraade,  før  en  liberal  Regering  under 
Gladstones  Førelse  gav  Skoleloven  af  1870.  Denne  gik  ud  paa  at 
paalægge  lokal  Skoleskat  og  at  oprette  offentlige  Skoler,  hvor  de  kirke- 
lige Skoler  ikke  slog  til,  og  i  disse  offentlige  Skoler  skulde  Religions- 
undervisningen være  frivillig  og  udogmatisk,  en  bibelsk  Undervisning 
uden  Fastslaaen  af  Dogmer.  Disse  nye  Skoler  —  de  saakaldte  Board- 
schools  —  tiltog  paa  Kirkeskolernes  Bekostning  af  den  simple  Grund, 
at  Forældrene  ømmede  sig  ved  at  betale  dobbelte  Skolepenge,  de 
obligatoriske  til  Board-schools  og  de  frivillige  til  Kirkeskolerne.  I 
1902  var  en  Trediedel  af  Folkeskolerne  Board-schools,  og  for  at 
standse  Bevægelsen  bragte  saa  Balfour  en  ny  Skolelov  frem  i  Parla- 
mentet, en  Lov,  der  straks  i  Underhuset  og  senere  ude  i  Befolk- 
ningen vakte  en  saadan  Storm  af  Uvilje,  at  den  allerede  nu,  4  Aar 
efter,  har  fremkaldt  et  nyt  Lovforslag. 

Loven    af    1902    gik    ud    paa,    at   man    overgav    Ledelsen    baade 

af  de  offentlige  og  af  Kirkeskolerne  til  den  lokale  Myndighed,  dog 
saaledes,  at  -/.,  af  Medlemmerne  af  Forstanderskabet  for  Kirke- 
skolerne valgtes  af  de  Selskaber,  der  ejede  Skolerne,  og  da  dette 
Forstanderskab  udnævnte  Lærerne,  og  det  tillige  krævedes,  at  Be- 
styreren  skulde  have  en  Bevis  for  sit  religiøse  Standpunkt,  er  det 
indlysende,  at  Herredømmet  i  disse  Skoler  kom  i  Hænderne  paa 
Hoj kirken.  Men  samtidig  bod  Loven,  at  samtlige  Skoler  skulde  nyde 
godt  af  den  lokale  Skoleskat.  Borgerne,  der  var  udenfor  eller  endog 
Modstandere  af  Hojkirken,  kom  derved  til  at  støtte  dens  Skoler,  og 
det  var  dette,  der  rejste  den  heftige  Uvilje.  C.  60,000  Skattenægtere 
ydede  passiv  Modstand,  idet  de  hellere  vilde  lade  deres  Ejendele 
komme  under  Hammeren  end  adlyde  en  Lov,  „som  brugte  Borgernes 
Penge  til  Formaal,  som  mange  af  Borgerne  afskyede".  Dissenternes 
Førere,  som  f.  E.  den  bekendte  F.  B.  Meyer,  kørte  Landet  rundt  i 
Automobil  for  at  holde  Protestmoder  mod  tlie  Education  BUL  Spørgs- 
maalet  var  brændende  ved  alle  Valgmøder,  og  Besultatet  blev  da,  at 
der  allerede  nu  i  April  fra  den  liberale  Begerings  Side  er  fremlagt  et 
nyt  Lovforslag. 

De  Punkter  i  dette,  der  er  af  størst  Interesse,  er  efter  Beferatet 
i   Times  følgende: 

1)  Ingen  elementary  school  faar  en  Pennys  Tilskud  fra  Stat  eller 
Kommune  uden  at  være  en  fuldstændig  offentlig  Skole.  Den,  der 
faar  Offentlighedens  Penge,  maa  ogsaa  underkaste  sig  Offentlig- 
hedens  Kontrol. 

2)  I  de  offentlige  Skoler  maa  der  ikke  finde  nogen  dogmatisk 
Religionsundervisning  Sted.  Det  engelske  Folks  nedarvede  From- 
hed har  befundet  sig  vel  ved  en  Ordning,  der  kun  tillader  almindelig 
kristelig  Andagt  og  almindelig  Undervisning  i  Bibelen,  og  det  er 
derfor  rigtigt  at  blive  ved  den.  Deltagelse  i  Belionsundervisning  er 
som  tidligere  i  de  offentlige  Skoler  fuldstændig  frivillig,  og  denne 
er  henlagt  til  Ydertimer. 

3)  Lærerne  ansættes  af  Skolemyndighederne,  og  de  religiøse 
Vidnesbyrd  bortfalder.  Lærere  kan  fritages  for  at  undervise  i  Be- 
ligion. 

i)  De  stedlige  Skolemyndigheder  bemyndiges  til  at  ordne  sig  saa- 
ledes med  Kirkeskolerne,  at  disse  mod  Udbetalingen  af  en  Pengesum 
overlader  Ledelsen  af  Skolerne  til  Offentligheden.  De  vil  beholde 
Brugsret  over  Bygningerne  uden  for  Skoletiden,  og  de  vil  kunne 
faa  Tilladelse  til  i  de  to  ugentlige  Morgentimer  at  lade  Børnene  faa 
en  konfessionel  Undervisning.  Denne  maa  ikke  ledes  af  de  offentlig 
ansatte  Lærere,  men  af  Mænd  og  Kvinder,  der  vælges  og  betales  af 
Forældrene  selv. 

5)  Der  aabnes  Udvej  for,  at  Skolemyndighederne  i  de  store  Byer, 
hvor  '  -  af  Befolkningen  ønsker  det,  kan  tillades  konfessionel  Beli- 
gionsundervisning  ud  over  de  nævnte  Grænser  i  de  Skoler,  der  tid- 
ligere har  været  Kirkeskoler. 

6)  Private  eller  af  Selskaber  understøttede  Skoler,  som  ikke  vil 

gaa  ind  paa  den  under  4  nævnte  Ordning,  skal  enten  lukkes  eller 
have  Tilladelse  til  at  eksistere  uden  en  Øres  Tilskud.  Dette  afgøres 
i  det  enkelte  Tilfælde  af  en  for  Tilfældet  nedsat  Kommission. 

Som  det  kunde  ventes,  har  denne  Lov  vundet  stor  Tilslutning 
hos  Nonconformisterne  (til  hvem  Forslagsstilleren  selv  hører).  Et  over- 
ordentligt stærkt  besøgt  Møde  af  The  National  Council  of  Evang elicai 
Free  Churches  vedtog  en  Resolution,  der  hilste  den  ny  Lov  som  et 
dygtigt  Forsøg  paa  at  gennemføre  et  ensartet  og  retfærdigt  Under- 
visningssystem. Man  bifaldt  særlig,  at  alle  Skoler,  der  fik  offentlig 
Understøttelse,  var  under  offentlig  Kontrol,  og  at  Skatteyderne  blev 
fritaget  for  at  bidrage  til  særlig  højkirkelige  Formaal.  Lærerstanden 
har  ogsaa  modtaget  Forslaget  med  stærkt  Bifald;  et  Møde  af  den 
store  nationale  Lærerforening  vedtog  med  stor  Majoritet  et  Tillids- 
votum til  Regeringen  i  den  Anledning. 

Modstanden  kommer  dels  fra  den  radikale  Gruppe,  der  havde 
haabet  at  vinde  mere  i  Retning  af  en  religionsløs  Skole,  og  dels  selv- 
følgelig fra  Højkirken.  Allerede  10.  April  udsendte  Ærkebiskoppen  af 
Canterbury  en  Skrivelse,  hvori  han  beklager  sig  over  det  uretfær- 
dige i,  at  Regeringen  med  ét  Slag  berøver  de  anglikanske  Selskaber 
Retten  til  at  lede  den  Undervisning,  som  de  har  taget  op  og  baaret 
i  den  lange  Tid,  da  Staten  ikke  bekymrede  sig  derom,  og  hvis  Fort- 
sættelse skyldes  Opofrelse  af  Tid  og  Penge  af  mange  endnu  levende 
Mænd  og  Kvinder.  Biskopperne  rundt  om  i  Landet  har  i  den  følgende 
Uge  udsendt  Hyrdebreve  af  lignende  Art,  hvori  de  bl.  a.  udtaler 
Mistillid  til  den  udogmatiske  Undervisning.  Kampen  er  altsaa  i 
fuld  Gang;  men  Rimeligheden  er  for,  at  Loven  gaar  igennem,  fordi 
den,  som  en  af  dens  Tilhængere  siger,  repræsenterer  en  Middel- 
vej mellem  de  radikale  paa  den  ene  og  de  højkirkelige  paa  den 
anden  Side. 

Hvorledes  tager  nu  en  saadan  Lov  sig  ud,  set  med  danske  Briller? 
For  det  første  studser  vi  vel  ved  en  saa  absolut  Gennemførelse  af 
Statsskoleprincippet,  eller  maaske  rettere  en  saa  bestemt  Protest 
mod,  at  Privatskolen  faar  offentlig  Støtte.  Vel  er  det  kun  Folke- 
skolen, Loven  gælder,  og  vel  er  det  særlig  Skoler,  der  ejes  af  Selska- 
ber med  en  bestemt  Partifarve,  Slaget  rammer;  men  Tanken  i  Loven 
er  dog  aabenbart,  at  offentlig  Støtte  medfører  offentlig  Ledelse,  og 
der  bliver  altsaa  ikke  Plads  for  den  Anskuelse,  som  mange  nu  hylder 
herhjemme,  at  Staten  bør  støtte  den  private  Skole,  fordi  den  har  en 
Indsats  at  give,  som  den  offentlige  Skole  ikke  kan  give. 

For  det  andet  har  det  sin  store  Interesse,  at  vi  her  staar  overfor 
den  konsekvente  Gennemførelse  af  den  konfessionsløse  Skole.  Den 
religionsløse  Skole  finder  vi  i  Frankrig,  hvor  al  Religionsundervis- 
ning og  al  religiøs  Paavirkning  er  forbudt,  men  den  konfessionsløse 
Skole  er  netop  den,  hvor  der  er  frivillig  Adgang  til  en  udogmatisk 
Religionsundervisning.  Den  er  et  Kompromis,  den  vilde  i  og  for  sig 
hverken  blive  valgt  af  Højrekirken  eller  Nonconformisterne  eller  de 
radikale;  men  det  er  maaske  en  taalelig  Udvej  i  et  Land,  hvor  ca.  30 

pCt.  af  Indbyggerne  hører  til  Samfund  udenfor  Statskirken.  Al- 
deles meningsløst  vilde  det  derimod  være  at  ønske  den  indfort  i  et 
Land,  om  hvilket  det  er  blevet  sagt  i  en  Indberetning  fra  en  Eng- 
lænder: „Hvad  religiøse  Vanskeligheder  angaar,  er  der  ingen  i  den 
danske  Skole".  Vi  har  trods  forskellige  Partifarver  kun  een  Konfes- 
sion, og  naar  man  læser  om  Vanskelighederne  i  de  store  Kultur- 
lande med  de  mange  Konfessioner,  ønsker  man  blot,  at  vi  her  hjemme 
vilde  skønne  paa  vore  ualmindelige  lykkelige  Betingelser  for  en  ens- 
artet Religionsundervisning  og  gøre  alt  muligt-  for  at  gøre  den  saa 
god  og  saa  pædagogisk  forsvarlig  som  muligt. 

Men  saa  er  der  et  Suk,  der  kommer  frem  ved  Læsningen  af  den 
engelske  Lov,  og  det  angaar  Lærernes  Ret  til  at  blive  fritaget  for  at 
undervise  i  Religion.  Børnenes  Ret  til  at  blive  fritaget  er  i  alt 
Fald  formelt  sikret  herhjemme  baade  for  Folkeskolens  og  den  højere 
Skoles  Vedkommende;  men  Lærerne  i  Folkeskolen,  de  er  endnu 
tvungne  til  at  undervise  i  Religion,  enten  det  stemmer  med  deres 
Overbevisning  eller  ej.  Dette  er  et  meget  angribeligt  Punkt  ved 
vor  nuværende  Ordning,  og  det  vilde  være  en  lykkelig  Dag,  hvor 
der  blev  fundet  en  Løsning  paa  dette  Spørgsmaal;  inden  den  er 
funden,  kan  det  ikke  med  Sandhed  siges,  at  Skoleordningen  i  Dan- 
mark ikke  har  nogen  religiøs  Vanskelighed. 

Martha  Steinthai. 

Klosterfængsler  i   Rusland. 

Man  hører  ofte  russiske  Skribenter  af  „officiel  Tænkemaade" 
bebrejde  det  øvrige  Europa  dets  blodige  Religionskrige,  dets  Inkvisi- 
tion, dets  Autodaféer,  dets  moderne  Kamp  mellem  klerikale  og 
antiklerikale,  idet  de  roser  Rusland  af  aldrig  at  have  kendt  til  sligt. 
Der  er  en  vis  Del  Sandhed  i  denne  Paastand,  men  Grunden  ligger 
ikke  i  en  større  Tolerance  fra  den  herskende  Kirkes  Side,  ligesaa 
lidt  som  i,  at  denne  Kirke  kan  glæde  sig  ved  almen  Yndest.  Men 
meget  praktisk  har  Øvrigheden  —  den  verdslige  saavel  som  den 
gejstlige  —  altid  betragtet  enhver  Sekterer  som  ligestillet  med 
ulydige  Soldater  eller  politiske  Forbrydere.  Ligesom  enhver  Russers 
materielle  Liv  lige  fra  hans  Fødsel  er  reguleret  af  Politiet,  saaledes 
er  hans  aandelige  Liv  i  den  hellige  Synodes  Hænder.  Enhver 
Russer  fødes  saa  at  sige  numereret  paa  Legeme  og  Sjæl,  og  den, 
der  ikke  er  fuldtud  fornøjet  med  det  Numer,  Staten  og  Kirken  har 
behaget  at  give  ham,  er  en  Forbryder.  Metoden  er  praktisk  og  til- 
syneladende nem,  men  den  forøger  i  høj  Grad  Antallet  af  For- 
brydere. Det  viste  sig  ogsaa  hurtigt,  at  endog  Ruslands  utallige 
Fængsler  ikke  var  tilstrækkelige  til  at  tugte  de  forvorpne,  der  satte 
sig  op  mod  den  russiske  Tanke.  Allerede  i  det  XVI.  Aarhundrede 
under  Ivan  den  Skrækkelige  maatte  man  til  at  indrette  Klostre  til 
Fængsler  for  at  kvæle  de  Stemmer,  der  hævede  sig  mod  den  orto- 
< luk-e  Tros  Bestemmelser,  der  er  godkendte  af  den  hellige  Synodes 
Prokurør. 

I  „Bibliothéque  universelle1'  {revne  suisse,  Jan.  06)  fortæller  Mi- 
chel Delines  de  to  vigtigste  Klosterfængslers  Historie:  Soloivetzk,  tæt 
ved  det  nordlige  Ishav,  og  Susdal  i  Guvernementet  Wladimir. 

Overalt  i  andre  Lande  synker  Antallet  af  Straffe,  ikendte  for 
Religionsforseelser,  efterhaanden  som  man  nærmer  sig  den  moderne 
Tid.     Ikke  saaledes  i  Rusland. 

I  Fængslet  i  Susdal  sad  saaledes  fra  Aar  1800  til  1825:  55  Per- 
soner; fra  1825—50:  53;  fra  1850—75:   117;  fra  1875—1902:  116. 

I  ældre  Tider  var  Fangehullerne  ofte  ikke  andet  end  et  Hul  i 
Jorden,  hvori  „Forbryderen"  blev  nedsænket,  og  hvoraf  han  ikke 
kom  op  igen,  før  hans  Lig  skulde  begraves  i  Haven,  uden  noget 
Mærke,  hvorved  hans  Grav  kunde  findes.  At  Fængslerne  heller  ikke 
senere  var  tidssvarende,  ses  af  Præsten  Larowski's  Beskrivelse  af 
sit  Fangeliv  under  Czar  Nicolaj  I.  Der  var  altid  saa  mørkt  i  hans 
tre  Meter  lange,  2  Meter  brede  Celle,  at  man  maatte  lede  med  Skeen 
for  at  finde  Madskaalen.  — 

Fangerne  maatte  ikke  tale  med  et  eneste  Menneske.  Hvor 
strengt  der  holdtes  herover,  ses  af  Fyrst  Wassilij  Dolgorukow's 
Skæbne.  Da  han  i  Solowetzk  blev  meget  syg  og  ønskede  at  tale  med 
en  Skriftefader,  turde  hverken  den  Officer,  der  kommanderede  Vag- 
ten, eller  Klosterets  Archimandrit  tillader  dette;  men  der  blev  skrevet 
til  Guvernøren  i  Archangelsk.  Da  denne  heller  ikke  turde  give  Til- 
ladelsen paa  egen  Haand,  blev  der  gjort  Indstilling  om  Sagen  til 
Regeringen  i  St.  Petersborg.  —  Et  Kloster  i  Seleghinsk  i  Øst-Sibirien 
fik  en  Gang  Ordre  til  at  sætte  sine  Fanger  paa  fri  Fod,  men  det 
viste  sig  da,  at  de  alle  —  med  Undtagelse  af  én  —  var  døde.  Den 
overlevende,  en  kættersk  Infanterikaptajn,  Rodion  Kowalew,  havde 
været  Fange  i  26  Aar.  Han  var  bleven  gal  og  havde  fuldstændig 
glemt  Talens  Brug. 

Spørger  man  saa  om,  hvilke  Forbrydelser  disse  ulykkelige  har 
gjort  sig  skyldige  i,  er  det  underlige  Ting,  man  hører.  Stepan 
Durnowo  sad  i  et  Fangehul  i  25  Aar  for  ,,at  have  gjort  Korsets  Tegn 
med  to  Fingre".  Under  Aleksander  II. s  Regering  havde  Præsten 
Jakonthow  sagt  en  Messe  over  en  oprørsk  Bonde,  der  var  dræbt  af 
nogle  Soldater.  Han  sad  i  Klosterfængslet,  hvor  han  blev  sindssyg. 
I  Aaret  1900  fængsledes  Bonden  Jermolai  Fedosiew,  fordi  han  —  som 
Klostermeddelelserne  for  Distriktet  udtrykker  sig  —  „boede  som 
Eneboer  i  en  Grotte  og  trak  Folk  til  sig  i  stort  Antal  ved  sin 
hyklerske  Hellighed".  —  Præsten  Tzwetkow  indespærredes  1901  i  Sus- 
dal „for  visse  Idéer,  der  ikke  er  i  Overensstemmelse  med  dem,  vort 
Præsteskab  lærer". 

For  saadanne  Forbrydelser  indespærredes  ulykkelige  Mennesker 
i  mange  Aar;  de  fleste  af  dem,  til  de  døde.  Et  uhyre  Antal  blev 
sikkert  sindssyge;  hvor  mange  kan  ingen  vide,  da  Regeringen  al- 
drig har  tilladt  nogen  Sindssygelæge  Adgang  til  et  Klosterfængsel. 
Overhovedet  var  der  intet,  der  hed  at  forsøge  paa  at  helbrede  syge. 
Da  den  88-aarige  Bonde  Chubin  havde  været  Fange  i  43  Aar,  skrev 

Klostrets  Arehimandrit  i  en  Indberetning  om  ham,  at  han  længe 
havde  lidt  svært  af  en  Brok,  men  man  havde  intet  gjort,  da  man 
hverken  havde  Læge  eller  Lægemidler. 

I  1902  løslodes  Præsten  Nikolaj  Dobroliubow  efter  23  Aars  Fan- 
genskab; en  anden  Gang  fritoges  den  90-aarige  Dimitriew  for  videre 
Straf  —  efter  65  Aars  Fængsel. 

Som  et  enkelt  Eksempel  fra  den  senere  Tid  nævner  Michel  De- 
lines  den  ulykkelige  Basil  Rakhow.  —  I  1883  var  Rakhow,  en  ung 
Mand  af  rig  Familie,  ansat  paa  et  tysk  Handelskontor  i  Archangelsk. 
Pludselig  opgiver  han  sin  gode  Stilling  og  drager  til  en  lille  Landsby, 
hvor  han  gaar  fra  Hytte  til  Hytte,  uddeler  Levnedsmidler  til  de 
fattige,  lærer  Børnene  at  læse  og  skrive  og  holder  Taler  mod  Raa- 
hed  og  Drukkenskab.  —  Byens  Pope  klagede  imidlertid  over  ham,  og 
han  maatte  tage  derfra  og  kom  til  Odessa.  Her  tog  han  Bolig  i  et 
Arbejderkvarter,  hvor  han  gjorde  alt  det  gode,  han  kunde.  —  En  Aften 
i  Teatret  rejser  han  sig  under  en  Mellemakt  og  holder  en  ind- 
trængende Tale  til  det  distinguerede  Publikum  om  Godgørenhed 
og  om  de  riges  Pligter  mod  Samfundet.  Straks  arresteres  han  af 
Politiet  og  sendes  under  Bevogtning  til  Archangelsk.  Da  han  her 
fremturer  i  sin  Uforbederlighed,  sættes  han  under  Anklage.  Den 
verdslige  Øvrighed,  Generalguvernøren  Engelhardt,  finder  imidlertid 
intet  oprørsk  ved  ham,  men  Gejstligheden  henvendte  sig  til  den  hel- 
lige Synode  og  faar  Pobiedonostscheff  til  at  beordre  hans  Ind- 
sættelse i  Susdal.  —  Den  20.  Oktober  1894  afgik  han  dertil  uden  at  faa 
Tilladelse  til  at  tage  Afsked  med  sine  Forældre.  Hans  Moder  døde 
den  10.  Februar  af  Sorg;  Faderen  gjorde  alt,  hvad  der  stod  i  hans 
Magt,  for  at  redde  sin  Søn.  men  forgæves.  Snart  døde  ogsaa  Fade- 
ren. Paa  Archimandriten  Tchastchazow's  Indstilling  løslodes  Rakhow 
endelig  1902,  da  han  var  en  knækket  Mand.  Han  fik  tildelt  Ar- 
changelsk som  Opholdssted  under  Bevogtning.  — 

Som  Michel  Delines  skriver,  er  det  sørgelige  ved  denne  Historie 
det,  at  man  ikke  kan  trøste  sig  med  at  sige,  at  saadant  noget  hører 
kun  Fortiden  til. 

C.  Kohl. 

Kykeliky. 

Hør,  hvor  din  Stemme  rystet  har 
Loftet  i  Nattens  Sale. 
Men  det  er  jo  mørkt,  lille  Hanefar! 
Hvad  skal  det  til  at  gale? 

Du  maa  gerne,  mit  rare  Dyr, 
gale  og  være  Hane; 
men  dette  hersens  Natpostyr 
er  mig  en  daarlig  Vane. 

Kunde  du  ikke,  din  kaade  Krop, 
ventet  endnu  et  Par  Timer? 
Ligner  det  noget  at  skraale  op 
for  det  Par  røde  Strimer? 

Det  er  som  selve  Fanden  kom, 
Folk  gaar  jo  rent  fra  Forstanden. 
Bryder  du  dig  da  ikke  om, 
du  sagtens  saarer  en  anden? 

Gud  har  givet  dig  din  Røst 
til  de  godes  Gavn  og  Glæde. 
Hvad  er  det  da  for  en  ugudelig  Lyst, 
du  har  til  at  høre  dem  græde! 

Vi  bør  gøre  vort,  for  at  de 

kan  ligge  og  drømme  herneden, 

at  de  skal  lægge  Æg  under  fromt  Kagleri 

blandt  de  hellige  Høns  i  Eden. 

Dansk  Tidsskrift.   IX.  29 

Men  —  bli'r  du  ved  med  dit  Morgenpræk, 
vækker  du,  ak,  de  ihærdige, 
førend  de  faar  de  gode  Æg 
til  Æggekagen  færdige. 

Javel!  Tilsidst  vil  engang  —  det  er  klart  — 
Dagen  for  Døren  rulle, 
og  saa  ryger  de  op  i  en  rædsom  Fart, 
mens  Tænderne  klaprer  af  Kulde. 

Men  bare  Hanen  tier,  tror 

hver  han  har  sit  paa  det  tørre, 

og  de  stoler  saa  trygt  som  paa  Bibelens  Ord, 

paa  at  ej  der  sker  noget  større. 

Lær  dog  at  se  et  Gry  engang 
uden  straks  at  faa  Nykker. 
De,  der  finder,  Natten  er  lang, 
er  kun  et  Par  Stykker. 

Bliv  paa  din  Mødding,  som  du  skal, 
og  skaf  dine  Hønneker  Kyllinger. 
Hvad  rager  en  ordentlig  Hane  al 
den  Slags  fine  Forgyldinger? 

Sæt  nu,  at  en,  du  har  ærgret,  kom! 
Hvordan  tror  du  saa,  det  vil  gaa  dig? 
Du  skal  se,  han  drejer  dit  Halstøj  om 
og  koger  Suppe  paa  dig. 

Ingen  maa  sige  den  sovende  Gaard, 
den  unge  Dag  er  inde.   — 
Kan  hænde,  endda  jeg  Solen  faar 
set  af  Havet  rinde. 

Thorsteinn  Erlingsson* 


Se  Ny-islandsk  Lyrik  Side  169. 

Stækkede  Svaner. 

Der  lyder  Sol-  og  Sommersang 

fra  Luftens  klare  Stier. 

Du  sørger  hele  Dagen  lang, 

den  glade  Dag,  og  tier. 

For  sang  du,  vilde  brudt  din  Røst, 

min  blide  Svane,  klikke, 

da  i  en  Pyt  til  Borgerlyst 

og  Pynt  du  pænt  maa  ligge. 

Din  Blomst  er  visnet  —  jeg  forstaar, 
hvor  dyrt  du  maa  dig  græmme. 
Du  svang  dig  højt  i  fløjne  Aar 
og  sang  med  fager  Stemme. 
Men  vær  dog  ej,  trods  alt,  forknyt, 
du  er,  hvad  ingen  bliver, 
skønt  om  du  i  den  sorte  Pyt 
med  stækket  Vinge  driver. 


Jeg  ved,  hvor  man  en  Svane  ser 
staa  hjem  med  Skum  paa  Vingen, 
og  den  har  ingen  halve  Fjer 
og  intet  Stænk  paa  Bringen  — 
men  vingebred  den  sejler  fri 
langs  høje  Fjældes  Rande; 
sin  hvide  Hals  den  spejler  i 
de  mørke  Heders  Vande. 

Thorsteinn  Erlingsson. 


Fjældsang. 

Der  er  godt  og  frit  tilfjælds, 
du,  min  Gut,  er  fri  og  frels! 
Trav  da  til,  nu  rask  afsted! 
Vi  har  gode  Heste  med. 

Huller  —  aa,  de  sætter  over,  gør  de, 
Sten  —  de  springer  let  fra  Top  til  Top. 
Raske  Svende!  Vi  bør  ile,  bør  vi, 
for  det  gaar  til  Fjældets  Diser  op. 

Troldepak  i  Bjærgehøj, 

dybe  Hulers  Dværgetøj ! 

Hejda!  Vil  I  ikke  nok 

hilse  paa  vor  flotte  Flok? 
Kig  engang!  I  skal  jer  ikke  skjule! 
Lad  os  nu  de  brede  Skuldre  se ! 
Vætte,  det  var  evig  Synd  at  mule! 
Kom  kun  frem:  God  Dag!    og  syng  og  le! 

Du,  vor  fagre  Klippedis, 

gem  dig  ej  bag  Sten  og  Is! 

Vis  os  kun  din  kønne  Kind! 

Træd  saa  midt  iblandt  os  ind. 
Kom  og  smil  til  denne  Bejlerskare! 
Bred  de  bedste  Tæpper  ud,  du  har! 
Øs  saa  Vin  af  Kildens  bedste  Vare! 
Giv  den  Plads,  hvor  selv  du  Sæde  tar. 

Grøn  er  hele  Dalen  her, 
Kilden  og  i  Sommerklæ'r  — 
Her  er  Mad  til  Hestene, 
Senge  til  de  gæstende. 

Kildediser!   Syng  os  et  Par  Sange! 

Fly  os  saa  den  Skænk,  vi  trænger  til! 

Bedre  Hvil  kan  ingen  Gut  forlange. 

Friske  Vind!  Kys  os  saa  tit,  du  vil! 

Hannes  Hafstein.* 


Se  Ny-islandsk  Lyrik  Side  157. 

Trav. 

Det  lider,  mens  jeg  rider. 

Hallo  og  hej! 

I  høje  Bjergesider  — 

nu  kommer  jeg! 
Ja,  kys  kun,  friske  Blæst. 
Alt  hvad  Rem  og  Tøj  kan  holde 
strækker  ud  min  gode  Hest. 

Det  er,  som  Fjældenes  Klynger 

fløj  hid  med  II. 

Om  Hesten  Luften  synger 

som  om  en  Pil. 
Og  alt  mit  Sind  er  let, 
som  jeg  kunde  flyve  hele 
Livet  ud  i  eet  langt  Sæt. 

Fra  Hesten  Farten  sætter 

i  Aaren  ind, 
og  Hjærtets  Slag  den  letter, 

—  nu  ler  mit  Sind 
ved  Blodets  Styrt  og  Kraft. 
Lette,  du  er  dog  den  bedste 
Flyver,  nogen  Mand  har  haft. 

Se  blot,  hvor  Nakken  knejser! 

Se  Øjets  Lyn ! 
Og  vildt  sig  Manken  rejser! 

Et  dejligt  Syn! 
Den  hvirvler,  som  den  vil. 
Fladen  synger,  medens  Lettes 
Hove  trommer  Takt  dertil. 

Men,  Lette,  lunt  nu  heller! 

Se  der,  hvor  nær! 
Det  er  en  Brink  det  gælder, 

og  den  bli'r  svær. 
Saa  beder  vi  en  Stund, 
førend  vi  med  Sang  og  Hovklang 
bryder  disse  Fjældes  Blund. 

Hannes  Hafstein.  Ved  Olaf  Hansen. 

Darvinismen  som  kristendomsfjendsk 
Aandsmagt. 

Af  Ed.  Qeismar. 

Det  var  en  underlig  Tid  for  20  Aar  siden;  for  kristne  Menne- 
sker var  det  en  underlig  Tid.  Man  gik  omkring  med  det 
Indtryk,  at  alt,  hvad  der  var  nogenlunde  oplyst,  havde  sagt  sig 
løs  fra  Kristendommen.  Det  var  noget,  man  ikke  en  Gang  disku- 
terede: det  var  jo  klart,  at  Fritænkerne  havde  sejret;  det  var  kun 
rene  Ignoranter,  der  tvivlede  om  Darvinismen;  og  Darvinismen 
havde  jo  for  evige  Tider  gjort  det  af  med  Kristendommen. 

Nu  er  det  anderledes.  Den  fritænkerske  Bevægelse  er  ebbet 
ud.  Og  mange  kristne  har  det  vel  saadan,  naar  de  tænker  tilbage 
paa  den  Tid,  —  saa  nynner  de  med  sejrsstolt  Vished  om  Kristen- 
dommen: 

„Men  just,  som  de  mente,  hun  var  i  Baand  og  Bast, 
Da  lo  hun  saa  hjærtelig,  at  alle  Lænker  brast." 

Og  saa  sandt  Gud  er  levende,  og  saa  sandt  Bøn  er  den  største 
Magt  i  Verden,  —  det  der  endnu  er  sket,  er  kun  Vaartegn;  der  vil 
ske  langt  større  Ting. 

Vi  vil  nu  stræbe  at  komme  til  Forstaaelse  af  denne  Kamp 
og  af,  at  den  er  forbi;  og  i  det  Øjemed  vil  vi  samle  vore  Tanker 
om  følgende  fem  Spørgsmaal: 

Hvad  er  Darvinisme? 

Hvorledes  blev  Darvinismen  kristendomsfjendsk? 

Hvorvidt  er  Darvinismen  sand? 

Hvorledes  kan  det  sande  i  Darvinismen  forliges  med  Kristen- 
dommen? 

Hvorledes  kan  Darvinismen  berige  vor  Opfattelse  af  Kri- 
stendommen? 

I. 

Det  er  ganske  rigtig  en  Del  af  Darvinismen,  det  der  popu- 
lært udtrykkes  saaledes,  at  Mennesket  nedstammer  fra  Aberne. 
Det  vil  ikke  sige,  at  vi  skulde  nedstamme  fra  én  af  de  nulevende 
Abearter,  men  derimod,  at  vi  og  de  nulevende  menneskelignende 
Aber  nedstammer  fra  en  tredie,  nu  uddød  Art  af  Dyr.  De  nu- 
levende Arter  er  ligesom  Grene,  der  rager  op  over  Jorden,  medens 
Stammen  selv  forlængst  er  dækket  med  Jord.  Spørger  man  nu 
Darvinisterne  videre,  hvorfra  da  Aberne  stammer,  saa  faar  man 
til  Svar,  at  de  nedstammer  igen  fra  en  anden  Slags  lavere 
staaende  Pattedyr.  Og  saaledes  videre.  Og  til  syvende  og  sidst 
nedstammer  alle  de  Dyr,  der  lever,  og  alle  de  Dyr,  der  har 
levet,  fra  de  allerlavest  staaende  og  mindst  udviklede  Dyr,  der 
kun  bestaar  af  én  eneste  Celle.  Paa  samme  Maade  med  Plan- 
terne.   Det  er  Darvinisme. 

Men  det  er  ikke  hele  Darvinismen;  det  er  endda  kun  Skallen. 
Kærnen  i  den,  det  er  den  Anskuelse,  at  hele  denne  Udvikling  er 
gaaet  for  sig  igennem  Millioner  af  Aar  ved  Hjælp  af  Kampen  for 
Eksistensen. 

Darvin  havde  beskæftiget  sig  meget  med  den  Maade,  hvor- 
paa  Husdyrene  forbedres  og  Racerne  tildannes.  Særlig  de  for- 
skellige Former  af  Duer  var  hans  Felt.  De  stammer  alle  fra  den 
vilde  Klippedue.  For  nu  at  tage  et  Eksempel:  Paaf ugleduen  ud- 
mærker sig  ved  sin  store  Hale.  Den  maa  være  tildannet  saale- 
des, at  der  i  et  Kuld  af  Duer  tilfældig  fremkom  én  med  lidt  større 
Hale.  Ejermanden  syntes  godt  om  det,  brugte  den  som  Tillægs- 
dyr.  For  hver  Generation  valgte  han  paa  samme  Maade  de 
mest  storhalede  som  Tillægsdyr.  Og  lidt  efter  lidt,  ved  stadig  Ud- 
vælgelse, blev  Paafugleduen  tildannet.  Paa  samme  Maade  har 
man  ved  Udvælgelse  af  Tillægsdyr  tildannet  alle  Husdyr  og  Kul- 
turplanter efter  Menneskenes  Formaal,  enten  det  nu  var  til  Nytte 
eller  Pryd. 

Noget  lignende  sker  ude  i  Naturens  store  Husholdning  ganske 
af  sig  selv,  uden  at  nogen  sætter  det  i  Scene.  Overalt  er  der 
Kamp  for  Eksistensen;  ti  der  sættes  langt  flere  Unger  i  Verden, 
end  der  er  Plads  for.  De  fleste  dør,  uden  at  sætte  Afkom  i 
Verden.  Paa  én  Tobaksplante  er  der  over  100,000  Frø;  kun 
ganske  enkelte  af  dem  naar  saa  vidt,  at  de  selv  næste  Gang  kom- 

mer  til  at  bære  Fro.  Hvilke  af  dem  vil  det  være?  Naturligvis 
de  stærkeste,  dem,  som  er  bedst  skikkede  til  at  klare  sig  under 
vanskelige  Forhold.  Saaledes  træder  selve  Kampen  til  og  ud- 
vælger stadig  de  stærkeste  og  gør  derved  Arten  stærkere  og  stær- 
kere. Naturen  er  ikke  som  Mennesket  egenkærlig;  den  har  kun 
ét  Formaal:  sine  Skabningers  Vel. 

Paa  denne  Maade  har  Udvælgelsen  i  Kampen  tildannet  alle 
de  mangfoldige  Kampmidler,  som  Naturen  vrimler  af,  ja  i  den 
Grad,  at  f.  Eks.  en  Plante  ikke  synes  at  bestaa  af  andet  end 
Kampmidler.  Lige  fra  de  vidunderlige  Maader,  hvorpaa  der 
sørges  for  Frøspredning,  og  til  de  Midler,  hvorved  Blomsterne 
lokker  Insekterne  til  sig  for  at  bestøves.  Alt  er  Kampmidler,  ud- 
dannede i  selve  Kampen. 

Lad  os  tage  et  Kuld  af  Hjortens  Stamfædre,  den  Gang  da 
Benene  ikke  var  saa  lange  som  nu.  I  et  saadant  Kuld  har  jo  alle 
ikke  nøjagtig  lige  lange  Ben.  Nu  bliver  de  alle  forfulgt  af  Bov- 
dyr. De,  der  har  kortest  Ben,  trækker  det  korteste  Straa;  de,  der 
har  længst  Ben,  bliver  i  Live;  næste  Kuld  har  derfor  gennem- 
gaaende  lidt  længere  Ben,  o.  s.  v.  for  hver  Generation,  indtil  vi 
har  de  langbenede  Hjorte.  Paa  samme  Maade,  naar  disse  Stam- 
fædre sloges  om  Hinderne;  saa  var  det  til  Hjælp  at  have  haarde 
Pander,  ja  de  største  Udvækster  paa  Panderne.  De,  der  havde 
det,  opnaaede  at  forplante  sig;  for  hvert  Kuld  lagdes  lidt  til;  og 
nu  har  vi  Hjortene  med  de  store  Takker. 

Nærmere  beset  gjaldt  Kampen  altsaa  ikke  blot  Eksistensen, 
men  ogsaa  Forplantningen.  Frøspredningsmidler  som  Flyve- 
haar  og  saftig  Frugtkød,  Hjortens  lange  Ben,  Giraffens  lange 
Hals,  Bovdyrenes  Lugtesans  uddannedes,  fordi  de  var  Midler  i 
Kampen  for  Eksistensen.  Blomsternes  Farve,  Duft  og  Honning, 
Fuglehannernes  Farve  og  Sang,  Hjortenes  Takker  og  meget 
andet,  der  er  til  Pryd  i  Naturen,  uddannedes,  fordi  det  var  Midler 
i  Kampen  for  Forplantningen,  for  Artens  fortsatte  Bestaaen. 

I  denne  dobbelte  Kamp  har  Dyr  og  Planter  faaet  Kamp- 
midler; og  det  betyder  ikke,  at  Gud  har  givet  dem  disse  Kamp- 
midler i  den  Hensigt,  at  de  skulde  staa  sig  i  Kampen,  men  de 
fik  dem  af  sig  selv,  efterhaanden,  fordi  stadig  de,  der  tilfældig 
havde  de  bedste  Kampmidler,  stod  sig  i  Kampen.  De  er  ikke 
bleven  hensigtsmæssige  for  at  kunne  leve,  men  fordi  de,  der  til- 

fældig  var  de  hensigtsmæssigste,  blev  i  Live  og  kom  til  at  for- 
plante sig. 

Dette  er  den  egenlige  centrale  Tanke  i  Darvinismen;  den 
drejer  sig  om  det  talrige  Afkom,  de  ganske  smaa,  tilfældige  For- 
skelle, om  Kampen  og  Udvælgelsen,  og  om  Opsummering  af  de 
smaa  Skridt  ved  Nedarvning. 

II. 

Det  var  denne  Darvinisme,  der  pludselig  gav  Kristendom- 
mens Modstandere  et  vældigt  Vaaben  i  Hænde;  og  de  forstod  at 
benytte  det. 

For  det  første  var  det  jo  øjensynligt,  at  dette  ikke  stemmede 
med  Biblen.  Biblen  fortæller,  at  Gud  skabte  Verden  i  6  Dage. 
—  Her  var  medgaaet  Millioner  af  Aar.  Biblen  fortæller,  at  Gud 
saa,  at  alt  var  saare  godt,  og  at  Lidelsen  var  Syndens  Følge. 
Her  saa  man  Kamp  og  Lidelse  og  Død,  længe  inden  Mennesker 
var  til.  Jo  mere  de  kristne  nu  selv  havde  hævdet,  at  ingen 
Tøddel  i  Biblen  kunde  rokkes,  uden  at  hele  Kristendommen  blev 
rokket,  desmere  faretruende  blev  Darvinismen.  Ti  naar  Biblen 
var  upaalidelig  i  det  Punkt,  saa  kunde  den  vel  være  det  i  andre 
Ting  med. 

Dernæst  kunde  Darvinismen  jo  forklare,  hvorledes  alt  var 
gaaet  saa  naturligt  til.  Tidligere  havde  man  beundret,  hvor 
vist  og  hensigtsmæssigt  alt  i  Naturen  var  indrettet,  ikke  blot  det 
menneskelige  Legeme,  nej,  „det  mindste  Græs,  jeg  undrer  paa 
i  Skove  og  i  Dale."  Og  man  havde  derved  fundet  Beviser  for 
Guds  Tilværelse,  som  det  var  vanskeligt  at  komme  uden  om. 
Hvad  var  der  nu  at  undre  sig  over.  Den  eneste,  der  fortjente  Be- 
undring, var  Darvin,  der  havde  opdaget,  at  alt  dette  var  gaaet  saa 
ganske  naturligt  til.  Det  var  kun  uvidende  Mennesker,  der  saa 
Gud  i  Naturen. 

Og  naar  Mennesket  kun  var  et  højere  udviklet  Dyr,  saa  var 
det  en  Indbildning,  at  vi  bar  Guds  Billede.  Gud  var  der  ikke; 
derimod  bar  vi  den  Naturs  Billede,  som  var  vor  Moder.  Længe 
nok  havde  man  forgøglet  Menneskene  høje  Idealer,  —  som  naar 
man  leger  for  Barnet  med  en  Bangle;  og  man  havde  derved  faaet 
Mennesket  til  at  glemme  sig  selv  og  sin  Byrd.  Som  Sulten 
minder  Barnet  om,  at  Legen  med  Ranglen  ikke  er  alt,  saaledes 

havde  vel  ogsaa  Eksistenskampen  og  Elskovens  Magt  mindet 
de  himmelstræbende  Mennesker;  og  Livet  var  blevet  en  Halten 
mellem  blodløs  Askese  og  væmmeligt  Hykleri.  Men  nu  skulde 
Tilværelsens  mægtigste  Kræfter,  Egenviljen  og  Elskoven,  til 
deres  Ret. 

Og  var  der  noget  ondt  i  dette,  noget,  der  bragte  Lidelse,  saa 
skulde  det  for  Dagens  Lys.  Verden  var  saadan  —  med  de  Millioner 
af  Liv,  der  ofredes  i  Kampen,  med  de  usigelige  Lidelser,  med  al 
dens  Kamp  og  al  dens  Ondskab,  —  at  ingen  burde  vove  at  paastaa, 
at  et  bevidst  Væsen  havde  skabt  den.  Det  maatte  da  snarere 
være  en  Djævel  end  en  Gud.  Man  skulde  ikke  overmale  det 
raadne  med  lyse  Farver.  Men  saa  skulde  man  tillige  vide,  at 
dette  onde  havde  ingen,  intet  Menneske  og  ingen  Aand,  Skyld  for; 
det  laa  i  Sagens  Natur,  det  sprang  ud  af  Naturkræfterne  selv. 

Og  Menneskets  Maal  blev  borte.  Der  var  ingen  Personlig- 
heder med  Evighedsmaal,  kun  Boldte  for  Tilfældighedernes  lune- 
fulde Spil;  ingen  opdragende  Forsynsstyrelse,  kun  Hærdning 
eller  Undergang  i  Kamp  med  Omgivelserne;  ingen  evig  Retfær- 
dighed, kun  den  stærkes  Ret.  Det  eneste,  der  kunde  kaldes  et 
Maal,  det  var  —  Kulturfremskridt,  det  at  alle  Kræfter  og  Evner 
blev  udviklede.  Sammenligner  man  en  Amøbe,  et  Celledyr, 
med  de  højere  udviklede,  saa  er  Forskellen  jo  væsenlig  den,  at 
det  Arbejde,  som  den  enkelte  Celle  har  med  at  drage  Næring, 
fordoje,  vokse,  udsondre,  fordele  Næringen,  reagere  mod  Om- 
verdenen og  formere  sig,  det  er  fordelt  paa  en  Mængde  Organer, 
der  saa  udfører  disse  Ting  til  største  Fuldkommenhed.  Arbej- 
dets Deling  og  dermed  Arbejdets  Fuldkommengørelse,  det  er  den 
Retning,  det  Maal,  som  Naturen  selv  har  sat.  Og  hvis  man 
endnu  skulde  beholde  det,  som  Fortidens  Aarhundreder  havde 
benævnt  som  Godt  i  Modsætning  til  Ondt,  saa  var  Grunden 
ikke  at  søge  i  evige  Idealer,  men  i  den  Nytte,  det  bragte  Kultur- 
fremskridtet. 

Og  alt  dette  var  sandt;  for  det  var  Videnskab;  og  Viden- 
skaben maatte  man  bøje  sig  for.  Og  det  var  mere  end  Videnskab. 
Det  var  jo  nemlig  ikke  tomme  Skyggebilleder,  Udviklingslæren 
drog  frem.  Kulturforgudelsen,  Egoismen  og  Elskovens  Magt, 
Driftslivet,  Naturbundetheden,  Kampen  og  dens  Lidelse,  det  at 
være   viljeløs   Træl   af   Omgivelserne!      Det   var   jo   Ting,    som 

Præsten  talte  om.  Men  han  kaldte  alt  dette  Synd  og  Satans 
Væsen.  Men  nu  var  det  samlet  til  en  Masse,  der  ikke  længer 
kunde  ignoreres  og  bagtales.  Det  havde  virket  i  Fortiden;  derfor 
traadte  det  frem  med  hele  Virkelighedens  uigendrivelige  Magt. 
Saaledes  blev  Darvinismen  i  Videnskabens  og  Kunstens  Virkelig- 
hedsskildring en  Aandsmagt,  den  faste  og  uindtagelige  Borg  for 
Kristendomsfjendskabet.  — 

Men  alt  dette  hører  en  svunden  Menneskealder  til.  Den  For- 
nægter, der  endnu  lever  i  disse  Tankegange,  han  er  at  ligne  ved 
en  Soldat,  som  endnu  gør  Modstand  i  en  Fæstning,  der  har  over- 
givet sig;  og  den  troende  Kristen,  der  endnu  frygter,  han  ser 
Spøgelser  ved  hej  lys  Dag. 

III. 

Har  da  Videnskaben  erklæret  Darvinismen  for  usand?  Det 
er  vort  tredie  Spørgsmaal. 

Her  maa  vi  tænke  paa  den  Sondring,  vi  begyndte  med.  Dar- 
vinismen er  dels  den  Antagelse,  at  de  højere  Dyre-  og  Plante- 
former i  Fortiden  har  udviklet  sig  ud  af  de  lavere;  dels  den  For- 
klaring, at  dette  er  sket  ved  Udvælgelse  i  Kampen  for  Eksistensen 
og  Forplantningen. 

Om  selve  Antagelsen  svarer  Videnskaben:  den  er  i  højeste 
Grad  sandsynlig.  Om  Forklaringen  svarer  den:  Det  véd  jeg  ikke 
det  mindste  om. 

Altsaa:  om  selve  Afstamningslæren  mener  Naturforskerne 
saa  godt  som  enstemmig,  at  den  er  i  højeste  Grad  sandsynlig. 

Mere  ikke.  Udtrykket  duer  ganske  vist  ikke  til  at  gøre 
Propaganda  med.  Men  det  ligger  i  Sagens  Natur,  at  der  kan  ikke 
siges  mere.  Udviklingslæren  er  ikke  „bevist" .  Selv  om  man 
havde  fundet  alle  Overgangsformer,  vilde  intet  være  „bevist"  . 
Og  man  har  ikke  fundet  alle  Overgangsformer.  Og  det  er  aldrig 
bleven  enstemmig  anerkendt  af  de  sagkyndige,  at  en  Overgangs- 
form  mellem  Aberne  og  Mennesket  er  funden.  Og  der  er  slet 
ikke  Enighed  om,  ad  hvilke  Veje  Udviklingen  i  det  enkelte  er 
foregaaet. 

Men  alt  dette  rokker  ikke  Forskeren  i  at  anse  Udviklings- 
læren for  i  højeste  Grad  sandsynlig,  saa  sandsynlig,  at  han  anser 
sig  for  berettiget  til  i  hele  sit  Studium  at  gaa  ud  fra  den.     Saa 

det  maa  vi  være  paa  det  rene  med,  at  dersom  vi  forkaster  Udvik- 
lingslæren, saa  støder  vi  voldsomt  sammen  med  den  Forud- 
sætning, hvormed  Zoolog  og  Botaniker,  Geolog  og  Mediciner  ar- 
bejder i  hele  deres  Studium,  og  som  de  overalt  finder  Stad- 
fæstelse paa. 

Det  er  jo  nemlig  aldeles  sikkert,  at  vor  Jord  har  en  lang  Ud- 
viklingshistorie, fra  den  Tid  den  var  en  glødende  Masse  indtil 
den  Dag  i  Dag;  og  at  siden  den  trak  Skorpe,  og  Skorpen  var  af- 
kølet, har  den  ene  store  Jordperiode  afløst  den  anden,  —  uover- 
skuelige Tidsrum  med  Dyre-  og  Planteverdener  vidt  forskellige 
fra  vore,  Stenkulsperioden  med  dens  Skove  af  Kæmpepadde- 
rokker, Juraperioden  med  dens  Kæmpeøgler  og  Drager.  Og 
Fundene  i  disse  Jordlag  har  vist  os  Mellemformer  mellem  Dyre- 
grupper, som  nu  staar  skarpt  adskilte,  f .  Eks.  Krybdyr  og  Fugle 
og  Pattedyr.  Og  de  højest  udviklede  Dyr  træffes  først  i  de  senere 
Jordlag,  Mennesket  sidst.  Det  er  Kendsgerninger,  og  dem  for- 
klarer Udviklingslæren. 

Og  det  er  jo  ganske  paafaldende,  alt  hvad  den  sammenlig- 
nede Anatomi  gør  os  opmærksom  paa.  F.  Eks.  alle  de  forskellige 
Ting,  hvortil  Hvirveldyrenes  Hænder  bruges,  til  Hænder,  til 
Fodrer,  til  Ben,  til  Gravepoter,  til  Luffer,  til  Vinger  o.  s.  v.  Og 
overalt  er  der  den  samme  Grundform,  der  kan  skimtes  under  alle 
Forklædninger.  Alt  af  denne  Slags  er  Kendsgerninger,  og  dem 
forklarer  Udviklingslæren. 

Og  det  er  ejendommeligt,  hvorledes  de  længst  afsondrede,  — 
geologisk  længst  afsondrede  —  Verdensdele  har  de  ejendomme- 
ligste Dyreformer,  saaledes  Pungdyrene  paa  Australien;  hvor- 
ledes de  fjerneste  Øer  har  stedegne  Arter.  Atter  Kendsgerninger, 
—  og  dem  forklarer  Udviklingslæren. 

Og  de  rudimentære  Organer  som  Blindtarmens  Forlængelse 
og  vore  Halehvirvler,  som  Besterne  af  to  Mellemhaandsben  ved 
Siden  af  det  ene,  som  den  enhovede  Hest  har.  Og  de  golde  Støv- 
dragere i  mange  Maske-  og  Læbeblomstrede.  Alt  er  Kends- 
gerninger, som  Udviklingslæren  —  og  kun  den  —  forklarer. 

Og  saa  den  Maade,  hvorpaa  Fostret  udvikler  sig.  Ligheden 
mellem  alle  Hvirveldyrfostre  i  de  tidligste  Trin,  saa  over- 
raskende, naar  selv  Menneskefostret  har  Ansats  til  Gællespalter 

og  Behaaring  og  Hale.  Atter  Kendsgerninger,  som  Udviklings- 
læren forklarer.  — 

Ganske  anderledes  bliver  Svaret,  naar  man  spørger,  om 
Darvin  har  Ret  i,  at  Udviklingen  er  foregaaet  ved  Hjælp  af  Ud- 
vælgelse i  Kampen  for  Eksistensen. 

Det  véd  vi  ikke.  Det  er  næppe  sandsynligt.  Mange  Forskere 
lægger  meget  mere  Vægt  paa  en  anden  Forklaring,  den  Rolle, 
Tilpasningen  spiller.  Muldvarpen  fik  Gravepoter,  fordi  den 
brugte  sine  Ben  til  at  grave  med;  ethvert  Organ  tilpasses  efter 
Brugen.  Saaledes  er  omvendt  vor  Blindtarm  skrumpet  ind, 
fordi  den  ikke  brugtes,  tilpasset  efter  Ikke-Brug.  Og  Vandpile- 
urten  faar  Bladene  langstilkede,  naar  den  vokser  paa  dybt  Vand; 
den  tilpasses  efter  Omgivelserne. 

Men  selv  med  denne  Tilpasning  til  Hjælp  er  der  mange, 
der  mener,  at  man  ikke  kan  komme  bort  fra  den  Tanke,  at  der 
ogsaa  i  Naturens  store  Udvikling  som  ved  den  enkelte  Plante  er 
et  Anlæg,  der  udfolder  sig  indvendig  fra.  Man  sammenligner 
hele  Naturen  med  et  vældigt  Træ  med  mange  delte  Grene. 
Træet  og  dets  Grene  bærer  for  det  første  i  mange  Henseender 
Mærker  af  dets  Omgivelsers  direkte  Paavirkninger.  Hver  Storm, 
hver  Regnbyge,  hvert  Angreb  af  Insekter,  hver  Bestanddel  af 
Jorden  har  medvirket  til,  at  Træet  er  blevet,  som  det  er.  Det 
er  tilpasset  til  Omgivelserne.  Dernæst  er  der  mange  Grene,  som 
under  Væksten  døde  bort,  fordi  deres  Naboer  berøvede  dem  Lys 
og  Luft  og  Næring.  Træets  Beskæring  —  med  andre  Ord  — 
har  Udvælgelsen  besørget.  Men  det  er  ikke  Tilpasningen  og 
ikke  Udvælgelsen,  der  har  faaet  Træet  til  at  vokse  paa  den 
Maade,  det  voksede.  Det  skyldes  Træets  egen  ejendommelige 
Art.  Saaledes  har  maaske  ogsaa  Naturen  som  Helhed  sit  Anlæg, 
der  udfoldes  under  Væksten.    Maaske.    Men  vi  ved  intet. 

Dette  er  det  dobbelte  Svar  paa,  hvorvidt  Darvinismen  er 
sand. 

IV. 

Hvorledes  kan  vi  nu  forlige  dette  med  vor  Kristendom. 

For  det  første  maa  vi  være  opmærksomme  paa,  at  Biblen 
ikke  er  givet  os  til  at  lære  Naturhistorie  af,  men,  som  det  saa 
klart  og  rigtigt  siges  i  Balslevs  Forklaring,  den  er  en  paalidelig 

Vejledning  i  det,  som  fremfor  alt  skal  ligge  os  paa  Sinde,  nemlig 
at  vi  maa  være  og  blive  Guds  kære  Børn,  som  leve  ham  til  Vel- 
behag og  i  hans  Samfund  blive  salige.  Til  syvende  og  sidst  er 
det  ganske  ugørligt  at  tro,  hvad  Biblen  siger  om  saadanne  Ting 
som  Planters  og  Dyrs  Tilblivelse.  Thi  at  tro,  det  er  at  bygge 
sin  Salighed  paa;  men  det  er  aldeles  umuligt  at  bygge  sin  Salig- 
hed paa  disse  Ting  eller  overhovedet  bringe  dem  i  nogetsomhelst 
Forhold  til  sin  evige  Salighed.  Det  er  Kærnen  i  hele  dette 
Spørgsmaal  om  Biblens  Troværdighed.  Vi  maa  besinde  os 
paa,  hvad  det  er  at  tro  og  ikke  tillægge  Biblen  Ufejlbarlighed  i 
andet  end  saadanne  Ting,  som  kan  være  Genstand  for  Tro. 

Det  mener  jeg,  maa  indrømmes  rundt  ud.  Og  jeg  tror,  der 
opnaas  grumme  lidet  ved  dog  saa  nogenlunde  at  faa  Biblens 
Ord  til  at  stemme  med  den  naturvidenskabelige  Betragtning. 
Det  er  haablost  at  bringe  Overensstemmelse  mellem  vort  Billede 
af  Verden  og  saa  en  fast  udhamret  Himmelhvælving  med  Vand 
ovenfor,  og  Sluser,  hvorigennem  Vandet  kan  strømme  ned  som 
Regn.  Og  det  vil  være  lige  saa  haabløst  i  det  enkelte  at  bringe 
Overensstemmelse  mellem  Verdensudviklingen  og  de  seks  Ska- 
belsesdage. 

Dernæst  maa  vi  huske,  at  den  speciel  darvinske  Forklaring 
af  Udviklingen  er  ganske  usikker,  og  at  Ordet  Udvikling  derfor 
i  sig  selv  ikke  rummer  nogen  Forklaring.  Der  er  maaske  intet 
Ord,  der  er  saa  mangetydigt  som  Ordet  Udvikling. 

Troende  Mennesker  véd,  hvorledes  Udvikling  i  Kristendom 
gaar  for  sig.  Den  gaar  for  sig  med  Guds  Aand  og  med  Guds 
Søn  under  Sang  og  Suk  og  Bøn.  Lad  os  tage  et  Eksempel.  Et 
troende  Menneske  er  bleven  grebet  af  det  Ord:  „Lad  blive  din 
Gave  paa  Altret  og  gaa  først  hen  og  forlig  dig  med  din  Broder." 
Det  Ord  er  bleven  saa  stort  for  ham,  at  det  ligesom  fylder  hans 
Hjærte  med  Sang.  Men  saa  kommer  Livet  paa  det  jævne  og  der- 
med Sukket;  thi  min  Broder  er  ikke  let  at  faa  forligt,  og  mit 
Hjærte  har  trods  al  Begejstring  saa  svært  ved  at  gaa  hen  og  for- 
lige sig  med  ham.  Saa  bliver  der  Kamp  i  Bøn,  som  Jakob,  der 
kæmpede  med  Gud  for  at  vinde  Esav;  og  hans  Billed  kommer 
til  at  staa  som  det  store,  vi  stræber  at  opnaa,  han,  der  forligte 
Verden  med  sig.  Det  i  os,  der  tilbeder  ham,  kan  ikke  faa  Lov  til 
at  blive  et  rudimentært  Organ,  Verden  og  vi  skal  have  Brug  for 

det.  Og  der  kommer  den  Dag,  da  Sejren  vindes,  og  Bonnen  op- 
fyldes; og  den  Troende  véd,  at  dette  nye  Indskud  i  hans  Livs- 
udvikling  fandt  Sted  ved  den  Hellig- Aands  Kraft. 

Noget  lignende  finder  Sted  ved  al  personlig  Udvikling. 
Kender  vi  ikke  disse  upraktiske  Idealister,  der  skal  til  at  om- 
kalfatre Verden,  men  Modstanden  er  for  stærk.  For  de  fleste 
bliver  deres  Idealisme  da  en  Luksusgenstand,  et  rudimentært 
Organ;  men  enkelte  søger  nye  Veje;  i  lang  Tid  gaar  de  med 
uigennemførlige  Projekter;  indtil  den  Tid,  da  det  nye,  der  skal 
frem,  er  modent  og  fuldbaarent,  et  Stykke  social  Retfærdighed, 
et  Stykke  Sejr  for  Frihed  og  Ret,  en  ny,  renere  Maade  at  leve 
Ægteskabet  paa;  det  er  de  Tider  i  Historien  og  i  den  enkeltes  Liv, 
hvor  Gud  arbejder  sig  frem  i  os,  hvor  der  skabes  nyt  i  Aandens 
Verden;  og  de,  der  oplever  det,  erfarer  denne  vidunderlige  Sam- 
klang af  Alvor  og  Ynde,  der  er  Hjærtets  Højtid.  Det  er  et  saa- 
dant  Gennembrud,  Rusland  venter  paa. 

Hvorfra  kommer  disse  Idealer  og  disse  Indskud  i  Udviklin- 
gen? Stammer  de  fra  vort  Sjælelivs  indre  Verden,  dets  Anlæg? 
Eller  fra  Guds  Skaberkraft?  Biblen  sammenfatter  begge  Forkla- 
ringer deri,  at  Mennesket  er  skabt  i  Guds  Billed.  Videnskabelig 
er  ingen  af  Forklaringerne.  Aandens  Kildespring  kan  vi  ikke  ud- 
forske. Vi  kan  kun  glæde  os  ved  dens  Vande,  naar  de  vælder 
frem.  Men  den  Form  for  Udvikling  kender  vi  alligevel  noget 
til.  Betydelig  fjærnere  staar  vi,  naar  det  gælder  en  Plantes  Ud- 
vikling. Først  Frø,  saa  Kimplanter,  saa  Stængel  og  Blade,  saa 
Blomst,  saa  Bestøvningen,  saa  Frugt  med  Frø.  Lutter  Nydan- 
nelser. Hvordan  gaar  det  nu  egenlig  til?  Er  det  anlagt  i  Frøet? 
Er  det  Gud,  der  gør  det?  Ingen  af  de  Forklaringer  er  videnska- 
belig. Begge  er  saa  skønt  sammenfattede  i  vor  Bibel:  det  er 
Virkningen  af  Guds  Velsignelse  i  Tidernes  Morgen.  Gud  sagde: 
„Jorden  skal  skyde  grønne  Skud  og  Planter,  som  danner  Sæde- 
korn, og  Frugttræer,  som  bærer  Frugt  —  alt  efter  de  forskellige 
Arter  —  med  Kærner  i,  som  kan  spire  i  Jorden."  Og  Gud  lyste 
sin  Velsignelse  over  Fugle  og  Fisk,  idet  han  sagde:  „Bliv 
frugtbare  og  former  Eder  og  fyld  Havets  Vande.  Fuglene  skal 
formere  sig  paa  Jorden."  Denne  Art  af  Udvikling,  den  organiske 
Udvikling,  kender  vi  i  dens  Grund  langt  mindre  til  end  den  per- 

sonlige.  Men  den  ser  vi  dog,  og  kan  iagttage  den  under  Mikro- 
skop og  ved  kemisk  Analyse. 

Men  den  Udvikling,  som  Darvin  taler  om,  har  ingen  set;  og 
hans  Forklaring  duer  ikke.  Og  dog  blev  den  anvendt  til  at  for- 
klare det  menneskelige  Aandslivs  Udvikling,  hvis  Art  vi  selv 
erfarer,  og  til  at  borttage  det  af  denne  Udvikling,  som  vi  ikke 
kan  miste,  uden  at  ophøre  at  være  Mennesker.  Og  det  var  paa 
dette  Krigspuds,  at  det  beroede,  naar  Darvinismen  blev  Sam- 
lingsmærke for  al  Radikalisme  i  Livsanskuelse  og  Livsførelse. 

Det  er  altsaa  noget,  som  Darvinismen  maa  indrømme,  at 
den  ikke  har  givet  en  fyldestgørende  Forklaring  af,  hvad  Udvik- 
ling er,  men  at  der  er  fuld  Mulighed  for  at  tænke  sig  Gud  sty- 
rende hele  Udviklingen. 

Særlig  iøjnefaldende  er  dette  da,  hvor  noget  helt  nyt  føjes 
ind.  Der  var  jo  en  Tid,  da  Jorden  var  saa  glødende,  at  intet 
levende  kunde  eksistere  derpaa.  Liv  er  altsaa  opstaaet  til  en 
bestemt  Tid  i  Verdensudviklingen.  Og  bevidst  Liv  er  opstaaet. 
Paa  de  Punkter  i  al  Fald  er  Udviklingen  foregaaet  i  Spring;  der 
er  føjet  noget  nyt  til.  Sammenligner  vi  hele  Verdensudviklingen 
med  et  Træs  Vækst,  saa  er  der  jo  heller  ingen  Vanskelighed  ved 
at  forestille  sig  saadanne  Nydannelser  ved  Spring,  —  som  naar 
Kimplanten  sprænger  Frøet,  eller  naar  den  første  Blomsterknop 
dannes. 

At  nu  Udviklingen  er  foregaaet  ogsaa  paa  andre  Punkter  — 
maaske  overalt  —  i  saadanne  Spring,  hvor  det  nye  pludselig  blev 
dannet,  det  synes  at  godtgøres  ved  Hugo  de  Vries's  Undersøgel- 
ser. Der  er  navnlig  én  Plante,  en  Natlys,  han  har  eksperimen- 
teret med,  og  iagttaget,  hvorledes  en  bestemt  Art,  efter  at  have 
bestaaet  i  længere  Tid,  pludselig  saa  at  sige  eksploderer:  der  dan- 
nes en  Mængde  let  kendelige  nye  Former  paa  én  Gang  ved  Siden 
af  den  gamle.  Og  det  overlades  til  Livskampen  at  afgøre,  hvilke 
af  disse  Nydannelser,  der  er  levedygtige.  Maaske  kun  én  af  de 
nydannede  Arter.  Der  er  i  denne  Form  for  Udvikling  ligesom 
noget  forbilledligt  for  Aandsudviklingen,  med  dens  Projekter  og 
Forsøg,  hvoraf  kun  ganske  enkelte  har  Fremtiden  for  sig. 

Enten  nu  Udviklingen  er  foregaaet  mere  jævnt,  som  Darvin 
mente  det,  eller  springvis,  som  de  Vries  tænker  det,  saa  er  der 
fuld  Mulighed  for  at  tænke  sig  Gud  styrende  hele  Udviklingen; 

og  det  er  sikkert  det  væsenlige  Indhold  af  det  „og  Gud  sagde," 
som  Biblen  stadig  gentager. 

Men  saa  kan  heller  ingen  forbyde  os  at  antage,  at  Gud  sær- 
lig har  sat  nye  Kræfter  ind  i  Udviklingen  ved  Menneskets  Til- 
blivelse; paa  den  Maade  er  det  vel  muligt  at  forstaa  Biblens  Ud- 
tryk om,  at  Gud  skabte  Mennesket  i  sit  Billed,  eller  at  Gud  selv 
indblæste  Mennesket  Livs  Aande,  eller  at  Mennesket  blandt 
Dyrene  ikke  fandt  nogen  Medhjælp,  der  svarede  til  ham.  Men- 
neskets Udvikling  kunde  da  paa  samme  Maade  være  noget  helt 
nyt,  som  Blomsten,  der  udfolder  sig.  Og  dog  var  Mennesket 
Maalet  for  hele  Udviklingen. 

Det  eneste,  der  volder  Vanskelighed  er  aabenbart  Synde- 
faldet. 

Hvis  Udviklingslæren  er  sand,  har  der  jo  været  meget  ondt, 
megen  Kamp  og  Lidelse  og  Død  inden  Menneskene,  og  altsaa 
ogsaa  inden  Menneskenes  Synd.  Ja.  Men  at  der  var  ondt  inden 
Menneskenes  Synd,  det  siger  jo  Biblen  ogsaa.  —  Slangen  var 
der.  Og  Slangen  fristede  Menneskene.  Men  hvorledes  vi  nær- 
mere skal  tænke  os  Forholdet  mellem  Satan  og  det  onde  før 
Menneskenes  Synd  —  og  Menneskets  Fristelse  i  Forhold  til  de  to 
Magter,  det  er  ikke  let  at  sige.  Det  skal  vi  vist  ikke  nærmere 
tænke  os;  thi  vi  er  ikke  kaldede  til  at  løse  Verdensudviklingens 
Gaader,  har  heller  ingen  Vejledning  dertil  i  den  hellige  Skrift. 
Vi  kommer  til  Biblen  med  Spørgsmaalet  om  det  ondes  Oprin- 
delse. Den  svarer  med  en  Billedtale,  løser  ikke  Gaaderne,  men 
gemmer  dem,  —  for  at  rette  vort  Blik  mod  noget  helt  andet, 
som  er  langt  vigtigere  for  os  at  bide  Mærke  i. 

Og  dette  andet  er,  at  Synden  i  Menneskeverdenen  er  opstaaet 
imod  Guds  Bestemmelse,  idet  Mennesket  gav  efter  for  det  ondes 
Fristelse,  at  Synden  er  et  Brud  med  de  nye  Kræfter,  som  Gud 
indføjede,  et  Brud,  foranlediget  ved  det  onde,  der  med  Satan  som 
Hersker  var  i  Verden  inden  Menneskets  Synd.  Saadan  vil  Gud, 
at  vi  skal  se  paa  vor  Synd,  som  et  Brud  med  hans  Vilje,  med 
Gudsbilledet  i  os. 

Dette  gaar  det  jo  lettest  at  tænke  sig  i  nær  Tilslutning  til 
Syndefaldsfortællingen.  Hvorfor  ikke?  Idet  Udviklingens 
Blomst,  Mennesket,  udfolder  sig,  kan  det  nye  jo  godt  være  op- 
staaet med  en  saadan  Kraft,  at  en  Slags  Uskyldighedstilstand 

fremkom.  Den  Slags  Spring  kender  vi  godt  baade  fra  den 
enkelte  Plantes  Udvikling  og  fra  Aandslivets  Udvikling;  man 
tænke  paa  den  græske  Aands  Gennembrud  ved  Sokrates. 

Men  det  kan  godt  være,  at  man  ikke  kan  forlige  sig  med  en 
saadan  Tankegang.  Maaske  har  Blomstens  Dannelse  taget  Tid, 
og  Bruddet  jævnsides  dermed  ogsaa  taget  Tid.  Men  det  fore- 
kommer mig  heller  ikke,  at  det  øjeblikkelige  er  det  ejendomme- 
lige ved  Syndefaldet,  lige  saa  lidt  som  ved  Skabelsen,  men  det  at 
Synden  gennem  saadanne  Brud  udvikler  sig. 

Hvordan  man  nu  nærmere  skal  tænke  sig  det?  Det  skal 
man  slet  ikke  tænke  sig  nærmere;  for  det  første  har  ingen 
Videnskab  givet  os  blot  de  ydre  Rammer;  og  for  det  andet  er  den 
kristne  ikke  kaldet  til  at  løse  Verdensudviklingens  Gaader,  har 
heller  ingen  Vejledning  dertil  i  den  hellige  Skrift.  Tvært  imod. 
Gud  behandler  os  som  smaa  Børn,  der  er  meget  nysgerrige.  Og 
saa  svarer  Fader  med  et  Æventyr.  Og  som  Fader  har  fortalt  det, 
saadan  er  det  sandt,  lige  saa  sandt  som  Æventyret  om  det  ny 
Jerusalem,  der  daler  ned  fra  Himlen,  smykket  som  Bruden  for 
sin  Brudgom. 

Dermed  har  vi  tilendebragt  dette  Opgør.  Kun  én  Ting  skal 
tilføjes  endnu.  Er  Synden  et  saadant  Brud,  da  er  der  ogsaa  Mu- 
lighed for  at  opfatte  Kristendommen,  ikke  som  Højdepunktet  af 
en  lige  Udvikling,  men  —  tilligemed  Jødedommen  —  som  en  hel 
ny  Udvikling,  Gud  har  føjet  til  for  at  læge  Bruddet.  Uden  en 
saadan  Bestøvning  udefra  vilde  Verdensudviklingens  Blomst  al- 
drig have  baaret  Frugt.  Dette  mener  jeg,  er  det  sidste,  som  bør 
fastholdes  om  Forholdet  mellem  Kristendom  og  Udvikling. 

V. 

Hvorfor  antager  vi  nu  egenlig  en  særlig  Form  af  Udvikling 
ved  Menneskets  Tilblivelse?  Disse  nye  Kræfter  og  dette  Brud, 
er  det  ikke  inkonsekvent?  Jo,  det  er.  Men  dette  inkonsekvente 
svarer  til,  at  vi  som  troende  Mennesker  véd,  at  vi  i  Skabningen 
har  en  Særstilling,  og  at  Gud  har  sendt  os  sin  Søn  til  Frelser. 
Det  er  dér,  vi  egenlig  har  taget  vort  Udgangspunkt,  i  det,  som  vi 
har  erfaret  i  vort  Samliv  med  Jesus,  dette,  som  er  os  umisteligt. 
Hvis  der  ikke  var  saadanne  guddommelige  Kræfter  i  vor  Sjæl, 
saa  vilde  Guds  Vilje  ikke  have  den  ubetingede  Myndighed  over 

os.  Og  atter,  naar  vi  ved  Kristus  kommer  til  Faderen,  saa  ven- 
der vi  hjem  til  ham,  der  har  skabt  vort  Hjærte  til  sig, saa  at  det 
ikke  finder  Hvile,  før  det  hviler  i  ham.  Vi  føler  det  forbigangne 
som  et  Brud,  og  den  Følelse  er  os  lige  saa  umistelig  som  Frelsen 
selv. 

Det  var  i  Studentersamfundet,  i  de  Dage,  da  Bølgerne  gik 
højt,  jeg  pegede  paa  dette  Udgangspunkt.  Og  jeg  fik  Svar,  tre 
for  ét.  Det  var  Gaardmissionens  Metode;  hvis  en  Løve  kunde 
tale,  vilde  den  ogsaa  erklære  det  at  være  Løve  for  noget  særlig 
guddommeligt;  og  endelig:  Mennesket  har  Hale,  Mennesket  er 
skabt  i  Guds  Billed,  altsaa:  Gud  har  Hale. 

Naa  ja  ja,  saa  lad  os  i  Guds  Navn  bruge  Gaardmissionens 
Metode  og  tage  vort  Udgangspunkt  deri: 

Jeg  véd,  paa  hvem  jeg  bygger, 
Jeg  véd,  hvad  fast  bestaar, 
Naar  denne  Verdens  Skygger 
Som  Røg  og  Støv  forgaar. 

Og  lad  dem  have  et  modsat  Udgangspunkt.  Det  skal  blive 
klart,  at  Forskellen  er  ikke  en  Forskel  i  Videnskabelighed. 

Se  allerede  dette  er  en  Vinding,  at  Kampen  har  tvunget  os 
til  at  tage  vort  faste  Stade  i  Hj ærtepunktet  i  Kristendommen,  det 
som  er  os  umisteligt.  Kristendommen  er  dog  ikke  en  Tilslutning 
til  alt,  hvad  der  staar  i  Biblen,  men  det  er  den  personlig  følte 
og  erfarede  Frelse.  Denne  Tvang  fra  Udviklingslæren  har  saa- 
ledes  virket  sammen  med  to  andre  Bevægelser,  der  var  oppe  i 
Tiden,  Personlighedstanken  og  Bibelkritiken.  Kun  det  kan  være 
væsenlig  Del  af  Kristendommen,  som  kan  betyde  noget  for  et 
Synderhjærte.  Og  Bibelkritiken,  den  historiske  Kritik  har  ad 
andre  Veje  arbejdet  med  det  samme  Resultat.  Men  det  er  en 
Misforstaaelse,  der  beror  paa  tyk  Uvidenhed,  naar  det  paastaas, 
at  Bibelkritiken  forsøger  at  gøre  Aabenbaringen  til  naturlig  Ud- 
vikling. Saadan  behøver  de  to  Tankemasser  slet  ikke  at  gribe 
ind  i  hinanden.  Tvært  imod.  Der  er  en  Udvikling  i  Aaben- 
baringshistorien,  men  den  er  helt  igennem  overnaturlig;  den 
beror  paa  Guds  Indgriben  til  Frelse  og  bæres  sjælelig  set  ikke 
af  et  menneskeligt  Ideal,  men  af  Troen  paa  Gudsrigets  Sejr:  han 
paa  den  hvide  Hest  drager  frem.  sejrende  og  til  Sejr.     Støder 

denne  Tro  mod  Modstand,  eksploderer  den;  og  Nydannelserne 
er  de  Profetier,  der  er  Trinene  i  Rigets  Udvikling. 

Brydningen  med  Udviklingslæren  har  saaledes  bidraget  til 
at  betone  det  centrale  i  Kristendommen;  og  den  har  tillige  lagt 
Grunden  til  en  sund  Realisme  i  Opfattelsen  af  Kristendommen. 

For  det  første  i  Opfattelsen  af  Synden.  Den  har  hjulpet 
til,  at  det  onde  træder  frem  som  en  samlet,  kompakt  Masse;  man 
kan  ikke  lyve  sig  fra  det;  man  kan  ikke  mene,  at  Kultur  og  Op- 
dragelse skal  skaffe  os  ud  over  det.  Det  omklamrer  os  med  Arve- 
lighedens og  Omgivelsernes  vældige  Magt. 

Og  for  det  andet  Realisme  i  Opfattelsen  af  Naaden.  Der  har 
tit  været  en  Tilbojelighed  til  at  opfatte  Kristendommen  som  en 
lav  Religion,  der  appellerede  til  den  laveste  Egoisme.  Den  truer 
med  evige  Straffe,  den  lokker  med  mere  end  Guld  og  grønne 
Skove.  I  det  Sted  skal  Menneskene  rejses,  ved  at  man  foreholder 
dem  det  godes  selvstændige  Værdi  og  lærer  dem  at  eftertragte 
Dyden  for  Dydens  egen  Skyld.  Venner  —  det  —  den  Idealisme, 
det  er  den  Rangle,  hvormed  man  stræber  at  faa  Barnet  til  at 
glemme  sin  Tørst,  Tørst  efter  Liv  og  Lykke  og  Lys  og  Rigdom; 
den  Idealisme  øver  Vold  mod  den  Selvhævdelse,  som  Udviklings- 
læren har  peget  paa;  og  den  opnaar  ofte  kun  at  smøre  lyse  Farver 
paa  raaddent  Tømmer.  Kristendommen  tager  saa  sandt  og  sundt 
paa  disse  egenkærlige  Mennesker,  som  vi  er.  Men  lad  Træet 
kendes  af  Frugterne!  Se,  om  den  ikke  har  faaet  selvopofrende 
Helte  ud  af  dem! 

Og  hvad  vil  man  saa  mere?  Ogsaa  Kristendommen  er  en 
Udvikling.  Det  er  det  tredie,  som  er  bleven  betonet  ved  Bryd- 
ningen. Man  skal  ikke  mere  have  Ret  til  at  spørge  efter  Resul- 
taterne straks.  Nej,  saa  indgroet  er  det  onde,  at  der  hører  et 
helt  Liv  til.  lykkeligt  under  Guds  Naades  Sol,  for  at  udsmelte 
det.  Og  herfra  falder  der  igen  klart  Lys  over  Aabenbarings- 
historien  og  dens  Udvikling  som  en  Opdragelse. 

Men  denne  Realisme,  denne  Forstaaelse  af  Trangen  til  Liv 
og  Lykke,  har  ogsaa  etiske  Følger,  har  Betydning  for  Kristen- 
dommens Stilling  til  det  sociale  Spørgsmaal.  Vi  maa  opgive 
Forsoget  paa  kun  at  gøre  os  Venner  ved  den  rette  Mammon, 
men  tage  Menneskene,  som  de  er.  med  deres  Selviskhed,  deres 


Darvinismen  som  kristendomsfjendsk  Aandsmagt  461 

Higen  efter  Lykke,  og  saa  stræbe  gøre  os  Venner  ved  den  urette 
Mammon. 

Vel  sandt,  det  er  en  tornestrøet  Vej,  en  Vej,  der  viser,  hvor 
lidt  Kærlighed  der  er  i  vort  eget  Hjærte,  en  Vej,  der  bringer 
Ofre  og  frem  for  alt  en  Vej  fuld  af  Skuffelser,  —  saadan  som 
Guds  Opdragelsesvej  i  Historien  og  med  hver  af  os.  Den  mest 
selvopofrende  Kærlighed  vil  som  oftest  blive  taget  imod  paa 
selvisk  Maade.  Fordi  Uretfærdigheden  er  stor,  bliver  Kærlig- 
heden kold  i  mange.  Og  under  disse  Kampe  vil  det  træde  frem, 
at  Kristendommen  har  Love,  der  ikke  ganske  falder  sammen  med 
Udviklingslovene  og  deres  Kamp  for  Selvet.  Vel  sandt,  der  er 
Sider,  hvorfra  Troen  faar  Betydning  for  den,  som  vil  frem  i 
Verden.  Men  det  er  ogsaa  sikkert,  at  selvopofrende  Kærlighed 
fra  Gud  ikke  kan  gaa  i  Spand  med  Tilværelsens  Kamplove.  Der 
maa  lides  og  ofres.  Man  snakker  saa  meget  blandt  de  Troende 
om  Martyriet.  Her  er  et  Martyrium.  De  sociale  Vanskeligheder 
kræver  af  de  Troende,  at  de  frivillig  overtager  det.  Et  saadant 
Martyrium  var  altid  en  Udsæd  til  Velsignelse  for  Kirken  —  og 
Verden. 

Og  derved  godtgøres  det  endnu  en  Gang,  at  Kristi  Rige  har 
Kildespring,  der  ikke  er  af  denne  Verden,  men  at  det  dog  kan 
gaa  ind  i  denne  Verdens  Udvikling,  selv  om  Opgaven  væsenlig 
bliver  at  lide  med  ham  i  denne  onde  Verden,  —  for  én  Gang  at 
herliggøres  med  ham. 


Slaget  ved  Cannæ. 

Af  Dalhoff-Nielsen. 

I  den  Kamp  om  Væren  eller  Ikke-Væren,  som  Rom  og  Karthago 
leverede  hinanden,  syntes  det  en  Tidlang,  som  om  Roms  store 
Overlegenhed,  dets  næsten  uudtømmelige  Forraad  af  Mandskab  og 
dets  store  Hjælpekilder  ingen  Ting  forslog  over  for  den  Krigens 
Kunstner,  som  havde  trodset  Alpernes  Rædsler  og  med  sin  lille  Skare 
var  trængt  ned  paa  selve  de  romerske  Enemærker. 

Hvis  vort  Kendskab  til  Hannibals  Bedrifter  og  ganske  særligt  til 
Katastrofen  ved  Cannæ  skyldtes  karthagiske  Beretninger,  vilde  vi 
have  været  i  vor  gode  Ret  til  at  betvivle  deres  Troværdighed.  Det 
vilde  saa  ganske  have  været  i  f.  Eks.  Cæsars  Stil  at  fortælle  om  det 
Heltemod,  der  med  Lethed  supplerede  de  manglende  20,000  Mand  — 
saa  meget  var  Romerne  stærkere  end  Punierne  ved  hin  Lejlighed. 

Men  Karthago  er  forsvundet,  tilintetgjort,  udryddet  med  Sværd 
og  Ild.  En  Prik  paa  Tuniskortet  viser,  hvor  det  laa.  Ikke  en  Sten 
er  bleven  tilbage  af  den  en  Gang  saa  selvbevidste,  mægtige  Stapel- 
plads,  ikke  et  punisk  Skrift  fortæller  os  om  dette  besynderlige  Køb- 
mandsfolks  politiske  og  aandelige  Fysiognomi.  Ikke  en  Lyd  af  dets 
Sprog  er  naaet  frem  til  Efterverdenen.  — 

Det  er  Romerne  selv,  som  fortæller  om  deres  Nederlag.  Og  om 
vi  end  ikke  tør  forlade  os  paa  de  overleverede  Styrketal,  men  lader 
dem  gennemgaa  den  historiske  Kritiks  Skærsild,  saa  maa  vi 
dog  erkende,  at  der  ikke  var  nogen  Grund  for  Romerne  til  at  prale 
af  deres  numeriske  Overlegenhed  over  Hannibal,  naar  den  dog  ikke 
hjalp  dem  en  Smule.  Men  tilbage  bliver  der  da  at  undersøge,  om 
de  foreliggende  Kilder  kan  give  os  tilstrækkelig  mange  Fingerpeg  til 
sagligt  at  begrunde,  hvorledes  det  gik  til,  at  den  store  Overmagt  af 
tapre  Mænd  bukkede  under  for  den  langt  svagere  Modstander. 

Problemet  har  fristet  Forskere  i  alle  Lande,  og  utallige  Forsøg 
er  bleven  gjort  paa  at  komme  paa  Spor  efter  Katastrofens  indre  Aar- 
sager;  men  for  det  meste  strander  Fremstillingerne  paa  den  sag- 
kritiske Klippe.  De  bedste  Rekonstruktioner  af  Slaget  skyldes  Prof. 
Wilms  i  Hamburg  og  Prof.  Delbruck  i  Berlin.  For  et  militært  Blik 

er  de  Delbriickske  Undersøgelser*  de  mindst  angribelige  og  i  en- 
hver Henseende  dem,  som  sandsynligst  kommer  Virkeligheden  nær- 
mest.   Den  efterfølgende  Fremstilling  af  Slaget  er  bygget  paa  dem. 


De  romerske  Hæropbud  brugte  den  samme  Kampform  som  Græ- 
kerne og  Macedonerne,  nemlig  Falanksen.  (Se  Artiklen  „Marathon" 
i  Decemberhæftet  1901).  Men  Romerne  besad  allerede  fra  tidligste 
Tid  ikke  blot  samme  krigerske  Dygtighed  som  Grækerne,  men  tillige 
større  militært  Talent. 

Deres  Stat  var  bygget  paa  Forsvarets  solide  Princip,  Folket  var 
militært  inddelt  og  underkastet  almindelig  Værnepligt  i  langt  større 
Udstrækning  end  baade  Athens  og  Spartas  Folk. 

Romerne  arvede  Krigskunsten  af  Grækerne;  men  medens  disse  lige- 
som senere  Macedonerne  ikke  naaede  længere  end  til  Falanksens 
plumpe  Masse,  bragte  Romerne  i  Tidernes  Løb  deres  Kampform  og 
Kampmaade  til  højeste  Grad  af  Fuldendthed.  Og  igennem  denne 
fortsatte  Udvikling  af  deres  Kampform  hævdede  de  deres  Overlegen- 
hed over  Modstanderne,  ogsaa  naar  disse  ved  at  antage  romerske 
Former  truede  med  at  blive  dem  teknisk  jævnbyrdige. 

Den  græske  Falanks  var  meget  vanskelig  at  bevæge  fremad  over 
en  længere  Strækning  selv  paa  flad  Mark.  Enhver,  som  har  været 
Infanterist,  véd  af  Erfaring,  at  jo  længere  en  Linie  er,  des  vanske- 
ligere er  det  under  Bevægelsen  at  bevaye  Retning  og  Sammenhold. 
Hver  Mand  i  det  forreste  Geled  maa  marchere  nøjagtigt  lige  ud,  hvis 
Linien  ikke  skal  rives  fra  hinanden  et  Sted  eller  klumpes  sammen  et 
andet;  men  ligesaa  simpel  som  denne  Regel  at  marchere  lige  ud  lyder, 
lige  saa  vanskelig  er  den  at  følge,  fordi  Opfattelsen  af,  hvad  der  er 
lige  ud,  baade  er  subjektivt  og  objektivt  forskelligt  hos  hver  Mand. 

For  Falanksen  var  det  imidlertid  en  ren  Velfærdssag,  at  den  ved 
Sammenstødet  med  Modstanderen  ikke  bød  denne  nogle  Huller  at 
trænge  ind  i  eller  gennem  Sammenklumpninger  hindrede  de  forreste 
fra  at  bruge  deres  Vaaben.    Dette  Problem  løste  Romerne. 

Paa  den  2.  puniske  Krigs  Tid  finder  vi  den  romerske  Slagorden 
sammensat  af  tre  Grupper  bag  hverandre.  De  yngste  Aargange, 
Hastaterne,  stod  i  den  forreste  Gruppe,  de  næstyngste  Aargange, 
Principes,  dannede  den  næstforreste,  medens  ældste  Aargang,  Tri- 
arierne,  stod  bagest.  Derved  fremkom  der  naturligt  to  Snit  paa 
langs  —  efter  Aargangene  —  gennem  Falanksens  Masse. 

Ved  en  Række  Snit  paa  tværs  deltes  Falanksen  yderligere  i  en 
Del  smaa  Firkanter,  som  kaldtes  Manipier.  Den  romerske  Legion 
bestod  i  Cannæ  Slaget  af  10  Manipier  Hastater,  10  Manipier  Prin- 
cipes hver  paa  150  Mand,  samt  10  Manipier  Triarier  paa  60  Mand, 

•  Disse  findes  spredte  paa  mange  Steder  i  Bøger  og  Tidsskrifter.  Her  skal  hoved- 
sagelig henvises  til  det  fortræffelige  Værk:  Geschichte  der  Kriegskunst  im  Rahmen  der 
politischen  Geschichte.    Erster  Theil:  Das  Alterthum,  Berlin  1900,  Georg  Stilke. 

ialt  3600  Mand  sværtbevæbnede  (Hopliter).  Til  hver  Legion  hørte  der 
desuden  1400  letbevæbnede,  saaledes  at  Legionens  hele  Styrke  blev 
5000  Mand,  medens  den  normale  Etat  kun  var  3000  Mand.  Legionerne 
var  administrative  Enheder  uden  taktisk  Selvstændighed;  i  Slaget 
stilledes  Legionerne  ved  Siden  af  hverandre  til  en  fortløbende  Fa- 
lanks. Manipierne  har  været  opstillede  paa  10  Geledder  med  15  Mand 
i  Fronten  eller  omvendt,  andre  Kombinationer  er  ikke  mulige. 

Idet  Manipierne  nu  trækkes  ud  fra  hverandre  baade  i  Bredden 
og  i  Dybden,  kommer  Falanksen  til  at  bestaa  af  en  Mængde  smaa 
Troppe,  som  muliggør  en  friere  Bevægelse  af  den  hele  Masse.  Hver 
Manipel  holder  sammen  i  sig  uden  andet  Hensyn  end  at  marchere 
lige  ud  og  at  være  paa  Højde  med  Naboerne  til  højre  og  venstre. 
Efter  nogle  faa  Skridts  Bevægelse  fremad  gaar  de  oprindelige  Mel- 
lemrum mellem  Manipierne  tabt  over  hele  Linien,  et  Sted  bliver  de 
for  store,  et  andet  for  smaa;  men  den  farlige  Sammenklumpning 
undgaas. 

Ved  Sammenstødet  med  Fjenden  maa  Falanksen  imidlertid  være 
i  Orden  og  danne  én  sammenhængende  Linie,  og  det  sker  da  paa 
den  Maade,  at  Manipierne  i  2.  Linie  paa  Centurionernes  Kommando 
enten  helt  eller  delvis  rykker  ind  i  de  endnu  eksisterende  Aabninger 
og  lukker  dem.  Hvis  dette  ikke  er  tilstrækkeligt,  kan  Manøvren  gen- 
tages af  Triarierne,  og  Kunsten  bestaar  nu  blot  i  at  føre  disse  Ma- 
nipier saaledes  bag  Fronten,  at  de  rettidigt  kan  være,  hvor  de 
behøves. 

Legionærerne  førte  Kastespyd  (pilum),  et  kort,  bredt,  tveægget 
Sværd  (gladius  Hispanus),  desuden  Hjælm,  Brystharnisk  og  Skjold. 
Triarierne  beholdt  det  gamle  Hoplitspyd  (hasta). 

I  Slaget  aabner  de  letbevæbnede  Kampen,  søger  at  fordrive  Fjen- 
dens Fortropper  eller  at  bringe  Uorden  i  hans  Falanks  og  dække 
deres  egen  mod  de  fjendtlige  letbevæbnedes  Angreb.  Forinden 
Falankserne  støder  sammen,  trækker  de  letbevæbnede  sig  tilbage  gen- 
nem Mellemrummene,  som  nu  lukkes. 

Paa  nogle  Hundrede  Skridts  Afstand  fra  hinanden  sætter  Falank- 
serne sig  i  Løb  og  tørner  sammen  med  de  forreste  Geledder  —  som 
kort  forinden  afgiver  en  af  Centurionerne  kommanderet  Kastespyd- 
salve —  de  bagvedværende  Geledder  presser  paa,  og  der  opstaar  en 
Art  Chok,  af  hvis  Kraft  Kampens  Udfald  er  afhængig.  Saa  længe 
Tryk  og  Modtryk  holder  hinanden  i  Ligevægt,  er  der  ikke  Tale  om 
nogen  synderlig  Vaabenvirkning.  Først  naar  en  af  Parterne  maa 
give  efter  for  Trykket,  begynder  Sværdene  at  virke  for  Alvor,  og 
den,  der  har  korte  Sværd,  er  aabenbart  i  Fordel. 

Man  ser  ved  første  Blik,  at  man  her  har  noget  helt  andet  for  sig 
end  de  gammelgræske  Slaghobe,  som  vi  kender  fra  Miltiades  Kamp 
ved  Marathon.  Den  ydre  Form  er  bevaret  igennem  de  forløbne  tre 
Aarhundreder;  men  denne  Form  besidder  nu  en  langt  større  Smidig- 
hed og  impulsiv  Kraft  end  forhen  og  viser  en  ejendommelig  Sam- 
mensmeltning  af   det  militære   og  borgerlige   Princip. 

Nu  er  det  ikke  længer  de  velhavende  og  derfor  bedst  bevæbnede 
Borgere,  som  staar  i  de  forreste  Rækker,  men  de  yngste.  Dette 
Princip  kunde  vanskeligt  gennemføres  i  Grækenland.  I  en  ren 
Borgerhær,  som  den  athenske,  er  det  umuligt  at  fordele  Faren  efter 
Alderen;  ti  den  ene  Borger  er  lige  saa  god  som  den  anden,  hvad 
enten  han  er  30  eller  40  Aar.  Heller  ikke  lader  en  saadan  For- 
deling sig  gennemføre  i  en  Hær  af  Lejesvende,  af  hvilke  hver  enkelt 
har  solgt  sit  Liv  for  den  samme  Sold.  Kun  et  Folk  med  stor 
politisk  Energi  og  militært  Organisationstalent  var  i  Stand  til  at 
emancipere  sig  fra  Grækenland   og  indføre  Alderssystemet. 

Det  er  fremdeles  værd  at  lægge  Mærke  til,  at  den  romerske 
Manipelfalanks  var  en  saa  sammensat  Organisme,  at  den  ikke  lod 
sig  improvisere  i  en  Hast,  men  forudsatte  en  ikke  saa  helt  ubetyde- 
lig Eksercerkunst  og  Øvelse.  Begge  Dele  er  kun  tænkelig  ved  Til- 
stedeværelsen af  en  temmelig  udviklet  Disciplin.  Og  naar  vi  fast- 
holder Sammenligningen  med  Grækerne,  kan  vi  ikke  betegne  den 
dybe  Væsensforskel  mellem  Romere  og  Grækere  skarpere  end  ved 
at  henvise  til  deres  forskellige  Opfattelse  af  Disciplinen. 

De  græske  Hopliter  havde  hver  en  Oppasser,  som  maatte  bære 
Herrens  Udrustning  paa  Marcherne!  Romerne  spenderede  kun  2  let- 
bevæbnede  for  hver  5  Hopliter,  og  den  romerske  Legionær  bar  ikke 
alene  Udrustning  og  Vaaben,  men  ofte  endog  en  Sæk  med  For- 
plejning og  Palissader  til  Lejrbefæstningen! 

De  athenske  Feltherrer  havde  nok  en  vis  Straffemyndighed;  men 
de  gjorde  meget  sjældent  Brug  af  den,  fordi  de  hyppigt  ikke  kunde 
gennemføre  den.  Selv  grove  Forbrydelser  som  Fejghed  og  Flugt 
overfor  Fjenden  blev  ikke  forfulgt  paa  anden  Maade,  end  at  Felt- 
herrerne klagede  til  Folket  efter  Felttogets  Afslutning  —  hvis  de 
ikke  selv  risikerede  noget  derved. 

Da  Demosthenes  i  den  peleponnesiske  Krig  vilde  befæste  Pylos, 
kunde  han  hverken  faa  sine  Kommandanter  eller  Soldater  til  at  tage 
fat  paa  Arbejdet!  Først  da  de  havde  ligget  en  Tidlang  og  ventet  paa 
roligere  Sø  for  at  komme  bort,  begyndte  Selskabet  at  kede  sig,  og 
for  at  fordrive  Tiden,  gav  de  sig  saa  omsider  i  Lag  med  at  udføre 
Demosthenes'  Plan,  hvilken  senere  førte  til  den  store  Sejr  ved 
Sphakteria. 

Xenophon  lader  Perikles  klage  over,  at  Athenerne  ikke  lystrede 
deres  Førere,  men  derimod  nok  Syngemestrene  og  Gymnastiklærerne. 
Grunden  hertil  er,  efter  Sokrates1  Mening,  den,  at  Førerne  ikke 
havde  Begreb  om  Krigshaandværket. 

Athenerne  søgte  overhovedet  deres  Berømmelse  i  at  gøre  Øvrig- 
heden saa  mange  Knuder  som  muligt.  Da  Demosthenes'  berømte 
Modstander,  Phokion,  blev  spurgt  om,  hvornaar  han  vilde  raade 
Athenerne  til  Krig  med  Macedonerne,  svarede  han  med  at  give  føl- 
gende muntre  Karakteristik  af  Tilstandene  i  Athen:  ,,Naar  jeg  ser, 
at  de  unge  Mænd  er  beredt  til  at  gøre  deres  Tjeneste,  de  rige  til  at 

betale  Skatterne,  og  naar  Talerne  ikke  længere  stjæler  Statens 
Penge."  — 

Betydeligt  bedre  var  Tugten  i  Sparta;  men  den  havde  dog  hoved- 
sageligt Opdragelsen  for  Øje  og  var  egentlig  ikke  det,  vi  forstaar 
ved  Disciplin.  Til  Disciplinens  Begreb  hører  nødvendigvis,  at  den 
udgaar  fra  Kommandomyndigheden;  men  netop  denne  var  stærkt 
begrænset  i  Sparta,  og  vi  har  endog  Eksempel  paa,  at  der  i  Slaget 
ved  Platææ  forefaldt  et  Lydighedsbrud,  som  baade  hos  Romerne  og 
i  en  Nutidshær  vilde  være  blevet  straffet  med  Døden.  Det  er  først 
de  græske  Lejetropper,  som  tilegner  sig  en  vis  Disciplin;  men  efter 
hvad  Polybios  mener,  har  Grækerne  aldrig  kendt  den  sande  Lydighed. 

Træder  vi  fra  en  græsk  Lejr  over  i  en  romersk,  møder  der  os  en 
hel  anden  Luft.  Den  saa  godt  som  uindskrænkede  Regeringsmyndig- 
hed (imperium)  gik  ved  Revolutionen  Aar  510  f.  Kr.  fra  Kongerne 
over  paa  de  to  Konsuler.  Og  denne  kolde,  strenge  Myndighed 
herskede  i  Felten  ubetinget  over  Liv  og  Død,  og  ubarmhjertigt  skred 
den  ind. 

Centurionerne  bar  Stokke  som  Tegn  paa  deres  Værdighed,  og  Sol- 
daternes Rygstykker  maatte  sande,  at  Stokkene  ikke  var  blot  til 
Pynt. 

Fortællingen  om  Konsul  Manlius,  som  lod  sin  Søn  henrette  foran 
Fronten,  fordi  han  havde  overtraadt  et  Forbud,  er  maaske  blot  en 
Legende;  men  den  er  symbolsk  for  Romernes  Opfattelse  af  Lydig- 
hedspligten.  Den  kan  udmærket  godt  være  sand,  men  enhver  ser, 
at  paa  græsk  Grund  er  den  utænkelig. 

Med  denne  af  en  jernhaard  Disciplin  baarne  Hærorganisation 
havde  Romerne  undertvunget  Italien.  De  havde  overalt  været  deres 
Modstandere  overlegne,  og  da  Hannibal  over  Alperne  trængte  ned  i 
Italien,  udfordrede  de  ogsaa  kækt  ham  til  Feltslag.  Men  til  deres 
Rædsel  opdagede  de  efter  en  Række  alvorlige  Nederlag,  at  nu  rakte 
deres  Midler  ikke  længer  til. 

For  første  Gang  stod  de  overfor  en  virkelig  Feltherre  med  en 
Hær  af  Officerer  og  Soldater,  og  herimod  kunde  de  blot  stille  deres 
krigerske  Folkevæbning,  anført  af  et  Par  aarligt  vekslende  Borg- 
mestre. Og  disse  havde  saa  lidt  Begreb  om  den  store  Krigsførings 
Fordringer,  at  de  snart  delte  Legionerne  imellem  sig,  og  snart  af- 
vekslende førte  Kommandoen  over  den  samlede  Styrke.  Romerne 
havde  kun  én  Modvægt  mod  Hannibal  og  hans  Hærs  taktiske  Over- 
legenhed, nemlig  deres  næsten  uindskrænkede  Tilgang  af  paalide- 
ligt  Mandskab,  og  da  de  Aar  216  f.  Kr.  efter  en  Række  forudgaaende 
Nederlag  ved  Ticinus,  Trebia  og  Trasimenus  atter  mødte  Hannibal 
ved  Bredderne  af  Aufidus,  ikke  langt  fra  Landsbyen  Cannæ,  havde 
de  ogsaa  fuld  Tillid  til,  at  deres  store  numeriske  Overlegenhed  skulde 
bøde  paa  deres  mangelfulde  Førerkunst  og  Eksercerdygtighed. 

Ved  Cannæ  bestod  den  romerske  Hær  af  ikke  mindre  end  16 
Legioner,  deraf  stillede  Romerne  og  Forbundsfællerne  hver  Halv- 
delen.    Med  Fradrag  af  Lejrbesætningen  talte  Kamphæren 

55,000  Mand  Hopliter, 
-9,000      —      letbevæbnede  og 
6.000      —      Rytteri 


lait  69—70,000  Mand. 

Imod  denne  Styrke  kunde  Hannibal  kun  stille 

32,000  Mand  Hopliter, 
8—9,000      —      letbevæbnede  og 
10,000      —      Rytteri. 


lait  50-51,000  Mand. 


Dette  gensidige  Styrkeforhold  var  ikke  gunstigt  for  Hannibal. 
Romerne  raadede  over  en  trykkende  Overmagt  af  Infanteri,  og  hvor- 
ledes Hannibal  end  opstillede  sin  Falanks,  maatte  den  nødvendigvis 
blive  enten  smallere  end  Romernes  og  udsat  for  Omklamring  eller  tyn- 
dere og  risikerede  da  at  blive  sprængt.  Der  skulde  herefter  ikke  synes  at 
kunne  være  Tale  om  blot  at  holde  Stand  mod  Romerne,  endnu  mindre 
at  sejre  og  allermindst  at  tilintetgøre  dem.  Hvorledes  Romerne  ende- 
lig vilde  forme  deres  Slagorden,  kunde  Hannibal  ikke  vide  forud,  han 
kunde  maaske  ane  det,  men  Sikkerhed  erholdt  han  først,  naar  han  saa 
Romerne  stille  sig  op  udenfor  deres  Lejr.  I  dette  Øjeblik  maatte  han 
have  sin  Slagplan  fiks  og  færdig. 

Naar  vi  nu  erindrer  Vanskeligheden  ved  at  føre  lange  Linier 
frem  i  god  Orden  og  tillige  tager  i  Retragtning,  at  de  romerske 
Legioner  som  Følge  af  tidligere  Nederlag  havde  faaet  en  stor  Del 
aabenbart  mindre  veløvet  Mandskab,  saa  har  vi  deri  Grunden  til,  at 
Konsul  Varro  nærede  Retænkelighed  ved  at  give  sin  Slagorden  for 
stor  Rredde.  Vi  har  desuden  positive  Udsagn  for,  at  Romerne  hin 
Dag  gjorde  deres  Opstilling  usædvanlig  dyb  og  Mellemrummene  for- 
holdsvis smaa.  Sandsynligvis  har  de  to  yngste  Aargange  været  op- 
stillet i  Manipier  med  10  Mands  Front  og  15  Mand  i  Dybden, 
Triarierne  med  10  Mands  Front  og  6  Mand  i  Dybden.  Med  Inter- 
valler af  5  Skridt  (=  4  Meter)  bliver  Hærens  Kampfront  2100  Meter 
(en  Strækning  som  fra  Lille  Vibenshus  tværs  over  Fællederne  til  St. 
Johannes  Kirke)  og  med  36  Mands  Dybde.  Varro  vilde  være  sikker 
paa,  at  han  med  sin  Masse  i  alle  Tilfælde  var  i  Stand  til  at  sprænge 
Hannibals  svage  Hær. 

Men  han  forregnede  sig. 

Han  kendte  endnu  ikke  tilstrækkeligt  den  puniske  Tigers  frygte- 
lige Springkraft,  og  han  lod  sig  ikke  advare  af  den  forsigtigere 
Æmilius  Paullus,  som  navnlig  frygtede  det  karthagiske  Kavalleris 
Overlegenhed.  Dér,  hvor  Varro  søgte  sin  Styrke,  laa  Kilden  til  hans 
Fordærv. 

Saa  snart  Hannibal  saa  den  romerske  Hær  indtage  Slagorden, 
lod  han  sine  Keltere  og  Iberere  opmarchere  i  Centrum.  De  talte  ca. 
20,000  Mand  og  maatte  spænde  over  samme  Front  som  Romernes 
55,000,  d.  v.  s.  de  fik  en  Dybde  af  højst  10  Mand  mod  Romernes 
36.     Kavalleriet  fordeltes  med  Halvdelen  til  hver  af  Fløjene  ligesom 

paa  romersk  Side.  Der  stod  altsaa  paa  hver  Floj  5000  Heste  mod 
Romernes  3000.  Bag  Kavalleriet  opmarcherede  den  karthagiske  Garde, 
det  libyske  Infanteri,  med  6000  Mand  paa  hver  Fløj.  Romernes  højre 
Fløj  støttede  sig  til  Aufldus,  og  selve  Valpladsen  var  jævn,  uden 
Bevægelseshindringer. 

Efter  endt  Opmarch  begyndte  de  to  Slaghobe  at  sætte  sig  i  Be- 
vægelse mod  hinanden.  Midtvejs  mellem  Hærene  støder  de  let- 
bevæbnede  sammen,  Kampen  bølger  frem  og  tilbage,  Støvskyer  rejser 
sig  og  blæser  Romerne  i  Ansigtet,  Falankserne  nærmer  sig  mere  og 
mere  hinanden. 

Paa  én  Gang  sætter  det  svære  karthagiske  Kavalleri  paa  venstre 
Floj  sig  i  Bevægelse,  jager  under  Hasdrubals  Kommando  frem  langs 
Flodbredden  og  rider  i  en  Haandevending  den  ene  romerske  Rytter- 
floj  over  Ende.  Hvad  der  ikke  undslipper,  bliver  hugget  ned  eller 
drevet  ud  i  Aufidus.  Den  samme  Manøvre  foregaar  paa  den  modsatte 
Fløj;  men  de  lettere  numidiske  Ryttere  faar  ikke  straks  Overtaget 
over  Romerne,  Kampen  er  et  Øjeblik  staaende,  indtil  Hasdrubal  ven- 
der tilbage  fra  Forfølgelsen  og  bag  om  den  romerske  Hær  falder 
Rytterne  i  Ryggen.  Dermed  forsvinder  det  romerske  Rytteri  fra 
Valpladsen.  — 

Under  alt  dette  har  Falankserne  ustandseligt  fortsat  Bevægelsen 
fremad  imod  hinanden,  og  i  fuldt  Løb  tørner  de  sammen.  Det  svage 
puniske  Infantericentrum  kan  ikke  længe  modstaa  Trykket  af  Ro- 
mernes dybe  Masse,  det  begynder  at  give  efter.  Bag  Centrum  holder 
Hannibal  med  sin  Stab  og  sin  unge  Broder  Mago  ved  sin  Side.  Det 
ser  ud,  som  om  hans  Personlighed  alene  forhindrede  den  nu  be- 
gyndende tilbagegaaende  Bevægelse  fra  at  udarte  til  Flugt.  Situa- 
tionen bliver  mere  og  mere  kritisk,  Romerne  vedbliver  at  trænge 
fremad  under  et  rasende  Haandgemæng.  Paa  ingen  af  Siderne  ken- 
des der  til  at  give  Pardon;  men  Punierne  er  for  faa,  et  Øjeblik  endnu 
og  deres  Slagorden  er  sprængt  og  Hannibal  fortabt.  Men  fra  hans 
Læber  lyder  der  dog  kun  sejrsforjættende  Ord  og  opmuntrende  Til- 
raab  til  de  fortvivlet  kæmpende  Soldater. 

I  dette  Øjeblik,  da  Faren  er  paa  sit  højeste,  da  hver  Mand  saa 
at  sige  i  Blinde  giver  sig  Skæbnen  i  Vold,  lyder  der  pludselig  høje, 
angstfulde  Raab  ovre  hos  Romerne.  —  De  er  standset.  Hannibals 
Centrum  viger  ikke  længere,  det  gaar  tværtimod  fremad  og  hugger 
ind  med  fornyet  Kraft.  Hvad  er  der  sket?  Hvad  har  hindret  de 
allerede  sejrsdrukne  Romere  fra  at  plukke  den  næsten  modne 
Sejrsfrugt? 

Hasdrubal  har  samlet  hele  sin  mægtige  Rytterskare  og  ført  den 
ind  i  Ryggen  paa  den  romerske  Falanks.  Dermed  er  dens  Sejrs- 
gang endt.  — 

Den  kunde  føre  sine  uhyre  Masser  ordnet  fremad,  den  kunde 
ustandselig  have  drevet  Punierne  foran  sig:  men  den  kunde  ogsaa 
kun  dette  ene.  Den  maatte  have  Fjenderne  foran  sig  og  ikke  bagved. 
Kommer  Fjenden  uforvarende  i  Ryggen,  saa  kan  den  ikke  udskille 

en  Del  til  at  forfølge  Sejren  i  Fronten  og  med  Resten  gøre  omkring 
for  at  vise  Hasdrubal  Vintervejen.  Den  maa  standse,  hvis  den  ikke 
skal  gaa  i  Stykker.  Og  den  standser  i  det  Øjeblik,  da  Sejren  allerede 
sad  i  Sværdodden.     I  samme  Nu  skifter  Billedet  Karakter. 

Hannibals  opmærksomme  Blik  opdager  de  første  Tegn  til  Stands- 
ningen. Trompetsignaler  kløver  Luften  som  skingrende  Sejrs- 
fanfarer,  og  paa  Karthagernes  Fløje  ser  man  Libyerne  i  Løb  svinge 
ind  imod  Romernes  Flanker. 

Forfra  trænger  Ibererne  og  Kelterne  paa,  bagfra  hugger  Has- 
drubals  Ryttere  ind,  og  paa  begge  Flanker  stormer  Libyerne  frem. 
Angrebet  fra  alle  fire  Sider  trænges  og  puffes  Romerne  mere  og  mere 
sammen  til  en  uformelig  Klump,  af  hvilken  kun  en  ringe  Del  kan 
bruge  Sværdene.  Ikke  et  Smuthul  er  der  aabent  i  den  forfærdelige 
Ring,  som  omklamrer  de  tapre  Romere,  al  Orden  er  brudt,  kun  de 
allerfærreste  kan  endnu  værge  sig  —  og  som  hjælpeløse  Faar  ned- 
slagtes den  hele,  stolte  Skare  i  et  timelangt  Myrderi. 

48,000  Romere  bedækkede  Valpladsen. 


Et  forfærdeligere  Nederlag  har  en  Hær  aldrig  lidt,  saa  langt 
Historien  rækker.  Men  heller  ikke  fortæller  Historien  os  nogen  Sinde 
om  en  saa  uhyre  dristig  og  storslaaet  Slagplan  som  Hannibals. 

Han  kender  sin  numeriske  Underlegenhed;  men  han  vil  til  Trods 
derfor  ikke  nøjes  med  mindre  end  Romernes  fuldstændige  Tilintet- 
gørelse. Vi  har  set,  hvorledes  han  løste  dette  Problem  og  har  nu 
blot  at  efterforske  de  Aarsager,  som  førte  til  den  enestaaende  Kata- 
strofe. 

Romerne  var  ikke  ukendte  med  Hannibals  Taktik  og  hans  Trop- 
pers taktiske  Overlegenhed.  Ved  Trebia  blev  de  omringede  ganske 
paa  samme  Maade  som  ved  Cannæ.  Ubegribeligt  synes  det  altsaa, 
at  de  vovede  et  Slag  med  saa  smal  en  Front,  at  Omklamringen  næsten 
maatte  kunne  forudses.  Og  naar  de  opdagede  Hannibals  længere 
Front,  saa  er  det  ligeledes  uforstaaeligt,  at  de  ikke  traf  Modforan- 
staltninger eller  førte  Hæren  tilbage  til  den  sikre  Lejr  for  at  prøve 
næste  Gang  med  en  bredere  Opstilling. 

Det  ubegribelige  svinder  imidlertid,  naar  vi  betragter  Hannibals 
Opstilling.  Romerne  saa  kun  hans  Infantericentrum  og  hans  to 
Rytterfløje,  og  de  vidste,  at  de  med  deres  dybe  Masse  var  sikre  paa 
at  sprænge  den  fjendtlige  Linie.  Libyerne  var  skjult  bag  Rytter- 
fløjernes  brede  og  dybe  Masse;  dem  har  Romerne  ikke  set.  Op- 
dagede de  i  rette  Tid  den  længere  Front,  maatte  Hannibal  være 
belavet  paa,  at  de  marcherede  tilbage  til  Lejren,  han  gik  da  glip 
af  den  Chance,  der  nu  bødes  ham,  og  dette  maatte  for  enhver  Pris 
forhindres. 

Af  samme  Grund  gjaldt  det  om  at  vælge  det  rette  Øjeblik  for 
Kavalleriangrebet,    Brændte  det  løs  i  Utide,  saa  vilde  Romerne  have 

opdaget  den  længere  Front  og  kunde  have  krydset  Hannibals  Plan. 
Romerne  maatte  være  rykket  saa  langt  frem,  at  der  ikke  længer 
kunde  være  Tale  om  at  vende  om,  først  da  kunde  Kavalleriet 
hugge  ind. 

Den  indledende  Kamp  mellem  de  letbevæbnede  foran  Fronterne 
har  næppe  været  gunstig  for  Romerne;  ti  Punierne  var  aabenbart 
som  teknisk  uddannede  Soldater  deres  Modstandere  overlegne,  og 
det  tør  antages,  at  de  har  bidraget  til  at  hæmme  den  romerske 
Falankses  Fremrykning  ved  at  bringe  Uorden  i  de  forreste  Ræk- 
ker og  hindre  Centurionerne  i  at  kommandere  en  regelret  Spydsalve. 
Dette  var  ikke  uden  Betydning  for  Slagets  Forløb,  idet  Kavalleri- 
angrebene  paa  Fløjene  først  maatte  bringes  til  Afslutning.  Kom 
Romerne  for  tidligt  ind  paa  Karthagerne,  saa  var  der  Fare  for,  at  det 
svage  Centrum  blev  sprængt,  et  Centrum,  som  tilmed  bestod  af  de 
mindre  paalidelige  Gallere. 

Man  ser,  hvor  nøje  det  hele  er  afstemt  og  beregnet  paa  den 
intimeste  Samvirken  mellem  Vaabenarterne.  Saadant  lader  sig  ikke 
udføre  af  en  Folkevæbning. 

Det  afgørende  Moment  er  Kavalleriets  Indhug  i  Ryggen  paa  den 
romerske  Slagorden.  Dette  Angreb  har  ikke  samme  Virkning  som 
Infanteriets,  Rytterne  kan  ikke  sprænge  Opstillingen  eller  trænge 
den  tilbage;  men  det  tvinger  Fjenden  til  at  staa.  Denne  Virkning 
har  Kavalleriangreb  haft  gennem  alle  Tider  og  indtil  den  Dag  i  Dag 
overfor  moderne  Infanteri  med  Magasinvaaben. 

Falanksen  var  opstillet  med  de  tre  Aargange  bag  hverandre;  men 
disse  Aargange  havde  ikke  egne  Kommandanter.  De  var  alle  be- 
stemte til  at  virke  fremad  mod  Fronten,  herpaa  var  de  indøvede  og 
herefter  matte  de  handle.  Romerne  kunde  derfor  ikke  udføre  den 
Manøvre  at  udløse  én  eller  to  Aargange  til  at  fortsætte  Stormen 
mod  det  karthagiske  Centrum,  medens  Triarierne  gjorde  Holdt  og 
optog  Kampen  mod  Rytterne.  En  saadan  Manøvre  forudsætter,  som 
nævnt,  Træfningskommandanter  og  tillige  skrapt  indeksercerede 
Tropper,  anførte  af  Kaldsofficerer;  men  de  romerske  Officerer  var 
almindelige  Borgere,  Aristokrater  med  mere  eller  mindre  krigersk 
Talent. 

I  det  Øjeblik,  de  karthagiske  Ryttermasser  viser  sig  i  Falanksens 
Ryg,  lyder  Raabet  gennem  hele  Massen:  „Kavalleri  i  Ryggen!" 
Triarierne  kan  ikke  længer  følge  efter,  Principes  ikke  heller,  Trykket 
bagfra  ophører,  og  hele  Skaren  gaar  i  Staa. 

Dette  Moment  er  Slagets  Krise. 

Men  inden  den  indtræffer,  staar  Hannibals  Hær  paa  Tærskelen 
til  Nederlag.  Lykkes  det  ikke  straks  i  første  Anløb  at  feje  de  romerske 
Rytterhobe  af  Vejen,  bliver  Hasdrubal  opholdt  af  en  eller  anden 
uforudset  eller  uforudselig  Hindring,  saa  er  Hannibal  fortabt.  Ret 
længe  kan  hans  Gallerie  ikke  modstaa  Overmagten.  Hvor  harmonisk 
maa  alle  disse  Manøvrer  ikke  spille  sammen,  for  at  Planen  skal 
lykkes  —   de   letbevæbnedes   Kamp,   Angrebets   Paabegyndelse,    Cen- 

trums  vigende  Holdning,  Rytterangrebet  i  Ryggen.  Glipper  det  paa 
et  eller  andet  Punkt,  saa  forlænges  den  farlige  Krise,  og  Udfaldet 
bliver  usikkert,  maaske  skæbnesvangert,  for  Hannibal.  —  Men  efter 
at  Hasdrubal  har  ført  sit  Kavalleri  ind  i  Romernes  Ryg  og  bragt 
dem  til  at  standse,  staar  der  kun  tilbage  at  give  den  karthagiske 
Garde  Signalet  til  at  svinge  ind  imod  Flankerne  og  lukke  Døds- 
ringen. 

Hvor  plumpt  er  ikke  Romernes  Slaganlæg  i  Sammenligning  med 
Hannibals,  og  hvor  lidt  betyder  ikke  deres  berømte  Manipeleksercits 
overfor  de  puniske  Generalers  selvstændige  Manøvrering  med  deres 
Korps!  Og  havde  Romerne  sejret,  saa  havde  Verden  dog  ikke  set 
noget  mærkeligt  deri,  de  selv  ikke  heller.  Men  saa  var  deres  Hi- 
storie maaske  ogsaa  bleven  en  anden.  Ti  Cannæ  blev  Vendepunktet. 
De  høstede  her  den  blodige  Lærdom,  at  deres  Borgeropbud  for  al 
Fremtid  var  ubrugelig,  og  at  der  nu  kun  var  et  eneste  at  gøre,  nemlig 
snarest  mulig  at  skabe  et  virkeligt  Officerskorps  og  en  manøvre- 
dygtig Hær.    Ved  Zama-Naraggara  er  Forvandlingen  fuldbyrdet. 

Besynderligt  er  det  imidlertid,  at  det  ikke  straks  lykkedes  dem  at 
sprænge  Gallerne.  Visselig  var  disse  mindre  paalidelige  Forbunds- 
fæller blandet  med  Iberere;  men  Trykket  var  dog  saa  mægtigt,  at 
Hannibal  umulig  kan  have  været  blind  for  den  Fare,  der  truede  ham 
her,  og  Libyernes  tilbagetrukne  Stilling  paa  Fløjene  forhalede  deres 
Indgriben,  og  det  kritiske  Moment  forlængedes.  Hvad  har  det  været 
for  en  Kraft,  som  holdt  hine  Skarer  sammen  og  gav  dem  en  næsten 
overmenneskelig  Modstandskraft?  Hvis  Paastanden  om,  at  Felt- 
herren alene  er  50,000  Mand  værd,  nogen  Sinde  har  været  andet  end 
en  Frase,  saa  er  det  her  ved  Cannæ.  Bag  Centrum  paa  den  far- 
ligste Post  holdt  Hannibal.  Aleksander  den  store  havde  utvivlsomt 
selv  hugget  ind  i  Spidsen  for  sine  Riddere  —  men  Hannibal  over- 
giver Kommandoen  over  Kavalleriet  til  sine  bedste  Generaler  og  stiller 
sig  selv  op  der,  hvor  Faren  er  størst.  Hans  Personlighed  var  til- 
strækkelig til  at  give  Gallerne  det  moralske  Rygstød,  som  behøvedes 
for  at  udføre  det  Kunststykke  at  bevare  den  sluttede  Orden  under 
det  frygtelige  Pres  forfra.  Synet  af  ham,  Klangen  af  hans  Stemme 
gav  Gallerne  urokkelig  Tillid  til,  at  Sejren  maatte  blive  deres,  og 
saaledes  bestaar  de  den  sværeste  af  alle  Prøver.  Billedet  af  Hanni- 
bals mægtige  Personlighed  er  ufuldstændigt  uden  denne  hans 
Disposition. 

Og  dog  —  naar  Centrums  Opgave  var  saa  meget  vanskeligere  end 
Fløjenes,  der  jo  næsten  ikke  havde  andet  at  gøre  end  at  plukke  den 
modne  Frugt,  hvorfor  stillede  Hannibal  saa  ikke  sine  Libyere  paa 
denne  udsatte  Post?  Det  ligger  nær  at  tyde  denne  Disposition  der- 
hen, at  han  vilde  skaane  disse  ubetinget  paalidelige  og  allerede 
stærkt  sammensmeltede  Kærnetropper.  I  Slaget  faldt  der  ogsaa  kun 
1500  Libyere  og  Iberere  tilsammen  imod  4000  Keltere.  Det  omvendte 
Tabsforhold  vilde  have  givet  Sejren  Karakteren  af  en  Pyrrhussejr. 
Dispositionen  er  altsaa  overordentlig  nærliggende;  men  der  skulde 
alligevel  en  Hannibals  Sjælsstorhed  til  at  fatte  den. 

Det  ser  saa  uendelig  nemt  ud  dette:  Garden  derhen,  hvor  den  er 
mindst  udsat!  Men  om  nu  Gallerne  trods  alle  Feltherrens  Bestræbel- 
ser ikke  kunde  modstaa  Romerhærens  Storm,  om  de  var  bleven 
sprængt,  Slaget  gaaet  tabt,  Hæren  tilintetgjort,  Karthago  bragt  paa 
Afgrundens  Rand?  Og  naar  Hannibal  da  uafladeligt  maatte  spørge  sig 
selv:  „Hvorfor  stillede  jeg  dog  ikke  min  Garde  i  Centrum,  hvor  den 
havde  holdt  sig  dobbelt  saa  længe  som  Gallerne",  og  enhver  Kritiker 
hele  Historien  igennem  haanligt  havde  affærdiget  ham  med  det  vise 
Raad  at  stille  Garden  i  Centrum?  Var  det  tænkeligt,  at  en  Feltherre 
af  Hannibals  Rang  ikke  skulde  have  haft  dette  Perspektiv  for  Øje, 
ikke  beregnet  de  skæbnesvangre  Følger  af  sin  Disposition?  Jo!  Han 
har  tænkt  dette  og  meget  mere;  men  han  har  ikke  som  en  lærd 
tænkt  Tanken  ud  til  den  yderste  Ende,  fordi  denne  havde  kvalt  ham. 
Han  var  ikke  Dialektiker  eller  Filosof,  men  en  Handlingens  Mand  — 
Feltherre.  Han  havde  fattet  sin  Plan  med  en  saa  uhyre  Villies- 
energi,  at  alt  andet  ikke  eksisterede  for  ham.  Krigen  var  ikke  til 
Ende  med  dette  Slag,  han  maatte  skaane  sine  Kærnetropper  for 
Fremtidens  Afgørelser.  Enhver  anden  almindelig  dødelig,  han  være 
nok  saa  tapper,  søger  dog  i  Kampen  om  Væren  eller  Ikke-Væren  at 
udfinde  de  størst  mulige  Chancer  for  den  øjeblikkelige  Afgørelse. 

Men  Feltherren  alene  med  sin  sikre  Dømmekraft  og  af  Faren 
uberørte  Koldblodighed  er  i  Stand  til  selv  i  frygtelige  Øjeblikke  ikke  at 
tabe  Fremtiden  af  Sigte  og  ikke  sætte  mere  paa  Spil,  end  det  fore- 
liggende  Øjemed  kræver.  —  —  / 

Ved  Cannæ  sejrer  Intelligensens  Disciplin  over  den  plumpe,  aand- 
løse  Rutine.  I  Historiens  Løb  gentager  dette  Fænomen  sig  atter  og 
atter  i  store  verdensomvæltende  Kriser,  men  aldrig  med  saa  skarpe 
Konturer  som  ved  Cannæ. 

De  Slagbilleder,  Historien  har  efterladt  os,  viser  os  som  oftest 
udviskede  Linier;  hyppigt  rumme  de  kun  en  saare  spinkel  Idé, 
undertiden  er  de  ganske  idéforladte,  rene  Tilfældighedshandlinger 
med  Slumpen  som  ledende  Princip. 

Men  hos  den  store  Feltherre  former  Slaget  sig  som  Produktet 
af  en  genial  Inspiration  og  en  mægtig  Villiesenergi  til  en  helstøbt 
Komposition,  hvis  Ledemotiv  er  Sejren  —  og  Fjendens  fuldstændige 
Tilintetgørelse. 

Ved  Cannæ  staar  Hannibals  Stjerne  i  Zenith.  Fra  nu  af  daler 
den  langsomt;  33  Aar  efter  døde  han  som  en  Flygtning  for  egen 
Haand.  Og  saa  besynderligt  kan  det  gaa,  at  Arminius,  som  efter  tre 
Dages  haarde  Kampe  endelig  fik  Bugt  med  to  romerske  Legioner 
i  Teutoburgerskoven,  at  denne  kun  lidet  kendte  Cherusker,  fik  sit 
statelige  Mindesmærke  rejst  paa  det  Sted,  som  var  Vidne  til  hans 
Bedrift. 

Men  Hannibal  er  i  Historien  uden  Fædreland.  Intet  Folk  kalder 
ham  sin  Nationalhelt.  Ikke  paa  den  hele,  vide  Jord  findes  der  en 
Plet  tilstrækkelig  stor  til  selv  den  beskedneste  Mindestøtte  for  ham.  — 


Bayreuth=Fester. 

Af  Gustav  Hetsch. 

Det  er  bekendt,  at  Richard  Wagner  var  en  Elsker  af  Pomp 
og  Pragt.  Han  nærede  en  ligefrem  Lidenskab  for  Silke 
og  Fløjl,  omgav  sig  med  al  optænkelig  Luksus  og  anvendte  aarlig 
saa  store  Summer,  at  en  talrig  Familie  med  Lethed  havde 
kunnet  leve  anstændig  af  dem,  paa  sit  personlige  Udstyr,  som 
han  i  Parentes  bemærket  for  en  overvejende  Del  nok  fik  fra 
en  —  Dameskræderinde  i  Wien! 

Med  denne  Pragtsyge  falder  det  godt  i  Traad,  at  han  sørger 
for  at  give  enhver  blot  nogenlunde  betydningsfuld  Begivenhed 
i  sit  private  og  kunstneriske  Liv  det  størst  mulige  Relief  ved 
at  indfatte  den  i  en  Ramme  af  Højtidelighed  og  Fest. 

Naar  Wagner  har  fuldført  et  Værk,  naar  han  fejrer  sin 
Fødselsdag,  naar  han  flytter  ind  i  sit  nybygte  Hus,  er  det  en 
Begivenhed  af  verdenshistorisk  Vigtighed,  og  den  maa  anbringes 
i  bengalsk  Belysning.  Han  sørger  selv  for,  at  Glorien  sættes 
om  hans  Hoved,  og  at  Blaalyset  tændes.  Det  virker  paa  os 
jævne  Danske  usmageligt,  men  det  er  overensstemmende  med 
hans  Karakter,  med  hans  Hang  til  det  Grandiose,  hans  kolos- 
sale Selvfølelse,  hans  enestaaende  Arrogance. 

Og  naar  det  overhovedet  kunde  lade  sig  opføre  at  sætte  et 
saadant  Apparat  i  Bevægelse,  som  han  ved  mange  Lejligheder 
ikke  alene  ønskede,  men  ogsaa  virkelig  formaaede,  skyldes  det 
hans  vældige  Geni,  hans  ikke  mindre  vældige  Viljestyrke  og 
hans  store  Prestige.  —  —  — 

Det  er  Hensigten  med  disse  Linjer  at  give  et  lille  Billede 
af  de   Festligheder,    der  fandt  Sted  i  Bayreuth  i  Anledning  af 

Wagner-Teatrets  Opførelse  for  netop  30  Aar  siden.  At  en 
Begivenhed  som  denne  ikke  kunde  gaa  af  uden  stadig 
Festen,  er  en  Selvfølge.  Wagner  vilde  ikke  være  Wagner,  hvis 
han  havde  undladt  at  understrege  sit  Bayreuth-Foretagendes 
verdenshistoriske  og  kultur-revolutionerende  Betydning  saa 
stærkt,  som  det  i  det  Hele  taget  stod  i  hans  Magt. 

Højtidelighederne  tog  deres  Begyndelse,  saasnart  der  frem- 
bød sig  en  Anledning,  nemlig  da  Grundstenen  til  Festspilhuset 
skulde  nedlægges. 

Det  var  den  22.  Maj   1872,  paa  Wagners  59-Fødselsdag. 

Den  skulde  fejres  med  en  stor  Musikfest,  og  der  udgik 
derfor  allerede  flere  Maaneder  i  Forvejen  Indbydelse  til  for- 
skellige af  Tysklands  første  Koncert-Institutioner  til  at  komme 
til  Bayreuth  for  at  medvirke,  saaledes  til  Professor  Stern  i 
Berlin  og  Biedel  i  Leipzig,  der  begge  lovede  deres  og  deres 
Kors  Bistand;  Orkestret  skulde  bestaa  af  det  storhertugelige 
weimarske  Kapel,  udvalgte  Kræfter  fra  Wien  og  Berlin,  m.  fl. 
Stuttgart  svarede  slet  ikke  paa  Indbydelsen,  og  Hoforkestret  i 
Karlsruhe,  der  gerne  vilde  deltage,  fik  af  sin  Chef  Tilhold  om 
pænt  at  blive  hjemme.  Wagner  var  jo  den  Gang  endnu  en 
Person,  man  paa  mange  Steder  tog  energisk  Afstand  fra.  Da 
den  musikalske  Assistance  var  sikret,  udsendtes  der  midt  i 
April  Indbydelser  til  alle  dem,  der  som  >Patroner«  ved  Penge- 
bidrag havde  muliggjort  Teatrets  Opførelse.  Og  sidst  i  April 
lod  man  Indkvarteringslister  gaa  om  i  Husene  i  Bayreuth, 
hvis  Indbyggere  med  stor  Gæstfrihed  tegnede  sig  som  Værter 
for  de  mange  Kunstnere  og  Patroner,  der  ventedes  til  Byen  i 
Anledning  af  Højtideligheden. 

Første  Pinsedag  den  19.  Maj  arriverer  til  Bayreuth  med 
Morgentoget  østfra  Musikerne  fra  Wien  og  Budapest,  med 
Dagens  øvrige  Tog  hele  Skarer  fra  Koburg,  Weimar,  Munchen 
og  Meiningen;  Kl.  9  om  Aftenen  bringer  et  Ekstratog  flere 
Hundrede  Gæster,  deriblandt  Riedels  og  Rehlings  Sangfore- 
ninger (fra  Leipzig  og  Magdeburg).  Berlinerne  kan  først  komme 
næste  Morgen,  da  deres  Tog  er  blevet  forsinket. 

Anden  Pinsedags  Morgen  Kl.  10  afholdes  første  Prøve  i  det 
gamle,  i  rig  Barokstil  dekorerede  markgrevelige  Operahus.  Det 
er  Beethovens  9.  Symfoni,  det  gælder.     Da  Wagner  træder  ind  i 

Midterlogen,  fulgt  af  sin  Hustru,  Fru  Cosima,  den  prøjsiske 
Ministerfrue  v.  Schleinitz  og  enkelte  andre  nære  Venner,  hilses 
han  med  Touche  af  Orkestret,  og  da  han  lidt  efter  viser  sig 
paa  den  til  Koncerttribune  omdannede  Scene,  bryder  det  over- 
fyldte Hus  ud  i  stormende  Ovationer;  Folk  svinger  med  Hatte, 
vifter  med  Lommetørklæder  og  er  ellevilde  af  Glæde. 

Og,  da  Jublen  har  lagt  sig,  begynder  Wagner  at  dirigere 
sit  Orkester,  der  besiaar  af  over  100  Mand,  allesammen  ud- 
mærkede Musikere,  mange  vidtberømte. 

Orkestrets  Koncertmester  er  ingen  anden  end  August  Wil- 
helmj,  den  smukke,  haarfagre  27-aarige  Violinmester,  som 
Wagner  satte  saa  højt,  og  som  10  Aar  i  Forvejen,  endnu  kun 
Konservatorie-Elev,  første  Gang  havde  spillet  under  hans  Takt- 
stok i  Leipzigs  »Gewandhaus«.  Alle  Strygerne  er  Virtuoser, 
samtlige  de  18  Primovioliner  Koncertmestre  eller  Kapelmestre. 
Der  henne,  helt  yderst  tilvenstre,  ved  samme  Pult  som  Hede- 
mann, sidder  imellem  Primoerne  Johan  Svendsen,  som  er  kom- 
men dertil  fra  Leipzig;  lidt  længere  fremme  sidder  Helmes- 
berger  og  Edmund  Singer.  Ved  den  store  Tromme  fungerer 
Hans  Richter,  der  den  Gang  var  Kapelmester  ved  National- 
teatret i  Budapest.  Det  morer  Publikum  at  se  Kapelmesteren 
som  Trommeslager,  men  det  forbauser  ingen,  der  kender  Rich- 
ter, for  —  som  Wilh.  Tappert  siger  —  snart  ser  man  Richter 
med  en  Bratsch  i  Haanden,  saa  sidder  han  pludselig  bag  den 
store  Tromme  eller  siger  Dingdang  paa  Trianglen. 

Prøven  varer  til  Kl.  l1/^  °g  en  ny5  hvori  Koret  medvirker 
med  Sangerne  Niemann  og  Bet:  samt  Frk.  Marie  Lehmann  — 
en  yngre  Søster  af  Lili  L.  —  og  Wagners  Niece,  Fru  Johanne 
Jaehmann-W  agner  som  Solister,  afholdes  fra  Kl.  5  om  Eftermid- 
dagen til  Kl.  henad  7.  Om  Aftenen  er  der  reunion  i  Hotel 
»Sonne«,  hvis  Lokaler  snart  er  overfyldte  af  det  glade  Kunst- 
nerselskab, der  spiser  og  drikker,  passiarer  og  omfavner  hin- 
anden, diskuterer  Dagens  Begivenheder  eller  opfrisker  halv- 
glemte fælles  Minder.  Der  er  lystigt  og  hyggeligt,  som  naar 
gamle  Venner  efter  mange  Aars  Adskillelse  atter  træffes;  — 
men  Wagner  selv  er  der  ikke. 

Tirsdag  den  21.  om  Morgenen  Kl.  10  er  der  igen  Prøve  i 
Operahuset,    og   Kl.    5   om    Eftermiddagen  holdes  der  General- 

prøve  for  fuldt  Hus.  Alt  gaar  nu,  som  det  skal,  og  Wagner 
dirigerer  saa  ivrigt,  at  han  midt  i  den  9.  Symfonis  Finale  slaar 
sin  Taktstok  over;  dog  kom  ingen  til  Skade.  Efter  to  Timers 
Forløb  er  man  færdig,  og  de  fleste  drager  saa  paa  en  Aften- 
udflugt  til  Slottet  »Fantaisie«,  en  god  Mils  Vej  fra  Byen. 

Man  kører,  hvis  man  kan  opdrive  en  Vogn,  eller  man 
rider,  hvis  man  kan  sidde  nogenlunde  fast  paa  en  Hest. 
Resten  spadserer.  Derude  i  Hertugen  a/  Wurtembergs  Slots- 
have gaar  det  lystig  til,  og  det  dæmper  ikke  Humøret,  at  det 
hen  paa  Aftenen  begynder  at  øsregne.  Wagner  er  ikke  med 
herude;  han  sidder  hjemme  hos  sig  selv  og  har  samlet  en 
Kreds  af  sine  intimeste  Venner  om  sig;  trods  Dagens  —  eller 
Dagenes  —  Anstrængelser  er  han  som  altid  en  elskværdig  og 
livlig  Vært.  Kl.  9  kommer  et  Optog  med  kulørte  Lamper 
dragende  hen  foran  hans  Vinduer;  det  er  »der  Bayreuther 
Liederkranz«,  som  bringer  ham  en  Serenade. 

Næste  Dag  —  Festdagen,  den  22.  —  er  det  Regnvejr.  I 
styrtende  Regn  samles  Kl.  11  den  tapre,  just  ikke  festklædte 
Skare  ude  paa  Festpladsen,  hvor  Uføret  trodser  enhver  Be- 
skrivelse. 

Høje  Mastetræer  med  Vimpler  og  Flag  staar  stillet  op  om 
det  Areal,  Bygningen  skal  dække;  rundt  om  er  der  rejst  For- 
højninger og  Tribuner;  foran  er  »Forvaltningsraadets«  Plads; 
bagved  anbringes  Patronerne  og  de  Delegerede  fra  Wagner- 
Foreningerne,  og  oven  over  dem  igen  er  de  Syngendes  Estrade. 

Det  Hele  kunde  vistnok  være  blevet  meget  festligt,  men 
hvad  kan  man  vente  i  et  saadant  Vejr? 

Wagner  kommer  kørende,  holder  lige  ved  det  Sted,  hvor 
Grundstenen  skal  nedlægges,  og  stiger  ud.  Medens  et  Orkester 
spiller  hans  »Hyldingsmarsch«,  sænker  han  Grundstenen  ned, 
og  Tilmuringen  begynder;  han  slaar  de  3  første  Hammerslag 
med  de  Ord:  »Sei  gesegnet,  mein  Stein,  stehe  lang!  und  halte 
fest!«  Efter  ham  faar  de  andre  Hammeren  —  Forvaltnings- 
raadets  Medlemmer,  Patroner,  Bygmestre  o.  s.  fr.  Med  et  tre- 
dobbelt Hurra  for  Wagner  opløser  Forsamlingen  sig.  Det 
regner  stadig,  saa  Gud  maa  sig  forbarme. 

En  Kapsel  i  Grundstenen  rummer:  en  telegrafisk  Hilsen 
fra  Kong  Ludvig  II  af  Bayern,    saalydende:    »An  den  Dichter- 

komponisten  Herrn  Richard  Wagner  in  Bayreuth.  Aus  tief- 
stem  Grunde  der  Seele  spreche  ich  Ihnen,  theuerster  Freund, 
zu  dem  ganz  Deutschland  so  bedeutungsvollen  Tage  meinen 
wårmsten  und  aufrichtigsten  Gluckwunsch  aus.  Heil  und  Segen 
zu  dem  grossen  Unternehmen  im  nåchsten  Jahre*).  Ich  bin 
heute  mehr  denn  je  im  Geiste  mit  Ihnen  vereint.  Kochel, 
22.  Maj  1872.  Ludwig.«  —  Endvidere  et  med  Wagners  Haand 
skrevet  Dokument,  hvori  staar:  »Hier  schliess'  ich  mein  Ge- 
heimniss  ein,  da  ruh'  es  viele  hundert  Jahr':  so  lange  es  ver- 
wahrt  der  Stein,  macht  es  der  Welt  sich  offenbar!«  —  Frem- 
deles et  Eksemplar  af  Statutterne  for  den  første  Wagner-For- 
ening (den  mannheimske);  endelig  gamle  Bayreuther-Mønter, 
en  bayersk  Daler  og  et  tysk  20-Markstykke. 

Kl.  12  er  Festdeltagerne  samlede  i  Operahuset;  man  er 
alvorlig  og  højtidelig  stemt.  Først  taler  Stadens  Overborg- 
mester Muncker,  derpaa  Wagner,  som  takker  dem,  der  kom 
paa  hans  Kalden,  der  troede  paa  ham  og  traadte  ham  til 
Hjælp;  Grunden  var  nu  lagt,  Huset  skulde  rejse  sig,  men  Ind- 
vielsen skulde  komme  fra  den  tyske  Aand.  Saa  lyder  Koret  af 
»Mestersangerne«:  »Wacht  auf!  Es  nahet  gen  den  Tag!«,  og 
til  Slutning  udbringer  Bankier  Feustel  et  Leve  for  Kong  Lud- 
vig II,  det  store  Foretagendes  Ven  og  Beskytter,  og  for  Tysk- 
lands Kejser.   —  Derpaa  gaar  hver  til  sit. 

Om  Eftermiddagen  Kl.  5  afholdes  Festkoncerten;  Operaen 
er  overfyldt  og  Publikum  galaklædt.  Dirigentpulten  er  be- 
hængt med  Laurbærkranse,  og  Orkestrets  og  Korets  Opstilling 
tager  sig  imponerende  ud.  Koncerten  begynder  med  Wagners 
»Kaisermarsch«,  derpaa  følger  den  9.  Symfoni;  efter  dens  Slut- 
ning bryder  en  uendelig  Jubel  løs,  Laurbærkranse  og  Buketter 
flyver  gennem  Luften  ned  over  Wagner,  der  rørt  takker  og 
udtaler  Haabet  om  at  gense  dem  alle  ved  den  paafølgende 
Banket. 

Denne  Banket,  Festprogrammets  sidste  Nummer,  finder 
Sted  i  ikke  mindre  end  3 — 4  Hoteller  samtidig.  Hovedbordet 
staar  dækket    med    300  Kuverter  i   Hotel   »Sonne«,   men   i  det 

*  Det  var  endnu  paa  dette  Tidspunkt  Hensigten,  at  den  første  Opforelse  af  >Niebel- 
ungenring«  skulde  finde  Sted  det  følgende  Aar,  altsaa  1873.  Som  bekendt  viste  det  sig 
imidlertid  snart  umuligt  at  realisere  denne  Plan,  og  Wagnerteatret  i  Bayreuth  aabnedes 
først  4  Aar  senere,  i  August  1876. 

ligeoverfor  liggende  Hotel  »Der  goldene  Anker«  og  i  »Reichs- 
adler« er  der  ogsaa  serveret.  Hvor  Gæsterne  saa  finder  Plads, 
bringer  de  godt  Humør  med.  Kl.  10  forlader  Wagner  »Sonnes« 
Sale  og  ser  paa  Hjemvejen  indenfor  hos  de  i  »Ankeret«  for- 
samlede Venner.  Gilderne  varer  langt  ud  paa  Natten,  og,  da 
det  sidste  Lys  er  slukt,  er  Festen  endt. 

Grundstenen  til  Wagnerteatret  er  lagt  —  med  al  optænkelig 
Pomp  og  Pragt. 

Den  næste  Gang,  der  festes  i  Bayreuth,  var  Aarsdagen  efter, 
da  Wagner  fyldte  de  60,  hvilket  fejredes  med  en  større  Gaia- 
forestilling  i  det  gamle  Operahus;  efter  den  Stads,  der  her  blev 
udfoldet,  maatte  en  Uindviet  tro,  det  var  en  Konges  Regerings- 
jubilæum og  ikke  en  Privatmands  Fødselsdag,  man  højtidelig- 
holdt. 

Men  den  næste  Gang  igen  var  Lørdagen  den  2.  August 
1873,  da  Kransen  hejstes  paa   Teatret. 

I  den  milde,  lune  Sommeraften  drog  Bayreutherne  skarevis 
ud  for  at  overvære  den  celebre  Handling.  Fulgt  af  den  sted- 
lige Forenings  Medlemmer  og  af  Haandværksmestrene  krøb 
Wagner  op  ad  Stiger  og  Stilladser  til  Taget,  hvor  et  Militær- 
kapel havde  taget  Plads.  Deroppe  saas  ogsaa  Fru  Wagner 
med  Børn  og  gamle  Franz  Liszt. 

Først  talte  en  af  Bygningens  Arbejdere,  en  Tømmermand, 
og  udbragte  et  Leve  for  den  tyske  Aand  og  det  fuldførte  Værk. 
Saa  intonerede  Musiken:  »Nun  danket  alle  Gott!«,  hvorpaa 
Wagner  selv  traadte  frem  og  i  sin  Tale  bl.  a.  sagde,  at  den 
egentlige  Bygherre  var  Tilliden: 

>Es  vertraute  Einer  auf  deutsches  Wesen, 
Nun  hort,  ob  er  damit  unglucklich  gewesen, 
In  langen  Jahren  schuf  er  sein  Werk, 
Ihrn  gab  das  Vertrauen  Kraft  und  Stårk', 
Und  dass  er  sein  Werk  getrost  vollende, 
Beut  ein  Konig  ihm  selbst  die  Hånde. 
Im  bayrischen  Frankenland 
Reicht  ihm  der  Burger  nun  auch  die  Hånd, 
Und  hat  er  auf  sich  selbst  vertraut, 
Vertrauen  nun  auch  das  Haus  ihm  baut, 
Damit  sein  Werk  aus  seinem  Plan 
Nun  deutlich  auch  tret'  an  die  Welt  heran.« 

Til  sidst  udbragte  han  et  Leve  for  sin  kære  Stad,  der  laa 
dybt  der  nede,  i  det  rødmende  Aftenskær,  stille  og  fredfyldt 
under  Kirkeklokkernes  Klang.  Saa  svarede  Wagner-Foreningens 
Formand  med  et  Leve  for  Mesteren;  rungende  Hurraraab  be- 
svarede det,  —  og  Højtideligheden  var  endt. 

Wagner  med  sin  Frue  og  Svigerfader  tog  hjem,  mens 
Musiken  spillede  »Rienzi« -Ouverturen.  Men  i  Malersalen  ved 
Siden  af  Teaterbygningen  beværtedes  alle  Arbejderne;  endnu 
langt  ud  paa  Natten  kunde  man  høre  deres  glade  Sang  og 
Knaldene  af  Fyrværkeriet,  der  afbrændtes  der  ude. 

—  —  Da  Wagners  Villa  »Wahnfried«  i  Bayreuth  er  saa 
vidt  færdig,  at  han  i  Foraaret  1874  kan  flytte  ind  i  den  med 
sin  Familje,  gaar  Indflytningen  naturligvis  ikke  for  sig  uden 
Regimentsmusik  om  Formiddagen  af  et  Militærkapel  og  om 
Aftenen  af  et  andet,  samt  Serenade  af  Stadens  Sangforening  og 
Skaaltaler. 

Og  da  det  følgende  Aar  Prøverne  i  selve  Teatret  skal  tage 
deres  Begyndelse,  og  Wagner  og  Liszt  den  første  Dag,  hvor 
alle  samles  paa  og  under  Scenen,  kommer  ind,  bliver  dette 
selvfølgelig  ogsaa  Anledning  til  en  stille  Højtidelighed.  Orke- 
stret intonerer  »Valhal-Motivet«,  og  Betz  træder  frem  og  synger 
Mesteren  i  Møde,  hvad  Wotan  synger  i  »Rheingold«,  da  han 
ved  sin  Opvaagnen  ser  Gudeborgen  rejst: 

»Vollendet  das  ewige  Werk: 

auf  Bergesgipfel  die  Gotterburg, 

praehtvoll  prahlt  der  prangende  Bau! 

Wie  im  Traum  ich  ihn  trug,  wie  mein  Wille  ihn  wies, 

Stark  und  schon  steht  er  zur  Schau: 

Hehrer,  herrlicher  Bau!« 

Derefter  gaar  Wagner  ned  i  Orkestret  og  takker  D'hrr.,  fordi 
de  har  mødt  fuldtalligt  i  rette  Tid.  Og  Prøverne  tager  deres 
Begyndelse! 

Forestillingerne  er  overstaaede.  Tæppet  er  gaaet  ned  efter 
sidste  Optrin  af  »Gotterdåmmerung«.  Da  træder  Wagner  frem 
for  sin  Tilhørerkreds.  Ved  Opslag  paa  Festspilhusets  Mure 
og  ved  Løbesedler,  der  uddeltes  blandt  de  Besøgende,  havde 
Wagner   bragt   til    alles    Kundskab,    at   hverken   han  selv  eller 

nogen  af  Fremstillerne  vilde  efterkomme  Publikums  Frem- 
kaldelser. Ergo  mødte  Wagner  personlig  og  alene  foran  Ram- 
pen for  at  tage  imod  Ovationerne.  Han  sagde  da  de  mærke- 
lige Ord:  »De  har  nu  set,  hvad  vi  formaar.  Nu  maa  De  ville! 
Og  hvis  De  vil,  saa  faar  De  en  Kunst.« 

Disse  kolde,  arrogante  Ord  i  et  Øjeblik,  hvor  man  ventede, 
at  Mesteren  grebet  og  bevæget  vilde  udtale  en  varm  Tak  til 
alle  dem,  der  havde  bistaaet  ham  med  Virkeliggørelsen  af  hans 
Bayreuth- Tanke,  virkede  som  en  Spand  koldt  Vand  over 
Hovedet  paa  samtlige  Tilstedeværende.  De  gjorde  et  ganske 
forbløffende  og  i  høj  Grad  ugunstigt  Indtryk,  og  Wagner  selv 
maa  sikkert  have  bemærket  det,  ti  ved  en  paafølgende  Fest- 
banket (til  hvilken  kuriøst  nok  Wagner-Teatrets  Restauratører 
havde  udsendt  Indbydelsen)  forsøgte  han  at  gøre  sin  Ufor- 
skammethed god  igen  —  uden  at  det  imidlertid  lykkedes. 

Hvorledes  han  saa  vendte  og  drejede  sine  Ord,  var  og  blev 
det  dog  hans  oprigtige  Mening,  at  før  hans  Tid  havde  man 
egentlig  ikke  haft  nogen  Kunst,  og  at  det  var  ham,  der  havde 
bragt  Verden  den  som  Gave. 

Og  naar  man  holder  sig  denne  hans  Opfattelse  af  sig  selv 
og  andre  for  Øje,  forstaar  man  ogsaa,  at  hvert  Skridt  paa  hans 
Bane,  endog  det  tilsyneladende  ubetydeligste  —  for  ham  maatte 
staa  som  en  Verdensbegivenhed,  der  krævede  Højtidsstemning 
og  Festglans. 


Interparlamentarisk  Skandinavisme. 

Af  Fredrik  Bajer. 
I. 

Mange  Pile  —  i  aandelig  Forstand  —  fløj  forrige  Aar  over 
Kølen,  —  ja,  ogsaa  over  Sundet.  Saarede  følte  sig  mange 
af  os  paa  den  ene  og  paa  den  anden  Side.  Der  skal  Tid  til  at  læge 
Saarene.  Tiden  vil  kunne  det.  Men,  ligesom  Lægen  hjælper 
Naturen,  bør  ogsaa  vi,  —  vi,  som  dog  føler  os  nærmest  i  Slægt 
med  dem,  der  bor  hinsides  Sundet  og  Kølen  — ,  paa  tidssva- 
rende og  formaalstjenlig  Maade,  med  varsom  Haand,  træde 
hjælpende  til. 

Under  Forhold  som  de  nuværende  gælder  det  at  se  mer 
fremad  end  tilbage.  Ved  at  se  tilbage  fæster  sig  Øjet  let  ved  et 
og  andet,  som  man  skal  have  paa  større  Afstand  for  ikke  at 
stødes.  Fremskridtstanker  er  det  derfor,  som  skal  opstilles. 
Under  Samarbejde  for  fælles  Formaal  genoprettes  snarest  den 
gode  indbyrdes  Forstaaelse. 

Særlig  skikkede  til  at  begynde  et  saadant  Samarbejde  synes 
de  tre  nordiske  interparlamentariske  Grupper. 

Hvor  Medlemmer  af  disse  har  mødt  hverandre  paa  Ud- 
landets Konferencer,  har  de  allerede  forsøgt  et  saadant  Sam- 
arbejde. Det  Forslag  om  de  tre  nordiske  Rigers  vedvarende 
Nevtralitet,  som  den  9.  September  1903  blev  vedtaget  af  den 
11.  interparlamentariske  Konference  i  Wien  (med  Nordmanden 
Horst  som  Ordfører),  var  saaledes  forinden  forberedt  ved  Brev- 
veksling imellem  nordiske  Interparlamentarikere;  og  en  lille 
Kres  af  saadanne  gav  Forslaget  den  endelige  Form  paa  et 
privat  Møde. 

Alle  de  Skandinaver,  som  deltog  i  den  —  i  øvrigt  lidet  frugt- 
bare —    13.  Konference  i  Bryssel,  var  enige  om  at  betegne  som 

dennes  Glanspunkt:  den  private  Sammenkomst  imellem  dem 
den  29.  Avgust  1905  paa  en  Restaurant.  Det  var  dog  midt  under 
Unionsopløsningen.  Talerne  undgik  end  ikke  at  berøre  denne. 
Ved  samme  Lejlighed  beklagede  man,  at  Omstændighederne 
ikke  havde  tilladt  i  Tide  at  enes  om  at  stille  Forslag  i  Fællig, 
eller  i  det  mindste  at  støtte  hverandre  under  Konferencen.  Man 
haabede  paa  bedre  Lykke  en  anden  Gang,  og  man  lagde  alle- 
rede Planer  op  om  den  bedste  Fremgangsmaade,  t.  Eks.  en 
forberedende  skandinavisk  Sammenkomst  af  Delegerede  fra 
nordiske  Parlamenter  inden  den  14.  Konference  i  London. 
Man  var  utilfreds  med  den  Maade,  hvorpaa  det  interparlamenta- 
riske Forbunds  Vedtægter  blev  ændrede  i  Bryssel.  Derpaa  maa 
raades  Bod,  saa  snart  det  er  muligt.  Et  Samarbejde  i  den  Ret- 
ning er  et  saa  nevtralt  Omraade,  at  det  synes  særlig  skikket 
til  at  begynde  med.  Forbundets  bedst  mulige  Organisation  er 
en  Betingelse  for,  at  Arbejdet  for  den  bedst  mulige  For 
staaelse  imellem  Folkene  —  ej  alene  de  nordiske  —  skal 
kunne  lykkes. 

II. 

Den  svenske  Rigsdagsmand  (senere  Statsminister)  Staaff  talte 
den  26.  November  1904,  under  de  skandinaviske  Rigsdagsmænds 
Besøg  i  Paris,  i  Palais  Bourbon.  Idet  han  svarede  paa  det 
franske  Deputeretkammers  Præsidents  Velkomsthilsen,  talte 
han  »om  Fredens  Velgerninger,  og  udkastede  Tanken  om  at 
grundlægge  et  evropæisk  Parlament«  (saaledes  anført  i  den 
danske  Beretning,  Side  33). 

Tanken  er  dristig,  men  ikke  altfor  dristig.  Dens  Gennem- 
førelse er  meget  fjærn.  Men  den  er  mulig;  og  jo  fjærnere  den 
er,  des  før  maa  man  begynde  Arbejdet  paa  Gennemførelsen. 
Det  gælder  kun  at  finde  de  rette  Mellempunkter  og  efterhaan- 
den  at  indtage  dem  i  den  rigtige  Rækkefølge.  Ja,  det  gælder 
foreløbig  kun  om  at  finde  det  første  rigtige  Mellempunkt.  Det 
næste,  det  følgende  og  alle  de  følgende,  indtil  Maalet  naas,  vil 
da  lettere  findes,  naar  man  stiller  sig  paa  det  første  som  Ud- 
gangspunkt. 

Det  synes  klart,  at  et  evropæisk  Parlament  med  besluttende 
Myndighed   ikke   kan  tænkes,  med  mindre  et  raadgivende  for- 

inden,  i  en  meget  lang  Aarrække,  efterhaanden  moralsk  har 
tvunget  Regeringerne  til  at  tage  et  saadant  Hensyn  til  sine  Be- 
slutninger, at  det  bliver  muligt  at  gøre  Springet  over  den  Kløft, 
som  danner  Grænsen  imellem  den  raadgivende  og  den  beslut- 
tende Myndighed.  Denne  sidste  Myndighed  vil  i  Begyndelsen 
kun  have  et  ringe  Omraade;  men  efterhaanden  vil  Omraadet 
udvides  til  flere  og  flere  Sager  af  fælles  Interesse  for  alle  evro- 
pæiske  Stater. 

Sandsynligvis  vil  det  heller  ikke  lykkes  at  faa  alle  Staterne 
med  paa  én  Gang.  Der  maa  begyndes  med  mindre  inter- 
parlamentariske Forbund,  der  lidt  efter  lidt  slutter  sig  sammen 
til  større  og  større  Enheder.  Det  vil  sandsynligvis  gaa  med 
denne  Forbundsdannelse  lige  som  med  den,  der  historisk  har 
udviklet  sig  i  det  lille  Svejtserforbund.  Hvad  der  er  foregaaet 
i  Svejts  siden  1291,  vil  gentage  sig  i  hele  Evropa  i  Hundred- 
aarenes  Løb.  Svejtserforbundet  begyndte  med  de  tre  smaa 
Urkantoner:  Schwyz,  Uri  og  Unterwalden.  Skulde  de  tre  nor- 
diske Riger  ikke  sætte  en  Ære  i  at  gaa  i  Spidsen  for  den 
interparlamentariske  Forbundsdannelse  i  Evropa? 

Men  hvor  finder  man  det  faste  Punkt,  hvorfra  denne  Be- 
vægelse skal  startes?  —  dette  første  af  de  mange  Mellem- 
punkter, hvorpaa  Foden  sikkert  kan  hvile? 

III. 

For  at  staa  —  fast  og  sikkert  —  maa  man  stille  sig  paa 
det  bestøaendes  Grundvold.  Kun  ud  fra  denne  er  Fremskridt 
muligt. 

Det  bestaaende  er  i  dette  Tilfælde  de  tre  nordiske  inter- 
parlamentariske Grupper.  Alle  politiske  Partier  —  indbyrdes 
meget  uenige  —  er  dog  enige  om  at  ønske  god  Forstaaelse 
imellem  de  tre  nordiske  Riger.  At  forene  Grupperne  til  Sam- 
virksomhed for  dette  fælles  Formaal  —  det  er  en  Opgave, 
som  med  lidt  god  Vilje  fra  alle  tre  Sider  maa  kunne  løses. 

»Forene«  —  det  vil  ingenlunde  sige:  sammenrøre  de  tre 
i  en  eneste.  Tværtimod!  Enhver  maa  beholde  sin  fulde  Selv- 
stændighed. Det  gælder  kun  at  finde  en  Form,  under  hvilken 
Delegerede  fra  dem  kan  mødes  og  enes  om  fælles  Forslag, 
skikkede  til  at  billiges  af  Grupperne  hver  især. 

Lad  nogle  faa  Medlemmer  fra  alle  tre  Riger  foreløbig  mødes 
og  tale  sammen!  Lad  dem  rette  Blikket  udad!  Lad  dem  for- 
handle om  fælles  Optræden  og  gensidig  Støtte  paa  de  næste 
interparlamentariske  Konferencer!  Hvad  de  foreløbig  enes  om, 
maa  de  derefter  søge  at  faa  vedtaget  under  næste  Vinters 
Parlamentsmøder  i  de  tre  nordiske  Hovedstæder! 

Lykkes  dette,  vil  der  af  sig  selv  opstaa  en  Trang  til  at 
mødes  talrigere  kort  Tid  inden  de  følgende  Konferencer,  — 
og  paa  selve  disse  vil  Skandinaverne  føle  sig  næsten  som  Lands- 
mænd, lige  over  for  de  Fremmede  paa  de  store,  internatio- 
nale Møder.  Alene  det,  at  vi  Nordboer  forstaar  hverandre, 
uagtet  enhver  taler  sit  eget,  nærmeste  Modersmaal,  har  en 
mærkværdig  sammensluttende  Kraft  i  Udlandet. 

Skulde  det  ikke  i  denne  Maaneds  Løb  være  muligt  at 
faa  gjort  det  første  lille  Skridt  i  den  rigtige  Retning?  Gid  det 
maa  lykkes!     Godt  begyndt  er  jo  halvt  fuldendt. 


Efter  Valgene. 

Af  L.  Moltesen. 

Valgene  gik  altsaa,  som  de  skulde.  Ministeriet  J.  C.  Chri- 
stensen staar  med  lige  saa  kraftig  Støtte  i  Folketinget  ef- 
ter som  før  Valgene,  ti  hvad  Venstrereformpartiet  mistede 
som  Parti,  har  det  faaet  igen  ved  det  Forbund,  som  er  sluttet 
mellem  Ministeriets  Chef  og  i  al  Fald  en  Del  af  de  Moderate, 
og  ved  det  Nederlag,  Valget  tilføjede  >det  radikale  Venstre«. 
At  Socialdemokratiet  vandt  saa  mange  Mandater,  overgik  vel 
nok  dets  egen  Forventning,  men  om  end  denne  Fremgang  for 
adskillige  Kreses  Vedkommende  skyldes  Forbundet  med  de  Ra- 
dikale, er  det  socialdemokratiske  Partis  Vælgerkorps  i  stadig 
Fremgang,  og  af  de  42,000  Stemmer,  der  faldt  paa  de  radikale 
Kandidater,  er  mindst  Halvdelen  sikkert  socialdemokratiske, 
mens  de  radikale  Stemmer,  der  paa  sine  Steder  gjorde  Udsla- 
get, kan  tælles  i  Hundreder.  Højre  vandt  to  Mandater,  men 
dets  Stemmeantal  steg  fra  50,000  i  1903  til  68,000,  hvilket  dels 
skyldes  det,  at  Partiet  opstillede  Kandidater  i  24  Krese,  hvor 
det  ingen  opstillede  sidst,  dels  det,  at  nyt  Blod  er  begyndt  at 
tilføres  Partiet,  og  blandt  Partiets  Folketingsmænd  er  saa  mange 
Dygtigheder,  at  de  vil  give  Partiet  større  Vægt,  end  det  rent 
talmæssigt  vilde  have  i  Forhold  til  de  andre  Partier. 

Den  radikale  Særpolitik  har  lidt  et  Nederlag,  men  Venstre- 
reformpartiets Kandidater  mærkede,  at  der  rundt  blandt  deres 
Vælgere  var  en  Gæring,  som  maaske  vil  sprænge  Partiet  til 
næste  Omgang.  I  Jylland  krævedes  der  almindeligt,  at  Mini- 
steriet Christensen  skal  gaa  i  kraftig  Venstreretning  og  gennem- 
føre den  almindelige  kommunale  Valgret,  en  Ordning  af  For- 
svaret uden  Københavns  Landbefæstning  og  med  Nedgang  i 
Militærudgifterne,   dog   saaledes  at  Værnet  bliver   »forsvarligt«, 

og  en  frihandelsvenlig  Toldreform,  og  dér  er  Ønsket  levende 
eller  letvakt  om  at  faa  Junigrundloven  tilbage.  Mange  Steder 
paa  Øerne  synes  de  større  Bønder  derimod  af  Frygt  for  den 
kommunale  Valgret  at  kaste  kærlighedsfulde  Blikke  hen  til 
Grev  Frijs  og  de  Frikonservative,  og  en  Gentagelse  af  Overens- 
komsten i  1866  mellem  Fynboen  I.  A.  Hansen  og  den  gamle 
Grev  Frijs  vilde  maaske  kunne  finde  Sted,  hvis  ikke  Jyderne  var. 

Nu  afhænger  alt  af  J.  C.  Christensen  —  om  vi  skal  frem 
eller  tilbage.  De  konservative  Anlæg  i  hans  Natur  maa  føre 
ham  fremad,  ti  et  Tilbageskridt  fra  hans  Side  vil  betyde,  at 
det  radikale  Parti  hæves  fra  den  Betydningsløshed,  hvori  det 
nu  hviler,  til  et  bestemmende  Parti,  og  at  Socialdemokratiet 
vokser,  ti  der  gaar  en  socialistisk  Luftning  gennem  Verden  nu, 
og  hvis  vi  ikke  faar  et  Fremskridtsparti,  der  vil  lade  sig  bære 
frem  af  den,  saa  kommer  den  alene  Socialdemokratiet  tilgode, 
og  vi  vil  overfor  det  faa  det  umuligste  af  alle  Partier,  det  anti- 
socialistiske;  i  saa  Fald  kan  ingen  være  i  Tvivl  om,  hvem  der 
vil  komme  til  at  raade  for  Danmarks   Fremtid. 

Hvis  vi  ikke  havde  Grundloven  af  1866,  der  synes  umulig 
at  regere  med,  kan  ingen  være  i  Tvivl  om,  at  J.  C.  Christensen 
vilde  styre  i  rigtig  Betning,  men  for  at  regere  med  denne  Grund- 
lov maa  man  paa  én  Gang  være  i  Besiddelse  af  sleben  Smidig- 
hed og  skarp  Haardhed  og  have  et  Parti  i  Ryggen,  hvor  hver 
enkelt  er  en  Ener.  Estrup  førte  med  sit  kraftige  Haandelag  Stats- 
skibet  paa  Grund.  Hvad  om  man  nu  forsøgte  med  Smidighed? 
Men  det  er  et  langt  farligere  Middel  og  kræver  de  fineste  Ev- 
ner —  Evner,  som  danske  Statsmænd  i  Fortiden  har  været  saa 
temmelig  blottede  for.  Man  spørger  da,  hvad  Meningen  er, 
naar  Ministrene  taler  om,  at  hvis  Landstinget  ikke  vil  bøje  sig, 
vil  de  benytte  de  Magtmidler,  Forfatningen  hjemler  —  man 
spørger  om  hvad  det  er  for  Magtmidler,  ti,  der  er  jo  indenfor 
alle  Partier  Tvivl  om,  hvorvidt  de  kongevalgte  Landstingsmænds 
Opløsning  har  Hjemmel  i  Grundloven,  og  selv  om  Landstinget, 
og  med  det  de  Kongevalgte,  opløstes,  var  den  almindelig  kommu- 
nale Valgrets  Gennemførelse  dermed  næppe  helt  sikret. 

Afskaffelsen  af  den  privilegerede  Valgret  i  Kommunerne  er 
kun  det  første  Skridt  i  Retning  af  at  faa  alle  Privilegier  i  vort 
politiske    Liv   afskaffede,    og   vi    maa   vel  da    ogsaa  snart  være 

komne  saa  vidt,  at  alle,  og  ikke  mindst  de  Privilegerede  selv, 
ser,  at  det  er  en  Skam  at  have  en  Forret  uden  i  Kraft  af  per- 
sonlig Dygtighed.  »Mit  Privilegium  er  intet  Privilegium  at  have«, 
vil  være  Valgsproget  for  dem,  der  skal  føre  Adelsskjold  i  Frem- 
tiden. Saadant  indser  de  Privilegerede  ikke  til  dagligdags,  men 
kun  i  de  store  Tider,  naar  de  gribes  af  det,  der  ligger  oven- 
over dem  selv  og  føler,  at  kun  ved  at  ofre  sig  selv,  bevarer 
man  sig  selv  —  saaledes  som  i  Frankrig  1789  og  i  Finland 
1906.  Man  skulde  synes,  at  Danmark  hver  Dag  er  stedt  i  For- 
hold, der  maa  opfordre  enhver  til  at  se,  at  nu  gælder  det,  at  alle 
danske  Mænd  og  Kvinder,  de  fattige  og  de  rige,  føler  sig  som 
og  virkelig  er  Fuldborgere  i  samme  Stat,  med  lige  Pligter  og 
lige  Rettigheder.  Hvad  om  man  her  i  Danmark  skulde  faa  at 
se  det,  som  man  nu  saa  i  Finland,  da  dets  Ridderskab  saa  godt 
som  enstemmigt  opgav  sine  Privilegier,  da  man  saa  Grev  Rom, 
Raron  Wrede,  Mechelin,  Grotenfelt  og  alle  de  andre  opgive 
deres  Forrettigheder  —  hvad  om  man  skulde  se  en  Grev  Krag- 
Juel-Vind-Frijs  i  Spidsen  for  den  almindelige  Valgret  paa 
Forholdstalsvalgmaadens  Grund  saaledes  som  hans  Standsfæl- 
ler  deroppe. 

Foreløbig  kan  der  ikke  være  Tale  om  at  tage  Kampen  op 
ligefrem  mod  vor  nuværende  Grundlov,  skønt  alle  indser  dens 
Skrøbelighed.  Vi  maa  se,  hvad  der  kan  faaes  udaf  den  og 
med  den.  Og  der  er  et  Middel,  der  ligger  lige  for  at  bruge,  og  det 
er  Forholdstalsvalgmaadens  Indførelse  til  Folketinget.  Vor  nu- 
værende Valgmaades  Urimelighed  er  lagt  klart  for  Dagen  ved 
de  nu  afsluttede  Valg. 

Venstrereformpartiet  fik  94,000  Stemmer  og  55  Mandater 

(foruden  Færøerne) 

Socialdemokraterne    fik  77,000  Stemmer  og  24  Mandater 

Højre »    68,000  —          »    14         — 

Det  radikale  Venstre  »    42,000  —          »11 

De  Moderate »    19,000  —          »      9         — 

Efter  dette  kan  vort  Folketing  ikke  siges  at  være  en  fuld- 
gyldig Repræsentation  for  Vælgerne.  Et  saadant  Folketing  vil 
altid  være  svagt,  og  det  vil  ogsaa  den  Regering,  som  skal  støtte 
sig  paa  det.     Kun  et  Folketing  valgt  paa  Grundlag  af  Forholds- 

talsvalgmaaden  kan  optræde  med  Myndighed  overfor  Lands- 
tinget, og  dette  vil  efterhaanden  blive  nødt  til  at  trække  sig 
ud  af  Spillet,  hvis  det  ikke  kan  gøre  sig  gældende  ved  andet 
end  ved  at  bremse  Folketinget,  det  vil,  som  det  Lem,  der  ikke 
bruges,  helt  lempelig  gaa  ud  af  vor  Forfatning.  Ved  at  indføre 
Forholdstalsvalgmaaden  til  Folketinget  kan  vi  uden  at  gøre 
os  til  Nar  sige:  »Ingen  over  og  ingen  ved  Siden  af  Folketinget,« 
og  derved  kan  vi  uden  at  begynde  en  Forfatningskamp  vinde 
Junigrundloven  tilbage  udbedret  ved  de  Erfaringer,  vi  har 
gjort  i  Mellemtiden,  uden  at  behøve  at  vente  paa  det  Tids- 
punkt, da  »Aanden  fra  48«  atter  skal  vende  tilbage,  ti  paa  For- 
ventningen herom  kan  der  laves  politiske  Prædikener,  men 
ikke  Politik. 

Det,  der  under  den  nu  afsluttede  Valgkamp  er  traadt  særlig 
grelt  frem,  er  Savnet  af  ordenlig  politisk  Oplysning  i  vort  op- 
lyste Vælgerfolk.  Der  stampes  om  i  gamle  Programmer,  som 
spædes  op  med  Avisberetninger  om  Begivenheder  i  Frankrig 
og  i  England,  ofte  misforstaaede  af  Aviserne  og  dernæst  mis- 
forstaaede  af  Læserne,  eller  som  pyntes  med  ufordøjet  histo- 
risk Læsning  eller  historiske  Betragtninger  fra  folkelige  Fore- 
drag. Det  er  paa  Tide,  at  der  rundt  i  Valgkresene  bliver  opret- 
tet politisk-sociale  Oplysningsforeninger,  saa  Vælgerne  kan 
lære  at  se  ud  over  deres  Sognegrænser  og  ud  over  Partiprogram- 
mer fra  vore  Fædres  Dage,  lære  at  tænke  lidt  selvstændigt. 
Det  vil  maaske  komme  til  at  gaa  ud  over  Partidisciplinen 
og  derfor  kun  være  mulig,  hvis  Forholdsvalgmaaden  bliver  indført, 
men  det  vilde  jo  kun  være  en  Grund  mere  til  at  indføre  den, 
hvad  alle  Partier  i  Længden  vil  staa  sig  ved,  fordi  man  i  Stats- 
livet som  i  det  private  altid  staar  sig  ved  at  gøre  det,  der  er 
retfærdigst. 

Det,  der  i  Øjeblikket  ligger  for,  er  imidlertid  den  kommu- 
nale Valgret.  Nu  er  det  den  danske  Bondestand,  der  har 
Førerstillingen  i  det  politiske  Liv;  enhver  herskende  Stand  har 
skrevet  sit  Adelsbrev  ved  at  hæve  dem,  der  stod  under  den, 
op  i  lige  Linie  med  sig  selv.  Vil  den  danske  Bonde  nu  det, 
vil  han  indfri  sine  Løfter?  Hvis  han  ikke  vil  det,  vil  Historien 
ikke  være  ham  blid,  bør  ikke  være  det;  hvis  han  ikke  vil  det, 
falder  der  en  knusende  Fordømmelsesdom  over  det  Oplysnings- 

arbejde  i  den  danske  Landbostand,  som  vi  ellers  er  saa  stolte 
over;  hvis  han  ikke  gør  det,  vil  mangfoldig  Tvivl  om  vort 
Folks  Fremtid  slaa  Rod.  Foruden  de  rent  ideelle  Grunde,  der 
kan  fremføres,  er  der  den  mere  nøgterne  —  det  vilde  være 
saa  umaadelig  dumt,  om  Ministeriet  J.  C.  Christensen  ikke 
gennemførte  den  eller  faldt  under  Forsøget  paa  at  gennemføre  den. 

Det  andet,  der  skal  løses,  er  Forsvarssagen,  som  det  er  en 
Nationalforbrydelse  at  sylte  hen  længere.  Her  maa  vi  have 
Klarhed  —  det  ser  Konsejlspræsidenten,  og  der  kan  ikke  være 
Tvivl  om,  at  her  vil  han  kunne  hjælpe  os  ud  af  det  Urede, 
vi  ligger  i,  hvis  vi  da  skal  kunne  komme  ud  af  det  ved  egen 
Hjælp.  Højre  har  ikke  kunnet  hjælpe  her,  de  Radikale  og 
Socialdemokraterne  kan  kun  vise  den  Udvej,  som  ikke  er  nogen 
Udvej,  »Nedgang  i  Militærudgifterne.«  J.  C.  Christensen  var 
saa  lykkelig  at  finde  det  rette  Udtryk  om  »Forsvarligheden«; 
maatte  han  nu  være  saa  lykkelig  at  finde  det,  der  svarer  til 
Ordet,  og  saa  sætte  sin  Tilværelse  ind  paa  at  gennemføre  det, 
saa  vil  han  have  gjort  Danmark  større  Tjenester  end  nogen 
af  hans  Forgængere  i  Embedet. 

Det  var  en  Lykke,  at  Valgene  tillod  Ministeriet  J.  C.  Chri- 
stensen at  faa  Tid  til  at  indfri 'de  Forventninger,  som  dets 
Venner  og  mange  af  dets  Modstandere  stiller  til  det. 

Lykke  til ! 


Dansk  Tidsskrift.     IX. 


Forbandet  være  — ! 

En  Novelle  af  Vilh.  Harwitz. 

Fru  Verlin  laa  tilbagelænet  i  den  magelige  Kurvelænestol  paa 
Verandaen.  De  fine,  hvide  Hænder  hvilte  mat  paa  Stolearmen, 
og  Øjnene  var  halvt  lukkede.  Hun  var  saa  træt  af  at  tale  med  dette 
Menneske. 

Samtalen  var  doet  hen  imellem  dem. 

Dr.  Berles  morke  Øjne  tindrede  med  dugget  Glans  bag  de  stærke 
Brilleglas.  De  fulgte  opmærksomt  og  sympatetisk  den  skønne  Pa- 
tient, som  ikke  gad  tale  med  ham.  Hun  var  saa  smuk.  Det  rige,  gule 
Haar  kastede  gyldent  Skær  over  det  blege,  tungsindige  Ansigt. 
Slobrokken  lagde  sig  blødt  ind  om  hendes  Skikkelse,  og  en  nydelig, 
lille  Fod  vippede  med  den  hvide  Silketøffel. 

,,De  er  smuk,  Fru  Verlin,"  sagde  han,  ,,De  er  ung,  og  De  har  alt, 
hvad  der  kan  forskønne  et  Menneskes  Tilværelse.  Kunde  vi  dog  blot 
faa  Bugt  med  Deres  ubegribelige  Sygdom,  saa  .  .  .  ." 

„Men  det  faar  De  ikke!"  afbrød  hun  ham.  „Den  er  Dem  for  — 
ubegribelig!" 

Der  laa  en  spottende  Klang  i  Tonen. 

Hun  blev  selv  ilde  berørt  derved.  Han  vilde  hende  det  jo  godt, 
Dr.  Berle. 

Hun  rakte  sin  Haand  frem  imod  ham. 

,,Bliv  ikke  vred,  kære  Doktor.  Men  De  ser  jo  selv,  at  al  Deres 
Kunst  og  Omhu  hjælper  intet.  Tilgiv  mig  da,  at  jeg  kan  tabe 
Taalmodigheden." 

Han  trykkede  hendes  Haand  med  sit  vanlige,  gode  Smil. 

,,Og  gaa  saa,"  sagde  hun.     „Jeg  trænger  til  at  være  ene." 

„Sin  Læge  har  man  jo  Lov  at  være  uhøflig  imod,  ikke  sandt?" 
lagde  hun  til  med  en  Antydning  af  et  Smil. 

„Ja,  ja  —  god  Bedring  da!" 

Hun  rystede  paa  Hovedet. 

„Naa,  blot  ikke  tabe  Modet."     Lægen  nikkede  og  gik. 

Og  saa  var  hun  ene  — . 

Ja,  hvad  vilde  hun  i  Grunden  med  den  Ensomhed?  Hun  vidste 
det  ikke.     Det  laa  vel  i  hendes  „Sygdom",  at  hun  længtes  efter  En- 

somheden,  naar  hun  var  sammen  med  Mennesker,  og  efter  Men- 
nesker, naar  hun  var  ene. 

Aa,  som  de  snakkede  om  hendes  „ Sygdom",  de  taabelige  Men- 
nesker.    Hvad  vidste  de,  hvad  der  skadede  hende! 

Det  kolde,  haanende  Smil  fløj  igen  hen  over  hendes  Ansigt. 

—  Men  pludselig  fo'r  hun  sammen.  Hun  snappede  efter  Vejret 
med  en  kort,  sugende  Lyd  og  greb  sig  til  Hjertet. 

Jo,  vist  var  hun  syg.  Gud  være  lovet,  hun  var  syg.  Meget  mere 
syg,  end  nogen  af  dem  vidste  ....     Hun  skulde  snart dø! 

Hun  hviskede  Ordet  halvhøjt.  Der  laa  en  kærlig  Dvælen  ved 
Tanken  i  hendes  Stemme. 

Øjnene  lukkede  sig,  og  der  kom  et  næsten  lyst  Skær  over  hen- 
des Træk. 

Hun  blev  siddende  saadan.  Hun  kunde  ikke  rive  sig  løs  fra  sin 
dejlige  Drøm,  —  at  hun  snart  skulde  dø! 

Og  den  rolige  Festglans  blev  ved  at  ligge  over  hendes  Ansigt. 

En  skarp  Lyd  af  en  Cycleklokke  fik  hende  til  at  fare  sammen. 

Hun  saa  en  Dame  med  hvid,  engelsk  Straahat  og  Bluseliv  glide 
forbi  nede  paa  Strandvejen. 

Men  —  det  var  jo  —  det  var  jo  —  Else  Holm. 

Og   borte   var    hun   — . 

Men  Fruen  paa  Verandaen  slap  hende  ikke.  Hun  sad  længe,  bøjet 
forover,  med  Albuerne  hvilende  i  Skødet  og  Hænderne  foldede  foran 
Knæene.     Hun  tænkte  paa  Else  Holm. 

Hun  havde  forstaaet  at  gribe  Lykken,  Else  Holm. 

Hun  var  altid  saa  glad  i  sit  Arbejde.  Det  var,  som  den  klare 
Barnelatter  fra  Skolen  altid  klang  i  hendes  Sjæl. 

Hun  var  snart  gammel  Jomfru  —  aa,  Else  Holm  følte  vist  intet 
Savn   af   „Kærligheden"! 

Hun  havde  sit  Arbejde. 

Irma  Verlin  kunde  ogsaa  have  haft  et  Arbejde  —  en  Ger- 
ning at  leve  for  — . 

Dengang  ! 

Ja,  dengang.  Havde  hun  valgt  ret  dengang,  saa  kunde  hun  nu 
have  haft  noget  at  leve  for.  Og  saa  havde  hun  vist  heller  ikke  været 
„syg"  nu,  syg  til  Døden  .  .  .  ." 

Hun  saa  Glimtet  af  en  hvid  Kjole  nede  i  Haven.  Var  det  dette, 
eller  var  det  Tanken  paa  Lærerinden,  Else  Holm,  der  bragte  en  varm 
Strøm  af  Længsel  op  i  hende  efter  at  kærtegne  et  Barn? 

„Esther,  Esther!"  raabte  hun.  Der  var  en  Iver  i  Stemmen,  som 
gjaldt  det  hendes  Liv,  at  Esther  kom.  Men  næppe  var  Ordet  udtalt, 
før  hun  kom  til  at  ryste  over  hele  Legemet.  Hun  kunde  jo  ikke  — 
hun  maatte  jo  ikke  —  aa,  hvorfor  havde  hun  dog  raabt! 

Gid  Esther  ikke  havde  hørt  det. 

Men  Esther  havde  hørt  det.    Stille,  forsigtigt  kom  hun  listende  op. 

32* 

Hendes  store  Øjne  saa  sky  paa  Moderen,  og  Næsefløjene  dirrede 
svagt  —  som  altid,  som  altid  paa  det  Barn! 

„Mama  kaldte." 

Men  Fru  Irma  saa  kun  de  dirrende  Næsefløje.  Hun  kunde  ikke 
holde  ud  at  se  dem.  Det  var,  som  skulde  hun  blive  sindssyg.  Hun 
strakte  Hænderne  frem  for  sig  og  raabte: 

„Nej,  gaa,  gaa  —  jeg  vil  være  ene." 

Barnet  gik. 

At  det  Barn  ogsaa  skulde  have  faaet  dette  lille  Træk. 

Aa,   Skæbnen  var  grusom,   grusom  .... 

Graaden  kom  op  i  Halsen  paa  hende.  Men  hendes  Øjne  kunde 
ikke  græde.  Hun  sad  kun  og  stirrede  frem  for  sig  med  et  tomt, 
tomt  Blik. 

Fire,  dæmpede  Klokkeslag  tonede  ud  fra  Dagligstuen.  Alt  i 
dette  Hus  var  dæmpet,  efter  Fruens  Onske. 

Hendes  stive,  udtryksløse  Øjne  blev  levende  igen.  En  fortvivlet 
Smerte  samlede  sig  i  dem.  Hun  rejste  sig  for  at  gaa  ind  og  klæde  sig 
om.  Direktøren  kunde  snart  ventes  hjem.  Hun  gik  tungt  og  usikkert 
som  en  Rekonvalescent. 

Da  hun  gik  igennem  sit  private  Kabinet,  var  der  noget  inden  i 
hende,  som  tvang  hende  til  at  standse  foran  den  lille  Empire- 
Sekretær. 

Mekanisk  tog  hun  Nøglen  frem  og  aabnede  den.  Og  fra  Skuffen 
øverst  til  højre  tog  hun  et  lille  Hefte  med  mange  beskrevne  Blade 
frem. 

Hun  saa  sig  sky  omkring.    Der  var  vel  ingen,  som  saa  hende? 

Og  tanketom  blev  hun  staaende  med  det  et  Øjeblik  i  Haanden. 

Saa  lagde  hun  det  ned  igen,  drejede  Nøglen  om  og  næsten  løb  ind 
i  sit  Paaklædningsværelse. 

Direktør  Verlin  var  kommen  hjem.  Han  var  en  høj,  smuk  Mand. 
Hans  blaa  Øjne  var  milde  og  gode. 

Fruen  var  ikke  færdig  med  sin  Omklædning.  Direktøren  gik 
alene,   frem  og  tilbage  i  Dagligstuen. 

Ventetiden  faldt  ham  lang;  han  satte  sig  og  bladede  i  et  Tids- 
skrift. Men  hvert  Øjeblik  saa  han  op,  halvt  forventningsfuldt,  halvt 
sørgmodigt,  hen  imod  den  Dør,  hvorfra  hun  skulde  komme. 

Hans  lille,  forgudede  Irma!  Hvor  havde  han  dog  elsket  den 
Kvinde.  Ja,  hun  var  ham  jo  Livet  den  Dag  i  Dag.  Men  denne  for- 
tvivlede Sygdom,  der  nu  havde  varet  ni — ti  Aar.  Det  var,  ligesom 
den  helt  vilde  tage  hende  fra  ham.  Hun  var  aldrig  rigtig  sig  selv, 
som  hun  havde  været  i  det  første,  dejlige  Aar.  Hun  gled  bort  fra 
ham,  selv  under  Kærtegnet,  i  en  vigende  Taage.  Og  dog  elskede 
hun  ham  jo.  Han  var  vis  paa  det:  hun  elskede  ham.  Han  vilde  ikke 
tro  andet:  hun  maatte  og  skulde  elske  ham.  Kunde  hun  bare  blive 
rask,  saa  .  .  .  ." 

Esther   kom    ind. 

„Hvordan  har  Mo'r  det  i  Dag?"  spurgte  Direktøren. 

„Mo'r  har  det  vist  ikke  godt.  Hun  kaldte  paa  mig  før,  men  da 
jeg  kom,  sagde  hun  bare:  gaa,  gaa  — !" 

Direktøren  saa,  at  det  smertede  hende.  Han  elskede  hende,  hans 
og  Irmas  eneste  Barn.  Hvorfor  var  dog  Irma  altid  saa  underlig 
imod  hende?  Skulde  det  være,  fordi  hendes  Fødsel  havde  gjort  hende 
syg?     Irma  gik  altid  uden  om  det  Spørgsmaal. 

Han  tog  Barnet  op  paa  sit  Skød;  Esther  slog  Armene  om 
hans  Hals. 

Saaledes  sad  de,  da  Irma  kom  ind. 

Foran  Spejlet  havde  hun  øvet  sig  i  at  smile;  men  Smilet  døde, 
da  hun  saa  de  to  saaledes.    Hun  greb  sig  til  Hjertet  og  vaklede. 

Direktøren  var  straks  hos  hende  og  holdt  hende  oppe. 

„Men,  kæreste  Irma,  Du  er  syg." 

,,Aa  nej  .  .  .  aa  nej  .  .  .  det  gaar  over  ....  det  var  vist  bare 
den  stærke  Blomsterduft  ....  Saa,  nu  har  jeg  det  godt  igen."  — 
Smilet  kom  frem  paany.  —  ,,Tak,  Du  gode,  kære  Mand." 

„Jeg  blev  saa  bange  for  Dig,  Du  kære.  Du  maa  ikke  blive 
rigtig  syg." 

„Vilde  Du  være  ked  af,  hvis  jeg  døde?" 

„Du  maa  ikke  tænke  paa  at  dø." 

„Nej,  ikke  tænke  —  bare  dø,  naar  Døden  kommer." 

Smilet  blev  lyst  og  ægte. 

„Og  saa  vil  vi  spise  og  ikke  tale  om  at  dø,"  sagde  hun. 

Efter  Middagen  plejede  Direktøren  at  sidde  paa  Verandaen  og 
ryge  sin  Cigar.  Han  vilde  gerne,  at  Irma  skulde  sidde  ude  hos  ham 
i  den  Tid. 

Saa  sad  de  derude.  Han  fortalte  Nyt  fra  Byen,  og  hun  tvang 
sig  til  at  spørge.  Mand  og  Hustru  sad  og  konverserede,  dæmpet,  be- 
hageligt som  de  to  dannede  Mennesker,  de  var. 

Saa  blev  der  slaaet  an  paa  Klaveret  inde  i  Nabovillaen.  Fingrene 
legede  søgende  hen  over  Tangenterne.  Saa  begyndte  det  at  fæstne 
sig;  man  kunde  høre,  det  var  en  Mand,  der  spillede. 

Sagte  vuggende  gled  Tonerne  ud,  undertiden  saa  svage,  at  de 
næppe  kunde  høres  herind. 

Det  blev  som  lange,  rullende  Dønninger  i  et  stort  Hav. 

Saa  slog  det  om,  blev  til  klukkende,  leende  Smaabølger  ved 
Kysten. 

Eller  til  et  smilende  Foraarslandskab  med  kvidrende  Fugle  og 
brydende  Knopper  og  dansende  Karle  og  Piger. 

Vildere,  voldsommere  blev  det;  det  var  ikke  mere  en  tam,  dansk 
Bondedans.     Saadan  danses  der  kun  i  det  hede  Spanien. 

Der  var  brusende  Vin  i  de  Menneskers  Aarer . 

—  Direktøren  forstod,   at  det  var  glødende  Erotik,   dette.     Han 

lyttede  aandeløs,  betagen .     Unge,  stærke  Strenge  begyndte 

at  klinge  i  ham  selv.    Og  han  vendte  sig  mod  sin  Hustru  — . 

Hun  sad  bleg  og  rystende  i  Stolen,  Afmagten  nær. 

„Men  hvad  fejler  Dig  dog,  kære,  kære  Irma?" 

„Jeg  tror,  det  er  for  koldt  herude." 

Hun  rejste  sig  for  at  gaa,  men  hun  maatte  støtte  sig  til  hans 
Arm.    Hun  vilde  ind  paa  Sofaen  i  sin  egen  Stue. 

„Lad  mig  blive  herinde  hos  Dig,"  bad  han. 

,,Aa  nej,  lad  mig  ligge,  ganske  stille,  alene,  saa  gaar  det 
nok  over." 

Han  gik. 

Hun  smilte.  For  hun  vidste,  at  det  var  Døden,  som  kom  for  at 
hente  hende  —  bort  —  bort 

Men  hun  maatte  jo  ikke  dø  endnu! 

Den  gule  Indlægning  i  den  lille  Empire-Sekretær  derhenne  skar 
hende  i  Øjnene  og  mindede  hende  om,  at  endnu,  endnu  kunde  hun 
ikke  dø.  Der  laa  et  Arbejde  derhenne,  som  hun  endnu  ikke  var  helt 
færdig  med. 

Hendes  Livs  bitreste  Arbejde. 

Med  rystende  Knæ  fik  hun  slæbt  sig  derhen,  og  med  rystende 
Hænder  fandt  hun  de  Papirer,  som  efter  hendes  Død  skulde 
fortælle  hendes  Mand  det,  som  hun  havde  savnet  Mod  til  at  fortælle 
ham  i  Livet. 

Det  lille  Hefte  faldt  ned  paa  Bordpladen.  En  beskreven  Side  kom 
frem.     Og  hun  læste  sine  egne  Ord. 

„Forbandet  være  — ! 

Ræddes  Du  over  at  høre  Forbandelsens  Ord  fra  de  Læber,  som 
engang  hviskede  Kærlighedens  søde  Ord  til  Dig?  Din  Rædsel  kan 
ikke  være  større  end  min  i  dette  Øjeblik,  da  jeg  udtaler  Forbandel- 
sen over  Livets  Løgn,  ti  mit  eget  Liv  blev  en  Løgn  fra  den  Stund, 
da  Brøden  sneg  sig  ind  i   det  — . 

Jeg  læste  engang,  imedens  jeg  endnu  var  uden  Brøde,  en  Bog  om 
en  utro  Hustru.     Den  endte  saadan: 

„Hun  løj  for  sin  Mand.  Hun  troede,  at  nu  var  al  Livets  Glæde 
forbi.  Saadan  noget  tror  de  helt  unge.  Senere  lærte  hun  at  le  ad 
disse  Tanker.  Hun  blev  som  alle  andre.  Hun  passede  sig  til  efter 
Livet.  Hendes  Mand  havde  et  hyggeligt  Hjem  og  en  fortryllende, 
lille  Kone." 

Jeg  troede,  Digteren  talte  sandt.  Men  jeg  lærte  aldrig  at  le  ad 
disse  Tanker  — . 

Forbandet  være  han,  som  gav  mig  Tro  til  Løgnen! 

Da  jeg  var  16  Aar,  var  der  Uro  i  mit  Sind.  Mit  Hjerte  bankede, 
naar  jeg  saa  Dig  komme.  Min  Kind  blev  rød,  naar  jeg  hørte  Din 
Stemme.  Mit  Øje  sænkede  sig,  naar  Du  saa  paa  mig.  Var  det,  fordi 
Du  var  bleven  en  voksen  og  fin  Student? 

Eller  hvad  var  det  for  en  underlig  Magt,  der  rørte  sig  i  mig? 
Jeg  anede,  at  det  vilde  være  en  Jubel,  om  Du  tog  mig'i  Dine  Arme 
og  dækkede  min  Mund  med  Kys. 

Men  jeg  anede  ikke,  at  en  uren  Løgnens  Ild  kunde  brænde  i  dette. 
—  Hos  Præsten  læste  jeg  det  sjette  Bud. 

Men  han  fortalte  mig  ikke,  at  Synden  mod  det  var  Livsløgnen  selv. 
Forbandet  være  han,  som  tav  om  Løgnen! 

Saa  mødte  jeg  ham,   den  fremmede   Mand. 

Han  var  som  selve  det  skælvende,  dejlige  Liv.  Og  han  talte  om 
Livets  Ret  til  at  leves  i  grænseløs  Fylde.  Om  Kærlighedens  gud- 
dommelige Frihed  til  at  folde  sig  ud  i  al  sin  jublende  Fest . 

Jeg  troede,  jeg  tænkte  paa  Dig,  mens  han  talte,  og  det  sang  i 
min  Sjæl  af  Fryd  over  min  Kærlighed.  Jeg  mærkede  ikke,  at  han 
spandt  sig  selv  ind  i  mine  Drømme,  at  det  var  ham,  som  blev 
Sangbunden  i  min  Sjæl.  Jeg  troede,  det  var  Dig,  Du  eneste  ene,  jeg 
elskede  i  ham,  og  jeg  mærkede  ikke  —  at  han  tog  den  Plads,  som 
mit  Hjerte   havde  givet   Dig. 

Før  Brøden  lærte  mig  Løgnen  at  kende  — . 

Forbandet  være  han,  som  satte  Løgnen  ind  i  mit  Liv! 

Min  Barndoms  Billede  af  min  Mo'r!  Du  var  saa  klog  og  god,  da 
jeg  var  en  lille  Pige.  Jeg  kom  saa  tryg  og  tillidsfuld  til  Dig  med 
alle  mine  smaa  Sorger.  Og  Du  vidste  altid  at  sige  det  Ord,  som 
gjorde  mig  glad  igen. 

Aa,  Mo'r,  Mo'r  —  hvorfor  kunde  jeg  ikke  faa  Lov  at  bevare  dette 
Minde  om  Dig?  Hvorfor  sveg  Du  mig,  da  jeg  kom  til  Dig  med  mit 
Livs  største  Sorg? 

Du  talte  Fornuft  til  mig  —  aa,  en  djævelsk  Fornuft  var  det,  at 
jeg  skulde  dække  og  skjule  og  hykle  — . 

Min  Sjæl  har  svoret  at  forbande  Løgnen.  Forfærdeligt  — !  Min 
Forbandelse  rammer  jo  ogsaa  Dig. 

Forbandet  være  min  egen  Mo'r,  som  holdt  mig  fast  i  Løgnen! 

Mit  Livs  Resultat  vil  Du  finde  i  denne  Bog. 

Forbandet  være  — !  er  kun  Ouverturen.  I  Aarenes  Løb  har  jeg 
stemt  den  sammen  Tone  for  Tone  —  men  Tonerne  er  hentet  fra  mit 
Liv,  som  jeg  levede  det  hver  Dag  i  Dit  Hjem,  som  jeg  ikke  mere  havde 
Ret  til  at  kalde  mit. 

Du  vil  komme  til  at  høre  Sorgens  Toner,  Angerens  Toner,  Lidel- 
sens Toner  .... 

Men  bag  det  altsammen  ligger  som  den  store  Grundtone  —  Livs- 
løgnens Forbandelse. 

Forbandet  er  jeg,  som  levede  mit  Liv  i  Løgnen!" 

Hendes  Kinder  blussede,  da  hun  læste  Forbandelsens  Ord.  Øjnene 
tindrede,   og  de  blege  Læber  hviskede: 

„Ja  —  ja  —  forbandet  være  — !" 

Saa  begyndte  hun  at  blade  i  det  lille  Hefte.  Hist  og  her  standsede 
hun  og  læste. 

Det  var  ikke  sammenhængende  Fortælling.  Det  var  sin  Sjæls 
Stemninger  gennem  de  lange  Aar,  hun  havde  fæstet  paa  Papiret, 
isprængt  med  smaa,   historiske   Stykker. 

„Den  hvide  Marguerite  havde  Du  kaaret  til  at  være  min  Blomst. 

Mindes  Du  den  Dag,  da  Du  fik  det  Indfald,  at  den  Blomst 
skulde  være  min?  Det  var  dengang  vi  som  nygifte  boede  i  det  lille 
Skovhus  der  langt,  langt  ude  paa  Landet.  Vi  gik  hen  ad  Markvejen 
med  hinanden,  en  dejlig  Aftenstund.     Dér  var  det,  Du  gav  mig  den. 

Jeg  husker  endnu,  at  mit  Hjerte  bankede  af  Glæde.  Jeg  kyssede 
den,  og  jeg  hviskede  sagte  ned  i  dens  rene  Krone  et  Løfte  —  eller  var 
det  maaske  en  Bøn?  —  at  jeg  altid  maatte  blive  Din  hvide  Mar- 
guerite .  .  .  .! 

—  Du  aner  ikke,  hvor  Du  har  sønderflænget  mit  Hjerte,  naar  Du 
siden  har  bragt  mig  den  Blomst.  Jeg  maatte  jo  tage  smilende  imod 
den.  Hvad  vidste  Du,  at  det  var  Skamrødmen,  der  dækkede  min 
Kind!    Du  smilte  jo  med  og  kyssede  Rødmen  dobbelt  rød." 

,,En  ædel  Hest!  De  store,  kloge,  urolige  Øjne  —  den  fine,  nerve- 
dirrende Krop  —  og  saa  disse  Næsefløje,  der  bestandig  aabner  sig  og 
drager  sig  sammen  som  for  at  suge  al  Jordens  Dejlighed  ind  under 
den  vingede   Flugt  gennem  Skoven! 

Saadan  var  han. 

Jeg  har  trampet  paa  min  Sjæls  Spejlbillede  af  ham.  Jeg  har 
kæmpet  og  lidt  for  at  glemme  ham  —  men  bestandig,  bestandig  tvang 
Esther  ham  tilbage  til  mig. 

Hun  er  jo  ogsaa  saadan  —  som  den  vilde,  ædle  Hest!" 

,,Aa,  havde  jeg  dog  bare  turdet  haabe  paa,  at  Du  var  mig  utro! 
Havde  Du  slaaet  og  sparket  mig  — !  Ja,  havde  Du  bare  engang 
imellem  talt  haardt  og  ukærligt  til  mig  —  Du  ved  ikke,  hvilken  Vel- 
signelse det  vilde  have  været  for  mig!  Men  jeg  vidste  jo,  at  for  Dig 
var  ingen  anden  Kvinde  til  end  mig  — . 

Du  kære,  gode,  gode  Mand  —  hvor  har  Din  Godhed  dog  mis- 
handlet mig! 

Lad  det  være  Dig  en  Trøst,  naar  Du  lærer  min  Brøde  at  kende. 
Du  kunde  ikke  have  hævnet  Dig  værre,  om  Du  ogsaa  havde  kendt 
den   .    .    .    ." 

„Hans  Musik  var  Skyld  deri. 

Du  maa  tro  mig  —  skønt  jeg  er  en  falden  Kvinde,  beder  jeg  Dig 
om  at  tro  mig  —  jeg  kæmpede  for  at  bevare  min  Uskyld,  da  jeg 
begyndte  at  ane  Faren.    Jeg  stod  paa  Stationen  en  Dag  for  at  flygte 

hjem  til  Dig  og  kaste  mig  ind  til  Dig  og  bede  Dig  om  Beskyttelse. 
Men  jeg  kunde  ikke  —  jeg  kastede  Billetten  bort  igen. 

Den  samme  Aften  var  det,  at  det  skete. 

Han  spillede  for  mig,  som  jeg  aldrig  har  hørt  noget  Menneske 
spille  —  mit  Blod  blev  til  sydende  Vin  derved  — . 

Jeg  vidste  ikke  af  mig  selv,  før  jeg  blev  mig  bevidst  som  en  — 
utro  Hustru!" 

„Jeg  nænnede  ikke  at  sige  det  til  Dig. 

Jeg  vidste  jo,  hvor  Du  havde  mig  kær.  Vilde  det  ikke  være  at 
gøre  Brøden  dobbelt,  om  jeg  lod  den  tage  Din  Glæde? 

Jeg  havde  jo  læst  i  Bøgerne  om  Hustruer,  som  —  trods  deres 
Utroskab  —  gjorde  Hjemmet  lyst  og  godt  for  deres  Mænd  .... 
Bare  skjule  og  dække  —  saa  gik  det  altsammen  saa  let  — . 

Ja,  i  Bøgerne  gik  det  let.     Men  Livet  —  Livet  hævner! 

Tror  Du  ikke,  at  jeg  forstod  det,  at  Du  led  under  det,  som  Du 
ikke  vidste,  ikke  anede?  — 

Aa,  jeg  vidste  det  fra  Begyndelsen.  Men  jeg  var  fejg,  fejg, 
fejg  .   .   .   ." 

„Hvis  jeg  havde  sagt  det  til  Dig  — ! 

Jeg  frygter,  at  Du  havde  været  ussel  nok  til  at  tilgive  mig. 

Men  Du  skal  vide,  at  jeg  vilde  ikke  have  taget  imod  Din  Til- 
givelse. 

Hvis  jeg  havde  sagt  det  til  Dig,  saa  maatte,  saa  skulde  det  have 
været  forbi.    Saa  vilde  jeg  gaa  bort  fra  Dig  og  ind  til  Livets  Arbejde. 

Jeg  gjorde  det  ikke.  Jeg  valgte  Løgnen  for  Arbejdet.  Men  Løg- 
nen tog  mit  Liv  — ." 

Blodet  jog  feberhedt  gennem  hendes  Aarer.  Det  sved  og  stak  i 
Hjertet.     Hun  sank  mat  tilbage  og  lod  Heftet  falde. 

Hun  kunde  ikke  læse  mere.  — 

Men  —  men  —  det  havde  jo  Hast  nu,  da  Døden  var  nær  — . 

Hendes  rystende  Haand  famlede  sig  frem  til  Pennen.  De  mange, 
blanke  Sider  —  nej,  hun  kunde  ikke  naa  det  nu. 

Han  fik  nøjes  —  han  fik  nøjes.  Der  var  Hjerteblod  nok  i,  hvad 
hun  havde  naaet  at  skrive!  — 

Kun  endnu  .  .  .  en  .   .  .  sidste  Hilsen! 

Hun  skrev  med  store,  uregelmæssige  Bogstaver  paa  Heftets  sidste 
Side: 

,,I  Aften  hørte  jeg  hans  Musik  igen. 

Jeg  ved,  at  jeg  skal  dø;  jeg  har  længe  ventet  paa  Døden. 

Jeg  har  længtes  efter  den,  for  jeg  har  været  saa  træt  af  dette 
Løgnens  Liv. 

Og  dog  ved  jeg,  at  jeg  dør  ind  til  den  evige  Forbandelse  —  et 
Liv  i  Løgn  kan  jo  ikke  ende  hos  Gud.  Men  der  vil  være  bedre  i 
Helvede,  for  der  kommer  Du  ikke . 

Din  Forbandelse  vil  ramme  mig,  naar  Du  har  læst  dette.  Jeg 
bøjer  mig  under  den. 

Skriv  paa  min  Gravsten  disse  to  Ord: 

Forbandet   være    — ! 

Kun   disse. 

Og  fortæl  Esther,  hvad  de  betyder." 

Pennen  faldt  hende  ud  af  Haanden.  Hun  lukkede  Heftet  og  gemte 
det  i  Sekretæren.     Nøglen  tog  hun  til  sig. 

Med  Besvær  kom  hun  hen  paa  sin  Sofa  igen,  og  hendes  Haand 
fandt  den  elektriske  Knap. 

—  Direktøren  og  Pigen  kom  løbende  ind. 

,,Lad  mig  komme  i  Seng,  og  hent  saa  Lægen." 

Dr.  Berle  kom  stille  ind  i  Sygeværelset.  Fru  Irma  gjorde  Tegn, 
at  hun  vilde  være  ene  med  ham. 

„Men,  kære  Frue,  hvad  er  dog  dette  her?    Lad  mig  .  .  ." 

„Vil  De  gøre  mig  en  Tjeneste,  Dr.  Berle?" 

„Ja,  Hjertens  gerne." 

„Naar  jeg  nu  er  død  .  .  .  ." 

Lægen  gjorde  en  afværgende  Bevægelse. 

„Jo,  jeg  dør.  De  kan  ikke  hindre  det.  Naar  jeg  er  død  .  .  .  ." 
hun  trak  Nøglen  frem  —  „vil  De  saa  give  min  Mand  denne  her  og 
sige  til  ham:  I  Skuffen  øverst  til  højre." 

Lægen  blev  hos  hende  Natten  igennem.  Hen  paa  Morgenstunden 
døde  hun. 

Dr.  Berle  stod  ved  Dødslejet  med  den  lille  Nøgle  i  sin  Haand. 

Hendes  Sygdom  havde  han  aldrig  forstaaet.  Men  i  dette  Øjeblik 
forstod  han,  at  han  her  holdt  Nøglen  til  et  Livs  Hemmelighed  i  sin 
Haand. 

Monstro  han  ikke  gjorde  en  god  Gerning  ved  at  kaste  den  Nøgle 
i  Stranden? 

Det  var  vist  mere  end  tvivlsomt,  om  det  var  en  Glæde,  der  ventede 
Direktøren  derinde  i  Skuffen.  — 

Men  havde  han  Lov  til  at  spille  Forsyn? 

Den  lille  Læge  gik  rask  ind  og  trykkede  Direktøren  Nøglen  i 
Haanden. 

„I  Skuffen  øverst  til  højre,"  mumlede  han. 

Og  Døren  faldt  i  efter  ham,  medens  Direktøren  stod  og  stirrede 
uforstaaende  paa  den  lille  Nøgle  til  den  dødes  Sekretær.  — 


Hegel. 

Udviklingen  af  hans  Filosofi  til  1806  (Doktordisputats). 
Af  Anton  Thomsen.    Anmeldt  af  Herdis  Krarup. 

Danske  Doktordisputatser  henvender  sig  som  Regel  kun  til  en  meget 
snæver  Læsekreds,  og  man  kunde  paa  Forhaand  vente,  at  dette  i 
særlig  Grad  vilde  gælde  en  Afhandling  om  Hegel,  da  Hegels  Filosofi 
—  i  alt  Fald  i  Danmark  —  kun  læses  af  faa,  forstaas  af  færre  og  for 
de  fleste  staar  som  Paradigma  paa  en  dybsindig  Mystifikation.  Naar 
Dr.  Thomsens  Bog  om  Hegel  alligevel  har  Bud  til  noget  større  Kredse, 
ligger  det  i,  at  den  nærmest  kan  betragtes  som  et  historisk  Indlæg  i 
et  Problem  af  mere  almen  Interesse,  nemlig  Problemet  om  Forholdet 
mellem  individuel  og  social  Etik.  Dertil  kommer,  at  Bogen  er  skreven 
i  et  saadant  Sprog  og  paa  en  saadan  Maade,  at  den  kan  forstaas  af 
de  mange,  der  ikke  behersker  Hegels  Terminologi.  Ved  at  fremdrage 
Tanker,  der  findes  i  Hegels  utrykte  Ungdomsfragmenter,  og  ved  at 
følge  disse  Tanker  i  deres  Udvikling,  har  Forf.  givet  et  Tidsbillede,  der 
ikke  blot  stiller  Hegels  Filosofi  i  en  ny  og  ejendommelig  Belysning, 
men  tillige  viser  os  en  mærkelig  Personligheds  utrættelige  Anstræn- 
gelser  for  at  vinde  Klarhed  over  etisk-religiøse  Problemer.  Forfatteren 
er  ikke  Hegelianer,  men  har  alligevel  søgt  at  fremdrage  det  for- 
tjenstfulde hos  Hegel,  hvilket  han  særlig  finder  i  den  Realisme, 
der  præger  Hegels  mærkelige  Livsfilosofi.  Hegel  er  fremstillet  som 
den  rolige,  langsomt  arbejdende,  flittige  Filosof  med  den  historiske 
Sans,  med  Pieteten  overfor  Fortiden;  han  er  fremstillet  som  Forskeren, 
der  er  fængslende  ved  sin  Evne  til  atter  og  atter  at  se  et  Problem 
fra  forskellige  Sider  og  klar,  for  saa  vidt  han  med  fordomsfri  Sik- 
kerhed drager  Konsekvenserne  af  sine  Forudsætninger. 

Mod  denne  Karakteristik  af  Hegel  kunde  man  indvende,  at  Forfat- 
teren ikke  paa  afgørende  Maade  har  f astslaaet  Begrænsningen  i  Hegels 
Begavelse.  Følgen  heraf  bliver,  at  man  ikke  rigtig  kan  indse,  hvorledes 
den  klare,  konsekvente  Etiker  i  sin  Erkendelsesteori  og  endnu  langt 
mere  i  sin  Naturfilosofi  kunde  komme  til  saa  forunderlig  uvidenskabe- 
lige og  saa  forunderlig  løst  motiverede  Resultater.  Dette  er  ikke  saa- 
ledes  at  forstaa,  at  Dr.  Thomsen  skulde  have  overset  Skyggesiderne 
hos  Hegel;  herom  er  der  ikke  Tale,  men  han  mener  at  kunne  forklare 

dem  ved  en  meget  uheldig  Indflydelse  fra  Hegels  Ungdomsven  Schel- 
ling,  der  uden  Vaklen  betragtes  som  hans  onde  Aand,  hvem  meget 
af  det  mislige  i  Hegels  Filosofi  maa  tilskrives.  Dette  virker  ikke 
ganske  overbevisende.  Man  kan  uden  Vanskelighed  paavise  det  uvi- 
denskabelige i  Schellings  Metode,  særlig  i  hans  tragikomiske  Be- 
handling af  Naturvidenskaben,  men  jo  mere  Schelling  fremstilles 
som  den  arrogante  Ignorant,  des  sværere  bliver  det  at  forstaa,  hvor- 
ledes den  rolige,  besindige  Hegel  paa  ret  afgørende  Punkter  kunde 
lade  sig  narre  af  ham  —  hvis  man  da  ikke  gaar  ud  fra  en  Karak- 
teristik af  Hegel,  der  udtrykkelig  fremhæver  hans  Evners  væsentlige 
Begrænsning.  — 

Grundtankerne  i  Dr.  Thomsens  Bog  om  Hegel  kan  gengives 
omtrent  paa  folgende  Maade,  idet  Stoffet  ordnes  lidt  mere  over- 
skueligt, end  Forf.  har  gjort  (særlig  i  den  første  Tredjedel  af  sit 
Arbejde).  Hegel  betegner  ikke,  som  man  undertiden  har  ment,  et 
absolut  Brud  med  den  Tid,  der  gik  forud,  med  Oplysning  stiden.  Ad- 
skillige af  de  bærende  Tanker  i  Hegels  Filosofi  viser  tilbage  til  Op- 
lysningstiden, og  ved  selve  sin  Arbejdsmetode  staar  Hegel  denne 
Tid  ret  nær.  Han  har  saaledes  Oplysningstidens  urokkelige  Tillid 
til,  at  Fornuften  kan  løse  Tilværelsens  Gaader  saa  vel  som  dens 
Bespekt  for  nøjagtig  positiv  Viden.  I  Modsætning  til  Oplysningstiden 
kommer  Hegel  derimod,  særlig  i  sine  første  Arbejder,  ved  en  stærk 
Paavirkning  fra  Rousseau,  der  lærte  ham  —  som  Kant  —  at  ære 
Menneskene  ved  at  agte  Følelsens  Bet.  En  anden  Modsætning  kom- 
mer frem  derved,  at  Oplysningstiden  trods  sin  Bespekt  for  den  enkelte 
Personlighed  og  den  Vægt,  den  lagde  paa  det  verdslige  Liv,  alligevel 
—  i  Tyskland  —  væsentlig  var  en  kristelig  Bevægelse.  Hegel  finder 
ikke  sit  Ideal  i  Kristendommen  men  i  Hellas;  han  havde  et  omfattende 
Kendskab  til  Oldtidslitteraturen  og  var  begejstret  for  den  Livsan- 
skuelse, han  i  Tilslutning  til  Ny -Humanismen  mente  at  finde  hos 
Grækerne.  En  senere  Tids  Filologer  have  vel  haft  megen  Møje  med 
at  fastslaa,  at  Ny-Humanismens  græske  Ideal  paa  flere  væsentlige 
Punkter  var  uhistorisk,  men  den  græske  Utopi,  man  her  digtede, 
har  alligevel  haft  afgørende  Betydning  for  tysk  Filosofi  (og  Poesi). 
Man  pegede  tilbage  til  Hellas  som  det  Sted,  hvor  den  ideelle  Stat  var 
realiseret,  Staten,  hvor  der  ingen  Modsætning  var  mellem  Samfundet 
og  den  enkelte,  fordi  den  enkelte  der  følte  sig  saa  nøje  knyttet  til 
Samfundet,  at  denne  Modsætning  ikke  opstod;  og  man  pegede  tilbage 
til  Grækerne  som  til  det  ideale  Folk,  der  med  hedensk  Glæde  hæv- 
dede dette  Livs  Skønhed  og  Harmoni  og  betragtede  det  jordiske  Livs 
Virken  som  det  eneste  værdifulde,  overfor  hvilket  enhver  Forestilling 
om  et  hinsides  blegnede. 

Da  Hegel  i  en  Alder  af  22  Aar  begyndte  at  skrive  (ikke  ud- 
give) sine  første  etisk-religiøse  Skrifter,  ser  vi  da  ogsaa,  hvorledes 
Oplysningstidens,  Bousseaus  og  Ny-Humanismens  Tanker  brydes 
hos  ham  paa   en   mærkelig  Maade,   og  Besultatet   bliver,    at   Hegel 

straks  stiller  det  Problem,  som  Dr.  Thomsen  anser  for  hans  Hoved- 
problem og  kalder  ,,den  enkeltes  Problem",  Problemet  om,  hvorledes 
den  enkelte  skal  forholde  sig  overfor  Samfundets  etisk-religiøse  Krav. 
Den  unge  Hegel  begynder  med  at  give  en  sammenlignende  Vur- 
dering af  Kristendommen  og  Hedenskabet;  skarpt  og  bestemt  tager 
han  her  Parti  for  Hedenskabet,  saa  skarpt,  at  hans  Udtalelser,  som 
Dr.  Thomsen  bemærker,  Linje  for  Linje  hører  til  det  mest  anti- 
kristelige, der  er  skrevet.  Kun  hos  Nietzsche,  og  Forf.  kunde  have 
tilfojet  hos  E.  Diihring,  finder  man  i  den  nyere  Tid  en  lignende  For- 
dømmelse. Adskillige  af  de  Indvendinger,  Hegel  her  retter  mod 
Kristendommen,  er  nu  velkendte,  men  det  bør  billigvis  erindres,  at 
Hegel  er  en  af  de  første,  der  har  rejst  disse  Indvendinger.  Han  ind- 
vender mod  Kristendommen,  at  den  gør  Livet  til  en  meditatio  mortis, 
Livet  bliver  derved  en  Forberedelse  til  Døden  og  faar  ikke  selv- 
stændig Betydning.  Han  indvender  mod  Kristendommen,  at  den 
fører  til  Foragt  for  den  menneskelige  Fornuft  (Miraklerne),  og  at 
den  desuden  ikke  kan  forene  Tro  og  Kærlighed.  Troen  bringer  os 
til  at  overse,  at  etiske  Domme  om  andre  ere  arrogante,  da  den 
enkeltes  Samvittighed  er  højeste  Instans;  Troen  forer  til  sygelig 
og  tidsspildende  Prøvelse  af  sit  eget  Sjæleliv  og  til  Intolerance 
overfor  andres.  Og  selv  den  kristelige  Kærlighed  bliver  et  blegt, 
virkelighedsfjærnt  Ideal,  da  den  skal  omfatte  alle  Mennesker. 

Det  kommer  nu  efter  Hegel  ikke  saa  meget  an  paa,  hvad  man  tror, 
som  paa  hvad  man  gør;  en  Religions  Værdi  maa  bedømmes  efter  de 
Handlinger,  den  har  ført  til,  og  for  denne  Prøve  kan  Kristendommen, 
som  Verdenshistorien  klart  nok  viser,  ikke  bestaa.  Man  maa  des- 
uden skelne  imellem  den  oprindelige  Kristendom  og  den  moderne 
Kristendom,  der  kun  staar  i  temmelig  løs  Forbindelse  med  hin- 
anden. De  første  Kristne  dannede  et  fattigt  Broderskab,  der  levede 
med  Tanken  vendt  mod  det  hinsidige,  men  deraf  fremvoksede  Kirken, 
der  blev  rig  og  mægtig  og  indgik  en  unaturlig  Alliance  med  Staten, 
for  hvilken  det  verdslige  Liv  altid  maa  være  det  højeste. 

Man  ser,  at  Hegel  her  som  senere  Kierkegaard  kommer  til  det  Re- 
sultat, at  Urkristendommen  ikke  mere  er  til.  Men  medens  dette  for 
Kierkegaard  betød,  at  man  burde  søge  tilbage  til  Urkristendommen, 
giver  Hegel  en  ganske  anden  Løsning.  Urkristendommen  er  ikke  til, 
siger  Hegel,  men  den  burde  heller  ikke  være  til,  ti  den  betegnede  et 
Tilbageskridt  i  Kultur;  den  var  givet  for  den  enkelte  og  passede  slet 
ikke  for  det  verdslige  Samfundsliv.  I  Stedet  for  Moral  gav  den 
desuden  Tro,  og  den  er  alene  af  den  Grund  ikke  det  tabte  Ideal. 
Kristus  selv  betragter  Hegel  ganske  vist  med  Sympati,  men  hans 
Lære  er  forkastelig.  Den  blev  givet  et  trælbundet  og  fordærvet  Folk, 
og  deraf  opstod  forargelige,  umoralske  Forestillinger  som  Forestil- 
lingen om  den  evige  Fordømmelse,  om  den  menneskelige  Naturs 
Slethed,  om  Naaden,  der  opnaas  ved  Tro  og  ikke  ved  Gerninger  og 
om    Forsoningen    gennem    Kristus,    hvis    uforskyldte    Lidelse    Hegel 

kalder  ..en  usmagelig  Tanke".  Kristendommen  er  bedrøvelig  og 
orientalsk,  og  Hegel  la>gger  den  ogsaa  til  Last,  at  den  har  odelagt 
den  nationale  Folketro,  saa  at  hvis  den  religiøse  Følelse  nu  skal 
tilfredsstilles  —  og  herom  er  der  for  Hegel  ingen  Tvivl  —  kan  dette 
kun  ske  ved,  at  man  søger  tilbage  til  de  græske  Idealer,  til  den 
græske  Stat  med  dens  ubetingede  Harmoni  mellem  Individ  og  Sam- 
fund, hvor  Samfølelsen  styrkedes  ved  store  religiøse  Nationalfester.  — 
For  Hegel  kommer  der  her  en  Vanskelighed,  da  han  har  hævdet 
den  enkeltes  Samvittighed  som  højeste  Instans.  Dette  kan  aabenbart 
medføre  en  Konflikt  mellem  den  enkelte  og  Staten.  Hegel  paastaar 
imidlertid,  at  denne  Konflikt  kun  er  tilsyneladende,  idet  den  enkelte 
egentlig  ikke  eksisterer  som  enkelt,  men  kun  i  Staten,  der  derfor  med 
Rette  tilintetgør  den  enkelte,  der  gaar  imod  den.  Alligevel  bliver 
Hegels  Repræsentant  for  den  højeste  Etik  her  ikke  den  lovlydige 
Borger,  men  Heroen,  en  tragisk  Skikkelse,  der  er  kommen  til  den 
Erkendelse,  at  Livets  og  Statens  Love  vel  er  ubøjelige  og  nødvendige, 
men  at  de  ikke  stemmer  overens  med,  hvad  han  kalder  godt  og  ondt, 
Ret  og  Uret  og  af  inderste  Overbevisning  maa  kæmpe  og  maaske 
falde  for. 

Med  dette  halvt  mystiske  Ideal  afslutter  Hegel  sin  Ung- 
domsfilosofi,  og  derefter  følger  en  Tid,  hvor  hans  Tanker  ændres, 
idet  hans  System  dannes.  Denne  Tid  kan  karakteriseres  ved  en 
Bevægelse  henimod  Schelling  (Ursystemet)  og  ved  Samarbejdet  med 
Schelling  og  en  gradvis  Frigørelse  fra  hans  Indflydelse  (Jena-Afhand- 
lingerne).  Ursystemet  dannes  under  stadig  voksende  Paavirkning 
af  Schelling,  og  det  allermest  ejendommelige  er  her  selve  den  Paa- 
stand eller  Fordring,  at  der  skal  dannes  et  afsluttet  filosofisk  Sy- 
stem, en  urimelig  og  uvidenskabelig  Fordring,  der  medfører  mange 
formelle  og  reelle  Misligheder.  Dette  System  kan  deles  i  en 
teoretisk  og  en  etisk  Del.  I  den  teoretiske  Del  føres  Hegel  ved  en 
Forveksling  af  real  Modsætning  og  logisk  Modsigelse  til  det  berømt- 
berygtede  Skema:  Position,  Negation,  højere  Enhed.  Det  fejlagtige 
heri  er  for  Nutiden  saa  aabenbart,  at  det  ikke  mere  har  synderlig 
Interesse.  Interessant  er  det  derimod  at  se,  hvorledes  Hegel  i  den 
etiske  Del  af  Ursystemet  anbringer  sin  etiske  (græske)  Idealstat  in- 
denfor Systemets  Rammer.  Dette  bliver  atter  kun  muligt  ved  en  For- 
veksling af  tænkt  og  virkeligt;  det  logiske  Skema  lægges  over  i  Tiden, 
og  en  Begrundelse  heraf  giver  Hegel  egentlig  ikke;  vi  naar  op  til 
den  højeste  Enhed,  det  absolute  ved  et  Spring,  og  med  et  Udtryk, 
der  minder  om  Kierkegaard,  siger  Hegel,  at  man  for  at  naa  den 
absolute  Filosofi  maa  vove  Springet  paa  Liv  og  Død.  Det  absolute, 
Gud  —  bliver  en  Trossag,  der  hverken  kan  eller  skal  begrundes.  Dette 
absolute  identificeres  med  den  evige  Verdensorden,  hvor  det  værdi- 
fulde bestaar,  hvor  alt  har  sin  nødvendige  Plads  i  Verdensudviklin- 
gen, hvor  det  virkelige  bliver  ensbetydende  med  det  fornuftige,  og 
hvor   alle  Aarsager,   set  fra   Evighedens  Synspunkt,   blive  Hensigts- 

aarsager.  —  Ud  fra  denne  Betragtning  bliver  Kristendommen  nu  be- 
douit  mildere,  idet  den  faar  Betydning  som  berettiget  historisk  Mo- 
ment. Etiken  omdannes  i  øvrigt  i  Ursystemet  paa  den  Maade,  at 
Idealet,  det  gode,  bliver  Enhed  af  alle  Individualiteter,  hvor  den 
enkelte  nu  ikke  længere  som  i  Ungdomsfilosofien  kan  tænkes  med 
etisk  Ret  at  gaa  mod  Staten  og  altsaa  ikke  har  Ret  til  at  kæmpe  og 
falde  for  sin  Overbevisning.  Staten  bliver  alt,  den  enkelte  intet, 
og  al  Moral  bliver  Samfundsmoral.  Heroen,  den  etiske  Idealskikkelse 
fra  Ungdomsfilosofien,  afløses  af  et  mærkeligt  Statsideal,  der  kaldes 
græsk.  I  denne  Stat  føres  Regeringen  af  de  gamle,  fordi  de  har 
færrest  Særinteresser;  de  skal  herske  over  Livet,  fordi  de  er  fær- 
dige med  Livet  og  derfor  rnaa  antages  at  være  de  mest  upartiske 
Dommere.  Dette  ser  meget  vilkaarligt  og  meningsløst  ud,  men  bag- 
ved ligger  Hegels  Ønske  om  at  faa  en  almengyldig  Etik.  De  etiske 
Love  skal  være  almengyldige  og  kan  derfor  ikke  være  afhængige 
af  den  enkeltes  Privatmeninger,  den  enkeltes  Overbevisning. 

Ursystemet  er  skrevet  i  Frankfurt;  derfra  drager  Hegel  nu  til 
Jena,  hvor  Schelling  var  Professor,  og  hermed  begynder  det  direkte 
Samarbejde  mellem  de  to  Venner,  hvorved  Ursystemet  omdannes  paa 
ret  ejendommelig  Maade.  Til  Trods  for  de  lidet  heldige  Strejftog, 
Hegel  foretager  ind  paa  Naturfilosofiens  Omraade,  er  Etiken  stadig 
hans  Hovedproblem,  der  her  ligesom  i  Ungdomsfilosofien  særlig  un- 
dersøges i  Forbindelse  med  det  religiøse  Problem.  Grundtanken 
bliver  den,  at  det  subjektive  i  Religionen  skal  ophæves;  dette  sker 
ved  at  Hovedvægten  lægges  paa  Statens  Kultus,  og  ud  fra  denne  Be- 
tragtning vinder  Kristendommen,  særlig  Katolicismen,  stadig  i  An- 
seelse. Først  senere  skulde  Protestantismen,  der  staar  Hegels  op- 
rindelige græske  Ideal  fjærnest,  komme  til  Ære  og  Værdighed. 

Oprindelig  var  der,  siger  Hegel,  Harmoni  mellem  Statens  og  den 
enkeltes  Religion  ''Hedenskabet),  men  da  Romerriget  forfaldt,  blev 
denne  harmoniske  Ligevægt  forstyrret,  det  almene  blev  ødelagt  af 
Individualiteterne,  der  trængte  sig  frem.  Denne  Periode  afløses  af 
Kristus,  „Paradokset",  der  er  beslægtet  med  Ungdomsfilosofiens  Hero. 
At  Kristus  er  „Paradokset",  vil  sige,  at  han  ganske  vist  faldt  med 
Rette,  fordi  han  gik  imod  Staten,  men  at  han  alligevel  ved  sin 
Død  banede  Vej  for  det  nye  almene,  for  Menigheden  med  dens  lega- 
liserede Kultus,  for  Statshelheden  under  Korsets  Tegn.  Kun  som 
Paradokset  kan  den  enkelte  nu  gøre  sig  gældende,  og  Hegel  har 
dermed  gjort  den  enkelte  betydningsløs;  med  uhyre  Eftertryk  har 
han  fremhævet,  at  det  er  det  almene,  Helheden,  det  kommer  an 
paa.  Sammenholder  man  imidlertid  dette  med  Hegels  Fundamental- 
sætning, at  det  virkelige  er  fornuftigt,  ser  man,  at  Hegel  saa  langt 
fra  at  have  opnaaet  det,  han  tilsigtede,  at  give  en  almengyldig  Etik, 
egentlig  ophæver  al  Etik.  At  det  virkelige  er  fornuftigt,  vil  nemlig 
sige,  at  alt  eksisterende  er  berettiget  som  historisk  Moment  —  Hegel 
viger  end   ikke  tilbage  for   at  betragte   Slaveriet   som  historisk  be- 

rettiget  —  men  dette  maa  konsekvent  føre  til,  at  Etiken  ophæves,  idet 
alt  bliver  nødvendigt  og  egentlig  ligger  hinsides  godt  og  ondt.  Etike- 
ren har  saa  den  Udvej  at  skrive  en  Slags  deskriptiv  „Etik",  en  Be- 
retning om  det  faktiske,  om  det,  der  har  været,  eller  han  har  den 
Udvej  at  sige:  etiske  Synspunkter  kan  vi  ikke  anlægge  paa  Tilværel- 
sen; vi  maa  opgive  at  faa  en  almengyldig  Etik,  lad  os  saa  prøve,  hvor- 
vidt vi  kan  faa  en  individuel  Etik,  en  Etik  for  den  enkelte. 

Denne  Konsekvens  har  Hegel  dog  ikke  draget,  derimod  lader  han 
paa  en  anden  mærkelig  Maade  den  enkelte  komme  i  Forgrunden  igen. 
Vi  har  set,  hvorledes  Hegel  opfattede  den  enkelte,  Kristus,  som  Para- 
dokset; denne  Tanke  udfører  han  nu  videre,  idet  den  undergaar  en 
Ændring.  Hvad  Hegel  er  standset  ved,  er  den  barokke  Tanke,  at 
efter  hans  Filosofi  maatte  alt  Fremskridt  skyldes  den  enkelte,  der 
gik  imod  Staten  og  for  saa  vidt  var  Forbryder,  men,  idet  han  sejrede, 
førte  Udviklingen  fremad  og  for  saa  vidt  blev,  hvad  Hegel  kalder 
,,det  verdenshistoriske  Individ".  For  Hegels  Tanke  har  her  svævet 
et  Idealbillede  af  den  græske  Lovgiver,  der  formastelig  ændrede  Sam- 
fundsordenen, men  gennem  denne  formastelige  Gerning  tilvejebragte 
noget  højere  alment,  en  højere  Samfundsorden.  For  dette  Ideal  maa 
Kristusskikkelsen  atter  træde  i  Baggrunden;  det  største  bliver  nu  ikke 
længere  at  være  Gud,  ti  Guden  kender  ikke  til  Kamp;  det  største 
bliver  at  være  Menneske;  det  store  Menneske,  der  kæmper  og  sejrer, 
bliver  ikke  ved  sin  Død,  men  ved  sit  Livsværk  Gud. 

Under  adskillige  Synsvinkler  har  Hegel  allerede  betragtet  den 
enkeltes  Problem,  og  endnu  en  Nuancering  faar  det  i  „Faustiaden", 
et  Fragment,  der  ender  i  Mystik,  og  hermed  lader  Dr.  Thomsen  Tæp- 
pet falde  for  Hegels  store  Verdensdrama  med  Løfte  om  atter  at  lade 
det  gaa  op,  d.  v.  s.  med  Løfte  om  en  Fortsættelse  af  sin  Skildring 
af  Hegel,  en  Skildring  man  maa  imødese  med  Interesse. 

paa  Skamlingsbanken  d.  24.  Juni. 
Af  Vilh.  Andersen. 

Da  Bjørnstjerne  Bjørnson  sidst  talte  her,  efterlod  han  en 
Arv,  som  der  skal  et  Par  gode  Skuldre  til  at  løfte.  Og 
da  han  gjorde  mig,  som  han  vidste  skulde  komme  her  i  Dag  og 
tale  til  Dem,  den  Ære  at  nævne  mig  som  en  af  dem,  han 
havde  tænkt  sig  skulde  tage  hans  Tanke  op,  saa  skal  jeg  ogsaa 
svare  ham. 

Jeg  tager  ikke  Bjørnsons  Tanke  op  i  Dag.  Det  er  ikke, 
fordi  jeg  er  bange  for  at  bære  min  Del  af  Arbejdet  derved,  og 
min  Del  af  Arbejdet  for  denne  Tanke  vilde  sikkert  blive  at 
skældes  ud.  Tværtimod,  jeg  vil  gerne  skældes  ud  for  Bjørn- 
sons Skyld. 

Det  er  heller  ikke,  fordi  jeg  ikke  forstaar  hans  Tanke  om 
en  Sammenslutning  af  de  germanske  Folk.  Saa  meget  forstaar 
jeg  i  al  Fald  af  denne  Tanke,  at  skal  der  en  Gang  blive  Tale 
om  en  saadan  Sammenslutning  ud  over  den  Forbindelse,  som 
alle  vore  ydre  og  indre  Vilkaar  henviser  os  til,  saa  maatte  vi 
Danske  da  bede  til,  at  det  blev  mellem  os  alle.  Lige  saa  lidt 
som  vi  kan  tænke  os  en  Tilslutning  til  Tyskland  (selv  uden 
Hensyn  til,  hvad  der  endnu  er  os  imellem),  kan  vi  tænke  paa 
at  slutte  os  til  England  uden  eller  imod  Tyskland.  Vort  lille 
Statsskib  er  rigtignok  meget  lille,  men  det  ligger  kønt 
paa  Vandet,  og  det  vilde  hverken  gavne  eller  klæde  det  at 
faa  engelsk  eller  tysk  Slagside. 

Men  hvor  meget  eller  hvor  lidt  jeg  forstaar  af  Bjørnsons 
fællesgermanske  Tale,  saa  kommer  jeg  aldrig  til  at  arbejde  for  den 
paa  anden  Maade   end   ved  at  udarbejde  mit  Begreb  om  Dan- 

mark  som  et  germansk  Hjerteland.  Jeg  anser  nemlig  Dan- 
mark for  et  germansk  Land  fremfor  alle  andre,  fordi  det  er 
det  Land,  hvis  Kultur  har  udviklet  sig  i  den  mest  levende 
Forbindelse  med  alle  germanske  Stammer  og  under  en  lige- 
vægtig Indflydelse  fra  Tyskland  og  England,  saa  at  man  kan 
sige,  at  i  den  danske  Aand  mødes  nu  til  Dags  de  to  modsatte 
Sider  af  den  germanske  Aand,  Fastlandsaanden  og  Øbo- 
aanden,  ligesom  vi  her  paa  Banken  ser  for  vore  Øjne,  hvor- 
dan de  to  Naturer,  Fastlandsnaturen  og  Ønaturen,  mødes  i 
vort   Lands  Natur. 

Men  at  gaa  videre  med  denne  Tanke,  det  vil  jeg  ikke.  For 
det  kan  jeg  ikke,  fordi  jeg  nemlig  ikke  har  Natur  —  hverken 
Drift  eller  Kald  —  til  at  gøre  det,  ligesom  Bjørnson  ikke 
har  Natur  til  at  lade  det  være.  For  Bjørnson,  som  talte  til 
Dem  sidst,  er  en  Profet,  d.  v.  s.  en  langsynet  Mand,  som 
sprænger  sine  Grænser,  men  jeg,  som  taler  i  Dag,  er  en  Kri- 
tiker, d.  v.  s.  et  Menneske,  som  kender  og  bekender  sin  Be- 
grænsning. Jeg  er  endda  som  saadan  mere  nærsynet  end  de 
fleste,  fordi  jeg  hverken  er  Historiker  eller  Æstetiker  i  alminde- 
lig Forstand,  altsaa  uden  Del  i  Livets  og  Kunstens  Uendelighed, 
men  idelig  gaar  og  grubler  over  Livet  og  Kunsten  paa  en  lille 
Plet  af  Verden,  nemlig  i  Danmark.  For  at  kunne  gøre  det, 
maa  jeg  til  en  vis  Grad  arbejde  med  lukket  Horisont,  medens 
Bjørnson  altid  maa  have  Synskredsen  aaben,  saadan  som  han 
ogsaa  forleden  her  paa  Skamlingsbanken  følte  Horisonten 
aabne  sig  for  hans  store  Tanke.  Jeg  har  det  snarest  modsat: 
selv  om  der  er  nok  saa  mange  til  Stede,  har  jeg  i  Grunden 
altid  Fornemmelsen  af,  at  det  bare  er  en,  som  jeg  taler  til. 

Jeg  maa  derfor  ogsaa  i  Dag  gaa  tilbage  til  min  Begræns- 
ning, som  jo  ogsaa  Bjørnson  henviser  mig  til,  naar  han  siger, 
at  jeg  idelig  taler  om  den  danske  Vaar.  Det  vil  jeg  ogsaa  gøre 
i  Dag.  Jeg  vil  prøve  at  tale  i  Forstaaelse  med  den  Jord,  vi 
staar  paa,  ligesom  Bjørnson  sagde,  at  han  før  han  kom  her- 
over prøvede  sin  Tanke  paa  Landskabet  for  at  se,  om  der 
var  Natur  i  den. 

Jeg  staar  jo  ikke  paa  et  Kateder  i  en  Høresal  for  at  tale 
om  Kunst  eller  Literatur,  men  under  aaben  Himmel  og  taler 
til   en   blandet  Forsamling   af  Mennesker  og  grønne  Træer  og 

Marker,  og  jeg  vil  da  prøve  paa  at  tale  om  noget,  som 
er  saa  simpelt,  at  baade  Menneskene  og  Træerne  kan  forstaa 
det.  Men  saa  simpelt  er  kun  en  Ting  i  Livet,  nemlig  Livet 
selv.  Det,  som  den  ene  Del  af  mine  Tilhørere,  de,  der  tænker, 
har  til  fælles  med  den  anden  Del,  det,  der  gror,  er  den  ene 
Ting,  at  de  lever.  Paa  det  Grundlag  maa  vi,  naar  vi  ellers 
bruger  samme  Sprog,  kunne  tale  os  til  Rette  med  hinanden. 

I. 
Det,  som  vi  kalder  at  leve,  hedder  paa  Bøgenes  eller  Rugens 
Sprog    at  vokse.     At   leve   er   at   vokse,    det   er  det  simple,  det 
forstaar  Træerne  straks. 

Og  hvis  blot  Træerne  de  havde  Munde, 

Som  nu  de  Blomster  og  de  Blade  har, 

Saa  at  de  alting  dig  fortælle  kunde, 

Da,  naar  Du  spurgte  dem,  fik  Du  til  Svar: 

At  være  er  at  staa  i  grønne  Lunde 

Og  skyde  Blomsterknopper  Par  ved  Par, 

At  strække  Grene  ud  som  lange  Arme 

Og  have  nok  af  Begn  og  nok  af  Varme. 

(Adam  Homo.    2.  Sang.) 

Det  forstaar  Menneskene  ogsaa.  Alt  Liv  er  Vækst,  naturlig 
eller  aandelig.  Naar  man  ikke  vokser  mere  paa  den  ene  eller 
den  anden  Maade,  lever  man  ikke  heller  mere,  selv  om  man 
endnu  trækker  Vejret.  At  leve  aandeligt  er  at  vokse  i  Aanden, 
derom  kan  baade  Kristne  og  Hedninger  blive  enige.  Om 
Kristus  staar  der  i  Lukasevangeliet,  »at  han  tog  til  at  vokse 
og  styrkes  i  Aanden«,  og  om  en  hedensk  Helt  (Helge  Hundings- 
Bane)  hedder  det  med  ganske  lignende  Udtryk,  at  han  »tog  til 
at  vokse  i  Venners  Arme,  som  Almen  skyder  i  Livsens  Varme.« 
For  vore  Forfædre  laa  det  i  den  Grad  lige  for,  at  at  leve  var 
det  samme  som  at  vokse,  at  de  forestillede  sig  hele  Livet  som 
et  uhyre  Træ. 

Alligevel  er  det  ikke  saa  lige  en  Sag  for  os  Mennesker  at 
komme  i  Forstaaelse  med  denne  roligt  virkende  Natur. 

Hvor  der  er  aandeligt  Liv,  begynder  det  gerne  med  Uro. 
Ungdommen  >slaar  sig  løs«,  som  man  siger,  og  den  modne 
Alder  fæster  Rod.     Det  behøver  ikke   at  være  et  Tegn  paa,  at 

Efteraaret  er  begyndt.  Det  kan  komme  af,  at  der  i  Naturen 
kun  er  et  Foraar,  men  Menneskelivet  har  to. 

De  har  vist  allesammen  lagt  Mærke  til,  at  vi  ogsaa  i  Naturen 
har  haft  to  Gange  Foraar  i  Aar.  Først  havde  vi  den  usæd- 
vanlige Varme  i  Begyndelsen  af  April  Maaned,  et  sandt  Pinse- 
vejr ved  Paasketid,  som  ingen  rigtig  troede  paa;  saa  kom 
Kulden  igen,  og  saa  fik  vi  Foraar  paany  i  Maj,  som  vi  plejer, 
og  saa  holdt  det.  Af  særlige  Grunde,  som  jeg  maa  have  Lov 
til  at  forklare,  følte  jeg  dette  dobbelte  Foraar  nogle  Grader 
stærkere  end  de  fleste  herhjemme. 

Jeg  var  i  Paasken  taget  til  Berlin.  Der  var  Foraaret  i  fuld 
Gang,  Lindene  grønne,  Frugttræerne  i  Blomst,  Solskinnet 
kogte  paa  »Unter  den  Linden«,  den  kæmpemæssige  Gade 
var  en  Myresti  af  Mennesker:  Vagtparaden  trak  op,  og  Kejseren 
blinkede  ned  imellem  Træerne  i  sin  hvidgyldne  Bil  i  hvid 
Uniform  og  Guldhjelm,  ligesom  Svaneridderen  i  Æventyret,  saa 
det  saa  ud,  som  han  kørte  Foraaret  ind  med  det  samme.  Og 
hvad  Naturen  ikke  kunde  beruse,  det  kunde  Kunsten,  for  hvis 
Skyld  jeg  især  var  kommen:  Billedkunsten,  hvoraf  Berlin  har 
saa  mange  Skatte  fra  alle  Tider  og  alle  Lande,  og  Skuespil- 
kunsten, som  ligeledes  bød  det  forskelligste,  fra  Sofokles  og 
Shakespeare  til  Gorki  og  Gerhard  Hauptmann.  Paaskespillet 
i  Goethes  »Faust«  og  »Skærsommernatsdrømmen«  hos  Shake- 
speare var  ogsaa  Foraar.  Jo,  dette  var  virkelig  at  slaa 
sig  løs. 

Det  var  slet  ikke  saa  let  at  faa  fat  igen  herhjemme.  Det 
var,  ligesom  dette  kunstige  Foraar  havde  taget  mit  rigtige  For- 
aar fra  mig. 

Jeg  gjorde  da  en  Erfaring,  som  jeg  har  gjort  før,  at  hvad 
der  ikke  lykkes  i  det  store,  gaar  hel  godt  i  det  smaa.  Jeg 
saa  hele  Dyrehaven  i  Udspring  uden  at  fæste  mig  videre  der- 
ved, men  da  der  en  Dag  stod  en  lille  Skaal  med  Engblomster 
og  Forglemmigej  i  min  Stue,  saa  jeg  hele  Sjælland.  Jeg  tænkte 
til  sidst,  jeg  var  bleven  saa  dvask  og  ufølsom  for  Foraar, 
at  jeg  kunde  høre  en  hel  Fredskov  fuld  af  Nattergale  uden 
at  glemme  min  Skomagerregning  derover.  Men  da  jeg  saa 
sad  en  Aften  inde  i  København  med  Vinduet  aabent  ud  imod 
Vandet   og  forlystede  mig  ved  Lyden  af  Natmændenes  Spande 

og  et  Par  fulde  Folk,  der  skændtes,  og  andet  mere,  og  jeg 
saa  midt  under  Kommersen  hørte  en  Nattergal  jubilere  paa 
den  anden  Side  Havnen  i  Buskene  paa  Holmen,  saa  var  det, 
som  om  jeg  pludselig  fik  min  Hørelse  igen,  og  al  Sommerens 
Sødme  laa  i  dens  Strube. 

Og  som  det  er  gaaet  mig  med  dette  dobbelte  Foraar,  tror 
jeg,  det  gaar  mange  Mennesker  i  deres  Liv.  De  har  to  For- 
aar, det  første,  naar  de  er  ganske  grønne,  det  andet,  naar  de 
er  ved  at  blive  modne.  Første  Gang  indeholder  Livet  saa 
uhyre  meget,  anden  Gang  gælder  det  at  faa  meget  ud  af  lidt. 
Ungdommen  er  saa  rig,  fordi  den  ikke  kender  sine  egne  Græn- 
ser og  er  saa  velsignet  fræk  til  at  laane.  Mellem  Eje  og  Leje 
svæver  Livet,  hedder  det.  Det  gælder  især  om  Ungdommen; 
senere  lærer  vi  kun  altfor  godt  at  tage  Fingrene  til  os  og  og- 
saa  aandelig  talt  at  skelne  mellem  mit  og  dit. 

Der  er  dem,  som  denne  Indskrænkning  eller  Begrænsning 
volder  Smerte.  De  kalder  den  »Resignation«  og  finder,  at  den 
er  en  Dyd,  men  af  Nødvendighed.  Jeg  vilde  kalde  det  at 
vokse.  For  at  vokse,  det  er  netop  at  faa  meget  ud  af  lidt, 
at  drive  dybe  Rødder  paa  et  indskrænket  Sted,  at  omsætte  det 
ydre  til  det  indre,  at  forvandle  godt  og  ondt,  Solskin  og  Regn 
til  Næring  for  den  indre  Marv  og  Kerne. 

Og  som  det  gaar  den  enkelte  under  hans  Udvikling,  kan 
det  ogsaa  gaa  et  helt  Folk,  at  det  maa  lære  sig  til  at  vokse. 
Hvor  jeg  ser  hen  i  det  danske  Folks  aandelige  Historie  i  det 
nittende  Aarhundrede  —  for  at  holde  mig  til  det,  vi  kender 
bedst  —  ser  jeg  bestandig  dette  dobbelte  Foraar:  et,  hvori  Fol- 
kets Aand  begynder  at  blomstre,  et  andet,  hvori  den  lærer  sig 
at  vokse.  Først  en  Tid,  hvor  Folket  næsten  beruses  af  et  nyt 
Livs  Rigdom;  saa,  maaske  efter  et  smerteligt  Brud,  en  Tid, 
hvor  det  besinder  sig  paa,  hvad  der  af  al  denne  Rigdom  til- 
kommer det  med  Rette,  og  finder  hjem  til  sig  selv  igennem 
det  fremmede.  Vi  kan  tænke  paa  den  første  Fjerdedel  af  Aar- 
hundredet,  1800  —  1825,  den,  der  i  det  aandelige  Liv  plejer  at 
kaldes  efter  Oehlenschlåger,  hvor  man,  i  Kunsten  i  al  Fald, 
vuggede  sig  i  alle  Muligheder,  og  den  anden  Fjerdedel  (indtil 
1848),  hvor  man  paa  alle  Omraader  af  Livet,  i  Religion,  Poli- 
tik, Videnskab  og  Kunst,  vendte  hjem  til  sin  egen  Virkelighed. 

Men  vi  kan  ogsaa  —  hvad  der  ligger  os  endnu  nærmere  — 
sammenligne  Aanden  fra  1848  med  Aanden  fra  1864.  Man 
skal  ikke  kunne  nægte,  at  der  med  1848  kom  Foraar  i  Dan- 
mark, men  det  var  et  Foraar,  hvor  der  gik  saa  mange  Kræfter 
med  til  at  blomstre  (eller  maaske  til  at  glæde  sig  over  sin  egen 
Blomstring),  at  der  ikke  blev  megen  Kraft  til  overs  til  at  vokse. 
Derimod  kan  vi  nu  allesammen  se,  at  der  næsten  lige  straks 
efter  1864  begyndte  en  ny  Voksetid  her  i  Landet  —  ligesom 
Pilen  skynder  sig  at  vokse  ud,  naar  den  er  stynet  —  en  Tid, 
hvori  vi  ganske  anderledes  end  nogensinde  tidligere  har  lært 
at  finde  hjem  til  vort  eget  og  faa  meget  ud  af  lidt. 

Saaledes  synes  vi  baade  i  det  enkelte  og  i  det  hele  at  kunne 
staa  os  vel  ved  at  gaa  ind  paa  Bøgetræernes  Filosofi,  at  det 
at  leve  er  at  vokse.     Men  nu  kommer  Indvendingerne. 

For  det  første  er  der  mange  Mennesker,  som  slet  ikke  vil 
have  noget  med  Bøgetræerne  at  gøre  i  denne  Sammenhæng. 
Det  er  Folk,  som  kun  føler,  at  de  lever,  i  det  første  Foraar, 
og  som  ikke  vil  høre  tale  om  noget  andet;  for  hvem  saadanne 
Ord  som  Begrænsning,  Indskrænkning  betyder  aandelig  Stil- 
stand og  Fordybelse  det  samme  som  Forsumpning.  For  dem 
er  Menneskesjælen  ikke  i  Slægt  med  Mulden,  men  med  Havet. 
Det  at  leve  er  for  dem  ikke  at  fæste  Rod  paa  et  indskrænket 
Sted,  men  at  udstrække  sig  i  det  ubegrænsede,  at  bølge  eller 
at  hvirvle.  Imellem  dem  er  nogle  af  Menneskeslægtens  frieste 
Aander;  til  den  anden  Slags  hører  de  faste.  Jeg  kan  betegne  Mod- 
sætningen med  et  Par  store  Navne  :  Goethe  og  Byron.  Der  er 
imellem  dem  den  samme  Modsætning  som  mellem  Fastlandet 
og  Havet:  Goethe  voksede,  Byron  hvirvlede.  Her  hjemme  er 
der  den  samme  Forskel  mellem  J.  P.  Jacobsen  og  Holger 
Drachman.     J.  P.  Jacobsen  groede,  Drachmann  bølger. 

Det  er  muligt  at  forene  disse  Modsætninger,  ligesom  Nord- 
boerne tænkte  sig,  at  Verdenstræet  hver  Dag  maatte  overøses 
med  Vand  for  at  holde  sig  friskt.  Det  er  vist  ikke  ualmindeligt, 
at  man  netop  her  i  Danmark  træffer  Folk,  der  minder  baade 
om  Mulden  og  om  Havet.  Det  er  vel  derfor,  Grundtvig  har  virket 
saa  stærkt  her  i  Landet,  fordi  han  (og  ikke  blot  hans  Navn, 
der  betyder:  en  lav  Vig)  er  et  helt  aandeligt  Danmark,  hvori 
det  faste  og  det  flydende  blander  sig,   som   Mulden    og   Havet 

i  vort  Lands  Natur.  I  al  Fald  er  der  da  den  Lighed  mellem 
de  Mennesker,  der  er  som  Mulden,  og  dem,  der  er  som  Havet, 
at  de  begge  er  som  Naturen. 

II. 

Men  Menneskelivet  er  ikke  som  Naturen.  Det  faar  vi  alle 
at  føle,  ogsaa  de  af  os,  der  er  stærkest  i  at  vokse.  Vi  kan 
aldeles  ikke  blive  staaende  ved  at  det  at  leve  er  at  vokse. 
Hvad  der  er  nok  for  Bøgetræerne,  er  ikke  nok  for  os.  Som 
Mennesker  maa  vi  gaa  videre  og  tilføje,  at  det  at  vokse  er  at 
ville.  Den  Mand,  der  har  skrevet  den  dybeste  Bog  om  Menne- 
skelivet paa  vort  Sprog,  nemlig  Fr.  Paludan-Muller,  som  skrev 
»Adam  Homo«,  begyndte  Bogen,  som  vi  har  hørt,  med  at  for- 
klare det  at  leve  som  ensbetydende  med  at  vokse,  men  han 
ender  den  med  at  forstaa,  at  at  leve  er  det  samme  som  at 
ville.     Eller  rettere,   at  det  at  vokse  er  at  ville  og  omvendt: 

Thi  Viljen  i  vort  Bryst,  hvad  er  den  andet 

End  Roden,  hvoraf  ud  vort  Væsen  gror? 

Tror  du,  den  mindste  Blomst  og  Urt  blev  dannet, 

Hvis  ej  af  Vilje  var  i  den  et  Spor? 

Alt  Liv  er  Villen  —  Viljen  er  det  første 

I  hver  en  Sjæl,  den  mindste  som  den  største. 

(Adam  Homo.   10.  Sang.) 

Altsaa,  det  at  leve  er  at  vokse,  men  det  at  vokse  er  at  ville. 
Det  maa  vi  hævde,  det  er  Livsspørgsmaalet  selv.  Vi  maatte 
ellers  gaa  ind  paa,  at  et  Kødhoved,  der  døde  i  en  høj  Alder, 
mæt  af  Dage,  havde  levet  mere  end  en  Yngling,  som  døde  efter 
at  have  givet  Livet  til  et  Værk,  som  overlever  ham.  I  Stedet 
for  at  maale  Livet  efter  dets  Længde  maa  vi  veje  det  efter 
dets  Vilje. 

At  leve  i  Overensstemmelse  med  Naturen  eller  efter  Bøge- 
træernes Filosofi,  saaledes  at  det  at  leve  er  det  samme  som  at 
vokse,  det  lader  sig  nemlig  kun  gøre,  saa  længe  Menneskelivet 
stemmer  med  Naturen,  saa  at  Mennesket  udfylder  sit  Livs 
Maal  ligesom  en  Plante  og  blomstrer,  modnes,  visner  og  dør 
ligesom  den.  Jeg  kan  et  gammelt  Vers  om  Menneskets  Blom- 
sterliv, det  er  rigtignok  paa  Tysk,  men  det  har  været  godt 
kendt  her  i  Landet;   jeg  har  aldrig   set    det,    men   min  Fader 

har  lært  mig  det,  og  han  havde  det  igen   fra  sin   Bedstefader. 
Verset  er  saadan: 

Zehn  Jahr  —  ein  Kind, 

Zwanzig  Jahr  —  ein  Jiingling, 

Dreissig  Jahr  —  ein  Mann, 

Vierzig  Jahr  —  wolgetan, 

Funfzig  Jahr  —  stille  stan, 

Sechszig  Jahr  —  geht  Alter  an, 

Siebzig  Jahr  —  ein  Greis, 

Achtzig  Jahr  —  schneeweiss, 

Neunzig  Jahr  —  Kinder-Spott, 

Hundert  Jahr   —  Ruhe  bei  Gott. 
eller  paa  Dansk: 

Ti  Aar  —  et  Barn, 

Tyve  Aar  —  en  Yngling, 

Treti  Aar  —  en  Mand, 

Firti  Aar  —  alting  kan, 

Femti  Aar  —  stille  staa, 

Seksti  Aar  —  gaar  Alder  paa, 

Syvti  Aar  —  Olding-Tid, 

Otti  Aar  —  snehvid, 

Nitti  Aar  —  lér  Børn  dig  ud, 

Hundred  Aar  —  Hvile  hos  Gud. 
Den  Remse  er  let  nok  at  lære,  men  der  er  nok  ikke  ret  mange 
af  os,  der  kommer  til  at  leve  den  til  Ende,  og  maaske  endnu 
færre,  som  vilde  ønske  det.  Jeg  kan  et  andet  Vers  om  Livet, 
som  er  skrevet  af  en  ganske  ung  Mand,  i  hvem  Livet  var 
meget  mindre  roligt,  og  som  da  ogsaa  døde,  før  han  var  naaet 
til  den  Station,  der  hedder:  at  staa  stille,  nemlig  Poul  ;Møller. 
Det  lyder: 

Ja  Livet  blusser,  Livet  daaner, 
Snart  er  man  Ørn,  snart  er  man  Kryb, 
Alt  som  os  mer  og  mindre  laaner 
Hint  Livets  rige  Kildedyb. 

Det  er  sandt.     At  have  Sjæl  er  en  urolig  Ting,  snart  som  Ør- 
nen   og    snart    som  Ormen    —    som   Træerne   bliver  vi  aldrig. 
Der  er  to  Maader  at  tage  Livet  paa  —    naar  vi  ved  Livet 
forstaar  den  Form  for  Tilværelse,  vi  kender  til  af  Erfaring,  og 

hvis  Grænse  er  Døden,  og  saadan  forstaar  jeg  det.  Efter  den 
første  Maade  er  Livet  først  og  fremmest  en  naturlig  Ting. 
Mennesket  kan,  hvad  det  vil,  eller  vil,  hvad  det  kan,  der  er 
ingen  Strid  mellem  de  to  Ting,  saa  lidt  som  vi  mærker  til 
nogen  Strid  mellem  et  Bøgetræs  eller  en  Kornmarks  Evne  til 
at  vokse  og  Vilje  til  at  vokse.  De,  der  lever  paa  den  Maade, 
føler  Livet  som  et  forud  aftalt  Spil,  hvorved  der  er  sørget  for 
at  det  enkelte  Menneske  ikke  attraar  mere,  end  han  formaar, 
ligesom  der  efter  et  Ordsprog  er  sørget  for,  at  Træerne  ikke 
vokser  ind  i  Himlen.  Men  de,  der  lever  paa  den  anden  Maade, 
ser  paa  Livet  som  en  stadig  Strid  med  Naturen,  en  evigvarende 
Mislyd,  der  kommer  af,  at  Mennesket  aldrig  kan,  hvad  det  vil, 
men  altid  vil  noget  mere  eller  noget  andet,  end  det  kan. 

Det  første  Syn  paa  Livet  kunde  man  med  et  Kunstudtryk 
kalde  for  idyllisk,  fordi  man  med  Idyl  mener  et  Billede  af 
Livet  i  Overensstemmelse  med  Naturen.  Ogsaa  for  den  anden 
Livsopfattelse  kan  man  bruge  Ord,  der  egentlig  kun  gælder 
Kunstens  Billeder  af  Livet.  Man  kan  sige,  at  den  er  enten 
komisk  eller  tragisk,  fordi  Komedien  eller  Tragedien  er  Skue- 
spil, der  har  det  tilfælles,  at  de  begge  fremstiller  Menneske- 
livet i  Splid  med  Naturen  og  viser  os  den  evige  Strid  mellem 
hvad  vi  kan  og  hvad  vi  vil,  men  med  den  Forskel,  at  Kome- 
dien og  den  komiske  Livsopfattelse  med  et  stort  Smil  forklarer 
os,  at  vi  ikke  kan,  men  Tragedien  med  en  trodsig  Alvor  hæv- 
der, at  vi  alligevel  vil.  Man  kan  altsaa  sige,  at  Livet  er  komisk, 
fordi  vi  vil  leve,  da  vi  skal  dø;  men  man  kan  ogsaa  sige,  at 
Livet  er  tragisk,  fordi  vi  vil  leve,  skønt  vi  skal  dø. 

Naar  jeg  da  for  lidt  siden  sagde,  at  vi  maatte  gaa  videre 
end  Bøgetræerne,  saa  kan  jeg  nu  ogsaa  udtrykke  det  saaledes, 
at  vi  fra  den  idylliske  Livsopfattelse  maa  over  i  den  tragiske, 
hvis  vi  ikke  vil  blive  i  den  komiske.  Jeg  tror  nok,  at  der  er  flere 
end  mig,  som  kan  kende  paa  sig  selv,  at  den  Overgang  træn- 
ger vi  især  til  at  gøre  her  i  Danmark. 

Grundtvig  gjorde  sig  i  sin  Tid  en  Hjertensglæde  af  at  frem- 
hæve, hvor  idyllisk  alt  historisk  artede  sig  her  i  Landet,  og 
mente  da  naturligvis,  at  det,  som  der  i  andre  Lande  maatte 
store  og  blodige  Omvæltninger  til  at  frembringe,  det  kom  her 
hos   os   ganske   naturligt   af    sig  selv.     Især  var  han   forelsket 

i  »den  Frihedsstøtte  paa  Vesterbro«,  fordi  han  syntes,  at  den 
eller  det,  den  betyder,  var  groet  lige  op  af  Jorden  som  et  andet 
Maj  træ,  medens  det  slet  ikke  kunde  blive  til  noget  med  »det 
franske  Friheds-Træ«,  før  den  parisiske  Pøbel  havde  vandet 
det  med  Strømme  af  Blod.  Dersom  det  ikke  var  saa  grumme 
ubetydeligt,  kunde  jeg  nok  give  et  Eksempel  paa,  hvor  idyllisk 
Verdenshistorien  kan  komme  til  at  tage  sig  ud  her  i  Landet, 
som  den  Gamle  dog  vist  vilde  smage  lidt  paa,  før  han  tog 
ved  det. 

Naar  man  kører  ad  Strandvejen  fra  København  ud  til  Dyre- 
haven, kommer  man  lige  i  Svinget  ind  til  Skoven  forbi  en  lille 
Friluftsbeværtning,  der  har  et  Skilt  med  følgende  Indskrift: 
Port  Arthur. 
Lysthave  for  Familier. 
Det  staar  meget  ilde  sammen.     Intet  Sted  i  Verden  har  været 
mindre  egnet  til  en  landlig  Forfriskelse  i  Familiens  Skød  end 
Port  Arthur  under  et  japansk  Bombardement.    At  en  dansk  Be- 
værters Fantasi  har  kunnet  sætte  de  to  Ting  sammen  uden  at 
gaa  i  Stykker  derved,  viser  ganske  rigtigt,  hvad  vi  nok  vidste 
i  Forvejen,  at  der  er  langt  fra  Klampenborgs  Ølhaver  til  Ver- 
denshistoriens Ildsteder. 

Men  der  er  større  Tegn  paa,  hvordan  Tragedien  gaar  os 
forbi  her  i  Landet  og  lader  os  sidde  efter  med  Idyllen. 

I  Fjor  var  det  de  vældige  Begivenheder  i  Verdenshistorien 
og  det  kraftige  Nybrud  i  Nordens  Historie,  der  lod  os  mærke, 
at  Historien,  selv  om  den  var  nok  saa  nær,  »drev  over«, 
ligesom  Tordenvejret.  I  Aar  behøver  vi  blot  at  tænke  paa, 
hvad  der  skete  i  dette  Foraar.  Det  er  naturligvis  ikke  min 
Mening  at  klage  over,  at  det,  der  andre  Steder  blev  til  vul- 
kanske Udbrud  og  Jordskælv,  det  blev  her  i  Landet  til  et  tid- 
ligt Foraar  med  en  Bajer  paa  Klampenborg  eller  —  for  at  lade 
Beværterne  med  Fred  —  det  yndige  Syn  af  en  uskyldig  Natur, 
for  hvad  er  saa  uskyldigt  som  tidlige  Anemoner  i  Eftermid- 
dagssolen? Hvad  Følelser  vi  saa  ogsaa  har  haft  over  for  Fol- 
kene ved  Vesuv  og  i  St.  Francisco,  misundt  dem  har  vi  ikke. 

Men  de  slemme  Paaskebud,  som  i  Aar  gik  ud  over  Verden, 
har  faaet  os  til  at  tænke  bedre  over.  Naar  vi  læste  om  Vesuv- 
Tragedien   —   hvordan  Folk  løb  ind  i  Kirkerne,  og  Taget  faldt 

ned  over  dem,  fordi  de  havde  glemt,  at  naar  Himlen  falder  ned, 
saa  gør  Kirketaarnene  det  ogsaa,  eller  at  Paven  vilde  komme 
til  Stede,  men  opgav  det,  ventelig  fordi  han  ikke  kunde  vide, 
om  den  slemme  Kakkelovn  ikke  ogsaa  vilde  »spytte«  ad  Vie- 
vandet —  saa  kunde  vi  jo  gerne  korse  os  over  det  Menneske- 
værk og  Dukketøj,  som  man  dernede  kalder  Religion,  men 
maatte  dog  nok  tilstaa,  at  det  var  ikke  bare  Neapolitanerne,  der 
trængte  til  at  faa  et  større  Syn  paa  Vorherres  Husholdning. 
Heller  ikke  vor  egen  Filosofi  slog  til  over  for  dette. 

Lige  saa  lidt  som  vi  vil  klage  over,  at  saadanne  Rædsler 
gaar  os  forbi,  klager  vi  over,  at  den  historiske  Tragedie  gør 
det.  Man  kunde  med  Rette  mene,  at  vi  har  haft  Tragedie 
nok  i  Danmarks  Historie,  og  ingen  vil  ønske  os  en  Gentagelse 
af,  hvad  der  skete  for  40  Aar  siden,  hvor  vi  ret  forstod,  hvor 
lidet  vi  kunde  det,  som  vi  vilde.  Men  det  farlige  er,  at  et 
Folk,  hvis  naturlige  Tilbøjelighed  til  et  idyllisk  Liv  Historien 
i  længere  Tid  har  understøttet,  let  kan  faa  den  Tro,  at  det  kan 
undvære  det  tragiske  Sindelag,  saaledes  som  Københavnerne  for 
længe  siden  har  troet  at  kunne  undvære  Tragedierne  paa  deres 
Teatre.  Og  det  kan  et  Folk  ikke,  saa  lidt  som  det  enkelte 
Menneske  kan  det. 

Jeg  kom  i  Paasken  til  at  læse  et  gammelt  Digt  af  Holger 
Drachmann,  hvori  der  stod:  »Verden  er  evig  og  altid  den 
samme  tyndslidte  Skal  omkring  Ur-Ildens  Flamme«.  Det  passede. 
Det  er  det,  vi  gerne  vil  glemme  her  i  Landet.  Vi  indretter  os 
altid  i  den  Tanke,  at  der  er  langt  til  Ilden,  mens  vi  burde  leve 
med  den  Tro,  at  der  er  kort  til  Døden.  Det  er  den  Bevidst- 
hed, der  bringer  Livet  til  at  blusse,  noget  af  det  allerypperste 
Menneskeværk  er  netop  et  Rov  fra  Døden.  Jeg  kunde  ogsaa 
sige:  et  Blus  imod  Solen,  ligesom  Baalene  ved  Midsommer- 
tide.  Man  maa  gløde  imod  Solen.  Kraft  mod  Kraft,  det  er 
hele  Livet.  Det  idylliske  Sindelag  gaar  ud  paa,  at  Livet  er 
Hovedsagen;  det  tragiske  er,  at  Kraften  er  Hovedsagen. 

Det  er  det  første,  som  er  det  mest  udbredte,  ikke  mindst 
her  i  Danmark,  hvor  det  halve  Land  ligger  paa  Maven  hver 
Morgen  og  øver  sine  Muskler  til  en  sorgfri  Alderdom,  og  ingen 
Kunst  er  saa  eftertragtet  som  Kunsten  at  blive  gammel.  Da 
Holger    Drachmann    forandrede   det    oprindelige    Slutningsvers 

i  sit  folkelige  Skuespil  »Strandby  Folk«:  »Kærlighed  helt  op  til 
Skagen,  det  er  jo  dog  Hovedsagen«  til  et  andet:  »Først  en 
lille  Snaps,  saa  stor  som  vi  kan  ta'en,  at  leve  er  dog  Hoved- 
sa'en«,  gik  det  maaske  nok  bedre  i  Folk.  Men  det  er  dog 
ikke  med  de  Tanker,  hans  Vesterhavsfiskere  gaar  i  Rednings- 
baaden.  Det  var  heller  ikke  med  de  Tanker,  Japanerne  stor- 
mede i  Russernes  Pigtraadshegn. 

Nu  ønsker  jeg  rigtignok  ikke  mig  selv  eller  nogen  af  mine 
Landsmænd  den  Dødsmaade,  Harboøre-Fiskernes  eller  de  ja- 
panske Soldaters.  Men  det  viser  mig,  hvor  fremmede  vi  er 
blevet  for  den  tragiske  Tænkemaade,  at  vi  aldrig,  naar  vi 
taler  om  at  sikre  vort  Lands  Bestaaen,  rykker  frem  med  den 
dybeste  Grund.  Vi  maa  det,  om  det  saa  blot  var  for  at  sige: 
Vi  vil  det.  Ligesom  den  enkeltes  Liv  efter  den  tragiske  Livs- 
opfattelse faar  sit  Værd  ved  at  der  er  noget,  som  han  tillægger 
mere  Værd  end  Livet,  saaledes  maa  et  Folk  for  Livets  Skyld 
tilkendegive,  at  det  ejer  Værdier,  som  det  holder  det  værd  at 
betale  for  med  Livet.  At  opretholde  et  Forsvar  vil  sige  at 
lægge  et  saadant  Sindelag  for  Dagen  paa  en  Maade,  som  alle 
kan  forstaa.  Naar  den  Tid  kommer,  da  en  saadan  Erklæring 
kan  udstedes  paa  en  anden  og  lige  saa  afgørende  Maade,  vil 
vi  vælge  den  —  og  hvem  vil  ikke  gerne  arbejde  med  paa,  at  en 
saadan  Tid  kan  komme?  Men  forties  denne  Vilje,  bliver  »Fol- 
ket«  kun  en  kultiveret  Masse. 

I  Naturen  er  der  en  Lov,  som  siger,  at  Stoffet  skifter,  men 
Kraften  bestaar.  Det  behøver  man  ikke  at  tro  paa,  det  kan 
man  simpelt  hen  vise.  Men  i  den  aandelige  Verden  maa  man 
tro  paa  Kraftens  Bestaaen.  Det  er  vel  i  al  Korthed  Forskel- 
len mellem  den  videnskabelige  Erkendelse  og  den  religiøse 
Tro,  at  den  første  viser  Kraftens  Bestaaen  i  den  ydre  Verden, 
den  sidste  tror  paa  den  i  den  indre.  Man  maa  tro,  at  det 
at  leve  er  at  ville,  at  hvad  et  Menneske  for  Alvor  har  villet, 
det  kan  ikke  gaa  helt  til  Spilde.  Det  er  det  tragiske  Sinde- 
lag; det  er  fælles  for  al  Slags  Religion,  baade  den,  der 
tror  paa  »Udødeligheden«,  og  den,  der  tror  paa  »Livet«.  Det 
er  ikke  tragisk,  at  vi  ikke  kan,  hvad  vi  vil,  det  er  efter  Om- 
stændighederne uhyre  sørgeligt  eller  uhyre  komisk  —  derfor 
er  ogsaa  mange  af  Nutidens  Sørgespil,  Henrik   Ibsens  f.  Eks., 

ved  at  slaa  over  i  Komedien.  Men  det  er  tragisk,  at  man, 
som  jeg  sagde,  alligevel  vil,  som  i  de  gamle  Tragedier,  hvor 
man  ser  for  sig,  hvordan  Kraften  overlever  Undergangen.  Det 
er  det  Sindelag  eller  den  Tro,  som  vi  trænger  til. 


III. 

Naar  vi  da  er  kommet  til  Forstaaelse  af,  at  det  at  leve  er 
det  samme  som  at  ville,  saa  kunde  vi  lige  saa  godt  sige,  at 
det  er  det  samme  som  at  elske.  For  at  ville  og  at  elske  er 
blot  to  Ord  for  den  samme  Ting.  Jeg  kan  godt  »holde  af« 
noget,  et  Menneske  eller  en  Sag,  uden  at  min  Vilje  er  med 
deri;  at  holde  af  vil  sige:  at  hælde  til,  at  føle  en  naturlig  Til- 
bøjelighed for  noget.  Men  man  kan  ikke  elske  noget,  uden 
tillige  at  ville  det,  altsaa  uden  at  tillægge  det  saa  meget  Værd, 
at  man,  om  det  skal  være,  vil  vove  Livet  for  det.  Det  vidner 
om  Ærligheden  i  vort  Sprog,  at  det  Ord  at  elske  er  blevet 
et  sjældent  Ord  paa  Dansk;  det  er  et  Ord,  der  ikke  maa  jaskes 
med.  Men  undvære  det  kan  vi  ikke.  Det  er  Livsordet  selv. 
Det  var  vel  af  en  saadan  Sky  for  at  jaske  med  Ordene,  at 
Drachmann  forandrede  Moralen  paa  sit  Skuespil  —  den  Kær- 
lighed, som  den  gode  Fiskermand  i  hans  Komedie  er  et  Ud- 
tryk for,  er  ikke  af  den  Slags,  som  vover  Pelsen.  Men  Verset 
er  ellers  rigtigt  nok.  Det  er  ikke  »at  leve«,  der  er  Hovedsagen, 
men  Kærligheden  er  Hovedsagen.  Er  man  naaet  saa  vidt  i  sin 
Forstaaelse  af  Tingene,  saa  er  man  inde  i  en  Tankegang,  som 
ikke  længer  kan  betegnes  med  kunstige  (»æstetiske«)  Navne. 
Det  er  hverken  »idyllisk«  eller  »tragisk«.  Det  er  det  menne- 
skelige Sindelag. 

Men  det  er  svært  at  tale  derom.  At  »at  leve«  er  »at  vokse«, 
og  »at  vokse«  er  »at  ville«,  det  kan  man  forklare,  men  at  det 
er  »at  elske«,  maa  man  opleve.  Og  selv  om  man  har  erfaret 
noget  herom,  hvem  har  saa  Kærlighed  nok  til  at  tale  om  Kær- 
lighed? Det  er  derfor,  vi  Mennesker  siger,  at  Gud  er  Kær- 
lighed. At  leve  er  at  elske  —  det  er  ikke  nogen  Leveregel  som 
de  andre  Sætninger;  det  er  en  Bøn. 

Det  er  lettere  at  sige,  hvad  det  er  at  leve  uden  at  elske. 
Jeg  tænker,  at  de  fleste  af  os  kan  tale  med  om   den  Tilstand. 


518  St.  Hans-Tale 

Jeg  kan  et  gammelt  Vers  derom,  det  er  fra  Oldtiden,  ældre 
end  Kristendommen,  og  det  har  den  Fordel,  at  det  fører  os  til- 
bage til  Træerne,  som  vi  er  kommet  langt  bort  fra.     Det  lyder: 

Visner  det  Træ, 

Som  paa  Vangen  vokser, 

Uden  Læ  af  Bark  eller  Løv; 

Saa  er  den  Mand, 

Som  Mand  ej  elsker, 

Hvor  kan  han  længe  leve? 

Det  er  en  meget  træffende  Sammenligning.  Der  er  mange 
Mennesker,  som  saadan  gaar  ud,  før  de  dør.  Og  det  er  ikke 
bare  Stymperne,  som  hverken  har  vokset  eller  villet.  Der  er 
højtbegavede  Mennesker,  store  Genier  iblandt.  Det  er  netop 
Folk,  som  vil  noget,  men  ikke  elsker  noget.  Geniet  gør 
ensom.  Det  er  Ensomheden,  der  er  Faren  for  de  store  Men- 
nesker, ikke  mindst  i  de  smaa  Samfund,  ligesom  for  de  store 
Træer,  der  vokser  »paa  Vangen«,  altsaa  paa  et  Sted,  hvor  der 
ellers  ingen  Storskov  findes.  En  Mand  kan  begynde  sit  Ar- 
bejde med  en  saadan  Kærlighed  til  sin  Sag,  —  sin  Gerning,  sit 
Parti,  sit  Fædreland  —  eller  sit  Livs  Idé  —  Frihed,  Retfær- 
dighed, Sandhed,  Skønhed  —  at  han  ikke  vilde  betænke  sig 
paa  at  give  Livet  hen  for  disse  Ting,  og  han  kan  arbejde  saa- 
ledes  med  disse  Ting,  at  han  til  sidst  kun  kender  dem  igen 
som  Dele  af  sin  Egenvilje.  Han  vil  bestandig,  men  bestan- 
dig kun  sig  selv.  Det  er  en  genstandsløs  Vilje,  en  tør  Brynde, 
som  hverken  elsker  eller  hader  —  for  hvis  man  ikke  elsker 
ret,  kan  man  heller  ikke  hade  ret.  Han  elsker  sit  Fædre- 
land, men  kun  fordi  Fædrelandet,  det  er  ham;  Friheden, 
fordi  han  er  Friheden  osv.  Han  lever  ikke  mere,  han  er  gaaet 
ud,  han  »trøsker«,  som  der  egentlig  staar  i  det  gamle  nordiske 
Vers.  Det  er  en  frygtelig  Tilstand.  Man  kan  se  af  den  sørge- 
lige Livsafslutning  hos  flere  af  de  genialeste  Mennesker  (fra 
Napoleon  til  Nietzsche),  at  dette  netop  var  deres  Sygdom.  De 
gik  ud  før  de  døde.  Henrik  Ibsen  kendte  dertil.  Medens 
Bjørnson  har  fremstillet  den  Lykke,  det  er  at  ville  og  elske, 
har  Ibsen,  især  i  sine  Alderdomsværker,  skildret  den  Smerte, 
der  ligger  i  at  ville  uden  at  kunne  elske,  at  være  sig  selv  nok. 

Men,  som  sagt,  jeg  tror  nok,  at  mange  flere  kender  til  den 


St.  Hans-Tale  519 

Angst.  Det  er  Livsangsten;  den  er  værre  end  Dødsfrygten. 
Det  føles,  som  om  man  var  ved  at  kvæles  og  ikke  kunde 
drage  Aande. 

For  Kærlighed  er  Livets  Aande,  det  er  vel  det  sandeste, 
der  kan  siges  om  den  Ting.  Som  Menneskroppe  aander  vi 
ved  vore  Lunger,  som  Menneskesjæle  aander  vi  ved  Kærlighed. 
Ikke  ved  Aand.  Der  er  Forskel  paa  at  have  Aand  og  at  være 
i  Aande.  Man  kan  ikke  altid  mærke  paa  en  Mand,  om  han 
har  Aand,  det  er  maaske  noget,  han  i  al  Hemmelighed  har  for 
med  sit  Blækhus.  Men  man  kan  altid  mærke,  naar  et  Menne- 
ske er  i  Aande,  ligesom  vi  kan  mærke,  at  Naturen  er  i  Aande 
ved  Skærsommer.  Det  er  denne  Svulmen  af  noget  paa  en 
Gang  kraftigt  og  kærligt,  som  vi  mærker  uden  for  os  ved  Pinse, 
naar  »det  aander  himmelsk  over  Støvet«  og  »vifter  hjemlig  gen- 
nem Løvet«.  Det  er  denne  Brand  af  Sol  og  Ild,  som  er  St. 
Hans.  Og  det  er  det  samme,  som  vi  kender  inden  i  os,  naar 
vi  er  i  Aande  og  ret  føler,  hvad  det  er  at  leve. 

Skal  vi  da  slutte  med  at  gentage  for  os  selv  paa  den  korte- 
ste Maade,  hvad  vi  her  har  talt  om,  ikke  som  Resultatet  af 
en  Tankeudvikling  eller  Kernen  af  en  Præken,  men  som  en 
Bøn  af  levende  Menneskesjæle: 

Det  at  leve  er  at  vokse, 
Det  at  vokse  er  at  ville, 
Det  at  ville  er  at  elske. 
Som  vi  elsker  Dag  for  Dag, 
Saa  er  Livets  Aandedrag. 

Naar  jeg  siger  saadan,  saa  vil  nok  nogen  af  Dem  straks 
komme  efter,  at  dette  ikke  er  noget,  som  jeg  har  udgrublet. 
Med  en  enkelt  Tilføjelse  (den  første  Linje)  og  en  lille  Foran- 
dring (det  sidste  Ord)  er  det  det  samme  Vers  af  Hostrup,  som 
man  har  sat  paa  hans  Grav  i  København,  fordi  det  klarest  ud- 
trykker hans  Livs  Erfaring.  I  Grunden  har  jeg  da  ikke  gjort 
andet  end  holde  en  gammel  Prædiken  om  igen;  men  det  gør 
ingenting,  naar  De  bare  vil  vedgaa,  at  Teksten  er  rigtig  nok. 
For  saa  er  det  ogsaa  en  af  de  Sandheder,  der  stadig  trænger 
til  at  fornyes,  og  som  enhver  maa  have  Lov  til  at  forny  paa 
sin  egen   Maade. 

Men  dette  bærer  ikke  imod  noget  Hurraraab.  Og  jeg  ved, 
at  der  er  mange,  der  paa  denne  blanke  Dag  gerne  vil  raabe 
et  dansk  Hurra  paa  Skamlingsbanke.  Var  jeg  en  Tysker,  kunde 
jeg  vel  ende  med  at  sige:  Livet  leve!  (som  en  tysk  Digter  har 
kaldt  en  af  sine  Bøger).  Nu  er  jeg  dansk  og  siger:   , 

Leve  St.  Hans,  Solen,  Ilden! 

Leve  den  danske  Sommer  i  os  og  om  os,  Væksten,  Viljen, 
Kærligheden! 


Henrik  Ibsen. 

Af  Dr.  Karl  Mortensen. 

I. 

Med  Henrik  Ibsen  har  Nordmændene  gjort  deres  Hovedind- 
sats i  Verdenskulturen,  givet  denne  et  af  de  bærende 
Navne,  saa  stort  endda,  at  mange  uden  mindste  Betænkelighed  op~ 
stiller  Dante,  Shakespeare,  Goethe,  Ibsen  ved  Siden  af  hverandre. 
Indtil  for  en  halv  Snes  Aar  siden  holdt  den  aldrende  Mester 
hele  den  aandsoplyste  Del  af  Verden  i  Spænding  med  sit  hvert 
andet  Aars  Julebud.  Det  var  at  „sætte  Problemer  under  Debat" 
med  en  saadan  Kraft,  at  alle,  der  havde  Øren  at  høre  med, 
maatte  lytte.  Nu  er  Norges  største  Søn  stedet  til  Hvile.  Den 
store  Digterdrømmer  og  Digterdommer  har  endt  Troldekrigen 
og  nedlagt  Domsbasunen: 

At  leve  er  Krig  med  Trolde 
i  Hjertets  og  Hjernens  Hvælv. 
At  digte,  —  de£  er  at  holde 
Dommedag  over  sig  selv. 

Den  berømte  lille  Strofes  Indhold  er  for  Henrik  Ibsen  fryg- 
telig Alvor.  Ligner  han  end  mest  den  grublende  Visdomsgud 
i  sit  Væsens  Dyb,  saa  har  han  i  hvert  Fald  Thorshammeren  i 
sin  Haand  og  rammer  aldrig  udenom  mod  de  Trolde  og  Turser, 
der  lammer  Hjertestyrken  og  stækker  Tankekraften.  De  fleste 
af  os  Aandens  Smaafolk  vil  synes,  at  han  somme  Tider  rammer 
alt  for  godt  og  slaar  for  meget  i  Stykker  i  os.  Og  Digteren  er 
nu  og  da  næsten  af  samme  Mening,  som  naar  han  i  „Kærlig- 
hedens Komedie"  lader  den  respektable  Hverdagsdyd  vinde 
Sejr,  eller  i  „Vildanden"  skærende  og  gennemborende  viser 
Livsløgnens  Magt  og  —  Ret.  Han  er  den  forfærdeligste  af  alle 
Digtningens  Pessimister,  har  man  sagt;  han  vil  med  Fornøjelse 

lægge  Dynamit  under  Arken  og  lade  den  forløjede  Jord  med  alle 
dens  falske  Herligheder  springe  i  Luften.  Men  dette  er  kun 
Ydersiden  af  hans  Væsen,  det,  som  f.  Eks.  mange  Tyskere  har 
forset  sig  paa  og  misforstaaet.  Hans  Breve  og  private  Udtalelser 
godtgør  fuldtud,  at  hans  Væsens  egentlige  Kerne  ikke  blot  er 
den  altrammende  og  altrystende  Tvivl,  som  søger  indad  og 
nedad  som  Bjergmanden  i  de  midnatsdunkle  Skakter;  har  han 
fejlet,  fører  denne  Vej  ikke  frem  til  Klarhed?  Hans  Øje  blændes 
jo  af  Lyset,  naar  han  søger  i  det  høje: 

Nej,  i  Dybet  maa  jeg  ned; 
der  er  Fred  fra  Evighed. 
Bryd  mig  Vejen,  tunge  Hammer, 
til  det  dulgtes  Hjertekammer! 

Hammerslag  paa  Hammerslag 
indtil  Livets  sidste  Dag. 
Ingen  Morgenstraale  skinner; 
ingen  Haabets  Sol  oprinder. 

Dette  skrev  Ibsen  allerede  1851,  23  Aar  gammel,  og  1892  er 
dette  bitre  Livssyn  udtrykt  med  samme  frygtelige  Kraft  i  „Byg- 
mester Solness" ,  der  først  byggede  „disse  her  smaa,  fattige  Kir- 
kerne" ,  gennem  Tab  af  sin  egen  Kærlighed  og  Lykke  førtes  til 
at  ville  være  „fri  Bygmester",  ligesom  Vorherre,  og  bygge  Hjem 
for  Mennesker;  men  „Det,  at  bygge  Hjem  for  Mennesker,  —  det 
er  ikke  fem  Øre  værd  ....  Menneskene  har  ikke  Brug  for  disse 
her  Hjemmene  sine.  Ikke  for  at  være  lykkelige."  Nej,  nu  vil 
han  bygge  det  eneste,  som  der  rummes  Lykke  i,  Luftslottene 
med  Hilde;  han  kom  helt  til  Toppen,  og  Hilde  hørte  Harper  i 
Luften,  men  Solness  faldt  og  slog  sig  ihjel.  —  Ti  den  anden 
Side  af  hans  Væsen,  der  jo  holdes  sammen  af  hans  vældige, 
skabende  Kunstnerevne,  er  den  dybe  Medfølelse  med  og  det 
stærke  Medansvar  over  for  Menneskeslægten,  og  kun  naar  dette 
er  med,  faar  Pessimismen  Livsret  og  Livsværdi.  Ibsens  Digt- 
ning er,  som  al  stor  Digtning,  Oplevelse  og  Gennemlevelse,  som 
Digteren  frigør  sig  personlig  for  ved  at  digte  det  ud,  i  de  store 
og  almindelige  Linier;  men  selve  Udgangspunktet  skaber  med 
Selvopholdelsens  Ret  Medfølelse:  det  er  os,  ikke  alene  dig,  det 
gælder.  Eller  for  at  udtrykke  det  med  Ibsens  egne  Ord:  „Alt, 
hvad  jeg  har  digtet,  hænger  paa  det  nøjeste  sammen  med  det, 
jeg  har  gennemlevet,  om  end  ikke  oplevet.    Enhver  ny  Digtning 

har  for  mig  haft  det  Maal,  at  tjene  som  aandelig  Befrielses- 
proces;  ti  man  staar  aldrig  ganske  uden  Medansvarlighed  og 
Medskyld  i  det  Samfund,  til  hvilket  man  hører."  Kunst  har 
sin  Kilde  i  Livet,  hvis  den  duer,  og  fører  til  Livet,  bliver  Livets 
Læge,  hvis  den  skal  faa  blivende  Værdi.  Den  store  Digter  er 
den  store  Livslæge;  men  „Systemerne"  kan  være  forskellige.  Vi 
trænger  ikke  blot  til  frisk  Luft,  Strand  og  Solskin,  ikke  blot  til 
Vaarglans  og  lyse  Sommersyner.  Bedst,  om  det  er  nok  til  at 
helbrede  os  og  holde  os  karske!  Men  der  er  svære  Lidelser  og 
Mangler  paa  Legeme  og  Sjæl,  hvor  vi  maa  prise  Lægen  med  den 
dybtsøgende  Sonde,  der  gaar  ind  til  Ondets  Grund,  eller  Opera- 
tøren, hvis  skarpe  Kniv  skærer  det  bort  fra  Roden.  Henrik 
Ibsen  er  Menneskelægen  med  Sonden  i  sin  Haand,  der  aldrig 
slaar  sig  til  Ro  med  det  gængse,  det  hævdvundne,  altid  søger  om 
igen  fra  Grunden  af  og  altid  uden  Hensyn  til  nogen  giver  os 
Resultatet  af  sin  Undersøgelse.  Som  Digter  er  han  den  store 
Tvivler  og  Spørger  —  „mit  Kald  er  at  spørge,  ej  at  svare!"  — , 
og  ganske  vist  kan  en  Daare  spørge  mere,  end  ti  vise  kan  be- 
svare. Men  Ibsens  Spørgsmaal  har  været  af  en  saa  paagaaende 
Art,  at  de  i  langt  over  en  Menneskealder  har  behersket  eller 
ængstet  først  Nordens,  dernæst  hele  den  øvrige  Verdens  Bevidst- 
hed. Kunst  er  at  have  noget  paa  Hjerte  og  finde  Midler  til  at 
udtrykke  det,  har  man  paradoksalt,  men  væsentlig  med  Rette 
sagt.  Henrik  Ibsen  har  det  paa  Hjerte,  at  holde  Dommedag  over 
Menneskeslægten,  ikke  saa  meget  naar  den  bukker  under  for 
Livets  Trolde,  som  naar  den  gaar  paa  falsk  Forlig  med  dem. 
Desværre  —  heri  ligger  hans  Pessimismes  Rod  —  gør  den  det 
som  oftest,  og  Digteren  har  derfor  mere  Brug  for  Domsbasunen 
end  for  den  rolige  Fremfærds  Trommer  og  Piber  eller  Danse- 
fedlen.  Ibsen  har  altsaa  Menneskelivets  største  Spørgsmaal  paa 
Hjerte,  og  ingen  har  betvivlet  hans  mægtige  og  betagende  Evne 
til  at  udtrykke,  hvad  han  har  paa  Hjerte. 

II. 

Henrik  Ibsens  Verdensberømmelse  er  jo  fortrinsvis  knyttet 
til  hans  alvorlige  Samfundsskuespil  med  Nutidsæmne,  den  stolte 
Række  af  klassiske  Dramer,  som  indledes  med  „Samfundets 
Støtter"    1877  og  ender  med  det  gribende,  tungsindige  og  sære 

Gammelmandsværk  „Naar  de  dyde  vaagner" .  Det  er  Skuespil, 
som  har  beriget  Verdenssprogene  med  Fyndsprog  og  bevingede 
Ord,  ganske  som  Shakespeares  eller  Goethes  Digtning;  ja  selve 
Navnene  paa  disse  Skuespil  har  faaet  billedlig,  verdensborger- 
lig Betydning.  Man  behøver  blot  at  tænke  paa  Samfundets 
Støtter,  Dukkehjem,  Folke  fjende  eller  Gengangere.  For  os 
Nordboer  er  det  imidlertid  tvivlsomt,  om  ikke  hans  historisk- 
romantiske Skuespil  fra  Ungdomstiden  —  tænk  blot  paa  „Hær- 
mændene" eller  „Kongsæmnerne"  — ,  hans  blodige  Satirer  over 
det  norske  Samfundslivs  Hulhed  og  Forløj ethed,  saaledes  som 
det  stod  for  ham  i  60erne  og  70erne  —  „Kærlighedens  Komedie" , 
„Brand" ,  „Per  Gynt"  og  „De  unges  Forbund"  —  eller  det  ver- 
denshistoriske Dobbeltdrama  „Kejser  og  Galilæer"  er  i  Besid- 
delse af  endnu  større  digterisk  Kraft  og  ungdomsfrisk  aandelig 
Spændvidde  end  hans  kunstnerisk  saa  fuldkomne  Nutidsdramer, 
hvormed  han  har  drevet  den  dramatiske  Digtform  ud  i  den 
yderste  Virtuositet.  Selv  kræver  han,  sikkert  med  Rette,  at  man 
skal  tilegne  sig  hele  hans  stolte  Livsværk  som  en  Enhed  og 
Helhed  trods  al  Gæring  og  Udvikling.  Kun  saaledes  forstaar 
man  overhovedet  en  stor  Digter,  som  digter  ud  fra  Livet  om 
Livet;  —  was  man  in  der  Jugend  wiinscht,  hat  man  im  Alter  die 
Fiille,  siger  Goethe.  Ibsen  klager  i  Fortalen  til  sine  samlede 
Skrifter  over,  at  man  ikke  følger  Forfatterens  Udvikling  i  hans 
Værkers  Rækkefølge.  „Herved  er  der  sket  et  Brud  paa  den 
læsendes  Bevidsthed  om  Sammenhængen  mellem  Værkerne  ind- 
byrdes, og  heraf  igen  udleder  jeg  for  en  ikke  ringe  Del  den 
underlige,  mangelfulde  og  misvisende  Tolkning  og  Tydning, 
som  mine  senere  Arbejder  fra  saa  mange  Hold  har  været  Gen- 
stand for.  Kun  ved  at  opfatte  og  tilegne  sig  min  samtlige  Pro- 
duktion som  en  sammenhængende,  kontinuerlig  Helhed  vil 
man  modtage  det  tilsigtede,  træffende  Indtryk  af  de  enkelte 
Dele."  Dette  er  imidlertid  en  streng  Fordring  at  stille  til  Læse- 
ren, og  der  mangler  endnu  for  en  stor  Del  Stof  til  at  komme 
bag  om  Digterværkets  Form  og  Udtryk  og  hen  til  den  Livssitua- 
tion, hvoraf  det  er  vokset  frem.  Ganske  vist  findes  der  allerede 
nu  en  omfangsrig  Ibsen-Litteratur;  men  endnu  vigtigere  end 
denne  er  de  hidtil  udgivne  Breve,  der  sikkert  kan  forøges  med 
flere  af  stor  Interesse  (hvad  den  sidste,  stærkt  dadlede  Offentlig- 

gøreise  af  nogle  Privatbreve  viser;  de  kaster  bl.  a.  et  klart  Strejf- 
lys over  en  Del  af  de  sidste  Skuespil,  ikke  mindst  „Bygmester 
Solness").  Men  hvad  der  er  Hovedlinien  i  Ibsens  Digtning  har 
han  selv  peget  paa  ved  flere  Lejligheder.  Hans  første  drama- 
tiske Arbejde  er  som  bekendt  „Catilina" ,  som  blev  skrevet  af 
den  21aarige  Apotekerlærling  i  Grimstad  i  sene  Nattetimer  i 
Løbet  af  nogle  Maaneder  i  Vinteren  1848 — 49,  mens  hans  privat 
forberedte  sig  til  Studentereksamen.  Godt  25  Aar  senere  udgav 
Digteren  det  paany,  efter  formelt  at  have  gennemarbejdet  det. 
I  Fortalen  giver  han  for  det  første  værdifulde  Oplysninger  om 
sin  første  gærende  Ungdomstid,  som  Lærling  i  en  lillebitte 
Provinsby,  hos  en  god  og  skikkelig  Provinsapoteker,  der  var 
helt  optagen  af  sin  Bedrift;  Lærlingen  maatte  saa  godt  som 
stjæle  sig  Fritimer  til  at  studere,  og  fra  disse  stjaalne  Studie- 
timer stjal  han  igen  Øjeblikke  til  at  digte.  „Tiden  var  stærkt  be- 
væget. Februarrevolutionen,  Opstandene  i  Ungarn  og  andet- 
steds, den  slesvigske  Krig,  —  alt  dette  greb  mægtigt  og  mod- 
nende ind  i  min  Udvikling,  hvor  ufærdig  den  end  længe  bag- 
efter vedblev  at  være.  Jeg  skrev  rungende  Opmuntringsdigte 
til  Magyarerne  om,  til  Fremme  for  Friheden  og  Menneskeheden, 
at  holde  ud  i  den  retfærdige  Kamp  mod  „Tyrannerne" ;  jeg 
skrev  en  lang  Række  Sonetter  til  Kong  Oskar,  nærmest,  saavidt 
jeg  husker,  indeholdende  en  Opfordring  om  at  sætte  alle  smaa- 
lige  Hensyn  til  Side  og  ufortøvet,  i  Spidsen  for  sin  Hær,  at  rykke 
Brødrene  til  Hjælp  paa  Slesvigs  yderste  Grænser."  Digtene 
gemte  han  omhyggeligt,  men  ved  given  Lejlighed  stillede  han 
dog  ikke  sit  Lys  under  en  Skæppe,  og  Samfundets  Støtter  i 
Grimstad  „fandt  det  i  højeste  Grad  paafaldende,  at  et  ungt  Men- 
neske i  min  underordnede  Stilling  kunde  give  sig  af  med  at 
drøfte  Ting,  som  end  ikke  de  selv  dristede  sig  til  at  have  nogen 
Mening  om."  Og  der  var  ogsaa  andet  i  hans  Opførsel,  som  for- 
argede. Mens  en  stor  Tid  stormede  udenfor,  befandt  han  sig 
paa  Krigsfod  med  det  lille  Samfund,  hvor  han  sad  indeklemt 
af  Livsvilkaar  og  Omstændigheder.  —  Catilina  blev  saa  Ibsens 
første  Oprørshelt  mod  Samfund  og  Samfundsmoral,  og  Ibsen 
vedblev  at  være  paa  Krigsfod  med  Samfundet,  i  en  anden  og 
dybere  Forstand,  i  hele  sin  Digtning.  Da  han  paany  tog  Cati- 
lina for  sig,  fandt  han,  at  den  rummede  en  hel  Del,  som  han 

endnu  kunde  vedkende  sig.  „Mangt  og  meget,  hvorom  min 
senere  Digtning  har  drejet  sig,  —  Modsigelsen  mellem  Evne  og 
Higen,  mellem  Villie  og  Mulighed,  Menneskehedens  og  Indivi- 
dets Tragedie  og  Komedie  paa  engang,  —  kommer  allerede  her 
frem  i  taagede  Antydninger."  Med  disse  Ord  giver  Digteren 
os  en  Hovednerve  i  sin  Digtning  og  løfter  den  første  Flig  ind  til 
sit  tunge  Livssyn.  Disse  Ord  er  som  en  Nøgle  til  Hærmændenes, 
til  Skules  og  Bisp  Nicolaus1  Karakter.  Skule  er  den  aandelig 
overlegne;  men  han  tvivler  paa  alt,  ogsaa  paa  sig  selv  og  sit 
Livskald;  han  er  „Guds  Stifbarn  paa  Jorden"  og  maa  falde  for 
den,  der  ejer  Kongstanken  og  Retten  og  den  friske  Naivetets 
Vovemod.  I  Baglerbispens  Skikkelse  er  Modsætningen  mellem 
Evne  og  Higen  drevet  ud  i  det  uhyre,  ja  det  dæmoniske.  Utvivl- 
somt er  Digterens  Udgangspunkt,  trods  den  historisk-romantiske 
Iklædning  af  ren  personlig  Art:  han  har  selv  faaet  Tvivlen  i  Vugge- 
gave, han  tvivler  paa  alt,  mest  af  alt  paa  sig  selv  og  derfor  ogsaa 
paa  sin  Digterevne.  Ingen  opmærksom  Læser  kan  undgaa  at  høre 
personlige  Strenge  dirre  i  den  berømte  Samtale  mellem  Skule  og 
Jatgejr  Skjald,  Manden  med  det  harmoniske  Sind,  der  uden 
aandelig  Sprængning  kan  udtone  baade  sin  Glæde  og  sin  Sorg  i 
Sang.  Til  disse  tungsindige,  tvivlesyge  Anlæg,  der  var  Digteren 
medfødt,  kom  saa  hans  bitre  Syn  ogsaa  paa  Samfundet  som 
Helhed,  en  Bitterhed,  der  kun  kunde  faa  yderligere  Næring  ved 
den  uforstaaende  Maade,  hvorpaa  det  norske  Folk  behandlede 
Digteren  og  hans  Værker.  Menneskehobens,  endda  den  læsende, 
saakaldte  dannedes,  haabløse  Uforstand  eller  velmente  Æsels- 
spark  over  for  Kunstens  og  Tankens  Stormænd  bliver  jo  altid 
sig  selv  lig.  Værst  blev  det  naturligvis,  da  Ibsen  med  „Kærlig- 
hedens Komedie"  begyndte  det  direkte  Angreb  paa  Nutidens 
Samfund,  som  han  senere  aldrig  har  opgivet.  „Kongsæmnerne"  s 
Forfatter  betegnedes  som  en  dramatisk  Ubetydelighed,  som 
blottet  for  Idealitet  og  Poesi  eller  for  ideel  Tro  og  Overbevis- 
ning! Det  var  Teorien,  og  Samfundets  Praksis  var  lige  saa  vel- 
villig og  forstaaende:  Digteren  var  godt  paa  Veje  til  at  gaa  til 
Grunde,  at  sulte  ihjel  sammen  med  sin  Familie.  Hertil  kom 
saa  de  ulykkelige  politiske  Forhold,  den  nordiske  Sags  Skib- 
brud i  1864,  der  gennemrystede  Ibsens  Væsen  fra  Grunden  af 
og  fyldte  ham  med  en  kogende  Harme  mod  og  Lede  ved  sine 

Landsmænds  Lunkenhed  og  den  Pjaltethedens  og  Urettens  Poli- 
tik, der  fra  den  Tid  af  syntes  at  skulle  sejre  i  Verden.  Han 
maatte  bort  fra  de  trykkende  Forhold  og  Hjemmets  Uføre,  hvad 
det  saa  end  skulde  koste: 

Væk  fra  dette  lumre  Slug, 
her  er  Grubeluft  herinde! 
Her  kan  ingen  Fanes  Dug 
vaje  frit  for  friske  Vinde. 

Henrik  Ibsen  'rystede  Støvet  af  sine  Fødder,  „brændte  sine 
Skibe" ,  og  drog  paa  det  kun  med  Nød  og  næppe  opnaaede  Sti- 
pendium til  Syden.  Her  skrev  han  saa  i  det  følgende  Tiaar  de 
berømte  Digtninge  „Brand"  ,  „Per  Gynt" ,  „De  unges  Forbund" 
og  „Kejser  og  Galilæer"  .  I  Præsten  Brands  Skikkelse  faar  den 
tragiske  Modsætning  mellem  Villie  og  Mulighed  sit  stærkeste 
Udtryk.  Brand  stiller  det  ubetingede,  ideale  Personlighedskrav 
til  sig  selv  og  sine  nærmeste,  der  saa  maa  gaa  til  Grunde  sam- 
men med  ham  under  Vægten  af  det  uigennemførlige.  I  skæ- 
rende, blodig  Satire  udøser  han  her  sin  Harme  over  sin  norske 
Samtid,  Mændene  fra  1864.  De  mangler  Personlighed  og  Ryg- 
rad; den  fjerde  Bøn  af  Fadervor  er  Landets  Løsen  og  Folkets 
Feltraab;  der  er  lutter  Halvhed,  „lidt  af  hvert"  : 

Hans  Fejl,  hans  Fortrin  gaar  ej  vidt; 
han  er  en  Brøk  i  stort  og  smaat, 
en  Brok  i  ondt,  en  Brøk  i  godt. 

Og  til  den  haarde  Kritik  af  den  hidtidige  Digtnings  norske 
Bonde  som  Idealflgur  føjer  han  et  Landskab  og  Natursceneri, 
der  er  anderledes  storladent,  voldsomt  og  samtidig  knugende 
trangt  end  Romantikkens  norske  Sommerland.  Det  eneste  Lys- 
punkt i  al  denne  Uhygge  og  skarpe  Strenghed  er  Skildringen  af 
Agnes,  Brands  Hustru.  Medens  han  altsaa  i  „Brand"  holder 
Idealets  strenge  og  uigennemførlige  Fordring  op  for  sine  selv- 
gode Landsmænd,  vender  han  i  „Per  Gynt"  Billedet  om  og  frem- 
stiller Folkeeventyrets  romantiske  Løgnhals  i  hele  sin  Forløjet- 
hed  og  Pjaltethed  som  norsk  Type.  I  denne  Skildring  indlæg- 
ges saa  en  vidtløftig  (ofte  uklar)  Satire  over  Stormagterne  og 
deres  lumpne  Politik.  Det  er  selve  Romantikken  baade  i  Liv 
og  Digtning,  der  bliver  stævnet  til  Doms.  Ogsaa  her  er  der  et 
Lyspunkt:  som  Alma  Stjerne  frelser  Adam  Homo,  saaledes  frel- 

ser  Solvejgs  rene  og  selvforglemmende  Kærlighed  Per  Gynt  fra 
„Støbeskeen".  Ibsen  har,  som  saa  mange  andre  store  Kunstnere, 
aldrig  kunnet  afholde  sig  fra  „den  elskeligste  af  alle  Digtersyn- 
der" ,  den,  at  tegne  skønne,  ideale  Kvindeskikkelser.  I  „De 
unges  Forbund" ,  hans  eneste  Lystspil,  tager  han  fat  paa  det 
unge  Norges  Politik;  særlig  rammende  er  hans  ubarmhjertige 
Satire  over  „Stræberne"  og  „Rodhuggerne" ,  der  ved  alle  Midler 
søger  at  komme  ovenpaa  i  det  politiske  Røre.  Allerede  under 
sit  første  Ophold  i  Rom  havde  han  syslet  med  Tanken  om  et 
Drama  om  det  sidste  Sammenstød  mellem  Hedenskab  og  Kri- 
stendom med  Julian  den  frafaldne  som  Hovedskikkelse.  Den 
Tanke  tog  nu  fastere  og  fastere  Form  hos  ham  og  udviklede  sig 
endelig  til  det  store  „verdenshistoriske"  Dobbeltdrama  „Kejser 
og  Galilæer" ,  hvori  han  ikke  indskrænker  sig  til  Modsætningen 
mellem  det  døende  Hedenskabs  sidste  Opblussen  og  den  sejrende 
Kristendom,  men  ogsaa  kommer  ind  paa  sin  ofte  drøftede  Paa- 
stand om  „det  tredie  Rige" ,  som  skal  komme,  den  rene  Tankes 
og  det  rene  Frisinds  trods  alt  halvtmy stiske  Rige.  Selv  har 
han  til  Tider  betegnet  „Kejser  og  Galilæer"  som  sit  egentlige 
Hovedværk,  og  sikkert  er  det,  at  det  store  Drama  blot  ved  Læs- 
ningen virker  med  betagende  Kraft  og  Vælde  og  giver  overor- 
dentlig vigtige  Bidrag  til  Forstaaelsen  af  det  inderste  og  dybeste 
i  Ibsens  Væsen. 

III. 

Men  det  var  ikke  paa  det  historisk-filosofiske  Dramas  Om- 
raade,  at  Ibsen  skulde  standse.  Mange  af  hans  foregaaende 
Arbejder  pegede  hen  paa  det  moderne  Samfundsliv.  Hans  Op- 
hold borte  fra  Hjemmet,  i  de  store  Kulturlande,  den  vigtige  ver- 
denshistoriske Krise,  som  endte  med  Frankrigs  Ydmygelse  og  en 
komplet  Forskydning  af  Magtfordelingen  i  Verden,  den  radikal- 
positivistiske Kulturstrømning,  der  af  sig  selv  rejste  sig  paa 
mange  Punkter  i  Europa  (og  for  hvilken  Georg  Brandes  blev 
Talsmand  herhjemme),  alt  dette  skærpede  paa  én  Gang  hans 
Livssyns  strenge  Bitterhed  og  førte  ham  samtidig  til  næsten 
uvilkaarlig  at  sætte  Sonden  paa  det  moderne  Samfundslegeme 
for  at  udpege  dets  Brist  og  vise,  hvor  gennemraaddent  det  paa 
afgørende  Punkter  er  .  Hensynsløs  og  med  en  Konsekvens,  som 

ikke  gruer  for  de  yderste  Følger,  slaar  han  allerede  i  Digte  fra 
70erne  fast,  at  vi  sejler  med  Lig  i  Lasten;  Europas  Damppaket 
er  dødsdømt,  fordi  Enkeltindividets  Hulhed  og  Forløj ethed  har 
bemægtiget  sig  Samfundslegemet,  gjort  det  marvstukket  og 
raaddent.  Hans  Syn  paa  Samfundet  er  i  disse  Aar  næsten  anar- 
kistisk: 

Jeg  gaar  ikke  med  paa  at  flytte  Brikker. 
Slaa  Spillet  overende,  da  har  De  mig  sikker! 

1877  kommer  saa  „Samfundets  Støtter" ,  der  nu,  sædvanlig 
med  to  Aars  Mellemrum,  efterfølges  af  den  Række  alvorlige  Nu- 
tidsskuespil,  der  under  heftig  Strid  og  Modsigelse  banede  sig 
Vej  over  det  meste  af  Europa:  „Et  Dukkehjem",  Gengangere", 
„En  Folkefjende",  fire  Skuespil,  i  dramatisk  Henseende  højt 
hævede  over  enhver  Kritik,  der  faldt  som  Kølleslag  paa  Sam- 
fundets og  dets  Støtters  robuste  Samvittigheder  og  fremkaldte 
et  Forargelsens  Ramaskrig.  Som  Fællesmotto  over  disse  Dramer 
kunde  man  sætte  det  kendte  Slutningsvers  i  Digtet  „Abraham 
Lincolns  Mord"  : 

Men  er  det  i  Raaddenskabs  Sumpe  vi  gaar, 

jeg  raaber  ej  Ak  og  Ve 

over  hver  en  brammende  Giftblomst,  som  staar 

i  Fylde  paa  Tidens  Træ. 

Lad  Ormen  kun  hule.    Før  Skallen  er  tom, 

før  brister  ej  Væg  og  Tag. 

Og  lad  kun  »Systemet«  faa  vrængt  sig  om; 

des  før  kommer  Hævnen  og  holder  Dom 

paa  Tidsløgnens  yderste  Dag! 

Den  sidste  store  Række  af  hans  Dramer  indledes  med  „Vild- 
anden" ,  som  sikkert  har  vundet  størst  Anerkendelse  af  hans 
Nutidsskuespil.  Det  er  næsten,  som  det  voldsomme  Domme- 
dags-Oprør har  ængstet  Digteren  selv;  eller  maaske  rettere  sagt: 
med  sædvanlig  frygtelig  Grundighed  gaar  han  til  Bunds  i  Sagen 
og  vender  Spørgsmaalet  om.  Hvad  nytter  de  ideale  Fordringer? 
Er  vi  Mennesker  overhovedet  i  Stand  til  at  honorere  dem  uden 
at  sprænge  os  selv?  I  hvert  Fald  lader  han  med  halv  Sympati 
Doktor  Relling  udtale  det  gribende  Skuespils  Moral:  „Ta'r  De 
Livsløgnen  fra  et  Gennemsnitsmenneske,  saa  ta'r  De  Lykken  fra 
ham  med  det  samme."  Her  naar  Ibsens  Pessimisme  sin  yderste 
Grænse.     Som  den  store  Spørger  redder  han  sig  ikke  over  i 

Nietzsches  „Herremoral" ,  skønt  den  vel  har  paavirket  hans  ud- 
præget individualistiske  sidste  Skuespil;  Dommen  er  mildere, 
Medfølelsen  faar  Plads  Side  om  Side  med  den  kolde  Strenghed; 
der  kommer  et  tilbageskuende,  lidt  klagende  Præg  i  den  gamle 
Ibsens  Værker  „Rosmersholm" ,  „Fruen  fra  Havet" ,  „Hedda 
Gabler",  „Bygmester  Solness" ,  „Lille  Eyjolf"  og  „Jon  Gabriel 
Borkman" ,  hvoraf  navnlig  Bygmester  Solness  er  et  betydeligt 
og  skønt  Digterværk.  Nærmere  Kendskab  til  den  aldrende 
Digters  Liv  og  personlige  Forhold  vil  maaske  klare  meget  usik- 
kert i  Dommen  over  og  Opfattelsen  af  disse  sidste  Skuespil.  Af 
ikke  ringe  Betydning  har  det  sikkert  været,  at  Digteren  forsoner 
sig  med  sit  Fædreland  og  for  Resten  af  sit  Liv  tog  Bolig  i  Kristi- 
ania  efter  de  mange  Aars  Udlændighed.  Havet  og  Fj ældet  og 
hele  den  nordiske  Naturromantik  fik  igen  Tag  ogsaa  i  denne 
store  ensomme.  Norge  og  Norden  havde  forlængst  lært  at  indse, 
hvad  og  hvor  meget  Ibsen  var,  og  hans  Betydning  i  Tyskland, 
England,  Frankrig,  Italien  og  mange  af  de  slaviske  Lande  har 
trods  voldsom  Modstand  været  overordentlig  og  stadig  stigende. 
I  kunstnerisk,  formel  Henseende  er  han  Nutidens  største  Drama- 
tiker og  sikkert  en  af  de  største,  der  har  levet  i  Verden. 

IV. 

Som  den  store  Kunst  udgaar  fra  Livet  og  er  personlig  bun- 
den, saaledes  er  den  trods  alt  baade  tids-  og  stedbunden.  Ibsens 
Digtning  er  paa  sin  Højde  Verdenskunst,  der  vil  leve  uafhængig 
af  Tid  og  Sted.  Men  i  sin  dybeste  Grund  er  den  naturligvis  nor- 
disk Kunst,  norsk  Kunst  fra  det  19.  Aarhundredes  sidste  Halv- 
del. Dette  træder  smukt  og  klart  frem  i  Ibsens  skønne  lyriske 
Digtning,  ikke  saa  meget  de  satiriske  Tidsdigte,  saa  vældige  de 
er,  som  de  faa  rene  lyriske  Stemningsdigte.  Hvem  kender  ikke 
Vuggesangen  og  Hakonshallen  fra  „Kongsæmnerne"  eller  Sol- 
vejgs Sange  fra  „Per  Gynt"  .  Mon  Hjemve  mod  Fædrelandet 
nogen  Sinde  har  faaet  et  mægtigere  Udtryk  end  det  Digt 
„Brændte  Skibe" ,  hvormed  Ibsen  1871  sluttede  sin  eneste  Digt- 
samling: 

Han  vendte  sine  Skuders 
Stavne  fra  Nord, 
søgte  lysere  Guders 
lysere  Spor. 

Snelandets  Bavner 
slukned  i  Hav; 
Solstrandens  Favner 
stilled  hans  Krav. 

Han  brændte  sine  Skibe;  — 
blaanende  Røg 
som  en  Bro-Banes  Stribe 
nordover  føg.  — 

Mod  Snelandets  Hytter 
fra  Solstrandens  Krat, 
rider  en  Rytter 
hver  eneste  Nat. 

Og  hans  Kærlighed  til  Nordens  Sag  og  til  Danmark  var  varm 
og  uudslukkelig  lige  fra  de  gærende  Ungdomsaar.  Foran  er 
nævnt  Grimstadtidens  Sonetter  til  Kong  Oscar.  Til  1884  skrev 
han  sit  gribende  „En  Broder  i  Nød" ,  som  Dansken  aldrig  har 
Lov  at  glemme.  Men  utallige  Steder  desuden  i  hans  Digtning 
viser,  hvor  forfærdelig  tungt  han  følte  vor  Ulykke  med  os.  I  et 
Brev  til  Bjørnson  fra  Vinteren  1865  skriver  han  bl.  a.:  „Men  de 
sørgelige  Tanker  paa  Forholdene  hjemme  kan  jeg  ikke  løsrive 
mig  fra  og  har  ikke  kunnet  det  under  hele  min  Bejse.  Var  jeg 
bleven  længere  i  Berlin,  hvor  jeg  saa  Indtoget  i  April  og  saa 
Pøbelen  brølende  vælte  sig  mellem  Trofæerne  fra  Dybbøl,  saa 
dem  ride  paa  Lavetterne  og  spytte  i  Kanonerne  —  de  samme 
Kanoner,  der  ingen  Hjælp  havde  faaet,  og  som  dog  havde  skudt 
fra  sig,  saa  længe  til  de  var  sprungne  —  da  ved  jeg  ikke,  hvor 
meget  jeg  havde  beholdt  igen  af  min  Forstand."  Det  er  mange 
og  stærke  Ord  af  den  ensomme  og  faamælte  Hader  og  Forfølger 
af  Fraser  og  Floskler. 

Danmark  har  til  Gengæld  været  noget  for  Ibsen.  Vi  har 
kunnet  købe  hans  Bøger,  da  hans  Eksistens  var  truet,  og  vi 
har  i  vor  Bogverden  og  i  vort  Teater  trods  alle  Fejlgreb  været 
blandt  de  første  til  at  fæstne  hans  By  og  hans  Sejre.  Men  hvor 
er  det  lidt  og  ringe,  hvad  vi  har  kunnet  afbetale  paa  vor  Andel 
af  Nordens  Gæld  til  den  store  Nordmand.  Vi  vil  sammen  med 
den  øvrige  Verden  med  Tak  vedblive  at  tære  paa  hans  Aands 
rige  Efterladenskab,  drage  Næring  af  hans  Aand,  hvor  vi  for- 
maar  det,  rammes  af  hans  Kritiks  ubarmhjertige  Braad,  saa  vi 

tænker  os  to  Gange  om,  hvor  vi  er  uenige  med  ham.  Men  i 
Kransen  af  Evighedsblomster  om  hans  Aands  og  hans  Kunsts 
Storhed  bør  der  af  unge  Danske  altid  anbringes  en  Bøgegren  til 
et  Vidnesbyrd  om,  at  vi  aldrig  vil  glemme  Mennesket  Henrik 
Ibsens  Kærlighed  til  Danmarks  Sag,  der  efter  hans  urokkelige 
Mening  ogsaa  var  Norges  og  Nordens. 


Buddhismen  i  Birma. 

Af  A.  Andersen. 

Da  Birma  er  et  af  de  faa  Lande,  hvor  den  rene  Buddhisme 
er  bedst  bevaret,  har  jeg  tænkt,  at  en  sammentrængt  Frem- 
stilling af  denne  mærkelige  Religion,  saaledes  som  den  viser  sig 
der,  kunde  paaregne  i  hvert  Fald  nogen  Interesse. 

Det  er,  som  Birmas  lune  og  frugtbare  Floddale  har  ydet  den 
oprindelige  Buddhisme  et  Fristed,  hvor  den  har  faaet  Lov  at 
vokse  sig  stærk,  uden  fremmed  Indblanding,  og  hvor  den  i  Kraft 
af  sin  Renhed  har  formaaet  at  give  Folket  et  stærkt  Præg  af 
Sundhed  og  Levedygtighed.  Buddhismens  Styrke,  den  ophøjede 
Sædelære,  maa  nødvendigvis  avle  Sundhed  og  Kraft,  hvor  et 
Folk  af  ærlig  Vilje  søger  at  efterleve  den,  og  det  gør  Birma- 
nerne.  Det  er  i  hvert  Fald  det  Indtryk,  jeg  fik  under  mit  Ophold 
blandt  dem.  — 

Fire  Guder,  siger  Birmanerne,  har  til  forskellige  Tider  vist 
sig  i  den  nuværende  Verden,  og  alle  har  de  opnaaet  „Neibban" , 
saaledes  udtaler  Birmanerne  „Nirvana" .  Deres  Navne  er  Chau- 
chasan,  Gonagon,  Gaspd  og  Godama*)  eller  Buddha.  Det  er 
sidstnævntes  Lov,  som  nu  er  bindende  mellem  Menneskene. 

Godama  opnaaede  de  guddommelige  Rettigheder  i  35  Aars 
Alderen,  og  fra  da  af  begyndte  han  at  kundgøre  sine  Love,  et 
Arbejde,  der  optog  ham  i  45  Aar.  Han  havde  nu  naaet  de  80 
under  Udøvelsen  af  al  god  Gerning,  og  efter  at  have  forkyndt 
Frelsen  for  alle  levende  Skabninger,  opnaaede  han  „Neibban". 
Fra  den  Tid  og  til  nu,  1906,  er  der  gaaet  2383  Aar.  Denne  Be- 
regning stemmer  ogsaa  omtrentlig  med,  hvad  vi  ellers  véd  om 
Buddhas  Dødsaar  (c.  477  f.  Chr.). 

De  nulevende  Birmanere  tror,  at  Godama  talte  og  lærte  som 
følger:  „Jeg,  der,  efter  at  have  forladt  denne  Verden,  er  Gud,  vil 

*  I  Pålfskrifterne :  Kakusandha,  Konågamana,  Kassapa  og  Gotama. 

bevare  mine  Disciple  i  den  i  5000  Aar."  Det  er  omtrentlig  den 
Tid,  der  gaar,  inden  en  ny  Buddha  kommer  til  Verden.  — 
Godama  gav  ligeledes  Befaling  til,  at  hans  Billedstøtte  og  jor- 
diske Levninger  skulde  omhyggelig  bevares  og  tilbedes  i  dette 
Tidsrum,  og  deraf  kommer  det,  at  Birmanerne  tilbeder  dem. 

Godama  befalede  endvidere,  at  de  efter  hans  Død  skulde 
brænde  hans  Legeme;  men  over  de  Ben,  som  Ilden  ikke  for- 
tærede, skulde  de  rejse  Pyramider,  og  dem  skulde  de  saa  anraabe 
og  bede  til.  De  skulde  være  hans  Repræsentanter  og  give  de 
fromme  og  dydige  Tilbedere  deres  Løn  for  de  gode  Gerninger, 
som  de  havde  øvet.  Da  Godama  havde  opnaaet  „Neibban" ,  blev 
hans  Legeme  brændt;  men  de  store  Ben,  som  Ilden  levnede, 
blev  fordelte  over  hele  Indien,  Ceylon  og  Birma,  og  der  blev 
bygget  Pagoder  over  dem.  Naar  Buddhisterne  gaar  op  til  Pago- 
derne og  falder  paa  Knæ  og  bøjer  deres  Hoveder  til  Jorden  og 
opramser  deres  Bønner,  saa  er  det  disse  jordiske  Levninger  af 
Godama,  som  formenes  at  ligge  under  Pagoden,  de  beder  til. 
De  beder  om  alt,  hvad  de  ønsker  baade  i  dette  og  det  tilkom- 
mende Liv,  ikke  blot  om  Gengæld  for  gode  Gerninger,  men  om 
alt,  hvad  deres  Hjærte  begærer.  Alt,  hvad  de  venter  at  faa  ved 
at  bede,  er  dog  kun,  hvad  de  mener  at  have  fortjent  ved  deres 
Dyder;  men  ved  deres  Bøn  venter  de  at  kunne  faa  deres  Løn  i  den 
Skikkelse,  de  ønsker,  og  ikke  i  nogen  anden.  —  Dette  er  ikke 
helt  ortodoks  Buddhisme;  ti  den  lærer,  at  enhver  Gerning,  ond 
eller  god,  bærer,  saa  at  sige,  Spiren  i  sig  til  det,  der  bliver  dens 
Følger.  Virkningen  bliver  i  Overensstemmelse  med  Aarsagen, 
og  udebliver  ikke  trods  al  Beden,  og  derfor  er  det  for  en  Buddhist 
ørkesløst  at  bede.  —  Men  Lægfolk  er  nu  en  Gang  ikke  saa  logiske 
i  deres  Tankegang,  hos  dem  gaar  Menneskenaturen  over  Godamas 
Optugtelse.  De  føler  Trang  til  at  bede,  ja,  de  føler,  at  de  ikke 
kan  klare  sig  selv,  og  da  Godama  er  den  største  og  mægtigste, 
de  kender,  beder  de  til  ham,  skønt  de  godt  ved,  at  han,  ifølge 
hans  egen  Lære,  ikke  er  mere,  og  derfor  ikke  kan  høre,  langt 
mindre  bønhøre  dem,  naar  de  beder.  Ifølge  deres  hellige  Bøger 
advarede  Buddha  sine  Disciple  mod  at  tilbede  ham;  men  Læg- 
folk er  nu  visse  paa,  at  Buddhas  Befaling  netop  gik  ud  paa,  at  de 
skulde  tilbede  ham.  Man  ser.  at  Læren  har  maattet  rette  sig  efter 
Livet. 

Naar  Buddha  opnaaede  „Neibban" ,  maa  dette,  siger  Bir- 
manerne,  forstaas  saaledes,  at  han  blev  befriet  fra  de  fire  Onder, 
Undfangelse,  Alderdom,  Sygdom  og  Død.  Men  intet  i  denne 
Verden,  siger  de,  kan  give  os  nogen  Forestilling  om  „Neibban"  ; 
men  Befrielsen  for  de  nævnte  Onder  og  Besiddelsen  af  den  fuld- 
komne Tryghed  er  det,  hvori  det  bestaar.  Som  Eksempel  nævner 
de.  Et  Menneske  faar  en  heftig  Sygdom,  men  ved  Brug  af  den 
bedste  Medicin  mod  den,  bliver  han  helbredet.  Vi  siger,  at  en 
saadan  Mand  har  genvundet  sit  Helbred;  men  dersom  der  spør- 
ges, hvorledes  han  genvandt  sit  Helbred,  er  det  eneste  Svar, 
vi  kan  give,  at  befries  fra  Svagheder,  er  det  samme  som  at  hel- 
bredes, og  saaledes  maa  det  forstaas,  naar  vi  siger,  at  et  Men- 
neske har  opnaaet  „Neibban" .  Dette  er  i  Overensstemmelse  med 
Buddhas  Lære. 

Men  saa  kommer  det  Spørgsmaal,  er  Godama  nu  den  eneste 
sande  og  virkelige  Gud  i  denne  Verden?  Ja,  siger  Birmanerne, 
Godama  er  den  eneste  sande  og  virkelige  Gud,  i  hvis  Magt  det 
staar  at  hæve  sig  til  „Neibban"  .  Men  ligesom  der,  naar  et  Konge- 
rige er  kuldkastet,  melder  sig  talrige  Tronkrævere  for  at  gøre 
Krav  paa  den  kongelige  Værdighed,  saaledes  skete  det  ogsaa,  da 
Tidsrummet  for  Overholdelsen  af  Gaspå's,  Godama's  Forgængers, 
Love,  var  udløben.  Et  Tusinde  Aar  før  en  ny  Guds  Ankomst  blev 
kundgjort,  meldte  der  sig  forskellige  Prætendenter,  hver  med  500 
Disciple,  og  udgav  sig  for  Guder. 

Hvad  disse  falske  Guder  lærer,  er  fuldt  af  Fejltagelser.  En 
af  dem  lærer,  at  den  virkende  Aarsag  til  alt  godt  og  ondt  i  Ver- 
den, Magt  og  Rigdom,  høj  og  lav  Byrd  o.  s.  v.,  var  en  vis  „Nat" 
i  Skovene,  som  af  denne  Grund  burde  tilbedes  overalt.  En 
anden  lærte,  at  efter  Døden  blev  Menneskene  ikke  til  Dyr,  og 
omvendt  Dyrene  heller  ikke  til  Mennesker;  men  Menneskene  blev 
født  igen  som  Mennesker  og  Dyrene  som  Dyr.  En  tredie  nægtede 
„Neibban"  og  forsikrede,  at  alle  Skabninger  har  deres  Oprindelse 
i  Moders  Liv,  og  at  ved  Legemets  Død  vender  de  tilbage  til 
Intetheden,  og  i  dette  alene  bestaar  „Neibban"  .  En  anden  for- 
sikrede, at  levende  Væsener  har  ingen  Begyndelse  og  heller  ikke 
vil  naa  til  nogen  Afslutning  ved  at  opnaa  „Neibban"  .  Han  be- 
nægtede Lønnen  for  gode  og  onde  Gerninger,  og  sagde,  at  det 
hele  beroede  paa  Tilfældigheder.   En  anden  lærte,  at  „Neibban" 

kun  bestod  i  Livets  Længde.  Han  sagde  ogsaa,  at  det  var  en  god 
Gerning  at  ære  sine  Forældre,  at  lide  Hunger  og  Tørst,  at  taale 
Ilden  og  Solens  Hede,  og  at  det  er  lovligt  at  dræbe  Dyr.  End- 
videre, at  de,  der  indretter  deres  Liv  efter  disse  Læresætninger, 
vil  blive  belønnede  i  en  anden  Tilværelse;  men  de,  som  forsøm- 
mer dem,  vil  blive  straffede.  Den  sidste  af  disse  Bedragere  lærte, 
at  der  er  et  højeste  Væsen,  Skaberen  af  Verden  og  alle  Ting  i 
den,  og  at  han  alene  er  værdig  til  Tilbedelse.  Alle  disse  Lære- 
sætninger af  de  6  falske  Guder  kaldes  de  6  Guddommes  Love. 

Men  naar  nu  den  sande  Gud,  Godama  kommer,  fornægter 
saa  disse  falske  Guder  deres  Læresætninger? 

Nogle  fornægter  dem.  andre  ikke,  og  mange  er  forblevne 
genstridige  indtil  nu.  Naar  Godama  saa,  at  mange  fremturede  i 
deres  Fejltagelser,  gav  han  en  Udfordring  til  dem  alle,  som 
kunde  bevirke  Underværker  under  et  Mangotræ.  Den  blev 
modtaget;  men  Godama  vandt  Sejren,  over  hvilket  Føreren  for  de 
6  Guder  blev  saa  forpint,  at  han  kastede  sig  i  en  Flod  med  et 
Lerkar  bunden  om  sin  Hals. 

Efter  Forerens  Død  svigtede  mange  af  Disciplene  hans  falske 
Læresætninger;  men  andre  forblev  genstridige;  ti  det  er  let  rok 
at  trække  en  Torn  ud  af  Haanden  eller  Foden  ved  Hjælp  af  Neg- 
lene; men  det  er  vanskeligt  at  rydde  falske  Læresætninger  ud  af 
de  6  Guders  Hj  ærter. 

Men  er  der  da  ingen  Midler  til  at  gøre  det?  Jo,  det  kan 
gøres  ved  Godamas  Læresætninger  og  ved  gode  Menneskers 
Undervisning,  hvilke  virker  som  en  god  Niptang. 

Hvori  bestaar  nu  denne  Undervisning  og  disse  Læresæt- 
ninger? 

Det  bestaar  for  det  første  deri,  at  alle,  som  dræber  Dyr  eller 
gør  noget,  der  strider  mod  de  10  Bud,  er  underkastet  de  Straffe, 
der  følger  paa  onde  Handlinger.  Men  de,  som  giver  Almisse  og 
udover  de  10  gode  Handlinger,  ærer  Gud,  Loven  og  Præsterne 
eller  Munkene,  de  Mennesker  vil  nyde  den  Velsignelse,  der 
følger  paa  Udøvelsen  af  gode  Gerninger.  —  Der  er  altsaa  to  Arter 
af  Gerninger,  gode  og  onde,  og  disse  alene  følger  et  Menneske 
paa  Vandringen  gennem  de  fremtidige  Verdener,  paa  samme 
Maade  som  Skyggen  følger  Legemet,  den  tilhører.  Det  er  de 
virkende   Aarsager   til   alt  godt   og   ondt,    som   hænder   levende 

Væsener  i  dette  Liv  eller  i  det  næste,  i  høj  og  lav  Fødsel,  i  Rig- 
dom og  Fattigdom,  ved  Overgangen  til  „Englehjem"  og  ved  Over- 
gangen til  Dyr  eller  Komme  i  Helvede.  —  Alt  dette  er,  hvad  Go- 
dama  har  aabenbaret.  Det  er  den  sande  Lære,  den  rette  Niptang, 
som  alene  er  i  Stand  til  at  udrive  de  falske  Læresætninger  af  de  6 
Guders  Hj  ærter. 

Men  hvad  er  det  nu  for  Læresætninger  og  Love,  som  Godama 
gav  for  Menneskene? 

Ja,  de  bestaar  væsentlig  i  Iagttagelse  af  de  5  Befalinger  og  i 
at  afholde  sig  fra  de  10  onde  Gerninger.  De  fem  Befalinger  eller 
Bud  er  følgende:  „Ikke  dræbe  nogen  som  helst  levende  Skabning, 
end  ikke  det  mindste  Insekt;  ikke  stjæle;  ikke  krænke  en 
andens  Hustru  eller  Elskerinde;  ikke  lyve  eller  bedrage,  og 
endelig,  som  det  femte  og  sidste,  ikke  nyde  Vin,  Opium  eller  i 
det  hele  nogen  berusende  Drik." 

Det  loves  den,  som  overholder  disse  Bud,  at  han  engang  i 
Fremtiden,  om  end  han  skal  vandre  gennem  mange  Tilværelser, 
dog  skal  vorde  en  Mand  af  høj  Adel  eller  en  stor  Nat,  og  blive 
befriet  fra  Fattigdom  og  alle  Livets  andre  Onder. 

De  10  onde  Gerninger  deles  i  3  Klasser.  Første  Klasse  om- 
fatter alle  de  Handlinger,  som  strider  mod  de  3  første  af  oven- 
nævnte Bud.  Anden  Klasse  omfatter  Løgn,  Uenighed,  bitre  og 
vrede  Ord  og  unyttig  og  slet  Tale.  Tredie  Klasse  omfatter:  ikke 
begære  sin  Næstes  Gods,  ikke  nære  Misundelse,  ikke  ønske 
Ulykke  og  Død  over  andre  og  ikke  være  Tilhænger  af  de  6  falske 
Guders  Lære. 

Om  den,  som  afholder  sig  fra  alle  disse  onde  Handlinger 
siger  man,  at  han  iagttager  Silå*)  og  vil  efter  Døden  vorde  en 
stor  Mand  eller  stor  Nat,  og  vinde  Ære  og  Rigdomme.  Han  vil 
da  faa  et  langt  Liv,  og  i  hver  følgende  Tilværelse  vil  han  for- 
fremmes i  Dyd,  indtil  han  tilsidst,  naar  han  anses  for  værdig  til 
at  se  en  Gud  og  lytte  til  hans  Tale,  vil  naa  den  hele  og  fulde 
Lykke  i  „Neibban" .  Men  ogsaa  først  da  er  han  fri  for  Undfan- 
gelse, Alderdom,  Sygdom  og  Død,  de  tre  Hovedonder  i  Livet, 
Aarsagen  til  alle  de  andre.  Det  er  dybt  og  omfattende  tænkt; 
men  den  dybe  Tanke  er  ogsaa  betegnende  for  Buddhismen.  Det 
er  næppe  muligt  i  nogen  anden  Religion,  udenfor  Kristendom- 

*  Påli:  SfIå  =  Dyd,  Moral. 
Dansk  Tidsskrift.   IX.  35 

men,  at  finde  en  dybere  og  mere  menneskekærlig  Lære,  en  Lære, 
der  trænger  ind  og  viser  os  hele  Menneskelivet  med  alle  dets  Glæ- 
der, Sorger,  Lidelser  og  Ulykker,  og  saa  langt  er  Buddhismen 
Sandhed;  men  heller  ikke  længere.  Livet  er  i  hele  sin  sørgelige 
Virkelighed  inderlig  klart  afspejlet  her;  men  Midlerne  til  at 
komme  ud  af  det  er  til  Dels  forfejlede,  og  Maalet  helt  forfejlet. 

Men  siger  nu  Birmanerne,  er  der  ikke  andre  gode  Gerninger 
end  de  ovenfor  nævnte?  Og  dertil  svares  der,  jo,  der  er  to  til, 
kendt  ved  Navnene*)  Dana  og  Bavand.  Dana  bestaar  i  at  give 
Almisser,  især  til  Munkene  eller  Præsterne,  Bavanå  i  at  udtale 
og  tænke  over  følgende  tre  Ord,  Aneizza,  Dacchå  og  Anattd.  Ved 
at  udtale  det  første  bringes  Mennesket  til  at  klargøre  sig,  at 
han  er  underkastet  Livets  Lidelser,  ved  det  andet,  at  han  er 
underkastet  al  dets  Elendighed,  og  ved  det  tredie,  at  det  ikke 
staar  i  hans  Magt  at  befri  sig  selv  fra  alt  det. 

Den,  som  forsømmer  alle  disse  gode  Handlinger,  Silå,  Dana 
og  Bavanå,  vil  gaa  ind  til  Lidelser  eller  ogsaa  blive  et  Dyr.  Den, 
som  dør  uden  at  have  øvet  gode  Gerninger,  han  kan  lignes  ved 
en  Mand,  der  giver  sig  paa  Rejse  gennem  et  øde  og  ubeboet 
Land,  uden  at  have  sørget  for  de  nødvendige  Fødemidler  til 
Rejsen;  eller  med  én,  der  rejser  ad  Veje,  der  er  opfyldt  af  Røvere 
og  vilde  Dyr,  uden  at  han  har  forsynet  sig  med  Vaaben,  eller 
ogsaa  med  én,  der  gaar  ombord  i  en  lille  og  skrøbelig  Baad  paa 
en  stor  Flod,  der  uventet  sættes  i  Bevægelse  af  rivende  Mal- 
strømme og  yderligere  bringes  i  Bevægelse  af  et  heftigt  Uvejr. 

Alle,  hvad  enten  de  er  Præster  eller  Lægfolk,  som  hengiver 
sig  til  de  fem  Kødets  Gerninger  og  derved  forsømmer  de  fem 
Bud,  og  ikke  afholder  sig  fra  de  ti  onde  Gerninger,  de  er  at  ligne 
ved  en  Sommerfugl,  der  kredser  rundt  om  Flammen,  til  den 
brændes  af  den,  eller  ved  en  Mand,  der  ser  Honning  paa  et 
Sværds  Æg  og  skærer  sin  Tunge  ved  at  slikke  det,  eller  ved  en 
Fugl,  der  flyver  om  for  at  fange  Føde  og  ikke  passer  paa  Nettet, 
der  er  spændt  ud  for  at  fange  den.  —  Saadan  gaar  det  dem,  der 
ikke  overvejer  de  kommende  Farer,  og  derfor  hengiver  sig  til 
Kødets  Gerninger  og  efter  Døden  kommer  i  Helvede.  Det  er  Go- 
damas  Love  og  Lignelser. 

*  Dana  =  Gave,  Almisse.     Bavanå.  Pali  =  Meditation. 

Man  vil  lægge  Mærke  til,  hvor  slaaende  disse  Lignelser  er, 
og  hvilken  Billedrigdom  de  rummer. 

Ifølge  Godamas  Love  siger  de  birmanske  Præster,  saa  findes 
der  ikke  udenfor  Birma  og  Ceylon  Præster,  der  i  Sandhed  for- 
kynder Godamas  Love,  og  derfor  gælder  det  om  at  ty  til  et  af 
disse  Steder,  om  man  vil  have  rede  paa  den  sande  Lære.  Det  er 
ogsaa  rigtigt,  Birma,  Siam  og  Ceylon  er  de  Steder,  hvor  vi  træffer 
den  rene  Buddhisme. 

De  buddhistiske  Bøger,  vi  finder  i  Birma,  og  hvori  der  er 
givet  en  Fremstilling  af  Godamas  Historie,  skildrer  ham  som  en 
Konge,  der  efter  at  have  lagt  den  kongelige  Værdighed  til  Side, 
trak  sig  tilbage  til  Ensomheden,  hvor  han  iførte  sig  Munkedrag- 
ten og  hengav  sig  til  Studiet  af  og  Udøvelsen  af  Dyden.  Men 
Godama  havde  allerede  før  denne  Tid  øvet  store  Velgerninger; 
for  han  havde  allerede  da  levet  i  400,100,000  Verdener,  hvor  han 
havde  begyndt  som  en  lille  Fugl  og  gennemgaaet  550  Tilværelser. 
I  nogle  af  dem  havde  Livet  været  lykkeligt  for  ham,  i  andre  ulyk- 
keligt. En  Gang  havde  han  ogsaa  været  en  Elefant.  Disse  tid- 
ligere Fortjenester,  forenet  med  hans  nuværende  Nedlæggen  af 
sin  kongelige  Værdighed,  ydede  ham  i  35  Aars  Alderen  den  gud- 
dommelige Visdoms  Gave.  Denne  bestaar  i  at  kunne  se  alle 
levende  Skabningers  lønligste  Tanker,  i  Forudviden  om  alle  frem- 
tidige Begivenheder,  hvor  fjerne  de  end  monne  være;  i  Kund- 
skab om  alle  Menneskers  gode  og  onde  Handlinger;  i  Magten  til 
at  øve  Undergerninger  og  endelig  i  en  inderlig  Kærlighed  til 
alle  levende  Væsener. 

Aldrig  saa  snart,  fortælles  der,  var  Buddha  kommen  til 
Verden,  før  han  gik  syv  Skridt  mod  Nord,  i  det  han  udbrød: 
„Jeg  er  den  største  og  ædleste  blandt  Menneskene.  Det  er  sidste 
Gang,  jeg  fødes;  aldrig  mere  skal  jeg  undfanges  i  Moders  Liv." 

I  hans  hele  Fremtræden  og  i  hans  Legemsform  var  der  noget 
ganske  usædvanligt.  Han  var  over  ni  Alen  høj,  hans  Øren 
naaede  til  Skuldrene,  hans  Tunge  kunde  naa  Næsen,  og  naar  han 
stod  oprejst,  kunde  hans  Hænder  naa  til  Knæene.  Naar  han  gik, 
saa  det  ud,  som  han  var  hævet  en  Alen  fra  Jorden.  Hans  Klæder 
rørte  ikke  hans  Legeme,  de  var  altid  i  en  Haandsbreds  Afstand 
fra  det. 

Man  mærker  i  hele  denne  Skildring  af  Godama  Buddhas 

ydre  Fremtræden  Østerlændingens  levende  Fantasi,  og  man  kan 
ikke  frigøre  sig  for  den  Tanke,  at  det  er  Forestillingen  om  Kæm- 
per, der  kommer  til  Orde  her. 

I  de  45  Aar,  som  Godama  tilbragte  her  paa  Jorden,  efter  at 
han  var  bleven  en  Gud,  vedblev  han  at  beskæftige  sig  med  Ud- 
bredelsen af  sine  Love,  og  det  siges,  at  ved  hans  Prædiken  op- 
naaede  2,400,000,000  Mennesker  „Neibban" .  Da  han  var  80  Aar, 
døde  han  af  „Dysenteri" ,  en  Sygdom,  han  havde  paadraget  sig 
ved  at  spise  Flæsk.*) 

Godama  blev  ved  sin  Død  straks  ført  til  „Neibban" ,  hvor  han 
er  i  Henrykkelse,  uden  at  høre,  se  eller  føle,  eller  have  nogen 
Anelse  om,  hvad  der  foregaar  i  Verden,  og  i  denne  Tilstand  vil 
han  evig  forblive  og  saadan  vil  ogsaa  deres  Lod  blive,  som 
faar  den  store  Lykke  at  opnaa  denne  Løn.  Men  Godamas  Love 
vil  blive  efterlevet  paa  Jorden  i  5000  Aar,  regnet  fra  hans  Døds- 
dag, og  fra  det  Aar  begynder  Birmanerne  deres  Tidsregning. 
Saa  snart  dette  Tidsrum  er  til  Ende,  vil  Godamas  Love  ophøre 
at  være  bindende,  og  saa  vil  der  komme  en  anden  Gud  og  for- 
kynde en  ny  Lov  for  Menneskene. 

Birmanernes  religiøse  Bøger  indskrænker  sig  ikke  blot  til  at 
fortælle  om  Fortiden,  de  fortæller  ogsaa  om  Fremtiden.  —  Den 
Gud,  som  skal  komme  efter  Godama,  faar  Navnet  Arimated,  han 
bliver  otte  Alen  høj  med  en  Bredde  over  Brystet  af  4  Alen,  hans 
Ansigts  Bredde  5  Alen  og  samme  Størrelse  vil  hans  Øjne,  Mund 
og  Tunge  faa,  ja,  ogsaa  hans  Øjenbryn.  —  Denne  Gud  kommer 
dog  ikke,  naar  de  5000  Aar  er  gaaet;  men  først  mange  Menneske- 
aldere  efter.  For  mellem  hver  Guds  Komme  maa  Jorden  tiltage 
i  Højde  med  en  hel  yojana,**)  men  da  Begnen,  som  falder  hvert 
Aar,  kun  føjer  hver  Gang  et  Lag  af  Tykkelse  som  et  Tamarinde- 
blad  til  dens  Størrelse,  saa  er  det  rimeligt,  at  der  skal  mere  end 
5000  Aar  til  at  naa  en  yojana.  Dernæst  er  det  heller  ikke  enhver 
Verden,  der  faar  Æren  af  en  Guds  Nærværelse.  I  de  400,100,000 
Aar,  i  hvilke  Godama  har  vandret  gennem  de  forskellige  Til- 
værelser, har  der  kun  levet  22  Guder,  og  det  er  kun  faa,  der  er 
tilbage  for  de  kommende  Verdener,  da  alle  Gudernes  Antal  kun 
er  28. 

*   Saadan  fortæller  Rirmanerne;   men  Buddha  har  afgjort  faaet  den   ved  at  spise 
umoden  Frugt. 

••  En  yajana  er  o.  3  Mil. 

Naar  man  betragter  hele  dette  System  nøjere,  saa  vil  det 
urimelige  deri  snart  være  indlysende,  og  jeg  fik  da  ogsaa  under- 
tiden adskillige  af  deres  lærde  Munke  til  at  indrømme  dette. 
Naar  jeg  talte  med  dem,  tog  jeg  ofte  til  Genmæle  mod  deres 
System,  det  meningsløse  Kredsløb,  i  hvilket  det  indhyllede  dem. 
For  i  Overensstemmelse  med  deres  Principer  maa  enhver,  før 
han  kan  blive  Gud,  have  indlagt  sig  store  Fortjenester  i  talrige 
Tilværelser,  og  disse  Fortjenester  bestaar  i  trofast  Iagttagelse  af 
Loven.  Men  paa  den  anden  Side  er  Loven  jo  intet  andet  end  en 
Guds  Forskrifter  og  Aabenbaringer.  —  Jeg  spurgte  dem  derfor, 
hvad  der  var  ældst  eller  først,  Gud  eller  Loven.  De  svarede  alle, 
at  Gud  uden  Tvivl  var  først,  efterdi  Loven  er  det,  som  Gud 
aabenbarer.  Jeg  sagde  da,  ja,  men  Lovens  Overholdelse  er  jo 
nødvendig  for  at  blive  Gud;  saa  Loven  maa  jo  have  været  før 
Gud.  De  følte  sig  slaaede  af  denne  Bevisførelse  og  kunde  ikke 
svare  et  Ord.  Jeg  forsøgte  endvidere  at  overbevise  dem  om 
Nødvendigheden  af  et  højere  Væsens  Eksistens,  som  ikke  blot 
er  før  Loven,  men  før  alt,  idet  jeg  sagde,  at  da  Talen  ikke  kan 
eksistere  uden  i  den  Talendes  Mund,  saa  kan  der  heller  ikke  være 
nogen  Lov,  med  mindre  der  først  har  eksisteret  et  Væsen  til  at 
forkynde  den;  men  det  maa  være  én,  som  selv  er  helt  uafhængig 
af  den.  —  Denne  Tanke  vilde  de  dog  ikke  gaa  ind  paa. 

I  nøje  Forbindelse  med  Buddhismen  staar  Munkevæsenet,  og 
jeg  skal  derfor  i  en  følgende  Artikel  give  en  Fremstilling  deraf. 


Over  Steppen. 

Af  Ivan  Nashjivin  ved  Thor  Lange. 

Det  flimrer  for  Øjnene  af  Soldis.  Gjennem  den  sprukne 
Jord  har  Tørken  svedet  Græsset  af  helt  ned  til  Rødderne, 
og  mumieagtig  brungul  breder  Steppen  sig  ud  i  det  Uendelige, 
kantet  i  Kimmingen  med  en  gusten  Rand  og  Røgtaage,  som 
lidt  efter  lidt  blegner  over  i  en  Himmel,  hvis  Farve  ogsaa  er 
falmet  af  Solheden.  Med  lange  Mellemrum  afbrydes  den  visne 
Ensformighed  hist  og  her  af  en  Klump  Hytter  med  Tag  af 
Græstørv,  samlede  rundt  om  et  hvidtet  Klokketaarn.  Saa  for- 
svinder Landsbyen  bag  støvgraa  Dunst,  og  atter  er  der  intet 
uden  Ørkenfladen,  det  visne  knastørre  Hav,  henover  hvilket 
Steppehøgen  stryger  som  en  grumsethvid  Maage.  En  Stund, 
kort  eller  lang,  jeg  ved  ikke  noget  derom,  glider  bort  i  søvnig 
Uforanderlighed.  Saa  dukker  der  noget  op  af  den  langsomt 
gyngende,  døsige  Lummerhede,  nogle  ubestemte  graalige  Pletter, 
som  vralter  frem.  Det  er  Forspand  paa  en  halv  Snes  Oxer, 
to  og  to  efter  hinanden,  hvert  Par  forenede  med  et  Brædt 
tversover  Panden.  De  trækker  en  højhjulet,  knirkende  Fragt- 
vogn, trækker  saa  tungt  og  saa  drævende,  som  om  de  slæbte 
hele  Vægten  af  den  døde,  jernrustne  Steppe. 

»Kan  1  humme  jer,  Bæster«,  raaber  Bonden,  som  kjører  for 
mig,  og  smækker  med  Pidsken  ud  efter  Oxerne.  Ligesom  der 
ikke  var  andre  Hjulspor  end  det,  vi  kjører  i!  —  Men  Træk- 
studene ændser  ikke  Pidskeslagene;  de  vælter  frem,  og  det  er 
os,  som  kommer  til  at  vige  Sporet. 

Atter  ingen  og  ingenting,  ikke  engang  de  Skypumper,  som 
en  Tid  lang  valsede  afsted  et  Stykke  tilvenstre  for  os.  Maaske 
har  min  Bondemand  manet  dem  afvejen  med  sin  ængstlige 
Mumlen:  Over  os  er  Korset,  over  os  er  Korsets  Magt! 

Men,  der  kommer  jo  et  Stykke  dyrket  Jord.  Herregud, 
hvor  ser  den  Klat  mager,  kortstraaet  Hvede  elendig  ud.  Af 
Tørke  bøjer  hver  tynd  Stump  Ax  sig  afmægtig  ned  mod  Jor- 
den, og,  naar  engang  imellem  et  Vindstød,  kort  og  hedt  som 
Feberaand,  løber  igennem  dem,  hvisler  de  med  en  undertrykt 
pibende  Lyd,  frygtsomt  og  kuet  som  i  Erkendelsen  af,  at  de 
ikke  duer  til  noget  og  at  der  aldrig  bliver  noget  af  dem. 

Nogle  Piger  og  Koner  er  ude  at  høste;  de  skjærer  ikke  Hve- 
den af  med  Segl;  der  er  ikke  noget  at  skjære;  de  rykker  den 
op  med  Rod.  Etsteds  i  en  Lavning  staar  Kornet  noget  højere 
om  end  daarligt  nok,  men  mejes  kan  det  dog.  To  Mænd  slaar 
det,  kluntet  og  i  bugtede  Skaar;  Sveden  er  trængt  gjennem 
deres  Lærredsskjorte,  saa  Ryggen  skinner  med  Skjælfarve  eller 
Metalglands.  En  tredie  holder  med  begge  Hænder  en  Krukke 
Surmælk  op  for  Munden  og  drikker  i  lange  Drag. 

Naa,  siger  min  Bonde  i  Forbikjørselen.  I  har  nok  heller 
ingen  Regn  faaet  i  rette  Tid.  —  Den  Tiltalte  svarer  ikke  engang 
men  lader  blot  Hovedet  synke. 

Vi  kjørte  forresten  imorges  forbi  en  af  de  tydske  Steppe- 
kolonier,  dér  var  Høsten  allerede  forbi  og  Kornet  stod  i  tætte 
Traver.  Hvad  det  er  for  en  Magt,  de  Folk  har  paa  deres  Side, 
skal  jeg  lade  være  usagt,  men  vist  er  det,  at,  hvad  vore  egne  saa 
end  mener  om  Fandens  Forkjærlighed  for  Tydskere,  hos  Tydsk- 
erne bliver  det  til  noget  og  hos  os  vil  det  ikke  gaa. 

Derinde  i  den  tynde  Hvede  ligger  paa  Jorden  i  Skyggen 
af  et  udspændt  Tørklæde  et  ganske  spædt  Barn.  Dets  Moder 
har  lige  taget  det  fra  Brystet  og  er  gaaet  tilbage  til  sit  Arbejde. 
Nu  bøjer  de  blege,  syge  Hvedeax  sig  ned  over  det  og  hvidsker 
noget  til  det,  maaske  sørgelige  Betragtninger  om  aldrig  rigtig 
at  blive  til  noget  og  aldrig  faa  noget  ordenligt  ud  af  nogetsom- 
helst.  Barnet  klynker  derved.  Saa  falder  det  isøvn,  men  over 
det  helder  sig  de  magre  Ax  og  bliver  bøjet  staaende  stille  som 
Spørgsmaalstegn. 

Saa  er  den  opdyrkede  Jord  forbi,  og  atter  sluges  vi  af  Step- 
pens uendelige  øde  Brandtomt.  Dens  afsvedne  Tørhed  falder 
mig  for  Brystet.  For  ikke  at  se  paa  den  giver  jeg  mig  til  at 
stirre  paa  den  tottede  lille  Hest,  der  i  Skridtgang  trækker  os 
gjennem  de  Hjulspor,  som  forestiller  Vej.     Hesten  har  dobbelt 

Arbejde,  med  os  og  med  Spyfluerne.  I  hele  Klaser  har  de 
klistret  sig  fast  paa  den;  det  stakkels  Dyr  kaster  med  Hovedet, 
vifter  med  Ørerne  og  slaar  uafladeligt  Rynker  over  hele  sit 
magre  Skind  for  at  blive  dem  kvit.  Fra  Hesten  lader  jeg  de 
af  Støv  og  Soldirren  trætte  Øjne  vandre  over  til  Bondeman- 
den, som  kjører  for  mig.  Hele  hans  Figur  udtrykker  stump 
Ligegyldighed  og  uvirksom  Forsagelse.  Hvor  er  han  graa, 
uanseelig  og  ubehjælpsom.  Hvor  sky  og  hjælpeløst  han 
skævede  til  mig  igaar,  da  han  aftingede  mig  en  Rubel  over 
laveste  Pris  for  næsten  to  Døgns  Kjørsel.  Først  vilde  jeg  prutte 
med  ham  men  der  kom  jeg  i  Tanker  om,  hvor  mange  Snese 
Rubler  over  højeste  Pris  jeg  havde  ødslet  paa  Ting,  som  mil- 
dets  talt  kunde  have  været  sparede;  saa  gik  jeg  ind  paa  hans 
Forlangende.  Og  hvor  blev  han  stilfærdig  lyksalig  over  denne 
uventet  erobrede  Rubel,  hvor  fik  han  travlt  med  at  lægge  frisk 
Halm  i  Kærren  til  mig. 

Naa,  Sivka,  raaber  han  til  Hesten  og  smækker  den  med 
Linerne  over  Ryggen;  er  du  falden  isøvn? 

Sivka  gjorde  Mine  til  at  ville  sætte  i  Trav  men  betænkte 
sig  strax,  hvorfor  gjøre  sig  Livet  mere  surt  end  det  er  iforvejen? 
Den  slog  atter  over  i  Skridt  og  fordybede  sig  i  at  vifte  Fluerne 
af  sig. 

Hvad  jeg  vilde  spørge  dig  om,  henvendte  Bonden  sig  til  mig; 
har  du  hørt  om  et  stort  Folk,  der  bor  ved  Havet?  — 

Ja,  jeg  har  hørt  om  mange  Folk,  der  bor  ved  Havet.  Er 
det  Englænderne,  du  mener?  — 

Nej,  saadan  troer  jeg  dog  ikke,  at  han,  der  læste  for  os, 
kaldte  dem;  jeg  synes  ikke,  at  Navnet  lød  saadan,  men  maa- 
ske  er  det  rigtigt  nok  alligevel.  — 

Kanske  var  det  om  Kineserne,  han  læste  for  Jer?  — 

Naa,  næh;  hvem  vilde  finde  paa  at  læse  noget  om  Kine- 
serne? — 

Saa  var  det  maaske  Amerikanerne.  — 

Ja,  ja,  ja,  javel;  netop  Merikanerne  var  det.  Kan  du  ikke 
forklare  mig  hvorfor  Kornet  voxer  hos  dem  ligesaa  godt  som 
hos  Tydskere  og  andre  Vantro,  endda  disse  Merikanere  heller 
ikke  er  døbte? 

Snak  om  en  Ting,  vist  er  de  døbte.  — 

Naa,  det  veed  vi  vel  nok.  Bliver  de  maaske  dukkede  tre 
Gange  med  hele  Kroppen  ned  under  Vandet?  Præsten  stænker 
dem  bare  nogle  Draaber  ovenpaa  Hovedet,  og  saa  hedder  det 
sig,  at  de  er  døbte.  Man  skulde  dog  tænke,  at  vi  Rettroende 
maatte  staa  Vorherre  nærmere,  men  alligevel  giver  han  dem 
det  Brød,  han  tager  fra  os.  — 

Hvilket  Mørke,  der  laa  bag  disse  Ord!  Jeg  stræbte  at  op- 
klare hans  Begreber,  dog  uden  andet  Udbytte  end  et  uforstaa- 
ende  eller  snarere  et  mistænksomt  Øjekast  og  derpaa  lang- 
varig Taushed. 

Naa,  kan  du  rappe  dig,  Merikaner,  raabte  han  tilsidst  til 
Hesten.  Nu  skal  du  snart  have  Lov  til  at  puste  ud  og  faa 
et  Foder. 

Hvor  det?  spurgte  jeg. 

Han  pegede  med  Pidsken  frem  for  sig.  Derhenne  i  den 
By;  Baltschug  hedder  den.  — 

Og  er  der  langt  endnu  til  Jernbanestationen?  — 

Nej,  ikke  saa  farligt  langt.  Naar  vi  tager  afsted  ved  Sol- 
nedgang kan  vi  være  der  imorgen  tidlig.  — 

Bondebyen  Baltschug  laa  som  uddød  i  Eftermiddagsheden; 
endogsaa  de  forsultne  Hunde  havde  gjemt  sig.  Som  store  Kors 
tegnede  sig  op  bagved  Husene  de  lange,  stillestaaende  Vinger 
af  et  Par  Vejrmøller.  De  Møller  havde  neppe  meget  at  male 
og  fik  sagtens  siden  endnu  mindre.  Misvæxtens  Tryk  laa  som 
en  Skygge  over  det  hele.  Byen  syntes  at  dukke  Hovedet  under 
den  begyndende  Ulykke  og  taus  fatte  sig  paa,  at  ondt  maatte 
blive  værre. 

Vi  tog  ind  i  en  af  Landsbyens  Rønner.  Hjemme  var  kun 
en  gammel  Kone  og  tre  blegnæbede  Børn  med  Udslet  i  Ansig- 
tet og  paa  den  halvnøgne  Krop.  Alle  de  andre  var  ude  paa 
Høstarbejde.  I  den  lave,  malpropre  Stue  stod  en  ubehagelig 
sur  Lugt,  og  Myriader  af  Fluer  fløj  som  en  Hvirvel  af  sort 
Sne  fra  det  ene  Hjørne  til  det  andet,  fyldende  Rummet  med 
en  ensformig  søvndyssende  Summen  eller  klumpede  sig  sam- 
men, snart  paa  Hudsaarene  af  de  stakkels  Børn,  snart  paa  Skorpen 
og  Krummerne  af  en  afgnavet  Rugbrødsskive,  der  i  Pøle  af 
ubestemte  Drikkelse  flød  paa  Fjælebordet. 

For  gode  Ord  og  Betaling   opdrev  jeg    et    Stykke    spiseligt 

Brød  og  en  Skaal  Mælk,  hvorefter  jeg  begav  mig  ud  i  Høsku- 
ret  for  om  muligt  at  sove  en  Timestid;  til  Aften  var  der  end- 
nu længe,  og  køre  videre  inden  Kjøligheden  faldt  paa,  orkede 
vor  udasede  Hest  ikke.  Strækkende  mig  i  det  friske  Hø  — 
friskt  var  det  nok,  men  uden  Spor  af  Duft,  saasom  Græsset 
allerede  paa  Roden  var  tørret  ind  —  laa  jeg  og  kiggede  gjen- 
nem  en  Sprække  paa  en  Fantasibygning,  som  Børnene  ude  i 
Gaarden  var  ifærd  med  at  opføre  af  Pinde  og  Træspaaner;  et 
graaplettet  Svin  kom  fortroligt  hen  til  dem,  gryntede  opmun- 
trende og  gik  sin  Vej  igen. 

Gjennem  den  anden  Væg  af  Udhuset  naaede  mig  nogle 
Sætninger  af  lavmælt,  sindig  Samtale: 

Naturligvis  lod  vi  læse  Bønner;  det  kan  du  da  begribe  selv. 
Baade  i  Kirken  og  ude  paa  Marken  lod  vi  læse  Bønner  til  dem 
allesammen,  til  Gudsmoder  for  de  nødlidende,  til  det  hellige 
Svededugsbillede,  til  Kyrillos  og  Methodios  og  alle  de  andre, 
som  kunde  skaffe  os  Regn,  men  det  er  tydeligt,  at  ingen  af 
dem  fik  Lov  til  at  hjælpe  os.  Vi  maa  have  paadraget  os  Guds 
Vrede.  — 

Aa,  ja,  Herregud,  vi  lider  alle  for  vores  Synders  Skyld. 
Ogsaa  der  hvor  jeg  kommer  fra,  lod  vi  et  af  Børnene  i  hver 
Familie  tage  det  bedste  Helgenbillede  i  Huset,  enten  i  et 
Silketørklæde,  hvem  der  havde  noget,  eller  i  et  rent  Stykke 
Linned.  Saa  gik  vi  til  Præsten,  Børnene  foran,  vi  andre  bag 
efter:  Lille  Fa'er,  vil  du  saa  følge  med  os  ud  paa  Marken  og 
læse  for  Regn!  —  Det  fordrede  han  tredive  Rubler  for.  Vi 
pruttede  saa  mindeligt  med  ham,  at  han  tilsidst  slog  af  til  tyve, 
og  da  vi  næste  Dag  fik  Pengene  skrabet  sammen,  læste  han 
jo.  Det  kneb  svært  at  opdrive  de  tyve  Rubler,  men  hvad  skulde 
vi  gøre?  En  Bøn  om  Regn  maatte  vi  jo  have.  Lidt  hjalp  det 
da  ogsaa,  men  mange  Penge  var  det  rigtignok.  — 

Ja,  vel  var  det  for  dyrt,  men  hos  os  er  det  heller  ikke 
billigt.  Hos  os  koster  et  Bryllup,  om  det  skal  du  til  noget, 
idetmindste  ti  Rubler,  sommetider  ogsaa  hele  femten.  En  Bar- 
nedaab  kan  man  faa  for  tredsindstyve  Kopek,  men  den  aller- 
nødvendigste Begravelse  løber  op  til  tre  Rubler.  Og  i  Jorden 
skal  man  jo.  — 

Ved  at  løfte  mig  op  paa  den  ene  Albue  saa'  jeg,  at  det  var 

den  gamle  Kone  i  Huset,  som  Kudsken  talte  med.  Under  deres 
fortsatte  Drøftelse  af  Tiendeafgift  og  Sogneraadspenge  sov  jeg 
stille  ind  som  ved  en  sørgmodig  Vuggevise. 

Halløj,  lille  Ven,  er  det  ikke  paatide  at  spænde  for?  raabte 
jeg,  i  det  jeg  vaagnede.  — 

Aa,  hvad,  det  kan  vente  en  halv  Timestid  endnu  til  Solen 
rigtig  er  gaaet  ned.  Maskinen  kommer  dog  ikke  til  Stationen 
før  Klokken  syv  imorgen  tidlig.  Hvis  du  vilde  være  os  naa- 
dig  og  give  os  en  halv  Haandfuld  af  din  The,  kunde  vi  alle- 
sammen faa  lidt  at  drikke  først.    Værtinden  har  Vandet  i  Kog. 

Det  mørknedes  allerede  godt,  da  vi  kjørte  ud  fra  Baltschug. 
Allevegne  igjen  den  mennesketomme,  døde  Steppe  uden  saa 
meget  som  en  Dugdraabe  over  den. 

Hvad  jeg  vilde  spørge  dig  om,  begyndte  min  Følgesvend 
paany  efter  lang  Taushed.  Er  det  sandt,  at  der  er  kommet 
en  ny  Lov  om  Kornafgiften  til  Semstvo? 

Ja,  der  er.  — 

Skal  man  saa  ogsaa  følge  den  Lov?  — 

Naturligvis  skal  man  lyde  Loven.   — 

Atter  Taushed.  Længst  ude  i  Vest  laa  endnu  en  smal 
orangegul  Stribe,  og  over  den  var  det  meste  af  Himlen  nogen- 
lunde lys,  men  Steppen  blev  stadigt  mørkere,  efterhaanden 
næsten  sort,  som  om  Skumringen  vældede  op  fra  Sprækker  i 
Jorden  og  lidt  efter  lidt  oversvømmede  den  helt.  Med  blegt, 
usikkert  Blink  pippede  den  første  Stjerne  frem.  Underligt  hvor 
megen  stum,  raadvild  Sorg  der  laa  i  disse  tomme,  lydløse 
Vidder,  i  denne  snigende  Skumring  og  i  dette  blege,  frygtsom- 
me Stjerneblik. 

—  Men  vi  Bymænd  vil  nu  ikke  følge  den  Lov  om  Korn- 
forraadet  i  Semstvo.  Vi  mener,  at  den  Lov  er  ingen  Nytte  til. 
Det  sagde  vi  rentud  til  Semstvobestyreren,  men  han  bad  os 
holde  Mund.  Saa  kaldte  vi  Bythinget  sammen  og  valgte  to 
Mænd  for  at  gaa  til  Kredsstaden  og  klage.  Men  de  to  Mænd 
lod  Semstvobestyreren  sætte  fast.  — 

Naa,  saa  det  gjorde  han?  — 

Steppen  var  nu  blevet  kulsort,  saa  sort,  som  om  den  i  sig 
havde  indsuget  alt  Nattens  store  Mørke.  Over  denne  Uende- 
lighed af  Mørke  sittrede  og    tindrede    en    anden    Uendelighed, 

luftig  hvælvet,  halvgennemsigtig  mørkeblaa  og  gennemkrydset 
overalt  af  næsten  uopfattelige  for  Øjet,  hemmelighedsfulde,  lyse 
levende  Straaleblink.  Svale  rene  Blink  af  luttret  Sølv  i  et 
allestedsnærværende,  trofast,  himmelblaat  Guddomsøje!  Udtryk- 
ket i  det  Øje  forstaar  intet  Menneske  rigtigt;  dog,  Steppen 
syntes  at  forstaa  det.  Den  sorte  Steppe  ligesom  løftede  sig 
opad,  op  mod  en  Himmel,  der  i  al  sin  Herlighed  ikke  var 
fjern,  snarere  underligt  nær,  med  Villie  til  at  komme  endnu 
nærmere  og  sagteligt  sænke  sig  ned  over  alt,  fredsforkyndende, 
hvilebringende  og  smertestillende. 


Mithras. 

Af  Carl  Kohl. 

I. 

Den  romerske  Republik  havde  veget  Pladsen  for  Kejser- 
dømmet, der  beherskede  det  meste  af  den  kendte  Verden. 

Rom,  den  evige  By,  var  Mødestedet  for  alle  Folkeslag. 
Uhyre  Rigdomme  og  Skatte  ophobedes  dér,  hvor  alt,  hvad 
hellensk,  latinsk  og  østerlandsk  Kultur  havde  udtænkt  af  stort 
og  skønt,  forenedes.  Men  med  Rigdommens  og  Forfinelsens 
Goder  voksede  ogsaa  deres  Farer  frem  under  den  straalende 
Overflade. 

Roms  gamle  Religion  var  sin  Undergang  nær,  —  betragtet, 
som  den  blev,  med  Ligegyldighed  af  Folket.  Dens  naive  Gude- 
forestillinger tilfredsstillede  ikke  længere  Samfundets  aandelige 
Trang,  efterhaanden  som  Livet  selv  blev  mere  sammensat  ved 
den  stigende  Kultur.  Olympens  Guder  var  døde.  Man  rejste 
endnu  Templer  for  dem,  man  bragte  dem  endnu  Ofre,  men 
man  troede  ikke  paa  dem  længere. 

I  de  dannede  Klasser  herskede  en  Skepticisme,  der  førte 
henimod  en  Lede  ved  Livet,  som  gav  sig  Udslag  i  ligefremme 
Selvmordsepidemier.  Det  menige  Folk,  der  ikke  fik  Del  i 
Civilisationens  Goder  —  retsløse  Slaver  som  jo  Mængden  af 
det  var  —  indsnæredes  i  et  Væv  af  den  skammeligste  Overtro. 
I  en  utrolig  Grad  steg  Forbrydelsernes  Antal.  Seneca  skrev: 
»med  hver  Dag  vokser  Lysten  til  det  onde,  med  hver  Dag 
synker  Skamfølelsen.     Lasten  skjuler  sig  ikke  mere.« 

For  at  redde  Samfundet  maatte  en  ny  Tro  vokse  frem,  — 
en  Tro,  der  kunde  gengive  Menneskene  deres  Tillid  til  Livet 
og  tilfredsstille  deres  aldrig  døde  Trang  til  et  Livsmaal,  højere 
end  materielle  Nydelser. 

Alle  Trossamfund,  alle  Religioner  var  efterhaanden  repræsen- 
terede i  Rom.  Alle  Asiens  og  Ægyptens  Guder  havde  talrige 
Tilbedere  her,  men  kun  to  Religioner  lykkedes  det  at  vinde  fast 
Jordbund.  Og  i  Aarhundreder  varede  disse  to's  indbyrdes 
Kamp,  inden  den  ene  af  dem,  Kristendommen,  sejrede.  —  Den 
overvundne  var  Mithrasismen.  Og  dog  var  der  en  Tid,  da  det 
saå  anderledes  ud.  Hvis,  som  Ernest  Renan  skriver,  Kristen- 
dommen var  bleven  standset  i  sin  Vækst  af  en  Sygdom,  saa 
havde  Verden  vel  dyrket  Mithras. 

Des  mere  haardnakket  var  Kampen  mellem  de  to  som  de 
havde  talrige,  dybe  Lighedspunkter.  Fælles  for  dem  begge 
var  Troen  paa  Menneskesjælens  Udødelighed,  paa  det  gode 
Princips  endelige  Sejr  og  paa  Menneskets  Frelse  ved  gud- 
dommelig Ristand.  Ogsaa  i  den  rituelle  Dyrkelse  var  der 
slaaende  Ligheder.  Mithrasdyrkerne  mødtes  ligesom  de  første 
Kristne  i  Klippehuler,  hvor  Vievandsskaalen  stod  ved  Ind- 
gangen; deres  Sakramenter  var  ligesom  de  kristnes  Vanddaab 
og  Indvielse  af  Brød  og  Vin,  der  derefter  fordeltes  til  Menig- 
heden. Dennes  Medlemmer  kaldte  hinanden  for  Brødre,  medens 
deres  Ældste  kaldtes  Fader.  —  Disse  Lighedspunkter  var  saa 
mange  og  saa  slaaende,  at  Tertullian  for  at  forklare  dem  maatte 
give  Djævelen  Skyld  for  dem. 

Begge  Religioner  begyndte  deres  Livsløb  i  det  romerske 
Rige  som  en  foragtet  Menneskeklasses  foragtede  Tro.  Begge 
havde  de  deres  Periode,  hvor  Statsmagten  støttede  dem.  Men, 
medens  Mithrasismen  døde,  da  Statens  Hjælp  svigtede,  var 
det  netop  under  Forfølgelser,  at  Kristendommen  voksede 
sig  stærk. 

Og  naar  Kristendommen  sejrede,  var  det  sikkert,  fordi  den 
i  langt  højere  Grad  end  Mithrasismen  havde  frigjort  sig  fra 
enhver  Forbindelse  med  den  døde  eller  døende  Polyteisme. 
»Dens  eksklusive  Karakter,  der  var  Aarsag  til  de  Forfølgelser, 
den  maatte  døje,  var  ogsaa  Aarsagen  til  dens  Triumf.«  *)  Den 
forkastede  stolt  ethvert  Kompromis  og  bragte  Verden  det,  den 
trængte  til :  en  ny  Tro,  der  var  blottet  for  ethvert  Tilknytnings- 
punkt til  den  gamle  og  foragtede  Religion.  — 

—  Omtrent  samtidig  optraadte  de  to  rivaliserende  Religioner 

i  det  romerske  Rige,    men    da    var   Mithrasismen    allerede   en 
ældgammel  Tro  i  Asiens  Lande. 

Mithras,  Lysets  Legemliggørelse,  er  en  Gud  i  de  gamle  Per- 
seres Religion.  I  de  ældste  Dele  af  Zend-Avesta,  de  saakaldte 
gåthås,  forekommer  han  ikke,  2)  men  først  i  de  Dele,  der  til- 
hører den  senere  Udviklingsfase  af  Mazdeismen,  da  den  per- 
siske Religions,  Zoroastrismens,  oprindelige  Aand  allerede  er 
væsentlig  ændret  af  den  mediske  Magisme.  Denne  kæmpede 
længe  og  med  vekslende  Held  mod  den  indtrængende  ariske 
Mazdeisme.  Og  Resultatet  blev  den  Blandingsreligion,  der  er 
kendt  under  Lysguden  Mithra's  Navn. 

En  yderligere  Ændring  undergik  den,  da  Babylon  blev  de 
achæmenidiske  Perserkongers  Vinterresidens  og  da  de  kaldæiske 
Præster  skyndsomst  identificerede  deres  Guder  med  Persernes. 
Bel  blev  til  Ormuzd,  Istar  til  Anahita,  Nergal  og  Ninkigal  til 
Ahriman,  og  Solen,  Shamas,  til  Mithras. 

Oprindelig  indtog  Mithras  ikke  den  første  Plads  i  Persernes 
Pantheon.  Han  var  Godhedens  Gud,  Menneskenes  Velgører,  — 
en  Mellemmand  mellem  Guden  og  Mennesker,  ti  Lyset  kommer 
jo  fra  Himlen  og  stiger  ned  til  Menneskene,  som  det  varmer 
og  glæder.  Han  var  den,  der  bevarede  Menneskene  for  Uret- 
færdighed, —  selve  Ordet  Mithras  betyder  paa  persisk:  Ven.  — 
Men  efterhaanden  skjultes  de  andre  Guder  i  Mithras'  Skygge, 
og  han  fik  den  mest  begunstigede  Plads  i  den  officielle  Kultus. 
Hans  store  Fest,  Mithrakana,  den  25.  December,  blev  berømt 
og  fejret  over  hele  Forasien.  —  — 

—  I  Mithrasismen  er  alle  Tings  Begyndelse,  den  Øverste 
af  alle  Guder:  Zrvåna  akarana,  den  ubegrænsede  Tid,  det  evige 
Dyb  —  eller  ved  babylonisk  Paavirkningden uafvendelige  Skæbne. 
—  Ved  en  Række  Avlinger  løstes  derefter  det  store  Problem  om 
Verdens  Tilblivelse.  Det  øverste  Princip  frembragte  Himlen, 
Ormuzd  (Ahuramazda)  og  Jorden,  Anahita,  (Spenta-Armaiti). 
Denne  sidste  befrugtedes  af  sin  Broder  og  fødte  Oceanet  Apåm- 
Napåt.  En  anden  Udstraaling  af  Zrvåna-akarana  er  Ahriman 
(Angromainius),  der  med  sine  Dæmoner,  Daévas,  hersker  over 
Mørket. 

Der  er  stadig  Kamp  mellem  Brødrene  Ormuzd  og  Ahriman, 
Lys  og  Mørke,  godt  og  ondt,  og  her  er  det,  at  den  øverste  af 

Ormuzd's  28  store  Elementalaander  (Ized's)  Mithras  spiller 
Hovedrollen.  Egentlig  er  han  vel  et  Udviklingsprodukt  af  den 
gamle  Forestilling  om  denne  Kamp. 

Han  er  oprindelig  ikke  Solen  selv.  I  Følge  Plutarch  hersker 
Ormuzd  i  evig  Klarhed  ligesaa  højt  over  Solen,  som  Solen  er 
fra  vor  Jord.  I  Mørkets  Nat  hersker  Ahriman,  og  midt  imellem 
dem  er  Mithras. 

Ormuzd,  den  Alvidende,  har  skabt  Verden  ved  sit  Ord.  Og 
dette  Ord  (Logos)  er  Mithras.  Ham  er  Naturens  Opretholdelse 
betroet.  Han  tager  Del  i  Ormuzd's  Almagt,  og  efter  at  have 
formet  Verden  bevogter  han  den.  Han  er  Menneskets  øverste 
Dommer. 

Livet  er  en  Prøvelsens  Tid  for  Mennesket.  Og  for  at  gaa 
sejrrig  ud  af  Kampen,  maa  han  holde  de  Love,  som  Ormuzd 
en  Gang  gav  Zarathustra,  Profeten.  Den  fuldkomne  Renhed 
er  det  Maal,  Mennesket  skal  stræbe  imod,  og  i  denne  Kamp 
er  Mithras  Hjælperen.  Intet  paa  Jorden  undgaar  hans  1000 
Øjne  og  1000  Øren.  Han  kender  de  skjulte  Tankers  Krinkel- 
veje.  Han  er  Sandhedens  og  Retfærdighedens  Gud.  Han  hader 
Løgnen  og  er  de  Godes  Ven  og  Trøster. 

Og  samtidig  er  han  den  store  Kriger,  uovervunden  og  uover- 
vindelig. Det  hedder  i  en  Hymne  i  Zend-Avesta:  »Mithras 
med  den  evigt  løftede  Fod  er  altid  aarvaagen;  han  er  stærk, 
og  han  hører  de  svages  Kalden.  Han  lader  Planterne  gro,  og 
han  behersker  Jorden.  Han  er  vis,  man  narrer  ikke  Mithras. 
Han  er  væbnet  med  de  tusind  Kræfter!«  — 

Efter  Menneskets  Død  kæmper  Ahriman's  Dæmoner  og 
Ormuzd's  Engle  om  hans  udødelige  Sjæl.  Opvejer  hans  Dyder 
hans  Fejl,  hæves  han,  ført  af  Mithras'  kærlige  Haand,  op  mod 
Himlens  syv  Sfærer  med  de  8  Porte  af  forskelligt  Metal.  Jo 
højere  Sjælen  stiger  op  mod  Lyset,  desto  flere  af  sine  Laster 
og  Lidenskaber  lægger  den  fra  sig,  indtil  endelig  Sjælen,  i 
Sandhed  nøgen,  er  værdig  til  at  træde  ind  i  den  ottende  Him- 
mels Klarhed. 

Denne  rene  og  smukke  Lære  skæmmedes  ved,  at  der,  som 
Lokkemiddel  for  Menigmand,  der  ikke  antoges  at  kunne  til- 
fredsstilles ved  Tanken  om  en  saadan  helliggjort  Sjæl,  dertil 
hægtedes  en  aldeles  ulogisk  Lære  om  Kødets  Opstandelse,  naar 

Tiden  kom,  da  Sandhedens  Gud  vilde  dømme  mellem  godt  og 
ondt.  Saa  skulde  Ahriman  gaa  til  Grunde,  og  den  fornyede 
Verden  leve  i  evig  Fryd  og  Glæde.  — 

II. 

Under  Perserkongerne  bredte  Mithrasismen  sig  over  hele 
det  store  Rige  fra  Indus  til  Sortehavet.  Aleksander  den  Stores 
Regering  gjorde  ingen  Forandring,  og  da  hans  Rige  deltes,  saa 
man  i  Pontus,  Kommagene,  Kappadocien  og  Armenien  Fyrste- 
huse opstaa,  der  i  alle  Enkeltheder  efterlignede  de  store  For- 
billeder, de  achæmenidiske  Konger,  og  som  derfor  ogsaa  vendte 
sig  mod  den  mazdæiske  Lære.  Hærskarernes  Gud,  Mithras, 
han,  der  havde  været  Perserkongernes  Sejrsgud,  maatte  selv- 
følgelig komme  til  at  spille  en  førende  Rolle. 

Ved  Aleksandertoget  aabnedes  det  indre  Asien  for  Hellas' 
Kultur  og  med  den  Mithrasismen  særegne  Sammensmeltnings- 
evne  forenedes  snart  de  mithriske  Forestillinger  med  de  hel- 
lenske. Og  den  orientalske  Opfattelses  vage  Legemliggørelse 
af  Guderne  antog  de  græske  Guders  kunstneriske  Form,  hvad 
der  var  en  nødvendig  Betingelse  for,  at  de  østerlandske  Guder 
kunde  drages  ind  i  europæisk  Bevidsthed.  Efterhaanden  blev 
Mithras  til  Helios. 

Og  Vestens  Filosofer,  der  gjordes  bekendt  med  den  asiatiske 
Tro,  søgte  at  genfinde  de  filosofiske  —  navnlig  stoiske  — 
Skolers  Teorier  i  Mithrasismens  hellige  Traditioner.  3)  Derved 
fik  disse  Legender  ny  symbolsk  Betydning,  endnu  et  Vaaben 
til  deres  Kamp  mod  Vestens  døende  Tro. 

Plutarch  fortæller,  at  de  kilikiske  Sørøvere,  mod  hvem 
Pompejus  førte  en  heldig  Krig,  var  Mithrastilbedere.  Mange 
af  dem  gjordes  til  Slaver  og  solgtes  i  Italien,  hvor  de  i  det 
skjulte  indførte  den  nye  Lære.  Men  først  ved  det  første  Aar- 
hundredes  Slutning  begyndte  den  at  blive  kendt.  Det  uhyre 
Land,  hvor  Mithrasismen  herskede,  laa  endnu  udenfor  det 
romerske  Riges  virkelige  Indflydelsesomraade. 

Det  var  paa  et  heldigt  Tidspunkt,  at  den  dukkede  frem. 
Ti  den  opmuntrede  just  de  Egenskaber  hos  Mennesket,  hvor- 
til Tiden  trængte.  Den  talte  ligesaa  meget  til  den  moralske 
Følelse  ved  sit  Haab  om  det  gode  Princips  endelige  Sejr,  som 

til  Forstanden  ved  den  symbolske  Betydning,  der  var  lagt  i 
dens  Legender.  Den  var  ved  sin  Dualisme  just  egnet  til  at 
udfolde  Menneskets  Energi  og  maatte  derfor  slaa  an  i  en  Slap- 
pelsens Tid.  Den  fortabte  sig  ikke  i  gold  Beskuelse,  men  lod 
det  gode  ligge  i  Gerningen.  Den  foretrak  det  stærke  for  det 
vege,  Modet  for  Blidheden.  Dens  Moral  var  en  Handlingens 
Moral. 

Den  var  en  Religion  for  Krigere.  Og  Hovedmidlet  til  dens 
Udbredelse  i  Romerriget  blev  da  ogsaa  Hæren.  Blandt  Legio- 
nærerne og  Lejetropperne  fandtes  mange,  rekruterede  i  Lille- 
Asiens  fattige  Bjerglande,  som  Mithrasismen  havde  erobret  for 
Aarhundreder  siden.  Naar  man  undtager  det  græsk-romerske 
Pantheons  store  Guder,  hvis  Udbredelse  skyldes  Filosofer  og 
Rhetorer,  var  de  eneste  Guddomme,  der  virkelig  blev  akklima- 
tiserede i  det  romerske  Rige,  dem,  der  indførtes  med  Legio- 
nerne. Det  var  Skik  ved  Forfremmelser  i  Hæren  fra  Cen- 
turioner  og  opefter  at  forsætte  den  Forfremmede  til  en  anden 
Legion,  og  der  fremkom  saaledes  en  stadig  Vekseldrift  mel- 
lem Rigets  Provinser.  Legionerne  selv  skiftede  ogsaa  ofte  Garnison. 

Langs  Rigets  Militærgrænse,  fra  det  sorte  Hav  til  Skotlands 
Højland,  fra  Germanien  til  Saharas  Rand,  har  man  overalt 
fundet  mithriske  Monumenter,  og  Mithras-Templer  er  udgravne. 
Foruden  ved  de  mange  asiatiske  Købmænd  i  Havnestæderne 
og  ved  den  kejserlige  Forvaltnings  underordnede,  ofte  fremmed- 
fødte  Embedsmænd  blev  den  nye  Tro  ogsaa  udbredt  ved  den 
uhyre  Masse  af  Krigsfanger  og  andre  Slaver. 

Medens  de  keltiske  og  germanske  Slaver  paa  Grund  af  deres 
Muskelkraft  og  barbariske  Sæder  mest  anvendtes  til  det  lavere 
Arbejde,  navnlig  paa  Landet,  blev  de  mere  intelligente  og  civili- 
serede Asiater  ofte  anbragt  i  deres  ny  Herrers  personlige  Tje- 
neste og  vandt  derved  lettere  Indflydelse  over  dem. 

Betydningen  af  menige  Soldaters,  Slavers  og  Frigivnes 
Religion  maa  ikke  undervurderes  i  et  Samfund  som  det  kejser- 
lige Rom.  En  Veteran  blev  tit  til  en  velhavende  Borger,  og 
hvad  en  frigiven  Slave  under  gunstige  Forhold  kunde  drive 
det  til  i  Kejsertiden,  viser  Historien  tilfulde. 

—  Efterhaanden  voksede  Mithrasismen  i  Rigdom  og  Magt, 
ti   den    havde    den    uhyre    Fordel    at    være  tolerant.     Smidigt 

vidste  den  at  føje  sig  efter  Forholdene  og  undslog  sig  ikke 
for  at  slutte  Forbund  med  andre  Trossamfund.  Den  sikrede 
sig  saaledes  Venskab  hos  og  Forbund  med  Kybele's  (Magna 
Mater's)  Præster  og  vandt  derved  et  mægtigt,  officielt  anerkendt 
Præsteskabs  Gunst,  der  gav  den  Del  i  dette  Præsteskabs  Stats- 
beskyttelse. 

Paa  Trajan's  Tid  (henimod  Aar  100  e.  Kr.)  begynder  Mithra- 
sismen  at  blive  en  religiøs  Stormagt.  Skribenter  og  Filosofer 
interesserer  sig  for  den,  og  da  Kejser  Commodus  firsindstyve 
Aar  efter  lader  sig  indvie  i  Mithrasmysterierne,  bliver  den  med 
ét  Slag  Hoffets  og  Stormændenes  Yndling. 

Hidtil  havde  Cæsarerne  vist  den  en  vis,  forbeholden  Vel- 
vilje, men  nu  har  Kejsermagten  indset,  at  i  den  ny  Tro  laa 
gemt  en  værdifuld  Støtte  for  deres  personlige  Politik.  I  det 
gamle  Persien  herskede  Kongerne  ved  Ormuzd's  Naade  og  efter 
hans  Vilje.  I  Kongens  Person  ærede  man  det  guddommelige 
Element.  Han  var  Guds  udvalgte  Redskab.  Mithrasismen  er 
Opfinderen  af  Kongedømmet  »af  Guds  Naade.«*) 

Selvfølgelig  overførtes  Ormuzd's  Gunst  fra  Persiens  gamle 
Konger  nu  til  den  nye  Verdensbehersker,  Roms  Kejser. 

En  Kultus  af  Solen,  født  af  Taknemlighedsfølelse,  vokset 
ved  Forstaaelsen  af  dens  uendelig  vigtige  Rolle  i  Verdens- 
systemet,  maa  altid  være  Hedenskabets  logiske  Slutfølge.  Og 
Sammenhængen  mellem  Dyrkelsen  af  Mithras,  sol  invictus  (den 
uovervundne,  uovervindelige  Sol)  og  Tilbedelsen  af  Kejseren, 
Rigets  Sol,  er  umiddelbart  indtysende. 

Den  kejserlige  Politik  gav  derfor  i  den  officielle  Religion 
Solen  den  første  Plads.  I  Aar  270  byggede  Kejser  Aurelian 
til  dens  Ære  det  skønneste  Tempel  i  Rom,  Den  fremstilledes 
symbolsk  ved  den  evigt  brændende  Flamme,  der  ligesom  før 
hos  den  persiske  Storkonge  blev  baaret  foran  Kejseren  ved  alle 
højtidelige  Lejligheder. 

Professor  Cumont  tilskriver  Mithrasismen  det  bevidste  For- 
maal  at  erobre  Verden  for  sig.  »Mithrasismen  forfulgte  i  det 
mindste  i  det  4.  Aarhundrede  det  Maal  ved  en  Forening  af 
alle   Guder  og   Myter  i   én    uhyre   Synthese    at   grunde   en   ny 

•)  Perserne  kastede  sig  paa  Knæ  for  Kongen,  d.  v.  s.  for  den  Gud,  der  benyttede 
Kongen  som  Redskab.     Ægypterne  derimod  betragtede  Kongen  som  selve  Guden. 

Religion,    som  skulde  staa  i  Samklang  med  den  da  herskende 
Filosofi  og  med  Rigets  Forfatning.« 

Og  alt  tyder  paa,  at  han  har  Ret! 

Men  paa  den  Tid  var  allerede  forlængst  Kampen  mod  Kristen- 
dommen begyndt. 

Som  allerede  sagt  gjorde  netop  de  to  Religioners  talrige 
Lighedspunkter*)  Kampen  endnu  bitrere.  Anatole  France  siger 
saaledes  træffende  og  dybt  om  Kejser  Julian  Apostata's  Forsøg 
paa  Mithrasismens  Genfødelse:  »Hans  Ny-Hedenskab  lignede  i 
moralsk  Henseende  Kristendommen  som  en  Broder.  Og  hvad 
overraskende  er  der  deri?  De  var  begge  Tvillingbørn  af  Rom 
og  Orienten.  De  svarede  begge  til  den  antike  og  latinske  Ver- 
dens Vaner  og  dybe  Instinkter.  Deres  Sjæl  var  den  samme. 
Men  ved  Navn  og  ved  Sprog  skilte  de  sig  fra  hinanden.  Og 
denne  Forskel  var  nok  til  at  gøre  dem  til  Dødsfjender.  Men- 
neskene klamres  jo  oftest  om  Ord.  Det  er  for  blotte  Ord,  at 
de  helst  dræber  og  lader  sig  dræbe.«4) 

Men  da  Kejser  Constantin  svigter  Mithras'  Sag,  viser  det 
sig,  at  Mithras'  Sejr  er  et  Blændværk,  der  kun  hviler  paa  en 
Cæsars  Gunst.  Med  Kæmpeskridt  gaar  Mithrasismen  tilbage, 
og  Julian  Apostata  betyder  kun  en  øjeblikkelig  Standsning  i 
Hedenskabets  Undergang.  Den  indre  Modsætning  mellem 
dens  monoteistiske  Ide  og  dens  polyteistiske  Form  lammer 
dens  Kraft.  Dens  Smidighed,  der  under  dens  Kampe  var  en 
Fordel,  viser,  da  den  hersker  i  Fred,  dens  Mangel  paa  den 
Enkelhed  i  Tanke  og  paa  den  ubøjelige  Sanddruhed,  der  maa 
kendetegne  en  Verdensreligion. 

Kristendommen  havde  sejret  i  det  lange  Løb.  Men  endnu 
en  Gang  rejste  Mithras  sit  Hoved.  Det  var,  da  han,  forklædt 
som  Mani,  atter  fra  Persien  udbredte  Manikæismens,  for  Kirken 
saa  farlige  Kætteri. 

•)  En  Lighed,  der  lod  Dupuis  (»Origine  de  tous  les  cultes«)  betragte  Kristendom- 
men som  en  mithrisk  Sekt 

1)  Salomon  Reinach:  „la  morale  du  MithraTsme,"    1906. 

2)  Lenormand:  „magie  des  Chaldéens." 

3)  Frantz  Cumont:  „Mysterien  des  Mithra".     1903. 

4)  Anatole  France:  „le  mannequin  d'osier." 


Erindringer  fra  Drengeaarene  i  Slesvig. 

Af  Oberstløjtnant  Chabert. 

De  mange  Skildringer  og  Erindringer,  som,  i  Anledning  af  at  40  Aar 
er  henrundne  siden  vor  sidste  Kamp  for  Sønderjylland,  er  frem- 
komne, har  ganske  naturligt,  ogsaa  hos  mig,  paany  fremkaldt  Mindet 
om  hin  bevægede  Tid,  og  tillige  ladet  de  Aar,  som  jeg  i  Drengealderen 
henlevede  paa  Sønderjyllands  Grund,  forud  for  Krigen  1864,  staa  tyde- 
lige og  levende  for  min  Erindring,  og  jeg  skal  her  give  et  beskedent 
Bidrag  til  Billedet  af  Stemninger  og  Begivenheder  i  min  Fødeby  Slesvig, 
saaledes  som  de  viste  sig  for  mit  Drengesind  i  hine  Aar,  navnlig  de 
sidste  Aar  før  Krigen. 

Efter  den  lykkelige  Afslutning  af  den  første  slesvigske  Krig  blev 
min  Fader  ansat  som  Kaptajn  og  Kompagnichef  ved  6te  Bataillon,  som 
tilligemed  4de  Dragonregiment  fik  Garnison  i  Slesvig  By,  med  det 
gamle,  historisk  minderige  Gottorp  Slot  som  Kaserne. 

Mine  Forældres  Bolig  laa  i  Byens  ældste  Del,  den  saakaldte  Alt- 
stadt,  og  Husets  Have  vendte  ud  imod  Kirkepladsen,  som  omgiver  den 
berømte,  store  Domkirke  med  sit  vidunderligt  skønne  Indre.  Foruden 
mine  Forældre  boede  endnu  en  dansk  Officersfamilie  i  Huset,  og  mel- 
lem os  Drenge  fra  begge  Hjemmene  udviklede  der  sig  naturligvis  et 
hjerteligt  Forhold.  Der  var  det  stærke  fælles  Berøringspunkt  imellem 
os,  at  vi  var  danske.  Byen  Slesvig  var  grundig  tysksindet,  og  det  danske 
Element  bestod  kun  af  Embedsmands-  og  Officersfamilier  samt  nogle 
ganske  enkelte  loyale  Borgere.  De  tyske  Drenge,  som  boede  rundt  om 
os,  saa  med  alt  andet  end  venlige  Blikke  til  os  og  havde  altid  et 
haanende  Ord  tilovers  for  os.  Særlig  irriterede  blev  de  naturligvis,  naar 
vi  trak  op  over  Altstadt's  Torv,  Grosser  Markt,  eller  ud  paa  Kirkepladsen 
med  vore  Dannebrogsflag,  og  det  kom  jævnlig  til  alvorlige  Batailler, 
naar  vi,  forstærkede  med  danske  Drenge  fra  andre  Embedsmands  Fa- 
milier, med  vajende  Flag  drog  ned  ved  Engene  bag  Byen;  saa  samlede 
de  slesvigholstensk  sindede  Drenge  sig  og  bekæmpede  os  med  den  stør- 
ste Forbitrelse,  ganske  som  om  Udfaldet  af  vore  Slagsmaal  vilde  være 

af  afgørende  Betydning  for  Slesvigs  Skæbne,  og  mangen  alvorlig 
Skramme  eller  Flænge  i  Tojet  blev  Frugten  af  disse  nationale  Stri- 
digheder. 

Byen  Slesvig  har,  som  bekendt,  en  meget  langstrakt  Form  og  om- 
krandser  den  inderste  Ende  af  den  lange,  smalle  Fjord:  Slien.  Den 
oprindelige  ældste  Del  af  Byen,  hvor  vi  boede,  Altstadt,  havde  endnu 
bevaret  meget  af  et  middelalderligt  Præg  ved  sine  smalle,  krumme 
Gader,  hvor  Husene  ofte  vender  Gavlen  ud  mod  Gaden  og  høje  Sten- 
trapper forer  op  til  Gadedøren;  midt  i  en  af  Gaderne  laa  den  gamle 
Stadsport,  Hobe  Thor,  hvorigennem  hele  Hovedfærdslen  gik  til  Alt- 
stadt fra  Lolfus,  den  lange  Gade,  der  forbandt  Altstadt  med  Frederichs- 
berg.  Byens  nyeste  Del  ved  den  inderste  Vig  af  Slien. 

Foruden  af  sit  hele  middelalderlige  Tilsnit  fik  Altstadt  dog  især 
sit  Præg  af  den  store,  imponerende  Domkirke,  langtfra  køn  i  sit  Ydre, 
men  saa  meget  desto  dejligere  i  sit  Indre.  Her  fandtes  den  berømte, 
enestaaende  Altertavle,  udskaaret  af  Bryggemann,  og  under  Kirkens 
høje  Hvælvinger  hviler  i  Gravkapeller  baade  den  danske  Konge  Frede- 
rik den  1ste  og  mange  af  de  holsten-gottorpske  og  glycksborgske  Her- 
tuger. Jeg  skal  imidlertid  ikke  i  disse  kortfattede  Erindringer  komme 
nærmere  ind  paa  en  Skildring  af  Domkirken,  saalidt  som  af  Slesvigs 
anden  store  historiske  Bygning,  Gottorp  Slot,  eller  de  tusindaarige  be- 
rømmelige Levninger  af  det  gamle  Dannevirke,  som  findes  her  i  umid- 
delbar Nærhed  af  Slesvig  By. 

Slesvigs  Omegn  danner  et  smilende  og  meget  smukt  Landskab. 
Rundt  omkring  omgives  Byen  af  jævnt  skraanende  Højdepartier,  op 
ad  hvilke  Beboerne  har  anlagt  deres  venlige  Frugt-  og  Blomsterhaver, 
og  dejlige  Skove  pryder  Landskabet  navnlig  i  Egnen  nord  for  Gottorp 
Slot.  Slien,  der  her  inderst  inde  er  temmelig  bred,  omkrandses  paa 
sin  nordlige  og  vestlige  Side  af  Byen,  og  fra  Skibsbroen  i  Altstadt 
har  man  den  skonneste  Udsigt  til  de  venlige  Landsbyer  paa  Sliens 
sydlige  Bred.  Midt  ude  i  Slien  ligger  den  lille  0,  Mewenberg  (Maage- 
øen). Ingen  Mennesker  boede  paa  Øen,  men  som  Navnet  antyder  var 
den  befolket  af  en  uhyre  Mængde  Maager.  En  Gang  aarlig  foranstal- 
tedes der  en  Ekspedition  til  Øen  for  at  indsamle  Maageæg,  der  var 
en  yndet  Spise.  Desuden  var  denne  Æggeindsamling  nok  nødvendig 
for  at  holde  Maagernes  vældige  Formering  indenfor  rimelige  Grænd- 
ser.  —  Jeg  erindrer,  at  der  paa  Maageøen  endnu  saas  Sporene  af  Volde 
og  enkelte  Sten,  som  man  fortalte  hidrørte  fra  en  Borg,  Jurgensburg, 
hvor  i  sin  Tid  Hertugerne  residerede,  inden  de  flyttede  over  til  Gottorp 
Slot. 

I  de  sidste  Par  Aar  af  vort  Ophold  i  Slesvig  forinden  Krigen  1864 

forandredes  Forholdet  meget  mellem  Byens  tysksindede  Befolkning 
og  de  danske  Familier.  I  de  tidligere  Aar  mærkede  man  —  afset  fra 
de  ovenfor  berørte  evindelige  Slagsmaal  og  nationale  Stridigheder 
mellem  os  danske  og  de  tyske  Drenge  —  i  det  daglige  Liv  intet  til  den 
stadig  ulmende  Schleswigholsteinisme.  Forholdet  mellem  Borgerne  og 
Embedsmændene  var  meget  venskabeligt,  og  i  mine  Forældres  Hus 
kom  der  jævnlig  tyske  Familier,  ligesom  vi  levede  i  den  bedste  For- 
staaelse  med  alle  de  Omboende.  Imidlertid  blev  jo  de  politiske  For- 
hold mere  og  mere  indviklede,  og  mere  og  mere  søgte  »das  grosse 
Vaterland«  at  blande  sig  ind  i  vore  Bettigheder  til  Slesvig  og  fravriste 
os  Frugterne  af  vore  dyrekøbte  Sejre.  Slesvig-Holstenerne,  som  ægge- 
des af  den  Støtte  og  Interesse,  der  ydedes  dem  fra  Tyskland,  traadte 
dristigere  frem  med  deres  frække  Paastande,  og  viste  paa  mange  Maa- 
der  deres  Mangel  paa  Loyalitet  mod  Kongen  og  Bingeagt  for  det  Fædre- 
land, hvortil  de  retmæssigt  var  knyttede.  Dette  indvirkede  selvfølgelig 
paa  den  tidligere  gode  Forstaaelse  mellem  Familierne,  og  i  de  sidste 
Aar  før  Krigen  trak  de  tyske  Familier  sig  aldeles  ud  af  al  Omgang 
med  de  Danske;  ja,  det  hørte  i  den  sidste  Tid  slet  ikke  til  Undtagel- 
serne, at  de  samme  Mennesker,  der  tidligere  havde  været  imødekom- 
mende og  venlige,  nu  viste  ligefrem  Uhøflighed  og  Modvillie.  Fanatis- 
men henrev  dem  hertil,  og  deres  Fortrøstning  til  at  de  skulde  se  deres 
»schleswigholsteinisehe  Vaterland«  blomstre  frem  som  en  suveræn  og 
fri  Stat,  naar  blot  de  kunde  faa  jaget  os  Danske  paa  Porten,  bragte 
dem  naturligvis  til  at  hige  længselsfuld  efter  at  se  os  og  vore  Solda- 
ter forsvinde. 

At  der  var  Gæring  og  at  Danmark  belavede  sig  paa  om  fornødent 
paany  med  Sværdet  at  hævde  sine  Bettigheder,  det  mærkedes  ret  for 
Alvor  her  ved  Slesvig  By  i  de  sidste  Aar  før  den  afgørende  Kamp 
virkelig  kom.  Endnu  i  1860  saa  alt  her  overordentlig  fredeligt  ud.  I 
Byen  garnisonerede,  som  hidtil,  6te  Bataillon  og  4de  Dragonregiment, 
og  det  eneste,  der  skulde  kunne  lede  Tanken  i  krigersk  Betning,  var 
den  lystige  Knalden  af  Geværerne,  vi  tit  hørte,  naar  der  holdtes  Felt- 
tjenesteøvelser  i  Byens  Omegn,  eller  naar  et  Kompagni  eller  en  Eska- 
dron rj'kkede  ned  igennem  Altstadt  ud  paa  »Freiheit«,  en  Fælled  ved 
Slien,  hvor  Skarpskydningsøvelserne  afholdtes.  —  Af  Befæstningsan- 
læg var  her  intet  andet  end  de  ældgamle  Levninger  af  Dannevirke; 
de  Feltforskandsninger,  som  anlagdes  i  Felttoget  1850,  var  senere  sløj- 
fede, og  intet  tydede  saaledes  endnu  i  1860  paa,  at  her  atter  skulde 
leveres  blodige  Kampe. 

Men  i  1861  kom  der  Børe  og  Liv,  som  viste,  at  Danmark  nu  atter 
optog  den  gamle  Tanke  om  Bigets  Forsvar  paa  dette  Sted,  og  som  til- 

lige  lod  det  blive  klart  for  Slesvig-Holstenerne  i  Byen,  at  de  ikke  vilde 
slippe  af  med  os  uden  Modstand  og  Kamp.  Det  var  især  efter  at  de 
saa  hvorledes  Dannevirke  Stillingen  nu  for  Alvor  befæstedes  og  at 
danske  Tropper  mere  og  mere  samledes  herned  imod,  at  Tyskernes 
Forbitrelse  voksede  og  at  de  vendte  os  Ryggen;  de  havde  vistnok 
haabet,  at  det  lille  Danmark  med  >die  dummen  Dånen«  eller  »Hanne- 
månner«,  som  de  spottende  kaldte  os,  ikke  turde  vove  med  Magt  at 
sætte  sig  op  imod  det  stormægtige  Tysklands  Fordring  om  at  give  Af- 
kald paa  Sønderjylland.  Nu  indsaa  de  med  Forbitrelse  at  de  vilde  blive 
skuffede  i  et  saadant  Haab. 

Der  ankom  Ingeniørtropper  til  Byen,  og  en  storartet  Virksomhed 
udfoldede  sig  langs  hele  Dannevirke  Linien.  Overalt  gravedes  der  og 
flyttedes  Jord  og  Materialier  med  Vogne  og  Hjulbøre,  og  den  ene 
Skanse  rejste  sig  efter  den  anden.  Vi  var  jævnlig  ude  for  at  bese  An- 
læget  af  de  smukke  Værker,  og  vi  syntes  naturligvis,  at  de,  forsvarede 
af  vore  brave  Jenser,  mageligt  maatte  kunne  spærre  Vejen  for  Tyskerne. 
I  Efteraaret  1862  fandt  den  første  store  Troppesamling  ved  Sles- 
vig Sted.  Ved  det  lille  Herresæde  Falkenberg,  en  lille  halv  Mils  Vej 
nord  for  Slesvig,  opslog  Kong  Frederik  d.  Ide  sin  Teltlejr,  medens 
Grevinde  Danner  med  sine  Damer  boede  paa  selve  Herregaarden.  — 
Der  var  samlet  over  10.000  Mand  af  alle  Vaabenarter  i  og  ved  Byen, 
og  der  var  noget  at  se  paa  og  løhe  efter  for  os  Drenge.  De  store  Ma- 
nøvrer, hvor  Kanonernes  Torden  blandede  sig  mellem  Infanteriildens 
raske  Knittren,  hvor  Kavalleriet  i  susende  Galop  kom  flyvende  frem 
til  sine  Attakker,  medens  Hornsignalernes  muntre  Toner  snart  lod  et 
Avancér  og  snart  et  Retirér  høre,  alt  dette  kunde  ordentlig  bringe 
Hjertet  til  at  banke.  —  Men  fremfor  alt  var  dog  Spændingen  mellem 
os  Drenge  stor  for  at  faa  Kongen  at  se.  Kongen!  Det  var  jo  et  for  os 
saa  storartet  Begreb.  Aldrig  før  havde  vi  set  ham.  Kun  fra  Portrætet 
derhjemme  over  Faders  Skrivebord  og  saa  fra  Billederne  i  vor  Ynd- 
lingslekture: V.  Holsts  bekendte  Skildring  af  Felttogene  1848—50  vidste 
vi,  hvorledes  Kongen  skulde  se  ud.  Men  nu  færdedes  han  lyslevende 
her  midt  iblandt  os. 

Jeg  saa  Kong  Frederik  den  7de  mange  Gange  under  denne  Troppe- 
samling,  men  navnlig  erindrer  jeg  levende  det  stærke  Indtryk,  det 
gjorde  paa  mig  saavel  som  paa  de  andre  Drenge,  der  var  med  ved  hin 
Lejlighed,  da  Kongen  en  Dag  under  Øvelserne  kom  lige  forbi  det  Sted, 
hvor  vi  stod,  og  tilnikkede  os,  der  i  en  Fart  fik  revet  vore  Kasketter 
af,  et  venligt:  Goddag  Børn!  Vi  stod  tæt  ved  et  Hegn  paa  en  Bakke, 
hvor  to  Kanoner  var  placerede,  som  dundrende  sendte  deres  Skud 
over  mod  en  af  Modpartiet  besat  Højde.  Kongen  kom  da  sprængende 

paa  en  dejlig  hvid  Hest,  og  han  fulgtes  af  en  glimrende  Stab,  hvori 
alle  mulige  Uniformer,  baade  franske,  engelske,  svenske  osv.  var  re- 
præsenterede. Det  var  et  mageløst  Syn,  og  senere  træder  hver  Gang 
jeg  mindes  Kong  Frederik  den  7de  det  Billede  stadig  frem  for  mig: 
Kongen,  der  paa  sin  hvide  Hingst  i  Spidsen  for  sin  glimrende  Stab 
under  Kanonernes  Torden  sprænger  frem  midt  imellem  sine  brave 
Soldater. 

Troppesamlingen  afsluttedes  med  en  stor  og  glimrende  Revue  lidt 
udenfor  Slesvig  By,  og  samme  Eftermiddag  var  der  stort  Taffel  i  Kon- 
gens Lejr,  hvor  et  meget  stort  Spisetelt  var  rejst.  Under  Taflet  musi- 
cerede Livgardens  Musikkorps,  iført  sine  prægtige  røde  Uniformer. 
Kongens  Lejrplads  var  afgrændset  med  en  Snor,  udenfor  hvilken  der 
stod  fuldt  af  Tilskuere,  som  lyttede  til  den  dejlige  Musik.  Der  var 
navnlig  hidkommet  mange  Bønder  fra  Omegnen  vidt  omkring,  som 
gerne  vilde  se  og  hilse  paa  deres  Konge,  medens  Slesvigs  Beboere  som 
sædvanligt  holdt  sig  borte.  Efter  Taflet  traadte  Kongen  med  hele  det 
glimrende  Selskab  ud  i  det  Frie,  hvor  Kongen  gik  hen  til  Snoren  og 
henvendte  et  venligt  Ord  til  mange  af  de  mødte  Landboere,  ligesom 
han  hjertelig  klappede  mange  af  sine  begejstrede  smaa  Undersaatter 
mellem  os  Drenge  paa  Kinden. 

Efter  Manøvrernes  Afslutning  drog  alle  de  fremmede  Afdelinger 
atter  bort  fra  Slesvig,  bvor  kun  den  gamle  Garnison  blev  tilbage.  Men 
atter  i  Efteraaret  1863  var  der  Troppesamling  ved  Slesvig.  Soldaterne 
laa  ligesom  i  1862  indkvarterede  rundt  omkring  i  Byen  og  Omegnen, 
og  atter  lokkede  de  store  Felt-Manøvrer  os  stadig  ud  som  Tilskuere. 
Denne  Gang  var  Kongen  ikke  selv  ved  Slesvig,  men  boede  paa  Glyks- 
borg  Slot  ved  Flensborg  Fjord.  Herfra  kom  han  dog  ofte  ned  til  Sles- 
vig for  at  overvære  Øvelserne  og  færdes  mellem  sine  kære  Soldater. 
Efter  Troppesamlingens  Slutning  vendte  Afdelingerne,  ligesom  i  1862, 
tilbage  til  deres  Garnisoner.  Kun  Ilte  Bataillon,  der  hidtil  havde  gar- 
nisoneret i  Aalborg  og  hvis  Mandskab  bestod  af  de  solide,  sejge  Vendel- 
boere, forblev  nu,  foruden  den  gamle  Garnison,  tilbage  i  Slesvig. 

Saa  kom  den  sørgelige,  for  Danmark  saa  skæbnesvangre  Dag:  den 
15de  November  1863.  Det  var  om  Aftenen,  at  Budskabet  om  Kong  Fre- 
derik den  7des  Død  kom  til  vort  Hjem;  en  Officer  af  vort  Bekendtskab 
kom  og  meddelte  mine  Forældre  det.  Men  de  vilde  slet  ikke  tro  det. 
Ulykken  var  saa  stor  og  netop  paa  dette  Tidspunkt  saa  alvorlig,  at 
det  var  altfor  frygteligt  at  skulle  tro  det  tunge  Budskab.  Det  var  jo 
kun  saa  kort  siden,  at  Kongen  daglig  havde  færdedes  her  midt  imellem 
sine  Tropper,  og  endnu  for  nogle  Dage  siden  havde  han  været  ved 
Slesvig  paa   en   Inspektionsrejse,  han  foretog  langs  Slien,  for  at  bese 

Befæstningsanlægene  her  paa  Dannevirke-Stillingens  venstre  Fløj! 
Men  altfor  sandt  var  kun  det  sørgelige  Budskab.  Kong  Frederik  den 
7de  var  død  samme  Dags  Formiddag  paa  Glyksborg  Slot!  Dyb  og  bitter 
var  Sorgen  her  i  Hjemmet  som  i  hele  Danmark,  og  i  Sorgen  over  den 
elskede  Konges  Død  blandede  sig  den  dybe  Bekymring  for,  hvorledes 
det  nu  skulde  gaa  det  dNnrebare  Fædreland,  og  den  alvorlige  Følelse 
af,  at  vore  Fjender  nu  sikkert  vilde  gribe  Lejligheden  til  at  udføre 
deres  længe  overlagte  og  forberedte  Overfald  paa  Danmark. 

Stemningen  i  Slesvig  By  var  mørk  og  alvorlig.  Enhver  følte,  at  en 
Afgørelse  nu  stundede  til  og  at  Byen  sikkert  vilde  blive  Skuepladsen 
for  alvorlige  Begivenheder.  Ogsaa  den  tysksindede  Befolkning  havde 
Forudfølelsen  af  den  Betydning,  Kongens  Død  netop  paa  dette  Tids- 
punkt maatte  faa.  Ingen  kæphøje  Ord  lod  sig  høre,  men  tavs  og  til- 
bagetrukken afventede  man  nu  de  kommende  Begivenheder. 

I  November  forsattes  Fader  til  Ilte  Bataillon,  og  straks  efter  Kong 
Frederik  den  7des  Død  blev  denne  Bataillon  forlagt  ned  i  Holsten, 
hvor  den  ligesom  de  øvrige  Liniebatailloner  dubleredes  til  Regiment, 
over  hvis  ene  Bataillon  Fader  fik  Kommandoen.  I  Holsten  forblev  Ilte 
Regiment,  indtil  kort  efter  Julen  1863  Forbundseksekutionen  fandt  Sted, 
hvorefter  Regimentet  vendte  tilbage  til  Slesvig  By  for  at  overtage  Be- 
sættelsen og  Bevogtningen  af  Skanserne  nærmest  ved  Byen. 

Det  var  en  bevæget  Tid,  der  nu  fulgte.  Følelsen  af  den  uundgaae- 
lig  tilstundende  Krig  hvilede  tungt  over  Byen  og  fik  daglig  Næring  ved 
den  store  Virksomhed,  der  overalt  udfoldedes  til  Krigens  Forberedelse. 
Jeg  var  Discipel  i  Latinskolen,  >die  Domschule«,  en  kongelig  dansk, 
gammel  og  meget  anset  Skole,  hvori  imidlertid  hele  Undervisningen 
foregik  paa  Tysk!  Men  ogsaa  i  Skolegangen  sporedes  altfor  tydelig 
den  Spænding,  som  Uvisheden  om  hvad  den  nærmeste  Fremtid  vilde 
bringe  maatte  fremkalde.  Der  var  ingen  alvorlig  Opmærksomhed  for 
de  gamle  Klassikere  eller  Matematikken;  dertil  var  Tankerne  altfor 
optagne  af  alt  hvad  der  foregik  rundt  omkring  os.  Stadig  ankom  der 
nye  danske  Tropper,  og  Byen  blev  efterhaanden  fuldt  belagt  med  Ind- 
kvartering. Den  ellers  saa  stille  By  var  som  forvandlet,  overalt  var  der 
Liv  og  Humør,  og  Gader  og  Stræder  genlød  af  vore  Soldaters  muntre 
Passiar.  Fra  hele  Landet  stævnede  disse  brave  Folk  hid  for  at  optage 
Kampen  mod  vore  gamle  Fjender  her  i  vor  gamle  Grænsestilling,  og 
muntert  lød  >den  tapre  Landsoldat«  stadig  ud  fra  Kvartererne. 

Ved  Nytaar  1864  kom  Kong  Kristian  den  9de  til  Slesvig  og  tog  Op- 
hold paa  Gottorp  Slot,  sit  Fødested,  hvorfra  Kongen  daglig  tog  ud 
for  at  bese  Dannevirke  Stillingen  og  færdes  imellem  sine  Tropper. 
Paa  denne  Tid  var  Vintren  begvndt  for  Alvor,  og  Frosten  tillagde  Slien 

med  et  tykt  Isdække.  Ude  paa  Isen,  hvor  ellers  vi  Drenge  plejede  at 
tumle  os  paa  vore  Skøjter  og  gøre  Slædefarter  over  til  Maageøen,  her- 
skede nu  en  travl  Virksomhed  af  en  anden  Art.  En  lang  Række  af 
Mænd  færdedes  midt  ude  paa  Slien,  medens  en  skærende  Lyd  hørtes 
ind  til  Bredden,  som  om  der  savedes  Brænde  derude.  Det  var  Fiskere, 
som  under  Ledelse  af  danske  Ingeniører  var  i  Arbejde  med  at  gen- 
nemsave  den  tykke  Is,  for  midt  igennem  hele  Slien  at  holde  en  bred 
Rende  aaben,  der  skulde  forhindre  Fjenden  i  at  gaa  tvers  over  Isen 
lige  ind  i  Slesvig.  Ved  Holmen  (den  yderste  Del  af  Altstadt,  der  næsten 
udelukkende  beboes  af  Fiskere)  og  paa  Maageøen  arbejdede  Soldater 
daglig  ved  Skandsearbejde  og  Batteribygning.  —  Overalt  herskede  der 
saaledes  Travlhed  og  Arbejde  for  paa  den  kraftigst  mulige  Maade  i 
den  korte  Tid,  der  rimeligvis  vilde  blive  levnet,  at  forberede  Danne- 
virke paa  at  kunne  møde  et  truende,  overmægtigt  Angreb,  for  at  fuld- 
føre det  egentlig  kun  halvfærdige  Værk,  og  for  at  bøde  paa  de  Svag- 
heder, som  den  strænge  Vinter  desværre  oven  i  Købet  føjede  til  de 
øvrige  Vanskeligheder. 

Endelig  kunde  vore  overmodige  og  overmægtige  Fjender  ikke  læn- 
gere tøjle  deres  Kamplyst.  Den  lste  Februar  lod  Stormagterne  Prøjsen 
og  Østrig  deres  i  Holsten  utaalmodig  ventende  Hærafdelinger  rykke 
over  Ejderen  ind  i  Slesvig.  Allerede  den  2den  Februar  fandt  som  be- 
kendt Kampen  ved  Mysunde  Sted,  og  Dagen  efter  blev  de  første  Saa- 
rede  bragt  ind  til  Slesvig;  nogle  af  disse  Brave,  der  allerede  havde 
maattet  bløde  i  Kampen  for  Fædrelandet,  blev  førte  lige  forbi  vore 
Vinduer  for  at  indlægges  paa  Raadhuset,  hvor  der  straks  var  bleven 
indrettet  Lazareth,  medens  man  i  de  danske  Familier  fik  travlt  med 
at  pille  Charpi  til  de  Saarede.  Efterretningen  om  den  smukke,  for  vore 
Vaaben  lykkelige  Kamp,  virkede  naturligvis  uhyre  oplivende  i  Hjem- 
met, hvor  vi  nu  levede  i  den  pinligste  Spænding  for  hver  en  Efter- 
retning om  Krigsbegivenhederne. 

De  sidste  Dage  af  vort  Ophold  i  Slesvig  kom  Krigen  saa  at  sige 
lige  til  vor  Dør.  Kanontordenen  rullede  hen  over  Byen,  medens  Gevær- 
ildens Knitren  tydelig  hørtes  paa  den  modsatte  Bred  af  Slien. 
Beboerne  i  Altstad  samledes  i  ængstelige  Klynger  nede  ved  Skibsbroen, 
hvor  man  havde  Krigen  lige  for  Øjnene.  Fra  Batterierne  paa  Holmen 
og  paa  Maageøen  bragede  Kanonskuddene  og  Granaterne  susede  over 
mod  Haddeby,  hvor  vi  ofte  saa  dem  springe  med  et  Glimt  oppe  i 
Luften  over  Landsbyen,  medens  en  lille  Røgsky  langsomt  drev  ned 
over  Slien.  Tyskerne,  der  var  samlede  paa  Skibsbroen,  udbrød  da: 
»Danskerne  skyder  for  højt,  de  træfferikke.«  Fra  den  modsatte  Bred 
svarede  det  fjendtlige  Artilleri;  man  saa  fra  Havnen  Glimtene;  en  Røg- 

sky  hævede  sig,  og  i  næste  Øjeblik  kom  Knaldet,  samtidig  med  at  den 
hvislende  Granat  med  voldsomt  Bulder  i  Reglen  slog  ned  i  Isen  i  Nær- 
heden af  Maageøen.  Flere  Gange  naaede  disse  farlige  Gæster  helt  over 
til  Slesvig  og  et  Par  enkelte  sprang  dels  ved  Skibsbroen,  dels  ved 
Latinskolen,  der  ligger  tæt  ved  Domkirken,  uden  at  dog  nogen  af  Be- 
folkningen saaredes. 

Men  Forholdene  i  Slesvig  By  var  nu  for  os  højst  uhyggelige. 
Daglig  var  danske  Famlier  rejst  Nord  paa  og  der  var  i  Altstadt  af 
Danske  ikke  andre  tilbage  end  vor  Famile  og  endnu  en  Officersfamilie. 
Den  4.  Februar  om  Eftermiddagen  fik  vi  at  vide,  at  der  næste  For- 
middag fra  Esselbachs  bekendte  Hotel  i  Lolfus  vilde  kunne  faas  Vogn 
til  Flensborg,  og  at  dette  vilde  være  en  sidste  Lejlighed  til  foreløbig 
at  komme  bort  fra  Byen.  Befolkningens  Holdning  var  truende  og 
lovede  intet  godt,  saafremt  vore  Tropper  skulde  blive  nødsagede  til  at 
gaa  Nord  paa  og  Fjenden  trænge  ind  i  Slesvig  By.  Det  blev  da  be- 
sluttet, at  vi  skulde  tage  af  Sted  for,  saa  længe  Krigen  varede,  at  tage 
Ophold  i  København,  og  vi  tilbragte  saaledes  den  sidste  Nat  i  Barn- 
domshjemmet i  Slesvig. 

Da  vi  næste  Morgen  maatte  bryde  op,  var  det  barsk  Vintervejr. 
Den  iskolde  Vind  susede  ned  ad  Gaden  og  drev  Sneflokkene  hvirv- 
lende foran  sig,  medens  Kulden  sved  bitterlig  i  Fingerspidserne.  Lige- 
som de  foregaaende  Dage  tordnede  Batterierne  atter  denne  Morgen 
løs,  og  de  dumpe  Drøn  rullede  hen  over  Slesvig  som  Tegn  paa, 
at  vi  vekslede  den  alvorlige  Morgenhilsen  med  vore  Fjender.  Med  en 
tung,  hjerteskærende  Forudfølelse  af,  at  det  var  for  stedse,  vi  nu  for- 
lod vort  gamle  Hjem,  kørte  vi  den  5.  Februar  af  Sted  gennem  Slesvigs 
Gader,  bort  fra  den  gamle,  minderige  By,  hvor  endnu  Dannebrog 
vajede  fra  Gottorp  Slot,  men  hvor  Befolkningens  Hjerter  var  saa  fjendt- 
lig sindede  mod  deres  ældgamle  Fædreland!  Sammen  med  os  kørte 
den  anden  danske  Officersfamilie  fra  Altstadt,  saa  at  vi  var  to  Vogne 
i  Følgeskab,  der  forlod  Byen.  Ved  vor  Bortkørsel  fra  Hjemmet  saa 
vi  intet  til  nogen  af  Naboer  eller  Genboer;  intet  venligt  Ord  ledsagede 
os  paa  Vejen  og  intet  venligt  eller  deltagende  Ansigt  viste  sig  ved 
Dørene  eller  ved  Vinduerne;  det  var  som  om  vi  rejste  bort  fra  et 
Sted,  hvor  vi  aldrig  havde  kendt  eller  talt  med  et  Menneske,  her,  hvor 
vi  dog  havde  levet  og  færdedes  i  tolv  Aar. 

Hele  Vejen  op  igennem  Altstadt  og  Lolfus  var  Gaderne  øde  og 
mennesketomme.  Først  da  vi  var  ved  Enden  af  Lolfus  og  drejede 
ind  paa  Flensborg  Chausseen  var  der  Liv  og  Røre  nok.  En  Mængde 
Køretøjer  af  alle  mulige  Slags  var  i  Bevægelse  ud  af  Byen;  snart  var 
det  en  civil  Mand,  der  kørte  Hestene,  og  snart  var  det  en  Soldat,  der 

var  Kusk.  Vi  gjorde  os  ingen  klar  Forestilling  om,  hvad  denne  Bort- 
kørsel fra  Slesvig  egentlig  betød,  men  var  mest  ked  af  de  idelige  For- 
sinkelser, som  de  mange  Køretøjer  foraarsagede  i  vor  Rejse.  Det  blev 
da  ogsaa  en  lang  og  drøj  Køretur,  vi  kom  til  at  gøre.  Vejret  var,  som 
før  nævnt,  højst  ubehageligt:  Snestorm  og  Frost;  Chausseen  var  saa 
glat  som  et  Spejl  og  de  ulykkelige  Heste  kunde  knap  faa  Fodfæste, 
saa  at  vi  maatte  køre  ganske  langsomt  i  Skridt.  Jo  længere  vi  kom 
frem  ad  Vejen,  jo  besværligere  blev  det;  der  var  stadig  en  tættere  og 
tættere  Række  af  militære  Køretøjer,  som  kun  langsomt  sneglede  af 
Sted,  og  Vejen  blev  nu  saa  glat,  at  mange  af  Kuskene  maatte  staa  af 
for  at  trække  Hestene  ved  Bidselet;  men  desuagtet  snublede  de  stakkels 
Dyr  ofte,  og  jævnlig  maatte  vi  holde  stille,  naar  en  Hest  var  falden, 
medens  vore  to  Kuske  hjalp  til  med  at  bringe  Dyret  paa  Benene.  Om 
Eftermiddagen  maatte  vi  gøre  et  Ophold  ved  en  Kro  for  at  faa  vore 
Heste  skærpede.  Der  blev  gjort  Forsøg  paa  at  skaffe  os  lidt  varmt 
at  drikke,  hvad  vi  højlig  kunde  tiltrænge,  men  der  herskede  den  største 
Forvirring  i  Kroen  og  intet  var  at  opdrive.  I  den  store  Krostue  op- 
holdt der  sig  flere  Saarede,  og  baade  danske  og  østrigske  Soldater  sad 
her  fredeligt  Side  om  Side.  Jeg  ser  endnu  saa  tydelig  for  mine  Øjne 
en  mørkhudet,  sortskægget  Østriger,  som  med  den  ene  Arm  i  Bind, 
iført  sin  klædelige  lyseblaa  Kappe  og  med  en  flot  lille  Chakot  paa 
Hovedet,  sad  og  varmede  Fødderne  ved  den  lystigt  flammende  Ild  i 
Krostuens  store  Bilæggerovn;  han  hørte  jo  til  vore  Fjender,  og  det 
var  derfor  med  en  vis  ængstelig  Nysgerrighed,  at  vi  særlig  tog  ham  i 
Øjesyn.  —  Da  vi  endelig  kom  af  Sted  igen,  var  det  bælgmørkt,  og  den 
sidste  Del  af  Vejen  maatte  Kuskene  paa  begge  vore  Vogne  hele  Tiden 
gaa  ved  Siden  af  Hestene  og  føre  dem  ved  Hovedtøjet. 

Endelig  naaede  vi  Flensborg  sent  om  Aftenen  og  tog,  yderlig  for- 
frosne og  forkomne  som  vi  var,  ind  hos  den  bekendte  dansk-patrioti- 
ske Familie,  Fysikus  Duseberg,  hvor  vi  fik  den  hjerteligste  Modtagelse 
og  ved  den  gode  Forplejning  og  Opvarmning  ret  hurtigt  forvandt  Føl- 
gerne af  den  slemme,  lange  Køretur.  Endnu  anede  vi,  lige  saa  lidt 
som  nogen  af  Flensborgs  Beboere,  den  Aften,  da  vi  kom  til  Ro,  hvad 
der  forestod,  og  vi  haabede  at  kunne  blive  her  saa  længe,  til  vi  i  det 
mindste  kunde  faa  en  eller  anden  Efterretning  fra  eller  Forbindelse 
med  Fader,  hvem  vi  ikke  en  Gang  havde  kunnet  faa  sendt  paalidelig 
Underretning  om  vor  hovedkulds  Afrejse  fra  Slesvig. 

Næste  Morgen  tidlig  fik  vi  saa  det  rystende  og  nedslaaende  Bud- 
skab om  Dannevirkes  Rømning  og  den  danske  Hærs  Tilbagetog!  Jeg 
behøver  ikke  at  beskrive  det  Indtryk,  som  dette  tunge  Ulykkesbudskab 
gjorde  paa  os  alle;  enhver  Dansk,  der  har  gennemlevet  Begivenhederne 

i  hint  alvorsfulde  Krigsaar,  vil  aldrig  kunne  glemme  den  hjerteknu- 
sende, lammende  Sorg,  dette  Budskab  fremkaldte.  —  Det  var  altsaa 
i  den  elvte  Time,  at  vi  var  komne  bort  fra  Slesvig,  naar  vi  ikke 
skulde  se  vore  Fjender  drage  ind  i  Slesvig  By  og  blive  Vidne  til  de 
slesvig-holstenske  Beboeres  Hoveren  over  vore  Troppers  Bortgang  og 
Jubel  over  deres  formentlige  Befrieres  Indtog. 

Vi  fik  dog  kun  stakket  Tid  til  at  hengive  os  til  vor  Sorg  og  Be- 
tragtninger over,  hvad  Fremtiden  nu  vilde  bringe  vort  stakkels  Fædre- 
land. Hele  Natten  havde  der  været  en  uafbrudt  Vognkørsel  igennem 
Byen,  og  tidlig  om  Morgenen  kom  de  første  danske  Tropper  tilbage 
til  Flensborg.  Soldaterne  havde  været  paa  Marchen  hele  den  strænge 
Vinternat,  og  de  stakkels  Folk  var  i  høj  Grad  forkomne  og  udasede 
ved  deres  Ankomst.  Men  Flensborgs  tro  Befolkning  var  alle  Vegne 
paa  Færde,  ingen  skaanede  sig;  gamle  og  unge,  høje  og  lave,  rige  og 
fattige,  alle  uden  Undtagelse  viste  den  mest  storartede  Kærlighed  og 
Omsorg  for  vore  forfrosne  og  sultne  Jenser.  Ude  i  Gaderne,  gennem 
hvilke  Tropperne  kom  marcherende,  var  udenfor  hver  eneste 
Dør  baade  Kvinder  og  Mænd,  Børn  og  Voksne  i  uafbrudt  Travlhed 
med  at  række  Soldaterne  Brød  og  Levnedsmidler  af  enhver  Art;  men 
særlig  var  naturligvis  hver  eneste  Kaffekedel  i  uafbrudt  Gang  for  at 
skænke  en  Kop  varm  Kaffe  for  Folkene,  naar  der  et  Øjeblik  gjordes 
Holdt,  og  de  gode,  brave  Flensborgere  høstede  den  bedste  og  største 
Tak  for  deres  Godhed  ved  vore  Jensers  levende  Nydelse  af  denne 
duftende,  opstrammende  og  optøende  Morgendrik  efter  den  svidende, 
bitre  Nattekulde. 

Min  Familie  tilligemed  Familien  Duseberg  var  naturligvis  ogsaa 
paa  Gaden,  og  Bataillon  paa  Bataillon  rykkede  efter  kortere  eller 
længere  Ophold  i  Gaderne,  hvis  Beboere  uafbrudt  var  ude  for  at 
styrke  og  læske  Folkene,  gennem  Flensborg  Nord  paa.  Vi  spejdede 
og  haabede  jo  stadig  at  11.  Regiment,  ved  hvilket,  som  ovenfor  nævnt, 
min  Fader  stod  som  Bataillonskommandør,  nu  snart  maatte  komme: 
men  Dagen  gik,  og  Regimentet  kom  ikke.  Om  Eftermiddagen  hørtes 
tydelig  en  stærk  og  vedholdende  Skydning  syd  for  Flensborg;  nogle 
af  de  Batailloner,  der  stod  i  Gaderne,  begyndte  allerede  igen  at  rykke 
ud  af  Byen  imod  Syd.  Det  var  klart,  at  Fjenden  var  i  Hælene  paa 
vor  tilbagegaaende  Hær,  og  Flensborgerne  frygtede  for,  at  Preusserne 
eller  Østrigerne  allerede  samme  Aften  skulde  naa  Byen.  Henad  Aften 
hørte  Skydningen  op,  og  vi  haabede  at  det  længselsfuldt  ventede  Re- 
giment nu  maatte  komme;  men  atter  blev  vi  skuffede.  Derimod  kom 
Dr.  Duseberg  sent  om  Aftenen  med  den  Meddelelse,  at  nu  skulde  det 
sidste  Dampskib  forlade  Havnen  for  at  gaa  til  Als;  hvis  vi  altsaa  vilde 

fortsætte  vor  Rejse  til  København,  var  dette  en  sidste  Lejlighed.  — 
Vi  gik  da  om  Bord  i  det  store  engelske  Dampskib  »Ouse«,  der  førtes 
af  en  dansk  Kaptajn.  Skibet  var  fuldt  af  Soldater,  der  ad  Søvejen 
skulde  føres  til  Als;  og  i  Kahytten,  hvor  vi  blev  anbragte,  opholdt  der 
sig  flere  saarede  Officerer,  blandt  hvilke  General  Steinmann.  Gene- 
ralen kendte  vor  Familie  fra  Slesvig,  og  kunde  give  os  den  under 
disse  Forhold  for  os  bedste  og  beroligende  Efterretning,  at  Fader  var 
velbeholden  ved  sit  Regiment;  ligeledes  fik  vi  her  at  vide,  at  den 
Kamp,  som  vi  samme  Eftermiddag  havde  hørt  ind  til  Flensborg,  var 
den  ærefulde  Kamp  ved  Sankelmark,  hvor  1.  og  11.  Regiment  gjorde 
Front  mod  de  hidsigt  forfølgende  Østrigere. 

Vi  naaede  Sønderborg  den  7.  Februar  om  Morgenen  tidlig,  og  her 
maatte  vi  i  Land  for  at  se  at  finde  et  eller  andet  Logis,  hvor  vi  kunde 
faa  Tag  over  Hovedet.  Det  var  atter  Snestorm  og  hundekoldt.  Men 
der  var  ikke  Tale  om,  at  vi  kunde  komme  ind  noget  Sted;  overalt 
var  der  lige  til  det  mindste  Hul  optaget  af  Soldater,  som  dødtrætte 
havde  aset  sig  frem  hertil  paa  Tilbagetoget;  hvert  et  Sted,  hvor  der 
blot  var  det  mindste  Ly  og  en  Smule  Hvile  at  finde,  var  overfyldt  af 
de  udmattede  og  overanstrængte  Folk.  —  Her  stod  vi  da  nu  midt  paa 
Sønderborg  Gade  i  en  forrygende  Snestorm,  uden  at  kende  et  Menne- 
ske i  Byen  og  uden  at  vide,  hvor  vi  skulde  søge  Ly,  endsige  faa  nogen 
Levemaade,  som  vi  trængte  haardt  til.  Ved  et  vidunderligt  lykkeligt 
Træf  kom  netop  i  denne  vor  fortvivlede  Stilling  Dampskibskaptajn 
Langhoff  forbi;  han  havde  fra  Barndomstiden  kendt  min  Moder,  gen- 
kendte hende  nu,  og  tog  sig  straks  med  den  største  Deltagelse  og  Ven- 
lighed af  os.  Han  tilbød  os  at  tage  om  Bord  i  hans  Skib,  der  laa  for 
Anker  i  Aissund,  til  der  maatte  tilbyde  sig  en  Lejlighed  til  Korsør 
eller  København,  og  vi  tog  med  Tak  imod  det  gode  Tilbud.  I  Baad, 
med  Pressenning  bredt  over  Hovedet  paa  os  for  ikke  at  blive  gennem- 
blødte af  de  iskolde  Søer,  som  i  det  selv  her  i  Aissund  oprørte  Vand 
hvert  Øjeblik  sprøjtede  ind  over  Baaden,  naaede  vi  Langhoffs  Damp- 
skib, hvor  vi  forpjuskede  og  forkomne  Flygtninge  atter  kom  nogen- 
lunde til  Hægterne. 

Allerede  næste  Dag,  den  8.  Februar,  tilbød  der  sig  en  Lejlighed 
for  os  til  at  komme  til  Korsør,  nemlig  med  Dampskibet  Zampa,  som 
skulde  overføre  en  Del  Soldater  og  nogle  Saarede  til  Sjælland.  Vi  fik 
Tilladelse  til  at  tage  med  dette  Skib,  og  atter  midt  imellem  Soldater 
og  Saarede,  blandt  hvilke  befandt  sig  Kommandøren  for  11.  Regiment, 
Major  Rist,  som  var  bleven  haardt  saaret  i  Kampen  ved  Sankelmark, 
fortsatte  vi  saaledes  vor  Rejse,  og  naaede  endelig  den  følgende  Dag 
vor  Rejses  Maal:  København. 

Det  var  en  forunderlig  Overgang,  da  vi  i  Kobenhavn  flyttede  ind 
i  et  stille  og  roligt  Hus  i  en  Sidegade.  I  de  sidste  Dage  havde  vi  jo 
bogstavelig  talt  hele  Tiden  været  midt  i  Krigen,  vi  havde  baade  set 
og  hørt,  hvad  Krigen  fører  med  sig.  Kanonernes  Torden  og  Gevær- 
ildens Knitren  baade  fra  Kampene  ved  Dannevirke  og  Sankelmark; 
de  trætte  og  forkomne  Soldater  paa  Tilbagetog  gennem  Flensborg; 
de  Saarede  baade  Officerer  og  Menige,  som  vi  paa  hele  Rejsen  havde 
haft  til  Ledsagere:  alt  dette  var  saa  uudsletteligt  og  dybt  indpræget  i 
vor  Erindring  om  de  sidste  Dages  Begivenheder,  og  stod  i  saa  skarp 
Modsætning  til  den  fredelige  Ro,  vi  nu  levede  under,  at  det  forekom 
os  ganske  forunderligt  ikke  mere  at  se  eller  høre  noget  til  Krigen  og 
dens  Uro,  Tummel  og  Uhygge.  Vi  var  nu  langt  borte  fra  Skuepladsen 
for  Krigsbegivenhederne,  som  vi  nu  med  ængstelig  Spænding  maatte 
følge  gennem  Aviser  og  Breve. 

Endnu  en  Gang  skulde  jeg  dog  komme  Krigen  og  dens  Følger 
paa  nærmere  Hold.  Det  var  hin  Dag,  da  det  store  Ligtog  af  faldne 
Helte  fra  18.  April  paa  Dybbøl  fra  Garnisons  Kirke  under  hele  Befolk- 
ningens Deltagelse  bevægede  sig  ud  til  Garnisonskirkegaard,  hvor 
disse  Fædrelandets  heltemodige  Sønner  stedtes  til  Hvile.  Min  bedste 
Vens  Fader  var  blandt  de  Faldne,  og  jeg  fulgtes  trolig  med  Vennen 
paa  denne  Gang  til  hans  Faders  sidste  hæderfulde  Hvilested. 

Freden  kom !  Slesvig  var  med  Vold  revet  bort  fra  Danmark,  og 
Tusinder  af  dansktalende  og  danskfølende  Mennesker  skulde  fremtidig 
sukke  under  Fremmedherredømmet,  løsrevne  fra  den  ældgamle,  na- 
turlige Forbindelse  med  Moderlandet. 

Det  er  ikke  senere  faldet  i  min  Lod  og  jeg  har  ikke  søgt  nogen 
Lejlighed  til  at  gense  min  Fødeby  Slesvig.  Den  pinlige  og  knugende 
Følelse  af  at  være  i  et  fremmed  Land  paa  de  Steder,  hvor  jeg  hen- 
levede min  Barndom  i  et  ældgammelt  dansk  Land;  det  nedslaaende 
Syn  af  den  preussiske  Ørn  paa  de  Steder,  hvor  i  min  Barndom  gamle 
Dannebrog  stolt  vajede:  alt  dette  vilde  sikkert  i  alt  for  høj  Grad  for- 
bitre den  Glæde,  som  det  ellers  er  for  ethvert  Menneske  at  gense  det 
Sted,  hvor  man  har  henlevet  en  lykkelig  og  sorgfri  Barndom. 


Hvorledes  vi  Danske  ser  paa  Island  og 
dets  Udvikling  igennem  Tiderne.* 

Af  Edvard  Holm. 

Det  er  blevet  overdraget  mig,  til  de  Velkomsthilsener,  der 
er  bragt  vore  islandske  Gæster,  at  føje  et  Foredrag,  holdt 
fra  et  almindeligt  dansk  Standpunkt.  Naar  jeg  da  nu  skal 
have  den  Ære  at  tage  Ordet,  kan  jeg  ikke  andet  end  i  dette  i 
sand  Forstand  historiske  Øjeblik  dvæle  lidt  ved  nogle  Tan- 
ker, Stemninger  og  Billeder,  som  synes  mig  naturlig  at  paa- 
trænge sig  os  Danske  med  Hensyn  til  Island  og  dets  Udvik- 
ling igennem  Tiderne. 

Vi  ser  for  os  den  store  fjerne  0  med  sine  mærkelige  Na- 
turforhold. Den  hæver  sig  i  Verdenshavet  storladen  og  fængs- 
lende ved  sit  Fjældpræg,  med  sine  vidtstrakte  Jøkler,  sin  rige 
Afveksling  af  Fjæld  og  Dal,  sine  skønne  Engdrag  og  sine  friske 
Elve  med  imponerende  Fosser,  kort  sagt  med  en  Natur,  der, 
saafremt  Landet  ikke  laa  saa  afsides,  vilde  trække  Tusinder  af 
Rejsende  til  sig.  Og  denne  Natur  er  fremdeles  mærkelig,  især 
ved  mangfoldige  vulkanske  Fænomener,  der  i  Forskellighed  og 
Mængde  staar  over,  hvad  Europa  ellers  frembyder  af  sligt;  men 
den  kan  desto  værre  vise  sig  frygtelig  netop  ved  disse  vulkan- 
ske Kræfter,  der  kun  altfor  tidt  har  ladet  skrækkelige  Hjem- 
søgelser  gaa  over  Landet.  Naturen  deroppe  kan  endelig 
ogsaa  være  knugende  ved  Klimaets  Barskhed  og  haarde  Vintre, 
eller  naar  Drivisen  fra  Polarhavet  lægger  sine  Fangarme  rundt 
om  store  Dele  af  Landet  til  Ødelæggelse  for  Vegetationen  og 
Fordærvelse  for  Fiskeriet. 

*  Dette  Foredrag  er  holdt  den  18.  Juli  ved  Modtagelseshøjtiden  i  Universitetets  Fest- 
sal i  Anledning  af  det  islandske  Altings  Besøg  i  Danmark. 

Og  saa  stiger  Tanken  op  hos  os  om  et  Samfund,  stiftet  i 
Island  af  stolte,  frihedskære  Mænd,  der  søgte  derhen  dels  fra 
Norge,  dels  fra  norske  Nybygder  imod  Vest  for  at  leve  et  Liv 
i  Selvstændighed  og  Frihed.  Vi  følger  Grundlæggelsen  og 
Væksten  af  et  Samfund,  der  til  Trods  for,  hvad  der  i  mangt 
og  meget  kan  have  været  fælles  imellem  det  og  det  øvrige 
skandinaviske  Nordens  Lande,  dog  har  sit  helt  ejendommelige 
Præg  som  en  Fristat,  der,  bortset  fra  det  kirkelige,  i  Hoved- 
sagen endog  er  uden  noget  som  helst  Sidestykke  i  det  øvrige 
Europa,  og  vel  at  mærke  som  en  Fristat  med  en  højst  inter- 
essant Udvikling  af  Retsforhold  og  en  dermed  i  Forbindelse 
staaende  Lovgivning  og  forskellige  Institutioner.  Og  samtidig 
med,  at  vi  ser  videbegærlige  og  foretagsomme  Mænd  paa  Rejser 
søge  derfra  til  andre  Lande  i  Norden,  fremfor  alt  til  Stamme- 
landet  Norge,  for  at  opleve  mærkelige  Hændelser  og  lære  frem- 
mede Personligheder  og  Forhold  at  kende,  udviklede  der  sig 
paa  Grundlag  baade  af  Overleveringer  fra  fordums  Tid,  af 
Fortællinger  om,  hvad  der  skete  paa  selve  Island,  og  af  Efterret- 
ninger, der  hentedes  fra  andre  nordiske  Lande,  under  Samlivet  i 
de  islandske  Hjem  i  de  lange  Vinteraftener  den  mærkelige  For- 
tællekunst og  den  Literatur,  som  enhver  ved,  er  det  gamle  Is- 
lands store  Indsats  i  den  almindelige  europæiske  Kulturhi- 
storie. Jeg  skal  slet  ikke  her  indlade  mig  paa  at  sige  noget  til 
dens  Pris.  Det  er  ganske  unødvendigt.  Ikke  alene  i  de  skan- 
dinaviske Lande,  men  ogsaa  udenfor  dem,  især  i  Tyskland  og 
England  er  der  en  vidt  udbredt  Opfattelse  af  den  gamle  is- 
landske Literaturs  høje  og  i  visse  Henseender  uovertrufne  Værd. 

Derimod  er  der  al  Grund  for  os  Danske  til  at  huske  paa 
den  Betydning,  som  denne  Kultur  og  Literatur  har  haft  for  vort 
eget  Aandsliv.  Det  er  paa  det  nærmeste  netop  100  Aar  siden, 
at  denne  kom  til  at  vise  sig  klart.  Tidligere  havde  Kendska- 
bet til  den  gamle  islandske  Literatur,  Eddaerne,  Sagaerne  og 
Skjaldekvadene  nærmest  været  de  Lærdes  Sag.  Islænderes  Spe- 
cialkundskab  var  taget  i  Brug  af  danske  og  norske  Videnskabs- 
mænd og  benyttet  til  videnskabelige  Studier.  Men  almindelig 
folkelig  Betydning  havde  den  gamle  Literatur  ikke  haft  uden- 
for Island.  Det  havde  f.  Eks.  ikke  været  i  den,  men  hos 
Saxo,    at    Ewald   havde   søgt   Stoffet   til   »Rolf  Krake«   og  »Bal- 

ders  Død«.  Hvis  nogen  paa  den  Tid  havde  spurgt,  hvorved 
Island  havde  været  vigtigst  og  var  vigtigst  for  Danmark,  vilde 
der  sikkert  være  blevet  svaret:  »Ved  sin  Klipfisk  og  ved  sine 
strikkede  Uldvarer.«  Oppe  i  det  nittende  Aarhundrede  vilde 
derimod  med  al  Respekt  for  disse  Varers  Værd  enhver  dannet 
eller  vel  oplyst  Dansk  have  været  klar  paa,  at  størst  Betyd- 
ning havde  Island  ved  den  Indflydelse,  dets  gamle  Literatur 
havde  paa  vort  Aandsliv,  saaledes  som  det  havde  vist  sig  ved 
Gennembruddet  i  vor  Skønliteratur  og  i  de  historisk-sproglige 
Videnskaber  i  Aarhundredets  første  Aar.  Tre  af  de  mest  be- 
gavede Mænd,  Danmark  har  haft,  var  den  Gang  traadte  frem 
i  første  Række  som  de,  der  aabnede  Øjet  for  den  islandske 
Sagn-  og  Sagaverdens  høje  Værd  for  os.  Disse  tre  Mænd  var 
Oehlenschlåger,  Grundtvig  og  Rask. 

Oehlenschlågers  Navn  kan  ingen  høre  nævne  uden  straks 
at  tænke  paa  hans  Optagelse  af  det  gamle  nordiske  Sagn-  og 
Sagastof  samt  af  den  gamle  nordiske  Histories  Æmner  i  sin 
Digtning.  Allerede  i  Digtene  fra  1803  staar  den  bekendte  Ro- 
mance om  Hakon  Jarl,  i  Digtene  fra  1805  findes  Vaulundurs 
Saga,  kort  efter  følger  de  store  Arbejder:  Hakon  Jarl,  Balder 
den  gode  og  Thors  Rejse  til  Jotunhejm.  Og  det  var  netop  fra 
den  gamle  islandske  Literaturskat,  han  hentede  alt  dette  digte- 
riske Stof,  og  det  var  den,  der  nu  ved  hans  Digtning  droges 
frem  for  den  almindelige  Bevidsthed.  »Vore  Fædres  Guder,« 
har  Grundtvig  sagt,  »stod  vanærede  og  spottede  med  affaldne 
Kroner  og  brækkede  Sceptre,  indtil  Skjalden  Oehlenschlåger 
vovede  at  oplede  dem  der,  hvor  de  stander  i  en  Glans,  ingen 
Skygge  kan  fordunkle.«  Det  var  i  Erkendelsen  heraf,  at 
Oehlenschlåger  skrev  sit  Digt  Island,  hvor  han  besynger  det 
som  »den  hellige  0,  Ihukommelsens  vældigste  Tempel«.  »Der«, 
siger  han,  »blandt  Askurs  Æt  fremblomstred  de  herligste  Skjalde«. 
Det  passede  godt  hertil,  naar  han  en  Tid  omgikkes  med  den 
Tanke  at  faa  Oversættelser  udgivne  af  de  gamle  Sagaer. 

Som  hans  noget  yngre  samtidige  kommer  saa  Grundtvig 
med  sin  vel  kendte  flammende  Begejstring,  ja  i  en  vis  Periode 
næsten  Tilbedelse  af  de  gamle  Gudesagn,  og  med  sin  varme 
Beundring  for  den  hele  gamle  Saga-  og  Skjaldeliteratur.  »Nor- 
dens  Oldtid,«    har   han   skrevet,   »blev  mig  i  den  tidlige  Barn- 

37« 


572  Islands  Udvikling  igennem  Tiderne 

dom  kær  og  hellig,«  og  han  søgte  selv  at  stave  sig  frem  til  at 
lære  Islandsk,  allerede  inden  Oehlenschlagers  store  Forbillede 
forøgede  hans  Beundring.  Saa  tidlig  som  i  180G  og  1807  arbej- 
dede han  paa  ved  Afhandlinger  at  vække  Samstemning  for  sit  Syn 
paa  den  gamle  Literatur  og  de  gamle  Sagn,  i  1808  udkom  hans 
mærkelige  Nordens  Mythologi,  og  Aaret  efter  udgav  han  sin 
storladne  Digtning  »Optrin  af  Kæmpelivets  Undergang  i  Nor- 
den«. Og  ligesom  han  ad  disse  Veje  søgte  at  vække  Folket 
ved  Oldtidens  Aand,  som  den  traadte  frem  igennem  Islænder- 
nes Literatur,  saaledes  vilde  han  ved  at  oversætte  Snorro  paa, 
hvad  han  kaldte  sit  Borgerstuedansk,  gøre  et  af  den  gamle 
Literaturs  Storværker  til  dansk  Folkelæsning.  Hele  denne  Side 
af  Grundtvigs  Livsgerning  skulde,  som  man  ved,  spille  en  stor 
Rolle  i  hans  og  hans  Disciples  Arbejde  paa  at  opdrage  de  bre- 
dere Lag  af  vort  Folk.  Men  det  var  fra  Island,  den  havde 
sin  Oprindelse,  og  det  erkendte  han  selv  fuldt  ud. 

Side  om  Side  med  disse  to  store  Digtere  staar  vor  udmær- 
kede Sproggransker  Rask.  Man  kan  rolig  sige,  at  aldrig  har 
nogen  Dansk  elsket  sit  Fædreland  og  sit  Sprog  højere  end  han; 
men  man  kan  sikkert  ogsaa  tilføje,  at  næppe  har  nogen  Dansk 
følt  sig  saa  inderlig  knyttet  til  islandsk  Sprog  og  til  det  is- 
landske Folk  som  han.  Det  var  en  Kærlighed,  der  allerede 
luede  hos  den  lille  fyenske  Bondedreng,  medens  han  gik  i 
Odense  Skole.  Da  han  var  19  Aar  gammel,  skrev  han  til  en 
god  Ven:  »Saa  længe  Livet  varer,  skal  det  være  min  Trøst  og 
Glæde  at  kende  dette  Sprog  og  at  se  i  dets  Skrifter,  hvorledes 
Forfædrene  har  baaret  Lidelser  og  djærvt  overvundet  dem.« 
Han  kunde  ogsaa  tale  med  Begejstring  om  Islandskens  For- 
trinlighed i  at  nuancere  og  i  at  udtrykke  fine  Forskelligheder  i 
Begreber,  og  Kundskaben  til  dette  Sprog,  som  han  talte  og  skrev 
som  en  indfødt  Islænder,  blev  som  bekendt  bestemmende  for 
hans  hele  geniale  Sproggranskning,  og  den  satte  Frugt  i  nogle 
af  hans  fortrinligste  Skrifter.  Men  naar  han  opfattede  Island- 
sken saaledes,  saa  styrkedes  derved  ogsaa  hans  Varme  for  Is- 
lænderne som  dem,  der  i  dette  Sprog  havde  bevaret  saa  mange 
ældgamle  Sagn  og  nedskrevet  saa  kostelige  Skrifter.  Det  Kend- 
skab, han  ved  2  Aars  Ophold  i  Island  vandt  til  Land  og  Folk 
her,   øgede   ogsaa   hans   Kærlighed    dertil,   og  naar  han  i  1816 

stiftede  det  islandske  literære  Selskab,  hvis  Formand  han  blev, 
saa  satte  han  ogsaa  ad  den  Vej  sin  Personlighed  ind  paa  at 
fremme  islandsk  Sprog  og  Literatur,  og  tillige  paa  at  føre  selve 
Islænderne  ind  paa  at  dyrke  deres  Sprog  paa  den  rette  Maade. 

Bag  ved  hele  denne  Rasks  Gerning  laa  ikke  alene  en  viden- 
skabelig Interesse;  men  der  var  en  Glød  deri,  som  ikke  var 
mindre  end  den,  der  gik  igennem  Grundtvigs  Begejstring  for 
den  gamle  Gudelære.  Og  det  er  tillige  værdt  at  lægge  Mærke 
til,  at  den  samme  Varme  i  Virkeligheden  besjælede  en  hel 
Kreds  af  Mænd,  der  ved  Siden  af  de  nævnte  tre  Stormænd 
viede  deres  Kræfter  til  at  studere  Oldtidsliteraturen  og  dens 
Sprog  og  tillige  søgte  at  bringe  den  nærmere  til  det  danske 
Folk  ved  Oversættelser.  Jeg  skal  eksempelvis  blot  nævne 
N.  M.  Petersen  og  Rafn.  I  hvor  høj  Grad  det  danske  Folk 
siden  har  været  paavirket  af  den  store  Aandens  Gerning,  der 
i  de  tre  første  Tiaar  af  det  nittende  Hundredaar  blev  udrettet 
af  denne  Samling  Mænd,  bør  enhver  oplyst  Dansk  vide. 

Det  er  et  lyst  og  smukt  Billede,  vi  ved  alt  dette  faar  af  vor 
egen  aandelige  Berøring  med  Islands  gamle  Kultur,  og  vi  glæder 
os  over  den  Glans,  der  igennem  denne  staar  om  dets  Navn.  Men 
vi  kunne  ikke  blive  staaende  herved.  Der  har  været  Tider, 
og  det  lange  Tider  i  dets  Historie,  der  vækker  ganske  andre 
Følelser   hos   os,   nemlig  Medfølelsen  med  et  lidende  Folk. 

Hvad  der  havde  skærpet  det  gamle  Islands  mærkelige  Sær- 
præg og  skabt  den  islandske  Literaturs  strængt  nationale  Farve, 
nemlig  dets  afsides  Beliggenhed  og  dets  afsondrede  Samfunds- 
liv, blev  paa  den  anden  Side  dets  Svaghed,  og  som  det  plejer 
at  gaa  med  snævre  Samfund,  dets  Kultur  kom  i  Forfald,  dets 
Hjælpekilder  tog  af,  dets  Modstandskraft  mod  ydre  Ulykker 
svækkedes,  indre  Stridigheder  sønderrev  det,  og  det  mægtede 
ikke  at  følge  med  i  de  nordiske  Staters  Kapløb  i  Slutningen 
af  Middelalderen.  Baade  politisk  og  økonomisk  gik  det  til- 
bage, og  vi  ser  omsider  Tider  komme,  da  Islænderne,  faktisk 
hørende  med  til  den  dansk — norske  Stat,  levede  under  For- 
hold, der  i  mangt  og  meget  var  trykkende  og  til  sine  Tider  i 
høj  Grad  sørgelige.  Det  blev  i  alt  væsentligt  længe  en  Stag- 
nationens Tid. 

Det   første    iøjnefaldende,    der  virkede    til    at   holde    Islæn- 

derne  nede,  var  Naturulykker.  Man  forfærdes  formelig,  naar 
man  læser  om  disse;  de  er  som  Helhed  taget  uden  noget  Side- 
stykke i  Europas  Historie.  Allerede  i  Oldtiden  havde  de  tvende 
Landeplager,  Drivisen  og  de  vulkanske  Udbrud  ladet  sig  mærke 
paa  ødelæggende  Vis;  men  særlig  fordærvelige  blev  Vulkanerne 
i  det  14de  Hundredaar;  hertil  kom  i  det  15de  svære  Epidemier, 
som  den  sorte  Død  1402 — 1404,  og  især  i  det  syttende  og 
attende  gik  det  frygtelig  ud  over  Befolkningen.  Strænge  Uaar  ind- 
traf flere  Gange  i  det  første  af  disse  Aarhundreder,  og  i  det 
hele  var  de  femten  sidste  Aar  af  det  forfærdelig  haarde  paa 
Grund  af  Drivisen.  Mange  Mennesker  og  Kreaturer  døde.  I 
Aaret  1694  lagde  Isen,  hvad  der  var  noget  enestaaende,  sig 
helt  om  Landet,  alene  med  Undtagelse  af  et  enkelt  Syssel. 
Det  følgende,  det  attende  Aarhundrede,  begyndte  med  Hungers- 
nød; 1707  hjemsøgte  Børnekopperne  Landet  i  en  saadan  Grad, 
at  18,000  Mennesker,  d.  v.  s.  over  en  Tredjedel  af  Befolkningen, 
døde.  I  selve  det  attende  Hundredaar  kan  det  regnes,  at  af 
de  100  Aar  var  de  43  Uaar;  i  1761  begyndte  en  ny  Ulykke, 
Faarepesten,  der  varede  i  en  Række  Aar,  og  under  hvilken 
Faarenes  Tal  fra  491,943  i  1760  sank  til  112,054  i  1770. 
Umiddelbart  herefter  kom  der  Uaarsperioder,  baade  en  fra 
1770  til  1773  og  en  fra  1777  til  1783.  I  dette  sidste  Tidsrum 
møder  os  saa  det  rædselsfulde  vulkanske  Udbrud  i  Skaptafells- 
syssel  i  1783,  hvortil  der  i  det  følgende  Aar  sluttede  sig  Jord- 
skælv baade  paa  Syd-  og  paa  Vestlandet  i  Forbindelse  med 
dødbringende  Sygdomme  saavel  paa  Mennesker  som  paa  Husdyr. 
Det  gik  saa  vidt,  at  Island  i  Tiden  fra  Udbruddet  i  1783  til 
Slutningen  af  1785  mistede  omtrent  9000  Mennesker,  28,000  Heste, 
11,461  Stykker  Hornkvæg  og  190,488  Faar.  Bernstorff  skrev 
i  Anledning  af  disse  Ulykker,  at  man  kunde  frygte  for,  at 
Landet  helt  skulde  gaa  til  Grunde. 

Til  dette  Indtryk  af  næsten  til  Fortvivlelse  bringende 
Naturforhold  kommer  Billedet  af  en  stor  almindelig  Fattigdom. 
Naturligvis  næredes  den  i  betydelig  Grad  ved  disse  Ulykker; 
men  den  forøgedes  ogsaa  ved  forskellige  nedarvede  Forhold. 
En  enkelt  vigtig  Side  vil  jeg  straks  komme  tilbage  til.  Det 
vilde  være  let  at  opregne  en  Række  Træk  af  de  store  Brøst 
ved  Forholdene;    men    jeg   vil   indskrænke   mig  til   at  sige,  at 

naar  man  i  1671  hører  Indbyggerne  ved  Borgarfjord  udtale  til 
Regeringen,  at  al  Slags  Elendighed  hindrede  dem  i  at  skaffe 
sig  Livets  første  Nødvendigheder,  eller  naar  Islændere  i  et 
Andragende  1683  til  Kristian  V  bad  ham  naadeligen  at  se 
hen  til  Landets  Armod,  Fattigdom  og  jammerlige  Tilstand  med 
Hensyn  til  Levnetsmidler,  var  det  Udtalelser,  der  i  det  mindste 
delvis  kunde  passe  paa  flere  Tidsrum  i  det  følgende  Hundredaar. 

Det  vilde  være  meget  urigtigt,  om  man  troede,  at  slige 
sørgelige  Forhold  var  den  dansk-norske  Regering  ligegyldige. 
Der  har  hos  den  fundet  mangfoldige  Overvejelser  Sted  om, 
hvad  der  kunde  fremkalde  Bedring,  gentagne  Gange  sendtes 
Kommissioner  eller  enkelte  Mænd,  som  maatte  antages 
at  kunne  bedømme  Forholdene,  derop  for  at  anstille  Under- 
søgelser og  afgive  Betænkning  om,  hvad  der  kunde  gøres  for 
at  skaffe  bedre  Tilstande,  og  mere  end  een  Gang  har  der  været 
rigtige  Tanker  oppe,  som  naar  man  allerede  paa  Frederik  IVs 
Tid  var  klar  paa,  at,  skulde  Fiskeriet  drives  med  Kraft  og  Held, 
maatte  der  bruges  Dæksfartøjer  dertil;  der  kan  ogsaa  i  Slut- 
ningen af  det  attende  Aarhundrede  paavises  en  Række  for- 
standige Regeringsskridt  for  at  skaffe  Fremgang  i  meget  for- 
skellige Retninger,  blandt  andet  ved  at  ophjælpe  Landets  Dyrk- 
ning ad  Veje,  der  i  den  nyeste  Tid  atter  er  bleven  betraadte 
og  nu  unægtelig  med  bedre  Held. 

Men  selv  om  dette  kan  siges,  selv  om  det  maa  erkendes, 
at  Forholdene  trods  de  forfærdelige  Naturulykker  i  flere  Hen- 
seender bedrede  sig  i  det  nys  nævnte  Hundredaar,  led  Ene- 
vældens økonomiske  Politik  fuldstændig  Skibbrud  i  Island. 
Under  Forhold  saa  vanskelige,  som  de  var  der,  viste 
dens  Brist  paa  Evne  til  at  vække  Folket  til  Selvvirksomhed 
sig  endnu  stærkere  deroppe,  end  det  i  lang  Tid  var  Tilfældet 
i  selve  Danmark.  Den  vilde  centralisere  alt  i  sin  faderlige 
Styrelse,  den  mente,  at  den  selv  bedst  vidste,  hvad  der  var 
til  Gavn,  og  den  troede,  at  den  kunde  skabe  Virksomhed  ved 
sine  Reskripter  og  Forordninger  eller  fremkalde  den  ved  større 
eller  mindre  Understøttelser;  men  alt  dette  førte  kun  til  Skuf- 
felse baade  for  den  selv  og  i  endnu  højere  Grad  for  det 
islandske  Folk. 

Hovedulykken  i  Regeringens   økonomiske  Politik   laa,    som 

enhver  ved,  der  blot  kender  lidt  til  Øens  Historie,  i  Handels- 
ordningen,  i  at  der  var  Monopolhandel  paa  Island.  Dette  var 
visselig  ikke  Enevældens  Opfindelse,  den  var  ældre  og  dens 
Bevarelse  stemmede  længe  helt  med  de  gældende  økonomiske 
Principer.  Man  maa  heller  ikke  tro,  at  den  var  indført  for 
at  sælge  Islands  Vel  til  nogle  egennyttige  Købmænd  eller 
Handelskompagnier.  Det  mentes,  det  var  en  af  Hovedaarsagerne 
til  dens  Indførelse,  at  efterat  Udviklingen  af  forskellige  Nærings- 
veje i  Island  var  standset  og  Islændernes  egen  Skibsfart  ophørt 
langt  tilbage  i  Tiden,  var  Monopolhandelen  nødvendig  for 
Landet.  Eneretten  til  at  handle  paa  dette  maatte  nemlig  købes 
med  Forpligtelsen  til  at  tilføre  det,  hvad  der  behøvedes  anden 
Steds  fra.  »Det  stod,«  udtaltes  der  under  Overvejelser  i  Rege- 
ringskredsene i  1732,  »næppe  til  at  haabe,  at  Landet  skulde 
vorde  besejlet  uden  et  Kompagnis  Oprettelse.«  De  Skygge- 
sider, som  man  saa,  at  en  slig  Handel  kunde  føre  med  sig, 
mente  man  at  kunne  afhjælpe  dels  ved  at  fastsætte  visse  Vare- 
takster, dels  ved  Kontrol;  men  dette  viste  sig  at  være  en  Fejl- 
tagelse af  den  værste  Natur.  Ikke  alene  gjorde  flere  af  disse 
Handelsselskaber  sig  skyldige  i  skammelige  Snyderier  imod 
Islænderne;  men  hvad  der  var  endnu  værre.  Monopolvæsenet 
hæmmede  al  Udvikling  af  Virksomhedsaand  og  forøgede  Stag- 
neringen.  Efterhaanden  som  Folk  her  hjemme  i  anden  Halv- 
del af  det  attende  Aarhundrede  fik  Munden  paa  Gang  og  Lov 
til  at  bruge  den  paa  økonomiske  Omraader,  kom  imidlertid 
alt  sligt  for  Dagen.  Endog  en  saa  konservativ  Mand  som  Ove 
Guldberg  kaldte  Handelens  Ordning  en  Skændsel  for  Landet, 
og  selv  Regeringen  fik  mere  og  mere  Tvivl,  om  der  ikke  her 
var  en  Grundfejl  at  rette. 

Ved  denne  begyndende  Strømkæntring  fortjene  to  fædrelands- 
sindede Islændere  særlig  at  nævnes.  De  frembyde  en  stor 
Interesse  som  Forløbere  med  Hensyn  til  Landets  senere  økono- 
miske Rejsning.  Den  ene  var  Skuli  Magnusson,  der  i  1749 
fik  det  vigtige  Landfogedembede  i  Island.  Han  var  en  i  ual- 
mindelig Grad  energisk  og  varmt  følende  Mand,  der  var  rede 
til  at  sætte  alt  det  Arbejde,  han  mægtede,  ind  paa  at  hjælpe 
sit  Fædreland  økonomisk  i  Vejret.  Hindringer  skræmmede 
ham    ikke,    han   forstod   utrættelig  at  banke  paa,  hvor  det  be- 

høvedes,  han  havde  en  mærkelig  Gave  til  at  fremstille  sine 
Planer  fra  den  bedst  mulige  Side,  og  han  havde  Evne  til  at 
vinde  Folk  paa  de  højeste  Steder  for  sine  Ideer.  Det  gjaldt, 
mente  han,  om  baade  at  faa  en  hjemlig  Fabrikindustri  i 
Gang  —  at  fremme  Fabrikindustri  var  Tidens  Løsen  —  og  til- 
lige at  højne  Fiskeriet.  Derfor  bekæmpede  han  det  monopoli- 
serede Handelsselskab  paa  det  heftigste  og  søgte  jævnlig  til 
København  baade  for  at  gaa  Kompagniet  paa  Livet  og  for  at 
vinde  Regeringen  for  sine  Fremskridtsplaner.  Dette  gjorde 
han  ingenlunde  forgæves.  Kong  Frederik  V  stillede  efter- 
haanden  til  hans  Raadighed  mere  end  60,000  Rdlr.  som  Gave 
og  over  20,000  Rdlr.  som  Laan,  —  hvoraf  det  allermeste  siden 
blev  eftergivet  — ,  ialt  omtrent  84,000  Rdl.,  hvad  der  vilde  være 
det  samme  som  næsten  400,000  Kroner  i  vore  Dage.  Og 
virkelig  fik  Magnusson  de  saakaldte  islandske  Interessenters 
Selskab  i  Gang,  der  anlagde  Fabrikker  ved  det  senere  Reykja- 
vik, og  Selskabet  fik  Handelsfriheder,  der  vitterlig  traadte  det 
dengang  monopoliserede  Handelskompagnis  Rettigheder  be- 
tænkelig nær.  Desto  værre  slog  den  nidkære  Mands  Fore- 
tagender i  Længden  fejl.  Forholdene  var  endnu  for  vanske- 
lige, og  det  fattedes  ulykkeligvis  Magnusson  paa  den  nød- 
vendige Besindighed  og  praktiske  Indsigt.  Men  hans  Kritik 
af  Handelskompagniet  faldt  ikke  til  Jorden,  og  hans  Kamp 
med  det  førte  til,  at  Kongen  nødte  det  til  at  opgive  sin  Handel. 
Havde  det  Slag,  han  havde  ført  imod  Monopolsystemet,  end 
ingenlunde  endnu  været  dræbende,  havde  det  dog  været  føleligt 
og  opsigtvækkende  nok. 

En  fra  Magnusson  himmelvidt  forskellig  Karakter  var  den 
anden  Islænder  omtrent  fra  samme  Tid,  som  jeg  vilde  nævne, 
nemlig  Jon  Erichsen,  denne  elskværdige,  stilfærdige,  grund- 
lærde, men  tillige  flersidig  og  udmærket  begavede  og  paa  sin 
Vis  ivrige  og  varmhjertede  Mand,  der  hører  til  de  smukkeste 
Personligheder,  som  i  fiere  Aartier  i  Slutningen  af  det  attende 
Hundredaar  virkede  i  Regeringskredsene  herhjemme.  A.  P. 
Bernstorff  sagde  om  ham  i  Aaret  1773:  »Han  er  et  udmærket 
Menneske  og  et  af  de  bedste  Hoveder,  jeg  i  lang  Tid  har 
truffet  her;«  Luxdorph  skrev  om  ham  i  Anledning  af  hans 
Iver  for  Island:   »Denne   Mand  fortjener   en   Æresstøtte    af    sit 

Fædreland.«  Som  Professor  ved  Sorø  Akademi  gav  han  (1769) 
i  Tillæg  til  et  ældre  islandsk  Skrift,  som  han  udgav,  en  ind- 
trængende Skildring  af  Islands  sørgelige  Forhold  i  forskellige 
Henseender,  og  særlig  rettede  han  med  Alvor,  om  end  altid 
paa  en  rolig  og  maaske  netop  derfor  mere  virkningsfuld  Maade, 
en  knusende  Kritik  imod  Handelsordningen.  Det  var  saa  langt 
fra,  at  han  derved  vakte  Regeringens  Uvilje  imod  sig,  at  han 
tværtimod  snart  derefter  blev  hævet  til  den  højeste  Embeds- 
stilling,  en  borgerlig  født  Mand  dengang  regelmæssig  kunde 
opnaa,  nemlig  til  at  være  Deputeret  i  Rentekammeret.  Indtil 
sin  Død  1787  var  han  Regeringens  vigtigste  Konsulent  i  islandske 
Sager,  og  han  havde  en  overvejende  Del  i  de  i  og  for  sig 
meget  gode  Kongebud,  der  i  denne  Tid  udstedtes  paa  forskel- 
lige Omraader  for  Islands  Vedkommende. 

Utvivlsomt  var  Monopolsystemet  i  dets  nedarvede  Form 
ikke  alene  forhadt  i  Island,  men  ogsaa  dødsdømt  baade  af  den 
offentlige  Mening  hernede  og  i  Regeringens  egne  Tanker,  den- 
gang Reformperioden  i  Danmark  begyndte,  efterat  Kronprins 
Frederik  ved  Regeringsskiftet  14de  April  1784  var  kommen  i 
Spidsen  for  Regeringen.  Ifølge  Indstilling  fra  en  Kommission, 
hvori  naturligvis  Erichsen  havde  Sæde,  afskaffedes  det  da 
ogsaa.  Ved  Forordningen  af  18de  August  1786  blev  Handelen 
paa  Island  frigivet.  Hertil  sluttede  sig  forskellige  Skridt  for 
at  opmuntre  selve  Islænderne  til  nu  at  tage  Del  i  Handelen 
paa  deres  eget  Land.  Men  desuagtet  blev  Skridtet  ikke  taget 
fuldt  ud.  Handelen  blev  kun  givet  fri  for  alle,  der  havde 
hjemme  i  Statens  forskellige  Lande.  Man  var  endnu  altfor 
bange  for,  at  andre  Folk,  sikkert  især  Englænderne,  ved  deres 
overlegne  Kapital  skulde  bemægtige  sig  Handelen  paa  Island 
til  Skade  for  hele  Statens  Handelsrørelse.  Det  lykkedes  ikke 
at  vinde  frem  til  det  Maal,  som  man  havde  haabet  at  naa, 
nemlig  at  den  nye  Ordning  skulde  skabe  tilstrækkelig  Konkur- 
rence til  at  give  Handelen  paa  Island  det  rette  Opsving.  Ord- 
ningen havde  utvivlsomt  sine  store  Brøst,  der  først  blev  af- 
hjulpne ved  Forordningen  af  15de  April  1854,  da  Handelen 
paa  Landet  blev  givet  fri  for  alle.  Men  selv  om  dette  maa 
siges,  betegner  Forordningen  af  18de  August  1786  dog  et  stort 
Fremskridt.     Der   var    ved    den   efter  de   foregaaende  Aarhun- 

dreders  pinagtige  Handelstryk  aabnet  en  Port  til  større  Fri- 
hed i  det  Aarhundrede,  der  snart  skulde  begynde,  nemlig  det 
nittende. 

Dette,  det  nittende  Aarhundrede,  viser  os  et  helt  nyt  Billede; 
det  har  været  Tiden  for  Islands  Oprejsning.  Vi  har  set,  at 
der  i  de  første  Aartier  af  det  her  i  Danmark  var  skabt  et  nyt 
Syn  paa  Islands  Betydning.  Allerede  det  kunde  have  sin  Værd ; 
men  langt  vigtigere  var  det  selvfølgelig,  at  Islænderne  selv 
begyndte  paa  at  hæve  deres  Land,  først  —  for  at  bruge  et 
Udtryk  af  en  aandfuld  Islænder  —  paa  at  gennembryde  Dæm- 
ningen for  at  lede  Folkets  Livsstrøm  frem,  dernæst,  kunne  vi 
tilføje,  for  at  denne  Livsstrøm  kunde  komme  til  at  flyde  bred 
og  stærk. 

De  første  livskraftige  Frugter  af  denne  nye  Aand,  der  var 
baaret  oppe  af  intelligente  og  virkelystne  yngre  Mænd,  kom 
Literaturen  tilgode,  og  ejendommelig  nok  allerførst  Digtningen. 
Aarhundreder  igennem  havde  Folket  med  en  næsten  rørende 
Kærlighed  holdt  fast  ved  Minderne  fra  Oldtiden  og  overvejende 
levet  aandelig  paa  Digte  og  Fortællinger  fra  Sagatiden,  til  Dels 
i  omdannet  versificeret,  lidet  værdifuld  Skikkelse.  Men  nu 
brød,  med  enkelte  begavede  Forløbere  fra  det  attende  Hundred- 
aar,  den  selvstændige  Skaberevne  frem.  En  hel  Kreds  af 
Digtere  kan  nævnes,  hvis  Digtninge,  efter  hvad  vi  kende  til 
dem  igennem  Oversættelser,  i  høj  Grad  fortjente  at  være  skattede 
udenfor  Island,  og  som  for  Islændernes  eget  Aandsliv  have 
havt  overordentlig  Værd.  Hvad  der  her  imidlertid  endnu  mere 
end  deres  æsthetiske  Fortjeneste  fængsler  os  ved  dem,  er,  at 
der  ved  dem,  ligesom  for  øvrigt  ogsaa  baade  ved  videnskabe- 
lige og  ved  folkelige  Skrifter  paa  Prosa,  der  nu  udkom,  virkedes 
for  at  vække  Folkets  Selvstændighedsfølelse  og  for  at  indblæse 
Mod  til  at  tage  fat  paa  at  ophjælpe  Næringsvejene. 

Under  dette  Arbejde  var  det  en  stor  Lykke,  at  Natur- 
forholdene i  det  19de  Hundredaar  afgjort  var  gunstigere,  end 
de  havde  været  det  i  de  nærmest  foregaaende.  De  vulkanske 
Udbrud,  der  fandt  Sted,  kom  mest  frem  i  øde  Egne,  hvor  de 
voldte  forholdsvis  liden  Ulykke;  der  var  Aarhundredet  igennem 
kun  faa  strænge  Isvintre  og  i  Midten  af  det  fulgte  en  Række 
milde   og   gode  Aar  efter  hverandre,   der  gjorde  det  muligt  for 

Befolkningen  at  faa  stor  økonomisk  Fremgang.  Og  denne 
Mulighed  blev  brugt.  Her  fik  det,  selv  naar  vi  alene  tænke 
paa  det  økonomiske  Omraade,  men  forøvrigt  ogsaa  i  alle  andre 
Henseender,  en  uberegnelig  Betydning,  at  Landet  ved  Forfat- 
ningslovene af  1871  og  af  1874  med  dens  Tilføjelse  af  3.  Oktober 
1903  omsider  naaede  at  faa  en  vidt  strakt  Selvstyrelse  med 
Hensyn  til  sine  særlige  Sager.  Det  har  været,  som  om  Mod 
og  Lyst  til  at  tage  fat  paa  mange  Omraader  er  blevet  vakt 
derved  paa  en  Maade,  der  vækker  den  største  Sympati. 

Der  er  i  de  senere  Aar  offentliggjort  en  Mængde  statistiske 
Opgivelser  over  den  Fremgang,  der  i  forskellige  Henseender 
har  fundet  Sted.  Jeg  skal  her  ikke  komme  ind  paa  mange 
Enkeltheder;  men  et  Par  Træk  bør  dog  nævnes.  Saaledes  er 
det  værdt  at  lægge  Mærke  til,  at,  efterat  Island  har  faaet  Be- 
villingsret, er  Landets  aarlige  Indtægt  steget  fra  2  —  300,000  Kroner 
om  Aaret  til  7 — 900,000,  at  Handelsomsætningen  siden  den 
fuldstændige  Frigivelse  af  Handelen  i  1854  har  hævet  sig  til 
det  femdobbelte,  at  ved  bedre  Hygiejne  og  Lægevæsen  samt 
Forbedring  af  Levemaade  og  Boliger  er  Gennemsnitslevealderen 
forøget  saaledes,  at  den  i  de  sidste  10  Aar  af  det  nittende 
Hundredaar  var  18  Aar  og  8  Maaneder  større,  end  den  havde 
været  i  de  første  70  Aar  af  Aarhundredet.  Hertil  kommer  nu 
en  betydelig  Forbedring  af  Samfærdselsmidlerne  og  af  Damp- 
skibsforbindelserne baade  med  Danmark  og  med  andre  Lande. 
Endelig  fortjener  det  særlig  at  mærkes,  at  medens  det  for 
Landet  saare  vigtige  Landbrug  tidligere  havde  staaet  paa  et 
saare  lavt  Standpunkt,  er  der  i  de  sidste  Aartier  blevet 
arbejdet  meget  paa  at  hæve  det.  Saaledes  er  Andelssystemet, 
som  hos  os  har  baaret  saa  rige  Frugter,  ogsaa  siden  Aaret 
1900  blevet  forplantet  til  Island,  og,  medens  der  tidligere 
aldeles  ikke  udførtes  Smør,  kunde  der  i  Aaret  1905  udføres 
300,000  Pund  fra  34  Andelsmejerier. 

Enhver  kan  sige  sig  selv,  at  alt,  hvad  her  er  nævnet  som 
Fremskridt,  kun  er  en  Begyndelse;  men  vel  at  mærke,  det  er 
en  Begynderperiode,  indenfor  hvilken  der  har  vist  sig  en 
tydelig  Vækst. 

Jeg  vender  mig  nu  til  Dem,  m.  Hrr.  islandske  Altingsmænd 
som   Bepræsentanter   for    vort    islandske   Broderfolk.     Idet  jeg 

hidtil  har  fremhævet  nogle  Hovedtræk  af  Deres  Folks  Historie 
og  Forhold,  har  jeg  søgt  at  fastslaa  de  Stemninger,  de  frem- 
kalde hos  os  Danske,  en  beundrende  Erkendelse  af,  hvad  vort 
Aandsliv  skylder  den  gamle  islandske  Literatur,  en  levende 
Medfølelse  med  Deres  Folk  i  de  tunge  Tider,  en  stærk  Sympati 
med  Deres  Oprejsningsgerning.  Jeg  retter  nu  tilsidst  Tanken 
ud  imod  Fremtiden,  og  den  Stemning,  som  det  danske 
Folk  her  sikkert  uden  ringeste  Meningsforskjel  deler  med  Dem, 
er  Haabet.  Ingen  kan  se  ind  i  de  kommende  Tider.  De  øde- 
læggende Kræfter,  som  Islands  Natur  gemmer,  kunne  endnu 
komme  til  at  volde  store  Hjemsøgelser;  men  utvivlsomt  har 
det  islandske  Folk  allerede  vundet  en  ganske  anden  Modstands- 
kraft mod  Virkningerne  af  disse,  end  det  tidligere  har  havt; 
og  de  Vanskeligheder,  der  ellers  kunne  ligge  i  Naturforholdene, 
er,  som  de  senere  Aars  Fremskridt  har  vist,  ingenlunde  uover- 
stigelige. Fortsat  energisk  Arbejde  i  det  allerede  betraadte 
Spor  vil  kunne  føre  til  store  Resultater.  Ønsket  om  en  saadan 
fortsat  lykkelig  Udvikling  for  Island  og  dets  Folk,  og  det  i 
alle  Retninger,  skal  være  det  sidste  Ord,  der  herfra  lyder 
til  Dem  som  sluttende  sig  til  de  Velkomsthilsener,  der  er 
bragt  Dem. 


Samlingspolitik. 

Af  Folketingsmand,  Dr.  polit.  Laurits  V.  Birck. 

I. 

Begrebet  Samlingspolitik  er  ikke  slet  saa  uklogt,  som  man 
skulde  tro  efter  den  Maade,  hvorpaa  den  bliver  forsvaret 
eller  efter  den  akave  Maade,  hvorpaa  den  er  bleven  ført  ud  i 
Livet.  Enhver  Rigsdagsmand  fører  jo  sin  egen  Samlingspoli- 
tik, naar  han  under  Valgkampagnen  med  Bibeholdelse  af  visse 
politiske  Hovedlinier  ændrer  og  strækker  sit  Program  til  at 
omfatte  Vælgere  ogsaa  af  andre  Partier.  Og  i  Rigsdagen  slut- 
ter ofte  meget  forskelligartede  Partier  sig  sammen  i  Gennem- 
førelsen af  eller  Modstanden  mod  en  eller  anden  Lov.  løvrigt 
maa  man  jo  erindre,  at  ikke  blot  har  Lande  som  England, 
Holland,  Norge  og  i  sin  Tid  Sverige  set  Dannelsen  af  konser- 
vative Samlingspartier,  men  at  selve  dette  »rene  Væsen«,  Højre- 
partiet, er  et  ganske  ordinært  Samlingsparti,  fremgaaet  af  en 
Sammenslutning  af  de  tidligere  Dødsfjender,  Godsejerne  og  de 
nationalliberale,  der  jo  først  under  Provisoriekampen  ret  blev 
sammennittede. 

Forliget  af  1894  var  jo  ogsaa  en  Art  Samlingspolitik,  ind- 
ledet, planlagt  og  gennemført  med  den  samme  Halvhed  og 
Uærlighed,  som  syntes  ejendommelig  for  danske  Samlingspo- 
litikere.  Det  er  nemlig  en  Misforstaaelse,  at  stærke,  retlinede 
og  radikale  Personligheder  ikke  egner  sig  til  at  slutte  Overens- 
komster, men  at  dertil  altid  kræves  moderate,  milde,  freds- 
elskende og  vege  Naturer.  Disse  sidste  slutter  maaske  lettere 
Forlig;  men  Forliget  bliver  oftest  halvt,  fordi  deres  Ønsker 
kun  er  Ønsket  om  Fred  for  Fredens  egen  Skyld,  men  ikke  er 
støttet  af  Mod  til  at  fjerne  de  dybe  Aarsager  til  Strid. 

Kompromisset  bliver  derfor  kun  en  Vaabenstilstand,  idet 
man  skyder  Løsningen  af  Aarsagen  til  Striden  ud  til  en  senere 
Lejlighed.  Radikale  Naturer,  i  hvilket  Parti  de  end  staar, 
vilde  maaske  være  mindre  villige  til  at  slutte  Kompromisser; 
men  de  Forlig,  der  laves,  vil  oftest  være  mere  varende.  Set 
fra  et  konservativt  Stade  var  saaledes  Militærforliget  af  1894 
kun  en  Udskydelse  af  Spørgsmaalet,  set  fra  Venstres  Stade  var 
Ministeriet  Reedtz-Thott  ikke  en  Afslutning  paa  Forfatnings- 
striden,  og  objektivt  set  var  Finansprovisoriets  Muligheder  ikke 
afskaffede,  saa  sandt  deres  Retingelse,  at  Grundloven  mangler 
en  Afgørelsesmyndighed  i  det  Tilfælde,  at  Tingene  ikke  enes 
om  Finanslovens  Indhold,  stadig  er  til  Stede  (jvf.  Aage  Duus' 
bekendte  Afhandling:  »Fred  i  Landet«  i  »Dansk  Tidsskrift«  1901). 

Men  Forliget  af  1894,  der  skulde  samle  Dele  af  Rønderne 
med  Dele  af  Højre,  sprængte  samtidig  Højre,  idet  den  Sam- 
lingsgrund,  der  havde  ført  det  nationalliberale  Rourgeoisi,  Gods- 
ejerne og  Ryernes  jævne  Rorgerstand  sammen  —  Kampen  imod 
det  fremrykkende  Rondedemokrati  —  ikke  længere  var  til 
Stede.  Fra  1894  lige  til  vore  Dage  har  Gæringen  i  Højre  kun 
været  den  naturlige  Proces,  hvorved  det  kunstige  Samlingsparti, 
Højre,  atter  skulde  opløses  i  sine  oprindelige  Restanddele. 

Da  de  frikonservative  udskilte  sig  fra  Højre,  var  det  ikke 
blot  en  ændret  Taktik,  heller  ikke  et  større  Frisind,  men  en 
naturlig  Følge  af,  at  Godsejerne  og  deres  Tilhængere  blandt 
Proprietærer  og  Højrebønder  fandt,  at  Forbindelsen  med  det 
nationale  Ryparti  ikke  længere  var  naturlig  og  nødvendig. 

De  frikonservative  vedblev  selvfølgelig  at  være  konservative; 
at  de  opgav  den  tidligere  taktiske  Position:  »Landstingets  Lige- 
ret og  Provisoriets  Anvendelighed«,  var  intet  særligt  Offer,  da 
det  provisoriske  Eksperiment  næppe  foreløbig  kan  gentages,  og 
da  de  frikonservative  gennem  deres  Forhandlinger  og  Afstem- 
ninger godt  kunde  hævde  deres  egen  Indflydelse  uden  just  at 
tale  om  Ligeberettigelse  i  Tide  og  Utide.  De  frikonservative 
handlede  som  kloge  Mænd;  det,  jeg  bebrejder  dem,  er  dels  den 
Ublufærdighed  og  Hensynsløshed,  de  udviste  under  Skattelovs- 
behandlingen,  hvor  de  i  højere  Grad  lod  sig  lede  af  deres  In- 
teresser som  næringsdrivende  og  Jordejere  end  af  Statshensyn, 
samt   deres    Forhold  til  de   dygtige   og   patriotiske   Mænd,  der 

sad  i  Ministeriet  Sehested.  De  Herrer,  der  havde  et  overvejende 
Ansvar  for  det  ulyksalige  Ministerium  Reedtz-Thott  og  dermed 
for  Forligspolitikens  Stranding,  turde  i  al  Fald  ikke  bebrejde 
Højre  Eksperimentet  Sehested;  Klogskab  og  politisk  Omdømme 
har  jeg  aldrig  villet  nægte,  de  var  og  er  i  Besiddelse  af. 

Men  Delingen  mellem  frikonservative  og  det  gamle  Højre 
var  ikke  fuldstændig;  mere  af  Loyalitet  mod  de  gamle  Venner 
og  Førere  end  af  Overbevisning  forblev  en  Del  af  de  store 
Jordbrugere  i  Højre,  uagtet  deres  Hjerter  og  Venskabsforbin- 
delser  henviste  dem  til  de  frikonservative.  Heri  kom  det  skæve 
ind  i  Forholdet;  de  Godsejere,  der  forblev  i  Højre,  skulde  have 
holdt  Højres  Ære  i  Hævd,  have  straffet  de  frikonservative,  som 
tilsidst  i  saa  Fald  havde  maattet  gaa  Bodsgang  til  Kanossa; 
Landstingets  Højre  skulde  ikke  have  taget  Hensyn  til  dem, 
men  selv  have  indledet  Forhandlingerne  med  Regeringen  om 
større  Reformer  bl.  a.  ved  et  positivt  Tilbud  i  den  kommu- 
nale Valgret;  de  frikonservative  vilde  da  være  blevne  isolerede, 
eventuelt  have  faaet  den  ubehagelige  Stilling  at  være  et  yderlig- 
gaaende  reaktionært  Koteri  og  havde  da  til  Slut  kun  det  Valg 
at  søge  Højres  Hjælp.  Nogen  Fare  vilde  der  ikke  have  været 
ved  denne  Taktik  fra  Højres  Side,  idet  de  frikonservatives  Sam- 
mensætning borgede  for,  at  de  ikke  indlod  sig  paa  radikale 
Eksperimenter  paa  egen  Haand,  og  at  de  for  at  hindre  saadanne 
fra  Folketingets  Side  Gang  paa  Gang  maatte  søge  Højres  Hjælp. 

Denne  Vej  gik  Landstingets  Højre  ikke;  den  nationallibe- 
rale Fløj  mistede  Indflydelsen;  de,  der  som  Hr.  P.  G.  C.  Jen- 
sen drømte  Drømme  om  et  stærkt,  selvstændigt  Højre  skyldte 
kun  deres  Arbejdsdygtighed,  at  de  ikke  blev  skubbet  helt  til 
Side,  og  den  politiske  Ledelse  (eller  Mangel  paa  Ledelse)  til- 
faldt Alfred  Hage  og  hans  Venner. 

Denne  Fløj  drev  en  egen  Art  »Højres  Samlingspolitik«,  idet 
den  af  al  Kraft  drev  Højre  over  i  de  frikonservatives  Arme; 
den  begyndte  med  at  gøre  den  Mand,  der  indenfor  Højre  og 
valgt  af  Højre  bag  Partiets  Ryg  havde  lavet  Forliget  om  Skatte- 
og  den  monstrøse  Tiendelov.  nemlig  forhenværende  Minister 
Scavenius,  til  Formand  for  Højres  Forretningsudvalg,  hvorved 
Højre  trods  sin  tidligere  Holdning  erklærede  sig  medskyldig  i 
Skattelovene,   og   i    Stedet  for   at  udnytte    Utilfredsheden  imod 

dem  paatog  sig  Odiet  for  dem.  Den  Stilling,  Landstingets 
Højre  har  taget  over  for  de  frikonservative,  var  mere  hensyns- 
fuld end  klog. 

At  samle  Højre  som  et  stort  enigt  Parti,  der  ikke  er  gen- 
holdende,  men  fremadskridende,  der  har  det  sociale,  politiske 
Initiativ  —  den  Opgave  var  vanskeliggjort  i  det  Øjeblik  den 
Hage'ske  Fløj  tog  Førelsen.  I  Landstinget  blev  det  en  March 
paa  Stedet  og  ude  i  Vælgerkorpset  fik  vi  en  ejendommelig  Art 
Samlingspolitik,  hvis  hele  Taktik  og  Agitation  pegede  hen  paa 
Ønsket  om  at  samle  Godsejere,  Proprietærer  og  de  større  Bønder 
under  en  Fællespolitik,  der  var  baseret  paa  en  ren  Stands-Basis, 
en  Politik,  der  har  den  Chance,  at  den  skaffer  de  frikonservative 
en  bredere  Basis,  end  de  nu  har  for  deres  Politik,  men  som 
omfatter  saa  faa,  at  den  kun  faar  Betydning  ved  de  privilige- 
rede Valg,  men  for  Dannelsen  af  et  kraftigt  konservativt  Fol- 
ketingsparti er  ret  værdiløs. 

I  Stedet  for  er  Skellet  bleven  uddybet  mellem  de  to  Fløje 
af  Højre  —  ikke  det  officielle  Højre  og  de  frikonservative  — 
men  mellem  Byernes  Højre  —  de  nationalliberale  og  det 
jævnere  Borgerskab  paa  den  ene  Side  —  og  det  Højre,  der 
bestaar  af  de  middelstore  og  store  Landbrugere  og  disses  Depen- 
denter  paa  den  anden  Side. 

Denne  saakaldte  »konservative  Samling«,  hvis  øjensynlige 
Maal  er  at  give  os  alle  under  frikonservativt  Førerskab  og  med 
en  Bealpolitik,  hvis  snævre  Indhold  bliver  en  Standspolitik 
efter  de  større  Jordbrugeres  Ønske,  kan  jo  godt  kaldes  en  Sam- 
lingspolitik, forsaavidt  den  vel  nok  i  Aarenes  Løb  kan  naa  at 
omfatte  alle  Jordbrugere  over  5  Td.  Hartkorn,  men  aldrig  en 
Samlingspolitik  i  den  Forstand  at  den  samler  en  Flerhed  af 
Folket;  —  ikke  paa  Landet;  ti  der  er  ikke  Vælgere  nok  inden 
for  disse  Besiddelsesgrupper  til  at  dominere  et  Folketingsvalg, 
og  ikke  i  Byerne,  fordi  Flertallet  i  Højres  derværende  Vælger- 
korps —  Smaaborgerne  —  ikke  føler  deres  Interesser  identiske 
med  det  middelstore  og  større  Landbrugs.  Den  saakaldte  kon- 
servative Samling  virker  derfor  splittende  og  kan  føre  til  at 
Højre  fuldstændig  sprænges  i  et  Byhøjre  og  Landhøjre  eller, 
hvad  der  er  endnu  værre,  at  det  nuværende  Højre  holder  alt  ved 
det  gamle,  medens  en   Del  af  dens   mindre    Landvælgere   gaar 

til  Reformpartiet  og  dets  Smaaborgere  fortsætter  den  paabe- 
gyndte Vandring  over  til  Socialdemokratiet,  en  Bevægelse,  dette 
Aars  Valg  i  Syd-Sjælland  synes  at  pege  hen  paa.  Hellere  end 
dette  skal  ske  maa  Byhøjre  og  Landhøjre  skilles  i  to  Grupper 
hver  med  sit  selvstændige  Program  og  Organisation,  og  som 
samarbejder  paa  de  Punkter  hvor  Maalet  er  fælles,  men  som 
udformer  deres  Program  uden  Hensyn  til  den  anden  Part. 
Højre  burde  helst  kunne  samle  Konservative  i  By  og  paa  Land, 
men  forlanger  Landbrugets  Konservative  Højres  Politik  lagt  paa 
en  snæver  Proprietærbasis,  saa  hellere  skilles,  ti  Højre  i  Byerne 
kan  ikke  holde  deres  Vælgere  til  end  sige  forøge  dem  paa  den 
Basis.  Hvis  Højre  i  Byerne  havde  deres  Vælger  blandt  de  rige, 
saa  var  Spekulationen  god,  men  Højre  er  et  decideret  Smaa- 
borgerparti  og  som  saadan  henvist  til  at  føre  en  folkelig  Politik. 

II. 

Imidlertid  er  der  inden  for  Højre  og  vel  ogsaa  inden  for 
Venstre  mange,  der  ønsker,  at  mere  konservativt  tænkende 
Borgere  skal  samles  i  et  stort  Parti,  der  kan  gøre  sig  gælden- 
de i  Folketinget;  med  Rette  indser  man,  at  den  moralske  og 
økonomiske  Styrke,  der  ligger  i  det  gamle  Højre,  og  den  Admi- 
nistrations Evne,  Partiet  har  fremfor  de  øvrige  Partier,  ikke 
bør  gaa  tabt  ved  at  Højre  staar  som  en  inflydelsesløs  og  svin- 
dende Gruppe  i  Folketinget.  I  Lighed  med  hvad  der  sker  i 
Udlandet  burde  der  da  —  mener  man  —  herhjemme  enten 
dannes  et  stort  nyt  Samlingsparti,  der  omfatter  Mænd  af  alle 
Lejre  eller  i  al  Fald  hvis  man  foretrak  Bibeholdelse  af  de 
historiske  Partier  —  Højre  og  Venstre  —  skulde  disse  samar- 
bejde paa  Tinge  og  i  Vælgerbefolkningen  under  Ledelsen  af  et 
Ministerium,  der  bestod  af  de  samarbejdende  Gruppers  Førere. 
Mange,  der  har  dette  Syn,  har  støttet  den  uklare  saakaldte  kon- 
servative Samling,  hvis  Pennefører  er  Provinskorrespondenten 
Hr.  Asgar  Karstensen,  idet  de  ikke  har  været  klare  paa,  at 
Hr.  Asgar  Karstensens  Politik  endte  og  maatte  ende  i  en  Sæk- 
kegade,  og  at  den  ikke  førte  til  en  Samling  af  Folket,  men 
højst  til  en  Samling  af  Landbrugere  paa  5  Td.  Hartkorn  og 
der  over. 

At    dansk    Politik    kommer    til    at    operere    med    to    store 

Partier,  et  konservativt  og  et  mer  eller  mindre  socialistisk, 
anser  jeg  for  en  lykkelig,  men  ingenlunde  nærliggende  Mu- 
lighed; den  saakaldte  konservative  Samling,  der  har  spøget 
i  de  sidste  3  Aar,  har  ikke  forbedret  Chancerne  for  Dannelsen 
af  et  Parti  eller  en  intim  Alliance,  hvori  Højre  kunde  gaa  op. 

Jeg  skal  nu  søge  at  paavise,  hvorfor  den  konservative  Sam- 
lings Mænd  har  grebet  saa  uendelig  fejl  og  kompromitteret 
Muligheden  for  en  virkelig  Samlingspolitiks  Gennemførelse. 

Under  Ministeriet  Deuntzer  laa  Samlingsmændene  rolige 
om  end  med  stærk  Sympati  over  for  de  frikonservative.  Da 
kom  Prygleloven,  hvis  Maal  blev  at  gøre  Hr.  Alberti  til  Mini- 
steriets Leder  og  at  sprænge  D'Hrr.  Deuntzer  og  Hage  bort; 
her  vejrede  Samlingsmændene  en  Chance  og  svarede  paa 
»Inviten«.  For  mig  stod  det  allerede  den  Gang  klart, 
at  en  Sprængning  i  Ministeriet  ikke  var  ønskelig,  dels  af 
Hensyn  til  Byerne  og  dels  af  Hensyn  til  Forsvarssagen.  Chr. 
Hage  havde  ganske  vist  med  ført  Pen  underskrevet  Skattelovene, 
men  havde  gennemført  Personbanegaarden  og  Christiansborg 
Slot.  Som  Minister  var  Christoffer  Hage  en  stiv  Bureaukrat, 
ganske  konservativ  i  sit  Syn,  og  havde  i  sin  Tid  været  med 
til  at  strække  sig  vidt  over  for  Højre  i  Forhandling  om  Køben- 
havns kommunale  Valglov;  Deuntzer  var  en  Bymand,  hvis  Radi- 
kalisme hans  Stilling  som  visse  Børskredses  Garant  i  System- 
skiftet gjorde  meget  omtvistelig.  Begge  de  to  Ministre  var  ivrige 
for  en  Løsning  af  Forsvarssagen,  og  ingen  af  dem  var  decide- 
rede Modstandere  af  Københavns  Befæstning.  Dertil  bandt  de 
den  radikale  Presse  ligesom  en  stor  Del  Folketingsmænd,  der  med 
Zahle  i  Spidsen  gennem  Hr.  Hage  havde  faaet  Mundkurv  og 
Skyklapper.  Dette  sidste  var  af  afgørende  Betydning,  idet  det 
gjaldt  om  at  holde  Gemytterne  i  Ro,  indtil  Forsvarskommissi- 
onen  var  i  Stand  til  at  afgive  sin  Betænkning.  Som  bekendt 
lykkedes  det  desværre  at  sprænge  Ministeriet  til  Glæde  for 
Samlingsmændene,  der  betragtede  Deuntzers  og  Jønckes  Fald 
som  en  Gevinst  for  sig. 

Admiral  Jøncke  blev  anset  for  at  være  en  Modstander  af 
Københavns  Befæstning;  faktisk  er,  at  han  var  en  Tilhænger 
af  en  ensidig  og  kostbar  Udvikling  af  Flaadeforsvaret ;  men 
dels    havde  Højre  ved   at  gaa    med    til   Forsvarskommissionen 

bundet  sig  til  uden  Hensyn  til  sin  Fortid  at  prøve  sin  Stilling 
paa  ny  til  Københavns  Befæstning  under  Indtrykket  af  de 
Oplysninger,  som  maatte  fremkomme  for  Forsvarskommissionen; 
alle  Oplysninger  og  Anskuelser  maatte  da  have  sin  Ret  til  at 
repræsenteres;  for  mange  Højremænd  gjaldt  det  i  al  Fald  at 
faa  en  endelig,  ensartet  og  tilstrækkeligt  Ordning  af  vort  For- 
svar, ikke  derimod  at  faa  Bekræftelse  eller  Benægtelse  af  Rig- 
tigheden af  Højres  tidligere  Standpunkt,  noget  der  i  en  for  Lan- 
dets Eksistens  saa  vigtig  Sag  var  os  ret  ligegyldig.  Det  var 
Landets  Vel,  der  skulde  afgøres,  ikke  Højres  tidligere  Handlinger. 
Og  af  den  Grund  kunde  vi  ikke  have  noget  imod,  at  Marinen 
kom  med  maaske  ensidige  Krav.  Men  hertil  kom,  at  i  al  Fald 
jeg  efter  det  Kendskab,  jeg  har  til  Marinens  Krav,  er  overbe- 
vist om,  at  disse  vilde  kræve  saa  store  Ofre,  at  Fuldstændig- 
gørelsen af  Københavns  Befæstning  og  en  paa  denne  Befæst- 
ning hvilende  Forsvarsplan  vilde  synes  meget  billig  paa  Bag- 
grund af  Marinens  Fordringer.  Marineminister  Jønckes  Afgang 
var  forsaavidt  unødvendig,  ja  endog  skadelig,  siden  den  til  For- 
udsætning havde  Generalmajor  Madsens  Fald.  Det  ny  Mini- 
sterium betød  altsaa,  at  den  militære  Sagkundskab  gik  ud  af 
Ministeriet,  at  to  forsvarsven  lige  Civilministre  faldt,  og  at 
de  Radikale  blev  slupne  løs  og  fik  frie  Hænder  til  at  optage 
en  Agitation  imod  en  forsvarlig  Forsvarsordning.  Det  var 
dette  Resultat,  den  konservative  Samlings  kortsynede  Journali- 
ster var  saa  glad  over. 

Ministeriet  Deuntzers  Fald  bragte  Forsvarssagen  fjernere 
fra  dens  Løsning  end  den  havde  været  et  Aar  i  Forvejen:  i 
Steden  for  Stilhed,  der  vilde  have  givet  Vælgerne  Ro  til  at 
overveje,  fik  vi  en  voldsom  Agitation  fra  de  Radikales  Side  og 
et  tvetydigt  Tilbagetog  fra  Regeringsvennernes  Side.  Paa  dette 
Grundlag  debuterede  den  konservative  Samling,  mere  frikon- 
servativ end  selve  Grev  Friis,  men  uden  hans  Klogskab  og 
Omtanke.  Uagtet  man  burde  være  belært  af  Krigsminister 
Madsens  Skæbne,  den  Minister,  som  visse  Højremænd  ved 
deres  uforsigtige  Ros  kvalte  i  deres  Favntag  og  hvis  Stilling  i 
Venstre  de  kompromiterede,  klinede  de  samme  Mænd  sig  op 
ad  den   nye  Regering    med   saadan    Paagaaenhed,    at  Konsejls- 

præsidenten  havde  Valget  mellem  at  ryste  den  af  sig  eller  at 
være  kompromiteret  hos  Venstrefolket;  det  første  valgte  han 
selvfølgelig  til  Forundring  for  de  Samlingspolitikere,  der  ikke 
forstod  saa  meget,  at  Konsejlspræsidenten  kun  havde  Værdi 
for  Forsvarssagen  i  samme  Grad  han  repræsenterede  Venstre; 
det  var  Venstrefolket  man  skulde  vinde,  og  ikke  den  enlige 
Sjæl,  Konsejlspræsidenten.  Selv  de  frikonservative  rystede  paa 
Hovedet  ad  disse  Samlingspolitikere,  der  saa  aabent  søgte  at 
lokke  Regeringen  til  et  pludselig  Forlig,  og  som  ikke  huskede, 
at  her  gælder  den  modsatte  Sætning  som  Assessorens  i  Hedda 
Gabler:  Sligt  siger  man,  men  gør  det  dog  ikke;  om  den  fikse 
Handel,  Samlingspolitikerne  ønskede,  gælder  det:  sligt  gør 
man,  men  kun  Taaber  snakker  højt  om  det. 

Men  Samlingsfolkene  var  utrættelige:  enten  var  de  fulde  af 
Tillid,  eller  de  var  skuffede  — ,  begge  Dele  med  lige  lidt  Grund; 
deres  Stemning  overfor  Konsejlspræsidenten  var  >himmelhoch 
jauchzend,  zum  Tode  betrtibt.«  Men  i  al  denne  Venlighed  mod 
Regeringen  manglede  der  en  Ting;  man  maa  huske,  at  til  en 
Forlovelse  kræves  der  to  Partiers  Tilslutning.  »Om  Jomfruen 
end  er  trind  og  rød,  det  hjælper  ej,  naar  hun  for  dig  er  død.« 
Og  hvilken  fornuftig  Grund  skulde  Regeringen  have  til  at  lytte 
til  Samlingsfolkenes  Røster.  De  tilbød  jo  intet.  I  Sagerne  var 
de  endog  mindre  forstaaende  end  det  øvrige  Højre,  hvoraf  flere 
Medlemmer  arbejdede  taaleligt  sammen  med  Regeringen;  og 
der,  hvor  de  kunde  have  budt  Regeringen  noget,  paa  den  kom- 
munale Valgrets  Omraade  —  var  de  helt  afvisende.  Som 
Symptom  paa,  hvor  uforstandigt  det  er  altid  at  tænke  paa 
Taktik,  uden  at  tænke  paa  Sagerne  —  og  omvendt  —  er  det 
ganske  interessant  at  lægge  Mærke  til,  at  medens  Asgar  Kar- 
stensen og  M.  Madsen,  der  ønskede  at  støtte  Regeringen, 
nægtede  denne  det  eneste,  den  havde  Brug  for,  —  nemlig  den 
kommunale  Valgret,  vilde  Hr.  Frederik  Hansen,  denne  Rege- 
ringens uforsonlige  Modstander,  indrømme  den  almindelig 
Valgret  og  dermed  give  Regeringen  Basis  for  et  langt  Liv. 

Da  Valget  nærmede  sig,  spekulerede  Samlingsmændene  i  en 
aaben  Valgalliance,  tilmed  under  saa  ejendommelige  Betingelser, 
at  Regeringspartiet  i  Roskildekredsen,  der  tilhørte  Partiet,  skulde 
afstaa  denne  Kreds  til  Hr.  Asgar  Karstensen;  atter  her  blev  de  for- 


590  Samlingspolitik 

bausede  over  den  velfortjente  Kurv;  som  om  nogen  kunde 
blive  forbausede  over,  at  Regeringen  ikke  vilde  begaa  Selv- 
mord! I  Steden  for  at  modtage  Kurven  med  Anstand  løb 
de  Herrers  Vrede  og  Skuffelse  af  med  dem;  de  henfaldt  til  et 
saa  ubehersket  Sprog,  at  Socialdemokraternes  Valgkampagne 
mod  Hr.  Alberti  i  Sammenligning  snart  synes  holdt  i  Pas- 
gængersti]. Endelig  fik  Hr.  Asgar  Karstensen  Kammerherre 
Hage  og  Højres  Ledelse  til  at  udsende  Straffeekspeditioner  til 
Næstved,  Køge  og  Vordingborg.  Resultatet  er  kendt:  Alberti 
blev  valgt  i  Køge,  den  sympatetiske  Gaardejer  Frandsen  faldt 
i  Næstved  og  hverken  i  Næstved  eller  Vordingborg  fik  Højres 
Kandidat  Stemmer  af  Betydning.  I  Sydsjælland  viste  det  sig, 
at  en  Del  af  Højres  Landbovælgere  gik  over  til  Reformpartiet, 
en  Del  af  Byernes  Smaaborgere  stemte  paa  Socialdemokraterne 
og  Højres  officielle  Kandidat  lavede  konservativ  Samling  med 
300  St.  og  det  i  de  Kredse,  hvor  Højres  Presse  var  i  Samlings- 
mændenes  Hænder! 

I  sin  Begyndelse  havde  den  konservative  Samlingspolitik 
modarbejdet  sit  eget  Maal,  Forsvarssagens  Ordning;  det  Tids- 
punkt, den  valgte  til  sit  Frieri,  var  faktisk  slet  valgt,  og  den 
søgte  at  slutte  Overenskomster  med  andre  Partier  uden  selv 
at  have  tænkt,  hvad  den  skulde  give  til  Gengæld,  og  endelig 
naaede  den  ved  sit  desperate  Tilbud  om  Valgalliance  og  sin 
ligesaa  desperate  Vrede  over  Afslaget  at  give  et  talmæssigt 
Udtryk  for  sin  egen  Uformuenhed. 

Ikke  blot  var  dens  Taktik  forfejlet,  dens  Tidspunkt  uheldigt, 
men  endog  selve  dens  Basis  viste,  at  de  Mænd,  der  i  Ly  af 
Højres  officielle  Ledelse  eller  Mangel  paa  Ledelse  drev  en  saa 
mærkelig  Samlingspolitik,  ikke  var  Personligheder,  der  i  patrio- 
tisk Iver  ønskede  i  de  forskellige  Sager  at  præge  vort  Fædre- 
lands Udvikling,  men  kun  Folk,  der  med  Politik  forstod  tak- 
tiske Træk  og  Modtræk,  men  ikke  forstod,  at  Politik  er  Ind- 
begrebet af  de  reelle  Sager  og  at  Kendskab  og  Overbevisning 
i  disse  er  af  mere  Værd  end  Interessen  for  den  politiske  Stude- 
handel. 

III. 

Betragter  vi  Samlingsmændenes  Program,  lægger  vi  Mærke 
til,    nt   det   absolut    er    negativt,    og    at  det  ene  har  Ærinde  til 

Landbrugerne  og  endda  blandt  disse  væsentlig  til  Besidderne 
af  5  Td.  Hartkorn  og  derover.  Valgretten  og  Tyendeloven  er 
Agitationsnumre  — ,  i  begge  Punkter  rent  negativt;  vi  faar  at 
vide,  hvad  de  Herrer  ikke  vil,  men  ikke,  hvad  de  vil.  Deres 
Kritik  af  Regeringens  kommunale  Valgret  er  helt  afvisende; 
de  forstaar  ikke,  at,  hvis  de  vilde  Bøndernes  store  Gros,  maatte 
de  stille  et  positivt  Forslag  op  og  sige:  saa  meget  vil  vi  give, 
og  her  og  her  vil  vi  holde  igen.  Amtsraadets  Sammensætning, 
der  netop  fra  Bøndernes  Standpunkt  er  krænkende,  fordi 
Magten  der  ligger  hos  Storgrundbesiddelsen,  berøres  ikke  med 
et  Ord.  —  Kun  det  rent  negative  »vi  vil  ikke,«  et  Standpunkt, 
der  udelukker  de  mange  ogsaa  smaa  Bønder,  der  vel  ønsker 
en  Reform,  men  er  villig  til  at  forhandle,  fra  at  slutte  sig 
sammen  med  Højremænd  om  et  moderatere  Forslag  og  tvinger 
dem  til  at  forblive  paa  Regeringens  Standpunkt.  Ogsaa  Be- 
grundelsen er  uklog:  Man  appellerer  til  den  middelstore  Hart- 
korns Standsfølelse,  til  Pengepungen,  i  Stedet  for  at  give  To- 
Klassevalget  dens  moderne  samfundsmæssige  Begrundelse:  Den 
gensidige  Kontrols  Princip. 

Som  i  Valgretsloven,  saa  i  Tyendeloven.  Da  Lovforslaget 
om  den  parlamentariske  Tyendekommission  var  til  Behandling 
i  Rigsdagen,  talte  jeg  imod  det,  fordi  jeg  var  imod  de  mange 
parlamentariske  Kommissioner.  Samlingsmændene  var  da  ivrige 
for  Forslaget.  Som  bekendt  gik  Kommissionen  uden  for  sit 
Kommissorium  og  udsendte  Medlemmer  til  personlig  at  under- 
søge Karlekamrene,  der  maaske  i  mange  Tilfælde  er  uheldige. 
Kommissionens  Fejl  var,  at  den  paatog  sig  en  Opgave,  som 
Rigsdagen  ikke  havde  paalagt  den,  og  den  havde  derfor  ingen 
Ret  til  at  trænge  ind  paa  Gaardene.  Derimod  kunde  der  for- 
nuftigvis ikke  rettes  noget  betydende  Angreb  mod  de  Med- 
lemmer, der  anmodede  Ejerne  om  frivillig  at  vise  dem  Karle- 
kamrene. Imidlertid  benyttede  Samlingsmændene  disse  Under- 
søgelser til  at  ophidse  de  større  Jordbrugere,  og  det  med  en 
Argumentation,  der  smagte  af  Træhestens  Tankegang.  Man 
vil  fra  sidste  Folketings-Samling  huske  Kaptain  Martin  Madsens 
ukloge  Udtalelser,  som  skød  langt  over  Maalet  og  vakte  en 
stærk  Forbitrelse  blandt  Reformpartiets  Tingbønder.  Argumenta- 
tionen  i   begge   disse  Sager    saa   vel   som   i  Kystfredningsloven 

var  ingenlunde  skikket  til  at  samle  alle  Landbrugere;  den  var 
ene  beregnet  paa  Proprietærerne. 

Samlingsmændenes  Program  og  Argumentation  kan  da  let 
synes  at  have  en  reaktionær  Klangfarve,  tilmed  kun  beregnet 
paa  at  samle  en  ganske  lille  Del  af  det  danske  Folk,  og  til- 
med samle  dem  paa  et  rent  standsegoistisk  Grundlag.  Der 
var  ingen  Udsyn,  ingen  Pegen  ud  mod  Fremtiden,  intet  der 
kunde  begejstre  de  mange;  alt  negativt,  i  alt  genholdende! 

Endnu  en  Streng  havde  de  Herrer  paa  deres  Bue:  Socialist- 
frygten, en  Streng,  der  ikke  er  uden  agitatorisk  Værdi;  men 
atter  her  kom  det  negative  frem :  man  nøjedes  med  at  pro- 
klamere Bomslagningen.  I  Steden  for  at  spalte  Socialismen  i 
det,  hvori  den  har  Fremtidens  Ret  og  i  det,  hvori  den  er 
demagogisk,  folkeophidsende  og  landsskadelig,  tog  man  den 
groft  under  et.  Ti  Socialismen,  som  den  fremtræder,  har  Ret 
paa  to  Punkter:  1)  i  Fordringen  om,  at  Kapitalismen  skal 
under  Kontrol,  at  Statsmagten  har  større  Ret  end  Rigdommen, 
og  2)  i  Organisationen  af  4de  Stand.  I  begge  disse  Fordringer 
har  store  konservative  Politikere  gaaet  Arbejderne  i  Møde.  Ved 
at  gennemføre  det,  som  alligevel  skal  komme,  handler  man 
klogt  og  tager  Agitationsstoffet  fra  Socialisterne,  og  det  er  et 
forfængeligt  Haab,  at  man  kan  sprænge  Arbejderbata ilionerne. 
Der  er  derfor  kun  to  Maader,  hvorpaa  man  med  Held  be- 
kæmper og  slaar  Bom  for  Socialisternes  Parti:  dels  en  klog 
social  Lovgivning,  der  isolerer  dem,  og  dels  Forholdstals- 
valget, der  vil  hindre  dem  i  at  faa  mere  Magt  end  der  til- 
kommer dem  efter  deres  faktiske  Styrke.  Arbejderne  er  nemlig 
ikke  mere  end  en  Trediedel  af  Befolkningen.  Under  den  gæl- 
dende Valgmaade,  Flertalsvalg  i  enkelte  Kredse,  faar  Socialisterne 
en  Mulighed  til  at  vinde  flere  Mandater,  end  der  tilkommer 
dem,  idet  de  dels  bæres  oppe  af  allierede,  der  af  politiske 
Grunde  støtter  dem,  og  dels  faar  en  stor  Tilgang  fra  de  mis- 
fornøjede indenfor  de  borgerlige  Lejre.  Ethvert  Regeringssystem 
skaber  sine  misfornøjede,  og  i  samme  Grad  man  efter  Systemskiftet 
har  overladt  Socialistpressen  den  Funktion  at  paatale  Misbrug,  vil 
alle  de  misfornøjede  stemme  paa  de  socialistiske  Kandidater. 
Endelig  lader  en  hel  Del  Smaaborgere,  der  ikke  er  Socialister, 
sig  indrullere  i  Arbejdernes  Vælgerkorps. 

Forholdstalsvalgmaaden  isolerer  Socialisterne,  idet  den  giver 
de  utilfredse  i  andre  Samfundsklasser  Lejlighed  til  at  gøre  sig 
gældende  uafhængig  af  Socialisterne;  den  skærer  Smaaborgerne 
bort  fra  dem,  og  hvad  vigtigere  er  lader  den  talrige  og  dygtige 
Klasse  af  private  og  offentlige  Funktionærer  optræde  for  sig 
selv  paa  den  bestaaende  Ordnings  Grund,  og  ikke  som  nu  i 
voksende  Grad  som  et  Appendiks  til  Rømersgade.  Gennem 
Agitationen  for  Forholdstalsvalgmaaden  slaar  man  langt  mere 
afgørende  Bom  for  Socialismen  end  ved  at  søge  at  komme 
Arbejdernes  Foreningsret  til  Livs.  Maalet  bør  jo  ikke  være 
at  udelukke  Arbejderne  fra  vort  offentlige  Liv,  hvori  de  lige 
saa  vel  som  de  australske  Fagforeningsfolk  kan  gøre  en  Ind- 
sats, men  at  hindre  dem  i  at  faa  større  Betydning  end  der  til- 
kommer dem.  Forholdstalsvalgmaaden  betyder  politisk  den 
samme  Ballance,  som  Arbejdsgiverforeningen  økonomisk. 

Og  i  den  positive  Kamp,  hvis  Maal  er  at  isolere  Socialde- 
mokratiet og  tage  nogle  af  dets  Vælgere,  gælder  det,  at  et  kon- 
servativt Samlingsparti  netop  paa  sit  Program  optager  saadanne 
sociale  Reformer,  som  kræves  af  de  Mænd,  som  indenfor  de 
besiddende  Klasser  i  Retfærdsfølelse  sætter  Samfundskravet  over 
Standsinteressen.  Honorerer  man  ikkedisse  Fordringer,  driver  man 
let  disse  Mænd  ud  fra  et  konservativt  Parti  og  over  i  Radikalismen. 

Men  en  »konservativ  Samling«  hvis  eneste  Maal  er  altid  at 
holde  igen,  altid  at  lade  Udviklingen  benægte  dens  Politik, 
altid  forsvare,  hvad  de  enkelte  Grupper  af  Overklassen  gør, 
altid  appellere  til  snævre  Klasseinstinkter,  den  har  ikke  og 
bør  ikke  have  Fremtiden  for  sig,  fordi  den  ikke  er  mindre 
landskadelig  end  den  ukonfirmerede  Radikalisme  eller  den 
klasseophidsende  Socialisme. 

Ti  vort  Samfund  er  i  stadig  Udvikling,  en  Udvikling,  der  i 
vore  Dage  er  hastigere  end  i  nogen  Tid  før.  Politikkens  Maal 
bliver  da  stadig,  at  omforme  Lovgivningen,  saa  den  passer  til 
det  virkelige  Livs  Krav  og  ikke  halter  en  Menneskealder  bag 
efter  det  levnede  Liv. 

Den  Samlingspolitik,  som  visse  Kredse  af  Højre  har  ført,  er 
da  dødsdømt,  fordi  dens  Program  er  negativt  og  ikke  positivt, 
fordi  den  spekulerer  i  en  lignende  Bevægelse  som  Agrarforenin- 
gen, fordi  den  kun  er  genholdende  og  fordi  den  ikke  har  for- 

staaet  at  begejstre  Nationen  for  en  stor  Sag.  Den  har  lidt  sit 
Nederlag,  fordi  den  taktisk  valgte  sit  Tidspunkt  saa  slet  som 
muligt,  fordi  den  dinglede  frem  og  tilbage  snart  i  paagaaende 
Venskab  over  for  Regeringen  og  snart  angreb  den  aldeles  ube- 
hersket. Dens  Resultat  har  været  at  sætte  Forsvarssagens  Løs- 
ning i  Fare  ved  ikke  at  forstaa,  at:  »her  skal  ties,  her  skal 
bies,«  ved  ikke  at  forstaa,  at  Ministeriet  Christensen  var  et 
Misgreb,  fordi  dets  Dannelse  sprængte  Venstre  og  løste  de  Ra- 
dikales Tunge. 

Højre  har  altid  haft  travlt  med  at  hugge  Halen  af  Modstan- 
derne, uden  at  forstaa,  at  der  er  Tilfælde,  hvor  det  ikke  er 
Halen,  der  dirigerer  Kroppen,  men  at  Kroppen  ikke  saa  sjæl- 
dent hindrer  Halens  frie  Bevægelser,  og  hvad  det  gjaldt  om  i 
denne  Situation  var  netop  at  hindre  den  radikale  Hale  i  at 
daske  frit  om  i  Forsvarssagen.  Samlingspolitikkens  andet 
Resultat  var  dernæst  at  svække  Højre,  idet  en  Del  Landbo- 
vælgere dels  joges  over  til  Reformpartiet,  fordi  Højre  i  Stedet 
for  at  vise  dette  Partis  Fejl  og  derigennem  skabe  Mistvivl  hos 
Landboerne  mod  den  Politik,  Venstre  havde  ført  siden  1894, 
næsten  roste  Regeringspartiet  og  hermed  viste  Højres  Land- 
boere Vejen  derhen,  og  i  det  dels  en  Del  mindre  velstillede 
Byvælgere  i  Uvilje  over  et  agrarisk  Overklasseprogram  kastede 
deres  Stemmer  over  paa  Socialisterne. 

Samlingspolitikken  har  haft  sin  Mission  at  gaa  de  frikon- 
servatives Ærinde  indenfor  Højre:  Den  har  virkelig  opnaaet,  at 
Højres  Landbovælgere  er  bleven  frikonservative  —  og  desværre 
en  Del  ogsaa  Reformmænd;  men  den  har  stødt  Byernes  Væl- 
gere fra  sig.  —  Og  naar  det  større  Landbrug  ikke  vil  med  i 
en  Politik,  der  bygger  paa  Udviklingen,  men  foretrækker  en 
Fortsættelse  af  en  Samlingspolitik  paa  den  Bov,  der  udleverer 
Ledelsen  og  Programmet  til  de  frikonservative,  men  Vælgerne 
til  de  andre  Partier,  ja  saa  foretrækker  jeg  en  Skilsmisse,  hvor- 
efter de  konservative  Landbovælgere  gaar  for  sig  under  Pro- 
prietærledelse og  de  nationalliberale  sammen  med  Smaabor- 
gerne  danner  en  særlig  Bygruppe;  dette  betyder  ikke  Kamp 
mellem  de  to  Retninger  og  udelukker  ikke  Samarbejde  i  mange 
Spørgsmaal,  men  giver  de  to  Parter  Frihed  til  at  afpasse  deres 
Aktion  og  Program  efter  deres  forskelligartede  Vælgerkorps. 

IV. 


Dette  er  jo  Sprængnings-,  men  ikke  Samlingspolitik,  vil  man 
sige.  Ja  men  den  saakaldte  Samlingspolitik  var  jo  kun  Sam- 
lingspolitik af  Navn,  ikke  af  Gavn;  den  samlede  jo  kun  en 
ganske  enkelt  velstillet  Samfundsklasse  paa  Landet,  og  bestemt 
paa  et  rent  standsegoistisk  Grundlag,  der  dog  ikke  en  Gang 
faar  alle  de  velstillede  Bønder  med  sig  —  noget,  der  kan  have 
Betydning  for  et  Landstingsvalg,  men  ikke  til  Skabelsen  af  et 
regeringsdygtigt  Flertal  i  Folketinget. 

Som  rigtig  paapeget  har  vi  set  Samlingspolitik  i  Udlandet; 
men  Udlandets  konservative  Samlinger  har  aldrig  været  blot 
negative  men  altid  positive.  Da  Dr.  Kuyper  dannede  sit  anti- 
revolutionære  Parti  i  Holland  var  det  paa  et  socialt  antilibe- 
ralt  Grundlag,  den  industrielle  Beskyttelse,  Koloniernes  Udvik- 
ling og  en  gennemgribende  social  Lovgivning,  med  et  stærkt 
demokratisk  Program,  der  i  mange  Punkter  stod  til  venstre  for 
Venstres.  Da  Chamberlain  i  England  sluttede  den  unionistiske 
Alliance  var  det  Rigsenhedens  Hævdelse,  der  førte  ham  frem. 
Det  blev  formuleret  saaledes:  de  liberale  har  gennemført  deres 
Opgaver,  at  konsolidere  de  parlamentariske  Institutioner  og 
sikre  den  politiske  og  økonomiske  Frihed,  nu  bliver  det  Uni- 
onisternes Sag,  at  sætte  Grænser  for  disse,  at  optage  det  soci- 
ale Syn  og  at  styrke  Landet  nationalt.  Naar  Unionisterne  faldt, 
var  det  ikke  blot,  fordi  Chamberlains  Toldpolitik  var  Landet 
en  for  stor  Mundfuld  paa  en  Gang,  men  fordi  han  havde  glemt 
sine  sociale  Løfter  og  endog  gaaet  de  sydafrikanske  Minespe- 
kulanters Ærinde  ved  at  tillade  Indførelsen  af  kinesisk  Arbejds- 
kraft til  Trans waal.  Den  samme  Skæbne  indhentede  Dr.  Kuy- 
per, der  som  Minister  af  sine  højkonservative  Forbundsfæller 
lod  sig  skræmme  fra  at  indfri  sine  Løfter  til  Arbejderne. 

Og  heller  ingen  vil  paastaa,  at  den  Samling,  der  foregaar 
i  Norge  nu,  er  bygget  paa  Reaktion;  tværtimod,  den  opbygges 
det  Øjeblik,  Højre  gaar  med  til  at  føre  Nationen  frem  og  skabe 
det  ny  Norge. 

I  Kampen  mod  demokratiske  Løfter,  i  Kampen  mod  de  Udue- 
ligheder, Demokratiet  altid  sætter  paa  de  øverste  Pladser,  i 
Kampen  mod  de  liberales  uforstaaende  og  paa  et  lidet  nationalt 

Grundlag  hvilende  Politik,  i  Kamp  mod  deres  Doktriner,  der 
ikke  naar  længere  end  til  »Menneskerettighederne«  paa  en  an- 
den Maade,  og  sidst  og  ikke  mindst  i  Kamp  mod  de  Utopi- 
ster, som  gør  Arbejderklassen  saa  ensidig,  i  denne  Kamp  kan 
der  vel  være  Brug  for  en  Samling  af  alle  gode  Mænd. 

Men  den  Samling  maa  være  positiv  —  bygget  paa  et  posi- 
tivt Grundlag;  være  national  — ,  i  Stedet  for  international.  Dens 
Politik  skal  hvile  paa  de  nationale  Ejendommeligheder,  dens 
Maal  er  at  hævde  Landet  indadtil  og  udadtil,  at  rejse  Befolk- 
ningen og  sætte  Nationens  og  Racens  Styrke  over  det  enkelte 
Individs  Lykkefordring.  Og  den  maa  være  social,  og  ikke  li- 
beral, forstaa  Samfundets  Betydning,  hævde  Statens  Ret  baade 
overfor  Overklassen  og  overfor  Underklassen,  hævde,  at  Sam- 
fundet ikke  har  Ret  til  at  udlevere  sig  selv  til  en  enkelt  Sam- 
fundsklasses Forgodtbefindende.  Den  maa  optage  større  inden- 
rigspolitiske Opgaver,  paapege  og  beskytte  nye  Ernæringsveje, 
den  maa  beskytte  baade  de  mindre  næringsdrivende  og  Ar- 
bejderne mod  en  kapitalistisk  Spekulations  Farer,  og  den  maa 
tage  en  stor  samlende  Opgave  op.  Jeg  kunde  tænke  mig,  at 
Gennemførelsen  f.  Eks.  af  en  almindelig  Alderdomsforsørgelse, 
der  omfattede  alle  —  baade  rige  og  fattige  —  vilde  være  en 
positiv  social  Opgave  af  Betydning,  og  dens  politiske  Opgave 
ligger  nær:  i  Kravet  om  en  retfærdig  politisk  Ordning  ved 
Forholdstalvalgets  Gennemførelse. 

Men  positiv  maatte  en  saadan  Samlingspolitik  i  alle  Facer 
være,  bæres  frem  af  Udviklingen,  være  med  i  Udviklingen,  ikke 
negativ,  reaktionær  eller  ubestemt. 

Og  er  der  nogen  Tid  Mulighed  for  en  saadan  national 
Samling,  ja,  saa  vil  jeg  være  den  første  til  at  hilse  den  vel- 
kommen, enten  den  fremtræder  som  en  Alliance  eller  en  Sammen- 
slutning af  flere  Partier  til  et  stort  nationalt-socialt  Parti. 

Der  er  meget,  der  tyder  paa,  at  den  Generation,  der  er  født 
efter  1870,  vil  blive  stillet  Ansigt  til  Ansigt  med  store  vanske- 
lige Opgaver  baade  indadtil  og  udadtil.  Vor  Nationalitets  Be- 
varelse er  ikke  slet  saa  given  en  Ting,  som  Godtfolk  tror,  saa 
lidt  som  vor  Neutralitet  er  os  sikret.  Den  Generation,  der  nu 
er  i  Trediverne,  vil  faa  Lejlighed  til  udenrigspolitisk  at  gøre 
de    største  Fejl  eller  den  største  Gavn.      Vi    vil    maaske    blive 

stillede  over  for  et  Valg  for  vort  Fædrelands  Fremtid,  hvor  en 
kold  Hjerne  sammen  med  nationalt  Sammenhold  vil  være  nød- 
vendig. 

Men  ogsaa  i  indenrigspolitisk  Henseende  vil  vi  faa  store 
Opgaver.  En  Ændring  i  engelsk  Toldpolitik  vil  maaske 
atter  tvinge  os  til  at  lægge  vor  Produktion  om ;  Fastlands- 
magternes  Uvilje  mod  Mestbegunstigelsestraktater  og  en  ny 
toldpolitisk  Ordning,  hvor  de  internationale  Markeder  bliver 
traktatsikrede,  vil  drage  Danmark  ind  i  Traktatforhandlinger, 
hvori  Kendskab  og  Forstaaelse  af  vore  egne  og  andre  Landes 
erhvervspolitiske  Forhold  udkræves.  I  social  Henseende  vil 
Fagforeningerne  faa  en  stigende  politisk  Magt,  som  det 
gælder  paa  den  ene  Side  at  vende  til  Landets  Gavn  og  paa 
den  anden  Side  at  kontrabalancere,  saa  den  ikke  præger 
Landet  ensidigt.  Men  i  Tider,  hvor  Rusland  ser  Selvhersker- 
dømmet  vakle,  og  hvor  den  prøjsiske  Kejserørn  gør  Tiden  Ind- 
rømmelser, vil  en  fagforeningsfjendtlig  Politik  ikke  være  paa 
sin  Plads.  Den  sociale  Bevægelse  skal  vi  ikke  modsætte  os, 
men  søge  at  regulere  og  retlede  den.  Den  Aand,  hvori  saa 
vanskelige  indenrigs-  og  udenrigspolitiske,  sociale  og  erhvervs- 
politiske Forhold  skal  udredes,  maa  være  i  Slægt  med  den  Aand, 
der    besjælede   Mænd  som  Bernstorff,  Reventlow  og  Colbjørnsen. 

En  Aand  paa  een  Gang  uforfærdet  og  forsigtig,  klog  og 
dristig,  radikal  i  sit  Udsyn  og  i  sin  Forstaaelse  af  den  vaag- 
nende  ny  Tid,  konservativ  i  sin  administrative  Grundighed 
og  i  Afpasningen  af  den  ny  Tids  Tanker  efter  de  nationale 
Ejendommeligheder  og  Erhvervenes   Bæreevne. 

Men  en  saadan  Politik  kræver  en  bred  Basis;  den  kræver 
i  Virkeligheden  en  Samling  af  Mænd  fra  alle  Lejre;  bl.  a. 
ogsaa  af  den  Grund,  at  en  Samlingspolitiks  taktiske  Maal 
altid  er  Erobringen  af  et  Folketingsflertal. 

I  samme  Grad  jeg  tror,  at  de,  der  i  Fremtiden  skal  have 
Ansvaret  for  vort  Folks  Politik,  vil  faa  de  vanskeligste  og 
største  Opgaver,  i  samme  Grad  vil  jeg  hilse  en  Samling  paa 
et  socialt  og  nationalt  Grundlag  som  et  Varsel  om,  at  det 
danske  Folk  har  ophørt  den  nationalfornægtende  Politik,  den 
i  mange  Retninger  midtpunktflyende  Politik,  der  har  karak- 
teriseret os  siden  1864. 

Men  det  vil  jeg  hævde,    at    den    nationale   Sanilingspolitik, 


598  Samlingspolitik 

der  ikke  vil  slaa  Bom  for  Fremtiden,  men  blot  regulere  Be- 
vægelsen, den  er  noget  ganske  andet  og  mere  end  den 
snævre  og  i  al  Fald  tilsyneladende  bagstræverske  Taktik,  der 
kalder  sig  »konservativ  Samling«.  Og  jeg  haaber  til  en  vis 
Grad  at  faa  en  Meningsfælle  i  Redaktør  Reventlow,  der  jo  og- 
saa  forekaster  »den  konservative  Samling«  dens  Snæverhed. 

Den  temperamentsrige  Redaktør  af  Lolland-Falsters  Stifts- 
tidende har  ofte  slaaet  til  Lyd  for  Dannelsen  af  et  nyt  Parti. 
Han  har  imidlertid  Uret  i  at  tro,  at  dets  Tidspunkt  er  nær 
forestaaende,  ligesom  i,  at  det  er  nødvendig  først  at  ophæve 
Højre.  Selv  om  den  ældre  Generations  Venstremænd  endnu 
nærer  Bitterhed  mod  Højre  fra  Provisorietiden,  saa  er  der  dog 
vokset  en  ny  Generation  frem,  for  hvem  Provisorierne  ikke 
er  levende  Liv,  men  kun  Historie,  og  som  jo  til  Gengæld 
staar  overfor  en  Generation  af  Højremænd,  der  var  Drenge, 
da  Kampen  stod.  Red.  Reventlow  lægger  for  stor  Vægt  paa 
Fortidens  Bitterhed.  Lad  ham  blot  hjælpe  os  yngre  i  at  gøre 
Højre  mere  forstaaende,  mere  i  Pagt  med  Fremtiden,  saa  be- 
høver han  ikke  for  at  finde  Forbundsfæller  i  Arbejdet  for  den 
nationale  Genrejsning  af  Folket  at  kræve  Ophævelsen  af  et 
Parti,  hvis  Fortjenester  er  større  end  dets  Fejl,  og  som  har 
over  en  Fjerdedel  af  Landets  Vælgere  bag  sig.  Hr.  Reventlow 
er  selv  valgt  af  Højremænd,  og  de  Stemmer,  han  har  faaet 
udenfor  Højre,  skylder  han  ikke  det,  at  han  forlanger  Højres 
Hoved  paa  et  Fad,  men  ene  sin  egen  tiltalende  politiske  Per- 
sonlighed. 

Men  hvis  Hr.  Reventlow  blot  i  Ærlighed  og  Ansvarsfølelse 
forbereder  sig  til  sin  Gerning  i  det  offentlige  Liv  og  forstaar, 
at  det  Ansvar  for  vort  Folks  Fremtid,  der  paahviler  vor  Ge- 
nerations politiske  Mænd,  er  større,  og  tungere  end  Æren  ved 
at  handle  i  dette  Folks  Navn,  ja,  saa  vil  vi  sikkert  begge  en 
Gang  mødes,  og  tilmed  sammen  med  Mænd,  der  nu  er  i  andre 
Partier. 

Ti  paa  Kirkevej  mødes  Godtfolk.  — 

Japans  økonomi. 

Af  Adolph  Jensen. 

Hvad  Japan  betyder  militært  og  politisk,  er  ingen  i  Tvivl 
om  nu. 
Men  hvad  vejer  denne  Østens  Stormagt  i  økonomisk  Hen- 
seende? Er  den  megen  Tale  om  „den  gule  Fare"  berettiget  ogsaa 
i  den  Forstand,  at  Europa  og  Amerika  i  Japan  har  en  Konkur- 
rent af  Betydning  paa  Verdensmarkedet?  Her  er  Meningerne 
delte.  Paa  den  ene  Side  er  det  blevet  paastaaet,  at  Japans  na- 
turlige Produktionsbetingelser  i  Forbindelse  med  Folkets  Per- 
fektibilitet er  af  den  Art,  at  en  Strøm  af  Østens  Industrivarer  en 
skønne  Dag  vil  vælte  ind  over  Europa  og  hidføre  en  skæbne- 
svanger Forandring  i  de  gamle  Landes  Erhvervsforhold.  Fra 
anden  Side  har  man  trøstet  sig  med,  at  den  gule  Fare  —  om 
den  overhovedet  har  nogen  Realitet  —  truer  fra  et  saare  fjernt 
Punkt,  ikke  alene  i  Rummet,  men  ogsaa  i  Tiden.  Hvilken  Op- 
fattelse der  har  Ret,  kan  kun  Erfaringen  lære  os.  Men  for  de 
vigtigste  Erhvervsgrenes  Vedkommende  foreligger  der  tilstræk- 
keligt Materiale  til,  at  man  kan  gøre  op,  hvad  Japan  nu  er  i 
Stand  til  at  præstere;  vi  kan  danne  os  et  Billede  i  store  Træk  af 
Landets  og  Folkets  Produktivitet  i  Øjeblikket  og  i  den  nærmest 
forudgaaende  Tid.  Det  er  paa  Grundlag  af  en  nøgtern  Betragt- 
ning af  Kendsgerninger,  ikke  af  de  mange  uvederhæftige  og 
overdrevne  Beretninger,  der  er  i  Omløb,  at  Japans  Fremtids- 
muligheder skal  vurderes.*) 

•  De  talmæssige  Data,  der  er  anførte  i  det  følgende,  er  i  det  væsentlige  hentede 
fra  de  to  officielle  Kildeskrifter:  »Resumé  statistique  de  l'Empire  du  Japon«  (20.  année, 
Tokio  1906)  og  »Annuaire  financier  et  économique  du  Japon«.  Publié  par  le  ministére 
des  finances  (Nr.  DI,  Tokio  1903).  Tillige  er  benyttet:  Gustav  Sundbårg,  Apercus  stati- 
stiques  internationaux«  (10.  année,  Stockholm  1906). 

Hvad  nu  forst  den  territoriale  Udstrækning  angaar,  vil  det 
for  de  fleste  Læsere  være  lidet  tilfredsstillende  at  erfare,  at  hele 
Kejserriget  dækker  et  Fladerum  af  456000  Kvadratkilometer, 
hvoraf  dog  en  Sjettedel  falder  paa  Formosa,  Sakalin  og  øvrige 
fjernere  Besiddelser.  Det  egentlige  Japan  har  omtrent  samme 
Udstrækning  som  Finland.  Det  er  større  end  Norge,  men  min- 
dre end  Sverige,  det  er  større  end  Storbritannien  og  Irland,  men 
mindre  end  Frankrig;  Japans  Areal  er  ti  Gange  saa  stort  som 
Danmarks,  men  kun  en  Trettendedel  af  det  europæiske  Ruslands. 

Paa  dette  Areal  lever  en  Befolkning  paa  omtrent  halvhun- 
drede Millioner  Mennesker,  d.  v.  s.,  at  Japan  har  10  Millioner 
flere  Indbyggere  end  Frankrig,  men  10  Millioner  færre  end  Tysk- 
land. Efter  Udstrækning  og  Folkemængde  maa  vi  altsaa  stille 
Japan  i  Klasse-  med  de  „store  Lande"  i  Vesteuropa.  Japanerne 
bor  dog  noget  tættere  end  de  fleste  europæiske  Folk,  og  Befolk- 
ningsforøgelsen foregaar  i  Japan  i  et  hurtigere  Tempo  end  i 
Europa  i  Almindelighed.  Japanerne  udvandrer  ikke,  men  hele 
Fodselsoverskudet  kommer  Hjemlandet  tilgode,  medens  Europa 
hvert  Aar  sender  mere  end  en  Tiendedel  af  sit  Fødselsoverskud 
over  Havet. 

Erhvervsmæssigt  set  er  Japan  et  udpræget  Agerbrugsland, 
mere  udpræget  end  Danmark,  Norge,  Sverige  og  Tyskland.  Man 
regner,  at  omtrent  de  tre  Femtedele  af  Japans  Befolkning  lever 
af  Landbrug  og  Fiskeri,  medens  disse  Erhverv  f .  Eks.  i  Danmark 
kun  giver  Brodet  til  lidt  over  to  Femtedele  af  Befolkningen.  Det 
er  altsaa  meget  langt  fra,  at  Tyngdepunktet  i  Japans  Erhvervs- 
liv —  saaledes  som  det  ofte  fejlagtig  fremstilles  —  ligger  paa 
det  industrielle  Felt.  Selv  om  Landets  Industrialisering  fore- 
gaar med  stærk  Fart  —  hvad  ganske  vist  meget  tyder  paa  —  vil 
der  dog  hengaa  en  rum  Tid,  inden  Japan  kan  blive  et  egentligt 
Industriland. 

Ved  Siden  af  Fisk  er  Ris  Japanernes  vigtigste  Næringsmid- 
del, og  Rismarkerne  indtager  henimod  Halvdelen  af  det  dyrkede 
Areal.  Dyrkningsmaaden  er  endnu  gennemgaaende  primitiv, 
men  der  udfoldes  fra  Regeringens  Side  store  Bestræbelser  for 
at  fremme  Landbruget  og  lede  det  ind  paa  moderne  og  rationelle 
Metoder  (Landbrugsskoler,  Foredrag,  henimod  100  Forsøgs-  og 
Mrfnstergaarde).    I  en  stor  Del  af  Landet  kan  der   —  takket  være 

de  gunstige  klimatiske  og  Jordbundsforhold  —  tages  to,  ja  under- 
tiden tre  Afgrøder  om  Aaret.  I  de  senere  Aar  producerer  Japan 
omkring  70  Millioner  Tdr.  Ris  aarlig,  for  tredive  Aar  siden  kun 
omkring  40  Mill  Tdr.,  men  ikke  desto  mindre  er  Høstudbyttet 
utilstrækkeligt  til  at  dække  det  stigende  Forbrug,  og  der  ind- 
føres aarlig  betydelige  Mængder  Ris,  navnlig  fra  Indien.  Høsten 
af  europæiske  Kornsorter  udgør  noget  over  20  Millioner  Tdr. 
aarlig  (kun  lidt  mere  end  Danmarks  Høstudbytte)  og  forbruges 
helt  i  Hjemlandet.  Skulde  Japans  Landbrug  udvikles  til  et  Eks- 
port-Erhverv, maatte  det  dyrkede  Areal  udvides  betydeligt,  men 
herom  vil  der  næppe  kunne  være  Tale,  da  største  Delen  af  Landet 
optages  af  Bjerge;  praktisk  set  er  allerede  nu  al  dyrkelig  Jord 
under  Plov.  —  Husdyrbrug  af  nogen  Betydning  findes  ikke  i 
Japan.  Paa  Grund  af  religiøse  Forskrifter  er  Konsumen  af  Kød 
ganske  minimal,  og  om  end  Kreaturbestanden  i  de  sidste  Aar  er 
forøget  noget,  har  dog  Danmark  med  sine  21/2  Million  Indbyg- 
gere flere  Kør  og  flere  Svin  end  Japan  med  en  Befolkning  paa 
henved  50  Millioner  Mennesker. 

Af  hvad  her  er  sagt  fremgaar  det  da,  at  det  ikke  er  paa 
Landbrugsprodukternes  Omraade,  at  Europa  og  Amerika  be- 
høver at  frygte  Japans  Konkurrence.  Tværtimod  er  der  nogen 
Grund  til  at  antage,  at  Japan,  efterhaanden  som  Erhvervslivet 
omformes  i  industriel  Retning,  vil  blive  nødt  til  i  stigende  Grad 
at  dække  sit  Behov  af  Landbrugsartikler  ved  Indførsel  andet- 
steds fra.  Den  japanske  Bonde  er  efter  europæiske  Begreber 
utrolig  nøjsom  (det  hele  Forbrug  af  Kornvarer  i  Japan  udgør  pr. 
Individ  kun  imellem  Halvdelen  og  Trediedelen  af  Gennemsnits- 
forbruget i  Europa),  men  med  den  stigende  Indvandring  til  By- 
erne vokser  Befolkningens  Fordringer  til  Livet,  og  først  og  frem- 
mest kræver  Japaneren  som  Industriarbejder  en  rigeligere  Ernæ- 
ring end  den,  han  nøjes  med  som  Bonde. 

Udenfor  Kredsen  af  de  egentlige  Landbrugsprodukter  falder 
en  Række  Kulturplanter,  som  ganske  vist  spiller  en  betydelig 
Rolle  i  Japans  Økonomi  og  som  ogsaa  i  stort  Omfang  er  Genstand 
for  Eksport,  men  som  kun  i  ringe  Grad  kommer  i  Betragtning, 
naar  Talen  er  om  Konkurrencen  med  Vestens  Lande.  Her  tæn- 
kes frtrst  og  fremmest  paa  Silke,  som  i  raa  og  forarbejdet  Stand 
udgør  Hovedposten  i  Japans  Udførsel  (Eksportværdien  af  Raa- 

silke  og  Silkevarer  udgør  omtrent  halvtredie  hundrede  Millioner 
Kroner  aarlig  eller  samme  Beløb  som  Værdien  af  Danmarks  Ud- 
førsel af  Smør,  Æg  og  Flæsk).  Dernæst  Bomuld,  hvoraf  der  som 
Halvfabrikat  udføres  for  50 — 60  Mill.  Kr.,  især  til  Kina.  Endelig 
The,  hvoraf  der  dog  kun  udføres  for  20 — 30  Mill.  Kr.  aarlig. 
Af  de  her  nævnte  Varer  er  Bomuld  den  eneste,  som  kan  tænkes 
i  Fremtiden  at  true  de  vestlige  Landes  Interesser. 

Uagtet  Japan,  som  før  nævnt,  er  et  udpræget  Agerdyrknings- 
land,  er  det  dog  paa  det  industrielle  Omraade,  at  det  vil  møde 
Europa  og  Amerika  i  Konkurrencen.  Faren  synes  ganske  vist 
ikke  at  være  overhængende  i  Øjeblikket,  naar  man  fæster  Blik- 
ket paa  de  Mængder  af  japanske  Industrivarer,  der  føres  frem 
paa  det  internationale  Marked.  Men  heraf  bør  man  ikke  lade 
sig  vildlede.  Japan  ejer  i  flere  Betninger  rige  Naturfond,  som 
kan  danne  Grundlaget  for  en  betydelig  Industri,  og  den  Ud- 
vikling, der  allerede  har  fundet  Sted  i  de  seneste  Aartier,  peger 
afgjort  i  Betning  af  Industristaten. 

Fraregnet  de  allerede  omtalte  store  Eksportartikler  fordeler 
Japans  Udførsel  af  Industrivarer  sig  i  Øjeblikket  paa  en  Bække 
forholdsvis  smaa  og  for  Verdenshandelen  lidet  betydningsfulde 
Poster:  Maatter,  Straaarbejder,  Vifter  og  Paraplyer,  Tændstikker, 
Papir,  Cigaretter,  lakerede  Varer,  Porcelæn  o.  s.  v.  Herimod 
staar  en  ikke  ubetydelig  Indførsel  af  europæiske  og  amerikan- 
ske Fabrikprodukter,  navnlig  Maskiner  og  forskellige  andre  Me- 
talvarer. Balancen  er  i  Japans  Disfavør,  og  Deficit  dækkes  kun 
ved  den  betydelige  Eksport  af  Baasilke.  Saaledes  er  Situationen 
i  Øjeblikket.  Men  vil  man  danne  sig  en  Forestilling  om  den 
sandsynlige  Udvikling  i  Fremtiden,  maa  man  tage  den  nærmeste 
Fortid  med  i  Betragtning. 

Bjærgværksdriften  i  Japan  har  i  de  sidste  10 — 20  Aar  gjort 
store  Fremskridt.  Det  er  en  Mængde  forskellige  Stoffer,  der 
fremdrages  af  Jordens  Skød:  Guld,  Sølv,  Bly,  Tin,  Svovl,  Grafit, 
Asfalt,  Fosfor,  Stenkul,  Petroleum,  Salt  m.  fl.  Produktionen  af 
ædle  Metaller  er  vel  ikke  betydelig,  ca.  3000  kgr.  Guld  og  70,000 
kgr.  Sølv  aarlig,  men  navnlig  Guldets  Mængde  vokser  Aar  for 
Aar  (i  de  sidste  10  Aar  er  Produktionen  stegen  til  det  firdobbelte 
eller  mere),  og  paa  Formosa  findes  der  Guldlejer,  som  lover  et 
rigt  Udbytte  i  Fremtiden.    Af  de  uædle  Metaller  er  Kobber  det. 

der  spiller  den  største  Rolle  i  Japans  Bjærgværksdrift;  der 
frembringes  aarlig  imellem  30  og  40,000  Tons,  og  Produk- 
tionen er  i  10  Aar  bleven  fordoblet.  Udførselen  andrager  aarlig 
en  Værdi  af  20—30  Mill.  Kr.  Af  største  Betydning  for  Japans 
industrielle  Udvikling  er  Landets  Rigdom  paa  Stenkul;  i  Midten 
af  Firserne  produceredes  kun  ca.  1  Mill.  Tons  aarlig,  nu  ca.  10 
Mill.  Tons,  og  trods  det  stærkt  stigende  Forbrug  i  Indlandet  kan 
der  nu  udføres  Kul  for  henimod  30  Mill.  Kr.  aarlig.  Betydelig 
—  om  end  utilstrækkelig  til  Landets  Forsyning  —  er  ogsaa  Pe- 
troleums-Produktionen, som  drives  fuldt  ud  rationelt  med  ame- 
rikanske Maskiner  og  forøvrigt  delvis  for  amerikansk  Regning 
(Standard-Oil-Kompagniet).  Medens  der  for  10  Aar  siden  kun 
frembragtes  17  Mill.  Liter  aarlig,  er  Produktionen  nu  henimod 
200  Mill.  Liter,  og  hvert  Aar  aabnes  nye  og  rige  Kilder  i  stort 
Antal. 

Indenfor  Fabrikindustrien  spiller  Silke-  og  Bomuldsforar- 
bejdningen  den  største  Rolle.  Bruttoværdien  af  Væveriernes 
Produktion  udgjorde  i  Midten  af  Firserne  omtrent  30  Mill.  Kr. 
aarlig,  nu  over  ti  Gange  saa  stort  et  Beløb.  Ved  Siden  heraf  er 
en  Artikel  som  Tændstikker  af  ringe  Betydning,  men  Produk- 
tionsværdien udgør  dog  ca.  18  Mill.  Kr.  imod  1  å  2  Mill.  for  en 
Snes  Aar  siden.  Ogsaa  Papirfabrikationen  har  gjort  enorme 
Fremskridt:  fra  ca.  9  Mill.  Kr.  i  Midten  af  Firserne  er  Produk- 
tionsværdien stegen  til  36  Mill.  nu.  Karakteristisk  er  det,  at 
medens  der  tidligere  saa  at  sige  udelukkende  fabrikeredes  saa- 
kaldet  „japansk  Papir" ,  udgør  de  europæiske  Papirsorter  nu 
hen  ved  en  Trediedel  af  hele  Produktionen. 

Vender  vi  os  dernæst  til  Japans  Vareomsætning  med  Ud- 
landet, møder  os  det  samme  Billede  af  en  næsten  eksempelløs 
hurtig  Udvikling.  I  Aaret  1868,  lige  efter  Revolutionen  —  det 
Tidspunkt,  der  i  Japan  danner  Grænsen  mellem  den  gamle  og 
den  nye  Tid  —  udgjorde  den  sammenlagte  Værdi  af  Landets 
Ind-  og  Udførsel  kun  lidt  over  40  Millioner  Kroner,  men  dette 
Beløb  er  siden  hin  Tid  bleven  fordoblet  5  Gange,  i  1874,  1886, 
1893,  1897  og  1904.  Nu  udgør  Værdien  af  Japans  Vareomsætning 
med  Udlandet  IV4  Milliard  Kr.  aarlig.  Det  imponerende  er  ikke 
denne  Sums  absolute  Størrelse;  Danmark  omsætter  i  sin  Uden- 
rigshandel aarlig  en  Værdi  af  1100  Millioner  Kr.,  altsaa  kun  lidt 

mindre  end  Japan,  men  medens  Danmarks  Udenrigsomsætning  i 
en  Menneskealder  er  stegen  til  det  tredobbelte  Beløb,  er  Japans 
stegen  til  det  30-  eller  40-dobbelte!  —  Naturligvis  maa  man  ved 
Vurderingen  af  denne  Udvikling  tage  i  Betragtning,  at  Japan 
indtil  for  en  Menneskealder  siden  delvis  var  et  lukket  Land;  saa 
snart  Kræfterne  fik  Lov  til  at  røre  sig  frit,  maatte  Udviklingen 
derfor  faa  en  eruptiv  Karakter,  og  man  har  ikke  Lov  til  at  slutte, 
at  Udenrigsomsætningen  i  Fremtiden  vil  stige  i  samme  Forhold 
som  hidtil.  Men  at  der  endnu  ikke  er  indtraadt  nogen  Stands- 
ning i  Bevægelsen,  ser  man  deraf,  at  Omsætningsværdien  i 
hvert  af  de  sidst  forløbne  Aar  var  100 — 150  Millioner  Kr.  større 
end  i  det  foregaaende. 

Af  Japans  Udenrigsomsætning  har  kun  imellem  en  Femtedel 
og  en  Fjerdedel  en  lokal  Karakter  (Handel  med  Kina,  Korea  og 
andre  østasiatiske  Lande).  Hele  Besten  er  Vareudveksling  med 
Europa,  Amerika  og  de  vestlige  Landes  Kolonier.  Naturligvis  er 
det  de  engelsktalende  Nationer,  som  her  har  Førerpladsen:  Stor- 
britannien med  sine  Kolonier  er  Parthaver  i  det  samlede  Beløb 
med  omtrent  en  Trediedel  af  dette,  de  Forenede  Stater  med  over 
en  Femtedel. 

Betragter  man  særskilt  Ind-  og  Udforselsværdierne,  finder 
man,  at  Japans  Vareudveksling  med  Amerika  og  med  Østasien 
har  en  stærkt  aktiv  Karakter,  med  Europa  og  det  øvrige  Asien  en 
stærkt  passiv.  Den  japanske  Overskudsindforsel  af  Industripro- 
dukter fra  Europa  og  af  Baastoffer  (og  Levnedsmidler)  fra  det 
vestlige  Asien  betaler  Landet  med  Udførsel  af  sine  Naturfrem- 
bringelser til  Amerika  og  af  sine  Industrivarer  til  Østasiens  Fast- 
land. 

To  Faktorer  er  der,  som  i  Japan  —  ligesom  overalt  i  Verden 
—  har  været  nødvendige  Forudsætninger  for  den  nationale  Øko- 
nomis Omformning  og  Vækst.  Det  er  Kapital  og  Samfærdsels- 
institutioner. 

Fra  Begyndelsen  af  det  17de  Aarhundrede  kan  man  tale  om 
et  egentligt  Banksystem  i  Japan,  men  dette  havde  en  ganske  mid- 
delalderlig Karakter  lige  indtil  1868,  da  Bevolutionen  paa  dette 
Omraade  som  paa  saa  mange  andre  bragte  Udviklingen  ind  i  helt 
nye  Spor.  Det  var  den  bekendte  Marquis  Ito,  som  i  Begyndelsen 
af  Halvfjerserne  omplantede  det  nordamerikanske   Banksystem 

paa  japansk  Grund,  og  selv  om  der  er  foretaget  en  radikal  Prin- 
cipforandring med  Hensyn  til  Ordningen  af  Seddelemissionen, 
har  der  ikke  været  nogen  Standsning  i  selve  Bankforretninger- 
nes Udvikling,  indtil  det  nuværende  Tidspunkt,  da  halvtredie 
Tusinde  Banker  med  en  Kapital  af  omtrent  700  Mill.  Kr.  omsæt- 
ter nær  ved  1500  Millioner  aarlig. 

Disse  efter  moderne  Principper  organiserede  og  i  Alminde- 
lighed godt  ledede  Pengeinstitutter  har  naturligvis  været  af  stor 
Betydning  for  Dannelsen  af  de  over  9000  Aktieselskaber,  der  for 
Tiden  arbejder  i  Japan,  og  som  repræsenterer  en  samlet  Kapital 
af  over  halvanden  Milliard  Kr.  Det  er  dog  først  i  den  sidste  Snes 
Aar,  at  Dannelsen  af  Aktieselskaber  ret  har  taget  Fart.  Endnu 
i  1884  var  Tallet  kun  ca.  1300  og  Kapitalen  kun  40  Millioner, 
i  1893  var  Kapitalen  vokset  til  det  tidobbelte,  og  siden  da  igen 
til  det  firedobbelte. 

Der  er  maaske  ikke  noget  Omraade,  hvor  den  hovedkulds 
Modernisering  af  et  gammelt  Kulturland  har  givet  sig  saa  ejen- 
dommelige Udslag  som  i  det  japanske  Post-  og  Telegrafvæsens 
Historie.  Endnu  i  1870  besørgede  Staten  kun  Befordringen  af 
officielle  Korrespondancer  mellem  de  forskellige  Egne  af  Landet. 
Alle  andre  var  henviste  til  at  benytte  Lej lighedsbef ordring,  und- 
tagen hvor  der  fandtes  kommunale  Brevposter  mellem  de  for- 
skellige Byer.  I  1871  aabnedes  imidlertid  180  offentlige  Post- 
kontorer, der  i  Løbet  af  Aaret  besørgede  en  halv  Million  Brev- 
forsendelser. Men  det  er  som  om  Beformen  er  alt  for  overvæl- 
dende til  at  kunne  gennemføres  i  ét  Skridt.  Hvad  Japan  fik  i 
1871  lignede  i  meget  de  vestlige  Landes  Postvæsen  i  ældre  Tid: 
ingen  ensartet  Porto,  ingen  Pakkebefordring  o.  s.  v.  Dog,  alt 
dette  kom  i  hurtigt  Tempo;  de  180  Postkontorer  blev  i  35  Aar  til 
6000,  den  halve  Million  Porsendelser  blev  til  næsten  halvanden 
Milliard.  Sætter  man  de  befordrede  Breves  Antal  i  Forhold  til 
Folkemængden,  finder  man,  at  Japanerne  korresponderer  halvt 
saa  hyppigt  som  vi  Danske,  dobbelt  saa  hyppigt  som  de  sydeuro- 
pæiske Nationer  og  4  Gange  saa  hyppigt  som  Busserne. 

Ved  Udviklingen  af  det  japanske  Telegrafnet  har  Hensynet  til 
Statslivets  Tarv  (den  politiske  Koncentration)  maaske  spillet  en 
nok  saa  stor  Bolle  som  det  kommercielle  Behov.  Den  første 
Linie  anlagdes  allerede  1869,  men  trods  alle  Begeringens  ihær- 

dige  Bestræbelser  var  det  ikke  muligt  at  formaa  Befolkningen  til 
at  benytte  den  i  de  første  Aar.  Endnu  i  1879  befordredes  der 
fra  omtrent  100  Stationer  kun  1  Million  Depecher,  men  efterhaan- 
den  lærte  Forretningsfolkene  Fordelene  ved  dette  moderne  Med- 
delelsesmiddel, og  navnlig  siden  Midten  af  Halvfemserne  har 
Telegrafkorrespondancen  taget  et  mægtigt  Opsving.  Der  findes 
nu  langt  over  2000  Stationer,  hvoraf  der  aarlig  ekspederes  over 
20  Millioner  Telegrammer;  det  er  400  for  hver  1000  Indbyggere, 
omtrent  samme  Forhold  som  i  Sverige,  forholdsvis  færre  end  i 
Danmark,  men  langt  flere  end  i  de  sydeuropæiske  Lande. 

Telefon  har  man  haft  i  Japan  siden  Begyndelsen  af  Halv- 
femserne. Der  findes  nu  paa  det  nærmeste  lige  saa  mange  Ap- 
parater som  i  Danmark. 

For  Person-  og  Godstransporten  er  der  udført  et  enormt  Ar- 
bejde i  Japan  i  de  sidste  30 — 40  Aar.  I  tidligere  Tid,  før  den 
politiske  Samling  af  Landet,  under  den  da  herskende  Natural- 
økonomi, var  der  kun  liden  Trang  til  Veje  og  Transportmidler. 
Næsten  al  Befordring  af  Personer  og  Gods  foregik  indtil  Tiden 
omkring  1870  paa  Heste-  og  Menneskeryg.  Saa  tog  man  paa  én 
Gang  fat  paa  at  anlægge  almindelige  Færdselsveje,  bygge  Jern- 
baner o.  s.  v.,  og  nu  foregik  der  i  Japan  i  nogle  faa  Aartier  paa 
Transportvæsenets  Omraade  det  samme,  som  i  Vestens  Lande 
havde  taget  lige  saa  mange  Menneskealdre.  Der  maatte  derfor 
næsten  med  Nødvendighed  komme  noget  kaotisk  over  Udviklin- 
gen: medens  der  allerede  i  1872  aabnedes  en  Jernbanelinie,  og 
medens  i  den  følgende  Tid  (men  navnlig  efter  1890)  lokale  Jern- 
baneselskaber skød  op  som  Paddehatte,  saa  at  der  nu  findes  om- 
trent 40  saadanne  Selskaber,  har  Landets  Hovedstad  endnu  ikke 
brolagte  Gader;  medens  kun  en  ringe  Del  af  Vejene  i  Tokio  er 
forsynet  med  Fortov  for  Fodgængere,  kan  man  i  samme  By 
vælge  mellem  at  lade  sig  befordre  med  elektrisk  Sporvogn  eller 
med  „Jinrikisha" ,  trukken  af  Mennesker.  I  Japan  betales  der 
Skat  af  alle  Køretøjer,  og  man  kender  derfor  Antallet.  Forteg- 
nelsen giver  et  broget  Billede  af  Transportmidlerne  i  dette  mær- 
kelige Land:  1500  Lokomotiver,  5000  Jernbane-Personvogne, 
22,000  Jernbane-Godsvogne,  1400  Sporvogne  (hvoraf  Halvdelen 
for  elektrisk  Drift),  94,000  Vogne  og  Karrer  til  Hesteforspand, 

214,000  Oksekarrer,  endelig  henved  172  Million  Vogne  og  Karrer, 
der  trækkes  af  Mennesker,  heraf  168,000  til  Personbefordring. 

Foruden  de  før  nævnte  ca.  40  private  Selskaber  driver  Staten 
Jernbaner  i  betydelig  Udstrækning.  Alt  i  alt  findes  der  i  Japan 
Jernbaner  til  en  samlet  Linielængde  af  noget  over  7000  Kilometer 
(Danmark  har  godt  3000  Kilometer).  Japans  Jernbaner  opviser 
en  forholdsvis  større  Persontrafik  end  de  fleste  europæiske  Lan- 
des, men  Godstrafikken  er  endnu  forholdsvis  ringe.  Om  Renta- 
biliteten er  det  meget  vanskeligt  at  dømme,  da  Oplysningerne  er 
modstridende.  Efter  officielle  Angivelser  synes  Japans  Jern- 
baner at  give  et  bedre  økonomisk  Udbytte  end  de  fleste  andre 
Landes,  et  Resultat,  der  dog  maaske  delvis  beror  paa  en  mindre 
rationel  Bogføring. 

Vi  har  i  det  foregaaende  anført  en  Række  Data  til  Belysning 
af  Japans  Fremtid  paa  Erhvervslivets  forskellige  Omraader  i  de 
sidste  30 — 40  Aar.  Det  kan  ikke  nægtes,  at  dette  Fremskridt  er 
enormt.  Men  Spørgsmaalet  er  dernæst,  om  man  paa  Grundlag 
af  Erfaringerne  fra  det  nye  Japans  første  lyse  Blomstringsperiode 
kan  drage  Slutninger  om  Udviklingen  i  Fremtiden. 

Det  er  alierede  fremhævet,  at  den  Omstændighed,  at  Lan- 
det indtil  for  godt  en  Menneskealder  siden  —  industrielt  set  — 
saa  at  sige  stod  paa  bar  Bund,  stiller  Tallene  i  et  højst  flatterende 
Relief.  Det  er  nødvendigt  ved  Bedømmelsen  af  japanske  For- 
hold stadig  at  erindre  sig  den  elementære  Regel,  at  enhver  For- 
øgelse og  enhver  Bevægelse  synes  des  større  og  kraftigere,  jo 
smallere  den  Sammenligningsbasis  er,  man  benytter.  Tag  eks- 
empelvis den  japanske  Bomuldsindustri,  af  hvis  Fremskridt  der 
er  gaaet  saa  stort  Ry.  De  første  Spinderier  anlagdes  forsøgsvis 
i  Begyndelsen  af  1880erne.  I  1886  fandtes  en  Snes  Spinderier 
med  65,000  Tene,  nu  henimod  hundrede  Spinderier  med  om- 
trent halvanden  Million  Tene.  Tenenes  Antal  er  i  tyve  Aar  ste- 
get til  det  tyvedobbelte.  Hvis  Japan  i  samme  Periode  havde  for- 
øget Antallet  af  sine  Bomuldstene  fra  172  Million  til  3  Millioner, 
vilde  man  kalde  det  respektabelt,  nu  anvender  man  overfor  den 
samme  absolutte  Forøgelse  langt  stærkere  Udtryk,  og  dog  er  det 
muligt,  at  Springet  fra  172  til  3  Millioner  er  vanskeligere  end 
Springet  fra  65,000  til  172  Million.     Det  er  muligt,  at  det  ma- 

terielle  Fremskridt  i  Japan  endnu  i  lang  Tid  kan  fortsættes  i 
samme  Tempo  som  hidtil.  Det  er  muligt,  men  sikkert  er  det 
ingenlunde,  ja  vel  end  ikke  sandsynligt. 

Og  hvorfor  ikke? 

I  de  mange  Beretninger,  der  i  de  senere  Aar  er  fremkomne 
om  japanske  Forhold,  er  der  et  Træk,  der  stadig  gaar  igen,  trods 
alle  Forskelligheder  i  Opfattelsen  og  i  de  Konklusioner,  der  dra- 
ges. Det  er  Blandingen  af  gammelt  og  nyt,  Brydningen  mellem 
det  oprindelige,  det  nedarvede  og  det  tillærte.  Den  Erfaring 
gentager  sig  atter  og  atter,  at  Aarhundreders  Historie  ikke  kan 
gøres  paa  Aartier.  Et  intelligent  og  vaagent  Folk,  der  ser  sin 
Fordel  ved  at  lukke  Døre  og  Vinduer  paa  vid  Gab  for  alskens 
fremmed  Væsen,  kan  naa  et  langt  Spring  frem  gennem  Efter- 
ligning. Det  er  det,  Japanerne  har  gjort,  og  utvivlsomt  gjort 
godt.  Men  Fremskridtet  er  af  en  egen  hæsblæsende  Art,  og  kan 
næppe  i  Soliditet  maale  sig  med  det,  der  i  Vestens  Lande  er 
vokset  op  i  langsomt  Tempo  paa  Erfaringens  faste  Grundlag.  Og 
her  er  da  navnlig  et  enkelt  Moment,  der  faar  afgørende  Betyd- 
ning: Bristen  paa  industriel  Opdragelse.  Lad  Japan  være  aldrig 
saa  rigt  paa  Naturgoder,  som  dets  Erhvervsliv  kan  drage  sig  til 
Nytte.  Lad  japanske  Ingeniører  og  Forretningsfolk  være  de 
bedste  og  intelligenteste  Iagttagere  i  Verden.  Betydningen  af 
disse  Fordele  forringes  ved  at  Folket  er  uden  industriel  Opdra- 
gelse, uden  Træning  af  den  Art,  som  gør  Englænderne,  Ameri- 
kanerne og  efterhaanden  ogsaa  Tyskerne  til  de  førende  paa  det 
store  Marked.  Det  paastaas  af  Folk,  der  har  levet  længere  Tid 
i  Japan,  at  man  der,  selv  i  de  ledende  Kredse,  ved  Siden  af  me- 
gen Intelligens  og  sund  Menneskeforstand,  aandelig  Bevægelig- 
hed og  Tilpasningsevne  træffer  mærkværdig  faa  Personligheder, 
der  træder  frem  af  det  almindelige  Niveau;  det  siges,  at  det  er 
sjældent  at  finde  en  ung  Japaner,  som  gaar  sine  egne  Veje.  Det 
er  Typerne  og  ikke  Individualiteterne,  der  er  førende  i  Japan. 
Men  den  moderne  Industri  behøver  netop  individuel  Kraft  hos  de 
ledende;  Organisationstalentet  er  en  af  de  Driftsherreegenskaber, 
som  Japanerne  mangler;  mange  fortrinlige  tekniske  Hjælpe- 
midler bliver  slet  udnyttede  i  japanske  Fabrikker. 

Og  hvorledes  er  nu  det  Arbejdermateriale,  den  japanske 
Industri  raader  over?    Det  er  stort  nok  (i  Europa  er  kun  Busserne 

og  Tyskerne  talrigere),  men  Kvaliteten  lader  utvivlsomt  meget 
tilbage  at  ønske.  En  Forfatter,  som  iøvrigt  ser  med  megen  Sym- 
pati paa  det  japanske  Folk,  udstyrer  det  i  sin  Karakteristik  med 
de  Egenskaber,  man  træffer  overalt  hos  Smaabønder,  Haandvær- 
kere  og  Kræmmere  af  den  gamle  Type  fra  Tiden  før  det  moderne 
Erhvervslivs  Gennembrud.  Det  store  Flertal  udmærker  sig  ved 
jævn  Flid  af  den  gammeldags  Art,  men  de  fleste  japanske  Arbej- 
dere er  efter  moderne  Begreber  noget  lade,  ikke  videre  punkt- 
lige, altid  beredte  til  en  Pibe  Tobak,  en  Kop  The  og  en  Passiar. 
Den  moderne  Vesteuropæers  (end  sige  Amerikanerens)  Stadighed 
kendes  ikke  i  Japan,  og  det  regelmæssige,  anspændte  Arbejde 
ved  Maskinen  finder  de  japanske  Arbejdere  sig  kun  daarligt  til 
Rette  med.*) 

Saa  er  Arbejdslønnen  ganske  vist  til  Gengæld  lav,  om  den 
end  i  mindre  end  en  Snes  Aar  synes  at  være  bleven  mere  end 
fordoblet.  I  de  fleste  Fag  tjener  mandlige  Arbejdere  i  dansk 
Mønt  op  imod  en  Krones  Penge  om  Dagen,  sjælden  saa  meget 
som  IV4  Krone;  Kvinderne  naar  i  Almindelighed  ikke  mere  end 
godt  og  vel  halvt  saa  meget.  Men  den  billige  Arbejdskraft  er 
kun  tilsyneladende  en  Fordel;  det  har  altid  og  overalt  vist  sig,  at 
hvor  Arbejdet  er  billigt,  ødsles  der  med  det.  Japan  danner  i 
saa  Henseende  ingen  Undtagelse;  det  skal  være  fast  utroligt, 
hvad  der  sløses  med  Arbejdskraft  i  japanske  Fabrikker.  Og 
dette  er  et  Onde,  som  der  skal  Tid  til  at  faa  Bugt  med.  Det  er 
næppe  for  meget  at  regne  med  Generationer,  før  Japanerne  ret 
faar  gennemført  Princippet  om  de  høje  Lønningers  Økonomi. 

Der  er  endnu  et  Moment,  som  gør,  at  man  maa  stille  sig 
noget  tvivlende  overfor  en  vedvarende  Udvikling  af  den  japanske 
Industri  efter  samme  Maalestok  som  hidtil.  Det  er  Landets 
Kapital-Fattigdom.  Renten  er  urimelig  høj  i  Japan,  og  her  er 
endelig  et  Punkt,  som  Fremskridtet  ikke  har  naaet.  Saa  langt  de 
tilgængelige  Oplysninger  rækker  tilbage  i  Tiden  (d.  v.  s.  til  Slut- 
ningen af  Firserne)  har  den  for  Laan  mod  Sikkerhed  i  Værdi- 
papirer noterede  Bankrente  svinget  omkring  8  pCt.  som  Mini- 
mum og  12  pCt.  som  Maksimum;  i  1904  var  Noteringerne  endda 
snarere  noget  højere.  Det  er  klart,  at  Forretninger,  der  skal 
arbejde  med  laant  Kapital  til  saa  høj  Rente,  maa  have  særlige 

*   Å'.  Rathgen,  Die  Japaner  (Leipzig  1905). 

Vanskeligheder  at  kæmpe  med.  Der  klages  da  ogsaa  enstemmigt 
over  dette  Forhold,  som  først  vil  kunne  bedres,  naar  fremmed 
(europæisk  og  amerikansk)  Kapital  i  større  Omfang  søger  Anlæg 
i  japanske  Virksomheder.  Men  hertil  er  der  foreløbig  ikke  stor 
Udsigt,  da  baade  den  almindelige  Opinion  og  den  bestaaende 
Lovgivning  i  Strid  med  al  Fornuft  lægger  Invasionen  af  frem- 
med Kapital  alle  mulige  Hindringer  i  Vejen.  Her  er  et  Punkt, 
hvor  den  nye  Tid  endnu  ikke  har  faaet  Magten:  den  Tanke  er 
Japanerne  inderlig  imod,  at  skulle  dele  Udbyttet  af  deres  Virk- 
somhed med  fremmede;  derfor  forbyder  Loven  endnu  den  Dag  i 
Dag  Udlændinge  at  besidde  japansk  Jord,  at  drive  japanske 
Bjergværker  eller  at  erhverve  Aktier  i  de  store  Bankselskaber 
o.  1.  Med  den  reelle  Sikkerhed  for  fremmede  Kapitalanlæg  er 
det  altsaa  smaat  bevendt,  og  hvad  den  personlige  Sikkerhed  an- 
gaar,  er  Tilstanden  karakteriseret  af  Præsidenten  for  de  forenede 
japanske  Handelskamre  i  følgende  Udtryk,  der  i  Tydelighed 
intet  lader  tilbage  at  ønske:  „Sidst,  men  ikke  mindst  er  det  en 
Nødvendighed  at  sikre  den  japanske  Forretnings-Reellitet.  Det 
falder  mig  tungt  at  sige  det,  men  jeg  tvivler  om,  at  Japan  her 
staar  saa  højt  som  England,  Amerika  og  Tyskland.  Saa  længe 
den  nuværende  usikre  Tilstand  bliver  bestaaende,  vil  alle  An- 
strængelser  for  at  drage  Kapital  til  Landet  ude  fra  vise  sig  fuld- 
stændig unyttige.  Lovene  kan  forbedres,  men  den  Hindring, 
der  dannes  af  manglende  Reellitet,  er  langt  vanskeligere  at  over- 
vinde end  de  sletteste  Love."*) 

Af  det,  der  er  anført  i  det  foregaaende,  maa  man  have  Lov 
til  at  slutte,  at  „den  gule  Fare"  ,  der  truer  fra  Japan,  ikke  er  over- 
hængende i  Øjeblikket.  Japans  Indsat  i  Verdensøkonomien  er  i 
Virkeligheden  af  ringe  Betydning.  Ganske  vist  frembringer 
Landet  en  Fjerdedel  af  hele  Jordens  Produktion  af  Raasilke 
(Kina  frembringer  henimod  Halvdelen),  men  Silkeavlen  er  ogsaa 
det  eneste  Omraade,  hvor  Japan  i  nogen  Grad  kan  siges  at  være 
ledende.  Kun  5  pCt.  af  Verdens  The-Produktion  frembringes  i 
Japan,  kun  3  pCt.  af  Tobaksproduktionen.  Paa  Mineralproduk- 
tionens Felt  er  alene  Kobber  og  Salt,  relativt  set,  af  nogen  Be- 

*   Unser  Vaterland  Japan.     Ein   Quellenbuch   geschrieben   von   Japanern   (Leipzig 
1904),  Side  394. 

tydning;  Japans  Andel  i  Totaludbyttet  er  for  begges  Vedkom- 
mende omtrent  6  pCt.  Derimod  falder  kun  Va  pCt.  af  Verdens 
Guldproduktion,  1  pCt.  af  Sølvproduktionen,  1  pCt.  af  Kulpro- 
duktionen paa  Japan.  Hvad  der  i  Japan  frembringes  af  Jern  og 
Petroleum  er,  forholdsvis  set,  endnu  mindre.  —  Stiller  man 
den  japanske  Industri-Virksomhed  i  Forhold  til  samtlige  øvrige 
Landes,  finder  man  ligeledes  forbavsende  smaa  Forholdstal.  Kun 
Silkefabrikationen  er  relativt  betydelig;  derimod  naar  den  japan- 
ske Bomuldsindustri  —  trods  dens  stærke  Opblomstring  —  endnu 
ikke  højere  op,  end  at  kun  173  pCt.  af  Verdens  Bomuldstene 
findes  i  japanske  Spinderier.  —  Endelig  udgør  Værdien  af  Ja- 
pans Udenrigsomsætning  kun  l1/*  pCt.  af  samtlige  Landes. 

En  Side  af  Spørgsmaalet,  som  her  kun  lige  skal  berøres,  er 
dette,  om  ikke  selve  den  Betragtning,  der  ligger  bag  ved  Slag- 
ordet „den  gule  Fare" ,  er  ganske  bagvendt.  Stiller  man  ikke 
Sagen  paa  Hovedet  ved  i  den  fremblomstrende  japanske  Industri 
at  se  en  Fjende,  der  for  enhver  Pris  maa  holdes  nede?  Er  det 
ikke,  naar  alt  kommer  til  alt,  en  Fordel  for  Vestens  Lande,  at 
Japan  med  sine  halvhundrede  Millioner  Mennesker  gaar  fremad 
i  Nationalvelstand  og  Købekraft?  Det  maa  ikke  glemmes,  at  selve 
Industrialiseringen  i  første  Omgang  betyder  en  forøget  Afsæt- 
ning for  europæiske  og  amerikanske  Fabrikprodukter  (Maskiner, 
Værktøj  o.  s.  v.).  For  blot  at  nævne  nogle  faa  Eksempler,  har 
Japan  i  Femaaret  1900 — 04  købt  af  England,  Tyskland,  Belgien 
og  de  Forenede  Stater  Dampskibe  for  32  Mill.  Kr.,  Lokomotiver 
for  17  Mill.,  Jernbaneskinner  for  23  Mill.,  Spinderiinventar  for 
8  Mill.  Kr.,  o.  s.  v.  Naturligvis  er  det  ikke  vanskeligt  at  paa- 
pege Tilfælde,  hvor  et  tidligere  Afsætningsmarked  for  europæ- 
iske Industrivarer  er  gaaet  tabt  derved,  at  Japan  selv  har  over- 
taget Forsyningen;  men  ofte  betyder  dette  kun  en  Omlægning  af 
Forretningen,  nationalt  set  derimod  ikke  noget  Tab  for  Eks- 
portlandet. Et  karakteristisk  Eksempel  herpaa  er  den  tyske  Øl- 
eksport  til  Japan,  der  tidligere  androg  op  imod  en  halv  Million 
Kroner  aarlig,  men  nu  er  gaaet  betydeligt  tilbage,  efter  at  man 
har  lært  at  brygge  Lagerøl  i  selve  Japan.  Men  hvad  Tyskland 
har  mistet  af  Eksport  paa  Øl-Kontoen,  har  det  rigeligt  indvundet 
ved  at  forsyne  Japan  ikke  alene  med  Bryggeri-Inventar  og  Ma- 
skiner til  den  nye  Ølindustri,  men  ogsaa  med  Malt  og  Humle  til 

en  Værdi,  der  er  tre  til  fire  Gange  saa  stor  som  Værdien  af  Øl- 
Udførselen  paa  det  Tidspunkt,  da  denne  var  paa  sit  højeste. 

Det  her  nævnte  maa  være  tilstrækkeligt  til  at  antyde,  at 
Slagordet  „den  gule  Fare" ,  saaledes  som  det  anvendes  paa  Ja- 
pans Industri-Udvikling,  hviler  paa  en  ensidig  og  ret  snæver- 
synet økonomisk  Opfattelse.  Men  selv  bortset  herfra  synes  det, 
naar  alle  de  i  det  foregaaende  omtalte  Momenter  tages  i  Betragt- 
ning, lidet  betimeligt  nu  at  raabe  Vagt  i  Gevær  overfor  den  Kon- 
kurrence, Japan  i  en  overskuelig  Fremtid  kan  paaføre  Europa 
paa  det  industrielle  Omraade. 


Abailard  og  Heloi'se. 

Af  L.  Moltesen. 

I  Begyndelsen  af  det  19.  Aarhundrede  saa  Historikerne,  lige- 
som de  samtidige  Digtere,  paa  Middelalderen  som  det  for- 
jættelsesrigeste  Tidsrum  i  Historien.  Det  var  den  dunkle  dybe 
Tid,  da  Aanden  fløj  højt  imod  Herlighedsborgen,  da  alle  de 
bedste  dreves  ud  over  Hav  og  Land  for  at  søge  den  blaa 
Blomst,  den  hellige  Graal,  i  fuldkommen  Selvfornægtelse.  Det 
var  Tiden  med  de  stærke  Lidenskaber,  parret  med  den  rene 
Kærlighed,  Ungdommens  Tid,  Knopningstiden  uden  visne  Blade 
og  uden  Ormebid.  Man  saa  det  i  Middelalderen,  fordi  man 
saa  den  i  Maaneskinsbelysning,  og  ud  af  Nattetaagen  hævede 
sig  de  hemmelighedsfulde,  kæmpemæssige  Skikkelser. 

Betegnende  er  en  Udtalelse  af  Martensen  (Mester  Eckardt 
S.  6  f.):  »Om  disse  [de  middelalderlige]  Mystikeres  ydre 
Historie  vides  kun  lidet.  Deres  Liv  var  forborgent  i  Gud. 
Gørres  kalder  Eckardt  en  taageindhyllet,  næsten  kristelig- 
mystisk Skikkelse,  og  ikke  med  Urette.  Ti  det  er  kun  hans 
indre  Liv,  der  kendes,  medens  hans  virkelige  Historie  er  ind- 
hyllet i  Mørke.«  For  os  er  Taagen  forsvunden.  Vi  kender 
Mester  Eckardt  lige  saa  godt  som  man  nu  engang  kender  disse 
religiøse  Personligheder,  der  ikke  greb  ligefrem  ind  i  Historiens 
Gang,  men  hvis  Liv  som  Betydning  var  i  og  for  Lønkammeret. 

Kun  gennem  Musiken  kunde  Middelalderen  forstaaes  eller 
rettere  anes,  ti  gribes  kunde  dens  taagehyllede  Skikkelser  jo 
ikke.  Den  gotiske  Domkirke  aabenbarede  Middelalderens  Aand, 
men  den  gotiske  Domkirke  saa  man  kun  nedenfra  eller  ovenfra, 
og  derfor  gjorde  den  Indtryk  paa  Øjet  som  et  himmelsk  Ora- 
torium  paa  Øret.     Man   studerede   den   ikke  Ansigt  til  Ansigt, 

saaledes  som  vi  nu  gør;  det  vilde  have  ført  fra  Anen  til 
Forstaaelse. 

Romantikens  Syn  paa  Middelalderen  afløstes  af  Naturalis- 
mens, der  havde  saa  meget  lettere  ved  at  trænge  igennem, 
som  den  faldt  i  Traad  med  Protestantismens.  Uvidenhed  og 
Raahed  var  Middelalderens  Kendemærker,  Inkvisitionens  Blod 
randede  den.  Man  gentog  Heines  Aandrighed  om  Kølns  Dom- 
kirke, at  den  mindede  om  et  Marterredskab  til  at  pine  Kættre 
og  Jøder  med,  og  Lyset,  der  faldt  gennem  de  malede  Ruder, 
syntes  som  Blodpletter.  For  Georg  Brandes  var  Middelalderen 
engang  hin  rædselsfulde  Kloak! 

Nu  er  Synet  paa  Middelalderen  bleven  en  anden,  fordi 
man  har  taget  sig  for  at  studere  den.  Man  sværmer  ikke  for 
den  saa  lidt  som  man  afskyr  den.  Man  gaar  til  Undersøgelsen 
af  den  med  samme  Ligevægt  i  Sindet  og  med  samme  Optaget- 
hed, som  man  gaar  til  enhver  anden  videnskabelig  Opgave, 
og  man  ser,  at  der  den  Gang  levede  Mennesker,  der  elskede 
og  hadede  som  vi,  kraftigere  vel,  men  uden  saa  fine  Overgange, 
Mennesker,  som  til  Lands  og  til  Vands  og  i  Lønkammeret 
søgte  efter  Sandheden  med  ikke  mindre  Kraft  og  med  lige  saa 
stor  Selvfornægtelse  som  vi.  De  naaede  en  Skarphed  i  Tanken 
og  en  Inderlighed  i  Følelsen,  som  vi  kan  misunde  dem;  de 
trængte  ind  i  Hjertets  Vraaer  og  gav  Sjælegranskerne  Stof,  som 
endnu  langtfra  er  udtømt.  De  kunde  forme  deres  indre  Liv 
ud  i  Kunsten  paa  en  Maade,  som  ikke  er  overgaaet  før  eller 
siden.  Intet  Kunstværk  overgaar  i  Sjælfuldhed  den  gotiske 
Katedral  og  Broder  Angelicos  Malerier,  og  hvem  af  vore  Dages 
Digtere,  de,  der  fremfor  alt  sætter  en  Ære  i  at  forstaa  Sjæle 
og  hvis  Ærgerrighed  det  er  at  være  fintmærkende,  hvem  af 
dem  naar  op  ved  Siden  af  Dante  i  Sjæleforstaaelse? 

Vi  er  gennem  den  klassiske  Dannelse  hidtil  bleven  vænnet 
til  at  se  det  græske  og  romerske  som  det  forbilledlige,  uden 
Plet  og  Rynke,  at  se  paa  Klassicismen  som  et  Tidsafsnit,  da 
man  trak  Vejret  frit,  fordi  intet  tyngede,  som  et  Arkadien, 
hvor  man  ikke  kendte  til  Syndens  og  til  Ydmyghedens  For- 
nedrelse, Herremoralens  Tid  i  Modsætning  til  den  kristelige 
Slavemorals.  Vi  ved  nu,  at  det  var  et  galt  Synspunkt.  Vi 
blev   kun  gjort  opmærksom    paa  de  græske  Statuer  fra  Torve 

og  Gader,  paa  Templerne  og  paa  Buegangene,  og  ingen  viste 
os  de  Tog  af  Mennesker,  der  vandrede  til  Mysterierne,  tyngede 
af  Sorg  og  Synd.  Og  samtidig  lærte  vi  om  Middelalderens 
Mørke,  som  først  Renæssancen  friede  os  ud  af,  Renæssancen, 
som  var  den  klassiske  Aands  Genfødelse.  Nu  søger  man  at 
tyde  det  egenlige  i  Renæssancens  Kunst  ikke  alene  ved  Skæret 
af  den  græsk-romerske  Fakkel,  men  ogsaa  ved  Skæret  af  den 
Lampe,  der  hang  i  Broder  Angelicos  Celle,  og  nu  maa  man 
gaa  tilbage  til  den  Reformation,  der  udgik  fra  den  Fattige  i 
Aanden,  fra  Frans  fra  Assisi  og  hans  Fæller,  for  at  forstaa 
det  store  Omslag  i  Middelalderens  Slutning,  og  ikke  til  de 
lærde  Grammatikere,  som  flygtede  fra  Konstantinopel  for  Tyr- 
kerne. Som  om  nyt  Liv  overhovedet  kunde  ventes  at  spire 
frem  af  lærde  Grammatikeres  Flid!*) 

Dommen  over  Middelalderen  afhænger  naturligvis  af,  hvil- 
ken Maalestok  man  har.  Maaler  man  den  efter  Omfanget  af 
dens  Kundskaber,  er  Naturalismens  Dom  forstaaelig,  maaler 
man  den  efter  Inderligheden  i  dens  Følelsesliv,  er  Romantikens 
Dom  ikke  mindre  forstaaelig,  men  ser  man  paa  Middelalderen 
ligefrem  som  et  Afsnit  af  den  europæiske  Menneskeligheds 
Udviklingshistorie,  glædes  man  over  de  rige  Værdier,  den  har 
frembragt,  og  den,  der  hungrer  og  tørster  under  vore  Dages 
rastløse  Slid,  kan  finde  baade  Læskelse  og  Mættelse  ved  dens 
Bord.  Ind  ad,  ud  ad,  op  ad  —  i  den  Retning  havde  Middel- 
alderens Mennesker  en   lige   saa  hæftig  Traa   som  de  bedste  i 

*  Lad  mig  anføre  nogle  Ord  af  Harald  Høffding,  den  af  vore  Dages  Filosofer,  der 
maaske  har  de  bedste  Betingelser  for  at  forstaa  Middelalderen:  »Størst  Betydning  har 
Middelalderen  ved  Fordybelsen  i  Sjælelivets  indre  Verden.  Den  antike  Oldtid  stansede 
ved  et  harmonisk  Forhold  mellem  det  indre  og  det  ydre  og  havde  kun  Interesse  for 
det  indre  Liv  i  dets  Forhold  til  det  ydre  Liv  i  Natur  og  Stat.  For  den  middelalderlige 
Tro  bestemtes  Personlighedens  evige  Skæbne  ved  det  indre  Livs  Begivenheder.  Det 
var  et  Spørgsmaal  paa  Liv  og  Død,  om  den  sjælelige  Vækst  udfoldede  sig  tilbørligt. 
Intet  Under,  at  der  udviklede  sig  en  fin  og  dyb  Sans  for  hvad  der  gik  for  sig  i  det 
indre.  Mystikernes  Selvfordybelse  har  den  samme  Betydning  for  Udviklingen  af  den 
psykologiske  Sans  som  Skolastikernes  Distingveren  og  Argumenteren  for  Udviklingen 
af  den  logiske  Sans.  Det  kom  til  at  staa  klart,  at  den  aandelige  Verden  dog  lige.  saa 
vel  er  en  Bealitet  som  den  materielle  Verden,  og  at  Mennesket  jo  dog  i  den  har  sit 
egenlige  Hjem.  Vejen  blev  banet  for  en  grundigere  Drøftelse  af  det  store  Problem 
om  Aand  og  Materie,  end  Oldtiden  havde  kunnet  anstille.  Men  først  og  fremmest 
blev  for  Menneskelivet  vundet  et  Erfaringsomraade,  som  var  hans  eget  i  allersnævreste 
Forstand,  hvor  ingen  ydre  Magter  kunde  trænge  ind.  Derved  var  Muligheden  af  en 
dybere  gaaende  aandelig  Frigørelse  given,«  (Filosofiens  Historie  (1894),  S.  3,  5  f.).  Jfr. 
H.  Siebeck,  Die  Anfange  der  neueren  Psychologie  in  der  Scholastik  i  Zeitschrift  fur 
Philosophie  und  philosophische  Kritik  1888. 

vore  Dage,  og  gennem  alle  deres  Forvildelser  løb  ustanseligt 
en  Strøm  af  Kærlighed. 

Man  vil  forstaa  Middelalderen  saa  meget  des  bedre,  nu  da  vi 
atter  gaar  ind  i  en  Socialismens  Tidsalder,  efter  at  den  kapitali- 
stiske Livsanskuelse  foreløbig  har  udspillet  sin  Rolle  —  vi 
gaar  ind  i  en  Arkitekturens  Tidsalder  igen  som  Middelalderens, 
hvor  der  bygges  Huse  for  de  mange,  men  vi  tager  med  det, 
vi  vandt  i  det  mellemliggende  Tidsrum,  Hjemmene,  hvor 
Malerne  og  Billedhuggerne  har  sat  deres  Præg. 

Ser  man  udover  Middelalderen,  øjner  man  et  Kloster  dér 
hvor  Kærlighedsstrømmen  tager  ny  Fart,  efter  at  den  har  været 
ved  at  løbe  ud  i  Sandet.  Efter  Ørkentider  bringer  Klostrene 
Grøde  og  Frugtbarhed,  og  det  ved  at  sætte  den  religiøse  Følelse 
i  ny,  kraftig  Bevægelse,  og  den  religiøse  Følelse  fornyer  Men- 
nesker og  Forhold,  Ødemarker  bliver  frugtbare  Haver,  Vand 
vælder  af  Klipperne,  det  døde  faar  Liv,  besjælet  af  Menne- 
skenes Aand. 

Kirken  havde  i  Middelalderen  samme  Myndighed  som  Staten 
i  Oldtiden.  Ubetinget  Lydighed  mod  Kirken  ,var  en  Kristens 
første  Pligt,  og  Kirken  repræsenteredes  af  sine  Embedsmænd, 
der  ved  Ordinationen  var  hævet  over  almindelige  Menneskers 
Maal,  de  var  Forvaltere  over  Salighedsmidlerne,  og  at  tro  som 
de  troede  var  Vilkaaret  for  at  hine  kunde  virke.  Romerkirken 
blev  i  sin  Samfundsopfattelse  Romerstatens  Arvtager,  i  denne 
nemlig  at  Mennesket  er  til  for  Statens  Skyld,  men  i  Romer- 
kirken opbevaredes  og  forplantedes  Minderne  om  Jesu  Kristi 
Samfundsopfattelse,  denne  nemlig  at  Staten  er  til  for  Men- 
neskets Skyld,  at  Mennesket  er  Sabbatens  Herre,  at  Verdens- 
rigerne skal  omstyrtes  af  det  gudfyldte  Menneske.  Kristi  Rige 
er  et  Kongerige  af  Præster  d.  v.  s.  af  gudlærte  Mennesker,  som 
har  Loven  skreven  i  deres  Hjerter.  Det  var  revolutionært 
Sprængstof,  der  saaledes  opbevaredes  i  Romerkirken,  og  de  vig- 
tigste Gemmesteder  for  det  var  Klostrene.  Klostrene  var  Romer- 
kirkens Sikkerhedsventiler  for  Udladning  af  det  radikale  Spræng- 
stof; da  de  ikke  slog  til  længere,  og  de  radikale  Bevægelser 
tog  Fart  mod  Kætterne  i  sidste  Halvdel  af  Middelalderen,  søgte 
man  fra  Klostrene  at  faa  Bugt  med  dem  ved  at  prøve  paa  at 
virkeliggøre  hines  Tanker  indenfor  Kirkens  Rammer. 


Abailard  og  Helol'se  617 

For  Romerne  var  Staten  den  højeste  Tilværelsesform,  og  deres 
sædelige  Ideal  var  Retten;  for  de  Kristne  er  Hjemmet  den  ypperste 
Livsform  (Fader,  Moder,  Barnekaar  o.  s.  v.),  hvis  herskende 
Kraft  er  Kærlighed.  I  Staten  er  Undersaatterne  forskellige  i 
Rang  efter  deres  Nytteevne,  i  Hjemmet  er  Børnene  lige  i  Rang 
uanset  deres  Evne,  i  Staten  ydes  de  bedst  udrustede  den  største 
Ære,  i  Hjemmet  tages  størst  Hensyn  til  de  svageste.  Klostrene 
vilde  virkeliggøre  det  kristelige  Hjemliv,  men  det  var  en 
Umulighed,  fordi  et  Hjem  kun  kan  bygges  af  Mand  og  Kvinde; 
de  kunde  kun  blive  Brødre-  og  Søstrehuse,  hvor  Madonna  og 
Kristus  maatte  erstatte  Moder  og  Fader,  Mand  og  Hustru;  men 
hvor  umuligt  det  end  var  for  Klostrene  at  virkeliggøre  det 
kristelige  Samfundsideal,  Mindet  om  det  bevarede  de. 

Fra  Klostret  udgik  Kættere  og  Anarkister,  Reformatorer  og 
Revolutionære;  fra  det  udgik  de  religiøse  Bevægelser,  der  om- 
skabte Mennesker  og  Forhold. 

At  fortælle  om  det  religiøse  Liv  i  Klostrene  er  det  samme 
som  at  fortælle  om  den  middelalderlige  Fromhedskilde,  som 
stadig  rinder  og  læsker  ogsaa  de  Protestanter,  der  ikke  er 
voksede  fra  Thomas  a  Kempis.  Klosterfromheden  levede  op 
igen  i  Pietismen  og  gennemtrænger  H.  A.  Brorsons  Salmer,  det 
er  den  vi  træffer  hos  Søren  Kierkegaard  og  som  ogsaa,  om 
end  sjældent,  kan  bryde  frem  hos  Grundtvig,  saaledes  i  hans 
Salme  »Jesus  Kristus  Frelsermanden  er  mit  Hjertes  ét  og  alt«, 
og  det  er  ham,  der  har  gengivet  Klosterhymnernes  Hymne 
»Salve  mundi  salutare*   i   »Hil  dig  Frelser  og  Forsoner.« 

At  fortælle  om  det  religiøse  Liv  udfra  Klostrene  er  det 
samme  som  at  fortælle  om  det  religiøse  Livs  omdannende 
Kraft,  sædeligt  og  kulturelt,  om  Munkenes  Mission  og  om  deres 
Arbejde  paa  Mark  og  i  Have,  ved  Skrivepulten  og  paa  Bygge- 
pladsen. 

Faa  har  ofret  saa  meget  for  at  virkeliggøre  Idealet  som 
Munkene.  De  kan  have  taget  Fejl  af  Midlerne,  de  kan 
have  misforstaaet  Maalet.  men  hvis  det  er  Viljen,  hvis  det  er 
det,  som  man  har  stræbt  efter  og  ikke  det  som  man  har  naaet, 
som  et  Menneskes  Værd  skal  maales  efter,  saa  forstaar  man, 
at  Tusender  af  Menneskeslægtens  bedste  har  søgt  deres  For- 
billeder   indenfor    Klostermurene.      Munkene  vilde   fuldkomme 

det,  som  er  og  bliver  det  kristelige  Ideal  gennem  alle  Tider 
og  alle  kristelige  Samfund:  et  nyt  Menneske  i  Jesus  Kristus 
og  et  helt  Liv  i  Gud.  De  fik  Menneskene  til  at  sætte  sig  et 
Maal  udover  det  at  mætte  og  kildre  Bugen,  de  indskrev  med 
uudslettelig  Skrift  i  Menneskenes  Hjerte  et  sursum  corda,  og 
de  reddede  de  germanske  Folk  fra  at  gaa  til  Bunds  i  det 
Væld  af  Laster,  som  de  traf  i  Bomerriget. 

Naar  man  i  Naturdrifternes  frie  Udfoldelse  ser  det  hellige, 
er  Munkene  Forbrydere.  Naar  man  i  Naturdrifternes  Sædelig- 
gørelse  ser  det  hellige,  er  Munkene  nogle  af  Menneskeslægtens 
største  Velgørere. 


Betragtninger  af  den  Art  kan  man  gøre,  naar  man  læser 
»Abailard  og  Heloise.  Deres  Livshistorie  og  Brevveksling«  ved 
Dr.  phil.  Fr.  Moth.  Dr.  Moth  har  oversat  de  almen  interes- 
santeste af  Brevene,  vekslede  mellem  Abailard  og  Heloise,  og 
har  givet  et  sammentrængt  Beferat  af  de  øvrige.  Oversættelsen 
er  en  Filologs  solide  Arbejde  og  Beferatet  er  samvittighedsfuldt 
gjort.  Den  historiske  Ramme,  som  Dr.  Moth  har  indfattet  sin 
Oversættelse  i,  er,  fortæller  han  selv,  væsenligt  lavet  i  Heidel- 
berg-Professoren Adolf  Hausraths  Værksted,  og  det  er  et  for- 
træffeligt Sted,  men  han  har  indsmurt 'den  med  en  hjemlig 
Modvilje  mod  Munkevæsenet,  som  han  omtaler  som  »den  gru- 
somme, umoralske  og  hæslige  Institution«,  en  Dom,  der  med 
flere  andre  vidner  om,  at  Dr.  Moth  ikke  kender  Middelalderen 
som  Historiker  og  at  han  har  set  paa  den  med  Vaganternes 
Øjne.  Men  det  var  ikke  Vaganterne,  men  Munkene,  der  plan- 
tede og  saaede,  byggede  og  hyggede,  hvad  vi  nu  for  en  stor 
Del  lever  i  og  af.  Han  forstaar  derfor  heller  ikke  en  Mand 
som  den  hellige  Bernard,  ti  naar  man  kun  kender  ham  fra 
Abailards  Historie,  bliver  han  en  rænkefuld,  herskesyg  Munk; 
man  maa  leve  med  ham  i  Lønkammeret  og  følge  ham  paa 
hans  Missionsrejser  for  at  forstaa,  at  han  kunde  blive  Skaber 
af  den  cisterciensiske  Vækkelse,  hvorfra  Bølgerne  slog  op  over 
hele  Europa  og  afsatte  sit  frugtbare  Slik.  Eskil  og  Absalon, 
Esrom  og  Sorø,  og  Gunnar  fra  Øm,  alle,  der  bar  Danmark  i 
dets  Storhed,    staar  i   Gæld   til  Bernard.     Men  her  gælder  det, 

om  Historikeren  forstaar  »den  religiøse  Vækkelses«  Betydning. 
Abailard  betyder  Stansning,  Bernard  Fremskridt,  Abailards 
videnskabelige  Samvittighed  i  Ære,  men  Bernards  Handlekraft 
i  ikke  mindre. 

Abailard,  hvis  Liv  falder  mellem  1079  og  1142,  var  fra 
Bretagne  ligesom  hans  Aandsfrænde  i  det  19.  Aarh.,  Ernest 
Renan;  et  let  Sind  og  et  lyst  Hoved  mente  han  at  have  arvet 
fra  sit  Land  og  sit  Folk.  Han,  Riddersønnen,  opgav  sin 
Førstefødselsret  og  Krigerlivets  Æventyr  for  at  vinde  Ære  og 
Ry  i  videnskabelige  Kampe,  ti  Kamp  vilde  han  og  Ry,  alle 
skulde  tale  om  ham.  Det  militære  Instinkt  var  udslukt  hos 
Pierre  Abailard,  men  ikke  det  krigerske,  Ordkampe  var 
hans  Lidenskab.  Han  søgte  Datidens  største  Lærere,  men 
han  voksede  dem  hurtigt  over  Hovedet,  og  inden  han  selv  var 
udlært,  optraadte  han  som  Lærer,  ti  han  erfarede  snart,  at 
hvad  andre  maatte  naa  ved  Flid,  naaede  han  ved  Geni.  Hans 
dialektiske  Færdighed  var  enestaaende,  og  hans  Tunge  var 
lige  saa  skarp  som  hans  Tanke,  saa  i  Ordstrid  kunde  ingen 
staa  sig  for  ham;  en  »Goliat«  kaldte  Fjenderne  ham.  Hans 
Lærere,  der  blev  Skive  for  hans  dialektiske  Færdigheder,  skyede 
ham,  hans  Disciple  forgudede  ham,  og  da  han,  efter  at  have 
kreset  om  Videnskabernes  Midtpunkt,  Paris,  endelig  blev  Lærer 
ved  selve  Vor  Frue  Skole  dér,  flokkedes  Ungdommen  fra  alle 
Europas  Lande  om  hans  Lærestol,  »lokkede  af  dit  navnkundige 
Talent,  din  søde  Veltalenhed,  din  frie  og  lette  Tale  og  din  alt 
gennemtrængende  Indsigt,  ilede  de  til  dig  som  til  Filosofiens 
klareste  Kilde.« 

Alt  svimlede  for  Samfundets  Støtter,  naar  Abailard  med 
sit  Skarpsind  ordnede  hele  sit  omfattende  Vidensstof  saa- 
ledes  at  der  kunde  fremføres  gode  Grunde  for  hvad  som  helst, 
men  de  Unge  følte  sig  frigjorte,  og  deres  Mesters  Lyst  til  at 
drille  dem,  der  »mente  sig  at  være  noget«,  æggede  dem  til  at 
drage  Slutninger,  som  maatte  faa  Haarene  til  at  rejse  sig  paa 
alle.  Naar  Abailard  sagde,  at  Menneskene  kan  gøre  det  onde, 
men  det  kan  Gud  ikke,  altsaa  er  Gud  ikke  almægtig  i  formel 
Forstand  —  ja  saa  forargede  hans  Lærlinge  Paris'es  Borgerskab 
med  at  fortælle  det,  at  Gud  slet  ikke  var  almægtig.  Naar  han 
hævdede,   at  man  kun  kan  tro  det,   som  man  kan  forstaa,   og 

at  den,  der  tror,  hvad  han  ikke  forstaar,  er  en  Efterplaprer, 
saa  var  han  ikke  alene  formelt  uenig  med  Kirkens  Hovedlærer 
Anselm,  der  havde  sagt:  »Jeg  tror  for  at  kunne  forstaa,«  en 
Paastand,  som  Kirken  maatte  fastholde  for  ikke  at  lægge  Øksen 
ved  sin  egen  Rod.  Abailard  vilde  løse  alle  Vanskeligheder  ad 
Tankens  Vej,  medens  Kirken  henviste  dem  til  Mysteriet,  det 
store  Hav,  som  den  efter  Fred  tørstende  Sjæl  attraar,  men  som 
Uvidenhed  og  Dovenskab  dukker  sig  ned  i.  Augustin,  »det  første 
moderne  Menneske«,  samlede  sine  Tankerækker,  som  ofte  løb 
ved  Siden  af  hinanden,  i  Mysteriets  Dyb,  naar  han  havde 
arbejdet  sig  dødsenstræt  paa  at  forene  dem;  det  var  for  ham  en 
Frigørelse,  men  alt  det,  som  Kirkens  Mænd  i  Tidens  Løb  saa- 
ledes  kastede  der  udi,  blev  bundet  paa  dets  Medlemmer  som 
et  Aag,  der  skulde  bæres.  Abailard  vil  ikke  saaledes  læsses 
Byrder  paa,  han  vil  trænge  Mysteriets  Grænser  saa  langt  til- 
bage, at  dets  Bølger  i  al  P'ald  ikke  skal  naa  hans  Fødder, 
men  denne  store  Konge  i  Tankens  Verden  maatte  ogsaa  flytte 
sin  Trone  nærmere  mod  Land  og  selv  dér  slog  Bølgerne  det 
i  Stykker  —  for  Lidenskaben  er  stærkere  end  Tanken.  Ak  ja, 
hvor  stor  en  Tragedie  blev  ikke  denne  glimrende  Aands  Liv. 
Hans  Lærestol  søndret,  hans  Legeme  ødelagt  og  hans  Sjæl  i 
Angst,  saa  meget  tungere,  som  hans  Hjerne  under  det  holdt 
sig  frisk  og  klar.  Det  er  Videnskabsmandens  Tragedie,  det  er 
»Faust«s  Tragedie,  ikke  Goethes,  men  Abailards. 

Abailard,  der  synes  at  have  været  lige  saa  smuk  som  genial, 
havde,  som  han  selv  fortæller,  altid  afskyet  Skøgers  urene 
Omgang,  og  hans  uafbrudte  Lærervirksomhed  havde  hindret 
ham  i  at  søge  Adgang  hos  adelige  Damer,  og  heller  ikke  med 
Kvinder  af  Folket  havde  han  staaet  i  synderlig  Forbindelse, 
men  saa  lærte  han  i  sit  38.  eller  39.  Aar  Heloise  at  kende. 
Hun  boede  hos  sin  Onkel  (eller  var  det  ikke  hendes  Fader?) 
Fulbert,  Kannik  ved  Vor  Frue.  »I  Skønhed  stod  hun  over 
mange,  i  Kundskabsfylde  over  alle,«  fortæller  Abailard,  og 
Abbed  Peter  den  Ærværdige  i  Cluny  mindes,  hvorledes  man  i 
hans  Ungdom  havde  talt  om  denne  mærkelige  unge  Kvinde, 
der  i  videnskabelig  Indsigt  og  Iver  »vandt  Prisen  fremfor  alle 
Kvinder  og  næsten  besejrede  Mændene  hver  og  én«.  Denne 
unge  Pige,  hvis  Ry  var  udover  hele  Francien,  attraaede  Abai- 

lard  at  besejre,  nu  da  han  stod  som  den  uovervindelige  i  alle 
Ordkampe,  og  i  Tillid  til  sin  mandige  Skønhed  mente  han,  at 
han  kunde  tvinge  enhver  Kvinde.  Det  er  ikke  Ægteskab  han 
vil,  kun  Tilfredsstillelse  af  sin  opsparede  erotiske  Trang  — 
han  lægger  an  paa  at  forføre  hende,  kommer  til  at  bo  i  Ful- 
berts Hus,  bliver  Lærer  for  Heloise,  over  hvis  Opdragelse  han 
faar  fri  Raadighed,  ogsaa  til  at  »tugte  hende  haardt,  hvis  jeg 
mærkede  hun  var  efterladen.«  Fulbert  betroede  i  sin  blinde 
Tillid  til  den  for  Lærdom  og  Afholdenhed  lige  ærede  Abailard 
»et  spædt  Lam  til  en  hungrig  Ulv.«  Naar  Abailard  senere 
fortæller  herom,  letter  han  sit  skyldtunge  Hjerte  ved  at  frem- 
hæve Fulberts  Lettroenhed. 

Nu  begynder  Abailards  og  Heloi'ses  glødende  Elskovstid, 
som  de  begge  senere  har  fortalt  om  paa  en  Maade,  saa  disse 
Afsnit  af  deres  Breve  har  en  monumental  Plads  i  Verdens- 
literaturen  jævnsides  med  Francescas  og  Paolos  i  5.  Sang  af 
Dantes  »Helvede«.  I  Vanheldsstund  fortalte  de  om  deres  Elskov 
ligesom  Francesca,  og 

en  større  Sorg  ej  findes 

end  at  erindre  lykkelige  Dage 
i  Vanheldsstund « 

Abailard  forsømte  sine  Forelæsninger,  hans  Aand  udtømte  sig 
i  Elskovsdigte,  der  gik  fra  Mund  til  Mund.  Alle  undtagen 
Fulbert  kendte  hans  Forhold  til  Heloise,  og  hun  mente,  at 
alle  Kvinder  gik  og  misundte  hende.  »Hvilken  gift  Kvinde  og 
hvilken  ung  Pige  higede  ikke  mod  dig,  naar  du  var  fraværende 
og  droges  ikke  til  dig  med  brændende  Attraa,  naar  du  var 
nærværende?  Hvilken  Dronning  eller  Fyrstinde  misundte  mig 
ikke  mine  Glæder  og  mit  Leje?«  Heloise  mindedes  Livet  igen- 
nem sin  korte  Lykke  uden  at  blues.  Naar  hun  tænkte  tilbage 
paa  den,  sagde  hun:  »I  høj  Grad  er  jeg  skyldig,  og  dog  er 
jeg,  som  du  véd,  højst  uskyldig.  Ti  det  er  ikke  Sagens  Ud- 
førelse, men  den  udførendes  Stemning,  hvori  Brøden  bestaar; 
det  er  ikke  det,  som  gøres,  men  Sindelaget,  i  hvilken  det  gøres, 
som  Retfærdigheden  bedømmer.«  Da  hun  opdagede,  at  hun 
var  frugtsommelig,  jublede  hun  af  Glæde.  Mens  Ouklen  var 
fraværende,  bortførte  Abailard  hende  til  sin  Søster  i  Bretagne, 
hvor  hun  fødte  Sønnen  Astralabius.    Da  Fulbert  ved  sin  Hjem- 

komst  erfarede  det,  der  var  sket,  var  han  Afsindet  nær  af 
Fortvivlelse.  Abailard  søgte  at  trøste  ham  og  tilbød  at  give 
ham  hvilkensomhelst  Igæld,  »jeg  forsikrede  tillige,  at  det  fore- 
faldne ikke  kunde  undre  nogen,  der  selv  havde  prøvet  Kærlig- 
hedens Magt,  og  erindrede  hvor  dybt  Kvinderne  havde  styrtet 
selv  de  ypperste  Mænd  lige  siden  Menneskeslægtens  Begyndelse. 
For  at  stemme  ham  endnu  mildere  tilbød  jeg  ham  en  Oprejs- 
ning, der  langt  maatte  overstige  hans  Forventninger;  jeg  lovede 
nemlig  at  ægte  Pigen,  som  jeg  havde  forført,  naar  det  blot 
foregik  hemmeligt,  for  at  jeg  ikke  skulde  lide  Skade  paa  mit 
Rygte.« 

Man  faar  i  denne  Abailards  egen  Fremstilling  et  utilsløret 
Indblik  ikke  blot  i  middelalderlig  Tankegang.  »Kvinden,  som 
du  gav  mig«  har  maattet  være  Syndebuk  for  Mandens  Fejl  fra 
Skabelsens  Dage  til  nu.  Abailard  giver  denne  Adams  Ynke- 
lighed et  særlig  tydeligt  Udtryk.  At  Ægteskabet  skulde  holdes 
hemmeligt  var  imidlertid  en  Nødvendighed,  hvis  han  skulde  fort- 
sætte sin  videnskabelige  Løbebane,  ti  som  gift  Mand  var  han  ude- 
lukket fra  de  højere  kirkelige  Embeder,  der  var  den  middel- 
alderlige Videnskabsmands  »Carlsbergfond«.  Han  udbryder: 
»Hvor  usømmeligt,  hvor  sørgeligt  var  det  ikke,  at  jeg,  hvem 
Naturen  havde  frembragt  til  alles  Vel,  hengav  mig  til  en  Kvinde 
alene  og  bøjede  mig  under  slig  en  Skændsel«  (som  et  Ægte- 
skab)! Og  Heloise  vilde  ikke  binde  ham  til  sig  ved  Ægteskab, 
»for  ikke  at  berøve  Verden  et  saa  straalende  Lys«;  hun  frem- 
førte Paulus  og  Hieronimus,  Cicero  og  Seneca,  Teologer  og 
Klassiker  for  at  han  ikke  skulde  gifte  sig  med  hende.  Han 
fortæller,  at  hun  sagde:  »For  nu  imidlertid  ikke  længere  at 
dvæle  ved  den  Hindring,  en  Hustru  medfører  for  det  filosofiske 
Studium,  saa  betænk  blot  den  Stilling,  du  kommer  i  ved  et 
lovlig  anerkendt  Forhold!  Hvilken  Forbindelse  er  der  nemlig 
mellem  Lærlinge  og  Tjenestepiger,  Studerekamre  og  Vugger, 
Bøger  eller  Tavler  og  Spinderokke,  Grifler  eller  Skriverør  og 
Tene?  Kan  endelig  nogen,  der  er  optaget  af  religiøse  eller 
filosofiske  Betragtninger,  udholde  Børnenes  Skrig,  Ammernes 
Vuggeviser,  naar  de  tysser  paa  dem,  og  det  mandlige  og  kvinde- 
lige Tjenerskabs  larmende  Sværm?  Kan  fremdeles  nogen  finde 
sig  i  smaa  Børns  uophørlige  Urenlighed?    Det  kan  de  rige,  vil 

du  indvende;  deres  Paladser  eller  omfangsrige  Boliger  har  sær- 
skilte Kamre;  deres  Overflod  mærker  ikke  til  Udgifter  og  pines 
ikke  af  daglige  Bekymringer.  Men  hertil  siger  jeg,  at  Filo- 
soferne  ikke  er  stillede  som  de  rige;  de,  som  higer  efter  Big- 
dom  eller  optages  af  verdslige  Bekymringer,  sysler  ikke  med 
religiøse  eller  filosofiske  Spørgsmaal.«  Saaledes  gengiver  Abai- 
lard Heloises  Grunde  i  sit  første  Brev,  der  er  formet  som  en 
Trøsteskrivelse  til  en  Ven,  og  i  sit  Svarbrev  paa  denne  Trøste- 
skrivelse, siger  Heloise,  der  nu  er  Abbedisse,  følgende:  »Aldrig 
har  jeg  —  Gud  er  mit  Vidne  —  søgt  andet  hos  dig  end  dig 
selv;  det  var  ene  og  alene  dig,  ikke  dit,  jeg  attraaede.  Det 
var  ikke  Ægteskabets  Pagt,  ej  heller  noget,  man  kunde  kalde 
Medgift,  jeg  ventede  mig;  det  var  endelig  ikke  min  egen  Vel- 
lyst eller  Vilje,  men  din,  jeg  stræbte  at  tilfredsstille,  som  du 
vel  véd.  Skønt  Hustrunavnet  gælder  for  mere  helligt  og  mere 
bindende,  har  det  dog  altid  forekommet  mig  sødere  at  kaldes 
din  Elskerinde,  eller  hvis  du  ikke  bliver  vred,  din  Frille  eller 
Bolerske,  for  at  jeg,  jo  mere  jeg  ydmygede  mig  for  din  Skyld, 
kunde  opnaa  større  Ømhed  fra  din  Side  og  saaledes  ogsaa 
gøre  mindre  Skaar  i  din  Berømmelse,  du  herlige  .  .  .  Jeg 
kalder  Gud  til  Vidne  paa,  at  hvis  Augustus,  hele  Verdens  Herre, 
holdt  mig  værdig  til  den  Ære  at  forenes  med  ham  i  Ægteskab 
og  vilde  tilsikre  mig  Herredømmet  over  Jordens  Kres  til  evig 
Tid,  da  vilde  det  synes  mig  et  mere  dyrebart  Gode  og  større 
Hæder  at  kaldes  din   Glædespige  end  hans  Kejserinde.« 

Det  var  ikke,  fordi  Abailard  rørtes  af  Ord  som  disse,  at 
han  ægtede  Heloise,  det  var  af  pure  Fejhed.  Han  var  bange 
for  Fulberts  Hævn. 

Fulbert  fortalte  vidt  og  bredt  om  Giftermaalet,  og  da  Heloise 
nægtede  det,  mishandlede  han  hende.  Abailard  lod  hende  der- 
for føre  til  Klostret  Argenteuil  lige  udenfor  Paris,  hvor  hun 
som  lille  Pige  havde  gaaet  i  Skole,  og  han  lod  hende  iføre  sig 
Novicedragten,  men  han  besøgte  hende  ofte  og  de  levede  da 
som  Mand  og  Hustru.  Fulbert  mente,  at  Abailard  vilde  blive 
hende  kvit  ved  at  begrave  hende  i  et  Kloster.  En  Nat  lod  han 
ham  derfor  overfalde  og  gilde. 

Hvor  stor  en  Skam  var  ikke  hermed  overgaaet  Abailard! 
Alle  kendte  det,  alle  strømmede  til  for  at  beklage  ham.    »Hvor 

stod  vel  nu  en  Vej  aaben  for  mig  mere?  Hvorledes  turde  jeg 
vove  mig  frem  for  Folks  Øjne,  da  alle  vilde  pege  Fingre  ad 
mig,  da  enhver  Tunge  vilde  hudflette  mig,  og  jeg  for  alle  vilde 
frembyde  et  grufuldt  Skue.«  Den  af  alle  Kvinder  eftertragtede 
Mand  var  ikke  Mand  mere,  Adgangen  til  alle  kirkelige  Embeder 
var  spærrede  for  Gildingen.  Skam,  ikke  Bod  fik  ham  til  at 
tage  Munkekutten  i  St.  Denis,  men  inden  han  selv  aflagde 
Munkeløftet,  vilde  han  se  Heloi'se  tage  Sløret,  for  at  hun  ikke 
siden  hen  skulde  skænke  en  anden  sin  Kærlighed.  Denne 
Tvivl  om  hendes  Kærlighed,  var  det  eneste,  der  nagede  Heloi'se, 
naar  hun  senere  tænkte  tilbage  paa  sit  Forhold  til  ham,  den 
herlige. 

I  St.  Denis,  hvis  Munke  førte  et  helt  verdsligt  Levned  og 
hvis  Abbeder  var  ledende  Politikere,  vendte  Abailard  sig  fra 
det  filosofiske  Studium  til  det  teologiske  og  prækede  Moral. 
For  at  faa  den  strenge  Moralist  fra  Halsen  løste  Abbeden  ham 
fra  Klosterbaandet  og  gav  ham  Lov  til  at  indrette  sig  som 
han  vilde  paa  en  af  Klostrets  Gaarde  i  Champagne.  Unge 
Mænd  fra  nær  og  fjærn  strømmede  herhen  for  at  høre  hans 
teologiske  Forelæsninger.  Hvad  de  betalte  ham  for  Undervis- 
ningen, gav  han  til  Heloi'se,  der  maatte  betale  til  Klostret 
Argenteuil  for  at  blive  Nonne  der,  men  herover  skumlede  man 
i  St.  Denis,  hvor  man  ventede  sig  ikke  alene  Ære,  men  ogsaa 
Indtægter  af  den  fejrede  Munk,  og  Munkene  dér  sagde,  at  han 
gav  Pengene  til  »en  af  hans  gamle  Kærester«.  Teologerne 
ved  den  nærliggende  Skole  i  Rheims  forbitredes  over  at  se, 
hvordan  alle  strømmede  til  for  at  lære  Teologi  hos  Abailard, 
der  jo  ikke  var  faglært  Teolog.  Nu  var  den  forhen  saa  frygtede 
Ordkæmper  ikke  farlig  mere,  siden  Mængden  pegede  Fingre 
ad  ham,  og  da  han  indlod  sig  paa  direkte  at  behandle  Teo- 
logien, som  han  før  kun  lejlighedsvis  kom  ind  paa,  blev  han 
en  af  Teologerne  forfulgt  Mand,  og  paa  et  Præstemøde  i  Sois- 
sons  1121  sejrede  Niddet  og  Dumheden,  der  tvang  ham  til  at 
brænde  en  af  hans  Bøger  og  at  gaa  i  Klosterfængsel.  Den 
offentlige  Mening  fremtvang  dog  hans  Frigivelse,  og  han  vendte 
tilbage  til  St.  Denis.  Ved  en  kritisk-historisk  Undersøgelse  kom 
han  til  det  Resultat,  at  Klostrets  Værnehelgen  slet  ikke  var 
Dionysios  Areopagiten.     Munkene  kom  i  voldsomt  Oprør  over 

en  saadan  uforskammet  Sandhedskærlighed,  og  han  maatte 
flygte  fra  Klostret  og  blev  forfulgt  som  et  vildt  Dyr,  indtil  St. 
Denis'  nye  Abbed,  den  store  Statsmand  Suger,  gav  ham  Lov 
til  at  leve  i  Fred  som  Eneboer.  I  Nærheden  af  Troyes  byggede 
han  sit  Enebo  og  et  Bedehus,  indviet  til  »Parakleten«,  men 
den  videlystne  Ungdom  fandt  ham  ogsaa  her,  og  et  Klostersamfund 
af  Videnskabsmænd  dannedes.  Det  lysnede  atter  for  Abailard 
herude,  hvor  han  var  omgiven  af  beundrende  Elever  og  havde 
Teologerne  paa  Afstand,  men  »saa  ofte  jeg  fik  Nys  om,  at 
gejstlige  Personer  samledes  til  et  Møde,  troede  jeg,  at  det  kun 
skete  for  at  domfælde  mig.« 

Og  der  var  ikke  lidt,  som  maatte  sætte  den  gængse  Teologi 
Skræk  i  Blodet.  Han  stillede  Filosofien,  der  var  Teologiens 
ydmyge  Tjenerinde,  op  i  Herskersædet;  nu  da  Underets  Dage 
var  forbi,  maatte  Fornuften  træde  i  Stedet  som  Bevis;  han 
satte  hedenske  Filosofer  over  de  gammeltestamentlige  Forfattere 
og  foretrak  Timæos'es  Skabelsesberetning  for  Moses'es.  Sand- 
heden er  saa  gammel  som  Verden,  Kristendommen  betegner 
kun  et  højere  Trin  i  Udviklingen  og  er  en  Reformation  af  den 
naturlige  Religion.  I  sin  Dialog  mellem  en  Filosof,  en  Jøde 
og  en  Kristen  drøftede  han  samme  Problem  som  Lessing  i 
det  18.  Aarh.  i  sin  »Nathan«,  og  vi  ser  her,  at  den  kristne 
atter  og  atter  maa  vige  for  Filosoffen  og  indrømme,  at  dette 
og  hint  i  den  kirkelige  Opfattelse  ikke  er  sandt  i  og  for  sig, 
men  er  et  ydre  Klædebon  for  noget,  som  Menigmand  kun  kan 
fastholde  i  disse  Klæder  —  han  opgiver  de  sanselige  Fore- 
stillinger om  Himmel  og  Helved  og  om  Kristi  Sæde  ved  Fade- 
rens højre  Haand;  Himmel  betyder  for  ham  det  højeste  Gode, 
Helved  det  værste  Onde,  men  forøvrigt  holder  han  fast  paa 
den  apostolske  Trosbekendelse*). 

Abailards  Modstandere  søgte  at  komme  ham  til  Livs  ved 
at  udsprede  alle  mulige  onde  Rygter  om  ham,  og  da  han 
mærkede,  at  det  gjorde  Indtryk  paa  den  Ungdom,  der  samledes 
om    ham,    tog    han    mod    Tilbuddet    om    en   Abbedplads   i   sit 

*  Abailards  subjektive  Forsoningslære,  som  Dr.  Moth  omtaler  som  »den  noble 
Anskuelse,  der  for  ikke  mange  Aar  siden  atter  blev  fremsat  fra  grundtvigiansk  Side,« 
har  alle  Tider  haft  Forsvarere  i  Kirken  og  er  ældre  end  den  gængse  objektive  For- 
soningslære, der  første  Gang  blev  fremsat  af  Abailards  ældre  samtidige,  Anselm  fra 
Canterbury.  Dr.  Moth  tænker  forøvrigt  vist  paa  Otto  Møllers  Genløsningslære,  det 
ejendommelige  danske  Forsøg  paa  at  forstaa  Problemet. 

Hjemland,  Bretagne,  i  St.  Gildas,  og  han  skænkede  Parakleten 
til  Heloise,  der  imidlertid  var  bleven  Priorinde,  og  nogle  af 
hendes  Veninder,  der  var  bleven  hjemløse  ved  at  Abbeden  i 
St.  Denis  havde  ophævet  Nonneklostret  i  Argentenil.  Para- 
kleten, der  fik  pavelig  Stadfæstelse  som  et  Nonnekloster  med 
Heloise  som  Abbedisse,  længtes  Abailard  nu  dobbelt  tilbage 
til,  saa  meget  mere  som  Klimaet  i  St.  Gildas  var  barskt,  Folkene 
raa  og  Munkene  ikke  vilde  finde  sig  i  hans  Strænghed.  Munkene 
gjorde  ham  Livet  saa  hedt,  at  han  maatte  forlade  Klostret  og 
bo  ude  paa  en  af  dets  Ejendomme,  men  naar  det  blev  altfor 
slemt,  søgte  han  til  Parakleten,  hvor  han  prædikede  for  Non- 
nerne og  gav  Heloise  gode  Raad.  Men  det  gav  kun  Bag- 
vaskelsen stærkere  Fart.  Paa  det  Tidspunkt  er  det,  at  Brev- 
vekslingen mellem  Abailard  og  Heloise  begynder. 

Abailard  ønsker  at  fortælle  Sandheden  om  sit  Liv,  helt 
utilsløret,  for  derved  at  skære  igennem  al  den  Bagvaskelse  og 
alle  de  sjofle  Hentydninger,  som  havde  lagt  sig  tæt  om  ham, 
maaske  tænkte  han  samtidig  paa  ved  et  aabenbart  Skriftemaal 
at  bane  sig  Vej  til  Paris'es  Højskole  paa  ny  —  han,  der  var 
Abbed  uden  Kloster,  Ægtemand  uden  Kone  og  Mand  uden  at 
være  mandbar,  han  var  trods  alt  Tidens  største  Intelligens; 
paa  det  Omraade  vilde  han  sejre,  selv  om  han  skulde  tabe 
overalt  ellers.  Han,  der  én  Gang  havde  behersket  den  offent- 
lige Mening,  var  nu  stillet  i  Skygge  af  Mænd  som  Norbert  og 
Bernard,  den  første  reformerede  Præsterne,  den  anden  Munkene, 
Handlingens  Mænd,  der  betragtede  teologiske  Stridigheder  som 
en  Stansning  og  som  derfor  holdt  fast  paa  det  af  Kirken  én 
Gang  fastslaaede.  Paa  flere  Punkter  var  Bernard  rummeligere 
end  Abailard,  og  det  er  ufrugtbart  at  opstille  den  ene  som 
Bornerthedens  Repræsentant  og  den  anden  som  Frisindets.  De 
to  repræsenterer  hver  to  Aandsformer,  som  er  lige  nødvendige 
i  Menneskeslægtens  Udvikling,  Vækkelsen  og  Kritiken,  Mystik- 
ken og  Klarheden,  Tro  og  Viden.  Abailard  nægtede  Underets 
Mulighed  i  Nutiden,  ikke  i  Fortiden,  Bernard  mente,  at  om 
Underet  overhovedet  var  muligt,  maatte  det  lige  saa  godt  kunne 
hænde  nu  som  før,  og  han  udførte  Ting,  som  baade  han  selv 
og  Samtiden  kun  kunde  forklare  sig  ad  Underets  Vej.  Abai- 
lard spottede  over  Bernards  Undergerninger  og  citerede  overfor 

ham  Tertullians  Ord:  »Herren  sagde:  Jeg  er  Sandheden,  han 
sagde  ikke:  Jeg  er  Sædvanen,«  og  han  tænkte  paa  ham  og 
paa  Norbert,  naar  han  sagde,  at  nogle  søger  Trøst  for  deres 
Uvidenhed  deri,  at  de  anbefaler  den  Trosinderlighed,  som  tror, 
før  den  erkender. 

Abailard  naaede  hvad  han  ønskede.  Han  kom  tilbage  til 
Paris,  og  som  Lærer  paa  Genovevas  Bjærg  stad  han  i  Tredive- 
aarene  atter  som  den  af  alle  fejrede  Lærer.  »Hans  giftige 
Bøger,«  klager  Bernard,  »ligger  ikke  rolig  i  Skabene,  nej  ved 
Korsvejene  læses  de.  De  har  Vinger.  Stæder  og  Borge  fylder 
han  med  Mørke  i  Steden  for  med  Lys,  med  Gift  i  Steden  for 
med  Honning  eller  bedre  sagt  i  Honning,  de  gaar  fra  Folk  til 
Folk,  fra  Nation  til  Nation,  fra  Rige  til  Rige«  —  —  —  »Et 
nyt  Evangelium  prædikes  for  Folkene,  en  ny  Tro  foredrages, 
en  anden  Grund  lægges  end  den,  der  er  lagt .  .  .  den  fromme 
tror  og  spørger  ikke,  men  Abailard  vil  i  sin  Gudstvivl  ikke 
tro  andet  end  hvad  Forstanden  iforvejen  har  sønderdelt.« 

Vækkelsens  Mænd  med  Bernard  i  Spidsen  fik  endelig  gjort 
Abailard  uskadelig.  Bernard  herskede  jo  over  Paver  og  Kon- 
ger, Magthaverne  turde  ikke  gøre  ham  imod,  og  Abailard 
maatte  tilsidst  tømme  den  bitreste  Skaal  —  at  faa  sin  Sandhed 
dømt  som  Løgn  af  den  Kirke,  han  trods  alt  troede  paa.  Det 
var  i  hans  Treenighedslære  man  fangede  ham,  her  havde  Kirken 
faste  Dogmer;  hans  andre  Kætterier  turde  de  ikke  for  Alvor 
binde  an  med,  ti  her  skulde  de  selv  staa  inde. 

Abailard  fandt  Ly  i  Cluny-Klostret,  hvis  Abbed,  Peter  den 
Ærværdige,  var  Bærer  af  den  Religiøsitet,  der  havde  fundet  et 
bredkirkeligt  Leje,  han  havde  ikke  noget  imod  at  redde  den 
Mand  fra  at  knuses  af  den  Strøm,  der  udgik  fra  Clairvaux  og 
som  var  lige  ved  at  bortskylle  selve  det  berømmelige  Cluny. 
Han  udvirkede  Fred  for  den  af  Kirken  bandede  Mand  i  det 
Aar  han  endnu  havde  tilbage  at  leve  i,  og  efter  hans  Død 
(1142)  lod  han  hans  Lig  føre  til  Heloises  Kloster,  hvor  Abailard 
havde  ønsket  at  hvile,  og  han  skrev  et  Brev  til  Heloise,  der 
vidner  lige  godt  om  hende  og  om  den  ærværdige  Abbed. 
Heloise  og  hendes  Nonner  bad  ved  hans  Grav,  til  hun  1163 
blev  lagt    ned    ved    hans   Side.     Disse  to  Menneskers  jordiske 

Rester  blev  lige  saa  Omskiftelige  som  deres  Liv,  indtil  de  1817 
fik  deres  Hvilested  paa  Pére  Lachaise  Kirkegaard  i  Paris. 

Det  Indblik,  som  Abailard  i  sin  Selvbekendelse  giver  af 
Livet  i  de  Lærdes  Kres  i  det  12.  Aarh.,  af  deres  Kampe  og 
deres  Attraa,  er  for  en  Historiker  af  enestaaende  Værdi.  Hans 
Breve  til  Heloise  dømmer  man  let  uretfærdigt,  fordi  de  er 
kædede  sammen  med  hendes  Breve,  der  er  en  Kærlighedens 
Højsang.  Han  var  jo  en  Gilding,  al  hendes  Kærligheds  Væld 
maatte  prelle  af  paa  ham  som  Vand  paa  en  Gaas  og  vel 
snarest  virke  ubehageligt  ved  at  øge  hans  Følelse  af  egen  Ufor- 
muenhed. Hun  føler  lige  saa  varmt  nu,  da  hun  er  30  Aar 
som  da  hun  var  de  20,  det  er  ham  hun  elsker,  ham  hun 
dyrker.  »Jeg  har  i  alle  mit  Livs  Forhold  —  hvad  Gud  véd  — 
frygtet  endnu  mere  for  at  gøre  dig  end  for  at  gøre  Gud  imod ; 
det  er  dig  mere  end  ham,  jeg  ønsker  at  behage.«  Under  Bønnen 
og  under  Messen  og  i  Drømme  genoplever  hun  deres  korte 
Samlivs  Lykke,  hun  vaander  sig  egenlig  ikke  derunder,  men 
under  at  man  trods  dette  kalder  hende  for  kysk  og  at  hun 
udadtil  staar  som  det  store  Forbillede,  at  hun  er  den,  andre 
søger  Trøst  hos,  hos  hende,  der  trænger  til  Trøst  fremfor  nogen, 
men  kun  Abailard  kan  skænke  hende  den,  han  den  herlige, 
den  uforlignelige.  Hun  vil  kun  være  hans  Tjenerinde;  det 
saarer  hende,  at  han  skriver  til  hende  som  til  en  jævnbyrdig, 
ja  til  en  overordnet,  hun  opholder  sig  over,  at  han  i  Brevtil- 
skriften  sætter  sit  Navn  efter  hendes.  Han  er  formel,  hun  er 
idel  Sjæl  i  sine  to  første  Breve,  men  saa  tager  hun  sig  sammen 
og  giver  sig  til  at  udspørge  ham  om  Forstaaelsen  af  Skriften 
og  af  Klosterlivet,  og  vi  ser  da  hende  som  den,  hvis  Tanker 
lige  saa  lidt  er  afstumpede  som  hendes  Følelser  —  i  sin  Kritik 
er  hun  ikke  bange  for  Konsekvenserne  saaledes  som  Abailard 
er  bleven  det,  hun  vil  ikke  bøje  af,  og  hun,  hvem  »Biskop- 
perne elskede  som  en  Datter,  Abbederne  som  en  Søster  og 
Lægmændene  som  en  Moder  og  hvis  Fromhed,  Indsigt  og 
uforlignelige  Mildhed  i  alle  Ting  alle  beundrede,«  hun  tænker 
Tanker,  der  sprænger  Kirkens  og  Klostrenes  Mure,  og  hun  har 
en  Opfattelse  af  Kærligheden  saa  høj  og  saa  ren  som  var  den 
født  i  selve  Paradiset. 


I  Anledning  af  Dreyfussagens  Afslutning. 

Af  Knud  Berlin. 

Den  Følelse,  der  først  greb  En  ved  Budskabet  om  Kaptajn  Dreyfus's 
endelige  Frifindelse  efter  hans  tolv  Aars  Kamp  for  Retten,  var 
vel  for  de  fleste  en  Følelse  af  Lettelse,  af  Befrielse,  som  om  en  Plet 
paa  Menneskehedens  Ære  var  afvasket  ved  denne  verdenskendte  Affæres 
Afslutning,  —  en  Følelse,  der  dog  næsten  samtidig  blandedes  med  et 
genopfrisket  knugende  Indtryk  af  den  menneskelige  Naturs  Svaghed 
og  Usselhed.  Hvad  i  denne  sørgelige  Sag  er  sket,  synes  jo  unægtelig 
kun  i  altfor  bitter  Grad  at  give  Kants  pessimistiske  Udbrud  Ret,  at 
Daarskab  forenet  med  et  Drag  af  Ondskab  (Thorheit  mit  einem  Line- 
ament von  Bosheit)  er  vor  Races  Præg:  det  er  jo  en  sand  Heksedans 
af  Daarskab  og  Ondskab,  som  Dreyfussagens  Akter  aabner  Indblik  i. 

Heldigvis  er  der  det  forsonende  Element  i  denne  Sag  fremfor  i 
mange  andre  af  de  Justitsmord,  Verden  har  været  Vidne  til,  at  den 
uskyldig  dømte  selv  opnaaede  at  se  Retten  sejre  over  Uretten.  Dre3r- 
fussagen  vil  derfor  komme  til  at  staa  for  Eftertiden  som  et  nyt  stort 
Bevis  paa,  at  Retten  dog  oftest  har  Magt  til  i  hvert  Fald  tilsidst  at 
besejre  Uretten,  selvom  denne  til  at  begynde  med  har  alle  Jordens 
Mægtige  paa  sin  Side,  og  som  en  fornyet  Spore  til  aldrig  fejgt  at  op- 
give Kampen  for  Retten,  selvom  denne  paa  Forhaand  synes  nok  saa 
haabløs.  Piquart,  Zola  og  Dreyfus  selv  har  her  afgivet  manende  For- 
billeder til  Efterlignelse.  Alligevel  er  det  maaske  nok  saa  sundt  i  Stedet 
for  alene  at  slaa  sig  til  Taals  ved  denne  letkøbte  Trøst  paa  Foranled- 
ning af  dette  fornyede  Indblik  i  Menneskets  skrøbelige  Natur  at  spørge 
om  der  da  intet,  slet  intet  kan  gøres  for,  at  Uretten  blot  noget  mindre 
let  faar  en  saa  overvældende  Magt  til  i  den  store  ligegyldige  Mængdes 
Øjne  at  paatage  sig  et  falsk  Skær  af  Retfærdighed. 

Hvad  der  nu  først  slaar  En  i  denne  Sag,  er  den  frygtelige  Partisk- 
hed, ja  Blindhed,  som  en  snæver  Korpsaand,  en  udpræget  Stands-  og 
Kasteaand  kan  indgive  selv  ellers  retsindige  og  ikke  til  dagligt  slet- 
tænkende Mænd.  Ingen  tør  nemlig  paastaa,  at  alle  Dreyfus's  militære 
Dommere  og  Modstandere  var  slette  Mennesker  til  Hobe,  selvom  der 
var  nok  af  dem  iblandt.  Men  selv  paa  et  Tidspunkt,  da  ingen  længer 
godt  kunde  tvivle  om  Dreyfus's  Uskyld  eller  i  hvert  Fald   om  Ankla- 

gens  fuldkomne  Uholdbarhed,  dømte  den  anden  Krigsret  i  Rennes 
ligesaa  slavisk  efter  de  højeste  Militærautoriteters  Ordre  som  den  før- 
ste! Og  hvad  værre  er,  endnu  til  allersidst,  da  absolut  ingen  længere 
kunde  være  i  Tvivl,  vovede  Kassationsretten  aabenbart  ikke  paany  at 
henvise  Sagen  til  en  ny  Krigsret  af  Frygt  for  at  samme  Resultat  skul- 
de gentages!  Kan  der  føres  noget  mere  højt  talende  Revis  for  det 
urigtige  i  at  opretholde  særlige  Standsretter  til  at  dømme  i  sidste 
Instans  i  egentlige  Delikter  —  thi  hvem  tør  uden  Hykleri  paastaa,  at 
Franskmænd  skulde  være  væsentlig  værre  end  andre  Mennesker?  Og 
kan  man  længer  være  blind  for,  at  det  ikke  blot  er  fuldkommen  uri- 
meligt, hvad  der  dog  endnu  bestandig  er  gældende  Ret  i  Danmark, 
hvis  militære  Retspleje  overhovedet  overgaar  alle  andre  Kulturstaters 
i  middelalderligt  Tilsnit,  at  almindelige  borgerlige  Straffesager,  begaa- 
ede  af  Militære,  paadømmes  ved  militær  Ret,  selvom  de  ikke  har  det 
allermindste  med  Diciplinen  at  gøre,  men  at  det  ogsaa  bør  kræves,  at 
der  selv  i  egentlige  militære  Sager,  naar  de  er  af  mere  alvorlig  Natur, 
bør  være  andre  Dommere  til  at  dømme,  end  de  til  denne  Tjeneste 
kommanderede,  til  stræng  Lystren  af  de  Foresattes  Refaling  vante 
Officerer,  og  at  der  endelig  i  Fredstid  regelmæssigt  bør  staa  i  hvert 
Fald  i  sidste  Instans  en  Appel  aaben  til  Landets  almindelige  højeste 
Ret?  De  særlige  militære  Retter  er  jo  —  det  er  sagt  saa  tidt  men 
langt  fra  for  tidt  —  en  Arv  fra  den  lejede  Soldateskes,  de  fremmede 
Landseknægtes  Tid;  nu  derimod  er  Soldaten  Statsborger,  selv  naar 
han  staar  under  Fanen,  og  bør  derfor  i  Fredstid  ikke  være  berøvet 
en  Appel  i  sidste  Instans  til  Rorgernes  almindelige  Højesteret.  En 
saadan  Appel  til  Landets  øverste  almindelige  Højesteret  er  da  ogsaa 
i  Fredstid  aabnet  saavel  i  Sverige  som  i  Norge,  hvor  den  øverste 
militære  Ret  er  den  civile  Højesteret,  blot  tiltraadt  af  to  høje  Officerer. 
Og  hvem  tør  næsten  tvivle  om,  at  Dreyfus  endnu  havde  sukket  paa 
Djævleøen,  om  der  ikke  ogsaa  i  Frankrig,  omend  kun  i  Undtagelses- 
tilfælde, havde  staaet  en  Rekurs  aaben  til  den  almindelige  øverste 
civile  Kassationsret? 

Og  en  anden,  videre  Tanke  trænger  sig  paa.  Er  det  overhovedet 
forsvarligt  at  lade  Mennesker  i  Livs-  og  Æressager  dømme  af  en  Ret, 
hvis  Medlemmer  i  Hemmelighed  kaster  Lod  om  den  anklagedes  Skæbne 
uden  ved  en  offentlig  Stemmeafgivning  hver  for  sig  at  hæfte  overfor 
Offentligheden  for  deres  Dom  og  for  Motiverne  til  denne?  Hvilken 
Fare  er  der  her  ikke  altid  for,  at  ganske  uberettigede  Hensyn  maaske 
kan  blive  de  afgørende!  Sandt  vel,  at  alle  Garantier  i  sidste  Instans 
er  rent  personlige,  og  at  en  Doms  Retfærdighed  derfor  altid  forud- 
sætter Retsind  hos  Dommerne.  Men  den,  der  offentligt  skal  staa  ved 
sin  Kendelse  og  forsvare  den,  føler  rent  psykologisk  set  et  langt  ander- 
ledes personligt  Ansvar  end  den,  der  ikke  er  forpligtet  til  at  redegøre 
for  sin  Færd  men  kan  dække  sig  bag  >Embedshemmeligheder«  eller 
som  maaske  endog  i  Ly  af  Hemmelighedssløret  kan  udgive  sig  for  at 

have  stemt  anderledes  end  han  i  Virkeligheden  har  gjort  det.  Hvilke 
Mørkets  Gærninger  der  A-an  skjule  sig  bag  Embedshemmelighedernes 
Maske,  bør  Dreyfusprocessen  engang  for  alle  have  aabnet  Øjnene  for. 
Og  vel  er  det  sandt,  at  dette,  at  et  Domsresultat  fremtræder  tilsyne- 
ladende som  et  heltstøbt  Enhedsresultat,  som  Domstolens  og  ikke  blot 
som  et  Flertal  af  de  enkelte  Dommeres  Mening,  kan  forlene  Dommen 
med  en  vis  mystisk,  frygtindgydende  Autoritet,  som  fældet  ikke  af 
almindelige  Mennesker,  men  af  en  mystisk  Person,  et  overmenneske- 
ligt Orakel:  Domstolen.  Men  selvom  det  er  rigtigt,  at  der  ogsaa  vir- 
kelig for  saa  vidt  staar  en  mystisk  Person,  Staten,  bag  Domsresultatet, 
som  Domstolens  Kendelse  bør  lydes  som  Statens  Vilje,  selvom  den 
kun  er  fattet  af  et  knebent  Flertal,  er  det  dog  en  blot  Fiktion  at  ud- 
give Flertallets  Mening  for  Domstolens  enstemmige  Mening.  Og  selv- 
om Fiktioner  har  deres  store  Værdi  som  opdragende  Middel  —  i  det 
engelske  Verdensrige  er  saaledes  Fiktionen  om  den  engelske  Krones 
uformindskede  Herlighed  og  Vælde  endnu  bestandig  en  Faktor  af 
overordentlig  sammenkittende  Betydning  —  saa  taler  dog  i  dette  Til- 
fælde Hensynet  til  den  anklagedes  Ret  sikkert  stærkere  for  ikke  at 
lægge  hans  Livs  Skæbne  i  Hænderne  paa  Mænd,  der  ikke  offentligt 
tør  staa  ved  deres  Stemmeafgivning. 

En  offentlig  Domsvolering,  saaledes  at  ogsaa  de  fra  Flertallets  af- 
vigende Meninger  kommer  frem,  paalægger  vel  et  øget  Ansvar  og 
kræver  Evne  til  klart  at  redegøre  for  sine  Grunde  og  kan  derfor  ikke 
kræves  af  en  almindelig  Jury  eller  af  en  Krigsret  af  udelukkende 
Militære,  men  derfor  bør  heller  ingen  Jury  uden  Kontrol  kunne  dom- 
fælde, men  højst  kunne  frifinde,  og  allerede  af  den  Grund  er  en  Krigs- 
ret alene  af  Militære  forkastelig.  Men  hvor  en  kollegial  Domstol  alene 
bestaar  af  Retskyndige,  hvorfor  frygte  for  her  at  kræve,  at  ikke  blot 
Dommen  som  Helhed  skal  forsynes  med  Grunde,  men  at  ogsaa  de 
enkelte  Dommere  altid  skal  votere  offentlig  i  Stedet  for  som  her  hjemme 
efter  Loven  af  8.  Marts  1856,  der  endda  kun  angaar  Højesteret,  at  over- 
lade det  til  Dommerne  selv  i  hver  enkelt  Sag  at  afgøre,  om  de  vil 
votere  offentligt  eller  ikke,  hvad  altid  har  ført  til  hemmelig  Votering? 
Det  er  jo  dog  nu  forlængst  anerkendt  —  skønt  det  engelske  Parlament 
længe  kæmpede  derimod  som  en  Krænkelse  af  dets  Uafhængighed  — 
at  de  enkelte  Medlemmer  af  Parlamentet,  af  Rigsdagen,  bør  være 
politisk  ansvarlige  for  deres  Afstemning  og  at  denne  derfor  bør  ske 
offentligt,  uagtet  Lovgiverne  dog  kun  vedtager  Retsregler  af  ren  almin- 
delig Karakter.  Skulde  da  ikke  saa  meget  mere  Dommerne,  hvem 
Hals-  og  Haandsret  over  deres  Medmenneskers  Liv  og  Skæbne  er  betroet 
være  pligtige  til  hver  for  sig  at  staa  ved  og  redegøre  for  deres 
Afstemning? 

Men  endnu  et  Spørgsmaal  dukker  op,  naar  denne  Tanke  tænkes 
til  Ende,  nemlig  hvad  der,  naar  alt  kommer  til  alt,  yder  størst  Garanti: 
en  Domstol,  beklædt  af  en  Enkeltmand,  eller  en  Domstol,  bestaaende 

af  et  Kollegium  af  Dommere?  Det  kunde  vel  paa  Forhaand  synes 
indlysende,  at  der  maa  være  mere  Værn  mod  Ensidighed,  hvor  ikke 
blot  én,  men  flere,  maaske  mange  Dommere  dømme.  Men  Sagen  er 
ikke  saa  utvivlsom  endda.  Ti  er  Muligheden  for  Ensidighed  maaske 
rent  abstrakt  taget  størst,  hvor  kun  én  Mand  dømmer,  saa  er  til 
Gengæld  det  personlige  Ansvar  saa  meget  større  her.  Den  enkelte 
Dommer,  der  som  Enedommer  skal  afgøre  en  Sag,  kan  ikke  skyde 
Ansvaret  fra  sig  over  paa  nogen  anden,  men  maa  bære  det  alene,  og 
det  kan  jo  undertiden  være  tyngende  nok.  Men  er  der  flere  Dommere 
til  at  bære  Ansvaret,  saa  mærkes  det  mindre,  og  det  løber  Fare  for 
helt  at  flyde  ud,  hvor  de  er  mange,  ti  hvad  mange  har  Ansvar  for, 
er  ingen  enkelt  ansvarlig  for.  Derfor  har  jo  ogsaa  paa  Administrati- 
onens Omraade  de  enkelte  hver  for  sin  Forvaltningsgren  ansvarlige 
Ministre  forlængst  afløst  de  uansvarlige  Regeringskollegier.  Desuden 
hvor  der  er  mange  om  en  Afgørelse,  dér  er  det  dog  altfor  ofte  allige- 
vel en  enkelt,  der  drager  de  andre  mere  magelige  med  sig,  og  det  behø- 
ver endda  ikke  altid  være  den  mere  kyndige,  men  blot  den  mere 
myndige.  Det  engelske  Princip  med  næsten  udelukkende  Enkeltdom- 
mere, med  faa,  men  til  Gengæld  højt  betalte  og  første  Klasses  Dom- 
mere turde  derfor  maaske  ogsaa  af  den  Grund  være  at  foretrække 
fremfor  det  franske  Mønster  med  de  altfor  mange,  slet  aflagte  og  der- 
for ikke  altid  udsøgte  Dommere.  Navnlig  turde  dette  gælde  i  den 
Instans,  hvor  Straffedommen  reelt  afsiges.  I  den  øverste  Kassations- 
instans,  hvor  der  regelmæssigt  kun  bliver  Tale  om  Stadfæstelse  eller 
Kassation  af  Dommen,  er  der  derimod  med  Føje  Plads  for  et  Flertal 
af  Dommere,  selvom  ogsaa  her  et  altfor  stort  Tal  i  Virkeligheden 
snarest  er  af  det  onde.  Ved  at  læse  om,  at  den  franske  Kassationsrets 
frifindende  Dom  i  Dreyfussagen  faldt  med  31  Stemmer  mod  18,  medens 
Englands  civile  Højesteret  (Overhuset)  kan  sættes  med  kun  tre  Med- 
lemmer, og  et  væsentligt  større  Antal  regelmæssigt  ikke  deltager  i 
Afgørelsen,  maa  man  uvilkaarligt  spørge  sig  selv,  om  det  ikke  snarest 
er  i  Dommernes  Kyndighed,  borgerlige  Uafhængighed  og  maaske  frem- 
for alt  i  deres  personlige  Ansvarsfølelse,  fremfor  i  deres  Talrighed, 
at  den  sidste  menneskelige  Garanti  ligger. 


Munkevæsenet  i  Birma. 

Af  A.  Andersen. 

Pali"  er  Buddhisternes  hellige  Sprog,  fordi  det  skal  være  det 
Sprog,  som  Buddha  talte,  som  han  altsaa  forstaar,  og  som 
de  derfor  maa  tiltale  ham  paa.  Birmanerne  fremsiger  da  ogsaa 
deres  Bønner  paa  det.  Lægfolk  forstaar  almindeligvis  ikke  noget 
deraf;  men  de  lærer  Bønnerne  udenad  hos  Munkene. 

En  Munk  kaldes  Rahan,  paa  „Pali"  Arahat,  hvilket  betyder 
en  hellig  Mand,  med  Hentydning  til  det  hellige  Liv,  som  det  er  en 
Munks  Pligt  at  vise  i  Gerning.  Munkene  er  Landets  Præster, 
dog  ikke  saaledes  at  forstaa,  at  de  bringer  Ofre  for  eller  holder 
offentlige  Bønner  for  Folket;  ti  Folket  udøver  selv  disse  religiøse 
Handlinger  foran  Pagoderne;  men  det  er  en  Munks  Pligt  at 
følge  de  døde  til  Graven  og_at  fremsige  Tara,  en  Slags  Prædiken, 
som  de  holder  for  det  forsamlede  Folk. 

Munkene  lever  i  Klostre  og  i  ugift  Stand.  Der  er  ikke  nogen 
Landsby,  hvor  lille  den  end  er,  som  ikke  har  et  eller  flere  Klo- 
stre. Klostrene  er  de  Bygninger,  hvor  den  birmanske  Bygnings- 
kunst viser  sig  pragtfuldest.  De  er  gerne  opført  af  Teaktræ 
og  forsynet  med  Spir  og  Forgyldninger  samt  kunstfærdige  Ud- 
skæringer. Dog  findes  der  ogsaa  enkelte  tarvelige  imellem,  med 
kun  Bambusvægge  og  Græstag.  Opførelsen  af  Klosterbygninger 
er  næsten  uden  Undtagelse  enkelt  Mands  Sag.  Naar  én  har 
Penge  og  vil. indlægge  sig  Fortjeneste,  hvis  Løn  oppebæres  i  den 
næste  Tilværelse,  saa  bygger  han  enten  et  saadant  Kloster  eller 
lignende.  Det  er  derfor  en  Selvfølge,  at  Bygningen  bliver  i  For- 
hold til  Mandens  Pengemidler.  Er  det  nu  et  Kloster,  der  er 
bygget,  overlader  vedkommende  det  til  en  eller  anden  Munk, 
der  da  kan  bo  der,  saa  længe  han  lever,  uden  at  han  dog  derfor 
kan  kalde  det  sin  Ejendom. 

Dansk  Tidsskrift.    IX.  41 

Ethvert  Kloster  har  et  Overhoved,  Munkenes  Øverste,  og 
han  kaldes  Pongh'i.  Alle  de  Munke,  der  lever  i  de  forskellige 
Klostre  i  en  Provins,  staar  under  en  Slags  Generalvikars  Over- 
opsyn. Over  hele  Rigets  Munkevæsen  staar  igen  en  Harado, 
Stormester,  der  bor  i  Hovedstaden. 

Munkenes  Klædedragt  bestaar  af  tre  Stykker  gult  Tøj,  i 
Regelen  Bomuldstøj,  men  de,  som  har  rige  Velgørere,  faar  det 
endogsaa  af  Silke  eller  af  europæisk  Uldtøj.  Det  første  Stykke 
er  fastgjort  om  Hofterne  ved  et  Læderbælte  og  falder  ned  til 
Fødderne.  Det  andet  er  en  Slags  Kappe,  der  dækker  Skuldrene 
og  Brystet,  og  det  tredie  er  ogsaa  en  Slags  Kappe,  som,  mange 
Gange  foldet,  kastes  over  den  venstre  Skulder.  De  to  Ender 
hænger  ned  for  og  bag. 

Hver  Morgen  maa  Munkene  vandre  rundt  i  Byen  med  deres 
sorte  Rispotter  for  at  faa  Ris  og  Karry.  De  gaar  i  Gaasegang 
gennem  Byens  Gader,  seende  hverken  til  højre  eller  venstre,  men 
standsende  udenfor  saadanne  Huse,  hvor  de  kan  vente  at  nogen 
vil  komme  ud  til  dem  med  Ris  og  Karry.  Disse  Dele  modtager 
de  ganske  stiltiende,  idet  de  bare  letter  Laaget  af  Potten,  for  at 
Giveren  kan  helde  Risen  deri.  Naar  de  er  færdig  med  deres 
Runde,  vender  de  i  al  Stilhed  tilbage  til  Klosteret,  hvor  Maden 
fortæres.  Dette  maa  ske  inden  Kl.  12;  ti  efter  den  Tid  har  Mun- 
kene ikke  Lov  til  at  nyde  andet  end  Vand.  Det  betragtes  selvføl- 
gelig som  saare  fortjenstfuldt,  daglig  at  give  Fødevarer  til 
Munkene. 

Ifølge  Reglerne  for  Munkelivet  er  det  Munkene  forbudt  at 
koge  Mad,  arbejde,  plante  eller  handle,  ja,  de  har  heller  ikke  Lov 
til  at  lade  andre  komme  ind  i  Klosteret  for  at  koge  Mad  til  dem. 
De  maa  ikke  gøre  sig  nogen  Fordel  eller  opbevare  nogen  Slags 
Føde.  De  maa  kun  tage  mod  den  Mad,  der  bliver  givet  dem,  og 
kun  saa  meget,  som  er  nødvendigt  for  dem  fra  Dag  til  Dag. 

De  maa  ikke  røre  ved  Guld,  Sølv  eller  Kobber;  men  denne 
Regel  overholder  de  i  Almindelighed  ikke.  De  modtager  baade 
Guld,  Sølv  og  Kobber,  dog  først  efter  at  have  omviklet  deres 
Hænder  med  et  Haandklæde,  og  de  gør  sig  aldeles  ingen  Skrup- 
ler i  den  Retning. 

Efter  Buddhas  Befaling  skulde  Munkene  klæde  sig  i  Pjalter; 
men  ogsaa  denne  Bestemmelse  omgaar  de,  idet  de,  naar  de  faar 

noget  nyt  Tøj,  lader  det  klippe  i  Stykker,  og  derefter  sy  sammen 
paany.  Dog  én  Bestemmelse  overholder  de  meget  strængt,  og 
det  er  med  Hensyn  til  deres  moralske  Vandel  over  for  Kvinder, 
i  saa  Henseende  kan  de  endogsaa  staa  som  et  lysende  Eksempel 
for  kristne  Mennesker.  Det  er  dem  endogsaa  forbudt  at  sove 
under  samme  Tag  som  en  Kvinde  sover,  eller  rejse  sammen  med 
Kvinder;  ja,  endogsaa  at  modtage  nogensomhelst  Gave  af  deres 
Hænder.  Denne  Regel  efterlever  de  i  den  Grad,  at  de  ikke 
engang  rører  ved  en  Kvindes  Klæder  eller  kærtegner  en  lille 
Pige,  ja,  ikke  engang  et  Hundyr  rører  de  ved. 

Denne  Bestemmelse  om  ikke  at  have  nogensomhelst  For- 
bindelse med  Kvinder  gælder  ogsaa  for  Munkenes  Mødre.  Selv 
om  det  hænder,  at  deres  egen  Moder  falder  i  en  Brønd,  maa  de 
ikke  drage  hende  op.  Dog  i  det  Tilfælde,  at  der  ikke  er  andre  i 
Nærheden,  er  det  Munken  tilladt  at  række  hende  en  Stok  og  paa 
den  Maade  hjælpe  hende  op;  men  han  maa  da  tænke,  at  det  bare 
er  en  Stok,  han  trækker  i,  og  ikke  en  Kvinde,  han  hjælper  op. 

Munkene  maa  særlig  rette  deres  Opmærksomhed  paa  Over- 
holdelsen af  de  fire  Dyder,  der  bestaar  i  ret  Brug  af  de  fire  Ting, 
som  er  nødvendigst  for  Menneskene;  nemlig  Føde,  Klæder,  Bo- 
liger og  Medicin.  Naar  som  helst  en  Munk  nytter  disse  fire 
Ting,  maa  han  ved  sig  selv- gentage:  „Jeg  spiser  denne  Ris,  ikke 
for  at  krydre  min  Gane,  men  for  at  tilfredsstille  Naturens  Krav; 
jeg  tager  ikke  denne  Dragt  paa  af  Forfængelighed,  men  kun  for 
at  dække  min  Nøgenhed;  jeg  bor  i  dette  Kloster  kun  for  at  være 
værnet  mod  Vejrets  Indflydelse;  jeg  tager  kun  denne  Medicin 
for  at  blive  rask,  og  jeg  ønsker  kun  mit  Helbred  tilbage  for  med 
saa  meget  desto  større  Inderlighed  og  Kraft  at  kunne  bede  og 
dyrke  min  Gud." 

En  Munk  maa  ikke  grave  i  Jorden;  ti  han  kunde  jo  derved 

komme  til  at  dræbe  et  eller  andet  lille  Dyr,  hvilket  betragtes  som 

en  stor  Synd.    Dog  i  sandet  Jord  kan  han  grave,  da  der  ikke  er 

levende  Skabninger  der.     Heller  ikke  med  en  Stok  eller  med 

Foden  maa  de  rode  op  i  Jorden,  efterdi  de  ogsaa  derved  kunde 

afstedkomme  at  dræbe  en  eller  anden  levende  Skabning.     x\f 

samme  Grund  maa  de  heller  ikke  fælde  Træer  eller  samle  Blade 

eller  Frugter.    Før  de  spiser  en  Frugt,  maa  de  lade  en  af  deres 

•u* 

Lærlinge  aabne  den  med  Neglene  eller  med  en  Kniv,  for  at  det 
levende,  som  muligvis  maatte  være  i  den,  først  kan  slippe  ud. 

Det  er  Munkene  strængt  forbudt  at  sove  i  Værelse  sammen 
med  Kvinder,  Børn  og  Hundyr.  Dersom  en  af  dem  overtræder 
dette  Forbud,  maa  han  straks  forlade  Klosteret  og  Munke- 
standen. 

Munkene  betragtes  med  stor  Ærefrygt  af  Birmanerne,  og 
Børnenes  Opdragelse  overlades  da  ogsaa  til  Dels  til  dem.  Naar 
en  Lægmand  møder  en  Munk  paa  Gaden,  maa  han  ærbødigt  vige 
til  Side  for  ham.  Naar  han  besøger  en  Munk  i  Klostret,  maa 
han  lægge  sig  paa  sine  Knæ  paa  Gulvet,  folde  sine  Hænder  og 
bøje  sit  Ansigt  mod  Jorden,  mens  han  taler  med  ham.  En  lig- 
nende Ærbødighed  viser  de  forresten  ogsaa  overfor  Europæerne. 
De  viger  til  Side  for  os  paa  Gaderne,  og  jeg  oplevede  ikke  saa 
sjældent,  at  de  lagde  sig  paa  Knæ,  foldede  deres  Hænder  og 
bøjede  deres  Ansigt  mod  Jorden,  mens  de  talte  med  mig. 

Munkestillingen  er  da  ogsaa  meget  eftertragtet  hos  Birma- 
nerne. Den  er  jo  ofte  og  i  mange  Maader  magelig,  og  det  stem- 
mer saa  godt  med  hele  deres  lette  og  sorgløse  Liv. 

Det  staar  en  Munk  frit  for  at  forlade  Klostret,  naar  som 
helst  han  vil  og  gifte  sig  og  drive  verdslige  Sysler;  men  som 
Regel  gør  de  det  ikke,  men  bliver  i  Klosteret  hele  deres  Liv. 

En  stor  Del  af  Munkenes  Tid  gaar  med  Studiet  af  de  buddh- 
istiske hellige  Skrifter  og  med  Uddybelsen  af  Folkets  religiøse 
Liv.  Mange  af  dem  er  derfor  meget  belæste  og  lærde  Kendere  af 
„Pali" ,  der,  som  nævnt,  er  Buddhisternes  hellige  Sprog. 

Andre  tilbringer  det  meste  af  deres  Tid  med  Undervisning. 
Klostrene  er  jo  nemlig  foruden  at  være  Boliger  for  Munkene 
tillige  Skoler  for  Børnene. 

I  6  Aars  Alderen  kommer  Drengene  i  Skolerne,  Pigerne  faar 
ingen  Undervisning.  De  undervises  i  Læsning,  Skrivning,  Reg- 
ning, Historie  og  Religion.  Jeg  var  engang  i  Besøg  i  en  saadan 
Klosterskole,  og  da  jeg  kom  var  Drengene  ivrigt  i  Færd  med  at 
læse.  De  laa  paa  Gulvet  med  nogle  sorte  Trætavler  foran  sig. 
Nogle  af  dem  laa  lige  ned  paa  Maven  og  støttede  Ansigtet  i  Hæn- 
derne, hvilende  Albuerne  paa  Gulvet.  Andre  sad  med  korslagte 
Ben,  men  meget  foroverbøjet,  fordi  Tavlen  laa  paa  Gulvet.  Paa 
Tavlerne  var  skrevet  Bogstaver  med  Kridt.     Det  var  disse,  de 

søgte  at  indprente  sig  ved  at  raabe  dygtig  højt,  idet  de  udtalte 
deres  lange  Navne.  Saa  snart  jeg  kom  ind,  holdt  de  op  med  at 
læse  og  betragtede  mig. 

Birmanerne  har  46  Skrifttegn,  saa  alene  at  lære  dem  er  et 
stort  Arbejde. 

Munken,  som  kom  ud  og  tog  imod  mig,  bad  mig  om  at  tage 
mine  Sko  og  Strømper  af  før  jeg  gik  ind.  Tilsidst  maatte  jeg 
indvillige  i  at  tage  Skoene  af,  da  han  ellers  ikke  vilde  tillade  mig 
at  komme  ind.  Klostrene  betragtes  som  Helligdomme,  man  kun 
maa  betræde  barfodet;  men  det  samme  gælder  ogsaa  alle  deres 
andre  Helligdomme.  Jeg  saa  da  ogsaa  altid  Birmanerne  tage 
deres  Sandaler  af  og  gaa  barfodet,  saa  længe  de  var  paa  Hel- 
ligdommens Grund. 

Der  er  for  Resten  noget  kønt  og  betagende  i  denne  Ærbø- 
dighed for  de  hellige  Steder,  og  vi  Kristne  kunde  vist  lære  noget 
deraf.  Mange  vil  maaske  sige,  ja,  men  sligt  er  jo  kun  noget 
ydre,  nu  vel;  men  derfor  er  det  ikke  uden  Betydning. 

Da  jeg  havde  set  lidt  paa  Drengene  og  deres  Arbejde,  bød 
Munken  mig  ind  i  sit  Værelse,  hvor  jeg  blev  skikket  til  Sæde 
paa  en  Bænk,  og  mens  vi  sad  og  talte  sammen,  tog  Munken 
en  lille  Messingfigur  af  Buddha  ned  fra  en  Hylde,  viste  mig  den 
og  fortalte,  at  det  var  hans  Gud,  og  at  han  daglig  holdt  sine 
Bønner  foran  den. 

Værelset  var  meget  tarveligt  udstyret.  Med  Undtagelse  af  den 
Bænk,  jeg  sad  paa,  og  et  Sengested,  fandtes  der  saa  godt  som 
ingen  Mobler.  I  et  Hjørne  af  Værelset  var  der  en  Reol  med  en 
Del  Bøger,  de  fleste  af  Palmeblade,  men  dog  ogsaa  en  Del  af 
Papir.  Dem  studerede  Munken  i  den  Fritid,  Børnene  levnede 
ham. 

Naar  Drengene  har  gaaet  i  Skole  nogle  Aar,  lader  en  Del  af 
dem  sig  indvi  til  Prøvelærlinge  i  Klostret.  Det  menes,  at  de 
derved  indlægger  sig  stor  Fortjeneste,  ikke  blot  for  dem  selv, 
men  ogsaa  for  deres  Slægtninge,  ja,  det  hedder  endogsaa,  at 
kun  den,  som  har  været  Prøvelærling,  kan  opnaa  „Neibban"  . 
Den  Ceremoni,  som  gaar  forud  for  Indvielsen,  fdlges  med  megen 
Interesse.  Den  unge  Kandidat  klædes  saa  fint,  som  om  han  var 
en  af  Rigets  første  Mænd.  bestiger  en  vældig  Hest  og  føres 
gennem  Byen  eller  Landsbyen  under  Musik  og  omringet  af  en 

stor  Skare  Mennesker.  En  Del  Kvinder  gaar  foran  Optoget. 
Paa  Hovedet  bærer  de  en  gul  Klædning,  Tæpper  og  lignende 
Nødvendighedsgenstande  for  en  Munk.  De  bærer  ligeledes  Gaver 
af  Frugter  og  andet  spiseligt  til  Prioren  i  Klosteret,  hvis  Pligt 
det  er  at  forestaa  Indvielsen. 

Saa  snart  Optoget  naar  Klosteret,  kommer  Prioren  ud  og 
afklipper  den  unge  Kandidats  Haar,  affører  ham  hans  egne 
Klæder  og  ifører  ham  Munkedragten. 

Derefter  føres  den  ny  Prøvelærling  ind  i  Klosteret,  hvor 
hans  Sovested  bliver  ham  anvist. 

Kursuset  i  Klosteret  maa  vare  mindst  syv  Dage.  Naar  Dren- 
gen har  været  der  saa  længe,  kan  han  med  Forældrenes  Samtykke 
komme  hjem.  De  fleste  bliver  der  da  heller  ikke  længere,  især 
saadanne,  som  før  har  været  i  Skole  og  kan  læse  og  skrive. 

En  Prøvelærlings  Pligter  i  Klosteret  er:  at  opvarte  Munkene, 
hente  og  sætte  Vand  for  dem  til  bestemte  Tider,  fly  dem  deres 
Betle-  eller  Skraadaaser  og  sætte  deres  Mad  for  dem  og  følge 
dem,  naar  de  forlader  Klosteret  i  et  eller  andet  fromt  Øjemed. 
En  Del  af  deres  Tid  er  optaget  af  at  skrive,  læse,  opramse  Bønner 
og  lignende. 

For  Prøvelærlinge  gælder  følgende  fem  Bud: 

Ikke  tage  Mad  til  sig  efter  Middag. 

Ikke  synge,  danse  eller  spille. 

Ikke  farve  Ansigtet  eller  sminke  sig. 

Ikke  sidde  eller  ligge  paa  noget  ophøjet  Sted,  som  ej  søm- 
mer sig  for  ham. 

Ikke  røre  ved  Guld  eller  Sølv. 

Hvis  nogen  foretrækker  at  blive  i  Klosteret  og  leve  som 
Munk  hele  sit  Liv,  staar  det  ham  frit  for,  saafremt  han  opfører 
sig  godt.  Dog  kan  han,  som  nævnt,  afkaste  Munkedragten,  naar 
han  vil  og  gifte  sig  og  drive  verdslige  Sysler. 

Kvinderne  maa  ogsaa  lade  sig  indvi  til  Nonnelivet  for  at  op- 
naa  „Neibban"  .  Dog  er  det  forholdsvis  meget  faa  af  dem,  der 
tager  den  hvide  Nonnedragt  paa. 

Som  nævnt  kommer  Birmanernes  Ærbødighed  for  Munkene 
stærkt  frem  ved  mange  Lejligheder;  men  stærkest  kommer  den 
dog  frem  ved  deres  Dnd.    Munkenes  Stilling  anses  jo  for  særlig 

hellig,  og-  derfor  antager  man  ogsaa  at  hele  deres  Person  er  det. 
Deres  Lig  æres  som  Helgeners. 

Saa  snart  en  Munk  er  død,  skæres  Liget  op,  og  Maven  tages 
ud.  Den  begraves  saa  paa  et  passende  Sted  for  sig  selv.  Der- 
efter balsameres  Liget  efter  Landets  Skik.  Naar  saa  det  er  gjort, 
svøbes  det  ind  i  hvidt  Lintøj  og  tildækkes  yderligere  med  en  tyk 
Kappe.  Denne  tykke  Kappe  forgyldes  dernæst  fra  øverst  til 
nederst,  og  paa  denne  Maade  forgyldes  Liget  fra  Top  til  Taa. 
Derefter  lægges  det  i  en  stor  Kiste  og  udstilles  til  Beskuelse  for 
Folket.  Paa  Udstyrelsen  af  denne  Kiste  anvendes  der  den  største 
Omhu  og  Bekostning.  Mange  højtstaaende  Munke  har  ladet 
den  lave  adskillige  Aar  før  deres  Død.  Dens  kostbare  Udsty- 
relse er  da  ogsaa  en  saadan,  saa  den  ikke  alene  vækker  de  ind- 
fødtes, men  ogsaa  de  fremmedes  Beundring.  —  Den  er  forgyldt 
overalt  og  prydet  med  nydelig  malede  Blomster,  ja,  undertiden 
endogsaa  med  Ædelstene. 

I  denne  kostbare  Kiste  udstilles  Liget  til  offentlig  Beskuelse 
i  mange  Dage,  ja,  undertiden  endogsaa  i  Maaneder,  og  i  hele  den 
Tid  holdes  der  stadig  store  Fester  ved  den.  Musikkorps  spiller 
og  Folk  nokkes  i  store  Skarer  for  at  bringe  deres  Ofre  af 
Penge,  Bis,  Frugter  eller  andre  Ting,  som  bruges  ved  Højtidelig- 
heden. Paa  den  Maade  dækkes  Udgifterne  ved  Begravelsen. 
Naar  saa  endelig  Dagen  for  Brændingen  af  Liget  kommer,  lægges 
det  paa  en  firhjulet  Vogn,  til  hvilken  der  bindes  en  hel  Del  Reb, 
saaledes  at  Folket  selv  kan  trække  den  hen  til  Stedet,  hvor  For- 
brændingen foregaar.  Det  er  interessant  at  lægge  Mærke  til,  med 
hvilken  Iver  alle,  baade  Mænd  og  Kvinder,  tager  fat  paa  det  Ar- 
bejde. De  tror  selvfølgeligt,  at  de  ved  det  Arbejde  indlægger 
sig  stor  Fortjeneste.  Nogle  trækker  til  en  Side  og  andre  til  en 
anden,  indtil  den  ene  Part  gaar  af  med  Sejren,  og  Vognen  føres 
bort  i  Triumf. 

Naar  de  saa  kommer  hen  til  Stedet,  hvor  Ligbrændingen  skal 
foregaa,  morer  Folk  sig  under  den  med  at  afbrænde  Fyrværkeri. 
Derved  faar  det  hele,  forekommer  det  mig,  meget  Karakter  af 
Fastelavnsløj  er,  noget  som  forøvrigt  maa  siges  at  være  karak- 
teristisk for  næsten  alle  deres  Fester. 

Naar  Lægfolk  begraves  foregaar  det  paa  samme  Maade,  kun 
mindre  højtideligt  og  pragtfuldt. 

Ofte  var  jeg  under  mit  Ophold  derude  Vidne  til  et  saa- 
dant  Begravelsesoptog.  Naar  det  er  Lægfolk,  der  begraves,  læg- 
ges Liget  i  en  Kiste,  tømret  sammen  af  uhøvlede  Brædder  og 
overklistret  med  kulørt  Papir  i  de  mest  skrigende  Farver.  Bam- 
busstænger fastgøres  ved  Hjørnerne,  og  over  dem  trækkes  et 
Dække  af  kulørt  Tøj,  sagtens  for  at  skærme  den  døde  mod 
Solens  Straaler.  Bærerne  bærer  Kisten,  og  der  drages  i  Optog 
gennem  Byen.  Forrest  gaar  nogle,  der  paa  lange  Stænger 
bærer  Tøj,  Frugter  og  lignende,  der  skal  foræres  til  Graveren 
og  den  Munk,  der  forretter  Begravelsen.  Derefter  kommer  Bæ- 
rerne med  Kisten.  Nu  og  da  ser  jeg  dem  standse  og  danse  rundt 
med  den,  og  derpaa  drage  videre.  Sidst  kommer  Følget.  Dog 
i  Spidsen  for  det  hele  har  vi  Musikkorpset,  det  maa  vi  ikke  for- 
glemme. 

Det  er  underligt  nok;  men  det  har  tit  forekommet  mig  ved 
Overværelsen  af  deres  Fester,  at  der  var  ligesom  en  Genklang  af 
de  vildes  Krigsdans  over  det,  og  dog  er  det  birmanske  Folk  jo 
ellers  højt  civiliseret,  og  i  Besiddelse  af  en  beundringsværdig 
moralsk  Vandel. 

Munkene  er  gerne  ranke  og  velvoksne  Folk,  og  deres  gule 
Klædning  giver  dem  et  stateligt  Præg.  Deres  glatragede  Ansigter 
og  kortklippede  Haar  giver  dem  et  mere  civiliseret  Præg  end 
Lægfolket,  hvor  alle,  baade  Mænd  og  Kvinder  bærer  langt  Haar. 
Dog  har  Lægmænd  heller  ikke  Skæg,  de  lader  det  ubarmhjærtigt 
rykke  ud,  saa  snart  det  viser  sig.  —  Beskyldningen  for  at  mæske 
sig  kan  man  ikke  rette  mod  de  buddhistiske  Munke  i  Birma.  De 
er  magre  gennemgaaende,  og  hele  deres  Ydre  vidner  om  en 
streng  asketisk  Levevis.  Saa  i  den  Retning  lever  de  i  Overens- 
stemmelse med  Idealet. 


Begrebet  Familie. 

Af  K.  A.  Heiberg. 

Ethvert  nyt  Slægtled  ophæver  saa  at  sige  den  tidligere  Familie- 
sammenhæng. Og  gaar  man  tilbage  i  Tiden,  vokser  Slægtled- 
denes Antal  i  det  ubestemmelige,  og  efter  et  overmaade  raskt  stigende 
Forhold  tiltager  Mængden  af  de  forskellige  Familier,  der  staar  som 
Forfædre  for  den  Generation,  som  var  Udgangspunktet  for  Under- 
søgelsen. 

Som  en  Følge  heraf  bl.  a.  opstaar  der  det  Spørgsmaal,  om  man 
paa  naturvidenskabeligt  Grundlag  kan  tillægge  Familien  som  saadan 
nogen  Betydning.  Om  Forholdet  ikke  i  Virkeligheden  skulde  være,  at 
Familienavnene  virker  mere  vildledende  end  vejledende  ved  Arvelig- 
hedsundersøgelser  mellem  Mennesker,  og  om  Stamtavler,  som  de  of- 
test skrives,  i  denne  Retning  har  stor  anden  Betydning  end  at  kunne 
bruges  som  Hjælp  til  Udarbejdelse  af  Ahnetavlerne,  Afstamningsli- 
sterne. 

Arver  et  Menneske  gennemsnitlig  mere  fra  sin  Faders  Farfader 
end  t.  Eks.  fra  sin  Moders  Morfader?  Lader  der  sig  paa  Ahnetavlen 
iagttage  en  saadan  Sammenhæng  af  arvede  Egenskaber,  at  de  lader 
sig  gruppere  efter  Familieprincippet?  Naar  Medlemmer  af  100  Fami- 
lier ses  at  have  forenet  sig  til  at  fremskabe  et  Individ,  saa  opstaar 
det  Spørgsmaal,  om  der  nu  ogsaa  virkelig  indenfor  Sjæls-  eller  Livs- 
ytringerne kan  findes  et  Bevis  for,  at  der  mellem  disse  Mængder  af 
enkelte  Grupper  forefindes  en  større  fælles  Samling  af  nedarvede 
Egenskaber,  større  end  den  vilde  findes  mellem  ellers  ikke  beslæg- 
tede Grupper. 

Saa  langt  Mikroskopet  rækker  i  sine  Undersøgelser  over  Forplant- 
ningen, maa  det  siges,  at  alt  taler  for  og  intet  imod,  at  man  gennem- 
snitlig arver  lige  meget  fra  sin  Faders  og  sin  Moders  Slægt. 

Den  historiske  Overlevering  byder  jo  imidlertid  et  Materiale  frem  til 
Undersøgelse,  vel  ikke  for  Øjet,  men  kun  for  Tanken.  Til  Gengæld 
gives  der  Meddelelser  herved  om  Udviklingsforhold,  som  fuldstæn- 
digt unddrager  sig  Naturforskernes  Metoder. 

Foreløbigt  kan  dog  ikke  meget  siges  at  være  fastslaaet  eller  i  det 
hele  opnaaet  ad  denne  Vej.    Tyskeren  Prof.  Lorenz  har   paa   forskel- 

lig  Maade  søgt  at  komme  det  ovenfor  berørte  Spørgsmaal  nærmere 
ind  paa  Livet,  idet  han  f.  Eks.  har  undersøgt,  hvad  man  véd  om  det 
habsburgske  Dynastis  mærkeligt  formede  Underlæbe,  og  hvilke  Op- 
lysninger man  af  gamle  Billeder  kan  indhente  derom.  Det  viser  sig 
da,  at  denne  aparte  Læbe  i  Grunden  fuldt  saa  meget  stammede  fra 
beslægtede  Familier  og  maa  antages  at  være  holdt  vedlige  ved  de 
stadigt  fornyede  Forbindelser  med  disse. 

Og  saadan  gaar  det  vistnok  med  adskillige  saakaldte  kendte 
Familiemærker. 

Lorenz  beklager  meget,  at  man  ikke  kender  mere  til  flere  Livs- 
stillingers og  Folkeklassers  nøjere  Afstamning,  end  man  gør;  adskil- 
lige for  Samfundet  interessante  Spørgsmaal  kunde  maaske  derved 
blive  klarede. 

Indavlens  virkelige  Betydning  er  f.  Eks.  meget  dunkel.  Nogle 
holder  paa,  at  den  i  en  vis  Forstand  skulde  være  baade  nyttig  og 
skadelig,  idet  den  t.  Eks.  undertiden  kunde  ligesom  rendyrke  visse 
attraaværdige  Egenskaber,  men  paa  den  anden  Side  gælder  det  bl.  a. 
for  »Familiens«  Opretholdelse  maaske  mere  »om  talrige  Ahner  end 
om  talrige  Børn«. 

Som  man  ser,  er  det  meget  indviklede  Spørgsmaal. 

»Emten  om  det  blaa  Blod  (de  gamle  Slægters  formodede  Kende- 
mærke) kan  lige  saa  godt  gælde  om  Landsbybørn  som  om  Adelen, 
naar  man  tager  Slægtskabsforholdene  i  Betragtning«.  Indavlen  er 
med  andre  Ord  ofte  lige  stor. 

I  det  hele  har  dog  sandsynligvis  de  saakaldte  underste  Klasser 
den  Fordel  at  have  flere  Forfædre,  indbyrdes  kun  i  ringe  Grad  be- 
slægtede Ahner. 

Paastanden  om,  at  det  skulde  være  en  Slags  Naturlov,  at  en  Fa- 
milie altid  endte  med  at  udarte  og  hensygne,  er  nøje  sammenhørende 
med  det  forhen  omtalte  formentlig  noget  vildledende  Familiebegreb, 
knyttet  ensidigt  til  Mandslinien,  og  heller  ikke  for  dennes  Vedkom- 
mende foreligger  der  noget  overbevisende  Materiale. 

Der  er  dog  visse  af  de  gennem  Tiderne  om  Familiearvelighed 
fremsatte  Gisninger,  som  sikkert  alle  nu  vil  være  enige  om  at  for- 
kaste. To  skal  blot  anføres.  Aristoteles  mente,  at  Børns  sjælelige 
Egenskaber  skulde  ligne  deres  Faders,  deres  legemlige  Kendemærker 
mere  deres  Moders!  Schopenhauer  paastod,  at  Karakteren  stammede 
fra  Faderen,  Intelligensen  fra  Moderen! 


Den  literære  Kurs. 

Nogle  Bemærkninger. 
Af  Erich  Erichsen. 

For  enhver,  der  med  nogen  Interesse  følger  den  danske  Literaturs 
Foreteelser  gennem  de  seneste  Aaringer,  vil  det  være  ganske 
klart,  at  vi  staar  overfor  en  væsentlig  Ændring  i  Kursen.  Det  triste 
Livssyn,  alt  det  tungsindige  og  selvopgivende,  der  gennem  Aarene, 
og  lige  siden  Halvfjersernes  Begyndelse,  har  været  det  fremher- 
skende, og  den  ofte  ret  grisede,  altid  stærkt  nivillerende,  kønslige 
Literatur  —  begge  Dele  synes  at  være  i  Nedgang. 

En  Bog  som  „Dag  Bude",  for  Eksempel,  der  i  kunstnerisk  Sterili- 
tet og  i  usmagelig  Behandling  af  Dekadense-Fænomener  søger  sin 
Lige,  er  derfor  nærmest  kun  at  betragte  som  det  sidste  aandsfattige 
Gisp,  der  varsler  den  kommende  Død. 

Og  nægtes  kan  det  heller  ikke,  at  vi  haardt  trænger  til  en  Kurs- 
ændring og  til  en  Tid,  der  ser  mere  sundt,  mere  kækt,  mere  raskt  paa 
Livets  mange  Fænomener  —  en  Tiel,  der  sætter  Beundringen  af  det 
stærke  Initiativ,  det  arbejdende  og  skabende  menneskelige  i  Højsædet. 

Sikkert  er  det  ogsaa,  at  en  saadan  ny  Kurs  i  rigt  Maal  vil 
stemme  med  de  Anskuelser  og  de  Krav,  som  det  store,  læsende  Pub- 
likum længes  efter  at  finde  Tilfredsstillelse  for. 

Og  Publikum  er,  paa  Kunstens  Omraade,  som  paa  saa  mange 
andre,  ingen  daarlig  Læremester.  Ti,  naar  alt  kommer  til  alt,  er 
det  jo  dog  Publikum  —  Folket  om  man  vil  —  der  i  svage  Svøb  for- 
mer de  Livsanskuelser,  som  Kunstneren  gennem  sin  Kunst  fortætter 
og  gør  stærkere  overskuelig,  mere  og  lettere  synbare  og  begribelige. 

At  mene  det  omvendte,   bliver  at  stille  Forholdet  paa  Hovedet. 

Noget  andet  er,  at  Livsanskuelsen,  naar  den  gennem  Folket  har 
funden  sin  begyndende  Form  og  sin  Bane,  gennem  Kunsten  kan 
retledes  eller  vildledes  —  ganske  som  nu  Kunstneren  ynder  og 
evner  det. 

Kunsten  og  Livet  er  to  Ting,  der  hører  usvigeligt  sammen, 
supplerer  hinanden,  forklarer  hinanden,  og,  netop  fordi  Forholdet 
er  dette,  bliver  Trangen  til  en  Kursændring  indenfor  vor  Literatur 
til  en  saare  selvfølgelig  Ting. 

Socialt   set   er   vort    Liv   undergaaet    adskillig   Forandring    i    de 


644  Den  litenere  Kurs 

senere  Aar.  De  bedrede  Konjunkturer,  de  stadigt  bedrede  Arbejder- 
vilkaar  viser  dette. 

Men  i  Forbindelse  med  denne  Bedring  gaar,  Haand  i  Haand, 
et  stedse  mere  vaagent  og  mere  skarptskuende  Initiativ  —  en  impulsiv 
Trang  til  at  finde  nye  Veje,  nye  Maal,  nye  Midler. 

Dette  behover  sikkert  ingen  Begrundelse.  Tingen  ligger  lige  for. 
Ingen  kan  benægte  det. 

Og  i  Forbindelse  med  det  vaagnende  og  skarpere  seende  Ini- 
tiativ er  Trangen  til  det  rent  legemlige  Velbefindende  øget  og  vokset. 
Sporten  har  taget  sit  sikre  Tag  mangt  et  Sted,  hvor  den  tidligere  kun 
kunde  møde  Foragt,  Hovedrysten,  Skuldertrækken,  og  hvor  den  i 
bedste  Fald  kun  betragtedes  som  en  sørgelig  Udvækst,  en  Grille,  et 
Lapseri,  der  ikke  egnede  sig  for  det  gennemkultiverede  Individ. 

Cyklen  er  kommen  og  har  taget  sit  sikre  Tag  i  alle  Lag,  Auto- 
mobilerne fanger  mange  Sind  nu  —  bare  for  at  nævne  noget  af  det, 
der  ligger  nærmest  for. 

Men  til  Nytteisen  af  disse  to  Ting  kræves  Sundhed,  Klarhed, 
solide  Nerver  —  kort  sagt,  det,  vi  i  en  samlet  Sum  til  dagligt  Brug 
kalder  Sundhed. 

Betragt  bare  en  Gang  den  Glans,  der  ligger  omkring  Sporten.  — 
Husk  de  olympiske  Lege,  der  gennem  mange  Dage  samlede  hele  den 
civiliserede  Verdens  Interesse,  og  man  vil  alene  deraf  forstaa,  i  hvor 
haandfast  en  Grad  Kravet  om  Sundheden  —  Sportens  Grundvold  og 
Følge  —  har  erobret  de  mange  Sind. 

Legemlig  Sundhed,  legemlig  Styrke,  stærke  Nerver,  vaagent  og 
virksomt  Initiativ  —  det  har  været  de  sidste  Aars  særkendelige  Krav 
til  Livet  og  det  Livets  er. 

Og  hvem  kan  det  saa  undre,  at  Kravet  om  den  aandelige  Sundhed 
vokser  i  lige  Styrke,  følger  med,  følger  Fodslag. 

Hvorfor  beundrer  man  saa  stærkt  Oscar  Mathiesens  Bytterbillede 
for  Eksempel. 

Er  det  mon  dets  Storhed,  dets  Farve,  dets  kunstneriske  Form? 

Ingenlunde. 

Det  man  beundrer  er  alene  og  ene  dets  stærke  Gengivelse  af  den 
fysiske  Magt,  repræsenteret  ved  forskellige  elegante,  muskelfine  Le- 
gemer, dets  Sundhedspræken,  dets  levende  menneskelig-sunde 
Friskhed. 

For  10  Aar  siden  vilde  man  være  gaaet  et  saadant  Billede  forbi 
med  en  Hovedrysten,  og  glædet  sit  Sind  og  sine  Tanker  over  et  eller 
andet  farveglødende  Sovekammerbillede,  hvor  den  kvindelige  Af- 
klædning var  dreven  saa  vidt  ud  som  muligt,  og  hvor  det  overdrevent 
kønslige  Syn  paa  Livet  kunde  finde  sine  Krav  honorerede. 

—  Disse  Betragtninger  lader  sig  ikke  modsige.  De  ligger  os  alle- 
sammen saa  nær,  som  de  Brosten  vi  træder  paa.  Og  den,  der 
alligevel  mener  noget  andet,  lyver  for  sig  selv. 

Hvorfor   vandt   Fru   Jenny    Blicher   Clausens   og   Frk.    Ingeborg 

Maria  Sicks  Bøger  saa  mange  Venner  —  hvorfor  blev  de  de  store 
Sejre  for  de  to  Forfatterinder,  som  ubestrideligt  er  Tilfældet. 

Ikke  paa  Grund  af  det  rent  kunstneriske,  skønt  de  langtfra  hører 
til  det  ringeste  af  det,  den  literære  Overflod  har  bragt,  men  simpelt 
lien  fordi  der  i  dem,  omend  under  en  undertiden  forskruet  Form, 
fandtes  netop  det,  det  læsende  Publikum  —  Folket  —  søgte:  Sund- 
heden —  Sindets  Sundhed,  aandelig  Sundhed. 

Kan  gerne  være,  at  de  autoriserede  Kunstprædikanter  og  de 
Literaturens  Landinspektører,  der  kommer  med  deres  Favnemaal  og 
deres  Vinkelpas,  saa  snart  en  ny  Bogs  Talent  eller  Talentløshed  skal 
kortlægges,  vil  trække  paa  Skulderen  af  denne  Betragtning  og  er- 
klære den  for  det  grueligste  Galimathias. 

Man  har  jo  set  saa  galt  før. 

Men  gider  de  søge  ud  til  Folket,  spørge  det,  forhøre  det,  granske 
dets  Sind  og  dets  Sans  og  de  Stemninger,  der  raader,  vil  de  finde, 
at  Retten  alligevel  er  min. 

Omend  de  sikkert  alligevel  ikke  vil  indrømme  det. 

Hvorfor  har  Jeppe  Aakjær  kunnet  vinde  sig  et  straalende  stort 
Publikum  for  sine  Digte  — .  Hvorfor  glædes  man  over  dem,  køber 
dem,  læser  dem.  Og  hvorfor  gider  ingen  Mors  Sjæl  have  noget  med 
Christian  Rimestads  eller  Kai  Hofmanns  Poesier  at  gøre. 

Atter  det  samme: 

Fordi  der  i  Jeppe  Aakjærs  Digte  findes  den  Sundhed  vi  tørster 
efter,  det  lange  Aandedrag,  det  lyse  Syn,  det  friske  Sinds  glade 
Stemning. 

Og  fordi  de  andres  tungsindige  Rimerier,  Katzenj ammer-Poesi 
og  Verdensgraad  ingen  som  helst  Bund  eller  Rod  har  mere  i  Folket. 

Hvorfor  blev  Henrik  Pontoppidans  Bog  om  „Lykke  Per"  ikke  den 
Folkebog  —  bliver  aldrig  den  Folkebog  —  som  dens  storladne  An- 
læg og  dens  kunstneriske  Myndighed  giver  den  Ret  til  —  isoleret  set. 

Simpelthen,  fordi  den  skildrer  et  Liv  i  Nedgang  —  et  Liv  i  Deka- 
dense,  en  evindelig  Vigen  fra  Stilling  til  Stilling,  stadigt  nedad, 
hjælpeløst  nedad. 

Publikum  —  Folket  —  kender  ikke  sig  selv  mere  i  den  Slags 
Bøger,  finder  ikke  mere  deres  egen  Trang  udtalt,  deres  egne  Krav 
til  Livet  honorerede. 

Selvfølgelig  forfører  „man"  endnu  andre  Mænds  Koner  eller 
Kærester,  selvfølgelig  sidder  „man"  endnu  med  Næsen  i  Gulvet  og 
smaasover  over  en  Whisky  og  finder  hele  sit  Skønhedskrav  til  Til- 
værelsen kondenseret  i  en  overfed  Dagmar  Hansen,  hvis  Silketrikot 
er  lige  saa  skinnende  fint  og  blankt  og  rent  som  hendes  Viser  er 
beskidte. 

Men  det  er  alligevel  de  færreste,  der  har  Tid  til  den  Slags  Kunst- 
nydelser eller  Trang  til  den  Form  for  Tilværelsen. 

De  fleste  har  nok  at  bestille  med  at  holde  Hjærnen  klar  og  Tan- 
ken vaagen  fra  Dag  til  Dag  for  at  skabe  og  frembringe  og  øge.     Og 

naar  del  nu  en  Gang  blev  Livets  Krav  til  dem  og  til  os  alle,  —  er 
det  næppe  at  undres  over,  at  man  føler  Trang  til  gennem  Kunsten 
at  se  det  Livs  Resultat  skildret,  fremfor  den  Flisesliders,  der  tit  nok 
ikke  er  det  Skud  Krudt  værd,  som  baade  nu  og  da  bliver  dets  sidste 
Købesum. 

Skavanken  har  ogsaa  længe  —  meget  længe  —  været  den, 

at  Kunstens  —  Digtningens  Mænd  —  ikke  har  haft  den  fjærneste 
Rod  i  Folket. 

De  er  i  Hovedsagen  vokset  op  under  et  slantent  Bourgeoisies 
Skorter,  har  savnet  Livserfaring,  Kendskab  til  Menneskene  og  Men- 
neskenes Forhold  —  uden  netop  til  det,  der  ligger  paa  Vejen  mellem 
Restauranten  eller  Kaféen  —  Beværtningen  er  maaske  et  for  folke- 
ligt Ord  —  og  den  rødamplede  Stue  i  Smaagaderne  eller  Soveværel- 
set hos  Vennens  eller  Næstens  Kone. 

Hvad  har  vore  Bourgeoisi-Digtere  og  vore  Café-Lyrikere  kendt  til 
det  arbejdende  Folk  —  til  Manden  ved  Havnekajen  eller  paa  Stilladset 
omkring  den  skystræbende  Skorsten,  til  Forretningsmanden  ved  sin 
Telefon  og  sine  Telegramblanketter,  til  Bonden  bag  sin  Plov,  eller  i 
sin  Lade,  i  sit  Sogns  Styrelse,  inden  sit  Hjems  Vægge  ■ —  til  Haand- 
værkeren,  der  slider  sig  Foden  til  som  Dagen  og  Vejen  kan  falde,  til 
den  lille  Kobmand  i  sin  Bod,  til  Fiskeren,  til  Fabrikanten,  hvis 
Hjærne  hidses  af  Konjunkture-Fald  og  -Stigning,  af  Maskinernes 
Hvæsen,  Strejkernes  Haardhændethed,  Lockouternes  Næveslag . 

—  Intet  som  helst. 

De  har  skrevet  Boger  ud  af  deres  Hjærters  rige  Enfoldighed  — 
har  skrevet  (og  det  er  deres  eneste  Undskyldning)  om  den  Smule  de 
saa,  og  snavs  var  det  meste  af  det,  de  saa  —  desværre.  Og  skrev 
de  saa  en  enkelt  Gang  om  noget,  de  ikke  kendte  og  ikke  forstod, 
farvede  de  det  med  deres  Bourgeois-Sovekammerkulør  og  troede,  at 
nu  var  den  Farve  vaskeægte. 

Man  har  lét  ad  den  folkelige  Literatur. 

Det  var  en  Literatur  af  anden  Rang,  mente  man,  en  mal-mig- 
med-konne-Farver-Literatur,  der  kunde  være  god  nok  for  Bønder  og 
for  barnlige  Sjæle,  men  som  ikke  egnede  sig  for  det  kultiverede 
Individ,  der  ganske  anderledes  forstod  sig  paa  Livets  Fænomener  og 
Livets  mange  besynderlige  Veje,  end  den  Skolelærer,  for  Eksempel, 
der  havde  levet  alle  sine  Dage  mellem  det  arbejdende  Folk  og  i  det 
stræbende  Samfund,  og  som  kendte  Menneskene  i  de  mange  Lag  ud 
og  ind  —  fra  Luen  til  Strømpesokken  —  fra  Cylinderen  til  den  blanke 
Skosnude  —  hundrede  Gange  bedre  end  den  Digter,  der  rynkede  paa 
sin  polerede  Næse  ad  en  Literatur,  som  han  savnede  de  aller  fleste 
Betingelser  for  at  kunne  forstaa.  Og  først  og  fremmest  da  Kund- 
skab til  at  kunne  forstaa. 

Nu  nærmer  vi  os  Skolelærerliteraturens  Grundtendens. 

Lad  den  nægte  det,  som  tør. 

Og  det  vil  med  andre  Ord  sige,  at  vor  Literatur  er  godt  i  Gang 


Den  literære  Kurs  647 

med  at  arbejde  sig  bort  fra  Sovekammerlyriken  og  Silkestrømpernes 
Poesi,  ud  til  det  bankende,  levende  Liv,  ud  til  Folket  —  ud,  hvor  der 
er  videre  Horisont,  friskere  Luft,  renere  Aandedrag  end  i  den  be- 
klumrede Alkove,  hvor  vi  saa  længe  har  maattet  stikke  Næsen  ind, 
naar  vi  vilde  lære  vor  Literatur  at  kende. 

Hver  Tid  skaber  jo  sin  Kunst  efter  sit  Behov. 

Og  vor  Tid  skaber  derfor  ogsaa  selv  sin. 

Men  samtidig  fødes  Kunstens  Mænd  gennemgaaende  netop  der, 
hvor  Betingelserne  for  deres  Udvikling  og  Erfaring  giver  de  rigeste 
Muligheder  for  Kunstens  Trivsel  i  den  Retning,  som  Udviklingen 
kræver.  Og  derfor  er  det  sikkert  ingen  Tilfældighed,  at  de  Mænd, 
der  kunstnerisk  set  i  de  kommende  Tider  vil  blive  de  førende  her- 
hjemme, har  deres  Rod  i  det  arbejdende,  det  virkende,  det  skabende 
Folk. 

Dette  kan  isiges  om  Jeppe  Aakjær,  Johan  Skjoldborg,  Johannes 
V.  Jensen  —  det  jydske  Trekløver,  der  vel  nok,  naar  alt  kommer  til 
alt,  betyder  den  største  kunstneriske  Formue  og  mest  rentegivende 
kunstneriske  Kapital  vi  i  Øjeblikket  ejer. 

Og  saare  betegnende  er  det,  at  deres  bedste  kunstneriske  Ydelser 
netop  fandt  Emnerne  der,  hvor  Livet  i  Vækst,  i  Sundhed,  i  Grøde, 
skildres. 

„En  Stridsmand"  af  Johan  Skjoldborg  afgiver  i  saa  Henseende 
et  typisk  Eksempel,  „Bjerregaarden"  i  Hovedsagen  ogsaa.  Og  Jo- 
hannes V.  Jensens  „Himmerlandshistorier"  eller  Jeppe  Aakjærs 
Digte,  hvori  det  —  maa  jeg  kalde  det  —  potenserede  skabende,  Bon- 
dens Liv,  skildres  med  saa  kraftig  en  Forstaaelse,  saa  svulmende  en 
Begejstring. 

Kursændringen  er  øjensynlig  for  alle,  selv  om  man  bare  har  ét 
nærsynet  Øje  at  se  med. 

Det  kønslige,  det  slappe,  det  selvopgivende,  glider  mere  og  mere 
bort,  og  i  dets  Sted  træder  det  stærke,  det  villende,  det  evnende  i 
Forgrunden. 

Men  en  anden  Ting  er  herved  samtidig  at  bemærke.  Kunsten 
bliver  i  stærkere  og  stærkere  Forstand  national  —  eller  dansk,  om 
man  hellere  bruger  det  Ord. 

Den  fremmedartede,  og  da  navnlig  den  franske  Paavirkning  — 
svinder  ganske. 

Læg  kun  Mærke  til  en  saa  —  maaske  ved  første  Øjekast  uvæsent- 
lig, men  alligevel  saare  betegnende,  Ting  som  den:  —  Trangen  til  at 
forme  Sproget  saa  stærkt  i  dansk  Klang  som  muligt  ved  rig  Anven- 
delse af  Landsmaalsord. 

Hvor  finder  man  et  stærkere  Bevis  for  den  nationale  Tendenses 
Tilstedeværelse,  og  Lysten  til  først  og  fremmest  at  være  dansk  og  til 
at  skabe  en  Kunst,  der  er  saa  dansk  i  sin  Rod,  sit  Tankesæt  og  sin 
Livsbetragtning  som  under  nogen  Form  er  muligt? 

Kun  Johannes  V.  Jensen  synes  at  have  internationale  Tendenser. 

Hans  Boger  Madam  D'Ora  og  Hjulet  kunde  ved  en  overfladisk  Be- 
tragtning tyde  paa  det. 

Men  alligevel  er  det  ogsaa  kun  en  overfladisk  Synsning. 

I  Virkeligheden  er  disse  to  Boger  i  mangt  og  meget  just  et  Ud- 
slag af  lians  kraftige,  danske  Tankesæt,  idet  de  hver  for  sig,  under 
mer  eller  mindre  tilslørede  Former,  netop  kæler  for  Styrken,  Initia- 
tivet, Vovsomheden  —  det,  der  i  Øjeblikket  stiles  imod,  naar  man 
skal  særtegne,  hvor  dansk  Kunst  for  Tiden  arbejder  hen. 

At  de  i  deres  Form  er  bleven  internationale,  ligger  simpelthen 
kun  deri,  at  han  i  Amerika  har  faaet  det  skabende  og  arbejdende 
Livs  stærkeste  Impulser  mest  nærgaaende  at  fornemme. 

En  af  vore  mest  betydende  danske  Forfattere  sagde  en  Dag  til 
mig,  da  vi  talte  om  Johannes  V.  Jensen:  — 

„Nu  vil  jeg  ikke  skrive  mere.  Nu  bliver  det  Johannes  V.  Jensen, 
der  skal  føre  an.  Ti  han  har  funden  den  Vej,  dansk  Literatur  skal 
gaa.  Vejen,  der  hedder:  —  Literatur,  ikke  for  Danmark,  men  for 
Verden"  — . 

Jeg  benægtede  Sandheden  i  denne  Betragtning,  og  jeg  benægter 
den  stadig. 

Selv  Johannes  V.  Jensen  vilde  sikkert  benægte  den,  om  han 
vidste,  at  den  eksisterer. 

Vor  Kunst  søger  stadig  stærkere  og  stærkere  ind  mod  det 
nationale. 

Jeg  har  sagt  det  foran,  og  jeg  har  paavist,  at  Udsagnet  er 
rigtigt. 

Og  et  Lands  Literatur  skal  selvfølgelig  ogsaa  først  og  fremmest 
være  national,  ti  kun  derigennem  faar  den  Værdi  ogsaa  for  Udlandet. 

„Jorn  Uhl"  blev  en  europæisk  Bog,  fordi  den  i  sin  inderste 
Kærne  var  national  som  intet  andet. 

Dette  er,  i  store  Træk,  hvad  jeg  kunde  ønske  at  sige  om  den 

literære  Kurs,   og  jeg  kan  sammenfatte  min  Mening  ganske  kort  i 
de  Ord: 
Vor  Kunst  skal  være  national  og  sundhedspræget. 

At  vi  i  en  glædelig  og  saare  lykkelig  Grad  stiler  med  lange  Skridt 
imod  dette  Maal,  vil  en  nøgtern  og  rolig  Betragtning  vise  enhver, 
der  vil  se. 

